Kwegu: Bible for 1 Corinthians, 1 John, 1 Peter, 1 Thessalonians, 1 Timothy, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

ክያጃ ሹቃካ ማቴዎስሃፑክ 1ብዛካ ጅሼንካ ኢየሱስ ¹ውዋካ ዳዊት፣ እን ኣይ ውዋካ ኣብራሃም ብዛካ ጅሼንካ ኢየሱስ ሃእንካ ዻዮጝ፤ ²ኣብራሃም ጅሽ ይስሐቅ፣ ይስሐቅ ጅሽ ያዕቆብ፣ ያዕቆብ ጅሽ ይሁዳዬ ጪኒጌን ኔኒዬ፣ ³ይሁዳ ከኦካ ኝያካ ትዕማር ፊሬስ ጅሽ ዛራ፣ ፊሬስ ጅሽ ኤስሮምን፣ ኤስሮምን ጅሽ ኣራምን፣⁴ኣራምን ጅሽ ኣሚናዳብን፣ ኣሚናዳብን ጅሽ ነኣሶን፣ ነኣሶን ጅሽ ሰልሞን፣⁵ሰልሞን ጅሽ ቦዔዝን ካራኬብ፣ ቦዔዝ ከሩት ጅሽ ኢዮብዴን፣ ኢዮብድ ጅሽ እሴይ፣⁶እሴይ ጅሽ ቢቲ እጝ ዳዊት፣ ዳዊት ከኦካ ኝያካ ኦሪዮ ጅሽ ሰልሞን፣⁷ሰልሞን ጅሽ ሮብዓምን፣ ሮብዓም ጅሽ ኣቢያን፣ ኣቢያን ጅሽ ኣሣፋ፣⁸ኣሣፋ ጅሽ ኢዮሣፍጥን፣ ኢዮሣፍጥ ጅሽ ኢዮሆራም፣ ኢዮሆራም ጅሽ ዖዝያን፣⁹ዖዝያን ጅሽ ኢዮኣታምን፣ ኢዮኣታም ጅሽ ኣካዝ፣ ኣካዝ ጅሽ ሕዝቅያስ፣¹⁰ሕዝቅያስ ጅሽ ምናሴ፣ ምናሴ ጅሽ ኣሞን፣ ኣሞን ጅሽ ኢዮስያስ፣¹¹ኢዮስያስ ኬሹካ ባቢሎን ምርኮ ጅሽ ኢኮንያኔ ጪኒጌን ኔኒዬ፣¹²ከኦካ ባቢሎን ምርኮ ጩዋ ኢኮንያን ጅሽ ሳላትያል፣ ሳላትያል ጅሽ ዘሩባቤል፣¹³ዘሩባቤል ጅሽ ኣብዩድ፣ ኣብዩድ ጅሽ ኤልያቄም፣ ኤልያቄም ጅሽ ኣዛር፣¹⁴ኣዛር ጅሽ ሳዶቅ፣ ሳዶቅ ጅሽ ኣኪም፣ ኣኪም ጅሽ ኤልዩድ፣¹⁵ኤልዮድ ጅሽ ኣልዓዛር፣ ኣልዓዛር ጅሽ ማታን፣ ማታን ጅሽ ያዕቆብ፣¹⁶ያዕቆብ ጅሽ ዮሴፍ፣ ዮሴፍ ሃሓራካ ጁዋ ኢየሱስ ክርስቶስ ማሪያም።¹⁷ኣኪ ኬኣብራሃም ሌይ ኣህ ዳዊት ጅሼን ታጵ ኦይድ፤ ኬዳዊት ሌይ ኣህ ባቢሎን ምርኮ ጅሼን ታጵ ኦይድ፤ ኬባቢሎን ምርኮ ሌይ ኣህ ጅሼንካ ክርስቶስ ማቲባ ጅሼን ታጵ ኦይድ።ጅሼንካ ኢየሱስ ክርስቶስ¹⁸ክያጃካ ጅሼንካ ኢየሱስ ክርስቶስ ሃእያጝ፤ ጁዋኔ ኔኒ ማሪያም ሄሲሼ ቡዋካ ዮሴፍ ጌይኬን ጋጜ ኡሩካ ኬኡሲካ ባሪዮዬ ጌያ።¹⁹ሃራ ኔኒ ዮሴፍ ናንዳካጝ ኣዬ ውር ጫንቃሌ ማሪያም ኦካ ማሪካ ውር ቡልሼን ናንዳካጝ ማሬ ዎሼኝ ቃቢያ ላክ ኦይዴን።²⁰ኣኔንባ ኬቃቦ እጜ፤ ውርካ ኤርጎካ ታቺ እጝ ጌዬን ኬሹካዬ፤ ዋይሼ እሺ እያጝ፤ ውዋካ ዳዊት ዮሴፍ ዮ፤ ሃራ ኑኑ ማሪያም ሃምካ ቶኦ ቦሼን ኦይ ሪግሺኔን፤ እን ኡሩኮጝ ሃኬ ኡሲካ ባሪዮዬ።²¹ጅሽባ ሃንታካ ጁሙ ሮጝ ኔኒዻ የሺጚ ኢየሱሴ የሺውባ፤ ባይሺሿ ዛርሲዻ ኬኦካ ሴሶ ጊዬይ።²²ታቺ እን ኬውርካ ባሪዮ ሺጜ እያጜ ሃሳዎጝ ካሙኒኖጝ ይጝ ፓይላ ማቲያ፤²³እየዎ ዻጵ ኡሩኳ፤ ጅሽባ ሃንታካ ጁሙዻ፤ ሮጝ ኔኒዻ ሺጝባ ኣማኑኤል፤ ሆኮል ኔኒዻ ሺጝ ባሪዮ ኣኔን ኬኡዋው።²⁴ዮሴፍዻ ጬዬና ኬሩዋቱክ ክያኒ፤ ጩዋ ኬእያይ ውርካ ኤርጎካ ባሪዮ ክያጆጝ ቦሼያ ማሪያም ሃምካ ቶኦ ኔኑጝ።²⁵ኣይባዬ ሌይ ሃምካ ጅሼ ውዋ እን ኔኒ ካሌሜን ካኒ እባጅኬን፤ ውዋ እን ጅሼዻ ሺጝ ኢየሱሴ ሺዋ።

Chapter 2

ሃፑክ 2ከታጝ ሹሽ ቱሎጝ ፓይኔንካ ውር ጊታይ ቶዬን ቢሉጝ¹ከቦንካ ቢቲ እጝ ሄሮድስ፤ ኢየሱስ ኬቤተልሔም ጅሼ ይሁዳጝ ጩዋ ከታጝ ሹሽ ቱሎጝ ውር ጊታይ ቶዬን ቢሉጝ ፓዬን ዮጝካ ኢየሩሳሌሜ፤²እን ጅሾጝ ቢቲ እንካ ኣይሁድ ኣኔን ኦን? ከታጝ ሹሽ ቱሎጝ ሃቶያ ቢሊዬ ካይሁንቶጝ ሃፓይናያ» ሺጝ እያይኔ ጋንሼና።³ቢቲ እን ሄሮድስ ሹ እጝ ዋዬ እን ሻን ኔኒ ኑሻ፤ ፕር ውርካ ኢየሩሳሌም ፓይላ ኑሼና ሻን ከጋጝ።⁴እሺዻ ፑኡሺ ታታቻንካ ውርካ ቃሼ ውርካ እርርሲኔንካ ቶኦካ ይሁኔንካ ኣይሁዴ፤ ክርስቶስ ጅሼ ኦን ኣንሻ እንግን።⁵እንግንዻ ሺጝ ከይሁዳ ቤተልሔም ውር እንካ ባሪዮ ሺጝ እያጜ ቶኳዬ ሺጝ እያይ፤⁶ይን ጌዬን ከዳሊካ ይሁዳ እን ቤተልሔም ከኦካ ታታቻንካ እንቃ ክየምጵንዻ የቶክኬን፤ እንካ ባክ ዛርሲ ናኒ ካ እስራኤሉጝ ቱልባ ኬኦኑኑዬ።⁷ጩዋ ሄሮድስ ሺውሽ ውር ጊታይ ቶዬን ቢሊ ኬራሼኔ ናንዳካ ሃሳውኔን ታይ ቢሊ ጌይኖጝ ኬሹ ሊኪ እባጃ።⁸ውር ጊታይ ቶዬን ቢሊዻ ይዕሲሼያ እያጝካ ቤተልሔም፤ ዋይሼ እንግን ፓይዬ ዎሺ ውዋ፤ ፕር ኣንዻ ካካማ ይሁኖጝ የጌያያጝ ዋኬ ፓዬን ኦናኒዬ ኣኒኔ ኦን ሜይቴ ኣምባ።⁹ውር ጊታይ ቶዬን ቢሊዻ እጝ ቢቲ እን ክያጆጝ ዋዮጝ ጩዋ ካርሲያ ፓዬን ጊዬይ። ቢሊ እን ቶዬ ከታጝ ሹሽ ቱሎጝ እያንሽ እንግኔ ቦሼያ ሃም ውዋ ኣኖጝ።¹⁰ቶዬ ቢሉጝ ዋዝንዽያ ከኦይ ኣኖጝ ሳጊ።¹¹ሹ እን ሁሉኬ ቶኦጝ ጌይ ውዋ ኬጁዋኔ ማሪያም፤ ቶኬ ኩዋሚንዻዬ ይወና። ቦሁ ሣጥን ጊዬይዻዬ ጋያ እሺ ወርቄ፣ ቁኛ፣ ካርቤም።¹²ካማር ሃምካ ሄሮድስ ዋኬኔ ባሪዮ ኬእን ኣጅሼ እንግን ኬሹካጝ፤ ኬጉዋር ቃክ ዋካ ሃምካ ፔን ጊዬዩጝ።እያጝካ ግብፅ ጉኩሼን¹³ውር ጊታይ ቶዬን ቢሊ ፓዮጝ ጩዋ ውርካ ኤርጎካ ታቺ እን ዹዋልሼ ዮሴፍ ኬሹካዬ፤ ዋይሼ እሺ ናሹጝጋ ሹ እንኬ ዋኮጝ ሌይ ሃምኬ እባጆጝ ቦው ውዋዌ ጁዋኔዬ ሪሼ እያንካ ግብፄ ኡፋ ኬታይ ሄሮድስ ዎሻ ውዋ ኒሼኔ።¹⁴ዬ ዮሴፍ ናሹጛ፤ ቦው ውዋዌ ጁዋኔዬ ከሚክር ኩያ ግብፅ።¹⁵ከታይ ሌይ ሃም ሄሮድስ ካኣርሾጝ ኡፓ። ከይጝ ሃሺውባ ውዋ ናኒ ከዳሊካ ግብፅ» ሺጝ እያይኔ ኬቶካ ውርካ ባሪዮ ክያጃ እጝ ሃሳዎጝ ሙኔና።¹⁶ሄሮድስ ውር ጊታይ ቶዬን ቢሊ ቱዋኔ እሺ ሹ እን እባጆጝ ካሎን ማኒሻ። ኬእን ውር ጊታይ ቶዬን ቢሊ ክያጆጝ ሃንታካ ጁሙ ጊታይ ኣይ ቦን ዻዌ ከኦይን ዱቡጝ ካቤተልሔሜ ካጶሮክ እንካ ክራ እጜ ፓይላ ይዕሲዬ ኒሺሻ።¹⁷ከይጝ ኬውርካ ባሪዮ ኤርምያስ ሺጜ እያጜ ክያጆጝ ሙኔና፤¹⁸«ናቅድ ካኦቆራዬ ካኡቹካ ታቺዬ ዋዬና ከበራማ፤ራሔል ኦቆራ ናንዳካ ሃንታ ኔኒ፤ ቁዋቅትሼን ካኒ ቻሊኬን ሃንታ ኔኒ ፓይላ ጃኬናዬ።ከግብፅ ፓይሼያ እያንካ ናዝሬቱጝ¹⁹ሄሮድስ ኣርሾጝ ጩዋ ውርካ ኤርጎካ ታቺ እጝ ዹዋልሼ ዮሴፌ፤²⁰ሺጝ ናሹጝጋ ቦው ውዋዌ ጁዋኔዬ ዋክሼ እያንካ ፔንካ እስራኤሉጝ፤ እን ዎሺ ውዋ ኒሼኑጝ ኣርሻዬ።²¹ዮሴፍ ናሹጜ ቦው ውዋዌ ጁዋኔዬ ዋካ ፔንካ እስራኤል።²²ኣይባዬ ኣርኬላዎስ ከይሁዳ ጌጳዽዬ ኦካ ባልካ ሹኔ ሄሮድሴ ሹ እን ዋዮጝ ሪግሼና። ኬሹካ ጋጅሺሽ እሺያ ኩያ ሃምካ ጎብሼንካ ገሊላጝ፤²³ካርሲያ ፔን እጝ ሺጜ ናዝሬት ኩዬ ኡፌን። ከታይ ከውርካ ባሪዮ ሺጝባ ውርካ ናዝሬት»

Chapter 3

ሃፑክ 3ኪሊማካ ዮሐንስ እንካ ዱቅኔኑጝ¹ከትጌሽ እን ዮሐንስ እንካ ዱቅኔን ከይሁዳ ቦና ክያኒ ክሊዬኔ ኩና።²ክሊማ ኔኒዻ ሃኬና ሺጝ ጌጳሞካ ባሪዮ ሳኒያዬ ሁሉክ ይሁኔን»³ከውርካ ባሪዮ ኢሳይያስ ሺጜ እያጜ ክያጆጝ ሃእሺ፤«ከቦና ክያኒ፤ እንካ ኣሽኪ ጉዋርካ ታቺ እጝ፤ ናቅድ እን ሺጚ ኣሽኪ ጉዋሬ ኡቹኩጝ።⁴ኣፓላካ ዮሐንስ ኣዬ ጪራሽካ ጋማላጝ፤ ከእልኮ ቁም ቃልሺ። ዳዓኖ ኔኒዻ ሃካፍታዬ ይትሬካ ቦናዬ።⁵ከኢሩሳሌሜ፣ ከውርካ ይሁዳ ፓይላዬ ውር ጊታይ ኣኔን ማራካ ዮርዳኖስ ፓይላ ፓዬን ሃምካ ዮሐንሴ፤⁶ሺዕሺሺ ሴሶ ጊዬይህዬ ዱቅዬና ኬቡዋ ኔኒ ኦካ ዳራካ ዮርዳኖስ።⁷ውር ጁዋኑካ ፈረሳውያኔ ካሳዱቃውያኔ ፓይኔ ሃምካ ራቅካ ዱቅኔኔ ሹ እጝ ጌዮጝ ዋይሼ እንግን እያጝ፤ እየው ሃንታካ ዱብቴን/ ኣይባዬ ከክያጃ ጋራ እንካ ኩዋው ከዻቅቶጝ ሃኒን ኪሊ እየው/⁸ጊታይ ሁሉኪ ይሁኔን ጉፑቷ ካርቡ፤⁹ከቃቦ ኬና ሺጚ ኣብራሃም ሃሹኔ ጉዋዩ ኦይድ እየው ኤታጋን ቱዋንቴን፤ ሃዋይሼባ እየው ባሪዮ ኬኦካ ባይ ጊታጝ ናንዳካ ሃንታካ ኣብራሃም ቻሊባ ቲቲሼን።¹⁰እየዎ ቲብጁ ሼክዬያ ጊሜይካ ሻሪ ቱምዬን፤ ሻሪ እን ማሪ ካርቡ ሹቃ ኡፑቴን ፓይላ ቃጭባ፤ ፓቅሼባ ጉ ክያንዻ፤¹¹ኣን ናንዳካ ይሁኔን ሃዱቅ እየውባ ኬሙዋ፤ ኣይባዬ እን ቻው ዼቴን ማራን ሁሉኩሼን፤ ቁዋቃ እን ሳጊኬ ኦናኑጝ ኬኣን ማ ኩንባ። ዬ እሺ ዱቅ እየውባ ኬኡሲካ ባሪዮዬ ጉወ።¹²ቋሼ ኣኔን ኬቡዋ ኔኒ፤ ኩዻን ካይካይባ፤ ሲንዳን ኡቲሼባ ኳትን፤ ዬ ሾሎቃን ኡዱባ ኬጉ እን ማር ካዬኑጝ።ዱቅኔንካ ኢየሱስ¹³ከሹ እን ኢየሱስ ከቡዋካ ዮሐንስ ዱቅኔን ከገሊላ ኩና ዮርዳኖስ።¹⁴ዬ ዮሐንስ ሺጝ « ይጝ ኣይኬን እያይ፤ ኣን ዎሺሽ ኬእን ዱቅኔንያጝ እን የኩን እያን ዮጝ ናኑጝ? ሺጝ እያይኔ ሃርጌያ።¹⁵ኢየሱስዻ ሺጝ ጊዳሞ ኣኔኬን ናሺሼ ኣምባ፤ ይጝ ሻሜን ጫንቃላን ፓይላ ሙኔን ሁሉክሼባዬ» ዮሐንስዻ ቱምያ ከክያጃ እጝ።¹⁶ኢየሱስዻ ዱቅባ ቱላ ከሙዋ ክያኒ፤ ይሪካ ፎላ ቦወኔ ኡሲካ ባሪዮ ማቲ ሆሌዬ ጎቤ ጌያ።¹⁷ናቅድ ኬና ሺጚ «እየዎ፤ ኬእሺ ዋዝንሲ ኣን ውዋ እን ናኑጝ ሃናሺዬ ሃይጝ ከፎላ ዋዬና።

Chapter 4

ሃፑክ 4ፓታናካ ኢየሱስ¹ከኦይን ጩዋ ኡሲካ ባሪዮ ካፓታኒዬ ከዲያብሎስ ቦሼያ ሃምካ ቦናጝ።²ቶሮንዽዬ ሹ ኦይታሜ ምክር ኦይታም ካሽ ቃዋ እሺ።³እንካ ፓታና ኩን ኦካ ኢየሱሴ፤ ሺጝ የኣይያ ውዋካ ባሪዮያጝ ባይ ጊታጝ ካማትዬ ባላሻ ይንዳ ኤርግትየ።⁴ኢየሱስዻ ሺጝ፤ ሃንታካ ውር ኡፍኬን ከባላሻጵን ሺጝ እያይኔ ቶኳ ሺግ እያይኔ ዋሼያ እሺ።⁵ጩዋ ዲያብሎስ ቦሼ ሃምካ ከተማካ ውርካ ይሁኔኔ ቡልሼ ሃምካ ቶኦካ ባሪዮ ዾዮኬ፤⁶ሺጝ የኣይ ውዋካ ባሪዮያጝ ኬኦጝ ኡንጉልሼ እን ኤምኑ ዳራ ሃም፤ ሺጝ እያጜ ቶኳዬ፤ «ጃፍ ኑኑ ካማርኬ ባይ ሙኔኔ፤ ከቡዋ ጊዬይ ካቲት እንባዬ፤ ውርካ ኤርጎ ናንዳካ እን ጌርግትባ።⁷ኢየሱስዻ ሺጝ፤ እያይ ከወርቀት ሺጝ ኦይድ ባሪዮ ኣምላክ ፓታንሲዬኔ ቶኳ ሺጝ እያይኔ ዋሼያ እሺ።⁸ፕር ዲያብሎስ ቡልሼያ ኢየሱስ ኦካ ጋግ ኬና ካሎን ኣይ ዼግ፤ ሺጝ ታታቻንካ ፔኑጝ ከጌጳሞ ጊዬይ ዹዋልሼ ኣምባዬ፤⁹የቡዴ ይወንያ ኣንያጝ ይጝ ፓይላ ሃኣይ እንባ» ሺጝ እያይ።¹⁰ኢየሱስዻ ሺጝ፤ እን እጁጝ ከሌሜን ናኒ ካም ዹክ/ ይሁንቴ ባሪዮ ኣምላክ፤ ሺጝ ኣምላክ ሃእሽጵኔ ቶኳዬ።¹¹ጩዋ ዲያብሎስ ኦይድ እሺዬ ኩያ፤ ውርካ ኤርጎዻ ኩኔ ቁዋቅትሺሻ እሺ።ኢየሱስ ካርሲያ ኪሊማ¹²ኢየሱስ ዋዬ ቁሜንካ ዮሐንሱጝ ዋካ ገሊላ።¹³ኦይድ ከተማካ ናዝሬቴ ኩያ ሃምካ ፔን ጊታዬን ከኛፓስካ ዘብሎኔ ካንፍታሌሜ እያጝካ ቅፍርናሆሜ ካርሲያ ኡፔን።¹⁴ከኦይን ከውርካ ባሪዮ ኢሳይያስ ሺጜ እያጜ ክያጆጝ ሙኔና፤¹⁵ዳሊካ ዘብሎን፣ ዳሊካ ንፍታሌም፤ ከዮርዳኖስ ታቴ እንካ ጉዋርካ ቋጩርካ ኛፓስ ገሊላካ ዛርሲ፤¹⁶ዛርሲ እን ቆቤን ድሙጉ ክያኑጝ ጌያ ኦሜሌል ታቺ፤ እን ኣኔን ኦካ ሙሆልካ ዳሊካ ኣርሼን ኦሜሌል ቱልሼያ።¹⁷ካርሲ ኬኦይኔ ኢየሱስ ካርሲያ ሁሉኪ ይሁኔን፤ ጌጳሞካ ባሪዮ ድያውሻ ሺጜ ኪሊኔን።ሺወንካ ውርካ ዻይኔን ጊታይካ ሌሜን¹⁸ኢየሱስ ሳጊዬኬ ቋጩርካ ኛፓስካ ገሊላጝ፤ ጌይ ጪኒጌንካ ጋጝ ዻ እጝ ሺጜ ስምዖኔ ጪኔ ኔኒ እንድርያሴ። ጋይ ውርካ ቆውኔኔ ጋኔን ኘፑቴይ ጊዬይ ኛፓስ ክያኒ ፓቅሼኔ።¹⁹ኢየሱስዻ ዋይሼ እንግን፤ ፓዬንባ፤ ዻይቴ ኣምባ፣ ሃሻሚባ እየው ጊታኬና ካቆው።²⁰ይሪካ ጎይድ ኘፑቴይ ጊዬይዬ ዻዬያ።²¹ሳጊዬዻጝ፤ እንቃ ጌይ ጪኒጌን ካጋጝ ዻ ሃንታካ ዘብዴዎስ ያዕቆቤ ጪኔ ኔኒ ዮሐንሴ። ከሹቡጌን ጊዬይ ዘብዴዎስ ጋኔን ኘፑቴይ ጊዬይ ኣሽክዬን። ኢየሱስዻ ሺዋ እንግን፤²²ይሪካ ጎይድ ጋጊ ጊዬይዬ ሹኔዬ ዻዬያ።ባይሺሼንካ ውርካ ቡርቂ²³ኢየሱስዻ ኣኔንባ ኦካ ቶኦ ጊታይካ ይሁኔን እርርሲዬኔ፤ ኣኔንባ ክያጃ ሹቃቃ ጌጳሞካ ባሪዮ ኪሊዬኔ፤ ኦካ ጫቃንካ ዛርሲ ባይሺሽ ቡርቂ ፓይላዬ ኣኔን ፔንካ ገሊላ ፓይላ ሺሪዬን።²⁴እን ናሹጚ ኬኦይን ጎሺ ኔኒ ዋዬና ኦካ ፔንካ ሶሪያ ፓይላ፤ ዛርሲዻ ጊታይ ዴሜንኬ ቡርቂ እንቃ እንቃጝ፤ ጊታይ ጋሊዬን ኬቡርቂ ጋራጝ፤ ጊታይ ኡሲካ ቤሮ ኣኖጝ፣ ጊታይ ኣኔ ቡርቂ እጝ ፓዌጆሉጝ፤ ኤላን ፓይላ ቦሼያ እሺ፤ ባይሺሻዻ።²⁵እጝ ናሹጜኬ እን ጊታይ ፓዬንኬ ገሊላጝ፣ ጊታይ ፓዬንኬ ከተማ ታጵ እጝ፣ ጊታይ ፓዬንኬ ኢየሩሳሌም፣ ጊታይ ፓዬንኬ ይሁዳዬ ከዮርዳኖስ ታቶጝ ዛርሲ ጁዋኑ ዻዬያ እሺ።

Chapter 5

ማቴዎስሃፑክ 5ኪሊማ እንካ ጋግ¹ዛርሲ ጁዋንዻ ፑኡሺሜኔ ሹ እን ጌዮጝ፣ ሌፕ ጋጊዬ ኡፓ፤ ውር ጊታይ ዻዬ ጆሌ እሺዻ ፓዬና ኦኔኒ።²ሺጝ እያጜ ካርሲያ እንግን እርርሲዬን፤³«ኬኡሲካ ባሪዮ ጊታይ ኣይ ኩፑጝ ጋይ ጫንቃሌ ጌጳሞካ ባሪዮ ሃጊዬይዬ፤⁴ጊታይ ሞይካድ ጋይ ጫንቃሌ ጌይባ ቁዋቂቲ፤⁵ሌሟን ጋይ ጫንቃሌ፤ ጁዋንትሽባ ዳሊ ኪያኒ፤⁶ጊታይ ጫንቃል ኣዬን ካሽ ቃወዬ ኮርጉ ቃወዬ ጋይ ጫንቃሌ ናዓሽባ።⁷ጊታይ ሺዕሺሺ ጋይ ጫንቃሌ ጌይባ ሺዕሺኔን።⁸ጊታይ ሸን ጊዬይ ኣይ ጫንቃሉጝ ጋይ ጫንቃሌ ጌይባ ባሪዮ።⁹ጊታይ ጎብሺ ሹቃጝ ጋይ ጫንቃሌ ሺጝ ሃንታካ ባሪዮዬ ሺውባ።¹⁰ሺጝ ናንዳካ ጫንቃሌ ጊታይ ፓዩጝ ጋይ ጫንቃሌ፤ ጌጳሞካ ባሪዮ ሃጊዬይ።¹¹ውር ናንዳካ ኣን ይራ እየውያጝ፤ ዋኬ እየዌ ጋራ ፓይላ ድኬያ እየው ኬሾሮያጝ ጋይ ጫንቃል።¹²ኣንቲቲ እን ከቦቴ ፎላ ዾዮኩጝ ናንዳካጝ ኣዬ ታቹጝ ካዋዝንሲ እየውባ፤ ሻምባ ሾሮ ኬሌሜን ጉዩ ውርካ ቶካ ባሪዮ ጊታባ ኣኖጝ የዋክቴያ እያይ።ሶቆዬ ኦሜሌሌ¹³እየው የኣያ ሶቃካ ዳሊ፤ ሶቆ ሶቆ ኣይን ኔኒ ጩዋንቲ ኔኒ ካይያያጝ ጩዋንቲ ኔኒ ዋሼ ጌዬን ቻሊሜንባይ? ካፓቅሼ ሹኑኬውርካ ባጞጝ ሳጊ ኣይኬን ካኣሽኪኔን።¹⁴እየው የኣያ ኦሜሌልካ ፔኑጝ፤ ከተማ እን ኣኔን ኦካ ጋጉጝ ቻሊሜንኬን ራሺኔን።¹⁵ውር ላሉጙሽ ፓኖሴ ኣጁጝኬን ከኦካ ካራም ዱቡ፤ ጊታይ ኣኔን ቶኦ ቱዎጝ ፓይላ ካ ላሉጞጝ ጋጁጝ ካራም ካራም ዾዮክ።¹⁶እያይ ውር ጌይ ዋድማ ሹቃ እን ጊዬይዬ ካጌጳሲዬ ሹኔ እን ጊዬይ ኣኔን ፎላ ዾዮክ ከሌሜንካ ውር ላሉጛ።ቱንሲካ ክያጃ¹⁷ክያጃዬ ውርካ ባሪዮዬ ኦይድ ከኦኮኑጝ ሃኩኔ ሃንቺሺዬን ዋሺቴን፤ ሃኩኒ ሹዋጵሼን ዬ ሃካና ኩንኬን ሃንቺሺዬን።¹⁸ሃዋይሼ እየውባ ኣኩሉክ፤ ፎላዬ ዳሊዬ ሌይ ሃምካ ሳጊዮጝ ክያጃ ፓይላ ሙኔንባዬ ከኦካ ክያጃ ፊደል ክየም ወይ ኦኬ ክየም ጎብሽኬን።¹⁹ዬ ውር ክየምጵንዻ ኬኦካ ክያጃ ጊታጝ ኣይን ጆጊ እን ሳስክያያጝ፤ እንቃዻ ካሳጊዮ እርርሲያያጝ፤ ከኦካ ጌጳሞካ ባሪዮ ሺጝ ዽኒዬ ሺውባ፤ ኣይባዬ ክያጃ ጊታጝ ሙኒሽባዬ እንቃዻ ካሙኒንቴባዬ እን እርርሲ ከኦካ ጌጳሞካ ባሪዮ ሺጝ ታቺዬ ሺውባ።²⁰ጫንቃል ኣዬን ጊዬይ ሃኬ ፈረሳውያኔ ውርካ እርርሲኔንካ ክያጃ ባካ ሌሜኔ ማቲ ጫንቃሌ ማር ጌዬንያጝ ሃምካ ፎላካ ጌጳሞ ሁሉኬን የቻሊያኬን።ናፒሲ ኒሼን ሁሉኩሼኬን²¹ውር ጊታባካ ሌሜን ዋይሼ ኦይድ ኒሼን ካጝ ኒሹጝ ኮምሼባ የዋያያ፤²²ዬ ኣን ሃዋይሼባ እየው ከኦኬና ማር ኣኔን ውር እን ማኒሼ ጪኔጝ ኮምሼባ፤ ውርካጝ ዋይሼ ጪኔ ሞኙጝ ኦካ ሌሜንካ ካራም ጋንሽባ፤ ፕር ካጝ ሺጚ ዳዳቡጝ ኮምሼንካ ጉ ካሊ እሺባ።²³ዬ ሹካጝ መባ ኑኑ ኦካ ጋላ ቡልሼን የሺጜ ባሪዮ ቡልሼን ኦይን ጪን ማኒሺሼ እን ኣኔዬ ጌይ ጶቅያጝ፤²⁴መባ ኑኑ ኦቼባ ኦይካ ሌሜን ጋላ ቡልሼን፤ ኬሌሜን ካሜ ናሺ ጋምባ እኔ ጪኔ፤ ጩዋ ዋኬ ቦሼባ መባ ኑኑ ባሪዮ።²⁵ባላጋራ እን ኑኑ ካሲሲ እን ካማር እን ኮምሺሼኔ፤ እን ቶዬን ጋራካ ውር ጃ ካማር ሳስክዬ እንካ ቁም ኣዬኔ፤ ካማር እን ቶኦካ ቁሜንዻ ፓቅሼን፤ ካኒ ኣኔንባ ጉዋር ክያኒዬ ይሪካ ካሜ ናሺ ጋንባ ኬባላጋራ ኑኑ።²⁶ሃሺጝባ ኣኩሉ፤ ኮምሺሼያ እንያጝ ሌይ ሃምኬ ካሺዬ ሺሊንጊ እንካ ቱንሱጝ የቱልኬን ከኦይን።ኩጳሲዬን ሁሉኩሼኬን²⁷ሺጜ ኦይድ ኩጳሺዬን የዋያያ።²⁸ዬ ኣን ሃዋይሼባ እየው፣ ውርካጝ ቶይ ሃኣጚ ኬካርቡካ ኣንግርማጝ ፓይላ ኩጳሲዬና ኬሸን ከእሺ።²⁹ካርቡ ኑኑ ቡዎን ኣኔ ክያጃካ ሴሶያጝ ቡሌ ፓቅባ ይሪካ፤ ካፓቅሼ ሩዋ ኑኑ ፓሲ ሃምካ ጉያጝ ካፓቅሼኬ ኦካ ሩዋ ኑኑ ቶና ሃባሺ።³⁰ቡዋ ኑኑ ቡዎን ኣኔ ክያጃካ ሴሶያጝ ቃጬ ፓቅባ ይሪካ፤ ሩዋ ኑኑ ፓሲ ካፓቅሼ ሃምካ ጉያጝ ካፓቅሼኬ ኦካ ሩዋ ኑኑ ቶና ሃባሺ።³¹እን ቡሊ ኝያ ኔኒ ፓይላ ካጋዬ ወርቀትካ ቡሊኔን ኣኔባ ከእያይ ሺጜ የዋያያ።³²ዬ ኣን ሃዋይሼባ እየው፤ ማርሼ ዾዮክ ኦይን ኩጳሲምኔኔ ውር እን ቡሊ ኝያ ኔኑጝ ፓይላ ሻምባ እያይ ካኩጳሲምኖጝ፤ ኬክያጃ እጝ ኝያ እን ቡሎጝ ውር እን እያኒሹጝ ኮምሼ ኬኦይን ኣሽክዬ ኩጳሞጝ።ናንዳካ ዜርማ³³ውር ጊታባካ ሌሜን ዋይሼ ኦይድ ኬሾሮ ዜርሚኔን፤ እን ዜርሜን ኦካ ማሪካ ቶይ እን ኤምኑ ሺጜ እያይ የዋያያ።³⁴ዬ ኣን ሃዋይሼባ እየው ኦይድ ካሎን ዜርሚንቴን፤ ኣይን ፎላጝ ኦይድ ዜርሚንቴን፤ ሃኦካ ኡፔንካ ባሪዮዬ፤³⁵ኣይንኬ ዳሉጝ ኦይድዜርሚንቴን፤ ሃኦካ ኡሲ ቦወንካ ባሪዮዬ፤ ኦይድኬ ኢየሩሳሌም ዜርሚንቴን፤ ሃካታማካ ቢቲ ታቺ እጜ፤³⁶ኣይን ኦካ እን ኤምኑጝ ኦይ ዜርሚኔን፤ ጭራሺ ክየምጵንዻ ፎልቼን ወይ ድሙጉ ሻሜን የቻሊኬኔ።³⁷ዬ የሃሳውናያጝ ክያጃ ጉዩ ሃኣኩሉክያጝ ሺጚ ኣኩሉክ፤ ማር ኣዬንያጝ ካኣይ እያይ፤ ከእን ኣይ ሹኑክ ፓይላ ካኩዋው ሃጋራዬ።ናንዳካ ኣሽክዬን³⁸ሺጜ ካርቡ ናንዳካ ካርቡ፤ ኒጊ ናንዳካ ኒጊ የዋያያ።³⁹ዬ ኣን ሃዋይሼባ እየው፤ ውር እን ኣሽክዬን ክያጃ ጋራጝ ኦይዲ ኖኪቴን፤ ኣይባዬ ውር እን ሙሪ ዻቢን ኑኑ ቡዎን ሁቡሼባ ኑዋዻ።⁴⁰ውር ክየም ካሲሲ እን ከኣንቲቲካ ቡዋ ኑኑ ቦወንያጝ ሌሜዬ ኣይባ።⁴¹ውር ክየም ሻማ እን ጊዲ ኬጉዋር ኬና ዹካትሽ ኪሎ ሚትር ክየምያጝ ሌሜ ጉዋር እንቃዬ ፓይባ ኬጋጝ።⁴²ጊታይ ይወን ኦኑኑጝ ኣይባ፤ ከኦኑኑ እን ዎሺ ቢዲሩጝ ኦይ ማሪ ቲቲሼን።⁴³ሺጜ ናሺባ ናሺዺ ኑኑ፤ ሚኔባ ጋል ኑኑ የዋያያ።⁴⁴ዬ ኣን ሃዋይሼባ እየው፤ ናሺባ ጋል ጉዩ፤ ናንዳካ ጊታይ ዋኬ እየው ይወንባ።⁴⁵የሻማያ እያይንያጝ የማትያባ ሃንታካ ሹቡጊን እን ጉዩ ኣኔን ፎላ ዾዮክ፤ እሺ ቡልሼባ ሹሽ ናንዳካ ውር ጋራኔ ሌሟኔ፤ ጎትዻ ቢውሺሼባ ናንዳካ ውርካ ሴሶዬ ጫንቃላኔ።⁴⁶የናሺያያ እን ናሺ እየውጵንያጝ የጌያ ኦኬ ኬና ኣኒኒ እያን? ኤ ውር ጊታይ ፑኡሺኔ ጆል ጊቢሪካ ኬና ኣሽኪ ይጝ ኣኔኬኒ?⁴⁷ሃኦኬና የቲትሺቴ ጪኒጊንጵን ቡዋያጝ ኬውር እንቃ የኣያኬ ኦ ላሻ? ዛርሲ ኬና ኣሽኪ እን ኣኔኬኒ?⁴⁸ዬ ሹቡጊን እን ጉዩካ ፎላጝ ኣዬ ካሎን ጫንቃን እየውዻ ካሎን ኣይ ጫንቃል።

Chapter 6

ሃፑክ 6ናንዳካ ኦኬ ባሺ ኣይኔን ¹ውርካ ቶዬ እየው፤ ዋድማ ሹቃ እንጉዩ ኬሌሜን ጊዬይ ኣሽክዬን ኣጅቴባ፤ የሻማያ እያይዻያጝ ኬኦካ ሹቡጊን እን ጉዩካ ፎላጝ የጌያኬን ኣንቲቲ። ²ኣጁጋን ካጌጳሲዬ እንግን ከኦካ ውሬ ኬእያይ ሻሜ ኦጉዋይካ ጉዋሬ ከቶኦካ ይሁኔኔ፤ እየውዻ ሹካጝ የሺጝቴ ኩፓን ኦኬ ኣዬን የሺጚ ካቶይ ኣምባዬ ኦይ ጡሩንባት ትቢሲዬን፤ ሃዋይሼባ እየው ኣኩሉክ፤ ጊታይ ሻሚ እያይ ቦዋ ኣንቲቲ ጊዬይ ፓሲ።³ዬ እየው የኣያያ ኩፓንያጝ እን ቡዋ ጉዩ ቡዎን ኣሽክዮጝ ቡዋ ጉዩ ዋርካታ ካማር እባጄን፤⁴ኦኬ ኣይኔን ጉዩ ካኣይኬ ራሺኔን፤ እን ጋሽክዬ ከራሼን ሹኔ እንጉዩ ካጌዩጝ ካሺሼ እየውባ ኣንቲቲ ጉዩ።ናንዳካ ይሁኔን⁵የይሁናያጝ ኦይዲ ኬውር ኣጁጋን ማቲቴን፤ እንግን ሺጝ ውርካ ቶይ ኡዋባዬ ኦጉዋይካ ቶኦካ ይሁኔኔ ኦጉዋይካ ጉዋሬ ናሺባ ማራ ጎሬ ይሁኔን፤ ሃዋይሼባ እየው፤ ኣንቲቲ ጉዩ ኬፓሲ ቦዋ።⁶ዬ እን የሺጝያ ይሁኔንያጝ ሁሉክ ሃምካ ቶኦ ኑኑጝ፤ ሃጌ ሃፑኬ ይሁንቴባ ሹኔ እን ኑኑ ኣኔን ኦጁጉጝ፤ እን የኣስክዬ ኬራሼን ሹኔ እን ኑኑ ጌዬጝ ካሺሼ እንባ ኣንቲቲ።⁷የይሁናያጝ ክያጃ ጊታይካ ማም ኬሌሜን ሃሳዋ ጉዩ የዋሻ ኬኦኮኑጝ ካዋያ ዛርሲዬ፤ ኦይዲ ሃሳዋ ጉዩ ራጅምሺቴን።⁸ኦይዲ እንግን ሙኒኔን፤ ሹቡጊን ጉዩ ኬሌሜንካ ይሁኔን ጉዩ ኦይንካ ዎሺሽ እየው እባጃዬ።⁹ዬ እየው ሺጚ እያጜ ይወንባ፤«ይን ኡፔን ፎላ ዾዮክ ሹኖጝ ጉዋዩጝ፤ ሮጝ ኑኑ ካጌጳዺባ፤¹⁰ጌጳሞ ኑኑ ካኩዋባ፤ ከእያይ ክያጃ ኣኒኔ ፎላ ዾዮክ ካኣኒንቴባ ዳሊ ክያንዻ።¹¹ምሽ እን ጉዋዩ ካሹ ጮል ሹጝ ኣይ ኡዋባ።¹²ፕር ኡዋዻ እን ሃሴሲቶጝ ኬእያይ ሃሺጝቴ ሺዕሺሼ ኡዋባጝ ሴሶ ጉዋዩ ሺዕሺሼ ኡዋባ።¹³ኦይ ኡዋው ጋሎ ክያንዻ ዾቅሼን ኬጋራ ክያንዻ ኬዻዓሺ ኡዋባዬ፤ ጌጳዽዬን፣ ቁዋቅቲ፣ ጌጳሞ፣ ቦንኬ ቦን ሃኑኑዬ፤ ኣሜን።¹⁴እን እየው የሴሲቶጝ የሺጛያ ሺዕሺሼ ኡዋባያጝ ሹኔ እን ጉዩ ካፎላጝ ፕር ሺዕሺሼ እየውባ።¹⁵ኣይባዬ ሴሶካ ውር የማራያ ካሺዽባ ሺጜንያጝ፤ ሹኔ ጉዩዻ ሴሶ ጉዩ ዋይሼኬን እየው ካሺዽባ።ናንዳካ ቶሮንዽዬን¹⁶የቶሮንዽያያጝ ኦይዲኬ ውር ኣጁጋን ሩጴን፤ እንግንዻ ሩጴን ጊዬይ ካጊባጅባዬ ሌሜ ዹዋልሼን ማሪ ጊዬይ ክያኒ ሞይካዾ፤ ዋይሼባ እየው ኣኩሉክ፤ጊታይ ሻሚ እያይ ኣንቲቲ ጊዬይ ኬፓሲ ቦዋ።¹⁷ዬ እን ሹካጝ የሺጜ ቶሮንዽዬን ኡዋንባ ማሪ ኑኑ፣ ጵሽባ ሩዋ ኑኑዻ፤¹⁸ከቶሮንዽዬን ይጝ ሹኔ እን ኑኑ ኣኔን ኦጁግጵን ካእባጆጝ፤ ዬ ከኦካ ውር ማቲባ ኬና ሻሜ ጁግ፤ እን ሻሜኬ ራሼኑጝ ሹኔ እኑኑ ካጌዩጝ ካሺሼ እንባ ኣንቲቲ።ሆድማሞካ ፎላ¹⁹ውርካ ኣማ ናንዳካ ኣምኔን ካጊያምሼ ሃጌን፤ ጎርጉዻ ካቆዻ ቻሊዬ ዳሉጝ ኦይዲ እየው ኤታጋን ሆድማሞ ፑኡሺሽቴን፤²⁰ኣይባዬ ውርካ ኣማ ናንዳካ ኣምኔን ካጊያምሼ ሃጌን፤ ጎርጉዻ ካቆዳ ካማሬ ቻሊዬን ፑኡሺቴባ እየው ኤታጋን ሆድማሞ ፎላ ዶዮክ ሃም፤²¹ኦይን ሆድማሞ ኑኑ ኣኖጝ ሻን ኑኑዻ ኣኔን ኦይን።²²ካርቡ ሃፓኖስካ ሩዋ፤ ካርቡ ኑኑ ሃሹቃያጝ ሩዋ ኑኑ ፓይላ ማቲባ ኬና ቆቅሼኬ ፓኖስ።²³ካርቡ ኑኑ ሃዴምንያጝ ሩዋ ኑኑ ፓይላ ማቲባ ኬና ቆቅሼ ኬድሙጉ፤ ኣኪ ፓኖስ እን ኣኔን ሩዋ ኑኑ ቱዎጝ ማቲያ ድሙጉያጝ፤ ዲሙጉ እጝ ካኣይ እያን ኡጉድ?²⁴ውር ክየም ቻሊኬን ውር ዻ ዋድሚሺሼን፤ ሚኔ ክየሜ ናሺባ ኑዋ፤ ባሪዮዬ ቢሬዬ ክየምጵን ጎሜን ቻሊሜንኬን።ኦይ ኦቆርኔን²⁵ዬ ሃዋይሼባ እየው፤ ናንዳካ ቆቤን ጉዩ ሃኣማኦ? ሃማታ ኦ? ሃኪማ ኦዻ? ኦይዲ እያይ ሺጜ ኦቆሪንቴን። ዻቆ ኬኦካ ዳዓኖ ሩዋ ኬኦካ ኣፓላ ሳጊኬኒ?²⁶ይንዳ ቶይየ ኩባርካ ዾዮክ፤ ኮርኬን፣ ፓቲኬን፣ ኡቲሼኬን ኳቲን ክያንዻ ካኣይባዻዬ ሹኔ እንግዬይ ካፎላጝ ኣምሻ እንግን። እየው ኬኦጊዬይ ካሎን የሳጊያኬኒ?²⁷ኣይባዬ ኦካ ጫቃን ጉዩ ኦቆሬኔ ሌሜ ሰዓት ክየምጵንዻ ካቻሊ ሌሜን ሃኒን?²⁸ፕር ናንዳካ ኣፓላ የኦቆርና ናንዳካ ኦ? ይንዳ ቶይየ ኦላካ ጳል፤ ሳጊኬን ወይ ትርኪኬን።²⁹ዬ ሃዋይሼባ እየው፤ እን ኣኔ ጌጳሞ ቢቲ እጝ ሰለሞንዻ ከኦላ ጊታጝ ካኒ ክምኬን ክየምጵንዻ።³⁰እየው ጊታጝ ይሁኔን ጆጊህ/ ባሪዮ ቶይ ሹጜ ክራ ሃሪሽያጝ እንካ ፓቅሼ ጉ ክያኑጝ ሹጩካ ጳል ክማ እንያጝ እየውጵን ሳስክዬ ማር እያን ክሚሼን?³¹ዬ ኦይድ ሃኣማ ኦ? ሃማታ ኦ? ሃክማ ኦዬ ኦይድ ኦቆርቴን።³²ዛርሲ ኦጊታይ ፓይላ ጌዬን ኦቆሬንባ፤ ሹኔ እንጉዩካ ፎላጝ ኦግታይ ፓይላ ካዎሺሼ እየው እባጃ።³³ዬ ኬፓይላ ሌምሺዬ ጌጳሞካ ባሪዮ ዎሺ ጫንቃል ኔኒ፤ ጊታይ ፓይላ ሌሜ እየውባ።³⁴ዬ ኬእንካ ዻሙ ቃቢዬን ኦይድ ኦቆርቴን፤ ኦቆራካ ዻሙ ካኡጙሼ ዻሙ፤ ሹ ክየም ክየም ጋሎ ኬና ኣይ ኔኒ ኣኔባዬ።

Chapter 7

ሃፑክ 7ውር እንቃ ካማር ኮምሼን¹ካማር እየው ኮምሼኔ ውር ክየምጵንዻ ኦይድ ኮምሼን፤²ኬእያይ የኮምሺቶጝ ኮምሼ እየውባ፤ ኬእያይ የሳፋሪቶጝ ሳፋሪሼ እየውባ።³ዳካ እን ኣኔን ካርቡ ኑኑ ክያኑጝ የካኔ ቡልኬኔ፤ ሃናንዳካኦ የቶዬ ዳካ እን ኣኔን ካርቡካ ጪን ክያኑጝ?⁴ጊሜይ እን ኣኔን ካርቡ ኑኑ ክያኒ ኣኔባዬ ዳካ እጝ ኣኔን ኦካ ካርቡካ ጪን የቻሊባይ ካቡልሼ እንባ ሺጜን?⁵እን ኣጁጉጝ ሌምሼ ቡል ዳካ እጝ ኣኔን ካርቡ ኑኑ ክያኑጝ፤ ጩዋ ዳካ እን ኣኔን ኦካ ካርቡካ ጪን የቶይ ሹቃዬ ዬቡልባ።⁶ካማርኬ ጃፍ ጊዬይ ባጜኔ፤ ካማር እንዻ ዋኬ ቦጊጌኔ፤ ኦይን የይሁሺኖጝ ኦይድ ክያኒ ኣዬን ፑርፆ ፑርፆ ጊዬይዻ ኦይድ ኦካ ሌሜንካ ቾፑ ፓቄን።ይወንባ፣ ዎሺባ፣ ቋንቁባ⁷ይወንባ፤ ጋይ እየውባ፤ ዎሺባ፣ የጌያባ፤ ቋንቁባ ሃፑክዻ ቦውሼ እየውባ።⁸ናንዳካ እን ይወን ፓይላ ጋይባ፤ እን ዎሺዻ ጌይባ፤ ናንዳካ እን ቋንቁዻ ቦውሼባ ሃፑክ።⁹ከኦካ ጫቃን ጉዩ ውዋ ይወን ባላሻያጝ ሹኔ ኬና ካኣይ ባይ ኣኔባይ?¹⁰ወይ ይወን ኣርቴያጝ ኬና ካኣይ ቻች ኣኔይ?¹¹ኣኪ፤ እየው ጋራን የኣንቴባዬ ሃንታ ጉዩ ኦኬ ሹቃ ኣዬን የእባጃያጝ ሹኔ እንጉዩ ካፎላጝ ናንዳካ ጊታይ ይወን ኣዬን ሹቃ ኣዬን ሳስክዬ ማር እያን ኣዬን?¹²ውር እንቃ ኬእያይ ሻምሼ እየው ኦይን የዎሺቶጝ እየውዻ ኣሽክቴ እንግንባ፤ ክያጃዻ፤ ውርካ ቶካ ባሪዮዻ ፑኡሺባ ኬእጜ።ሃፑክ ቆቃ እጜ ሆላ እጜ¹³ሻውባ ኬጉዋር ቆቃ እጝ፤ ጉዋር እን ካቦሼ ሃምካ ካዮጝ ሃታቺ፤ ሃፑክ ኔኒዻ ሃሆላዬ፤ ውር ጁዋኑ ሻውባ ኬጉዋይ፤¹⁴ዬ እንካ ሄክሺሼ ሃምካ ዻቆ ጉዋር ኔና ዺታኬ፤ ሃፑክ ኔኒዻ ሃቆቃ ውር ጊታይ ካሻውዻ ሃጩዋማጵን።ውርካ ሾሮካ ቶካ ባሪዮ¹⁵ቱዎጝ ጊዬይ ማቲ ዮዮካ ሆቺኔኔ ኣኔባዬ ጊታይ ኪሚ ዱሲዬንካ ማድሬ ሻው ባኪ ጊዬይ ክያኑጝ ኬኦካ ውርካ ቶካ ባሪዮ ጊታይካ ሾሮጝ ኣጅቴባ።¹⁶ኬኦካ ካርቡ ጊዬይ ሃእባጃያ ከኦካ ኮዶካ ክዽሬ፤ እግሽያጝ ቆዻምባይ?¹⁷ፕር ሻሪ ሹቃ ፓይላ ኡፑት ካርቡ ሹቃ፤ ሻሪ ጋራ ፓይላ ኡፑት ካርቡ ጋራ።¹⁸ሻሪ ሹቃ ኡፑትኬን ካርቡ ጋራ፤ ሻሪ ጋራዻ ቻሊኬን ሻሪ ካርቡ ሹቃ ኡፑቴን።¹⁹ሻሪ እን ማር ካርቡ ሹቃ ኡፑቴን ፓይላ ቃጭባ፤ ፓቅሼባ ጉዻ።²⁰ዬ የእባጃባ ኬካርቡ ጊዬይ።²¹ካኒ ሹዋጵሽኬን ክያጃካ ባባ እን ኣኔን ፎላ ዾዮኬ፤ ጊታይ ሺጜን ታቹጝ ዮ፤ ፓይላ ሻውኬን ፎላ ዾዮክ።²²ኬሹ እን ጁዋናን ሺጝባ፤ «ታቹጝ ዮ፣ ታቹጝ ዮ፤ ኬሮጝ ኑኑ ሃካና ሃሳዋኬኒ ሃሳዋ? ኬሮጝ ኑኑ ሃካና ቡላኬኒ ቤሮ? ኬሮጝ ኑኑ ሃካና ኣሽክያኬኒ ኦኬ ሹቃሹቃ ጁዋኑ? ዋይሼባ ኣን እያይ።²³ኬሹ እን ኬሊኪ ሺጝባ ሃእባጅኬን እየው ካሎን፤ እየው ጋራን ጊታጝ ኬኦናኒ ፓይ ዹክ/ውር ኣጁጉዬ ኣርሹጉ እን ኣሽክዬን ቶኦዬ²⁴ኣኪ ውር እን ዋይ ክያጃ ናኒዬ ሻሚ ሹቃጝ ሙኔን ውር ኣጁጉ ኮኑጝ ኣሽኪ ቶኦ ኔኒ ባይ ክያኑጝ።²⁵ጎት ኩኔ፤ ሚሮዻ ጉንዝዬ፤ ፑጉዻ ፑጌ፤ ሙራ ቶኦ እጝ፤ ኬኣሽክዬን ኔኒዻ ናንዳካጝ ጋሽክዬ ባይ ክያኑጝ ካኒ ቡድኬን።²⁶ውር እን ዋይ ክያጃ ናኒዬ ማር ሹቃ ሻሜን ሙኔን ውር ኣርሹጉ ኮኑጝ ኣሽኪ ቶኦ ኔኒ ኣዞ ክያኑጝ።²⁷ጎት ኩኔ፣ ሚሮዻ ጉንዝዬ፣ ፑጉዻ ፑጌ፣ ሙራ ቶኦ እጝ፤ ቶኦ እንዻ ቡዳ፤ ቡዴን ኔኒዻ ሃጋራ።²⁸ኢየሱስ ሹ እን ሹዋጴ እርርሲኔን ኔኑጝ፤ ዛርሲ ጎሺያ ኬእርርሲኔን ኔኒ፤²⁹ናንዳካ ኦ ማርኬ ውርካ እርርሲኔንካ ቶኦካ ይሁኔንካ ውርካ ኣይሁድ ኣዬኔ ሃናንዳካጝ እርርሲዬ እንግን ኬውርካ ጌጳሞጝ።

Chapter 8

ሃፑክ 8ባይሼንካ ውር እን ኣኔ ቡርቅካ ጊዮጝ¹ከሹ እን ጎቤኬ ጋግ ክያኑጝ ዛርሲ ጁዋኑ ዻዬያ።²እየዎ ውርካ ቡርቅካ ጊዬ ክየም ኩን ኦካ ኢየሱሴ ቶኬ ኩዋምን ኦካ ማሪ ኔኒዬ ኣኔን ይሁኔኔ ሺጝ ታቹጝ ዮ፤ የናሺሼያ ኣንያጝ የቻሊባይ ኣን ጫጅቃል ሻሜን?³ኢየሱስዻ ቲት ቡዋ ኔኒዬ ዱሜ ሺጝ ሃናሺያ ጌይባ ጫንቃል/ ውር እንዻ ይሪካ ከኦካ ቡርቅካ ጊዬ ጌያ ጫንቃል።⁴ጩዋ ኢየሱስ ዋይሼ እሺ ባይሼን ኑኑ ኦይ ውር ክየምጵንዻ ሃሳውሼን፤ ኣይባዬ ካሜ ዹዋልሼ እን ኤምኑ ውርካ ቃሽ፤ ጋላባ ሙሴ ኤርግቶጝ ኣሽኪባ፤ ይንዻ ማቲሼባ እንግን ማኚ።ይሁኔን ካታቺ እንካ ዽቡጝ⁵ኢየሱስ ሄክሽባ ቅፍርናሆም ታቺካ ዽብ ክየም ኩኔ ሺጝ እያጜ ይወና፣⁶ታቹጝ ዮ፤ ውርካ ዋድማ ናኒ ማቲ ኤላዬ ካሎን ኬጋሊዬን ኡጛ ቶኦ ክያኒ።⁷ኢየሱስዻ ሺጝ ኣን ሃኩና ባይሺሽባ።⁸የታቺ እንካ ዽብ ዋሼ ሺጝ እያጝ፤ ታቹጝ ዮ፤ ሃምካ ቶኦ ናኒ ሁሉኬን ማር ኬና ካሁሉኩሼ እኔን፤ ኣይባዬ ኣኒንቴ ኦጜ ሃሳው ክያጃጵን ውርካ ዋድማ ናኒ ባይሽባ፤⁹ኣንዻ ውር ጊታኬና ሃኤርጊቴ ኣኔባ፤ ጊታይ ኤርጊቲ ኣንዻ ከኦናኒ ዱቡ ኣኔባ፤ ከኦግዬይ ሃዋይሼ ክየም ካምባያጝ ኩይባ/ ሃዋይሼ ኑዋ ኩዋባያጝ ኩንባ፣ ሃዋይሼ ውርካ ዋድማዻ ኣሽኪ ይጝያጝ ኣሽኪባ።¹⁰ኢየሱስዻ ጎሺ ኬዋሼን ኔኒዬ ዋይሼ ውር ጊታና ኣኔን ዻይኔን እያጝ ሃዋይሼባ እየው ኣኩሉክ፤ ከኦካ ጭቃንካ ውርካ እስራኤልዻ ውር ኬና ኣኔ ይሁኔን እያጝ ክየምጵንዻ ሃካና ጌይኬን።¹¹ሃዋይሼባ እየው ውር ጁዋኑ ፓዬንባ ኬታጝ ሹሽ ቱሌዬ ኬታጝ ሹሽ ዴቄዬ ኬኦካ ቆቤንካ ፎላ ዾዮክ ማራማራ ቆባ ኣብርሃም፣ ይስሐቄ ያዕቆቤ፤¹²ፎላዾዮክ ጊታይ ሼክሼ ኣኖጝ ፓቅሼባ ሹኑክ ሃም ኣይ ድሙጉጝ፤ ከሹ እን ማቲባ ኦቆራዬ ኒጊ ሺክዬኔ።¹³ኢየሱስዻ ዋይሼ ታቺ እንካ ዽብ ካምባ ካማቲሼባ እን ኬይሁኔን ኑኑ፤ ውርካ ዋድማዻ ኬሃሳዋ እን ባይሻ።ኢየሱስ ባይሺሻ ውር ጁዋኑ¹⁴ኢየሱስ ኩይ ሃምካ ቶኦካ ጴጥሮስያጝ ጌይ ኣፕኔካ ጴጥሮስ ዴሜንኬ ቄጪቲካ ሩዋዌ ኡጜ፤¹⁵ዱማ ቡዋ ኔኒ፤ ቄጭቲካ ሩዋዻ ኦቼያ እሺ፤ ናሹጝዻዬ ቾቺንሺያ እንግን።¹⁶ከምክር እን ውር ጁዋኑ ጊታይ ቤሮ ጎሞጝ ቦሼያ ሃምካ ኢየሱስ፤ እሺዻ ቡላ ኡሲ ጋራ ኬክያጃ፤ ባይሺሻ ውርካ ቡርቅዻ ፓይላ።¹⁷ከኦይን ሃሳዋ እን ኢሳይያስ ሺጜ እያጜ ክያጆጝ ሙኔና፤ እሺዻ ቦዋ ቡርቅ እን ጉዋዩ ማውርካ ዻይኔንካ ኢየሱስ ማቲዬን ኣንሺሽ ቱምዬን¹⁸ኢየሱስ ሹ እን ውር ጁዋኑ ፑኡሺሚኔ ማራማራዬ ጌዮጝ ካቁዋልሺኔ ኛፓስ ታቶጝ ሜይሼያ እንግን።¹⁹ከሹ እን ውርካ ቶኦካ ይሁኔንካ ኣይሁድ ክየም ኩኔ ሺጝ፤ ውሩጝካ እርርሲዬን ዮ፤ ኦካጝ ሃኩዬ ፓይላ ሃዻዬ እንባ።²⁰ኢየሱስዻ ሺጝ፤ ይግንካ ኩዬይ ኣኔ ቶኦካ ኩባርካ ዾዮክ፤ ዬ ሃንታካ ውር ራቅ ኬና ካናዓሺሼ እሺ ኤምኑ ሺግ እያይኔ ዋሼያ እሺ።²¹ውር ኬና ኣይ ውርካ ዻይኔን ውር እንቃ ክየም ፕር ሺጝ ታቹጝ ዮ፤ ከሌሜን ካካማ ቱቱኬ ባባጝ ናሺሼ ኣንባ።²²ዬ ኢየሱስ ሺጝ ኣርሼን ኣርሼን ጊዬይ ካቱቱክ እንግንባ፤ እን ዻይሼ ኣንባ።ኢየሱስ ሪባ ሄሌቆን²³ከኦይን ኢየሱስ ሁሉካ ጋጊ፤ ውር ጊታይ ዻዬ ጆሌ እሺዻ ዻዬዬ ሻዌ ፓያ።²⁴ሉጉድ ሄሌቆን ቁዋቃ ናሹጝ ኛፓስ ክያኒዬ ሌይ ሃምካ ሻሜ ጋጉጝ ጁጉያ እንግን ፤ ዬ ከሹ እን ኢየሱስ ኣኔን ኡጜን።²⁵ውር ጊታይ ዻዬ ጆሌ እሺዻ ፓዬ ጬይሽ እሺዬ፤ ሺጝ «ታቹጝ ዮ/ ሃካይያያ ዻዓሺ ኡዋባ።²⁶ኢየሱስዻ ዋይሼ እንግን እየው ጊታጝ ይሁኔን ጆጊ የሪግሺና እያን ይጝ ጩዋ ናሹጜ ጎሪያ ፑጉዬ ሄሌቆኔ ይሪካ ጌያ ሹይ።²⁷ውርዻ ሺጝ ውሩጝ ኤርጊት ፑጉዬ ሄሌቆኑጝ ሃውር ኬና ኣኔን እያኔ ጎሺያ።ኢየሱስ ባይሺሻ ከኦካ ውር ዻ ኡሲ ጋራ²⁸ቁዋሌን ኛፓሴ ሄክሼ ፔን እን ሺጜ ጌርጌሴኖን፤ ጌይ ውር ዻ ጊታኬና ቤሮ ጎሜዬ ቆቢኒ ኦይካ ራቅካ ሌሲ ቱሌ። ከጉዋር እን ሌይ ሃም ውርካ ማሬ ሳጊዬን ጋይ ውር ጋራ።²⁹እንግንዻ ሺጝ «ውዋካ ባሪዮ ዮ፤ ከኡዋው ኣና ክያጃካ ኦ? ዋዳ ካኒ ሄክሽኬኔ የኩኔ ኡዋው ጋልንሺዬኒ? ሺጝ እያይኔ ጉቹካ።³⁰ከኦጊዬይ ዽታኬ ሾዎት ኣና ኦካ ራጴንካ ቾፑ ጁዋኑ።³¹ቤሯንዻ ዋይሼ ኢየሱስ ሃኦኬና ከቡሌ ኡዋውያጝ ካሻውቴ ሃምካ ራጴንካ ቾፑ ቱዎጝ ናሺሼ ኡዋባ ሺጝ እያይኔ ይወና።³²ኢየሱስዻ ዋይሼ እንግን ፓይባ፤ ቤሯንዻ ቱልኬ ኦካ ውራኔ ሻዋ ሃምካ ቾፑጝ፤ ቾፏንዻ ኦይን ኣኔ ፓይላ ዝልንሲ ኦካይንካ ቶጌ ሻው ኛፓስ ክያኒዬ ዱቁሜን ሙዋ ክያኒዬ ጋርሻ።³³ውርካ ዻውኔንካ ቾፑ ጉኬ ፓይ ሃምካ ከተማዬ፤ ኦይን ሙኔን ፓይላዬ ውር ጊታይ ቤሮ ጎሜዬ ኣኖጝ ኦይን ጋሽክዮጝ ሃሳዋ።³⁴እየዎ፤ ውር ጊታይ ኣኔን ኦካ ከተማ እን ፓይላ ኢየሱስ ቶዬን ቱላ፤ ሹ እን ጌዬዻጝ ካጎይዻ

Chapter 9

¹ሃፑክ 9ባይሺሼንካ ውር ኤላ እንጩዋ ኢየሱስ ቁዋሌን ኛፓስ ከጋጊዬ ኩና ሃምካ ፔን ኔኑጝ።²ከኦይን ውር ዼት ውር ኤላ ክየም ከሻሪዬ ቦፓይኔያ ሃምን ኔኑጝ።ኢየሱስዻ ጌይ ይሁኔን ጊዬይዬ ዋይሼ ኤሪ ኤላ እን «ይህ/ እን ውዋጝ ሴሶ ኑኑ ሺዕሺሼያ እን።³ከሹ እን ውርካ ቶኦካ ይሁኔንካ ኣይሁዴ ውርካ እርርሲኔኔ ሺጝ ይና ባሪዮ ይሬን» ሺጝ እያይኔ ጉንድሜና ኬሻን።⁴ኢየሱስ እባጅ ቃቦ ጊዬይዬ ሺጝ እያጝ፤ የቃብያ ናንዳካ ኦ ከሻን ጉዩ ክያጃ ጋራ?⁵ኣይባዬ ሴሶ ኑኑ ሺዕሺሼያ እኔ ናሹጜ ዼት ሻሪ ኑኑዬ ካምባዬ ሃና ኣይ ባዶጝ?⁶ኣይባዬ ሃንታካ ውር ዳሉጝ ክያኑጝ ሴሶ ሺዕሺዬን ኣኔ ጌጳሞጝ ከእባጅባዬ ጊያ» ሺጝ እያይኔ ዋይሼ ውር ኤላ እን ናሹጜ ዼት ሻሪ ኑኑዬ ካምባ ሃምካ ቶኦ ኑኑጝ።⁷ውር ኤላ እንዻ ናሹጜ ኩያ ሃምካ ቶኦ ኔኑጝ።⁸ዛርሲዻ ሹ እጝ ጌዬ እን ጎሺያ፤ ቋቅሽ ሪግዻዬ ሺጝ ባሪዮ እን ኣይ ውር ጌጳሞ ኬና ኣይ እያጝ ካጌጳዽባ።ሺወንካ ማቴዎስ⁹ኢየሱስ ናሱጝ ኬኦይኔ ኩያጝ ጌይ ውር ክየም ኬና ሺጜ ማቴዎስ ኡፍ ኦኑጝ ካሺዬ ጆሌ ጊቢሪዬ፤ ዋይሼ እሺ ዻይሼ ኣንባ እሺዻ ናሹጜ ዻዬያ።¹⁰ኢየሱስ ኣኔባ ኦካ ቶኦካ ማቴዎስ ኡፔኔ፤ ውር ጁዋኑ ጊታይ ፑኡሺኔ ጆል ጊቢሪዬ ውር ጊታይካ ሴሶዬ ፓይኔ ቆባ ከእሺዬ ውር ጊታይ ዻዬ ጆሌ እሺዬ።¹¹ውርካ ፈረሳውያን ሹ እን ጌዬ እን ዋይሼ ውር ጊታይ ዻዬ ጆሌ እሺ ውር እን እርርሲዬ ጆል እየው ሃኦ ኣሚኔ ከውር ጊታይ ፑኡሺኔ ጆል ጊቢሪዬ ጋንሼና።¹²ኢየሱስዻ ዋይ እን ሃሳወዬ ዋይሼ እንግን እያጝ፤ «ሀኪም ካሆሺሾጝ ሃናንዳካ ውር ጊታይ ዴሜን ዬ ማርካ ውር ጊታይ ኣይ ፓኬን፤¹³ፓይዬ፤ ኬጋላ ሳጊ ሃናሺያ ሺዕሺዬን እን ሺጝ እያይ ቶይባ፤ ሃውርካ ሴሶ ዬ ሃካና ኩንኬን ውር ጫንቃላን ሺወን።ውር ጊታይ ዻዬ ጆሌ ኢየሱስ ክያጃ እን ማሬ ቶሮንዽዬን¹⁴ውር ጊታይ ዻዬ ጆሌ ዮሐንስ ፓዬን ኦካ ኢየሱሴ ሺጝ፤ ኡዋዌ ፈረሳውያኔ ሃቶሮንዽያያጝ ውር ጊታይ ዻዬ ጆሌ እን ሃኦ ማሬ ቶሮንዽዬኔ ጋንሼና?¹⁵ኢየሱስዻ ዋይሼ እንግን እያጝ፤ ኡታ ኣኔባ ከእንግኔ ውር ጊታይካ ይያሩጝ እያይ ካሞይካዽዮጝ ቻሊባይ? ሹ እን ካቦወ ኡታ ከኦጊዬይ ኩንባ፤ ከሹ እን ቶሮንዽባ።¹⁶ኦካ ኣፓላ ጌቾ ውር ኬና ካቻክሼ ኣፓላ ሃሊ ኣኔኬን፤ ሻማ እያይንያጝ ኣፓላ ሃሊ እን ቦጉግባ ኣፓላ ጌቾ እጜ ሃዽሺኔን ኔኒ ካሎን ጌጳዽዬ ኩይባ።¹⁷ኦካ ቷንዳ ጌቾ ውር ኬና ካእርሼ ኣላላ ሃሊ ኣኔኬን፤ ሻማ እያይንያጝ ቷንዳ ጳቅባ፤ ኣላላዻ እሬንባ ቷንዳዻ ማቲባ ከኦካ ኦኬ ኣሽክዬን ሹኑክ፤ ኣይባዬ ኣላላ ሃሊ ካጊርሼ ኦካ ቷንዳ ሃሊ ከኣዬን እን ኣላላዬ ቷንዳዬ ሙኒኔ ሹቃዬ ቆብሼባ።ውዋ እን ናሹጝ ከኦካ ኣርሼኔ ኝያ እን ባይሺሼ ከኦካ ኒያቡ እርኔኔ ¹⁸ኢየሱስ ኣኔንባ ከውር ሃሳውኔኔ፤ ውር ታቺ ክየም ቡድ ኦካ ማሪ ኔኒዬ ሺጝ፤ ውዋ ናኒ ጋን ኣርሻ ካኡፔኬ ዻቆጝ ኩዋዌ ኣይሼ ቡዋ ኑኑ። ¹⁹ኢየሱስዻ ናሹጜ ፓያ ኬጋጝ፤ ውር ጊታይ ዻዬ ጆሌ እሺዻ ዻዬያ እንግን።²⁰ከኦይን ኝያ ኬና እሬን ኒያቡ ቦን ታጵ ላማ ኣኔን ጋሊዬን ኩንኬ ታካ ሁሬ ዱማ ጩዎኑካ ኣፓላ።²¹እሺዻ ሺጝ፤ ሃዱምያ ጩዎኑካ ኣፓላ ኔኒ ጵንዻያጝ ሃባይሽባዬ ጊያ።²²ኢየሱስዻ ሁቤን ሁሬ ቶይ ኝያ እጜ ሺጝ፤ «ይህ፤ ውዋ ናኒዮ፤ ይሁኔን ኑኑ ባይሺሻ እን። ኝያ እንዻ ይሪካ ባይሻ።²³ኢየሱስዻ ሄክሽባ ሃምካ ቶኦካ ታቺ እንካ ቶኦካ ይሁኔን ጌይ ዛርሲ ጊታኬና ኣኔን ኦቆርኔኔ ኡቹኬኔ፤²⁴ዋይሼ እንግን ኣዬን ጉዋር ውዋ ኡጝ ኡጜን ዬ ካኒ ኣርሽኬን የእንግን ጫጋ እሺ።²⁵ቡሌ ዛርሱጝ ጩዋ ሁሉክ ቱዎጜ ጎማ ቡዋ ኔኒ፤ ውዋ እንዻ ናሹጜ ዾራ።²⁶ሃሳዋ እንዻ ሻምሺያ ክራ እን ፓይላ።ባይሺሼንካ ውር እን ካርቡ ኣይ ቆሮዬ ዱዺዬ²⁷ኢየሱስ ኩይባ ከጉዋይ፤ ውር ዻ ጊታኬና ካርቡ ኣይ ቆሮ ሺጜን ውዋካ ዳዊት ዮ፤ ሺዕሺሼ ኡዋባዬ ጉቹኬ ዻዬያ።²⁸ውር ጊታይ ካርቡ ኣይ ቆሮዻ ዻዬዬ ሻዋ ኦይን ኢየሱስ ሁሉኮጝ፤ ኢየሱስ ዋይሼ ውር ጊታይ ካርቡ ኣይ ቆሮ ካቻሊዬ ካርቡ ጉዩ ላሉጝሼን የእባጃያይ ሺጝ እያይኔ ኣንሻ እንግን። እንግንዻ ሺጝ ታቹጝ ዮ እህዌ ዋሼያ እሺ።²⁹ኢየሱስዻ ዱም ካርቡ ጊዬይዬ ሺጝ ካማቲሼባ እየው ኬይሁኔን ጉዩ።³⁰ካርቡ ጊዬይዻ ጌያ ዋጭ፤ ኢየሱስዻ ሺጝ፤ ይጝ ውር ክየምጵንዻ ካማር እባጄኔ ካሎን ኣጅሺሻ እንግን።³¹ዬ እንግን ቱሎጝ ክራ እን ናንዳካ ኢየሱስ ሃሳዋ።³²ቱልኬ ኦይንያጝ ውር ዱዺ ኬና ጎማ ኡሲካ ጋራ ቦፓይኔያ ሃሚን ኔኑጝ።³³ኡሲ ጋራ እንዻ ቱሎጝ ውር ዱዺ እን ካርሲያ ሃሳውኔን፤ ዛርሲዻ ጎሺዬ ሺጝ፤ ኦኬ ኬና ኣይ እያጝ ኦካ ፔንካ እስራኤል ካኒ ጌዬ ጊባጅኬን።³⁴ዬ ውርካ ፈረሳውያን ሺጝ ቤሮ ካቱሎጝ ሃኬ ታቺካ ቤሮ።ውርካ ዋድማ ሃጩዋማ³⁵ኢየሱስ እርርሲዬን ኦጉዋይካ ቶኦካ ይሁኔኔ፤ ክሊዬን ክያጃ ሹቃካ ጌጳሞካ ባሪዮዬ ፕር ባይሺሼን ቡርቂ ጊታይ ማር ባይሼኔ ቡርቂዬ፤ ሺሪያ ኦጉዋይካ ከተማዬ ሳፓራዬ።³⁶ዛርሲዻ ማቲ ማድር ኮኑጝ ማር ውርካ ዻውኔን ኣኔኔ ላላቅሜን ከኦኮኑጝ ውር ኬና ካቶይ እንግን ማሬ ኣኔኔ ዻዹጝኔያ እንግን።³⁷ዋይሼ ውር ጊታይ ዻዬ ጆሌ እሺ እያጝ፤ ዋዳካ ጎት ሃጁዋኑ ዬ ውርካ ዋድማካ ዋዳካ ጎት ሃጩዋማ፤³⁸ዬ ታቺካ ዋዳካ ጎት፤ ካይዕሲሼ ሃምካ ውርካ ዋድማጝ ይወና

Chapter 10

ሃፑክ 10ይዕሲዬንካ ውር ታጵ ላማ ጊታይካ ዻይኔን¹ሺውሼ ውር ታጵ ላማን ጊታይ ዻዬ ጆሌ እሺ ሃሚንዬ ካቡሌ ኡሲካ ጮዩዬ ካባይሺሼ ቡርቂ እን ማር ባይሺኔ ውር ጊታይ ዼሜኔ ፓይላ ኣያ እንግን ጌጳሞ።²ሮጝካ ውር ታጵ ጊታይካ ዻይኔንዻ ሃእንካ ዻይሾጝ እንካ ሌሜን ጴጥሮስ እን ሺጜ ስምዖኔ ጪኔ እንድርያሴ፣ ሃንታካ ዘብድዎስ ያዕቆቤ ቺኔ ዮሐንሴ፣³ፊልጶስ፣ በርተሎሜዎሴ፣ ቶማሴ እን ፑኡሺኔ ጆል ጊቢሪ ማቴዎሴ፣ ውዋካ እልፍዮስ ያዕቆቤ እን ሺጜ ታዴዎስ ልብድዮሴ፤⁴ስምዖን እንካ ቀነናውዬ ኣስቆሮቱ ይሁዳ እን ሳስክዬ ኣዬን ኢየሱሴ።⁵ውር ታጵ ላማ ጊታጝ ኢየሱስ ይዕሲያ እንግን ኬኤርግንቶ ኬና ኣይ እያጝ፤ ኦይድ ሃምካ ዛርሲ ፓይቴን፤ ኦይድ ሃምካ ውርካ ሳማሪያ ሁሉክቴን።⁶ሳጊ ፓይ ሃምካ ቶኦካ እስራኤል ሃምካ ማድር ጊታይ ካህይ።⁷ፓዬ ሺጝ ጌጳሞካ ባሪዮ ድያውሻዬ ክሊዬንባ።⁸ባይሺሻ ውር ጊታይካ ቡርቅዻ፣ ቲትባ ጊታይ ኣርሽዻ፣ ጊታይካ ቡርቅካ ጊዬዻ ሻምባ ጫንቃል፤ ቡልባ ቤሮዻ፣ እን ቦው እየው ከማም እያይ ኣይባ ኬማም እያይ።⁹ከፓዬን ጉዩ ኣይን ወርቆጝ ኣይን ቢሮጝ ወይ ኣይን ኦኬ እንቃጝ ኦይድ ጎምቴን።¹⁰ ከጉዋር ጉዩ ኳንሽዻ፣ ኦኬ እንቃ ኬቡዋዻ ወይ ቻኩ ወይ ሴጋ ኦይድ ጎምቴን፤ ናንዳካ ውርካ ዋድማ ሁሉኩሼባ ከኣሜን እንካ ሹ ጮል።¹¹የሁሉካያ ኦካ ከተማ ክየሜ ወይ ኦካ ጶሮክያጝ ውር እን ናሺ እየው ቾቺንሺዬን ዎሺዬ ቦባ ኡሲ ኦካ ቶኦ ኔኒ፤ ሌይ ሃምኬ ቱልቴዻጝ ቆቢባ ኦይን።¹²የሁሉካያ ኦካ ቶኦ ክየምያጝ ሌምሺ ጌሶ።¹³ቶኦ እን ክያኒ ውር ኬና ቦው ሆፎ ጉዩ ኣኔያጝ ሆፎ ጉዩ ሄክሽባ እሺ፤ ውር ኬና ማር ሆፎ ጉዩ ቦወን ማር ኣኔንያጝ ሆፎ ጉዩ ዋክባ እየው።¹⁴ውር ክየምጵንዻ ማራ እየው ቾቺንሺዬኔ ወይ ክሊኔን ጉዩ ዋዬን ማር ናሺዬንያጝ፤ ከኦካ ቶኦ እን ወይ ከኦካ ከተማ እን የቱላያጝ ቡቡኒካ ጃፍ ጉዩ ክሽክሺዬ ቱልባ።¹⁵ሃዋይሼባ እየው ኣኩሉክ፤ ከሹካ ኮምሼን ከኦካ ውር እን ኡጚ ኦካ ከተማ እን ሳጊ እን ሄክሺ ሶዶሜ ጋሞራዬ ሃባዶ።¹⁶ሃይዕሲ እየውባ ከማድር ኦካ ጫንቃንካ ዮዮ፤ ዬ ኣዬኬ ቻች ኣጁጉ፣ ማትኬ ሆሌ ሌሞ።¹⁷ውር ጎም እየዌ ቦሼባ ሃምካ ካራምካ ኮምሼን፤ ከኦጉዋይካ ቶኦካ ይሁኔን ጊዬይዻ ሙር እየውባ፤ ዬ ከኦግዬይ ኣጅቴባ።¹⁸ናንዳካ ክያጃ ናኒ ቦሼባ እየው ሃምካ ሌሜንካ ታታቻኔ ጌጵሹጋኔ፤ ከኦግዬይዬ ከኦካ ሌሜንካ ዛርሲዬ የማትያባ ማኝ።¹⁹ሹካጝ ጎሜ እየውዻ ኦይዲ ሓሃሳዋ ኦ ሃዋሻ ኦዬ ኦይዲ ኦቆርንቴን፤ ከሹ እን ሃኣይ እየውባ እንኬ ሃሳውቶጝ፤²⁰እንካ ሃሳውንቴ ከእየው ሃኡሲካ ሹኔ እንጉዩ ካፎላጝ ዬ ማር እየወን።²¹ጪኔ ሳስክዬ ኣይባ ጪኔ ኣርሼን፣ ሹኔዻ ውዋ፣ ሃንታንዻ ጊያምሺሻባ ሹቡጋን፣ ኒሽሽባዻ።²²ናንዳካ ሮጝ ናኒ ውር ፓይላ ሚኔ እየውባ፤ ኣይባዬ እን ቁዋቅትሽ ሌይ ቱንሱጝ እሺ ባይሽባ።²³ዋኬያ እየው ከኦካ ጶሮክ ክየምያጝ ጉኩቴ ኦ እንቃ፤ ሃዋይሼባ እየው ኣኩሉክ የካኔ ሄክሻኬን ከተማካ እስራኤሌ ሃንታካ ውር ኩንባ።²⁴ውር ጊታይ ዻዬ ጆሌ እሹጝ ከውር እን እርርሲኔ ጆሉጝ፣ ውርካ ዋድማዻ ሳጊኬን ኦካ ታቺ እን፤²⁵ውር ጊታይካ ዻይኔንዻ ዋይሼ ውር እንካ እርርሲኔን ውርካ ዋድማ ሙኔና ታቺ እንያጝ ጃኬና። ኤምኑካ ጶሮክ እን ኣኔን ኦካ ጶሮካ ብዔልዜቡል ሳስክዬ ሺጝሼ እያን እየው/²⁶ዬ ኦይድ እንግን ሪግሲንቴን፤ እን ጅጞጝ ዹዋልሲኔን፤ እን ድኮጝ ቡሌን ሺዽኬን።²⁷እን ሜይሼ እየው ድሙጉ ክያኑጝ ሃሳዊ ኦ ሜሌል ክያኒ፤ እን ሃዋይቴ ከናቡ ጉዩጝ ኬራፊ ጳል ክያኒ፤²⁸ኒሽ ኣሩጝ ዬ እን ማሪ ናፒሴ ኒሼን ኦይድ ሪግሽንቴን፤ ሳጊ ሪግሼን እን ካይሲ ኣሩጜ ናፒሲዬ ከጉውጝ።²⁹ኦይን ጉዋሩጝሼ ከሺሊንጊ ክየም ኣንቲትዻ ክየምጵንዻ ከቃቦካ ሹኔ ሹኑክ ፓቄንኬን ዳሊ ክያኒ።³⁰ኣይን ጪራሺካ ሹቦ ጉዩዻ ክየምጵንዻ ሺዽኬኔ ኬና ኮሜ ኣኔኬን።³¹ዬ ኦይዲ ሪግሺንቴን ከኦካ ኣንቲት ጁዋኑ ኣንቲቲ ጉዩ ሃኬና ጌጳሲዬ።³²ከኦካ ሌሜንካ ውር እን ክሊዬን ኬሮጝ ናኑጝ ኣንዻ ከኦካ ሌሜንካ ባባ እን ኣኔን ዾዮኩጝ ሃኪሊባ።³³ኣይባዬ እን ቡድያን ኦካ ሌሜንካ ውር ኣን³⁴ኣን ሃኩኖጝ ኦይድ ኦኮኑጝ ሃኩኔ ሹቃ ጌጳሲዬን ዋሽቴን፤ ኤቤል ዬ ሃካና ኩንኬን ሹቃ ጎብሼን።³⁵ኣን ሃኩኖጝ፤ ውዋ ከኦካ ሹኔ፤ ውዋ እንካ እጛሽ ከኦካ ጁዋኔ ኣፒኔ ከኦካ ባካ ሌሜን ላሊዬን።³⁶ጋላካ ውር ማቲባ ጶሮክ ክየም።³⁷ከኦናኒ ሳጊ ውር እን ናሺ ጁዋኔ ወይ ሹኖጝ ናኒ ማቲዬን ሁሉኩሼኬን።³⁸እን ማሪ ሻሪ እንካ ሮይኔን ዼቴ ኣን ዻዬን ናኒ ማቲዬን ሁሉኩሼኬን።³⁹ውር እን ዎሺ ዻቆ ኔኒ ዻሺዬን ካይባ፤ እን ሳስክዬ ኣዬን ናፒሲ ኔኒ ናንዳካ ኣን ጌይባ።⁴⁰እን ቦው እየው ቦባ ኣንዻ፤ እን ቦው ኣን ቦባ እን ይዕሲ ኣንዻ።⁴¹ውርካ ቶካ ባሪዮ እን ቦኬ ሮጝካ ውርካ ቶካ ባሪዮጝ ጌይባ ኣንቲትካ ውርካ ቶካ ባሪዮ፤ ጫንቃላን እን ቦኬ ሮጝካ ጫንቃላን ጌይባ ኣንቲትካ ጫንቃላን።⁴²ዬ ሃዋይሼባ እየው ኣኩሉክ፤ ውር ክየምጵንዻ ከኦካ ሃይሻይሺ ጊታጝ ክየም ጊዬይ ማቲያ ውርካ ዻይኔን ናኒያጝ ኒያቡ ክየም ኣያ ሙዋ ጪራታያጝ ካይሲኬን ኣንቲቲ።

Chapter 11

ሃፑክ 11ዮሐንስ እንካ ዱቅኔን ኣንሺኔን እን ይዕሲሼ ሃምካ ኢየሱስ¹ኢየሱስ ኣዬ ሹዋጴ ውር ታጵ ላማ ጊታይ ዻዬ ጆሌ እሺ ኤርጎጝ ጩዋ እርርሲዬኔ ክሊዬኔ ኩያ እያጝካ ከተማካ ገሊላጝ።²ዮሐንስ ኣኔን ቶኦካ ቁሜን ቱዎጜ ኦግታይ ኢየሱስ ኣሽክዮጝ ሹ እን ዋዮጝ፤ ይዕሲሼ ውር ጊታይ ዻዬ ጆሌ እሺ ሃሚን ኔኒዬ፤³ሺጝ እን እን ሺጜ ኩንባዬ ሃካልቶጝ ሃእን ሞ ካካሊ እንቃዬ ጋንሼና?⁴ኢየሱስዻ ሺጝ እያጜ ዋሼያ እንግን፤ «ፓዬ ይጝ የዋይቴዬ የጌይቴዬ ሜይቴባ ዮሐንስ።⁵ጊታይ ካርቡ ኣይ ቆሮዻ ጌይባ፣ ኤላን ጃልባ፣ ጊታይካ ቡርቂካ ጊዬ ጌይባ ጫንቃል፣ ጊታይ ኣይ ዱጛ ዋይባ፣ ጊታይ ኣርሹጝ ናሹጝጋ፣ ናንዳካ ኩፓን ጋን ጋኔን ክያጃ ሹቃ ክሊዬን።⁶እን ማርኬ ኣን ካቲምኔን ሃኬና ጉዋኔ።⁷ውርካ ዻይኔንካ ዮሐንስ ፓዮጝ ጩዋ፤ ኢየሱስ ናንዳካ ዮሐንስ ሺጝ እያጜ ካርሲያ ዛርሲ ሜይሼን፤ «እያጝካ ቦና የቱላ ኦ ቶዬን? ሹጩ ይንግሼን ከፑጉይ?⁸ሞ የፓያ ኦ ቶዬን? ውር እን ኪሚ ኣፓላ ሹቃኪ? ውር ጊታይ ኪሚ ኣፓላ ሹቃጝ ኣኔባ ኦካ ቶኦካ ታታቻን/⁹ኣኪ የቱላ ኦ ቶዬን? ውርካ ቶካ ባሪዮ ቶዬኒ? ይንጌ፤ ሃእን ሳጊኬ ኦካ ውርካ ቶኦካ ባሪዮጝ።¹⁰እን ሺጜ እያጜ ቶኮጝ ሃእሺ፤ ከሌሜን ኑኑ ካኣሽኪ ጉዋሬ ከእን ሃሌምሻ ይዕሲባ ውርካ ኤርጎ።¹¹ሃዋይሼባ እየው ኣኩሉክ፤ ከጊታይ ጅሼኬ ኦካ ጫቃንካ ሃኣጙጝ ኬና ውይ ዮሐንስ እንካ ዱቅኔን ካኒ ናሹጝኬን፤ ኣይባዬ ከፎላ ዾዮክ ኬፓይላ እን ኣይ ይርኩጝ ከፓይላ ሳጊባ።¹²ካርሲኬ ዮሐንስ እንካ ዱቅኔን ሌይ ኣይ ቦኑጝ ጌጳሞካ ፎላ ይቃ ከጁዋኑ፤ ጊታይ ጌይዻ ጋይ ቁዋቃ።¹³ውርካ ቶካ ባሪዮዻ፤ ክያጃካ ሙሴ ፓይላ ሌይ ኣይ ዮሐንስ ክያጃ ሃሳዋዬ።¹⁴ኣኪ የናሺያያ ቦወንያጝ ኩንባ እን ሺጜ እያይ ኤልያስ ሃእሺ።¹⁵ዋይባ ካጝ ናቡ ኣኖጝ ካዋይባ።¹⁶ጅሼን ይጝ ካሙኒንቴ ኬኦ? ሙኔን ሃንታ ኮኑጝ ቆቢ ኦካ ጋባያዬ ሺወኒ ጋጝ።¹⁷ሃቲቢሼ እየው ቱሉንጎቴ የካኔ ባጛኬን፤ ሃጎብሼ እየው ኦኬ ጋራዬ የካኔ ኦቆራኬን።¹⁸ዮሐንስ ናንዳካጝ ካኣምኔዬ ማትኔዬ ዽያኔ ኩኖጝ፤ ሺጝ ኡሲ ጋራ ኣኔባዬ።¹⁹ሃንታካ ውር ኣሜኔ ማታኔ ኩና፤ እንግንዻ ሃጊታይ ኣሜኔ ማር ናዓሼን፤ ውርካ ማቲኔን ፕር ጊታይ ፑኡሺዬን ጊቢሪዬ ናሺዺ ጊታይካ ሴሶዬ ኣኔባ። ዬ እባጄንካ ዋድማ ኔኒ ጌያ ጫንቃል።ከተማ ጊታይ ማር ይሁኔን ሁሉኬን ኣጅሼን እን ሜይሾጝ²⁰ጩዋ ከተማ ጁዋኑ ጊታይ ኢየሱስ ኣኒኔ ኦኬ ሹቃ ኣሽክዬን ማሬ ይሁኔን ሁሉኬን ሺጝ እያጜ ኖክያ፤²¹ሃይ/ ኮራዚን፣ ሃይ/ ቤተ ሳይዳ፤ ኦኬ ሹቃ ጊታይ ጋሽክዬ ኦጉዩጝ ዋንቲ ጋሽኪያ ጢሮሴ ሲዶናያጝ ኦባ ካኒ ክም ኣፓላዬ፤ ጱልጱቴን ቡዎሉ ክያኒዬ ሻዋ ይሁኔን።²²ዬ ሃዋይሼባ እየው፤ ከሹካ ኮምሼን ከኦጉዩ ሳጊ ከጢሮሴ ሲዶናዬ ጋልንሺዬን ሃባዶ።²³እን ቅፍርናሆምዻ የዎሺያይ ፎላ ዾዮክ ዼግዼግ ጌዬን? ኣይባዬ የጎቢባ ሃምካ ጉውጝ፤ ኦሹቃ እን ጋሽክዬ ኦኑኑጝ ዋንቲ ጋሽኪያ ሶዶምያጝ፤ ሌይ ሃም ኣይ ሹጝ ኣኔባ።²⁴ዬ ሃዋይሼባ እን፤ ከሹካ ኮምሼን ከእን ሳጊ ናንዳካ ሶዶም ሃባዶ።ኡሲ ቦወን እን ክርስቶስ ካኣይኖጝ²⁵ከሹ እን ኢየሱስ ሺጝ እያጝ፤ ፤ ታቺካ ፎላዬ ካዻሊዬ ባባ ዮ፤ ይጝ ከኦካ ጊታይ እባጅዬ ጊታይ ኣይ ጌጵሹጉዬ የሻሚ ጁጌ የዹዋልሼ ሃንታጝ ሮጝ ኑኑ ካጌጳዽባ፤²⁶ጋን ባባ ዮ፤ ይጝ ከሌሜን ኑኑ ማት ክያጃ ሹቃዬ ጌያዬ።²⁷ኦኬ ፓይላ ኬባባ ጋያ ኣን ከሹኔ እንቃ ኬና ካእባጅ ኣኔኬን።²⁸እየው ጊታይ ናሬን ዴጪሼዬ ዻቹጝ ፓዬን ኦናኒ ኣንዻ ሃቦውሺሽ እየውባ ኡሲ።²⁹ናሪባ ክያጃ ናኒ እርርባ ኬኣንዻ፤ ኣን ከሻን ሃኣይ ሌሞዬ ሹቃዬ፤ ናንዳካ ናፒሲ ጉዩ የጌያባ ኡሲ ቦወን፤³⁰ክያጃ

Chapter 12

ሃፑክ 12ናንዳካ ሹ እንካ ሶጵሳ ሪግሺኔን¹ከኦይን ጩዋ ኢየሱስ ሳጊያ ከኦካ ጫቃንካ ቲሽካ ቅያኒ፤ ውር ጊታይ ዻዬ ጆሌ እሺዻ ናንዳካጝ ካሽ ቃወ እንግኑጝ ካርሲያ ቲሺ ቱሼ ቃወን።²ውርካ ፈረሳውያንዻ ሹ እን ጌዬ እኑጝ ዋይሼ ኢየሱስ «እየዎ ውር ጊታይ ዻዬ ጆሌ እኑጝ ሃኦ ሻሜ ኦይን ከሹካ ሶጵሳ ማሬ ኣሽክዬኑጝ?³እሺዻ ዋይሼ እንግን እያጝ፤ ዳዊቴ ውር ጊታይ ጋዬኬ ጋጜ ሹ እን ካሽ ቃወ እንግኑጝ ኦይን እሺ ኣሽክዮጝ የካኔ ኮሟኬኒ?⁴ሁሉካ ሃምካ ቶኦካ ይሁኔን፤ ካውርካ ቃሽ ዬ እን ኣይ ኔኒዻ ከውር ጊታይ ጋዬ ኬጋጝ ጋማ ምሽ እን ማሬ ይሁሺኔን።⁵ሞ ውር ጊታይካ ቃሽ ከኦካ ቶኦካ ይሁኔን ቱዎጝ ምኔ ሹ እንካ ሶጵሳዬ ኣሽኪ ዋድማያጝ ካማሬ ሴሶ ኣዬን ከክያጃባካ ሌሜን የካኔ ኮሟኬኒ?⁶ኣይባዬ ሃዋይሼባ እየው፤ እንካ ሳግኬ ቶኦካ ይሁኔን ኣኔባ ኦጝ።⁷ከጋላ ሳጊ ሃናሺባ ሺዕሺዬን፤ ክያጃ እን ሺጜ እያይ ኣዬ ኦ ዋቲ የእባጃያጝ ዋንቲ የማራያ ቻንቃላን ክያኒ ኮምሼን።⁸ሃንታካ ውር ሃታቺካ ሶጵሳዬ።⁹ከኦይን ሳጊዬ ኩዬ ሁሉካ ይሁኔን ጊዬይ፤¹⁰ከኦይን ኣና ውር ክየም ኬና ቡዋ ኣይ ኤላ፤ ዎሽ ጉዋርካ ኢየሱስ ካሲሲዬኔ ሺጝ፤ ከሹካ ሶጵሳ ባይሺሼን ጋዬናይ ዬ ጋንሼና።¹¹እሲዻ ሺጝ፤ ከኦካ ጫቃን ጉዩ ውር ክየም ምድር ኔኒ ኮል ይግንያጝ ከሹካ ሶጵሳ ከኦይን ኮሌ ይግን ጁጁሬ ቡልኬኒ?¹²ኣኪ ውር ካሎን ሳጊኬን ከኦካ ማድር? ዬ ከሹካ ሶጵሳ ሹቃ ኣሽክዬን ጋዬና ዋይሼ እንግን እያይ።¹³ጩዋ ዋይሼ ውር እን ቲት ቡዋ ኑኑ፤ ማቲያ ከቡዋ እንቃ ሹቃ።¹⁴ውርካ ፈረሳውያን ቱልኬ ኦይኔ ሻም እያን ካኒሼ ኢየሱሱጝ ክሊዬና ኬጋጝ።ውርካ ዋድማ እን ባሪዮ እድዮጝ¹⁵ኢየሱስ እባጅ ቃቦ ጊዬይዬ ኩያ ከኦይን፤ ዛርሲ ጁዋኑዻ ዻዬያ እሺ፤ ባይሺሻ ውርካ ቡርቅ ፓይላዻ፤¹⁶ኒን ኣዬን ኔኒ ካማር ውር ክየምጵንዻ ሜይሼኔ ሜይሼያ እንግን።¹⁷ይጝ ኣዬ እያጝ ከውርካ ቶካ ባሪዮ ኢሳይያስ ሺጜ እያጜ ሃሳዎጝ ካሙኒኖጝ ይጛ እሺ፤¹⁸እየዎ እና እድዮጝ፤ ሃናሺዬዬ ውርካ ዋድማ እን ዋዝንሲ ኣን፤ ኡሲ ናኒ ሃኣጁጝ ኦኔኒ ቱዎጝ፤ እሺዻ ኬራፒሼባ ዛርሲ ቡሌን።¹⁹ጓሬንኬን ወይ ኡቹኬን፣ ዋይሺሽኬን ናቅድ ኔኒ ጳል ክያኒ።²⁰ቡሌን ሌይ ሃምካ ሳጊዮጝ፤ ካያ እን ኩቱዮጝ ጩኬንኬን፤ እን ፒርዻ ኪሬካ ቻኬን ካይኬን፤²¹ዛርሲ ከሮጝ ኔኒ ሻምባ ካቃዬን።ሺጜንካ ኢየሱስ ቡሌ ቤሮ ከኦካ ታቺካ ቤሮጝ²²ከኦይን ጩዋ ውር ጊታኬና ኡሲ ጋራ ጎሜዬ ኣይ ሙሙዾዬ ኣይ ዱዽዬ ቦሼያ ሃሚን ኔኑጝ፤ ኢየሱስዻ ባይሺሻ፤ ውር እንዻ ቻሊያ ጌዬኔ ሃሳውኔኔ።²³ዛርሲ ፓይላዻ ጎሺያ፤ ሺጝ ውዋጝ ሃዋካ ዳዊት።²⁴ኣይባዬ ሹ እን ውርካ ፈረሳውያን ዋዬ እን፤ ሺጝ ውሩጝ ቡሌ ቤሮጝ ሃኬ ታቺካ ቤሮ ብዔልዜቡል»²⁵ኢየሱስዻ እባጅ ቃቦ ጊዬይዬ ዋይሼ እንግን እያጝ፤ ጌጳሞ እን ካሺ ጋጝ ፓይላ ላልሜንባ፤ ከተማ ወይ ቶኦ ጊታይ ካሺ ካጝ ቁዋቅትሽኬን።²⁶እጁጝ ሃኦኬና ካቡሌ እጁጝያጝ፤ ሃጊታኬና ላሊ ጋጝ፤ ፕር ማቲያ እያይዻያጝ ጌጳሞ ሻም እያን ካቻሊዬ ቁዋቅትሼ ዾሬኑጝ?²⁷ኣን ሃቡሌ ቤሮጝ ሃኬ ብዔልዜቡልያጝ፤ ሃንታ ጊዬይ ካቡልኬ ኦ? ዬ ሃንታ ጊዬይ ኮምሼባ።²⁸ዬ ኣን ሃቡሌ ቤሮ ሃኬ ኡሲካ ባሪዮያጝ፤ ጌጳሞካ ባሪዮ ኩና ኦጉዩ። ²⁹ወይ ውር ክየም ዎሻ ኦካ ባርካ ውር ቁዋቃ እን ኣንቲቲ ሆቼንያጝ፤ ሌምሼ ማራ ውር ቁዋቃ እን ቁሜንያጝ ሻም እያን ካሙኒሺኔ እሹጝ? ማ ቻሊባ ³⁰እን ማርኬ ኣን ኣኒኔን ፓይላ ሚኔ ኣንባ፤ ጊታይ ማርኬ ኣን ፑኡሹሚኔን ፓይላ ላልሜንባ።³¹ዬ ሃዋይሴባ እየው፤ ሴሶ ኣሽክዬኔ ሃሳዋካ ይሬን ሃሳወኔ ፓይላ ዋይሼባ ውር ካሺዽባ፤ ኣይባዬ ሃሳዋ ካይሬን እን ሃሳውሼ ኡሲካ ባሪዮጝ ሺጝሼኬን።³²ውር ክየምጵንዻ እን ሃሳውሼ ውር ክያጃ ጋራጝ ሺጝሼባ ካሺዽባ፤ ዬ ውር እን ሃሳውሼ ኡሲካ ባሪዮ ክያጃ ጋራጝ ኣይን ይጜ ፔን እንካ ኩዋዌ ሺጝሼኬን ካሺዽባ።³³ሻሪ ፓይላ ናንዳካጝ የእባጅቶጝ፤ ከጌይቴ ካርቡ ሹቃጝ ኣንቴ ሻሪ ሹቃ፤ ዬ የኣንቴ ሻሪ ጋራያጝ የጌያ ካርቡ ጋራ።³⁴እየው ሃንታካ ዱብቴን፤ እየው የኣያ ጋራያጝ ክያጃ ሹቃ ሃሳወን የቻሊያ እያን? እን ቋቂ ሻን ክያኑጝ ቶግ ሃሳውባዬ።³⁵ውር ሹቃ ኬሻን እን ፑኡሺዮጝ ቡል ኦኬ ሹቃ፤ ውር ጋራ ኬሻን እን ፑኡሺዮጝ ቡል ኦኬ ጋራ³⁶ኣይባዬ ሃዋይሼባ እየው፤ ውር ናንዳካ ክያጃ እንካ ማም ሹ እን ክያጆጝ ፓይላ ከሹካ ኮምሼን ጋንሼንባ።³⁷ናንዳካ ኦ እን ናሹጝኬ ክያጃ ኑኑጝ የጌይባ ጫንቃል፤ እን ናሹጝኬ ክያጃ ኑኑ ኮምሼ እንባ።ዹዋልሺኔንካ እባጄን ናንዳካ ዎሼን³⁸ከኦይን ውር ክየም ክየም ካቶኦካ ይሁኔን ካኣይሁዴ ውርካ እርርሲኔኔ ውርካ ፈረሳውያኔ ሺጝ፤ ውሩጝካ እርርሲኔን ዮ፤ ከኦኑኑ ሃዎሻያ ዹዋልሺኔን ሹቃ ጌዬን።³⁹ዬ እሺ ዋይሼ እንግን እያጝ፤ «ጋራ ኣሽክዬ ኩጳሞዬ ጅሼን ኣንሼን ዹዋልሺኔን፤ ኣይባዬ ከዹዋልሺኔንካ ውርካ ቶካ ባሪዮ ዮናስ እንቃ ዹዋልሺኔን ጋዬንኬን።⁴⁰ዮናስ ኡፔ ኦካ ክያጝካ ኣርቴ ሹ ጅያኔ ምክር ጅያኔ፤ ከእያይ ሃንታካ ውር ክያጝካ ዳሊ ክያኒ ኡፓ ሹ ጅያኔ ምክሬ።⁴¹ውርካ ነነዌ ከሹካ ኮምሼን ከኦካ ጅሼን ይጝ ናሹጜ ኮምሼባ፤ እንግን ከክሊማካ ዮናስ ሁሉካ ይሁኔኔ። እየዎ እን ሳጊኬ ኦካ ዮናስ ኣኔባ ኦጝ።⁴²ከሹካ ኮምሼን ታቺ እንካ ቶጉጝ ናሹጜ ኮምሼባ ጅሼን ይጝ፤ ኦኬ እባጄን ካሰሎሞን ዋዬን ሃኩንያ ኬሃም ዳሊ ዶክዮጝ፤ እየዎ፤ እን ሳጊኬ ኦካ ሰሎሞን ኣኔባ ኦጝ።⁴³ኡሲካ ጮዩ ቱላ ከኦካ ውርያጝ ኡሲ ቦወን ጌዬን ኩይባ ሃም ሙዋ ማሬ ኣኔን ራቅ እን ኣይ ቁዋቃጝ፤ ዬ ኡሲ ቦወን እን ዎሾጝ ጌይኬን።⁴⁴ጩዋ ሺጝባ ካዋካ ካምባ ኦኑጝ ሃኡፎጝ፤ ዋክዻያጝ ጌይባ ቶኦ ይጌ ጋሽክዬ ኡፍ ጫንቃሌ ማም እያይኔ።⁴⁵ጩዋ ኩዬ ከኦኔኒ ጊታይ ኣይ ሳጉጝ ቦኩኔባ ኡሲ ጋራ እንቃ ሶጳ፤ እንግንዻ ሁሉኬ ቆባ ኦካ ውር እን ቱዎጝ። ቁዋቃ ኣዬንካ ውር እን ማቲባ ካሎን ዼግ፤ ኦካ ጅሼን ጋራጝ ማቲባ እያይ።ጁዋኔካ ኢየሱሴ ጪኒጋኔ⁴⁶ኢየሱስ ኣኔንባ ዛርሲ ሃሳውኔኔ፤ ጁዋኔዬ ጪኒጋኔ ዎሽ እሺ ሃሳውኔኔ ጎሬ ጋኔባ ሹኑክ።⁴⁷ውር ክየምዻ ሺጝ፤ «እየዎ፤ ጁኔ ጪኒጌን ኑኑዬ ዎሽ እን ሃሳውኔኔ ጎሬ ጋኔባ ሹኑክ።⁴⁸ኢየሱስዻ ሺጝ እና ኒን? ጪኒጌን ናኒካ ሃጊጝካ ኒን? ሺጝ እያይኔ ዋሼያ እንግን።⁴⁹ከቡዋዻ ቶይ እያጝካ ውር ጊታይ ዻዬ ጆሌ እሺዬ ሺጝ እያጝ፤ እናዬ ጪኒጌን ናኒዬ ሃግታጝ።⁵⁰ውር እን ኣሽኪ ክያጃ እንካ ባባ እንካ ፎላጝ ፓይላ እ

Chapter 13

ሃፑክ 13ሄክንሶካ ጴንታ¹ከሹ እን ኢየሱስ ቱልኬ ቶኦ ክያኒዬ ኩዬ ኡፓ ሃምካ ላቅካ ኛፓስ።²ናንዳካጝ ዛርሲ ጁዋኑ ጱዼ እሹጝ ኦቼ እንግን ኦይካ ላቅካ ኛፓሴ ሌፌ ኡፓ ጋጊ ክያኒ።³ኦኬ ጁዋኑ ኬሄክንሶ ሺጝ እያጜ ሜይሼያ እንግን፤ ውርካ ሃሙ ኮወን ክየም ቱል እያይ ጴንታ ኮሬን።⁴ኣኔን ኮሬኔ ክየም ክየም ፓቄን ማራካ ጉዋር፤ ኩባርዻ ፓዬኔ ቋዻሜ ቁጃ።⁵ጴንታ ክየም ክየም ፓቄን ኦኬና ዳሊ ጁዋኑ ማሬ ኣኔን፤ ኦካ ባይ፤ ዳሊ ናንዳካጝ ኣዬ ሺታጝ ፎታ ይሪካ።⁶ኣይባዬ ሹሽ ኡሾጝ ሩጳ፤ ጊሜይ ኔኒዻ ናንዳካጝ ማሬ ሹቃ ጎሜኑጝ ሩጳ።⁷ጴንታ ክየም ክየም ፓቄን ጫቃንካ ክዽሬ፤ ክዽሬዻ ጌጵሼ ሃጅሼ ፎቴን ኔኒ ዱቡዬ ሺዕሺያ።⁸ጴንታ እንቃ ፕር ፓቄ ዳሊ ሹቃ ክያኒ፤ ኡፑታ ካርቡዻ፤ ክየም ዽብ፣ ክየም ላታም፣ ክየም ማካንታም።⁹ካጝ ናቡ ኣኖጝ ካዋይባ።¹⁰ጩዋ ውር ጊታይ ዻዬ ጆሌ እሹጝ ፓዬን ኦኔኒዬ ሺጝ ሃኦ/ የሜይሼ ዛርሲ ከሄክንሶዬ ጋንሼና።¹¹እሺዻ ዋይሼ እንግን እያጝ፤ ጋያ እየው ክያጃካ ድኬንካ ፎላ ዾዮክ እባጄን፤ ዬ ካኒ ጋይኬን እንግን።¹²እን ኣኖጝ ሌሜምባ፤ ጁዋንቲሽባዻ፤ ዬ ከኦካ እን ማር ኣኔን ኣይን እን ኣኔዻ ቦባ።¹³ዬ ሺጜ እያጜ ሜይሼ እንግን ከሄክንሶጝ ሃናንዳካ ይጝ፤ «ጌይባዬ ካማሬ ጌዬን፣ ዋይባዬ ካማሬ ዋዬን ወይ ካማሬ ጶቅሲዬን።¹⁴እን ሺጜ እያጜ ሃሳዎጝ ከሃሳዋካ ኢሳይያስ ሙኒሼንባ እንግን፤«ዋዬንካ የዋያባ፤ ኣይባዬ የጶቅሲያኬን፣ ጌዬን የጌያባ፤ ኣይባዬ የእባጃኬን። ¹⁵ሻንካ ዛርሲ ዴጪሻዬ፤ ናቡ ጊዬይዻ ዋይኬን፤ ካማር ጌዬኔ ካርቡ ጊዬይ ሙሙዻ፤ ይጝ ማራ እያይ ኣዬንያጝ ዋንቲ ጌይኬ ካርቡ ጊዬይዬ፣ ዋይኬ ናቡ ጊዬይዬ፣ ጶቅሲኬ ሻን ጊዬይዬ ዋክሼ ዮጝ ናኒዬ ሃባይሺሽያ እንግን።¹⁶እየው ናንዳካጝ ካርቡ ጉዩ ጌዮጝ፣ ዬ ናቡ ጉዩዻ ዋዮጝ የኣያ ኬና ጉዋኔ።¹⁷ሃዋይሼባ እየው ኣኩሉክ፤ ውርካ ቶካ ባሪዮ ጁዋኑዬ ውር ጫንቃላኔ ዎሽ እን እየው የጌይቴ ጌዬኔ፣ እን እየው የዋይቴ ዋይኔ፤ ዬ ካኒ ኣይሼኬን እንግን።¹⁸ኣኪ ዋይባ ሄክንሶካ ውር እን ኮር ጴንታጝ፤¹⁹ውር እን ዋይ ክያጃካ ጌጳሞካ ባሪዮዬ ማር ጶቅሲዬን ኣይን ኦካ ሻንካ ኒን ጋራ ኩኔ ሁሉኬ ኬልባ ጴንታ እን ኮሮጝ። ይንዻ ሃጴንታ እን ፓቄን ማራካ ጉዋር።²⁰እን ኮሬ ኦካ ዳሊካ ባዩጝ፤ ሙኔን ውር እን ዋይ ክያጃካ ባሪዮዬ ዋዝንዽሾጝ።²¹ኣይባዬ ክኔይ ቡሌን ማሬ ቻሊዬን ኣኔን ኡፍኬን ሹ ጁዋኑ፤ ናንዳካ ክያጃ እን ጋሎ ወይ ፓር ኩንያጝ ካቲሜንባ።²²ጊታይ ኮሬ ኦካ ጫቃንካ ክዽሮጝ ሃጊታይ ዋይ ክያጃዬ ናንዳካ ክያጃካ ፌኑጝ ኦቆርኔኔ እንግን ኤታጋን ኬቃቦካ ሆድማሞ ቱዋኔን ቦዋዽዬ ሙኔን ውር እን ካማር ካርቡ ኡፑቴን።²³ዬ ጴንታ እን ኮሬ ዳሊ ሹቃ ክያኑጝ ሙኔን ውር እን ዋይ ክያጃዬ ጶቅሲ፤ ከኣኩሉክ ኡፑትባ ካርቡ፤ ክየም ዽብ፣ ክየም ላታም፣ ክየም ማካንታም።ሄክንሶካ ኦኬ ጋራ²⁴ኢየሱስዻ ሺጝ እያጜ ሜይሼያ እንግን ሄክንሶ እንቃ፤ ፎላ ዾዮክ ሙኔን ውር ኮኑጝ ኮሪ ጴንታ ሹቃ ሃሙ ክያኑጝ።²⁵ኣይባዬ ውር ፓይላ ኣኔንባ ራጴኔ፤ ጋል ኩኔ ኮር ኦኬ ጋራ ጫንቃካ ሲንዴ ክያኒዬ ኩያ።²⁶ሲንዴዻ ፎቴ ካርሲ ካርቡ ኡፑቴንያጝ ኦኬ ጋራ እንዻ ቱልባ ኬጋጝ።²⁷ኤቴንካ ሃሙ እን ውርካ ዋድማ ኔኒ ፓዬን ኦኔኒዬ ሺጝ፤ ታቹጝ ዮ፤ ኦካ ሃሙ ኑኑ ካኒ ኮርኬን ጴንታ ሹቃ? ኦኬ ጋራጝ ኩንኬ ኦን?²⁸እሺዻ ዋይሼ እንግን ሃዋድማካ እጁጝ። ውርካ ዋድማዻ ዋይሼ እሺ ካፓያ ቡጭቴ ኦኬ ጋራ እን የናሺሼባይ? ሺጝ እያይኔ ጋንሼና።²⁹ዬ እሺ ሺጝ፤ ኣይኬን፤ ናንዳካኦ የሺጛ ካቡጭ ኦኬ ጋራ እጜ የቻሊያባ ሲንዴዻ ከጋጝ ቡጬን፤³⁰ኦይድባ ሌይ ሃም ሹካ ባርጊን ካሄክሾጝ ካጌጵሽባ ከጋጝ። ከሹ እን ውር ጊታይ ካፓቲ ካሌማ ቡጭባ ኦኬ ጋራ እን፤ ካጉዱቤ ኬጉውጝ ቁም እንግንባ፤ ዬ ሃዋይሼባ እየው ሲንዴ ኔኒ ፑኡሺዬ ኡትቴባ ኳትን።ሄክንሶካ ሆልጆ ሆልጆዬ እርሾዬ³¹ሄክንሶ እንቃ ሺጝ እያጜ ሜይሼያ እንግን፤ ፎላ ዾዮክ ውር ክየም ውይ ሆልጆ ሆልጆ ኮኑጝ ኮሬ ራቅካ ሃሙጝ።³²ካርቡካ ሆልጆ ሆልጆ ከኦካ ጴንታ ዶክ ኣይን ሃይሻይሹጝ፤ ዬ ጌጵሽያጝ ሳጊኬ ኦካ ኮዶ ፓይላዬ፤ ሌይ ሃም ኩባርካ ዾዮክ ካፓይና ቆቤ ቃቅቴን ኔኒ ክያኑጝ ማቲባ ሻሪ ታቺ።³³ካንዻ ሺጝ እያጜ ሜይሼያ እንግን ሄክንሶ እንቃ፤ ፎላ ዾዮክ ኝያ ክየም ቦ ሊጥ ፓሲዬ ሌይ ሃምካ ቱርጶጝ ሆርሲኬ ዽል ኩጴን ጅያኔ ሙኔን ዽል ኮኑጝ ጅጞጝ።³⁴እን ፓይላ ኢየሱስ ሜይሼያ ዛርሲ ከሄክንሶ፤ ክያጅኬን ከሄክንሶዬ ኦኬ ክየምጵንዻ ሜይሼኬን እንግን ማም እያይ።³⁵ከይጝ ከውርካ ባሪዮ ሺጜ እያጜ ሃሳዎጝ ሙኔና፤ «ቶግ ናኒ ሃቦውባ ከሄክንሶ፤ ፔን ካርሲኬ ኦባ ሙኔዬ እን ድኮጝ ሃክያጅባ።ሹቦካ ክያጃካ ሄክንሶ እንካ ሻሪ ጋራ እን³⁶ጩዋ ኦይድ ዛርሲዬ ሁሉካ ቶኦ፤ ውር ጊታይ ዻዬ ጆሌ እሺዻ ፓዬን ኦኔኒዬ ሺጝ፤ ሜይሼ ኡዋው ሹቦካ ሻሪ ጋራ እን ኣኔን ሃሙ ክያኒዬ የሜይሼ ኡዋው»³⁷እሺዻ ሺጝ እያጜ ዋሼያ እንግን፤ እን ኮሪ ጴንታ ሹቃጝ ሃሓንታካ ውር፤³⁸ሃሙ ሃዳሉጝ፤ ጴንታ ሹቃ ሃሓንታካ ጌጳሞካ ባሪዮ፤ ሻሪ ጋራ እን ሃሓንታካ ኦኬ ጋራ፤³⁹ጋል እን ኮሬ ኩይዻ ሃዲያብሎስ፤ ዋዳካ ባርጊን ሃቱንሲካ ፔንያጝ ጊታይካ ፓቲህ ሃውርካ ኤርጎካ ባሪዮ።⁴⁰ሻሪ ጋራ እን ከእያይ ቡጬ ፓይላዬ ጉዱቤኬ ጉውጝ ቱንሲካ ፔንዻ ማቲባ እያይ።⁴¹ሃንታካ ውር ይዕሲባ ውርካ ኤርጎ፤ እንግንዻ ጊታይ ኣይካ ሴሶዬ ኣሽክዬን ክያጃ ጋራዬ ቋዻሜ ቡልባ ከኦካ ጌጳሞካ ባሪዮ።⁴²ፓቅሼ እንግንባ ሃሚንካ ጉው ኣኔ ኦቆራዬ ኒጊ ሺክዬኔ።⁴³ከሹ እን ጫንቃላን ከኦካ ጌጳሞካ ሹቡጋን ላሉጝጋ ከሹሽ። ዋይባ ካጝ ናቡ ኣኖጝ ካዋይባ።ሄክንሶካ ሆድማሞ እን ድኬዬ ኣንቲቲ ቁዋቃ እኔ⁴⁴ፎላ ዾዮክ ሙኔን ሆድማሞ ኮኑጝ ድኬ ሃሙ ክያኑጝ፤ ውር ክየም ሹ እን ጌዮጝ ዋሼ ድካ፤ እን ናሹጝኬ ዋዝንዽዬን ኔኑጝ ኩዬ፤ እን ኣኖጝ ፓይላ ኡዋሩጝሼ ኡዋሩጛ ሃሙ እን።⁴⁵ፕር ፎላ ዾዮክ ሙኔን ኣንቲቲ ቁዋቃ ኮኑጝ ነጋዴ ዎሾጝ፤⁴⁶ሹ እን ጌዬ ኣንቲቲ እን ካሎን ኣይ ቁዋቃጝ ኩዬ ኡዋሩጙሽ እን ኣኔ ፓይላዬ ኡዋሩጛ።ሄክንሶካ ኞፑቴይ⁴⁷ፕር ፎላ ዽዮክ ሙኔን ኞፑቴይ ኮኑጝ ፓቅሼ ኛፓስ ክያኒዬ ጎሚ ኣርቴ ዋናዋናጝ፤⁴⁸ውር ጊታይ ቆወን ኣርቶጝ ኞፑቴይ ጊዬይ ቆቅያግ ጁጁሬ ቡልሼባ ማራካ ኛፓስ፤ ጩዋ ቆቤ እዲ ሹቃ ሹቃ ጊዬይዬ ኡቲሼባ ኦኬ ክያኒ፤ ዬ ፓቅባ ጋራ ጋራን።⁴⁹ሃምካ ቱንሲካ ፔን ማቲባ እያይ፤ ውርካ ኤርጎ ፓዬኔ ውርካ ሴሶ ከኦካ ጫንቃላን እድዬን፤⁵⁰ሃክሼባ ሃምካ ጉውጝ እን ኣኔ ኦቆራዬ ኒጊ ሺክዬኔ።⁵¹ኢየሱስ ዋይሼ እንግን ይጝ ፓይላ ሁሉክሼያይ እየው? እንግንዻ ሺጝ እህ»።⁵²እሺዻ ሺጝ፤ ዬ ውር ክየምጵንዻ እባጃ ክያጃካ ባካ ሌሜን፤ ከሆድማሞ እን ሪግሺኔ ፑኡሺዬን ሙኔን ኤቴኒካ ኣንቲቲ እን ቡሊ ሃሊ እጜ ጌቾዬ።ውርካ ባሪዮ ሪግሼንኬን ከኦካ ፔን ኔኒ⁵³ኢየሱስ ሹዋጴ ሄክንሶ ጊታይ፤ ናሹጜ ኩያ ከኦካ ክራ እን።⁵⁴ኩና ሃምካ ፔ ኔኑጝ፤ ከኦካ ቶኦካ ይሁኔን ጊዬይ ካርሲያ ዛርሲ እርርሲዬን፤ እንግንዻ ዻዹጝኔዬ ሺጝ እያጝ፤ ውሩጝ ጌይኬ ኦን ኦኬ እባጄን ይጜ ኦኬ ሹቃ ሹቃ ጊታጝ ኣሽክዬኔ ጌይኬ ኦን ቁዋቅቲ?⁵⁵ይጝ ማር ውዋካ እን ኣሽክዬጆል ቶኦዬኒ? ሮጝካ ጁዋኔካ ማር ማሪያሜኒ? ጪኒጌን ኔኒካ ማር ያዕቆቤ፣ ዮሴፌ፣ ስምዖኔ ይሁዳዬኒ?⁵⁶ጪኒጌን ኔኒካ እጛሽካ ጋኔኬኒ ከኡዋው ኣኪ ይጝ ፓይላ ውሩጝ ጌይኬ ኦን?⁵⁷ዬ ማር እሺ ቦወኔ ሺዽያ። ዬ ኢየሱስ ሺጝ፤ ውርካ ባሪዮ ከሪግሺኔን ሃኬ ኦካ ፔን ኔኒዬ ቶኦ ኔኒ ጲኔ።⁵⁸ናንዳካጝ ማሬ ክያጃ ኔኒ ጉሜኑጝ ካን

Chapter 14

ሃፑክ 14ኣርሼንካ ዮሓንስ እንካ ዱቅኔን¹ከሹ እጝ እን ኣይ ታቺካ ኦይድሳ ሄሮድስ ዋያ ጎሺካ ኢየሱስ፤²ውርካ ዋድማ ኔኒዻ ሺጝ፤ ኣያ እያይንያጝ ዮሐንስ እንካ ዱቅኔን ናሹጝኬ ኣርሼን ክያኒዬ ኩና፤ «ኦኬ ሹቃ ፓይላ ጊታጝ ጋሽክዬ ከእሺ ሃእጝ።³ከሌሜን ሄሮድስ፤ ከክያጃካ ኝያካ ጪኔ ፊልጶስ ሄሮድያድ ጎምሽ ዮሐንሴ ዾቅሺሻ ቶኦካ ቁሜን።⁴ናንዳካ ኦ ካእያኒሼ ኝያካ ጪኖጝ ኬክያጃ ዮሐንስ ሺጝ ቻሊሜንኬን።⁵ሄሮድስዻ ዎሽ ዮሐንስ ኒሼኔ ዛርሲ ናንዳካጝ ቶዬኬ ውርካ ቶካ ባሪዮጝ ሪግሼና።⁶ሄሮድስ ኣሽክዬ ምሽካ ሹካ ጅሼን ኔኑጝ፤ ውዋካ ሄሮድያድ ባጝ ይያሪዬ ናንዳካጝ ዋዝንሲዬ እሹጝ፤⁷ካጝ ኣንሺኖጝ ፓይላ ካኣዮጝ ሁሉኩሼያ ቃቦ።⁸ውዋዻ ጁዋኔ ክሊ እሺዬ ዋይሼ እሺ፤ ሹቦካ ዮሐንስ ካቃጫ ፓቅሼ ቋሼ ክያኒዬ ቦኩዋባ ጋን።⁹ከሹ እን ታቺ እን ዻዹጝኔያ፤ ኣይባዬ ናንዳካ ቃቦ እን ሁሉኬዬ ኳማና ጊታይ ኣኔን ኦይኔ ካሙኖጝ ኤርግታ ውር።¹⁰ይዕሲዬ ቃጪሻ ሹቦካ ዮሐንስ ኦይን ኣኒኔ ቶኦካ ቁሜን ክያኑጝ።¹¹ሹቦ እን ቃጬዻ ኣጁጝ ቋሼ ክያኒዬ ኣያ ውዋ እን፤ ውዋ እንዻ ቦኩዬዬ ኣያ ጁዋኔ።¹²ውር ጊታይ ዻዬ ጆሌ ዮሐንስዻ ቦው ሩዋ ኔኒዬ ቱቱካ፤ ጩዋ ኦይን ሙኔን ፓዬ ሜይሼያ ኢየሱስ።ኢየሱስ ኣምሻ ውር ሺ ቾን¹³ኢየሱስ ሹ እን ዋዬ ኦይን ሙኔን፤ ናሹጝኬ ኦይኔ ኩያ ከጋጊ ኦኬና ውር ማሬ ኣኔን። ዛርሲዻ ዋይ ኦይን ሙኔኔ፤ ከኦጉዋይካ ከተማጝ ዻዬ ፓዬያ እሺ ከጃፍ።¹⁴ኢየሱስ ጎብኬ ጋጊ ክያኒያጝ ጌይ ውር ጁዋኑዬ ዻዹጝኔያ፤ ባይሺሻ ጊታይካ ቡርቅዻ።¹⁵ሹሽ ቃይትሼ ኩዮጝ ውር ጊታይ ዻዬ ጆሌ እሹጝ ፓዬን ኦኔኒዬ ሺጝ፤ ራቁጝ ሃኦ ቦና ኬና ማሬ ኦኬ ክየምጵንዻ ጌዬን፤ ሹሽ ናንዳካጝ ኣኒኔ ቃይቲሼኑጝ ካፓይ ኦጉዋይካ ጶሮኬ ካኡዋሩጝ ምሽዻዬ ካኣሞጝ ይዕሲባ ዛርሲ።¹⁶ ዬ ኢየሱስ ሺጝ፤ ፓዬን ዎሺሽኬን እንግን፤ እንካ ጋሞጝ እየው ኣይ እንግንባ ዋይሼ እንግን እያይ።¹⁷እንግምዻ ሺጝ ኣኔን ኦጝ ሃባላሻ ቾኔ ኣርቴ ዻጵኔ።¹⁸እሺዻ ሺጝ ይንዳ እን ኣኖጝ ቦፓይንቴየ ዮጝ ናኑጝ።¹⁹ጩዋ ዛርሲ ካቆቤ ሹጩ ክያኑጝ ሜይሼያ እንግን፤ ጎም ባላሻ ቾናኔ ኣርቴ ዻዋኔ ሁቡሼ ካርቡ ኔኒ ፎላ ዾዮኬ ይሁሼኔ ጩክ ባላሻዬ ኣያ ውር ጊታይ ዻዬ ጆሌ እሹጝ፤ እንግንዻ ጋያ ዛርሲ።²⁰ውር ፓይላ ኣሜ ናዓሻ፤ ጩዋ ውር ጊታይ ዻዬ ጆሌ እሹጝ ቋዻም ፑርፆፑርፆዬ ቋቅሻ ቋሼ ቾን።²¹ውር ጊታይ ኣሚዻ ከኦካ ሃዓጚዬ ሃንታዬ እንቃ ሃጁሙ ሺ ቾን።ኢየሱስ ጃላ ኬጃፍ ኛፓስ ክያኒ²²ይሪካ ውር ጊታይ ዻዬ ጆሌ እሹጝ ካኮልሼ ጋጊዬ ካቁዋልሺኔ ታቶጝ ሜይሼያ እንግን፤ እሺ ሺዽያ ታካ ሁር ካዛርሲ ይዕሲዬን።²³ይዕሲዬ ዛርሱጝ ጩዋ ኳታ ጋግ እሺጵን ናንዳካ ይሁኔን፤ ምክርሼዻ ኣኔን እሺጵን ኦይን፤²⁴ከሹ እን ጋጊ ኣኔንባ ሙዋ ክያኒ ኩዬኔ ፑጉ ናሹጜ ካርሲያ ከሄሌቆን ጳላቅጳላቅ ጌዬን።²⁵ከምክርዻ ኬክያጝ እንካ ኦይድሳጝ ኢየሱስ ኣኔን ከኛፓስ ጃሌን፤ ኩና ሃምካ ውር ጊታይ ዻዬ ጆሌ እሹጝ።²⁶ውር ጊታይ ዻዬ ጆሌ እሺዻ ሹ እን ጃሌ ኩኔ ኛፓስ ክያኒ ከጃፌ ጌዮጝ ሪግሼኔ ጉቹካ።²⁷ኢየሱስዻ ይሪካ ዋይሼ እንግን፤ «ይህ፤ ሃኣን ኦይድ ሪግሺንቴን።²⁸ጴጥሮስዻ ሺጝ፤ ታቹጝ ዮ፤ ሃእንያጝ ካጃሌ ሙዋ ክያኒዬ ካኩዋዌ ሃሚን ኑኑጝ ኤርግት ኣንባ።²⁹እሺዻ ዋይሼ እሺ ኩዋባ። ጴጥሮስዻ ጎብኬ ጋጊ ክያኒዬ ጃልኬ ሙዋ ክያኒዬ ኩያ ሃምካ ኢየሱስ።³⁰ኣይባዬ ሹ እን ጌዬ ቁዋቅቲካ ፑጉጝ ሪግሼና ካርሲዬ ዱቅሚኔንዻ ሺጝ ታቹጝ ዮ፤ ዻዓሺ ኣንባዬ ኡቹካ።³¹ኢየሱስዻ ይሪካ ቲት ቡዋዌ ጎም እሺዬ ዋይሼ እሺ እን ይጝ ይሁኔን ጆጊህ የቃጋዺ ኦ?³²ኢየሱሴ ጴጥሮሴ ሌፌ ጋጉጝ ፑጉዻ ጌያ ሹይ።³³ጩዋ ውር ጊታይ ኣኔን ጋጊ ክያኑጝ ሺጝ እን ኣኩሉክ የኣይ ውዋካ ባሪዮዬ ይወና።ባይሺሼን ከኦካ ጌንሳሬጥ³⁴ቁዋልሺኔ ኛፓስ ታቶጝ ጩዋ ሄክሻ ፔን እን ሺጜ ጌንሳሬጡጝ፤።³⁵ውር ጊታይ ቆቤን ኦይን ሹ እን ጊባጄ ኢየሱስ ኣዬን ኔኑጝ፤ ይዕሲሼያ ሜርሜር ኦካ ፔን ጊታይ ኣኔን ኦካ ክራ እን፤ ጊታይ ዴሜንዻ ፓይላ ኬሃሚን ኔኒ ቦፓይኔን፤³⁶ጊታይ ዴሜን ካዱም ኣፓላ ኔኒዬ ካባይሾጝ ይወና፤ ጊታይ ዱሚዻ ፓይላ ባይሻ።

Chapter 15

ሃፑክ 15ግሎካ ውርካ ፈረሳውያን¹ከኦይን ጩዋ ውር ጊታይካ ፈረሳውያን ፓዬንኬ ኢየሩሳሌሜ ውርካ እርርሲኔን ካክያጃ ባካ ሌሜኔ ፓዬን ኦካ ኢየሱሴ፤²ሺጝ ውር ጊታይ ዻዬ ጆሌ እን ሚኔ ግሎካ ሹቡጋን ሃናንዳካ ኦ? ጋም ዳዓኖዻያጝ ጉዋንኬን ቡዋ ጊዬይ፤ ሺጝ እያይ።³ኢየሱስዻ ሺጝ እያጜ ዋሼያ እንግን፤ እየውካ የሺጛ ናንዳካ እየው ኤታጋኔንያጝ የሚንቴ ናንዳካ ኦ ክያጃካ ባሪዮ?⁴ባሪዮ ሺጝ፤ ሪግሺንቴባ ሹቡኔ ጁኔ፤ ውር እን ሜይሼ ሹኔ ወይ ጁዋኔ ክያጃ ጋራጝ ካኒሿ ሺጝ እያይኔ ኤርግትያጝ፤ ⁵ዬ እየው ውር ክየምጵንዻ እንካ ሺጝሼ ሹኔ ወይ ጁዋኔ ኣሽክሼኑጝ ኦኬ ክየምጵንዻ ሃሻማ ቡልሼባ ባሪዮ መባ፤ የሺጛ እያይኔ፤⁶ውር ክየም ሻማ ይንያጝ ሪግሼና ሹኔ ወይ ጁዋኔ፤ ⁷ኢየው ኣጁጋን ኢሳይያስ ናንዳካ እየው ሃሳዋ እን ሺጜ እያጜ ክያጆጝ ሃሊኪ፤⁸ዛርሱጝ ሪግሼን ኣን ከፎዾሮካ ቶግ፤ ዬ ሻን ጊዬይ ኬኦናኒ ኣኔን ዹክ፤⁹ይወን እን ማም እያይ፤ እርርሲዬን ጊዬይዻ ከውር ሃሊኪ።¹⁰ዛርሲ ካፓዬን ሃሚን ዲያውዌ ዋይሼ እንግን እያጝ፤ «ዋይባ ጶቅሲባዻ፤¹¹እንካ ጮይሽ ውር ሃእን ቱልኬ ቶጌ ዬ ማር እን ሁሉኩሼ እያጝካ ቶጌን።¹²ጩዋ ውር ጊታይ ዻዬ ጆሌ እሹጝ ፓዬን ኦኔኒዬ ሺጝ፤ ውርካ ፈረሳውያን ዋይ እን የሃሳወዬ ማኒሾጝ የእባጅያይ?¹³የእሺ ዋይሼ እንግን እያጝ፤ ባባ እንካ ፎላ ዾዮኩጝ ሻሪ እን ማሬ ዾቅዬን ፓይላ ቡጭባ።¹⁴ኦይድ እንግንባ፤ እንግን ሃጊታኬና እያንሼ ጆሌ ውር ሙሙዾ፤ ሙሙዾዻ እያኒሻ ሙሙዾያጝ እንግን ዻዋን ጎም ጋጜ ሻውባ ኦካ ኣርሼን።¹⁵ጴጥሮስዻ ሺጝ፤ ሜይሼ ኡዋው ሄክንሶ ኔኒ።¹⁶እሺዻ ዋይሼ እንግን እያጝ፤ እየውዻ ይቲ የካኔ ጶቅሲያኬኒ?¹⁷እን ሁሉኬ ቶግ ፓይላ ሙግ ክያጜ፤ ጩዋ ካቱሌ ሹኑክ የእባጄኬኒ?¹⁸ዬ እን ኩንኬ ቶግ ቱልኬ ሻን፤ ካጮይሽ ውር ሃይዕጝ፤¹⁹ቃቦ ጋራ፤ ናፒሲካ ውር ኒሼን፣ ኣንግርማ፣ ኩጳሞ፣ ጓር፣ ከሾሮ እርርሲኔኔ ሮጝ ካይሲዬን ቱልኬ ሻኔ።²⁰ካጮይሽ ውር ሃጊታይ ዬ ጉዋንኬን ቡዋዌ ኣሚኔን ጮይሽኬን ውር።ይሁኔን ካኝያ እንካ ካነዓናዊ²¹ኢየሱስ ቱልኬ ኦይኔ ኩያ ፔንካ ጢሮሴ ሲዶናዬ።²²ኝያ ክየም ካከነዓናዊ ኩንኬ ኦካ ኦካ ፔን እጜ ኩይ ሃምካ ኢየሱሴ ሺጝ፤ ታቺጝ ዮ፤ ውዋካ ዳዊት ቶይ ኣንባ፤ ውዋ ናኒ ኡሲካ ጮዩ ጎሜ ካሎን ጋልንሺባዬ ኡቹካ።²³ዬ እሺ ካኒ ዋሼኬን እሺ ክያጃ ክየምጵንዻ፤ ከሹ እን ውር ጊታይ ዻዬ ጆሌ እሹጝ ፓዬን ኦኔኒዬ፤ ሺጝ ዻዬ ኡዋዌ ኡቹካዬ ኤ የይዕሲያ እሺያጝካ ሺጝ እያይኔ ጋንሼና።²⁴እሺዻ ሺጝ፤ ጊታይ ይዕሲዬዬ ኣይኬ ቶኦካ እስራኤል ሃሓምካ ማድር ጊታይ ካይጵን።²⁵ኝያ እንዻ ቡድ ኦካ ጃፍ ኔኒዬ ሺጝ፤ ታቹጝ ዮ፤ ኬልሺያንባ።²⁶እሺዻ ዋሼ ዋይሼ እሺ፤ ምሽካ ሃንታ ኑኑ ቦወ ክያኒ ባክሼን ሁሉኩሼኬን።²⁷እሺዻ ሺጝ፤ እህ ታቹጝ ዮ፤ ክያኒ ኣምባ ፑርፆፑርፆ ጊታይ ፓቄን ከኦካ ኡፌንካ ታቺ እን።²⁸ከሹ እን ኢየሱስ ዋይሼ እሺ፤ እን ኝያጝ፤ ይሁኔን ኑኑ ሃታቺ/ ዋይሼ እሺ ኬእያይ የዎሾጝ ሙኒሼን እንባ» ውዋ ኔኒዻ ቦኬ ሹ እኔ ባይሻ።ኢየሱስ ኣምሻ ውር ሺ ኣሁር²⁹ኢየሱስ ናሹጝኬ ኦይኔ ኩይ ፔን ኣኔን ኦካ ቋጩርካ ኛፓስካ ገሊላዬ ሌፍ ጋጌ ኡፓ።³⁰ውር ጊታኬና ኣይ ጁዋኑዻ ኤላን፣ ጊታይ ካርቡ ኣይ ሙሙዾጝ፣ ጊታይ ኣይ ኤላጝ፣ ጊታይ ኣይ ዱዺዻ ፕር እንቃ ውር ጁዋኑ ጊታይካ ቡርቁጝ ቦፓይኔዬ ጋጁጛ ኦካ ጃፍ ኔኒ፤ እሺዻ ባይሺሻ።³¹ዛርሲዻ ጌይ ካጝ ኣይ ዱዺዻ ሃሳወኔ፤ ኤላዻ ማቲ ሹቃዬ ኤላንዻ ፒክሼኔ ፓዬ፤ ጊታይ ካርቡ ኣይ ሙሙዾዻ ጌዬ ቶዬ ጎሺያ፤ ጌጳሲያ ኣምላክ ካእስራኤልዻ።³²ኢየሱስ ሺው ውር ጊታይ ዻዬ ጆሌ እሺዬ፤ ዋይሼ እንግን «ዛርሲ ናንዳካጝ ጋዬኬ ኣን ሹ ጅያኔ ኦካ ኣሜንዻ ማሬ ኣኔኑጝ ዻዹጙቴ እንግንባ፤ ጉዋር ክያንዻ ካሽ ዻቺሼ ካማር ቡዴን ቶሮንዽዬ ካይዕሲዬ እንግን ካኒ ናሺኬን።³³ውር ጊታይ ዻዬ ጆሌ እሺዻ ሺጝ፤ ኦካ ቦናጝ ኦኬ ክየምጵንዻ ማሬ ኣኔን ምሽ እን ዛርሱጝ ፓይላ ካኣሞጝ ካጌይኬ ኦን?³⁴ኢየሱስዻ ሺጝ፤ ኣይባዬ ኣና ባላሻ አኸ? ጉዩዬ ኣንሻ እንግን። እንግንዻ ሺጝ ኣና ባላሻ ሶጳዬ ኣርቴ ሃይሻይሺዬ።³⁵እሺዻ ዋይሼ እንግን ዛርሲ ካቆቤ ዳሊ ክያኑጝ ሜይሺቴ እንግንባ።³⁶ቦው ባላሻ ሶጳኔ ኣርታኔ ይሁሺኖጝ ጩዋ ጩኬ ኣያ ውር ጊታይ ዻዬ ጆሌ እሹጝ እንግንዻ ካሺሼያ ዛርሲ።³⁷ውር ፓይላ ኣሜ ናዓሻ፤ ውር ጊታይ ዻዬ ጆሌ እሺዻ ቋዻም ፑርፆፑርፆ ጊታይ ሺዽዬ ቋቁሻ ቋሼ ሶጳ።³⁸ውር ጊታይ ኣሚዻ ከኦካ ሃዓጚዬ ሃንታዬ እንቃ ኣና ጁሙ ሺ ኣሁር።³⁹ኢየሱስዻ ይዕሲዬ ዛርሱጝ ጩዋ ኬጋጊ ኩያ መጌዶል።

Chapter 16

ሃፑክ 16ኢየሱስ ከፎላ ዾዮክ ካዹዋልሺንቴ ኦኬዬ ጋንሼና¹ውርካ ፈረሳውዬ ካሳዱቃውዬ ፓዬን ኦካ ኢየሱሴ ዎሽ ፓታንሲዬኔ ከፎላ ዾዮክ ካዹዋልሼ እንግን ኦኬዬ ጋንሼና።²እሺዻ ዋይሼ እንግን እያጝ፤ «ከምክር፤ የሺጛባ ፎላ ማቲባ ናንዳካ ካላሉጜን።³ኬካሪንታዻ ፎላ ሼሽክያ፤ ዴጭሻ፣ ዬ ጎት ቢባ፤ የሺጛባ እያይ፤ የሻማባ ዴንታካ ፎላ ዋና፤ ኣይባዬ የቻሊያኬን ዹዋልሺኔን ካቦን ዋና ሻሜን።⁴ጅሼን ጋራጜ ካኣንግርማዬ ዎሼን ዹዋልሺኔን፤ እንቃ ጋዬንኬን። ጩዋ ኢየሱስ ኦይድ እንግኔ ኩያ።እርሾካ ፈረሳውዬ ካሳዱቃውዬ⁵ቁዋሊኔ ኛፓሱጝ ውር ጊታይ ዻዬ ጆሌ እሹጝ ጌርሺኔያ ባላሻ።⁶ኢየሱስዻ ዋይሼ እንግን ኣጅቴባ፤ ከኦካ እርሾካ ፈረሳውዬ ካሳዱቃውዬ ቶይ እየው ኤታጋን።⁷ዬ እንግን ዋይሼ ጋጝ ኣይባጵን ኦጝ ሃማርቴ ባላሻ ቦወኔ ሃሳወና።⁸ኢየሱስዻ እባጅ ቃቦ ጊዬይዬ ዋይሼ እንግን እያጝ፤ እየው ጊታጝ ይሁኔን ኣይ ጆጉጝ፤ እየው ከጋጝ ናንዳካጝ የማርቴ ባላሻ ቦውቴን የሃሳውና ናንዳካ ኦ?⁹ባላሻ ቾናን ሄኪዬ ውር ሺ ቾኔ ፑርፆፑርፆ የቋቅሺቴ ቋሼ አኸ? የጶቅሲያኬኒ?¹⁰ፕር ባላሻ ሶጳን ሄክዬ ውር ሺ ኣሁራኔ ፑርፆፑርፆ የቋቅሺቴ ቋሼ አኸ ጌይኬን ኦጉዩ ጶቅ?¹¹ኣኪ ሃሜይሼ እየው ማሬ ናንዳካ ባላሻ ኣዬን የማራ እያን ጶቅሲዬን? ካንዻ ከኦካ እርሾካ ፈረሳውዬ ካሳዱቃውዬ ኣጅቴባ።¹²ከሹ እን ኣጅሼ እንግን ማሬ ናንዳካ እርሾካ ባላሻ ኣዬኔ ኣዬ እርርሲዬንካ ፈረሳውዬ ካሳዱቃውዬ ጊባጃ።ጴጥሮስ ሃሳወ ኒን ኣዬንካ ኢየሱሱጝ¹³ኢየሱስ ሹ እን ሄክሼ ፔን እን ሺጜ ፊልጶስ ቂሣሪያ ዋይሼ ውር ጊታይ ዻዬ ጆሌ እሺ፤ ኣይባዬ ውር ዋሽ ኣን ኬኒኔ ኣንሻ እንግን።¹⁴እንግንዻ ሺጝ ውር ክየም ክየም ሺጝ ዮሐንስ እንካ ዱቅኔኑጝ፣ ዶክ ሺጝ ኤልያስ፣ ፕር ዶክ ሺጝ ኤርምያስ ወይ ሺጝ ከኦካ ውርካ ቶካ ባሪዮ ክናኒ ክየም ናሹጛ።¹⁵እሺዻ ዋይሼ እንግን ኤ እየውካ የዋይሺቴ ኣን ኒን?¹⁶ስምዖንዻ ሺጝ፤ እን የኣይ ክርስቶስ ውዋካ ባሪዮዬ ዋሻ።¹⁷ኢየሱስዻ ሺጝ እያጝ፤ ውዋካ ዮና ስምዖን ዮ፤ የኣይ ጫንቃል፤ ይን ሜይሼ እን ሃባባ እን ኣኔን ፎላ ዾዮክ ዬ ማር ኣሩጜ ኒያቡዬን።¹⁸እን የኣይ ጴጥሮስ፤ ሃኣሽክባ ቶኦካ ይሁኔን ኦካ ባዩጝ፤ ሃፑካ ባይዻ ሳጊኬን።¹⁹ሃኣይባ እን ቦወንካ ፎላ ዾዮክ፤ ጊታይ ቁሜ ዳሉጝ ክያኒ ፓይላ ማቲባ ኬና ቁሜ ፎላ ዾዮክ፤ ጊታይ ቡሌ ዳሉጝ ክያኒ ፓይላ ማቲባ ኬና ቡሌ ፎላ ዾዮክ።²⁰ጩዋ እሺ ኣዬ ክርስቶሱጝ ካማር ውር ክየምጵንዻ ሜይሼኔ ኣጅሻ ውር ጊታይ ዻዬ ጆሌ እሹጝ።ኢየሱስ ናንዳካ ኣርሼን ኔኒ ሌምሼ ክያጃ²¹ኢየሱስ ካርሲኬ ሹ እጜ ካካሜ ኢየሩሳሌሜ፤ ኦይን ከውር ጌቿኔ ታታቺካ ውርካ ቃሼ ከኦካ ቡዋካ ውርካ እርርሲኔን ካክያጃ ባካ ሌሜኔ ካጌዬ ጋሎዬ ካኒሾጝ፤ የከሹ እንካ ማክንሳጝ ናሹጜን ኔኒ ካኣኖጝ ካርሲያ ውር ጊታይ ዻዬ ጆሌ እሹጝ ሜይሼን።²²ጴጥሮስዻ ጊድሜን ሃምካ ቋጩርካ ኢየሱሴ ሺጝ፤ ታቹጝ ዮ፤ ኦኬና ኣይ እያጝ ሄክሽኬን እን ክየምጵንዻ፤ ሺጝ እያይኔ ካርሲያ እሺ ጎሪዬን።²³ኢየሱስዻ ሁቤን ሃምካ ጴጥሮሴ ዋይሼ እሺ «እን እጁጙጝ ካምባ ከኦጝ/ ኦካ ውር ዬ ኦካ ባሪዮ ከቃቦ ኑኑ ናንዳካጝ ማሬ ኣኔኑጝ ማቲሼያ እን ካቲሚኔን።²⁴ጩዋ ኢየሱስ ዋይሼ ውር ጊታይ ዻዬ ጆሌ እሺ እያጝ፤ ውርካጝ ናሺ ኣን ዻዬን ኣኔያጝ ካቡዲ እሺ ኤምኑ፤ ካዼ ሻሪ እንካ ሮይኔኔ ካዻይሼ ኣንባ።²⁵ውር እን ዎሺ ናፒሲ ኔኒ ዻዓሺዬን ፓይላ ካይባ፤ ኣይባዬ ውር እን ካይሲ ናፒሲ ኔኒ ናንዳካ ኣን ዻቅባ።²⁶ውር ሺዕሺሽኔን ዳሉጝ ፓይላ፤ ዬ ካይሲያ ኔኒያጝ ኣሽክዮ? ወይ ውር ኦካ ባልካ ናፒሲ ኔኒ ካቻሊዬ ካሺዬን ኣንቲቲ ኔናኦ?²⁷ሃንታካ ውር ከጌጳሞካ ሹኔ ኩንባ ከውርካ ኤርጎ፤ ናንዳካ ውር ክየም ክየም ካሺሼባ ከእያይ ኣሽክዮጝ።²⁸ሃዋይሼባ እየው ኣኩሉክ፤ ከኦካ ጫቃንካ ጊታጝ ጎሩጝ ሌይ ሃም ሃንታካ ውር ከጌጳሞ ካኩዋዌዬ ካጌዮጝ ጊታኬና ካማር

Chapter 17

ሃፑክ 17ዴንታ ዋና ማቲዬንካ ኢየሱስ¹ሹሽ ማቲዬ ሳዓት ላ ጩዋ ኢየሱስ ቦው ጴጥሮሴ ያዕቆቤ ፕር ጪኔካ ያዕቆብ ዮሐንሴ እንግንጵኔ ኮቴያ ጋግ ራጅሜ ክየም።²ከኦይን ኦካ ማሪ ጊዬይ ዋንዺ ኔኒ ማቲያ ዋና፤ ማሪ ኔኒዻ ላሉጛ ከሹሽ፤ ኣፓላ ኔኒዻ ቶክ ካርቡ ኬኦኬሜሌል።³ይሪካ ሙሴዬ ኤልያሴ ሃሳወን ከኢየሱሴ ጌያ።⁴ጴጥሮስዻ ዋይሼ ኢየሱስ ታቹጝ ዮ፤ ሃኣኒናያ ኦጝያጝ ሃሹቃ ከኡዋው፤ ሃኬ ክያጃ ኑኑያጝ፤ ካኣሽኪ ቶኦ ጅያን ክየም ኑኑ፣ ክየም ካሙሴ፣ ክየም ካኤልያስ።⁵እሺ ኣኔንባ ሃሳውኔኔ፤ ሉፍ ሹማ እንግን፤ ከሉፍ ቱዎጝዻ ኩና ናቅዲ ኬና ሺጝ፤ ከእሺ እን ዋዝንሲ ኣን ውዋ እን ናኒ ሃናሺዮጝ ሃይዕጝ፤ ዋይሼንባ እሺ።⁶ውር ጊታይ ዻዬ ጆሌ እሺዻ ዋዬ እን ቴርጋዽዬ ቡዳ ከማሪ ጊዬይ ዳሊ ክያኒ።⁷ኢየሱስዻ ኩኔ ዱም እንግኔ ዋይሼ እንግን ናሹጝጋ ኦይድ ሪግሺንቴን፤⁸ጌይ ካቼ ቶይያጝ ከኦካ ኢየሱስ እንቃ ካኒ ጌይኬን ውር እንቃ።⁹ጋኔንባ ከጋግ ክያኒ ጎቤኔ ኢየሱስ ዋይሼ እንግን፤ ሃንታካ ውር ሌይ ሃምካ ናሹጜ ከኣርሼን ክያኑጝ ጊታይ የጌይቶጝ ኦይዲ ውር ክየምጵንዻ ሜይሺቴኔ ኤርጊታ እንግን።¹⁰ውር ጊታይ ዻዬ ጆሌ እሹጝ ሺጝ፤ ኣኪ ውርካ እርርሲኔን ካክያጃ ባካ ሌሜን ሺጜ ሌሜ ኩና ኤልያስ ሃኦ? ሺጝ እያይኔ ጋንሼና።¹¹እሺዻ ሺጝ እያጜ ዋሼያ እንግን፤ ኤልያስ ከኣኩሉክ ኩኔ ኣሽኪሼባ ኦኬ ፓይላ፤¹²ኣይባዬ ሃዋይሼባ እየው፤ ኤልያስ ኩና፤ ኣይባዬ ኦይን የዎሽቶጝ ኣሽክቴባ ዬ የእባጃኬን ፕር ሃንያካ ውር ከቡዋ ጊዬይ ጌይባ ጋሎ።¹³ውር ጊታይ ዻዬ ጆሌ እሹጝ ከሹ እን ኢየሱስ ሃሳወ ናንዳካ ዮሐንሱጝ ጊባጃ።ኢየሱስ ባይሺሻ ውዋ እን ኣኔ ቡርቂ እን ፓቄጆል እሹጝ¹⁴ዋክባ ሃምካ ዛርሱጝ፤ ውር ክየም ኩን ኦካ ኢየሱሴ ቶኬ ኩዋሚን ኦካ ማሪ ኔኒዬ ሺጝ፤¹⁵ታቹጝ ዮ፤ ባንዞ ቶይሼ ኣን ውዋ ናኒ፤ ከቡርቂ እን ፓቄጆሉጝ ካሎን ኣኔን ጋሊዬን፤ ሹ ጁዋኑ ቡድባ ጉ ክያኒ፤ ሁሉካ ሙዋ ክያንዻ።¹⁶ቦፓይኔያ ሃምካ ውር ጊታይ ዻዬ ጆሌ እሹጝ ኣይባዬ ካባይሺሾጝ ካኒ ቻሊኬን።¹⁷ኢየሱስዻ ሺጝ፤ « እን ጅሼን ቆሮጝ ማር ይሁኔኑጝ፤ ከእየው ሃኡፒ ሌይ ኣሚን፤ ሃዶንሺ ሌይ ኣሚንዻ፤ ሺጝ ቦፓይንቴ ዮጝ ውዋ እን።¹⁸ጩዋ ኢየሱስ ጎሪያ ኡሲ ጋራ እኔ ቱላ ከኦካ ውዋ እን፤ ውዋ እንዻ ቦኬ ሹ እኔ ባይሻ።¹⁹ውር ጊታይካ ዻይኔንዻ ፓይ እንግንጵን ሃምካ ኢየሱሴ ሺጝ፤ ኡዋው ሃማርቴ ኡሲ ጋራ ቡሌን ሃኦዬ ጋንሼና።²⁰እሺዻ ዋይሼ እንግን ሃናንዳካ ክያጃ እን ይሁኔን ጉዩ ቶኩዮጝ፤ ሃዋይሼባ እየው ኣኩሉክ የኣንቴ ይሁኔን ኬና ውይ ካርቡካ ሻሪ ሃይሻይሺያጝ፤ ኣይን ጋጉጝ ናሹጝኬ ኦጜ ካም ሃምያጝ ኩይባ፤ ኦኬና ካካው እየውዻ ኣኔኬን፤²¹ኦኬና ኣይ እያጝ ማርኬ ይሁኔን ቶሮንዽዬኔ ኣዬንያጝ ቱልኬን።²²ጋኔንባ ኦካ ፑኡሺምኔኔ ኢየሱስ ዋይሼ እንግን እያጝ፤ ሃንታካ ውር ሳስክዬ ጋዬንባ ፤²³ኒሽባዻ፤ እሺዻ ከሹ እንካ ማክንሳ ናሹጝጋ። ውር ጊታይ ዻዬ ጆሌ እሺዻ ካሎን ሞይካዽያ።ናንዳካ ቶኦካ ይሁኔን ጊቢሪ ካሺዬን²⁴ኢየሱሴ ውር ጊታይ ዻዬ ጆሌ እሺዬ ሄክሼ ቅፍርናሆም ጩዋ፤ ውር ጊታይ ቦውኔ ጆል ጊቢሪካ ቶኦካ ይሁኔን ፓዬን ኦካ ጴጥሮሴ ሺጝ፤ ውርካ እርርሲኔን ጉዩ ቡልሽኬን ቶኦካ ይሁኔን ሺሊንጊ ዻዋን?²⁵እሺዻ ዋይሼ እንግን ካሺባ። ጴጥሮስ ሁሉካ ሃምካ ቶኦጝ ከሌሜን ኢየሱስ ዋይሼ እሺ፤ «ስምዖን፤ ታታቺካ ዳሉጝ ወይ ውር ጊታይ ፑኡሺኔ ጆል ጊቢሩጝ የዋሽኬ ኦኮኑጝ ፑኡሺዬ ጊቢሪ ከኦካ ሃንታ ጊዬይ ወይ ከውር እቃኪ?²⁶ጴጥሮስዻ ሺጝ ቦኬ ኦካ ውር እንቃ። ኢየሱስዻ ሺጝ እያጝ፤ ኣኪ ሃንታ ጊዬይ ጋይ ኣርና፤²⁷ኣይባዬ ካማር እንግን ጋልንሺዬኔ ካሜ ፓቅሼ ኦኳ ኑኑ ኛፓስ ክያኒ፤ ኣርቴ እንካ ሌሜን የጎሞጝ ፎቅ ቶግ ኔኒዬ ሺሊንጊ ክየም እን የጌዮጝ ካሺባ ከሮጝ ኑኑዬ ናኒዬ።

Chapter 18

ሃፑክ 18ከፓይላ ሳጊ ፎላ ዾዮክ ሃኒን¹ከሹ እን ውር ጊታይካ ዻይኔን ፓዬን ኦካ ኢየሱሴ ሺጝ፤ ከፓይላ ሳጊ ፎላ ዾዮክ ሃኒኔኔ ጋንሼና።²ኢየሱስዻ ዼት ሃንታ ዽታኬ ክየሜ ሪብ ጫቃን ጊዬይዬ ዋይሼ እንግን እያጝ፤³ሃዋይሼባ እየው ኣኩሉክ፤ የማራ ዋኬ ሃንታ ዽታኬ ማቲዬንያጝ ክየምጵንዻ የሻዋኬን ፎላ ዾዮክ።⁴ዬ ከፎላ ዾዮክ ካሳጊኬ ፓይላ ሃእን ሻሚ እሺ ኤምኑ ከሃንታ ዺኒ ይርኩጝ፤⁵ውር እን ቦው ሃንታ ኬና ውይ ይጝ ከሮጝ ናኑጝ ቦባ ኣንዻ።⁶ኣይባዬ ከጊታይ ይወን ከኣን ከኦካ ሃይሻይሺ ጊታጝ፤ ውርካጝ ካቲንሲ ክየም፤ ካቁምሼ ማዶካ ባይ ዴጩጉ ቦሉ ኔኒ ክያኒዬ ካፓቅሼ ኛፓሴ ካዱቅምኖጝ ሃባሺ።⁷ፔኑጝ ናንዳካጝ ማቲዬ ኦካ ካቲሚኔኑጝ ሃይ/ ኩኔንካ ካቲሚኔን ሺዽኬኔ፤ ኣይባዬ ናንዳካ ውር እን ኣይ ኦካ ካቲሚኔን ሃይ።⁸ቡዋ ኑኑ ወይ ጃፍ ኑኑ ናንዳካጝ ማቲሼ እን ኦካ ካቲሚኔኑጝ ቃጬ ፓቅባ፤ ከኣኔ ቡዋ ዻዌ ወይ ጃፍ ዻዌ ካፓቅሼ እን ሃምካ ጉ እንካ ሹ ጮልያጝ፤ ከኣዬ ኤላዬ ወይ ዱጙሚዬ ከሁሉኬ ሃምካ ዻቆጝ ሃባሺ።⁹ፕር ካርቡ ማቲሼያ እን ኦካ ካቲሚኔንያጝ ቡሌ ፓቅባ፤ ከኣኔ ካርቡ ዻዌ ካፓቅሼ እን ጉ ክያኑጝ፤ ከኣኔ ካርቡ ክየሜ ከሁሉኬ ሃምካ ዻቆጝ ሃባሺ።¹⁰ከኦካ ጫቃንካ ሃይሻይሺ ጊታጝ ኦይዲ ክየምጵንዻ ቦውቴኔ ኣጅቴባ፤ ሃዋይሼባ እየው፤ ከውርካ ኤርጎ ጊታይ ኣኔን ፎላ ዾዮኬ ¹¹ሃንታካ ውር ኩና ጊታይ ካይህ ዻዓሺዬን።ሄክንሶካ ማድር እን ካይህ¹²ይንዳ ሜይቴየ ኣን፤ ውር ክየም ካኣኔ ማድር ዽብ ክየሜ ከኦካ ጊታይ ክየም ካይያጝ ኦቼ ሳልታም ሳላን ጋግ ክያኒዬ ዎሼ ኩይኬን እን ካይህ?¹³ሃዋይሼባ እየው ኣኩሉክ፤ ጌያ ማድር እን ካይህያጝ፤ ከኦካ ሳልታም ሳላን ጊታይ ኣኖጝ ካሎን ዋዝንዽባ ከእን ጌዮጝ።¹⁴እያይ ከኦካ ጫቃንካ ሃይሻይሺ ጊታጝ ክየምጵንዻ ካካይህዮጝ ማር ክያጃካ ሹኔ እን ጊዬይ ካፎላ ዾዮኬን።ናንዳካ ጋጝ ጋሊንሺዬን¹⁵ጪኔ ኑኑ ጊያሚሺሻ እንያጝ ካሜ ኣይ እኔ እሺዬ ዻዺኔ ሜይሼባ እሺ ሴሶ ኔኒ፤ ዋይሼና እንያጝ ሻምሼባ ጪን ሃሚን ኑኑጝ።¹⁶ኣይባዬ ማር እን ዋይሺኔንያጝ ክያጃ ፓይላ ማቲባ ከክያጃ ኬና ካቁዋቅትትሽ ከማኝ ዻዌ ጅያኔ፤ ጎም ውር ክየም ወይ ዻዌ ካሃሳውኔባ።¹⁷እንግን ዋይሺኔንያጝ ሜይሼ ቶኦካ ይሁኔን፤ ማራ ቶኦካ ይሁኔን ዋይሺኔንያጝ ኮምሼ እሺ ከዛርሲዬ ውርካ ጊቢሪ ፑኡሺዬኔ።¹⁸ሃዋይሼባ ኣኩሉክ፤ እን የኣሽክቴ ዳሉጝ ክያኒ ፓይላ ማቲባ ኬና ካቁሜ ፎላ ዾዮክ፤ እን የቡልቴ ዳሉጝ ክያኒ ማቲባ ኬና ቡሌ ፎላ ዾዮክ።¹⁹ፕር ሃዋሼባ እየው ኣኩሉክ፤ ዳሉጝ ክያኒ የኣያ ዻዌ ኦኬ ካጝ የይሁንቴ ከጋጝ ዋይሺኔኑጝ ባባ እን ኣኔን ፎላ ዾዮኩጝ ኣሽክሼባ እየው።²⁰ጊታይ ኣይ ዻዌ ወይ ጅያኔ ፑኡሺሜን ከሮጝ ናኑጝ ኣን ሃጌዬንባ ኦይን።ናንዳካ ሺዕሺዬን ሻሜን²¹ከሹ እን ጴጥሮስ ኩይ ኦካ ኢየሱሴ ሺጝ፤ ታቹጝ ዮ፤ ጪኔ ናኒ ጊያሚሺሻ ኣንያጝ ካሺዕሺሼ እሺ ክያጝ አኸ? ሃሌይ ክያጝ ሶጳይ?²²ኢየሱስዻ ሺጝ «ሌይ ክያጝ ሶጳታም፤ ሶጳዬ ሌይ ክያጝ ሶጳጵን ሃሺጝኬን።²³ዬ ፎላ ዾዮክ፤ ሙኔን ኮመን ኮኑጝ ኣኔን ኦካ ቡዋካ ውርካ ዋድማዬ ታቺ እን ዎሼ ፑኡሺዬን።²⁴ሹ እን ካርሲዬ ቢራንዻ ኮመን ቦፓይኔያ ውርካ ዋድማ ኬና ኣኔ ባጃ ሺ ታጲ።²⁵ውርካ ዋድማ እን ናንዳካጝ ካዎሼ ባጃ እን ኣኔን ኦኔኒ ካሺዬኑጝ፤ ካኡዋሩጝሼ ኝያ ኔኒዬ፣ ሃንታ ኔኒዬ፣ ኣንቲቲ ኔኒዬ ካካሺዮጝ ታቺ እን ኤርግታ።²⁶ከሹ እጝ ዋርካ ዋድማ እን ቡድ ጃፍ ኔኒ ክያኒዬ ሺጝ ዶንሺሼ ኣንባ፤ ባጃ እን ኣኔን ኦናኒ ፓይላ ሃካሺባ፤ ሺጝ እያይኔ ይወና።²⁷ታቺ እንዻ ዻዹጝኔዬ ሺዕሺሼያ እሺ፤ ባጃዻ ፓይላ ኦቼ እሺዬ ይዕሲያ።²⁸ውርካ ዋድማ እንዻ ቱልባ ከኦካ ሌሜንካ ታቺ እን ጌይ ባይዳ ኬና ኔኒ ኣኔ ባጃ ሺልንጊ ዽብ ክየሜ ጎሜ ዋይሼ እሺ ባጃ እን ናኒ ኣኔን ኦኑኑ ካሺሼ ኣምባ።²⁹ባይዳ ኔኒዻ ቡድ ኦካ ማሪ ኔኒዬ ሺጝ ዶንሺሼ ኣንባ ሃካሺሼ እንባዬ ይወና።³⁰ኣይባዬ ካዶንሺሼ እሹጝ ካኒ ናሺኬን፤ ሌይ ሃም ካካሺዬ ባጃ እን ኣኖጝ ዾቅሺሼያ ቶኦካ ቁሜን።³¹ውርካ ዋድማ እንቃ ጊታይ ጌይ ኦይን ሙኔን ካሎን ዻዹጝኔያ፤ ፓዬ ኦይን ሙኔን ፓይላ ሜይሼያ ኤሪ ታቺ እን።³²ከሹ እጝ ታቺ እን ሺውሽ ውርካ ዋድማ እጜ፤ ዋይሼ እሺ እያጝ፤ እን ውርካ ዋድማ ጋራጝ፤ ናንዳካጝ የይሁኔ ኣኑጝ ባጃ እን ፓይላ ሃኦቼያ እን፤³³ኣን ከእያይ ሃሺዕሺሼ እኑጝ እንዻ ባይዳ ኑኑ ሺዕሺሼን ሁሉኩሼኬኒ?³⁴ከማንትዻ ሌይ ሃም ካካሺያ ሹዋጶጝ ሳስክዬ ኣዬና ሃምካ ቶኦካ ቁሜኑጝ።³⁵ዬ እየው ክየም ክየም የማርቴያ ጪንጊን ከሻን ካሺዽባ ሺጜንያጝ፤ ሹኔ እን ጉዩ ካፎላዻ ሻምባ እያይ።

Chapter 19

ሃፑክ 19ኣንሺኔን እን ኩኒ ናንዳካ ቡሌንካ ሃዓጙጝ¹ኢየሱስ ሃሳወ ሹዋጴ እን ጩዋ፤ ኦይድ ገሊላዬ ኩያ ዮርዳኖስ ታቴ እያጝካ ጎብሼንካ ይሁዳጝ።²ዛርሲ ጁዋኑዻ ዻዬያ፤ ባይሺሻ እንግን ከታይ።³ውርካ ፈረሳውያን ዎሽ ፓታንሲዬኔ ፓዬኔ ሺጝ፤ ኣይባዬ ውር ክየም ከክያጃ ኦዻ ኝያ ኔኒ ቡሌን ናሺሼያይ? ሺጝ እያኔ ጋንሼና።⁴እሺዻ ዋሼ ዋይሼ እንግን እያጝ፤ እንካ ሙኒኔን እባ ኬሌሜን ሻሜ ጁሙዬ ሃዓጚዬ ሙኖጝ የካኔ ኮሟኬኒ?⁵ፕር ሺጝ እያጝ፤ ውር ኦይድባ ሹኔዬ ጁዋኔዬ፤ ኣይባ እሺዬ ኣጚዬ፤ እንግን ዻዋን ማቲባ ኣሩጝ ክየም ሺጜ እያይ ማር ናንዳካ እኔኒ?⁶ከኦይን ማቲባ ኣሩጝ ክየም ዬ ማር ዻዌን ዬ ውር ጊታይ ባሪዮ ሻሜ ክየሙጝ ኦይድ ዋና ሻምቴን።⁷እንግንዻ ሺጝ፤ ኣኪ ሙሴ ኣዬ ጁሙ ክየም ማኝካ ወርቀትካ ይዕሲዬ ኦጙጝ ሃኣ ኤርግቶጝ?⁸ኢየሱስዻ ዋይሼ እንግን እያጝ፤ ሙሴ ጌይ ቁዋቅቲካ ሻን ጊዬይ ካቡሌ ሃኣጚ ጊዬይዬ ጊያ ናሺዬ እባ ኬሌሜን ካኒ ኣይኬን እያይ፤⁹ሃዋይሼባ እየው፤ ውር እን ማሪ ኝያ ኔኒ ኩጳሲኔኔ ሌይ ሃም ካማሬ ጌዬን ቡል ኣጝዬ ሃኣጚ ካጝ እያኒሼ ፓይላ ማቲባ ኩጳሞ፤ ውርካጝ እያኒሺ ኝያ እን ቡሎጝ ኣሽክባ ኩጳሞ።¹⁰ውር ጊታይ ዻዬ ጆሌ እሹጝ ሺጝ፤ ክያጃካ ኡማዬ ኣጝዬ ኣያ እያይንያጝ ማራ እያኒሺኔንያጝ ሃባሺ።¹¹ዬ ኢየሱስ ዋይሼ እንግን እያጝ፤ ከኦካ እን ጋዬ እንግን እንቃ እርርሲዬኑጝ ውር ክየምጵንዻ ቻሊኬን ቦወን፤¹²ናንዳካ ኦ ውር ክየም ክየም ማቲ ውር ኬና ካኣይ እሺ ኤምኑ ባሪዮዬ ጅሽባ፤ ዶክ ሻምኬ ቡዋካ ውሬ ማቲባ ኬና ኣይ እንግን ኤታጋን ባሪዮ፤ ፕር ሺጝ ናንዳካ ፎላ ዾዮኬ ጊታኬና ካሻም እንግን ኤታጋን ኬና ካኣይ ባሪዮ ኣኔባ፤ እን ቻሊ ይን ቦወን ቦባ።ኢየሱስ ኡዋና ሃንታ ሃይሻይሻን ¹³ጩዋ ካኣይሼ ቡዋዌ ካይሁሺንቴባዬ ቦፓይኔያ ሃንታ ሃሚን ኔኑጝ፤ ዬ ውር ጊታይ ዻዬ ጆሌ እሹጝ ጎሪያ ውር ጊታይ ቦፓይኔ ሃንታጝ። ¹⁴ኢየሱስዻ ሺጝ፤ ሃንታ ካፓይኔ ዮጝ ናኑጝ ኦይድ ሃርጊቴን፤ ፎላ ዾዮክ ሃካ ጊታይ ውይ ጊታጝ ¹⁵ኣይሼ ቡዋጝ ጩዋ ናሹጝኬ ኦካ ራቅ እኔ ኩያ።ኣንሺኔን ካውር ሆድሞ እን¹⁶ከኦይን ውር ክየም ኩን ኦካ ኢየሱሴ ሺጝ፤ « ውሩጝካ እርርሲኔን ዮ፤ ካጌዬ ዻቆካ ቦንካ ቦን ካኣሽክሼ እን ኦኬ ሹቃ ኬና ኣይ እያኔ ኣንሼና?¹⁷ኢየሱስዻ ሺጝ፤ የኣንሽ ኣን ናንዳካ ኦ ኦኬ ሹቃ? ኣይ ሹቃ ሃኦኬ ክየምጵን፤ ዬ የዎሺያ ሃምካ ዻቆ ሁሉኬንያጝ ዻዬ ኤርጓን።¹⁸ውር እን ሺጝ ኤርጎ ጊታናዬ ኣንሼና? ኢየሱስዻ ሺጝ፤ « ኦይ ኒሼን፣ ኦይ ኩጳሲዬን፣ ኦይ ኦጉርኔን፣ ኦይ ከሾሮ ኪሊዬን፤¹⁹ርግሺንቴባ ሹቡኔ ጁኔ፤ ውርካ ጉል ኑኑ ናሺኬ እን ኤምኑ።²⁰ውር ባርሻ እን ሺጝ ሃጊታይንያጝ ሃዻዬያ፤ ከኦካ ጊታጝ እንቃ ጆጊሼ ኣን ሃኦ?²¹ኢየሱስዻ ዋይሼ እሺ፤ የዎሺ ካሎን ማቲዬንያጝ፤ ካሜ ኣንቲቲ ኑኑ ፓይላ ኡዋሩጙሼ ቢሬ ኔኒ ኣይ ኩፓን፤ የጌይባ ሆድማሞ ፎላ ዾዮክ፤ ጩዋ ኩዋዌ ዻዬ ኣንባ።²²ውር ባርሻ እንዻ ናንዳካጝ ሆድማሞ ጁዋኑ ኣኖጝ ዋዬ እን ሞይካድዬ ኩያ።²³ኢየሱስዻ ዋይሼ ውር ጊታይ ዻዬ ጆሌ እሺ እያጝ፤ ሃዋይሼባ ኣኩሉክ፤ ናንዳካ ውር ሆድሞ ፎላ ዽዮክ ሁሉኬን ካሎን ሃጋሎ።²⁴ፕር ሃዋይሼባ እየው፤ ውር ሆድሞ ናንዳካጝ ካሁሉኬ ሃምካ ጌጳሞካ ባሪዮያጝ ጋማላ ካሁሉኬ ከፑልታካ ማርፌ ሃባዶ።²⁵ውር ጊታይ ዻዬ ጆሌ እሹጝ ዋዬ እን ካሎን ከዻዹጝኔን ሺጝ፤ ኣኪ ሃኒን ካቻሊ ኡዋው ባይሺሼኔ ጋንሼና?²⁶ኢየሱስዻ ቶይ እንግኔ ሺጝ፤ እን ማርኬ ታጝካ ውር ቻሊምኔን ከታጝካ ባሪዮ ቻሊሜንባ።²⁷ጴጥሮስዻ ዋሼ ሺጝ፤ ኡዋው ሃኦይዳ ፓይላዬ ሃዻይቴያ እን ኣኪ ካጌይ ኦኬና ኣኔን እያን?²⁸ኢየሱስዻ ዋይሼ እንግን እያጝ፤ ሃዋይሼባ እየው ኣኩሉክ፤ ኬክራ ሃሊ እን ሺጚ ኩኔን ሃንታካ ውር ሹ እን ከጌጳሞ ኡፌ ፎላ ዾዮኩጝ፤ እየው ጊታጝ ዻዬ ኣንዻ የቆባ ኦካ ቆቤን ታጲ ላማኔ የኮምቴባ ኦካ ውርካ እስራኤል ታጵ ላማን ።²⁹ውር እን ሺጚ ናንዳካ ሮጝ ናኒዬ ኦይድ ቶኦ ኔኑጝ፣ ጪኒጌን ኔኑጝ፣ ጪኒጌን ኔኒ ካእጛሹጝ፣ ጁዋኖጝ፣ ሃንታ ኔኑጝ ወይ ሃሙ ኔኑጝ ፓይላጝ ጌይባ ሌሜዬ ዽብ ክየም፤ ሆርሜንባ ሃምካ ዻቆካ ቦንካ ቦኑጝ።³⁰ኣይባዬ ጁዋኑ ጊታይ ኣኔን ሌሜን ማቲባ ሁር፤ ጁዋኑ ጊታይ ኣኔን ሁር ማቲባ ሌሜን።

Chapter 20

ሃፑክ 20ሄክንሶካ ውርካ ዋድማ ጊታይካ ራቅካ ሃሙካ ካርቡካ ሻሩጝ¹ፎላ ዾዮክ ሙኔን ኤምኑ ኮኑጝ ኣጁጚ ውርካ ዋድማካ ራቅካ ሃሙካ ካርቡካ ሻሪካ ዻም።²ናሺዬ እን ከሹሽ ካካሺሼ እንግን ሺሊንጊ ክየም ክየም ጩዋ ይዕሲሼያ ውርካ ዋድማ ሃምካ ሃሙጝ።³ከዻም ኩንኬ ሳዓት ጅያኔ ጌይ ውር ዶክ ጊታኬና ኦይድ ዋድማዬ ጎሪኒ ኦካ ራቅካ ኡዋሩጚሺኔኔ፤⁴ዋይሼ እንግን እየውዻ ፓዬ ኣሽክባ ሃምካ ራቅካ ሃሙካ ካርቡካ ሻሩጝ፤ እንካ ዎሺሽ እየው ሃኣይ እየውባ።⁵እንግንዻ ፓያ፤ ከሹሽ ሳዓት ላዌ ሳሌ ቱሌ ኣጁጛ ውርካ ዋድማ እንቃ ካሹሽ።⁶ከቃይ ጩዋ ሺጜካ ሳዓት ታጲ ሁሉኬኑጝ ቱሌ ጌይ ውር እንቃ ጊታኬና ጎሪዬ ዋይሼ እንግን ሹሽ ይን ፓሲ የኣንቴኬን ዋድማዬ የጎሬ ሻማ ኦ ኦጜ ኣንሻ እንግን።⁷እንግንዻ ሺጝ ሃካይሲያያ ውር ኬና ካኣጁጝ ኡዋው ዋድማ ክያኒዬ ጊያ።«እሺዻ ዋይሼ እንግን እየውዻ ፓዬ ኣሽክባ ኦካ ራቅካ ሃሙ ናኒ።⁸ክራ ቃይትሾጝ ጩዋ ኤምኑካ ሃሙ ዋይሼ ውር እን ካቶያ ጆል ውርካ ዋድማ፤ ካርሲኬ ጊታይ ፓዬን ሁሬ ሌይ ሃም ጊታይካ ሌሜን ካፓይኖጝ ሺው ውርካ ዋድማ ጊታይ ኣኔ ፓይላዬ ካሺሼ እንግን ቢሬ ጊዬይካ ትጌሽ።⁹ሺጜ ሳዓት ታጲ ካላጝ ውርካ ዋድማ ጊታይ ጋጁጞጝ ፓዬኔ ቦዋ ሺሊንጊ ክየም ክየም።¹⁰ጊታባ ጋጁጜ ከሌሜን ፓይኖጝ ዋሽኬ ኦኮኑጝ ካጋዬ ቢሬካ ቲጌሽ ኬና ካሳጊ ኬጊታይ ፓዬን ሁሩጝ፤ ኣይባዬ እንግንዻ ካሺሼ ሺሊንጊ ክየም ክየም።¹¹ቦወ ቢሬካ ቲጌሹጝ ጉንድምሼን ኤምኑካ ቶኦዬ፤¹²ሺጝ ጊታጝ ጋጁጜ ኬቱንሲዬ ኣሽኪ ሳዓት ክየምጵን፤ ከኡዋው ጊታጝ ኣሽኪ ሹሽ ፓሲዬ ዻቹጝ ሹሽዻ ካቴዬ ሃድብንቶጝ ካሺሼ እያን ከኡዋው ሊኪ?¹³እሺዻ ዋይሴ ውርካ ዋድማ እንካ ሌሜን እያጝ፤ ውርካ ናሺዺ ናኒ ዮ፤ የካኔ ሄክሺሼኬኒ እን ኤምኑ ሴሶ? ከሺሊንጊ ክየም ኣሽክዬን ይቢ የካኔ ሃሳውንኬኒ ከኣን?¹⁴ጋን ቦው እን ሄክሽ እኔ ካምባ፤ ከእያይ ሃኣዬ እን ሃዎሺያ ውር ኩን ሁርዻ ኣዬን።¹⁵ኣኪ ከቢሬ ናኒ ኦይን ሃዎሾጝ ኣሽክዬን ሃቻሊኬኒ? ወይ ሌሞ ኣዬን ናኒ ጎማ ኣን ቦውንታይ?¹⁶ዬ እንካ ሁር ማቲባ ሌሜን፣ እንካ ሌሜን ማቲባ ሁር።ናንዳካ ጋሎ እንካ ሄክሽ ኢየሱስ ክያጃ ላንሳ¹⁷ኢየሱስ ኣኔን እያጝካ ኢየሩሳሌም ኩይሼኔ ቦው ውር ታጲላማን ጊታይ ዻዬ ጆሌ እሺ ክየም ክየሜ ዋይሼ እንግን እያጝ፤ ¹⁸ኣኪ ይጛ እያጝካ ኢየሩሳሌም ፓይሼን ጉዋዩ፤ ሃንታካ ውር ሳስክዬ ጋይባ ታታቻንካ ውርካ ቃሼ ውርካ እርርሲኔንካ ክያጃባካ ሌሜኔ፤ እንግንዻ ካኣርሾጝ ኮምሼባ፤¹⁹ካጋሊንሺዮጝ፣ ካሙሬዬ ካሮዮጝ ሳስክዬ ጋይባ ዛርሲ ከሹ እኣንሺኔንካ ኦካ ጌጳሞካ ታቺ እን ራቅ ዼግ ጌዬን²⁰ከኦይን፤ ሃንታካ ዘብዴዎስ ጁዋኔ ከሃንታ ኔኒ ፓዬን ኦካ ኢየሱሴ ቶኬ ኩዋምን ኦካ ማሪ ኔኒዬ ካጋሽክሼ እሺ ኦኬ ክየም ይወና።²¹እሺዻ ዋይሼ እሺ የዎሺ ኦ? እሺዻ፤ ሺጝ ሃንታ ዻ ጊታጝ ናኑጝ ከጌጳሞ ኑኑ ክየም ካኡፌ ቡዎን ክየም ካኡፌ ዋርካታጝ ናሺሼ ኣንባ» ሺጝ እያይ።²²ኢየሱስዳ ዋይሼ እሺ የእባጅኬን እንኬ ይሁኖጝ፤ ኒያቡ እን ኣን ሃማቶጝ የቻሊያባይ ማቴን? «እንግንዻ ሺጝ ሃቻሊያባ»²³እሺዻ ሺጝ፤ ከኣኩሉክ የማታባ ከኒያቡ ናኒ፤ ኣይባዬ ከቡዎን ናኒዬ ዋርካታዬ ቆቤን ሃሓም ባባ ኣሽክዮጝ፤ ዬ ማር ኦኬና ኣን ሃናሺዬዬን።²⁴ሹ እን ታጳን ዋዮጝ፤ ማንሼያ ጪኒጌንካ ጋጝ ዻዋን።²⁵ኢየሱስዻ ሺው እንግን ክየምጵኔ ዋይሼ እንግን እያጝ፤ ታታቺካ ዛርሲ ካማቲሼ ዛርሲ ጊዬይ ታታቹጝ፤ ውር ጊታይ ኣኔ ጌጳሞጝ ካኡዋሩጜ እንግን ከቁዋቅቱጝ የእባጃያ፤²⁶ዬ ከኦካ ጫቃን ጉዩ እያይ ማቲዬን ኣኔኬን፤ ከኦጉዩ እን ዎሺ ታቺ ማቲዬን ካማቲ ውርካ ዋድማ ጉዩ፤²⁷እን ሆቺቼን ዴግ ማቲዬን ካማቲኬ ኦጉዩ ዱቡ፤²⁸ሃንታካ ውር ማርኬ እያጝ ዋድምሼ እየውዌኔ፤ ኩና ዋድሚኔኔ ናፒሲ ኔኒ ጁዋናን ኣዬኔ።ባይሼን ካውር ዻዋን ጊታይ ካርቡ ኣይ ሙሙዾጝ²⁹ኢየሱሴ ውር ጊታይ ዻዬ ጆሌ እሺዬ ቱሌ ፓይ እያጝካ እያርኮያጝ ዛርሲ ጁዋኑ ዻዬያ እንግን።³⁰ከኦይን ውር ዻ ጊታኬና ካርቡ ኣይ ሙሙዾ ቆቤ ኣኔባ ጉዋር ማራ፤ ኢየሱስዻ ሳጊኬ ጉዋዬ ዋዮጝ፤ ሺጝ ታቹጝ ዮ፤ ውዋካ ዳዊት ቶይ ኡዋባዬ ጉቹካ።³¹ዛርሲዻ ኬክያጃካ ጎሪዬን ካቆብ ሹዬ ሜይሼያ እንግን፤ ዬ እንግን ከማኒሼ ኡቹኬን ሺጝ፤ ታቹጝ ዮ፤ ውዋካ ዳዊት ቶይ ኡዋባ/³²ኢየሱስዻ ዾሬ ሺው እንግኔ ዋይሼ እንግን፤ የዎሻ እን ካኣሽክሼ እየው ኦጝ?³³እንግንዻ ሺጝ የዎሻ እን ካርቡ ጉዋዩ ካጌዮጝ።³⁴ኢየሱስዳ ዻዹጝኔያ እንግን፤ ዱማ ካርቡ ጊዬይዻ፤ ይሪካ ጌዬ ዻዬያዻ።

Chapter 21

ሃፑክ 21ኢየሱስ ከጌጳሞ ታቺ ሁሉካ ኢየሩሳሌም¹ከኢየሩሳሌም ድያው ከኦይን ጌዬን ከኦካ ጋግካ ደብር ዘይት ሄክሽባ ራቅ እን ሺጜ ቤተ ፈጌውጝ፤ ኢየሱስ ይዕሲያ ከኦካ ውር ጊታይ ዻዬ ጆሌ እሹጝ ዻ፤²እንግን እያጝ፤ ፓይባ ሃምካ ጶሮክ እን ኣኔን ኦጉዩ ዲያው፤ ሄክሼን ጉዩዬ የጌያባ ሃንታካ ኡኩሊ ክየም፤ ቡሊዬ ቦፓይንቴባ ዮጝ ናኑጝ።³ውር ክየምጵንዻ ዋይሼያ እየው ሃኦ የሻምቴ እያይንያጝ ዋይሺቴ እንግን ታቺ እን ዎሻ ይዕሲባ ይሪካ።⁴ይን ካማቲዮጝ ከውርካ ቶካ ባሪዮ ሺጜ እያጜ ሃሳዎጝ ካሙኒንቴባዬ ጊያ።⁵ዋይሼ ውርካ ጽዮን እያጝ፤ እየዎ ቢቲ ኑኑ፤ ማቲ ሌሞዬ፤ ከኦካ ኡኩሊዬ ኦካ ሚያኔ፤ ኡፌ ሃንታካ ኡኩሊዬ ኩንባ ኦኑኑ።⁶ውር ጊታይ ዻዬ ጆሌ እሺ ፓዬ ከእያይ ኢየሱስ ኤርግቴ እንግን ጋሽክያ።⁷ቦፓይኔ ኡኩሊ እጜ ውዋዌ ጋይሼያ ኣፓላ ጊዬይ ሹዎር ጊዬይ ዾዮክ፤ እሺዻ ኡፌያ እንግን።⁸ከዛርሲዻ ጁዋናን፤ ጃካ ኣፓላ ጊዬይ ጉዋር ክያኒ፤ ዶክ ከኦካ ጩዎኑካ ሻሪ ኑሽ ቃቂቴኔ ፓቅሼያ ጉዋር ክያኒ።⁹ጊታይ ሌሜ ፓይኬ ሌሜኔ ጊታይ ዻዬኬ ሁሬ ሺጝ እያጜ ጋኔን ኡቹኬን፤ ሆሣዕና ናንዳካ ውዋካ ዳዊት፤ እጝ ኩንኬ ሮጝካ ታቺ እን ሃኬና ጉዋኔ፤ «ሆሣዕና ካኣይካ ፓይላ/»¹⁰ሹ እን ሁሉኬ ኢየሩሳሌም ውርካ ኢየሩሳሌም ፓይላ ሺጝ ይና ኒኔ ኑሼና ሻን።¹¹ዛርሲዻ ሺጝ፤ ይጝ ኩና ኢየሱስ እን ጌዬንኬ ገሊላ ናዝሬቱጝ።ኢየሱስ ጌይ ውር ጊታይ ኒግድዬን ቶኦካ ይሁኔን ክያኒዬ ቡላ¹²ጩዋ ኢየሱስ ሁሉክ ሃምካ ቶኦካ ይሁኔኔ ዋኬያ ውር ጊታይ ኣኔን ኡዋሩጝሺኔኔ ኡዋሩጝኔኔ፤ ሁቡብ ኦግያይ ጉዋሩጝሼ ቢሬ ክያኒዬ ካራሜ ሆሌዬ ኦካ ቆቤኔ፤¹³ቶኦ ሺጝ ቶኦካ ይሁኔኔ ቶካ፤ ዬ እየው የሻማያ ይግንካ ጉዋርጉ፤ ዋይሼ እንግን እያይ።¹⁴ከኦካ ቶኦካ ይሁኔን ቱዎጝ ውር ጊታይ ካርቡ ኣይ ሙሙዾዬ ኤላኔ ፓዬና ኦኔኒ፤ እሺዻ ባይሺሻ እንግን።¹⁵ኣይባዬ ታታቻንካ ውርካ ቃሼ ውርካ እርርሲኔንካ ክያጃባካ ሌሜኔ ኦጊታይ ዹዋልሺኔዬ ሃንታ ጊታይ ሺጜን ሆሣዕና ውዋካ ዳዊቴ ኦቹኬን ሹ እኔ ጌዮጝ ቆቃ ከማኒት።¹⁶እንግንዻ ሺጝ፤ ኦግታጝ ሃንታ ጊታጝ ሺጞጝ የዋይባይ? ኢየሱስዻ ሺጝ፤ እህ» ሃዋይባ፤ እን ሺጜ እያጝ ክየምጵንዻ የካኔ ኳማኬኒ? «ከኦካ ሃንታዬ ጊታይ ኣውዬን ሁቴዬ፤ ከኦካ ቶካ ሃንታ ኣሽክባ ይሁኔን።¹⁷ኦይድ እንግኔ ቱላ ከኦካ ከተማ እን፤ ኩይ ቢታኒያዬ ኡጛ ኦይን።ሻሪካ ኣሜን እን ማር ካርቡ ኡፑቴን¹⁸ኢየሱስ ከካሪንታ ኣኔን እያጝካ ከተማ ዋክሼኔ ካሽ ቃዋ እሺ፤¹⁹ጌይ ሻሪካ ኣሜን ክየም ኦካ ማራካ ጉዋሬ ኩይ ሃሚን ኔኒያጝ ከኦካ ቃቅቴን እንቃ ናንዳካጝ ማሬ ኦኬ ክየምጵንዻ ጌዬኑጝ፤ ዋይሼ ሻሪ እን ካርሲኬ ጋኔ የኣኔኬን ካርቡ፤ ሻሪ እንካ ኣሜን ይሪካ ቁዋቅሻ።²⁰ውር ጊታይ ዻዬ ጆሌ እሺዻ ጌይ ኦይን ሙኔኔ ከጎሺዬን ሺጝ ሻሩጝ ካኣሜኑጝ ቁዋቅሻ እያን ከክየምጵን?²¹ኢየሱስዻ ዋይሼ እንግን፤ ሃዋይሼባ እየው ኣኩሉክ፤ የኣንቴ ይሁኔኔ የማራ ቃጋዽዬንያጝ ማር እን ጋሽክሼ ሻሪካ ኣሜንጵኔኔ ፤ የዋይሺቴ ጋጉጝ ቡጪንቴ ከኦጜ ዾቅምንቴ ኛፓስ ክያኒያጝ ማቲባ፤²²የኣንቴ ይሁኔኔ እን የይሁኔቴ ከይሁኔን ፓይላ የጌያባ።ኣንሺኔን እን ሄክሺ ኦካ ጌጳሞካ ኢየሱስ²³ኢየሱስ ሁሉክ ኦካ ቶኦካ ይሁኔኔ ኣኔንባ እርርሲኔኔ፤ ታታቻንካ ውርካ ቃሼ ጌጵሹጋንካ ዛርሲዬ ፓዬኔ ሺጝ፤ ኦግታጝ ፓይላ የኣሽክዮጝ ሃኬ ጌጳሞካ ኦ? ኣይን ጌጳሞካ ሃኒኔ? ጋንሼና።²⁴ኢየሱስዻ ዋሼ ዋይሼ እንግን እያጝ፤ ኣንዻ ካኣንሽ እየው ክያጃ ክየም፤ የዋሺቴያ ኣንያጝ ኣንዻ ኦግታጝ ሃኣሽክዬ ከጌጳሞካ ኦጝ ሃሜይሼ እየውባ፤²⁵ዱቅኔንካ ዮሐንስ ሃኬ ፎላ ሞ ከውር? እንግንዻ ሃሳወን ከጋጜ ሺጝ እያጝ፤ ሃሺጛያ ከፎላያጝ ኣኪ ዋይሼባ ኡዋው ሃኦ ካማርቴ ይሁኔኑጝ፤²⁶ሃሺጛያ ሃኬ ውርያጝ፤ ፕር ዛርሲ ናንዳካጝ ዮሐንስ ኣዬ ውርካ ቶካ ባሪዮዬ ጌሪሚኖጝ ሃሪግሺናባ።²⁷ዬ ሺጝ ሃእባጃኬኔ ዋሺያ ኢየሱስ። እሺዻ ሺጝ ኦግታጝ ሃኣሽክዬ ከጌጳሞካ ኦጝ ሃሜይሼኬን እየው።ሆኮልካ ኤርጎ²⁸ኢየሱስዻ ዋይሼ እንግን እያጝ፤ የዋሻ ከእያን? ኣና ውር ኬና ኣኔ ሃንታካ ጁሙ ዻ፤ ኩይ ሃምካ ውዋ እንካ ሌሜኔ ሺጝ ውዋ ናኒዮ፤ ሹጝ ካም ሃምካ ራቅካ ሻሪካ ኣሜኔ ዋድሚባ።²⁹ውዋዻ ሺጝ፤ ሃኩይኬን፤ ዬኬ ታካ ሁር ዻቢሺ እሺ ኤምኑዬ ኩያ፤³⁰ኩይ ሃምካውዋ እንካ ላንሳዬ ሺጝ እያይ፤ ውዋዻ ሺጝ ኤኤ ³¹ከኦካ ዻዋን ሹዋጵሽ ኤርጎካ ሹኔ ሃና? እንግንዻ ሺጝ ውዋ እንካ ሌሜኑጝ፤ ኢየሱስዻ ዋይሼ እንግን እያጝ፤ ሃዋይሼባ እየው ኣኩሉክ፤ ውር ጊታይ ፑኡሺዬን ጊቢሪዬ ጊታይ ኩጳሲዬኔ ከሻወን ሌምባ ፎላ ዾዮክ፤³²እንካ ዱቅኔን ዮሐንስ ጫንቃላን ጉዋር ዹዋልሼን ኩና ኦጉዩ፤ የእየው የካኔ ጉማኬን፤ ዬ ውር ጊታይ ፑኡሺዬን ጊቢሪዬ ጊታይ ኣሽክዬን ኩጳሞዬ ጉማ፤ ኦይን ሙኔን የጌይቶጝ ጩዋ ኣይን ይሁኔን የሁሉኬ ካኔ ጉማኬን።ሄክንሶካካ ውርካ ሃሙ ጊታይካ ካርቡካ ሻሩጝ³³ዋይባ ሄክንሶ እንቃዻ፤ ኣና ኤምኑካ ሃሙካ ካርቡካ ሻሪ፤ ካቴያ ማራማራ ካኦግታይ ኮሬ ካርሚ፤ ቋዳ ይግንካ ካርቡካ ሻሪ ጊታይ ሃክሼን፤ ሙራ ኣምሻ ኬና ኣይካ ባክኔን፤ ጩዋ ኡዋሩጙሽ ሃሙ እን ኦካ ውር ጊታይ ኮውኔ ጆል ሃሙዬ ኩያ ፔን እንቃ።³⁴ቲጌሽካ ባርጊን ሄክሾጝ ይዕሲያ ውርካ ዋድማ ኔኒ ሃምካ ውር ጊታይ ኮውኔ ጆል ሃሙጝ ካቦሼ እሺ ካርቡ ጊዬይዬ።³⁵ውር ጊታይ ኮውኔ ጆል ሃሙዻ ጎም ውርካ ዋድማ ኔኒ ክየሜ ሙራ፤ ኒሻ ኑዋ፣ ኑዋ ፕር ሙራ ከባይ።³⁶እሺዻ ይዕሲያ ውርካ ዋድማ ኬና ሳጊኬ ጊታይካ ሌሜን፤ ውር ጊታይ ኮውኔ ጆል ሃሙዻ ጋሽክሼያ እንግን ኦኬ ኬና ኣይ ሃይነት ክየም።³⁷ከቱንሲ ሺጝ ሪግሼንባ ውዋ ናኒዬ ይዕሲያ ውዋ ኔኒ።³⁸ኣይባዬ ውር ጊታይ ኮውኔ ጆል ሃሙጝ ሹ እጝ ጌዬ ውዋ እን ሺጝ ይንጵን ሃእንካ ሮግምንቶጝ ፓዬኔ ካኒሺዬ ካሮግሜንባ ሃሙጜ ሃሳወና።³⁹ጎምኬ ኦይንካ ራቅካ ሃሙዬ ቡልሼ ሹኑኬ ኒሻ።⁴⁰ኣኪ ኤምኑካ ሃሙ እንካ ሻሪካ ኣሜን ኩንያጝ የዋሻኬ እንካ ሻምሼ ውር ጊታይ ኮውኔ ጆል ሃሙ እያን?⁴¹እንግንዻ ሺጝ፤ ጋራ ጊታይ ጋልንሺዬ ኒሽ እንግኔ ኡዋሩጙሼባ ውር እንቃ ጊታይ ይዕሲሼ እሺ ካርቡካ ሻሪ እን ሹ ጮሉጝ።⁴²ኢየሱስዻ ሺጝ፤ የካኔ ኮማኬን እን ሺጜ እያጜ ቶኬ ከወርቀትካ ውርካ ቶካ ባሪዮዋን?«ባይ እን ውር ጊታይ ፓልሲዬ ጆል ቦውዮጝ ማቲያ ሹቦካ ሄክንሲዬን፤ ባሪዮ ሻማ ይጝ፤ ዋድማ ኔኒ ናንዳካ ካርቡ ጉዋዩ ሃሹቃ።⁴³ዬ ሃዋይሼ እየውባ፤ ጌጳሞካ ባሪዮ ቦኬ ጉዩዬ ጋይባ ዛርሲ እን ካኡፉትሺሽ ካርቡጝ፤⁴⁴ጊታይ ቡዲ ኦካ ባዩጝ ጩጩኬንባ፤ ዬ ባይ እን ውር ቡድሾጝ ጋጭባ።⁴⁵ታታቻንካ ውርካ ቃሼ ውርካ ፈረሳውያኔ ዋዬ ሄክንሶ እን ሃሳወ ናንዳካ እንግኑጝ ግባጃ።⁴⁶ኣይባዬ ዎሽ ኢየሱስ ጎሜ ፓዬ ቁሜኔ ናንዳካጝ ዛርሲ ሻሜ ኢየሱስ ከውርካ ቶካ ባሪዮዬ ቶዮጝ ሪግሼና።

Chapter 22

ሃፑክ 22ሄክንሶካ ውር ጊታይ ሺወ ሃምካ ኣማካ ዴሞጾቃጝ¹ኢየሱስዻ፤ ፕር እንቃ ሜይሼያ እንግን ሄክንሶ ኬና ሺጝ እያጝ፤²ፎላ ዾዮክ ሙኔን ሙኔን ቢቲ ኬና ኣሽክሼ ዴሞጾቃካ ውዋ ኣማጝ፤³ቢቲ እንዻ ካሺው ውር ጊታይ ቾችንሺዬ ይዕሲያ ውርካ ዋድማ፤ ዬ እንግን ሺጝ ሃፓይናኬን።⁴ፕር ይዕሲ ውርካ ዋድማ እንቃዬ ሺጝ፤ ዋይሺቴ ውር ጊታይካ ቾችንሺዬ፤ እየዎ፤ ሃኒቃ ቢህዌ ቢህ ሻጋሻጋኔ ሃኣሽክያያ ኣማ፤ ኦኬ ፓይላ ናንዳካጝ ጋሽክዬ ሹዋጶጝ ዋይሺቴ እንግን ፓዬን ሃምካ ዴሞጾቃጝ።⁵ዬ ውር ጊታይካ ቾችንሺዮጝ ሺወን እን ድርግቲሼዬ፤ ክየም ኩያ ሃምካ ሃሙጝ፣ ኑዋ ኩያ ሃምካ ኒጊዲ ኔኑጝ፤⁶ጎም ውርካ ኤርጎ ጊታይ ሺዺዬ ዋኬ ጆሌዬ ኒሻ።⁷ቢቲ እንዻ ማኒሼ ይዕሲ ፓፃኖዬ ካሲያ ውር ጊታይ ኒሼን፤ ኡዱባ ከተማ ጊዬይዻ።⁸ጩዋ ዋይሼ ውርካ ዋድማ እያጝ፤ ኣማካ ዴሞጾቃ ሃሼኪሚ፤ ኣይባዬ ውር ጊታይካ ቾችንሺዮጝ ናንዳካጝ ማሬ ጌዬኑጝ፤⁹ኳቲ ሃምካ ጉዋር እን ሳጊዬ ጆሌዬ ጊታካጝ የጌይቶጝ ፓይላ ሺውቴባ ዮጝካ ኣማካ ዴሞጾቃጝ።¹⁰ውርካ ዋድማዻ ኳት ሃምካ ጉዋሬ ካጝ ጌዮጝ ሹቃ እንዻ ጋራ እንዻ ፓይላ ፑኡሺዬ ኦልማ እንካ ዴሞጾቃጝ ቋቁሻ ከኳመና።¹¹ቢቲ እንዻ ሁሉክ ኳመና ጊታይ ቾችንሺዬ ቶዬንያጝ፤ ጌይ ውር ክየም ኬና ማር ኣፓላካ ዴሞጾቃ ኪሜን፤¹²ሺጝ እያጝ፤ ውሩጝካ ናሺማ ናኒዮ፤ የማር ኣፓላካ ዴሞጾቃ ኪሜኔ የቻኒ እያን ኦጝ ሁሉኬን? ዬ ውር እን ሃውር ኬና ማር ክያጃካ ውር ዋዬን።¹³ቢቲ እንዻ ዋይሼ ውር ጊታይካ ዋድማ ቁሚ ቡዋ ኔኒዬ ጃፍ ኔኒዬ ፓቅቴ ሃም ኣይ ድሙጉጝ፤ ከኦይን ማቲባ ኦቆራዬ ኒጊ ሺኪዬኔ ዋይሼ እንግን እያይ።¹⁴ጊታይ ሺዎጝ ሃጁዋኑ፤ ዬ ጊታይ ጊድዮጝ ሃጩዋማ።ናንዳካ ቄሳር ጊቢሪ ካሺዬን¹⁵ከኦይን ጩዋ ውርካ ፈረሳውያን ቱሌ ፓዬ ከኦካ ቶግ ኔኒ ክያጃ እን ቱሉጝ ካቶሊባዬ ክሊያ ጋጝ።¹⁶ውር ጊታይ ዻዬ ጆሌ እንግኔ ውርካ ሄሮድሴ ይዕሲሼ ሃሚን ኔኒዬ ሺጝ እያጝ፤«ውሩጝካ እርርሲዬን ዮ፤ እን የእርርሲዬ ጉዋርካ ባሪዮ ከኣኩሉኬ፤ የማሬ ውር ክየምጵንዻ ጁኔኔ፤ የቶዬ ውር ፓይላ ከሊኩጝ ሃእባጃያ፤¹⁷ሜይሼ ኡዋባ ሙኒሼን እን እያን? ኣይባዬ ናንዳካ ቄሳር ጊቢሪ ካሺሼን ሁሉኩሼባ ሞ ሁሉኩሼኬን?¹⁸ዬ ኢየሱስ እባጅ ጃካማ ጊዬይዬ ዋይሼ እንግን እያጝ፤ እየው ኣጁጉ ጊታጝ ካሙኒሺኔኑጝ የዎሻ እያን ክያጃ ናኒ ቶሊዬን?¹⁹ይንዳ ዹዋልሺቴያ ኣን ቢሬ እን የሺጝቴ ጊቢሪ ካሺዬኑጝ፤ እንግንዻ ቦሼያ እሺ ሺሊንጊ ክየም።²⁰እሺዻ ሺጝ፤ ዴንታ እን ጌዬን ኦካ ቢሮጝ ሃካ ኒን? ቶኬን ኔኒካ ሃካ ኒን?²¹እንግንዻ ሺጝ ሃካ ቄሳር፤ እሺ ዋሼ ሺጝ፤ ኣኪ እንካ ቄሳር ኣይ ቄሳር፣ እንካ ባሪዮጝ ኣይ ባሪዮ።²²ዋዬ እን ጎሺያ፤ ጎይድ እሺዻዬ ፓያ።ናንዳካ ናሹጜንካ ኣርሼን²³ውርካ ሰድቃውያን ጊታይ ሺጚ ናሹጜንካ ኣርሼን ኣርሼን ኣኔኬኔ ቃቢ ፓዬን ኦካ ኢየሱሴ ሺጝ እያጜ ጋንሼና፤²⁴ውሩጝካ እርርሲዬን ዮ፤ ሙሴ እባ ውር ክየም እያንሽ ሃኣጚዬ ማር ሃንታ ቡሌኔ ኣርሽያጝ ጪኔ ካእያኒሼ ኝያካ እን ኣርሺዬ ካቡልሼ ሃንታጝ ክያጃ።²⁵ከኦካ ጫቃን ጉዋዩ ኣና ጪኒጌንካ ጋጝ ሶጳ፤ እንካ ሌሜን እያንሽ ሃኣጚዬ ቡልኬን ሃንታዬ ኣርሾጝ ጪኔ እያኒሻ ኣጚ፤²⁶ፕር እንካ ላንሳዻ እያይ፣ እንካ ማክንሳዻ ሌይ ሃም ሶጳን ካጊያኒሾጝ ጋርሻ ከዴንታ እን።²⁷ከቱንሲ ኝያ እንዻ ኣርሻ።²⁸ዬ ፓይላ ናንዳካጝ እያኒሾጝ ከሹካ ናሹጜን ከኦካ ሶጳን ማቲ ኝያካ ና?²⁹ኢየሱስዻ ሺጝ እያጜ ዋሻ፤ ወርቀትካ ውርካ ቶካ ባሪዮዬ ቁዋቅትካ ባሪዮዬ ናንዳካጝ የማርቴ እባጄኑጝ የጊያምሻያ፤³⁰ከኦካ ናሹጜን ጩዋ ውር ማቲባ ውርካ ኤርጎካ ፎላዬ እያኒሽኬን፣ እያኒሼንኬንዻ፤³¹ዬ ናንዳካ ናሹጜንካ ኣርሼን ባሪዮ ሺጜ እያጜ ሃሳዎጝ የካኔ ኳማኬኒ?³²ኣን ሃኣይ ኣምላክ ካኣብርሃም፣ ኣምላክ ካይስሐቅ፣ ኣምላክ ካያዕቆብ። ባሪዮ ሃእያይ ዬ ማር ኣምላክ ካኣርሼኔን።³³ዛርሲ ሹ እን ዋዬ እን ጎሺያ ከእርርሲዬን ኔኒኤርጎ ታቺ እን³⁴ዋይ እን ኢየሱስ ሻሜ ሰዱቃውያን ሹዬ፤ ውርካ ውርካ ፈረሳውያን ፑኡሺሜና ክየምጵንዻ፤³⁵ከኦግዬይዻ ውር ክየም ኬና እባጅ ክያጃ ባካ ሌሜን ዎሽ ፓታንሲዬኔ ሺጝ እያጝ፤³⁶ውሩጝካ እርርሲዬን ዮ፤ ከኦካ ክያጃ ፓይላ ሳጊያ ኤርጎ ና?»³⁷እሺዻ ሺጝ እያጝ፤ ኣምላክ ታቺ እን ካሎን ከሻን ኑኑ፣ ካሎን ከናፒሲ ኑኑ፣ ካሎን ከቃቦ ኑኑ ናሺባ፤³⁸ይጝ ሃእን ኣይካ ሌሜኔ ሳጊኬ ኦካ ኤርጎ ፓይላጝ።³⁹እንካ ሙኔን ይጝ፤ ይንዻ ሃእን ሺጚ ውርካ ጉል ኑኑ ናሺኬ እን ኤምኑጝ፤⁴⁰ክያጃዬ ውርካ ቶካ ባሪዮዬ ሃጊታይ ጋጁጜ ከኤርጎ ዻ ጊታጝ ፓይላጝ።ክርስቶስ ሃውዋካ ኒን?⁴¹ውርካ ፈረሳውያን ጋኔንባ ፑኡሺሚኔ ቆቤኔ ኢየሱስ ሺጝ እያጜ ኣንሻ እንግን፤⁴²ናንዳካ ክርስቶስ ሙኒሼን እየው እያን? ሃውዋካ ኒንዻ?እንግንዻ ሺጝ፤ ሃውዋካ ዳዊት።⁴³እሺዻ ዋይሼ እንግን እያጝ፤ «ኣኪ ዳዊት ከቁዋቅትካ ኡሲካ ባሪዮ ሺጝ ናንዳካ ኦታቹጝ ናኑጝ? ሺጝ ናንዳካ ኦዻ እያጝ?⁴⁴ባሪዮ ታቺ እን ናኑጝ፤ ጋል ናኒ ሌይ ሃም ቶኬ ከጃፍ ናኒ ዱቡ ኩዋሚኑጝ፤ ኡፓ ቡዎን ናኒ።⁴⁵ዬ ዳዊት ሺጝ ታቹጝ ናኒዬ ሺውያጝ፤ ቻሊ እያን ውዋ ማቲዬን?⁴⁶ቻሊ ክያጃ ክየም ዎሼኔ ወይ ካርሲኬ ሹ እኔ ውር ክየምጵንዻ ኬና ካኣንሽ እሺ ኣኔኬን።

Chapter 23

ሃፑክ 23ኢየሱስ ዻብሺያ ውርካ ፈረሳውያኔ ውርካ እርርሲኔንካ ክያጃ ባካ ሌሜኔ¹ከኦይን ኢየሱስ ሺጝ እያጜ ሜይሼያ ዛርሲዬ ውር ጊታይ ዻዬ ጆሌ እሺዬ፤²ውር ጊታይካ እርርሲኔንካ ክያጃ ባካ ሌሜኔ ውርካ ፈረሳውያኔ ቆባ ኦካ ካራምካ ሙሴ።³ዬ ኦግታይ ሃሜይሼ እየው ፓይላ ኣሽክባ፤ ቶይባዻ፤ ኣይባዬ ከእያይ ሃሜይሾጝ ጋሽኪኬኔ ኦይድ ዴንታ ጊዬይ ዻይቴን።⁴ፕር ዼቴን እን ማሬ ዼቴን ቻሊዬ ዼቴን ዴጩጉ ቁሜ ጋይሼባ ካፓናካ ውር ክያኒ፤ ዬ እንግን ኤታጋን ኣይን ከሳይታካ ቡዋጝ ዱምኬን።⁵ሺጝ ናንዳካ ቶይኔኔ ኦግታይ ጋሽክዮጝ ፓይላ ጋሽክ ኦካ ማርካ ውር፤ ሃሳዋ ጊዬይዻ ራጅምሽባ፤ ራጅምሽባ ኣፓላ ኪሜን ጊዬይ፤⁶ኦካ ራቅካ ኣማዻ ዎሽ ራቅካ ጌጳሞ፤ ኦካ ቶኦካ ይሁኔንዻ ናሺባ ካራም እንካ ሌሜን ጎሜን።⁷ፕር ኣይን ኦጉዋይ ጉዋሩጙሺኔ ጆሎጝ ሆፎ ጌዬን ዎሽ እን ከኦካ ቆሮጝካ ካዋይሼ እንግን ውርካ እርርሲኔኔ ካሺዎጝ።⁸ዬ እየው ካማር ውርካ እርርሲኔን ሺጜ ሺወን፤ ውርካ እርርሲኔን ጉዩ ሃክየምጵን፤ እየው ፓይላ የኣያ ጪኒጌንካ ጋጝ።⁹ናንዳካጝ የኣንቴ ሹኔ ክየም እንጉዩካ ካፎላ ዾዮኩጝ፤ ዳሉጝ ክያኒ ውር ክየምጵንዻ ኦይዲ ባባ ሺጜ ሺውቴን።¹⁰ታቺ ጉዩ ናንዳካጝ ኣዬ ክርስቶስ ክየም እኑጝ፤ ካማር እየው ታቺ ሺጜ ሺወን።¹¹ከኦካ ጫቃን ጉዩ እን ሳጊኬ ኦጉዩ ፓይላጝ ካማቲ ውርካ ዋድማ ጉዩ፤¹²እን ሻሚ እሺ ኤምኑ ዼግዼጉጝ ጎባ፤ ዬ እን ጎብሺ እሺ ኤምኑጝ ጌጳሲባ።¹³እየው ጊታጝ ኣይ ኣጁጉጝ ውርካ እርርሲኔንካ ክያጃ ባካ ሌሜኔ ውርካ ፈረሳውያኔ፤ ከሻው ፎላ ዾዮክያጝ ናንዳካጝ የሃግቴ ናንዳካ እንግን ሃፑኩጝ ሃይ/ እየው የሻዋኬን፤ ውር ጊታይ ዎሺ ሻወን የዾቅቴኬን።¹⁴እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ሃይ/ የሻማ ቶኦካ ዳልሷን ማሜ፤ ናንዳካጝ የዎሽቴ ይሁኔን ኬና ሙኔን ውር ራጅሞጝ የጋያባ ኮምሼን ጋራ።¹⁵እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ውር ክየም ሃምካ ቶኦካ ይሁኔንካ ውርካ ኣይሁድ ዾቅሼን ናንዳካጝ የጃሊንቴ ኛፓስ ክያኒዬ ዳሊ ክያኑጝ፤ ሹካጝ ጎሞጝ ከኦጉዩ ሳጊ ናንዳካጝ የሻምቴ ሃንታካ ኡሲ ጋራጝ ሃይ።¹⁶እየው ጊታጝ እያኒሼ ጆሌ ሙሙዾጝ ሃይ/ ውር ክየምጵንዻ ዜርሜና ቶኦካ ይሁኔን ክያንያጝ ማር ኦኬ ክየምጵንዻዬን፤ ኣይባዬ ዜርሜና ከወርቄ እን ኣኔን ቶኦካ ይሁኔን ክያኒያጝ፤ የሺጛ ሄክሺሽባ ፓይላ።¹⁷እየው ጊታጝ ሃሳውሺኖጝ ጊታጝካ ሾሮጝ/ ከወርቄዬ ወርቄዬ ቶኦካ ይሁኔን እን ይሁሺኔዬ ሳጊያ ና?¹⁸ፕር ውር ክየምጵንዻ ዜርሜና ከጋላያጝ ኣይኬን ኦኬ ክየምጵንዻ፤ ኣይባዬ ዜርሜና መባ እን ኣኔን ዾዮክያጝ የሺጛባ ሄክሽባ ፓይላ፤¹⁹እየው ሙሙዻን ከመባዬ መባዬ ከጋላ እን ይሁሺኖጝ ሳጊያ ና?²⁰እን ዜርሜንኬ ጋላጝ፤ ዜርሜንኬ ጋላዬ ከእን ኣኔን ጋላ ዾዮክ ፓይላዬ። ²¹እያይ እን ዜርሜንካ ቶኦካ ይሁኔኑጝ፤ ዜርሜንኬ ቶኦካ ይሁኔኔ ጊታይ ራጵ ቱዎጜ። ²²እን ዜርሜንኬ ፎላዻ ዜርሜን ከኦካ ኡፔንካ ባሪዮዬ እን ኡፒ ኦካ ኡፔንካ ፎላ ዾዮኬ።²³እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ሃይ/ ከኣዝሙዴ ከእሳላሌ የኣይና ኣዬን ከከሙኔ፤ ከኦካ ክያጃ ቱዎጝ ጊታይ ኣይ ካሎን እንዻ ኮምሼን፤ ሺዕሺኔ ሹቃ ኣዬኔ ዬ የቦውያያዬ፤ የማራ ጊታይ ኦይደኔ ጊታጝ ኣሽክዬን ዋቲ የሻዋያ፤²⁴እየው ውር ጊታይ ጁወ ጆል ውሬ ሃሳውሺኖጝ የእድያ ማንክዬ የምንቴባ፤ ዬ ሌፓባ ጋማላ።²⁵እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ሃይ/ ኒያቡዬ እንካ ሹኑኬ የቋጫ እንካ ሹኑኩጝ፤ ዬ ቱዎጝ ጉዩ ቆቃ ከማኒቴ ሴሶዬ።²⁶እን ፈረሳዊ ሙሙዾጝ/ ሌምሼ ሻም ኒያቡዬ ካሹኑክ እንካ ቱዎጝ ጫንቃል፤ ጩዋ እንካ ሹኑክ ማቲባ ኬና ቋጬ።²⁷እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ፤ እን ሹቃትሽ ሹኑኬ ጌዬን ዬ እንካ ቱዎጝ ቀጪካ ኣርሼን ፓይላ ቆቅኬ ኡሲካ ጮዩዬ ኣኔያጝ ናንዳካጝ የሙኒንቴ ሌሲ እን ቋዶጝ ሃይ/²⁸እየውዻ ከሹኑክ የሙኒሺና ውር ጫንቃል የቱዎጝ ጉዩ ቆቃ ከሚኒሺኔኔ ጋራዬ።²⁹እየው ኣጁጋን ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ሃይ/ የኣሽክያያ ሌሲካ ውርካ ባሪያኔ፤ የሪባ ሌሲካ ውር ጫንቃላኔ፤³⁰ሃቆባያ ቦንካ ቦንያጝ፤ ዋቲ ኒያቡካ ውርካ ባሪያን እርሺሼን ሃኣያኬን ከጋጝ፤ የሺጛባ እያይኔ።³¹ከይጝ ናንዳካጝ የኣይቴ ሃንታካ ሹቡጊን ጊታባ ኒሺ ውርካ ባሪያኑጝ፤ የኣያባ ማኝካ እየው ኤታጋን።³²ኣኪ ካርሲዬንካ ሹቡጊን ኣሽክዬን ከቱንሲ ሄክሺሽባ/³³እየው ታቺ፤ ሃንታካ ዱብቴን፤ ከኦካ ኮምሼንካ ጉ የቻሊያ እያን ዻቄን?³⁴ዬ ሃይዕሲሼባ እየው ውርካ ቶካ ባሪያን፤ ኣጁጋኔ ውርካ እርርሲኔኔ፤ ከኦካ ጊታይዻ የኒሻባ ክየም ክየም፣ ክየም ክየም የሮያባ፤ ዶክ የሙራ ኦጉዋይካ ቶኦካ ይሁኔን፤ ከከተማ የዋክቴባ ኦካ ከተማ እንቃ።³⁵ዬ ካርሲኬ ኒያቡካ ኣቤል ጫንቃል እጜ ከኦካ ጫቃንካ ይሁኔኔ ጋላዬ ሌይ ሃም የኒሽቶጝ ሌይ ሃምካ ውዋካ ባራክዩ ሌይ ሃምካ ኒያቡካ ዘካሪያሱጝ ዳሉጝ ክያኑጝ ናያቡ ጫንቃሉጝ የእርሺሽቶጝ ፓይላ እየው የኣያ ጊታኬና ካጋንሼ።³⁶ሃዋይሼ እየውባ ኣኩሉክ፤ ከኦግታባ ሳጊ ፓይላ ጋንሽባ ጅሼን ይጝ።³⁷እን ይጝ ኒሺ ውርካ ቶካ ባሪያኑጝ፤ ጊታይ ሃይዕሲሼ ዮጝ ኑኑጝ እን ይጝ ሙርኬ ባዩጝ ኢየሩሳሌም ዮ፤ እን ኢየሩሳሌምዻ/ ባቻ ከእያኑጝ ሃክሼ ሃንታ ኔኒ ታቡጉ ክያኑጝ፤ ሃንታ ኑኑ ፑኡሺዬን ሃዎሺ ክያጝ አኸ፤ ዬ እን የካኔ ማቲኬን ውር ኬናካ ናሽ፤፤³⁸እየዎ ማቲ ኬና ቡሌዬ ሺዽባ/³⁹ሃዋይሼ እየውባዬ፤ እን ኩንኬ ሮጝካ ታቺ እን ሃኬና ጉዋኔ» ሃምኬ ሺጝቴ እያይ የጌያኬን ኣን እንቃ።

Chapter 24

ሃፑክ 24ዹዋልሺኔንካ ቱንሲካ ፔን¹ኢየሱስ ቱልኬ ኦካ ቶኦካ ይሁኔኔ ኩይያጝ፤ ውር ጊታይ ዻዬ ጆሌ እሹጝ ካዹዋልሼ እሺ ፎቄ ፓዬና ኦኔኒ።²ዬ እሺ ሺጝ ይጝ ፓይላ የቶያባይ? ሃዋይሼባ እየው ኣኩሉክ፤ ባይ ፑኡሺሼ ኦካ ባዬ ይጝ የቶይቶጝ፤ ማር ኮሲምኔኔ እያይ ኣዮጝ ባይ ክየምጵንዻ ኬና ካሺዺ ኣኔኬን።³ኣኔንባ ኦካ ጋግ እን ሺጜ ደብረ ዘይት ኡፔ፤ ውር ጊታይ ዻዬ ጆሌ እሹጝ ፓዬን እንግንጵን ኦኔኒዬ ሺጝ፤ ይንዳ ማይሼ ኡዋባ ኦግታጝ የክያጄ ፓይላ ሙኔን ኣሚን? ኩኔኔ ዹዋልሺኔን ካቱንሲካ ፔን ሃኦ?⁴ኢየሱስዻ ዋሼ ዋይሼ እንግን እያጝ፤ ውር ክየምጵንዻ ካማር እየው ጊያምሺሼኔ ኣጅቴባ፤⁵ውር ጁዋኑ ሺጝ ኣን ሃኣይ ክርስቶሴ ፓዬንባ ከሮጝ ናኒዬ፤ ጊያምሺሽባ ውር ጁዋኑ።⁶የዋያባ ሃሳዋ ጊታኬና ኣይካ ፓሬ ፓሬ፤ ኦጊታይ ከግዲ ሙኒኔን ኣኔባ ኣይባዬ ቱንሲ ኔኒ ናንዳካጝ ኣዬ ኣካራጝ፤ ከይጝ ከኦይድ ቴርጋዽዬኔ ኣጅቴባ።⁷ዛርሲ ዛርሲ ክያኒ፣ ጌጳሞ ከጌጳሞ ክያኒ ናሹጝሼባ፤ ከኦካ ክራ እንቃ እንቃ ማቲባ ካሼ ጁጉምኔንካ ዳሊዬ፤⁸ዬ እን ፓይላ ሃእሲማ እንካ ሌሜን።⁹ከሹ እን ሳስክዬ ጋይ እየውባ ጋሎ፤ ኒሽባ እየውዻ፤ ናንዳካ ሮጝ ናኒ ዛርሲ ማቲባ ኬናካ ሚኔ እየው።¹⁰ከሹ እን ጁዋናን ካቲሜንባ፣ ሳስክዬ ኣዬን ጋጝባ፣ ሚኔባ ጋጝዻ።¹¹ውርካ ቶካ ባሪዮ ጁዋኑ ከሾሮ ናሹጝጋ፤ ጊያሚሺሽባ ጁዋናንዻ።¹²ኦኬ ጋራ ናንዳካጝ ካጌጳዽዮጝ ናሺማ ካውር ጁዋኑ ጪራትሽባ፤¹³እን ቁዋቅትሽ ሌይ ቱንሱጝ እሺ ባይሽባ።¹⁴ካማቲሼ ዛርሲ ፓይላ ማኝዬ፤ ክያጃ ሹቃጝ ከጌጳሞ ክሊዬባ ፔን ፓይላ፤ ጩዋ ከቱንሲ ኩንባ።¹⁵ኣኪ ከውርካ ቶካ ባሪዮ ዳንኤል ክያጆጝ፤ ካዮካ ጮዩ ዾር ኦካ ራቅ እን ይሁሺኔዬ ጌዬንያጝ፤ እን ኮሙጝ ካጶቅሲባ።¹⁶ከሹ እን ጊታይ ኣኔን ይሁዳጝ ካጎብሼ ጋግ።¹⁷እን ኣኔን ኮሬ ክያኑጝ ውር ክየምጵንዻ ኣንቲቲ ሃንቺሺዬን ካማር ጎቤን።¹⁸እን ኣኔን ራቅካ ሃሙጝ ውር ክየምጵንዻ ካማር ኣፓላ ቦወን ዋኬን።¹⁹ከሹዋን ጊታይ ኣይ ኡሩኬኔ ጊታይ ኣሁሼኔ ሃይ/²⁰ኣኪ ጉኬን ጉዩ ካማርኬ ባርጊኔ ሹካ ሶጵሳዬ ኣዬኔ ይወንባ።²¹ከሹ እን ካርሲኬ ኦባ ሙኔ ፔኔ፤ ሌይ ጋን እን ማር ኣኔን፤ ከኦይን ጩዋ እንቃ እንካ ጋሽክሾጝ፤ ማትባ ጋሎ ታቺ።²²ዋንቲ ሺወን ማር ኩንቡልሼንያጝ ውር ጊታይካ ኣሩጝ ዻቅኬን፤ ዬ ሺጝ ናንዳካ ጊታይ እድዬያጝ ሹዋን ጊታይ ኩንቡልሺሽባ።²³ከሹ እን ውር ክየምጵንዻ ዋይሼያ እየው ክርስቶስ ኣኔን ኦጝ ወይ ኣኔን ሃምያጝ ኦይድ ከሸን ጎምቴን።²⁴ክርስቶስ ካሾሮዬ ውርካ ቶካ ባሪዮ ካሾሮዬ ናሹጝጋዬ፤ ሺጝ ናንዳካ ጊታይ ጊድዬ ጊያሚሺሼኔ ሻምባ ዹዋልሺኔን ታታቺዬ ኦኬ ሹቃሹቃዬ።²⁵እየዎ፤ ሃሌምሻ ሜይሼያ እየው፤²⁶ዬ ኦይዲ ኣኔን ቦና ክያኒዬ ኦይድ ሃሚን ፓዬን ቱልቴን፤ ኦይዲ ኣኔን ጳል ክያኒዬ ኦይድ ከሸን ጎምቴን።²⁷ማኬን ካጎት ቱልኬ ሃም ሹሽ ቱሌዬ ሌይ ታጝ ዴቆጝ ከእያይ ላሉጞጝ ኩኔንካ ሃንታካ ውርዻ ማቲባ እያይ።²⁸ራቅ እን ኦኬ ኣርሾጝ ኪዬጊ ፑኡሺሜንባ።²⁹ይሪካ ከኦካ ሹካ ጋሎ ጩዋ፤ ሹሽ ድምባ፤ ትጌሽዻ ሃርጊኔባ ሜሌል ጌዬን፤ ቢሊካ ካፎላ ዾዮክ ትርክሲባ፤ ቁዋቃንካ ፎላዻ³⁰ከሹ ዹዋልሼሺኔን ካሃንታካ ውር ጌዬንባ ከፎላ ዾዮክ፤ ውርካ ዳሉጝ ፓይላ ኦቆርባ፤ ሃንታካ ውር ከፎላ ክያኒ ኬሉፍ ኩንኬ ቁዋቅቲዬ ጌጳሞ ታቺዬ ጌይባ፤³¹ውርካ ኤርጎዻ ይዕሲባ ከናቅዲ ታቺ፤ እንግንዻ ጊታይ ጊድዮጝ ከኡሲ ኣሁራን ከፎላ ዾዮክ ቦኬ ማራ ቶናዬ ሌይ ኣይ ማራ ቶናጝ ፑኡሺባ።³²እርሮጝ እርርባ ከኦካ ሻሪ እንካ ኣሜኑጝ፤ ጩዎኑ ኔኒ ጫጉርሼ፣ ቃቅቴን ኔኒ ኮድያጝ ከሹ እን ባርግን ሄክሾጝ የእባጃያ።³³ከእያይ የጌያያ ይን ፓይላያጝ፤ እሺ ሄክሾጝ ሻኒ ጉዩ ክያኑጝ የእጃያ።³⁴ሃዋይሼባ እየው ኣኩሉክ፤ ይጝ ፓይላ ሌይ ሃምካ ሙኒኖጝ ጅሼን ይጝ ሳጊኬን።³⁵ፎላዬ ዳሊዬ ሳጊባ ዬ ክያጃ ናኒ ሳጊኬን።ሹ እንካ ኩዋወዬ ዋዳዬ እባጄንኬን³⁶ዬ ከሹ እኔ ዋዳዬ ከሹኔ እንቃ ኣይን ውርካ ኤርጎካ ፎላጝ፣ ኣይን ውዋጝ ውር ክየምጵንዻ እባጅኬን።³⁷ከእያባካ ቦንካ ኖኃ ኩኔንካ ሃንታካ ውርዻ ማቲባ እያይ፤³⁸ኬሌሜንካ ካዮካ ሙዋ ሌይ ሃምካ ዾቅሼ ኖኃ ጋጊ ክያኑጝ፤ ውር ኣኔን ኣሚኔኔ ማቲኔኔ፤ እያኒሼኔ እያኒሺኔኔ፤³⁹ሌይ ሃምካ ሹዋን ጊታይ ካኩና ኦጝ ጊባጅኬኔ፤ ሉጉድ ከእያይ ሙዋካ ካዮ ዱቁንሲዬ እንግኑጝ፤ ሃንታካ ውር ኩናዻያጝ ማቲባ እያይ።⁴⁰ከሹ እን ውር ዻ ድቤንኬን ከጋጝ ሃሙ ክያኒ፤ ክየም ቦባ ኑዋ ሺዽባ።⁴¹ሃኣጚ ዻ ዽዼንባ ከጋጝ ክየም ቦባ ኑዋ ሺዽባ።⁴²ኣኪ ሹካ ኩኔንካ ታቺ እን ጉዩ ናንዳካጝ የማርቴ እባጄኑጝ ጬዬኔ ካሊባ።⁴³ኣጅቴባ ይጝ፤ ኤምኑ ዋቲ እባጃ ጓርጉ ከምክር ዋዳ እን ኩኔያጝ፤ ጬዬኔ፤ ዋቲ ቶኦ ኔኒ ካማር ቡሪዬኔ ባካ።⁴⁴ሃንታካ ውር ኩንባ ከዋዳ እን የማርቴ ቃቢዬኔ እየውዻ ቆባ እያይ ሼኪሚ።⁴⁵ከሹ እን ኣይ ሊኩጝ ካኣዬ እየው ዳዓኖጝ ኤምኑ ከኦካ ጶሮክ ኔኒ ውርካ ዋድማ እን ካኣጁጞጝ ኣይ ሹቃዬ ኣይ ኣጁጉጝ ሃኒን?⁴⁶ኤምኑ ሹካጝ ዋኬ ኩኖጝ፤ ኤልቅሞ እን ጋይኖጝ እን ኣኔን ሙኔኔ ጌዮጝ ውርካ ዋድማ እን ሃኬና ጉዋኔ፤⁴⁷ሃዋይሼባ እየው ኣኩሉክ፤ ጌጳሲባ እሺ ኦካ ኣንቲቲ ፓይላ።⁴⁸ኣይባዬ ውርካ ዋድማ እን ማቲ ጋራዬ ናንዳካ እሺ ኤምኑ፤ ሺጝ ታቺ እን ኡፔንባዬ፤⁴⁹ናሹጜ ካርሲያ ውርካ ዋድማ እንቃ ባይዳን ኔኒ ሙሬንያጝ፤ ኣሜኔ ማቴና ከውር ጊታይካ ጮዩያጝ፤⁵⁰ከሹ እን እሺ ማሬ ቃቢዬኔ ዋዳዬ ታቺ እን ኩኔ፤⁵¹ቃጪጭ እሺባ፤ ባሊ ኔኒ ሻምባ ከውር ጊታይ ኣይ ኣጁጉጝ፤ ከኦይን ማቲባ ኦቆራዬ ኒጊ ሺክዬኔ።

Chapter 25

ሃፑክ 25ሄክንሶካ እጛታን ታጳን¹ከሹ እን ፎላ ዾዮክ ሙኔን እጛታን ታጳን ጊታይ ቦዊ ፓኖስ ጊዬይዬ ፓይ ኡታ ቦወኑጝ።²ከኦግዬይ እጛታን ቾናን ጋይ ቶልታ፤ ቾኗን ፕር ጋይ ጊታኬና ካጶቅሲ ኦኬ፤³ቶልታን ጎም ፓኖሴ ዋቃትካ ካሊኔን ካኒ ጎምኬን።⁴ዬ ጊታይ ኣይ ኣጁጉጝ ከፓኖስ ጊዬይ ጎማ ዋቃትካ ካሊኔን ከኞኮንኮሎ።⁵ከሹ እን ኡታ ኡፑኖጝ እንግን ፓይላ ካርቡ ጊዬይ ጎጄ ራጳ።⁶ከምክር ጫቃን ዋይ ሺወን ኬና ሺጜ ኡታ ኩና ቱልዬ ቦዊ እሺባ።⁷ከሹ እን እጛታን ፓይላ ናሹጜ ቦው ፓኖስ ጊዬይዬ ጋሽክሼያ ኦካ ላሉጝሼን።⁸ቶልታን ዋይሼ ኣጁጋን ናንዳካጝ ፓኖስ ጉዋዩ ሺጜ ኣርሼኑጝ፤ ኣይ ኡዋው ዋዓቲ ጉዩ ቶና።⁹ዬ እጛታን ኣጁጋን ዋሼ ሺጝ፤ ዋቃቱጝ ኣኔን ኦጉዋዩጝ ናንዳካጝ ካማሬ ኡዋዌ እየዌ ሄክዬኑጝ፤ ፓይ ሃም ጉዋሩጝሼ ጆሌዬ ኡዋሩጝጋ ካጉዩ።¹⁰ፓዬ ዋቃቲ ኡዋሩጜኑጝ፤ ኡታ ኩና፤ እጛታን ጊታይ ቆቢ ሼክሙጝ ከኡታ እን ሻዋ ከጋጝ ሃምካ ዴሞጾቃጝ፤ ሃጌያ ሃፑክዻ።¹¹እጛታን ዶክ ኡሺሽ ሹሼ ፓዬኔ ሺጝ ታቹጝ ዮ፤ ታቹጝ ዮ፤ ባውሼ ኡዋው ሃፑክ።¹²ዬ እሺ ዋሼ ሺጝ፤ ሃዋይሼባ እየው ኣኩሉክ፤ ሃእባጅኬን እየው።¹³ኣኪ ናንዳካጝ የማርቴ ሹወ ዋዳዬ እባጄኑጝ ሼኪዬ ካሊባ።ሄክንሶካ ውርካ ዋድማ ቶልታ¹⁴ጌጳሞካ ባሪዮ ሙኔን ውር ኮኑጝ ሺው ውርካ ዋድማዬ ኤልቅምሼን ኣንቲቲዬ ናሹጝ ፔን እንቃ ኩዬን፤¹⁵ናንዳካ ውር ክየም ክየም ኬካ ካንታ ጊዬይ ክየም ኣይ ሺሊንጊ ቾን፣ ኑዋ ኣይ ሺሊንጊ ዻ፣ ፕር እንቃ ኣይ ሺሊንጊ ክየሜ፤ ካርሲያ ኩዬን፤¹⁶ውር እን ቦዊ ሺሊንጊ ቾኑጝ ይሪካ ካርሲ ኒጊድዬ ሺዕሺያ ሺሊንጊ ቾን ፕር፤¹⁷ውር እን ቦዊ ሺሊንጊ ዻውጝ ሺዕሺያ ሺሊንጊ ዻ፤¹⁸ዬ ውር እን ቦዊ ሺሊንጊ ክየሙጝ ¹⁹ታቺካ ውርካ ዋድማ ጊታይዻ ከቦን ጁዋኑ ጩዋ ዋክ ኬታባ ኩዬዬ ፑኡሺያ ቢሬ ጊታባ ኣዬ እንግኑጝ።²⁰እን ቦዊ ሺሊንጊ ቾኑጝ ፕር ሌሜዬ ቦኩኔ ሺሊንጊ ቾኔ ሺጝ፤ ታቹጝ ዮ/ እባ የኤልቅምሼን ኣን ሺሊንጊ ቾን፤ ሃኣጝ ሺዕሺያ እንቃ ፕር ሺሊንጊ ቾን።²¹ታቺ እንዻ ሺጝ የሻምያ ሹቃ፤ እን ውርካ ዋድማ ሹቃ ሌሞጝ፤ እን ከኦካ ኦኬ ዽታኬ ማቲ ውር ሹቃ ሌሞጝ፤ ሃጌጳሲ እንባ ኦካ ኦኬ ጁዋኑ ሁሉካ ከዋዛ ሃምካ ታቺ እን ኔኑጝ።²²ፕር ውርካ ዋድማ እን ቦዊ ሺሊንጊ ዻውጝ ኩኔ ሺጝ፤ ታቹጝ ዮ፤ እባ የኣይ ኣን ሺሊንጊ ዻ፤ ሃኣጝ ሃሺዕሺያ እንቃ ሺሊንጊ ዻ።²³ታቺ እንዻ ሺጝ የሻምያ ሹቃ፤ እን ውርካ ዋድማ ሹቃ ሌሞጝ፤ ናንዳካጝ ከኦኬ ዽታኬ የማቲዬ ሌሞጝ፤ ሃጌጳሲ እንባ ከኦካ ኦኬ ጁዋኑ፤ ኬዋዛ ሁሉክባ ሃምካ ታቺ እን ኑኑጝ።²⁴ውርካ ዋድማ እን ቦዊ ሺሊንጊ ክየም ኩኔ ሺጝ፤ ታቹጝ ዮ፤ እጝ እን የማሬ ኮሬን እን ሃዹጝ፤ እጝ እን የማሬ ላልዬን እን ፑኡሺ፤ የኣዬ ውር ጋራጝ ሃእባጅያ እን።²⁵ዬ ሃሪግሼኔ ሃኩይዬ ሃቆዲ ይግኔ ሃድክያ ሺሊንጊ እን የኣዬ ኣኑጝ፤ ቢሬ ኔኒዻ ሃኣጝ።²⁶ውር ታቺ እንዻ ዋሼ ሺጝ፤ እን ውርካ ዋድማ ጋራ ቶልታጝ፤ ከኦካ እን የማሬ ኮሬኑጝ ሃዼን፤ ከኦካ እን የማሬ ላልዬን ፑኡሺዬን የኣዮጝ ጊባጃይ?²⁷ኣኪ ሹካጝ ሃዋኮጝ ቢሬ ናኒ ጅሺሼዬ ሃጌዮጝ ዋንቲ ሃኣይ እንግን።²⁸ኣኪ ቦዊ ሺሊንጊዬ ኣይ ውር እን ኣኔ ሺሊንጊ ታጱጝ፤²⁹እን ኣኖጝ ሌሜባ፤ ኣኔባ እን ሺዺዻ፤ ዬ ኦካ እን ማር ኣኔኑጝ ኣይን እን ኣኖጝ ቦባ።³⁰ውርካ ዋድማጝ ማርካ ኣግዬኑጝ ቡል እሺዬ ፓቅቴባ ሃም ኣኔ ኦቆራዬ ኒጊ ሺኪዬኑጝ ሃም ኣይ ድሙጉጝ።ኮምሼንካ ቱንሲ³¹ሃንታካ ውር ኬውርካ ኤርጎ ኩንኬ ጌጳሞያጝ፤ ከጌጳሞ ኡፓ ፎላ ዾዮክ፤³²ዛርሲ ፓይላዻ ፑኡሺሜንባ ኦካ ሌሜን ኔኒ፤ እሺዻ ከእያኑጝ ውርካ ዻውኔን እዲዬ ማድር ከኦካ ጛሜውጝ፤ ሻምባ ዛርሲ ዋና ከኦካ ኑዋ፤³³ማድራን ከቡዎን፣ ዬ ጛሜዋን ከታካ ዋርካታ።³⁴ከሹ እን ቢቲ ዋይሼባ ጊታይ ኣኔን ቡዎን እያጝ፤ እየው ጊታጝ ባባ ኡዋኖጝ፤ ፓዬንባ፤ ካርሲኬ ኦባ ሙኔ ፔኔ ጌጳሞ እን ጋሽክሼ እየውጝ ዎርሜንባ፤³⁵ናንዳካኦ፤ ካሽ ቃው ኣኔ የኣምሻያ ኣን፣ ኮርጉ ቃው ኣኔ የማቲሻያ ኣን ሙዋ፣ ሃማቲ ኮማናዬ የቾቺንሺያያ ኣን፤³⁶ሃጌችዬ የኡዋሩጝቴያ ኣን ኣፓላ፣ ሃዴሜ የኣክንሲያያ ኣን፣ ሃቁሜንዻዬ የኣንሺናያ ኣን።³⁷ጫንቃላን ዋሼ ሺጝ እያጝ፤ ታቹጝ ዮ፤ ካሽ ቃው እኔ ሃኣሚን ሃጌይታ ኣምሽቴ እኑጝ? ወይ ኮርጉ ቃው እኔ ሃኣሚን ሃጌይታ ማቲሽቴ እን ሙዋጝ?³⁸የማቲ ኮማናዬ ሃኣሚን ሃጌይታ ቾችንሺቴ እኑጝ? ወይ የጌቺዬ ሃኣሚን ሃጌይታ ኡዋሩጙሽቴ እን ኣፓላጝ?³⁹ፕር የዴሜኔ ወይ የቁሜኔ ሃኣሚን ሃጌይታ ኣንሺንቶጝ?⁴⁰ቢቲ እንዻ ዋሼ ሺጝ፤ ሃዋይሼባ እየው ኣኩሉክ፤ ከኦጉዩ ጊታይ ኣይ ይርኩጝ ጊታይ የኣሽክቴ ጪኒጌን ጉዩ ክየሙጝ ሃኬ እያይ የኣሽክቴ ኣንዻጝ፤ ሃዋይሼባ እየው እያይ፤⁴¹ጩዋ ፕር ዋይሼ ጊታይ ኣኔን ዋርካታ እያጝ፤ እየው ጊታጝ ጋሺዮጝ፤ ጌይኬ ኦናኒ ዋናዬ ፓይባ ሃምካ ጉ እን ጋሽክሼ ዲያብሎሴ ውርካ ኤርጎ ኔኑጝ፤⁴²ናንዳካኦ፤ካሽ ቃው ኣኔ የካኔ ኣምሻኬን ኣን፣ ኮርጉ ቃው ኣኔ የካኔ ማቲሻኬን ኣን ሙዋ፣⁴³ሃማቲ ኮማናዬ የካኔ ቾችንሺያኬን ኣን፣ ሃጌቺዬ የካኔ ኡዋሩጙሽቴኬን ኣን ኣፓላ፣ ሃዴሜኔ፣ ሃቁሜኔ የካኔ ኣንሺናኬን ኣን።⁴⁴እንግንዻ ዋሼ ሺጝ እያጝ፤ ታቹጝ ዮ፤ ካሽ ቃው እኔ ወይ ኮርጉ ቃው እኔ፣ የማቲ ኮማናዬ ወይ የጌቺዬ፣ የዴሜኔ ወይ የቁሜኔ ሃጌያዬ ሃኣሚን ሃማርቴ እን ሄክሽቴኑጝ?⁴⁵ከሹ እን እሺዻ ዋሼ ሺጝ፤ ሃዋይሼባ እየው ኣኩሉክ፤ ከጊታይ ኣኔን ኦጉዩ ይርኩጝ እን የማርቴ ጪኒጌን ጉዩ ክየም ኣሽክሼን ሃኬ እያይ የማርቴ ኣንዻ ኣሽክሼኑጝ» ሃዋይሼባ እየው እያይ።⁴⁶ጊታይ ፓይ ሃምካ ኮምሼንካ ቦን ጮሉጝ፤ ዬ ጫንቃላን ፓይ ሃምካ ዻቆካ ቦን ጮሉጝ።

Chapter 26

ሃፑክ 26ክያጃ እን ኣይሁድ ሃሳውሺኔ ኢየሱሱጝ¹ኢየሱስ ሃሳወ ሹዋጴ ክያጃ ጊታይ ጩዋ፤ ዋይሼ ውር ጊታይ ዻዬ ጆሌ እሺ እያጝ፤²ከሹ ዻ ጩዋ ኣዬ ፋሲካጝ የእባጃያ፤ ሃንታካ ውር ካሮዮጝ ሳስክዬ ጋዬንባ።³ከኦይን ጩዋ ታታቻንካ ውር ቃሼ ጌጵሹጋንካ ዛርሲዬ ፑኡሺሜን ኦካ ካርቡካ ታቺ እንካ ውርካ ቃሽ ሺጜ ቀያፌ፤⁴ከጉዋር ቆቃ እያይ ካጎሜ ኢየሱሴ ካኒሾጝ ክሊያ ጋጝ።⁵ኣይባዬ፤ ከኦካ ጫቃንካ ዛርሲ ካማር ዋራቅ ቲቴኔ ሺጝ ካማርኬ ሹካ ቶንቶሮ ኣዬኔ ቱሙያ።ኝያ እን ጲሺ ኢየሱስ ከጋሙሮጝ⁶ኢየሱስ ኣኔንባ ቢታንያ ኦካ ቶኦካ ስምዖን እን ኣኔ ቡርቅካ ጊዬዬ፤⁷ኝያ ክየም ቦው ጋሙሬ እን ካሎን ኣንቲቲ ኣይ ቁዋቃ ከኞኮንኮሎዬ ኩና ኦኔኒ፤ ጋኔንባ ከጋጝ ቆቤኔ እርሼያ እሺ።⁸ውር ጊታይ ዻዬ ጆሌ እሹጝ ሹ እን ጌዬ እን ማንሼ ሺጝ እያጝ፤ ሴሶጝ ፓይላ ሃናንዳካኦ?⁹ጋሙሬ እን ጉዋሩሽ ኣንቲቲ ጁዋኑ ክያኒዬ ቢራን ኔኒ ኦና ቻሊዬ ውር ኩፓን ኣዬኑጝ/»¹⁰ኦየሱስ እባጅ እጜ ዋይሼ እንግን እያጝ፤ ሃኦ የጋሊንሺቴ ኝያጝ? ኣሽክሼያ ኣን ኦኬ ሹቃ፤¹¹ኩፓን ሹ ጮል ጋኔባ ከእየው፤ ዬ ኣን ሹ ጮል ሃኣይኬን ከእየው።¹²እርሼ ሩዋ ናኒ ክያኒ ጋሙሮጝ ሼኪ እንካ ቱቱኬ ኣኑጝ፤¹³ሃዋይሼባ እየው ኣኩሉክ ክያጃ ሹቃጝ ካፔን ፓይላ ሹካጝ ክሊዮጝ፤ ኣይን ኦካ ራቅና እን እሺ ኣሽክዮጝ ክያጅባ ካጶቅሲዬን።ይሁዳ ቱምያ ኢየሱስ ሳስክዬ ኣይኔን¹⁴ከኦይን ጩዋ ከኦካ ታጲ ላማን ክየም እን ሺጜ ይሁዳ እንካ ኣስቆሮቱ ኩይ ሃምካ ታታቻንካ ውርካ ቃሼ፤¹⁵ሺጝ፤ ሃሳስክያ ኣያ እየው እሺያጝ፤ እየውካ የኣያ ኣን ኦ? እንግንዻ ሺጝ ኮሙዬ ኣይ እሺባ ቢሬ ማካንታም።¹⁶ካርሲኬ ሹ እኔ ይሁዳ ካሊዬን ሹ ባሺ እን ካሳስክያ ኣይኔ ኢየሱሱጝ።ምሽካ ቃይካ ታቺ እን¹⁷ከቶንቶሮካ ባላሻ ሹ እንካ ሌሜን ውር ጊታይካ ዻይኔን ፓዬን ኦካ ኢየሱሴ ሺጝ የዎሺ እን ካኣሽክቴ እን ፋሲካ ኦን?¹⁸እሺዻ ዋይሼ እንግን ፓይ ሃምካ ከተማዬ ዋይሺቴ ውር እን ሺጜ እገሌ እያጝ፤ ውር እንካ እርርሲኔን ሺጝ ሹዋን ሄክሻዬ ቶንቶሮካ ፋሲካ ሃኣምባ ከውር ጊታይ ዻዬ ጆሌ ኣን ኦካ ቶኦ ኑኑ» ዋይሺቴ እሺ እያይ።¹⁹ውር ጊታይካ ዻይኔ ጆሌንዻ ከእያይ ኢየሱስ ኤርግትኖጝ ጋሽክያ ቶንቶሮካ ፋሲካ።²⁰ሹሽ ቃይትሼዻ ኢየሱስ ኡፓ ከጋጝ ኬውር ታጲ ላማን።²¹ጋኔንባ ኣሚኔን ክያንዻዬ፤ ሺጝ ሃዋይሼባ እየው ኣኩሉክ፤ ከኦጉዩ ክየም ሳስክዬ ኣዬን ኣምባ።²²እንግንዻ ሞይካዽዬ፤ ከክየም ክየም ሺጝ፤ ታቹጝ ዮ፤ ሃኒን?²³እሺዻ ዋሼ ዋይሼ እንግን እያጝ፤ ውር እን ሳስክዬ ኣዬን ኣዬ ኣኑጝ ኣኔንኬ ኣን ቡዋ ኔኒ ቋሼ ክያኒ ዾቅሼን።²⁴ሃንታ ውር እን ቶኬ ናንዳካ እሹጝ ኩይባ፤ ኣይባዬ ናንዳካ ውር እን ሳስክዬ ኣዬን እሹጝ ሃይ፤ ዋቲ ውር እን ማር ጅሺኔኔ ሺዽያጝ ሃባሺ።²⁵ይሁዳ እን ሳስክዬ ኣዬንዻ ሺጝ ውሩጝካ እርርሲኔኑጝ ዮ፤ ሃኒን? እሺዻ ሺጝ ሃእን።²⁶ጋኔንባ ኣምኔኔ ኢየሱስ ቲት ባላሻዬ ኡዋና፤ ጩኬ ኣይ ውር ጊታይ ዻዬ ጆሌ እሺዻዬ፤ ሺጝ ይዕጝ ኣሚባ ይጛ ኣሩጝ ናኒ።²⁷ጩዋ ቲት ካርቡካ ሻሪ እን ቱርጴዬ ይሁሼና፤ ኣይ ውር ጊታይ ዻዬ ጆሌ እሺዬ፤ ዋይሼ እንግን እያጝ እየው ፓይላ ማቲባ ከኦጝ፤²⁸ናንዳካ ሴሶካ ውር ጁዋናን ከሺዕሺዬን ካእርንቶጝ ሃኒያቡካ ክያጃ ሃሊ እን ናኑጝ።²⁹ሃዋይሼባ እየው፤ ሃምካ ጌጳካ ባባጝ ከዴንታ ሃሊ ሌይ ሃምካ ሹ እን ካማቴኬ እየው ከጋጝ ካርሲኬ ጋኔ ሃማቲኬን ከእየው ካርቡካ ሻሩጝ።³⁰ኪወ ይያሩጝ ጩዋ ኮትሼያ እያጝካ ጋግካ ደብር ዘይቱጝ።ቡድዬንካ ጴጥሮስ ሌምሼ ክያጃ³¹ከኦይን ጩዋ ኢየሱስ ዋይሼ እንግን እያጝ፤ እየው ፓይላ ከምክር ይጝ የካቲምናባ ከኦናኒ የቡድያባ ኣን፤ ሺጝ እያጜ ቶካዬ፤«ሃሙርባ ውርካ ዻውኔን፤ ማድር ጊታይ ኣኔን ዜሌ ክያኒ ላልሜንባ።³²ኣይባዬ ሃናሹጝያጝ ጩዋ ሃሌም እየዌ ሃኩይባ ገሊላ።³³ጴጥሮስዻ ዋሼ ሺጝ፤ ዶክ ፓይላ ናንዳካ ክያጃ ኑኑ ካቲሚኒን ኣን ክየምጵንዻ ሃካቲሜንኬን/³⁴ኢየሱስዻ ሺጝ፤ ሃዋይሼባ እን ኣኩሉክ፤ ከምክር ይንካ ሹጝ ከሌሜንካ ኬዬንካ ባቻ የቡድያምባ ክያጝ ጅያን።³⁵ዬጴጥሮስ ሺጝ፤ ከእን ኣይን ኣርሼን ክየምጵንዻ ሃቡድኬን እን፤ ውርካ ዻይኔን ዶክዻ እንግን ፓይላ ሺጝ እያይ።ይሁኔንካ ኢየሱስ ሃምካ ጌቴሴማኑጝ³⁶ከኦይን ጩዋ ኢየሱስ ከውር ጊታይ ዻዬ ጆሌ እሹጝ ፓያ ራቅካ ፔን እን ሺጜ ጌቴሴማኑጝ፤ ዋይሼ እንግን ሹካጝ ሃኩያ ሃማ ሃይሁኖጝ እየው ቆቢባ ኦጝ።³⁷ከኦግታይዻ ቦው ጴጥሮሴ ሃንታካ ዜብድዮስ ዻዋኔ ኩዬ፤ ካርሲያ ዻቼኔ ጫንቅዬኔ፤³⁸ከኦይን ሺጝ ናፒሲ ናኒ ሌይ ሃምካ ኣርሾጝ ካሎን ዻዹጝኔያ፤ ኬቁዋቅቲሼን ቆቢባ ከኣን ኦጝ።³⁹ሳጊ ዽታኬ ማሜ ቶኬ ኩዋኔ ሺጝ ባባዮ፤ ቻሊሜንያጝ ኒያቡጝ ካሲጊባ ከኦናኒ፤ ኣይባዬ ካማርኬ እን ኣን ሃሆሼዬ ካማቲባ ከእጝ እን የሆሾጝ» ሺጝ እያይኔ ይወና።⁴⁰ጩዋ ዋኬ ሃሚኔ ኩን ሃምካ ውር ጊታይ ዻዬ ጆሌ እሺያጝ፤ ራጴ ጌያ እንግን፤ ዋይሼ ጴጥሮስ እያጝ፤ ኣኪ የካውሺናያይ ከኣን ሳዓት ክየምጵንዻ ቁዋቅትሼን?⁴¹ከማር ሃምካ ጋሎ ሻወኔ ቁዋቅትሼ ይወንባ፤ ኡሲ ሃሼክሚ፤ ዬ ኣሩጝ ሃዻቹጉ።⁴²ፕር ክያጝ እንካ ላንሳጝ ኩዬ ሺጝ፤ «ባባ ዮ፤ ይጝ ሃኒያቡ እን ሃማሬ ማቴኔ ማር ሳጊዬንያጝ ክያጃ ኑኑ ካሙኒንቴባዬ» ይወና።⁴³ፕር ዋኬ ኩኖጝ ካርቡ ጊዬይ ናንዳካጝ ሩዋቱክ ጎመዬ ጎጅኖጝ ራጴ ጌያ እንግን።⁴⁴ፕር ኦይድ እንግኔ ኩዬ ክያጝ እንካ ማክንሳጝ ይሁኔን ናካ ሌሜን ሌሜያያ።⁴⁵ጩዋ ዋኬ ኩይ ሃምካ ውር ጊታይ ዻዬ ጆሌ እሺዬ ዋይሼ እንግን እያጝ፤ ካንዻ የቦዋ ኡሲዬ የራጳያይ? እየዎ፤ ዋዳ ሄክሻ፤ ሃንታካ ውር ከኦካ ቡዋካ ውርካ ሴሶ ሳስክዬ ጋዬንባ፤⁴⁶ናሹጝጋ ካፓይባ እን ሳስክዬ ኣዬን ኣኑጝ ጋን ኩንባ።ጎሜንካ ኢየሱስ⁴⁷ኣኔንባ ሃሳውኔኔ ከታጲ ላማን ክየም ይሁዳ ኩና፤ ጊታይ ይዕሲዬ ከሃምካ ውር ቃሼ ከጌጵሹጋንካ ውሬ ውር ጁዋኑ ጎም ኤቤሌ ሻሪዬ ጋኔባ ከጋጝ።⁴⁸ይሁዳዻ ሺጝ እን ኣን ሃሹንቆጝ ሃእሺ፤ ጎሚባ ሺጝ እያይኔ ናንዳካጝ ሜይሼ እንግን ከዹዋልሺኔኑጝ፤⁴⁹ኩይ ሃምካ ኢየሱሴ፤ ሺጝ «ውሩጝካ እርርሲኔኑጝ ዮ፤ ሹቃ ካኣይሼ እኔ ሹንቃ።⁵⁰ኢየሱስዻ ዋይሼ እሺ ውሩጝ ካናሺዺ ናኒዮ፤ ሹዋጵሽባ እን የኩኖጝ፤ ከሹ እን ውር ፓይኔ ጎማ ኢየሱስ⁵¹ከኦካ ውር ጊታይ ኣይኬ ኢየሱስ ክየም ቲት ቡዋዌ ጎም ኤቤሌ ቆው ናቡካ ውርካ ዋድማ እንካ ውርካ ቃሼ ቃጫ።⁵²ኢየሱስዻ ሺጝ እያጝ፤ ዋሽባ ጋን ኤቤሌ ዾቅሼባ ሃም፤ እን ጎሚ ኤቤሉጝ ፓይላ ካይባ ከኤቤል።⁵³ዎሺሽያጝ ሃይወን ባባያጝ ከኦካ ፓፃኖ ታጲ ላማን ውርካ ኤርጎ ጊታይ ሳጊ የዋሻ ከኦኮኑጝ ካማርሼ ኣን ውርካ ኤርጎ ይዕሲሼንኪ?⁵⁴ይን ማቲያ እያይንያጝ ፕር ውርቀትካ ውርካ ቶካ ባሪዮ ኦይን ሺጜ ኣይባጝ እያን?⁵⁵ከሹ እን ኢየሱስ ዋይሼ ዛርሲ እያጝ፤ ከእያኑጝ ጎሜ ጓርጉጝ የቦዋ ኤቤሌ ሻሪዬ የፓይናያይ ኣን ጎሜን? ሹ ጮል ሃኡፔ ቶኦካ ይሁኔን ክያኒዬ ሃእርርሲ እየውያጝ ዋቲ የጎማኬን ኣን፤⁵⁶ኣይባዬ ይጝ ፓይላ ኣዮጝ ውርካ ቶካ ባሪዮ ከወርቅትካ ውርካ ቶካ ባሪያን ክያጆጝ ካሙኒኖጝ ሃይዕጝ።ከሹ እን ውር ጊታይ ዻዬ ጆሌ እሺ ፓይላ ጎይድ እሺዬ ጉካ።ኢየሱስ ከኦካ ሌምንካ ካራምካ ኣይሁድ⁵⁷ከሹ እን ውር ጊታይ ጎሚ ኢየሱሱጝ፤ ውርካ እርርሲኔንካ ክያጃ ባካ ሌሜኔ ጌጵሹጋንካ ውሬ ኦይን ፑኡሺምኔ ጋኖጝ፤ ቦሼያ ሃምካ ታቺ እንካ ቃሽ ሃምካ ቀያፋ።⁵⁸ኣይባዬ ጴጥሮስ ኣኔንኬ ዹኬ ዻዬ ሌይ ሃምካ ካርሚካ ታቺ እንካ ውርካ ቃሹጝ፤ ሁሉክ ቱዎጜ ካቶዬ ቱንሲካ ክያጃጝ ኡፓ ከውር ጊታይካ ባኪኔኑጝ።⁵⁹ከሹ እን ታታቻንካ ውርካ ቃሼ ውርካ ካራምካ ኣይሁዴ ፓይላ ኢየሱስ ኒሺሼን ጋኔን ክያጃካ ሾሮ ዎሼን፤⁶⁰ቦፓይኒን ማኝ ጁዋኑካ ሾሮጝ ካኒ ጌይኬን ሜርሜር ኬና ኣይ ሊኪ፤ ዬ ከታካ ሁር ውር ዻ ፓዬኔ ሺጝ፤⁶¹ውሩጝ፤ ሺጝ ሃኮሲ ቶኦካ ይሁኔንካ ባሪዮዬ፤ ከክያጝካ ሹ ጅያን ሃቻሊባ ዋሼ ኣሽክዬኔ» ሃሳዋ።⁶²ከሹ እን ታታቻንካ ውርካ ቃሽ ናሹጜ ጎሬ፤ «ውር ጊታጝ ፓይላ ፓይኔ ማቲ ማኙጝ እን የኣይኬን ዋሼን ክየምጵንዻ?⁶³ዬ ኢየሱስ ኡፓ ሹይ፤ ታታቻንካ ውርካ ቃሽ ሺጝ፤ ሃዜርሚናባ ከባሪዮ እጝ፤ እን የኣይ ክርስቶስ ውዋካ ባሪዮያጝ ሜይሼ ኡዋባ»⁶⁴ኢየሱስዻ ሺጝ፤ እንዻ የሺጝያ፤ ኣይባዬ ሜይቴባ እየው ፓይላ፤ ቢያ ኬሌሜን ሃንታካ ውር ኡፓ ኦካ ቡዋካ ቁዋቃ እን ቡዎኔ ከፎላ ሉፍ ኩኔ የጌያባ።⁶⁵ከሹ እን ታታቻንካ ውርካ ቃሽ ሃዽሽ ኣፓላዬ፤ ሺጝ ሃሳዋ ክያጃካ ይርኔን ኦካ ባሪዮ፤ ከኦጝ እንቃ ዎሺሻ ኡዋው ማኝካኦ? ሃሳውሼ ባሪዮ ክያጃካ ይርኔን እየውዻ የዋያያ።⁶⁶ሙኒሼን እየው እያን? ዋይሼን እንግን እያይ፤ እንግንዻ ሺጝ ካኣርሽባዬ ዋሻ።⁶⁷ከሹ እን ፓልቅሼ ማሪ ኔኒዬ ሙራ ከዛው፤ ዶክ ሙር ካሎን ታቺዬ፤⁶⁸ሺጝ ክርስቶስ ዮ፤ ሃኒን ሙሪ እኑጝ? ይንዳ ሜይሼዬ ኡዋው ሃሳዋ/»ጴጥሮስ ቡዲያ ኢየሱስ⁶⁹ከኦይን ጩዋ፤ ጴጥሮስ ኣኔንባ ኦካ ካርሚካ ውር ታቺ እንካ ቃሽ ኡፔኔ፤ ኝያ ክየም ካዋድማካ ቶኦ እን ኩን ኦኔኒዬ፤ ሺጝ እንዻ የኣይኬ ኢየሱስ እንካ ገሊላጝ»⁷⁰ዬ እሺ ሺጝ፤ የሃሳወ ናንዳካ ኦጝ ሃእባጅኬኔ ቡዲያ ኦካ ማሪካ ውር ፓይላ።⁷¹ኩይሼ ሃምካ ቱልሼንካ ካርሚ እኑጝ ኝያ ክየም ካዋድማ ጌይ እሺዬ፤ ዋይሼ ውር ጊታይ ኣኔን ኦይን፤ ውሩጝ ኣኔንኬ ኢየሱስ እንካ ናዝሬቱጝ»⁷²እሺዻ ከክያጃካ ዜርማ ሺጝ፤ ውር እን የሺጞጝ ሃእባጅኬኔ/ ቡዲያ እንቃ።⁷³ቆቤ ዽታኮጝ ጩዋ፤ ውር ጊታይ ጎሬ ኣኔን ኦይን ፓዬኔ ዋይሼ ጴጥሮስ፣ ሃሳዋ ኑኑ ናንዳካጝ እባጅኖጝ፤ ከኣኩሉክ እንዻ ከኦግዬይ የኣይ ክየም/⁷⁴እሺዻ ዜርሜኔ ካይሲንሲዬ ዋይሼ እንግን፤ «ኣን ሃእባጅኬን ውር እን። ይሪካ ባቻ ኬያ።⁷⁵ከሹ እን ጴጥሮስ እጝ ዋይሼ ባቻ ካኒ ኬይኬኔ የቡድያምባ ክያጝ ጅያኔ ኢየሱስ ክያጆጝ ጌያ ጶቅ፤ ጴጥሮስዻ ቱል ሹኑኬ ኦቆ

Chapter 27

ሃፑክ 27ይሁዳ ሮያ እሺ ኤምኑ¹ዻም ከካሪንታ ታታቻንካ ውርካ ቃሼ ጌጵሹጋንካ ዛርሲዬ ፓይላ ሃሳወና ከክያጃ እንካ ኒሼ ኢየሱሱጝ፤²ቁሞጝ ጩዋ ቦወ ሳስክዬ ጋያ ታቺ እን ጵላጦስ።³ይሁዳ እን ሳስክዬ ኣዬን ኮምሼ ኢየሱስ ሹ እን ጌዮጝ ዻቢሺያ እሺ ኤምኑ፤ ቢሬ ጊታይ ቦወዻ ሺጝካ ታታቻንካ ውርካ ቃሼ ጌጵሹጋንካ ዛርሲዬ ኣዬኔ፤⁴ሺጝ ናንዳካጝ ሃሳስክያ ኣይኔ ውር ጫንቃሉጝ ሃግያምሽያ። እንግንዻ ሺጝ፤ ኣኪ ሃኦ ካዾቅሺሽ ኡዋው ኦይኑጝ፤ እና ክያጃካ ሹቦ ኑኑ/⁵ዬ ይሁዳ ባክሼ ቢሬ ቶኦካ ይሁኔን ክያንዬ ቱላ፤ ኩይዻዬ ሮይ እሺ ኤምኑዬ ኣርሻ።⁶ታታቻንካ ውር ጊታይካ ቃሽ ቲት ቢሬ እኔ፤ ሺጝ ናንዻካጝ ኣዬ ቢሬካ ኒያቡጝ ካፓቅቴ ሃምካ መባጝ ሃቻሊያኬን፤⁷ሃሳወኔ ሺጝ ካኣይ ኦካ ቱቱኬንካ ኮማናዬ ከቢሬ እን ጉዋሩጜያ ራቅ ኦካ ውር እን ኣሽክዬን ጁውጝ።⁸ዬ ራቅ እን ሌይ ጋን ሺጝ ራቅካ ኒያቡዬ ሺውባ።⁹ከይንዻ ከውርካ ቶካ ባሪዮ ኤርምያስ ሺጜ እያጜ ሃሳዎጝ ሙኔና፤ ካኣይኬ ኣንቲቲ ኔኒዬ ሃንታካ እስራኤሌ ጊታይ ሄክንሲየውጝ ቦዋ ቢሬ ማካንታም፤¹⁰ባሪዮዻ ከእን ኤርግቴ ኣኑጝ ሃክሺሽያ ራቅካ ውር እን ኣሽክዬን ጁውጝ።ኢየሱስ ከኦካ ሌሜንካ ጲላጦስ¹¹ከሹ እን ኢየሱስ ከኦካ ሌሜንካ ታቺ እንካ ፔኑጝ፤ ታቺ እንካ ፔንዻ ሺጝ እን የኣይ ቢቲካ ኣይሁዴ ኣንሻ? እሺዻ ሺጝ ከእያይ የሺጜዬ ዋሼያ እሺ።¹²ዬ ታታቻንካ ውርካ ቃሼ ጌጵሹጋኔ ዎሽ እሺ ካሲሲዬኔ ዬ ካኒ ጌይኬን ዋሼን ክየምጵንዻ።¹³ከሹ እን ጲላጦስ ሺጝ «ውር አኸ ቦፓይኔ ማኝ ካካሲሲዬ እን የዋይኬኒ?¹⁴ዬ እሺ ሌይ ሃም ታቺ እንካ ፔን ካጎሺዮጝ ናንዳካ ካሲሲዬን እን ኩኑጝ ካኒ ዋሽኬን ክያጃ ክየምጵንዻ።¹⁵ታቺ እንካ ፔኑጝ ካቡልሼ ዛርሲ ከቶንቶሮ ውር ክየም እንካ ቁሜኑጝ ማቲያ ዱሱምኔን።¹⁶ከሹ እን ኣና ውር ኬና ጊባጄኬ ሴሶ ኬና ሺጜ በርባን ሃውርካ ቁሜን።¹⁷ዛርሲዻ ፑኡሺሜኔ ጲላጦስ ዋይሼ እንግን፤ ከኦካ በርባኔ እን ሺጜ ክርስቶስ ኢየሱሴ የዎሻ እን ካቡልሼ እየው ና?¹⁸ጲላጦስዻ ሳስክዬ ጋይኔኬ ቦውንታ እባጃ።¹⁹ኣኔንባ ኦካ ካርሚካ ኮምሼን ኡፔኔ ኝያ ኔኒ ሺጝ ናንዳካ እሺ ሹጝ ከሹካ ካጌዬ ጋሎ ጁዋኑጝ፤ ኦካ ውር ጫንቃል እን ኣይ ኦኬ ክየምጵንዻ ሻሜን» ይዕሲያ ሜርሜር ኬና ሺጚ እያይ።²⁰ኣይባዬ ታታቻንካ ውርካ ቃሼ ጌጵሹጋኔ ካቡልሼ እንግን በርባኔ ዬ ካኒሼ ኢየሱሱጝ ካይሁኖጝ ጋኔን ዛርሲ ሱድዬን።²¹ታቺ እንካ ፔንዻ ሺጝ፤ ከኦካ ዻዋን ጊታጝ የዎሻ እንካ ቡልሼ እየው ኒኔ ኣንሼና። «እንግንዻ ሺጝ በርባኔ ዋሻ።²²ጲላጦስዻ ሺጝ፤ ኣኪ እን ሺጜ ክርስቶስ ኢየሱስ ካሻም እያን? ውር ፓይላ ሺጝ ካሮይባ/²³ጲላጦስዻ ሺጝ፤ ናንዳካ ኦ? ኣሽኪ ኦኬ ጋራ ኬና ኣይ ኦ? ዬ ኣንሻ እንግን። ዬ እንግን ሌሜዬ ጉቹኬ ሺጝ ካሮይባ/²⁴ጲላጦስ ክያጃ ቲቴ ጃካማጝ እንቃ ማሬ ኦኬ ክየምጵንዻ ኣኔኑጝ ጌዬ፤ ሺጝ ኣን ከኦካ ኒያቡካ ውር ይጝ ሃኣይ ጫንቃል ካርሲኬ ጋኔ ክያጃ ፓይላ ሃጉዩ ሺጝ እያይኔ ቦኩኔ ሙዋ ኦካ ማሪካ ዛርሲዬ ኡዋና ቡዋ ኔኒ።²⁵ዛርሲዻ፤ ፓይላ ሺጝ ኒያቡ ኔኒ ካኣኒንቴ ኦጉዋዩዬ ኦካ ሃንታ ጉዋዩዬ ዋሻ።²⁶ከሹ እን ቡልሼያ እንግን በርባን፤ ዬ ሙሬ ኢየሱሱጝ ጩዋ ካሮዮጝ ሳስክዬ ጋዬና።ኢየሱስ ከኦካ ፓፃኖካ ውርካ ሮማን²⁷ከኦይን ታቺ እንካ ፔኑጝ ዋይሼ ፓፃኗን ቦቴ ኢየሱስ ሃምካ ባርካ ታቺ እን፤ ፑኡሺሼያ ፓፃኗንዻ ፓይላ ኦካ ማራማራ ኔኒ።²⁸ቡል ኣፓላ ኔኒዻ ክምሼያ ኣፓላ ጫጩጉ፤²⁹ቦው ክጵሬዬ ጋሽኪኬ ሆርሆሬ ጋይሼያ ሹቦ ኔኒ ክያኒ ቦው ሴጋካ ሻሪዬ ጋይሼ ቡዋ ኔኒ ቡዎኔ ቶኬ ኩዋሚን ኦካ ማሪ ኔኒዬ ሺጝ፤ ቢቲካ ኣይሁድ ዮ፤ ሹቃ ካኣይሼ እኔ ጎልቲያ፤³⁰ፓልቅሼያ ማኒቄዻ፣ ቦው ሳጋ እንካ ሻሪ ከኦካ ቡዋ ኔኒዬ ሌሜዬ ሌሜዬ ሙራ ሹቦ ኔኒ፤³¹ጎልቲዮጝ ጩዋ፤ ቡል ኣፓላ ጫጩጉ እኔ ክሚሻ እሺ ኣፓላ ኔኒ፤ ቦፓዬያ ሮዬንዻ።ሮዬንካ ኢየሱስ³²ጎሜ ፓዬዻጝ ጌያ እን ሺጜ ስምዖንካ ቀሬናጝ፤ ካዼቴ ሻሪ እንካ ሮይኔንዻ ሻምሼያ እሺ ጊዲ።³³ሆኮል ኔኒዻ ሺጝ፤ «ራቅካ ሹቦካ ኦኮሎ፤ ሄክሻ ፔን እን ሺጜ ጎልጎታጝ።³⁴ካማት ዝእያ እን ዎርሲዬ ከሐሞቴ ጋያ እሺ፤ ዬ እሺዻ ካማቶሞጝ ካኒ ናሺኬን።³⁵ሮዮጝ ጩዋ ፓቅ እጣዬ ካሺሜና ኣፓላ ኔኒ፤³⁶ኣኔን ኦይንዻ ቆቤ ካሊዬን። ኦካ ሹቦ ኔኒ ዾዮክዻ፤³⁷ጋይሼያ ቶኬንካ ካሲሲዬን ኬና ሺጚ ይጛ ቢታካ ኣይሁድ።³⁸ውር ጓርጉ ዻ ጊታኬና ክየም ሻም ቡዎን ክየም ሻም ዋርካታዬ ሮያ ከጋጝ።³⁹ውር ጊታይ ሳጊኬ ጉዋር ይሬን ካሎኔ ይንግሼን እንግን ኤታጋኔ ሺጝ፤⁴⁰እን እጝ ሺጚ ሃኮሲ ቶኦካ ይሁኔኔ ከክያጝካ ሹ ጅያን ሃኣሽክባጝ፤ ይንዳ ባይሺሽየ እን ኤምኑ/ የኣይያ ውዋካ ባሪዮዻያጝ ይንዳ ጎብየ ከሮይኔን ክያኒ/ ሺጜን እያይ።⁴¹ታታቻንካ ውርካ ቃሼ ውርካ እርርሲኔንካ ክያጃ ባካ ሌሜኔ ጋይኬ ውር ጌጵሹጋኔ ጎልቲ እሺዬ ሺጜን እያጝ፤⁴²ባይሺሻ ውር እንቃ የካኒ ቻሊኬን እሺ ኤምኑ ባይሺሼን/ የኣይያ ቢቲካ እስራኤልያጝ ጎባ ጋን ከሮይኔን ክያኒ፤ ኡዋዻ ካጎምኬ ሻን።⁴³ኤርሜና ከውዋካ ባሪዮ ሺጜን፤ ናንዳካጝ ሺጜ የኣይ ውዋካ ባሪዮጝ ይንዳ ናሺያጝ ካባርሺሽዬ ጋን/⁴⁴ውር ጓርጉ ጊታይ ቁሜ ከጋጝዻ እያይ ሃሳወን ክያጃካ ይሬን።ኣርሼንካ ኢየሱስ⁴⁵ከሹሽ ቦኬ ሳዓት ላዌ ሌይ ኣዬ ሳዓት ሳሉጝ ዳሉጝ ክያኒ ማቲያ ድሙጉ።⁴⁶ሺጜ ሳዓት ሳል ሄክሼኑጝ፤ ኢየሱስ ሻም ናቅዲ ኔኒ ዼጌ ሺጝ፤ ኤሎሄ/ ኤሎሄ/ ለማ ሰብቅታኒዬ? ኡቹካ፤ ሆኮል ኔኒዻ ሺጝ፤ ኣምላክ ዮ፤ ኣምላክ ዮ፤ ሃኦ የኦይዴ ኣኑጝ? ሃኬና ሺጚ እያይ።⁴⁷ከጊታይ ጎሬ ኣኔን ኦይን ውር ክየም ክየም ዋዬ ኡቹካጝ ሺጝ፤ ሺወን ኤልያስ/⁴⁸ከኦግዬይዻ ውር ክየም ሪሼ ኩይ ይሪካዬ ቦው ሰነፈጌ እርሼ ኦካ ዝእያካ ኮምጣጤዬ፤ ሰነፈግዻ ሻምሼ ኦካ ጩዎኑካ ሻሪዬ ካማቶጝ ኣያ ኢየሱስ።⁴⁹ዬ ጊታይ ሺዽ ሺጝ፤ ይንዳ ኦይድዬ ኤልያስ ካኩዋዋ ባይሺሾጝ ሃጌያባ/⁵⁰ኢየሱስ ፕር ኡቹካ ከናቅዲ ኬና ኣይ ታቺ፤ ሳስክዬ ኣዬና ኡሲዻ።⁵¹ከሹ እን ማጋራጃካ ቶኦ ቦኬ ዾዮኬ ሃዽሼን ሌይ ዱቡ ዻ፤ ዳሊዻ ሁቡቤና፤ ባያንዻ ፓሊሲሜና።⁵²ሌሳን ቦወና፤ ጊታይ ራጴ ኣኔን ኦይንዻ ውር ጁዋኑካ ባሪዮ ናሹጛ፤⁵³ቱልኬ ሌሲ ክያኒዬ ከናሹጜንካ ኢየሱስ ጩዋ ሁሉክ ሃምካ ከተማካ ውርካ ይሁኔኔ ጌዬና ኦካ ውር ጁዋኑ።⁵⁴ታቺ እንካ ዽቤ ውር ጊታይ ጋዬ ከጋጜ ባኬን ኢየሱሴ ጌዬ እን ዳሊ ሁቡቡኔዬ ኦይን ሙኔኔ ፓይላጝ ሪግሼን ካሎኔ ሺጝ፤ ይጝ ከኣኩሉክ ሃውዋካ ባሪዮ/⁵⁵ጊታይ ፓዬንኬ ገሊላዬ ሃኣጚ ጁዋኑ ጊታይ ዻዬ ኢየሱስ ኦይን ዎሺሽ እሺ ኣሽክዬኑጝ ጎርኬ ዹኬ ቶዬን ዳቢ እኔ ጋኔባ ኦካ ራቅ እኑጝ።⁵⁶ከኦካ ጫቃን ጊዬይዻ ማሪያም እንካ መግደላዊዬ፤ ማሪያም ጁዋ ያዕቆቤ ዮሴፌ ፕር ጁዋኒኔካ ሃንታካ ዘብዴዎስ ጋኔባ ኦይን።ሌሲካ ኢየሱስ⁵⁷ከቃይ ውር ሆድሞ ኬና ሺጜ ዮሴፍ ኩና ከኣርማትያስ፤ እሺዻ ሃውርካ ዻይኔንካ ኢየሱስ።⁵⁸ኩይ ሃምካ ጲላጦሴ ይወና ሩዋካ ኢየሱስ፤ ካጋዬ እሹጝ ጲላጦስዻ ሜይሼና።⁵⁹ዮሴፍዻ ቦው ሩዋኔኒዬ ሳሪያ ከኣፓላ ጫንቃል፤⁶⁰ኣጁጛ ኦካ ሌሲ እን ኔኒ ቋዴ ባይ ክያኑጝ፤ ጩዋ ኡንጉል ባይ ታቺዬ ሃጌ ሃፑካ ሌሲዬ ኩያ።⁶¹ከሹ እን ማሪያም እንካ መግደላዊዬ ማሪያም ኑዋዌ ቆቤ ጋኔባ ዻርካ ሌሲ።ባክኔንካ ሌሲ⁶²ከዻም ከኦካ ሼክማካ ሹ እንካ ሶጵሳ ጩዋ፤ ሹ እን ኣኖጝ፤ ታታቻን ጊታይካ ቃሼ ውርካ ፈረሳውያኔ ፓዬን ኦካ ማሪካ ጲላጦሴ ሺጝ እያጝ፤⁶³ታቹጝ ዮ፤ እን ሺጜ እንካም ኡፓ ኬዻቆዬ፤ ከሹ ጅያን ጩዋ ሃናሹጝጓጝ ጌይሼያ ኡዋው ጶቅ፤⁶⁴ዬ ውር ጊታይ ዻዬ ጆሌ እሹጝ ካጓጉሬ ሩዋ ኔኒዬ፤ ካዋይሼ ዛርሲ ናሹጛ ከኣርሼን ክያኒዬ ካማር ድኬኔ ካባክቴ ሌሲ ሌይ ሃምካ ሹ እንካ ማክንሳጝ ኣይ ኡዋው ኤርጎ፤ ወይ ከሌሜን ጉዋዩ ማቲባ ጊያሚኔን ታቺ።⁶⁵ጲላጦስዻ ዋይሼ እንግን ባኪ⁶⁶

Chapter 28

ሃፑክ 28ናሹጜንካ ኢየሱስ ከሌሲ ክያኒ¹ሹ እንካ ሶጵሳ ሳጊዮጝ ጩዋ፤ ከሹዋን ሹ እንካ ሌሜን ክራዻ ካኒ ሼሽኪኬኔ፤ ማሪያም እንካ መግደላዊዬ ማሪያም ኑዋዌ ፓይ ሌሲ ቶዬኔ።²ሉጉድ ማቲያ ሁቡቡኔንካ ዳሊ ታቺ፤ ውርካ ኤርጎካ ባሪዮዻ ጎብኬ ፎላ ዾዮኬ ኩዬ ኡንጉል ባዬ ኡፌያ ዾዮክ፤³ዴንታ ኔኒዻ ውይኬ ማኬንካ ጎት ሹቃ ኣፓላዻ ማቲያ ፎልቼን ከካ ጪራቲ።⁴ውር ጊታይካ ባኪኔንዻ ሪግሼን ውርካ ኤርጎካ ባሪዮዬ ሪጄና፤ ማቲያ ከውር ኮኑጝ ኣርሹጝ።⁵ውርካ ኤርጎካ ባሪዮዻ ዋይሼ ሃኣጚ ጊታይ እያጝ፤ ኦይዲ ሪግሺንቴን የዎሽቴ ኢየሱስ እን ሮዮጝ ሃእባጃያዬ፤⁶እሺ ኣኔኬን ኦጝ፤ ከእያይ ክያጆጝ ናሹጛ፤ ፓዬኔ ቶይባ ኦይን ኡጞጝ።⁷ጋይ ፓይ ይሪካዬ ዋይሺቴ ውር ጊታካ ዻይኔን ናሹጛ ከኣርሼን ክያኒ፤ ሌም እየወ ኩይባ ገሊላ፤ የጌያባ እሺ ሃሚን ሺጚ እያይኔ ሜይቴ እንግንባ። ኣኪ ሃሜይሼያ እየው/»⁸ሃኣጛንዻ ከሪግዬ ከዋዛዬ ፓዬ ውር ጊታይካ ዻይኔን ሜይሼን ጉኬ ፓይ ቤርቢዬ ጎይድ ኦይንካ ራቅካ ሌሲዬ ፓያ።⁹ይሪካ ኢየሱስ ሌምኔ እንግኔ ዋይሼ እንግን ሹቃ ካኣይሼባ እየው/ እንግንዻ ፓይ ሃምካ ኢየሱሴ ጎም ጃፍ ኔኒዬ ይወና።¹⁰ኢየሱዻ ዋይሼ እንግን፤ ኦይዲ ሪግሺንቴን፤ ፓይዬ ካፓዬ እያጝካ ገሊላጝ ሜይቴባ ጪኒጌን ጉዩዻ ጌይባ ኣን ሃሚን።ማኝ ኣዬንካ ውር ጊታይካ ባኪኔን¹¹ሃኣጛንዻ ጋኔንባ ጉዋር ክያኒዬ፤ ከኦካ ውር ጊታይካ ባኪኔን ጩዋማ ፓይ ሃምካ ከተማዬ ኦይን ሙኔን ፓይላ ሜይሼያ ታቺ እንካ ውርካ ቃሹጝ።¹²ታታቻንካ ውርካ ቃሽዻ ጋይኬ ውር ጌጵሹጋኔ ፑጪዬ ሃሳወና፤ ፓፃኗን ካቢሬ ጁዋኑ ኣዬን፤¹³ዋይሼ እንግን እያጝ፤ ሺጚ ሃኣኒና ራጴኔ ውር ጊታይካ ዻይኔን ፓዬኔ ኣጉራ።¹⁴ሃሳዋጝ ኣይን ታቺ እን ዋያጝ፤ ኡዋው ሃሜይቴ እሺባ ሹቃ፤ ክያጃ ጋራ ካማር እየው ሄክሼኔ ኡዋው ሃሻማባ።¹⁵ፓፃኗንዻ ቦወ ቢሬ ሻማ እያይ ጌርጊቴ እንግኑጝ ክያጃ እን ሌይ ጋን ከኦካ ውርካ ኣይሁድ ጌጳሲዬ ጋኔን ሻሚሺዬን።ይዕሲዬን ታቺ እን¹⁶ከኦይን ውርካ ዻይኔን ታጲካላን ፓያ ገሊላ ኦካ ጋግ እን ኢየሱስ ዹዋልሼ እንግኑጝ።¹⁷ሹ እን ጌዬዻ ይወና፤ ዬ ውር ዶክ ቃጋዽያ።¹⁸ኢየሱስዻ ኩይ ሃሚን ውርካ ዻይኔን ኣኔዬ ዋይሼ እንግን እያጝ፤ ጌጳሞ ፓይላ ከፎላዬ ከዳሊዬ ጋያ ኣን፤¹⁹ዬ ፓይዬ ዱቂ ዛርሲ ፓይላ ከሹኔ፣ ከውዋዌ ከሮጝካ ኡሲካ ባሪዮዬ ሻሚባ ውርካ ዻይኔን ናኒ፤²⁰እን የሜ

Mark

Chapter 1

ሃፑክ 1ዮሐንስ እንካ ዱቅኔን ክልማ ኔኒ¹ውዋካ ባሪዮ፤ ክያጃ ሹቃ እንካ ሌሜን ካኢየሱስ ክርስቶስ።²ከውርካ ባርዮ ኢሳይያስ፤ ሺጝ እያጜ ቶኳ፤ እየዎ፤ እንካ ኣሽኪ ጉዋር ኑኑ ውርካ ኤርጎ ኬሌሜን ኑኑ ሃይዕሲባ።³እንካ ይግ ጉዋርካ ታቺ እጝ ኣሽክቴባ እንካ ይጌን ሺጝ እያይኔ ናቅድካ ውር እጝ ኡቹኪ ቦና ክያኑጝ።⁴ዬ እንካ ዱቅኔን ዮሐንስ ዱቅዬን ቦና ክያኒዬ፤ ክልዬን ዱቅኔን እንካ ሺዕሺኔንካ ሴሶዬ ኩና።⁵ውርካ ፔንካ ይሁዳ ኦይ ቆብሼዬ፤ ውርካ ኢየሩሳሌም ፓይላዬ ፓይ ሃም ኔኒዬ ሺዕሺዬን ሴሶዬ ዱቅዬና ከቡዋካ ዮሐንስ ኦካ ዳራካ ዮርዳኖስ።⁶ዮሐንስዻ ክም ጪራሺካ ጋማላ፤ ኬእልኮ ቁም ቃልሺ፤ ቃወን ካፍታዬ ይቲሬካ ቦናዬ።⁷ክልማ ኔኒዻ ሺጝ፤ ኣን ሃጌይ ኩፔ ካቡል ቁሜንካ ቻውያጝ ማራን ሁሉኩሼን፣ እጝ ሳጊኬ ኦናኒ ኬኣን ማ ኩንባ፤⁸ኣን ሃዱቅ እየውባ ከሙዋ እሺ ዱቅ እየውባ ኬኡሲካ ባሪዮ» ሃኬና ሺጝ እያይ።ዱቅኔንካ ኢየሱሴ ፓታኒዬኔ⁹ኬሹ እጝ ኢየሱስ ኩንኬ ኦካ ከተማ እጝ ኣይኬ ገሊላ ናዝሬቴ ዱቅዬና ኬቡዋካ ዮሐንስ ኦካ ዳራካ ዮርዳኖስ።¹⁰ኬሹ እጝ ቱሌ ኬሙዋ ክያኑጝ፤ ፎላ ቦወኔ፤ ኡሲካ ባሪዮ ማቲ ሆሌዬ ጎብሼ እሺዬ ጌያ።¹¹ናቅድ ኬና ሺጝ ውዋ እጝ ናኒ ሃናሺያ ሃእን ከእን ኦኬ ዋዝንሲያና ዋዬና ኬፎላ።¹²ይሪካ ኡሲካ ባሩዮ ቦሼያ እሺ ሃምካ ቦናጝ።¹³ፓታኒዬን ኬእጁጜ ኡፓ ሹ ኦይታም፤ ኡፕኬ ዳብዻ፤ ውርካ ባሪዮዻ ኣኔንኬ እሺ።እድዬን ካውር ጊታይ ካሌሜን ካዻያ ጆሌ እሹጝ¹⁴ቁሜ ዮሐንስ ጩዋ፤ ኢየሱስ ክልዬን ክያጃ ሹቃካ ባሪዮ ኩይ ገሊላዬ፤¹⁵ሺጝ ሹሽ ሄክሻ፤ ጌጳሞካ ባሪዮ ድያውቲሻ፤ ሻው ይሁኔን፤ ኬክያጃ ሹቃጝዻ ጉሚባ፤ ሺጝ እያይኔ ክልዬና።¹⁶ኢየሱስ ሳጊኬ ኦካ ቆጩርካ ኛፓስካ ገሊላያጝ፤ ስምዖኔ ጪኔ ኔኒ እንድያሴ ናንዳካጝ ጋዬ ውርካ ቆውኔንካ ኣርቶጝ፤ ሚጪሼ ኞፑቴይ ጊዬይ ኛፓስ ክያኒዬ ጌያ።¹⁷ኢየሱስ ዋይሼ እንግን ዻይቴ ኣንባ፤ ሃሻምባ እየው ኬና ካቆው ውር።¹⁸እንግንዻ ይሪካ ጎይድ ኞፑቴይ ጊዬይዬ ዻዬያ።¹⁹ሳጊዬ ዽታኬ ማም ጌይ ሃንታካ ዘብዴዎስ ያዕቆቤ ጪኔ ኔኒ ዮሐንሴ ቆብ ጋጊ ክያኒዬ ጋሽክዬን ኞፑቴይ ጊዬይዬ። ²⁰ይሪካ ሺዋ እንግን፤ እንግንዻ ጎቼ ሹቡጌኔ ውርካ ዋድማ ጊታይ ኣሽክኔ ጆል ካርሚ ጋጊ ክያኒዬ ዻዬያ።ኢየሱስ ቡላ ኡሲካ ጮዩ ²¹ኬኦይ ፓያ እያጝካ ቅፍርናሆም፤ ኢየሱስ ኬሹ እጝ ይሪካ ሁሉክ ሃምካ ቶኦካ ይሁኔኔ ካርሲያ እርርሲኔን። ²²ማርኬ እያኑጝ ቶኬዬኔ እርርሲዬን ኬውር ኮኑጝ ጌጳሲዮጝ፤ ዛርሲዻ ዻዹጝኔ እርርሲኔን ኔኒ።²³ኬሹ እጝ ኦካ ቶኦካ ይሁኔን ጊዬይ ውር ኬና ኣኔ ኡሲካ ጮዩ ሺጝ እያጜ ኡቹካ፤²⁴ኢይሱስ እንካ ናዝሬት ኬኦጉዋዩ የዎሾ? የኩኒ ኡዋው ካይሲዬኒ እን የኣዬ ኒን ሃእባጃያ፤ እን የኣይ ውዋካ ባሪዮ/»²⁵ኢየሱስዻ ሺጝ ኡፕ ሌዬ ቱልባ ኬኦኔኒዬ ጎሪያ።²⁶ኡሲካ ጮዩዻ ዳርጊሲዬ ውር እጝ ኬቁዋቅቱጝ ጩዋ ኡቹኬ ቱላ።²⁷ዛርሲ ፓይላ ዻዹጝ ኔዬ፤ ሺጝ እሻ ሃኦ? ሃእርርሲኔን ሃሊ እጝ ኣኔ ጌጳሞኪ/ ኣይን ኡሲካ ጮዩዻ ኤርጊትባ፤ እንግንዳ ቱልባ/» ሺጝ እያይኔ ጋንሻ ጋጝ።²⁸ይሪካ ጎሺ ኔኒ ሄክሻ ኦካ ራቅ ጊታይ ኣኔን ኦካ ገሊላ ፓይላ።ኢየሱስ ባይሺሻ ውር ጁዋኑ²⁹ይሪካ ቱልባ ኬቶኦካ ይሁኔን፤ እሺዬ ያዕቆቤ ዮሐንሴ ፓዬ ኩሉካ ሃምካ ቶኦካ ስምዖኔ እንድርያስ።³⁰ኣፕኔካ ስምዖን ሩዋ ቄጪሼ ዴሜኔ ኣኔን ኡጜን፤ ናንዳካ እን ዴምኖጝ ሜይሼያ እሺ፤³¹ዬ እሺዻ ኩይ ሃሚን ኡጜዬ ጎም ቡዋ ኔኒዬ ቲታ፤ቄጪቲካ ሩዋዻ ኦይዳ እሺ፤ ናሹጜ ካርሲያ እንግን ቾችንሺዬን።³²ጫቼንካ ሹሽዻ ጩዋ ዴቆጝ፤ ኬቃይ ጩዋ ውርካ ክራ እጝ ፓይላ ቦው ውር ጊታይ ካቡርቅዬ ጊታይ ቤሮ ጎሜዬ ቦሼያ ሃሚን ኔኑጝ።³³ዛርሲካ ከተማ እጝ ፓይላ ፑጭዬ ኣኔ ኦካ ሃፑካ ቶኦ።³⁴እሺዻ ባይሺሻ ውር ጁዋኑ ጊታይ ዴሜን ኬቡርቅ ዋናዋናጝ፤ ቡላ ቤሮ ጁዋኑዻ፤ ኣይባዬ ቤሮ ናንዳካጝ እባጄ ኣይንካ ኢየሱሱጝ ካሃሳውኖጝ ካኒ ኣይኬን እንግን።ኢየሱስ ይወና ኦካ ራቅ ኬና ውር ማሬ ኣኔን³⁵ካሪንታዻ ካኒ ክራ ሃርሽኬኔ፤ ኢየሱስ ናሹጜ ቱላ ኬቶኦ፤ ኩይ ኦካ ራቅ ክየሜ ካርሲያ ይሁኔን።³⁶ስምዖኔ ባይዳን ኔኒዬ ዻዬ እሺዬ ካርስያ ዎሼን፤³⁷ሹ እጝ ጌዮጝ ዋይሼ እሺ ውር ፓይላ ዎሽ እምባ።³⁸እሺዻ ዋይሼ እንግን ካናሹጜ ካፓይባ ኦካ ጶሮክ ጊታጝ ኣኔን ድያው፤ ካክሊይንቴባ ኦይን፤ ሃኩኖጝ ሃናንዳካ እጝ።³⁹ዬ ሁሉክ ኦጉዋይካ ቶኦካ ይሁኔኔ ኬክኢየሱስ ባይሺሻ ውር እጝ ኣን ቡርቅካ ጊዮጝ⁴⁰ውር ክየም ኬና ጎማ ቡርቅካ ጊዬ ቶኬ ኩዋሚን ኦካ ማሪ ኔኒዬ ሺጝ የናሺሼያ ኣንያጝ የቻሊባይ ኣን ጫንቃል ሻሜን» ሺጝ እያይኔ ይወና።⁴¹ኢየሱስዻ ዻዹጝኔ ውር እጜ ቲት ቡዋ ኔኒዬ ዱሜ፤ ሺጝ ሃናሺባ ጌይባ ጫንቃል።⁴²እሺዻ ይሪካ ኬኦካ ቡርቅካ ጊዬ ጌያ ጫንቃል፣ ባይሻዻ።⁴³ኢየሱስዻ ካሎን ኣጅሺሽ ውር እጜ ሺጝ እያጜ ይዕሲያ፤⁴⁴ክያጃ ክየምጵንዻ ከማር ውር ሜይሼኔ ኣጅሼባ፤ ኣይባዬ ካኣይሼ እንግን ማኝዬ ካሜ ዹዋልሼ እን ኤምኑ ውርካ ቃሽ፤ ናንዳካ ጫንቃል ጌዬን ኑኑ ኣሽክባ ጋላባ ሙሴ ክያጆጝ» ሺጝ እያይ።⁴⁵ዬ ውር እጝ ኦካጝ ኩዮጝ ክያጃ እጝ ፓይላ ሃሳውሼያ ራቅ ጊታይ፤ ሃሳዋዻ ሻማ ፒሽካ። ናንዳካ እጝ ኢየሱስ ኦካ ከተማ ኒንዻ ኬጃ ሁሉኬን ካኒ ቻልኬን፤ እጝ ናሹጝ ኬኦጝ ካርሲያ ኦካ ራቅ ጊታይ ኣኔን ኬኦካ ከተማ ዋስ ኡፔን፤ ዬ ውር ካኒ ጱዽኬን ኬኦይን ቆቦጝ ሃም ኔኒ ፓይሼን።

Chapter 2

ሃፑክ 2ኢየሱስ ባይሺሻ ውር ኤላ እጝ¹ከሹ ጩዋማ ጩዋ ኢየሱስ ዋካ ቅፍርናሆም፤ ሁሉኬ ሃምካ ቶኦጝ ዛርሲ ዋያ።²ዬ ኦይንካ ሃፑክ ሹኑክዻ ሺዽኬኔ ራቅ እጝ ሌይ ሃም ሆላካ ካይዮጝ ዛርሲ ጁዋኑ ፑኡሺሜና፤ እሺዻ ክሊያ እንግን ክያጃካ ባሪዮ።³ውር ጩዋማ ዶክ ዼትሽ ውር ኤላ ክየም ውር ኣሁሬ ቦፓይኔያ ሃሚን ኔኑጝ።⁴እጝ ናሹጝኬ ጁዋኑ ኣዬንካ ዛርሱጝ ኦይን ኢየሱስ ኣኖጝ ሄክሼን ናንዳካጝ ማሬ ቻሊዬን፤ ሌፍ ዾዮኬ ዻሪ እጝ እሺ ኣኖጝ ኮሲ ቆርቆሮዬ ጋይሼ ሆላዬ ኤሪ ኤላ እጝ ኬኣልጋ እጝ ኡጞጝ ሃንቺሺያ።⁵ኢየሱስዻ ጌይ ይሁኔን ጊዬይዬ ዋይሼ ኤሪ ኤላ እጝ፤ እን ውዋጝ ሴሶ ኑኑ ሺዕሺሼያ እን/።⁶ውር ጊታይ ቶክኔ ጆል ወርቀቴ ውር ጊታይ ቆቤ ኣኔን ኦይን ውር ክየም ክየም ናንዳካ ክያጃ እጝ ቃቢኬ ሻኔ፤⁷ሺጝ ውሩጝ ሺጝ እያን እያይ? ይንጌ ኣንሼን ኣምላክ ክያጃካ ይሪኔን ሃሳወን ኬኦካ ባሪዮ ክየም እጝ ሃኒን ካቻሊ ሴሶ ሺዕሺሺዬኑጝ? ሺጝ እያይኔ ቃቢያ።⁸ኢየሱስዻ ይሪካ እባጅ እጝ ቃቢዬኬ ሸን ኬኡሲዬ፤ ሺጝ የቃቢያ እያን እያይ?⁹ካዋይሼ ኤሪ ኤላጝ ሺዕሺሼያ እን ሴሶ ኑኑዬ፤ ናሹጜ ዼት ኣልጋ ኑኑዬ ካምባዬ ሃና ኣይ ባዶጝ?¹⁰ኣይባዬ ሃንታካ ውር ዳሉጝ ክያኑጝ ሴሶ ሺዕሺዬን ጌጳሞ ኣኖጝ ካጊባጅባዬ ዋይሼ ኤሪ ኤላ፤¹¹ናሹጜ ዼት ኣልጋ ኑኑዬ ካምባ ሃምካ ቶኦ ኑኑጝ።¹²እሺዻ ናሹጜ ውር ፓይላዻ ቶይባዬ ዼት ኣልጋዬ ኩያ፤ ውር ጊታይ ኣኔን ኦካ ክራ እጝ ናንዳካ ዳቢ እጝ ዻዹጝኔዬ፤ ሺጝ ኦኬና ኣኔን እያጝ ሃምባዬ ሃጌያ እባጃኬኔ ጌጳሲያ ባሪዮ።ሺወንካ ሌዊ¹³ፕር ኢየሱስ ኩያ ሃምካ ላቅካ ኛፓስ፤ ዛርሲዻ ኬጁዋንቲ ፓያ ሃሚን ኔኑጝ፤ እሺዻ እርርሲያ እንግን።¹⁴ሳጊኬ ጉዋይዻያጝ ጌይ ውዋካ እልፊዮስ ሌውይ ኡፕ ኦኑጝ ጋይኔ ጆሌ ጊቢሪዬ፤ ዋይሼ እሺ ዻዬ ኣምባ፤ እሺዻ ናሹጜ ዻዬያ።¹⁵ኣኔንባ ሃምካ ቶኦካ ሌዊ ኡፔኔ፤ ናንዳካጝ ውር ጁዋኑ ጊታይ ፑኡሺኔ ጆል ጊቢሪዬ ካሴሶዬ ናንዳካጝ ዻዮጝ፤ ጋኔን ኬኢየሱሴ ውር ጊታይ ዻዬ ጆሌ እሺዬ ኣሚኔን።¹⁶ከውርካ ፈረሳውዬ ውር ጊታይ ቶክኔ ጆል ወርቀቴ ሹ እጝ ኢየሱስ ኣሚኔ ከውር ጊታይ ፑኡሺኔ ጆል ጊቢሪዬ ካሴሶዬ ጌዮጝ፤ ሺጝ ሃኦ? ኣሚኔ ኬውር ጊታይ ፑኡሺኔ ጆል ጊቢሪዬ ካሴሶዬ ጋንሻ ውር ጊታይ ዻዬ ጆሌ እሹጝ።¹⁷ኢየሱስዻ ዋይ እጝ ክያጄዬ፤«ኣክንሲዬን ዎሺሽ ጊታይ ዴሜን ዬ ማር ናንዳካ ጊታይ ኣይ ፓኬን፤ ኣን ሃኩኖጝ ሃጊታይካ ሴሶጝ ዬ ጊታይ ኣይ ጫንቃል ሃካ ኩንኬን ሺወን፤ ዋይሼ እንግን እያይ።ናንዳካ ቶሮንዽዬን ኣንሺኔን እጝ ኩኑጝ¹⁸ውር ጊታይ ዻዬ ጆሌ ዮሐንሴ ጊታይካ ፈረሳውዬ ኣኔን ቶሮንዽዬን ፤ ውር ክየም ክየም ፓዬኔ ዋይሼ ኢየሱስ፤ ውር ጊታይ ዻዬ ጆሌ ዮሐንሴ ካፈረሳውያኔ ቶሮንዽያጝ ውር ጊታይ ዻዬ ጆሌ እን ካማሬ ቶሮንዽዬን ሃኦ?¹⁹ኢየሱስዻ ዋይሼ እንግን እያጝ፤ ኡታ ኣኔባ ኬእንጊኔ ጊታይካ ኡታ ቻሊባይ ቶሮንዽዬን? ኡታ ኣኔባ ኬእንግኔ ቻሊኬን ቶሮዽዬን፤²⁰ሹ እጝ ካቦወ ኡታ ኬኦጊዬይ ኩንባ፤ ዬ ኬሹ እጝ ቶሮንዽባ።²¹ውር ኬና ካቻክሼ ኣፓላ ሃሊ ጌቾ ክያኒ ኣኔኬን፤ ዬ ሻማ እያይንያጝ ኣፓላ ሃሊ እጝ ቦጉጓ ኣፓላ ጌቾ እጝ፤ ሃዽሺኔን ኔኒዻ ጌጳዽዬ ቻክባ።²²ፕር ኣላላ ሃሊ ውር ኬና ካኣጁጝ ኬቷንዳ ጌቾ ኣኔኬን፤ ሻማ እያይንያጝ ኣላላ ጳሲባ ቷንዳ፤ ኣላላዻ ጊያሚሺሿ ቷንዳ፤ ዬ ኣላላ ሃሊ ኣጁጜን ኒንካ ኣኖጝ ሃኬ ቷንዳ ሃሊ።ኢየሱስ ሃታቺካ ሶጵሳ²³ከሹካ ሶጵሳ ኢየሱስ ኣኔንኬ ቅያኒ ሳጊዬን፤ ውር ጊታይ ዻዬ ጆሌ እሹዬ ጋኒኔ ኬጋጝ ፓዬን ካርሲያ ቲሺ ቱሼን።²⁴ውርካ ፈረሳውያንዻ ሺጝ፤ እየዎ፤ ሃኦ የኣሽክቴ ኦይን ሃርጊኔ ኬሹካ ሶጵሳጝ? ሺጝ እያይኔ ጋንሼና።²⁵እሺዻ ዋይሼ እንግን እያጝ፤ ሹ እጝ ዳዊት ካሽ ቃወ እሺዬ ዳዓኖ ኣሜን ፎሽክዬ እሺዬ ኣሽኪዬ ኬውር ጊታይ ጋዬኬ ጋጝ ዬካኔ ኮማኬኒ?²⁶ኬቦንካ ውርካ ቃሽ ሁሉክ ሃምካ ቶኦካ ይሁኔኔ፤ እጝ ሺጜ ካኣማ ውርካ ቃሽጵን ምሽ እጝ እሺ ኣሜ ኣያ ውር ጊታይ ጋዬኬ ጋጝ።²⁷ፕር ዋይሼ እንግን እያጝ፤ ሹ እንካ ሶጵሳ ሙኒሼ ውር ዬ ውር ካኒ ሙኒሼኬን ሹ እንካ ሶጵሳጝ፤²⁸

Chapter 3

ሃፑክ 3¹ከሹ እንቃ ሁሉካ ቶኦካ ይሁኔን፤ ኦይን ኣና ውር ኬና ቡዋ ቱፑኒኒ።²ከክያጃ ውር ጊታይ ዎሺ እሺ ካሲሲዬን እጝ ባይሺሺኔ ከሹ እንካ ሶጵሳ ቶዬን ጋን ካሊዬን።³እሺዻ ዋይሼ ውር እጝ ቱፑኔን ቡዋ፤ ቡዋ ናሹጜ ኩዋው ዮጝካ ሌሜን።⁴ኢየሱስዻ ሺጝ፤ ሹ እንካ ሶጵሳ ጋይና ሹቃ ኣሽክዬን ሞ ጋራ? ዻቆ ዻሺዬን ሞ ካይሲዬን? እንግንዻ ቆባ ሹይ።⁵ዻዹጝኔ ማኒትካ ሻን ጊዬይዬ ቶይ ጊታይ ጎሪ ማራማራ ጊዬይ ኬማኒቴ ዋይሼ ውር እጝ ቲት ቡዋ ኑኑ/» ውር እንዻ ቲታ ቡዋ ኔኒ፤ ቡዋ ኔኒዻ ካሎን ማቲያ ሹቃ።⁶ውር ጊታይካ ፈረሳውያንዻ ሻም እያን ካካሲሲዬ እሹጝ ካርሲያ ኬውር ጊታይካ ሄሮድስ ሃሳውኔን።ውር ጁዋኑ ዻዬያ ኢየሱስ⁷ኢየሱስ ከውር ጊታይ ዻዬ ጆሌ እሺጝ ኩያ ሃምካ ኛፓስ፤ ዛርሲ ጁዋኑ ጊታኬና ፓዬንኬ ገሊላዻ ዻዬያ።⁸ኦግታይ ኣሽክዮጝ ውር ጊታይ ዋዩጝ ካይሁዳ፣ ካኢየሩሳሌም፣ ካኤዶምያስ፣ ከውርካ ፔን ጊታይ ኣኔን ኦካ ዳራካ ዮርዳኖስ ታቶጝ ፕር ካጥሮስ ካራቅ ጊታይካ ሲዶና ፓዬና ሃምኔኑጝ።⁹ዛርሲ ጊታይ ፑኡሺሜኔ ኣኖጝ ካሪጊሺሽባዬ ኤርጊታ ውር ጊታይ ዻዬ ጆሌ እሹጝ ካጋሽኪ ጋጊ ዽታኬዬ።¹⁰ናንዳካጝ ባይሺሼ ውር ጁዋኑጝ፤ ካዱም ውር ጊታይ ጋሊዬን ኬቡርቅዬ ኣኔን ዋሺዬ ኩዬን።¹¹ኡሲካ ጮዩዻ ጌዬ እሹጝ ቡድ ኦካ ማሪ ኔኒዬ ሺጝ እን የኣይ ውዋካ ባሪዮዬ/ ጋኔን ኡቹኬን።¹²ዬ እሺ ካማር ኣዬን ኔኒ ክያጄኔ ካሎን ኣኔን እንግን ጎሪዬን።ጌጳሲዬንካ ውር ታጵ ላማን¹³ኢየሱስ ሌፍ ጋጌ ጊታይ ዎሾጝ ካፓዬን ኦኔኒዬ ሺዋ፤ እንግንዻ ፓይኔ ሃሚን ኔኑጝ፤¹⁴ካኣይኬ እሺዬ፤ ካይዕሲ ክሊማዬ ጌጳሲያ እንግን ታጵላማን፤ ሺጝ ሐዋርያቴ ሺዋ እንግን።¹⁵ካቡል ቤሮዬ ኣያ እንግን ጌጳሞ።¹⁶ውር ታጵላማን ጊታይ ጌጳሲዬዻ ሃጊታጝ፤ እጝ ሺጜ ጴጥሮሴ ሺዎጝ ስምዖን፣¹⁷ይጝ ቦኦኔርጌስ ጊታይ ሺጜ ሃንታካ ጉጉናቴ ሺዎጝ ሃንታካ ዘብዴዎስ ያዕቆቤ ጪኔ ዮሐንሴ፣¹⁸እንድርያስ፣ ፊልጶስ፣ በርቴሎሜዎስ፣ ማቴዎስ፣ ቶማስ፣ ውዋካ እልፍዮስ ያዕቆብ፣ ታዴዎስ፣ እንካ ቦውንታ ስምዖን፣¹⁹ፕር እን ሳስክዬ ኣዬን ኣስቆርቱ ይሁዳ።ኢየሱሴ ብዔል ዜቡሌ²⁰ከኦይን ጩዋ ኢየሱስ ሁሉካ ቶኦ ክየም፤ እሺዬ ውር ጊታይ ዻዬ ጆሌ እሺዬ ሌይ ሃም ዳዓኖ ኣሜንካ ካወ እንግን ዛርሲ እንቃ ከጁዋንቲ ፑጪያ።²¹ኤዳን ጊታይ ኔኒ ዋዬ ኣዬን እጝ ጌርሺኔያ ቃቦ ጊዬይ ሺጝ እያይኔ ቦ እሺዬ ቦፓዬያ ሃሚን ኣኖጝ።²²ውር ጊታይ ቶክኔ ጆል ወርቀት ፓዬንኬ ኢየሩሳሌም፤ ሺጝ ብዔል ዜቡል ኡጜያ፤ ሺጝ ቤሮ ካቡሎጝ ሃኬ ታቺካ ቤሮ።²³እሺዻ ሺው እንግኔ ዋይሼ እንግን ኬሄክንሶ እያጝ፤ እጁጝ ሻም እያን ካቡሌ እጁጙጝ?²⁴ታታቺ ጊታይ ካሺ ጋጝ ቻሊኬን ቁዋቅቲሼን፤²⁵ቶኦዻ ላልያ ጋጝያግ ቻሊኬን ዾሬን።²⁶ኬእያይ እጁጝ ላሊ ጋጜ ሃኦኬና ካሺሚኔያጝ ቻሊኬን ጎሬን፤ ፎትሽባ።²⁷እጝ ናሹጝ ኬኦጝ ውር ክየም ሌምሼ ቁምኬን እን ኣይ ቁዋቃዬ ቻሊኬ ቶኦካ ውር ቁዋቃ እጝ ሁሉኬ ኣንቲቲ ሆቼን፤ ካቻሊዬ ቶኦ ኔኒ ሆቼን ቁማ ውር ቁዋቃ እንያጝ ጊያ።²⁸ሃዋይሼባ እየው ኣኩሉክ፤ ሴሶካ ሃንታካ ውሬ ይሬን እጝ ይሪኔዬ ፓይላ ሺዕሺባ፤²⁹ኣይባዬ ውር እጝ ሃሳውሼ ኡሲካ ባሪዮ ክያኒ ሃሳዋካ ይሬኑጝ ቦንኬቦን ማቲሼባ ውርካ ባጃካ ሴሶ ዬ ቦንኬቦን ሺዕሺሼኬን።³⁰ኡሲካ ጮዩ ኬና ሺጚ እያይ ኣኔባ።ጁዋኔካ ኢየሱሴ ጪኒጋን ኔኒዬ³¹ከኦይን ጩዋ ጁዋኔ ዬ ጪኒጌን ኔኒዬ ፓዬና፤ ጎር ሹኑኬ ይዕሲ ውሬ ሺውሻ።³²ውር ጁዋኑ ጊታይ ጎሪ ማራማራ፤ ሺጝ እየዎ፤ ጁኔ ጪኒጌን ኑኑዬ ዎሽ እምባ።³³እሺዻ ዋሼ ሺጝ ጁዋኔ ናኒ ሃኒን ጪኒጌን ናኒካ ሃጊታጝካ ኒን?³⁴ቶይ ውር ጊታይ ቆብ ማራማራዬ ሺጝ እያጝ ጁዋኔ ናኒዬ ጪኒጌን ናኒዬ ሃጊታጝ።³⁵እጝ ኣሽኪ ክያጃካ ባሪዮ ፓይላ እሺ ሃጪኔ ናኒዬ፣ ጪኔ ናኒ ካእጛሼ እናዬ።

Chapter 4

ሃፑክ 4ሄክንሶካ ጴንታ¹ከሹ እንቃ ጩዋ ካርሲያ ኦካ ላቅካ ኛፓስ እርርሲዬን። ኦይን እሺ ኣኖጝ ናንዳካጝ ዛርሲ ጁዋኑ ፑኡሺምኖጝ፤ ሁሉክ ኦካ ጋጊ እጝ ኣኔን ኛፓስ ክያኒዬ ኡፓ፤ ዛርሲ ፓይላ ጊታይ ኣኔን ኦካ ማራካ ኛፓስ እጝ ፑጭያ።²እሺዻ እርርሲያ እንግን ኦኬ ጁዋኑ ኬሄክንሶ፤ ዋይሼ እንግን እያጝ፤³ዋይባ፤ ውር ክየም ናሹጝ እያይ ጴንታ ኮሬን።⁴ሹ እጝ ኮሬ ጴንታጝ ክየም ፓቄን ጉዋር ማራ፤ ኩባር ፓዬኔ ቆዾሜ ቁጅ።⁵እንቃ ፓቄን ኦኬና ዳሊ ጁዋኑ ማሬ ኣኔን ኦካ ራቅካ ባይ፤ ናንዳካጝ ዳሊ ጁዋኑ ማሬ ኣኔን ፎት ይሪካ፤⁶ዬ ሹ እጝ ሹሽ ቱሎጝ ሩጴ፤ ናንዳካጝ ጊሜይ ማሬ ኣኔኑጝ ቁዋቅሻ።⁷ጴንታ እንቃ ፓቄን ኦካ ጫቃንካ ክዽሬ፤ ክዽሬዻ ጌጵሼ ናንዳካጝ ሃጅሼ ሩቡ እጝ ዱቡጝ ካኒ ኡፑትኬን ካርቡ።⁸ጴንታ ዾክ ናንዳካጝ ፓቅኔ ዳሊ ሹቃ ክያኑጝ፤ ፎቴ ጌጵሻ፤ ኡፑታ ካርቡዻ፤ ክየም ማካንታም፣ ክየም ላታም፣ ክየም ዽብ።⁹ጩዋ ኢየሱስ ሺጝ ካጝ ኣኔ ናቡጝ ካዋይባ።¹⁰ሹ እጝ ኣዬ እሺጵን፤ ውር ታጵላማን ጊታይ ዻዬ ጆሌ እሺዬ ውር እንቃ ጊታይ ጋዬ ኬጋጜ ናንዳካ ሄክንሶ እጝ ጋንሼና።¹¹እሺዻ ዋይሼ እንግን ናንዳካ እየው ጋያ ክያጃካ ጌጳሞካ ባሪዮ እባጄን፤ ዬ ናንዳካ ጊታይ ኣኔን ሹኑክ ከሄክንሶ ሜይሼባ፤¹²እንዳ፤ ጌዬን ጌይባዬ ካማሬ ጶቅሲዬን፤ ዋዬንዻ ዋይባዬ ማሬ ኬሸን ጎሜን።¹³ጩዋ ኢየሱስ ዋይሼ እንግን እያጝ፤ ሄክንሶጝ የካኔ እባጃኬኒ? ኣኪ ሄክንሶ እንቃ ፓይላ የሻማ እያን ከእባጅቶጝ?¹⁴ኮሬን ኮር ክያጃ።¹⁵ውር ክየም ክየም ሙኔን ጴንታ ኮኑጝ ፓቄን ጉዋር ክያኑጝ፤ ሹ እጝ ዋዬ ክያጃጝ ይሪካ እጁጝ ኩኔ ቦባ ክያጃ እጝ ኮሬ ሻን ጊዬይ ቱዎጝ።¹⁶ፕር ዶክ ሙኔን ጴንታ ኮኑጝ ኮሬ ባይ ክያኑጝ፤ ሹ እጝ ዋዬ ክያጃጝ ይሪካ ቦባ ኬዋዛ፤¹⁷ኣይባዬ ናንዳካጝ ማሬ ጊሜይ ኣኔኑጝ ካቆቤ ካሹ ጩዋማጵን፤ ናንዳካ ክያጃ እጝ ኦኬ ጋራ ወይ ጋሎ ሹካጝ ኩኖጝ ይሪካ ሻውባ ጋሎ ክያኒ።¹⁸እንቃ ፕር ሙኔን ጴንታ ኮኑጝ ኮሬ ክዽሬ ክያኑጝ፤ ክያጃ ዋዬን ዋይባ፤¹⁹ኣይባዬ ክያጃካ ፔኑጝ ቱሌን ሻውን፤ ሆድማሞ ፑኡሺዬን ፕር ከኦኬ እንቃ ኣንግርዽዬን ክያጃ ቦውዬ ጎሜን ካማር ካርቡ ኡፑቴኔ ሻምባ።²⁰ዶክ ሙኔን ጴንታ ኮኑጝ ኮሬ ዳሊ ሹቃ ክያኑጝ፤ ጊታይ ሃጊታይ ካዋይ ክያጃዬ ካቦዌ ካኡፑት ካርቡጝ፤ ክየም ማካንታም፣ ክየም ላታም፣ ክየም ዽብ።ሄክንሶካ ፓኖስ እጝ ኣኔን ካራም ዾዮክ²¹ዋይሼ እንግን እያጝ፤ የቦፓንቴ ፓኖሴ ከድኬን ወይ ኦካ ኣልጋ ዱቡ የኣጁጛባይ? ከኣጁጝቴ ማር ካራም ዾዮኬኒ?²²ዬ እን ድኬ ማሬ ዹዋልሺኔን፤ እን ጅጜዬ ማሬ ኦሜሌል ቡልሼን ኣኔኬን፤²³ዋይባ ካጝ ናቡ ኣኖጝ ካዋይባ።²⁴ኬዻይሼን ኦይን ኬዋይቶጝ ኣጅሽቴባ ኦካ ሳፋሪዬን ካጝ የሳፋሪቶ ሳፋሪሼ እየውባ፤ ፕር ኬኦይን ሳጊ ሌሜ እየውባ።²⁵እን ኣኖጝ ሌሜባ፤ ዬ እንቃ እን ማር ኣኔን ክያኒ፤ እያይ እን ኣኔዻ ቦባ።ሄክንሶካ ጴንታ እጝ ጌጲሹጝ²⁶ጩዋ ኢየሱስ ዋይሼ እንግን እያጝ፤ ጌኣሞካ ባሪዮ ሙኔን ይጝ፤ ውር ክየም ኮር ጴንታ ዳሊ ክያኒ።²⁷ውር እጝ ከሚክር ኡጝጓ ከሹሽ ናሹጝጓ፤ ኣይባዬ እሺ ካኒ እባጅ ኬኔ ጴንታ እጝ ፎቴ ጌጵሻ፤²⁸እሺ ዳሊዻ ኬሌንካ ሲሪካ ፎቴንካ ሩቡ፤ ጩዋ ቃል ይግኔ፤ ከኦይን ቃሎጝ ጌይሼባ ካርቡ ኬና ኡፑቲ፤²⁹ካርቡ ኔኒዻ ኬእያይ እግሾጝ ቁዋቅሼን ኔኒ ሄክሾጝ ይሪካ ናሹጝ ፓቲዬኔ ካርሲባ ፓቲዬን።ሄክንሶካ ሆልጆሆልጆ³⁰ፕር ሺጝ እያጝ፤ ጌጳሞካ ባሪዮ ሃሄክንሲያ ኬኦ? ሞ ሃክያጃኬ ሄክንሶካ ኦ?³¹ኬኦካ ጴንታ ጊታይ ኮሬ ኦካ ዳሉጝ ካሎን እን ኣይ ሃይሻይሹጝ ሙኔን ካርቡካ ሆልጆሆልጆ፤³²ዬ ኮሬ ፎታያጝ ጩዋ፤ ኬኦካ ኦጊታይ ኮሬዬ ኣኔን ኦይን ፓይላ ሳጊባ፤ ኩባርካ ፎላዻ ቆባ ኦካ ቃቅቴን ታታቺ ጊታይካ ሻሩጝ።³³ኢየሱስዻ ኬእያይ ዎሽ ውር ኬልሺዬን፤ ኬሄክንሶ ጁዋኑ ጊታኬና ኣኔን እያይ ሜይሼያ እንግን።³⁴ኦኬ ክየምጵንዻ ማርኬ ሄክንሶ ኣዬኔ ሜይሼኬን እንግን፤ ዬ ሹካጝ ኣዬ እሺዬ ውር ጊታይ ዻዬ ጆሌ እሺጲኑጝ ክያጅኢየሱስ ሪባ ሄሌቆን³⁵ከሹ እጝ ቃይትሾጝ፤ ዋይሼ እንግን ካቁዋልሼን ታቴ።³⁶እንግንዻ ጎይድ ዛርሲዬ ቦ ጊታይ ኣኔን ጋጊ ክያኒዬ ፓያ፤ ጋጊ እንቃ ኣኔባ ኬእንግን።³⁷ከሹ እጝ ፑጉ ቁዋቃ ካሳይሌ ናሹጛ፤ ሄሌቆንዻ ሌይ ሃም ሙዋ ካቆቄ ጋጉጝ ኣኔን ጋጊ ይንጊሼን።³⁸ዬ ኢየሱስ ኣሽክሼ ኦካ ኡጜኔ ኡጜ ኣኔ ኦካ ጋጊ ታካ፤ እንግንዻ ጬይሻ፤ ሺጝ ውርካ እርርሲዬን ይጝ ጉዋዩ ዮ፤ ይጝ ሃጃክንቶጝ የጌይኬኒ?³⁹እሺዻ ናሹጜ ጎርያ፤ ዋይሼ ኛፓስ ጌይ ሹይ።⁴⁰ዋይሼ ውር ጊታይ ዻዬ ጆሌ እሺ፤ ሃናንዳካ ኦ የሪግሺንቴ እያጝ? ሌይ ኣይህ ሹጝ ይሁኔን ጉዩ ኣኔኬኒ? ዋይሼ እንግን እያይ።⁴¹እንግንዻ ሪግሼና፤ ዋይሼ ጋጝ ውሩጝ ሪቢሺ ሄሌቆን ሃኒኔ? ሃሳወና ኬጋጝ።

Chapter 5

ሃፑክ 5ባይሺሼንካ ውር እጝ ቤሮ ጎሞጝ¹ቁዋሌን ኛፓሴ ፓያ ፔን እጝ ሺጜ ጌንሳሬጥ።²ኢየሱስ ጎባ ኬጋጊ ክያኒ፤ ውር ኬና ኡሲካ ቤሮ ጎሜ ቱልኬ ኦይን ቱቱኬ ውሬ ካጌይ እሺባዬ ኩና ሃሚን ኔኑጝ።³ውሩጝ ሃውር ኬና ኣኒኔ ጆል ኦኑጝካ ሌሲዬ ውር ክየምጵንዻ እሺ ኬሳንሳላ ቁሜን ሃኬና ማሬ ቻሊዬን።⁴ሹ ጁዋኑ ጃፍ ኔኒ ቃማ ኬዛውዬ ሳንሳላዬ፤ ኣይባዬ ሳንሳላ እንካ ቡዋ ኑሽባ ዛው እንካ ጃፍ ጩጩካ፣ ውር ክየምጵንዻ እሺ ጎሜ ኡፑሼን ካኒ ኣይኬን ኬና ካቻሊሚንቴ።⁵ኦጉዋይካ ሌሲዬ ጋጌ ሺሪዬ ኡቹኬኔ ኣኔን ሩዋ ኔኒ ኬባይ ቆሁዌን።⁶ውሩጝዻ ሹ እጝ ጌዬ ኢየሱስ ኬዹኩጝ ሪሼ ኩን ኦኔኒዬ ቶኬ ኩዋምኔ ይወና፤⁷ኡቹክ ኬናቅድ ታቺዻዬ ሺጝ፤ እን ታቺ ውዋጝካ ባሪዮ ኢየሱስ ዮ፤ ኣን ኬእን ኣና ኦ? ኬማር ኣን ጋልንሺዬ ኬባሪዮ ሃኩያ።⁸ሺጝ እያይ፤ ኢየሱስ ሺጝ እን ኡሲካ ጮዩ ከኦካ ኤሩጝ ቱልባ?»⁹ጩዋ ኢየሱስ ሺጝ ሮጝ ኑኑ ሃኒኔ ኣንሼና፤ እሺዻ ሺጝ ሃኣያ ጁዋኑዬ ሮጝ ናና ሌጌዎን።¹⁰ካማር እንግን ኬፔን ቡሌኔ ካሎን ይወና።¹¹ኦካ ጉርባ ኬና ጌዬን ድያው ኣኔ ኦካ ራጴን ታቺ ኬና ኣይካ ቾፑ።¹²ኡሲ ጊታይ ካጮዩዻ ዋይሼ ኢየሱስ ይዕሲሼ ኡዋው ሃምካ ቾፑዬ ካሻውባዬ ናሺሼ ኡዋባ ሺጝ እያይኔ ይወና።¹³እሺዻ ናሺሼያ እንግን። ኡሲካ ጮዩዻ ቱሌ ሻዋ ሃምካ ቾፑጝ፤ ኒሽ ቾፑ ሺ ዻዌ ዝልንሲዬ ኦይን ካቶጌ ጎብ ባይኔ ሻው ኛፓሴ ዱቁሜና።¹⁴ጊታይካ ዻውኔን ጉኬ ፓያ፤ ሃሳዋ ጊታይ ሄክሺሻ ኦጉዋይካ ከተማዬ ካጶሮክ ጊታይ ኣኔን ኬከተማ ዹኬ፤ ዛርሲዻ ኦይን ሙኔን ቶዬን ኬኦይን ኣኖጝ ፓዬና።¹⁵ሹ እጝ ፓይኔ ኦካ ኢየሱስዻጝ፤ ውር እጝ ቤሮ ጎሞጝ ክሚሽ ኣፓላዬ ዋኬ ኡፕ ኬእንግን ኦይኔ ጌዬ፤ ሪግሼና።¹⁶ይጝ ውር ጊታይ ጌዮጝ ናንዳካ ውር እጝ ቤሮ ጎሜ ጋሽክዬ ናንዳካ ቾፓኔ ሃሳውሼያ ዛርሲ።¹⁷ጩዋ ዛርሲ ካኦይዻ ፓዬ ፔን ጊዬዩጝ ካርሲያ ኢየሱስ ይሁኔን።¹⁸ኢየሱስ ሹ እጝ ሁሉኬ ጋጉጝ፤ ውር እጝ ቤሮ ጎሞጝ ኣንሼና ኬእሺ ኩዬን።¹⁹ዬ ኢየሱስ ካኒ ናሺሼኬን እሺ፤ ኣይባዬ ካምባ ሃምካ ቶኦ ኑኑጝ፤ ሜይሼባ ኤዳ ኑኑ ታቺ እጝ ኦታቺ እጝ ኣሽክሼ እኔ ኦሹቃ እጝ ዹዋልሼ እኔ።²⁰ውር እንዻ ኩያ፤ ኦግታይ ኢየሱስ ኣሽክሼ እሹጝ ካርሲያ ኦካ ከተማ እጝ ሺጜ ዐሥር ፔን እጝ ክያኒ ሃሳወን፤ ጊታይ ዋይዻ ፓይላ ጎሺያ።ውዋ እጝ ኣርሺዬ ኝያ እጝ ዴሜኔ²¹ፕር ኬጋጊ ሹ እጝ ቁዋልሺኔ ታቶጝ፤ ዛርሲ ጁዋኑ ፑኡሺሜና ማራማራ፤ ጋኔንባ ኦይንካ ላቅካ ኛፓሴ፤²²ኬኦካ ታታቻንካ ቶኦካ ይሁኔን ክየም እጝ ሺጜ ኢያኢሮስ ናንዳካጝ ኩኔ ዮጝ፤ ሹ እጝ ጌዬ ኢየሱሱጝ ቡድ ኦካ ጃፍ ኔኒዬ፤²³ሺጝ ውዋ ዽታኬ እን ናኑጝ ሄክሻ ኦይካ ቶካ ኣርሼኔ፤ ባይሺሽባ ካኡፕኬ ዳቆዬ ኩዋዌ ኣይሼ ቡዋ ኑኑ» ሺጝ እያይኔ ካሎን ይወና።²⁴ኢየሱስዻ ኩያ ኬእሺ። ዛርሲ ጁዋኑዻ ማራማራ ይቄን ጋጜ ኣኔን እሺ ዻዬን።²⁵ኦይን ኣና ኝያ ኬና ኒያቡ እሬን ቦን ታጵላማ፤²⁶ከውር ጁዋኑ ጊታይካ ዼሻ ጋሊዬኔ እን ኣኖጝ ፓይላ ሹዋጵሼ ቡርቂ፤ ሃኬ ኦይ ቃቢዮጝ ዬ ካኒ ኣጊኬን።²⁷ሹ እጝ ዋዬ ናንዳካ ኢየሱሱጝ፤ ከኦካ ጫቃንካ ውር ኩንኬ ታካ ሁሬ ዱማ ኣፓላ ኔኒ።²⁸ናንዳካኦ ኣኔ ቃቦ ኬና ሺጜ ሃዱሚያ ኣፓላ ኔኒጵንዻያጝ ሃባይሽባ።²⁹ኒያቡ እን ኔኒ ሜሌን ይሪካ ዾራ፤ ኬጋሎ ዳርጊኔንዻ እባጃ ኬሩዋዻ።³⁰ይሪካ ናንዳካጝ ኢየሱስ ቁዋቅቲ ቱሌ ኬኦኔኒ እባጃ፤ ሁቤን ሃምካ ዛርሲዬ፤ ሺጝ ሃኒን ዱሚ ኣፓላ ናኑጝ?³¹ውር ጊታይ ዻዬ ጆሌ እሺዻ ሺጝ ዛርሲ ኣኔንባ ጋጝ ይቄኔ ሃናንዳካኦ? የሺጜ ሃኒን ዱሚ ኣኑጝ?³²ዬ ኢየሱስ ውር እጝ ሻሚ እያይ ጌዬን ኣኔን ማራማራ ቶዬን።³³ኝያ እንዻ ኣሽክ ኦ ሹ እን እባጆጝ ሪግሼኔ ሪጄ ኩኔ ቶኬያ ኩዋምን ኦካ ማሪ ኔኒ፤ ኣኩሉክዻ ፓይላ ክያጃ።³⁴እሺዻ ዋይሼ እሺ፤ ውዋ ናኒዮ፤ ይሁኔን ኑኑ ባይሺሻ እን፤ ካምባ ኬሹቃ፤ ኬጋሎ ኑኑዻ ቦባ ኡሲ።³⁵ኢየሱስ ኣኔንባ ሃሳውኔኔ፤ ውር ፓዬንኬ ሃምካ ቶኦካ ታቺ እንካ ቶኦካ ይሁኔኔ ኢያኢሮስ ሺጝ ውዋ ናኒ ኣርሻ ዬ ኣኪ ውርካ እርርሲዬኑጝ ዮ፤ ሃናንዳካኦ የዻቾጝ? ሺጝ እያይ።³⁶ዬ ኢየሱስ እባጃ እጝ ውር ሃሳወዬ ዋይሼ ታቺ እንካ ቶኦካ ይሁኔን ይሁንቴ ይሁኔንጵን ዬ ኦይሪግሺኔን።³⁷ከጴጥሮስ ከያዕቆ ፕር ከጪኔካ ያዕቆብ ዮሐንሴ እንቃ ውር ክየምጵንዻ ካዻዮጝ ካኒ ናሺኬን።³⁸ኢየሱስ ሄክሽባ ሃምካ ቶኦካ ታቺ እንካ ቶኦካ ይሁኔን፤ ኢየሱስ ውር ኣኔን እንቶኤ ሺጜኔ ኦቆርኔኔ ጌያ።³⁹ሁሉክ ሃምንካ ቶኦዻዬ፤ ይጝ ፓይላ ኦቆራዬ ሞይካዾዬ ሃኦ? ዋይሼ እንግን ውዋ እጝ ኡጛ ዬ ካኒ ኣርሽኬን።⁴⁰ውር ፓይላ ጫጋ እሺ። ቡሌ ውር ፓይላ ኬቶኦጝ ጩዋ፤ ሹኔካ ውዋዌ ጁዋኔካ ውዋዌ ፕር ከውር ጊታይ ጋዬ ኬጋጜ ዻዬ ጆሌ እሹጝ ሌይ ሃምካ ሺጞጝ ሁሉካ ሃሚን ውዋ ኣኖጝ።⁴¹ጩዋ ጎም ቡዋካ ውዋ እጜ ሺጝ ናሹጜ ዾርባ/ ሃሳዋ ኔኒዻ ሺጝ እን ውዋጝ ሃዋይሼባ እን ናሹጝጋ።⁴²ውዋ እንዻ ይሪካ ናሹጜ ዾራ፤ ኩይሼያ እያጜ ዮጜ፤ ቦን ኔኒዻ ሃታጲላማ፤ ውርዻ ናንዳካ ዳቢ እጝ ካሎን ጎሺያ።⁴³እሺዻ ክያጃ እጝ ካማር ውር ክየምጵንዻ ሜይሼኔ ካሎን ኣጅሻ እንግን፤ ሺጝ ኦካ ኣሜን ኣኔያጝ ካጋይባዬ ሜይሼያ እንግን።

Chapter 6

ሃፑክ 6ውርካ ባሪዮ ሪግሼንኬን ኬፔን¹ከኦይን ጩዋ ኢየሱስ ናሹጜ ኩያ ሃምካ ፔን እጝ ጌጵሾጝ፤ ውር ጊታይ ዻዬ ጆሌ እሺዻ ዻዬያ እሺ።²ሹ እንካ ሶጵሳ ሄክሾጝ፤ ካርሲያ ኦካ ቶኦካ ይሁኔን እርርሲዬን፤ ውር ጁዋኑ ጊታይ ዋይዻ ጎሺያ። እንግንዻ ሺጝ፤ ውሩጝ ጌይኬ ኦን ካያጃ ጊታጝ? ይጝ ጋይኔ እባጄን ኔና ኦ? ፕር ኦኬ ሹቃሹቃ ጊታጝ ኣሽኪ እያን ኬቡዋ ኔኒ?³ይጝ ማር እጝ ጻጵዬኔኒ? ማር ውዋካ ማርያም፣ ካያዕቆቤ ካዮሴፌ፣ ካይሁዳዬ ካጪኔካ ስምዖን ኔኒ? ጪንጌን ኔኒካ ካኒ ጋኔኬኒ ኬኡዋው ኦጝ? እን ናሹጝ ኬእንዻ ሁሉካ ጋራ ክያኒ።⁴ኢየሱስዻ ሺጝ፤ ውርካ ባሪዮ ካማሬ ሪግሺኔኑጝ ሃኦካ ፔን ኔኒዬ፤ ከኦካ ጫቃንካ ኤዳ ኔኒጵኔ» ዋይሼ እንግን እያይ።⁵ኬኦይን ውር ጩዋማ ጊታይካ ቡርቅ ባይሺሼ እንቃ ካኣሽክዬ ኦኬ ሹቃ እንቃ ካኒ ቻሊኬን፤⁶ኬእጝ ማሬ ይሁኔንዻ ጎሺያ።ኢየሱስ ይዕሲያ ውር ታጵላማንከኦይን ኢየሱስ ኦጉዋይካ ጶሮክ ኣኔን ሺሪዬ እርርሲዬን።⁷ሺውሼ ውር ታጵላማን ኦኔኒዬ፤ ይዕሲያ ዻ፤ዻ፤ ናንዳካ ኡሲካ ጮዩ ኣያ እንግን ጌጳሞ።⁸ኣያ እንግን ክያጃጝ፤ ናንዳካ ጉዋር ጉዩ ከኦካ ሴጋ እንቃ፤ ምሽ ወይ ኮኒሽ ወይ ፕር ኦይዲ ቤሬዻ ጎምቴን፤⁹ዾቅቴባ ቻኩ፤ ኣይባዬ፤ ኦኬ ኦኬ ዻ ከቡዋ ቆቃ ኦይዲ ክምቴን፤¹⁰ሹካጝ የሁሉክቴ ኦካ ከተማ ክየም ሌይ ሃምኬ ቱልቴ ኬኦካ ከተማ እጝ ቆቢባ ኦይን።¹¹ኣያ ራቅካጝ ማሬ እየው ቦወኔ ዋይሺኔንያጝ የቱላያ ከኦካ ራቅ እንያጝ ካማቲሼ እንግን ማኝዬ ቡቡኒ እጝ ኣኔን ኦካ ጃፍ ጉዩ ዱቡጝ ክሽክሺባ ኦይን።¹²እንግንዻ ቱልኬ ኦይኔ ውር ካሁሉክ ይሁኔኔ ክሊዬና፤¹³ቡልሻ ቤሮ ጁዋኑ፤ ውርካ ቡርቂ ጁዋኑዻ ጵሽኬ ዋቃቲዬ ባይሺሻ።ኒቄንካ ዮሐንስ እንካ ዱቅኔን¹⁴ሮጝካ ኢየሱስ ጋንባ እባጄ ፓዬኔ፤ ሄሮድስ ታቺ እን ዋያ እጝ። ውር ክየም ክየም ሺጝ፤ ይጝ ኣሽኪ ዳቢ ሹቃጝ ኬእሹጝ፤ እንካ ዱቅኔን ዮሐንስ ናሹጝ ኬኣርሼን ክያንያጝ ጊያ» ሺጜን እያይ።¹⁵እንቃዻ ሺጜን ሃኤልያስ። ውር ክየም ክየም ፕር ሺጝ ሃውርካ ባሪዮ።¹⁶ዬ ሄሮድስ ዋይ ክያጃ እንያጝ፤ ሺጝ ናሹጛ ዮሐንስ እን ሃኒቂሾጝ ኬኣርሼን ክያኒ።¹⁷እሺ ሄሮድስ ናንዳካ ኝያካ ጪኔ ፊልጶስ ሄሮድያድ እያኒሼን፤ ካጎማ ቁሞጝ ኣዬን ክያጃዬ ዾቅሺሻ ዮሐንስ ቶኦካ ቁሜን፤¹⁸ዮሐንስዻ ሄሮድስ ካእያኒሼ ኝያካ ጪኖጝ ኬክያጃ ሃርግኔያ ሺጜን እያይ።¹⁹ሄሮድያድዻ ናንዳካ ክያጃ እጝ ጎምኬ ሸኔ ዎሺሽ ኒሺሼን፤ ኣይባዬ ካኒ ኣይሼኬን እሺ።²⁰ናንዳካኦ ዮሐንስ ኣዬ ጫንቃሌ ኣዬ ውርካ ባሪዮጝ ሄሮድስ እባጄ ሪግሼኔ ኣኔን ካሊዬን፤ እን ዮሐንስ ክያጆጝ ዋዬ ሄሮድስ ኬሪግዻ ኣኔንኬ ዋዛ ዋዬን።²¹ኬቱንሲዻ ኩና ከሹ እጝ ሄክንድ፤ ሄሮድስ ሻምሼያ ሹ እጝ ጅሼ እሺዬ ውር ጊታይ ኣኔ ጌጳሞ ዼጌ፤ ጊታይካ ፓሬ ውር ታታቺ ጊታይ ጊባጄ ገሊላዬ ኣማ።²²ሹ እጝ ውዋካ ሄሮድያድ ሁሉኬ ባጚኖጝ ዋዝንሲያ ውር ጊታይ ቾቺንሺዮጝ ታቺ እንዻ ዋይሼ ውዋ እን ኦይን የዎሼ ፓይላ ኣንሽ ኣምባ ሃኣይ እንባ፤²³ፕር ኣይኒን ሌይ ሃምካ ጌጳሞ ናኑጝ፤ እጜ የኣንሼ ኣን ፓይላ ሃኣይ እንባ ሺጝ እያይኔ ሁሉክሼያ እሺ ቃቦ።²⁴እሺ ጋን ካቱላ ዋይሼ ጁዋኔ ኦ? ሺጚሼ እሺ እያይ። ጁዋኔዻ ሺጝ ሹቦካ ዮሐንስ እንካ ዱቅኔን።²⁵ውዋ እንዻ ይሪካ ቤርቢዬ ዋካ ሃምካ ቢቲ እጝ፤ ሺጝ ጋን ኬኣይቴ ኣን ሹቦካ ዮሐንስ ኬቆሼ ሃዎሺያ።²⁶ቢቲ እንዻ ናንዳካ ክያጃ እጝ ካሎን ሞይካዽያ፤ ኦካ ማሪካ ኮመና ካካሪሲዬ ክያጃ እጝ ካኒ ዎሽኬን።²⁷ዬ ይዕሲያ ፓፃኖ ክየም ይሪካ ካቃጫ ቦኩኔ ሹባ ዮሐንሱጝ ኤርጊታ፤ እሺዻ ኩዬ ኦካ ቶኦካ ቁሜን ቱዎጝ ቃጭ ሹቦካ ዮሐንሴ፤²⁸ቦኩኔ ከቆሼዬ ኣያ ውዋ እጝ፤ ውዋ እንዻ ኣያ ጁዋኔ።²⁹ውር ጊታይ ዻዬ ጆሌ ዮሐንስዻ ዋይባ እጝ ፓዬና፤ ቦው ሩዋ ኔኒዻዬ ቱቱካ። ኢየሱስ ኣሚሻ ውር ሺ ቾን³⁰ውር ታጵላማንዻ ፑኡሽሜን ኦካ ማራማራካ ኢየሱሴ ክያጃ ኦጊታይ ጋሽክዬዬ ጊርርሲዬዬ።³¹ናንዳካ ውር ጁዋኑ ኣኒኔ ፓይኔኔ ፓዬኔ ኣይን ዳዓኖ ኣሜንዻ ናንዳካጝ ሹሽ ማሬ ኣኔኑጝ፤ ሺጝ ይንዳ እየውጵን ኬኣን ካፓይ ራቅክየም ኬና ውር ውር ማሬ ኣኔን ካቦው ኡሲ።³²ዬ እንግንጵን ፓያ ራቅክየም ኬና ውር ማሬ ኣ³³እንግንዻ ፓዮጝ ውር ጁዋኑ ጌዬ ጊባጃ፤ ጊታይ ኣኔን ኦካ ከተማ እጝ ሌሜ ጉኬ ጃፌ ሄክሻ።³⁴ኢየሱስ ሹ እጝ ሺጜ ጋጊ ኮሊሼን ዛርሲ ጁዋኑ ፑኡሺሜኔ ጌያ፤ ሁዬኬ ማድር ኮኑጝ ማር ውርካ ዳሁኔን ኣኔን ዻዹጝኔያ እንግን፤ ካርሲያ እንግን ኦኬ ጁዋኑዻ እርርሲዬን።³⁵ሹሽዻ ቃይቲሼ ኩዮጝ ውር ጊታይ ዻዬ ጆሌ እሹጝ ፓዬን ኦኔኒዬ ዋይሼ እሺ፤ ራቁጝ ሃቦና፤ ሹሽዻ ቃይቲሻ፤³⁶ካፓይ ክራጝ ውር ኣኔ ክያኒዬ ካጉዋሩጝ ኦካ ኣሜኔ ካጋሜንባዬ ይዕሲባ ዛርሲ።³⁷ዬ እሺ ዋሼ ሺጝ ኣይባ እን እየው ኬኣምቶጝ «እንግንዻ ሺጝ፤ ካፓያ ኡዋሩጝ ኬሺሊንጊ ዻ ሚሼ ካኣይ እንግንባ እንካ ጋሞጝ ካኣይያይ?³⁸እሺዻ ዋይሼ እንግን ኣና ባላሻ አኸ? ዋይሼ እንግን ይንዳ ፓዬ ቶህየ።³⁹ከኦይን ጩዋ ዛርሲ ካቆባ ኦካ ሹጩ ኬና ኣይ ጫጉሬዬ ካካሺ እንግንባ ኬጋጜ ኤርጊታ እንግን።⁴⁰ዛርሲዻ ካሺሜን ዽብ ዽቤ ዶጝታም ዶጝታሜ ቆባ ኬጋጝ።⁴¹እሺዻ ቦው ባላሻ ቾናኔ ኣርቴ ዻዋኔ ቶይ ፎላዬ ኡዋና፤ ጩክ ባላሻዻዬ ካቦሼ እንግንባዻዬ ኣያ ውር ጊታይ ዻዬ ጆሌ እሹጝ፤ ኣርቴ ዻዋንዻ ካሺሼያ ውር ፓይላ።⁴²ውር ፓይላ ኣሜ ናዓሻ፤⁴³ውር ጊታይ ዻዬ ጆሌ እሺዻ ከኦካ ባላሻ እጝ ጋሜዬ ኣርቴዬ ፑርፆፑርፆ ቆዻሜ ቆቁሻ ቋሼ ታጵላማ።⁴⁴ውር ጊታይ ኣሚ ባላሻ እንዻ ሃጁሙ ሺ ቾን።ኢየሱስ ኛፓስ ክያኒ ኩያ ኬጃፍ⁴⁵እሺ ይሪካ ኣኔንባ ዛርሲ ይዕሲዬኔ፤ ውር ጊታይ ዻዬ ጆሌ እሹጝ ኬጋጊ ካሌማ ቁዋሌን ቤተ ሳይዳዬ ኤርጊታ እንግን።⁴⁶ጩዋ ኦይድ ኦይድ እንግኔ ሌፓ ሃምካ ጋግ ይሁኔን።⁴⁷ሹ እጝ ቃይቲሾጝ ጋጊ ኣኔን ኛፓስ ጫቃን፤ ኢየሱስ እሺጵን ኣኔን ዻሊ ክያኒ።⁴⁸ፑጉ ናንዳካጝ ኣኒኔ እንግን ጁጉዬኑጝ፤ ውር ጊታይ ዻዬ ጆሌ እሹጝ ዳርጊዬን ኬይባዬ ጌያ፤ ከሚክር እንካ ኦይድሳጝ ኡጜ፤ ኩይኬ ኛፓሴ ሄክሼ ሃሚን ጊዬዩጝ ኣኔንኬ ቆጩር ጊዬይ ሳጊዬ ኩዬን።⁴⁹ኣይባዬ ሹ እጝ ኩዬ ኬኛፓሴ ጌዮጝ ዋሽኬ ኦኮኑጝ ካኦይዴ እንግኔ ጉቹካ፤⁵⁰ፓይላ ሹ እን ጌዬ እሹጝ ቴርጋዽያ። እሺዻ ይሪካ ሃሳውኔ እንግኔ፤ ዋይሼ እንግን ይጝ/ ሃኣን ኦይድ ሪጊሺንቴን።⁵¹እሺዻ ሌፍ ጋጊ ክያኒዬ ኡፓ ኬእንግን፤ ፑጉዻ ኦይዳ ፑጌን፤ እንግንዻ ካሎን ጎሺያ፤⁵²ካኒ ጶቅሲኬን ሹቃ ናካ ባላሻዬ፤ ሸን ጊዬይ ኣርሼ ጊያ ኡፔ።⁵³ሹ እጝ ቁዋሊኖጝ ሄክሻ ጌንሳሬጤ ጎባ፤ ጋጊ እንዻ ሪባ ኦይን።⁵⁴ይሪካ ጎባ ኬጋጊ ክያኒ ዛርሲ እባጃ ኢየሱስ፤⁵⁵ውርካ ክራ እጝ ፓይላ ኬጉኬን ዼት ውር ጊታይካ ቡርቅ ኬኣልጋዬ ጋኔን ኦይ እሺ ኣኖጝ ቦፓይኔን።⁵⁶ኦካ ጶሮክ ጊታካጝ ሄክሼዬ ወይ ከተማዬ ወይ ጶሮክ ጊታይ ኣኔን ኬከተማ ሹኑኬ ፓይላ ጋጁጝ ውርካ ቡርቂ ጳል ክያኒዬ ኣይን ጩሆኑ ካኣፓላጝ ዱሜን ጋኔን ይሁኔን፤ ጊታይ ዱሚዻ ፓይላ ጋኔን ባይሼን።

Chapter 7

ሃፑክ 7ኢየሱስ ሚኔያ ክያጃ እንካ ኣይሁድ ካሹኑክ¹ከኦይን ጩዋ ውርካ ፈረሳውያኔ ውር ጊታይ ፓዬንኬ ኢየሩሳሌሜ ውር ክየም ክየም ጊታይ ቶክኔ ጆል ወርቀቴ ፑኡሺሜና ማራማራ፤²ውር ጊታይ ዻዬ ጆሌ እሹጝ ጌይ ውር ጊታይ ጋሜን ምሽ ኬቡዋ ኬና ማሬ ጫንቃ ሻሜን ወይ ኬና ማሬ ኡዋኔን፤³ውርካ ፈረሳውዬ ካኣይሁዴ ፓይላ ሺጝ ጊሎካ ሹቡጌን ካሊዬንያጝ፤ ኬክያጃ እጝ ሊኪ ማር ቡዋ ጊዬይ ኬኣጅቱም ኡዋኔንያጝ ጋምኬኔ፤⁴ዋካኬ ሃምካ ራቅካ ኡዋሩጝያጝ ሮኮኔ ማራ እንግን ኤታጋን ጫንቃል ሻሜንያጝ ጋምኬን፤ ፕር ሞቃ፣ ጁ፣ ቋሼዬ ኣልጋዬ ጊታይ ኣይካ ጊሎ እንቃ ካሊባ።⁵ውርካ ፈረሳውዬ ውር ጊታይ ቶክኔ ጆል ወርቀቴ ዋይሼ ኢየሱስ ውር ጊታጝ ዻዬ ጆሌ እኑጝ ኬጊሎካ ሹቡጋን ቆቤን ሃናንዳካኦ ጋሚኔ ኬቡዋ እጝ ማሬ ኡዋኔኑጝ? ሺጝ እያይኔ ጋንሼና።⁶እሺዻ ሺጝ እያጜ ዋሻ፤ ኢሳይያስ ናንዳካ እየው፤ ናንዳካ ኣጁጋን ኬሊኪ ሃሳዋ፤ ሺጝ እያጜ ቶካዬ፤ «ዛርሱጝ ሪጊሼን ኣን ኬፎዾሮ፤ ዬ ሸን ጊዬይ ኬኦናኒ ኣኔን ዹክ፤⁷ይወን ኣን ኬማም እያይ፤ እርርሲዬን ጊዬይዻ ሃኦጊታይ ውር ኣሽክዬጵን።⁸ዬኦይዳያ ኤርጎካ ባሪዮዬ የቶይና ጊሎካ ውሬ ዴንታዬ።⁹ፕር ዋይሼ እንግን እያጝ፤ የሺጛያ ጊሎ ጉዩ ካሊዬንያጝ፤ እያይ ኬኦይቴ ኤርጎካ ባሪዮ ኣኔባ።¹⁰ሙሴ ሺጝ፤ ሪግሺንቴባ ሹቡኔ ጁኔ፤ ውር እን ይሪ ሹኔ ወይ ጁዋኖጝ ካሎን ካኣርሽባ ሺጛ እያይኔ፤¹¹ዬ እየው ውር ክየም ሹኔ ወይ ጁዋኔ ኬኣን ጌዬን ሃእንካ ሁሉክ እንካ ኬልሾ ፓይላ ሃኦጝ ቁርባን ሃሻሚያ ኦካ ቡሌን የሺጛ እያይኔ፤¹²እየውዻ ውሩጝ ኣይን ሹኖጝ ኣይን ጁዋኖጝ ኬኦጝ ጩዋ ኦኬ ክየምጵንዻ ኣሽክቶጝ የናሺቴኬን።¹³ዬ ጊሎ እጝ የሳስኪቴ ጅሼን ኬውሩጝ የሚንቴያ ክያጃካ ባሪዮ፤ ይንዳ እጝ ሙኔን ዬኣሽክያባ ኦኬ ጁዋኑ/።¹⁴ፕር ኢየሱ ሽውሼ ዛርሲ ሃሚን ኔኒዬ ዋይሼ እንግን እያጝ፤ ዋይሼን ኣምባ፤ እየው ፓይላ ጶቅሲባ፤¹⁵ኦኬ ክየምጵንዻ ኬና ካሁልኬ ሹኑኬ ካጮይሽ ውር ኣኔኬን፤ ሳጊ ካጮይሽ ውር ሃእጝ ቱልኬ ኦኑኑዬ ቱልሼ ሹኑኩጝ፤¹⁶ዋይባ ካጝ ኣኔ ናቡ ካዋይባ።¹⁷ኦይዴ ዛርሲዬ ሁሉኬ ቶኦጝ ጩዋ ናንዳካ ሄክንሶናጝ ጋንሻ ውር ጊታይ ዻዬ ጆሌ እሹጝ።¹⁸እሺዻ ዋይሼ እንግን ክያጃጝ ካኒ ሁሉክሼኬኒ እየው? ኦኬ ክየምጵንዻ ኬና ካሁሉክ ኬሹኑክ ሃምካ ውሬ ካቻሊ ጮይሼን ኣኔኬን፤¹⁹ማር ሃምካ ሻኔ ሁሉክ ሃምካ ክያጝ፤ ጩዋ ቱልባ ኬሩዋዌ። ኢየሱስ ሺጜ እያይ ምሽ ፓይላ ኣዬ ጫንቃል ክያጃ።²⁰ፕር ሺጝ እያጝ፤ እን ቱልኬ ኦካ ሁሩጝ እን ጮይሽባ ውር፤²¹ኬቱዎጝ እጝ ቱልኬ ሻንካ ውር ቃቦ ጋራ፤ ኣንግርማ፣ ጎር፣ ውር ኒሼን፣ ኩጳሞ፤²²ዛልንሲዬን፣ ጋራ ኣሽክዬን፣ ውር ኡጙሼን፣ ቦውንታ፣ ሮጝ ካይሲዬን፣ ቶልታሞ ሃጊታይ።²³ክያጃ ጊታይ ፓይላ ቱልኬ ኦካ ውር ጮይሽባ ውርዻ።ኝያ እንካ ሲሮፊኒቃዊ²⁴ጩዋ ናሹጝ ኬኦይኔ ኩያ ፔንካ ጥሮስ፤ ሁሉክ ቶኦ ክየሜ ኦይን ኡፔን ዎሽ እን ውር ክየምጵንዻ ካማሬ እሺ ጌዬን፤ ኣይባዻዬ ኦይ ኡፎጝ ካኒ ቻሊኬን ራሺኔን።²⁵ዬ ይሪካ ኝያ ክየም እጝ ውዋ ዽታኬ እንኔኑጝ ጎማ ኡሲካ ጮዩጝ ዋይ ናንዳካ እሺዬ ኩኔ ቡዳ ኦካ ጃፍ ኔኒ።²⁶ኝያ እንዻ ሃውርካ ግርኬ፤ ኬጅሼን ኔኒ ሺጝ ሲሮፊኒቃዊ፤ እሺዻ ኢየሱስ ካቡል ቤሮ ኬኦካ ውዋ ኔኒዬ ይወና።²⁷ዬ እሺ፤ዋይሼ እሺ፤ ባላሻካ ሃንታ ኑኑ ቦዌ ክያኒ ኣዬን ናንዳካጝ ማሬ ሊኪ ኣዬኑጝ ኬሌሜን ሃንታ ካኣማ ናዓሽባ።²⁸እሺዻ ዋሼ ሺጝ፤ ይንጌ፤ ታቹጝ ዮ፤ ክያኒ ቆብ ኦይንካ ሻወን ዱቡዬ ኣሜን ፑርፆፑርፆ ካሃንታ።²⁹እሺ ዋይሼ እሺ«ዬ ሺጝያጝ እንያጝ ካምባ፤ ቤሮ ቱላ ኬኦካ ውዋ ኑኑ።³⁰እሺዻ ዋክ ሃምካ ቶኦያጝ ውዋ ኔኒ ኡጝ ኣልጋ ክያኒዬ ቤሮዻ ኦቼዬ ጌያ።ባይሼንካ ዱጛ እጜ ዱዺ እጜ³¹ኬኦይን ኢየሱስ ናሹጝ ኬፔንካ ጥሮሴ፤ ሻምኬ ዳራካ ሲዶናዬ ከኦካ ፔንካ ከተማ እጝ ሺጜ ዐሥር ሳጊዬ ኩና ኛፓስካ ገሊላ።³²ጩዋ ውር ቦፓይኔያ ሃምን ኔኒ ውር እጝ ኣይ ዱጋዬ ዱዺዬ፤ ካኣይሼ ቡዋዻዬ ይወና።³³ኢየሱስ ሻም ውር እጝ ኬኦካ ዛርሲዬ ቦኩዮጝ ጩዋ፤ ዾቅሼያ ቡዋ ኔኒ ናቡ ቱዎጝ፤ ጩዋ ሺጝ ካፓልቅባዬ ዱማ ካትካ ውር እጝ።³⁴ቶይ ፎላዬ ሺጝ ቃታታና «ኤፍታህ/ እጝ ሺጝ ቦወና።³⁵ይሪካ ናቡ ኔኒዻ ቦወና፤ ቡል ካት ኔኒዻዬ ካርሲያ ሃሳውኔን።³⁶ኢየሱስዻ ዳቢ እጝ ካማር ክየምጵንዻ ሜይሼኔ ኤርግታ፤ ኣይባዬ ከእያይ እሺ ካማሬ ሃሳወኔ ሜይሾጝ፤ ክያጃ እጝ ሻሚሺዬ ሃሳዋ።³⁷ዛርሲዻ ኬኦይ ሳጊ ጎሺዬ ሺጝ ኦይን ኣሽክዬ ፓይላ ሃሹቃ፤ ዱጛንዻ ዋይባ፣ ኣይን ዱዻንዻ ሻማ እያይካ ሃሳውኖጝ።

Chapter 8

ሃፑክ 8ኢየሱስ ኣሚሻ ውር ሺ ኣሁር¹ከሹ እጝ፤ እንቃ ዛርሲ ጁዋኑ ፑኡሽሜና፤ ኦኬ ክየምጵንዻ ኬና ካጋሜ ናንዳካጝ ማሬ ኣኔኑጝ ሺውሼ ውር ጊታይ ዻዬ ጆሌ እሺ ሃሚን ኔኒዬ ዋይሼ እንግን እያጝ፤²ናንዳካግ ድቢኔካ ኣን ሹ ጅያኔ ኦካ ኣሜን ጊዬይዻ ናንዳካጝ ማሬ ኣኔኑጝ ውር ጊታጝ ሃዻዹጝኔያ፤³እያጝ ካሽ ቃወ እንግን ሃይዕሲሼያ እንግን ሃምካ ቶኦ ጊዬዩጝ ውር ክየም ክየም ናንዳካጝ ፓይኔኬ ዹኩጝ ጉዋር ክያኒ ካቲሜኔ ቡድባ።⁴ውር ጊታይ ዻዬ ጆሌ እሹጝ ዋሼ ሺጝ፤ ኬቦናጝ ክያኒ ምሽ እጝ ካኣምሽቴ ጊታጝ ጌይኬ ኦን?⁵እሺዻ ሺጝ ኣና ባላሻ ኣኽዌ ኣንሻ እንግን፤ እንግንዻ ሺጝ ሶጳ።⁶እሺዻ ዛርሲ ካቆብ ኬዳሊዬ ሜይሼያ፤ ቦው ባላሻ ሶጳኔ ይሁሺኖጝ ጩዋ ካጋይ ውሬ ኣያ ውር ጊታይ ዻዬ ጆሌ እሹጝ፤ እንግንዻ ጋያ ዛርሲ።⁷ፕር ኣና ኣርቴ ሃይሻይሺ ጊታኬና፤ እሺዻ ይሁሼን ኣርቴ ጊታይኔ ካጋ እንግንባዬ ሜይሼያ እንግን።⁸ዛርሲዻ ኣሜ ናዓሻ፤ ጩዋ ውር ጊታይ ዻዬ ጆሌ እሹጝ ፑርፆፑርፆ ጊታይ ሺዺ ቋዻሜ ቋቂሽ ቋሼ ሶጳ፤⁹ኦይን ኣና ውር ሺ ኣሁር፤ ይዕሲዬ እንግን ጩዋ፤¹⁰ከውር ጊታይ ዻዬ ጆሌ እሺ ፓያ ፔን እጝ ሺጜ ዳልማኑታ ኬጋጊ።¹¹ፈረሳውያን ቱሌ ካርሲያ ከኢየሱስ ዜርሚኔን። ዎሽ እሺ ፓታንሲየኔ ካዹዋልሼ እንግን ኦኬ ኬፎላ ዾዮኬ ጋንሼና።¹²እሺዻ ካሎን ዎርጊኔ ኡሱጝ፤ ሺጝ ጅሼን ይጝ ሃናንዳካኦ ኣንሺኔ ኦኬ ዹዋልሺኔን? ሃሺጝ ኣኩሉክ፤ ናንዳካ ጅሼኑጝ ዹዋልሺኔን ክየምጵንዻ ሃኣይኬን /¹³ጩዋ ኦይድ እንግኔ ቁዋልሼና ታቴ ኬጋጊ።እርሾካ ፈረሳውዬ ካሄሮድሴ¹⁴ውር ጊታይ ዻዬ ጆሌ እሺ ናንዳካጝ ጌርሺኔ ባላሻ ቦወኑጝ፤ ከኦካ ባላሻ ክየም እንቃ ጋጊ ቱዎጝ ኦኬ ክየምጵንዻ ካኒ ኣኔኬ።¹⁵ኢየሱስዻ፤ ሺጝ ኣጅቴባ ከኦካ እርሾካ ፈረሳውዬ ካሄሮድሴ ማንኪ እየው ኤታጋን ሹቃ ሺጝ እያይኔ ሜይሼያ እንግን።¹⁶እንግንዻ ዋይሼ ጋጝ፤ ዋይሼ ኡዋው እያይ ሃኦጝ ባላሻ ማሬ ኦጉዋዩ ኣኔን» ሺጝ እያይኔ ሃሳወና።¹⁷ኢየሱስዻ እባጅ ቃቦ ጊዬይዬ፤ ዋይሼ እንግን እያጝ፤ የሺጛ ሃናንዳካጝ ባላሻ ማሬ ኦጉዋዩ ኣኔኔ ጊያ ሃናንዳካኦ የሃሳውንቴ እያይኑጝ? ጋን የጶቅሲያኬኒ? የእባጃኬኒ? ሸን ጉዩ ኣርሻይ?¹⁸የኣንቴባ ካርቡዬ የጌያኬኒ? የኣንቴባ ናቡዬ የዋያኬኒ? የጶቅሲያኬኒ?¹⁹ባላሻ ቾን ሹ እን ሃቦዋ ኣዬ ውር ሺ ቾን የቦዋ ፑርፆፑርፆ ቋሼ ፓስ ኣኸ? እንግንዻ ሺጝ ታጵላማ።²⁰ኤባላሻ ሶጳን ሹ እን ሃቦዋ ኣዬ ውር ሺ ኣሁር የቦዋ ፑርፆፑርፆ ቋሼ ፓስ አኸ? እንግንዻ ሺጝ፤ ሶጳ»።²¹እሺዻ ዋይሼ እንግን ሌይ ጋን የካኔ ጶቅሲያኬን እያንኪ።ውር እን ካርቡ ኣይ ቆሮዬ ባይሺሼ ቤተ ሰይዳጝ²²ኬኦይን ጩዋ ፓዬና ቤተ ሰይዳ። ውር ጩዋማኬ ዶክ ቦፓይኔ ውር ክየም ኬና ካርቡ ኣይ ቆሮ ኦኔኒዬ ካዱሞጝ ይወና።²³እሺዻ ጎም ቡዋካ ቡዋካ ውር እጝ ካርቡ ኣይ ቆሮዬ ቡልሼያ ኬጶሮክ ሹኑክ፤ ሺጝ ካፈቅቴ ካርቡ ክያኒዬ፤ ኣይሼ ቡዋ ኔኒ ኦኔኒዬ፤ ኣና ኦ? ኬና የቶዬ ሺጝ እያይኔ ኣንሻ እሺ።²⁴እሺዻ ጌይ ካቼ ሺጝ፤ ውር ይንግሼን ኬሻሪዬ ሃጌይባ።²⁵ኢየሱስዻ ፕር ሺጝ ቡዋ ናኒ ኣይሼ ኦካ ካርቡካ ውር ይጜ፤ ከሹ እጝ ካርቡ ኔኒ ላሉጛ፤ ሜሌልዻ ዋክሼያ እሺ፤ ኦኬ ፓይላ እድዬ ቶዬን ቻሊያ።²⁶ጩዋ፤ ዋይሼ እሺ ኦይሃምካ ጶሮክ እጝ ሁሉኬን/ ኦካ ጶሮክ እንዻ ኦይ ውር ክየምጵንዻ ሜይሼን» ሺጝ እያይኔ ይዕሲሼያ እሺ ሃምካ ጶሮክ ኔኑጝ።ጴጥሮስ ናንዳካ ኢየሱስ እባጄን እን ኣኖጝ²⁷ኢየሱስ ከውር ጊታይ ዻዬ ጆሌ እሹጝ ኩያ ሃምካ ቶኦካ ፊልጶስ ቂሳሪያ፤ ጋንባ ኬጉዋር ፓዬኔ ዋይሼ ውር ጊታይ ዻዬ ጆሌ እሺ፤ የጋን ውር ዋይሼ ኣን ኒን? ሺጝ እያይኔ ኣንሻ እንግን።²⁸እንግንዻ ሺጝ፤ ጊታኬና ሺጚ እንካ ዱቅኔን ዮሐንስ ኣኔባ፤ ዶክ ሺጝ ሃኤልያስ፤ ዶክ ፕር ሺጝ ሃውር ጊታባካ ባሪዮ ክየም ጊዬይ» ሺጝ እያይኔ ሜይሼያ እሺ።²⁹ጩዋ ሺጝ ኤ እየውካ የዋይሺቴ ኣን ኒን? ሺጝ እያይኔ ኣንሻ እንግን። ጴጥሮስ ሺጝ እን የኣይ ክርስቶስ።³⁰ኢየሱስ ናንዳካ እሺ ካማር ውር ክየምጵንዻ ሜይሼኔ ኣጅሻ እንግን።ኢየሱስ ናንዳካ ኣርሼን ኔኒ ሌሚሼ ክያጃ³¹ጩዋ ሃንታካ ውር ካጌዬ ጋሎ ጁዋኑጝ፤ ኬውር ጌጵሹጋን፤ ኬታታቺካ ውርካ ቃሼ ከውር ጊታይ ቶክኔ ጆል ወርቀቴ ካቦውዮጝ፤ ካኒሼዬ ከሹ እንካ ማክንሳ ካናሹጞጝ ካርሲያ እንግን እርርሲዬን።³²እሺዻ ሜይሼያ እንግን ኬሊኪ እጝ፤ ኬሹ እጝ ጴጥሮስ ቦኩዬ ኢየሱስ እሺጵኔ ካርሲያ ጎሪዬን።³³ኢየሱስ ሁቤኔ ቶይ ሃምካ ውር ጊታይ ዻዬ ጆሌ እሺዬ፤ ዋይሼ ጴጥሮስ እን እጁጙጝ ካምሼ ኦናኒ ሁር/ እን የቃቢዬን እንካ ውር ዬ ክያጃካ ባሪዮ የቃቢኬኔ» ሺጝ እያይኔ ጎሪያ እሺ።³⁴ከኦይን ጩዋ፤ ሺው ዛርሲ ካውር ጊታይ ዻዬ ጆሌ እሺዬ ዋይሼ እንግን እያጝ፤ ውር እጝ ናሺ ኣን ዻዬን ኣኔያጝ ካቡዲ እሺ ኤምኑ፤ ካዼት ሻሪ እንካ ሮይኔኔ ካዻይሼ ኣምባ፤³⁵ውር እጝ ዎሺ ናፒሲ ኔኒ ዻዓሺዬን ፓይላ ካይባ፤ ናንዳካ ኣኔ ናንዳካ ክያጃ ሹቃ ክያጄኔ ጊታይ ካይሲ ናፒሲ ጊዬዩጝ ፓይላ ባይሽባ።³⁶ውር ዳሉጝ ፓይላ ማቲ ኔኒዬ ካይሲያ ናፒሲ ኔኒያጝ ካኣሽክዮ?³⁷ኣይባዬ ውር ናንዳካ ናፒሲ ኔኒ ኣና ኦ ካሌሜን?³⁸ኬቦን እጜ ከኦካ ጫቃንካ ጅሼንካ ሴሶ ኬኣኔ ኬክያጃ ናኒዬ ጊታይ ሪጊሼን ፓይላ፤ ሃንታካ ውርዻ ከኦካ ጌጳሞ

Chapter 9

ሃፑክ 9¹ፕር ሺጝ ሃዋይሼባ እየው ኣኩሉክ፤ ከኦካ ጫቃንካ ጊታጝ ጎሩጝ ሌይ ሃም ጌጳሞካ ባሪዮ ካኩዋዌ ከቁዋቂትዬ ካጌዮጝ ውር ክየም ክየም ጊታኬና ማር ኣርሼን ጌዬን ኣኔባ» ዋይሼ እንግን እያይ።ሩዋካ ኢየሱስ ላሉጛ²ከሹ ላ ጩዋ ኢየሱስ እያንሽ ጴጥሮሴ፣ ያዕቆቤ፣ ዮሐንሴ ኮቴያ ጋግ ራጅሜ ክየም፤ ጋይ እንግንጵን፤ ከኦካ ማሪ ጊዬይ ጌያ ዋና፤³ኣፓላዻ ዳሉጝ ክያኑጝ ውር ክየጵንዻ ማሬ ጩቤ እባጄን ዴንታ ኔኒ ካሎን ማቲያ ፎልቼን።⁴ኤልያሴ ሙሴዬ ሃሳወን ከኢየሱሴ ጌያ።⁵ጴጥሮስ ዋይሼ ኢየሱስ ውርካ እርርሲዬን ይን ጉዋዩዮ፤ ሃቆባያ ኦጝያጝ ሃሹቃ ከኡዋው፤ ሃኣሽክያባ ኦካ ጅያን፤ ክየም ኑኑ፣ ክየም ካሙሴ፣ ክየም ካኤልያስ።⁶ካሎን ናንዳካጝ ሪግሺኖጝ ኦጊታይ ሃሳወዻ ካኒ ጊባጅኬን።⁷ጩዋ ሉፍ ኩኔ ሹማ እንግን፤ ከኦካ ክያጝካ ሉፍ፤ ኩና ናቅድ ኬና ሺጝ፤ ውዋ እን ናኒ ሃናሺዬ ሃይዕጝ፤ ዋይሼን እሺባ።⁸ይሪካ ቶዬ ማራ ጊዬዩጝ ከኦካ ኢየሱስ እንቃ ውርክየጵንዻ ካኒ ኣኔኬን።⁹ከሹ እን ጎቤኬ ጋግ ክያኑጝ፤ ሺጝ ሃንታካ ውር ሌይ ሃምካ ናሹጜ ከኣርሼን ክያኑጝ ኦይን የጌይቶጝ ኦይድ ውር ክየምጵንዻ ሜይሺቴን፤ ሺጝ እያይኔ ሜይሼያ እንግን።¹⁰እንግንዻ ክያጃ እን ክያጆጝ ጎማ ኬሼን፤ ኣይባዬ፤ ከኣርሼን ናሹጜን ኣዬ ኦ ጋንኬ ጋጝ ሃሳውኔን።¹¹ጩዋ ሺጝ፤ ኤውር ጊታይ ቶክኔጆል ወርቀቱጝ ሺጜ ካሌማ ኩዋው ሃኤልያስ ሃኦ? ሺጝ እያይኔ ጋንሼና።¹²ኢየሱስዻ ዋይሼ እንግን እያጝ፤ ኤልያስ ከኣኩሉክ ሌሜ ኩኔ ኦኬ ፓይላ እያይ ኣዮጝ ኣሽክባ፤ ኣኪ፤ ሃንታካ ውር ካጌዬ ጋሎ ጁዋኑዬ ቦውዬን ካኣኖጝ ቶኮጝ ሙንሼን እየው ኬእያን?¹³ኣይባዬ ሃዋይሼባ እየው፤ ኤልያስ ኩና፤ እንግንዻ ናንዳካ ሃንታካ እሺ ከእያይ ቶኮጝ እን ዎሾጝ ፓይላ ጋሽክዮጝ።ባይሺሻ ውዋ እን ኣኔ ኡሲካ ጮዩጝ¹⁴ዋኬ ፓይኔ ሃምካ ውር ጊታይ ዻዬ ጆሌ እሺዬ ሺዺህ፤ዛርሲ ጁዋኑ ላጛ እንግን፤ ውር ጊታይ ቶክኔ ጆል ወርቀትዻ ዜርሜን ኬእንግኔ ጌያ።¹⁵ዛርሲ ፓይላ ቶዮጝ ይሪካ ጎሺዬ ቡዋ ቲቴን ጉኩሼያ ሃሚን ኔኑጝ።¹⁶እሺዻ ዋይሼ እንግን ዜርሚኔ ከእንግን ሃክያጃካ ኦ? ሺጝ እያይኔ ኣንሻ እንግን።¹⁷ከኦካ ጫቃንካ ዛርሲ ውር ክየም ሺጝ እያጝ፤ ውርካ እርርሲኔኑጝ ዮ፤ ውዋ ናኒ ኡሲካ ጮዩ ጎሜ ሻም ዱዽዬ ማቲ ባጃዬ ሃቦኩኔያ ዮጝ ኑኑጝ።¹⁸ሹካጝ ናሹጞጝ ውር ፓይላ ሚኔባ፤ ቡልባ ዱቦ ኬቶግ፣ ሺኪባ ኒጊዻ፣ ሩዋ ኔኒዻ ቁዋቅትሽባ፤ ካቡልሽ ኡሲ እንካ ጮዩዬ ኣንሻ ውር ጊታይ ዻዬ ጆሌ እሹጝ፤ ዬ እንግን ካኒ ቻሊኬን።¹⁹ኢየሱስዻ ዋሼ ሺጝ፤ ጅሼን ማር ይሁኔን ዮ፤ ኬእየው ሃኡፒ ሌይ ኣሚን? ሃዶንሺሼ እየው ሌይ ኣሚን? ዋይሼ እንግን ቦፓይንቴ ውዋ እን ዮጝ።²⁰ውርዻ ቦፓይኔያ ሃሚን ኔኒጝ፤ ኡሲካ ጮዩዻ ሹ እን ጌዬ ኢየሱስ ይሪካ ዳርግሲያ ውዋ እን፤ ፓቅሼ እሺ ዳሊ ክያኒዬ ዳርጊሲዬ ካርሲያ ዱቦ ቡልሼን።²¹ኢየሱስዻ ዋይሼ ሹኔ ከውዋ ጎሜ እሺ ማቲ ሹ አኸ? ሺጝ እያይኔ ኣንሻ። እሺዻ ሺጝ እያጝ ካርሲኬ ናሳሞዬ ጊያ።²²ዎሽ ኒሼኔ ሹ ጁዋኑ ፓቅሼባ ጉ ክያንዻ፣ ሙዋ ክያኒዻ፤ ሃኦኬና የቻሊዬያጝ ቶይሼ ኣንባ፤ ባይሺሼ ኣንባዻ።²³ኢየሱስዻ ዋይሼ እሺ፤ የሺጚ የቻሊያጝ ኪ? ናንዳካ ውር እጝ ይወን ፓይላ ቻሊሜንባ።²⁴ሹኔካ ውዋ እን ይሪካ ሺጝ ሃይወንባ፤ እጛ ማሬ ይሁኔን ሃእባጅያ/ ሺጝ እያይኔ ኡቹካ።²⁵ኢየሱስዻ ሹ እን ዛርሲ ግድምሼን ዮጝ ኔኒዬ ኣኒኔ ከጉኬን ፓይኔኔ ጌዮጝ፤ ሺጝ እን ኡሲ ዱጛጜ ዱዹጜ ቱልባ ኬኦኔኒ/ ካርሲ ኬጋኔ ኬማር ዋኬ ሁሉኬኔ ሃሜይሼ እን/ ሺጝ እያይኔ ጎሪያ ኡሲካ ቾዩ።²⁶ኡሲ እንካ ጮዩዻ ኡቹኬ ካሎን ዳርጊሲዬ እሹጝ ጩዋ ቱሌኬ ኦካ ውዋ እጝ፤ ውር ጁዋኑ ሌይ ሃምካ ሺጜ ኣርሻ ውዋ እን ማቲያ ኬውር ኮኑጝ ኣርሹጝ።²⁷ዬ ኢየሱስ ጎም ቡዋ ኔኒዬ ቲታ፤ ውዋ እንዻ ናሹጜ ዾራ።²⁸ኢየሱስዻ ሁሉኬ ቶኦጝ ጩዋ፤ ውር ጊታይ ዻዬ ጆሌ እሹጝ እንግንጵን ሺጝ ኡዋው ካማርቴ ቡሌን ቻሊዬን ሃናንዳካኦ? ሺጝ እያይኔ ጋንሼና።²⁹እሺዻ ሺጝ፤ ኦኬና ኣኔን እያይ ቡሌን ኬቻሊቶጝ ሃኬ ይሁኔኔ ኬቶሮንዽዬኔ ዋይሼ እንግን እያይ።³⁰ጩዋ ናሹጜ ሳጊያ ኬዳራካ ገሊላ፤ ኢየሱስዻ ራቅ ጊታይ ኣኖጝ ውር ክየምጵንዻ ካእባጆጝ ካኒ ዎሽኬን፤³¹ዋይሼ ውር ጊታይ ዻዬ ጆሌ እሺ ሃንታካ ውር ሳስክዬ ጋይባ ቡዋካ ውር፤ እንግንዻ ኒሽባ፤ ከሹ ጅያን ጩዋ ናሹጓ፤ ሺጝ እያይኔ ካርሲያ እንግን እርርሲዬን።³²ዬ እንግን እን እሺ ሜይሼ እንግኑጝ ካኒ ዋይኬን ሹቃ፤ ካማር ኣንሺኔንዻዬ ሪግሼና።ኬፓይላ ኣይ ሳጋ ኒን?³³ከኦይን ጩዋ እንግን ፓይላ ፓዬና ቅፍርናሆም። ሁሉኬ ቶኦጝ ጩዋ ዋይሼ እንግን ይቲ እና የዜርሚንቴ ጉዋር ክያኒ ሃናንዳካ ኦ? ሺጝ እያይኔ ኣንሻ እንግን።³⁴ዬ እንግን ጉዋር ክያኒ ዜርሚኔ ሺጜ ኬፓይላ ሃኒን ኣይሳጉጝ ጌያ ሹይ።³⁵ቆቦጝ ጩዋ ሺው ውር ታጵላማኔ፤ ሺጝ እን ዎሺ እንካ ኣዬን፤ ካኣይ ቱንሲካ ፓይላዬ ካኣይ ውርካ ዋድማካ ፓይላዬ» ዋይሼ እንግን እያይ።³⁶ቦኩኔ ሃንታ ዽንዻዬ ሪባ ኦካ ጫቃን ጊዬይ፤ ናግዻዬ፤³⁷ሺጝ ከኦካ ሃንታ ጊታጝ ውር እን ናሺ ክየም ናሺባ ኣንዻ፤ እን ናሺ ኣንዻ እን ናሺ ፓይላጝ ማር ኣኔን ሃእጝ ይዕሲ ኣን» ዋይሼ እንግን እያይ።እን ማር ኡዋው ሚኔን ፓይላ ኣኔንኬ ኡዋው³⁸ዮሐንስዻ ዋይሼ ኢየሱስ፣ ውርካ እርርሲዬን ይን ጉዋዮ፤ ውር ክየም ቡል ቤሮ ከሮጝ ኑኑዬ ሃጌያያ፤ ማሬ ኡዋው ዻዬን የሃርጌያይ?³⁹ዬ ኢየሱስዻ ሺጝ እያጝ፤ ኦይድ ሃርግቴን፤ ውር ክየም ኣሽኪ ከሮጝ ናኒ ኦኬ ሹቃዬ ይሪካ ቻሊኬን ኣን ክያጃ ጋራ ሃሳውሼን።⁴⁰እን ማር ኡዋው ሚኔን ፓይላ ኣንኬ ኡዋው፤⁴¹ሃዋይሼባ እየው ኣኩሉክ፤ ክርስቶስ ኣዬን ጉዩ ከሮጝ ናኒ ውር እን ኣይ እየው ኬኞኮንኮሎ ክየም ሙዋጝ ፓይላ ካይሲኬን ኣንቲቲ እንካ ጋዬ እሹጝ።ከውር እንቃ ካቲሚኔን ኣዬን⁴²ከኦካ ጊታይ ይወንኬ ኣን ከኦካ ሃይሻይሺ ጊታጝ እን ካቲ ክየም ፓይላ ካቁምሼ ቦሉ ኔኒ ማዶካ ባይ ዴጩጉዬ ፓቅሼያ ኛፓስ ክያኒያጝ ሃባሺ፤⁴³ዬ ቡዋኑኑ ካቲሜናያጝ ቃጭባ፤ ከኡፔኬ ቡዋ ዻዌ ከሁሉኬ ጉያጝ ከኡፔኬ ዱጙሚዬ ከሁሉኬ ሃምካ ዻቆ ሃባሺ፤⁴⁴ሺጛ ጉያጝ ኣርሽኬን፤ ጉ ኔኒዻ ካይኬኔ፤⁴⁵ጃፍ ኑኑ ካቲሜኔያጝ ቃጭባ፤ ኬኡፔኬ ጃፍ ዻዌ ካፓቅሼ እን ሃምካ ጉያጝ ኬኣዬ ኤላዬ ኬሁሉኬ ሃምካ ዻቆ ሃባሺ፤⁴⁶ሺጛ ጉያጝ ኣርኬን፤ ጉዻ ካይኬኔ፤⁴⁷ካርቡ ኑኑ ካቲሜናያጝ ሆልቄ ቡልባ፤ ኬኡፔኬ ካርቡ ዻዌ ካፓቅሼ እን ሃምካ ጉያጝ፤ ኬኡፔኬ ካርቡ ክየሜ ኬሁሉኬ ሃምካ ጌጳሞካ ባሪዮጝ ሃባሺ፤⁴⁸ሺጛ ጉያጝ ኣርኬን፤ ጉዳ ካይኬኔ፤⁴⁹ውር ፓይላ ቆብባ ኬጉዌ።⁵⁰ሶቆ ሃሹቃ፤ ኣይባዬ ሶቆ ኣዬን ኔኒ ካይያያጝ የሻማ እያን ከዋሼ ሻምቴ ጩዋናጝ? ሶቆ ካኣኔባ ኦጉዩ ቱዎጝ፤ ናሺባ ጋጝ።

Chapter 10

ሃፑክ 10ቡሌንካ ኡማዬ ኣጚዬ¹ጩዋ ኢየሱስ ናሹጜ ኩያ ፔንካ ይሁዳዬ ራቅ ጊታይ ኣኔን ዮርዳኖስ ታቴዬ፤ ዛርሲ እንቃ ፑኡሽሜና ኦካ ማራማራ ኔኒ፤ ከኦይን እርርሲያ እንግን ኦግታይ ኣሽክዬ ኬሌሜን።²ውር ክየም ክየምካ ፈረሳውያን ዎሽ እሺ ፓታንሲዬኔ ፓዬኔ ሺጝ፤ ውር ኝያ ኔኒ ቡሌን ኣኔባይ? ሺጝ እያይኔ ጋንሼና።³እሺዻ ዋሼ ዋይሼ እንግን ሙሴ ሜይሼ እየው ኦ?⁴እንግንዻ ሺጝ፤ ሙሴያጝ ቶክ ወርቀትካ ቡሌኔ ካቡሎጝ ናሺሼያ ኡዋው።⁵ኢየሱስዻ ዋሼ ዋይሼ እንግን እያጝ፤ ሙሴ ቶክሼ እየው ክያጃ እን ሃናንዳካጝ ሸን ጉዩ ኣዬ ኣርሹጉጝ።⁶ኣይባዬብከሌሜን ካሙኔን ባሪዮ ሻማ ጁሙዬ ሃኣጚዬ ሙና።⁷ዬ ውር ኦይድባ ሹኔዬ ጁዋኔዬ፤ ኡፓ ኬኣጚዻ፤⁸እንግን ዻዋን ማቲባ ኣሩጝ ክየም፤ ከኦይን ጋይ ኣሩጝክየም ዬ ማር ዻዌን፤⁹ዬ ውር እን ኣይኬ ባሪዮጝ ውር ክየምጵንዻ ካማር ዋና ማቲዬን።¹⁰ፕር ኬሹ እን ሁሉኬ ቶኦጝ፤ ውር ጊታይ ዻዬ ጆሌ እሹጝ ቲት ክያጃ እኔ ጋንሼና።¹¹እሺዻ ዋይሼ እንግን ውር ክየምጵንዻ ቡል ኝያ ኔኒዬ እያንሻ እንቃያጝ ኣሽክያ ከእሺ ኩጳሞ፤¹²እሺዻ ቱልኬ ኦካ ኡማዬ እያንሼና ከጁሙ እንቃያጝ ኩጳሲዬና» ዋይሼ እንግን እያይ።ኢየሱስ ኡዋና ሃንታ ሃይሻይሺ¹³ኢየሱስ ካዱም እንግንባዬ፤ ውር ቦፓይኔያ ሃንታ ጊዬይ ሃሚን ኔኑጝ፤ ዬ ውር ጊታይ ዻዬ ጆሌ እሹጝ ጎሪያ እንግን።¹⁴ኢየሱስዻ ቶይ እጜ ሚኒሼዬ ዋይሼ እንግን እያጝ፤ ሃንታ ካፓዬምባ ዮጝ ናኑጝ ኦይድ ሃርጊቴን፤ ጌጳሞካ ባሪዮ ሃካ ጊታይ ውይ ጊታጝ።¹⁵ሃዋይሼባ እየው ኣኩሉክ፤ ጌጳሞካ ባሪዮ ጊታይ ማርኬ ሃንታ ማቲዬን ፓይላ ክየምጵንዻ ሁሉኬን።¹⁶ናግ ሃንታዻዬ ኣይሼ ቡዋዌ ኡዋና እንግን።ባርሻ ሆድሞ እጝ¹⁷ናሹጝ ኬኦይኔ ካርሲዬ ጉዋር፤ ውር ክየ ሪሼ ኩና ሃሚን ኔኑጝ፤ ኦካ ማሪ ኔኒዻ ቶኬ ኩዋሚኔ ሺጝ፤ ውርካ እርርሲኔን ሌሞጝ ዮ፤ ካሁሉኬ ሃምካ ቦንካ ካቦን ካኣሽኪ ኦኬና ኣኔን እያን» ሺጝ እያይ።¹⁸ኢየሱስዻ ሺጝ እያጜ ዋሼያ እሺ፤ ሃኦ የዋይሼ ኣን ሌሞጝ? ከኦካ ባሪዮ ክየም እጝ እንቃ ሌሞ ኣኔኬን፤¹⁹የእባጅያይ ጊታይ ክያጆጝ፤ ኦይ ኒሼን፣ ኦይ ኩጳሲዬን፣ ኦይ ኦጉሬን፣ ኦይ ከሾሮ ክሊዬን፣ ኦይ ቱዋኔን፣ ሪግሺንቴባ ሹቡኔ ጁኔ።²⁰ውር እንዻ ሺጝ፤ ውርካ እርርሲዬን ይጝ ዮ፤ ጊታይ እባ ሃካርሲኬ ናሳሞ ናኒዬ ሃዻዬያ።²¹ኢየሱስዻ ቶይ እሺዬ ናሺያ፤ ዋይሼ እሺ ኣኪ ኦኬ ክየም ጆግሼያ እን ካሜ ጊታይ ኑኑ ኣኖጝ ፓይላ ኡዋሩጝሽባ፤ ዬ ኣይባ ኩፓን ኬፎላ ዾዮክ የጌይባ ሆድማሞ ኬና ፑኡሺዬ፤ ጩዋ ኩዋዌ ዻዬ ኣምባ።²²ውር እንዻ ዋዬ እጝ ካሎን ሞይካዽያ፤ ናንዳካጝ ሆድማሞ ጁዋኑ ኣኖጝ ዻዹጝኔዬ ኩያ።²³ኢየሱስ ቶዬ ውር ጊታይ ኣኔን ማራማራጝ፤ ዋይሼ ውር ጊታይ ዻዬ ጆሌ እሹጝ ናንዳካ ውር ሆድሞ ሃምካ ጌጳሞካ ባሪዮ ሁሉኬን ካሎን ቁዋቅትሽ እያን/²⁴ውር ጊታይ ዻዬ ጆሌ እሺዻ ዻዹጝኔያ ክያጃ እጝ ሃሳዎጝ፤ ኢየሱስ ፕር ዋይሼ እንግን እያጝ፤ ሃንታ ናኒዮ፤ ሃምካ ጌጳሞካ ባሪዮ ሁሉኬን ኣይ እያን ቁዋቃ።²⁵ናንዳካጝ ውር ሆድሞ ካሁሉኬ ሃምካ ጌጳሞካ ባሪዮያጝ ሳጊ ጋማላ ሁሉኬ ፑልታካ ማርፌያጝ ሃባዶ።²⁶ውር ጊታይ ዻዬ ጆሌ እሺዻ ሳጊ ኬዻዹጝኔን ሺጝ ኣኪ ሃኒን ካቻሊ ኡዋው ባይሺሼኑጝ ሺጝ እያይኔ ሃሳወና።²⁷ኢየሱስዻ ጌይ እንግንኔ፤ ሺጝ እን ማርኬ ታጝካ ውር ቻሊምኔን ኬታጝካ ባሪዮ ቻሊሜንባ» ዋይሼ እንግን እያይ።²⁸ጴጥሮስዻ ሺጝ እየዎ፤ ኡዋው ሃኦይዳ ፓይላዬ ሃዻይቴያ እን።²⁹ኢየሱስዻ ዋሼ ሺጝ፤ ሃዋይሼባ እየው ኣኩሉክ፤ ውር እን ሺጚ ናንዳካ ኣኔ ክያጃ ናኒዬ ኦይዲ ጶሮክ ኔኒ ወይ ጪኒጌን ኔኑጝ ወይ ጪኒጌን ኔኒካ እጛሽ ወይ ጁዋኖጝ ወይ ሹኖጝ ወይ ሃንታ ኔኑጝ ወይ ሃሙ ኔኑጝ ፓይላ፤³⁰ጋን ኬቦኑጝ ኬጋራ ጶሮክ ኔኒ፣ ጪኒጌን ኔኒ፣ ጪኒጌን ኔኒካ እጛሽ፣ ሃንታ ኔኒዬ ሃሙዬ ሌሜ ዽቤ እን ማር ቦወን፤ ፔን እን ሺጚ ኩኔን ካማር ሃምካ ዻቆካ ቦንካ ቦን ሆርሚኔን ኣኔኬን።³¹ኣይባዬ ውር ጁዋኑ ጊታይ ኣኔን ሌሜን ማቲባ ሁር፤ ጊታይ ኣኔን ሁር ማቲባ ሌሜን።ኢየሱስ እንቃ ናንዳካ ኣርሼን ኔኒ ሌምሼ ክያጃ ³²እያንካ ኢየሩሳሌም ቱልሼን ጋንባ ጉዋር ክያኒዬ ኢየሱስ ኣኔን ኬሌሜን ግዬይ ኩዬን ፤ ውር ጊታይ ዻዬ ጆሌ እሹጝ ዻዹጝኔያ ውር እንቃ ጊታይ ዻዬ እንግንዻ ፕር ሪግሼና። ፕር ሻም ውር ታጵላማን ከኦካ ዛርሲ ዋናዬ ካሄክሼ ኦዌ ሜይሼያ እንግን። ³³ዋይሼ እንግን እያጝ ካፓይሺቴ እያንካ ኢየሩሳሌም፤ ሃንታካ ውር ሳስክዬ ጋይባ ታታቻንካ ውርካ ቃሼ ውር ጊታይ ቶክኔ ጆል ወርቀቴ፤ እንግንዻ ኮምሼባ ኮምሼንካ ኣርሼን፤ ሳስክዬ ጋይባ ዛርሲዻ፤ ³⁴ጎልቲባ፤ ፓልቅሼባዻ፤ ሙርባዻ፣ ጩዋ ንሽባ፤ ዬ እሺ ኬሹ እንካ ማክንሳ ጩዋ ናሹጓ።ኣንሺኔንካ ያዕቆቤ ዮሐንሴ³⁵ጩዋ ሃንታካ ዜብዴዎስ ያዕቆቤ ዮሐንሴ ፓዬን ሃም ኔኒዬ ሺጝ ውርካ እርርሲዬኑጝ ዮ፤ ኦይን ሃይሁንቴ ፓይላ ካኣሽክሼ ኡዋው ሃዎሻያ።³⁶እሺዻ ዋይሼ እንግን የዎሻ እን ካኣሽክሼ እየው ኦጝ?³⁷እንግንዻ ሺጝ ከሹካ ጌጳሞ ኑኑ ካኣጁጜ ውር ጉዋዩ ክየም ከቡዎን ክየም ከዋርካታዬ ካቆብቶጝ ናሺሼ ኡዋባ።³⁸ኢየሱስዻ ሺጝ፤ የእባጃኬን ኣይን ኦይን ኬይሁንቶጝ፤ ኒያቡ እን ኣን ሃማቶጝ፣ ዱቅኔን እን ኣን ሃዱቅኖጝ ከዱቅይንቶጝ የቻሊያባይ?³⁹እንግንዻ ሺጝ እህ ሃቻሊያባ። ኢየሱስዻ ሺጝ ኒያቡ እን ኣን ሃማቶጝ የማታባ፣ ዱቅኔን እን ኣን ሃዱቅኖጝ የዱቅናባ፤⁴⁰ኣይባዬ ቡዎን ናኒ ወይ ዋርካታ ናኒ ቆቤን ሃሓም ጋሽክሼ እየው ዬ ማር ኦኬና ኣን ካኣዬ እየው ወን» ዋይሼ እንግን እያይ።⁴¹ውር ታጳን ጊታይ ሺዺ ዋዬ እን ካርሲሼያ ያዕቆቤ ዮሐንሴ ማኒሼን።⁴²ኢየሱስዻ ፑኡሺ እንግን ክየምጵኔ ዋይሼ እንግን እያጝ፤ ሺጝ ታታቺካ ዛርሲዬ ከእያይ የቃብቶጝ ከእያይ ቦወ ጌጳሞጝ፤ ከኦጊዬይ ጌጳሞ ከእያይ ዹዋልሼ እየው የእባጃያይ፤⁴³ዬ ከታጝ ጉዩ ማር እያይኔን፤ ከኦካ ጫቃን ጉዩ እን ዎሺ ታቺ ማቲዬን ፓይላ ካማቲኬ ውርካ ዋድማ፤⁴⁴ውር እን ዎሺ ሌሜን ማቲዬን፤ ካማቲ ካይሲካ ፓይላ፤⁴⁵ሃንታካ ውር ካዋድሚዬዬ ዻቆ ኔኒ ናንዳካ ጁዋናን ካሻሜ ማም እያይኔ ካኣዬ ኩናዬ ካኒ ኩንኬን ዋድሚዬን።ኢየሱስ ባይሺሻ በርጤሜዎስ እን ካርቡ ኣይ ሙሙዾጝ⁴⁶ከኦይን ጩዋ ፓዬና ኢያርኮ። ኢየሱሴ ውር ጊታይ ዻዬ ጆሌ እሺዬ ከዛርሲ ጁዋኑዬ ቱልኬ ኢያርኮያጝ ጌይ ውር ኬና ካርቡ ኣይ ሙሙዾ ውዋካ ጤሜዎስ በርጤሜዎስ ኡፍ ጉዋር ማራዬ ኣኔን ይሁኔን።⁴⁷እሺዻ ሹ እን ዋዬ እጝ ኣዬ ኢየሱስ እንካ ናዝሬት፤ «ሺጝ ውዋካ ዳዊት ፤ ኢየሱስ ዮ ዻሺያምባ፤ ሺጝ እያይኔ ካርሲያ ኡቹኬን።⁴⁸ካኡፍ ሹዬ ውር ጁዋኑ ጎሪያእሺ፤ ዬ እሺ ሺጝ ውዋካ ዳዊት ዮ፤ ዻሺያምባዬ ሌሜዬ ኡቹካ።⁴⁹ኢየሱስዻ ዾሬ ዋይሼ እንግን ሺውባ፤ እንግንዻ ዋይሼ ውር እጝ ካርቡ ኣይ ሙሙዾ «ይህ፤ ናሹጝጓ ሺው እንባ/⁵⁰እሺዻ ኡፑት ኣፓላ ኔኒዬ ጌይ ካቼ ኩና ሃምካ ኢየሱሱጝ።⁵¹ኢየሱስዻ ሺጝ የዎሺ እን ካኣሽክሼ እን ኦጝ? ውር እን ካርቡ ኣይ ሙሙዾዻ ሺጝ ውርካ እርርሲዬኑጝ ዮ፤ ሃዎሺ ጌዬን።⁵²ኢየሱስዻ ዋይሼ እሺ ካምባ ይሁኔን ኑኑ ባይሺሻ እን» ይሪካዻ ካርቡ ኔኒ ጌያ፤ ከጉዋርዻ ዻዬ ኢየሱሴ ኩያ።

Chapter 11

ሃፑክ 11ኢየሱስ ከጌጳሞ ታቺ ሁሉካ ኢየሩሳሌም¹ከኢየሩሳሌም ከቆጩርካ ጋግካ ደብር ዛይት ሃም ኣኖጝ ሹ እን ሄክሼ ቤተ ፈጌዬ ቢታንያዬ፤ ኢየሱስ ከኦካ ውር ጊታይ ዻዬ ጆሌ እሹጝ ሺጝ እያጜ ይዕሲያ ዻ፤²ፓይባ ኦካ ጶሮክ ጊታይ ኣኔን ሌሜን ጉዩጝ፤ ሃንታካ ኡኩሊ ኬና ውር ማሬ ቆቤ እባጄን ቁሜ የጌያባ ኦይን፤ ቡሌ ቦፓይንቴባ፤³ውር ክየምጵንዻ ዋይሼያ እየው የሻሜቴ ኦዬ? ኣንሻ እየውያጝ፤ ሺጚ ዎሺሻ ታቺ እጝ ዋሼ ይዕሲባ ይሪካዬ ሜይቴባ።⁴እንግንዻ ፓያ፤ ጉዋር ክያኒ ኦካ ሃፑካ ቶኦ ክየም ቁም ቁም ሃንታካ ኡኩሊዬ ጌያ፤ ቡላዻ።⁵ከኦካ ውር ክየም ክየም ጊታይ ጎሩጝ ሺጝ ሃኦ? የቡልቶጝ።⁶ውር ጊታይ ዻዬ ጆሌ እሺዻ እን ኢየሱስ ሺጞጝ ሹ እጝ ሜይሼ ውሩጝ ናሺሼያ እንግን።⁷ቦፓይኔ ሃንታካ ኡኩሊ ሃምካ ኢየሱሴ ጃክሼ ኣፓላ ጊዬይ ሹዎር ኔኒ ክያኒዬ፤ እሺዻ ኡፌያ።⁸ውር ጁዋኑ ጃካ ኣፓላ ጊዬይ ጉዋር ክያኒ፤ ውር ዶክ ፕር ቦው ቃቅቴንካ ሻሪ ጫጉሬዬ ኣኔን ጃኬን።⁹ከጊታይ ሌሚዬ ጊታይ ዻዬ ኬታካ ሁሬ ሺጝ ከናቅድ ታቺ እያጝ፤ «ሆሣዕና/ እን ኩንኬ ሮጝካ ታቺ እጝ ሃኬና ጉዋኔ/¹⁰እንካ ኩዋው ኬጌጳሞካ ሹቡጌን ጉዩ ዳዊት ሃኬና ጉዋኔሆሣዕና ኬእያይ/።¹¹ኢየሱስዻ ሄክሻ ኢየሩሳሌም፤ ጩዋ ሁሉካ ሃምካ ቶኦካ ይሁኔን፤ ቶያ እን ኣኔን ማራማራ ፓይላ፤ ሹሽዻ ናንዳካጝ ቃይትሾጝ ከውር ታጵላማን ኮቲሼያ ቢታንያ።ኢየሱስ ይጋ ቶኦካ ይሁኔን¹²ከዻም ቱሌኬ ቢታንያ ኢየሱስ ካሽ ቃዋ።¹³እሺዻ ጌያ ካርቡካ ሻሪ ኬና ጋሜ ኬዹክ ሺጝ ካጌይ ካርቡ ኔኒዬ ኩይሼያ ሃሚን ኣይባዬ ቲጌሽካ ኣሜን ኔኒ ሄክሽኬኔ ኬኦካ ቃቅቴን እንቃ ኦኬ ክየምጵንዻ ካኒ ጌይኬን።¹⁴ጩዋ ዋይሼ ሻሪ እን ካርሲኬ ሹጜ ሌይ ቦንኬ ቦን ካርቡ ክየምጵን ከኦኑኑ ጋምኬን፤ ውር ጊታይ ዻዬ ጆሌ እሹጝ እጜ ዋያ።¹⁵ፓዬና ኢየሩሳሌም፤ ጩዋ ሁሉክ ሃምካ ቶኦካ ይሁኔኔ፤ ካርሲያ ጊታይ ኡዋሩጜኔ ኡዋሩጝሼኔ ቡሌን፤ ኦግታይ ጌዬ ቢሮጝ ካራሜ ሆሌ ጊታይ ጉዋሩጝሼዬ ሁቡባ ካራምካ ቆቤን፤¹⁶ውር ክየምጵንዻ ካዼቴ ¹⁷እንግን እርርሲዬንዻ፤ ቶኦ ሺጝ ቶኦካ ይሁኔን ካዛርሲ ፓይላዬ ካኒ ቶኬኒ? የእየው የሻማያ ይግንካ ጓርጉ።¹⁸ታታቺካ ውርካ ቃሼ ውር ጊታይ ቶኩኔ ጆል ወርቀቴ ዋዬ እን ሻም እያን ካካይሲዮጝ ጋኔን ጉዋር ዎሼን፤ ዛርሲ ፓይላ ናንዳካ እርርሲዬን ኔኒ ዻዹጝኔዬ ሪግሼና።¹⁹ቃይትሼዻ ቱልኬ ኦካ ከተማ እጜ ፓያ።ሻሪ እንካ ኣሜን ቁዋቅሻ²⁰ካናዻሜ ሳጊኬ ከጉዋሬ፤ ሻሪ እንካ ኣሜን ቁዋቅሼ ሌሜ ከጊሜይ ኔኒዬ ጌያ።²¹ጴጥሮስዻ ክያጃ እን ጌይ ጶቄ፤ ዋይሼ ኢየሱስ ውሩጝካ እርርሲዬኑጝ ዮ፤ ሻሪ እን የኣሺዮጝ ቁዋቅሻ።²²ኢየሱስዻ ዋይሼ እንግን እያጝ፤ ይወንባ ኬባሪዮ፤²³ሃዋይሼባ እየው ኣኩሉክ፤ ውር ክየምጵንዻ ዋይሼ ጋጉጝ፤ ቡጭንቴ ፓቅንቴ ኛፓስ ክያኒዬ ሺጝ እያይኔ እን ማራ ኬሻን ቃጋዽዬንያጝ ሙኒሼን እሺባ።²⁴ዬ ኦግታይ የይሁንቴ ኬይሁኔን ፓይላ ሻምባ ኬና ኬቦቴዬ የይሁናያጝ ማቲሼ እየውባ።²⁵ፕር ከይሁኔን ሹካጝ የጎርቶጝ፤ ሹኔ እንጉዩካ ፎላጝ ካዋይሼ እየው ሴሶ ጉዩ ካሺዽባጝ እየውዻ እን ኣኔን ከውር ፓይላ ሺጝቴባ ካሺዽባ።²⁶ዬ የማራያ ካሺዽባ ሺጜንያጝ ሹኔ እንጉዩ ካፎላዻ ሺዕሺሼኬን እየው ሴሶ ጉዩ።ኦካ ጌጳሞካ ኢየሱስ ቲታ ኣንሺኔን²⁷ፕር ፓዬና ኢየሩሳሌም፤ ኢየሱስ ከሹ እን ሺሪዬ ከኦካ ማራካ ቶኦካ ይሁኔን፤ ታታቺካ ውርካ ቃሼ፤ ውር ጊታይ ቶክኔ ጆል ወርቀቴ ጌጵሹጉካ ዛርሲዬ ፓዬን ኦኔኒዬ፤²⁸ዋይሼ እሺ ኦግታጝ የኣሽኪ ከጌጳሞካ ኦ? ኦግታጝ የኣሽክዬ ካኣይ እን ጌጳሞ ሃኒን?²⁹ኢየሱስዻ ዋሼ ዋይሼ እንግን እያጝ፤ ይንዳ ኣንዻ ካኣንሺየ እየው ክያጃ ክየም፤ ዋሺቴ ኣምባ ኣንዻ ኦግታጝ ሃኣሽክዬ ኬጌጳሞካ ኦጝ ሃሜይሼ እየውባ።³⁰ዱቅዬንካ ዮሐንስ ሃኬ ፎላ ሞ ኬውር? ዋሽቴ ኣምባ።³¹እንግንዻ ዋይሼ ጋጝ እያጝ፤ ሃሺጛያ ኬፎላያጝ፤ ኣኪ ዋይሼባ ኡዋው ሃኦ የማርቴ ይሁኔኑጝ፤³²ኣኪ ካሺጚያይ ኬውር? ዛርሲ ፓይላ ዮሐንስ ናንዳካጝ ኣዬ ውርካ ባሪዮ ኣኩሉኩጝ ናንዳካጝ ይሁኖጝ ሪግሼና።³³ዬ ዋይሼ ኢየሱስ ሃእባጃኬኔ ዋሼያ፤ ኢየሱስዻ ሺጝ ኣኪ ኣንዻ ኦግታጝ ሃኣሽክዬ ከጌጳሞካ ኦጝ ሃሜይሼኬን እየው» ዋይሼ እንግን እያይ።

Chapter 12

ሃፑክ 12ሄክንሶካ ውር ጊታይካ ሃሙ ኡዋሩጙሽ ራቅካ ሻሪካ ኣሜን¹ጩዋ ሺጝ እያጜ ካርሲያ እንግን ሄክንሶጝ ሜይሼን፤ ሺጝ ውር ክየም ኮር ሻሪካ ኣሜን፤ ካቴ ማራማራ ጊዬይ ካርሚ፤ ቆድ ይግንካ ኡጵሼን፤ ኣሽክሼ ኣምሻካ ባኪኔን፤ ጩዋ ኡዋሩጙሽ ኦካ ውርካ ሃሙዬ ኩያ ፔን እንቃ።²ከሹካ እግሼን ከኦካ ሻሪ እን ካቦሼ እሺ ካርቡዬ ከኦካ ውርካ ዋድማ ኔኒ ይዕሲሼያ ክየም ሃምካ ውርካ ሃሙጝ።³ዬ እንግንዻ ጎሜ ሙሬ ይዕሲያ ቡዋ ማም እያይ።⁴ፕር ይዕሲያ ውርካ ዋድማ እንቃ፤ እንግንዻ ሙር እሺዬ ጎብሼ ዋሼ ይዕሲያ።⁵ፕር ካንዻ ይዕሲያ እንቃ፤ ኒሻ እን፤ ከእንቃ ከጫቃንካ ጁዋናን ክየም ክየም ሙር ክየም ክየምዻዬ ኒሻ።⁶ካንዻ ኬና ካይዕሲሼ እንቃ ኣኔባ፤ እንዻ ሃውዋ እን ናኒ ሃናሺዮጝ ውዋ ናኒ ሪግሼንባ ሺጝ እያይኔ ከፓይላ ጩዋ ይዕሲያ።⁷ዬ ውር ጊታይካ ሃሙ ዋይሼ ጋጝ ሃይንያጝ ካሎን እንካ ቦዋ እሺ ፓዬኔ ካኒሺባ ኦኬፕ ፓይላ ማቲባ ጉዋዩ፤ ሺጝ እያይኔ ሃሳወና።⁸ጩዋ ጎሜ ኒሻ፤ ቡልኬ ኦይንካ ሃሙዬ ፓቃ።⁹ኣኪ ኤምኑ ካሻሪ ጊታይ ሺጝ፤ የዋሻ ኬኦኮኑጝ ካኣሽክሼ እየው ኦጝ? ኩንባ የኒሽባ ውር ጊታይካ ሃሙጝ፤ ሻሪ ጊታይካ ኣሜንዻ ኣይባ ውር እንቃ።¹⁰ክያጃ ካወርቀት እን ሺጜ እያይ የካኔ ኮማኬኒ? «እን ቦዊ ውር ጊታይ ፓሊሲኔ ጆል ባይ እሺ ማቲያ ሹቦካ ኦኬ።¹¹ታቺ እን ኣሽክያ ይጝ፤ ይንዻ ናንዳካ ካርቡ ጉዋዩ ሃሹቃይ?¹²ሄክንሶ እን ክያጆጝ ኣዬ ጊዬዩጝ ናንዳካጝ ጊባጆጝ፤ ዎሻ ጎሜን ኣይባዬ ናንዳካጝ ሪግሺኔ ዛርሱጝ ጎይዴ ፓያ።ናንዳካ ቄሳር ጊቢሪ ካሺዬን¹³ጩዋ ካቶሊ ክያጃ ኔኒዬ ከኦክ ውርካ ፈረሳውዬ ውርካ ሄሮድሴ ይዕሲሼያ ሃሚን ኔኑጝ።¹⁴እንግንዻ ፓዬኔ ሺጝ እያጝ፤ ውሩጝ ካእርርሲዬን ይን ጉዋዮ፤ እን የኣዬ ውር ሊኪ ሃእባጃያ ኣዬንካ ውርዻ ናንዳካ ጉዋር ኑኑ የጁኒኬን የእርርሲባ ጉዋርካ ባሪዮጵን ኬኣኩሉክ ኣይባዬ ናንዳካ ቄሳር ጊቢሪ ካሺሼን ሁሉኩሼንባ ሞ ሁሉኩሼኬን?¹⁵ኡዋካ ካካሺያ ሞ ካማር ካሺዬን? ዬ ኢየሱስ እባጅ ኣጅቱም ጊዬይዬ ሺጝ፤ ሃኦ? የዎሽቴ ክያጃ ናኒ ቶሊዬኑጝ ይንዳ ኣህያ ኣን ሺሊንጊ ክየሜ ካቶይባ።¹⁶እንግንዻ ቦፓይኔያ፤ ሺጝ ይጛ ዴንታካ ኒን? ቶኬን ኔኒካ ሃካኒን? እንግንዻ ሺጝ ሃካቄሳር፤¹⁷ኢየሱስዻ ሺጝ እንካ ቄሳር ኣይ ቄሳር፤ እንካ ባሪዮ ኣይ ባሪዮ፤ እንግንዻ ጎሺያ እሺ።እያኒሼ ናሹጘኔ¹⁸ከኦይን ጩዋ ውርካ ሳድቃውያን ጊታይ ሺጚ ናሹጘን ካኣርሼን ኣኔኬን ፓዬን ኦኔኒዬ ሺጝ እያጜ ጋንሼና፤¹⁹ውርካ እርርሲዬን ይጝ ዮ፤ ውር ክየም ጪኔ እያኒሽ ሃኣጚዬ ጅሽኬን ሃንታዬ ኣርሺያግ፤ ውር እን ካእያኒሼ ኝያ እጜ፤ ካቡልሼ ጪኔ ሃንታዬ ሙሴ ቶክሼያ ኡዋው።²⁰ኣኪ ኣና ጪኒጌንካ ጋጝ ሶጳ፤ እንካ ሌሜን እያኒሼኔ ካኒ ቡልኬን ሃንታዬ ኣርሻ፤²¹እንካ ላንሳ እያኒሽ ኝያ እጜ እሺዻ ካኒ ቡልኬን ሃንታዬ ኣርሻ፤ እንካ ማክንሳዻ እያይ፤²²ሶጳን ፓይላ ጊያኒሼኔ የሃንታዻ ካኒ ቡልኬኔ ከቱንሲ ኝያ እንዻ ኣርሻ።²³ኣኪ ሶጳን ጊያኒሼና ከሹካ ናሹጘን ካኣይ ኝያካ ፓይላይ? ሺጝ እያይ።²⁴ኢየሱስዻ ሺጝ እያጜ ዋሼያ እንግን፤ የሴሲቶጝ ይንጌ ወርቀትካ ውርካ ባሪዮዬ ናንዳካጝ የማርቴ ቁዋቅትካ ባሪዮ እባጄኑጝ/²⁵ሹካጝ ናሹጜ ከኣርሼን ክያኑጝ ማቲባ ኬውርካ ኤርጎካ ፎላ ዬ ጊያኒሼንኬን፤ ጊያንሽኬን።²⁶ዬ ናንዳካ ናሹጜን ካኣርሼን፤ ከወርቀትካ ሙሴ ይጝ ናንዳካ ኮዶ ካኣይን ክያጃ፤ ባሪዮ ሺጝ ኣን ሃኣይ ኣምላክ ካኣብርሃም፣ ኣምላክ ካይሳሐቅ፣ ኣምላክ ካያዕቆብ፤ እን ሺጚ እያይ የካኔ ኮማኬኒ?²⁷ባሪዮ ሃኣምላክ እጝ ዬ ማር ኣምላክ ካኣርሼኔን፤ ዬ ካሎን የጊያምሻያ።ክያጃ እን ሳጊኬ ፓይላጝ²⁸ከኦካ ውር ጊታይ ቶኬን ክየም ኩኔ ዜርሜኔ ዋያ፤ ኣንሺኔን እን ኢየሱስ ኣይኖጝ ዋሼን እንካ ሊኪ ጶቅሲዬ፤ ሺጝ ኣይባዬ ኬክያጃ ፓይላ ኣይሳጊ ሃና? ሺጝ እያይኔ ኣንሼና።²⁹ኢየሱስዻ ሺጝ እያጜ ዋሼያ፤ ከፓይላ እን ሳጊ ሃይጝ፤ እስራኤል ዮ ዋይባ፤ ኣምላክ ታቺ እን ጉዩጝ ሃታቺ ክየምጵን።³⁰እንዻ ኣምላክ ታቺ እን ኑኑጝ ካሎን ከሻን ኑኑ፣ ካሎን ኬናፒሲ ኑኑ፣ ካሎን ከቃቦ ኑኑ፣ ካሎን ከቁዋቅቲ ኑኑ ናሺባ።³¹እንካ ላንሳ ሃይዕጝ፤ ባይዳ ኑኑ ናሺኬ እን ኤምኑ። ኬኦካ እን ክያጃ ኬና ሳጊ ኣኔኬን።³²ውር እን ቶክኔ ጆል ወርቀትዻ ሺጝ፤ ውሩጝ ካእርርሲዬን ዮ፤ የሺጚያ ሹቃ፤ ካኣይቴኬ እሹጝ፤ ከእሺ እንቃ ማሬ ኣኔኑጝ የክያጆጝ ሃሊኪ።³³እሺዻ ሃካሎን ከሻን ኑኑ፣ ካሎን ከሹቢ ኑኑ፣ ካሎን ከናፒሲ ኑኑ፣ ካሎን ከቁዋቅቲ ኑኑ ናሺባ ፕር ባይዳ ኑኑዻ ናሺኬ እን ኤምኑ ከኦካ ጋላ ጊታይ የኡዱቤ ፓይላዬ ከጋላ እንቃዬ ሳጊባ።³⁴ኢየሱስዻ እባጅ እን ዋሼኬ ጶቅሲዬኔ ዋይሼ እሺ፤ እን ከኦካ ጌጳሞካ ባሪዮ የማር ኬና ዹካትሼን፤ የጩዋ ውር ኬና ዎሺ እሺ ኣንሼን ኣኔኬን።ክርስቶስ ሃውዋካ ኒን?³⁵ኢየሱስ ከሹ እን እርርሲኔ ከኦካ ቶኦካ ይሁኔን ጳል ክያኑጝ፤ ሺጝ እያጜ ጋንሼና፤ ውር ጊታይ ቶኩኔ ጆል ወርቅት ሃኦ ሺጜ ክርስቶስ ሃውዋካ ዳዊቱጝ?³⁶ዳዊት ክያጅኬ ኡሲካ ባሪዮያጝ ሺጝ፤ «ታቺ ታቹጝ ናኑጝ፤ ጋል ናኒ ሌይ ሃም ኬሻሜ ከጃፍ ናኒ ዱቡጝ ኡፓ ቡዎን ናኒ ክያኒ» ሺጝ እያይ።³⁷ኣኪ እሺ ዳዊት ሺጛ ታቺያጝ ዋሼ ማቲ እያን ውዋ? ዛርሲ ጁዋኑ ኣኔን ኬዋዛ ዋዬን።³⁸ኬሹ እን እርርሲዮጝ ሺጝ እያጝ፤ ከኦካ ውር ጊታይ ቶኩኔ ጆል ወርቀት ኣጅቴባ፤ ናሺባ ኣፓላ ኬና ኣይ ባሺ ኪሜ ሺሪዬን፤ ኦጉዋይካ ጳልዻ ዎሽ ጌሶካ ጌጳሞ፤³⁹ከኦካ ቶኦካ ይሁኔን ካኣይሁድ ከኦካ ካራም እንካ ዼግ፤ ከኦካ ራቅካ ኣማ ዎሽ ኦካ ጌጳሞ፤⁴⁰ቃቢኬ ይሁኔን ራጅሜ እንግዬይዬ ሻምባ ቶኦካ ዳልሶ እን ቡንዱርቆ፤ ጊታይ ጌይባ ኮምሼን ኬና ኣይ ታቺ።ኣይኔንካ ዳልሶ እጝ⁴¹ኢየሱስ ኦካ ካራም እንካ ቢሬ ኣጁጜ ጆሌን ድያው ኡፌ ውር ጁዋኑ ኣይኔን ጊዬይ ዾቅሼ ኦካ ሳጥን እን ኣኔን ኦካ ቶኦካ ይሁኔኔ ጋጁጜ ጆሌ ቢሬዬ ኣኔን ቶዬን።⁴²ዬ ዳልሶ ሌሞ ክየም ዾቅሼያ ሺሊንጊ ክየም ኬና ማርኬ ናስ ዻ ሳጊዬን።⁴³ኢየሱስዻ ሺው ውር ጊታይ ዻዬ ጆሌ እሺዬ ሺጝ፤ ሃዋይሼባ እየው ኣኩሉክ፤ ዳልሶ ኩፑጝ ከኦካ ጊታይ ፓቅሼ ሳጥን ኪያኑጝ ኬዶክ ሳስክዬ ዾቅሼያ።⁴⁴ጊታጝ ፓይላ ኣዬን ኬእጝ ሺዽኬ ሆድማሞ ጊዬዩጝ፤ ዬ እሺ ከካንታካ ኩፓሞ ኔኒ ኣኖጝ ፓይላ ቡሌ እን ኣይካ ኡፌን ኔኒዻ ፓይላ ቡሌ ኣዬና።

Chapter 13

ሃፑክ 13ሄክንሶካ ቱንሲካ ቦን¹ቱልኬ ቶኦካ ይሁኔንያጝ ከኦካ ውር ጊታይ ዻዬ ጆሌ እሺ ክየም ሺጝ፤ ውሩጝካ እርርሲዬን ጉዋዩ ዮ፤ ባይ ጊታጝ ሹቃትሽ እያን፤ ፎቅዻ ሹቃትሽ እያን ይንዳ ቶህዬ።²ኢየሱስዻ ዋሼ ሺጝ፤ የቶይ ፎቅ ታታቺ ጊታጝኪ? ባይ ክየም ኣኒኔ ከክየም ሺዽኬን፤ ፓይላ ኮሲሜንባ።³ኢየሱስ ኡፌ ኣኔባ ኦካ ጋግ እንካ ደብር ዛይት ኣኔን ዻርካ ቶኦካ ይሁኔኔ ጴጥሮሴ፣ ያዕቆቤ፣ ዮሐንሴ፣ እንድሪያሴ ሺጝ እያጜ ጋንሻ እሺ፤⁴ይጝ ካኣዬ ኣሚን ሜይሼ ኡዋባ፤ ኤካ ይጝ ፓይላ ቱንሲ ዹዋልሺኔን ሃኦ?⁵ኢየሱስዻ ካርሲያ እንግን እያጝ ዋይሼን፤ ውር ክየምጵንዻ ካማር እየው ጊያሚሺሼኔ ኣጅቴባ፤⁶ውር ጁዋኑ ሺጝ ኣን ሃኣይ እሺዬ ፓዬንባ ኬሮጝ ናኒ፤ ጊያሚሺሽባ ጁዋኑዻ።⁷ሹካጝ የዋይቴ ናንዳካ ፓሬ ሃሳዋካ ፓሬ ኦይድ ሻን ኑሺንቴን፤ እን ኣዬን ኔኒ ኔባ፤ ዬ ቱንሲ ኔና ኣካራ።⁸ዛርሲ ኬዛርሲ፣ ጊታይ ጌጳዺ ኬጊታይ ጌጳዺ ናሹጝሼ ጋንባ፤ ከኦካ ራቅ ጁዋኑ ማቲባ ይንግሺኔን ካዳሊዬ ካሼ፤ ጊታይ ፓይላ ሃእሲማ እንካ ሌሜን።⁹ዬ እየው ኣጅቴባ እየው ኤታጋን፤ ናንዳካ ካራም ሳስክዬ ጋዬን እየውባ፤ ኬኦጉዋይካ ቶኦካ ይሁኔን ሙር እየውባ፤ ኬማቲ ማኝዬ ናንዳካ ከኦካ ታታቺካ ፌኔ ጊታይ ጌጳዽዬ ኬሌሜን የጎራባ።¹⁰ዬ ሌምሼ ዛርሲ ፓይላ ክያጃ ሹቃ ክሊዬን ኣኔባ፤¹¹ጎም እየውዌ ሹካጝ ቦሼ ሃምካ ኮምሼን ኬዋዳ እጝ ካጝ ሃኣዬ እየው ሃሳውባ ዬ ኦይድ ሌሜ ማ ክያጃ ኦ? ሺጜ ኦቆርቴን፤ እንካ ሃሳው ሃኡሲካ ባሪዮ ዬ ማር እየው ዌኔ።¹²ጪኔ ጪኔ ኔኒ፤ ሹኔ ውዋ ኔኒ ሳስክዬ ኣዬንባ ሃምካ ኣርሼን፤ ሃንታካ ውር ጊታይ ጌጵሺሽ እንግን ጋይሼባ ሴሶ፣ ኒሽባዻ።¹³ናንዳካ ኣን ኦካ ውር ፓይላ የማቲያባ ኬና ጋይኔ፤ እን ቁዋቅትሽ ሌይ ቱንሱጝ ባይሽባ።¹⁴ጮዩካ ካዮ ዾር ኦካ ራቅ እን ማር ኣኔኔ ሹካጝ ጌይኖጝ እንካ ካም ካጶቅሲባ፤ ካጉኩሼ ኦካ ጋግካ ይሁዳ፤¹⁵ኦጊታይ ኣኔን ኦካ ቶኦ ዾዮክ ካማር ጎቤን፤ ኣንቲቲ ቡሌ ካማር ሃምካ ቶኦ ሁሉኬን፤¹⁶ራቅካ ቅያኒ ኣፓላ ማር ኣኔንያጝ ቦወን ካማር ዋኬን።¹⁷ከሹ እን ናንዳካ ጊታይ ኣይ ኡሩኬኔ ጊታይ ኣውሼኔ ሃይ/¹⁸ይጝ ካማርኬ ሃጋይ ኣዬኔ ይወንባ፤¹⁹ከሌሜን ባሪዮ ባሪዮ ናሹጝ ከሹ እን ሙኔ ኦግታይ ሙኔዬ ሌይ ጋን፤ ፕር እንቃ ከሌሜን ጋሎ ታቺ ኬና ማር ሃሪያ ኣኔን ኣኔባ።²⁰ታቺ እን ማር እየው ሹሻን ኩምቡልሼንያጝ ውር ክየምጵንዻ ዋቲ ማርባ ባይሼን፤ ዬ ናንዳካጝ እድዬ እየው ሺጝ ናንዳካ ጊታይ እድዬዬ ኩምቡልሻ ሹዋን።²¹ከሹ እን ውር ክየምጵንዻ ዋይሼያ እየው እየዎ ክርስቶስ ኣኔን ኦጝኪ? ወይ ዋይሼያ እየው ሃሃምኪያጝ ኦይድ ጉምቴን።²²ክርስቶስ ጊታይካ ሾሮዬ ውርካ ባሪዮ ጊታይካ ሾሮዬ ናሹጜ ኣሽክያ ኦኬ ሹቃ ሹቃዬ ዹዋልሺኔንያጝ የቻሊያያጝ ኣይ ጊታይ ጊድዬዻ ግያምሺሽባ።²³ዬ ኣጅቴባ፤ ሹኔኒ ካኒ ሄክሽኬኔ ፓይላ ሃሜይሼ እየውባ።²⁴ከሹ እን፤ ከጋሎ ጩዋ ሹሽ ቱልባ ትጌሽዻ ሜሌል ጌዬን ኔኒ ዴቅኬን፤²⁵ቢሊ ኬፎላ ዾዮክ ክሽክሽባ፤ ቁዋቃን ካፎላዻ ናሹጝጋ።²⁶ከሹ እን ሃንታካ ውር ኬቁዋቅቲ ታቺዬ ጌጳሞዬ ኩንኬ ሉፔ ጌይባ።²⁷እሺዻ ይዕሲ ውርካ ኤርጎዬ ኬኡሲ ኣሁራን ቦኬ ማራካ ዳሊዬ ሌይ ማራካ ፎላዬ ፑኡሺባ ጊታይ ጊድዮጝ።²⁸ሄክንሶ ኔኒ እርርባ ኬሻሪ እንካ ኣሜን፤ ጩዎኑ ኔኒ ጫጉርሽያጝ፤ ቃቅቴን ኔኒ ኮድያያጝ ባርጊን ሄክሾጝ የእባጃያ፤²⁹ፕር እንቃ ኦግታይ ካሎን የቶያያጝ ኬኦኮኑጝ ሄክሾጝ ኣኒኔ ሻኒ ክያንዻ እባጅባ።³⁰ሃዋይሼ እየውባ ኣኩሉክ፤ ኦግታይ ሌይ ሃምካ ሙኑኖጝ ጅሼን ይጝ ሳጊኬን፤³¹ፎላዬ ዳሊዬ ሳጊባ፤ ዬ ክያጃ ናኒ ሳጊኬን።ሹሼ ዋዳዬ እባጄንኬን³²ኣይባዬ ከሹ እን ወይ ከዋዳ እን ኬባባ እንቃ ኣይን ውርካ ኤርጎካ ፎላጝ፤ ኣይን ውዋ ኔኑጝ፤ ውር ክየምጵንዻ እባጅኬን።³³ዬ ሹ ኔኒ ኣዬ ኣሚን የእባጃኬኔ፤ ኣጅቴባ፤ ቁዋቅትሽባ፤ ይወንባዻ።³⁴ይጝ ቶኦ ኦቼ ውርካ ዋድማኔ፤ ውርካ ዋድማ ክየም ክየም ይዕሲባሼባ ኦጉዋይካ ዋድማ ጉዬይዬ፤ እንካ ባክ ኤርግቴ፤ ዋሼባ ውር እጝ ኩዩጝ።³⁵ኣኪ ኤምኑ ካቶኦ ኬቃይ ወይ ኬቡዴን፤ ከኬዬንካ ባቻ ወይ ክራ ካኒ ጌይኬን ሜሌሌ ካኩዋዌ የእባጃኬኔ ቁዋቅትሼ ባክባ፤³⁶ሉጉድ ኩናያጝ ካማር እየው ሩዋቱክ ክያኒ ጌዬን/³⁷እና ሜይሼ እየው ሃሜይሼባ ውር ፓይላዻ፤ ቁዋቅትሼ ካሊባ/»

Chapter 14

ሃፑክ 14ኝያ እን ጲሺ ኢየሱስ ከጋሙሮጝ¹ቶንቶሮካ ባላሻካ ፋስካ ሺዽያ ሹዻጝ፤ ታታቺካ ውርካ ቃሼ ውር ጊታይ ቶክኔ ጆል ወርቀቴ ኢየሱስ ከጃካማ ጎሜኔ ኒሼኔ ጋኔን ክያጃ ዎሼን።²ኣይባዬ ኣሽክሼ ዛርሲ ሴሶጝ ኬቶንቶሮ ጎሜን ኣይኬን ሺጝ እያይኔ ጋኔን ሃሳውኔን።³እሺዻ ካቢታኒያ ኣኔንባ ኦካ ቶኦካ ስምዖን እንካ ቡርቅካ ጊዬ ኡፌኔ፤ ኝያ ክየም ካሎን ቦኩኔ ጋሙሬ ኬና ጉዋሩጜ ኬኣንቲቲ ቁዋቃዬ ጎምኬ ኞኮንኮሎካ ኣልባሳጥሮሴ ኩና፤ ጩክ ኞኮንኮሎዻዬ ጲሼያ እሺ ጋሙሬ።⁴ውር ክየም ክየም ጊታይ ቆቢ ኣይን ማኒሽ ናንዳካ ዳቢ እጜ ጋኔን እያጝ ሺጜን፤ ጋሙሬ እን ሃኦ ላሊዬ ማም እያይ?⁵ዋቲ ጉዋሩጙሽ ኬሺሊንጊ ዽብ ጅያን ጋላጜ ጋያ ኩፓንያጝ ሃባሺ፤ ኝያ እንዻ ጎማ።⁶ዬ ኢየሱስ ዋይሼ እንግን እያጝ፤ ኦይድባ ሃኦ የጋልንሺቴ እሹጝ? ኣሽክያ ኦኬ ሹቃ።⁷ውር ኩፓን ኣይን ሹ ፓይላ ጋኔባ ኬእየው፤ ሹካጝ የዎሽቶጝ የቻሊያባ ኬሊሺዬን ዬ ኣን ሹ ጮል ሃኡፊኬን ኬእየው፤⁸እሺ ኦይን ሺጜ ኣሽክዬን ኣሽክባ፤ ሩዋ እን ናኒ ኣይካ ሌሲ ሌምሼ ጵሻ፤⁹ሃዋይሼ እየውባ ኣኩሉክ፤ ክያጃ ሹቃ ኬዳሉጝ ክያኒ ፓይላ ሹካጝ ክሊዮጝ ኣይን ኦካ ራቅ ና እን እሺ ኣሽክዮጝ ማቲ ኦካ ጶቅሲዬኔ ክያጅባ።¹⁰ከኦይን ጩዋ ከኦካ ታጵ ላማን ክየም እን ሺጜ ኣስቆሩቱ ይሁዳጝ ሳስክዬ ኣይኔን ኩያ ሃምካ ታታቻንካ ውርካ ቃሽ።¹¹እንግንዻ ዋዬ እጝ ዋዝንዽያ፤ እሺ ቢሬ ኣዬን ሁሉካ ቃቦ፤ ዬ ሹ እጝ እሺ ካሳስክያ ኣይኖጝ ጋኔን ሹ እንካ ኣጊ ካሊዬን።ምሽካ ቃይ ካታቺ እጝ¹²ኬሹ እንካ ሌሜን ካኒቄ ማድርካ ቶንቶሮካ ፋስካጝ፤ ውር ዻዬ ጆሌ እሹጝ ፓዬን ኦካ ኢየሱሴ፤ ዋይሼ እሺ ምሽካ ቃይ ካፈሲካ የዎሽ እንካ ኣሽክቴ እን ኦን?¹³እሺዻ ከኦካ ውር ጊታይ ዻዬ ጆሌ እሺ ዋይሼ ዻ እያጜ ይዕሲያ፤ ፓይባ ሃምካ ከተማጝ፤ የጌይባ ውር ኬና ዼቲ ቷንዻካ ሙዋ፤¹⁴ዻይቴ እሺ ሌይ ኦይካ ቶኦ እንካ ሁሉኮጝ፤ ዋይሺቴ ኤምኑካ ቶኦ ታቺ፤ እንካ እርርሲኔንካ ውር ጊታይ ዻዬ ጆሌ እሹጝ ቶኦ እንካ ቆቤንካ ኮመና ካኣሜ ምሽካ ቃይካ ፋሲካ ሃኦን?፤¹⁵እሺዻ ዹዋልሼ እየውባ ሙሆል ታቺ እን ጃኬ ዾዮኩጝ፤ ኣሽክቴ ኣምባ ኦይን። ¹⁶ውር ጊታይ ዻዬ ጆሌ እሺዻ ቱሌ ፓያ ሃምካ ከተማ እጝ ኦግታይ ኢየሱስ ሺጞጝ ፓይላ ማቲዬ ጌያ፤ ቶንቶሮካ ፋሲካዻ ጋሽክያ ኦይን።¹⁷ሹሽ ቃይትሼዻ ኢየሱስ ኩና ከውር ታጲላማን።¹⁸ጋኔንባ ኬጋጝ ቄቤኔ፤ ዋይሼ እንግን ሃዋይሼ እየውባ ኣኩሉክ፤ ከኦካ ጫቃን ጉዩ ይጝ ሃኣምንቴ ከጋጝ ክየም ሳስክዬ ኣዬን ኣምባ።¹⁹እንግንዻ ዻዹጝኔያ፤ ውር ክየም ክየም ካርሲያ ካማር ኣን ኣዬን ሺጌን።²⁰እሺዻ ዋይሼ እንግን እያጝ ከኦካ ታጲላማን ክየም ከኣን ሃእንካ ዾቅሼ ቡዋ ኔኒ ሆትማጺ ክያኑጝ።²¹ሃንታካ ውር ከእያይ ቶኬ ናንዳካ እሹጝ ኩይባ፤ ዬ ናንዳካ ውር እን ሳስክዬ ኣዬን ሃንታካ ውሩጝ ሃይ/ ውር እጝ ዋቲ ማር ጅሺኔንያጝ ሃባሺ።²²ሺጜ ኣሚኔኑጝ ቲት ባላሻዬ ኡዋና፤ ጩኬ ኣያ ውር ጊታይ ዻዬ ጆሌ እሺዳዬ ሺጝ ይዕጝ ይጛ ኣሩጝ ናኒ፤²³ቲት እንካ ማቴንዻዬ ይሁሼኔ ኣያ እንግን፤ ፓይላ ማታ ኬኦይን።²⁴ፕር ዋይሼ እንግን እያጝ፤ ይጝ ናንዳ ጁዋናን ከእርርቶጝ ሃክያጃ ሃሊካ ኒያቡ ናኒ፤²⁵ሃዋይሼ እየውባ ኣኩሉክ፤ ጌጳሞካ ባሪዮ ሌይ ሃም ካማቴ ካርቡካ ሻሪ ሃሉጝ ሌይ ሃምካ ሹ እን ሃማትኬን ይጝ እንቃ።²⁶ኪዌ ይያሩጝ ጩዋ ኮትሼያ ጋግካ ደብር ዘይት።ጴጥሮስ ካቡድዮጝ ኢየሱስ ሌምሼ ክያጃ²⁷ኢየሱስዻ ዋይሼ እንግን እያጝ፤ ከእያይ ሺጜ እያጜ ቶኮጝ፤ እየው ፓይላ የቡድያ ኣምባ ሃሙርባ እንካ ዻውኔን፤ ማድራንዻ ላልሜንባ።²⁸ዬ ናሹጜ ሺጝ፤ ሃሌም እየውዌ ሃኩይባ ገሊላ።²⁹ጴጥሮስዻ ሺጝ፤ ውር ፓይላ ካቲሚኒን ኣን ሃሻሚኬን።³⁰ኢየሱስዻ ዋይሼ እሺ፤ ሃዋይሼ እምባ ኣኩሉክ፤ ኬሚኪሩጝ ባቻ ካኒ ኬይኬን ክያጝ ዻዌ የቡድያምባ ክያጝ ጅያን።³¹ጴጥሮስዻ ሺግ፤ ኬእን ኣይንካ ኣርሼን ክየምጵንዻ ሃቡድኬን፤ ሺጝ እያይኔ ሳስክዬ ክያጃ። ፓይላ ፕር ሺጝ እያይ።ኢየሱስ ይወና ጌቴሴማኒ³²ከኦይን ጩዋ ኩያ ራቅ እን ሺጜ ጌቴሴማኑጝ፤ ኢየሱስዻ ዋይሼ ውር ጊታይ ዻዬ ጆሌ እሹጝ ኣን ሃኣንባ ይሁኔኔ እየው ቆቢባ ኦጝ።³³ቦኩዬ ጴጥሮስ፣ ያዕቆቤ ዮሐንሴ፤ ካሎን ሞይካዽዬ ካርሲያ ሪግሼኔ ይሁኔን።³⁴ፕር ዋይሼ እንግን ናፒሲ ናኒ ሌይ ሃምካ ኣርሾጝ ካሎን ሞይካዽያ፤ ዋይሼ እንግን ቆብ ኦጜ ቦውዌ ካሊባ።³⁵ሳጊ ዽታኬዬ ሺንካ ዳሊ ክያኒ ቡዴን ቻሊዬንያጝ ዋዳ ካሳጊዬ ከእሹጝ ይወናዬ፤³⁶ሺጝ፤ ባባ፤ ባባዮ፤ ኦኬ ፓይላ የእባጅባዬ ኒያቡጝ ሻምባ ከኦናኒ ዹክ፤ ኣይባዬ ካማርኬ ክያጃ ናኒ ኣዬኔ ካኣይኬ ክያጃ ኑኑ።³⁷ዋኬ ኩኖጝ ጌይ ውር ጊታይ ዻዬ ጆሌ እሹጝ ራጴ፤ ዋይሼ ጴጥሮስ እያጝ፤ «ስምዖን ዮ፤ የኡጝያይ? ኣይን ዋዳ ክየም የካውሼን ካሊዬኔይ?³⁸ኬማር ሃምካ ጋሎ ሻወኔ ቁዋቅትሽባ፤ ይወንባዻ፤ ኡሲ ሃሼኪሚ፤ ዬ ኣሩጝ ሃዻቹጉ።³⁹ፕር ኩዬ ይሁኔን እንካ ሌሜን እንቃ ይወና።⁴⁰ዋክ እንቃያጝ ካርቡ ጊዬይ ሩዋቱክ ዴጪሼዬ ራጴ ጌያ እንግን፤ ይጝ ዋኬዻ ካኒ ጌይኬን ።⁴¹ክያጝ እንካ ማክንሳ ኩኔ ዋይሼ እንግን እያጝ፤ የጋን የራጳዬ የቦዋያይ ኡሲ? ጃኬና/ ዋዳ ኔኒ ሄክሻ፤ እየዎ፤ ሃንታካ ውር ኦካብ ቡዋካ ውርካ ሴሶ ሳግዬ ጋዬንባ።⁴²ናሹጝጋ፤ ካፓይባ እጝ ሳስክዬ ኣዬን ኣን ኩና።ጎማ ኢየሱስ⁴³ይሪካ ኣኔንባ ሃሳውኔኔ ከኦካ ውር ታጵ ላማን ክየም ይሁዳ ኩና፤ ጊታይ ኣይኬ ጋጜ ጎም ኤቤሌ ቁራጝ፤ ኣና ውር ጁዋኑ ጊታኬና ይዕሲዬ ከሃምካ ታታቻንካ ውርካ ቃሼ፣ ሃምካ ውር ጊታይ ቶክኔ ጆል ወርቀቴ፣ ጌጵሹጋኔ።⁴⁴ሺጝ እን ኣዬን ኣን ሃእን ካሌማ ሹንቅ ኣኑጝ ጎሚ እሺባ፤ ኣጅሺሽ እሺዬ ቦፓይቴባ፤ ሺጝ እያይኔ ሌሜ ኣያ እንግን ሜርሜር።⁴⁵ሄክሼዻ ይሪካ ኩን ኦካ ኢየሱሴ፤ ሺጝ ውርካ እርርሲዬኑጝ ዮዬ፤ ሹንቃ፤⁴⁶ውርዻ ጎም ኢየሱሴ ቁማ።⁴⁷ኬኦካ ውር ጊታይ ጎሬ ኣኔን ድያው ክየም ቦው ኤቤሌ ቃጫ ናቡካ ውርካ ዋድማካ ውርካ ቃሽ።⁴⁸ኢየሱስዻ ዋይሼ እንግን እያጝ፤ ኬኦኮኑጝ የፓይንቴ ጉዋሩጉ ጎሜን የቦዋ ኤቤሌ ካያዬ የፓይናያይ ኣን ጎሜን?⁴⁹ከሹዋን ሃእርርሲዬ እየው ኦካ ቶኦካ ይሁኔኔ ሃኣዬኬ እየው የካኔ ጎማኬን ኣን፤ ወርቀት ካሹዋጵሽ ባዬ ዬይጝ ማቲያ።⁵⁰ከሹ እን ፓይላ ኦይዴ ጉካ።⁵¹ባርሻ ኬና ክያጃ ኔኒ ጅጜን ኣኔን ኢየሱስ ዻዬን፤ ውር ሹ እን ጎሜ ባርሻ እጝ፤⁵²ኦይድ ኣፓላ ኔኒዬ ሪሽ ቡንዱርቆ።ኢየሱስ ኦካ ሌሜንካ ካራም⁵³ቦሼያ ኢየሱስዻ ሃምካ ታታቻንካ ውርካ ቃሼ፤ ካውር ጌጵሹጋኔ ጊታይ ቶክኔ ጆል ወርቀቴ ፓይላ ፑኡሺሜና።⁵⁴ጴጥሮስዻ ዻዬኬ ዹኬ ሌይ ሁሉካ ሃምካ ካርሚካ ውርካ ቃሽ፤ ጩዋ ኡፍ ኦይኔ ጉ ኣኔን እሺ ሼሊዬን።⁵⁵ውር ታታቻንካ ውርካ ቃሼ ውር ጊታይካ ካራሜ ፓይላ ኢየሱስ ኒሼን ጋኔን ማኝ ዎሼን፤ ኣይባዬ ካኒ ቻሊኬን ጌዬን።⁵⁶ውር ጁዋኑ ክያጅኒን ኬሾሮጝ ክያጃ ጊዬይ ካኒ ቻሊኬን ክየም ማቲዬን።⁵⁷ውር ክየም ክየም ናሹጜ ሺጝ እያጜ ሃሳዋ ኬሾሮ፤⁵⁸ውሩጝ ሺጝ ሃኮሲ ቶኦካ ይሁኔን እን ቡዋካ ውር ኣሽክዬዬ፤ ኬሹ ጅያን ሃኣሽክባ ቶኦ ኬና ቡዋካ ውር ማሬ ኣሽክዬኔ ሃዋያያ።⁵⁹ኣይባ እያይዻዬ ክያጃ ጊዬይ ካኒማቲኬን ክየም።⁶⁰ታቺካ ውርካ ቃሽ ናሹጜ ዾር ኦካ ማሪ ጊዬይዬ ሺጝ፤ ውር ጊታጝ ሃሳውኔ ናንዳካ እን ሃኦን ሃናንዳካ ኦ የማሬ ሃሳውኔኑጝ ሺጝ እያይኔ ኣንሻ ኢየሱስ።⁶¹ዬ ኢየሱስ ኡፋ ሹይ፤ ፕር ታቺ እጝ ሺጝ፤ ውዋካ ታቺ እን ጉዋኖጝ ክርስቶስ ሃእኒ? ሺግ እያይኔ ኣንሻ እሺ።⁶²ኢየሱስዻ ሺጝ ይንጌ ሃኣን፤ ሃንታካ ውር ኡፓ ኦካ ቡዋካ ቁዋቃ እን ቡዎንያጝ ሉፍ ኩንኬ ፎላዬ የጌያባ።⁶³ታቺ እንካ ውርካ ቃሽዻ ሃዽሽ ኣፓላዬ ሺጝ እያጝ፤ «እንቃ ዎሺሻ ኡዋው ማኝካ ኦ?⁶⁴ይሬን ሃዋያያ፤ ኣኪ ሙኒሼን እየው እያን? እንግንዻ ሺጝ ካኣርሾጝ ኣኔባዬ ኮምሼያ ክያጃ ክየም።⁶⁵ኬሹ እን ውር ክየም ክየም ካርሲሼያ ማኒቄ ፓልቅሼን፤ ጅጝ ካርቡ ኔኒዬ ሙርኬ ዛውዬ ሺጝ፤ ይንዳ ሃሳውየ ክያጃ/ ዶክ ሙር ካሎኔ ቦዋ።ጴጥሮስ ሺጝ ሃእባጅኬን ኢየሱስ⁶⁶ጴጥሮስ ኦካ ካርሚ እን ኣኔንባ ኦካ ቶኦ እንካ ዱቡዬ፤ ኬኦካ ውር ጊታይ ባኬን ታቺካ ውርካ ቃሽ ክየም ኩና፤⁶⁷ጴጥሮስ ጉ ቄጪሼ ጌዬ ሁቤኔ ቶዬ፤ ሺጝ እንዻ የኣይኬ እንካ ኢየሱስ እንካ ናዝሬቱጝ።⁶⁸ዬ እሺ ሺጝ እን የክያጆጝ ሃእባጅኬን፤ ሺጝ ሁሉኩሼኬን ኣኔ ቡድያ። ጩዋ ኮትሼያ ሃምካ ሃፑክ እንካ ሁሉኬን፤ ከሹ እን ባቻ ኬያ።⁶⁹ውር እንካ ባክኔንዻ ሹ እጝ ጌዬ እሹጝ፤ ዋይሼ ውር ጊታይ ጎሪ ኦይን ውሩጝ ኬኦግዬይ ሃክየም፤ ሺጝ እያይኔ ፕር ክያጃ።⁷⁰ዬ እሺ ካንዻ ቡድያ። ቆቤ ዽታኮጝ ጩዋ ውር ጊታይ ኣኔን ኦይን ኬኣኩሉክ ጴጥሮስ ኣዬ ውርካ ገሊላ ናንዳካጝ ጊባጆጝ ሺጝ፤ እን ኬኦግዬይ የኣይ ክየም።⁷¹ዬ እሺ ሺጝ፤ እን ውር እጝ የክያጆጝ ኣን ሃእባጅኬን ሺጝ እያይኔ ካርሲያ ሾሮሺኔን።⁷²ይሪካ ባቻ ኬያ እንካ ላንሳጝ፤ ጴጥሮስዻ ክያጃ እን ኢየሱስ ሺጜ ኬሌሜንካ ኬዬንካ ባቻጝ ዻ የቡድያምባ ክያጝ ጅያኑጝ ጌያ

Chapter 15

ሃፑክ 15ኢየሱስ ኬኦካ ሌሜንካ ጲላጦስ¹ከዻም ኬካሪንታ ታታቻንካ ውርካ ቃሼ ጌጵሹጋኔ ውር ጊታይ ቶክኔ ጆል ወርቀቴ ውር ኬውር ጊታይካ ካራሜ ፓይላ ይሪካ ሃሳውኖጝ ጩዋ ቁም ኢየሱሴ ቦፓዬያ፤ ሳስክዬ ጋያ ጲላጦስዻ።²ጲላጦስዻ ሺጝ፤ እን የኣይ ታቺካ ኣይሁድ? ሺጝ እያይኔ ኣንሻ፤ ኢየሱስዻ ሺጝ ኬእያይ የሺጞጝጜ ዋሼያ እሺ።³ታታቻንካ ውርካ ቃሽዻ ካሲሲያ እሺ ኬክያጃ ጁዋኑ።⁴ጲላጦስዻ ዋይሼ እሺ ሃኦ የማሬ ቃቦ ኣይኔኑጝ? እየዎ ካሲሲያ እን ኬክያጃ ጁዋኑ ሺጝ እያይኔ ኣንሻ እንቃ።⁵ዬ ኢየሱስ ካኒ ዋሽኬን ክየምጵንዻ፤ ጲላጦስ ዻዹጝኔያ።⁶ከቶንቶሮ ካቡልሼ ዛርሲ ውርካ ቁሜን ጊታይ ይሁኖጝ ኣኔ ዱስሚኔንካ ኣይኔን።⁷ናሹጝ ኬሴሶዬ እጝ ኒሺ ናፒሱጝ እን ቁሜ ኬውርካ ሴሶጝ ኣና ውር ክየም ኬና ሺጌ በርባን።⁸ዛርሲዻ ፓዬኔ ኬእያይ ዱሲዮጝ ካጋሽክሼ እንግንባዬ ይወና ጲላጦስ።⁹ጲላጦስዻ ሺጝ፤ የዎሻያይ ካቡልሼ እየው ቢቲካ ኣይሁዱጝ? ሺጝ እያይኔ ኣንሻ እንግን፤¹⁰ናንዳካኦ ታታቻንካ ውርካ ቃሽ ሳስክዬ ጋይኔ ኢየሱስ ከቦውንታ እባጃ።¹¹ዬ ታታቻንካ ውርካ ቃሽ ኬኦካ ባል ኔኒ ካቡልሼ እንግን በርባን ካጋንሼንባዬ ቲታ ዛርሲ።¹²ጲላጦስዳ እንቃ ሺጝ፤ ኣኪ እን የሺጝቴ ቢቲካ ኣይሁዱጝ የዎሻ እንካ ሻሜ እያን?¹³እንግንዻ እንቃ ሺጝ ካሮይባዬ ጉቹካ።¹⁴ጲላጦስዻ ሺጝ፤ ናንዳካ ኦ? ኣና ሴሶ ካኦ ኬና ኣሽክዬ። ዬ እንግን ሺጝ ካሮይባዬ ሌሜዬ ጉቹካ።¹⁵ጲላጦስዻ ዛርሲ ዋዝንሲዬን ቡልሼያ እንግን በርባን፤ ዬ ካሙሬ ኢየሱሴ ካሮዮጝ ሳስክዬ ኣዬና።ፓፃኗን ጎልቲያ ኢየሱስ¹⁶ፓፃኗንዻ ቦሼያ እሺ ሃም ሺጜ ፕርይቶሪዮን ሃምካ ካራምካ ታቺ እጝ፤ ፓፃኗንዻ ፓይላ ፑኡሺሜና ክየምጵን።¹⁷ክምሼያ ኣፓላ ጫጩጉ፤ ጋይሼያ ሹቦ ኔኒ ክያንዻ ክዽሬ።¹⁸ጩዋ ሺጝ ቢቱጝ ካኣይሁድ ዮ፤ ሹቃ ካኣይሼ እን/ ሺጝ እያይኔ ቲታ ቡዋ፤¹⁹ሹቦ ኔኒዻ ሙራ ኬሴጋ፤ ፓልቅሼያ ማኒቄዻ፤ ቶኬ ኩዋሚንዻዬ ይወና።²⁰ጎልቲዮጝ ጩዋ ቡል ኣፓላ ጫጩጉ እጜ፤ ክምሼ እሺ ኣፓላ እን ኔኒዬ ቦፓዬያ ሮዬን።ሮዬንካ ኢየሱስ²¹ሹኔካ ኣሌክሳንድሮሴ ሩፎሴ እን ሺጜ ስምዖን ውርካ ክየም ካቀሬና ኩንኬ ሊቴ ካዼቴ ሻሪ እንካ ሮይኔኑጝ ቹቹንሺሼያ።²²ጩዋ ቦሼያ ኢየሱስ ራቅ እን ሺጜ ራስቅል ጎልጎታጝ።²³ጋያ እሺ ኣላላ እጝ ዎርሲዬ ኬከርቤውጝ፤ ዬ እሺ ካኒ ቦኬን።²⁴ሮያ፤ ውር ክየም ክየም ካቱልሾጝ እባጄን ኣፓላ ኔኒ ካቱልሾጝ ሃዽሼ ካሺሜና።²⁵ከሹ እን ሮዮጝ ዋዳ ሃሳዓት ጅያን።²⁶ቶኬንካ ካሲሲዬን ጊዬይ ሃኬና ሺጝ ቢቲካ ኣይሁድ።²⁷ከእሺ ሮያ ጓዋርጉ ዻ ክየም ኬቡዎን ክየም ኬዋርካታ።²⁸ወርቀት ሺጜ ኮማ ኬውርካ ሴሶጝ ሙኔና ከእጝ።²⁹ጊታይ ሳጊኬ ጉዋርዻ ይንግሽ እንግን ኤታጋኔ ሃሳዋካ ይሬን ክያጄን ጋኔን እያጝ ሺጜን፤ ዬጌይያይ/ ካኮሲ ቶኦካ ይሁኔኔ ካኣሽኪኬ ሹ ጅያን ሃእኒ፤³⁰ይንዳ ጋን ጎብኬ ኦይንካ ሮይኔኔ ባይሺሽየ እን ኤምኑ።³¹ፕር ታታቻንካ ውርካ ቃሼ ውር ጊታይ ቶክኔ ጆል ወርቀቴ ከኦልቲዬን ዋይሼ ጋጝ እያጝ፤ ባይሺሻ ውር እንቃ የካኒ ቻሊኬን እሺ ኤምኑ ባይሺሼን፤³²ካጌይታ ይሁንቶጝ ክርስቶስ ይጝ፤ ቢቱጝካ እስራኤሉጝ ይንዳ ካጎብየ ከሮይኔን ክያኒ። ጊታይ ሮዬ ኬእሺዻ ጋኔን እያይ ሃሳዋካ ይሬን ክያጄን።ኣርሼንካ ኢየሱስ³³ቦኬ ሳዓት ላዌ ሌይ ካኣዬ ሳዓት ሳሉጝ ዳሉጝ ክያኑጝ ማቲያ ድሙጉ።³⁴ከሳዓት ሳልዻ ኢየሱስ ሺጝ፤ ኤሎሄ ኤሎሄ ለማ ሰበቅታኒ? ሺጝ እያይኔ ኡቹካ ኬናቅድ ታቺ፤ ዋካል ኔኒዻ ሺጝ ኣምላኬ ኣምላኬ ሃኦ የኦይዴ ኣኑጝ።³⁵ውር ክየም ክየም ጊታይ ጎሬ ኣኔን ኦይን ዋዬ እጝ ሺጝ ሺው ኤልያስ።³⁶ጩዋ ውር ክየም ቤርቢዬ ኩዬ ቦው ኣላላዬ ካማትባዬ ቦሼያ ኢየሱስ፤ ጩዋ ሺጝ ይንዳ ኦይድየ፤ ኤልያስ ኩኔ ሃንቺሺያጝ ሃጌያባ።³⁷ኢየሱስዻ ኡቹክ ከናቅዲ ታቺዬ ኣዬና ናፒሲ ኔኒ።³⁸ናዻራካ ቶኦካ ይሁኔን ቦኬ ዾዮኬ ሌይ ዳራ ሃዽሼና ዻ።³⁹ታቺ እንካ ዽብ ዾሬ ኣኔን ዳሪካ ኢየሱሱጝ፤ ኡቹክ እያይኔ ሹ እን ኣይኔ ናፒሲ ኔኒዬ ጌዮጝ፤ ሺጝ ውሩጝ ኬኣኩሉክ ሃውዋካ ባሪዮ።⁴⁰ኬሹ እጝ ሃኣጚ ኣኔን ኬዹክ ጎሬ ቶዬን፤ ኬኦካ ጫቃን ጊዬይ ማሪያም እንካ መግደላዊቱጝ፤ ጅዋኔካ ዺኒ እን ያዕቆቤ ዮሳዬ ማሪያም፤ እያይ ሰሎሜዻ ኣኔባ።⁴¹ሃኣጚ ጊታይ ሃጊታይ ቦኬ ገሊላዬ ዻዬዬ ሹሹምብዬ ጆልዬ፤ ፕር ሃኣጚ ጁዋኑ ጊታኬና ፓይኔ ኬጋጝ ኬኢየሩሳሌም ኣኔባ።ሌሲካ ኢየሱስ⁴²ክራ ቃይትሼ ኩኔ ማቲያ ሼክማ ካሹ እንካ ሶጵሳጝ፤⁴³እን ሪግሺኖጝ ኣይ ታቺካ ካራሜ ካሊዬን ጌጳሞካ ባሪዮዬ ዮሴፍ እንካ ኣርማትያሱጝ ኬሾያሞ ኩይ ሃምካ ጲላጦሴ ይወና ሩዋካ ኢየሱስ።⁴⁴ጲላጦስዻ እያይ ይሪካ ዋዬ ኣርሼን ኔኑጝ ጎሺያ፤ ሺው ታቺ እንቃዬ ሺጝ ኣርሾጝ ኡፌናይ ይንዳ ኣንሼንየ፤⁴⁵ኣርሼን ኔኒ ዋዬኬ ኦካ ታቺ እንካ ዽቡጝ ጩዋ ሩዋ ኔኒ ኣያ ዮሴፍ።⁴⁶ዮሴፍዻ ኡዋሩጛ በፈታ፤ ሃንቺሺ ኣሩጝ ኔኒዬ ኣጁጜ በፈታ ክያኑጝ ጩዋ፤ ኣጁጛ ኦካ ሌሲ እን ቆዴ ባይ ክያኑጝ፤ ቶግካ ሌሲዻ ሹፋ ኬባይ።⁴⁷ማሪያም እንካ መግደላዊቴ ጁዋኔካ ዮሳ ማሪያሜ ጋጁጜ ኦን ጋኔን ቶዬን።

Chapter 16

ሃፑክ 16ናሹጜንካ ኢየሱስ¹ሹ እንካ ሶጵሳ ሳጊዮጝ ጩዋ፤ ማሪያም እንካ መግደላዊዬ፣ ጁዋኔካ ያዕቆብ ማሪያሜ፣ ሰሎሜዬ ፓዬ ሩዋካ ኢየሱስ ጋሙሬ ጵሼን ጉዋሩጛ።²ከክያጝካ ሹዋን ሹ እንካ ሌሜን ኬዻም ኬካሪንታ፤ ካኒ ሹሽ ኣኔንባ ቱሌኔ፤ ጋኔንባ እያጝካ ሌሲ ፓዬኔ፤³ሺጝ ባይ እጝ ኬኦካ ቶግካ ሌሲ ሃኒን ካኡንጉልሼ ኡዋውጝ ሺጝ እያይኔ ጋኔን ሃሳውኔን።⁴ጌይ ካቼ ቶይያጝ፤ ባይ እን ካሎን ኣይ ታቹጝ ኬካ ቶግካ ሌሲ ኡንጉሌኔ ጌያ።⁵ሁሉኬ ሃምካ ሌሱጝ፤ ጌይ ውር ኬና ኪሚ ኣፓላ ፎልቼኔ ኡፊ ቡዋ ቡዎኔ ቴርጋዽያ።⁶ዬ እሺ ዋይሼ እንግን እያጝ፤ ኦይድ ቴርጋዽቴን፤ እን የዎሽቶጝ እጝ ሮዮጝ ሃእንካ ናዝሬት ኢየሱስ፤ እሺ ናሹጛ፤ ኣኔኬን ኦጝ፤ ኦይን የኣጁጝቴ እሹጝ ሃኦጝ።⁷ኣይባዬ ፓዬ ዋይሺቴ ውር ጊታይ ዻዬ ጆሌ እሺዬ ጴጥሮሴ ሌሜ ፓይ ገሊላ ከእያይ ሜይሼ እየው የጌያባ ኦይን ሺጚ እያይኔ ሜይሺቴ እንግንባ።⁸ሃኣጛንዻ ሪጄኔ ጎሺዬ ኬኦይንካ ሌሲ ጉኬ ቱላ፤ ናንዳካጝ ሪግሺኖጝ ካኒ ሜይሼኬን ውር ክየምጵንዻ።⁹ኬክያጝካ ሹዋን ሹ እንካ ሌሜን ናሹጜ ኬኣርሼን ክያኑጝ ጩዋ፤ ኬሌሜን ካቡሌ ቤሮ ሶጳን ጌዬና ኬማሪያም እንካ መግደላዊ፤¹⁰እሺዻ ኩዬ፤ ጊታይ ጋዬ ኬጋጝ ሞይካዽዬ ጋኔን ኦቆርኔኔ ጌዬ ኣዬ እሺዬ ጌይኔኬ እሹጝ ሜይሼያ እንግን።¹¹ዬ እንግን ካኒ ጉምኬን።¹²ኬኦይን ጩዋ ኬኦካ ውር ጊታይ ዻዬ ጆሌ እሹጝ ዻ ፓይሼ እያጝካ ሊቴ ኬዴንታ እንቃ ጌዬና ኦግዬይ።¹³እንግንዻ ዋኬ ፓዬ ሜይሼያ ውር ጊታይ ጋዬ ኬጋጝ፤ ኣይባዬ ካኒ ጉምኬን።¹⁴ኬኦይን ጩዋ ታጵላማን ጋኔንባ ኬጋጝ ቆቤኔ ዹዋልሼያ እንግን፤ ናሹጜ ጩዋ ውር ጊታይ ጌዩጝ እጝ ሜይሼ እንግን ናንዳካጝ ማሬ ጉሜኑጝ፤ እን ማሬ ጉሜን ጎማ እንግን ቃግማ ካሻን ጊዬይ።¹⁵ዋይሼ እንግን እያጝ፤ ፓይባ ፌን ፓይላ፤ ክያጃ ሹቃጝ ናኑጝ ሜይቴባ ሙኔን ፓይላ፤¹⁶እን ጉምዬ የዱቅቶጝ ባይሽባ፤ ዬ እን ማሪ ጉሜን ኮምሼባ።¹⁷ጊታይ ጉሙጝ ዻዬባ ዹዋልሺኔን ጊታጝ፤ ኬሮጝ ናኒ ቡልባ ቤሮ፣ ሃሳወንባ ኬቶግ ሃሊዻ፤¹⁸ጎምባ ቻች ኬቡዋ ጊዬይ፤ ማቲኒን ኦኬ ኬና ካኒሽ ጊያሚሽኬን እንግን፤፣ ቡዋ ጊዬይዻ ቻቺሼባ ኦካ ውር ጊታይ ዴሜን እንግንዻ ባይሽባ።¹⁹ኢየሱስ ታቺ እን ሃሳወ እጝ ጩዋ ኩያ ፎላ ዾዮክ፤ ኡፋ ኦካ ባሪዮ ቡዋ ቡዎንዻ።²⁰ጩዋ ውር ጊታይ ዻዬ ጆሌ እሹጝ ቱሌ፤ ኪሊዬና ራቅ ፓይላ፤ ታቺ እን ኣኔን ኬእንግን ኣሽክዬን፤ እርርሲኔን ጊዬይ ዻዬዬ ኬዹዋሊሺኔን ጊታይ ኬሙኒኔን ኣኔን ክያጃ ቁዋቅትሺሼን።

Luke

Chapter 1

ሃፑክ 1ሁሉኩሼን ¹ኬጫቃን ጉዋዩ ክያጃ ጊታይ ሙኔን ጁዋናን ክያጃ ጊታይ ጊባጆጝ ቶኬ ጌዬምባ። ²ክያጃ እንዻ ናሹጝ ኬሌሜኔ ውር ጊታይ ኣይ ማኝ ካካሪቡዬ ውር ጊታይ ክያጆል ክያጃዬ ጊታይ ኣኖጝ ሓጊታይ ክያጆጝ። ³ታቹጝ ቴዎፊሎስ ዮ፤ኣንዳ ኬታጝ ናኑጝ ኦኬ ፓይላ ኬኣሽክዬኔ ኬኣጅሼኔ ሃቃቢዮጝ ጩዋ ክያጃ ዳዬ ኣዬን ኔኒዬ ካቶክሼ እን ማቲ ሹቃዬ ሃጌያያ። ⁴ይንዳ ሃኣሽክዮጝ ኦይን ዬእርርዮጝ ኣዬ ኣኩሉክ ኬእባጅዬ ጊያ።ውር ካ ዱቅኔን ዮሓንስ ጅሼን ኔኒ ሌምሼ ክያጃ ⁵ኬታቺካ ይሁዳ ኬቦንካ ሄሮድስ ኬኦካ ውርካ ኣብያ ኣና ውር ክዬም ኬና ሺጜ ዛካርያስ ኝያ ኔኒ ኤልሳብጥ ኣንኬ ውርካ ኣሮን። ⁶እንግን ዳዋን ኬክያጃካ ባሪዮዬ ክሊማዬ ፓይላ ዳዬዬ ሃንታዳ ጋኔኬኔ ቆባ ኬሌሜንካ ባሪዮ ጋይጫንቃሌ። ⁷ኣይባ እያይዳዬ ኤልሳቤጥ ኬጌቺንታ ኔኒ ሃንታዳ ኣኔኬን፤እንጊን ዳዋን ጋይ ውር ጊታኬና ኬቦን ጊዬይ ጌቺ።⁸ሹ ክዬም ዛካርያስ ሹካ ዋድማ ኔኒ ሄክሾጝ ኬኦካ ሌሜንካ ባሪዮ ሃታቺካ ፔን።⁹ኬሊኪ ኬታቻሞ ኔኒ ኩዬ ሁሉክ ሃምካ ቶኦካ ባሪዮዬ ናንዳካ እርርኔን ሻም ቁኛዬ ሄክሻ እሺ።¹⁰ሹ እጝ ሹካ እርሮ ኔኒ ሄክሾጝ ዛርስ ፓይላ ጎር ሹኑኬ ይዌና።¹¹ውርካ ኤርጎካ ባሪዮ ዶራ ኦካ ቁኛ ቡዋ ቡዎኔ ጌያ። ¹²ዛካርያስዳ ሹ እጝ ጌዮጝ ቴርጋድዬ ሪግሼና። ¹³ውርካ ኤርጎ ዋይሼ እሺ ዛካርያስ ዮ፤ኦይ ሪግሺኔን ይሁኔን ኑኑ ዋያ ኝያ ኑኑ ኤልሳቤጥ ጅሽባ ሃንታካ ጁሙ ሮጝ ኔኒ ዬሺጚ ዮሓንስ።¹⁴ኬእሺ ባሊዬ ዋዛዬ ሄጌይባ፤ውር ጁዋንዳ ናንዳካጝ ጂሼ እሹጝ ዋዝንሲ እንግንባ።¹⁵ኦካ ሌሜንካ ባሪዮ ማቲባ ታቺ ኣይን ኣላላጝ ኣይን ኦዕንቃ ጊታይ ጮይሼ ጆሉጝ ፓይላ ማትኬን ካኒ ኣንባ ኦካ ክያጝካ ጁዋኔዬ ቆቅሼያ ኡሲካ ባሪዮ።¹⁶ኬኦካ ውርካ እስራኤል ጁዋናን ዋሼባ ሃምካ ታቺ እጝ ሃምካ ባሪዮጝ። ¹⁷ሻንካ ሹቡጋን ሃምካ ሃንታን፤ጊታይ ማሪ ኤርጎ ቦዌን ካዋሼ ሃምካ ጫንቃሌ፤ካኣሽክሼ ውር ጊታኬና ካሻው ሃምካ ባሪዮዬ ኬኡሲካ ኤልያሴ ቁዋቅትዬ ኬሌሜንካ ታቺ እጝ ኩይባ።¹⁸ዛካርያስ ዋይሼ ውርካ ኤርጎካ ባሪዮ ይጝ ኣን ሃእባጅኬ ኦ ኣን ሃኣይ ጌቾ ኝያ ናንዳ ኬቦን ኔኒ ጌቺያ ሺጝ እያይ። ¹⁹ውርካ ኤርጎካ ባሪዮ ዋሼ ዋይሼ እሺ ኣን ይጝ ዶሪ ኦካ ሌሜንካ ባሪዮ ሃዓይ ጌብሬኤል ይጝ ሹቃጝ ካሜይሼ እን ይዕስያ ኣን። ²⁰እዮዎ ናንዳካጝ ዬማሬ ክያጃ ናኒ ዋዬኑጝ ካሊ ሹ ኔኒ ሌይ ሃምካ ሙኒኖጝ ዬማቲ ዱድዬ ዬካሊባ ዬቻሊኬን ውር ክዬምጵንድ ሜይሼን።²¹ዛርሳዳ ናንዳካጝ ዛካርያስ ኡሽሼ ቶኦክያኑጝ ካሪሲያ ጉንዱምኔን። ²²ጩዋ ቱሎጝ ካኒ ዎሽኬን እንግን ሜይሼን ኦጊታይ ውርካ ኤርጎካ ባሪዮ ክያጆጝ ናንዳካጝ ኮሜን ማሬ እባጄኑጝ ሺጝ ጌይ ውርካ ኤርጎካ ባሪዮዬ ጊያ። ²³ዛካርያስዳ ሹካ ዋድማ ኔኒ ጃክኖጝ ዋኬ ኩያ ሃምካ ቶኦኔኑጝ።²⁴ኬኦይን ጩዋ ኝያ ኔኒ ኤልሳቤጥ ኡሩካ፤ኬክያጝካ ትጌሽ ቾን ዲካ እሺ ኤምኑ።²⁵እሺዳ ሺጝ ታቹጝ ናኑጝ ኬሹቃቲ፤ኬሴካሞ ናኒ ኬኦካ ጫቃን ካውር ካቡሌ ኣን ጌዬ ጋንኬ ሹጝ ኣሽክሼያ ኣን ይጝ።ጅሼንካ ኢየሱስ ሌምሼ ክያጃ ²⁶ኬትጌሽ እጝካ ላይሳ ባሪዮ ይዕሲያ ውርካ ኤርጎ ኔኒ ኦካ ፔን እጝ ጌዬን ኬጌልላ ሃምካ ካታማካ ናዝሬት። ²⁷ይዕሲሼ ሃምካ ውርካ ዳዊት ኬና ሺጜ ዮሴፍ፤ናንዳካ ሃራኔኒ ዻጵ እጝ ዻጵ እጝ ሮጝ ኔኒ ሺጝ ማሪያም። ²⁸ውር ካኤርጎ ሁሉክ ሃምኔኒዬ ፤ሺጝ ይጝ ካሎን ናሺዮጝ ሹቃ ካኣይሼ እን፤ባሪዮ ኣንኬ እን ፤እን ዬኣይኬና ጉዋኔ ዋይሼ እሺ። ²⁹ማሪያምዳ ናንዳካ ሃሳዋ እጝ ቴርጋድዬ ሺጝ፤ይጝ እሻ ሃጌሶካ ኦ ሺጝ እያይኔ ካርሲያ ክያጃ ጊታይ ቃብዬን።³⁰ውርካ ኤርጎ ዋይሼ እሺ ማሪያም ዮ ኬኦካ ባሪዮ ዬጌያ ኦኬ ታቺ፤ኦይሪግሺኔን፤ ³¹እዮዎ ዬኡሩኩባ ዬጅሺባ ሃንታካ ጁሙ ሮጝ ኔንዳ ዬሺጚ ኢየሱስ፤ ³²እሽዳ ማቲባ ታቺ ሺጝባ ውዋካ ባሪዮ ታቺ እጝ፤ባሪዮ ኣምላክዳ ኣይባ እሺ ጌጳሞ እጝካ ሹኔ ኔኒ ዳዊት። ³³ኦካ ቶኦካ ያዕቆብ ጌጳድባ ኬጌጳሞ ኔኒ ቱኒሲ ኣኔኬን።³⁴ማሪያምዳ ዋይሼ ውርካ ኤርጎካ ባሪዮ ኣን ናንዳካጝ ሃማሬ ጁሙ ጌዬኑጝ ይጝ ኣይ እያን እያይ፤ ³⁵ውርካ ኤርጎካ ባሪዮ ዋሼ ዋይሼ እሺ ኡሲካ ባሪዮ ኩንባ ኦኑኑ ቁዋቅቲካ ውዋካ ታቺ እጝ ይሁሼን እምባ፤ዬውዋ እጝ ዬሺጌ ጂሼን ሺጝ ውዋካ ባሪዮ።³⁶እዮዎ ኤዳ ኑኑ ኤልሳቤጥ ኬጌቺንታ ኔኒ ኡሩካ ሃንታካ ጁሙ ኬኡሩኬን ኔኒ ማቲያ ትጌሽ ላ።³⁷ኦኬ ኬና ካካው ባሪዮ ኣኔኬኔ፤³⁸ኣን ሃኣይ ውርካ ባሪዮ ኬክያጃ ኑኑ ካማቲሼባ ኣን ሽጝ እያይ፤ጩዋ ውርካ ኤርጎካ ባሪዮ ቱሌ ኩያ።ማሪያም ኩያ ኤልሳቤጥ ኣንሺኔን ³⁹ማሪያምዳ ኬክያጝካ ሹ እጝ ናሹጝ ይሪካዬ ኩያ ሃምካ ፔን እጝ ኣይ ባሪጊን፤ፔን ክዬም ሃምካ ፔንካ ይሁዳጝ። ⁴⁰ኩዬ ሁሉክ ሃምካ ቶኦካ ዛካሪያሴ ዋይሼ ኤልሳቤጥ ሃሹቃይ፤ ⁴¹ኤልሳቤጥዳ ሹ እጝ ዋዬ ጌሶካ ማሪያም ውዋ ኣሼንኬ ኦካ ፒሲዬ ሁሉካ ኦካ ኤልሳቤጥ።⁴²ሻም ናቂዲ ኔኒ ዴጌ ሺጝ እንኬ ኦካ ጫቃንካ ሃኣጚ ዬኣይኬና ጉዋኔ ጫላ እጝካ ፒሲ ኑኑጝ ሃኬና ጉዋኔ ።⁴³ኣይባ እያይዳዬ ጁዋኔካ ታቹጝ ናኑጝ ካኩዋዌ ኦናኒ ሃኣይ ኒኔ ።⁴⁴እዮዎ ናቂዲ ካጌሶ ኑኑ ሁሉኬ ናቡ ናኒ ክያኑጝ ጫላ እጝ ኣን ፒሲ ናኒ ክያኑጝ ኬዋዛ ኣሼና።⁴⁵ታቺ እጝ ሹዋጵሽባ ሽጝ እያይኔ ጊታይ ክያጆጝ ፤ጎሙጝ እሺ ሃዕን ጉዋኖጝ።⁴⁶⁴⁷ይያሪካ ማሪያም

⁴⁸እሺዳ ጎቤንካ ውር ኔኒ ጌያ፤ካሪሲ ኬጋኔ ጅሼን ፓይላ ማቲሼባ ኣን ጫንቃል፤ ⁴⁹እን ኣይ ሳጉጝ እሺኣሽክሼያ ኣን ኦኬ ታቺ፤ሮጝ ኔንዳ ሃኬና ይሁኔ።⁵⁰ጊታይ ሪጊሼን ሹቃ ኣዬን ኔኑጝ ቆባ ቦንኬቦን ።⁵¹ኬቡዋ ኔኒ ኣሺክያ ዋድማ ቁዋቃ፤ቃቦ ጊታይ ፑኡሺሜን ኦካ ሻን ጊዬዩጝ ላሊያ።⁵²ታታቻን ኬ ኦካ ቆቤን ጊዬይ ጎብሽባ ዬጊታይ ኣይ ሌሞጝ ሻምባ ዴግዴግ፤ ⁵³ጊታይ ካሽ ቃዎጝ ኬ ሹቃ ኣሚሽባ፤ዬጊታይ ኣይ ሆድሞጝ ይዕሲባ ማም እያይ።⁵⁴ሹቃቲ ኔኒ ጶቂሲዬን ኬሊሺያ ውር ኔኒ ካእስራኤል።⁵⁵ይጝ ኬ እንዳያይ ሜይሼ ሹቡጌን ጊዬዩጝ ናንዳካ ኣብራሜ ኤዳ ኔኒዬ እጝ ኣኖጝ ቦንኬቦን ሃዕንካ ዳዮጝ።⁵⁶ጩዋ ማሪያም ኡፔ ኦካ ኤልሳቤጥ ቲጌሽ ጂያን ዋኬ ኩያ ሃምካ ቶኦ ኔኑጝ።ዮሓንስ እንካ ዱቅኔን ጅሼን ኔኒ ⁵⁷ኤልሳቤጥዳ ሹካ ጅሼን ኔኒ ዬክሾጝ ጅሻ ሃንታካ ጁሙ። ⁵⁸ውርካ ጉል ኔኒዬ ኤዳ ኔኒዬ ሽጝ ባሪዮ ኣሽክሼያ እሺ ክያጃ ሹቃ፤ዬማቲያ ውር ጊታኬና ዋዝንድኬ ጋግ።⁵⁹ኬሹ እጝካ ሎንካይሳ ፓያ ውዋ ቆሪሼን ፤ዎሽ ውዋ ኬ ሮጝካ ሹኔ ዛካርያስ ሽዌን።⁶⁰ጁዋኔ ሺጝ ኣይኬን እያይ፤ሺጚ ዮሓንስ።⁶¹እንግዳ ኤዳን ኔኒ ሺጝ ውር ክዬምጵንዳ ኬና ካሽው ኬሮጝ እጝ ኣኔኬን፤⁶²ሹኔ ኔኒ ሺጝ ዬጋን እንግን ካሽው ኬ ሮጝካ ኦ ሺጝ እያይኔ ኣንሼና ይዕሲ ውሬ። ⁶³እሺዳ ኣንሼን ኦካ ሮጝ ቶኬኔ ሺጝ ሮጝ ኔኒ ሃዮሓንሴ ቶካ።⁶⁴ይሪካ ቶግ ኔኒ ቡሌኔ ቆሩጝ ኔንዳ ቦዎኔ ጌጳሲ ባሪዮዬ ካርሲያ ሃሳውኔን፤⁶⁵ውርካ ጉል ጊዬይ ፓይላ ቆቁሽ ሪግዬ ፤ክያጃ ጊታይ ፓይላ ዳዬዬ ሜይሼያ ውርካ ይሁዳ።⁶⁶ጊታይ ዋይ እጝ ፓይላ፤ ሽግ ይጝ ውዋጝ ካሙኒቴ ኦ ሺጝ እያይኔ ክያጃ እጝ ቃቢያ ኬሻን፤ቡዋካ ባሪዮ ኣኩሉክ ኣንኬ እሺ።ሃሳዋካ ዛካርያስ⁶⁷ሹኔ ካውዋ ቆቁሼ ኡሲ ካባሪዮዬ ሺጝ እያጜ ሃሳዋ ሃሳዋ፤⁶⁸ታቹጝ ካእስራኤ ኣምላክ ሮጝ ኑኑ ካጌጳዲባ፤ኩኔ ቶያ ዛርሲዬ፤⁶⁹ቶኦካ ውር ኔኒ ዳዊት ኬሼይ ሹቃ ቲቴያ፤⁷⁰ይጝ ኬኦባጝ ሃሳዌ ኬ ቶግካ ውርካ ባሪዮያን፤⁷¹ባይሼን ኔኒ ሃኬ ቡዋካ ጋል ጉዋዩዬ፤ውርካ ጎሬን ጉዋይዬ፤⁷²ይጝ ኣሽክዮጝ ካዱዋሊሼ ሹቡጌን ጉዋዩ ክያጃ ሹቃዬ ካጶቂሲ ክያጃካ ይሁኔኔ።⁷³ናንዳካ ሹቡጌን ጉዋዩ ኣብራሃም ሹ ጮል ቃቢባ።⁷⁴ካቡል ኡዋው ኬኦካ ቡዋካ ጋሌ፤ሪጊዳ ኣኔኬኔ ካኣሽክሼባዬ።⁷⁵ኬቦን ፓይላ ኬይሁኔኔ ኬኦካ ሌሜንካ ጫንቃል ካሪብ ኡዋባዬ ጊያ።⁷⁶ይጝ ውዋጝ ጩዋ ዋይሼ ይጛ ውዋካ ባሪዮ፤ጉዋርካ ባሪዮ ኣሽክዬን ኬሌሜን ኩይባ።⁷⁷እጝ ናሹጝ ኬሺዕሺኔን ካሴሶ ጊዬዩጝ ካኣዬ ዛርሲ እባጄኔ፤⁷⁸ኦኬ ሹቃ እጝ ናሹጝ ኬኦካ ባሪዮ ጉዋዩጝ፤ሹሽ ካሃሪሻካ ፎላ ቱልሼ ኡዋው።⁷⁹ይጝዳ ካላሉሼ ጊታይ ኣን ዲሙጉ ክያኒዬ፤ጊታይ ኣን ኦካ ሙዎልካ ኣርሼኔ፤ጃፍ ጊዬይ ካቦሼ ሃምካጉር ካዳቆዬ ጊያ።⁸⁰ውዋዳ ጌጲሼ ቁዋቅትሽ ኬኡስካ ባሪዮዬ፤ሌይ ሃምካ ማቲሼ ውርካ እስራኤል ኣኩሉክ ኡፓ ቦና ክያኒ።

Chapter 2

ሃፑክ 2ጅሼንካ ኢየሱስ¹ኬቦን እጝ ፔን ፓይላ ካኮሜዬ ካቶክሺሼ ሮጜ ኬኣውግስጦስ ቄሳር ኤርጎ ቱላ። ²ዬቄርኔዎስ ኣዬ ታቺካ ፔንካ ሶሪያጝ ሻሜ ኬሌሜን ሃኮሜንካ ዛርሲ። ³ዬ ውር ክዬም ክዬም ፓያ ሃምካ ፔን ጊዬዩጝ ሮጝ ቶክሺሼን።⁴ዮሴፍዳ ኣንኔ ኬቶኦካ ዳዊቴ ኣዬ ውርካ ጋጝ ናሹጝኬ ሃም ጌዬን ኬካታማካ ጌልላ ናዝሬቴ ኩይሼ ሃምካ ካታማካ ዳዊት ይሁዳ እያጝካ ቤቴልሔም። ⁵ኬታይዳ ጊታይ ፓይ ሮጝ ቶክሺሼን ናንዳካጝ ሹካ ጅሼን ሄክሾጝ ጋይ እሺዬ ሃራ ኔኒ ማሪያሜ።⁶ጋንባ ኦይኔ ሹካ ጅሼን ኔኒ ሄክሻ። ⁷ውዋ እጝ ኣይካ ሌሜን ጅሻ ሃጁሙ፤ሳሪኬ ኣፋላዬ ናንዳካጝ ማሬ ኦካ ቆቤንካ ኮሜና ጌዬኑጝ ሆኦሲያ ኦካ ማራካ ዜሌ።ውርካ ዳውኔኔ ውርካ ኤርጎዬ⁸ፔን እጝ ክያኒ ኬምክር ካሊዬ ኦካ ራጴን ጊዬዩጝ ጋኔ ውርካ ዳዌን ጊታኬና ራጵ ጳልክያኒ።⁹ውርካ ኤርጎካ ባሪዮ ኩን ሉጉዴ ዶራ ኦካ ቆጩር ጊዬይ፤ጌጳሞካ ባሪዮዳ ላሉጛ ኦካ ጫቃን ጊዬይ፤ሪጊ ታቺዳ ጎማ እንግን።¹⁰ውርካ ኤርጎካ ባሪዮ ዋይሼ እንግን ኦይሪግሽንቴን እጝካ ኣይሼ ዛርሲ ዋዛ ታቺ ክያጃ ሹቃ ሃቦሼያ እዬው። ¹¹ሹጝ ኦካ ካታማካ ዳዊት ጅሼያ እዬው ዴሻዬ፤እሽዳ ሃክርስቶስ ታቺ እጝ። ¹²ይጝ ካማቲሼባ እዬው ሜርሜር ሃንታ ዲኒ ሳሪኬ ኣፋላዬ ሄጌዬባ ዎኦሲ ኦካ ማራካ ዜሌዬ።¹³ሉጉድ ፓፃኖ ጁዋኑካ ፎላ ጌዬና ኬውርካ ኤርጎ ጌጳሲ ባሪዮዬ ሺጝ እያጝ፤¹⁴ጌጳሞ ካኣይካ ባሪዮ፤ሹቃ ካኣይሼባ ውር ጊታይ ካዳሊ ናሺ እሹጝ።¹⁵ውርካ ኤርጎ ጌይ ኬኦጊዬይ ዋናዬ ኮቲሼ እያጝካ ፎላጝ፤ውርካ ዳውኔን ሺጝ ኪያጃጝ ባሪዮ ሜይሼ ኡዋው ካፓይሺቴ እያጝካ ቤቴልሔም፤¹⁶እንግንዻ ይሪካ ፓያ፤ማሪያሜ ዮሴፌ ዎኦሲ ውዋ ኦካ ዜሌዬ ጌያ።¹⁷ጌዮጝ ጩዋ ናንዳካ ውዋ እጝ ሜይሼ እንግን ፓይላ ሃሳዋ።¹⁸እንግንዻ ዋዬ ክያጃ ጊታይ ውርካ ዻሁኔን ክያጆጝ ፓይላ ጎሺያ።¹⁹ማርያም ዬ ዋዬ ክያጃ ጊታይ ጎምኬ ሸኔ ኣኔን ቃቦዬን።²⁰ውር ጊታይካ ዻሁኔንዻ ክያጃ ጊታይ ሜይሼ እንግን ፓይላ ኣዬዬ ጌዮጝ፤ ናንዳካጝ ዋዬዬ ጌዬዬ ፓይላ ጌጳሲ ባሪዮዬ ይወኔ ዋካውዋ ኢዬሱስ ቦሼያ ሃምካ ቶኦካ ይሁኔን ²¹ማቲህ ሹ ሎጝካዬ ሹካ ቆሬን ሄክሾጝ ውርካ ኤርጎ ኬሌሜንካ ጅሼን ሮጝ እጝ ኣይሾጝ ሺዌያ።²²ኬእያይ ክያጃባ ሙሴ ቡሎጝ ኬክያጝካ ሹ እጝ ሹካ ጅሼን ጊዬይ ሙኒኖጝ፤ዮሴፌ ማሪያሜ ውዋ ባሪዮ ቦሼን ፓይሼያ እያጝካ ኢዬሩሳሌም።²³ይጝ ኬክያጃካ ባሪዮ፤ውዋ ኣይካ ሌሜን ፓይላ ሃኬና ጌጳሲዬ፤ሺጜ እያይኔ ቶኮጝ ካሙኒኔዬ፤²⁴ፒር ኬክያጃካ ባሪዮ ሌሞዳ ዌይ ሃንታካ ሆሌዳ ሺጜ እያይ ጋላ ቦፓይኔን ኣኔባ።²⁵ኬሹ እጝ ኣና ውር ክዬም ኬና ኡፑኒ ኢየሩሳሌም ኬና ኣይ ቁዋቃዬ ኬና ሺጜ ስሞዖን፤እሺዳ ሃውር ኬና ቶይኒ ጫንቃል ኣዬንካ እስራኤሌ ሃውር ኬና ኣኔ ኡሲ።²⁶ፒር ጌዬ ታቺ ኣዬንካ ክርስቶስ ሜይሼያ ኬኡሲካ ባሪዮ።²⁷እሺዳ ኬ ሹ እጝ ይዕሲ እሺ ኬኡሲዬ ኩዬ ሁሉካ ሃምካ ቶኦካ ባሪዮጝ፤ሹቡጌን ካውዋ ኬክያጃባ ዱሲሜን እንካ ሙንንቶጝ ቦው ውዋ ኢዬሱሴ ሹ እጝ ሻዎጝ፤²⁸ስሞዖን ቦዌ ናጋ፤ጌጳሲ ባሪዮዬ ሺጝ፤²⁹ታቹጝ ዮ፤ክያጃኑኑ ኬእያጝ ሃጌዮጝ ጋን ውር ኑኑ ኬሹቃ ይዕሲባ።³⁰ካርቡ ናኒ ኦካ ሌሜን ካውር ፓይላ ዬኣሽክዮጝ።³¹ባይሼን ኑኑ ጌያዬ።³²ይጝ ካኣይ ዛርሲ ኑኑ ሜሌል፤ናንዳካ ዛርሲ ኑኑ ናንዳካ እስራኤል ሃታቺ።³³ሹኔዬ ጁዋኔዬ ናንዳካ ክያጃ እጝ ሜይሼ እሹጝ ዳዱጝኔያ እንግን።³⁴ስሞዖንዳ ኡዋና እንግን፤ጁዋኔ ኔኒ ማሪያምዳ ሺጝ እያጝ፤ውዋ ይጝ ኬ ኦካ እስራኤል ጁዋናን ካኣይሼ ናንዳካ ቡዴኔ ናሹጜኔ ፒር ካኣይሼ ውር ጊታይ ክያጃ ጋራ ጅጞጝ ማይዴዬ ቱምያ።³⁵ናንዳካ ጁዋናን ካሜይሼ ቃቦካ ሻኔ ጊያ፤ናፒሲ ኑኑዳ ፒር ቶክባ ኬኤቤል ራጂሜ።³⁶ፒር ኬኦካ ውርካ ኣሴር ውዋካ ፋኑኤል፤ውርካ ባሪዮ እጝ ሼጜ ሓና ኣኔባ ኬታይ፤እሺዳ ካሎን ጌቺያ፤ኬኡማባ ኔኒ ባ እያንሺ ኬዳጳሞ ኡፓ ቦን ሶጳ፤ ³⁷ቦን ኔኒ ማቲዬ ሎጝካይታም ኦይዱጝ ኬሹሼ ሚክሬ ቱልኬን ኬኦካ ቶኦካ ይሁኔኔ ኬቶሮንድዬኔ ኡፓ። ³⁸ሹ እጝ ኩኔ ጌጳስዬ ባሪዮጝ ክያጃካ ውዋ እጝ ሜይሼያ ውርካ ኢየሩሳሌም ፓይላ።³⁹ዮሴፌ ማሪያሜ ሹዋጴ ክያጃካ ባሪዮዬ ኤርጎዬ ፓይላ ጩዋ ሃምካ ካታማ እጝ ኣን ሃምካጎብሼንካ ጌሊላ ዋኬ ፓያ እያጝካ ካታማ ጊዬዩ ናዝሬት።⁴⁰ውዋዳ ጌጵሼ ቁቅትሼ ኩያ፤ቆቅሼያ ኦኬ እባጄን፤ኣይኔንካ ባሪዮ ኣንኬ እሺ።ኢዬሱስ ኬቦን ታጲ ላማ ኩያ ሃምካ ቶኦካ ይሁኔን ⁴¹ውር ኔንዳ ኬክያጝካ ቦን ናንዳካ ቶንቶሮካ ፋስካ ፓይሼ ጆሌ እያጝካ ኢዬሩሳሌም። ⁴²ውዋዳ ጌጲሼ ማቲዬ ቦን ታጲ ላማጝ ኬእያኑጝ ዱስዮጝ ፓያ ሃምካ ቶንቶሮጝ፤ ⁴³ጩዋ ሹዋጴ ቶንቶሮጝ፤ ዋኬ ሃምካ ጶሮክ ጊዬዩጝ ውዋ ኣጁጉ እጝ ኢዬሱስ ሺዲያ ኢዬሩሳሌም፤ውራንኔንዳ ይጝ እሺ ሺድዮጝ ካኒ ጊባጅኬን። ⁴⁴ዋሽኬ ኦኮኑጝ ጋዬኬ ጋጜ ፓዬኬ ጉዋር ሹ ክዬም፤ ጩዋ ካርሲያ ኦካኤዳን ኔኒዬ ባይዳን ኔኒዬ ዎሼን።⁴⁵ጩዋ ማሬ ጌዬን ዎሼ ፓዬ ዋክሼያ እያጝካ ኢየሩሳሌም። ⁴⁶ኬ ሹ ጂያን ጩዋ ኡፍ ኦካ ጫቃንካ ውርካ እርርስኔኔ ጋን ቆቤ ክያጃ ኔኒ ዋዬኔ ኣንሼን እንግን ክያጃዬ ጌያ ኦካ ቶኦካ ይሁኔን። ⁴⁷ጊታይ ዋዬ ፓይላ ጶቅሲዬኔ ዋሼኔ ጎሺያ።⁴⁸ውራን ኔኒዳ ሹ እጝ ጌዮጝ ዳዱጝኔያ፤ጁዋኔ ኔንዳ ሺጝ፤ውዋ ናኒዮ ሃኦ? ዬሻሜ ኡዋው እያጝ ኣኔ ሹቡኔ ካኑሼን ሻኔ ካዎሽ እንያጝ፤⁴⁹እሺዳ ሺጝ ሃኦ? ዬዎሽቴ ኣኑጝ ኬጌይቴ ኣን ኦካ ቶኦካ ባባጝ ዬእባጃኬኒ?⁵⁰እንግንዳ ክያጃ እጝ ሃሳዎጝ ካኒ ሁሉክሼኬን እንግን ሹቃ።⁵¹ጩዋ ጎብሼያ እያጝካ ናዝሬት፤እሺዳ ካርሲያ ኤርጎካ ጁዋኔዬ ካሹኔዬ ዋዬን፤ጁዋኔ ኔኒዳ ጎም ክያጃ ጊታይ ኬሻኔ ኣንቃቢዬን።⁵²ኢዬሱስዳ ኬጌጳሞዬ ኬኦካ ሌሜንካ ባሪዮዬ ውሬ ጌጵሻ።

Chapter 3

ሃፑክ 3እንካ ዱቅኔን ዮሐንስ ኪሊማ ኔኒ¹ጢባሪዮስ ታቺ እጝ ጌጳድዮጝ ቦን ኔኒ ሃታጲ ዶጝ፤ዬጲላጦሳ ኣዬ ታቺካ ይሁዳጝ ፤ሄሮድስ ሃታቺካ ገሊላ፤ጭኔ ኔኒ ፍልጶስ ሃታቺካ ኢጡሪያሴ ፕራኮንዶሴ፤ሊሶኒዮስዳ ኣዬ ታቺካ ሳቢላንሳጝ፤ ²ሓናዬ ቃያፋሜ ጋንባ ጌጳድዬ ፋዬኔ፤ክያጃካ ባሪዮ ኩንሼያ ሃምካ ውዋካ ዛካሪያስ ዮሓንስ ቦና ክያኒ።³እሺዳ እጝካ ኣይ ሺዕሺኔንካ ሴሶ፤ክሊዬን ይሁኔንካ ዱቅኔኔ ኦካ ጶሮክጊታይ ኣኔን ኦካ ዳራካ ዮርዳኖስ ፓይላዬ ኩና።⁴ይጝ ኬወርቀትካ ውርካ ባሪዮ ኢስይያስ ክያጃ እጝ ሺጜ እያይኔ ቶኮጝ«ኬቦና እጝ ሺጝ እያጜ ኡቹኩጝ ናቅዲካ ውር»«እጝ ካኣሽኪ ጉዋርካ ባሪዮ ካይግ እባጅባ፤⁵ባይን ፓይላ ቆቅባ፤ጋጌ ጉርባዬ ሻምባ ይርክ ይርክ፤ጉዋር ቆሮ እጝ ሻምባ ጌዝ ክሮ ሳርክሳርክ እጝካ ይጊኔንዳ ማቲባ ሊኪ። ⁶ብዛካ ውር ፓይላ ጌይባ ባይሺሼንካ ባሪዮ።⁷ዮሓንስዳ ዋይሼ ውር ጊታይ ፓዬንኬ ቡዋኔኒን ዱቅኔን እያጝ፤እዮው ሃንታካ ዱፍቴን ኬክያጃ ጋራ እጝ ኩኑጝ ኬቱጝቱጝቶጝ ሃኒን ክሊ እዮው?⁸ኣኪ ጊታይ ሁሉክ ይሁኔን ጉፍትባ ካርቡ፤ፒር ኬሻን ጊዬይ ኣና ሹ ጊዬይ ሜሌል እጝ፤ኬእያይ ኦይዲ ካርሲቴን ባሪዮ ኬኦካ ባይ ጊታጝ ካእባጄ ሃንታ ኔኒ ጫንቃል ቲትሼን ሃሜይሼ እዮውባ።⁹ኣይን ጋን ቲቢጁ ቆባ ኦካ ጊሜይካ ሻሪ፤ሻሪ ጊታይ ማሪ ካርቡ ሹቃ ኡፑቴን ፓይላ ቃጬ ፓቅሼባ ጉክያኒ።¹⁰ዬ ዛርሲዳ ሺጝ ካሻም እያንዬ ጋንሼና።¹¹ዮሓንስዳ ሺጝ፤እጝ ኣኔ ኣፓላ ዳጝ ካኣይባ ካእጝ ማሪ ኣኔን፤እጝ ኣኔ ዳኣኖጝ ካሻምባ እያይ፤ሺጝ እያይኔ ዋሼያ እንግን።¹²ውር ጊታይ ፑኡሺኔ ጆል ጊቢሩጝ ፓዬን ኦኔኒ ዱቅኔኔ ዋይሼ እሺ ውርካ እርርሲዬኑጝ ጉዋዩጝ ዮ፤ኡዋካ ኤካኣሽክዮ?¹³እሺዳ ሺጝ፤ጋን ኬኦጝ ሃሜይሼ እዬው ሳጊ ኦይዲ ጊቢሪ ፑኡሺቴን፤¹⁴ፓፃኖንዳ ፕር ሺጝ ኤ ኡዋውካ ካኣሽክዮ?፤ሺጝ እያይኔ ጋንሼና እሺዳ ሺጝ፤ኦይዲ ቢሬካ ውር ኬጋራ ቦውቴን፤ሩዋ ኔንዳ ኦይዲኬ ሾሮ ካሲሲቴን፤ቢሬ ጉዩዳ ሃሊኪ ኬእዬው።¹⁵ዛርሲዳ ፎሽካድዬ ኣን ጎሬ ካሊዬን «እሺ ክርስቶስ»ሺጝ እያይኔ ፓይላ ናንዳካ ዮሓንስ ኬሻን ጊዬይ ጋንቃቢዬን። ¹⁶ዮሓንስዳ ናንዳካ እንግን ፓይላ ሺጝ እያጜ ዋሼያ፤ኣን ሃዱቅ እዬውባ ኬሙዋዬ ኬኣን እጝ ካቁዋቅትሽ ኩንባ፤ኣንዳ ሃኣይኬን ኬና ካቡል ቁሜን ካቻው ኔኒ እሺ ዱቂ እዬውባ ኬኡሲ እጝካ ይሁኔኔ ጉዌ።¹⁷ቆይድ ቡቡንሲዬኔ ሲንዳን ኮትን ክያኒ ኡቲሼን ቆሼ ኣንኬ እሺ፤ዬሾሎቃን ጉዱባ ኬጉ እጝ ማሪ ኣርሼ።¹⁸ዮሓንስዳ ክያጃ እንቃ ጁዋኑ ኬክሊማ ኣጅሺሻ ዛርሲዬ ክያጃ ሹቃ እጝ ክሊያ እንግን። ¹⁹ዬ ኣይባ እያይኔ ዮሓንስ ኣዬ ቢቲካ ጌልላጝ ሄሮድስ ሃኝያካ ጭኔ ናንዳካ ክያጃካ ሄሮድያዳዬ ናንዳካ ዋድማ እንቃ እንቃ ጊታይ ሹ እጝ ካንሲዮጝ፤ ²⁰ሄሮድስ ይጝ ኦግታይ ማር ኣኔን ፓይላ ሌሜዬ ዶቅሺሼያ ዮሓንስ ቶኦካ ቁሜን።ዱቅኔንካ ኢየሱሴ ብዛካ ጅሼን ኔኒዬ²¹ዛርሲ ፓይላ ዱቅኔ ጩዋ ኢየሱስዳ ዱቅዬና፤ኣን ይሁኔኔ ፎላ ቦወና፤²²ኡሲካ ባሪዮ ማቲ ሆሌዬ ጎቢሼያ እሺ፤ኬፎላዳ ኩና ንቂዲ ኬና ሺጝ፤ውዋ እናኑጝ ሃናሺዮጝ ሃእን ኬእን ኦኬ ዋዝንሲያና።²³ኢየሱስዳ ካርሲዬ ዋድማጝ ቦን ኔኒ ማቲያ ማካንታም፤ዛርሲዳ ኬእያይ ሄክንሲዮጝ ማቲ ውዋካ ዮሴፍ፤ውዋካ ኤሊ፤ ²⁴ውዋካ ማት፤ውዋካ ሌዊ፤ውዋካ ሚልኪ፤ውዋካ ዮና፤ውዋካ ዮሴፍ፤²⁵ውዋካ ማታትዩ፤ውዋካ ኣሞጽ፤ውዋካ ናሆም፤ውዋካ ኤሲሊም፤ውዋካ ናጌ፤²⁶ውዋካ ማኣት፤ውዋካ ማታትዩ፤ውዋካ ሴሜይ፤ውዋካ ዮሴፍ፤ውዋካ ዮዳ፤²⁷ውዋካ ዮናን፤ውዋካ ሬሳ፤ውዋካ ዘሩባቤል፤ውዋካ ሰላትያል፤ውዋካ ኔሪ፤ ²⁸ውዋካ ሚልኪ፤ውዋካ ሐዲ፤ውዋካ ዮሳስ፤ውዋካ ቆሳም፤ውዋካ ኤልሞዳም፤ውዋካ ኤር፤ ²⁹ውዋካ ዮሴዕ፤ውዋካ ኤልዓዘር፤ውዋካ ዮራም፤ውዋካ ማጣት፤ውዋካ ሌዊ፤³⁰ውዋካ ስምዖን፤ውዋካ ይሁዳ፤ውዋካ ዮሴፍ፤ውዋካ ዮናም፤ውዋካ ኤልያቄም፤³¹ውዋካ ሜልያ፤ውዋካ ማይናን፤ውዋካ ማጣት፤ውዋካ ናታን፤ውዋካ ዳዊት፤³²ውዋካ እሴይ፤ውዋካ ኢዮቤድ፤ውዋካ ቦዔዝ፤ውዋካ ሰልሞን፤ውዋካ ነኣሶን፤³³ውዋካ ኣሚናዳም፤ውዋካ ኣራም፤ውዋካ ኣሮኒ፤ውዋካ ኤስሮም፤ውዋካ ፋሬስ፤ውዋካ ይሁዳ፤ ³⁴ውዋካ ያዕቆብ፤ውዋካ ይስሐቅ፤ውዋካ ኣብርሃም፤ውዋካ ታራ፤ውዋካ ናኮር፤ ³⁵ውዋካ ሴሮህ፤ውዋካ ራጋው፤ውዋካ ፋሌቅ፤ውዋካ ኣቤር፤ውዋካ ሳላ፤³⁶ውዋካ ቃይንም፤ውዋካ ኣርፋክስድ፤ውዋካ ሴም፤ውዋካ ኖኅ፤ውዋካ ላሜይ፤ ³⁷ውዋካ ማቱሳላ፤ውዋካ ሄኖክ፤ውዋካ ያሬድ፤ውዋካ መላልኤል፤ውዋካ ቃይናን፤ ³⁸ውዋካ ሄኖስ፤ ውዋካ ሤት፤ውዋካ ኣዳም፤ውዋካ ባሪዮ።

Chapter 4

ሃፑክ 4ፓታናካ ኢየሱስ ¹ኢየሱስ ቆቅሼ ኡሲ ካባሪዮዬ ዋክባ ኬዮርዳኖስ ቦሼያ እሺ ሃምካ ቦናጝ፤ ²ኬታይ ሹ ኦይታም ፓታኒያ ኬዲያብሎስ፤ኬሹ ጊታይ ኦኬ ክዬምጵንዳ ኣምኬኔ ኡፔ ኬቱንሲ ካሽ ቃዋ እሺ።³ዲያብሎስዳ ሽጝ ይንዳ የኣይያ ውዋካ ባሪዮያጝ ባይ ጊታጝ ካማትዬ ምሹጝ ሻምባ።⁴ኢየሱስዳ ሺጝ«ሃንታካ ውር ኡፑኬን ኬምሽጵን ሽጝ እያይኔ ቶካኣ»ሽጝ እያይኔ ዋሼያ እሺ።⁵ጩዋ ዲያብሎስ ቡልሼ እሺ ኦኬና ኣይ ዴጌ ሺጝ ይንዳ ጌጳሞ ካፔኑጝ ፓይላ ዱዋሊሺንትዬ ይሪካ። ⁶ሺጝ እያጝ ፤ታታቻን ግታጝ ጌጳሞዬ ታቺ ኣዬኔ ፓይላ ጋያ ኣን፤ናንዳካ ጊታይ ናሺ ኣን ናንዳካጝ ካኣዮጝ፤ሃኣይባ እን። ⁷ዬ የይሁወንያ ኣንያጝ ጊታጝ ፓይላ ማቲባ ኑኑ።⁸ኢየሱስዳ ዋሼ ሺጝ ይሁንቴ ባሪዮ ኣምላክ ሃእሺጵን ኣይ ኣምላክ፤ሺጝ እያይኔ ቶካ።⁹ጩዋ ቦሼ ሃምካ ኢየሩሳሌሜ ሪብ እሺ ኦካ ሁሉኩሼንካ ቶኦካ ይሁኔኔ ሺጝ እያጝ«ይንዳ የኣይያ ውዋካ ባሪዮያጝ ኡንጉልዬ እን ኤምኑ ኬኦጝ ሌይ ዳራ ሃም። ¹⁰ናንዳካኦ ሺጝ እያይኔ ቶካ«ካቶይ እምባዬ»ውርካ ኤርጎ ናንዳካ እን ጌርግትባ፤ ¹¹ጃፍ ኑንዳ ካማር ኬባይ ሙኔኔ ኬቡዋ ጊዬይ ጎሜ ቲትባ።¹²ኢየሱዳ ሽጝ«ኦይ ባሪዮ ታቺ እጝ ፓታንሲዬን ሺጛ እያይ»ሺጝ እያይኔ ዋሼያ እሺ። ¹³ዲያብሎስዳ ጩዋ ሹዋጴ ፓታና ፓይላጝ ሌይ ሃም ሹ እንቃ ካጌዬ ጋጝ ኬኦኔኒ ኩያ።ኢየሱስ ኬናዝሬት ካይሲዬ ውርካ ኡፔን ¹⁴ኢየሱስ ኬካንታካ ኡሲ ዋካ ገሊላ፤ጎሺ ኔንዳ ኬኦካ ጶሮክ ጊታይ ኣኔን ኦካ ፔን ጊታይ ፓይላ ቱላ። ¹⁵እሺዳ ኣኔን እንጊን ኦካ ቶኦካ ይሁኔን እርርሲየን፤ውር ፓይላዳ ይወና እሺ።¹⁶ጩዋ ኩያ ሃምካ ከተማ ባጌጲሾጝ ናዝሬት፤ኬእያባ ዱሱሜን ሹ እንካ ሶጵሳ ኩዬ ሁሉክ ሃምካ ቶኦካ ይሁኔንካ ውርካ ኣይሁድ፤ናሹጜ ዶራ ካኮመን፤ ¹⁷ጋያ እሺ ወርቀትካ ውርካ ባሪዮ ኢሳይያስ፤ሹ እጝ ክያጄ ሃሳዋካ ወርቀት እጝ ጌያ ኦይ ሺጜ እያጜ ቶኮጝ፤¹⁸¹⁹

²⁰ጩዋ ወርቀት እጝ ዋሼ ኣይ ውሬ ኡፓ፤ጊታይ ኣን ቶኦካ ይሁኔን ክያኑጝ ፓይላ ሁቤኔ ጋን እሺ ቶዬን። ²¹እሺዳ ሺጝ ይጝ ዬዋይቴ ኬናቡ ጉዩጝ ክያጃካ ወርቀቱጝ ሹጝ ሙኔና። ²²ፓይላ ናንዳካ እሺ ሃሻው ኬሹቃ፤ፕር ኬቶግ ጊዬይ ክያጃካ ኣይኔን ኣኔ ቱሌኑጝ ጋን ቡርቃድዬን «ይጝ ማር ውዋካ ዮሴፍኔኒ?ሺጝ እያይ።²³እሺዳ ኤምኑ ካዴሻዮ ባይሺሻ እን ኤምኑ፤ኦጊታይ የኣሽክዬ ቅፍርናሆሜ ሃዋይቶጝ ፕር ሻምባ ኦካ ከተማ ኑኑ፤ሄክንሶ እጝ ሺጜ እያይ ኬካይስቴ ቃጊማጝ ኣኔኬኒ»ዋይሼ እጊን እያይ። ²⁴ፕር ዋይሼ እንጊን ሃዋይሼ እየው ኣኩሉክ፤ውርካ ባሪዮ ኬፔን እጝ ጌጳድዮጝ ሪጊሼንኬን።²⁵ዬ ኣይባ እያይዳዬ ሃዋይሼባ እየው ኣኩሉክ ፎላ ኬቦን ጂያን ሃጌ ኬትጌሽ ላ ካሽ ቁዋቃ እን ኣኔን ዳሉጝ ክያኒ ፓይላ ኬቦንካ ኤልያስ፤ሚሽ ጁዋኑ ኣንኬ እስራኤል፤²⁶ኤልያስ ኬኦካ ጫቃን ካጊታይ ካኒ ይዕሲሼኬን ክየምጵንዳ፤ዬ ኣይባ እያይዳዬ ሚሽ ይዕሲሼ ፔንካ ሲዶራ ሃምካ ሳራፕታጝ፤²⁷ኬቦንካ ውርካ ባሪዮ ኤልሳዕ ኬኦካ እስራኤል ኣና ውርካ ቡርቂ ጁዋኑ፤ዬ ኣይባ እያይኔ ኬውርካ ሶሪያ ካንዕማን እንቃ ኬኦካ ጫቃን ጊዬይ ውር ክዬምጵንዳ ካኒ ጌይኬን ጫንቃል።²⁸ውር ጊታይ ኣኔን ኦካ ቶኦካ ይሁኔን ፓይላ ሹ እጝ ዋዮጝ ኬማኒት ጎሬና፤ ²⁹ናሹጝ ኬኦይን ቆቤዬ ኬከተማ እጝ ቡላ ቆሮርይ ክያኒ ፓቅሼን ኬኦካ ከተማ እጝ ቦሼ ኦካ ጉርባ ዴግ እጝ። ³⁰ዬ እሺ ኬኦካ ጫቃን ጊዬይ ፓልሲዬ ኩያ።³¹ኢየሱስ ባይሺሻ ውርካ ጮዩ³²እጝ ክያጆጝ ናንዳካጝ ኣዬ ኬጌጳሞጝ ኬእርርሲዬን ኔኒ ጎሺያ።³³ኬኦካ ቶኦካ ይሁኔን ኣና ውር ኬና ኡሲ ካቤሮ ጋራ ጎሜ እሺዳ ኡቹክ ኬናቅዲ ኬና ኣይዴጌ፤ ³⁴ሃይ/ይጝካ ናዝሬት ኢየሱስ ዮ ኣና ክያጃ ኬና ኬሻሜ ኣን እያን?ዬኩና ካኣን ካይሲዬኒ?እን እያይ የኣዮጝ ሃእባጅያ እን፤እን የኣይ ውዋካ ባሪዮ/»ሺጝ እያይ።³⁵ኢየሱስዳ ሺጝ ኡፍ ሹይዬ ቱልባ ኬኦካ ውሩጝ ሺጝ እያይኔ ጎሪያ፤ቤሮ እንዳ ፋቅ ውር እጝ ኬኦካ ሌሜን ካውሬ ቦሼኬን እሺ ክያጃ ጋራዳዬ ኦቼዬ ኩያ። ³⁶ውር ፓይላ ቡርቃድያ፤ኣይባ እያይኔ እርርሲኔኑጝ ሃኦ?ኬጌጳሞዬ ኬቁዋቅትዬ ኤርግትባ ኡሲካ ቤሮ እጝ ጮይሼ ጆሉጝ እንግንዳ ቱልባ፤ሺጝ እያይኔ ሃሳወና። ³⁷ጎሺ ኔንዳ ቱላ ኦካ ጶሮክ ጊታይ ኣኔን ኦካ ክራ እጝ።ኢየሱስ ቡላ ኡሲካ ጮዩ³⁸ኬኦይ ጩዋ ቱልኬ ኦይካ ቶኦካ ይሁኔኔ ኩዬ ሁሉካ ሃምካ ቶኦካ ሲሞን፤ኣፕኔ ካሲሞን ኡፍኬ ቄጭቲካ ሩዋ ታቺ፤ናንዳካ እሺ ይወና ኢየሱስ።³⁹ሁሉክ ሃምን ኔኒዬ ጎሪያ ቄጪቲካ ሩዋ፤ቄጪቲካ ሩዋዳ ኦቼያ ይሪካ ናሹጜ ቾቺንሺያ እንግን።⁴⁰ሌይ ሃም ሹሽካዴቆጝ ውር ዋና ዋና ጊታኬና ቡርቂ ጎሜ ፓይላ ቦሼያ እሺ፤እሺዳ ኣይሼ ኦካ እንግን ክየም ክየም ቡዋዌ ባይሺሻ። ⁴¹ቤሮዳ ፕር ሺጝ እን የኣይ ውዋካ ባሪዮይ ሺጝ እያይኔ ኡቹኬ ቱላ ኬኦካ ውር ጁዋኑ፤እሺዳ ጎሪያ እንግን፤ኣዬ ክርስቶሱጝ ናንዳካጝ ጊባጆጝ ውር ክየምጵንዳ ካክያጆጝ ካኒ ናሺኬን።⁴²ሃሪሾጝ ኢየሱስ ኩያ ሃምካ ውር ክየም ሃምካ ውርካ ገሊላጝ ዛርሲዳ ኣን እሺ ዎሼን፤ፓዬና ኦይሺ ኣኖጝ ካቱላካሜ ኬኦጊዬይ ታማ ሃርጌን። ⁴³የእሺ ሺጝ ሃኩይ ከተማ እንቃዬ ጌጳሞካ ባሪዮ ኪያጃ ሹቃ ክሊዬን ሁሉኩሼ ኣምባ ይዕሲዬ ኣን ሃናንዳካ ክያጃ ሺጜ እያይ። ⁴⁴ካርሲያ ኦካ ቶኦካ ይሁኔን ኪሊኔን።

Chapter 5

ሃፑክ 5ውር ጊታይ ካሌሜን ካዳዮጝ ሺዋ ¹ዛርስዳ ማራማራ ኣን ሪጊሺኔኔ ይጝካ እርርሲዬ እዮው ክያጃ ካባሪዮ ዋይባ፤ኢየሱስ ዶሬ ኣን ኦካ ላቅካ ዳራካ ጌንሳሬጥ። ²ኬ ሹ እጝ ጌይ ውርካ ጋጊ ዳሃ ጎር ማራካ ቅያንዬ ዬ ውር ጊታይካ ቆውኔን ጎብ ኬጋጊ ክያኒዬ ጋኔን ኘፑቴይ ግዬይ ኡዋኔን። ³ከጫቃንካ ጋጊ ክያኒ ኦይ ስምዖን ኣኖ ሁሉኬ፤ኬዳሊ ዲታኬ ጌዬ ሾዎት ይወና፤ጩዋ ኡፕ ጋጊክያ ንዬ ካርሲያ ዛርሲ እርርሲዬን።⁴ሹ እጝ ሹዋጴ ሃሳዋጝ ዋይሼ ስምዖን ጌይ ሃም ሙዋ ኣይ ቱሌዬ ኣርቴ ኦትሼን ፓቅቴ ኘፑቴይ ። ⁵ስምዖን ዋሼ ሺጝ፤ውርካ እርርሲዬኑጝ ናኒ ዮ ሚክር ፓሲ ሃቆዋ ሌይ ሃዳቻ ራጳያ ክየምጵንዳ ሃካና ኦቲሻኬን፤ዬ እን የኣኔያጝ ሃፓቅሼባ ኘፑቴይ፤ ⁶ሹ እጝ ሻሜ እያይ ካሎን ጎትሻ ኣርቴ ጁዋኑ፤ኘፑቴያን ካርሲያ ኑሺሺኔን። ⁷ባይዳን ጊታይ ጊዬይ ኣኔን ኬጋጊ እንቃጝ ካፓይና ኬልሺ እንግንባዬ ሺዋ ኬሄክንሶ፤እንግንዳ ፓዬኔ ጋጋን ዳዋን ቆቅሼያ ኬኣርቴ ጋጋንዳ ካርሲያ ዱቁሚኔን።⁸ስምዖን ጴጥሮስዳ ሹ እጝ ጌዮጝ ቡድ ኦካ ኩዋሚንካ ኢየሱሴ፤ሺጝ ታቹጝ ናኑጝ ኣን ሃኣይ ውርካ ሴሶዬ ኦይኬ ኦናኒ ኩዬን።⁹እጝ ሺጜ እያይ እሺዬ ውር ጊታይ ጋዬ ኬጋጜ ናንዳካ ኣርቴ ጁዋኑ ጊታይ ጎሞጝ ናንዳካጝ ጎሺዮጝ።¹⁰ፕር ጊታይ ኣይ ባይዳካ ስምዖን ሃንታካ ዛብዴዎስ ያዕቆቤ ዮሐንሴ ጎሺያ።ኢየሱስ ዋሼ ዋይሼ ስምዖን ኦይ ሪጊሺኔን ጩዋ የማቲባ ኬና ካቆው ውር፤¹¹ጩዋ እንግንዳ ጊድንሲሼ ጋጊ ማራጝ ጎይድ ፓይላዬ ዳዬያ እሺ።ውር እጝካ ቡርቂካ ጊዮጝ¹²ኢየሱስ ኬከተማን ሹ እጝ ኣኔ ኦካ ክየም፤ኬኦካ ከተማ እጝ ኣና ውር ክየም ኬና ቡርቂ ካጊዬ ጎሜ፤ውር እጝ ሹ እጝ ጌዬ ኢየሱስ ኬሌሜን ኔኒ ቡዴ፤ሺጝ ታቹጝ ዮ፤የናሺሼያ ኣንያጝ ኣን ጫንቃል ሻሜን የቻሊባይ?ሺጝ እያይኔ ይወና።¹³ኢየሱስዳ ቲት ቡዋዌ ዱሜ ሺጝ ሃናሺያ ጌይባ ጫንቃን፤ይሪካ ጊዬ ካይ¹⁴ኢየሱስዳ ሺጝ ይጝ ኦይ ውር ክየምጵንዳ ሜይሼን፤ዬካሜ ዱዋልሼ እን ኤምኑ ታታቻን ካማቲሼ እንግንዳ ማኝዬ ናንዳካ ጫንቃል ጌዬን ኑኑ ጋላባ ሙሴ ኤርጊቶጝ ቡልባ ሺጝ እያይኔ ኤርጊታ።¹⁵ከኣይባ እያይዳዬ ናንዳካ እሺ ሃሳዋ እጝ ሃሳዎጝ ሳጊዬ ጌጳድዬ ኩያ፤ካሎን ውር ጁዋኑ እጝ እሺ ሃሳዎጝ ዋዬኔ ጊታይ ኣኔ ቡርቅ ፓይላ ፑኡሺሜና።¹⁶ዬኢየሱስ ሹ ጁዋኑ ኩይ ሃም ውር ማሬ ኣኔኔ ኣን ይሁኔን።ኢየሱስ ባይሺሻ ውር ጌቾ እጝ ¹⁷ሹ ክየም ኢየሱስ ኣን እርርሲዬን፤ኬሹ እጝ ውር ጊታይ ካገሊላዬ ጊታይ ካፔንካ ይሁዳዬ ፓይላዬ ውር ጊታይ ፓዬንኬ ኢየሩሳሌሜ ፈረሳውያኔ፤ውርካ እርርሲኔን ጊታይ ካቢትዬ ቆቤ ጋኔ።ካባይሺሼ እንግን ቁዋቅቲ ካታቺ እጝ ኣንኬ እሺ።¹⁸ኬሹ እጝ ውር ዼቴ ፓይኔያ ውርክየም ኬሻላ ኦካ ማሪካ ኢየሱስ ኣጁጜን ታማ ቶኦ ቱዎጝ ዶቅሼን።¹⁹እጝ ናሹጝ ኬጁዋኑ ኣዬን ካዛርሱጝ ቶኦ ቱዎጝ ዾቅሼን ናንዳካጝ ካዌ እንጊኑጝ ሌፍ ቶኦ ዾዮኬ ኮሲዬ ኦካ ጫቃን ካውር ዳሪ እጝ ኢየሱስ ኣኖጝ ሃንችሺያ ኬሻላዳ ኢያይ ኦካ ማሪ ኔኒ።²⁰ኢየሱስዳ ጌይ ይሁኔን ጊዬይዬ፤ሺጝ እን ውሩጝ ሴሶ ኑኑ ሺዕሺሼያ እን። ²¹ውር ጊታይ ቶክኔ ጆል ወርቀቴ ፈረሳውያኔ ሺጝ ይጝ እሺ ኣምላክ ሳግዬን ሃሳወን እያጝ ሃኒን?ከኦካ ባሪዮ ክየም እጝ እንቃ ውር ኬና ካቻሊ ሴሶ ሺዕሺሺዬን ሃኒን?ሺጝ እያይኔ ካርሲያ ቃብዬን።²²ኢየሱስዳ ናንዳካጝ እባጄ፤ዋይሼ እንግን፤ሃኦ የቃብቴ ኬሻን ጉዩ ይጝ?²³ካሺጜ ሺዕሺሼያ እን ሴሶ ኑኑዬ ናሹጜ ካምባዬ ሃና ኣይ ባዶጝ?²⁴ኣይባ እያይዳዬ ይጝ ሃኣኖጝ ሃንታካ ውር ከዳሉጝ ክያኒ ሴሶ ሺዕሺሼን ጌጳሞ ኣኖጝ ኬእባጅባዬ ጊያ፤ጩዋ ዋይሼ ኤሪ ጌቾ እጝ ሃዋይሼ እን ናሹጜ ቦው ሻላ ኑኑዬ ካምባ ሃምካ ቶኦ ኑኑጝ።²⁵እሺዳ ናሹጝ ይሪካዬ ዶራ ኦካ ማሪ ጊዬይ ዴት ኑጝ ኡጜ ጆሌዬ ጌጳሲ ባሪዮዬ ኩያ ሃምካ ቶኦ ኔኑጝ። ²⁶ሹ እጝ ዳዱጝኔ እንግኔ ጌጳሲ ባሪዮዬ ሺጝ ሃግሺወን ካሌዊ²⁷ኬኦይን ጩዋ ኢየሱስ ቱልኬ ኦይኔ ኩያ፤ዬጌይ ውር ክየም ኬና ፑኡሺኔ ጆል ጊቢሪ ኬና ሺጜ ሌዊ ኡፍ ኦኑጝ ፑኡሺኔ ጆሌ ጊቢሪዬ፤ዬዋይሼ እሺ ዳዬ ኣምባ»²⁸እሺዳ ኦይድ ፓይላዬ ናሹጜ ዳዬያ።²⁹ሌዊዳ ናንዳካ ኢየሱስ ኣሺክያ ኣማ ሃምካ ቶኦ ኔኑጝ፤ውር ጁዋኑ ጊታይ ፑኡሺኔ ጆል ጊቢሪዬ ውር እንቃዬ ከእንግን ቆባ ኬጋጝ።³⁰ውርካ ቶክኔን ካወርቀቴ ውርካ ፈረሳውያኔ ሺጝ ሃኦ?ኣምኔዬ ማትኔ ኬውር ጊታይ ፑኡሺኔ ጆል ጊቢሪዬ ካሴሶዬጝ ሺጝ እያይኔ ጉንድምሼና ውር ጊታይ ዳዬ ጆሌ እሹጝ።³¹ኢየሱስ ሺጝ እያጜ ዋሼያ እንግን፤ሃውርካ ቡርቅዬ፤ጊታይ ኣይ ፓክ ዎሺሺኬን ኣክንሲዬን።³²ኣን ሃኩኖጝ ሃጊታይ ካሴሶ ሃምካ ይሁኔን ዋሼኔ ጊታይ ኣይ ጫንቃል ሺወን ሃካና ኩንኬን።ኢየሱስ ናንዳካ ቶሮን ጋንሼና³³እንግንዳ ሹ ጁዋኑ ውር ጊታይ ዳዬ ጆሌ ዮሐንስ ቶሮድባ፤ጊታይ ካፈረሳውያንዳ ሻምባ እያይ፤ዬጊታይ ኑኑ ሹ ጮል ኣሜምባ ማቴንባዳ»ሺጝ እያይ።³⁴ኢየሱስዳ ዋይሼ እንግን እያጝ፤ ኡታ ኣኔባ ኬእንግኔ እንካ ቦን ቶሮን ሻምሺሼን ቻሊሜምባይ?³⁵ዬ ሹ እጝ ካቦወ ኡታ ኩንባ፤ሹ እጝ ቶሮንድባ።³⁶ፕር ሺጝ እያጜ ሜይሼያ እንግን ኬሄክንሶ፤ከኦካ ኣፓላ ሃሊ ሃድሼ ኣፓላ ጌቾ ክያኒ ቻኪሼን ውርክየምጵንዳ ኣኔኬን፤ሻማ እያይኒያጝ ሃድሽ ኣፓላ ሃሊ እጜ ኣፓላ ጌቾ ኪያኒ ቻኪሼን ናሺኬን ጋጝ።³⁷ውር ኬና ካእርሼ ኣላላ ሃሊ ቶንዳ ጌቾ ኪያኒዬ ካኣጁጝ ኣኔኬን ሻማ እያይኒያጝ ኣላላ ሃሊ እጝ ጳቅሽባ ቶንዳ፤ኣላላዳ እረምባ፤ቶንዳዻ ማቲባ ኬኦካ ኣሽኪኔን ሹኑክ።³⁸ዬ ኣላላ ሃሊ ቶንዳ ሃሊ ኪያኒ እርሼን ኣኔባ።³⁹ኣኪ ማታ ኣላላ ሃሊያጝ ውር ኬና ካናሺ ሃሊ ኣኔኬን፤ናንዳካኦ

Chapter 6

ሃፑክ 6ታቺ እንካ ሶጲሳጝ ¹ሹ ክየም ኢየሱስ ኣንኬ ኦካ ቂያኒ ሳጊዬኔ ውር ጊታይ ዳዬ ጆሌ እሹጝ ቱሽ ቲሺዬ ጎም ኬቡዋዌ ጋን ቃወን። ²ከኦካ ጫቃንካ ፈረሳውያን ውር ክየም ክየም ሺጝ ኬሹ እንካ ሶጲሳ ኣሽክዬን ማሬ ኣይኔን ሃኦ የኣሺኪቶጝ?³ኢየሱስዳ ሺጝ እያጜ ዋሼያ እንግን«ዳዊት ሹ እጝ ካሽ ቃዌ እሹጝ ኣሺክዬ ከባይዳን ኔኑጝ ክየምጵንዳ ካኒ ኮምሼኬኒ እየው?⁴ኩዬ ሁሉክ ሃምካ ቶኦካ ይሁኔኔ ቦው ሚሽ ጊታይ ጋሽኪሼ ታታቻኔ ኣማ፤ዬኣያ ውር ጊታይ ጋዬ ኬጋጝ፤⁵ፕር ሺጝ ሃንታ ካውር ሃታቺካ ሶጲሳኔኒ።⁶ኬሹካ ሶጲሳ እንቃ ሁሉክ ሃምካ ቶኦካ ይሁኔኔ ኣኔን እርርሲኔኔ ኦይ ኣና ውር ኬና ቱፑኒኒ ቡዋ።⁷ውርካ ቶክኔን ካወርቀቴ ፈረሳውያኔ ዎሽ ካሲሲዬኔ ካባይሺሾጝ ካሊ ቶዬን።⁸ኢየሱስዳ እባጅ ቃቦ ጊዬይዬ ዋይሼ ውር እጝ ቱፑኒኒ ቡዋ ናሹጜ ዾርባ ጫቃን ጊዬይ ክያኒ፤ውር እንዳ ናሹጜ ዾራ።⁹ኢየሱስዳ ሺጝ ይንዳ ካኣንሺዬ እየው ክያጃ ክየም፤ሹካ ሶጲሳ ጋይና ሹቃ ኣሺክዬን ሞ ጋራ ኣሺክዬን?ናፒሲ ባይሺሼን ሞ ካይሲዬን?ዋይሼ እንግን እያይ።¹⁰ፕር ኢየሱስ ቶዬ ጊታይ ኣኔን ማራማራ ፓይላጝ ጩዋ ዋይሼ ውር እጝ ቲት ቡዋ ኑኑ ውር እንዳ ኬእያይ ሺጜ ሻማ፤ቡዋ ኔንዳ ካሎን ፒኪሼ።¹¹ዬ ውራን ቆቂሼ ማኒቴ፤ኦይጝ ካሻሚሼ ኢየሱስ ጉባይያ ኬጋጝ።እድዬን ካውር ታጲ ላማን¹²ከሹ ጊታይ ኢየሱስ ናንዳካ ይሁኔን ኮቲሼያ ጋግ ክየም፤ሚኪር ፓይላ ይወን ባሪዮዬ ኡጛ።¹³ኪራ ሃሪሾጝ ሺው ውር ጊታይ ዳዬ ጆሌ እሺዬ ጊድያ ውር ታጲ ላማን እንግንዳ ሺጚሼ ሐዋሪያቴ ኣይሼያ እንግን።¹⁴እንግንዳ፤እጝ ሺጜ ጴጥሮሴ ሺወ ስምዖኔ ጪኔኔኒ እንድሪያንሴ፤ያዕቆብ፤ዮሐንስ፤ፊልጶስ፤በርተሌሜዎስ፤¹⁵ማቴዎስ፤ቶማስ፤ውዋካ እልፊዮስ ያዕቆብ፤እጝ ሺጜ ካቦውንታ ስምዖን፤¹⁶ውዋካ ያዕቆብ ይሁዳዬ ጩዋ እጝ ሳስክዬ ኣዬን ኢየሱስ ኣስቆሮቱ ይሁዳዬ።ዎሺሚካ ኪሊማካ ቡራኬና¹⁷ኢየሱስዳ ጎብኬ እንግን ጋግ ኪያኒዬ ዶራ ኦኬና ኣይ ባልዽሽ፤ኬውር ጊታይ ዳዬ ጆሌ እሺ ካሎን ውር ጁዋኑ ኣኔባ ኦይን፤ውርካ ይሁዳ ፓይላዬ ካኢየሩሳሌሜ ፕር ካጢሮሴ ካሶዶናዬ ውር ጊታይ ፓዬን ኦይን ካማራካ ኛፓስ ኣና ውር ጁዋኑ።¹⁸ጊታይዳ ፓዬን ዋዬኔ፤ጊታይ ኣኔ ቡርቂ ካባይሺሽባዬ።ጊታባ ቆብኬ ኡሲካ ጮዩ ጋሊዬን ባይሺሻ።¹⁹ናንዳካጝ ቁዋቂቲ ቱሌ ከኦኔኒዬ ኣኒኔ ውር ጁዋኑ ባይሺሼን፤ውር ፓይላ ዎሽ እሺ ዱሜን።²⁰ሁቤኔ ቶይ ሃምካ ውር ጊታይ ዳዬ ጆሌ እሺዬ ሺጝ «እየው ኩፓን የኣያ ጫንቃሌ ጌጳሞ ካባሪዮ ሃጉዩ» ²¹እየው ጊታጝ ጋን ካሽ ቃዎጝ የኣያ ጫንቃሌ የማ ዬናኣሻባ፤እየው ጊታጝ ጋን ኦቆሬን የኣያ ጫንቃሌ የማ ዬጫጋባ፤²²ውር ናንዳካ ሃንታካ ውር ሚኔ እየውያጝ ከጫቃን ጉዩ ጌይ ዋናዬ ጎም እየውያጝ፤ኣይ እየው ሮጝ ጋራያጝ የኣያ ጫንቃል።²³እየሆ ቲጌሽ ጉዩ ከፎላ ክያኒ ሃታቺዬ ከሹ እጝ ካኣይሼባ እየው ዋዛ፤ኬጆጊ ሹቡጊን ጉዩ ጊታባ ካሌሜን ጋሽኪሼ ውርካ ባሪዮን ሃእያጝ።²⁴ኣይባ እያይኔ እየው ሆዲማን ሃይ/ጫንቃል ኣዬን ጉዩ ጋን ዬቦዋያ።²⁵እየው ጊታጝ ጋን ናኣሹጝ ሃይ/ማ ካሽ ቃው እየውባ፤እየው ጊታጝ ጫጉጝ ሃይ/ማ የሞይካዺያባ፤ዬኦቆራባ።²⁶ውር ፓይላ ናንዳካ እየው ሃሳዋ ክያጃ ሹቃያጝ ሃይ/ሹቡጌን ጊታባ ጉዩ ካሌሜን ሻሚሼ ውር ጊታባ ካባሪዮ ኬሾሮጝ ይጛ እሺ።ናሺባ ጋል ኑኑ²⁷ኣይባ እያይኔ ናንዳካ ጊታይ ካዋይ ሃሜይሼባ እየው፤ጋል ጉዩ ናሺባ ናንዳካ ጊታይ ሚኔ እየው ኣሽኪቴ ሹቃ፤²⁸ናንዳካ ጊታይ ኣሺ እየው ባሪኪባ፤ናንዳካ ጊታይ ጊያሚሺሽ እየው ይወንባ፤²⁹ውር እጝ ዻሺ ዻቢን ኑኑ ቶኖጝ ኣይባ ቶናዻ፤ውር እጝ ቡዋ ኣይ ቆቃዬ ቦው ኣንቲቲ ኑኑጝ ኦይ ሃርጌን ፤³⁰ጊታይ ይወን ኦኑኑ ፓይላ ኦይባ፤እጝ ቦዊ ካዋሼ እን ኦይ ኣንሺኔን።³¹ኦይን ውር ውር ዎሼ እየው ኣሽኪሼን እየውዳ ኣሺኪ እያይ።³²ጊታይ ናሺ እየው የናሺያያጝ የጌያ ኣንቲቲ ዋና ኬና ኣይ እያን?ኣይን ጊታይ ካሴሶዳ ናሺያ እየውያጝ የናሺያባ።³³ናንዳካ ጊታይ ማሪ እየው ሹቃ ኣሽኪሼን የኣሽኪቴያ ሹቃያጝ የጌያ ኣንቲቲ ዋና ካና ኣይ እያን?ኣይን ጊታይ ካሴሶዳ ሻሚባ እያይ።³⁴ውር እጝ የሺጝቴ ዋሽባ ባጃጝ የቦውሺሻያጝ የጌያ ኣንቲቲ ዋና ኬና ኣይ እያን?ኣይን ጊታይ ውርካ ሴሶ ቦዎጝ ዋሼ ቦወን ቦውሺሽባ ውርካ ሴሶ።³⁵ኣይባ እያይዳዬ ጋል ጉዩዳ ናሺባ፤ሻሚባ ሹቃዳ፤ሃዋሻ ቦዋባ ኦይዲ እያይ ሺጜ ቃቢዬኔ ቦውሺሽባ፤ከኦካ ሃሳዋ ጊታይ ማቲባ ታቺ፤የማቲያባ ሃንታካ ታቺ እጝ፤እሺዳ ናንዳካ ጊታይ ጌጳሲ እሹጝ ኬጋራ ክያኒ ሃሌሞዬ።³⁶ናንዳካጝ ሹቡጌን ጉዩ ኣዬ ሹቃ እየውዳ ኣይ ሹቃ።ውር እንቃ ኦይ ኮሚሼን³⁷ኦይዲ ኮሚሺቴን ኮሚሼኬን እየው፤ኦይዲ ጋሊንሺቴን ጋሊንሺኬን እየው፤ሺዕሺባ ሺዕሺሼ እየውባ።³⁸ኣይባ ጋይ እየውባ፤የሳፋርሲያያጝ ናንዳካጝ ካሳፋርሲሼ እየው፤የዕንቅያያጝ፤ኬና ጁጉሜ ኬና ሺድዬ ሳፋር ሹቃ ሳፋሪዬ ጋይ እየውባ።³⁹ፕር ሜይሼያ እንግን ሄክሶጝ፤«ሙሙዾ ቻሊባይ ሙሙዾ ጁወ ጃሌን?እንግን ዻዋን ጎም ጋጜ ሻውኬን ይጊን?⁴⁰ውር ጊታይ ዻዬ ጆሌ እሺ ሳጊኬን ከኦካ ውርካ ኪሊማ፤ኣይባ እያይኔ ውር እጝ እሪሪ ፓይላ እጝ ሁሉኩጝ ማቲባ ኬ እጝ እርርሲዬን።⁴¹ዳካ እጝ ኣን ኦካ ካርቡ ካጪን ሃናንዳካ ኦ የቶዮጝ? የቶይኬን ጊሜይ እጝ ኡፒ ካርቡ ኑኑ ኪያኑጝ።⁴²የካኔ የቶይካን ዳካ እጝ ኣኒ ካርቡ ኑኑ ኪያኒዬ፤ጪኔ ኑኑ የዋይሼ ጪኔ ናኒዮ ዳካ እጝ ኣኒ ካርቡ ኑኑ ኪያኑጝ ካቡላይ የሺጝ ናንዳካ ኦ እያይ? እን ኬሌሜን ቡል ዳካ እጝ ኣኒ ካርቡ ኑኑ ኪያኑጝ ከኦይን ጩዋ የጊያ ቶዬ ሹቃዬ ቡሌ ዳካ እጝ ኣኔን ኦካ ካርቡ ካጪኑጝ።ሻሪዬ ካርቡ ኔኒዬ⁴³ሻሪ ኬና ኣይ ሹቃዬ ኡፉቲ ካርቡ ጋራ ኣኔኬን፤ ኣይባ እያይኔ ሻሪ ኬና ኣይ ጋራዬ ኡፉቲ ካርቡ ሹቃ ኣኔኬን።⁴⁴ሻሪ ፓይላ ጊባጅባ ኬካርቡ እጝ እጊሺ ክዽሬ ኪያኑጝ ቆዾምኬን ከኦካ ኮዶ ቃጭኬን ካርቡ ሺም።⁴⁵ውር ሹቃ እጝ ቆቅ ሻን ኔኒ ኪያኑጝ ኦኬ ሹቃ ቡልኬ ሻን፤ውር ጋራ እጝ ቆቅ ሻን ኔኒ ኪያኑጝ ኦኬ ጋራ ቡል ጋራ፤ውር ኬሻን ኔኒ ቆቄ ሺዽዬ ሃሳውባ ከቶግ።ውርካ ሻኔ ውር ቶልታ ካቶኦ ኣሽኪዬኔ⁴⁶እን ኣን ሃሺጞጝ የሻማኬን፤ጩዋ ሃኦ? የዋይሺቴ ኣን ታቹጝ ዮ፤ታቹጝ ዮ?⁴⁷እን ካኩዋው ኦናኑጝ ሃእጝ ካዋይ ኪያጃ ፓይላዬ ካሙን ከሙኔን ኔኒ ሃዹዋሊሼ እየውባ፤⁴⁸ቶኦ ኣሽክዬን ጊታይ ቱላቲሼ ቆዴዬ ሙኔን ውር ጊታይ ኣሽክዬን ኦካ ባይ፤ሹ እጝ ሚሮ ኩኖጝ ቆቄን ካሙዋ ይቅባ ቶኦ እጝ፤ናንዳካጝ ሻሜ ዛቡጝ ይንጊሺኔን ካኒ ቻሊኬን።⁴⁹እጝ ዋይ ክያጃ ናኒዬ ማሪ ሹዋጲሼን ውር ኮኑጝ ኣሺኪ ቶኦ ኔኒ ዳሊ ክያኑጝ፤ ሹ እግ ቆቄን ካሙዋ ሙሬ ቶኦ ኔኑጝ ይሪካ ቡድባ፤ ኮሲባ ጋራ ጋራ።

Chapter 7

ሃፑክ 7ይሁኔን ካታቺ እንካ ድብ ¹ኢየሱስ ሃሳወ ሹዋጴ እጝ ኦካ ማሪ ካዛርሲ ፓይላጝ ጩዋ ኩዬ ሁሉካ ቅፍርናሆም።²ኦይን ኣና ውር ካታቺካ ድብ ክየም፤ሺጝ ውርካ ዋድማ ናኒ ካሎን እጛ ሃናሺዮጝ ዴሜኔ ሄክሻ ካኣርሼን።³እሺዻ ናንዳካ ኢየሱስ ሹ እጝ ዋዮጝ ፤ካባይሺሽ እሺባዬ ካይሁኔ እሹጝ ይዕሲያ ውር ጌቾ ክየም፤ክየም ካኣይሁድ።⁴ውር ጊታይ ካሜርሜርዻ ሹጝ ፓይኔ ኦካ ኢየሱስ ሺጝ እያጜ ይወና፤ይጝ ከኣሽኪሼ ሁሉኪሼባ፤⁵ናንዳካ ኦ ውሩጝ ናሺባ ዛርሲ ጉዋዩ ቶኦካ ይሁኔን ኣሽክሼ ኡዋው ሃእሺ።⁶ኢየሱስዻ ኩያ ኬእንግን፤እሺዻ ሹ እጝ ሄክሼ ኦካ ቶኦጝ፤ታቺ እንካ ድብ ይዕሲ ውርካ ናሺማ ኔኒዬ ሺጝ እያጝ ታቹጝ ዮ፤ኬኦካ ቶኦ ናኒ ዾዮክ ኬዱቡ ሁሉኬን የማሪ ውር ኬና ካሁሉኬኔ ኦይዻቼን፤⁷እጝ ናሹጝ ከኦይ ካቦኩዋዌ ኦካ ማሪ ኑኑ ካሁሉክሼ ኣን ሃካና ኮሚኬን እን ሃሳው ክያጃጵን ውርካ ዋዲማ ናኒ ካባይሹዋ።⁸ኣን ሃኣኔ ጌጳሞ ታቺ ኬኦናኒ ዱቡ ፓፃኖ ጊታኬና ካኤርጊቴ ኣኔባ፤ሃዋይሼ ክየም ካምባያጝ ኩይባ፤ሃዋይሼ ክየም ኩዋባያጝ ኩንባ፤ውርካ ዋዲማ ናንዻ ሃዋይሼ ኣስኪ ይጝያጝ እጝ ሃኤርጊቶጝ ኣሽኪባ።⁹ኢየሱስዳ ዋዬ እጝ ኬኦኔኑጝ ጎሺያ፤ጌይ ሺሬ ናንዳካ ዛርሲ ጊታይ ኣኒ እን ዳዬን ሃዋይሼ እየውባ፤እያጝ ይሁኔን ታቺ ኬና ኣኔን እያጝ ኣይን ኦካ እስራኤል ሃካና ጌይካን ዋይሼ እንግን እያይ።¹⁰ውር ጊታይ ይዕሲዬ ዋኬ ፓዬ ሃምካ ጶሮክ ውርካ ዋዲማ ጊዬይ ባይሼ ጌያ።ኢየሱስ ቲታ ውዋካ ኝያ ዳልሶ እጝ ኬኣርሼን ክያኒ¹¹ጩዋ ከኦይን ኢየሱስ ካኒ ኡፕኬን ሹ ጁዋኑዬ ኩያ ሃምካ ከተማ እጝ ሺጜ ናይን፤ ውር ጊታዬ ኬጋጜ ዛርሲ ጁዋኑዬ ፓያ ኬጋጝ።¹²ፓዬ ሄክሼ ኦካ ሃፑክ ካሁሉኪሼን ካከተማ እጝ እየሆ ውር ዼቴ ፓይኔ ውር ኣርሹጉዬ ቱሌያ፤እጝ ኣርሺዻ ሃሃንታ ክየም ካጁዋኔ ጁዋኔዳ ሃጌቾ ውር ጁዋኑ ካከተማ እጝ ኣን ኬእሺ።¹³ታቺ እንዻ ሹ እጝ ጌዮጝ ሁቤኔ ቶዬ ሺጝ ኤኤ/ኦይ ኦቆርቴን ዋይሼ እንግን እያይ።¹⁴ኩይ ድያውዌ ዱማ ሻላ እጝ ዼቲኖጝ፤ውር ጊታይ ዼቲዻ ፓይላ ጎራ፤ኢየሱስዳ ሺጝ ሃዋይሼ እኑጝ ካዋድማ ናሹጜ ዾርባ።¹⁵ውርና ኣርሺዳ ናሹጜ ኡፓ ካርሲያ ሃሳውኔንዻ ኢየሱስ ቦወ ኣያ ጁዋኔ።¹⁶ፓይላ ጫፒያ ኬሪጊ፤ጌጳሲ ባሪዮዬ ሺጝ፤ውር ታቺ ካባሪዮ ናሹጛ ከኦካ ጫቃን ጉዋዩ»ባሪዮ ቶያ ዛርሲ ኔኒ።¹⁷ጎሺ እንካ ኢየሱስ ኦካ ፔንካ ይሁዳዬ ኦካ ፔን ጊታይ ኣኔን ኦካ ክራ እጝ ፓይላ ቱላ።ኢየሱሴ እንካ ዱቅኔን ዮሐንሴ¹⁸ጊታይ ዻዬ ጆሌ ዮሐንሱጝ ፓይላ ሜይሼያ ዮሐንስ እሺዻ ከኦካ ጫቃን ጊዬይ ሺው ዻወ፤¹⁹እጝ ሺጜ ኩንባ ሃእን ሞ? ካካሊ እንቃ ሺጝ እያይኔ ይዕሲሼያ ሃምካ ታቺ እጝ ።²⁰ውርዻ ፓይ ሃምካ ኢየሱሴ ሺጝ እንካ ዱቅኔን ዮሐንስ ሺጜ ኩንባ ሃእን ሞ? ካካሊ እንቃ ሺጝ እያይኔ ይዕሲሼያ ኡዋው ኦኑኑ።²¹ኬሹ እጝ ኢየሱስ ባይሺሻውር ጁዋኑ ኬኦካ ቡርቂዬ ኣርሼኔ፤የባይሺሻ ከኦካ ጮዩዬ፤ውር ጁዋኑ ጊታይ ካርቡ ኣይ ቆሮዻ ላሉጝሻ ።²²ዋይሼ ጊታይ ይዕሲዬ ፓዬንኬ ሃምካ ዮሐንስ እያጝ፤ፓዬ ይጝ የጌይቴዬ የዋይቴዬ ሜይቴባ ዮሐንስ፤ጊታይ ጃፍ ኣይ ኤላጝ ኬሊኪ ጃልባ፤ጊታይ ሩዋ ኣኔ ቡርቂ ካጊዮጝ ጌይባ ጫንቃል ጊታይ ኣይ ዱጛጝ ዋይባ፤ጊታይ ኣርሹጝ ናሹጝጋ፤ናንዳካ ጊታይ ኣይ ኩፒ ክያጃ ሹቃ ክሊባ።²³ውር ጊታይ ማሪ ኬኦናኒ ካቲሚኔን ፓይላ ሃኬና ጉዋኔ²⁴ውርካ ኤርጎ ካዮሐንስ ፓዮጝ ጩዋ ኢየሱስ ካርሲሼያ ዛርሲ ናንዳካ ዮሐንስ ሃሳወን፤ዋይሼ እያጝ፤የፓይሺቴ እያጝ ካቦና ሃኦ ቶዬን?ሻሪ ጊታይ ፑጉ ይንጊሼ ጆሌኪ?²⁵ይህ/የፓያ ኦ ቶዬን?የፓያ ውር እጝ ኪሚ ኣፓላ ሹቃ ቶዬኒ?ኦካ ኣፓላ ሹቃ እጝ ሹቃቲሺዬ፤ጊታይ ሴሲ ኦካ ቆቤን ጊዬይ ኦካ ጶሮክ ካዛርሲ ኣኔባ።²⁶ይህ/የፓያ ኦ ቶዬን?ኬኦይን ውርካ ባሪዮ ቶዬኒ?ጋን ሃዋይሼ እየውባ፤እጝ የፓይቴ ቶዬን ሃእጝ ኬኦካ ውርካ ባሪዮዻ ኣይሳጉጝ።²⁷እጝ ሺጜ እያጜ ቶኮጝ ሃእሺ፤እጝ ካኣሽኪሼ እን ጉዋር ውርካ ኤርጎ ኬሌሜን ኑኑ ሃሌሚሺዬ ሃይዕሲባ።²⁸ሃዋይሼ እየውባ፤ኬኦካ ጊታይ ጂሼ ኬኦካ ጫቃን ካሃኣጚ ኬና ካሳጊ ዮሐንስ ኣኔኬን፤ዬ ኬኦካ ጌጳሞ ካባሪዮ ፓይላ እጝ ኣይጆጊ እሺ ሳጊባ»²⁹ጊታይ ፑኡሺኔ ጆል ጊቢሪዳ ክየምጵንዻ ሺዺኬኔ ሹጝ ዋዮጝ ፓይላ ዱቅዬን እንካ ዮሐንሱጝ ጋያ ባሪዮ ጌጳሞ እጝ ሁሉኩጝ፤³⁰ፈረሳውያኔ ጊታይ እባጅ ክያጃዬ ኬቡዋካ ዮሐንስ ማሬ ዱቅኔን፤ባሪዮ ናንዳካ እንግን ኦይን ኣኖጝ ባዲሻ።³¹ኢየሱስ ጩዋ ሺጝ እያጝ፤ኣኪ ጂሼን ካውሩጝ ካሙኒንቴ ኦ?ሙኒሼን ኦ?³²ቆባ ኦካ ራቅካ ኡዋሩጝ ኦይን ኬጋጜ ሺው ጋምባ፤ሙኔንባ ሃንታ ጊታይ ሺጜን እይጝ «ሃቲቢሼያ እየው ቱሉንጎት የካኔ ባጛኬን፣ ሃጎቢሼያ እየው ጋሎ የካኔ ኦቆራኬን»³³ናንዳካ ኦ እንካ ዱቅኔን ዮሐንስ ዋቲ ማር ሩቡዬ ኣላላዬ ማቴንያጝ ጌጳሞ ኣኔባ ሃዋይሼ እየው እያይ፤³⁴ሃንታካ ውር ፕር ኣኔን ኣሚኔኔ ኣኔን ማቲኔኔ ኩናያጝ፤ እጝ ካኣማዬ ካማቲኔኔ፤ውር ጊታይ ፑኡሺኔ ጆል ጊቢሪዬ የኣንቴ ውርካ ናሺማ ካሴሶ።³⁵ኣኪ ሊኪ ኣዬን ካእባጄን ኦካ ሃንታን ፓይላጝ ጊባጃ።ኝያ ክየም ጲሻ ኢየሱስ ኬጋሙሬ³⁶ከኦይን ጩዋ ከውርካ ፈረሳውያን ክየም ዎሽ ኬኢየሱስ ጋጝ ኣሚኔኔ ቾቺንሲያ፤እሺዳ ኩይ ሃምካ ቶኦ ካውር እንካ ፈረሳውያኔ ኡፓ ኬካራም።³⁷ኬኦካ ከተማ እጝ ኣና ኝያ ክየም ኬና ኣኔ ሴሶ፤ኢየሱስ ኡፔ ኬውርካ ፈረሳውያን ኬጋጜ ሹ እጝ ዋዮጝ፤ቦው ጋሙሬ ኬኞኮንኮሎ ክየሜ ኩና፤³⁸ዶር ሁር ኦካ ቆጩር ካጃፍ ኔኒዬ ኦቆሬ ጫፊሺያ ጃፍ ኔኒ ኬጪራው፤ኬጪራሺ ኔኒ ካርሲያ ቆጬን፤ሹንቅ ጃፍ ኔኒዬ ጲሻ ኬጋሙሬ።³⁹ውር እንካ ፈረሳውያን ቾቺኝሺዬ እሹጝ ሹ እጝ ጌዮጝ፤ሺጝ ውሩጝ ዋታ ውርካ ባሪዮያጝ ኝያ እጝ ዱሚ እሺ ኣዬ ኒኔ፤ፕር ኣዬ ሃኣጚ ኬና ኣይ እያኔ፤ዋንቲ እባጃ፤ሃውርካ ሴሶ ሺጝ እያይኔ ዋንቲ ቃቢያ ኬሻን።⁴⁰ኢየሱስዳ ሺጝ ስምዖን ዮ ኦኬ ኬና ካ ሜይሼ እን ኣኔባ።እሺዳ ሺጝ ውሩጝ ካእርርሲዬንኑጝ ናኑጝ ሜይሼ ኣምባ።⁴¹ኢየሱስዳ ሺጝ እያጝ፤ኬኦካ ውር ኬና ቢዲርሲዬ ቢሬ ኣና ውር ዻ ኬና ቢድርሲኒ እንካ ሌሜን ኣና ሺሊንጊ ዽብ ቾን፤እንካ ላንሳ ፕር ኣና ሺሊንጊ ዶጝታም።⁴²እንካ ካሺዬ ካይሲያጝ ባጃ ጊዬይ ኦቺቲባ እንግን ዻዋን፤ኣኪ ከኦካ ውር ዻዋን ጊታይ ካቢዲሩጝ ካሳጊዬዬ ኬናሺቴ ሃና?⁴³ስምዖንዻ ዋሼ ሺጝ፤ኦናኒ ዊ ኦኮኑጝ እጝ ጎቼ ባጃ ጁዋኑጝ፤ኢየሱስዻ ሺጝ የዋሺያ ኬሊኪ።⁴⁴ሁቤኔ ቶይ ሃምካ ኝያ እጜ ዋይሼ ስምዖን ዬቶይባይ ኝያጝ? ኣን ሃኩያ ሁሉካ ሃምካ ቶኦ ኑኑጝ፤ሙዋ ጲንዻ ዬካኒ የቦሼኬን ኦካ ጃፍ ናኒ ክያኒ፤የእሺ ጫፒሺያ ጃፍ ናኒ ኬጪራው ዬቆጫ ኬጪራሺዻ።⁴⁵እን ክየምጵንዻ ዬካኔ ዋይሼኬን ኣን፤የእሺ ካርሲ ኬኦና ሁሉኬዬ ካኒ ኦይድኬን ጃፍ ናኒ ሹንቀን ።⁴⁶እን ዬካኔ ጲሺኬን ኣን ኬዋቃቲ፤ እሺ ጲሻ ኣን ኬ ጋሙሬ።⁴⁷ዬ ሃሜይሼባ እን፤ ካሎን ዬናሺያዬ ሴሶ ጁዋኑ ሺዕሺሼያ እን፤ ዬ እን ሺዕሺሼ ዺኑጝ ሃእን ናሺ ዺኑጝ።⁴⁸ኢየሱስዻ ዋይሼ ኝያ እጝ ሴሶ ኑኑ ሺዕሺሼያ እን።⁴⁹ኮመና ጊታይ ቆቤ ኬጋጜ ጋኖጝ፤ ሺጝ ይጝ ኣይን ሴሶጝ ካሺዕሺ እሺ ሃኒን? ሺጝ ኣያይኔ ሃሳወና ኬጋጝ።⁵⁰ኢየሱስዻ ዋይሼ ኝያ እጝ ይሁኔን ኑኑ ባይሺሻ እን ኬሹቃ ካምባ ሃምካ ቶኦ ኑኑጝ።

Chapter 8

ሃፑክ 8ሄክንሶ ካጴንታ ¹ከኦይን ጩዋ ኢየሱስ ክያጃ ሃሊ ካጌጳሞ ካባሪዮ ክሊዬኔ ሳጊያ ከኦካ ከተማዬ ጶሮክ ጊታይ ኣኔን ኬኦካ ከተማ ዹኬ፤ ውር ታጲ ላማን ኣኔን ኬእሺ። ²ፕር ሃኣጚ ጊታይ ኡሲ ካጮዩ ጎሜዬ ካቡርቅዬ ባይሺሾጝ ክየም ክየም ኣኔባ ኬጋጝ።እንግንዻ እጝ ቡሌ ቤሮ ሶጳ እንካ ማግደላዊት ሺጜ ማርያም፤ ³ጊታይ ኣይ ታቺ ካቶኦካ ሄሮድስ ኝያካ ኩዛ ዮሓና፣ ሶስና፣ፕር ኣና ውር እንቃ ጁዋኑ፤ እንግንዻ ሃውር ጊታኬና ዋድሚ ኣንቲቲ ጊዬይ።⁴ዛርሲ ጁዋንዻ ፑኡሺሜን ኦክየሜ ኣኔንባ ቆቤኔ፤ ፕር ውር ፓዬን ኬከተማ እንቃ እንቃዬ ፑኡሺሚኔ ሃምን ኔኑጝ፤ ሄክንሶጝ ሺጝ እያጜ ሜይሼያ እንግን፤⁵ውር ክየም ናሹጝ ጴንታ ኔኒ ኮሬን፤ ሹ እጝ ኮሮጝ ጴንታ ክየም ፓቄን እያይ ማራካ ጉዋር፤ ባጝ እያይ ኬጃፍዻ፤ ኩባር ካዾዮክ ፓዬን ቆዾሜ ቁጅ እያይ፤⁶ጴንታ ክየም ክየም ፓቄን እያይ ኦካ ባይ፤ ፎቶጝ ካኒ ጫፊ ኣኔኬኔ ቁዋቅሽ።⁷ፕር ጴንታ ዶክ ፓቄን እያይ ኦካ ጫቃንካ ክዽሬ፤ጌጵሽ ኬጋጝ ኬክዽሬዬ ሃጅሼ ዱቡዬ ሺዕሽያ።⁸ጴንታ እንቃዻ ፓቄን እያይ ኦካ ዳሊ ሹቃ፤ ሹ እጝ ፎቶጝ ኡፑት እያይ ካርቡ ዺብ ክየም ሌሜዬ።ሺጝ እያይኔ ሹዋጶጝ፤ ሻም ናቅዲ ኔኒ ዼጌ ሺጝ፤ ዋይባ ካጝ ኣኔ ናቡ ካዋይባ።⁹ውር ጊታይ ዻዬ ጆሌ እሺዻ ጋንሼና ሹቦካ ሄክንሶ እጝ።¹⁰እሺዻ ዋይሼ እንግን ናንዳካ እየው ጌጳሞ ካባሪዮ ክያጃ እንካ ቱዎጝ እባጄን ኔኒ ጋያ እየው፤ ዬ ናንዳካ ውር እንቃ ሃሜይሼባ ኬሄክንሶ፤እንዻ ካጌዬዬ ካማሬ ኣጂሼን፤ ካዋዬዬ ካማሬ ጶቅሲዬን ጊያ።¹¹ዬሹቦ ካክያጃ ናካ ሄክንሶናጝ ሃይዕጝ፤ እጝ ሺጜ ጴንታ ሃክያጃ ካባሪዮ፤¹²ጊታይ ፓቄን ኦካ ማራካ ጉዋር ሄካ ዋይ ክያጃጝ፤ ኣይባ እያይኔ ካይሁኔዬ ካማሬ ባይሼን ሃእጝ ዲያብሎስ ኩኔ ቦወ ክያጃ እጝ ኣኔን ሻን ጊዬይ ክያኑጝ።¹³ጊታይ ፓቄን ኦካ ባይ ሃጊታይ ዋይ ክያጃጝ ቦው ኬዋዛጝ፤ ጊታይ ይወን ይሪካ ኦይን፤ዬ ናንዳካጝ ጊሜይ ማሬ ኣኔን፤የከሹካ ጋሎ ይሪካ ሃጊታይ ካቡዲህ።¹⁴ጊታይ ፓቄን ኦካ ጫቃንካ ክዽሬ ሃጊታይ ካዋይ ክያጃጝ፤ ጊታይዻ ዲቤኔ ራጴ፤ ናንዳካ ዻቆ ካዳሉጝ፤ ጋሎ፤ሆዲማሞዬ፤ዋዛካ ባሊዬ ቦዊ እንጊኔ ጉፑትኬን ካርቡ።¹⁵ጊታይ ፓቄን ዳሊ ሹቃ ክያኑጝ ሃጊታይ ክያጃ እጝ ሻሚ ሹቃዬ ካዋዬ ካጎም፤ ሃጊታይ ከቁዋቂቲ ካኡፑት ካርቡጝ።ጉ እን ኣኔን ባኪ ክያኑጝ ¹⁶ውር ክየምጵንዻ ኬና ካላሉጙሽ ጉዌ ካጅንኬ ኦኬ ወይ ካኣጁጝ ኦይን ኡጜ ዱቡ ኣኔኬን፤ ሳጊ ሻው ቶኦያጝ ካጌዬ ኦሜሌሉጝ ዼግ ኣጁጜን ኣኔባ። ¹⁷እን ማሬ ዹዋሌን፤ እን ዲኮጝ፤ እን ማሬ እባጄን፤ እን ማር ኦሜሌል ቱሌን፤ ኦኬ ኬና ዲኬ ኣኔኬን። ¹⁸ኣኪ የሻማ እያን ኬዋይቶጝ፤ ኣጅቴባ፤ ኦካ እን ኣኖጝ ሌሜባ ዬ ማራ ኣኔንያጝ ፓይላ እን ኣኖጝ ኦይን እንካ ሙኒንቶጝ ቦባ።ጁዋኔ ካኢየሱሴ ጪኒጋኔ¹⁹ከኦይን ጩዋ ጁዋኔ ካኢየሱሴ ጪኒጋኔ ኦይን እሺ ኣኖጝ ፓዬና፤ እንግንዻ ከእጝ ናሹጝ ኬጁዋኑ ኣዬን ካዛርሱጝ ካኒ ቻሊኬን ሃም ኔኒ ሄክሼን።²⁰ከሹ እጝ ሃሳዋ ኬና ሺጜ ጁኔ ጪኒጌን ኑኑዬ ዎሽ እን ቶዬኔ ጎራ ሹኑክ።²¹እሺዻ ዋሼ ዋይሼ እንግን እያጝ፤ እን ኣይ ጁዋኔ ናኒዬ ጪኔ ናኑጝ ሃእጝ ካዋይ ክያጃ ካባሪዮዬ ካኣሽኪ።ኢየሱስ ሻማ ሄሎቆን ሹይ²²ከኦካ ሹዋን ሹ ክየም ኢየሱስ ኬውር ጊታይ ዻዬ ጆሌ እሹጝ ሌፊሼ ጋግ ክያኒ፤ ኢየሱስዻ ዋይሼ እንግን ኬኦካ ኛፓስ ይጝ ካቁዋሊሼን ታቴ፤ጩዋ ካርሲያ ፓዬን።²³ ጋኔንባ ፓዬኔ ኢየሱስ ካርቡ ጎጄ ኡጛ፤ ከሹ እጝ ኛፓስ ክያኒ ሄሌቆን ታቺ ናሹጛ፤ ሙዋዻ ናንዳካጝ ኣሺኔ ሙጌ ጋጊ ክያኑጝ ሄክሻ ኦይንካ ካዮጝ፤²⁴ውር ጊታይ ዻዬ ጆሌ እሹጝ ፓዬን ኦኔኒዬ ሺጝ ታቹጝ ዮ፤ ታቹጝ ዮ፤ ይጛ ጃኪኔን ጉዋዩይ/ ሺጝ እያይኔ ጬይሻ እሺ።²⁵እሺዻ ጬዬኔ ጎሪያ ፑጉዬ ሄሌቅሼን ካሙዋዌ፤ ከሹ እጝ ፑጉዻ ኦይዳ ሄሌቅሼን፤ ጌያ ሹይዻ፤ እሺዻ ዋይሼ ውር ጊታይ ዻዬ ጆሌ እሺ ይሁኔን ጉዩ ኣኔን ኖን? እንግንዻ ከሪጊዬ ከጎሺዬኔ፤ እጝ ካጎም ፑጉዬ ሙዋጝ፤ እጝ ኣዬ እያይ ካጌርጊቶጝ እሺ ሃኒን? ሺጝ እያይኔ ሃሳወና።ባይሺሼን ካውር እጝ ቤሮ ጎሞጝ²⁶ከኦይን ጩዋ ከኦካ ገሊላ እንቃ ከጋጊ ቁዋሊሼና ፔን እጝ ሺጜ ጌርጌሴኖን፤²⁷ኢየሱስ ከሹ እጝ ጎቤ ከጋጊ ክያኑጝ፤ ጌይ ውር ክየም ካከተማ እጝ ኬና ቤሮ ጎሜ፤ ውር እጝ ሹ ጁዋኑ ክምኬን ኣፓላዬ፤ ኡፍኬን ጶሮክዻዬ፤ ሃውር ኬና ሻሚ ኦይንካ ሌሲ ጶሮክ፤²⁸ሹ እጝ ጌዬ ኢየሱሱጝ ኡቹኬ ዋሼ ማሪኔኒ ዱቡዬ ክውናቅዲ ታቺ ሺጝ፤ ውዋካ ባሪዮ ታቺ እጝ ኢየሱስዮ፤ ኣን ኬእን ኣና ክያጃካ ኦ? ኬማር ኣንጋሊንሺዬኔ ሃይወን እንባ።²⁹ኡሲ እንካ ጮዩ ሺጝ እያይ፤ ካቱሌ ኬኦካ ውር እጝ ኢየሱስ ናንዳካጝ ኤርግቶጝ፤ ኡሲ እንካ ጮዩ ናንዳካጝ ይሪካ ካጌዬ ጫንቃሉጝ ቁም ጃፍካ ውር እጝ ኬሳንሳላዬ ዛውዬ ካሊያጝ ኑሺሽ ሳንሳላ እጝ ቁሜዬ ቤሮ እጝ ጎሙጝ ይዕሲሼያ እያጝካ ቦናጝ ዸዹ ዺዻ ዼ ዽ ዾ ጰ³⁰ኢየሱስዻ ሺጝ ሮጝ ኑና ሃኒኔ ኣንሻ እሺ፤እሺዻ ናንዳካጝ ቤሮ ጁዋኑ ሻወ ኣኖጝ፤ሺጝ ሌጌዎን»³¹ዋይሼ ቤሮዻ ሻዊ ኣንጦርጦስ፤ ካማር እንግን ጎሜኔ ካሎን ይወና።³²ከኦካ ጋግ እጝ ኣኒ ኦካ ክራ እጝ ዱቡ ኦይ፤ኣና ኦካ ራጴን ጁዋኑ ካቾፑ፤ ቤሯንዻ ካዋይሼ እንግን ፓዬ ሻው ኦካ ራጴንካ ቾፑጝ ይወና፤ እሺዻ ዋይሼያ እንግን።³³ቤሯንዻ ቱልኬ ኦካ ውር እጜ ሻዋ ሃምካ ቾፑጝ፤ ራጴንካ ቾፑዻ ኣኔን ሃምካ ኣርሼን ዲያው፤ ዚሊንሲዬ ሻው ኛፓሴ ዱቁሜና።³⁴ውርካ ዻውኔን ሹ እጝ ጌዬ ኦይን ሙኔን ራሼኔ ፓዬ ሜይሼያ ኦጉዋይካ ከተማዬ ኦጉዋይካ ውር ጊታይ ቆቤን ከኦካ ከተማ ዹኬ፤³⁵ዛርሲዻ ኦይን ሻሞጝ ቶዬን፤ ከኦይን ጋኖጝ ቱሌ ፓዬና ሃምካ ኢየሱሱጝ፤ ውር እጝ ቤሮ ቱሌዻጝ ክሚሺሽ ኣፓላዬ ዋሼያ ሃምካ እሺ ኤምኑ ጅጜን፤ኡፍ ኦካ ጃፍካ ኢየሱሴ ሹ እጝ ጌዮጝ ሪጊሼና።³⁶ውር እጝ ቤሮ ጎሞጝ ባይሼዬ ጌዮጝ፤ ሻም እያን ባይሾጝ ሜይሼያ ዛርሲ።³⁷ውርካ ክራ እንካ ጌርጌሴኖን ፓይላ ናንዳካጝ ሪጊ ታቺ ጎሜ እንጊኑጝ ከኦይን ኢየሱስ ካማር ኩዬኔ ይወና፤ እሺዻ ሁሉክ ጋጊዬ ዋኬ ኩያ።³⁸ውር እጝ ቡሌ ቤሮጝ ካካሜ ከኢየሱስ ከጋጝ ይወና፤ ዬ እሺዻ ሺጝ እያጜ ይዕሲያ እሲ፤³⁹ዋኬ ካም ሃምካ ቶኦ ኑኑዬ፤ ኦታቹጝ ባሪዮ ኣሽክሼ እን፤ ኦጉዋይ ካከተማ ፓይላ ከኣኩሉክ ሃሳወ ካምባ።ውዋ እጝ ኣርሺዬ ኝያ እጝ ዴሜኔ⁴⁰ናንዳካጝ ዛርሲ ፓይላ ኣኒኔ ጎሬ ካሊዬኑጝ፤ ሹ እጝ ኢየሱስ ዋኮጝ ኬዋዛ ቦዋ።⁴¹ከሹ እጝ ታቺካ ቶኦካ ይሁኔንካ ይሁዳ ኬና ሺጜ ኢያኢሮስ ኩኔ ቡድ ጃፍካ ኢየሱሴ ሺጝ ካፓይ ጶሮኬ ይወና።⁴²ይጝ ቦኩኔ ይሁኔን ሃናንዳካ ውዋ እጝ ኣይ ቦን ታጲ ላማጝ፤ እሺዻ ኣኔን ኦካ ኣርሼን ድያው፤ ኣንባ ሃሚን ኩዬኔ ዛርሲ ካሎን ኬጋጝ ይቀን ኣኔን ጫድዬን፤⁴³ኣና ኝያ ኬና ሜሌኒ ኒያቡ ቦን ታጲ ላማ፤ ኣንቲቲ ጊታይ ኣኖጝ ሹዋጲሼ ውርካ ዼሻዬ ውር ክየምጵንዻ ኬና ካባይሺሽ እሺ ኣኔኬን፤⁴⁴እሺዻ ጊዲሜን ኬታካ ውሬ ዱም ጩዎኑ ካኣፓላዬ ማቲ ባይሺሼን ኔኑጝ ይሪካ ኒያቡ እጝ ኣኔን እሪኔን ዾራ።⁴⁵ኢየሱስዻ ሺጝ ሃኒን ዱሚ ኣኑጝ? ሹ እጝ ውር ፓይላ ቡዲዬ ዱሜን ጊዬዩጝ ጴጥሮስ ሺጝ ታቹጝ ዮ፤ ዛርሲ ፓይላ ከኦካ ሮሙጝ፤ ኬይቂኔን ኣኔን ጫዲዬን።⁴⁶ዬ ኢየሱስ ሺጝ ውር ክየም ዱማ ኣን፤ ቁዋቂቲ ቱሌ ኬኦናኒ ሃእባጂያ።⁴⁷ኝያ እንዻ ካኒ እባጅኬኔ ኩዬን ቻሊዮጝ፤ ሹ እን እባጆጝ፤ሪጄ ኩን ኦካ ማሪ ኔኒዬ ቶኬያ ኩዋሚን ዱሜ ናንዳካ ኦዬ፤ ሻም እያን ባይሼ ይሪካዬ፤ ኦካ ማሪካ ዛርሲ ፓይላ ሃሳዋ።⁴⁸እሺዻ ሺጝ፤ ውዋ ናኒዮ ይሁኔን ኑኑ ባይሺሻ እን፤ካምባ ኬሹቃ።⁴⁹ኢየሱስ ካኒ ኣንባ ሃሳውኔኔ፤ ውር ታቺካ ቶኦካ ይሁኔን ካውርካ ይሁዳ ክየም፤ ቱልኬ ኦካ ቶኦካ ኢያኢሮሴ፤ ሺጝ ውዋ ናኒ ኣርሻ፤ ከኦጝ ጩዋ ኦይዲ ውርካ እርርሲኔን ዻችሽቴን፤ ሺጝ እያይ።⁵⁰ኢየሱስዻ ዋዬ እጝ ዋይሼ ኢያኢሮስ ኡሌይ፤ ኦይ ሪጊሺኔን፤ይሁንቴ ይሁኔንጵን ውዋ ኑኑ ባይሽባ።⁵¹ኩዬ ሁሉኬ ሃምካ ቶኦካ ኢያኢሮሱጝ ከኦካ ጴጥሮሴ ከኦካ ዮሐንሴ፣ ከኦካ ያዕቆቤ፣ ጩዋ ከኦካ ሹና ውዋዌ፣ ጁዋኔ ካውዋዌ፤ውር እንቃ ካሁሉኮጝ ካኒ ናሺኬን።⁵²ከሹ እጝ ውር ፓይላ ኦቆሬኔ ኣኔን እንቶ ኤ፤ እንቶ ኤ፤ ሺጜን። ዬ እሺ ሺጝ ኦይዲ ኦቆርቴን ኡጝ፤ ኡጜን ዬ ካኒ ኣርሽኬን።⁵³ውርዻ ናንዳካጝ እባጄ ኣርሼን ኔኑጝ ጫጋ እሺ።⁵⁴ዬ እሺ ጎም ቡዋኔኒዬ ዋይሼ እሺ እን ኝያጝ ናሹጝጋ።⁵⁵ኡሲ ካውዋዻ ዋካ፤ ይሪካ ናሹጜ ዾራ፤ ኢየሱስዻ ሺጝ ኦካ ኣሜን ኣኔያጝ ኣይ እሺባ።⁵⁶ውር ኔንዻ ጎሺያ፤ ዬ እሺ ኦግታይ ሙኔን ካማሬ ውር ክየምጵንዻ ሜይሼን ሜይሼያ እንግን።

Chapter 9

ሃፑክ 9ይዕሲዬን ካውር ታጲ ላማን ¹ኢየሱስዻ ሺው ውር ታጲ ላማን ክየምጲኔ፤ ካቡሌ ቤሮ ፓይላዬ ካባይሺሼ ቡርቂዬ ኣያ እንግን ቁዋቂቲዬ ጌጳሞዬ። ²ፕር ካኪሊዬ ጌጳሞ ካባሪዮዬ ካባይሺሼ ውርካ ቡርቁጝ ይዕሲያ እንግን።³ዋይሼ እንግን እያጝ፤ ኣይን ሴጋጝ፣ ኣይን ሻራንኮጝ፣ ኣይን ሚሹጝ፣ ኣይን ቢሮጝ፣ እን ኣኔ ቡዋ ዻ ጎሜን ዎሺሽኬን።⁴ሌይ ሃም ከቱልቴ ከኦካ ከተማ እጝ፤ ኦካ ቶኦ እጝ ካሌሜን ኣይን ቶኦ ኬና ኣኔን እያን ቆቢባ ኦይን።⁵ውርካ ከተማ እጝ ማር እየው ቦወኔ ሺዲያያጝ የኦይዳ ከተማ እጜ የሺጛ ቱሌንያጝ፤ካማቲሼ እንግን ማኝዬ፤ ቡቡኒ ካጃፍ ጉዩ ክሽክሼ ቱልባ።⁶እንግንዻ ኬእያይ ሺጞጝ ቱሌ ፓዬ፤ ክልዬኔ ፓይ ክያጃ ሹቃዬ ኦጊታይ ፓዬ ፓይላ ባይሺሽ ውር ጊታይ ካቡርቅዬ ጋኔን ኦጉዋይ ካጶሮክ ሳጊዬን።⁷ታቺ እንካ ገሊላ ሄሮድስ፤ ከሹ እጝ ዋዬ ኦጊታይ ሙኔን ፓይላጝ ኬኣዬን ኔኒ ቴርጋዽያ፤ ናንዳካ ኦ ውር ክየም፤ ክየም ዋሽ ኬኦኮኑጝ ዮሐንስ ናሹጜ ኬኣርሼን ክያኑጝ፤ ሺጝ እያይኔ ጋኔን ሃሳውኔን።⁸ዶክ ዋሽ ኬኦኮኑጝ ጌዬ ኤልያሱጝ፤ ፕር ዶክ ሺጝ ውር ጊታባ ካሌሜን ካባሪዮ ክየም ጊዬይ ናሹጛ ሺጝ እያይኔ ጋኔን ሃሳውኔን።⁹ሄሮድስዻ ሺጝ፤ ዮሐንስ ባካ ዱቅኔን ኣን ሃቃጪሽ ቦሉ ኔኒዬ ሃኒሺሽያ፤ ጩዋ ናንዳካ እሺ ሺጜ እያጜ ሃሳወዬ ሃዋዮጝ ውሩጝ ሃኒን? ፤ ሺጝ ሃጌይ ኬካርቡ ናኒያጝ ዋቲ ሃባሺ።ኢየሱስ ኣሚሻ ውር ሺ ቾን ¹⁰ውር ታጲ ላማንዻ ሹ እጝ ዋኬ ፓይኖጝ፤ ጊታይ ገሽክዮጝ ፓይላ ሃሳዋ፤ እሺዻ ቦው እንግኔ፤ ሃምካ ከተማ እጝ ሺጜ ቤተ ሳይዳ ፓይሼን ፓሺሜና እሺጲን። ¹¹ዛርሲ እባጅ እጜ ዻዬያ እሺ፤ እሺዻ ቦው እንግኔ ናንዳካጝ ኣኒኔ እንግን ጌጳሞ ካባሪዮ ክሊዬን፤ ጊታይ ዎሺሽ ባይሺሼን ባይሺሻ።¹²ሹሽ ሺጜ ቃይትሼን ውር ታጲላማን ፓዬን ኦኔኒዬ ሺጝ ናንዳካጝ ኡዋው ሃኣኒንቴ ቦና ክያኑጝ ፤ ዛርሲ ካይዕሲዬ ካፓይ ኦጉዋይ ካጶሮኬ ካዎሽ ሚሼ ኦካ ራጴኔ»¹³ዬ እሺ ሺጝ ጊታይ ጉዩ ኬኣምቶጝ ኣይ እንግንባ፤ እንግንዻ ሺጝ፤ ሚሽ እጝ ካሄኪ ዛርሱጝ ሃማራ ፓዬ እንቃ ኡዋሩጜንያጝ ጊታይ ኣኒኦጉዋዩ ከኦካ ባላሻ ቾኔ ኣርቴ ዻዌ ሳጊኬን፤¹⁴ኦይን ኣና ጁሙ ሺ ቾን፤ ኢየሱስዻ ዋይሼ ውር ጊታይ ዳዬ ጆሌ እሺ፤ ዛርሲ ጊታጝ ካሺ እንግን ዶጝታም፣ ዶጝታሜ ቆቢሽባ።¹⁵ውር ጊታይ ዻዬ ጆሌ እሺዻ ከእያይ እሺ ሺጞጝ ሻማ እያይ ውር ካቆቦጝ።¹⁶እሺዻ ቦው ባላሻ ቾናኔ ኣርቴ ዻዋኔ ቲትሼ ዾዮኬ ኡዋኔ ካሺዬ ኣያ ውር ጊታይ ዻዬ ጆሌ እሹጝ።¹⁷ውር ፓይላ ኣሜ ናዓሼ፤ ውር ጊታይ ዻዬ ጆሌ እሺዻ፤ እንግንዻ ፑርጾ ፑርጾ ካባላሻ ጊታይ ሺዺ ቆቃ ቆሼ ታጲላማ።ጴጥሮስ ክሊዬና ኒን ኣዬንካ ኢየሱስ¹⁸ከኦይን ጩዋ ኢየሱስ ኣኔን እሺጲን ይሁኔን፤ ውር ጊታይ ዻዬ ጆሌ እሺዻ ጋኔን ከእሺ፤ እሺዻ ሺጝ ሄጋን ዛርሲ ዋሽ ኣን ኬኒን? ሺጝ እያይኔ ኣንሻ እንግን።¹⁹እንግንዻ ሺጝ፤ ውር ክየም፤ ክየም ሺጝ ሃእንካ ዱቂኔን ዮሐንስ፤ ዶክ ሺጝ ኤልያስ፤ ፕር ዶክ ሺጝ ኬኦካ ውር ጊታባ ካሌሜን ካባሪዮ ክየም ናሹጛ ኬኣርሼን ክያኒ፤ ሺጝ እያይ።²⁰እሺዻ ሺጝ፤ኤ እየውካ የዋሻ ኣን ኬኒን? «ጴጥሮስ ሺጝ፤ እን ዬኣይ መሲሕ ካባሪዮ/ ሺጝ እያይኔ ዋሼያ እሺ።²¹ኢየሱስዻ እጝ፤ ካማር ውር ክየምጵንዻ ሜይሼኔ ካሎን ኣጅሻ እንግን።²²ፕር ሺጝ፤ ሃንታ ካውር ካጌዬ ጋሎ ጁዋኑ ሁሉኳ፤ ፕር ከኦካ ውር ጌቿኔ፤ ከኦካ ታታቻን ካቃሼ፤ ኦካ ጊታይ ቶኬን ወርቀቴ፤ ካቦሁዬዬ፤ ካኒሼዬ፤ ከሹ እንካ ማኪንሳ ካናሹጜ ኬኣርሼን ክያኒ ኣኔባ።²³ጩዋ ዋይሼ እንግን ፓይላ እያጝ፤ ውር እጝ ዎሺ ኬኦናኒ ማ ኩኔን ኣኔያጝ፤ ካቡዲ እሺ ኤምኑ እንካ ሾቁኔን ሹ ጮል ካዼቴ ካዻዬ ኣምባ።²⁴ናንዳካ ኦ፤ እጝ ዎሺ ናፒሲ ኔኒ ዻሺዬን ካይባ፤ እን ሺጚ ናንዳካ ኣኔ ካይሲ ናፒሲ ኔኑጝ ባይሽባ።²⁵ውር ሺዕሺኒን ፔኑጝ ፓይላጝ፤ ወይ ጆጊሺያያጝ ዋድማ ኔኒ ሃኦ?²⁶ውር ክየምጵንዻ ሪጊሼና ኬኣኔ ክያጃ ናኒያጝ፤ ፕር ኬባባዬ ኬውርካ ኤርጎዬ ጌጳሞ ኩናያጝ ሪጊሼንባ።²⁷ሃዋይሼ እየውባ ኣኩሉክ፤ ኬኦካ ጫቃን ካጊታጝ ጎሩጝ ጌይኬን ጌጳሞ ካባሪዮዬ ውር ጊታኬና ካማር ኣርሼን ጌዬን ኣኔባ።ሩዋ ሁቡኔን ካኢየሱስ²⁸ ኢየሱስ ክያጄ እጝ፤ ኬክያጝካ ሹ ሎንካይ ጩዋ ቦው ጴጥሮሴ፣ ዮሐንሴ፣ ያዕቆቤ ናንዳካ ይሁኔን ኮቲሼያ ኦካ ጋግ ክየም።²⁹ኣኔንባ ይሁኔን ክያኒዬ ሩዋ ካማሪ ኔኒ ሁቤና፤ ኣፓላ ኔኒዻ ማቲያ ኬማኬን ካጎት ማቲያ ኬና ካቶክ ካርቡ ፎልቺሼ።³⁰ እየዎ ውር ዻ፤ እንግንዻ ሃሙሴዬ ኤልያሴ፤ ጋን ኬእሺ ሃሳውኔን።³¹ጌዬን ኬጌጳሞዬ፤ ካሹዋጵሽባ ኬኢየሩሳሌም፤ ሺጜ እያይ፤ ኬፔኑጝ ናንዳካ ዋና ጌዬን ኣኔን ሃሳውኔን።³² ዬ ጴጥሮሴ ውር ጊታይ ጋዬ ኬጋጜ ካርቡ ጊዬይ ጎጄ ራጴ፤ ጬይኖጝ ጌይ ጌጳሞዬ ውር ዳ ጊታይ ጎሪ ኬእሺዬ።³³ውራንዻ ኬኦካ ኢየሱስ ጌዬ ዋናዬ ፓዮጝ፤ ጴጥሮስ ሺጝ ታቹጝ ዮ፤ ሃቆባያ ኦጝያጝ ሃሹቃ ኬኡዋው፤ ዬካኣሽኪ ቶኦ ጂያን፤ ክየም ካኣይ ኑኑ፣ ክየም ካይካ ሙሴ፣ ክየም ካኣይካ ኤልያስ፤ እጝ ሃሳዎጝ ካኒ እባጅኬን።³⁴ኣኔንባ እጝ ሃሳወኔ ሉፍ ኩኔ ጂጛ እንጊን፤ ሁሉኬ ኦካ ሉፑጝ ሪጊሼና፤³⁵ኦካ ሉፕ ቱዎጝ ኩና ናቂዲ ኬና ሺጝ ውዋ እን ናኑጝ ሃዕዲዮጝ ሃይዕጝ ዋይባ ክያጃ ኔኒ።³⁶ሹ እጝ ዋዬ ናቂዱጝ ኢየሱስ ማቲ እሺጲኔ ጌያ፤ ዬ ውር ጊታይ ዻዬ ጆሌ እሹጝ ጎማ ክያጃ እጝ ኬሼን፤ ዬናንዳካ ክያጃ እጝ ጌዮጝ ከሹ እጝ ውር ክየምጵንዻ ካኒ ሜይሼኬን።ኢየሱስ ባይሺሻ ውዋ እጝ ኣኔ ኡሲካ ጮዩጝ³⁷ጩዋ ጎቤ ኬጋግ ክያኑጝ ዛርሲ ጁዋኑ ፓዬኔ ጌያ ኢየሱስ።³⁸ኬሹ እጝ፤ ኬኦካ ጫቃን ካዛርሲ ውር ክየም ሻም ናቂዲ ኔኒ ዼጌ ሺጝ፤ ውርካ እርርሲዬኑጝ ዮ፤ ውዋ ናኒ ናንዳካጝ ኣዬ እሺጲን፤ ኬቶይሼ ኣን ውዋ ናኒ ሃይወኒያ እን።³⁹ኡሲ ጎም እሺያጝ ሉጉድ ኡቹኳ፤ ኬዱቦ ዳርጊሲባ፤ ኦኬ ጋራ ሄክሽ እሺያጝ ኦይድ ኬጋሎ አኸ።⁴⁰ውር ጊታይ ዻዬ ጆሌ እሹጝ ካቡልባዬ ይወና፤ ዬካኒ ቻሊኬን።⁴¹ኢየሱስዻ ሺጝ ጅሼን ቆሮ ጊታጝ ማሪ ይሁኔን ኣን ኬእየው ሃኡፍ ሌይ ኣሚን? ሃዶንሺሼ እየው ሌይ ኣሚን? ሺጝ ይንዳ ቦኩዋየ ውዋ ኑኑ ዮጝ።⁴²ኣኔንባ ውዋ ቦኩኔን ክያኒዬ ቤሮ እጝ ፓቅሼ ዳሊ ክያኒዬ ዳርጊሲያ፤ ዬኢየሱስዻ ጎሪ ኡሲካ ጮዩዬ ባይሺሻ ውዋ እጝ፤ ዬዋሼ ኣያ ሹኔ።⁴³ውር ፓይላዻ ታቺ ኣዬን ካባሪዮ ዻዹጝኔያ፤ እን እሺ ኣሽክዮጝ ፓይላ፤ ውር ፓይላ ኣኔንባ ዻዹጝኔኔ፤ ኢየሱስ ዋይሼ ውር ጊታይ ዻዬ ጆሌ እሺ፤⁴⁴ይጝ ክያጃጝ ሃሜይሼ እየው፤ ክየምጵንዻ ኬማር ቆቢኔኔ ሃንታካ ውር ሳስክዬ ጋዬንባ ኦካ ቡዋካ ውር፤ ሺጝ እያይ።⁴⁵ዬ እንግንዻ ሃሳዋ እጝ ካኒ ዋይኬን፤ ካማር ጶቅሲዬኔ ክያጃ እጝ ጌይሼያ እንግን ሺር፤ ካማሬ ዋሼ ኣንሺኔኔ ሪጊሼና።ኬኦካ ፓይላ ሳጊ ካኣይ ኒን?⁴⁶ኬኦጊዬይ ሃኒን ካኣይሳጉጝ ኬኦካ ጫቃን ካውር ጊታይ ዻዬ ጆሌ እሹጝ ፓሊሞ ናሹጛ።⁴⁷ኢየሱስዻ እባጅ ቃቦ ካሻን ጊዬይየ፤ ቦ ሃንታ ዺታኬ ክየሜ ሪባ ኦካ ቆጩር ኔኒ።⁴⁸ዋይሼ እንግን እያጝ፤ እጝ ካቦው ውዋ ዺታኮጝ ኬሮጝ ናኒ ኣኔያጝ፤ ቦዋ ኣን ፕር ቦባ እን ይዕሲ ኣንዻ፤ ኬኦካ እየው ፓይላ እጝ ኣይ ይርኩጝ፤ ኬፓይላ ሳጊባ።⁴⁹ዮሐንስዻ ሺጝ ታቹጝ ዮ፤ ውር ክየም ኬሮጝ ኑኑ ቡል ቤሮዬ ሃጌያያ፤ ካኣዬ ኬኡዋዌ ካማሬ ዻይኔን ካታሚያይ ሃርጌን።⁵⁰ኢየሱስዻ ሺጝ ኦይዲ ሃርጊቴን፤ እን ማር እየው ሪቢዺዬን ፓይላ እሻ ኬእየው።ሪቢንዾ ካውርካ ሳማሪያ⁵¹ኢየሱስ ሱ እጝ ፎላ ኩዬን ኔኒ ሄክሾጝ፤ እያጝካ ኢሩሳሌም ኩዬን ቱሚዬ ናሹጛ።⁵²ሌሚሼ ይዕሲያ ውርካ ኤርጎ ሃሚን፤ እንግንዻ ሌሜ ፓይ ክያጃ ጊታይ ኣኖጝ ኣጊሲዬኔ ፓዬ ሁሉካ ጶሮካ ውርካ ሳማሪያ ክየም።⁵³ዬ ዛርሲ ኣኔን እያንካ ኢየሩሳሌም ፓይሼን፤ ናንዳካጝ ማሬ እባጄኑጝ ካኒ ቦኬን እንግን።⁵⁴ውር ጊታይ ዻዬ እሺዻ ዮሐንሴ ያዕቆቤ ጌዬ እጝ ሺጝ፤ ታቹጝ ዮ፤ ኬእያባ ኤልያስ ኣሽክዬ ፓይላዬ ጉ ጎቤ ኬፎላዬ ካይሲዬ እንግን፤ ኡዋዻ ካኤርጊቶጝ ዬናሺሼባይ ኡዋው?⁵⁵ዬ ኢየሱስዻ ሁቤኔ ጎሪያ እንግን ዬ ሺጝ፤ እየው ዬ ኣኒንቴ ኬኡሲካ ኦ ዬእባጃኬኒ? ሃንታካ ውር ኩኖጝ ኩን ዻቆ ካውር ዻሺዬን ዬካኒ ኩንኬን ካይሲዬን፤⁵⁶ኦካ ጶሮክ እንቃ።ውርካ ዻይኔ ጆሌን ኣንቲቲ እንካ ካሺሺዕ⁵⁷ኣኔንባ ኬጉዋር ፓዬኔ ውር ክየም ኩኔ ሺጝ ኦይን ኬፓይቶጝ ፓይላ ሃዻዬ እየውባ።⁵⁸ኢየሱስዻ ሺጝ፤ ይጊን ካኩዬይ ኣኔ ቶኦካ ኩባር ካዾዮክ፤ ዬሃንታካ ውርዻ ኦኬና ካዾቅሼ ቦሉ ኣኔኬን።⁵⁹ዬዋይሼ ውር እንቃ ዻዬ ኣምባ፤ ውር እንዻ ሺጝ ታቹጝ ዮ፤ ካሌማ ካማ ካቱቱክ ባባ።⁶⁰ኢየሱስዻ ሺጝ ጊታይ ኣርሺ ኣርሼን ጊዬይ ኦይዲባ ቱቱኬን፤ ዬ እን ካሜ ኪሊይንቴ ጌጳሞ ካባሪዮ።⁶¹ፕር ውር እንቃ ሺጝ ታቹጝ ዮ፤ እን ዻዬን ሃዻዬባ፤ ኣይባ እያይኔ ኬሌሜን ካዋካ ካማ ይዕሲ ውር ጊታይ ኣኔን ሃምካ ቶኦ ናኑጝ ዬ ናሺሼባይ ኣን።⁶²ዬ ኢየሱስ ሺጝ ውር እጝ ቱፑኒ ክያጃዬ ዋኬ ት

Chapter 10

ሃፑክ 10ኢየሱስ ይዕሲያ ውር ሶጳታም ላማን ¹ከኦይን ጩዋ ታቺ እጝ እድዬ ጌጳስያ ውር ሶጳታም ላማን፤ ኦካ ከተማ ካጝ ካፓዬዬ ራቄ ፓይላ ካሌምባዬ ሻም እንግን ዻ ዻዌ ይዕሲያ። ²ዋይሼ እንግን እያጝ፤ ኪሊማ ሃጁዋኑ ዬ ውርካ ዋድማ ሃጩዋማ፤ ዬ ታቺ እንካ ኪሊማ፤ ዬ ውርካ ዋድማ ካይዕሲሼ ሃምካ ራቅካ ኪሊማ ይወና።³ሺጝ ፓይ እያጝ፤ ከማድር ሃይዕሲሼ እየውባ ኦካ ጫቃንካ ዮዮ።⁴ኣይን ሻራንኮጝ፤ ኣይን ኮኒሹጝ ኣይን ቻውጝ ኦይዲ ቦቴን፤ ጉዋር ክያንዻ ኦይዲ ውር ክየምጵንዻ ሆፎ ዋይሺቴን።⁵ዬፓያዬ ኣይን ቶኦካ ኒን የሻዋያጝ ሌሚሺዬ ሺጝ ሹቃ ካኣይሼ ቶኦጝ።⁶ውርካ ሆፎ ኣኔያ ኦይንያጝ፤ ሆፎ ጉዩ ፓቄንባ ኦኔኒ፤ ማር ኣዬንያጝ ሆፎ ጉዩ ዋክባ እየው።⁷እን ቦሼ እየው ፓይላ ዬኣማዬ ዬማታያጝ፤ ቆቢባ ኦካ ቶኦ እጝ፤ ኦይን ዬ ኣሽክዮጝ ጌዬን ኣኔባ፤ ከኦካ ቶኦ እጝ ኦይዲ ኦዕንቃ ፓዬን።⁸ኣይን ኦካ ከተማ ኒን፤ የሻዋያጝ ኦይን ውር ቦሼ እየው ኣሚባ።⁹ውርካ ቡርቂ ጊታይ ጌዬን ኦይን ባይሺሽባ፤ ዋይሺቴ እንግን ጌጳሞ ካባሪዮ ዲያውሻ ኦጉዩ።¹⁰ኣይባ እያይኔ፤ የሻዋ ኦካ ከተማ ክየሜ ማር እየው ቦወንያጝ፤ ቱል ኦካ ጳሌ ሺጚ እያጝ፤¹¹ቡቡኒ ካከተማጝ ጉዩ ኣኔን ጃፍ ጉዋዩ ክያኑጝ፤ ባሺ ሃትርኪሲያባ፤ ናንዳካ ኦ ጌጳሞ ካባሪዮ ዲያውሻ እንዻ እባጅባ።¹²ሃዋይሼባ እየው፤ ከሹ እጝ ኦካ ከተማ እጝ፤ ሳጊ እንካ ሶዶም ማቲባ ባዶ።¹³ሃይ ኮራዚን/ ሃይ ቤተ ሳይዳ/ ኦ ሹቃ እጝ ጋሽክሼ እየው ዋቲ ጋሽክሼ ጢሮሴ ሲዶናያጝ፤ ከኦባ እጝ ክሚ ኣፓላ ታቺ ፤ ዋቲ ጲሼን ቡዎሉዬ ሁሉካ ይሁኔን።¹⁴ናንዳካ ኦ ሹካ ኮምሼን ኬኦጉዩ ሳጊ ናንዳ ጢሮሴ ሲዶናዬ ባድሽባ።¹⁵እንዻ ቅፍርናሆም ሃዋይሼ እን ጌይሼ ዼግ፤ ዼግ፤ ዬ ጎቢባ ሃምካ ጉውጝ።¹⁶ጊታይ ዋይሼ እየው ዋይሼ ኣን፤ ጊታይ ማሪ እየው ቦወን ቦኬን ኣንዻ፤ እን ማሪ ኣን ቦወንዻ እን ይዕሲ ኣንዻ ቦኬን።¹⁷ውር ሶጳታም ላማን ዋዚንዽዬ ዋካ ዋኬዻጝ ሺጝ ታቹጝ ዮ፤ ኣይን ቤሮጝ ኬሮጝ ኑኑ ሃቡላያ።¹⁸እሺዻ ዋይሼ እንግን ኣያጝ፤ እጁጝ ኬፎላ ክያኒ ፓቄን ኬማኬን ካጎቴ ሃጌያ።¹⁹ኣኪ ቻቼ ናቁሬ ኬባጝቶጝ፤ ኬኦካ ጋል ቁዋቂቲ ፓይላ ክያኒ ጌጳሞ ሃኣይያ እየው፤ ኦኬ ኬና ካጊያሚሽ እየው ክየምጵንዻ ኣኔኬን።²⁰ካኣይባ እያይኔ ናንዳካጝ ዬቡልቴ ኡሲ ጋራጝ፤ ኬእጝ ኦይዲ ዋዚንዺቴን፤ ዬ ሮጝ ጉዩ ናንዳካጝ ቶኬ ፎላ ክያኑጝ ካዋዚንሲ እየውባ።²¹ኬሹ እጝ ኢየሱስ ከኡሲ ካባሪዮ ኣሺኪ ሾሮዬ ሺጝ እያጝ፤ ታቹጝ ካፎላዬ ካዳሉጝ፤ ባባ ዮ፤ ይጝ ፓይላ ከኣጁጋኔ፤ ታታቻኔ፤ ዬሻሚ ጁጌ ዬዹዋሊሺኔ ናንዳካ ሃንታጝ ሃጌጳሲያ እን፤ ጋን ባባ ዮ፤ ይጝ ማቲያ ክያጃ ሹቃ ኑኑ²²ኬታጝ ካባባ ፓይላ ጋያ ኣን፤ ፕር ውዋ ኣዬ ኒን ኬሹኔ እንቃ ኬና ካእባጅ ኣኔኬን፤ ሹኔ ኣዬ ኒን ኬውዋ እንቃ፤ ውዋዻ ኬእን ዎሼ ኣዬን እንቃ፤ ኬና ካእባጅ ኣኔኬን።²³ሁቡሼን እያንካ ውር ጊታይ ዻዬ ጆሌ እሺዬ፤ ዋይሼ እንግንጵን፤ እንግንጵን፤ እየው ኦይን ዬቶይቶጝ ካርቡ ጊታይ ካቶይ ሃጫንቃል፤²⁴ሃዋይሼባ እየው፤ ውርካ ባሪዮ ጁዋኑዬ ታታቻኔ፤ ኦይን እየው የቶይቶጝ ዎሽ ቶዬኔ ካኒ ጌይኬን፤ እን እየው የዋይቶጝ ዋዬን ዎሼ ካኒ ዋይኬን።ውር ሌሞ እንካ ሳማሪያጝ²⁵እየው ሹ ክየም ውር ክየም ኬና እባጅ ክያጃ ናሹጝ ኢየሱስ ፓታንሲዬኔ ሺጝ ውሩጝ ካእርርሲዬን ዮ፤ ሃምካ ዻቆ ካቦን ጮል ሆሩሚኔን ካኣሽክሼ እን ኦ?²⁶ኢየሱስ ሺጝ እጝ ቶኬ ኬክያጃ ሃኦ? ዬ ኮሚ እያን? ሺጝ እያይኔ ዋሼያ እሺ።²⁷ውር እንዻ ዋሼ ሺጝ ኣምላክ ታቺ እጝ ናሺ ካሎን ኬሻን ኑኑ፤ ካሎን ኬዻቆ ኑኑ፤ ካሎን ኬቁዋቂቲ ኑኑ፤ ካሎን ኬቃቦ ኑኑ፤ ባይዳ ኑኑዻ ናሺኬ እን ኤምኑ፤ ሺጝ እያይ።²⁸ኢየሱስዻ ሺጝ ዬዋሺያ ኬሊኪ፤ የእንዻ ሻም እያይ፤ የኡፓ ኬዻቆ።²⁹ውር እንዻ ሆሽ እሺ ኤምኑ ጫንቃል ሻሜኔ ሺጝ ኣይባዬ፤ ባይዳ ናኒ ሃኒን?³⁰ኢየሱስዻ ሺጝ እያጜ ዋሼያ እሺ፤ ውር ክየም ከኢየሩሳሌም ጎቢሼ እያጝካ ኢያርኮጝ፤ ፓቄን እያይ ኦካ ቡዋካ ጎርጉ፤ ቡሪ ኣፓላዬ ሙሬ ሄክሼ ኦይካ ኣርሼን ጎይዴ ፓያ።³¹ውር ታቺ ክየም ሉጉድ ኩኔ ጎብ እያይ ኬጉዋር እን ኣይ ባይን፤ ጌዮጝ ጌይ ፃክርሚዬ ሳጊያ።³²ፕር ውር ክየም ካሌዊ ሄክሽ ኦይ ካራቅ እኔ ጌዬ እሺዻ ጌይ ፃክርሚዬ ሳጊያ።³³ዬ ውር እንካ ሳማሪያ ኩዬ ጉዋር ኔኑጝ፤ ኦይን ውር እጝ ኣኖጝ ሄክሻ ሹ እጝ ጌዮጝ ዻዹጝኔያ።³⁴ኩኔ ጊዬ ኔኒ ክያኒ እርሼ ዋቃቲዬ ኣላላዬ ቁማ፤ ኣጁጝ ኦካ ኡኩሊ ኔኒዬ ቦሼያ ሃምካ ኡሲ ቦወን ካቶኦካ ኮማናጝ፤ ከኦይን ሻማ ሹቃ ሹቃ።³⁵ኬኦይ ቡል ሺሊንጊ ዻዌ ኣይ ኤምኑ እንካ ቶኦካ ኡሲዬ ሺጝ፤ ውሩጝ ሃኤልቅሚሼንያ እን፤ ኣኪንሲባ፤ ኬእጝ ሳጊ ኣንቲቲ ካጝ የቡሎጝ ኣን ሃዋክያጝ ሃካሺሼ እምባ።³⁶ኣኪ ውር እጝ ፓቄን ኦካ ጎርጉ ጂያናን ጊታይ ማቲ ባይዳ ኔኒ ሙኔን ና?³⁷ውር እጝ እባጂ ክያጃ ሺጝ ጋ እጝ ኣሽክሼ ሹቃጝ፤ ኢየሱስዻ ሺጝ «እንዻ ካሜ ሻም እያይ።ኢየሱስ ኬኦካ ቶኦካ ማርታዬ ማርያሜ³⁸ኢየሱሴ ውር ጊታይ ዻዬ ጆሌ እሺዬ ፓዬ ጉዋር፤ ኢየሱስ ሁሉካ ጶሮክ ክየም፤ ኝያ ክየም ኬና ሺጜ ማርታ ቾቺንሽያ እሺ ኦካ ቶኦ ኔኒ።³⁹እሺዻ ኣኔ ጪኔ ኬና ሺጜ ማርያም፤ ማርያምዳ ዋዬን ክያጃዬ ኣኔባ ኡፔ ኦካ ጃፍካ ታቺ እጝ ዱቡ።⁴⁰ዬ ማርታ ኬጁዋኑ ኣዬን ካዋዲማ ኔኒ፤ ኣን ሹዋጴኔ፤ ኩይ ሃም ኔኒዬ ሺጝ ታቹጝ ዮ፤ ጪኔ ናኒ ኦቼ ኣን ዋድማ ፓይላዬ ኡፊያጝ የጌይ ሹይህ? ካኬልሺዬ ኣን ሜይሼባጌ።⁴¹ዬ ታቺ እንዳ ሺጝ እያጜ ዋሼያ እሺ፤ ሺጝ ማርታ፤ ማርታ፤ ናንዳካ ኦኬ ጁዋኑ የኦቆረንባይ፤ ቃይባ፤⁴²ዬ እንካ ዎሺሽ ሃኦኬ ክየምጲኒ? ማርያም ሺጝ ይንጌ እን ኣይ ባሺ እድያ፤ ይጝ ኬኦኔኒ ቦኬን።

Chapter 11

ሃፑክ 11ይሁኔን እን ኢየሱስ እርርሲዮጝ ¹ሹ ክየም ኢየሱስ ኣኔን ኦካ ጶሮክ ክየም ይሁኔን፤ ሹዋጴ ይሁኔን ውር ጊታይ ዻዬ ጆሌ እሺ ክየም ሺጝ ታቹጝ ዮ፤ ኬእያይ ዮሐንስ እርርሲዬ ውር ጊታይ ዻዬ ጆሌ እሺ ይሁኔን ኔኑጝ እንዻ ይሁኔን ኑኑ እርርሲ ኡዋባ።²እሺዻ ዋይሼ እንግን እያጝ የይሁናያጝ ሺጝ እያጝ፤«ሹኖጝ ጉዋዩጝ፤ ሃይሁንቴ ኬሮጝ፤ ጌጳሞ ኑኑ ካኩዋባዬ፤³ሚሽ እንጉዋዩ ካሹ ጮል፤ ሹጝ ኣይ ኡዋባ፤⁴ሴሶ ጉዋይዻ ሺዕሺሼ ኡዋባ፤ ኡዋዻ እጝ ሃሴሲቶጝ ፓይላ ሃሺጛያ ሺዕሺሼ ኡዋባ፤ ኦይ ኡዋው ጋሎ ክያኒ ፓቂሼን፤ ኬጋራ ክያንዻ ባይሺሽ ኡዋባዬ።⁵ፕር ዋይሼ እንግን እያጝ፤ ከኦጉዩ ውርካ ናሺማ ኣኔያጝ፤ ኬሚኪር ኩይ ሃሚን ኔኒዬ፤ ሺጝ ጩዋናጝ ናኒዮ፤ ቢዲሪሼ ኣን ባላሻ ጅያን፤ ⁶ባይዳ ናኒ ክየም ኩንኬ ጉዋሬ ኦኬና ካኣዬ እሲ ኣኔኬን፤ ሺጝ እያይኔ ይወና ካኣሚሼን ፤ ⁷እሺዻ ሺጝ ሃኣንባ ቶኦ ቱዎጜ ኦያን ጋሊንሺዬን፤ ሃፑክ ሃጌያ ሃንታ ናንዻ ራጳ ኦናኒ፤ ኣኪ እያጝ ካናሹጛ ቦውሼ እን ሃካና ቻሊኬን። ⁸ሃዋይሼባ እየው ኣዬ ጩዋና ኑኑ፤ ናሹጜ ማሬ እን ኣዬን፤ ናንዳካጝ ይሁኖጝ እን ሆሼ ፓይላ ጋይባ።⁹ዬ ሃዋይሼባ እየው፤ ይወንባ ጋይ እየውባ፣ ዎሺባ የጌያባ፣ ቋንቁባ ሃፑክ ቦውሼ እየውባ፤¹⁰ናንዳካ ኦ ጊታይ ይወን ፓይላ ቦባ፤ ጊታይ ዎሺዻ ጌይባ፤ ጊታይ ቋንቂ ሃፑክዻ ቦውሼባ።¹¹ኬኦካ ጫቃን ጉዩ ሹኔ ኣኔባዬ ውዋ ይወን ኣርቴያጝ ኬና ካኣይ ቻች ኣኔባይ?¹²ሞ ይወን ሞጉያጝ ኣይባይ ናቁር?¹³እየው የኣያ ጋራዬ የኣንቴባዬ፤ ሃንታ ጉዩ ኣዬን ሹቃ ኣዬን የእባጃያጝ ሹኔ እን ጉዩ ካፎላጝ ጩዋ ናንዳካ ጊታይ ይወን ሃኦ ካማሬ ኡሲካ ባሪዮ ሳስክዬ ኣዬኑጝ?ታቺ እጝ ኢየሱሴ ብዔል ዜቡሌ¹⁴ሹ ክየም ኢየሱስ ኣኔን ቤሮ ዱዺ ቡሌን፤ ቤሮ እንዻ ቱሎጝ ውር ዱዺ እጝ ሃሳወና፤ ዛርሲዻ ዻዹጝኔያ።¹⁵ዬ ውር ክየም ክየም ሺጝ ኬታቺካ ቤሮካ ብዔል ዜቡል ቡልባ ቤሮ።¹⁶ፕር ውር ክየም ክየም እሺ ፓታንሲየን ከኦካ ፎላ ካዹልሼ እንግን ኦኬዬ ኬኦኔኒ ዎሻ።¹⁷ዬ ኢየሱስ እባጅ ቃቦ ጊዬይየ ዋይሼ እንግን፤ ጌጳሞ እጝ የካሺቴ ጋጝ ፓይላ ካይባ፤ ቶኦ ጊታይ ኣይ ዋና ዋና ቡድባ።¹⁸እጁጝዻ ካሺያ ጋጝያጝ ጌጳሞ ሻም እያን ካቁዋቅቲሾጝ፤ ቤሮ ካቱሌ ኬኦካ ብዔል ዜቡል የክያጃባይ። ¹⁹ኣኪ ኣን ሃቡሊያ ቤሮ ኦካ ብዔል ዜቡልያጝ፤ ሃንታ ጉዩ ቡሌን ካኣይኬ እያን? ዬ እንግን ማቲሼባ እየው ካኮምሼን። ²⁰ዬ ኣን ሃቡሌ ሃኬ ቡዋካ ባሪዮያጝ ጌጳሞ ካባሪዮ ካኩዋዌ ኦጉዩ እባጂባ።²¹ውር ቁዋቃ እጝ ቁመኔ ቶያ ቶኦ ኔኒያጝ ኣንቲቲ ኔኒ ቆባ ኬሹቃ።²²ኣይባ እያይኔ ውር እጝ ኣይ ቁዋቃ ሳጉጝ ኩኔ ቶክ እሺዬ ሳጊያያጝ እጝ ጊባጄዬ ኣኖጝ ቶኬን ቡልሽባ፤ ኣንቲቲ ኔኒ ቦወ ካሺሼባ ውር እንቃ።²³እን ማርኬ ኣን ኣዬን ሚኔባ ኣን፤ እን ማሪኬ ኣን ፑኡሺሚኔን ላሊሜንባ።²⁴ኡሲካ ጮዩ ቱልኬ ኦካ ውርያጝ ኡሲቦወን ካሙዋ ማሬ ኣኔን፤ ላላቅሜንባ፤ ማር ጌዬኔ ሺዽያጝ፤ ሺጝ ሃዋካ ኩይባ ቶኦ እንናኑጝ ሃቱሎጝ፤²⁵ዋክዻያጝ ቶኦ ኔኒ ይጌ፤ ጋሽክሼዬ ጌይባ።²⁶ኬኦይን ጩዋ እሺ ኬእንቃ እን ጎም እሺ ቦው ቤሮ ሶጳዬ ኩንባ፤ ሁልክዻዬ ኡፓ ቱዎጝ ኦይን፤ ኦካ ውር እን ካባካሌሜን ሳጊ ማቲሼባ ካሎን ቁዋቂቲ ዼግ።²⁷ኢየሱስ ኣንባ እጝ ሃሳወኔ ኬኦካ ጫቃን ካዛርሲ፤ ኝያ ክየም ሻም ናቂዲ ኔኒ ዼጌ ሺጝ ፒሲ እን ኔኒ ዼቴዬ ሁቴ እን ኡዋኔዬ ጋይ ጫንቃል ሺጝ እያይ።²⁸ዬ እሺ ሺጝ ጊታይ ኣይ ጫንቃል ሃጊታይ ካዋይ ክያጃ ካባሪዮዬ ካኣሽኪ።ሜርሜር ካዮናስ²⁹ዛርሲ ጁዋኑ ሹ እጝ ኣኒኔ ፑኡሺሚኔ ፓዬን ኢየሱስ ካርሲያ እያጝ ሺጜን፤ ጅሼን ይጝ ሃጋራ ዎሽ ሜርሜር ሹቃ፤ ኣይባ እያይኔ ኬኦካ ሜርሜር ካዮናስ እንቃ ዋና ጋይኬን።³⁰ናንዳካ ኦ ዮናስ ኣዬ ሜርሜር ካውርካ ነነዌ ሃንታካ ውር ናንዳካ ጅሼን ይጝ ማቲባ ሜርሜር።³¹ታቺ እንካ ቶጉጝ ኬሹካ ኮሚሼን ናንዳካ ጅሼን ኑጝ ናሹጜ ኮሚሼባ፤ እሺ ኣጅቱም ካሰሎሞን ኩና ኬሃምካ ዶኩዬን ካዳሉጝ፤ እየዎ እጝ ሳጊ ኬኦካ ሰሎሞን ኣኔባ ኦጝ።³²ውርካ ነነዌዻ ኬሹካ ኮሚሼን ኬጅሼን ጊታጝ ናሹጜ ኮሚሼባ፤ እንግንዻ ዋይ ክሊማካ ዮናሴ ሻዋ ይሁኔን፤ እየዎ እጝ ሳጊ ኬኦካ ዮናስ ኣኔባ ኦጝ።ላሉጜን ካፓኖስ ³³ውርኬና ካላሉጚሽ ፓኖሴ ካኣጁጝ ኦኬና ኣይ ጁጌ፤ ወይ ኬኦካ ካራም ውር ኬና ካኣጁጝ ዱቡ ክየምጵንዻ ኣኔኬን፤ ሳጊ ውር ጊታይ ሻው ካጌዬ ኦሜሌል ጋጁጝ ካራም ዾዮክ። ³⁴ፓኖስ ካሩዋ ኑኑ ሃካርቡ ኑኑ፤ ካርቡ ኑኑ ሃሹቃያጝ፤ ሩዋ ኑንዻ ሃባሺ፤ ካርቡ ኑኑ ሃዴሜንያጝ ሩዋ ኑንዻ ማቲባ ኬና ኣይ ድሙጉ። ³⁵ዬ ኦሜሌል እጝ ሩዋ ኑኑ ቱዎጝ ካማር ሚክርሼኔ ኣጂሼባ። ³⁶ኣኪ ሩዋ ኑኑ ፓይላ ሃሹቃዬ ሩዋ እን ኑኑ ማር ዲሜን፤ ሩዋ እን ኑኑ ላሉጙጝ ካይሲባ።ኣጂሼን ካክያጝ ላ³⁷ኢየሱስ ሹዋጴ ሃሳዋ ውር ክየም ካፈረሳውያን ካኣምኔ ኬእሺ ቾቺንሺያ፤ እሺዻ ሁሉክ ኬጋጜ ኡፓ።³⁸ውርካ ፈረሳውያን ኢየሱስ ኬሌሜን ካዳዓኖ ሹ እጝ ማሬ ቡዋ ኡዋኔኔ ጌዮጝ ጎሺያ።³⁹ታቺ እንዻ ሺጝ ዬጋን እየው ውርካ ፈረሳውያን ሃኣይያ እየው ኒያቡዬ ሩዋ እንካ ሹኑክያጝ ዬእን ጉዩካ ቱዎጝ ኬሴሶዬ ኬሆላዬ ሃኬና ቆቂ።⁴⁰እየው ኣርሹጉ ጊታጝ፤ ውር እን ሙን ሩዋ እንካ ሹኑክ ካኒ ሙንኬን እንካ ቱዎጝ?⁴¹ኣይባ እያይኔ እን ኣኒ ቱዎጝ ሻሚ ጫንቃሌ ኣይባ፤ ኬሹ እጝ ፓይላ ኣይሼባ እየው ጫንቃን።⁴²እየው ፈረሳውያን ሃይ/ ኬኣዝሙዴ ኬጤና ኣዳም ፕር ኦኬ ፓይላ ጊታይ ኮሬ ካኣሜኔ የቋዴ ቡልባ፤ ኣይባዬ ቡሌኔ ባሪዮ ናሺዬኔ የሺጛ ቻሊባ ኣይባ እያይኔ የኦይዳኬን እኔ እንካም ኣሽክየን ዬሁሉካያ⁴³እየው ፈረሳውያን ሃይ/ ኬቶኦካ ይሁኔን ካራም ካጌጳሞ ቡዋ ጉዩ ኬኦካ ጫቃን ካኡዋሩጝኔን ቲቴን የናሺያባ።⁴⁴ውር ካኒ እባጅኬኔ ከዾዮክ እንካ ካም ሌሲ እጝ ሻሜ ጁጝ ናንዳካጝ ከዎሽቴ ሃይ»።⁴⁵ኬኦካ ውር ጊታይ እባጅ ክያጃ ክየም ዋሼ ሺጝ ውርካ እርርሲዬኑጝ ዮ፤ ኣኪ የሃሳውያ እያይንያጝ፤ ኡዋዻ የቦውያ፤ ሺጝ እያይኔ ዋሼያ።⁴⁶ኢየሱስዻ ፕር ሺጝ እየው ጊታጝ እባጅ ክያጃጝ ሃይ/ ኦይን ውር ማሬ ናሬን፤ ናሬን ዴጩጉ የናራባ፤ ዬ እየው ኤታጋን ኣዬን ካቡዋ ጉዩ የዱማኬን።⁴⁷ውርካ ባሪዮ ጊታይ ሹቡጊን ኒሾጝ ናንዳካጝ የኣሽኪቴ ሌሱጝ ሃይ/⁴⁸ኣኪ ዋድማ ካሹቡጊን ቁዋቃ ሻሜን የኣያ ማኚ እንጊን ኒሻ ውርካ ባሪዮ እየውዻ የኣሽኪያያ ሌሲ።⁴⁹ዬ እባጄን ካባሪዮ ሺጝ እያጝ፤ ውርካ ባሪዮዬ ሐዋርያቴ ይዕሲሼ እየውባ፤ እንግንዻ ኒሺዋ እየው ክየም ክየም፤ እንቃዻ ይዕሲስባ።⁵⁰ዬ ጅሼን ይጝ ካርሲ ኬኦባ ሙኔ ፔኔ ናንዳካጝ እርሾጝ፤ ናንዳካ ውርካ ባሪዮ ፓይላ ኒያቡ ሃኬና ጋንሺኔ፤⁵¹ካርሲ ኬኒያቡካ ኣቤሌ ኬኦካ ጫቃንካ ጋላዬ ቶኦካ ይሁኔን ሌይ ሃምካ እርሾጝ ሌይ ሃምካ ሄክሼ ኒያቡ ካካርያስ ዎሽባ፤ ጋን ሃዋይሼባ እየው ጅሼን ይጝ ሃኣንሺኔን ካይጝ።⁵²እየው ጊታጝ እባጅ ክያጃጝ ሃይ/ ዬኦጉራያ ቦሆን ካእባጄኔ፤ የቦዋያ፤ እየው ኤታጋን የካኔ ዬሻዋኬን፤ እንኬ ሻውቴ ሃርጌያ እየው።⁵³ጩዋ ኢየሱ ቱሌ ኬኦይን ውርካ ወርቀት ቶኩኔኔ ፈረሳውያኔ ቃብሼ ጋራዬ ኬኣንሺኔን ካርሲያ እሺ ጁጉየን።⁵⁴ክያጃ እጝ ቱልኬ ቶጝ ጋን ዶክ ዶክ ሻሜን።

Chapter 12

ሃፑክ 12ክያጃካ ኣጅሼኔ ቁዋቂቲሼኔ ¹ከሹ እጝ ዛርሲ እጝ ካኮሜ ከሺ ጁዋኑ ሌይ ሃምካ እባጄ ጋጝ ፑኡሺሜኔ ኣኔባዬ ውር ጊታይ ዻዬ ጆሌ ኢየሱስ ካርሲያ እያጝ ሺጜን፤ «ከኦካ ክያጃ እንካ ፈረሳውን ኣጅቴባ እንዻ ሃቁዋቂቲ።²እጝ ማሪ ዹዋልሼን፤ እጝ ሳጊዮጝ እጝ ማሬ እባጄን ኦኬና ሻሜ ጁግ ክየምጵንዻ ኣኔኬን።³ዬ እጝ የሃሳውቴ ኬድሙጉ ክያኑጝ ከኦሜሌል ዋዬምባ ኬኦካ ይጊን ቱዎ ኬናቡ እጝ ጌይ ፄው ፄው ናንዳካ ውር ኬኣኩሉክ ክያጅባ።⁴ጩዋና ጊታጝ ናኒዮ፤ ሃዋይሼባ እየው እጝ ኒሺ ኣሩጝ ዬከኣይዮጝ ክየምጵንዻ ኣሽክየን ማሪ እባጄን ኦይድ ሪጊሺኔን።⁵ኣይባ እያይኔ እጝ ዋቲ ከሪጊሺንቶጝ ሃዹዋልሼ እየውባ፤ የኒሺያያጝ ጩዋ ሃምካ ጉ ፓቂሼን ጌጳሞ ኣኔዬ ከሪጊሺንቴ ሃእሺ፤ ጋን ሃዋይሼባ እየው ሪጊሼን እሺ።⁶ኦኬቾን ኬና ካጉዋሩጙሼ ኬሺሊንጊ ታጲ ኣኔኬኒ? ካኣይባ እያይኔ ከኦካ ጊታይ ክየምጵንዻ ከኦካ ባሪዮ ኣሽኪኬን።⁷እየው ኣይን ጪራሺ ካሹቦ ጉዩ ፓይላ ሃኬና ኮሜ፤ ኣኪ ኦይድ ሪጊሺኔን፤ ከኦካ ኦኬ ጁዋኑ ዬኣንቴ ኣንቲቲ ኬና ኣይ ሳጊ።⁸ሃዋይሼባ እየው እን ክሊዬን ናንዳካ ኣን ኦካ ማሪካ ውር ፓይላ ሃንታካ ውር ፕር ከኦካ ሌሜን ካውርካ ኤርጎ ካባሪዮ ክሊባ።⁹እን ቡድያን ኦካ ሌሜን ካውር፤ ከኦካ ሌሜንካ ውርካ ኤርጎካ ባሪዮ ቡድባ።¹⁰ኦካ ሃንታካ ውር እጝ ሃሳውሼ ክያጃ ባዶጝ ፓይላ ጋሽክሼባ፤ ዬ እን ይሪ ኡሲካ ባሪዮጝ ጋሽኪሼክ¹¹ውር ጎም እየውዌ ሹ እጝ ቦሼ ሃምካ ታታቻን፤ ዬሻማ እያን ወይ ኦ ኬዋክቶጝ ኦይድ ኦቆርቴን።¹²ከሹ እጝ ኦይን ኬሃሳውቶጝ ኡሲካ ባሪዮ እርርሲባ እየው።ኣርሹጉ ኣዬን ውር ካሆድሞ እጝ¹³ከኦካ ጫቃን ካዛርሲ ውር ክየም ሺጝ ውሩጝ ካእርርስኔኑጝ ዮ፤ ጪኔ ናኒ ካካሺሼ ኣን ኣንቲቲ እጝ ሮጉሚኔ ሜይሼ ኣምባ።¹⁴ኢየሱስዻ ዋይሼ ውር እጝ እን ውሩጝ ከኦጉዩ ሻሚ ኣን ውርካ ኮምሺኔን ወይ ካቶይኔን ሃኒን?¹⁵ፕር ሃንታካ ውር ዻቆ ኔኒ ማሬ ካሆድማሞ ኣዬን ኣጅቴባ፤ ኬዛላሞ ፓይላ ማንኪባ እየው ኤታጋን፤ ሺጝ እያይ።¹⁶ከኦይ ሺጝ እያጜ ሜይሼያ እንግን ኬሄክንሶ፤ ኣና ውር ሆድሞ ኬና ካሎን ሃሙ ኔኒ ኣኔ ካርቡ ካሩቡ ጁዋኑ፤¹⁷ውር እንዻ ሺጝ ኦግታጝ ሃኮሮጝ ኦኬና ካፑኡሺሼ ናንዳካጝ ማሬ ኣኔኑጝ ካሻም ኦ? ሺጝ እያይኔ ቃቢያ ኬሻን።¹⁸ሺጝ እያጝ ኣኪ ሃሻም እያጝ ኮትን ጊታይ ናኒ ኣኖጝ ካኮሲዬ ካኣሽኪ እንቃ ኬና ኣይ ሆሮሪ፤ ጩዋ ኦግታይ ሃኮሬዬ ኣንቲቲ ናኒዬ ፓይላ ሃፑኡሺሼባ ኦይን፤¹⁹ናፒሲ ናንዻ ሃዋይሼባ ናፒሲ ናኒዮ፤ እንካ ሄክሼ እን ቦን ጁዋኑጝ ሃፑኡሺሼያ እን ሆድማሞ፤ ኣኪ ቦው²⁰ዬባሪዮ ሺጝ እን ኣርሹጉጝ ናፒሲ ኑኑ ሚኪሩጝ ቦወን ዎሻ፤ ኣኪ ኦግታይ የፑኡሺዮጝ ካኣይካ ኒን?²¹ዬውር እጝ ፑኡሺሼ እሺ ኤምኑ ሆድማሞጝ፤ ዬ ኬታጝካ ባሪዮ ውር እን ማይ ሆድሞ ኣዬን ቱንሲ ሃእያይ።ኦይዲ ኦቆርቴን²²ከኦይን ጩዋ ኢየሱስ ዋይሼ ውር ጊታይ ዻዬ ጆሌ እሺ እያጝ፤ ዬሃዋይሼባ እየው፤ ናንዳካ ዻቆ ጉዩ ናንዳካ ኦይን ኬኣምቴጝ ወይ ናንዳካ ሩዋ ጉዩ ናንዳካ ኦይን ኬኪምቶጝ ኦይዲ ኦቆርቴን።²³ዻቆ ኬኦካ ዳዓኖ፤ ሩዋ ኬኦካ ኣፓላ ሳጊባዬ።²⁴ይንዳ ቶይ ቋሮክ፤ ኮርኬን፤ ፓቲኬን፤ ፑኡሺዬን ወይ ኮትን ጋኔኬን፤ ዬባሪዮ ኣምሽ እንግንባ፤ እየው ካሎን ዬሳጊቴ ኬኦካ ኩባር ኣኔኬኒ?²⁵ኣይባዬ ኬኦጉዩ ኦቆሬኔ ከቦን ክያኒ ሹ ክየም ሌሜን እባጃ ኒን?²⁶ኣኪ ኣይን ኦኬ ባዶ እጝ ኣሽክዬን የኣያ ጊታኬና ካማር እባጄንያጝ፤ ናንዳካ ኦኬ እንቃ ሃኦ ዬኦቆርቶጝ?²⁷ይንዳ ኦላ ጊታጝ ሻም እያን ጌጵሾጝ ቶይየ፤ ሳጊኬን፤ ቡልኬን፤ ኣይባ እያይኔ ሃዋይሼባ እየው፤ ኣይን ሰሎሞን ከጌጳሞ እጝ ፓይላ ኬኦኔኒ ክየምጵንዻ ካኒ ቦኬን ጌጳሞ።²⁸ኣኪ ባሪዮ ሹጝ ቶዬ ዻሙ ሹጩ እንካ ጳል ካፓቂሼ ጉ፤ ሃእንካ ኪሚሼያጝ፤ እየው ጊታጝ ይሁኔን ጆጊ፤ ሳስክዬ ኪሚሺሽ እያን እየው?²⁹ዬኬኣምቴ ኦዬ ኬኪምቴ ኦዬ ከሻን ጉዩ ኦይዲ ኦቆርቴን። ³⁰ይንካ ዛርሲ እን ኣን ፔን ይን ክያኒ ፓይላ ዎሽባ፤ ዬ ሹኔ ጊዬይ እን ፓይላ ካዎሺሼ እንግን እባጃ።³¹ሳጊ ካዎሽ ጌጳሞ ካባሪዮ፤ እን ፓይላ ሌሜዬ ኣይ እየውባ።³²እየው ኣኔ ኦካ ቆቤን ጆጉጝ እየው ጌጳሞ ኣዬን ሃቃቦ ሹቃ ካሹቡጊን ጉዩዬ ኦይዲ ሪጊሺንቴን።³³እንጉዩ ኣኖጝ ኡዋሩጙሺዬ ኣይ ኩፓን፤ እን ጎርጉ ካማሬ ኣጉሬን ፤ እንካ ኣምዻ ካማሬ ኣሜን ካንካል እንካ ማር ጌቺዬን ኣንቲቲ እንካ ማር ጌቺዬንዻ ፎላ ክያኒ ፑኡሺባ።³⁴ሻን ጉዩ ማቲባ ኤቴኒ ካባልካ ኣንቲቲ ጉዩ።ጬይኔ ካልዬን³⁵ኬጩሪ ቁሜኔ ሼኪባ፤ ፓኖስ ጉዩዻ ካማቲባ ኬና ላሉጝ፤³⁶ታቺ እን ጉዩ ሌይ ሃምካ ዋኬ ኬሃምካ ኣምካ እያኒሹጝ፤ ካሊዬ ኩኔ ቋንቅ ሃፑክያጝ ይሪካ ፓዬ ቦወን ሙኔን ውር ጊታኬና ኣይሼኪዲ።³⁷ሹ እጝ ታቺ ጉዩ ኩኖጝ ውርካ ዋድማ ጊታይ ጬዬኔ ዬጌይቶጝ ጋይጫንቃል፤ ሃዋይሼባ እየው ኣኩሉ፤ ታቺ እን ጉዩ ኬኩምቡሌ ቁሜና፤ ኡፑሽ እየውባ ኬጉራ፤ ኩንዻዬ ቾቺንሺ እየውባ።³⁸ኬሚክር እን ኣንኬ ላንሳጝ፤ ኩንኬ ቶኦ እንካ ማክንሳዬ ጬዬን እያይኔ ዬጌያያጝ ውርካ ዋድማ ጊታይ ጋይ ጫንቃል።³⁹ዬ እባጅባ ይጝ፤ ጎርጉ ኩኔ ሹ ና ኤቴንካ ቶኦ ዋቲ እባጅያጝ ቆድ ቶኦያጝ ኡፍ ሹዬ ቶይኬን።⁴⁰እየውዻ ሼክዬ ካሊባ፤ ሃንታካ ውር ኬሹ እጝ ዬማርቴ እባጄን ኩንባዬ።⁴¹ጴጥሮስዻ ሺጝ ታቹጝ ዮ፤ ሄክንሶጝ ዬሃሳዎጝ ሃጉዋዩ ጵንሞ ካውር ፓይላ?⁴²ታቺ እንዻ ሺጝ እያጜ ዋሻ፤ ኣኪ ሚሽ ጉዩ ኬሹ እጝ ኣይ ሊኪ ኬእያይ ጋዬ እየው፤ ታቺ እጝ ኬኦካ ውር ኔኒ ክያኒ ካጌጳሲዮጝ ኣይ ሹቃዬ ሳጊዬ ሃኒን?⁴³ታቺ እንዻ ዋሼ ኣሽክያ እያይያጝ ውርካ ዋዲማ እን ጌዩጝ እሻ ጫንቃል።⁴⁴ሃዋይሼባ እየው ኣኩሉክ፤ ኦካ ኣንቲቲ ጊታይ ኣኖጝ ፓይላ ጌጳሲባ።⁴⁵ዬውርካ ዋድማ እጝ፤ ሺጝ ታቺ እን ናኒ ኩንኬን ይሪካ ኡፔና ሺጝ እያይኔ ቃቢዬ ሙር ውርካ ዋዲማ ሃኣጚዬ ጁሙያጝ፤ ፕር ኬእያይ ዎሾጝ ኣሜንባ፤ ካሪሲያ ማቲኔ ጮይኔንያጝ፤⁴⁶ኦካ ውርካ ዋዲማ እን ሹ እጝ ታቺ እጝ ሹእጝ ቃቢዬ ዋዳ እጝ ማሬ ቃዽዬን ኩንባ፤ ዬቃጭባ ባልካ ባሊኔኒ ሻም ኬውር ጊታይ ማር ይሁኔን።⁴⁷ቃቦ ካታቺ እጝ እባጅባዬ እጝ ማሪ ሼክዬን ኤርጎ ኔንዻ ውርካ ዋዲማ እጝ ማሪ ኣሽክዬን ካሎን ሙርባ፤⁴⁸ኣይባዬ ይጝ እን ማር እባጄኔ እንካ ሙርሽጵን ኣሽኪ ውርካ ዋድማ ኬሊኪዬ ሙርባ። ጊታይ ጋዬ ጁዋኑ ፓይላ ዎሽባ ጁዋኑ፤ ቦዋ ኤልቅሞ ጁዋንዻያጝ ካሊባ ጁዋኑ።ማር ሹቃ ኣዬኔ ላሊሚኔን⁴⁹ኣን ሃኩኖጝ ሃኩኒ ዳሉጝ ክያኒ ጉ ፓቂሼን፤ ኣይን ጋን ሃኡዱቡያጝ ኣይሼ እያን ኣን ሹቃ/⁵⁰ኣይባዬ ዱቁዬን ኬና ካዱቁዬ ኣኔባ ሌይ ሃምካ ጃክኖጝ የጋሊያ እያን?⁵¹ዳሉጝ ክያኑጝ የዋሻ ኬኦኮኑጝ ሃኩኔ ኬሹቃኪ? ሃዋይሼ እየው ማር እያይኔን፤ ኣን ሃኩኖጝ ሃኩኒ ላሊዬን።⁵²ካርሲ ኬጋኔ ኦካ ጶሮክ ክየም ኣና ውር ቾን ጊታኬና ላሊሚኒ፤ ዻዋን ኦካ ጅያናን፤ ጅያናን ኦካ ዻዋን ናሹጚሼ ጋጜ ላሊሜንባ፤⁵³ሹኔ ኬውዋ ጁሙ እጝ፤ ውዋ ጁሙ እንዻ ኬሹኔ፤ ጁዋኔዻ ኬውዋ እጛሽ እጝ፤ ውዋ እጛሽ እንዻ ኬጁዋኔ፤ ኣፊኔዻ ኬባካ ሌሜን፤ ባካ ሌሜንዻ ኬኣፊኔ ናሹጙሼ ጋጜ ላሊሜንባ።ቦናን ቃቢዬን⁵⁴ፕር ዋይሼ ዛርሲ እያጝ፤«ሉፍ ኩንኬ ታጝ ሹሽ ዴቄያጝ የቶያያጝ የሺጛ ጎት ሺንካ ኩኔን፤ ማቲባ እያይዻ።⁵⁵ፑጉ ካቶጉ ፑጋ ኬታጝካ ቶጉያጝ፤ የሺጛባ ሹሽ ማቲባ ኬና ካቄጪሽ፤ ማቲባ እያይ።⁵⁶እየ ው ቁዋቃ ጊታጝ፤ ዴንታ ካፎላዬ ካዳሊዬ ቃቢዬን የእባጃባይ? ኣኪ ቦን ይንካ ጋን ቃቢዬን ዬካውሺና እያን?⁵⁷ኣኪ እየው ኤታጋን ኦይን ኣይ ሊኩጝ ሃኦ ዬማሬ ኮምሼን? ⁵⁸እንካ ባላጋራ ኑኑ ኦካ ሌሜንካ ውር እን ኮምሺኔ ጆል ውር ዬሺጛ ፓዬንያጝ፤ ካኒ ኣኔንባ ጉዋር ክያኒዬ ኬእሺ ቃሺሚኔን ሻም ሹቃ ማር እያይ ኣዬንያጝ ጁው እኔ ቦሼባ ሃምካ ውር እጝ፤ ውር እንዻ ሳስክዬ ኣዬንባ ሃምካ ጋልንሺዬን ካጋልንሺያ ፓቂሼ ሃምካ ቶኦካ ቁሜን፤⁵⁹ሃዋይሼባ እየው ሌይ ሃምኬ ካሺዬ ሺሊንጊ ኬኦይ

Chapter 13

ሃፑክ 13ሺወንካ ይሁኔን ¹ከሹ እጝ ኩኔ፤ ዋይሼ ጲላጦስ ኒያቡ ጊዬይ ናንዳካጝ የዎርሺቴ ኬጋላ ጊዬይ ናንዳካ ውርካ ገሊላ ኦይ ኣና ውር ጊታኬና ሃሳውሺኔ። ²እሺዻ ሺጝ እያጜ ዋሼያ እንግን፤ ኣኪ ውር ጊታጝ ካገሊላ ጋሎጝ ሄክሾጝ ውርካ ገሊላ ፓይላ ሳጊ ሙኒሼን ኬኦኮኑጝ ጋኔ ሴሶኪ? ³ሃዋይሼባ እየው ማር እያይኔን፤ የማራ ይሁኔን ሻወንያጝ እየው ፓይላ የካይባ እያይ።⁴ወይ ፕር ውር ታጲ ሎንካይ ጊታይ ሃክሼ ጊሜይ ካሻሪዬ ኣርሹጝ ከኦካ ውር ጊታይ ቆቤን ኢየሩሳሌም ሳጊ ፓይላ ሙኔን ጊታኬና ኣኔ ሴሶይ? ⁵ሃዋይሼ እየውባ ማር እያይኔን፤ እየው ፓይላ የማራ ይሁኔን ሻወንያጝ የካይያባ እያይ።⁶ፕር ሺጝ እያጜ ክያጃ ሄክንሶጝ፤ ውር ክየም ኦይካ ሃሙ ኔኑጝ ኣና ሻሪካ ኣሜን ሹቃ ኬና ኮሬ፤ እሺዻ ዎሽ ካርቡ ኔኒዬ ኩኔ ክየምጵንዻ ካኒ ጌይኬን።⁷ውርካ ዋድማ ካሻሪ እንዻ ሺጝ እየዎ ሃዎሽ ካርቡ ኔኒዬ ቦን ጅያን ሃኩኒ ኦካ ሻሩጜ ኦኬ ክየምጵንዻ ሃካና ጌይኬን፤ ሺጝ ዬ ቃጬ ፓቅባ ሃናንዳካኦ ካእሽክዬ ዳሊ ማም።⁸ዬ እሺ ሺጝ እያጜ ዋሼያ፤ ታቹጝ ዮ፤ ካቶክ ማራማራ ኔኒዬ ሌይ ሃምካ ኡሹሚዮጝ ኦይድባ ካቦኑጝጵን።⁹ናንዳካ ቆቤን ሃሹቃ ወይ ቃጭባ።ኝያ ኳዋምጵ ክየም ባይሺሻ ኬሹ እንካ ሶጵሳጝ¹⁰ኢየሱስ ከሹካ ሶጵሳ ክየም ኣን ኦካ ቶኦካ ይሁኔን እርርሲኔን።¹¹ኦይን ኣና ኝያ ኬና ጎማ ዻቾ፤ ኬና ቦን ታጲ ሎንካይ ፓሲ ሻሚ ሩዋ ኔኒ ልሺሽ፤ እሺዻ እን ናሹጝ ኬዻቾ ኔኑጝ ጌይኬን ካችዻ።¹²ኢየሱስዻ ሹ እጝ ጌዬ እሹጝ ሺዋ፤ ሺጝ እን ኝያጝ ኬቡርቂ ኑኑ የቱልያ ኣርና፤¹³ቻቺሼያ እሺ ቡዋ፤ እሺዻ ይሪካ ጌያ ጋዜ ዾራ፤ ጌጳሲያ ባሪዮዻ።¹⁴ዬታቺ እንካ ቶኦካ ይሁኔን፤ ሺጝ ኢየሱስ ናንዳካጝ ባይሺሼ ከሹ እንካ ሶጵሳጝ ዻቢሺሺያ፤ ሺጝ ዛርሲ ሹ ጊታይ ካጋሽክዬ ዋድማ ሹ ላ ኣኔባ፤ ዬ ከሹዋን ጊታይ ፓዬኔ ባይሺሼምባ የማርኬ ሹካ ሶጵሳዬን።¹⁵ታቺ እን ዋሼ ሺጝ እያጝ እየው ቁዋቃን ከኦካ ጫቃን ጉዩ ውር ክየም ከሹካ ሶጵሳ ካቡል ቢ ወይ ኡኩሊዬ ካቦካሜ ሙዋ ሁሺዬን ኣኔኬኒ?¹⁶ኣኪ ኝያጝ ኣዬ ውዋካ ኣብራሓሜ ቦን ታጲ ላማ ቁሙኔ ኬእጁጜ ኡፎጝ ኬቁሜን እን ኬሹካ ሶጵሳ ቡሌን ሁሉኬንኬኒ?¹⁷ሹ እን ክያጄ እን ውር ጊታኑጝ ሚኔ እሺ ፓይላ ሪጊሼና፤ ዬ ዛርሲ ፓይላ ናንዳካ ዋድማ ሹቃ እን ኣሽክዮጝ ዋዝንዽያ።ሄክንሶ ካጪናቲዬ እርሾዬ¹⁸ከኦይን ጩዋ ኢየሱስ ሺጝ እያጝ ጜጳሞ ካባሪዮ ሙኔን ኦ? ካሄክንሲ ከኦ?¹⁹ውር ክየም ቦወ ሺጝ ዊ ካርቡ ካጪናቲ ኬና ኮሬ ሃሙ ክያኒ፤ ጌጵሼ ማቲያ ሻሪ፤ ኩባር ካዾዮክዻ ቆባ ኦካ ጩዎኑ ኔኒ።²⁰ፕር ሺጝ ጌጳሞ ካባሪዮ ካሄክንሲኬ ኦ?²¹ኝያ ክየም ቦወ ሺጝ ውይ እርሾ ኮኑጝ ዎርሲዬ ኬዽል ፓሲዬ ቱርጶጝ።ሃፑክ ቆቃ እጝ²²ከኦይን ጩዋ ኢየሱስ ኣንባ እያንካ ኢየሩሳሌም ኩይሼኔ፤ ከኦካ ከተማ ጊታይ ሳጊዬዬ ጶሮኬ ኣኔን እርርሲዬ ሳጊዬን።²³ውር ክየም ኩኔ ሺጝ ውርካ እርርሲኔንኑጝ ዮ፤ ጊታይ ካባይሽ ሃጩዋማ ጲኒ? እሺዻ ዋይሼ እንጊን እያጝ፤²⁴ኬሃፑክ ዽታኬ እግ ሁሉኬን ኒሺሽ እየው ኤታጋን፤ ሃዋይሼባ እየው፤ ውር ጁዋኑ ዎሽባ ሁሉኬን፤ ኣይባ እያይኔ ኣይሼኬን እንግን።²⁵ኤቴኒ ካቶኦ ጩዋ ናሹጜ ሃጌያ ሃፑክያጝ ዬጎራ ሹኑኬ፤ ታቹጝ ዮ፤ ቦውሼ ኡዋባ የሺጛ እያይኔ የካርሲያባ ሃፑክ ቋንቄን፤ ዬእሺ ሺጝ እያጜ ዋሼባ እየው፤ የኣይቴ ኒኔ የፓይቴኬ ኦኔ ሃእባጅኬን እየው።²⁶እየውዻ የሺጛባ ኬእን ኬጋጝ ሃኣምናያ፤ ሃማቲናያ ከኦካ ጳልዻ ዬእርርሲያ ኡዋው።²⁷እሺዻ ዋይሼባ እየው፤ ዬኣይቴ ኒኔ ዬፓይንቴ ኬኦኔ ሃእባጅኬን እየው፤ እየው ጊታጝ ካሴሶጝ ኬኦናኒ ፓይ ዹክ።²⁸ኣብራሓሜ፣ ይሳሓቄ፣ ያዕቆቤ፣ ውርካ ባሪዮ ፓይላ ከኦካ ጌጳሞ ካባሪዮ ቱዎጝ ዬጌያያጝ ዬእየው ፓቅሼ ሹኑኬ የሺዺያያጝ፤ ከሹ እጝ ማቲባ ኦቆራሬ ኒጊ ሺኪዬኔ።²⁹ውር ፓዬን ኬታጝ ሹውሽ ቱሌዬ ኬታጝ ዴቄዬ፤ ኬታጝ ካጋጊዬ ኬታጝካ ቶጉዬ ኦካ ጌጳሞ ካባሪዮ ኬጉራ ፓዬኔ ቆባ።³⁰እየዎ ኬኦካ ጊታይ ካውር ጊታኬና ካማቲ ሌሜን፤ ኬኦካ ጊታይ ካሌሜን ጊታይ ካማቲ ውር ኢየሱስ ናንዳካ ኢየሩሳሌም ቡርቃዽያ³¹እን ውር ክየም ክየም ካፈረሳውያን ፓይኔ ሺጝ ናንዳክጝ ሄሮድስ ዎሼ እንካ ኒሼኑጝ ኬኦጝ ናሹጜ ካምባ።³²እሺዻ ዋይሼ እንግን ፓዬ ዋይሺቴ ኩዬይ እጝ እየዎ ሹጜ ዻሙዬ ሃቡልባ ቤሮ፤ ጊታይ ካቡርቅዻ ሃባይሺሽባ፤ ኬሹ እንካ ማክንሳ ሃሄክሽባ ግቤ፤ ዋይሺቴ እሺ ሺጛ እያይ።³³ኣይባ እያይኔ ውርካ ባሪዮ ካኣርሼ ኬኦካ ኢየሩሳሌም ሹኑክ ሁሉኬን፤ ሹጜ ዻሙዬ ኬዻሙ እያጜ ዮጜ ጃሌን ናኒ ሃካርሲባ።³⁴ኢየሩሳሌም፤ ኢየሩሳሌም ዮ፤ ኬኒሼ ውርካ ባሪዮጝ ውር ጊታይ ይዕሲዬ ዮጝ ኑኑ ካሙሬ ኬባይዩጝ/ ከእያኑጝ ባቻ ፑኡሺሼ ሃንታ ኔኒ ዮጝ ኬታቡጉጝ ሃዎሺ እየው ኣኸ፤ ዬእየው የማራያ።³⁵እየው ቶኦ ጉዩ ማቲ ማም እያይኔ ሺዽያ፤ ሃዋይሼባ እየው እን ኩንኬ ሮጝካ ታቺ እጝ ሃኬና ጉዋኔ ሌይ ሃኬ ሺጝቴ እያይ ኣኪ ዬጌያኬን ኣን።

Chapter 14

ሃፑክ 14ኢየሱስ ከኦካ ቶኦካ ውርካ ፈረሳውያን ክየም ¹ክየም ኢየሱስ ዳዓኖ ኣሜን ሹ እጝ ሁሉኬ ኦካ ቶኦካ ውር ታቺ ክየም ካፈረሳውያን ፤ ውር ኣንኬ ካርቡ ቶዬን። ²ኦይን ኣና ውር ክየም ኬና ጋልዬን ኬናሼን ካሩዋ ኬና ኣኔን ሌሜን ኔኒ። ³ኢየሱስዻ ዋይሼ ውር ጊታይ እባጅ ክያጃዬ ፈረሳውያ፤ ከሹ እንካ ሶጵሳጝ ውርካ ቡርቂ ባይሺሼን ሃሊኪ ሞ ኣይኬን? ሺጝ እያይኔ ኣንሻ እንግን።⁴እንግንዻ ቆባ ሹይ፤ እሺዻ ጎም ውር እጜ ባይሺሼ ይዕሲያ።⁵ፕር ሺጝ ኬኦጉዩ ኬሹ እንካ ሶጵሳጝ ውዋ ክየም እን ኔኒ ወይ ቢ ኔኒ ሙጋ ይግንያጝ ማሪ ይሪካ ኩዬ ቡሌን ሃኒን? ሺጝ እያይኔ ዋሼያ እንግን።⁶እንግንዻ ናንዳካ ክያጃ እጝ ሃሳዋ ኬና ካዋሼ ክየምጵንዻ ካጌዮጝ ካኒ ቻሊኬን።⁷ውር ጊታይ ቾቺንሺ ኢየሱስ ጊድዬ ራቅካ ጌጳሞ ሄክንሶጝ ሺጝ እያጜ ሜይሼያ እንግን።⁸ውር ክየም ሺወያ እን ሃምካ እያንሽያጝ ውር እን ሳጊ እን ኬጌጳሞ ሺዋያጝ ኦይን ካራቅካ ጌጳሞ ኦይ ኡፔን።⁹ውር እን ቾቺንሺ እየው ዻዋን ኩኔ ዋይሼ እን ራቁጝ ኦቼ ውሩጝ፤ እንዻ የሪጊሼኔ የኩይባ ሃምካ ራቅ እን ኣ¹⁰ኣይባ እያይኔ ሹካጝ ሺወ እኑጝ ቶዬ ኡፍ ኦይ ኣይዱቡጝ፤ ውር እጝ ቾቺንሺ እየው ኩኒያጝ ዋይሼባ እን፤ ጩዋናጝ ናኒዮ ጌይሼ ሃም ኣይዴግ ሿት፤ እንዻ ከሹ እን ኬጋጝ ኬኦካ ሌሜን ካውር ጊታይ ቆብ ኬጉራጝ ፓይላ የጌጳዽባ።¹¹ናንዳካኦ ውር እን ሻሚ እሺ ኤምኑ ዼግዼጉጝ ፓይላ ማቲባ ይርክ፤ እን ሻሚ እሺ ኤምኑ ይርክ ይርኩጝ ማቲባ ዼግ።¹²ፕር ኢየሱስ ዋይሼ ውር እጝ ቾቺንሺ እሺ እያጝ፤ ሹ እጝ የሻሜ ኣማጝ ሃዳዓኖ ካቲፓይ ወይ ሃካቃይህ ካማር እን ኬጋራ ሃጌኔ ባጃዻ ካማር እን ዋሼኔ ኦይ ጩዋናን ኑኑ፤ ወይ ጪኒጌን ኑኑ፤ ወይ ኤዳን ኑኑ፤ ወይ ውርካ ጉል ኑኑ ኦይቾቺንሺዬን።¹³ኣይባ እያይኔ ሹ እጝ የኣሽክዬ ኣማጝ ሺው ውር ጊታይ ኣይ ኩፑጝ፤ ውር ጊታይ ሩዋ ኣይ ኤላጝ፤ ውር ጊታይ ኣይ ጌቾዬ ካርቡ ኣይ ቆሮዬ፤¹⁴ጉዋን እንባ። ጊታይ እን ባጃ ዋሼን ናንዳካጝ ማሬ እባጄኑጝ፤ ኬኦካ ናሹጜን ካጫንቃላን ባጃ ዋሼን ኣኔባ።ሄክንሶ ካኣማ ታቺ እጝ¹⁵ከኦካ ጫቃን ካውር ጊታይ ቆቤን ከኢየሱስ ኬጋጝ ክየም ዋይ ክያጃ እጜ ሺጝ ኬጌጳሞ ካባሪዮ ሄክሼ ጊታይ ካቆብ ኬጋጜ ካኣምንቶጝ ጋይ ጫንቃል።¹⁶ኢየሱስዻ ሺጝ እያጝ ውር ክየም ኣሽኪ ኣማ ታቺዬ ሺው ውር ጁዋኑ፤¹⁷ዋዳካ ኣማ ሹ ኔኒ ሄክሾጝ ዋይሼ ኮመና ጊታይ ካቾቺንሺዬ እየዎ ኦኬ ፓይላ ኣሽክሜና ሺጝ እያይኔ ካሺወ እንግን ይዕሲባ ውርካ ዋድማ ኔኒ።¹⁸ኣይባ እያይኔ እንግን ፓይላ ካርሲባ ኦኬ ክያጄን፤ እንካ ሌሜን ሺጝ ናንዳካጝ ካን ሃኡዋሩጜ ዳሉጝ ኩዬ ቶዬን ኣኔባ፤ ሺጝ እንቶኤ ሺዕሺሼ ኣምባ።¹⁹እንቃ ሺጝ ሃኡዋሩጝ ቢ ካሃሙ ኮውሼኔ ናንዳካጝ ካኮውሻ ቶዬ እንግኑጝ፤ እንቶኤ ሺዕሺሼ ኣምባ።²⁰እንቃ ፕር ሺጝ ናንዳካጝ ሃኣዬ ኡታጝ ኩኔን ሃካና ቻሊኬን።²¹ውርካ ዋድማዻ ዋኬ ኩኔ ጊታይ ሃሳዎጝ ሜይሼባ ታቺ እጝ፤ ከሹ እጝ ማኒሼ ዋይሼባ ውርካ ዋድማ ይሪካ ካማም ካጎብሼን ኦካ ጉዋር ጊታይ ውር ሳጊዬ ጆሌ ሺው ውር ጊታይ ኣይ ኩፑዬ፤ ሩዋ ኣይ ጫዋዬ፤ ጊታይ ካርቡ ኣይ ቆሮዬ፤ ጊታይ ኣይ ኤላዬ ዾቅሼ ዮጝ፤ ²²ውርካ ዋድማዻ ሺጝ ታቹጝ ዮ፤ ጊታይ ዬኤርጊቴ ፓይላ ሙኔና የጋን ቦዋ ኣኔይ።²³ታቺ እጝ ዋይሼ ውርካ ዋድማ ካም ኦጉዋይ ካጉዋሬ ካጶሮክ ጊታይ ኣኔን ዹኬ፤ ቶኦጝ ካቋቆጝ ካጝ የጌዬ ፓይላ ጎም ጊድዬ ቦኩዋዌ ዾቂሼባ።²⁴ሃዋይሼባ እየው ከኦካ ጫቃን ካውር ጊታይ ሃቾቺንሺዬ ውር ክየምጵንዻ ኣማጝ ናኑጝ ኣምኬን።ውርካ ዻይኔን ማቲዬን ኣንቲቲ እንካ ካሺሺ²⁵ዛርሲ ጁዋኑ ኣኔንባ ኬጋጝ ፓዬኔ ኢየሱስ ሁቤኔ ዋይሼ እንግን እያጝ፤²⁶ውር እጝ ካኩዋው ኦናኒ ማር ሹኔዬ ጁዋኔዬ፤ ኝያ ኔኒዬ ሃንታ ኔኒዬ፤ ጪኒጋን ኔኒ ካጁማኔ ካእጛታኔ፤ ኣይን ዻቆ ኔኑጝ ሺዺኬኔ ማራ ፓቄንያጝ ቻሊኬን ውር ኬና ዻያ ጆሌ ኣን ማቲዬን።²⁷ማራ እንካ ሮዬ እሺ ዼቴ ኣን ዻዬንያጝ ቻሊኬን ውር ኬና ካዻያ ጆሌ ኣን ማቲዬን።²⁸ኬኦጉዩ ውር ክየም ዎሽ ፎቅ ኣሽክዬንያጝ፤ ኮሜን እባጄን ማሬ እባጄን ኬሌሜን ኡፌ ማሪ ኣንቲቲ ኔኒ ቃቢዬን ሃኒን?²⁹ኦይድ ኣሽክዬኔ ካውሼና ኮመንያጝ ጊታይ ጌዮጝ ፓይላ ላሊሜንባ።³⁰ሺጝባ ውሩጝ ኣሽክዬ ካርሲዬ ጊያ፤ ዬኮመን ካውሼና።³¹ወይ ውር ታቺ ክየም ሹ እጝ ናሹጜ ኬታቺ እንቃ ፓሩጝ፤ ውር እጝ ካማር ፓፃኖ ሺ ላማታም ዾቅሼ ውር ታቺ እንካ ኩዋው ኬፓፃኖ ሺ ታጲ ካማር ዾቅሼ ኡፌ ካሊዬን ሃኒን?³²ሃኦኬና ማሬ ሪቤን እባጄንያጝ፤ ውር ታቺ እንቃ እን ኣንባ ኬዹክ ኩኔኔ፤ ይዕሲ ውርካ ሜርሜሬ ኣንሼንባ ቃሽ።³³ከኦጉዩ ውር ክየምጵንዻ ማር ኦግታይ ኣኔ ፓይላ ኦይዴንያጝ ቻሊኬን ውር ኬና ካዻያ ጆሌ ኣን ማቲዬን።³⁴ሶቆ ሃሹቃ፤ ዬሶቆ ጩዋንቲ ኔኒ ካይያያጝ ሻም እያን ዋኬ ሶቆ ጩዋና ኣዬን ካቻሊዮጝ?³⁵ማቲያ ዳሊዻ ናንዳካጝ ማሬ ካኦኬ ኣሽክዬን ማቲዬኑጝ ፓቅሼባ ሹኑክ"«ዋይባ ካጝ ናቡ ኣኖጝ ካዋይባ»።

Chapter 15

ሃፑክ 15ሄክንሶ ካማድር እንካይ ¹ሹ ክየም ውር ጊታይ ፑኡሺዬን ጊቢሪዬ ጊታይ ካሴሶዬ ፓይላ ዋዬን ፑኡሺሜና ማራማራ። ²ውርካ ፈረሳውያኔ ጊታይ ቶኩኔ ጆል ወርቀቴ ሺጝ ውሩጝ ቦባ ውር ጊታይ ካሴሶጝ ኣሜንባ ኬእንግንዻ» ሺጝ እያይኔ ጉንድሜና።³ኢየሱስ ሺጝ እያጜ ሜይሼያ እንግን ሄክንሶጝ፤ ⁴ከኦካ ጫቃን ጉዩ ውር ክየም ኣኔ ማድር ዽቤ ከኦካ ጊታይ ክየም ካይያያጝ፤ ሳልታም ሳላን ኦቼ ጳል ክያኒዬ ሌይ ሃምካ ጌዬ እጝ ካይህ ዎሼን ሃኒን ካማር ኩዬን?⁵ሹካጝ ጌዮጝ ዋዝንሲ እሺዬ ከኦና ላላቅምኖጝ ዼቴ⁶ዋክባ ሃምካ ጶሮክ፤ ሺው ክየምጵንዽን ውርካ ናሺዺ ኔኒዬ ውርካ ጉሌ ሺጝባ ቢ እን ናኒ ካይ ሃጌይያ ከዱይ ቱዎጜ፤ እየውዻ ካኣይኬ ጋጜ ካዋዝንዽባ።⁷ሃዋይሼባ እየው ጊታጝ ካማር ይሁኔን ዎሺሼን ኬሳልታም ሳላን ጫንቃል ኣይሳጊ እጝ ሁሉክ ይሁኔን ኬኦካ ክየም ካሴሶ ኬኦካ ፎላ ማቲሼባ ዋዛ።ሄክንሶካ ሺሊንጊ እን ካይህ⁸ወይ ኝያ እን ኣኔ ሺሊንጊ ካቢሬ ታጵዬ ኬኦካ ታጳን ክየም ካይያጝ ሌይ ሃምካ ጌዮጝ ሃኝያካ ኒን ካላሉጙሽ ፋኖሴ ካይግ ቶኦ ኔኒዬ ካማር ዎሼኑጝ?⁹ሹካጝ ጌዮጝ ሺው ናሺዽ ኔኒዬ ውርካ ጉል ኔኒ ክየምጵኔ ሺጝባ ሺሊንጊ ካቢሬ እን ናኒ ካይህ ሃጌይያዬ እየውዻ ካኣይኬጋጜ ካዋዝንዽባ።¹⁰ሃዋይሼባ እየው ጊታጝ ፓይላ ከሁሉኬ ይሁኔን ከውር ክየም ካሴሶ ኬኦካ ሌሜን ካውርካ ኤርጎካ ባሪዮ ማቲባ ዋዛ።ሄክንሶካ ውዋ እጝ ካይህዬ ጌዮጝ¹¹ፕር ኢየሱስ ዋይሼ እንግን እያጝ ውር ክየም ኣኔ ሃንታ ዻ።¹²ከኦካ ጊታይ ውዋ ዽታኬ እጝ ዋይሼ ሹኔ ባባ ዮ፤ ከኦካ ሆድማሞ ኑኑ ኣያን ጊታይ ኣይ ናኑጝ፤ ሹኔዻ ኣንቲቲ ጊታይ ኣኖጝ ካሺሼያ ሃንታ ኔኒ።¹³ካኒ ቆብኬን ሹጁዋኑዬ ውዋ ዽታኬ እን ቦው ጊታይ ጋዬ እሺ ፓይላዬ ኩይሼያ ፔን ዹክ፤ ኬታይ ኩዮጝ ላሊ እያይ ኣንቲቲ ኔኒ።¹⁴እሺዻ ጩዋ ሹዋጴ ኣንቲቲ ጊታይ ኣኔ ፓይላጝ ከኦካ ፔን እጝ ማቲሼያ ካሽ ኬና ማር ጃክኔን፤ ካርሲያ ጋሊዬን።¹⁵ዬ ጊድሜን ኦካ ውር ክየም ኬና ኡፉኒ ፔን እጝ፤ ውር እንዻ ካዋኬ ቾፉዬ ይዕሲሼያ እሺ ሃምካ ቅያኑጝ።¹⁶ኣይን ሹጩ ጊታይ ቾፉ ዼድዮጝ ኣኔን ኣንግርድዬን፤ ኣይባዬ ኣይን እጝ ውር ኬና ካኣይ ካኒ ኣኔኬን።¹⁷ዬሹ እጝ ኡዋሩጝ ሻኑጝ ሺጝ እያጝ፤ ውርካ ዋድማካ ባባ አኸ ሺዕሺ ዳዓኖጝ፤ ዬኣን ኦጝ ኬካሽ ሃሄክሺያ ኦካ ኣርሼን/¹⁸ካናሹጛ ካም ሃምካ ባባዬ ካሺጝ እያጝ «ባባ ዮ፤ ከፎላዬ ከሌሜን ኑኑዬ ሃግያምሽያ፤¹⁹ኬጋኔ ኬሺወ ኣን ውዋ ኑኑ ሁሉክሼኬን ኣን፤ ሺዋ ኣንያጝ ከውርካ ዋድማ ኑኑ ኮማኬ ክየም።²⁰ዬናሹጜ ኩይባ ሃምካ ሹኖጝ። «ኣይባዬ፤ እሺ ካኒ ኣኔንባ ዹኬ፤ ሹኔ ጌዬ ዻዹጝኔዬ፤ ሪሼ ኩይ ሃም ኔኒዬ ናጌ ሹንቋ።²¹ውዋ ኔንዻ ሺጝ ባባ ዮ፤ ኬኦካ ፎላዬ ሌሜን ኑኑዬ ሃግያምሽያ ጩዋ ከሺወ ኣን ውዋ ኑኑ ሁሉኬን።²²ዬሹኔ ዋይሼ ውርካ ዋድማ ኔኒ ይሪካ ፓይዬ ኬፓይላ ኣፓላ ጊታይ ኣይ ሹቃ ሹቃጝ ቦፓይንቴዬ ክሚሺሺባ፤ ኦካ ቡዋ ኔኒ ሻሚቴ ቀለበት፤ ጃፍ ኔኒ ዾቂሺቴ ቻው።²³ማድር እን ሻግንዻ ቦፓይንቴዬ ኒቅባ፤ ካቃውባ ካሽ ካቱሎጝ።²⁴ውዋጝ ናኒ ጋጭ ኣርሼን፤ የጋን ማቲያ እያይ፤ ካይዻዬ ጊያ፤ ጋን ጌያ፤ ጩዋ ካርሲባ ዋዝንዽዬን።²⁵ከሹ እን ውዋ ታቺ እጝ ኣኔን ሃሙ ክያኒ፤ ጩዋ ሹ እጝ ዋክሼ ጶሮኬ ሄክሾጝ፤ ዋይ ናቂዲ ካይያሪ፤²⁶እሺዻ ኬኦካ ውርካ ዋድማ ሺው ክየሜ ክያጃ እጝ ኣዬ ኣንሼና።²⁷ውር እንካ ዋድማ ሺጝ፤ ጪን ኩና፤ ናንዳካጝ ኣዬ ፓኬ ኩኔ²⁸ጪኔ ታቺ እን ማንሼ ቶኦ ቱዎጝ ሁሉኬን ካኒ ዎሽኬን፤ ሹኔ ኩን ሹኑኬ ካሁሉኮጝ ይወና።²⁹ዬእሺዻ ዋሼ ዋይሼ ሹኔ እያጝ፤ እየዎ ቦን ጁዋኑጝ ሃማቲኬ ካይሲ ካዋድማ ኑኑዬ፤ ከኦካ ኤርጎ ኑኑ ክየምጵንዻ ሃካና ጆግሺኬን፤ ዬእን ካዋዝንዽዬ ኬባይዳን ናኑጝ ሚያን ክየምጵንዻ የካኔ ኣይኬን ኣን።³⁰ኣይባዬ ውዋጝ ኑኑጝ ሹዋጲ ኣንቲቲ ኑኑ ከውርካ ጋላሞቴ ኩንያጝ የኒቂሼባ ማድር ሻጋ እን።³¹ሹኔዻ ሺጝ፤ ውዋ ናኒ ዮ፤ እን ሹ ጮል የኣንኬ ኣን፤ እን ኣይ ናኒ ፓይላ ሃኑኑ፤³²ጪኖጝ ኑኑ ጋጭ ኣርሼኔ፤ ኣያ እያይዻ፤ ካይዻዬ ጌያ፤ የዋዝንሲ ኡዋባዬ ካኒቂሺቴ ኦኬ ኣኔባ።

Chapter 16

ሃፑክ 16ሄክንሶ ካኣምሺኔን ካውር ኣጁጉ ¹ኢየሱስ ዋይሼ ውር ጊታይ ዻዬ ጆሌ እሺ እያጝ፤ ውር ሆድሞ ክየም ኣኔ ኣኔ ውር ክየም ኬና ካኣምሽ፤ ውር እንካ ኣምሽዻ ላሊዬ ኣንቲቲ ካውር ሆድሞ እጝ ክያጃ እጝ ሄክሻ ሃምካ ውር ሆድሞ እጝ። ²ዬሺወ ሺጝ ይጝ ሃዋያ ሃኦ? ጩዋ እን ኬማቲዬ ውርካ ኣሚሺኔን ናኒ የቻሊኬን፤ ኣንቲቲ ጊታይ ካቃሚኔን ዋሼ ኣምባ ቢሬ ካኮመን።³እን ኣሚሺኔ ጆሉጝ ኬሻን ኔኒ ሺጝ እያጝ፤ ታቹጝ ዮ፤ ኬኦካ ኣሚሺኔን ናኒ ኬጎብሽ ኣምባይ፤ ሃሙ ኮወን ካንታ ናኒ ኣኔኬን፤ ኦኬ ይሁኔንዻ ሃሪጊሼንባ፤ ዬካሻም እያን?⁴ከኦካ ኣሚሺሼን ሃጎቦጝ ውርካ ዾቅሼ ኣን ሃምካ ቶኦ ጊዬዩጝ ይጝ ሃኣሽክዮጝ ሃእባጅያ።⁵ዬውር ጊታይ ኣኔ ባጃ ካታቺ እጝ ፓይላ ሺዋ ክየም ክየም፤ ውር እንካ ሌሜን ሺጝ ታቹጝ ዮ፤ ባጃ ኑኑ ኦናኒ ኣና አኸ?⁶እሺዻ ሺጝ ኣና ዽብ ካዋዓቲ ክየም «ውር እንካ ኣሚሺኔንዻ ሺጝ ይዕጝ ወርቀት ካቢሬ ኑኑ ኡፍ ይሪካዬ ሺጝ ጃርካን ዶጝታሜ ቶኳ።⁷ጩዋ ዋይሼ እንቃ ኤእንካ ኦኑኑ ኣና አኸ? «እሺዻ ሺጝ ኣና ኮንሽ ካስንዲ ዶጝታም፤ «ውር እንካ ኣሚሺኔን ሺጝ ይዕጝ ዳብዳቤ ካባጃ ኑኑ፤ «ሺጝ ኮንሽ ኦይታሜ ቶኳ።⁸ታቺ እንዻ ውርካ ኣሚሺኔን እንካ ጃካማ ጎሺያ ኬኣጅቱም፤ ሃንታካ ፔኑጝ ከጊታይ ሙኔን ኬጋጝ ኬቆቤን ጊታይ ጌዬን ሳጊ ከኣጅቱም ሳጊባ ሃንታካ ሜሌል።⁹ ዬዋይሼባ እየው ቢሬ ካፔኑጝ ሹካጝ ጃክኖጝ ከቆብቴ ከቶኦካ ቦንካ ቦን፤ ውር ጊታይ ናሺ ቢሬ ጊታይ ናሺ ቢሬ ጊታይ ፑኡሺሼያ እንግን ኤታጋን።¹⁰ውር እን ከኦካ ዽታኬ ቃብዬን ከኦካ ታቺዻ ቃቢባ፤ ከኦኬ ዽታኬ እን ማር ቃብዬን ከኦኬ ታቺዻ ቃቢኬን።¹¹ኣኪ የማራ፤ የማራ ኬሆድማሞ ካፔኑጝ ቃቢዬንያጝ፤ ሆድማሞ እንካ ኣኩሉክ ሃኒን ካኤልቅሚንታ ኣይ እየው?¹²የማራ ኬሆድማሞ ካውር እንቃ ቃቢዬንያጝ፤ ሆድማሞ እጝ ኣይ ጉዩ ሃኒን ካኣይ እየው?¹³ከሹ ክየም ውር ታታቺ ዻ ካይሲ ኬና ካቻሊ እንግን ዋድሚሼን ክየምጵንዻ ኣኔኬን፤ ሚኔ ክየሜ ናሺባ ክየም፤ ወይ ክየም ቦሼባ ዮጝ ጊዬዩጝ እንቃ እን ቦባ፤ የባሪዮ ሺጝ ኬኣዬ ካይሲካ ቢሬ የቻሊኬን።¹⁴ውር ጊታይ ካፈረሳውያን ናሺዬን ቢሬጝ ዋዬ እን ፓይላ ጎልቲያ ኢየሱሱ።¹⁵እሺዻ ዋይሼ እንግን እያጝ፤ እየው ከኦካ ሌሜንካ ውር ሃጊታይ ሻሚ እየው ኤታጋን ጫንቃል፤ የባሪዮ እባጃ ሻን ጉዩ፤ እን ጌጳሲዬ ኬታጝካ ውር ኬታጝካ ሌሜንካ ባሪዮ ሃኬና ጮይ።¹⁶ክያጃዬ ውርካ ባሪዮዬ ሌይ ሃም ሄክሼ ዮሐንስ ጋን ክያጄኔ ቆባ፤ ከኦይን ጩዋ ዬጌጳሞካ ባሪዮ ሃሊ ክሊያ፤ ውር ፓይላ ሃሚን ሻወን ሆቺቼንባ።¹⁷ኣይባዬ ኬኦካ ክያጃ ኦኬ ክየም ካፓቂኔያጝ ፎላዬ ዳሊዬ ካሳጊዬ ሃባዶ።¹⁸ውር እጝ ቡሊ ኝያ ኔኒዬ እያኒሽ እንቃ ፓይላ ኩጳሲሜና፤ ኝያ እግ ቱልኬ ኦካ ኡማዻ ውር እጝ እያንሹጝ ኩጳሲሜና።ውር ሆድሞ እጜ ኣልዓዛሬ¹⁹ፕር ኢየሱስ ሺጝ እያጝ፤ «ውር እጝ ኪሚ ሐምራዊዬ በፍታ ዽታኬ፤ ኣና ውር ሆድሞ ኬና ሹ ጮል ኡፊ ኬባሊዬ ዋዛዬ።²⁰ከዬክንሲዬን ፕር ኣና ውር ኬና ሩዋ ኣኔ ጊዬ ውር ኩፒ ኬና ሺጜ ኣልዓዛር፤ ኡጜ ኣኔን ኦካ ሁፑካ ሆድሞ እጝ።²¹ሚሽ ጊታይ ቲርኪ ኬኦካ ኡፔካ ሆድሞ እጝ ኣሜንዻ ኣንጊርዺባ፤ ክያኒዻ ሺዺኬኔ ፓዬኔ ኣን ጊዬ ኔኒ ሊያቴን።²²ውር ኩፒ እንዻ ኣርሻ፤ ሜርሜር ኔኒዻ ቦሼያ ሃምካ ወርቀትካ ኣብራሃም፤ ሆድሞ እንዻ ኣርሼ ቱቱካ።²³ኣኔንባ ጉ ክያኒ ጋሊዬኔ ጌይ ካቼ ጌያ ኣብራሃም ከዹክ፤ ጎም ኣልዓዛር ከወርቀ ጌያ።²⁴እሺዻ ዋይሼ ኣብራሃም፤ ባባ ዮ፤ ቃቢሼ ኣምባ፤ ናንዳካጝ ሃኣኒኔ ኦካ ላሉጜን ካጉ ጋሊዬን፤ ኣልዓዛር ኬጩዎኑ ካቡዋ ካዱሜ ሙዋዌ ካጪራቲሺሼ ካት ናኑጝ እንቶኤ ይዕሲሼ ኣምባ፤ ሺጝ እያይኔ ኡቹካ።²⁵ዬኣብራሃም ሺጝ እያጝ፤ውዋ ናኒዮ ኬቦንካ ዻቆካዳሊ ኬእያይ ዬቦወ ኦኬ ሹቃጝ፤ ፕር ኣልዓዛር ቦወ ኦኬ ጋራጝ ጶቂሲባ፤ ዬእሺ ጌዮጝ ጫንቃልያጝ፤ እን ዬጌዬን ጋሎ ክያኒ።²⁶ከፓይላ ሳጊ ኬኦጝ ሃሚን ጉዩ ሳጊዬን ዎሼን ማሬ ቻሊዬን፤ ፕር ጊታይ ኣኔን ሃሚን ማሬ ዮጝ ጉዋዩ ቁዋሊሺኔን፤ ኬኦጉዋዩዬ ኬኦጉዩዬ ኣርሼን ታቺ ሻማ።²⁷እሺዻ ሺጝ እያጝ፤ ባባ ዮ፤ ጩዋ ካይዕሲሼ ኣልዓዛር ሃምካ ቶኦካ ባባጝ ሃይወንያ እን፤²⁸ናንዳካጝ ጪኒጌን ናኒ ቾን ኣኖጝ፤ እንግንዻ ካማር ኦጝካ ጋሎ ፓይኔኔ ካኣጅሺሽባ እንግን።²⁹ዬኣብራሃም ሺጝ፤ ሙሴዬ ውርካ ባሪዮኔ ጋኔባ፤ ካዋይሼን እንግንባ።³⁰እሺዻ ዋይሼ ኣብራሃም ባባ ዮ፤ ማር እያይኔን፤ ውር ክየም ናሹጝ ከኣርሼን ክያኒዬ ኩያ ሃሚን ጊዬይያጝ ሁሉኳ ይሁኔን።³¹ኣብራሃም ሺጝ «ማርሼና ሙሴዬ ውርካ ባሪዮዬ ዋይሺኔንያጝ፤ ኣይን ውር ክየም ናሹጛ ኬኣርሼን ክያኒያጝ ይወንኬን።

Chapter 17

ሃፑክ 17ሴሶ፣ ይሁኔን፣ ጌጳሞ¹ኢየሱስ ዋይሼ ውር ጊታይ ዻዬ ጆሌ እሺ፤ ውር እየው ክያጃ ጋራ ክያኒ ዾቅሼን ፓይኔን ጊዬይ ሺዺኬን፤ ኣይባዬ ውር ጊታይ ፓዬን እየው ጋራ ክያኒ ዾቅሼን ናንዳካ ውር እጝ ሃይ።²ውር እጝ ናንዳካጝ ካዾቅሼ ሃይሻይሺ ጊታይ ጋሎ ክያኒያጝ፤ ካቁምሼ ቦሉ ኔኒ ባይ ካዺዺኔኔ ካፓቂሼ ኛፓስ ዋንታ ባሺ።³ዬናንዳካ እየው ኤታጋን ኣጅቴባ፤ «ጪኔ ኑኑ ጊያሚሻ እንያጝ ጎሪባ፤ ኡፓ ሹይያጝ ሺዕሺሼ እሺባ፤⁴ኬሹ እጝ ጊያሚሻ እን ክያጝ ሶጳዬ ሺጝ ሃኡፑያ ክያጝ ሶጳ ሹይዬኩና ኦኑኑያጝ ሺዕሺሼ እሺባ።⁵ውር ታጲ ላማንዻ ዋይሼ ታቺ እጝ ሌሜ ኡዋው ይሁኔን ጉዋዩ።⁶ታቺ እንዻ ሺጝ ይሁኔን ኬና ዊ ካርቡ ካጪናቲ ኣኔያ ኦጉዩያጝ፤ ዬዋይሺቴ ኡዎፑሩጝ ቡጪንቴዬ ካሜ ዾቅሚንቴ ኛፓስ ክያኒያጝ ክይሼባ እየው።⁷ፕር ኢየሱስ ሺጝ እያጝ፤ ኬኦካ ጫቃን ጉዩ ውር ክየም ኣኔያ ውርካ ዋድማ ኬና ካኮውንቴ ሃሙ ወይ ኬና ኣይ ውርካ ዻውኔን ካማድር፤ ውርካ ዋድማ እጝ ኩንኬ ሃምካ ሃሙ ሺጝሼባይ ይሪካ ኡፍ ኦካ ካራም?⁸ከኦይ ሳጊ ሺጝሼባ ኣን ካኣሜ ዳዓኖ ካቃይ ኣሽክሼ ኣምባ፤ ኣን ሃምካ ኣሚኔዬ ካማቲኖጝ ቁሙንቴዬ ኣሽክሼ ኣምባ፤ ፕር ኬኦይ ጩዋ እንዻ ዬኣሚባ።⁹ኣኪ ውር እጝ ኤርጊቲ ውርካ ዋድማ ኔኒ እያይ፤ ሹዋጳያጝ ይሁሼንባይ ባሪዮ?¹⁰ዬ እየውዻ ጊታይ ዬኤርጊቴ ፓይላ ሹ እጝ ዬሻምቶጝ፤ ኬኮመን የኣያ ውር ጊታይ ኣይካ ዋድማጝ፤ ኦጊታይ ኣሽክየን ካሁሉኩሼ ኡዋው ሺጝ ሙኒሼን ኡዋባ።ውር ታጵ ጊታይ ጌይኬ ኦካ ቡርቂካ ጊዬ ጫንቃል¹¹ከኦይን ጩዋ ኢየሱስ ኩይሼ እያጝካ ኢየሩሳሌም፤ ሳጊኬ ማሌካ ሳማሪያዬ ካገሊላዬ፤¹²ኩዬ ሁሉኬ ኦካ ጶሮክ ክየም ጌያ ውር ታጵ ጊታኬና ጎማ ቡርቂካ ጊዬ፤ እንግንዻ ጎራ ኬዹክ፤¹³ኬናቂዲ ታቺዻ ዋይሼ ኢየሱስ፤ ታቹጝ ዮ፤ ቶይ ኡዋባ።¹⁴እሺዻ ሹ እጝ ጌዬ እን ዋይሼ እንግን ፓዬ ዹዋልሺቴ እየው ኤታጋን ውር ታታቻን፤ እንግንዻ ጋንሼባ ታይ ፓይሼኔ ጌያ ጫንቃል።¹⁵ከኦግዬይ ክየም ሹ እጝ ጌዬ ባይሼን ኔኑጝ ኬናቅዲ ታቺ ጌጳሲ ባሪዮዬ ዋካ፤¹⁶ኦካ ጃፍካ ኢየሱስዻ ቶኬ ኩዋሚኔ ጌጳሲያ፤ ውር እንዻ ሃውርካ ሳማሪያ።¹⁷ኢየሱስዻ ሺጝ እያጜ ኣንሻ እሺ ዋይሼ እሺ ውር ጊታና ባይሺ ማር ውር ታጵዬኒ? ጩዋ ሳላን ሄክሾን?¹⁸ከኦካ ውር ጪጮን እንቃ ውር ኬና ካዋካ ጌጳሲ ባሪዮ ኣኔኬን እያኪ?¹⁹ዋይሼ ውር እጝ ናሹጜ ካምባ ይሁኔን ኑኑ ባይሺሻ እን።ኩኔን ካጌጳሞ ካባሪዮ²⁰ሹ እጝ ውርካ ፈረሳውያን ሺጜ ጌጳሞ ካባሪዮ ኩን ኣሚኔ ጋንሼ ኢየሱሱጝ ሺጝ እያጜ ዋሼያ እንግን፤ ጌጳሞ ካባሪዮ ኩንኬን ከኦግታኬና ካዹዋልሺኔዬ ኬጌይቴ፤²¹ውር ቻሊኬን ሃኦጝ ወይ ሃሓም ሺጜን፤ እየዎ ጌጳሞ ካባሪዮ ኣኔን ጫቃን ጉዩ።²²ዋይሼ ውር ጊታይ ዻዬ ጆሌ እሺ፤ ሃንታ ካውር ሹ እን ዬኣንግር ዺቴ ሹ ክየም ቶዬን ኩንባ፤ ፕር የጌያኬን።²³ውር ሺጝ ኣኔን ሃም ወይ ኣኔን ኦጝ፤ ኦይድ ዻዬ ፓዬንዻ፤²⁴ናንዳካኦ ከእያኑጝ ጉጉነት ማኬዬ ፎላ ላሉጜ ጌይኔ ፓይላ ሌይ ሙሬ ማራጝ ሹካጝ ሃንታካ ውር ኩኖጝ ማቲባ እያይ።²⁵ኣይባዬ ሌሜን ካይጝ ካሙኒኖጝ ሃንታካ ውር ካጋሊዬ ጁዋኑዬ ናንዳካ ጅሼን ይጝ ኣኔባ ቦዋዽዬን።²⁶ከእያባ ኣዬኬ ቦንካ ኖኅ ፓይላ፤ ከቦንካ ሃንታካ ውር ማቲባ እያይ።²⁷ኖኅ ሌይ ሃምካ ሹ እጝ ካሁሉኬ ጋጉጝ፣ ውር ኣኔን ኣሚኔኔ ማቲኔኔ፤ እን እያኒሼን እያኒሼና፤ ሙዋ እን ካይሲ ኩኔ ካይሲያ እንግን።²⁸ከቦንካ ሎጥዻ ሃእያይ፤ ውር ኣኔን ኣሚኔኔ ማቲኔኔ፤ ኣኔን ኡዋሩጝኔኔ ኡዋሩጝሺኔኔ፤ ኣኔን ሻሪ ዾቅዬኔ ቶኦ ኣሽክዬኔ፤²⁹ዬ ሹ እጝ ሎጥ ቱሌ ኬሶዶም ጉ ጎቤንኬ ዾዮኬ ሹዋጳእንግን።³⁰ሃንታካ ውር ሽይካጝ ጌይኖጝ ማቲባ እያይ።³¹ከሹ እጝ ውር እጝ ኣኔን ቶኦ ዾዮክ ጎብኬን ኣንቲቲ እን ኣኔን ቶኦ ቱዎጝ ቦወን፤ ፕር ውር ጊታይ ኣኔን ሃምካ ሃሙ ዋክሼኬን ሁር።³²ጶቅሲባ ኝያካ ሎጥ፤³³ውር እጝ ሆሺ ዻቆ ኔኒ ድቢሼን ፓይላ ካይባ፤ ዬውር እጝ ሳስክየ ኣዬን ዻቆ ኔኑጝ ኡፑሽባ።³⁴ሃዋይሼባ እየው ከሚክር እጝ ውር ዻ ራጳ ኬኣልጋ ክየም፤ ክየም ቦባ ኑዋ ሺዽባ።³⁵ሃኣጚ ዻ ዺዼምባ ኬጋጝ፤ ክየም ቦባ ኑዋ ሺዽባ።³⁶ውር ዻ ሃምካ ሃሙ ኣይባ ኬጋጝ፤ ክየም ቦባ ኑዋ ሺዽባ።³⁷እንግንዻ ዋሼ ሺጝባ ታቹጝ ዮ፤ ጊታጝ ቦወ ቦሼ ኦን?«እሺዻ ዋይሼ እንግን ሃም ሲልዳ ኣኖጝ ክዬጊ ፑኡሺሜንባ።

Chapter 18

ሃፑክ 18ሄክንሶ ካኝያ ዳልሶ እጝ ቁዋቅትሼ ይወን¹ውርካ ዳይኔን ካማር ዻቼኔ ኢየሱስ ክያጃ ሄክንሶ ካዹዋልሺኔን እን ኣይካ ይሁኔን ካሹ ጮል፤²ዋይሼ እንግን እያጝ ኣና ውር ክየም ኬና ኡፑኒ ኦካ ከተማ ክየም፤ ኬና ማር ባሪዮ ሪግሺኔኔ ኬና ጌጳሲዬን ውር።³ኦካ ከተማ እጝ ኣና ኝያ ክየም ኬና ኡፒ፤ እሽዻ ሹጮል ኩዬ ጆል ሃምካ ውር እጜ ሺጝ ኣን ናንዳካጝ ኬውርካ ጎሬን ናኒ ሃኣኔ ክያጃጝ ኮሙሼ ኣምባ።⁴ውር እጝ ቶይኔ ጆል ሴሶ ካውርዻ ኬሹጩዋማ ዶክ ካኒ ዋይሼኬን እሺ ክያጃኣ ኔኒ፤ ዬከኦይን ጩዋ ከሸን ኔኒ ሺጝ እያይ እያጝ፤ ክየምጵንዻ ሃሪጊሼንኬን ባሪዮዻዬ፤ ሃጌጳሲኬን ውርዻዬ፤⁵ናንዳካ ኝያጝ ጋልንሺኔ ኣኑጝ ሃኮምሼባ፤ ማር እያይ ኣዬንያጝ ሹጮል ጎይሼ ኣን ሌይ ዻቺሻምባ።⁶ታቺ እንዻ ሺጝ፤ እን ውሩጝ ካሴሶ ክያጆጝ ዋይባ።⁷ሹሼ ሚክሬ ጊታይ ኡቹኩሼ ሃም ኔኒ ባሪዮ ኮምሼኬኒ? ከኦይን ኣይ ጆጊ ገለጝ እባጄ ሺጝባይ?⁸ሃዋይሼባ እየው፤ ይሪካ ኮሚሼባ፤ ኣይባዬ ሃንታካ ውር ሹ እጝ ኩኖጝ ዳሉጝ ካጌዬ ውር እጝ ኣኔ ይሁኔንኪ?ሄክንሶካ ውርካ ፈረሳውያኔ ውር ጊታይ ፑኡሺኔጆል ጊቢርዬ⁹ጊታይ ኮሚ እንግን ኤታጋን ኬጫንቃሌ ቃይህ ውር እንቃ ቶይኬ ካርቡካ ቦውንታጝ ሺጝ እያጜ ሜይሼያ ሄክንሶጝ፤¹⁰ውር ዻ ናንዳካ ይሁኔን ፓያ ሃምካ ቶኦካ ይሁኔን፤ ክየም ሃውርካ ፈረሳውያን ኑዋ ሃውር ኬና ፑኡሺኔጆል ጊቢሪ።¹¹ውር እንካ ፈረሳውያን ናንዳካ እሺ ኤምኑ ኣን እያጝ ዾሬ ይሁኔን፤ ባሪዮ ዮ፤ ኣን ከውር እንቃ ፓይላ ሃኣይ ውርካ ሴሶ፤ ሃኣይ ውር ኬና ኣሽክኔ ጆል ኩጳሞ፤ ኬኦጝ ሳጊ ናንዳካጝ ሃማሬ ውርካ ጊቢሪ ፑኡሺኔ ጆሌን ሃጌጳሲያ እን፤¹²ከክያጝ ካሹዋን ሃቶርንዺባ ክያጝ ዻ፤ ከካጝ ሃጌዬ ፓይላ ሃቡልሼባ ቶኦ ኑኑ።¹³ዬእን ፑኡሺኔ ጆል ጊቢሪ ዾር ዹኬ፤ ኣይን እያንካ ፎላዻ ካች ጌዬ ቶዬን ካኒ ዎሽኬን።¹⁴ሃዋይሼባ እየው፤ እን ኬኦካ እንካ ፈረሳውያን ሳጊ ኬኦካ ባሪዮ ኮምሼ ኬጫንቃሌ ዋኬ ኩያ ሃምካ ቶኦ ኔኑጝ፤ እን ሻሚ እሺ ኤምኑ ዼግዼግ ፓይላ ጌይባ ይርክ ይርክ፤ እን ሻሚ እሺ ኤምኑ ይርክ ይርኩጝ ጌይባ ዼግዼግ።ኢየሱስ ኬሃንታ ሃይሻይሻን¹⁵ኢየሱስ ካዱምባዬ ውር ኣኔን ሃንታ ጊዬይ ሃሚን ኔኒ ቦሼን፤ ውር ጊታይ ዻዬ ጆሌ እሺዻ ሹእን ጌዬ እጝ ጎሪያ እንግን።¹⁶ዬኢየሱስ ሺውሼ ሃንታ ሃሚን ኔኒዬ ሺጝ እያጝ፤ ሃንታ ካፓይኔ ኦናኒ ሜይቴባ፤ ኦይዲ ሃርጊቴን፤ ጌጳሞ ካባሪዮ ሃካ ሃንታ ጊታይ ሙኔን እያጝ።¹⁷ሃዋይሼባ እየው ኣኩሉክ፤ ጌጳሞ ካባሪዮ እን ማርኬ ሃንታ ማቲዬን ፓይላ ፓይላ ክየምጵንዻ ሁሉኬን።ሆድሞ ታቺ እንካ ኣይሁድ¹⁸ከኦካ ታታቻን ካኣይሁድ ክየም ሺጝ፤ ውርካ እርርስኔን ሌሞጝ ዮ፤ ዻቆ እንካ ቦን ጮል ክያኒ ዎሩምኔን ካኣሽክሼ እን ኦኬ ሹቃ ኬና ኣን እያን? ሺጝ እያይኔ ኣንሼና።¹⁹ኢየሱስዻ ሺጝ እያጜ ዋሼያ እሺ፤ «ሃናንዳካ ኦ የዋይሼ ኣን ሌሞጝ? ከኦካ ባሪዮ ክየም እጝ እንቃ ሌሞ ክየምጵንዻ ኣኔኬን።²⁰ኤርጊንቶ ጊታይ ሺጜ፤ ኦይ ኩጳሲዬን፣ ኦይ ኒሼን፣ ኦይ ኦጉሬን፣ ኦይ ኬሾሮ ኪሊዬን፣ ሪግሺንቴባ ሹቡኔ ጁኔ» የእባጅያይ።²¹ውር እንዻ ሺጝ ሃጊታይንያ ኦባ ካርሲ ኬናሳሞዬ ሃዻዬያ።²²ኢየሱስዻ ሹ እን ዋዬ እን ሺጝ፤ ኣኪ ኦኬ ክየም ሺዽሼያ እን፤ ኦጊታይ ኑኑ ኣኔ ፓይላ ኡዋሩጙሼ ኣይ ኩፓን፤ ከፎላ የኣኔባ ኦካ ሮጝ ቶኬ ኣጁጜን፤ ጩዋ ኩዋዌ ዻዬ ኣምባ።²³ዬውር እንዻ ዋዬ እን ናንዳካጝ ሆድማሞ ጁዋኑ ኣኖጝ ካሎን ሞይካዽያ።²⁴ኢየሱስዻ ቶይ ውር እጜ ሺጝ እያጝ፤ ናንዳካ ጊታይ ሆድማሞ ኣይ ጁዋኑጝ ዾዮክ ሃምካ ባሪዮ ሁሉኬን ኣይእያን ጋሎ?²⁵ናንዳካጝ ሆድሞ ካሁሉኬ ጶሮካ ባሪዮያጝ ሳጊ ጋማላ ካሁሉኬ ከፑልታካ ማርፌ ሃባዶ።²⁶ውር ጊታይ ዋይ እጝ ሺጝ ጩዋ ካቻሊ ኡዋው ባይሺሼን ሃኒን?²⁷ኢየሱስዻ ሺጝ እን ማርኬ ታጝካ ውር ቻሊሚኔን ኬታጝካ ባሪዮ ቻሊሜምባ።²⁸ጴጥሮስዻ ሺጝ፤ እየዎ፤ እን ኣኔን ኦጉዋዩ ፓይላ ሃኦይዳዬ ሃዻይቴያ እን። ²⁹ኢየሱስዻ ሺጝ ሃዋይሼባ እየው ኣኩሉክ፤ ውር እጝ ሺጚ ናንዳካ ጌጳሞካ ባሪዮዬ፤ ኦይድ ኝያ ኔኑጝ ወይ ጪኒጌን ኔኑጝ ወይ ውር ኔኑጝ ወይ ሃንታ ኔኑጝ፤ ³⁰ከቦን ይጝ ጁዋኑ ሌሜዬ፤ ኬቦን እጝ ኣይካ ኩኔን ውር ኬና ካማር ዻቆ ካቦንካ ቦን ጌዬን ኣኔኬን።ኢየሱስ ናንዳካ ኣርሼን ኔኒ ክያጃ እንቃ³¹ኢየሱስ ቦው ውር ታጵላማን ጊታይ ዻዬ ጆሌ እሺ ክየም ክየሜ ዋይሼ እንግን እያጝ፤ ኣኪ ሃሺጛ እያጝካ ኢየሩሳሌም ኮቴን፤ ውርካ ባርሪዮ ናንዳካ ሃንታካ ውር እን ቶኮጝ ሙኔንባ።³²ሳስክዬ ጋይባ ዛርሲ እንግንዻ ጎልቲባ፤ ጋሊንሺባ፤ ፓልቂሼባ ማኒቄዻ፤ ሙርባዻ፤ ጩዋ ኒሽባ።³³እሺዻ ኬሹ እንካ ማክንሳ ናሹንጓ።³⁴ዬ ውር ጊታይ ዻዬ ጆሌ እሺዻ ኦካ ጊታይ ሃሳዎጝ ክየምጵንዻ ካኒ ጊባጅኬን፤ ሃሳዋ እንዻ ጌይሼያ እንግን ጁግ፤ ሃሳወ ናንዳካኦ ካኒ ጊባጅኬን።ኢየሱስ ባይሺሻ ውር እጝ ካርቡ ኣይ ሙሙዾጝ³⁵ኢየሱስ ሹ እጝ ሄክሼ ኢያርኮጝ፤ ውር ኬና ካርቡ ኣይሙሙዾ ኣኔን ማራካ ጉዋር ኡፔ ይሁኔን።³⁶ውር እጝ ካርቡ ኣይሙሙዾጝ ዛርሲ ሳጊ ኬጉዋይኔ ዋዬ ናንዳካ ክያጃ እጝ ኣንሼና።³⁷እንግንዻ ዋይሼ እሺ እንካ ናዝሬት ኢየሱስ ኣኔን ኬጉዋጝ ሳጊዬን።³⁸እሺዻ ሺጝ ውዋጝ ካዳዊት ኢየሱስ ዮ፤ ካሲያምባዬ ኡቹካ።³⁹ውር ጊታይ ሌሜ ፓዩጝ ካኡፍ ሹዬ ጎሪያ፤ ዬ እሺ ሺጝ ውዋካ ዳዊት ዮ፤ ካሲያምባዬ ሌሜዬ ኡቹካ።⁴⁰ኢየሱስዻ ዾሬ ካቦሼ ውር እጝ ሃሚን ኔኑጝ ሜይሼና፤ ሹ እን ኩኔ ኦኔኑጝ፤⁴¹ሺጝ ካኣሽክሼ እን ኦዬ ኣንሼና፤ ውር እጝ ካርቡ ኣይሙሙዾጝ ሺጝ ታቹጝ ዮ፤ ሃዎሺ ጌዬን።⁴²ኢየሱስዻ ሺጝ «ቶይባ ይሁኔን ኑኑ ባይሺሻ እን።⁴³ውር እንዻ ይሪካ ኦይን ቻሊያ ጌዬን፤ ጌጳሲ ባሪዮዬ ዻዬ ኢየሱሴ። ዛርሲ ፓይላ ጌዬ እጝ ጌጳሲያ ባሪዮ።

Chapter 19

ሃፑክ 19ዘኬዎስ እን ፑኡሺኔ ጆል ጊቢሩጝ¹ኢየሱስ ሁሉክ እያርኮዬ ኬኦይ ሳጊዬ ኣኔን ኩዬን።²ውር ክየም ኬና ሺጜ ዘኬዎስ ኣኔባ ኦይን፤ ካሎን ሃውርካ ጊቢሪ ፑኡሺዬኔ ሆድሞዬ።³እሺዻ ውር እጝ ሺጜ ኢየሱስ ኣዬ ኒን ዎሽ ቶዬ፤ ዾሬን ኔኒ ኣዬ ኩምቡሌዬ እን ናሹጝኬ ጁዋኑ ኣዬን ካዛርሲ እሺ ቶዬን ካኒ ቻሊኬን። ⁴ኢየሱስ ናንዳካጝ ኣኒኔ ኬጉዋይ እጝ ሳጊዬኑጝ፤ እሺ ቶዬን ሪሼ ኩይ ሌሜኔ ሌፓ ኡዎፑር።⁵ኢየሱስዻ ሄክሼ ኦይን ጌይ ካቼ«ሺጝ ዘኬዎስ ዮ፤ ሹጝ ቶኦ ኑኑ ክያኒ ድቢኔን ሁሉኩሼ ኣምባዬ ይሪካ ጎባ።⁶እሺዻ ጎብ ይሪካዬ ቦዋ እሺ ከዋዛ።⁷ውር ጊታይ ኣኔን ኦይን ጌይ እጜ፤ ሺጝ ካሁሉክ ኦካ ቶኦካ ውርካ ሴሶዬ ካቾቺሚንቴባይ፤ ሺጝ እያይኔ ካርሲያ ጉንዱሚኔን።⁸ዬ ዘኬዎስ ዾሬ ዋይሼ ታቺ እጝ ታቹጝ ዮ፤ እየዎ ሆድማሞ ጊታጝ ኣኔን ኦናኒ ፓይላ ዶክ ሃኣይባ ኩፓን፤ ውር ክየምጵንዻ ሃኣይያ ኬሾሮያጝ ሃሌሜ ኣሁሬ ሃኣይባ።⁹ኢየሱስዻ ሺጝ እያጝ፤ ውሩጝ ፕር ኣዬ ውዋካ ኣብራሃም፤ ሹጝ ዻዓሾ ኩና ኦካ ቶኦጝ፤¹⁰ናንዳካኦ ሃንታካ ውር ኩኖጝ ሃእጝ ካይህ ዎሼኔ ባይሺሼኔ።ሄክንሶ ካቢሬ ታጳን¹¹ዛርስዻ ኣኔንባ እጝ ዋዬኔ፤ ካርሲያ ከሄክንሶ ክያጄን፤ ናንዳካኦ ውር ፓይኔ ኢየሩሳሌም ዋሽኬኦኮኑጝ ካዹዋልሼ እንግን ጌጳሞ ካባሪዮ ጊያ።¹²ዬሺጝ እያጝ፤ ውር ታቺ ክየም ቦው ጌጳሞ ካቢታሞዬ ናንዳካ ዋኬን ኩያ ፔን ዹክ።¹³ከኦካ ጫቃንካ ውርካ ዋድማ ሺው ታጳኔ ኣይ ቢሬ ታጵዬ «ሺጝ ሌይ ሃምካ ዋካ ኩዋዎጝ ኬቢሮጝ ኒጊድንቴባ።¹⁴ዬ ናንዳካጝ ውርካ ፔን ሚኖጝ፤ ሺጝ ውሩጝ ካጌጳዽሼ ኡዋው ሃዎሻኬን ሺጝ እያይኔ ኬታካሁር ይዕሲሼያ ውርካ ኤርጎ።¹⁵ኣይባዬ ውር ታቺ እጝ ማቲ ታቺዬ ዋኪሼያ ሃምካ ፔን፤ ውርካ ዋድማዻ ኬቢሬ እን እሺ ኣይኖጝ ኒጊድኔያ፤ ቲርፒሲዬ እባጄን ሺውሻ።¹⁶ውርካ ዋድማ እንካ ሌሜን ኩኔ፤ ሺጝ ታቹጝ ዮ፤ ቢሬ ጊታይ የኣዬ ኣን ፕር ጅሼያ ቢሬ ታጵ፤¹⁷ታቺ እጝ ሺጝ፤ እን ሹቃጝ ከዋድማጝ የሻሚያ ሹቃ፤ ከኦዽታኬ የማቲ ሹቃዬ ናንዳካጝ የጌይኖጝ፤ ከኦካ ከተማ ታጵ ጋያ እን ጌጳሞ።¹⁸እንካ ላንሳ ኩኔ ሺጝ፤ ታቹጝ ዮ፤ ከኦካ ቢሬ ጊታይ የኣዬ ኣን ጅሼያ ቢሬ ቾን።¹⁹ታቺ እንዻ ፕር ሺጝ እን ኦካ ከተማ ቾን ጋያ እን ጌጳሞ።²⁰ውር እንካ ዋድማ ኑዋ ኩኔ ሺጝ እያጝ፤ ታቹጝ ዮ፤ ቢሬ እጝ ሃቁም ኬኣፓላዬ ሃኣጁጜ ሃዓጝ፤²¹ቦው እን የማሬ ኣጁጜን፤ ናንዳካጝ የማሬ እጝ የኮሬ ሃዼኑጝ የኣይ ውር ውር ጋራዬ ሪግሺንቴባ።²²ታቺ እንዻ ሺጝ እን ውርካ ዋድማ ጋራጝ/ ሃኮምሼያ እን ክያጃ፤ እኑጝ ቦው እን የማሬ ኣጁጜን እጝ የማሬ ኮሬን ሃዹጝ ውር ጋራ ኣዬን ኑኑ የእባጅያያጝ፤²³ሃኩኒዬ ሃቦው ናኒ ኬጊታይ ጅሼዻዬ፤ ሃናንዳካኦ ካማሬ ውር ጊታይ ዋድሚ ኣዬኑጝ?²⁴ታቺ እጝ ዋይሼ ውር ጊታይ ጎሩጝ፤ ቦው ቢሬ ኔኒዬ ኣይ ውር እጝ ኣኔ ቢሬ ታጱጝ።²⁵እንግንዻ ሺጝ ታቹጝ ዮ፤ ይንጌ እሺ ኣኔ ቢሬ ታጵ።²⁶እሺዻ ሺጝ፤ ሃዋይሼባ እየው፤ ጊታይ ኣኔ ፓይላ ሌሜባ፤ ዬካእንቃ እጝ ማር ኣኔን ቦባ።²⁷ኣይባዬ ካማሬ ኦግዬይ ጌጳዽዬን ጊታይ ዎሹጝ ጋላን ጊታይ ቦፓይንቴ ኦጝ ካማሪ ናኒዬ ኒቂ እንግንባ።ኢየሱስ ከጌጳሞ ታቺ ሁሉካ ኢየሩሳሌም ²⁸ኢየሱስ ሃሳዌ እጝ ጩዋ፤ እያጝካ ኢየሩሳሌም ቱሌም ሌሜ ጋኔን ፓዬን።²⁹ኬጋግ እጝ ጌዬን ከኦካ ፔን እጝ ሺጜ ዳብር ዘይት፤ ሹ እጝ ሄክሼ ኦካ ከተማ ጊታይ ሺጜ ቤተ ፋጌዬ ቢታንያዬ፤ ከኦካ ውር ጊታይ ዻዬ ጆሌ እሹጝ ዋይሼ ውር ዻ እያጜ ይዕሲያ፤³⁰ፓይባ ኦካ ጶሮክ እጝ ኣኔን ኦካ ሌሜን ጉዩጝ፤ የሁሉክያ ኦይንያጝ የጌያባ ሃንታካ ኡኩሊ ኬና ማሬ ቆቤን ቁሜ፤ ቡሉዬ ቦፓይንቴባ ዮጝ።³¹ውር ክየምጵንዻ ሺጝ ሃናንዳካኦ የቡልቶጝ ኣንሽ እየውያጝ ዋይሽቴ እንግን ዎሺሽባ ታቺ እጝ።³²ውር ጊታይ ይዕሲዬዻ ፓዬ ጋንሼባ ማቲዬ ጌያ።³³ኤታጋንዻ ጌይ እን ቡሌ ሃንታካ ኡኩሊዬ ዋይሼ እንግን የቡላ ናንዳካ ኦ?³⁴እንግንዻ ሺጝ ዎሺሽባ ታቺ እጝ።³⁵ጩዋ ሃንታካ ኡኩሊ እጝ ቦሼያ ዮጝካ ኢየሱሱጝ፤ ፓቅሼ ኣፓላ ጊዬይ ሹዎር ኔኒ ክያኒዬ ቆብሻ ኢየሱስ ኦካ ኡኩሊ።³⁶ውርዻ ጉዋይ ካጉዋር እጝ እሺ ኩዮጝ ጋኔን ኣፓላ ጊዬይ ጃኬን።³⁷ከኦካ ጋግ ካዳብር ዘይት ሹ እጝ ሄክሼ ኦካ ጉዋር እጝ ኣይ ባይን ባይን፤ ናንዳካጝ ጌዬ ውርካ ዻይኔ ጆሌን ጁዋኑጝ ኦኬ ሹቃ ፓይላ ዋዝንዽዬ ሻም ናቅዲ ጊዬይ ዼጌ ሺጝ እያጜ ካርሲያ ባሪዮ ጌጳሲዬን፤³⁸«ቢቲ እጝ ኩንኬ ሮንካ ታቺ እጝ ሃኬና ጉዋኔ/«ከፎላ ሹቃ፤ ኬጊታይ ኣኖጝ ጌጳሞ³⁹ውርካ ፈረሳውያን ክየም ክየም ጊታይ ኣኔን ኦካ ጫቃንካ ውሩጝ ዋይሼ ኢየሱስ፤ ውርካ እርርሲዬኑጝ ዮ፤ ጎሪባ ውር ጊታይ ዻዬ ጆሌ እኑጝ።⁴⁰እሺዻ ሺጝ፤ ሃዋይሼባ እየው» የዋይሺቴያ እንግን ቆብሹይያጝ ባይ ጊታጝዻ ኡቹኳ።⁴¹ኢየሱስዻ ኩዬ ሄክሼ ኢየሩሳሌም ጌይ ከተማዬ ኦቆርሼያ፤⁴²ሺጝ እያጝ፤ ኣይሹቃ ኑናኦ እን ዋቲ ሹጝ የእባጅያያጝ/ ዬ ጋን ከኦካ ካርቡ ኑኑ ካህያ።⁴³ጋል ኑኑ ኣሽኪ ሌሜን ኑኑ ክያኒ ካርሚዬ፤ ኦጉዋይካ ሆላን ጱዻ፤ ሹ እጝ ካጋሊንሺዬ እን ኩንባ።⁴⁴እኔ ሃንታ ጊታይ ኑኑ ቆቤን ካርሚ ኑኑ ቱዎጜ ዎርሲባ ከዳሊ፤ ባይዻ ጎቼኬን ባይ ክያኒ፤ ሹካጝ ሃቶዬ እን የእባጅኬኔ።ኢየሱስ ከኦካ ቶኦካ ይሁኔን⁴⁵ከኦይን ጩዋ ኢየሱስ ሁሉክ ሃምካ ቶኦካ ይሁኔኔ ቡላ ውር ጊታይ ኣኔን ኡዋሩጝሺኔን፤⁴⁶ፕር ሺጝ ቶኦጝ ሺጝ ቶኦካ ይሁኔኔ ቶኳ፤ ዬ እየው የሻማያ ይግንካ ጎርጉ።⁴⁷ከክያጝካ ሹዋንዻ ኣኔን ኦካ ቶኦካ ይሁኔን እርርሲኔን፤ ውር ጊታይካ ቃሼ ታታቻኔ፤ ውር ጊታይ ጆል ወርቀቴ ጊታይ እያኒሼጆሌ ዛርሲዬ ዎሽ እሺ ኒሼን፤⁴⁸ኣይባዬ ዛርሲ ፓይላ ናንዳካጝ ፎሽካዽዬ እርሮጝ እያይን ካሻሜ ካዋ እንግን።

Chapter 20

ሃፑክ 20ጌጳሞካ ኢየሱስ ማቲሼያ ኣይሁድ ኣንሺሺኔን¹ሹ ክየም ኢየሱስ ኣኔን ዛርሲ ኦካ ቶኦካ ይሁኔን እርርሲዬኔ ክያጃ ሹቃ ክሊዬኔ ውርካ ቃሼ ታታቻኔ፤ ውር ጊታይ ቶክኔ ጆል ወርቀቴ ጌቿኔ ፑኡሺሜኔ ፓይኔ ኦካ ኢየሱስ፤²እንግንዻ ሺጝ ኦግታጝ የኣሽክዮጝ ኣየኬ ጌጳሞካኦ ሜይሼ ኡዋባ፤ ውር እጝ ኣይ እን ጌጳሞ ሃኒን? ሺጝ እያይኔ ጋንሼና።³እሺዻ ሺጝ እያጜ ዋሼያ እንግን፤ ኣንዻ ካኣንሽ እየው ክያጃ ክየም ይንዳ የዋሻባይ፤⁴ዱቅኔን ካዮሐንስ ሃኬፎላ ሞ ሃኬውር?»⁵እንግንዻ ሺጝ እያጜ ክሊዬና ኬጋጝ፤ ሺጝ ሃሺጛ ከፎላያጝ ሃኦ ካማሬ ኡዋው ሃናንዳካ ኦ የማርቴ ይሁኔኑጝ?»⁶ሃሺጛ ከውርያጝ ዛርሲ ፓይላ ናንዳካጝ ዮሐንስ ኣዬ ውርካ ባሪዮዬ ይሁኖጝ ሙር ኡዋባ ኬባይ።⁷ዬሺጝ ኣዬኬ ኦን ኡዋው ሃእባጃኬኔ ዋሼያ።⁸ኢየሱስዻ ዋይሼ እንግን ኣኪ ኣንዻ ኦግታጝ ሃኣሽክዬ ኬጌጳሞካ ኦ ሃሜይሼኬን እየው።ሄክንሶካ ጊታማን⁹ከኦይን ጩዋ ኢየሱስ ሺጝ እያጜ ካርሲያ ዛርሲ ሄክንሶጝ ሜይሼን፤ ውር ክየም ዾቂ እያይ ሻሪካ ኣሜን፤ ኡዋሩጙሽ ኦካ ውር ጊታይ ኮውኔ ጆል ሃሙዬ ኩይ ፔን እንቃዬ ኡፓ ሹ ጁዋኑ።¹⁰ከትጌሽ እንካ ባርግን ካይዕሲሼ እሺ ካርቡ ካሻሪዬ ይዕሲሼያ ውርካ ዋድማ ሃምካ ውር ጊታይ ኮውኔ ጆል ሃሙጝ፤ ዬ ውር ጊታይ ኮውኔ ጆል ሃሙጝ ሙር ውርካ ዋድማዬ ¹¹ፕር ይዕሲያ ውርካ ዋድማ እንቃ፤ ፕር ውር ጊታይ ኮውኔ ሃሙጝ ሙር እሺዬ ጎብሼ ይዕሲያ ቡዋ ማም።¹²ፕር ይዕሲያ እንካ ማክንሳጝ፤ ፕር ውር ጊታይ ኮውኔ ጆል ሃሙጝ ሻም እሺ ጊዬማሜ ፓቅሼያ ሹኑክ።¹³ኤምኑ ካሻሪ እጝ ሺጝ ኣኪ ካሻም እያን? ይንዳ ፕር ሃይዕሲባ ውዋጝ ናኒ ሃናሺዮጝ፤ ካካሪግሼን እሹጝ። ¹⁴ዬ ውር ጊታይ ኮውኔ ጆል ሃሙጝ ሹ እን ጌዬ ውዋ እጝ፤ ሺጝ ይንጌ ይጛ እንካ ሮጊምንቶጝ፤ ፓዬኔ ካኒሺባ፤ ጩዋ ኦኬ ፓይላ ማቲባ ጉዋዩ» ሃሳወኔ ክሊያ ጋጝ፤¹⁵ቡል ኬኦይን ዾቅዬ ሻሪ እጝ ሹኑኬ ኒሻ።«ኣኪ ኤምኑ ካሻሪ እጝ ካሻም እንግን እያን?¹⁶ኩኔ ሹዋጳ ውር ጊታይ ኮውኔ ጆል ሃሙጝ፤ ኦካ ሻሪ እጝ ዾቅዬዻ ኣይባ ውር እንቃ። ዛርሲዻ ሹ እጝ ዋዬ እጝ ሺጝ ኣኪ እጝ ኣኖጝ ካማር ቦኩኔን።¹⁷ኢየሱስዻ ቶይ ሃሚን ጊይዬ ሺጝ እያጝ፤ «ይቲ ውር ጊታይ ፓልሲኔ ጆል ባይ ጊታይ ፓቄን ባይ ክያኑጝ ካሙርባ ሹቦ ጊዬይ፤ እሺ ማቲያ ሹቦካ ሄክንሲዬን ቶኮጝ ሹቦ ካክያጃ ኔኒ ሃኦ?¹⁸ጊታይ ፓቄን ኦካ ባይ ፓይላ ኩቲባ፤ ጊታይ ፓቄን ባይ ዾዮክ ፓይላ ጋጪባ።¹⁹ውር ጊታይ ቶክኔ ጆል ወርቀቴ ታታቺካ ውርካ ቃሼ ሄክንሶጝ ሃሳውሼ እንግን ናንዳካጝ ጊባጆጝ፤ ኬዋዳ እጝ ዎሽ ጎሜን፤ ኣይባዬ ሪጊሼና ዛርሲ።ናንዳካ ቄሳር ጊቢሪ ካሺዬን²⁰ኢየሱስ ሳስክዬ ታታቻን ቁዋቅትዬ ጌጳሞዬ ኣዬን፤ ክያጃ እጝ ቱልኬ ቶግ ኔኑጝ ሺሪሚኔን ጋኔን ቆቤ ቶልዬን፤ ዬ ይዕሲያ ውርካ ዶያ ጊታይ ምኔን ጫንቃሌ ፓዬን ኦግዬይዬ።²¹ውርካ ዶያዻ ፓዬኔ ሺጝ እያጜ ኣንሼና፤ ውርካ እርርሲዬን ይጝ ጉዋዩ ዮ፤ እን ዬኣዬ ውርኬና ክያጂኒ ኦኬ ሊኪዬ የእርርሱዬ፤ ፕር የእርርሲዬ ጉዋርካ ባሪዮ ኬኣኩሉኬ የማሬ ውር ክየምጵንዻ ቡድዬን ሃእባጃያ።²²ኣይባዬ ቄሳር ጊቢሪ ቡልሼን ቻልሜምባ ሞ ቻልሜንኬን?²³ዬ እሺ እባጅ ጋሮ ጊዬይ ዋይሼ እንግን እያጝ፤²⁴ይንዳ ዹልሺቴያ ኣን ሺሊንጊ ክየም፤ እን ኣኔን ኦኔኒ ሃዴንታካ ኒኔ ወርቀት ቶኬን ካኒን?²⁵እንግንዻ ሺጝ ሃካ ቄሳሬ ዋሼያ። እሺዻ ሺጝ እን ኣይካ ቄሳር ኣይ ቄሳር እን ኣይካ ባሪዮ ኣይ ባሪዮ።²⁶ዬ ክያጃ እጝ ሃሳዌ ኦካ ማሪካ ዛርሲ ካኒ ቻሊኬን ቶሊዬን፤ ዋሼን ንናሹጜንካ ኣርሼኔ እያኒሼ²⁷ውርካ ፈረሳውያን ጊታይ ሺጚ ናሹጜን ካኣርሼን ኣኔኬን፤ ክየም ክየም ፓዬን ኦካ ኢየሱሴ ጋንሼና ክያጃ።²⁸ሺጝ ውርካ እርርሲኔኑጝ ዮ፤ ውር ክየም እያኒሽ ሃኣጚዬ ካኒ ጅሽኬን ሃንታዬ ኣርሽያጝ፤ ጪኔ ኔኒ እያኒሼ ቡልሼ ሃንታዬ ካሪቤ ቢዛካ ጪኖጝ ሙሴ ቶክሼያ ኡዋው።²⁹ኣኪ፤ ኣና ጪኒጌን ካጋጝ ሶጳ፤ እንካ ሌሜን እያኒሽ ሃኣጚዬ ቡልኬን ሃንታዬ ኣርሻ፤³⁰እንካ ላንሳዻ ሃእያይ፤³¹ፕር እንካ ማክንሳዻ እያንሽ፤ ሶጳን እያይ ፓይላ ጊያኒሼኔ ቡልኬን ሃንታዬ ጋርሻ።³²ከቱንሲ ኝያ እንዻ ኣርሻ፤³³ኣኪ ሶጳን ፓይላ ናንዳካጝ ጊያኒሺኖጝ፤ ከሹካ ናሹጜን ማቲ ኝያካ ኒን?³⁴ኢየሱስዻ ሺጝ እያጜ ዋሼያ እንግን ሃንታካ ፔኑጝ እያኒሼንባ፤ እያኒሽ ጋምባ፤³⁵ዬ ጊታይ ካጌይ ዳሊ እንካ ኩዋዌ ናሹጜን ካኣርሼን ጊታይ ካሁሉክ እያኒሺንኬን እያኒሽኬን።³⁶ናንዳካጝ ኣዬኬ ውርካ ኤርጎጝ ኬኦጝ ጩዋ ኣርኬን፤ ናንዳካጝ ጋዬ ሃንታ ናሹጜን ጋይ ሃንታካ ባሪዮ።³⁷ሙሴ ናንዳካ ኮዶ ናንዳካጝ ቶኬ ከወርቀትካ ክያጃ ቱዎጝ ታቺ እጝ፤ ሺጜ ኣምላክ ካኣብርሃም፣ ኣምላክ ካይስሐቅ፣ ኣምላክ ካያዕቆብ፤ ኬእያይ ናሹጜን ካኣርሼን ዹዋሊሼንባ።³⁸ኦኬ ፓይላ ናንዳካጝ ኣዬኬ እሹጝ፤ እሺ እያይ ከባሪዮ ዬ ማርኬ ኣርሼኔን።³⁹ውር ክየም ክየም ጊታይ ቶክኔ ጆል ሺጝ ውርካ እርርሲዬኑጝ ዮ፤ የሃሳውያ ሹቃ።⁴⁰ከኦይን ጩዋ ውርክየምጵንዻ ካኣንሼ እሹጝ ካኒዎሽኬን።ክርስቶስ ሃውዋካ ኒን?⁴¹ከኦይን ጩዋ ኢየሱስ ዋይሼ እንግን እያጝ፤ ውር ሺጝ እያን ክርስቶስ ሃውዋካ ዳዊት?⁴²ናንዳካኦ እሺ ዳዊት ከወርቀት ካይያራን ሺጛ እያጝ፤ «ታቺ ታቹጝ ናኑጝ ኡፓ ከኦካ ቡዎን ናኒ፤⁴³ጋል ናኒ ሌይ ሃም ከሻሜ ባጜን ካጃፑጝ።⁴⁴ኣኪ እሺ ዳዊት፤ ሺጜ ታቹጜ ሺዎጝ ኣይ እያን ውዋ ኔኒ?⁴⁵ዛርሲ ፓይላ ኣኔን ዋዬኔ፤ ዋይሼ ውር ጊታይ ዻዬ ጆሌ እሺ እያጝ፤⁴⁶ውር ጊታይ ናሺ ኣፓላ ሉም ኪሜ ሺሪዬን፤ ውር ጊታይ ሃም ጉዋሩጜ ጆሌ ሺጜን ዎፎዬ ከኦካ ቶኦካ ይሁኔን ካውርካ ኣይሁድ ካራምካ ጌጳሞ፤ ከኦካ ራቅካ ኣማ ዎሽ ራቅካ ጌጳሞ፤ ከኦካ ቶኬን ካወርቀት ኣጅቴባ።⁴⁷እንግንዻ ሃጊታኬና ካሻም ቶኦካ ዳልሷን ቡንዱርቆ፤ ሺጝ ናንዳካ ቶይኔኔ ራጅሚሽባ ይሁኔን ጊዬይ፤ ጊታይ ኮምሼን ጋራ ካሊ እንግንባ።

Chapter 21

ሃፑክ 21መባ እጝ ኝያ እን ኣይኖጝ¹ኢየሱስ ጌይ ካቼ ቶይያጝ ኦካ ቶኦካ ይሁኔን ኦኑጝ ፑኡሺዬ ጆሌ መባ ውር ሆድሟን ኣኔን መባ ጊዬይ ፓቅሼኔ ጌያ።²ፕር ኝያ ኩፒ ክየም ቦኪኔ ሺሊንጊካ ናሲ ሃይሻይሽ ዻዌ ፓቅሼ ኦይኔ ጌያ፤³ሺጝ እያጝ ሃዋይሼባ እየው ኣኩሉክ ከኦካ ፓይላ ሳጊ ኝያ ኩፑጝ ኣዬና ኬና ሳጊ፤⁴ውር ጊታጝ ጋዬን ጊታይ ሺዺ ከኦጊዬይያጝ፤ የእጝ እሺ ኣይኖጝ ሃእንካ ኩፓሞ ኔኑጝ ካኑጝ ኣኒኔ እሺ ኤምኑ ቃሚዬንዻ ፓይላ ኣዬና።ዹዋሊሺኔን ካቱንሲካ ቦን⁵ውር ጊታይ ዻዬ ጆሌ እሺ ክየም ክየም ሺጝ ቶኦካ ይሁኔን ኬሹቃቲሼንካ ባይ ሹቃዬ ኣይኔን ካስዕሌ ሃሳዋ፤ ኢየሱስዻ ሺጝ እያጝ፤⁶ይጝ የቶይቴ ፓይላ ማር ኮሲሚኔኔ ባይ ኬባይ ከእያይ ፑኡሺዮጝ ሹ እጝ ካማሬ ሺዺዬን ኩንባ።⁷እንግንዻ ሺጝ ውርካ እርርሲዬን ይጝ ጉዋይዮ፤ ኣኪ ይጝ ፓይላ ካሙኒኖጝ ሃኣሚን? ፕር እንካ ሙኒኔ እያይ ዹዋሊሺኔን ኔኒ ሃኦ? ሺጝ እያይኔ ጋንሼና።⁸እሺዻ ሺጝ እያጜ ዋሼያ እንግን፤ ከማር ጊያሚሴኔ ኣጅቴባ፤ ኣን ሃኣይ እሺ ዬ ፕር ሺጝ ሹየክሼዬ ኬሮጝ ናኒ ፓዬንባዬ፤ ዬ እየው ኦይዲ እንግን ዻይቴን።⁹የዋያ ናንዳካ ፓሬ ናንዳካ ሴሶካ ዛርሲያጝ ኦይዲ ቴርጋዽቴን፤ ይጝ ሙኔን ካሁሉኮጝ ሌሜ ጊያዬ የቱንሲ ኔኒ ማቲኬን ይሪካ እያይ።¹⁰ፕር ዋይሼ እንግን እያጝ፤ ዛርሲ ኦካ ዛርሲ ታታቻን ኦካ ታታቻን ናሹጝሼ ጋምባ።¹¹ማቲባ ሁቡኔን ካዳሊ ታቺ፤ ካሼ ጋሎዬ ኦካ ራቅ እንቃ እንቃ ሙኔምባ፤ ኦኬና ካሪጊሺሽ እያይ ከፎላ ዹዋሊሺኔን ታቺ ማቲባ።¹²ዬ ይጝ ፓይላ ከሌሜንካ ሙኒኔን ውር ጎም እየውባ፤ ዋኬ እየውባ፤ ዾቅሼ እየውባ ሃምካ ቶኦካ ይሁኔኔ ሃምካ ቶኦካ ቁሜኔ፤ ቦፓይኔባ እየው ኦካ ሌሜን ካታታቻን፤ ይጝ ፓይላ ናንዳካ ሮጝ ናኒ ዬክሽ እየውባ።¹³ይጝ ኬኪሊዬን ማቲሼ እየውባ ባሊ ሹቃ።¹⁴ዬ ሃኣይና ዋሼንካኦ ከእያይ ሌሚሺዬ ኦይዲ ሪጊሺኔን እጝ ቶይ ሹቃ።¹⁵ጊታይ ካሚኒኔን ጉዩ ፓይላ ካሚኒኔዬ ካሱዱምኔዬ ክያጃ እንካ ቻሊዬኔ ኣጁቱሜ ሃኣይ እየውባ።¹⁶ውር ጊታይ ጌጵሺሽ እየው፣ ጪኒጌን ጉዩ፣ ውር ጉዩዬ ባይዳን ጉዩዬ ክየምጵንዻ ሺዽኬኔ ሳስክዬ ኣዬን እየውባ፤ ከኦጉዩ ውር ክየም ክየም ኒሿ።¹⁷ናንዳካ ሮጝ ናኒ ኬኦካ ውር ፓይላ የማቲያባ ኬና ሚኔ።¹⁸ኣይባዬ ኬኦካ ጪራሺ ጉዩ ክየምጵንዻ ካይኬን፤¹⁹ኬቁዋቅቲሼ ጎሬን የዻሺያባ ናፒሲ ጉዩ።²⁰ኢየሩሳሌም ጱዽ ኬፓፃኖ ካፓሬ ሹካጝ የጌይቶጝ፤ ካይዬ እባጅባ ሌሲ ኔኒ።²¹ከሹ እጝ ጊታይ ኣኔን ሃምካ ይሁዳ ካጉኩሼባ ሃምካ ጋግ፤ ጊታይ ኣኔን ኦካ ከተማጝ ከኦይን ካቱልባ፤ ጊታይ ኣኔን ኦካ ከተማ ዹክዻ ካሻውባ ካሻውባ ሃምካ ከተማጝ፤²²እጝ ቶኬ ከወርቀት ካሙኒንቴባዬ ይጝ ሃሹካ ፎቴን።²³ኬኦካ ዳሉጝ ማቲባ ጋሎ ታቺ፤ ከይጝ ማኒት ኩንባ ኦካ ዛርሲ፤ ዬ ከሹ እጝ ጊታይ ኣይ ኡሩኬኔ ጁዋጌን ጊታይ ኣሁሼኔ ሃይ/²⁴ቡድባ ኬኤቤል፤ ሃምካ ዛርሲ ፓይላ ቦባ ኣንቲቲ፤ ኢየሩሳሌም ሌይ ሃም ቦንካ ዛርሲ ካሙኒኖጝ፤ ማቲባ ካባጜንካ ዛርሲ።²⁵ኬሹሽ፣ ኬቲጌሽ ክያኒዬ ቢሊዬ ማቲባ ዹዋሊሺኔን፤ እን ናሹጝ ከናቂዲ ካእርጊዬን ካኛፓሱጝ፤ ከኦካ ዛርሲ እጝ ኣኔን ዳሉጝ ክያኑጝ ይግሼንባ፤ ኑሼምባ ሻን፤²⁶ናንዳካጝ ካሁቡቤ ከቁዋቂቲ ካፎላጝ፤ ውር ኬሪጊዬ ሺጝ ፔኑጝ ክያኒ ካኩና ኦዬ ከካሊዬን ናዺባ።²⁷ከሹ እጝ ሃንታካ ውር ኬቁዋቂቲዬ ኬጌጳሞ ታቺዬ ኩንኬ ሉፔ ጌይባ።²⁸እየውዻ ኦጊታይ ካርሲያ ሙኒኔንያጝ፤ ባይሼን ጉዩ ናንዳካጝ ሄክሾጝ ጌይ ጋዜ ጎርባ፤ ሻሚቴባ እየው ኤታጋን ዶዮክ ካች።²⁹ፕር ሺጝ እያጜ ሜይሼያ እንግን ሄክንሶጝ፤ ሺጝ ቶይባ ሻሪ ጊታጝካ ኣሜኑጝ፤³⁰የቶያያጝ ቃቂቴን ጊዬይ ኮድያ፤ ከሹ እጝ ባርጊን ሄክሾጝ እየው ኤታጋን የእባጃያ።³¹እያይ ፕር የእባጃያ ሙኒኔን ካኦጊታይንያጝ፤ ጌጳሞካ ባሪዮ ዲያውሼ እባጅባ።³²ሃዋይሼባ እየው ኣኩሉክ ይጝ ፓይላ ሌይ ሃምካ ሙኒኖጝ ጅሼን ይጝ ሳጊኬን።³³ፎላዬ ዳሊዬ ሳጊባ ዬ ክያጃ ናኒ ሳጊኬን።³⁴ኣኪ ዻቆ እን ማሪ ሃጌን ኣኔን፤ ከጁዋንቲ ካማቲኔኔ ናንዳካ ቆቤኔ ኬጋሎ ሸን ጉዩ ካማር ሞይካዽዬኔ፤ ኬሹ እጝ ኬካይ ሉጉድ ካማር እየው ሄክሼኔ ኣጅቴባ።³⁵ይጝ ሄክሽ ውር ጊታይ ቆቤን ኦካ ዳሉጝ ፓይላ።³⁶ዬ ከእን ኩኑጝ ፓይላ ከዻቴዬ ከኦካ ሌሜንካ ሃንታካ ውር ጎረን ከቻሊቶጝ ሹጮል ቁዋቂቲሼ ይወንባ።³⁷

³⁷ኢየሱስዻ ከሹሽ ሹሽ ከኦካ ቶኦካ ይሁኔን ኣኔን እርርሲዬኔ፤ ዬ ኬሚክር ኩይ ኦካ ጋግ እጝ ሺጜ ደብር ዘይቴ ኣኔን ኡጜን።³⁸ዛርሲ ፓይላዻ ናንዳካ ዋዬን ኦካ ቶኦካ ይሁኔን ኣኔን ሃሚን ኔኒ ፓይኔን።

Chapter 22

ሃፑክ 22ይሁዳ ቱሙያ ታቺ ሳስክዬ ኣይኔን¹ከሹ እጝ ባላሻ እን ሺጜ ካፋስካ ቶንቶሮ ሄክሻ።²ታታቺካ ውርካ ቃሼ ውር ጊታይ ቶክኔ ጆል ወርቀቴ ናንዳካጝ ሪጊሺኔ ዛርሱጝ፤ እያይ ካቡሌ ኢየሱስ ጋኔን ጉዋር ዎሼን።³እጁጝዻ ከኦካ ታጵ ላማ ጊታይ ኮሞጝ ኩዬ ሁሊክ ኦካ እጝ ሺጜ ኣስቆሮቱ ይሁዳጝ፤⁴ይሁዳ ኩይ ሃምካ ታታቻንካ ውርካ ቃሼ ጊታይ ጌጳሲዬ ኦካ ቶኦካ ይሁኔኔ እያይካ ሳስክያ ኣይኔ ኢየሱስ ሃሳወና።⁵እንግንዻ ዋዝንዲ ኬእጜ ቢሬ ኣይኔን ህሳወና።⁶እሺዻ ኬእጝ ክያጄ ቱሙያ፤ ሳስክዬ ኣይኔንዻምሽ ካቱንሲ እንካ ቃይ⁷ኬኦይን ጩዋ እንካ ኒቄ ማድርካ ፈስካ ቶንቶሮካ ባላሻ ሄክሻ።⁸ኢየሱስዻ ሺጝ ካኣምቴ ምሽካ ቃይካ ፋስካ ፓዬ ኣሽክቴ ኣምባ፤ ሺጝ እያይኔ ይዕሲያ ጴጥሮሴ ዮሐንሴ።⁹እንግንዻ ሺጝ የዎሺ እንካ ኣሽክቴ ኦን?¹⁰እሺዻ ዋይሼ እንግን እየዎ፤ የሁሉካያ ኦካ ከተማያጝ የጌያባ ውርኬና ዼቲ ቷንዳካ ሙዋ፤ ሌይ ኦካ ቶኦ እን እሺ ሁሉኮጝ ዻይቴባ፤¹¹ዋይሺቴ ኤምኑካ ቶኦ፤«ውር እንካ እርርሲኔን» ሺጝ ከውር ጊታይ ዻዬ ጆሌ ኣን ምሽካ ቃይካ ፈሲካ ካኣምቴ ቶኦካ ኮመና ሃኦን ዋይሼ ኡዋው ሺጚ እያይ?¹²እሺዻ እን ኣኔን ዾዮክ እን ጃኮጝ ዹዋልሼባ እየው፤ ኦልማ ታቺ፤ ኣሽክቴ ኣምባ ኦይን።¹³እንግንዻ ኬእያይ ኢየሱስ ሜይሼ እንግን ማቲዬ ጌያ፤ ቶንቶሮካ ፋሲካዻ ጋሽክያ ኦይን።¹⁴ዋዳ ኔኒ ሄክሼዻ ኢየሱስ ከውር ታጵ ላማን ቆባ ኬጋጝ።¹⁵ዋይሼ እንግን እያጝ፤ ኬኦካ ሌሜን ካጋሎ ጌዬን ናኒ ፋሲካጝ ኬእየው ኣሜን ካሎን ሃኣኒ ኣንጊርዽዬ፤¹⁶ሃዋይሼባ እየው፤ ከኦካ ጌጳሞካ ባሪዮ ሌይ ሃም ሹቦካ ክያጃጝ ካሙኒኖጝ ፋሲካጝ ሃኣምኬን ከእየው እንቃ።¹⁷ቦው ኒያቡዬ ይሁሺኖጝ ጩዋ ዋይሼ እንግን ይዕጝ እየው ፓይላ ካሺሜንባ።¹⁸ሃዋይሼባ እየው፤ ካርሲ ኬጋኔ ሌይ ሃም ጌጳሞካ ባሪዮ ካኩዋዎጝ ካርቡካሻሩጝ ሃማቲኬን።¹⁹ቲት ባላሻዬ ይሁሼኔ፤ ጩኬ ኣያ እንግን፤ ሺጝ ይጝ ናንዳካ እየው ካኣይኖጝ ሃኣሩጝ ናኒ፤ ይጝ ሻምባ ካኣን ቃቢዬን።²⁰ኬእያይዻ ከምሽካ ቃይ ጩዋ ቲት ኒያቡዬ ዋይሼ እንግን እያጝ፤ ይጝ ናንዳካ እየው ኬኦካ ኒያቡ እጝ ናኒ ሺጝ እርኔን ካኣሽክዮጝ ሃክያጃ ሃሊ።²¹ኣይባዬ ቡዋካ ውር እን ሳስክዬ ኣዬን ኣን ኣኔባ ኬኣን ኦጝ ሃቆብቶጝ።²²ሃንታካ ውር ኬእያይ ቱሙዮጝ ሌሜ ኩይባ፤ ኣይባዬ ናንዳካ ውር እጝ ሳስክዬ ኣዬን እሹጝ ሃይ።²³እንግንዻ ኬኦካ ጫቃን ጊዬይ ሺጝ ውር እጝ ኣሽኪ ይጝ ኣዬ ኒን ²⁴ፕር ከኦካ ጫቃን ጊዬይ ሳጊ ኣዬ ኒን ኬታይ ጊዬይ ዜርማ ናሹጛ።²⁵ኢየሱስዻ ዋይሼ እንግን እያጝ፤ ቢታካ ዛርሲ ኡዋሩጝባ ዛርሲ ኬቁዋቂቲ፤ ኦጊዬይ ጌጳሞ ኣኔኬን ሺጝ ሃውር ጊታኬና ኣሽኪኒ ክያጃ ሹቃዬ ሺውባ።²⁶ዬ ኬታይ ጉዩ ካማር እያይ ኣዬን፤ ሳጊ ኬኦጉዩ እን ኣይ ታቹጝ ካማቲኬ ሃንታ፤ እጝ ጌጳሲዮጝ ካማቲኬ ውርካ ዋድማ።²⁷ኣይባዬ፤ ኬኦካ ጊታጝ ቆቢ ኬኣኔ ኬዾሬ ቾቺንሺዬን ሃኒን ካሳጊዩጝ? ማር ጊታጝ ቆቢ ኬኣኔኒ? ዬ ኣን ሃኣኒኔ ኦካ ጫቃን ጉዩ ሃኣይኬ ውርካ ዋድማ።²⁸እየውዻ የጌያኬን ኬኦናኒ ዋናዬ ኬሹካ ጋሎ ናኒ ዬኣያ ጊታኬና ጎሪ ቆጩር ናኒ ክያኒ፤²⁹ባባ ኬእያይ ጌጳሲዬ ኣን ኣንዻ ከጌጳሞ ናኒ ፕር ሃጌጳሲ እየውባ፤³⁰ይጝዳ ኬጌጳሞ ከቆብቴዬ ኣምንቴዬ ማቲንቴዬ ፕር ኬቆብቴ ፎላ ዾዮኬ ከኮምቴ ፔንካ እስራኤል ታጲ ላማኔ ጊያ።³¹ፕር ኢየሱስ ሺጝ እያጝ፤ ስምዖን፤ ስምዖን ዮ፤ እጁጝ ይወና እየው ከስንዲ ቡቡንሲዬን፤³²ዬ እን ይሁኔን ኑኑ ካማር ካይዬኔ ናንዳካ እን ይሁንቴባ፤ እንዻ ሹካጝ የዋኮጝ ቁዋቅትሺሽባ ጪኒጌን ኑኑ።³³ስምዖንዻ ሺጝ፤ «ታቹጝ ዮ፤ ኣን ኬእን ሃምካ ቶኦካ ቁሜን ሁሉኬንዻ፤ ናንዳካ ኣርሼንዻ ሃኣይ ሼኪሚ»³⁴ኢየሱስዻ ሺጝ፤ ጴጥሮስ ዮ፤ ሹጝ ባቻ ካኒ ኬይኬኔ ሃዋይሼባ እን የሺጚ ሃእባጅኬኔ ዬቡድያምባ ክያጝ ጅያን።³⁵ጩዋ ሹ እጝ ኢየሱስ ይዕሲዬ እንግን ማም ካንካልዻ ኣኔኬኔ፤ ኮንሽዻ ኣኔኬኔ፤ ቻውዻ ኣኔኬኔ ይዕሲዬ እንግኑጝ ኣኔ ኦኬና ጆጊ? ሺጝ እያይኔ ኣንሻ እንግን። እንግንዻ ሺጝ ኦኬ ክየምጵንዻ ካኒ ጆጊኬን።³⁶ኢየሱስዻ ዋይሼ እንግን እያጝ፤ ዬጋን እን ኣኔ ካንካል፣ እን ኣኔ ኮንሽ ካጎምባ፤ እን ማር ኤቤል ኣኔን ካኡዋሩጙሽ ኣፓላዬ ካኡዋሩጝጋ።³⁷ሃዋይሼባ እየው፤ ኬእያይ ሺጜ ኮማ ኬውርካ ሴሶ፤ ሺጜ እያይኔ ቶኮጝ ኬኣን ሙኒኔን ኣኔባ፤ ናንዳካ ኣን እጝ ቶኮጝ ሙኒኔን ኔኒ ኬኣኩሉክ ሄክሻ።³⁸ውር ጊታይ ዻዬ ጆሌ እሹጝ ሺጝ፤ ታቹጝ ጉዋይ ዮ፤ እየዎ ኤቤል ዻ ሃጊታጝ ኦጝ ኣኔባ፤ እሺዻ ዋይሼ እንግን ሃሊኪ።ኢየሱስ ይወና ኦካ ጋግካ ደብር ዛይት³⁹ኢየሱስ ኬእያኑጝ ዱሲዮጝ ቱሌ ኩያ ሃምካ ጋግካ ዳብር ዛይት፤ ውር ጊታይ ዻዬ ጆሌ እሹጝ ዻዬያ እሺ።⁴⁰ሹ እን ሄክሼ ኦይን ዋይሼ እንግን ከኦይዲ ጋሎ ክያኒ ሁሊኬኔ ይወንባ።⁴¹ኬኦጊዬይዻ ባይ ባኬን ካሎን ዹካቲሼ ቶኬ ኩዋሚኔ ይወና፤ ⁴²ሺጝ እያጝ፤ ባባ ዮ፤ ሃኬ ክያጃ ኑኑያጝ፤ ኒያቡጝ ቦባ ኬኦናኒ፤ ኣይባዬ ካማርኬ ክያጃ ናኒ ኣዬኔ ኬክያጃ ኑኑ ካሙኒንቴባ።⁴³ውርካ ኤርጎካ ባሪዮ ዹዋልሼ እሹጝ ቁዋቅትሻ።⁴⁴ካሎን ኣኔን ሪጊሺኔ ቁዋቅትሼ ይሁኔኔ፤ ኡሱማዻ⁴⁵ናሹጝ ኬሃምካ ይሁኔኔ ኩያ ሃምካ ውር ጊታይ ዻዬ ጆሌ እሹጝ፤ እንግንዻ እን ናሹጝ ኬሞይካዾጝ ራጴ ጌይ እንግኔ፤⁴⁶ዋይሼ እንግን የራጳ ናንዳካ ኦ? ኬማር ሃምካ ጋሎ ሻወኔ ናሹጜ ይወንባ።ጎማ ኢየሱስ⁴⁷እሺዻ ካኒ ኣኔንባ ሃሳውኔኔ፤ ውር ጁዋኑ ፓዬና፤ ከኦካ ውር ታጵላማን ውር ክየም እጝ ሺጜ ይሁዳጝ ኣን እንግን እያንሼን፤⁴⁸ዬ ኢየሱስ ሺጝ፤ ይሁዳ ዮ፤ ሃንታካ ውር ኬሹንቄን የሳስክዬ ኣዬምባይ?⁴⁹ውር ጊታይ ኣኔን ኦካ ቆጩር ካእየሱስ ጌይ ክያጃ እጜ «ሺጝ ታቹጝ ዮ፤ ካቆዋይ እንግን ኬኤቤል?⁵⁰ኬኦጊዬይ ክየም ቆወ ቃጫ ናቡ ቡዎን ካውርካ ዋድማካ ውርካ ቃሽ።⁵¹ዬ ኢየሱስ ሺጝ ኦይድባ፤ ኦይን ሄክሼ ኦጝ ክያጃ ኔኒ ኣኔባ፤ የዱም ናቡካ ውር እጜ ባይሺሻ።⁵²ጩዋ ኢየሱስ ዋይሼ ውር ጊታይ ፓዬን እሺ ጎሜን፤ ታታቺካ ውርካ ቃሼ ውር ጊታይ ጌጳሲዬ ኦካ ቶኦካ ይሁኔኔ ውር ጌቿኔ እያጝ ኬኦኮኑጝ የፓይንቴ ጎርጉ ጎሜን የቦዋ ኤቤሌ ካያዬ የፓይናያይ?⁵³ሹጮል ኬሹ ጊታይ ሃኣኒኔ ኬእየው ኦካ ቶኦካ ይሁኔን የካኔ ቲትቴኬኒ ኣን ቡዋ፤ የይጝ ሃሹ እጝ ሚክር ጌጳዽሼ እየው።ጴጥሮስ ቡድያ ኢየሱስ⁵⁴ኬኦይን ጩዋ ጎም ኢየሱሴ ቦፓዬያ፤ ፓዬ ዾቅሼያ ኦካ ጶሮካ ውር ታቺ እንካ ውርካ ቃሹጝ፤ ጴጥሮስዻ ኣኔን ኬዹክ ዻዬን።⁵⁵ውርዻ ኡዋጝ ጉ ኦካ ጶሮክ ካውር ታቺ እንካ ውርካ ቃሼ ኣኔባ ኬጋጝ ቁቤኔ፤ ጴጥሮስዻ ኣኔባ ኬእንግን ኡፔ።⁵⁶ኝያ ክየም ካዋድማካ ቶኦ ጌይ ጴጥሮስ ኦካ ማራካ ጉዌ ሁቡኔ ቶይ እሺዬ ሺጝ ውሩጝዻ ፕር ኣኔንኬ እሺ» ⁵⁷ዬ እሺዻ ሺጝ እን ኝያጝ ኣን ሃእባጅኬኔ ቡድያ። ⁵⁸ቆቤ ዽታኬ ጩዋ ውር እንቃ ክየም ጌይ እሺዬ ሺጝ እንዻ የኣይኬ እሺ? የጴጥሮስ ሺጝ እን ውሩጝ ማር ኣኔን።⁵⁹ቆቤ ፕር ዽታኬ ዋዳክየም ውር እንቃ ክየም ሺጝ ውሩጝ ከኣኩሉክ ናንዳካጝ ኣዬ ውርካ ገሊላጝ ቃጊማዻ ኣኔኬኔ ኣኒኔ ጋይኬ ጋጝ።⁶⁰ዬ ጴጥሮስ ሺጝ እን ውሩጝ፤ እጜ ሃሳወ ኣን ሃእባጅኬን፤ ካኒሃሳዌ ሹዋጵኬን እጜ ባቻ ኬያ።⁶¹ታቺ እን ሁቤኔ ቶያ ጴጥሮስ፤ ጴጥሮስዻ እን ታቺ እጝ ሺጜ ሹጝ ካኒ ባቻ ኬይኬኔ የቡድያምባ ክያጝ ጅያን ጌያ ጶቅ።⁶²ጴጥሮስዻ ቱል ሹኑኬ ካሎን ኦቆራ።ፓፃኗን ጎልቲያ ኢየሱስ⁶³ውር ጊታና ቁም ኢየሱሴ ኣኒኒ ቶዬን ካርሲያ ሙሬኔ ኦልቲዬኔ፤⁶⁴ጂጝ ካርቡ ኔኒዬ ሺጝ ይንዳ ሃሳውየ ክያጃ ሙሪ እን ሃኒን? ሺጝ እያይኔ ጋኔን ኣንሺኔን።⁶⁵ዶክ ሃሳው ክያጃ ጁዋኑካ ይሪኔኔ የጋኔ እሺ ሆርጊኔን።ኢየሱስ ከኦካ ሌሜንካ ጲላጦሴ ሄሮድሴ⁶⁶ሹ እጝ ሃሪሾጝ፤ ጌቾ ጌቿንካ ዛርሲዬ፤ ታታቻንካ ውርካ ቃሼ ውር ጊታይ ቶክኔ ጆል ወርቀቴ ፑኡሺሜኔ፤ ቦሼያ ኢየሱስ ሃምካ ሌሜንካ ካራም ጊዬዩጝ።⁶⁷እንግንዻ ሺጝ እን የኣይ ክርስቶሲ? ይንዳ ሜይሼየ ኡዋው፤ ኢየሱስዻ ሺጝ ሃሜይሼያ እየውዻያጝ የጉምቴኬን ኣን።⁶⁸ሃኣንሺያ እየውዻያጝ የዋሺቴኬን ኣን።⁶⁹ኣይባዬ ካርሲኬ ጋኔ ሃንታካ ውር ኡፓ ኦካ ቡዋካ ባሪዮ ቡዎን።⁷⁰ከሹ እጝ እንግን ፓይላ ሺጝ፤ ዬእን የኣይ ውዋካ ባሪዮይ? እሺዻ ሺጝ ይንጌ ኣዬን ናኒ እየው ዬክያጃያ።⁷¹እንግንዻ ሺጝ ከኦጝ እንቃ ዎሺሻ ኡዋው ማኝካ ኦ? ኡዋዻ እን ቱልኬ ቶግ ኔኑጝ ሃዋያያ።

Chapter 23

ሃፑክ 23¹ጊታይ ፑጪ ኦይን ፓይላ ናሹጜ ቦሼያ ኢየሱስ ሃምካ ጲላጦስ፤²ሺጝ እያጜ ካርሲያ ካሲሲዬን፤ ውሩጝ ጊያሚሺሻ ዛርሲ ጉዋዩ፤ ካቡልሼ ቄሳር ጊቢሪያጝ ሃርጊኔዬ፤ ፕር ሺጝ ኣን ሃኣይ ክርስቶስ ቢቲዬ ሃጌያያ።³ጲላጦስዻ ሺጝ የኣይ ቢቲካ ኣይሁዲ? ሺጝ እያይኔ ኣንሼና። ኢየሱስዻ ሺጝ ኬእያይ የሺጞጝ።⁴ጲላጦስዻ ዋይሽ ታታቻንካ ቢታኔ ዛርሲዬ «ኣን ኦካ ውሩጝ ሴሶ ክየምጵንዻ ኬና ሃጌዬ ኣኔኬን።⁵ዬ እንግን ሺጝ ውሩጝ ካርሲኬ ገሊላዬ ሌይ ኦጝካ ውርካ ይሁዳዻ ሺዽኬኔ ፑኡሺያ ሺጝ እያይኔ ቁዋቅቲሼ ሃሳዋ።⁶ጴላጦስ ዋዬ እጝ ኣዬ ውርካ ገሊላጝ ኣንሼና ካእባጄን፤⁷ኢየሱስ ኩኔኬ ሃምካ ውርካ ሄሮድስ ሹ እጝ እባጆጝ፤ ሄሮድስ ኬክያጝካ ሹ እጝ ናንዳካጝ ኣኒኔ ኢየሩሳሌሙጝ ይዕሲሼያ ሃም ኔኑጝ።⁸ሄሮድስዻ ሹ ጁዋኑ ናንዳካጝ ዎሼ ኢየሱስ ጌዬኑጝ፤ ሹ እን ጌዮጝ ካሎን ዋዝንዽያ፤ ክያጃ ኔኒ ናንዳካጝ ዋዮጝ፤ ኣሽኪ ኦኬ ሹቃያጝ ጌዬን ኣኔን ቃቢዬን።⁹ኣንሻ እሺ ክያጃ ጁዋኑዻ፤ ዬ እሺ ክየምጵንዻ ካኒ ዋሽኬን።¹⁰ታታቻንካ ቢቲዬ ውር ጊታይ ቶክኔ ጆል ወርቀቴ ጎር ኦይኔ ጋኔን እሺ ሴሶ ክያኒ ዋሼን።¹¹ሄሮድስዻ ጋይኬ ፓፃኗኔ ቦውያ፤ ጎልቲያዻ፤ ኪሚሼ ኣፓላካ ጌጳሞዻዬ ዋሼ ይዕሲሼያ ሃምካ ጲላጦስ።¹²ሄሮድሴ ጲላጦሴ ኬሹ እጝ ናሺያ ጋጝ፤ ዬ እባኬሌሜን ኦካ ጫቃን ጊዬይ ኣኔ ጎሬን።¹³ጲላጦስዻ ፑኡሺ ታታቻንካ ውርካ ቃሼ፤ ታታቺካ ፔኔ ዛርሲዬ ክየምጵኔ፤¹⁴ዋይሼ እንግን እያጝ፤ ውሩጝ የሺጛ ቲቲሼያ ዛርሲ ሃምካ ሴሶዬ የቦፓይንቴያይ ዮጝ ናኑጝ፤ ኣንዻ ከኦካ ሌሜን ጉዩ ሃቃብዬ ከኦካ ካሲሲኔን እን የቦፓይንቴ ሴሶ ክየምጵንዻ ሃካና ጌይኬን።¹⁵ፕር ሄሮድስ ማሬ ኦኬ ክየምጵንዻ ጌዬን ዋሼያ ዮጝ ጉዋዩጝ፤ ከእያጝ የቶይቶጝ ውሩጝ ካሄክሼ ሃምካ ኣርሼን ኦኬ ክየምጵንዻ ካኒ ሙንኬን፤¹⁶ዬ ሃጋልንሺያ ሃቡልባ።¹⁷እጝ ሺጜ እያይ ኬቶንቶሮ ውርካ ቁሜን ክየም ኬጊዲ ካቡልሼ እንግን ሃናንዳካጝ ዎሺሾጝ።¹⁸ዛርሲዻ ፓይላ ኬጋጝ ጎር ሹኑኬ ሺጜን ውሩጝ ቡሊቴ ዮጝ ቡልቴ ኦዋው ባርባን ሺጝ እያይኔ ጋኔን ኡቹኬን፤¹⁹ባርባንዻ ኬከተማ ቱዎጝ ሃኬና ቲቲሼ ዛርሲ ሃምካ ሴሶዬ ሃውር ኬና ኒሺኒ ውሬ ቁሜ።²⁰ጲላጦስዻ ናንዳካጝ ዎሼ ኢየሱስ ቡሌኑጝ ፕር ሜይሼያ እንግን እንቃ፤²¹ዬ እንግን ሺጜን ሮይባ ሮይባዬ ጋኔን ኡቹኬን።²²ጲላጦስዻ ኬክያጝካ እንካ ማክንሳጝ ሺጝ ናንዳካ ኦ? ውሩጝ ሴሶ ኬና ኣሽክዬ ኣኔይ? እንካ ሄክሺሽ ሃምካ ኣርሼን ሴሶ ክየምጵንዻ ኣን ሃካና ጌይኬን፤ ዋይሼ እንግን ሃጋልንሺያ ቡልባ።²³እንግንዻ ሻም ናቂዲ ጊዬይ ዼጌ ካሮዮጝ ካሎን ይወና፤ ኡቹካ ጊዬይዻ ጁዋንቲሻ።²⁴ዬ እን ጋንሺኔ ካሙኖጝ ጲላጦስ ክያጃ ቱሚዬን ኔኒ።²⁵ጊታይ ቲቲሼ ዛርሲ ሴሶ ክያኒዬ ኒሺ ውሬ ቁሜ ኣኖጝ፤ ካቡልሼ እንግን ፓዬ ይሁኖጝ ቡልሼ እንግን ሃውር እንካም፤ ዬናንዳካጝ ዎሼ ኢየሱሱጝ እያይ ካሻሞጝ ሳስክዬ ኣያ እንግን።ሮዬንካ ኢየሱስ²⁶ጎሜ ኢየሱሴ ቦፓዮጝ ጌይ ውር ኬና ሺጜ ስምዖን ውርካ ቀሬና ኩንኬ ጶሮክ ጊታይ ኣኔን ኬኦካ ከተማ ዹኬ፤ ጌዬ ዼትሽ ሻሪ እንካ ሮይኔን ካዻዬ ኢየሱሴ ካካምባዬ ሻማ እሺ ጊዲጊዲ።²⁷ዛርሲ ጁዋኑዬ ሃኣጚ ጊታኬና ዻሼን ቋቁም ጊዬይዬ ኣኔን ኦቆርኔን ጋን ኬውር ጊዬይ ዻዬን።²⁸ዬ ኢየሱስ ሁቤን ሃምን ጊዬይዬ ዋይሼ እንግን እያጝ፤ እየው ሃኣጚ ጊታጝካ ኢየሩሳሌም ኦቆርቴ እየው ኤታጋኔ ሃንታ ጉዩዬ ዬ ኦይድ ናንዳካ ኣን ኦቆርቴን፤²⁹እየዎ፤ ሴኳኔ ፒሲ ጊታይ ማሪ ጅሺኔኔ፤ ጊታይ ማሪ ሁቴ ጊዬይ ኡዋኔን ጋይ ጫንቃን ሹ እን ኬኣሁሺንቴ ኩንባዬ።³⁰ኬሹ እጝ ሺጝባ«ጋግ ቡድሼያ ኡዋው ጉርባዻ ራሼና ናንዳካ ኡዋው»።³¹ኣኪ ኬሻሪ ቁላ ሻማ እያጝያጝ፤ ኬቁዋቃካ ካሻም ኦ?»³²ውርካ ሴሶ እንቃዻ ካኒሼ ኬጋጝ ጎሜ ቦፓይኔያ።³³ሹ እጝ ሄክሼ ፔን እን ሺጜ ቀራኒዮ ሮያ። ጊታይ ካሴሶዳ ክየም ሻሚሼ ቡዎን ኑዋ ሻሚሼ ዋርካታዬ ሮያ።³⁴ኢየሱስዻ ሺጝ ባባዮ፤ ጊታጝ ሻሚ እያጝ ጊባጅኬኔ ጊያ ሺዕሺሼ እንግንባ። እንግን ሃዽሽ ኣፓላዬ ካሺሜና።³⁵ዛርሲዻ ኣኔን ጎሬ ቶዬን። ውር ታታቻን ካፔንዻ ሺጝ« ባይሺሽባ ዶክ ይንዳ ሃክርስቶስ እጝ ጊድዬ ኬኦካ ባሪዮያጝ ካባይሺሽ እሺ ኤምኑ፤ ሺጝ እያይኔ ጋኔን ኦልቲዬን።³⁶ፓፃኗንዻ ፓዬኔ ጋኔን ኦልቲዬን፤ ጋይ ኣላላካ ካርቡካ ሻሪዬ፤³⁷ሺጜን፣ ዬኣይ ቢቲካ ኣይሁድያጝ ባይሺሽባ እን ኤምኑ።³⁸ኬኦካ ሹቦ ኔኒ ዾዮክዻ ኣና ኦኬና ቶኬ ሺጜ ይጛ ቢቲካ ኣይሁድ።³⁹ኬኦካ ጊታይካ ሴሶ ሮዮጝ ክየም ሃሳው ሃሳዋካ ይሪኔኔ ሺጝ እን የማር ክርስቶሴን ሺጜን ይንዳ ባይሺሽየ እን ኤምኑዬ ኡዋዌ።⁴⁰ዬእንካ ሴሶ ኑዋ ሺጝ እያጜ ጎሪያ እሺ፤ የኣኔንባ ኦካ ኮምሼን ክየሜ፤ እን የሪግሼንኬን ባሪዮ?⁴¹ኡዋው ናንዳካ ኦይን ሃኣሽኪቶጝ ጋሎ ጌዬን ናንዳካጝ ኣኖጝ፤ ሃኣኒና ኦካ ኮሚሼንካ ኣኩሉክ፤ ዬ ውሩጝ ክያጃ ጋራ ክየምጵንዻ ካኒ ኣሽኪኬን።⁴²ፕር ሺጝ ኢየሱስ ዮ፤ ሹካጝ የኩኔኬ ጌጳሞጝ ቃብያንባ።⁴³ኢየሱስዻ ሺጝ ሃዋይሼባ እን ኣኩሉክ ሹጝ ኬኣን የኡፊፓ ሃም ኣይ ሺሙጝ።ኣርሼንካ ኢየሱስ⁴⁴ሹሽዻ ሃሳዓት ላ፤ ሌይ ሃምካ ሄክሼ ሳዓት ሳሉጝ ዳሉጝ ክያኒ ማቲያ ሚክር፤⁴⁵ሜሌል ኣዬንካ ሹሽ ሃርጌያዬ ናዻራካ ኣፓላካ ቶኦካ ይሁኔን ሃዽሼኔ ካሺሜና ክያጝ ዻ።⁴⁶ኢየሱስዳ ኡቹክ ኬናቂዲ ታቺዬ ሺጝ ባባዮ ኡሱጝ ናኑጝ ሃኣይያ ቡዋ ኑኑ/ ሺጜ እያይ ኣርሻ።⁴⁷ታቺ እንካ ውር ዽባን ጌዬ ዳቢ እጝ ሙኔን፤ ሺጝ ውሩጝ ኬኣኩሉክ ሃጫንቃሌ ጌጳሲያ ባሪዮ።⁴⁸ውር ጊታይ ኣኔን ኦካ ክራ እጝ ፓይላ እን ሙኔን ቶዬን ፑኡሽሜኔ ሹ እጝ ጌዮጝ ዻሽ ቋቁም ጊዬይዬ ዋካ።⁴⁹ኣይባዬ ጊታይ እባጂ ኢየሱስ ኬድያው ፓይላ ፕር ካርሲ ከገሊላዬ ሃኣጚ ጊታይ ዻዮክ ቶዬን እጜ ጎራ ኬዱክቱቱኬንካ ኢየሱስ⁵⁰ከታታቻንካ ኣይሁድ ኣና ውር ክየም ኬና ኣይ ሹቃዬ ኣይ ጫንቃል ኬና ሺጜ ዮሴፍ።⁵¹ውር እንዻ ኬኪሊማ እንካ ካራሜ ኣሽክዬን ኔኒዬ ካኒ ዎሩሜንኬን። እሺዻ ኣዬ ውርካ ከተማካ ኣይሁድ እጝ ሺጜ ኣርማቲያስ ኩኔንካ ጌጳሞካ ባሪዮ ኣኔን ካሊዬን።⁵²ውሩጝዻ ኩይ ሃምካ ጲላጦሴ ይወና ሩዋካ ኢየሱስ፤⁵³ሹ እጝ ጋዬ እሹጝ፤ ሃቺሺ ሩዋ ኔኒዬ ሳርኬ ኣፓላዬ ኣጁጛ ኦካ ሌሲ እጝ ቆዴ ባይ ክያንዬ ካኒ ማሬ ውር ቱቱኬን።⁵⁴ሹ እንዻ ሃሹካ ሼክዬን፤ ሹእንካ ሶጵሳ ኣን ሄክሴን።⁵⁵ካርሲኬ ገሊላዬ ሃኣጚ ጊታይ ፓዬን ከኢየሱሱጝ ዻዬ ፓዬ ቶያ ቱቱኬን ኔኒ፤ ሻም እያን ጋጁጜ ሩዋ ኔኑጝ ቶያ።⁵⁶ጩዋ ዋኬ ጋሽክያ ጋሙሬዬ ቦዽዬ፤ ከክያጃ እጝ ክያጆጝ ከሹ እንካ ሶጵሳ ቦዋ ኡሲ።

Chapter 24

ሃፑክ 24ናሹጜንካ ኢየሱስ¹ኬሳምንት ሹ እንካ ሌሜን ሃኣጚ ቦው ጋሙሬ ጋማ እጝ ጋሽክዬ፤ ካሎን ካና ካሪንታዬ ፓያ ሃምካ ሌሱጝ።²ባይዻ ኬኦይንካ ቶካሌሲ ኬሌኔ ጌያ፤³ሹ እጝ ጉኬ ሻዌ ቱዎጝ ካኒ ጌይኬን ሩዋካ ኢየሱስ ታቺ እጝ።⁴ናንዳካ ዳቢ እጝ ጋኔንባ ካቢኔኔ፤ እየዎ፤ውር ዻ ጊታኬና ኪሚ ኣፓላ ኬና ካሎን ቶኪ ካርቡዬ ሉ ጊጉድ ጎራ ኦካ ቆጩር ጊዬይ።⁵ሃኣጛንዻ እን ናሹጝ ኬሪጊ ጊዬዩጝ ጋንባ ማሪ ጊዬይ ዱቡ ሁቡሼኔ፤ ውር ጊታይዻ ዋይሼ እንግን እያጝ፤ እን ኣይ እያይ ሃኦ የዎሽቴ እሺ ኦካ ኣርሼኑጝ?⁶እሺ ናሹጛ/ ኣኔኬን ኦጝ፤ ፕር ከሹ ጊታባ ኣኒኔ ገሊላ ኦይን ሜይሼ እየው ሃኦ ጶቅስባ፤⁷ሃንታካ ውር ካሳስክያ ጋዬ ቡዋካ ውርካ ሴሶዬ ካሮዬዬ ከሹ እንካ ማክንሳ ካናሹጜ ኣኔባ፤ ሺጝ እያይኔ ክያጃ።⁸ሃኣጛንዻ ኬሹ እጝ ጶቅስያ ክያጃ እጝ።⁹ሃኣጚ ጊታይዻ ዋክ ኬኦይካ ሌሲዬ ክያጃ ጊታይ ፓይላ ሜይሼያ ውር ታጲ ካላኔ ጊታይ ሺዺ ኦይኔ።¹⁰ኦጊታይ ፓዬ ሜይሼ ውር ጊታይ ዻዬ ጆሌ እሹጝ፤ ሃእጝ ሺጜ መግደላዊ ማርያሜ፣ ዮሐናዬ፣ ጁዋኔካ ያዕቆብ ማርያሜ፣ ሃኣጚ እንቃ ጊታይ ጋዬ ኬጋጜ።¹¹ዬ እንግን ክያጃ ጊታይ ሃኣጛን ሃሳዎጝ ናንዳካጝ ዋሼኬ ሱድማጝ ካኒ ጎምኬን። ¹²ዬ ጴጥሮስ ናሹጜ ሪሼ ኩያ ሃምካ ሌሱጝ፤ ሄክሽ ኦይዻዬ ጌይ ኩፔ ቶይቱዎጝያ፤ ኦግታይ ጅጜ እሹጝ ኦይን ቆብሾጝ ቆብ እንግንጵኔ ጌያ፤ ኬኦይን ሙኔን ዻዹኔዬ ዋካ ሃምካ ቶኦ ኔኑጝ።ኬኦካ ጉዋርካ ኤማሁስ¹³ኬሹ እጝ ኬኦካ ውር ታጲ ላማ ጊታይ ዻዬ ጆሌ እሹጝ ውር ዻ ፓይ ጉዋር ኬና ከኢየሩሳሌም ዹካትሽ ኪሎ ሚትር ታጲ ካላ ፓይ ፔን ኬና ሺጜ ኤማሁስ።¹⁴እንግን ናንዳካ ክያጃ እጝ ሙኔን ጋንኬ ጋጝ ሃሳውኔን።¹⁵ጋኔንባ ሃሳውኔኔ ጉባይኔኔ እሺ ኢየሱስ ኩኔ ካርሲያ ኬእንግን ኩዬን፤¹⁶ኣይባዬ ካማር እሺ እባጄኔ ጎምሽ ካርቡ ጊዬይዬ ጊያ።¹⁷እሺዻ ዋይሼ እንግን የኣኒናባ ኬጉዋር ፓዬኔ ሃኦ የጉባይንቶጝ? እንግንዻ ሞይካዽዬ ጎራ።¹⁸ኬእንግንዻ ውር ክየም ኬና ሺጜ ቀላዮጳ ዋይሼ እሺ «ኬሹ እጝ ክያጃ እጝ ሙኔን ኢየሩሳሌም ኦጝ ካማር እባጄን ሃእንጵኒ ኣይ ኮመና ካፔኑጝ?¹⁹እሺዻ ዋይሼ እንግን ኦይን ሙኔን ኦጝ ሃኦ? እንግንዻ ሺጝ እጝ ኬኦካ ሌሜንካ ባሪዮዬ ካውሬ እን ኬዋድማዬ ክያጃዬ ኣይ ቁዋቃጝ ውር እን ኣይካ ባሪዮ ሃኢየሱስ እንካ ናዝሬቱጝ፤²⁰ታታቻንካ ቢቲዬ ታታቻንካ ፔን ጉዋዩዬ ሳስክዬ ጋዬና እሺ ሃምካ²¹ዬ ኡዋው ሃሺጝቴ ዻሺባ ውርካ እስራኤሌ ሃቃቢያ ቆብቴ ሃእሺ፤ ከፓይላ ሳጊ ፕር፤ ዳቡጝ ሙኔኔ ኬሹጝ ሃሹ ጅያን።²²ፕር ኬኦካ ጫቃን ጉዋዩ ሃኣጚ ክየም ክየም ሃዻዹጙንቴያ፤ እንግንዻ ኬካሪንታ ጋኔን ሃምካ ሌሲ ፓዬኔ፤²³ሹ እጝ ማሬ ሩዋ ኔኒ ጌዬኑጝ፤ ፓዬኔ እን ኡፔኬ ካርቡጝ ጊታይ ውርካ ኤርጎካ ባሪዮ ሜይሼ እንግን ጌዬ ፓዬኔ ሜይሼያ ኡዋው።²⁴ኬኦጉዋይዻ ውር ክየም ክየም ፓይ ሃምካ ሌሲዬ፤ ኬእያይ ሃኣጛን ክያጆጝ ማቲዬ ጌያ፤ ዬ ካኒ ጌይኬን እሺ።²⁵እሺዻ ዋይሼ እንግን እያጝ፤ እየው ውር ጊታጝ ማር ኦኬ ጶቅሲዬኑጝ፤ ሸን ጉዩዻ ከጊታይ ውርካ ባሪዮ ክያጆጝ ኡፔንኬ ኒን፤²⁶ክርስቶስ ካጌዬ ጋሎጜ ካሁሉኬ ሃምካ ጌጳሞ ሁሉኩሼኬኒ?²⁷ካርሲ ኬሙሴዬ ውርካ ባሪዮዬ ፓይላ ናምዳካ እሺ እጝ ቶኬ ከወርቀትካ ውርካ ባሪዮ ሜይሼያ እንግን።²⁸ፓዬ ሄክሼ ኦካ ፔን እጝ ፓይሾጝ ዋሽኬ ኦኮኑጝ ኢየሱስ ካሳጊያ ካሞጝ።²⁹ዬ እንግንዻ ሺጝ፤ ምክር ኣኔን ሄክሼን ሹሽዻ ናንዳካጝ ሺጜ ቃይትሼኑጝ ሺጝ ኡጝጋ ኬኡዋዌ ካሎን ይወና፤ የሁሉካ ከእንግንዻ ኡጜን።³⁰ሹ እጝ ቆቤ ኬጋጝ ካራም ክያኑጝ ቲት ባላሻዬ ኡዋና፤ ጩክዻዬ ኣያ እንግን።³¹ኬሹ እጝ ካርቡ ጊዬይ ፎቺሜና፤ ጊባጃ እሺዻ፤ እሺዻ ኩያ ኬኦጊዬይ።³²እንግንዻ ሺጝ፤ ሃኣኒናባ ኬጉዋሬ ሃሳውኔ ክያጃ ወርቀትካ ውርካ ባሪዮዬ ሜይሺኒን ኡዋያጝ ሸን ጉዋዩ ካኒ ሪግሼንኬን ሺጝ እያይኔ ሃሳወና።³³ከሹ ናሹጜ ዋክሼያ እያጝካ ኢየሩሳሌም፤ ውር ታጲ ካላኔ ውር ጊታይ ጋዬ ኬጋጜ ፑጪ ኬጋጝ ክየምጵን ሃምኔ ጌያ፤³⁴እንግንዻ ሺጝ ታቺ እጝ ኬኣኩሉክ ናሹጛ/ ስምዖን ጌያ ሺጝ እያይኔ ሃሳወና።³⁵ከኦካ ውር ጊታይ ዻዬ ጆሌ እሺ ዻዋን ኦይሙኔን ጉዋር ክያኒዬ ሹ እጝ ኢየሱስ ጩኬ ባላሻዬ ሻም እያን ጊባጆጝ ሜይሼያ እንግን።ኢየሱስ ዹዋልሼያ ውር ጊታይ ዻዬ ጆሌ እሹጝ³⁶ጋኔንባ ክያጃ እጝ ሃሳውኔኔ እሺ ኢየሱስ ዾራ ጫቃን ጊዬይ፤ ዋይሼ እንግን ሹቃ ካኣይሼ እየው።³⁷ዬእንግንዻ ቴርጋዽዬ ሪግሼና፤ ዋሽኬ ኦኮኑጝ ጌዬ ኡሲካ ባሪዮዬ።³⁸እሺዻ ዋይሼ እንግን የሪግሺና ናንዳካ ኦ? ሃናንዳካ ኦ ዬኣጅጝቴ ቃግማ ሻን ጉዩ ክያኑጝ?³⁹ቶይባ ቡዋ ናኒዬ ጃፔ፤ ሃኣን ናካኑጝ፤ ፕርዻ ዱሜ ቶይ ኣምባ፤ ኬእጝ ዬቶይቴ ኬኣን ኡሲ ኣሩጜ ጊጪዬ ኣኔኬን።⁴⁰ሺጝ እያኔ ዹዋልሼያ እንግን ጃፔ ቡዋዌ።⁴¹እንግንዻ እን ናሹጝ ኬዋዛዬ ዻዹጝኔኑጝ ካኒ ይወንኬኔ፤ ኦካ ራቅ ይጝ ኦኬ ክየምጵንዻ ኬና ኬኣምቴ ኣኔባይ? ዋይሼ እንግን እያይ።⁴²እንግንዻ ኬኦካ ኣርቴ ጊታይ ጉሾጝ ጋያ እሺ ክየም።⁴³እሺዻ ቦወ ኣማ ኦካ ማሪ ጊዬይ።⁴⁴እሺዻ ዋይሼ እንግን፤ ከሹጊታባ ሃኡፑኔ ኬእየው፤ ኬክያጃ ካሙሴዬ፣ ኬክያጃካ ውርካ ባሪዮዬ፣ ኬወርቀትካ ይያሪዬ እን ናንዳካ ኣን ቶኮጝ ፓይላ ካሙኒኖጝ ኣኔባ ሃሺጜ እያይኔ ሃሜይሼ እየው ሃይጝ።⁴⁵ዬ ኬሹ እጝ ከጶቅስቴ ወርቀትካ ውርካ ባሪዮ ሹቦ ጉዩ ቦዋ፤⁴⁶ዋይሼ እንግን እያጝ፤ ሺጝ እያጜ ቶኳ፤ «ክርስቶስ ጌይባ ጋሎ፤ ከሹ እንካ ማክንሳ ናሹጝጋ ኬኣርሼን ክያኒ፤⁴⁷ካርሲ ከእየሩሳሌሜ ናንዳካ ዛርሲ ፓይላ ጫንቃል ሺዕሺዬንካ ሴሶ ኬሮጝ ኔኒ ክልዬምባ።⁴⁸እየውዻ የኣያካ ማኙጝ።⁴⁹ኣንዻ ቃቦ እጝ ባባ ኣዬ ኣን ሃይዕሲሼ እየውባ፤ ዬ እየው ከዾዮክ ሌይ ሃምኬ ጌይቴ ቁዋቂቲ ቆቢባ ኦጝካ ከተማካ ኢየሩሳሌሙጝ።ኩዬንካ ኢየሱስ⁵⁰ከኦይን ጩዋ ቦ እንግኔ ሌይ ኮትሼያ እያንካ ቢታንጝ፤ ቲት ቡዋ ኔኒዬ ኡዋና እንግን።⁵¹ኣኔንባ እንግን ኡዋኔኔ፤ ጌይ ዋናዬ ኩያ እያጝካ ፎላጝ።⁵²እንግንዻ ይወና፤ ኬዋዛ ታቺዻ ዋክሼያ እያጝካ ኢየሩሳሌም።⁵³ጌጳሲ ባሪዮዻዬ ሹጮል ጋኔን ኦካ ቶኦካ ይሁኔን።

John

Chapter 1

ክያጃ ሹቃካ ዮሐንስሃፑክ 1ክያጃ ማቲያ ኣሩጝ¹እባ ከሌሜን ኣና ክያጃ፤ ክያጃዻ ኣኔንኬ ባሪዮ፤ ክያጃዻ ሃባሪዮ።²እሺዻ እባ ከሌሜን ኣኔንኬ ባሪዮ።³ኦኬ ፓይላ ሙና ከእሺ፤ ከኦካ ጊታይ ሙኖጝ ፓይላ ኬና ማሬኬ እሺ ሙኔን ኣኔኬን።⁴ዻቆዻ ኣኔንኬ እሺ፤ ዻቆ እንዻ ሃኦ ሜሌልካ ውር።⁵ኦሜሌልዻ ላሉጝጋ ኦድሙጉ፤ ድሙጉዻ ካኒ ባሺኬን እሺ።⁶ኣና ውር ክየም ኬና ይዕሲዬ ኬሃምካ ባሪዮ ኬና ሺጜ ዮሐንስ፤⁷ውር ፓይላ ካሁቡሼ እሺ ሻን ጊዬዩጝ፤ ማቲ ማኝካ ኦሜሌሌ ኩና ዾሬን፤⁸ኩን ናንዳካ ኦሜሌል ክሊኔን ዬ እሺ ኤምኑ ካኒ ማቲኬን ሜሌል።⁹እንካ ኣይ ውር ፓይላ ኦሜሌል ሜሌልካ ኣኩሉክ ኣኔን ዳሉጝ ክያኒ ኩኔን።¹⁰እሺ ኣኔን ዳሉጝ ክያኒ፤ ፔን ሙኖጝ ኣይኒን ከእሹጝ፤ ፔን ካኒ እባጅኬን እሺ።¹¹ኩን ኦካ ውር ኔኒ፤ ዬ ውራን ኔኒ ካኒ ናሺኬን እሺ፤¹²ናንዳካ ጊታይ ናሺ እሺዬ ጊታይ ይወንኬ ሮጝ ኔኒዬ ፓይላ ዬ ካጋዬ ሃንታካ ባሪዮጝ ኣያ እንግን ኦኬ ፓይላ።¹³ጊታይ ጅሼኬ ባሪዮ ዬ ካኒ ጅሽኬን ከኒያቡ ወይ ከኣሩጝ ወይ ከክያጃካ ጁሙ።¹⁴ክያጃዻ ማቲያ ኣሩጝ፤ ኡጛ ኦካ ጫቃን ጊዬይዻ። ኡዋዻ ቁዋቅሼ ኣይኔኔ ኣኩሉኬ ሃጌያያ ጌጳሞካ ውዋ ክየም እን ኩንኬ ሃምካ ሹኖጝ።¹⁵ዮሐንስዻ ሺጝ፤ እንካ ኩዋውኬ ኦናኒ ማውጝ ናንዳካጝ ኣኒኔ ከኦናኒ ሌሜኑጝ እን ሃሺጜ ሳጊባ ከኦናኒዬ ሃኪሊኖጝ ሃእሺ» ሺጝ እያይኔ ኡቹካ፤ ክሊዬና ናንዳካ እሺዻ።¹⁶ናንዳካ ቋቄን ኔኒ ኡዋው ፓይላዻ ከኦካ ኣይኔን ሃቦዋያ ኣይኔን፤¹⁷ክያጃ ጋዬና ከታጝካ ሙሴውጝ፤ ኣይኔኔ ኣኩሉኬ ኩና ከታጝካ ኢየሱስ ክርስቶሱጝ።¹⁸ውር ክየምጵንዻ ኬና ጌይ ባሪዮ ኣኔኬን፤ ኣይባዬ ሹኔ ውዋ ክየም እን ኣኔን ኦካ ቋጩር ኔኑጝ ኣምላክ ዹዋልሼና እሺ።ዮሐንስ እንካ ዱቅኔን እሺ ኤምኑ ማሬ ክርስቶስ ኣዬኑጝ ክያጃ¹⁹ውርካ ኣይሁድ ዮሐንስ ኣዬ ኒኑጝ ኣንሺኔን ይዕሲ ውርካ ቃሼ ውርካ ሌዋዊዬ ካኢየሩሳሌሜ፤ ይዕሲሼ ሃሚን ኔኒዬ፤ ማኛሞ እን ዮሐንስ ኣይኖጝ ሃይዕጝ።²⁰ሺጝ ከማኝ ኣዬን ሃዋክሼኬን ሁር፤ ኣን ሃማር ክርስቶሴን» ሺጝ እያይኔ ክያጃ ከኣኩሉክ።²¹እንግንዻ ሺጝ ኣኪ እን የኣይ ኒን? ኤልያስ ሞ? ዬ ጋንሼና።እሺዻ ሺጝ« እዕጝ» እንግንዻ ሺጝ ኣኪ የኣይ ውርካ ባሪዮይ? እሺዻ ሺጝ «እዕጜ» ዋሼያ እንግን።²²ከቱንሲዻ ሺጝ፤ ኣኪ የኣይ ኒን? ካሜይቴ ውር ጊታይ ይዕሲ ኡዋውጝ ናንዳካ እን ኤምኑ የሺጚ ኦ?²³ዮሐንስዻ ሺጝ፤ ከውርካ ቶካ ባሪዮ እሳይያስ ክያጆጝ፤ «ሺጚ ኣሽኪባ ጉዋርካ ባሪዮዬ ናቅድካ ውር እን ኡቹኪ ቦና ክያኑጝ ሃኣኔ ዋሼያ እንግን።²⁴ከኦካ ውርካ ፈረሳዊ ከኦካ ውር ክየም ክየም ጊታይ ይዕሲዬዻ፤²⁵ሺጝ ኣኪ፤ የማሪያ ክርስቶስ ወይ ኤልያስ ወይ ውርካ ቶካ ባሪዮ ኣዬንያጝ ሃናንዳካ ኦ የዱቅኔ ጆሌዬ ጋንሼና።²⁶ዮሐንስዻ ሺጝ እያጜ ዋሼያ እንግን፤ ኣን ሃዱቅ እየውባ ከሙዋ፤ ዬ እን እየው የማርቴ እባጄኑጝ ዾራ ኦካ ጫቃን ጉዩ። ²⁷እንካ ኩዋኬ ኦናኒ ማውጝ፤ ኣይን ቁሜንካ ቻው ኔኒ ቡሌን ሃማሬ እባጄኑጝ እና እሺ።²⁸ይን ፓይላ ኣዮጝ ማድርካ ባሪዮ²⁹ዮሐንስ ከዻም ኢየሱስ ኩን ሃሚን ኔኒዬ ጌዬ ሺጝ እያጝ፤ «እየዎ፤ እንካ ቡል ሴሶካ ፔኑጝ ማድርካ ባሪዮ፤³⁰እና ሺጜ እንካ ኩዋው ከኦናኒ ማጝ ናንዳካጝ ኣኒኔ ከሌሜን ናኑጝ ሳጊ ከኦናኑጝ ሃእሺ፤³¹ኣይን ኣንዻ ሃካና እባጅኬን፤ ኣን ሃዱቅና ኩኔ ከሙዋጝ እሺ ካዹዋልሼ ከታጝካ እስራኤሌ ጊያ።³²ጩዋ ዮሐንስ ሺጝ እያጜ ክያጃ ማኝ ኣዬን ኔኒ፤ «ኡሲካ ባሪዮ ማቲ ሆሌዬ ጎብኬ ፎላ ዾዮኬ ኡፌ እሺዬ ጌያ።³³ካዱቅኔ ከሙዋጝ እን ይዕሲ ኣኑጝ፤ ካዱቅኬ ኡሲካ ባሪዮጝ፤ ኡሲ ጎብኬ ዾዮኬ እን ኡፌዬ የጌይቶጝ እጛ እሺ» ሺጝ እያይኔ ሌይ ሃምካ ሜይሼ ኣኑጝ ኣንዻ ሃካና እባጅኬን፤³⁴ሃጌይያ እን እሺ ኣዬ ውዋካ ባሪዮጝ ሃኪሊዬንባ።ውርካ ዻይኔንካ ኢየሱስ ጊታይካ ሌሜኑጝ³⁵ከዻም ዮሐንሴ ውርካ ዻይኔን ዻዌ ፕር ጋኔን ኦካ ራቅ እጝ፤³⁶ኢየሱስዻ ሳጊኬ ጉዋዬ ጌዬ ሺጝ እየዎ፤ ማድርካ ባሪዮ።³⁷ውርካ ዻይኔን ዻዋን ጊታይ ሃሳወ እጜ ዋዮጝ ዻዬያ ኢየሱስ።³⁸ኢየሱስዻ ሁቤኔ ቶያጝ ዻዬ እሺዬ ጌዬ፤ ሺጝ የዎሻ ኦዬ ኣንሻ እንግን፤ እንግንዻ ሺጝ፤ «ረቢ፤ የኡፒ ኦን? «እን ሺጜ ረቢ፤ ሺጝ ውሩጝካ እርርሲኔኑጝ፤³⁹እሺዻ ዋይሼ እንግን ፓዬኔ ቶይባ፤ ዬ ፓዬ ኡፌ ኦን ጌያ፤ ከሹ እን ድብኔ ከጋጝ፤ ሹሽዻ ኣንሼን ኦይካ ሳዓት ታጱጝ።⁴⁰እን ዮሐንስ ሃሳወዬ ዋዬ ዻዬ ኢየሱሱጝ ከኦካ ዻዋን ክየም ሃጪኔካ ስምዖን ጴጥሮስ እንድሪያስ።⁴¹እንድሪያስዻ እን ሻሜኬ ሌሜኑጝ፤ ዎሽ ጪኔ ኔኒ ስምዖኔ ሺጝ፤ ሃጌያያ መሲሕዬ ዋካ ሜይሼን፤ እን ሺጜ መሲሕ ሃክርስቶስ እያጝ።⁴²ቦኩኔያ ሃምካ ኢየሱስዻጝ። ኢየሱስዻ ቶይ እሺዬ ሺጝ እን የኣይ ውዋካ ዮና ስምዖን፤ ዋይሼ እን ኬፈ ሺውባ» ሺጝ እያይ፤ እን ሺጜ ኬፍ ሃጴጥሮስ እያጝ።ኢየሱስ ሺዋ ፊልጶሴ ናትናኤሌ⁴³ከዻም ኢየሱስ ዎሻ እያጝካ ገሊላ ኩዬን፤ ጌይ ፊልጶስዻዬ ዋይሼ እሺ ዻዬ ኣምባ።⁴⁴ፊልጶስዻ ኬካ እንድሪያሴ ኬካ ጴጥሮሴ ፓይላ ሃውርካ ከተማካ ቤተ-ሳይዳ።⁴⁵ፊልጶስዻ ጌይ ናትናኤሌ ዋይሼ እሺ፤ «ሙሴ ከወርቀትካ ክያጃ፤ ውርካ ቶካ ባሪዋን ናንዳካ እሺ ቶኮጝ ሃጌያያ ውዋካ ዮሴፍ ኢየሱስ እንካ ናዝሬቱጝ።⁴⁶ናትናኤልዻ ሺጝ፤ ኦኬ ሹቃ ካቱሌኬ ኦካ እንካ ናዝሬቱጝ ቻሊሜንባ። ፊልጶስዻ ዋይሼ እሺ ኩዋዌ ቶይባ።⁴⁷ኢየሱስዻ ናትናኤል ኩን ሃሚን ኔኒዬ ጌዬ፤ ሺጝ፤« እየዎ፤ እን ማር ጃካማ ኣኔን ውር ኣኩሉክ ካእስራኤል።⁴⁸ናትናኤልዻ ሺጝ የእባጅ እያን ኣኔ ኣንሼና? ኢየሱስዻ ሺጝ፤ የኣኔንባ ኦይካ ጊሜይካ ሻሪ ኡፌኔ፤ ካኒ ፊልጶስ ሺውኬን እኔ ሃጌያ እኔ ዋሼያ እሺ።⁴⁹ናትናኤልዻ ዋሼ ሺጝ፤ «ረቢ/ እን የኣይ ውዋካ ባሪዮ፤ እን የኣይ ቢቲካ እስራኤል።⁵⁰ኢየሱስዻ ሺጝ የጎሜኬ ሻኑጝ ሃናንዳካጝ ሃዋይሼ እን ሃጌይ እን ኦካ ጌሜይካ ሻሪኪ? ካኒ የጌይባ ኦኬ ኬና ካሳጊኬ ኦጝ፤⁵¹ሌሜዬ ሺጝ፤ ሃዋይሼባ እየው ኣኩሉክ፤ ፎላ ቦወኔ፤ ውርካ ኤርጎካ ባሪዮ ኮትሼ ሃንታካ ውሬ ጎብሼዬ የጌያባ።

Chapter 2

ሃፑክ 2ኢየሱስ ሻማ ሙዋ ዝእካ ወይን¹ከሹ እንካ ማክንሳጝ፤ ሃምካ ጎብሼንካ ገሊላ፤ ኦካ ከተማካ ቃና ኣና ዴሞፆቃ፤ ጁዋኔካ ኢየሱስዻ ኣኔባ ኦይን፤²ሺውሼ ኢየሱሴ ውር ጊታይ ዻዬ ጆሌ እሺዬ ሃምካ ዴሞፆቃጝ።³ከሹ እን ዝእካ ወይን ጃክኔዻ ጁዋኔካ ኢየሱስ ማሪያም ሺጝ ይንጌ ዝእካ ወይን ጊዬይ ጃኬና።⁴ኢየሱስዻ ሺጝ እን ኝያጝ ዮ፤ ሃዋይሼ እን ካኣሽኪኦ? ሹ ናኒ ካኒ ሄክሽኬን።⁵ጁዋኔዻ ዋይሼ ውርካ ዋድማ ጊታይ ኣኔን ኦይን እያጝ ኦይን ሜይሼ እየው ፓይላ ኣሽክባ።⁶ከጫንቃል ሻሜንካ ውርካ ኣይሁድ፤ ኦይን ኣና ቷንዳ ጊታኬና ጎሚ ሊትር ሶጳታም ዶጝ ሌይ ሊትር ዽብ ክየሜ ታጵ ዶጜ ላ ጊታኬና ጋሽክዬኬ ባይ።⁷ኢየሱስ ዋይሼ ውርካ ዋድማን ጾዖሲ ቷንዳን ከሙዋ፤ እንግንዻ ጾዖሲያ ቷንዳን ከሙዋ ሌይ ሃምካቶግ።⁸እሺዻ ዋይሼ እንግን ጂዊ ዾዮክ ኔኒዬ ኣይ ታቺ እንካ ዴሞፆቃጝ።እንግንዻ ሻማ ከእያይ ጌርጊቴ እንጊኑጝ።⁹ታቺ እንካ ዴሞጾቃዻ መቴ ቶያ ሙዋ እን ሁቡሼ ሃምካ ዝእካ ወይኑጝ፤ ኣይባዬ ኩንኬ ኦን ካኒ እባጅኬን፤ ዬ ውርካ ዋድማ ጊታይ ጂዊ ሙዋ እን ጊባጃ።¹⁰ውር ፓይላ ሺጝ እንካ ሌሜን የቦኩኖጝ ሃዝእካ ወይን ሹቃ፤ ኮማናን ማቶጝ ጩዋ፤ ሺጝ ቦኩኔባ ኣይን ዝእካ ወይን ፓይላጝ፤ ዬ እን የኣጁጝያ ዝእካ ወይን ሹቃጝ ሌይ ጋን።¹¹ኢየሱስዻ ዹዋልሺኔን ሹቃ ሹቃ ጊታይ ከሌሜን ኣሽክያ ሃምካ ጎብሼንካ ገሊላጝ ኦካ ከተማካ ቃና፤ ዹዋልሼና ጌጳሞ ኔኒዻ፤ ውር ጊታይካ ዻይኔንዻ ጎማ ክያጃ ኔኒ ከሻን።ኢየሱስ ይጋ ቶኦካ ይሁኔን¹²ከኦይን ጩዋ ከጁዋኔዬ ጪኒጋኔ ጎብሼያ እያጝካ ቅፍርናሆም፤ ቆባ ሃሚን ሹ ጩዋማ።¹³ፋሲካካ ኣይሁድ ሄክሽባ፤ ኢየሱስ ኩያ እያጝካ ኢየሩሳሌም።¹⁴ኦይካ ጳልካ ቶኦካ ይሁኔን ጌይ ውር ጊታኬና ኡዋሩጚሺኒ ቢዌ፣ ማድሬ፣ ሆሌዬ፣ ፕር ውር ጊታኬና ቆቤ ፑኡሺኔ ጆልቢሬ።¹⁵ኣሽኪ ኣላንጋካ ካያዬ ዋኬያ ማድሬ ቢዌ ፓይላ ከኦካ ራቅካ ቶኦካ ይሁኔን፤ ላሊያ ቢሬካ ውር ጊታይ ፑኡሺዬንዻ፣ ሁቡባ ካራም ጊዬይዻ።¹⁶ቡላ ውር ጊታይ ኡዋሩጙሼን ሆሌዻ ከኦይን ዋይሼ እንግን ቶኦካ ባባ የሻማያ ቶኦካ ኒጊድኔን።¹⁷ውር ጊታይካ ዻይኔንዻ እን ሺጜ ቦውንታ ኣኔንኬ ቶኦ ኑኑ ኡሽምባዬ ቶኮጝ ጌያ ኦጊዬይ ጶቅ።¹⁸ውርካ ኣይሁድዻ ዋይሼ እሺ ይን ፓይላ ከኣሽክዮጝ የኣኔ ጌጳሞካ ኦ ካእባጅቶጝ ተዹዋልሼ ኦኬ ሹቃ ኬና ኣይ እያን?¹⁹ኢየሱስዻ ዋይሼ እንግን፤ ኮሲባ ቶኦካ ይሁኔን ይጝ፤ ኣን ሃዋሻ ኣሽኪባ ከክያጝካ ሹ ጅያን፤ ሺጝ እያይኔ ዋሼያ እንግን።²⁰ውርካ ኣይሁድዻ ሺጝ፤ ቶኦካ ይሁኔን ይጝ ኣሽክዬን ቦዋ ቦን ኦይታም ላ ኣኪ እን የዋሼ ኣሽኪ እያን ከሹ ጅያን?²¹ዬ ዋቲ ሺጝ ቶኦካ ይሁኔንያጝ፤ ኣና ናንዳካ እሺ ኤምኑ ሃሳወን።²²ናሹጜ ከኦካ ኣርሼን ጩዋ፤ ውር ጊታይካ ዻይኔን እሺ ሃሳወ ኦጝ ጶቅሲያ፤ ጎማ ከሻን ክያጃ እን ወርቀት ሺጜዬ ኢየሱስ ሺጜዬ።²³ከቶንቶሮካ ፋሲካ ኣኔንባ ኢየሩሳሌሜ፤ ውር ጁዋኑ ጌይ ኦሹቃ እን ኣሽክዬዬ ጎማ ከሻን።²⁴ዬ ኢየሱስ ናንዳካጝ እባጄ ውር ፓይላጝ፤ ኤርሜንኬን ከእንግን።²⁵ናንዳካጝ እባጄ እን ኣኔን ኦካ ውር ቱዎጝ፤ ውር ክየምጵንዻ ካማቲዬ ማቲዬ ማኝካ ውሩጝ ካኒ ናሺኬን።

Chapter 3

ሃፑክ 3ኢየሱስ እርርሲያ ኒቆድሞስ¹ከኦካ ውርካ ፈረሳውያን፤ ከኦካ ታታቻንካ ውርካ ኣይሁድ ክየም ኣና ውር ኬና ሺጜ ኒቆድሞስ፤²ከምክር ኩን ኦካ ኢየሱሴ ሺጝ፤ «ረቢ፤ ባሪዮ ከውር እን ኣኔን ከእሹጝ እንቃ ኦኬ ሹቃ ጊታይ እን ኣሽክዮጝ ውር ክየምጵንዻ ካኣሽክዮጝ ናንዳካጝ ካማሬ ቻሊዬኑጝ፤ የኣዬ ውርካ እርርሲኔን ኬና ኩንኬ ሃምካ ባሪዮ ሃእባጅያ።³ኢየሱስዻ ዋሼ ዋይሼ እሺ ሃዋይሼባ እን ኣኩሉክ፤ ውር ክየምጵንዻ ማር ጅሼን እንቃ ጅሼንያጝ ቻሊኬን ጌጳሞካ ባሪዮ ጌዬን።⁴ኒቆድሞስዻ ሺጝ፤ ውር ጌቺያጝ ጩዋ ቻሊባይ ጅሺኔን? ካጅሼ እንቃጝ ዋኬ ሃምካ ፒሲካ ጁዋኔ ሁሉኬን ቻሊባይ?⁵ኢየሱስዻ ሺጝ እያጜ ዋሻ፤ ሃዋይሼባ እን ኣኩሉክ፤ ውር ክየምጵንዻ ማራ ከሙዋዬ ኡሲዬ ጅሼንያጝ ቻሊኬን ሃምካ ጌጳሞካ ባሪዮ ሁሉኬን።⁶እን ጅሼኬ ኣሩጝ ሃኣሩጝ፤ እን ጅሼኬ ኡሱጝ ሃኡሲ።⁷ናንዳካጝ ሃዋይሼ እን ካጅሼ እየው ዻ ኣኔባ ኦይ ዻዹጝኔን።⁸ፑጉ ፑጉሼባ ታይ ናሺዮጝ፤ የዋይባ ናቅድ ኔኒዻ፤ ኣይባዬ ኩንኬ ኦኔ ኩይሼ ታኔ የእባጅኬን ጊታይ ጅሼኬ ኡሲ ፓይላ ሃእያይ።⁹ኒቆድሞስዻ ሺጝ፤ ይን ቻሊሜን እያን እያይ ኣዬኔ ኣንሼና።¹⁰ኢየሱስዻ ሺጝ እያጜ ዋሼያ እሺ፤ እን የኣይባ ውርካ እርርሲኔንካ እስራኤሌ የማር እያን ክያጃ ጊታጝ እባጄን?¹¹ሃዋይሼ እን ኣኩሉክ፤ እን ሃእባጆጝ ሃክያጅባ፣ እን ሃጌዮጝ ሃማኝሺባ፤ ዬ እየው የካኔ ጉማኬን ማኝ ኣዬን ጉዋዩ።¹²ናንዳካ ኦካ ዳሊ ሃሜይሼ እየዌ እን የማርቴ ከሻን ጎሜኑጝ፤ ናንዳካ ክያጃካ ፎላ ሃሜይሼያ እየውያጝ የሻማ እያን ከጎምቴ ከሻኑጝ?¹³ከኦካ ሃንታካ ውር እን ጎብኬ ፎላጝ እንቃ፤ ውር ክየምጵንዻ ኬና ካኮትሼ እያጝካ ፎላ ኣኔኬን።¹⁴ሙሴ ከእያይ ሮዬ ቻች ቦና ክያኑጝ፤ ሃንታካ ውርዻ ካሮዬ እያይ ኣኔባ፤¹⁵ይንዻ እን ይወን ከእሹጝ ፓይላ ካኣኔ ዻቆካ ቦን ጮሉጝ ጊያ።¹⁶እን ይወንከ እሹጝ ፓይላ ቦን ጮል ካኡፌኬ ዻቆጝ ዬ ካማሬ ካህዬን ባሪዮ ሌይ ሃምካ ኣይኔ ውዋካ ክየም እን ናሺያ ፌኔ።¹⁷ባሪዮ ይዕሲሼ ውዋ ኔኒ ዳሊ ክያኒ ማርካ ኮምሼ ዳሊዬኔ፤ ውርካ ዳሉጝ ካባይሼኬ እሺዬ ጊያ።¹⁸እን ይወንኬ እሹጝ ፓይላ ኮምሼኬን፤ ዬ ጊታይ ማርኬ እሺ ይሁኔን ናንዳካጝ ማሬኬ ሮጝካ ውዋካ ባሪዮ ክየም እን ይሁኔኑጝ ጋን ኮምሼያ።¹⁹ኮምሼን ኔኒዻ ሃይዕጝ፤ ሜሌል ኩና ዳሊ ክያኒ፤ ዬ ውር ናንዳካጝ ዋድማ ጊዬይ ኣዬ ጋራጝ፤ ከኦካ ሜሌል ሳጊ ናሺ ኦድሙጉ፤²⁰ጊታይ ኣሽክዬን ጋራ ፓይላ ሚኔባ ኦሜሌል፤ ኦግታይ ጋሽክዬዳ ካማር ጌይኔኔ ፓዬንኬን ሃምካ ሜሌሉጝ።²¹ዬ እን ጃሌ ጆልኬ ኣኩሉኩጝ ዋድማ ኔኒ ዮሐንስ እንካ ዱቅኔን ናንዳካ ኢየሱስ ክሊዬና²²ከኦይን ጩዋ ኢየሱሴ ውር ጊታይ ዻዬ ጆሌ እሺዬ ፓያ ፔንካ ይሁዳ፤ ከታይዻ ኡፓ ከእንግን ሹ ጩዋማ፤ ዱቅዬናዻ።²³ከሹ እን ዮሐንስዻ ከሃምካ ሳሌም ድያው ሃምካ ፔን እን ሺጜ ሄኖን ኣና ሙዋ ጁዋኑ፤ ኣኔን ዱቅዬንዻ ውርዻ ናንዳካ ዱቅኔን ኣኔን ፓይኔን።²⁴ይን ኣዮጝ ሃኬ ሌሜንካ ቁሜንካ ዮሐንስ።²⁵ከኦካ ውር ክየም ክየምካ ዻይኔንካ ዮሐንሴ ከኦካ ጫቃንካ ውርካ ኣይሁድ ክየሜ ናንዳካ ጫንቃል ጌዬን ዜርማ ናሹጛ፤²⁶ፓዬን ኦካ ዮሐንስዻዬ፤ ሺጝ «ረቢ፤ እጝ ኣኔንኬ እን ዮርዳኖስ ታቶጝ፤ ውር እን የክሊኔ ናንዳካ እሹጝ፤ እየዎ፤ ዱቅዬንባ ውር ፓይላ ፓይባ ሃሚን ኔኑጝ።²⁷ዮሐንስዻ ሺጝ እያጜ ዋሻ፤ ማራ ከዾዮክ ሃም ኣይኔንያጝ ኦኬ ክየምጵንዻ ቦወን ቻሊኬን።²⁸ኣን ሃማር ክርስቶሴን፤ ኣይባዬ ይዕሲያና ከሌሜን ኔኒ ሃሺጜ እያይ እየው የክሊናባ እየው ኤታጋን።²⁹ኡታ እን ሃካ ኡማ እን እያንሽ እሹጝ፤ ዬ ውርካ ጁወ ጆሌን እን ዾሪ ቆጩር ኔኒ ክያኒ ካናቅዲ ኔኒ ዋዬኑጝ፤ ዋያ ናቅዲ ኔኒያጝ ካሎን ዋዝንሲ እሺባ፤ ዋዛ እን ሃናኒ፤ እሺዻ ጋን ሙኔና።³⁰እሺ ካሳጊዬዬ ዬኣን ካቶክዮጝ ኣኔባ።³¹እን ኩንኬ ዾዮኩጝ ሃኬ ውር ፓይላ ሳጊ፤ እን ኣይካ ዳሉጝ ሃካ ዳሊ፤ ሃሳውባ እንካ ዳሊዻ፤ እን ኩንኬ ዾዮኩጝ ሃኬ ኦካ ፓይላ ሳጊ፤³²እን ጌዬዬ ዋዬዬ ክሊኔባ፤ ኣይባዬ ውር ክየምጵንዻ ዋይኬን ክሊማ ኔኒ።³³ውር እን ዋይ ክሊማ ኔኒዻ፤ ባሪዮ ኣዬ ኣኩሉክዻ እባጃ።³⁴ባሪዮ ሳፋርሲኬን ኡሲ ኔኒ ናንዳካጝ ኣይኖጝ፤ እን ባሪዮ ይዕሲዮጝ ሃሳው ክያጃካ ባሪዮ።³⁵ሹኔ ናሺባ ውዋ፤ ኦኬ ፓይላ ኣዬና ከቡዋ ኔኒ።³⁶እን ይወን ከውዋ ፓይላ ዻቆካ ቦን ጮል ኣኔባ፤ ዬ እን ማርኬ ውዋ ይሁኔን ማኒቲካ ባሪዮ ኣኔባ ኦኔኒ ዬ ጌይኬን ዻቆ።

Chapter 4

ሃፑክ 4ኢየሱስ ሃሳወና ከኝያካ ፈረሳውያን ክየም¹ውርካ ፈረሳውያን ከኦካ ዮሐንስ ሳጊ ኢየሱስ ፑኡሺዬ ውርካ ዻይኔን ጁዋኑዬ ዱቅዮጝ ዋያ፤²ኣይባዬ እን ዱቅዬን ማር ኢየሱሴኔ ሃውር ጊታይካ ዻይኔን።³ታቺ እንዻ ዋይባ እን ኦይድ ይሁዳዬ ዋኬ ኩያ ገሊላ።⁴ኣኔ ኦኬና ሳጊዬኬ ዳራካ ሰማሪያ፤⁵ዬ ከሰማሪያ፤ ኣኔ ራቅ ኬና ያዕቆብ ኣዬ ውዋ ኔኒ ዮሴፍ፤ ኩና ኦካ ከተማ ኬና ሺጜ ሲካር።⁶ከኦይንዻ ኣና ይግንካ ያዕቆብ፤ ኢየሱስ እን ናሹጝ ጃሌን ኔኑጝ ናንዳካጝ ዻቾጝ ኡፓ ኦካ ቆጩርካ ይግን እንካ ሙዋጝ፤ ሹሽዻ ኣንሼን ኦይካ ሳዓት ላጝ።⁷ኝያ ክየም ካሰማሪያ ኩን ሙዋ ጅወንያግጝ ኢየሱስ ዋይሼ እሺ፤ ባንዞ ኣያን ኦካ ማቴን፤⁸ውር ጊታይካ ዻይኔን ዳዓኖ ኡዋሩጜን ፓያ ሃምካ ከተማጝ።⁹ኝያ እንካ ሰማሪያዻ ሺጝ፤ «እን የኣይባ ውርካ ኣይሁዴ የዋይሼ እያን ኣን ውሩግካ ሰማሪያ ኣያን ሙዋ? ሺጜ እያይ ውርካ ኣይሁድ ዎርሜንኬን ከውርካ ሰማሪያ።¹⁰ኢየሱስዻ ሺጝ፤ ውር እን ዋይሼ እን ማቲሻን ኣይኔንካ ባሪዮ ኣዬ ኒኑጝ ዋቲ የእባጅያጝ፤ ከእያይ ኣንሼ እኑጝ እሺዻ ኣይባ እን ሙዋካ ዻቆዬ ዋሼያ እሺ።¹¹ኝያ እንዻ ሺጝ እያጝ፤ ታቹጝ ናኑጝ፤ ሃኣኔኬኒ ኦካ ጅውኔን፤ ይግንዻ ሃቱሌ ኣኪ ሙዋጝ ዻቆጝ የጌይኬ ኦን?¹²ኣይባዬ፤ እን የሳጊባይ ከሹኔ እ ጉዋዩ ያዕቆብ እን ኣህ ኡዋው ይግኑጝ ?እሺ ኤምኑዬ ሃንታ ኔኒዬ፤ ዳብዻ ማቲባ ከኦካ ይግን ይጝ።¹³ኢየሱስዻ ሺጝ እያጜ ዋሼያ እሺ፤ ውር ማቲ ሙዋ ይጙጝ ፕር ኮርጉ ቃው እሺባ እንቃ፤¹⁴ዬ ውር እን ማቲ ሙዋ እን ኣን ሃኣይኖጝ ክየምጵንዻ ኮርጉ ቃውኬን እሺ፤ ሙዋ እን ኣን ሃኣይኖጝ እን እሬን ከቱዎጝ ማቲባ ሙዋካ ዻቆካ ቦን ጮል።¹⁵ኝያ እንዻ ሺጝ፤ ታቹጝ ናኑጝ ኮርጉ ካማር ኣን ቃወኔ ሙዋ ጅወን ካማር ዋኬ ጆሌኔ፤ ባንዞ ኣያን ሙዋ እን።¹⁶እሺዻ ዋይሼ እሺ፤ ካሜ ሺው ኡማ ኑኑዬ ዋኬ ኩዋባ ዮጝ።¹⁷ኝያ እንዻ ሺጝ ኣን ሃኣኔኬን ጁሙዬ ዋሼያ።ኢየሱስዻ ዋይሼ እሺ እያጝ፤ ሃኣኔኬን ጁሙ ሺጜን ኑኑ ሃሊኪ እያጝኪ፤¹⁸ከኣኩሉክ የኣኔ ጁሙ ቾን፤ የጋን እን ኣኔን ከእኑጝ፤ ናንዳካጝ ማሬ ኡማ ኑኑ ኣዬኑጝ፤ እን የክያጆጝ ሃኣኩሉክ።¹⁹ኝያ እንዻ ሺጝ እያጝ፤ ታቹጝ ናኑጝ እን የኣዬ ውርካ ባሪዮጝ ሃጌያ፤²⁰ሹቡጌን ጉዋዩ ይወና ኦካ ጋጉጝ፤ ዬ እየው ውርካ ኣይሁድ የሺጛ ውርካ ይሁኖጝ ሃኬ ኢየሩሳሌም።²¹ኢየሱስዻ ዋይሼ እሺ እያጝ፤ እን ኝያጝ፤ ኣይን ከጋጉጝ ኣይን ኢየሩሳሌሙጝ ሹ እን የማርቴ ባባ ይሁኔን ካኩዋዎጝ ጎምባ ከሻን።²²እየው ውርካ ሰማሪያ የይሁናባ ናንዳካ እን የማርቴ እባጄኑጝ፤ ዬ ኡዋው ናንዳካጝ ሹቃቲ ኣኒኔኬ ኢየሩሳሌሙጝ ሃይሁናባ እን ሃእባጅቶጝ።²³ጊታይ ይወን ከኣኩሉክ ናንዳካ ባባ ሹ እንካ ይሁኔኬ ኡሲዬ ኣኩሉኬ ኩንባ፤ ካንዻ ኩና፤ ባባዻ ዎሽባ ጊታይ ይወን እያይ ከኣኩሉኩጝ።²⁴ባሪዮ ሃኡሲ፤ ጊታይ ይወን እሺዻ ካይሁኔ ከኡሲዬ ከኣኩሉኩጝ ኣኔባ።²⁵ኝያ እንዻ ሺጝ፤ እን ሺጜ ክርስቶስ መሲሕ ካኩዋዎጝ ሃእባጃያ፤ እሺ ኩንያጝ ሜይሼባ ኡዋው ክያጃ ፓይላ።²⁶ኢየሱስ ሺጝ፤ ይንጌ ኣን ይጝ ሃሳውኔ እን ሃኣይ እሺዬ ሜይሼያ እሺ ጃ።ውር ጊታይካ ዻይኔን ዋኬ ፓዬና²⁷ከሹ እን ውር ጊታይካ ዻይኔን ዋኬ ፓይኔ፤ ሃሳወንኬ ሃኣጚዬ ጌዬ ጎሺያ፤ ዬ ኣይባዬ የዎሺ ኦ?» ወይ የሃሳውኔ እሺ ናንዳካ ኦ? ውር ክየምጵንዻ ኬና ሺጚ እያይኔ ኣንሺኒ ኣኔኬን።²⁸ኝያ እንዻ ኦይድ ቷንዳዬ ዋክሼያ እያንካ ከተማጝ፤ ናንዳካ ዛርሲዻ፤²⁹ሺጝ ኦግታይ ሃኣሽክዬ ፓይላ ውር እን ሜይሼ ኣኑጝ ፓዬኔ ቶይባ፤ እሺ ካኣይ ክርስቶሲ?³⁰እንግንዻ ቱልኬ ከተማዬ ፓይሼያ ሃሚን እሺ ኣኖጝ።³¹ከሹ እን ውር ጊታይካ ዻይኔ ጆሌን ሺጝ፤ «ረቢ፤ ኣም ሩቡጌ» ³²ዬ እሺ ሺጝ፤ ሃኣኔ ዳዓኖካ ኣሜን እን እየው የማርቴ እባጄኑጝ» ዋይሼ እንግን እያይ። ³³ውር ጊታይካ ዻይኔን ሺጝ ኤ ውር ቦፓይኔ ዳዓኖይዬ? ሃሳወና።³⁴ኢየሱስዻ ዋይሼ እንግን እያጝ፤ ዳዓኖ ናኒ ሃክያጃካ እን ይዕሲያን ኣሽክዬኔ ዋድማ ኔኒ ሹዋጵሼኔ፤³⁵እየው ከሺጝቴ ከትጌሽ ኣሁር ጩዋ ባርጊን ሄክሽባ ኣኔኬኒ? «እየዎ፤ እንካ ኮሬን ናንዳካጝ ሄክሾጝ ሃዋይሼባ እየው ጌይ ካቼ ቶይ ቅያኒ።³⁶እንካ ሃዴኑጝ ኣይኒን ጋኑጝ ቦዋ እንካ ካሺሼ እሹጝ፤ ኣይባዬ ዻቆ እንካ ቦን ጮሉጝ ፑኡሺባ ጴንታን፤ ይንዻ እንካ ኮሬ እንካ ፓትዬ ካጋዬኬ ጋጜ ካዋዝንሲ እንግንባዬ ጊያ።³⁷ዬ ክየም ኮርባ ኑዋ ፓትባ፤ ሄክንሶ እን ሺጜ እያይ ሃኣኩሉክ።³⁸እን የማርቴ ዻቼኑጝ ከፓትባዬ ይዕሲያ እየው ውር ዶክ ኣሽክያ ዋድማካ እን ኣይ ዻቹጉጝ፤ እየውዻ ጊታይ ዻቹጝ የፑኡሺያባ ካርቡ።ውር ጁዋኑካ ሰማሪያ ጎማ ኬሻን³⁹ኝያ እንዻ ናንዳካጝ ሺጜ «ኦግታይ ሃኣሽክዮጝ ፓይላ ሜይላ ሜይሼያ ኣኔ ናንዳካጝ ክያጆጝ፤ ከኦካ ከተማ እን ውር ጁዋኑካ ሰማሪያ ጉማ ከእሺ።⁴⁰ዬ ውርካ ሰማሪያ ሹ ፓይኔ ኦኔኑጝ ካቆብኬ ጋጜ ካሎን ይወና፤ ኡፓ ኦይንዻ ሹ ዻ።⁴¹እን ናሹጝኬ ክያጃጝ ውር እንቃ ጁዋኑ ጉማ።⁴²ዋይሼ ኝያ እንዻ፤ ኣኪ ካጉምቶጝ ማርኬ እን የሜይሼ ኡዋጵኔን፤ ኡዋዻ ሃዋያያ ኡዋ ኤታጋን፤ ውሩጝ ከኣኩሉክ ኣዬ ዼሻካ ዳሉጝ ሃእባጃያ።ኢየሱስ ባይሺሻ ውዋካ ኤሪ እን ጌጳሲዮጝ⁴³ከሹ ዻዋን ጩዋ ኩያ ገሊላ⁴⁴ውርካ ቶካ ባሪዮ ከኦካ ፔን ኔኒ ካማሬ ሪግሺኔኑጝ እሺ ኢየሱስ ክያጃ።⁴⁵ሄክሼ ገሊላዻጝ ውርካ ገሊላ ቾቺንሺያ እሺ ከዋዛ፤ ናንዳካ ኦ፤ እንግንዻ ከቶንቶሮካ ፋሲካ ናንዳካጝ ኣኒኔ ኢየሩሳሌሜ ጌዬ ኦግታይ ኣሽክዬ ኦይኑጝ።⁴⁶ኢየሱስዻ ዋካ ሃምካ ፔን እን ሻሜ ሙዋ ዝእያካ ወይኑጝ፤ ሃም ጌዬንኬ ገሊላ እያንካ ከተማካ ቃና እንቃ፤ ከኦካ ቅፍርናሆም ውር ኬና ውዋ ዴሜኒ ኣና ውር ኬና ጌጳሲዬ፤⁴⁷ውር እንዻ ሹ እን ኢየሱስ ኩኔኬ ይሁዳዬ ኩዬ ገሊላዬ ዋዮጝ፤ ኩይ ሃሚን ኔኒዬ ሺጝ ካካማ ባይሺሽ ውዋ እን ኔኒ ኣኔን ኦካ ቶካ ኣርሼን ዲያው ይወና።⁴⁸ኢየሱስዻ ሺጝ፤ እየው ኣይን ኣሚኑጝ ማሪያ ዹዋልሺኔኔ ኦኬ ሹቃዬ ጌዬንያጝ የጉማኬን ክያጃ ናኒ።⁴⁹ውር እን ጌጳሲዬዻ ሺጝ ታቹጝ ናኒዮ፤ ውዋ ናኒ ከሌሜንካ ኣርሼን ባንዞ ሄክሼ ኣንባ።⁵⁰ኢየሱስዻ ዋይሼ እሺ ውዋ ኑኑ ኡፓ ከዻቆ ካምባ። ውር እንዻ ክያጃ እን ኢየሱስ ክያጆጝ ጎምኬ ሻኔ ኩያ።⁵¹ኣኔንባ ጉዋር ክያንዻዬ፤ ጌይ ውርካ ዋድማኔ ውዋ ኔኒ ኡፔኬ ዻቆጝ ሜይሼያ እሺ።⁵²እሺዻ ውዋ ቡርቅ ኦቼ እሺ ከሳዓት ኣኸዌ ኣንሽ እንግንያጝ፤ ሺጝ ቄጪቲካ ሩዋ ኔኒ ኦቼ ጊያጎጝ ከሳዓት ጂያን።⁵³ሹኔዻ ኣዬ ሳዓት እን ኢየሱስ ሺጜ ውዋ ኑኑ ኡፓ ከዻቆጝ ጌያ ጶቅ፤ እሺዬ ውርካ ጶሮክ ኔኒዬ ይወና ባሪዮ።⁵⁴ይንዻ ከይሁዳ ኢየሱስ ኩይ ገሊላዬ ዹዋልሺኔን ሹቃ እን ኣሽክዮጝ ሃኣንካ ላንሳጝ።

Chapter 5

ሃፑክ 5ባይሺሴን እን ሻሜ ኦካ ቤተ-ሳይዳጝ¹ከኦይን ጩዋ ኣና ቶንቶሮካ ኣይሁድ፤ ኢየሱስዻ ኩያ እያጝካ ኢየሩሳሌሙጝ።²ከኦካ ኢየሩሳሌም፤ ኦይካ ቆጩርካ ሃፑካ ማድር ኣና ኦካ ቶኦ ቾን ካጄሌጆሌን፤ ከቶካ ኣርማይክ ኦካ እን ሺጜ ቤተ-ሳይዳ ኣና ኦክየም ካዱቅኔ ጃሌን።³ከኦካ ጃሌጆሌን ጊታይ ቱዎጝ ኣና ውር ጁዋኑ ጊታኬና ሩዋ ኣይ ኤላ፣ ጊታኬና ካርቡ ኣይ ሙሙዾ፣ ጊታይ ኣይ ኤላዬ ኣኔ ቡርቅዬ ጋኔን ራጴን።ጋኔን ይንግሺኔንካ ሙዋ ካሊዬኔ፤⁴ውርካ ኤርጎካ ታቺ እን ሹካጝ ሳጊዬ ሳጊዬ ይንግሼ ሙዋጝ፤ ኦካ ውር ጊታይ ቡርቅ ራጴ ኣኔን ኦይን ካጝ ሌሜ ሙር ኦይንካ ዱቅኔኑጝ ኣኔን ባይሼን።⁵ከኦይን ኣና ውር ክየም ኬና ኣይካ ቡርቅዬ ኡፒ ቦን ማካንታም ሎንካይ።⁶ኢየሱስዻ ሹ እን ውር እን ኣኔዬ ጌዮጝ፤ እባጅ እን ሹ ጁዋኑ ኡፔኬ ዴንታ እጜ ዋይሼ እሺ፤ የዎሽባይ ባይሼን?»⁷ውር እንካ ቡርቅዻ ዋሼ ሺጝ፤ ታቹጝ ዮ፤ ሙዋ ሹካጝ ይንግሺኖጝ ውር ኬና ካጎብሼ ኣን ሃምካ ዱቅኔን ኣኔኬን፤ ሃሄክሺያ ካሁሉኬንያጝ ዌውር እንቃ ሌም ኣምባ።⁸ኢየሱስዻ ዋይሼ እሺ፤ ናሹጝጋ/ ቦው ዳቢ እን የኡጜዬ ካምባ።⁹ውር እንዻ ባይሻ ይሪካ፤ ዼት ዻፓ እን ኡጜዬ ኩያ።እን ሙኒኖጝ ሃኬ ሹ እንካ ሶጵሳጝ።¹⁰ውርካ ኣይሁድዻ ዋይሼ ውር እን ባይሺሼ፤ናንዳካጝ ኣዬ ሹካ ሶጵሳጝ ከዼቴ ዻፓ ኑኑዬ ኬካሞጝ ከዳንቢ ኔኒ ናሺኬን።¹¹ዬ እሺ ሺጝ፤ ውር እን ባይሺሽ ኣኑጝ ዋይሼያ ኣን ዼት ዻፓ ኑኑዬ ካምባዬ ዋሼያ እንግን።¹²እንግንዻ ሺጝ ውር እን ዋይሼ እን ዼት ዻፓ ኑኑዬ ካምባ ሃኒኔ ጋንሼና።¹³ኢየሱስ ናንዳካጝ ጌዬ ታራሬ ሙጌ ጫቃንካ ዛርሱጝ፤ ውር እን ባይሺሽ እሺ ኣዬ ኒኑጝ ካኒ እባጅኬን።¹⁴ከኦይን ጩዋ ኢየሱስ ጌይ ውር እን ሃምካ ቶኦካ ይሁኔኔ ዋይሼ እሺ እየዎ፤ ባይሺሻ እን ዬ ካርሲኬ ጋኔ ኦይ ሴሶ ኣሽክዬን፤ የማር እያይ ሻሜንያጝ ሄክሻ እን ኬና ሳጊኬ ኦጝ።¹⁵ውር እንዻ ባይሺሻ እሺ ኢየሱሱጝ ኩዬ ሜይሼያ ውርካ ኣይሁድ።ውዋ ኣዬንባ ዻቆ¹⁶ውርካ ኣይሁድ ከሹካ ሶጵሳ ኣሽክዬ ኦግታይ፤ ጋኔን ኢየሱስ ዋኬን።¹⁷ኢየሱስዻ ሺጝ፤ ባባ ኣኔን ኣስክዬን ሌይ ጋን፤ ፕር ኣንዻ ሃኣሽክባ።¹⁸ኣኪ ውርካ ኣሁድ ማርኬ እን ኢየሱስ ሻሜኬ ሹካ ሶጵሳ ጵኔኔ፤ ሻሜ እሺ ኤምኑ ከባሪዮ ሊኩጝ፤ ካሎን ዎሻ ኒሼን።¹⁹ኢየሱስዻ ሺጝ እያጜ ዋሼያ እንግን፤ «ሃዋይሼባ እየው ኣኩሉክ፤ ሹኔ ኣሽክዬ እን ጌዬጵን ዬ ውዋ ካኣሽክዬ እሺጵን ቻሊኬን፤ እን ሹኔ ኣሽክዮጝ ፓይላ ፕር ውዋዻ ኣሽክባ፤²⁰ሹኔ ናንዳካጝ ናሺዬ ውዋጝ እንካ ኣሽክዮጝ ፓይላ ዹዋልሼባ፤ ከጎሺቴዻጝ ዹዋልሼንባ ኦግታይ ሳጊኬ ኦካ ጊታጝ።²¹ናንዳካኦ ሹኔ ናንዳካጝ ቲቴ ጊታይ ኣርሹጝ፤ ኣዬ ዻቆዻጝ፤ ውዋዻ ፕር ናንዳካ እን ናሺዮጝ ፓይላ ኣይባ ዻቆ።²²ሹኔ ኮምሼኬን ውር ክየምጵንዻ፤ ኣይባዬ ኮምሼን ፓይላ ሳስክዬ ኣያ ውዋ፤²³ይንዻ፤ ፓይላ ጊታይ ርግሼን ሹኖጝ ካሪግሺንቴ ውዋዻዬ ጊያ፤ እን ማር ውዋ ሪግሺኔን፤ ሪግሼንኬን ሹኔ እን ይዕሲ እሺዻ።²⁴ሃዋይሼባ እየው ኣኩሉክ፤ እን ዋይ ክያጃ ናኑጝ፤ ከእን ይዕሲ ኣንዻ እን ጉሙጝ ኣኔባ ዻቆካ ቦን ጮል፤ ከኦይካ ኣርሼን ቁዋልሺና ሃምካ ዻቆዬ ኩይኬን ሃምካ ኮምሼኑጝ።²⁵ሃዋይሼባ እየው ኣኩሉክ፤ ጊታይ ኣርሹጝ ሹ እን ካዋዬ ናቅዲካ ውዋካ ባሪዮ ኩንባ፤ ካንዻ ኩና፤ ጊታይ ዋይዻ ቆባ ከዻቆ።²⁶እሺ ሹኔ ኣኔ ዻቆካ ኔኑጝ ፓይላ፤ ውዋዻ ካኡፑኬ ዻቆ ኔኑጝ ኣዬናዬ፤²⁷ውዋ ናንዳካጝ ኣዬ ሃንታካ ውርዻ፤ ካኮምሾጝ ኣዬና ጌጳሞ።²⁸ኦይዲ ከይጝ ጎሺቴን፤ ሹ እን ጊታይ ኣኔን ሌሲ ክያኒዻ ካዋዬ ናቅድ ኔኑጝ ኩንባ፤²⁹ጊታይ ኣሽኪ ሹቃጝ ናሹጝሼ ዻቆ ሹቃ፤ ጊታይ ኣሽኪ ጋራጝ ናሹጝሼ ኮምሼን።³⁰ኣን ካኣሽክዬ ኣንጵኑጝ ሃቻሊኬን፤ ካኮምሾጝ ሃእንካ ዋዬጵን፤ ሃክያጃካ እን ይዕሲ ኣን ዬ ናንዳካጝ ሃማሬ ክያጃ ናኒ ኣሽክዬኑጝ ኮምሼን ናኒ ሃሊኪ።ናንዳካ ኢየሱስ ክሊማ ጊታይ ክያጆጝ³¹ኣን ካክሊህንቴ ናንዳካ ኣን ኤምኑጝ፤ ክሊማ ናኒ ውር ኬና ካዋይ ኣኔኬን፤³²ውር እንቃ ኬና ካክሊህንቴ ናንዳካ ኣን ኣኔባ፤ እሺ ናንዳካ ኣን ክሊማ እንካ ኣይኖጝ ኣዬ ኣኩሉኩጝ ሃእባጅያ።³³ይዕሲሼያ እንግን ሃምካ ዮሐንሱጝ፤ እሺዻ ክሊዬና ናንዳካ እሺ ኣኩሉክ፤³⁴ኣን ሃማር ኬናካ ዋይ ክሊማካ ውሬን፤ ይን ሃክያጆጝ እየው ካባይሽባዬ ጊያ።³⁵ዮሐንስ ማኒሼ ላሉጝሻ ፓኖስኬና ጌይ ሜሌል፤ ሺጝ እየው ከሹ ጩዋማ የናሺያ እንካ ዋዛንዽቴኬ ከኦሜሌሉጝ።³⁶ዬ ኣን ሃኣኔ ክሊማ ኬና ካሳጊኬ ኦካ እንካ ዮሐንሱጝ፤ ካሹዋጵሾጝ እን ባባ ኣዬ ኣኑጝ፤ ኣንዻ ዋድማ እንካ ኣሽክዮጝ ባባ ከእያይ ይዕሲዬ ኣኑጝ ሃኪሊዬንባ።³⁷ባባ እን ይዕሲ ኣንዻ ናንዳካ ኣን ክሊዬና፤ እየውዻ የካኔ ዋያኬን ክየምጵንዻ ናቅዲ ኔኒ፤ የካኔ ጌያኬን ዴንታ ኔኒ፤³⁸ናንዳካጝ የማርቴ ከእን ይዕሲ ኣን ጉሜኑጝ ክያጃ ኔኒ ኣኔኬን ኦጉዩ።³⁹የሙኒና ጊታኬና ካጌይኬ እሺ ዻቆካ ቦን ጮሌ የማርማሪና ወርቀት፤ ወርቀት ጊታይ ሃጊታኬና ኪሊኔ ናንዳካ ኣን፤⁴⁰ዬ እየው ከቆብቴኬ ዻቆጝ የዎሻኬን ዮጝ ናኒ ፓይኔን።⁴¹ኣን ከኦካ ውር ሃቦኬን ጌጳሞ፤⁴²ኣይባዬ ሃእባጅያ እየው፤ ናሺማ ካባሪዮ ማሬ ሻን ጉዩ ክያኒ ኣኔኑጝ ሃእባጅያ።⁴³ኣን ሃኩንኬ ሮጝካ ባባዬ የካኔ ናሺያኬን ኣን፤ ዬ ውር እንቃ ኩንኬ ሮጝ ኔኒያጝ የናሺያባ።⁴⁴እየው ጊታጝ ኣይ ጋጝ ጌጳሞጝ፤ ኣይባዬ እን ኩንኬ ኣፓላካ ክየም እን ሃኬና የዎሽቴ ጌጳሞያጝ፤ የሻማ እያን ከጉምቴኬ ሻኑጝ?⁴⁵እን ካሲሲ እየው እን የቃቢቶጝ ሃሙሴ ዬ፤ ኣን ሃሙኔንኬን ከባባ ኬና ካሴሲ እየው ከሌሜንካ ሙሴ፤⁴⁶ዋቲ የጉማያ ክያጃካ ሙሴያጝ፤ የጉማያ ክያጃ ናኒዻ፤ ናንዳካ ኦ እን እሺ ቶኮጝ ሃናንዳካ ኣን።⁴⁷የማራ እን እሺ ቶኬ ጉሜንያጝ፤ የጉማ እያን እን ኣን ሃሜይሼ እየው

Chapter 6

ሃፑክ 6ኢየሱስ ኣምሻ ዛርሲ ሺ ቾን¹ከኦይን ጩዋ ኢየሱስ ከሃም ሺጜ ጥብርያዶስ ቁዋሌን ኛፓስካ ገሊላዬ ኩያ ከኦካ ኛፓስ ዾክ።²ውር ጁዋኑዻ ባይሺሽ ውርካ ቡርቅዬ ጌይ ዻዋልሺኔን ሹቃሹቃ ጊታይ ኣሽክዬዬ ዻዬያ።³ጩዋ ኢየሱስ ሌፍ ሃምካ ጋጌ ኡፓ ከውር ጊታይ ዻዬ ጆሌ እሹጝ።⁴ቶንቶሮካ ፈሲካ ካኣይሁድ ሄክሻ።⁵ኢየሱስዻ ጌይ ካቼ ቶይያጝ ጌይ ዛርሲ ጁዋጁ ፓዬን ዮጝ ኔኒዬ፤ ፊልጶስዻ ሺጝ፤ ባላሻ እን ዛርሲ ጊታጝ ካኣሞጝ ካኣሩጝ ከኦን?⁶ኣንሼ እኑጝ ሃካ እሺ ፓታንሲዬን ዬ እሺ ቃቢዬ ኣሽክዬኑጝ እባጃ።⁷ፊልጶስዻ ሺጝ፤ ውር ክየም ክየም ኣይን ዺኒ ዺኑጝ ካኣሞጝ ሻሜን ኣይን ባላሻካ ሺሊንጊ ዻውጝ ሄክኬኔ ዋሼያ።⁸ከኦካ ውርካ ዻይኔን ክየም እን ሺጜ ስምዖን ጴጥሮሴ ጪኔ እንድርያሴ ሺጝ እያጝ፤⁹ውዋ ኬና ቦዊ ባላሻ ቾኔ ኣርቴ ሃይሻይሺ ዻዌ ኣኔባ ኦጝ፤ ዬ ይን ሄኪ እያን ዛርሱጝ ፓይላ?¹⁰ኢየሱስዻ ሺጝ፤ ውርካ ቆባዬ ሻሚባ» ኦካ ራቅ እን ኣና ሹጩ ጁዋኑ፤ ጁሙ ሺ ቾንዻ ቆቤያ።¹¹ኢየሱስዻ ቲት ባላሻ ቾናኔ ይሁሼና፤ ናንዳካ ጊታይ ቆቢዻ ጊታይ ዎሾጝ ፓይላ ሄክሻ፤ ሻማ ኣርቴዻ እያይ።¹²ውር ፓይላ ኣሜ ናዓሾጝ ጩዋ፤ ከኦካ ፑርፆፑርፆ ጊታይ ሺዺ ካማር ላልምኔኔ ዋይሼ ውር ጊታይ ዻዬ ጆሌ እሺ ፑኡሺባ።¹³እንግንዻ ከኦካ ባላሻ ቾን ጊታይ ጋሞጝ ቋዻሜ ቋቁሻ ቋሼ ታጵላማ።¹⁴ውርዻ ጌዬ ዹዋልሺኔን ሹቃሹቃ ጊታይ ኢየሱስ ኣሽክዮጝ ጩዋ ሺጝ፤ ከኣኩሉክ ውርካ ቶካ ባሪዮ እን ካኩዋው ዳሉጝ ክያኑጝ ሃይዕጝ።¹⁵ኢየሱስዻ እባጅ እን ውር ካፓይና ጌጳዽዬ ጊድዬ ፕር ኮትሼያ እሺጵን ጋግ ኬና ኣኒኒ ፃክርሚ።ኢየሱስ ጃሌ ኩያ ከሙዋ¹⁶ሹ እን ቃይትሾጝ ውር ጊታይ ዻዬ ጆሌ እሹጝ ጎባ ሃምካ ኛፓሱጝ፤¹⁷ሻወ ቆብ ጋጊ ክያንዻዬ ናሹጛ እያጝካ ቅፍናሆም ቁዋልኔን። ሹሽዻ ቃይትሻ፤ ኢየሱስዻ ካኒ ኩንኬን ኦግዬይ።¹⁸ናንዳካጝ ፑጉ ቁዋቃ ኣኒኔ ፑጌኑጝ ኛፓስ ኣኔን ይንግሺኔን።¹⁹ቁዋልባ ዹካቲ ኪንዲ ቾን ወይ ላ፤ ኢየሱስ ጃልኬ ሙዋዌ ኩንሼ ዮጝ ጊዬይዬ ጌዬ ቴርጋዽያ።²⁰ዬ እሺ ዋይሼ እንግን ኦይዲ ሪግሺንቴን ሃኣን።²¹እንግንዻ ዎሻ እን ካሌፓ ኡፔ ጋጊ ክያኑጝ፤ ጋጊ እን ይሪካ ሄክሻ ላቅካ ታይ ኩይሾጝ።²²ከዻ ውር ጊታይ ሺዺ ኛፓስ ታቶጝ ኦይን ኣና ጋጊ ክየሙጝ ጊባጃ፤ ኢየሱስ ማሬ ጋጊ ኮልሼኔ ውር ጊታይካ ዻይኔ ጆሌን ፓዬ እንግንጵን ጊባጃ።²³ከኦይን ጩዋ፤ ዛርሲካ ጥባርዮስ ከጋጊ እንቃ ፓያ ሃም ታቺ ኡዋኔ ባላሻጝ።²⁴ውርዻ እባጃ እን ኢየሱስ ወይ ውርካ ዻይኔን ማሬ ኦይን ኣኔኑጝ፤ ኢየሱስ ዎሼን ከጋጊ ፓይሼያ እያጝካ ቅፍርናሆም።ኢየሱስ ሃምሽካ ዻቆ²⁵ሹ እን ጌዬ ከኦካ ላቅካ ኛፓስ ታቶጝ ሺጝ፤ «ረቢ፤ እን የኩኒ ኣሚን ኦጝ።²⁶ኢየሱስዻ ሺጝ እያጜ ዋሼያ እንግን፤ «ሃዋይሼባ እየው ኣኩሉክ የዎሽቴ ኣኑጝ ሃናንዳካጝ የኣምቴ ባላሻዬ የናዓሽቴጵን ዬ ማራ ናንዳካ እን የጌይቴ ዹዋልሺኔ ሹቃዬን።²⁷ኦይዲ ናንዳካ ባላሻ እን ካይህ ኣሽክቴን፤ ኣይባዬ ኣሽክ ናንዳካ ዳዓኖ እን ሃንታካ ውር ኣዬ እየዌ ኣይካ ዻቆካ ቦን ጮሉጝ፤ ዬ እባጄን ካባሪዮ ባባ ከእሺ ጋይሼያ ማኅተሜ።²⁸እንግንዻ ሺጝ፤ ኣኪ ዋድማካ ባሪዮ ኣሽክዬን ኣና ኦ ሻሜን?²⁹ኢየሱስዻ ሺጝ፤ ከኤርሜንባ ከእን ይዕሲ እሺዬ፤ ይጝ ሃዋድማካ ባሪዮ ሺጝ እያይኔ ዋሼያ እንግን።³⁰ዬ ሺጝ እያጜ ጋንሼና፤ ካጌይታ ኤርምሺንቶጝ የሻሚ ኦኬ ሹቃ ኬና ኣኔን እያን? የኣሽኪ ኦዻ?³¹ካጋምባዬ ኣያ እንግን ምሽ ከፎላ ሺጜ እያይኔ ቶኮጝ፤ ሹቡጌን ጉዋዩ ኣማ መና ቦና ክያኒ።³²ኢየሱስዻ ዋይሼ እንግን እያጝ፤ ሃዋይሼባ እየው ኣኩሉክ፤ እንካ ኣይ እየው ምሽ ከፎላጝ ማር ሙሴዬን፤ ዬ ምሽ እንካ ኣኩሉክ ከፎላ ካኣይ እየው ሃባባ።³³ምሽካ ባሪዮ እን ጎብኬ ፎላጝ፤ እሺ ሃእን ካኣይ ዳሉጝ ዻቆጝ።³⁴እንግንዻ ሺጝ፤ «ታቹጝ፤ ኣኪ ኣይ ኡዋው ምሽ እን ሹ ጮል።³⁵ኢየሱስዻ ዋይሼ እንግን እያጝ፤ ምሽካ ዻቆ ሃኣን፤ እን ኩን ዮጝ ናኒ ክየምጵንዻ ካሽ ቃውኬን እሺ፤ እን ኤርሜን ከኣንዻ ኮርጉ ቃውኬን እሺ ክየምጵንዻ።³⁶ኣይባዻዬ ከእያይ ሃሜይሼ እየው የጌያባዻዬ የኤርምሺንቴኬን።³⁷እን ባባ ኣዬ ኣን ፓይላ ፓዬንባ ዮጝ ናኑጝ፤ ካጝ ኩኒ ኦናኒዻ ክየምጵንዻ ሃቡልሼኬን ሹኑክ፤³⁸ሃጎቤኬ ዾዮኩጝ ማርካ ክያጃ ናኒ ሻሜኔኔ፤ ሃካ ክያጃካ እሺ እን ይዕሲ ኣን ሹዋጵሼን፤³⁹ክያጃካ እን ይዕሲ ኣንዻ፤ ከኦካ ጊታይ ኣዬ ኣን ፓይላ ክየምጵንዻ ማር ካይዬኔ ሃእን ከሹካ ቱንሲ ካቲቶጝ።⁴⁰ክያጃካ ባባ እን ጌይ ውዋዌ ኤርሜን ከእሹጝ ፓይላ ሃእን ካኡፔኬ ዻቆካ ቦን ጮሉጝ፤ ኣንዻ ከሹ እንካ ቱንሱጝ ሃቲቲባ።⁴¹ውርካ ኣይሁድዻ እን ሺጜ ምሽካ ዻቆ እን ጎብኬ ፎላጝ ሃኣኑጝ ካርሲያ ጉንዱምኔን።⁴²ፕር ይጝ፤ ሃእባጅቴ ሹኔዬ ጁዋኔዬ፤ ማር ውዋካ ዮሴፍ ኢየሱሴኒ? ኣኪ ሺጝ እያን ሃጎብኬ ፎላ ዾዮክ።⁴³ኢየሱስዻ ዋሼ ዋይሼ እንግን እያጝ፤ ኦይዲ ከጋጝ ጉንዱምንቴን፤⁴⁴ባባ እን ይዕሲ ኣኑጝ ከእን ማሬ ቃቢዬን እንቃ ውር ክየምጵንዻ ዮጝ ናኒ ኩኔን ቻሊኬን፤ ኣንዻ ከሹ እንካ ማክንሳጝ ሃቲቲባ።⁴⁵ከውርካ ባሪዮዻ ውር ፓይላ ውር ፓይላ ማቲባ ኬና እርር ከባሪዮ» እን ሺጜ እያይኔ ቶኮጝ፤ እን ዋይሼን ባባዬ እርር ከእሹጝ ፓይላ ፓዬንባ ዮጝ ናኑጝ።⁴⁶ከኦካ እን ኣይኬ ባሪዮ እንቃ ውር ክየምጵንዻ ኬና ጌይ ባባ ኣኔኬን፤ ጌይ ሹኖጝ ሃእሺጵን።⁴⁷ሃዋይሼባ እየው ኣኩሉክ ካጝ ኤርምሼን ፓይላጝ ኣኔባ ዻቆካ ቦን ጮል።⁴⁸ዻቆ ሃኣን።⁴⁹ሹቡጌን ጉዩ ጋማ መና ቦና ክያኒ፤ ካኣይባዬ ጋርሻ።⁵⁰ኣይባዬ ውርካ ማሬ ኣርሼኑጝ ምሽ እንካ ጋሞጝ እን ጎብኬ ፎላጝ ሃይዕጝ።⁵¹ምሽ እን ጎብኬ ፎላ ዾዮክ እና ኣን፤ ውር ክየምጵንዻ ኣማ ምሽ ይንያጝ ኡፓ ቦን ጮል፤ ካማቲሼ ዳሊ ዻቆዬ ካኣይኖጝ ሃኣሩጝ ናኒ።⁵²ውርካ ኣይሁድዻ ሺጝ ውሩጝ ካቃውቴ ኣሩጝ ኔኑጝ ሻም እያን ካቻሊዬ ኡዋው ኣዬኑጝ? ሺጝ እያይኔ ካሎን ካርሲያ ከጋጝ ዜርምኔን።⁵³ኢየሱስዻ ዋይሼ እንግን እያጝ፤ ሃዋይሼባ እየው ኣኩሉክ፤ የማራ ኣሩጝካ ሃታካ ውር ቃወኔ ኒያቡ ኔኒዻ ማቴንያጝ የኣንቴኬን ዻቆ።⁵⁴እን ቃው ኣሩጝ ናኑጝ፣ እን ማቲ ኒያቡ ናኒዻጝ ኣኔባ ዻቆካ ቦን ጮል፤ ኣንዻ ከሹ እንካ ቱንሱጝ ሃቲቲባ።⁵⁵ኣሩጝ ናኒዻ ሃዳዓኖካ ኣኩሉክ፣ ኒያቡ ናኒዻ ሃሙዋካ ኣኩሉክ፤⁵⁶እን ቃው ኣሩጝ ናኑጝ፣ እን ማቲ ኒያቡ ናኒዻጝ ኡፓ ከኣን፤ ኣንዻ ሃኡፑካ ከእሺ።⁵⁷ከእያይ ባባ ይዕሲዬ ኣኑጝ፤ ኣንዻ ከእን ናሹጝኬ እሹጝ ሃኡፑኬ ዻቆጝ፤ እን ቃው ኣንዻጝ እን ናሹጝኬ ኣኑጝ ኡፓ ከዻቆ።⁵⁸ምሽ እን ጎብኬ ፎላ ዾዮኩጝ ሃይዕጝ፤ ሹቡጌን ጉዩ ጋማ መና፤ ጋርሻዻ ዬ ውር እን ኣሚ ምሹጝ ኡፓ ቦን ጮል።⁵⁹ሃሳወ እን ከኦካ ቅፍርናሆም፤ ኦካ ቶኦካ ይሁኔን ኣኔን እርርሲኔኔ ጊያ።ውርካ ዻይኔን ጁዋኑ ኦይዳ ኢየሱስ ዻዬን⁶⁰ውርካ ዻይኔን ጁዋናን ዋዬ እኑጝ ሺጝ ይና ክያጃ ኬና ካርግሺሽ ውር፤ ሃኒን ካቻሊ ዋዬንዻጝ።⁶¹ውር ጊታይካ ዻይኔንዻ ጋኔንባ ከክያጃ እንዻ ጉንዱምኔኔ ኢየሱስ እባጅ እሺጵኔ ዋይሼ እንግን እያጝ፤ ይጝ ማቲሼባይ እየው ኦኬ ጋራ?⁶²ኣኪ ሃንታካ ውር ሌሜ ሌፓ ኦባ ኣኔያጝ የጌያያጝ የሺጛ ኦ?⁶³ኡሲ ኣዬባ ዻቆ፤ የኣ⁶⁴ካኣይባዬ ከኦጉዩ ውር ክየም ክየም ጊታኬና ማሪ ኤርምሺኔን ኣኔባ። ይንዻ ኢየሱስ ማራ ጊታጝካ ኒን ከእሺ ኤርምኔኔ ካሳስክያ ኣይና እሺ ኒኑጝ ናንዳካጝ እባጄ ጊያ።⁶⁵ፕር፤ ማራ ከታካ ሹኔ ኣይኔንያጝ ውር ክየምጵንዻ ካኩዋዌ ዮጝ ናኑጝ ቻሊሜንኬን» ሺጜ እያይ ሃናንዳካ እጝ።⁶⁶ከኦይን ጩዋ ውርካ ዻይኔን ጁዋኑ ዋክሼያ ሁር፤ ከኦይ ካኒ ዻዬኬን።⁶⁷ኢየሱስዻ ዋይሼ ውርካ ዻይኔን ታጵላማን ፕር እየውዻ የዎሻያይ ፓዬን?⁶⁸ስምዖን ጴጥሮስዻ ሺጝ እያጜ ዋሻ፤ ታቹጝ ዮ፤ ካፓይ ኦካ ኒን? እን የኣኔ ዻቆካ ቦን ጮል፤⁶⁹እን የኣዬ ውዋካ ባሪዮ ክየም እኑጝ ሃኤርምንቴያ፣ ሃእባጃያዻ።⁷⁰ኢየሱስዻ ዋሼ ሺጝ፤ እዲ እየው ታጲላማን ማር ኣኔኒ? ኣይባዬ ከኦጉዩ ክየም ሃዲያብሎስ።⁷¹ውዋካ ስምዖን እንካ ኣስቆሮቱ ይሁዳ፤ ከኦካ ታጲላማን ኣይኒን ክየሙጝ፤ ከታካ ሁር ካሳስክያ ኣይኖጝ፤ ኣኔን ናንዳካ እሺ ሃሳወን።

Chapter 7

ሃፑክ 7ኢየሱስ ኩያ ሃም ጋሜ ቶንቶሮካ ዳሱጝ¹ከኦይን ጩዋ ውር ጊታይካ ኣይሁድ ናንዳካጝ ዎሼ ኢየሱስ ኒሼኑጝ፤ ኦይድ ሃምካ ጎብሼንካ ይሁዳ ሺሪዬኔ ሺሪያ ከገሊላ።²ዬ ቶንቶሮካ ዳስካ ኣይሁድ ከሹ እን ሄክሾጝ፤³ጪኒጌንካ ኢየሱስ ሺጝ እያጝ፤ ፕር ውርካ ዻይኔን ካጌዬ ኦኬ ሹቃ ጊታይ የኣሽክዮጝ ከኦጝ ካም ይሁዳ፤⁴ዎሽ እሺ ኤምኑ ጃ ሻሜኔ ውር ክየምጵንዻ ኬና ኣሽኪኬ ራሼን ኣኔኬን፤ እንዻ የኣያ ኬና ካኣሽኪ ክያጃ ጊታጝያጝ፤ ዹዋልሼ እን ኤምኑ ዳሉጝ።⁵ኣይን ጪኔጌን ኔኒዻ ካኒ ጌርምኔኬን እሺ።⁶ኢየሱስዻ ዋይሼ እንግን እያጝ፤ ሹ እንካ ሊኪ ካኒ ሄክሽኬን ኣን፤ ዬ ናንዳካ ሹ ና ሃሊኪ ከእየው።⁷ዳሉጝ ቻሊኬን እየው ሚኔን፤ ዬ ኣን ኣሽክዬን ዋድማ ጊዬይ ናንዳካጝ ኣዬ ጋራዬ ሃኪሊኖጝ ሚኔ ኣምባ።⁸እየው ፓይባ ሃምካ ቶንቶሮጝ፤ ሹ እንካ ሊኩጝ ናንዳካጝ ማሬ ናንዳካ ኣን ሄክሼኑጝ ሃኩይኬን ሃምካ ቶንቶሮጝ።⁹ዋይሼ እንግን እያይኔ ኡፔና ገሊላ።¹⁰ካኣይባዬ ጪኒጌን ፓዬ ሃምካ ቶንቶሮጝ ጩዋ፤ እሺ ማር ጃ ኩዬኔ ከራሼን ኩያ ሃምካ ቶንቶሮጝ።¹¹ከኦክ ቶንቶሮ እን ውርካ ኣይሁድ ሺጝ ውር እን ኣኔን ኦኔ? ጋኔን ዎሼን።¹²ናንዳካ እሺ ኦካ ጫቃንካ ዛርሲ ኣና ጉንድምኔን ጁዋኑ። ውር ቶና ሺጝ ሃውር ሌሞ፣ ዬ ውር ዶክ ሺጝ ማር እያይኔን ሃእን ጊያምሺሽ ዛርሱጝ።¹³ካኣይባዬ ናንዳካጝ ሪጝሺኔ ኣይሁዱጝ ናንዳካ እሺ ውር ክየምጵንዻ ኬና ካሃሳው ጃ ኣኔኬን።ኢየሱስ ጌዬን ኦይካ ቶንቶሮዬ እርርሲዬና¹⁴ከኦካ ጆጊካ ቶንቶሮ ኢየሱስ ሁሉክ ሃምካ ቶኦካ ይሁኔኔ ካርሲያ እርርሲኔን።¹⁵ውርካ ኣይሁድዻ ከጎሺዬን ሺጝ ውሩጝ ካኒ እርርኬን ወርቀቴ ቻሊ እያን እባጄን?¹⁶ኢየሱስዻ ዋይሼ እንግን እያጝ፤ እርርሲዬን ይጝ ሃእርርሲዬ እየው ማርኬ ታጝ ናኒዬኔ፤ ኩንኬ ሃምካ እን ይዕሲ ኣኑጝ።¹⁷ውር ክየምጵንዻ ዎሻ ክያጃካ ባሪዮ ኣሽክዬንያጝ፤ እርርሲዬን ናኒ ኩንኬ ባሪዮ ወይ ከኣኑጝ ሻም ዋናዬ ጊባጃ፤¹⁸እን ሃሓሳወ ከኣን ኤምኑጝ እን ሃኣሽክዮጝ ሃናንዳካጝ ዎሼ ጌጳሞ ኔኑጝ፤ እን ኣሽኪ ናንዳካ ጌጳሞካ እን ይዕሲ እሹጝ እሻ ውርካ ኣኩሉክ ሾሮዻ ጌይኬን ኦኔኒ።¹⁹ሙሴ ካኒ ኣይኬን እየው ክያጃ? ኣይባዬ የካኔ ዻይቴኬን ክያጃ ክየምጵንዻ። ሃናንዳካ ኦ የዎሽቴ ኣን ኒሼኑጝ?²⁰ዛርሲዻ ዋይሼ እሺ እኑጝ ጮዩካ ቤሮ ጎሞጝ ሃኒን ካዎሽ እን ኒሼኑጝ?²¹ኢየሱስዻ ዋሼ ዋይሼ እንግን እያጝ፤ ሃኣሽክያ ዋድማ ክየምያጝ እየው ፓይላ የዻዹጙንቴባ።²²ቋርኔን ኩኖጝ ሃኬ ሹቡጊን ዬ ማርኬ ሙሴዬን፤ ኣይባዬ ሙሴ ናንዳካጝ ኣዬ እየው ቋርኔኑጝ ኣይኒን ሹካ ሶጵሳጝ የቋራባ ሃንታ።²³ከማር ክያጃካ ሙሴ ሚኔኔ ሃንታ ሃኬና ቋሬኬ ሹካ ሶጵሳያጝ፤ ዴንታካ ውር ናንዳካጝ ባይሺሼ ከሹካ ሶጵሳጝ የማኒሺቴ እያን ኣን?²⁴የኦይድ ኮምሼንካ ማርካ ውር ቶዬ ኮምሼኔ የካርሲያ ኮምሼንካ ሻን ቱዎጝ።ኢየሱስ ናንዳካጝ እሺ ኣዬ ክርስቶሱጝ²⁵ከሹ እን ከኦካ ውር ጊታይ ኣኔን ኢየሩሳሌም ውር ክየ ሺጝ እያጝ፤ ውር እን የዎሽቴ ኒሼኑጝ ማር ይጜኒ?²⁶ሃኣጝ እሺ ሃሳወንባ ጳል ክያኒ፤ ሜይሼኬን እሺ ክያጃ ክየምጵንዻ፤ ሃክርስቶሴ ውር ታታቻንዻ ዻቁንኬን እሺ ናሺዬን፤²⁷ዬ ውሩጝ ኣዬኬ ኦን ኡዋው ሃእባጃያ፤ ክርስቶስ ኩንያጝ ይንጌ ኩኔኬ ኦኑጝ ውር ክየምጵንዻ እባጅኬን።²⁸ኢየሱስ ከኦካ ቶኦካ ይሁኔን ጳል ክያኒ ከእርርሲኔን ሻም ናቅዲ ኔኒ ዼጌ ሺጝ እያጝ፤ ጋን የእባጅያ ኣን ሃኣዬኬ ኦኑጝ የእባጃ ኣንባ፤ ኣን ሃኣኔ ኦጙጝ ማርኬ ኣን ኤምኑዬን፤ ኣይባዬ እን ይዕሲ ኣኑጝ እሻ ውርካ ኣኩሉክ። እየው የእባጃኬን።²⁹ዬ እን ሃኣዬ ከታይ ኔኑጝ እሺዻ ናንዳካጝ ናንዳካጝ ይዕሲዬ ኣኑጝ ሃእባጅያ።³⁰ዬ ዎሻ ጎሜን፤ ኣይባዬ ናንዳካጝ ናንዳካጝ ሹ ማሬ ሄክሼኑጝ ውር ክየምጵንዻ ካኒ ዱምኬን እሺ፤³¹ኣይባዬ ከኦካ ዛርሲ ጁዋናን ጌርሜንኬ እሺዬ ሺጝ ኣኪ ክርስቶስ ኩናያጝ ኣሽክባይ ኦኬ ሹቃ ጊታኬና ሳጊኬ ኦካ ጊታጝ ውሩጝ ኣሽክዮጝ።³²ውርካ ፈረሳውያንዻ ሺጝ ዛርሲ ሃሳውሺኔ እሺ ከጉንዱምኔኑጝ ውርካ ቃሼ ካፈረሳውያኔ ካጎሞጝ ይዕሲያ ውር ጊታይ ባክኔ ጆል ቶኦካ ይሁኔኑጝ።³³ኢየሱስዻ ሺጝ እያጝ፤ ካኡፔኬ እየው ሃሹ ጩዋማጵን፤ ጩዋ ሃኩይባ ሃምካ እን ይዕሲ ኣኑጝ፤³⁴የዎሻ ኣንባ፤ ዬ የጌያኬን ኣን፤ የቻሊያኬን ኦይን ሃኣኖጝ ፓይኔን።³⁵ውርካ ኣይሁድዻ ዋይሼ ጋጝ እያጝ ውሩጝ ኦይን ካማርቴ እሺ ጌዬን ቻሊዬኑጝ ቃቢ ኦን ኩዬን? ከኦካ ጫቃንካ ውርካ ግርክ ውር ጊታይ ኔኒ ላልሜኑጝ ዎሽ ሃሚን ኩዬ እርርሲኔኒ?³⁶ሺጜ የዎሻ ኣንባ፤ ዬ የጌያኬን ኣን፤ ፕር ኦይን ሃኣኒኔዻ የቻሊያኬን ፓይኔን ሃኦ?³⁷ከኦይንካ ቶንቶሮካ ሹ ታቺ እን ኣይካ ቱንሲ ኢየሱስ ዾሬ ከናቅዲ ታቺ ሺጝ እያጝ፤ ውር ካጝ ኮርጉ ቃወ ኣኔያጝ ካኩዋው ዮጝ ናኒዬ ካማትባ፤³⁸ውርካጝ ኤርሜን ከኣን ኣኔያጝ፤ ከእያይ ወርቀት ሺጞጝ ሙዋካ ዻቆ እሬንባ ከቱዎጝ።³⁹እን ሺጜ እያይ ውር እን ኤርሜንኬ እሹጝ ሃናንዳካጝ ኣኔ ኡሲ እንካ ቦዎጝ፤ ናንዳካ ኦ ካኒ ናንዳካጝ ማሬ ኢየሱስ ጎብዬኑጝ ካኒ ኣይኬን እንግን ኡሲ።⁴⁰ከኦካ ዛርሲ ውር ክየም ክየም ዋይ ክያጃዬ ሺጝ፤ ከኣኩሉክ ውሩጝ ሃውርካ ቶካ ባሪዮ።⁴¹ውር ዶክ ሺጝ እሻ ክርስቶስ። ፕር ውር ዶክ ሺጝ ክርስቶስ ቻሊ እያን ከገሊላ ኩኔን?⁴²ወርቀትዻ» ክርስቶስ ኣዬ ቢዛካ ዳዊት፤ ካኩዋዌ ከሃም ዳዊት ኡፔዻ ቤተልሔም ኣኔንኬን ክያጄን?⁴³ዬ ከናንዳካ ክያጃካ ኢየሱስ ከኦካ ጫቃንካ ዛርሲ ማቲያ ላልምኔን፤⁴⁴ውር ክየም ክየም ዎሻ ጎሜን፤ ኣይባዬ ውር ክየምጵን ካኒ ቲትሼኬን እሺ ቡዋ።ውር ጊታይ እያኒሼ ጆሌ ኣይሁድ እን ማሬ ኤርምኔኑጝ⁴⁵ከቱንሲ ውር ጊታይ ባክኔ ጆል ቶኦካ ይሁኔን ዋኬ ፓያ ሃምካ ታታቻንካ ውርካ ቃሼ ውርካ ፈረሳውያኔ፤ እንግንዻ ዋይሼ ውር ጊታይካ ባኬን ሃኦ የማርቴ ቦፓይንቴኑጝ?⁴⁶ውር ጊታይካ ባክኔንዻ ሺጝ፤ ከእያይ ውር ክየምጵንዻ ሃሳወኔ እባጅኬኔ ዋሼያ እንግን።⁴⁷ውርካ ፈረሳውያንዻ ሺጝ እያጜ ዋሻ፤ ቱዋና እየውዻ እያጝኪ?⁴⁸ኣይባዬ ከኦካ ውር ታታቻኔ ውርካ ፈረሳውያኔ ውር ኬና ኤርምኒ ከእሺ ኣኔህ?⁴⁹ዬ ዛርሲ ጊታጝ ማር ክያጃ እባጄኑጝ ሃጊታኬና ጋሺዬ።⁵⁰ከኦካ ሌሜንካ እጝ ውር ኬና ሌሜ ኩይ ሃሚን ኔኒዬ ከኦግዬይ ክየም ኒቆዲሞስ ዋይሼ እንግን እያጝ፤⁵¹ክያጃ ጉዋዬ ውር ክየም ካኒ ሌሜ ዋይኬኔ ካጋሽክዬ ኦ ካኒ እባጅኬኔ ኮምሼባይ?⁵²እንግንዻ ዋይሼ እሺ እንዻ ፕር የኣይካ ገሊላይ? ውርካ ቶካ ባሪዮ ካማሬኬ ገሊላ ናሹጜኔ ቃቢባ፤ የሄክሻባ ሺጝ እያይኔ ዋሼያ እንግን።⁵³ኦይን ጩዋ ፓይላ ፓያ ሃምካ ቶኦ ጊዬቱጝ።

Chapter 8

ሃፑክ 8ኝያ እን ጎሜኬ ኩጳሞጝ¹ዬ ኢየሱስ ኩያ ደብረ ዛይት።²ከካሪንታዻ ፕር እንቃ ጌያ ኦካ ጳልካ ቶኦካ ይሁኔን፤ ዛርሲዻ ፑኡሺሜና ኦካ ማራማራ ኔኒ፤ ኡፓ እንግን እርርሲዬንዻ።³ውርካ እርርሲኔንካ ክያጃ ባካ ሌሜኔ ውርካ ፈረሳውያኔ ቦፓይኔያ ኝያ ኬና ጎሜኬ ኩጳሞ ክያኒ፤ ሪባ እሺ ኦካ ሌሜንካ ዛርሲዻ፤⁴ዋይሼ ኢየሱስ እያጝ፤ ውሩጝካ እርርሲዬን ዮ፤ ኝያጝ ኣሽክዬን ኩጳሞዬ ጎማ፤⁵ሙሴዻ፤ ሃኣጚ ጊታይ ኣኔንኬ እያጝ ካሙርቴኬ ባዩጝ ሜይሼያ ኡዋው፤ ኤ እንካ የሺጚ ኦ?⁶ቦፓይኔ ኣንሺኔን እኑጝ፤ ዎሽ ጉዋር እንካ ካሲሲዬ እሺዬ ጊያ። ዬ ኢየሱስ ጌይ ኩፔ ካርሲያ ከቡዋ ኔኒ ዳሊ ክያኒ ቶኬን።⁷ዜርሜኔ ከክያጃ እን ጋንሺኖጝ ጌይ ካቼ ዋይሼ እንግን እያጝ፤ ከኦጉዩ ሌሜ ሙር እን ማር ሴሶ ኣኔኑጝ ከባይ፤⁸ፕር እንቃ ጌይ ኩፔ ቶካ ዳሊ ክያኒ።⁹ዋይባ እጝ፤ ካርሲኬ ውር ጌቿኔ ካርሲያ ክየም ክየም ቱሌን፤ ኝያ እን ከኦና ዾሬ ኣኔ ሌሜን ኔኒ ክያኑጝ ኢየሱስ ሺዽያ እሺጵን።¹⁰ኢየሱስዻ ጌይ ካቼ ዋይሼ ኝያ እን እያጝ፤ እን ኝያጝ ውራን ፓይ ኦን? ኦና ጋንሼንኬን እን ኮምሼን?¹¹እሺዻ ሺጝ፤ ታቹጝ ዮ፤ ውር ክየምጵንዻ ኣኔኬን፤ ኢየሱስዻ ሺጝ ኣንዻ ሃኮምሼኬን እን፤ ካምባ ካርሲኬ ሹጜ ኦይ ሴሶ ኣሽክዬን።ክሊኔንካ ኢየሱስ እን ኣዬ ኣኩሉኩጝ¹²ኢየሱስ ፕር እንቃ ዋይሼ ውር «ኣን ሃኣይ ፓኖስካ ዳሉጝ፤ ካጝ ዻዬ ኣኑጝ ማትሼባ ሜሌልካ ዻቆ ዬ ክየምጵንዻ ጃሌጆልኬን ድሙጉ ክያኒ።¹³ውርካ ፈረሳውያንዻ ሺጝ እን ኪሊማ እን ኑኑጝ የኪሊኔ ናንዳካ እን ኤምኑጝ ኣኔኬን ውር ኬናካ ቦው።¹⁴ኢየሱስዻ ዋሼ ዋይሼ እንግን እያጝ፤ እንካ ኪሊህንቴ ናንዳካ ኣን ኤምኑጝ ሃኩኔኬ ኦኔ ካካሜ ኦኔ ናንዳካጝ ሃእባጆጝ ኪሊማ ናኒ ሃኣኩሉክ፤ ዬ እየው ሃኩኔኬ ኦኔ ወይ ካካሜ ኦኔ ኦኬ ኬና የእባጅቴ ኣኔኬን።¹⁵እየው የቃብቴ ከቃቦካ ውር፤ ኣን ሃኮምሼኬን ውር ክየምጵንዻ፤¹⁶ካኮምሾጝ፤ ሃኬ ባባ እን ይዕሲ ኣን ዬ ናንዳካጝ ማሬ ኣንጵን ኣዬኑጝ ኮምሼን ናኒ ሃሊኪ።¹⁷ኪሊማካ ውር ዻ ኣኔ ቦወኑጝ ቶካ ከክያጃ ጉዩ።¹⁸ናንዳካ ኣን እንካ ኪሊህንቶጝ ክየማ ኣን፤ ኪሊማ እንቃ እን ይዕሲሼ ኣን ሃባባ።¹⁹ከኦይዻ ሺጝ፤ ሹቡን ኣኔን ኦን? ኢየሱስዻ ሺጝ የእባጃኬን ባባዻ ኣንዻ፤ ዋቲ የእባጃያ ኣንያጝ የእባጃባ ባባዻዬ ዋሼያ እንግን።²⁰ኢየሱስ ሃሳወ እኑጝ ሃኬ ኦካ ካራምካ ቶኦካ ይሁኔን ቱዎጝ ኦካ ቋጩርካ ቶኦካ ኣማ ኣኔን እርርሲኔን፤ ካኣይባዬ ሹ ኔኒ ናንዳካጝ ማሬ ሄክሼኑጝ ውር ክየምጵንዻ ካኒ ጎምኬን እሺ።²¹ኢየሱስዻ ፕር እንቃ ሺጝ፤ ኣን ሃኩይባ እየውዻ የዎሻ ኣንባ፤ ከሴሶ ጉዩዻ የኣርሻባ፤ ዬ ታይ ኣን ሃሺጜ ኩዬኑጝ የቻሊያኬን ፓይኔን።²²ውርካ ኣይሁድ ሺጝ፤ ሺጜ ታይ ሃሺጜ ኩዬኑጝ የቻሊያኬን ፓይኔኑጝ ዎሽ እሺ ኤምኑ ኒሼኒ?²³ዬ እሺ ዋይሼ እንግን እያጝ፤ «እየው የኣያካ ዱቡ፤ ኣን ሃኣይካ ዾዮክ፤ እየው የኣያካ ዳሉጝ፣ ኣን ሃማርካ ዳሉጜን።²⁴ከኣርሽቴ ከሴሶ ጉዩጝ ሃሜይሼያ እየው፤ ሃዋይሼያ እየው ኣን ሃኣይ እሺያጝ፤ እን ኣን ሃኣዬ እሹጝ የማራያ ከሻን ጎሜያጝ ከሴሶ ጉዩ የኣርሻያዬ።²⁵እንግንዻ ሺጝ፤ ኣይባዬ እን የኣይ ኒን? ኢየሱስዻ ሺጝ እያጜ ዋሼያ እንግን፤ እን ሃሜይሼ እየው ሌይ ጋኑጝ ኣን ሃኣይ እሺ።²⁶ከኦጉዩ ኦኬ ጁዋኑ ጊታኬና ካክያጄዬ ካኮምሼዬ ኣኔባ፤ ኣይባዬ እን ይዕሲ ኣኑጝ ሃውር ሌሞ፤ እን ሃዋዬ ከኦኔኑጝ ሃሜይሼባ ዳሉጝ።²⁷እንግንዻ ኣኒኔ እንግን ናንዳካ ሹኔ ሜይሼኑጝ ካኒ ጶቅሲኬን።²⁸ዬ ኢየሱስ ሺጝ እያጝ፤ ሹ ካጝ የሻምቴ ሃንታካ ውር ዼግ ዼጉጝ፤ ኦይን ሃክያጆጝ እሺ ኣዬ ኣኑጜ ሃክያጄ እን ባባ እርርሲዬ ኣኔ፤ ሃማሬኬ ክያጃ ናኒ ኣሽክዬኑጝ የእባጃባ፤²⁹እን ይዕሲ ኣን እሺ ኣኔኬ ኣን፤ ሹ ፓይላ እንካ ዋዝንሲ ኣኑጝ ናንዳካ ኣሽክዬን ካኒ ኦቼኬን ኣንጵን።³⁰ሃሳውባ እን ውር ጁዋኑ ኤርምኔና ከእሺ።ሃንታካ ኣብርሃም³¹ኢየሱስ ዋይሼ ውርካ ኣይሁድ ጊታይ ኤርሜንኬ እሺ እያጝ፤ የቁዋቅትሻያ ከእርርሲኔን ናኒያጝ ከኣኩሉክ እየው ኣያ ውርካ ዻይኔ ጆሌን ናኒ፤³²የእባጃባ እንካ ኣኩሉክዻ፤ ከኣኩሉክዻ ቡልባ እየው ኣርና።³³እንግንዻ ዋሼ ሺጝ ኡዋው ሃኣያ ሃንታካ ኣብርሃም፤ ሃማቲያ ካይሲካ ውር ክየምጵንዻዬ ሃእባጃኬን፤ ኣኪ የሺጊ እያን የቱላባ ኣርና?³⁴ኢየሱስዻ ሺጝ እያጜ ዋሼያ እንግን፤ ሃዋይሼባ እየው ኣኩሉክ፤ ውር እን ኣሽክዬን ሴሶጝ ሃውርካ ዋድማካ ሴሶ፤³⁵ውርካ ዋድማ ኡፍኬን ከሹቃ ኦካ ጶሮካ ሹኔ ከሹቃ፤ ዬ ሃንታ ኣይን ሹ ፓይላ ኡፓ ቶኦ ክያኒ።³⁶ኣኪ ውዋ ቡላ እየው ኣርናያጝ፤ ከኣኩሉክ የማቲያባ ኣርና።³⁷የኣይቴ ሃንታካ ኣብርሃሙጝ ሃእባጅያ እየው፤ ኣይባዬ ናንዳካጝ የማርቴ ክያጃ ናኒ ዋይቴኑጝ የቱሙዬ ናሹጛያ ኣን ኒሼን።³⁸ኣን ሃሃሳውባ እጝ ሃጌዬኬ ኦካ ባባጝ፤ እየውዻ የኣሽክያባ እን የዋይቴኬ ኦካ ሹቡጊኑጝ።³⁹እንግንዻ ሺጝ፤ ሹቡጌን ጉዋዩካ ሃኣብርሃሜ ሃዋሼያ እሺ።ኢየሱስዻ ዋይሼ እንግን እያጝ፤ የኣያያ ሃንታካ ኣብርሃምያጝ ከኣሽኪ እን ኣብርሃም ኣሽኪዬኪ።⁴⁰ኣኩሉክ እን ሃዋዬኬ ኦካ ባሪዮዬ ሃሜይሼ እየው የቱሙዬ ናሹጛያ ኣን ኒሼን፤ ዬ ኣብርሃም ካኒ ሻምኬን እያይ።⁴¹እን እየው የኣሽክቶጝ ሃእን ሹቡጊን ጋሽክዮጝ፤ እንግንዻ ሺጝ፤ «እየውካ ሃማራ ጊታኬና ጅሼኬ ኩጳሞዬኒ፤ ሺጝ ሹኔ ጉዩ ሃባሪዮጵኔ ዋሼያ እንግን።ሃንታካ ዲያብሎስ⁴²ኢየሱስዻ ዋይሼ እንግን እያጝ፤ ባሪዮ ዋታ ሹቡጊንያጝ፤ ኣን ሃኩኔኬ ሃምካ ባሪዮዬ ሃኩንያዬ፤ ዋንቲ የናሺያያ ኣን፤ እሺ ይዕሲያ ኣን ዬ ሃካና ኩንኬን ኣንጵን።⁴³ይን ሃክያጆጝ ሃናንዳካ ኦ የማርቴ ጶቅሲዬኑጝ? ናንዳካኦ ሃናንዳካጝ የማርቴ ክያጃ ናኒ ዋዬን ቻሊዬኑጝ።⁴⁴እየው የኣያካ ሹቡጊን ጉዩ ዲያብሎስ፤ የዎሻ ክያጃካ ሹቡጊን ሹዋጵሼን፤ እሺ እባ ከሌሜን ሃውርካ ኒሺኔን፤ ከእሺ ናንዳካጝ ኣኩሉክ ማሬ ኣኔኑጝ ካኒ ቁዋቅትሽኬን ከኣኩሉክ፤ እሻ ውርካ ሾሮ፤ ናንዳካጝ ኣዬ ⁴⁵ዬ ኣን ናንዳካጝ ሃሃሳወ ኣኩሊኩጝ የኤርምንቴኬን ከኣን።⁴⁶ከኦጉዩ ናንዳካ ሴሶ ኬና ካቻሊ ኣን ካሲሲዬን ኣኔባይ? ሃኬና ሃሳወ ከኣኩሉክያጝ፤ ሃናንዳካኦ የማርቴኬ ኣን ኤርምኔኑጝ?⁴⁷እን ኣይኬ ባሪዮጝ ዋይ እጝ ባሪዮ ሺጞጝ፤ ዬ እየው ናንዳካጝ የማርቴኬ ባሪዮ ኣዬኑጝ የዋያኬን።እጝ ኢየሱስ ሃሳወ ናንዳካ እሹጝ⁴⁸ውርካ ኣይሁድ ዋሼ ሺጝ እን የኣይ ውርካ ሳማሪያይ፤ ፕር እን ሃሺጝቴ ቤሮ ጎማ እኑጝ ሃማራ ሊኪዬኒ?⁴⁹ኢየሱስዻ ሺጝ እያጜ ዋሼያ እንግን፤ ኣንካ ሃሪግሼንባ ባባ ዬ ቤሮ ካኒ ጎምኬን ኣን፤ ዬ እየው የጎብሻያ ኣን።⁵⁰ኣን ሃዎሽኬን ጌጳሞ ናኒ፤ የእጛ ዎሾጝ ኣኔባ፤ ካኮምሺኔንዻ ሃእሺ።⁵¹ሃዋይሼባ እየው ኣኩሉክ ውር ክየምጵንዻ ዻዬያ ክያጃ ናኒያጝ ጌይኬን ኣርሼን ክየምጵንዻ።⁵²ውርካ ኣይሁድ ሺጝ እያጝ፤ ቤሮ ኣኒኔ ከእኑጝ ሃእባጃያ ጋን፤ ኣብርሃም ኣርሻ፣ ውርካ ቶካ ባሪዮንዻ ጋርሻ እያይ፤ ዬ እን የሺጚ ውርካጝ ዻዬ ክያጃ ናኑጝ ካማሬ ኣርሼን ጌዬኑጝ የክያጅያ።⁵³እን የሳጊባይ ከኦካ ሹቡጌን ጉዋዩ ኣብርሃም? እሺ ኣርሻ ውርካ ቶካ ባሪዮንዻ እያይ፤ ኣይባዬ እን ከሺጝ ኣን ሃኣይ ኒን?⁵⁴ኢየሱስዻ ሺጝ እያጜ ዋሻ፤ ኣን ሃጌጳሲያ ኣን ኤምኑያጝ ጌጳሞ ናኒ ሃማም እያይ፤ ዬ እንካ ጌጳሲ ኣኑጝ እን እየው የሺጝቴ ኣምላክ ጉዋዩጝ ሃባባ።⁵⁵እየው ከማር እባጄኑጝ ኣን ሃእባጅያ፤ የሺጛያ ሃእባጃኬንያጝ ኣንዻ ሃማቲባ ውርካ ሾሮ ከእየው፤ ዬ ኣን ሃእባጅያ፤ ሃቶይባ ክያጃ ኔኒዻ።⁵⁶ሹቡጊን ኣብርሃም ከቃቦካ ሹ ናኒ ጌዬን ዋዝንዽንያ፤ ጌያዻ፤ ሻማ ሾሮዻ።⁵⁷ውርካ ኣይሁድዻ ሺጝ፤ እኑጝ ካኒ ቦን ማር ዾጝታም ሄክሼኑጝ የጌይያህ ኣብርሃም?⁵⁸ኢየሱስዻ ሺጝ ሃዋይሼባ እየው ኣኩሉክ፤ ከሌሜንካ ጅሼንካ ኣብርሃም ኣን ሃኣይ ኣን።⁵⁹ከሹ እን ሺጝካ ሙሬኔ ቦዋ ባይ፤ ዬ ኢየሱስ ራሼና ከኦጊዬይ፤ ቱልኬ ኦካ ቶኦካ ይሁኔንዻዬ ኩያ።

Chapter 9

ሃፑክ 9ኢየሱስ ባይሺሻ ውር እን ካርቡ ኣይ ሙሙዾዬ ጅሾጝ¹ሳጊኬ ጉዋርያጝ ጌይ ውር ኬና ካርሲኬ ኦባ ጅሼዬ ካርቡ ኣይ ሙሙዾ።²ውር ጊታይካ ዻይኔንዻ ሺጝ፤ «ረቢ፤ ውሩጝ ካርቡ ኣይ ሙሙዾዬ ጅሾጝ ኣሽኪ ሴሶ ሃኒን? ሃእሺ ሞ ውራን ኔኒዬ ጋንሼና።³ኢየሱስዻ ሺጝ እያጜ ዋሻ፤ እሺ ወይ ውራን ኔኒ ካኒ ጋሽኪኬን ሴሶ፤ ይጝ ኣዬውጝ ካዹዋልሼን ዋድማካ ባሪዮ ከእሺዬ ጊያ።⁴ሹ ኣኔባዬ ዋድማካ እን ይዕሲ ኣን ኣሽክዬን ኣኔባ፤ ውር ክየምጵንዻ ካማሬ ኣሽክዬን ቻሊዬን ምክር ኔኒ ኩንባ፤⁵ሃኣኔንባ ዳሉጝ ክያኒዬ ፓኖስካ ዳሉጝ ሃኣን።⁶ሺጜ እያይኑጝ ጩዋ፤ ሺጝ ካፓልቅቴ ዳሊ ክያኒዬ ሙኒያ ሲሮ፤ ጵሻ ካርቡካ ውር እንዻዬ፤⁷ዋይሼ እሺ ካሜ ሮኩንቴ ኦካ ዱቅኔን እንካ ሰሊሆም፤ እን ሺጜ ሰሊሆም ሺጝ ሃኬና ይዕሲዬ። ውር እንዻ ኩዬ ሮኬና፤ ጌይዻዬ ዋኬ ኩና።⁸ውርካ ጉል ኔኒዬ ከሌሜንካ እን ኡፔ ኣኔን ይሁኔኔ ጌይ እሹጝ፤ ሺጝ ውሩጝ ማር ውር ኑጝ ኡፔ ኣኔን ይሁኔንኪ?⁹ውር ክየም ክየም ሺጝ ከኣኩሉክ ሃእሺ፣ ዶክ ሺጝ፤ ሙኔን እሺ ዬ ማር እሺዬን። ዬ እሺ ሺጝ ሃኣን።¹⁰እንግንዻ ሺጝ ኣኪ ካርቡ ኑኑ ቦወን እያኔ ጋንሼና?¹¹እሺዻ ሺጝ ውር እን የሺጝቴ ኢየሱስ ሻም ሲሮዬ ጵሻ ካርቡ ናኒ፤ ካካሜ ሰሊሆሜ ካሮኩኖጝ ሜይሼያ ኣን፤ ሃኩያ ሮኬንያ ጌዬንዻ ሃቻሊያ ሺጝ እያይኔ ዋሼያ እንግን።¹²እንግንዻ ሺጝ ኣኪ ውር እን ኣኔን ኦን። እሺዻ ሺጝ ኣንዻ ሃእባጅኬን።ውርካ ፈረሳውያን ውር እን ሻም እያን ባይሾጝ ካርሲያ ቶዬን¹³እንግንዻ ቦሼያ ውር ኑጝ ካርቡ ኣይ ሙሙዾጝ ሃምካ ውርካ ፈረሳውያን።¹⁴ኢየሱስ እን ኣሽክዬ ሲሮጝ፤ ውር እን ካርቡ ቦውኖጝ ሃሹ እንካ ሶጵሳጝ።¹⁵ዬ ውርካ ፈረሳውያን ሻም እያን ቻሊዬ ጌዬኑጝ ጋንሼና፤ ውር እንዻ ሺጝ፤ እሺ ጵሻ ካርቡ ናኒ ከሲሮ፤ ኣንዻ ሃሮኬንያ፤ ሃኣጝ ሃጌይያ ዋይሼ እንግን እያይ።¹⁶ውር ክየም ክየም ካፈረሳውያን ሺጝ ውሩጝ ማር ሹ እንካ ሶጳሳ ሪግሺኔኑጝ ማርኬ ባሪዮዬን ዬ ዶክ ሺጝ፤ ውርካ ሴሶ ቻሊ እያን ኦኬ ዹዋልሺኔን ሹቃ ጊታጝ ኣሽክዬን? ከኦካ ጫቃን ጊዬይ ኣይሼያ ዋራቅ።¹⁷ዬ ዋክቴ ሃምካ ውር ኑጝ ካርቡ ኣይ ሙሙዾጝ፤ ሺጝ ናንዳካ ውር እን ቦው ካርቡ ኑኑጝ፤ ኣኪ እን የሺጚ እያን? ውር እንዻ ሺጝ እሻ ውርካ ቶካ ባሪዮ።¹⁸ውርካ ኣይሁድዻ ይዕሲሼ እሺ ሃምካ ውራን ኔኒዬ ሌይ ሃምካ ሺዎጝ፤ ውር እን ካርቡ ኣይ ሙሙዾዬ ጌዬዬ ካኒ ጎምኬን ከሻን።¹⁹እንግንዻ ሺጝ፤ ውዋ እን ጉዩ የሺጝቴ ጅሻ ሙሙዾጝ ሃይንኪ? ኣኪ ጋን ሻም እያን ቻሊዬ ጌዬኑጝ ዋይሼ እንግን እያይ።²⁰ውራን ኔኒዻ ሺጝ እያጜ ዋሻ፤ ኣዬ ውዋ ጉዋዩዬ ጅሼ ካርቡ ሙሙዾጝ ሃእባጃያ፤²¹ዬ ጋን ሻም እያን ቻሊዬ ጌዬኔ ካርቡ ኔኒ ቦውሻ እሺ ኒኔ ኡዋው ሃእባጃኬን።ናንዳካጝ ኣዬ ውር ፓሱጝ፤ ናንዳካ እሺ ኤምኑ ቻሊባ ሃሳውኔኔ ኣንሽ እሺ።²²ውርካጝ ሺጚ ኢየሱስ ሃክርስቶሴ ክሊዬን ፓይላ ከኦካ ቶኦካ ይሁኔን ካዋኮጝ ናንዳካ ውርካ ኣይሁድ ሌሜ ቱሙዮጝ፤ ውራን ኔኒ እን ሺጜ እያይኑጝ ሃናንዳካጝ ሪግሺኔ ውርካ ኣይሁዱጝ።²³ውራን ኔኒዻ፤ ኣዬ ውር ፓሱጝ ኣንሺ እሺ።²⁴ሺው ውር እን ካርቡ ኣይ ሙሙዾ እንቃዬ ሺጝ፤ እን ውሩጝ ሪግሺንቴባ ባሪዮ፤ ውር እን ኣዬ ውርካ ሴሶጝ ኡዋው ሃእባጃያ።²⁵እሺዻ ሺጝ፤ እን ሃኣዬ ውርካ ሴሶጝ ኣን ሃእባጅኬን፤ ኣይባዬ ሃኣዬ ውር ኬና ካርቡ ኣይ ሙሙዾዬ ዬ ጋን ሃኣኒኔ ጌዬኑጝ ሃእባጅያ ኦኬ ክየም።²⁶እንግንዻ ሺጝ፤ ሻም እን እያን፤ ካርቡ ኑኑዻ ቦው እያኔ ጋንሼና።²⁷እሺዻ ሺጝ ሃሌምሻ ሜይሼያ እየው፤ የካኔ ዋይሺቴኬኒ ኣን፤ ሃናንዳካኦ የዎሽቴ እንቃ ዋዬኑጝ፤ ፕር እየው የዎሻ ውርካ ዻይኔን ማቲዬኒ?²⁸ከኦይን ጩዋ ሃሳውሼ እሺ ክያጃካ ይሪኔኔ ሺጝ እያጝ፤ ውርካ ዻይኔን ካውሩጝ ሃእኒ? ኡዋካ ሃኣያ ውርካ ዻይኔንካ ሙሴ/²⁹ባሪዮ ሃሳውኔ ሙሶጝ ሃእባጃያ፤ ዬ ውሩጝ ኩኔኬ ኦንዻ ሃእባጃኬን።³⁰ውር እንዻ ሺጝ እያጜ ዋሼያ እንግን፤ እን ኩንኬ ኦኑጝ እየው የማርቴ እባጄኑጝ፤ ሃኬና ጎሺዬ፤ ኣይባዬ እሺ ቦሼያ ኣን ካርቡ ናኒ።³¹ባሪዮ ሃኬ እን ዋይሼን እሺዬ ሪግሼኔ ኣሽክ ክያጃ ኔኒዬ ዬ ማሬ ውርካ ሴሶ ዋይሼኔኑጝ ሃእባጃያ።³²ሺጝ ውር ኬና ቦው ካርቡካ ውር ኬና ካርሲኬ ኦባ ጅሼዬ ኣይ ሙሙዾጝ ኣኔባጝ፤ ካርሲኬ ኦባ ሙኔ ፔኔ ውር ክየምጵንዻ ኬና ዋህ ኣኔኬን።³³ውሩጝ ዋቲ ማራ ከባሪዮ ኣዬንያጝ ዋንቲ ቻሊሜንኬን ይጝ ኣሽክዬን።³⁴እንግንዻ ሺጝ፤ ክያጃ ኔኒ እኑጝ ሻሜ ጅሼኬ ሴሶ፤ እን የሺጚ እያን ኡዋው እርርሲዬን? ሺጝ እያይኔ ዋሼያ እሺ፤ ዋኬያዻ።ሙሙዾ ኣዬንካ ኡሲ³⁵ኢየሱስዻ ዋያ እን ዋኬ ውር እኑጝ፤ ሹ እን ጌዬ እሺዻ ዋይሼ እሺ የኤርምንባይ ከሃንታካ ውር?³⁶ውር እንዻ ሺጝ፤ ታቹጝ ናኒዮ፤ ካኤርሚኖጝ እሻ ኒኔ ኣንሼና።³⁷ኢየሱስዻ ዋይሼ እሺ የጌይያህ፤ ጋን ኣኔን ከእን ሃሳውኔን እሻኒን?³⁸ውር እንዻ ሺጝ፤ ታቹጝ ዮ፤ ሃኤርሚኔባ፤ ቶኬ ኩዋምንዻዬ ይወና።³⁹ኢየሱስዻ ሺጝ፤ ሙሙዻን ካጌዮጝ፤ ጊታይ ጌይዻ ካሃሳዎጝ፤ ናንዳካ ኮምሼን ሃኩንያ ሃኩንያ ዳሉጝ ክያኑጝ።⁴⁰ውር ክየም ክየም ጊታይካ ፈረሳውያን ኣኔን ከእሹጝ ዋይ እጜ ሺጝ ሃኦ ኔኒ? ኣኪ ኡዋዻ ሃሙሙዾ ኣዬን ጉዋዩይ?⁴¹ኢየሱስዻ ዋይሼ እንግን ዋንቲ የኣያያ ሙሙዾያጝ የኣንቴኬን ሴሶ፤ዬ ጋን ናንዳካጝ የሺጝቴ ሃጌያባጝ፤ ሴሶ ጉዩ ከእያይ ኣኖጝ ኣኔባ።

Chapter 10

ሃፑክ 10ውርካ ዻውኔኔ ዜሌዬ¹ሃዋይሼባ እየው ኣኩሉክ፤ ሃምካ ዜሌካ ማድር ማርኬ ሃፑኬኔ እን ቃሌ ሁሉኬ ኦ እንቃጝ ሃጓርጉዬ ካቃውኔኔ፤²ዬ እን ሁሉኬ ሃፑኩጝ እሻ ውርካ ዻውኔንካ ማድር፤³ውር እን ባኬን ሃፑክዻ ቦውሼባ እሺ ሃፑክ፤ ማድራንዻ ዋይባ ናቅዲ ኔኒ፤ ማድራን ኔኒዻ ሺውኬ ሮጜ ቡልባ።⁴ቡላ ጊታይ ኣይ ኔኒ ፓይላያጝ ጩዋ ኩይባ ከሌሜን ጊዬይ፤ ማድራንዻ ናንዳካጝ ዋዬ ናቅዲ ኔኑጝ ዻዬ እሺባ።⁵ዬ ውር እን ኣይ ኮማናጝ ናንዳካጝ ማሬ ናቅዲ ኔኒ እባጄኑጝ ጉክባ ከኦኔኒ ዬ ዻዬኬን እሺ ክየምጵንዻ።⁶ኢየሱስ ዋይሼ እንግን ሄክንሶጝ፤ ዬ እንግን ሜይሼ እንግን ኦጝ ካኒ ጶቅሲኬን።⁷ዬ ኢየሱስ ፕር ዋይሼ እንግን እያጝ፤ ሃዋይሼባ እየው ኣኩሉክ፤ ሃፑካ ማድር ሃኣን።⁸ጊታይ ፓዬን ከሌሜን ናኑጝ ሃጓርጉዬ ካቃውኔኔ፤ ዬ ማድራን ካኒ ዋይሼንኬን እንግን።⁹ሃፑካ ኣን፤ እን ሁሉኬ ዻሪ ናኒ ፓይላ ባይሽባ፤ ሻውባ፣ ቱልባዻ ጌይባ ኦካ ቃትዻ።¹⁰ጓርጉ ኩን ኣጉሬኔ፣ ኒሼኔ ካይሲዬንጵኔ፤ ዬ ኣን ካኣይሼ እንግን ዻቆዬ ካዻሺዬ እንግኔ ሃኩንያ።¹¹ውር ሹቃካ ዻውኔን ሃኣን፤ ውርካ ዻውኔን ሹቃ ሳስክዬ ኣዬንባ ዻቆ ኔኒ ናንዳካ ማድራን፤¹²ዬ ውርካ ዻውኔን እን ሃይዕሲዮጝ ማድራን ናንዳካጝ ማሬ ኔኒ ኣዬኑጝ፤ ዮዮ ፓዬንያጝ ኦይድ እንግኔ ሪሽባ፤ ዮዮዻ እንዽባ ማድራን፤ ላሊባዻ።¹³ሪሾጝ ሃናንዳካጝ ኣዬ ሃሊዬ ማርሼ ማድራን ኦኬ ክየምጵንዻ ኣኔኑጝ።¹⁴ውርካ ዻውኔን ሹቃ ሃኣን፤ ሃእባጅያ ማድራን ናኒ፤ እንግንዻ ጊባጃ ኣን፤¹⁵ይንዻ ባባ ከእያይ እባጄ ኣኑጝ፤ ኣንዻ ሃኬ እያይ ሃእባጄ ባባጝ። ዻቆ ናኒዻ ሃሳስክያ ኣዬን ናንዳካ ማድራን ናኒ።¹⁶ጊታይ ማርኬ ኦካ ዜሎጝ ኣዬኑጝ ማድር ናኒ እንቃ ኣኔባ፤ እንግን ቦኩኔን ናኒ ኣኔባ። እንግንዻ ዋይባ ናቅዲ ናኒ፤ ማቲባ ዜሌ ክየምዻ፤ ውርካ ዻውኔንዻ ሃክየም።¹⁷ናንዳካ ዋኬ ናሹጜን ናንዳካጝ ካሳስክያ ኣይኔ ዻቆ ናኑጝ ባባ ናሺያ ኣን።¹⁸ዻቆ ናኒ ሃሳስክያ ኣዬንባ ከቃቦ ናኒ ዬ ውር ክየምጵንዻ ቦኬን ከኦናኒ፤ ሳስክዬ ኣይኔኔ ናሹጜኔ ሃኣኔ ጌጳሞ፤ ኤርጎጝ ሃቦዎጝ ሃኬ ኦካ ባባ።¹⁹ከኦይን እን ናሹጝኬ ክያጃ እኑጝ እንቃ ከኦካ ጫቃንካ ውርካ ኣይሁድ ማቲያ ላልምኔን።²⁰ውር ጁዋኑ ሺጝ፤ ሃኬና ቤሮ ጎሜ ኣይ ውርካ ጮዩ፤ ሃኦ የዋይቴ ክያጃ ኔኑጝ?²¹ዬ ዶክ ሺጝ፤ ይጝ ማር ሃሳዋካ ውር እን ቤሮ ጎሜዬን፤ ቤሮ ቻሊባይ ካርቡካ ውር እን ኣይ ሙሙዾ ቦወን?እን ውርካ ኣይሁድ ማሬ ኣምኒዬኑጝ²²ከኦካ ኢየሩሳሌም ማቲያ ቶንቶሮካ ቶኦካ ይሁኔን ሮኩንሲዬን፤ ዋዳ ኔኒዻ ሃባርጊን፤²³ኢየሱስዻ ከኦካ ካርምካ ቶኦካ ይሁኔን ቱዎጝ፤ ኣኔን ከኦይካ ዋኬጆሌንካ ሰሎሞን ሳጊዬን፤²⁴ውርካ ኣይሁድዻ ጱዽ እሺዬ ዋይሼ እሺ ሃሌይ ኣሚን ከጎሜ ሻን ጉዋዩዬ ከኡፎጝ? እን የኣይ ክርስቶስያጝ ሜይሼ ኡዋው ሊኪ።²⁵ኢየሱስዻ ሺጝ እያጜ ዋሼያ እንግን፤ ኣን እባጝ ሃሜይሼያ እየው፤ ዬ እየው የኣምኒያኬን ከሮጝካ ባባ፤ ኦኬ ሹቃ ጊታይ ሃኣሽክሼ እየው ሃሳውባ ናንዳካ ኣን፤²⁶ዬ እየው ናንዳካጝ የማርቴ ማድር ናኒ ኣዬኑጝ የኣምኒያኬን ክያጃ ናኒ፤²⁷ማድራን ናኒ ዋይባ ናቅዲ ናኒ፤ ኣን ሃእባጅያ እንግን፤ እንግንዻ ዻዬ እንባ፤²⁸ኣን ሃኣይባ እንግን ዻቆካ ቦን ጮል፤ ካይኬን ክየምጵንዻ፤ ከኦካ ቡዋ ናኒዻ ውር ክየምጵንዻ ኬናካ ቻሊ እንግን ዎቼን ኣኔኬን።²⁹ባባ እን ኣይ ኣን እንግኑጝ ከፓይላ ሃሳጊ፤ ከኦካ ቡዋካ ባባዻ ውር ኬና ካቻሊ እንግን ዎቼን ኣኔኬን።³⁰ኣኔ ባባዬ ሃኣያ ክየም።³¹ውርካ ኣይሁድ እሺ ሙሬን ቦዋ ባይ እንቃ፤³²ዬ ኢየሱስ ሺጝ፤ ሃዹዋሼ እየውባ ዹዋልሺኔን ሹቃ ታታቺ ጁዋኑ ጊታይ ኣኔንኬ ባባጝ፤ ኣኪ ከኦካ ጊታይ የሺጛ ናንዳካና ኣን ሙሬን? ዋይሼ እንግን እያይ።³³ውርካ ኣይድዻ ሺጝ፤ ሃሺጝቴ እን ሙሬኑጝ የኣይባ ውርካ ማሜ፤ ዋድማ ኑኑ የሻሜ ኬካ ኣምላክ፤ የሃሳውኔ ክያጃካ ይሪኔኑጝ ዬ ከጊታጝ ማር ናንዳካ ናዬኔ ዋሼያ እሺ።³⁴ኢየሱስዻ ሺጝ እያጜ ዋሼያ እንግን፤ ከክያጃ ጉዩ እየው የኣያ ኣማልክት ሺጝ እያይኔ ካኒ ቶኬኒ?³⁵እን ቦሼ እየው ክያጃካ ባሪዮ ኣማልክት ጉዩ ኣኔያጝ፤ ማር ኬና ካማር ወርቀት ሚኔን ቻሊዬንያጝ፤³⁶ኣኪ፤ ሃዋይሼያ እየው ሃኣይ ውዋካ ባሪዮያጝ፤ ኣይን ሹኖጝ እን ሻሜ ዋናዬ ባርኪዬ ይዕሲሼ ዳሉጝ ሃናንዳካ ኦ የሺጛ ይራዬ የሻምቴ ውርካ ሴሶጝ?³⁷ሃማሪያ እን ባባ ኣሽክዬ ኣሽክዬንያጝ የኣምኒያኬን ክያጃ ናኒ፤³⁸ዬ ሃኦኬና ኣሽክዬዬ የማራያ ኣን ኣምኒዬንዻያጝ፣ ባባ ኣኒኔ ከኣኔ ኣንዻ ሃኣኒኔ ከባባዬ ከእባጅቴዬ ከጵቅሲቶጝ ኦኬ ሹቃሹቃ ጊታይ ኣምኒባ።³⁹ፕር እንቃ ዎሻ ጎሜን፤ ዬ እሺ ዻቃ ከኦካ ቡዋ ጊዬይ።⁴⁰ከኦይን ኢየሱስ ኩያ ኦባ ከሌሜን ዮሐንስ ዱቅዬ እሺ እያጝካ ዮርዳኖስ ታቴ፤ ኡፓ ኦይንዻ፤⁴¹ውር ጁዋኑዻ ፓዬን ኦይን ኔኑጝ። እንግንዻ ሺጝ፤ ዮሐንስ ካኒ ኣሽኪኬን ኦኬ ሹቃ ክየምጵንዻ፤ ኣይባዬ እን ሃሳወ ናንዳካ ውሩጝ ፓይላ ሃኣኩሉክ።⁴²ከኦካ ራቅ እን ውር ጁዋኑ ኣምኒያ ከኢየሱስ።

Chapter 11

ሃፑክ 11ኣርሼንካ ኣልዓዛር¹ከኦካ ልትካ ማሪያሜ ጪኔ ማርታዬ እን ኡፔን ቢታንያ እን ሺጜ ኣልዓዛር ዴሜኔ ኣኔባ።²እን ጪኔ ኔኒ ኣልዛዓር ዴምኔ ማሪያም፤ እርሼ ጃፍካ ታቺ እን ሹቶዬ ኣኔን ጃፍ ኔኒ ከጪራሺ ፒቴን።³ጪኒጌንካ ጋጝዻ ሺጝ፤ ታቹጝ ዮ፤ ውር እን ሃናሺቶጝ ዴሜናዬ ይዕሲሼያ እሺ ሜርሜር።⁴ኢየሱስ ሹ እን ዋዬ እኑጝ ሺጝ፤ ዴምኔን እን ውዋካ ባሪዮ ካጌጳሲኬ እሺዬ ሃናንዳካ ጌጳሞካ ባሪዮ ዬ ማር ኬና ካሄክሺሽ ሃምካ ኣርሼኔን።⁵ኢየሱስዻ ናሺባ ማርታዬ ጪኔዬ ኣልዓዛሬ።⁶ኣይባዬ ሹ እን ዋዬ ዴምኔንካ ኣልዓዛር ከኦካ ራቅ እን ኣኖጝ ድቤና ሹ ዻ።⁷ከኦይን ጩዋ ዋይሼ ውር ጊታይ ዻዬ ጆሌ እሹጝ ካዋክቴ እያጝካ ይሁዳጝ።⁸እንግንዻ ሺጝ ውሩጝካ እርርሲዬን ጉዋዩ ዮ፤ ከሌሜንካ ሹ ጩዋማ ውርካ ኣይሁድ ዎሻ እን ከባይ ሙሬን፤ ፕር እንቃ የኩይባይ ሃሚን?⁹ኢየሱስዻ ሺጝ እያጜ ዋሻ፤ ሹሽ ሃሳዓት ታጲላማ ማር ሜሌሌኒ? እን ናሹጝኬ ኦሜሌል ካዳሉጝ ናንዳካ ሹሽ እን ጌዮጝ እንካ ዋካ ጆል ካትሜንኬን፤¹⁰ዬ እንካ ካቲምንቶጝ ሃእን ጃሌጆል ድሙጉ ክያኑጝ ኦሜሌል ኣኔኬኔ።¹¹ሜይሼ እንግን እኑጝ ጩዋ ዋይሼ እንግን፤ ውርካ ናሺማ ጉዋዩ ኣልዓዛር ኡጛ፤ ኣንዻ ሃኩይባ እሺ ከሩዋቱክ ክያኒ ጬይሼን¹²ውር ጊታይ ዻዬ ጆሌ እሺዻ ሺጝ፤ ታቹጝ ዮ፤ ኡጉያጝ ባይሽባይ።¹³ኢየሱስ ሜይሼ እንግን እኑጝ ሃናንዳካ እን ኣርሾጝ፤ ዬ ውር ጊታይካ ዻይኔን ዋሽኬ ኦኮኑጝ ሃሳወ ከኦኮኑጝ ሩዋቱክ ጎሜ እሺዬ ኡጞጝ።¹⁴ዬ ከኣኩሉክ ዋይሼ እንግን ኣልዓዛር ኣርሻ።¹⁵ከኣምኒቶጝ፤ ናንዳካጝ ሃማሬ ሃሚን ኣኔኑጝ ናንዳካ እየው ኦኬ ዋዝንሲያ ኣን ዬጋን ካፓይባ ሃሚን ኔኑጝ።¹⁶ከኦይን እን ሺጜ ዲዲሞስ ቶማስ ዋይሼ ውርካ ዻይኔን ጊታይ ሺዺ ኡዋዻ ካፓያ ኣርሺባ ከእሺ።ኢየሱስ ሌምሲያ ጪኒጌንካ ኣልዓዛር¹⁷ኢየሱስ ሄክሺኒንያጝ ኣልዓዛር ቱቱኬ ማቲያ ሹ ኣሁር።¹⁸ቢታንያ ከኦካ ኢየሩሳሌም ዹካትሽ ዹካትሼን ካሹ ታጲላማ።¹⁹ውር ጁዋኑካ ኣይሁድዻ ፓዬን ማርታዬ ማሪያሜ ናንዳካ ኣርሼንካ ጪኒጌን ኣልዓዛር ሌምሲዬን፤²⁰ማርታ ዋይ ኩኔንካ ኢየሱሴ ቱላ ቦወን፤ ዬ ማሪያም ሺዺያ ቶኦ ክያኒ።²¹ማርታዻ ዋይሼ ኢየሱስ እያጝ፤ ታቹጝ ዮ፤ ዋንቲ እን የኣኔያ ኦጝያጝ ዋቲ ጪኔ ናኒ ኣርኬን።²²ኣይን ጋኑጝ ኦካጝ ሃይሁኖጝ ፓይላ ባሪዮ ካኣዬ ኣኑጝ ሃእባጅያ።²³ኢየሱዻ ዋይሼ እሺ ጪኔ ኑኑ ናሹጝጋ።²⁴ማርታዻ ሺጝ፤ ከሹካ ቱንሲ ከናሹጜን ካናሹጞጝ ሃእባጅያ።²⁵ኢየሱስ ዋይሼ እሺ እያጝ፤ ናሹጜኔ ዻቆዬ ሃኣን፤ እን ኣምኒኬ ኣኑጝ ኣርሺኒን ኦፓ ከዻቆ፤²⁶ካጝ ኡፍኬ ኣኑጝ፤ እን ኣምኒኬ ኣንዻ ክየምጵንዻ ኣርኬን የኣምኒባይ ይጝ?²⁷እሺዻ ሺጝ፤ እህ ታቹጝ ዮ፤ እን የኩኔ ዻሉጝ ክያኒ የኣዬ ክርስቶስ ውዋካ ባሪዮጝ ሃኣምኒባ። ²⁸ሺጜ እን ጩዋ፤ ዋኬ ኩዬ ሺው ጪኔ ማሪያም እሺጵኔ ሺጝ፤ ²⁹ማሪያምዻ ዋይባ እን ናሹጝ ይሪካዬ ኩያ ሃሚን ኔኑጝ።³⁰ከሹ እን፤ ሃራቅ እን ማርታ ቦወ ኢየሱስ ዬ ካኒ ሁሉኬን ሃምካ ሊቱጝ።³¹ውር ጊታይካ ኣይሁድዻ ጊታና ሌንሲዬን ማሪያሜ ኣኔን ቶኦ ቱዎጝ ጌይ እን ናሹጜ ቱሌዬ፤ ዋሽኬ ኦኮኑጝ ካካሜ ሃምካ ይግኔካ ኦቆሬዬ ዻዬያ።³²ማርታዻ ሄክሽ ሃምካ ራቅ እን ኢየሱስ ኣኔዬ ጌይባ፤ ቡድ ጃፍ ኔኒ ክያኒዬ ሺጝ፤ ታቹጝ፤ ታቹጝ ዮ፤ ዋንቲ እን የኣኔያ ኦጝያጝ ጪኔ ናኒ ኣርኬን።³³ኢየሱስዻ ሹ እን እሺ ኦቆሮዬ ጌዬ ውርካ ኣይሁድ ጊታይ ዻዬ እሺዬ ፓዬኑጝ መንፍስ ሞይካዽዬ፤³⁴ሺጝ የኣጁጛ ኦኔ ኣንሼና። እንግንዻ ሺጝ ታቹጝ ዮ፤ ኩዋዌ ቶይባ።³⁵ኢየሱስዻ እርሻ ጪራው ኔኒ።³⁶ውርካ ኣይሁድዻ ሺጝ ይንዳ ቶህየ ናሺ እያን?³⁷ከኦግዬይዻ ውር ክየም ክየም ሺጝ፤ ውር እን ቦዊ ካርቡካ ውር እን ኣይ ሙሙዾጝ፤ ዋቲ ውሩጝዻ ካማሬ ኣርሼን ቻሊዬን ሻማ?እን ኢየሱስ ቲቴ ኣልዓዛር ከኣርሼን ክያኑጝ³⁸ኢየሱስ ዱም ሻን ኔኒ እንቃ ከሞይካዾዬ ኩና ሃንካ ሌሱጝ፤ ሌሲዻ ሃጊን ኬና ሹፔኬ ባይ፤³⁹እሺዻ ዋይሼ እንግን ቲቲ ባይ፤ ጪኔካ እን ኣርሺዻ ማርታ ሺጝ ታቹጝ ዮ ጋን ናንዳካጝ ኡፑኔ ሹ ኣሁሩጝ ማጅባ።⁴⁰ኢየሱስዻ ዋይሼ እሺ ሃሺጚ የኣምኒያጝ የጌይባ ጌጳሞካ ባሪዮዬ ሃካና ሜይሼኬኒ እን?⁴¹ቲቲባ ባይ፤ ኢየሱስዻ ቶይ ዾዮኬ ሺጝ እያጝ፤ ባባዮ፤ ናንዳካጝ የዋይሺኔ ኣኑጝ ሮጝ ኑኑ ካጌጳዽባ፤⁴²ሹ ጮል የዋይሺኔ ኣኑጝ ሃእባጅያ፤ ዬ ሃክያጄ እኑጝ ከኦካ ውር ጊታጝ ጎሩጝ ከእያይ የይዕሲዬ ኣኑጝ ካጋምኒባዬ ጊያ።⁴³ኢየሱስ ሺጜ እኑጝ ጩዋ ከናቅዲ ታቺ ሺጝ ኣልዓዛር ዮ፤ ኩዋ ቱልባዬ ሺዋ።⁴⁴ውርና ኣርሺዻ ከኦና ቡዋ ኔኒዬ ጃፌ ሳሪዬ ከጫርቅካ ኣፓላ ዽታኮጝ ማሪ ኔኒዻ ቁሜኬ ኣፓላጝ ቱላ። ኢየሱስዻ ሺጝ ቡል ና ሳሪዬ እሺዬ ካካምባ።ጫልኪምኔን እን ሻሜካ ኢየሱስ ኒሼኑጝ⁴⁵ዬ ከኦካ ውርካ ኣይሁድ ጊታይ ፓዬን ሃምካ ማሪያም፤ ከኦግታይ ኢየሱስ ኣሽክዬዬ ጌዮጝ ጁዋናን ጋምኒያ ከእሺ።⁴⁶ዬ ውር ክየም ክየም ፓዬ ኦይን ኢየሱስ ኣሽክዮጝ ሜይሼያ ውርካ ፈረሳውያን፤⁴⁷ከኦይን ታታቻንካ ውርካ ቃሼ ውርካ ፈረሳውያኔ ሺዋ ውር ታታቻንካ ካራምካ ኣይሁድ ጉባይ ክያኒ። እንግንዻ ሺጝ እያጝ፤ ውሩጝ ናንዳካጝ ኣኒኔ ኦኬ ሹቃ ሹቃ ጁዋኑ ኣሽክዬኑጝ ሃሻማ እያን ካኣዬ ባሹጝ?⁴⁸ሃኦይዳያ እያይንያጝ ውር ፓይላ ዋክሼባ እሺ፤ ውርካ ሮማን ኩኔ ቦባይ ራቅ ጉዋዩዬ ዛርሲ ጉዋዩዬ።⁴⁹ከኦካ ጫቃን ጊዬይዻ፤ ክየም ከቦን እን ኣይ ታቺካ ውርካ ቃሽ ቀያፋ ሺጝ እያጜ ሃሳዋ፤ ይንጌ እየው የእባጃኬን ኦኬ ክየምጵንዻ/⁵⁰ዛርሲ ፓይላ ናንዳካጝ ካካይዬያጝ ናንዳካ ዛርሲ ውር ክየም ካኣርሾጝ ኣዬ ባሹጝ የጶቅሲያኬኒ?⁵¹እን ክያጆጝ ማርኬ እሺዬን፤ ኣይባዬ ከቦን እን ናንዳካጝ ኣዬ ታቺካ ውርካ ቃሹጝ፤ ኢየሱስ ካኣርሼ ዛርሲካ ኣይሁዱጝ ሃሳው ሃሳዋ፤⁵²ማር ናንዳካ ዛርሲ እንጵኔኔ፤ ሃንታካ ባሪዮ ጊታይ ላልሜኑጝ ሃናንዳካ ፑኡሺዬን።⁵³ካርሲኬ ሹ እኔ ሃሳወና ካኒሼን።⁵⁴ዬ ኢየሱስ ካርሲኬ ኦይኔ ከኦካ ጫቃንካ ኣይሁድ ካኒ ሳጊኬን ጃ፤ ኣይባዬ ጌይሼያ ጌይሼያ ልት እን ጌዬንኬ ቆጩርካ ኤፍሬም ቦና ክያኒ ታራር፤ ኡፓ ኦይን ከውር ጊታይ ዻዬ ጆሌ እሹጝ።⁵⁵ፋሲካካ ውርካ ኣይሁድ ሄክሽባ፤ ከሌሜንካ ሄክሼንካ ቶንቶሮ ዳንቢካ ጫቃል ጌዬን ሻሜን ውር ጁዋኑ ከፔን ጊዬይ ፓይሼያ እያጝካ ኢየሩሳሌም።⁵⁶ዎሼን ኢየሱስዻ፤ ጎር ኦካ ቶኦካ ይሁኔንዻ ሺጝ ሻሜን እያን ካማሬ ናንዳካ ቶንቶሮ ኩኔኔ ሃሳወና።⁵⁷ዬ ውር ታታቻንካ ውርካ ቃሼ ውርካ ፈረሳውያኔ ኢየሱስ ኣኒኔ ኦኑጝ ካጎሞጝ ውር እን እባጁጝ ካዹዋልሺኖጝ ጌርጊታ።

Chapter 12

ሃፑክ 12እን ጵሼ ኢየሱስ ከሹቶ ቢታንያጝ¹ቶንቶሮካ ፋሲካ ሺዺያ ሹ ላጝ፤ ኣልዓዛር እን ኢየሱስ ቲቴ ከኣርሼን ክያኑጝ ኩያ ሃሚን ኣኖጝ እያጝካ ቢታንያጝ።²ከኦይን ሺጝ ናንዳካ ኢየሱሴ ጋሽኪያ ምሽካ ቃይ። ማርታ ዋድምዬንያጝ ኣልዓዛር ኡፔ ኣኔባ ከእሺ ክየምጵን።³ማርያምዻ ቦው ሹቶካ ናርዶስ እን ኣንቲቲ ኣይ ቁዋቃ ጁጊዬ እርሼያ ኦካ ጃፍካ ኢየሱስ፤ ቋጫ ጃፍ ኔኒዻ ከጪራሺ፤ ቶኦ እንዻ ካይካ ሹቶ እን ሄክያ።⁴ዬ ከኦካ ውርካ ዻይኔን ክየም፤ እንካ ሳስክያ ኣይንቶጝ ይሁዳ ሚኔዬ ሺጝ እያጝ፤⁵ሹቶጝ ጉዋሩጙሽ ከሺሊንጊ ዽብ ጂያኔ ቢሬ ኔኒ ሃናንዳካ ኦ ማሬ ኩፓን ኣዬኑጝ?⁶ ሃሳወ እኑጝ ሃናንዳካጝ ኣዬ ውርካ ኮንሽካ ሃክሼን ኣዬኑጝ፤ ከኦካ ውር ጊታይ ቆቡጝ ናንዳካጝ ኣዬ ጓርጉ ኬና ኣሽኪሼ እሺ ኤምኑ ዬ ካኒ ሃሳውሼኬን ውር ኩፓን።⁷ኢየሱስዻ ሺጝ እያጝ፤ ሹቶጝ ናንዳካጝ ቃብሼ ሹካ ቱቱኬን ናኑጝ ካኡፑንቴባዬ ኦይድባ፤⁸ውር ኩፓን ሹ ጮል ጋኔባ ከእየው፤ ዬ የጌያኬን ኣን ሹ ጮል።⁹ከሹ እን ውር ጁዋኑካ ኣይሁድ እባጅ እን ኢየሱስ ኣኒኔ ኦይኔ ፓዬና፤ ፓይኔዻ ማር ናንዳካ ኢየሱስ ጵን ሺጜ ፓይኔኔ ፓዬን ኣልዓዛር እን እሺ ቲቴ ከኣርሼን ክያኒ ቶዬን።¹⁰ዬ ታታቻንካ ውርካ ቃሽ ሃሳወና ካኣልዓዛር ኒሼን።¹¹ይንዻ ናንዳካ እሺ ሃኦጝ ውር ጁዋኑካ ኣይሁድ ፓዬ ሃምካ ኢየሱሴ ኣኒኔ ኣምኒዬኑጝ።ኢየሱስ ሁሉካ ከጌጳሞ ኢየሩሳሌም¹²ከዻም ዛርሲ ጁዋኑ ጊታይ ፓዬን ሃምካ ቶንቶሮጝ ኢየሱስ ኣኒኔ እያጝካ ኢየሩሳሌም ኩንሼኑጝ ዋያ፤¹³ቦው ቃቅቴንካ ሻሪዬ ፓያ እሺ ከጉዋር ክያኒ ቦወን፤ ሻም ናቅዲ ጊዬይ ዼጌ ሺጝ እያጝ፤«ሆሣዕና»/«እን ኩንኬ ሮጝካ ታቺ እን ሃኬና ጉዋኔ/»«ቢትካ እራስራኤል ሃኬና ጉዋኔ/»¹⁴ኢየሱስዻ ጌይ ሃንታካ ኡኩሊዬ ኡፔያ፤እን ሺጜ እያጜ ቶኮጝ፤¹⁵ውዋካ ጽዮን ዮ፤ ኦይ ሪግሺኔን፤ እየዎ፤ ቢቲ ኑኑ ሃንታካ ኡኩሊዬ ኩንባ።¹⁶ውር ጊታይካ ዻይኔንዻ ከሌሜን ካኒ ጶቅሲኬን ጊታይ ፓይላ፤ እን ቶኬ ናንዳካ እሺዬ እን ጋሽክዬ ናንዳካ እሺዬ፤ ጌጳሲዬ ኢየሱሱጝ ጩዋ የጊያ ጊባጄ።¹⁷ከሹ እን ሺወ ኣልዓዛሬ ቲቴኬ ኣርሼን ክያኑጝ፤ ውር ጊታይ ጋዬኬ ጋጙጝ ጋኔን ናሹጜን ኔኒ ማኝሺዬን።¹⁸ውር ጁዋኑ ዋዬ ናንዳካ ኦኬ ሹቃ እን ኣሽክዮጝ ቱላ እሺ ቦወን።¹⁹ዬ ውርካ ፈረሳውያን ዋይሼ ጋጝ ኣኪ ቻሊሜን እያን ሻሜን?የጌያያይ/ ውርካ ዳሉጝ ፓይላ ሁቤኔ ዻዬያ እሺዬ ሃሳወና።ኢየሱስ ሌምሼ ክያጃ ናንዳካ ኣርሼን ኔኒ²⁰ከኦካ ጫቃንካ ውር ጊታይ ፓይ ሃምካ ቶንቶሮጝ ኣና ውርካ ግሪክ ጊታኬና ፓይ ይሁኔን።²¹እንግንዻ ከሃም ጌዬንኬ ገሊላ ፓዬን ሃምካ ውር እን ኣኔን ቤተ ሳይዳ ሃምካ ፊልጶሴ ሺጝ ታቹጝ፤ ባንዞ ሃዎሻያ ኢየሱስ ጌዬን»²²ፊልጶስዻ ኩያ እንድሪያስ ሜይሼን፤ እንድሪያሴ ፊልጶሴ ሜይሼያ ኢየሱስ።²³ኢየሱስዻ ሺጝ እያጜ ዋሼያ እንግን፤«ዋዳ እንካ ጌጳሲዬ ሃንታካ ውሩጝ ሄክሻ፤²⁴ሃዋይሼባ እየው ኣኩሉክ፤ ዻማሳዻካ ሲንዲ ፓቄን ዳሊ ክያኒዬ ማራ ኣርሼንያጝ ሺዽባ እሺጵን፤ዬ ኣርሺያጝ ኡፑትባ ካርቡ ጁዋኑ።²⁵እን ናሺ ዻቆ ኔኑጝ ካይባ፤ ዬ ናንዳካ ውር እን ሚኔ ዻቆ ኔኒ ናንዳካ ዳሉጝ ዻቆካ ቦን ጮል ካሊ እሺባ።²⁶ውር ካጝ ዋድምሼ ኣን ኣኔያጝ ዻዬ ኣንባ፤ ኣንዻ ሃኣኔባ ኦይን ውርካ ዋድማ ናኒ ኣኖጝ፤ እን ዋድምሼ ናንዳካ ኣንዻ ባባ ጌጳሲባ።²⁷ጋንካ ናፒሲ ናኒ ሪግሼና ከሺጝ ኦ? ባባዮ፤ ከኦካ ዋዳጝ ከባይሺሼ ኣን ኣኔኬኒ? ካኣይባ ሃኩኖጝ ሃናንዳካ ዋዳጜ።²⁸ባባዮ ጌጳሲ ሮጝ ኑኑ፤ ከኦይንዻ ሃጌጳሲባ ፕር ሃጌጳሲባ ናቅዲ ኬና ሺጝ እያይ ኩና ከፎላ።²⁹ውርካ ኣያሌ ጊታይ ኣኔን ኦይኔ ዋይ ናቅዲ እን ሺጝ ሃጉጉናት፤ ፕር ዶክ ሺጝ ሃሳውና ውርካ ኤርጎ።³⁰ኢየሱስዻ ሺጝ እያጝ፤ ናቅዲ እን ኩኖጝ ማር ናንዳካ ኣኔኔ ሃናንዳካ እየው፤³¹ሹ እንካ ኮምሼ ዳሉጝ ሃጋን፤ ታታቻንካ ዳሉጝ ጋን ፓቅሼባ ሹኑጝ።³²ዬ ኣን ሹካጝ ሃጌዬኬ ዻሉጝ ዼግዼጉጝ ውር ፓይላ ሃፑኡሺሼባ ሃሚን ናኑጝ።³³ሃሳወ እን ሃናንዳካጝ ሺጜ ናንዳካ ኣርሼን ኬና ኣይ እያን ኣርሼኑጝ።³⁴ዛርሲዻ ሺጝ፤ ኡዋካ ክርስቶስ ካኡፔ ቦን ጮሉጝ ሃዋያያ ከክያጃ፤ ኣኪ፤ ሃንታካ ውር ካጌዬ ዼግዼግ ኣኔባይ የሺጚ እያን? ሃንታካ ውር እን ሃኒን?³⁵ኢየሱስዻ ሺጝ እያጜ ዋሼያ እንግን፤ ካርሲኬ ሹጜ ናንዳካ ሹ ጩዋማ የኣንቴባ ኦሜሌል፤ ድሙጉ ካኒ ኩንሼኬን እየውዌ፤ ናንዳካጝ ኦሜሌል ኣንሼ እየውጝ ጃሌጆልባ፤ ውር እን ጃልኔጆል ድሙጉ ክያኑጝ ኦይን ካካሞጝ እባጅኬን።³⁶ካኣይ ሃንታካ ውር ኦሜሌል፤ ኦሜሌል ናንዳካጝ ኣኒኔ ኦጉዩጝ ኣምኒባ ከሜሌል እን፤ ኢየሱስ ሃሳወ ሹዋጵባ እን ኩያ ከኦጊዬይ፤ ራሼናዻ።ውርካ ኣይሁድ እን ማሬ ኣምኒዬን ቁዋቅትሺሼን ጊዬይ³⁷ኢየሱስ ኣሽክኒን ዹዋልሺኔን ሹቃ ጊታይ ኦካ ማሪ ጊዬዩጝ፤ ካንዻ ካኒ ጋምኒኬን፤³⁸ይንዻ ውርካ ቶካ ባሪዮ ኢሳይያስ ሺጜ፤«ታቹጝ ዮ፤ ሃኒን ዋይ ክሊማ ጉዋዩጝ?ቡዋካ ታቺ እን ካዹዋልሼ ኒን? ክያጃ እን ሺጜ እያይ ሃእንካ ሙኒንቶጝ።³⁹ዬ ካኒ ቻሊኬን ኣምኒዬን፤ ይንዻ ሃእን ከኦካ ራቅ እንቃ ኢሳይያስ ሺጜ እያጜ ሃሳዎጝ፤⁴⁰ሻማ ካርቡ ጊዬይ ሙሙዾ፤ ሻማ ሻን ጊዬይዻ ዱዺ፤ ዬ ከካርቡ ጊዬይ ጌይኬን፤ ካሻን ጊዬይዻ ጶቅሲኬን፤ ካማር እንግን ባይሺሼንዻዬ ዋኬን።⁴¹ኢሳይያስ ሺጜ እኑጝ ሃናንዳካጝ ጌዬ ጌጳሞካ ኢየሱሱጝ፤ ክያጃ ናንዳካ እሺዻ።⁴²ኣያ እያይዻያጝ፤ ከኦካ ጫቃንካ ታታቻንዻ ሺዺኬኔ ውር ጁዋኑ ኣምኒያ ከእሺ፤ ካኣይባዬ ናንዳካጝ ውርካ ፈረሳውያን ሪግሺኔ እንግን ከኦካ ቶኦካ ይሁኔን ቡሌኑጝ ካኒ ክያጅኬን ኣምኒዬን ጊዬይ ጃ።⁴³ይን ኣየውጝ ከኦካ ባሪዮ ጌጳሲዬን ሳጊ ሃናንዳካጝ ናሺዬ ውር ጌጳሲዬኑጝ።⁴⁴ከኦይን ኢየሱስ ሻም ናቅዲ ኔኒ ዼጌ ሺጝ እያጝ፤ ውር ክየምጵንዻ ኣምኒያ ከኣንያጝ ማርኬ ኣንጵኔኔ ኣምኒኬ እን ይዕሲ ኣንዻጝ።⁴⁵ኣን ጌይ ኣንዻ ጌይባ እን ይዕሲ ኣንዻጝ።⁴⁶እን ኣምኒኬ ኣኑጝ ካማር ድሙጉ ክያኒ ኣኒኔኔ ሃማቲ ኦሜሌሌ ሃኩኒያ ዳሉጝ ክያኑጝ።⁴⁷ጊታይ ዋይ ክያጃ ናኒዬ ማር ሹዋጵሼን ካኮምሼ እንግን ማር ኣኔን፤ ሃኩኒ ውርካ ዳሉጝ ባይሺሼን ዬ ሃካና ኩንኬን ውርካ ዳሉጝ ኮምሼን።⁴⁸እንካ ኮምሼ ጊታይ ማር ኣን ቦወኔ ጊታይ ኦልትዬን ክያጃ ናኒዬ ኣኔባ፤ ክያጃ እን ሃክያጆጝ እሺ ኮምሼባ ከሹካ ቱንሲ፤ ናንዳካኦ⁴⁹ኣን ሃካና ሃሳወንኬን ከኣን ኤቴኒ፤ ኣይባዬ ባባ እን ይዕሲ ኣኑጝ ካሃሳወ ኦዬ ካሃሳወ እያኔ ኤርግታ ኣን።⁵⁰ኤርጎ ኔኒ ካሄክሺሽ ኦካ ዻቆካ ቦን ጮሉጝ ሃእባጅያ፤ ዬ እጛ ሺጞጝ ፓይላ ባባ ካሃሳዎጝ ሃእን ሜይሼ ኣንጵን።

Chapter 13

ሃፑክ 13እን ኢየሱስ ኡዋኔ ጃፍካ ውር ጊታይካ ዻይኔኑጝ¹ሹ ኔኒዻ ሊኪ ሃኬ ሌሜንካ ቶንቶሮካ ፋሲካ፤ ኢየሱስዻ ሹ እን ካኦይዴ ፔኑጜ ካካሜ ሃምካ ሹኖጝ ሄክሼ እባጃ፤ ጊታይ ኣኔን ዳሉጝ ክያኒዬ ኣይኔኑጝ ናሺያ፤ ናሺያ እንግን ከናሺማ ካሎንዻ።²ምሽካ ቃይዻ ጋኔንባ ቦፓይኔኔ፤ ካሳስክያ ጋዬን ኢየሱሴ ዲያብሎስ ቲትሻ ሻንካ ውዋካ ስምዖን ይሁዳ እንካ ኣስቆሮቱጝ።³ኢየሱስዻ ሺጝ፤ ባባ ከእያይ ኣጁጜ ኦኬ ፓይላ ኦካ ጌጳሞ ኔኒ ዱቡጝ፤ እባጅ እን ይዕሲዬ ከኦካ ባሪዮዬ ካዋኬ ሃምካ ባሪዮዬ፤⁴ናሹጛ ከኦካ ምሽካ ቃይዻ፤ ኣጁጛ ኦኑጝ ክሜዻ፤ ቁማ እሊኮ ኔኒ ከፎጣ።⁵ጩዋ እርሼ ሙዋካ ሮኩኔኔ ኡዋኔን ጃፍካ ውርካ ዻይኔኔ ካርሲያ ከፎጣ እን ኪሞጝ ቋጬን።⁶ኩና ሃምካ ስምዖን ጴጥሮሱጝ፤ ጴጥሮስዻ ሺጝ፤ «ታቹጝ ዮ፤ እን የኡዋኒባይ ጃፍ ናኒ?⁷ኢየሱስዻ ዋሼ ሺጝ፤ ጋን ይጛ ሻሞጝ የእባጅኬን፤ ዬ ማ የጶቅሲባ።⁸ጴጥሮስዻ ሺጝ ኣኔኬን የኡዋኒኬን ጃፍ ናኒ ክየምጵንዻ፤ ኢየሱስስዻ ዋይሼ እሺ ሃማሪያ ጃፍ ኑኑ ኡዋኔንያጝ የኣኔኬን ባሊ ከኣን።⁹ስምዖን ጴጥሮስዻ ሺጝ «ታቹጝ ዮ፤ ካማር ጃፍ ናኒጵን ኣዬኔ ኡዋንባ ቡዋ ናኒዬ ሩዋዌ።¹⁰ኢየሱስዻ ሺጝ ውር እን ሮኬኑጝ ካዎሺሽ እሻ ጃፍ ኡዋኔንጵን፤ ዬ ሩዋ ኔኒ እን ሺዺ ሃጫንቃል። የኣያያ እየው ፓይላያጝ እየው የኣያ ጫንቃል።¹¹እን ሺጜ እየው ፓይላ የማራ ጫንቃሌኑጝ ውር እን ካሳስክያ ኣይንቴ እሹጝ ሃናንዳካጝ እባጆጝ።¹²ኡዋኔ ሹዋጴ ጃፍ ጊዬዩጝ ጩዋ፤ ኪም ኣፓላዬ ዋኬ ኡፓ ኦናካ ካራም ኔኑጝ፤ ዋይሼ እንግን እያጝ፤ የጶቅሲያባይ ይጝ ሃኣሽክሼ እየውጝ?¹³እየው የዋይሺቴባ ኣን ውርካ እርርሲኔኔ ታቹጜ ሃሊኪ፤ ከእያይ የዋይሺቴ ኣኑጝ ሃኣይ እያይ።¹⁴ኣኪ ኣን ሃኣይባ ታቺ ጉዩዬ ውርካ እርርሲዬን ጉዩዬ ሃኣኔባዬ፤ ሃኡዋኒያ ጃፍ ጉዩያጝ እየውዻ ከእያይ ከኡዋኒቴ ጋጝ ጃፉጝ ኣኔባ።¹⁵ከእያጝ ኣን ሃኣሽክሼ እየውጝ እየውዻ ከኣሽኪ እያይኔ ሃኦቼያ እየው ሄክንሶ።¹⁶ሃዋይሼባ እየው ኣኩሉክ፤ ውርካ ዋድማ ከኦካ ታቺ እን፤ ውርካ ኤርጎዻ ሳጊኬን ከኦካ እን ይዕሲ እሹጝ።¹⁷ኣኪ የእባጃ ኦጊታጜ የሹዋጵሻያጝ የኡዋኒናባ።ካሳስክያ ጋይኔ እሹጝ ኢየሱስ ሃሳዋ¹⁸ሃማር ናንዳካ እየው ፓይላ ሃሳውኔን፤ ሃእባያ ጊታይ ሃእድዮጝ፤ ኣይባዬ እን ጪኪ ባላሻ ናኒ ከኣኑጝ ቲትሼያ ኣን ታና» ክያጃካ ወርቀት እን ሺጜ እያይ ካሙኒንቴባዬ ጊያ።¹⁹ሙኔንያጝ እን ኣዬ ኣኑጝ ከኣምኒባዬ፤ ከሌሜንካ ሙኒኔንካ ይጝ ሃሜይሼ እየውባ።²⁰ሃዋይሼባ እየው ኣኩሉክ፤ ውር እን ቦው እን ይዕሲ ኣኑጝ ቦባ ኣንዻ፤ እን ቦው ኣኑጝ ቦባ እን ይዕሲ ኣንዻ።²¹ሺጜ እጝ ጩዋ ኢየሱስ ቋቁሽ ከመንፈሴ ሺጝ፤ ሃዋይሼባ እየው ኣኩሉክ፤ ከኦካ ጫቃን ጉዩ ክየም ሳስክዬ ኣዬን ኣንባ» ሺጝ እያይኔ ክያጃ ጃ።²²ውር ጊታይካ ዻይኔንዻ ሺጜ ኒኑጝ ካብሜኔ ቶያ ጋጝ።²³ከኦግዬይ ውርካ ዻይኔን ክየም ኑጝ ናሺ ኢየሱሱጝ ጊድሜን ሃምካ ቋቁምካ ኢየሱሴ ኣኔን ኡፔን።²⁴ስምዖን ጴጥሮስዻ ውርካ ዻይኔን ዶክ ቅንጪሼ እሺ ካርቡ ከራሼኔ ዋይሼ እሺ ኣዬ ኒኑጝ ኣንሺንቴባ።²⁵እሺዻ ጌምኔ ሃምካ ቋጩርካ ኢየሱሴ ሺጝ፤ ታቹጝ ዮ፤ ካኣይ ኒኔ ኣንሼና?²⁶ኢየሱስዻ ሺጝ እን ሃቅንጪሼ ካርቡዬ ሃኣዬ ፑርፆፑርፆካ ባላሻጝ ሃእሺ» ጩዋ ፑርፆፑርፆ እንካ ባላሻጝ ቅንጪሼዬ ኣያ ውዋካ ስምዖን ይሁዳ እንካ ኣስቆሮቱጝ።²⁷ይሁዳዻ ቦባ ፑርፆፑርፆ እንካ ባላሻጝ ይሪካ እጁጝ ሁሉካ ኦኔኒ።ኢየሱስዻ ዋይሼ እሺ ኦይን የሺጜ ኣሽክዬኑጝ ኣሽኪ ይሪካ፤²⁸ኣይባዬ ኢየሱስ ሺጜ ናንዳካ ኦጝ ከኦካ ውር ጊታይ ቆቤኬ ጋጙጝ ክየምጵንዻ ካኒ እባጅኬን።²⁹ይሁዳ ናንዳካጝ ኣዬ ውርካ ቢሬ ጎሜኑጝ፤ ዋሽኬ ኦኮኑጝ ኢየሱስ ሺጜ ካኣይ ውር ክየም ክየም ናንዳካ ቶንቶሮ ኦይንካ ዎሾጝ ካጉዋሩጜባዬ ወይ ካኣይ ኩፓኔ።³⁰ይሁዳ ቦባ ፑርፆፑርፆ እንካ ባላሻጝ ቱሌ ኩያ፤ ሃምክርዻ።ጴጥሮስ ካቡድኖ ኢየሱስ ሃሳዋ³¹ይሁዳ ቱሎጝ ጩዋ ኢየሱስ ሺጝ እያጝ፤ «ጋን ሃንታካ ውር ጌጳሲያ፤ ከእሺዻ ጌጳሲያ ባሪዮ።³²ኣኪ ባሪዮ ጌጳሲያ ከዕሺያጝ፤ ባሪዮ ጌጳሲያ ውዋ ኔኒ ከእሺ፤ ጌጳሲያ ይሪካ።³³ሃንታ ናኒዬ ካኡፔኬ እየው ሃሹ ጩዋማጵን እየው የዎሻ ኣንባ፤ ናንዳካ ውርካ ኣይሁድ ኦይ ኣንካ ካሞጝ ከፓይንቶጝ የቻሊያኬን» ከእያይ ሃዋይሼ እየው ጋን ሃሜይሼ እየው ይጝ።³⁴ሃኣይባ እየው ኤርጎ ሃሊ፤ ይንዻ ከናሺ ጋጝባዬ ጊያ፤ ኣኪ ኣን ከእያይ ሃናሺዬ እየውጝ እየውዻ ናሺ ጋጝባ።³⁵የናሺያያ ጋጝያጝ የኣይቴ ውርካ ዻይኔን ናኑጝ ውር ፓይላ እባጅባ ከእዕጝ።³⁶ስምዖን ጴጥሮስ ሺጝ ኬካም ኦን? ኢየሱስዻ ሺጝ ጋን ኦይን ካካሞጝ የቻሊኬን ኣን ዻዬን፤ ዬ ከታካ ሁር የዻዬ ኣንባዬ ዋሼያ እሺ።³⁷ጴጥሮስዻ ሺጝ፤ ታቹጝ ዮ፤ ጋን ካማሬ እን ዻዬን ቻሊዬን ሃኦ? ናንዳካ እን ኣይን ዻቆ ናኑጝ ሃሳስክያ ኣዬንባ።³⁸ኢየሱስዻ ሺጝ እያጜ ዋሻ፤«ዻቆ ኑኑ ከኣኩሉክ የሳስክዬ ኣዬንባይ ናንዳካ ኣን?ሃዋይሼባ እን ኣኩሉክ፤ ባቻ ካኒ ኬይኬኔ የቡድያምባ ክያጝ ጅያን።

Chapter 14

ሃፑክ 14ኢየሱስ ቁዋቅትሺሻ ውርካ ጊታይካ ዻይኔኑጝ¹ሻን ጉዩ ካማር ሪግሺኔን፤ ኣምኒባ ከባሪዮ፤ ፕር ኣምኒባ ከኣንዻ።²ሃምካ ጶሮካ ባባ ኣኔ ኦካ ቆቤን ጁዋኑ፤ ዋቲ ይጝ ማር እያይ ኣዬንያጝ ሃሜይሼያ እየው፤ ካካሜዻጝ ሃኩይ እየው ራቅ ኣሽኪሼን።³ሃኩያ ኣሽክሼያ እየው ራቅያጝ ጩዋ፤ እየውዻ ከኣኔን ሃምን ኣን ሃኣኔ ከጋጜ እንቃ ሃኩንባ እየው ቦወን።⁴የእባጃባ ጉዋር እን ካሄክሼ ሃም ኣን ካካሞጝ።ጉዋር እን ካሄክሼ ሃምካ ሹኖጝ⁵ቶማስዳዻ ሺጝ፤ ታቹጝ ዮ፤ ኬካሜ ኦኑጝ ኡዋው ሃእባጃኬን፤ ኣኪ ሃቻሊያ እያን ጉዋር ኔኒ እባጄን?⁶ኢየሱስዻ ሺጝ እይጝ፤ ጉዋር ሃኣን፤ ኣኩሉኬ ዻቆዬ ሃኣን፤ ማራ ከታጝ ናኒ ኣዬንያጝ ኬና ካኩዋው ሃምካ ባባ ኣኔኬን።⁷ዋንቲ የእባጃያ ኣንያጝ የእባጃባ ባባዻ። ዬ ካርሲኬ ጋኔ የእባጃባ፤ የጌያባዻ።⁸ፊልጶስዻ ሺጝ፤ታቹጝ ዮ፤ የዹዋልሼያ ኡዋው ሹቡንያጝ ጃኬና።⁹ኢየሱስዻ ሺጝ እያጝ፤ እን ፊልጶስ ቦን ጁዋኑጝ ሃኣኒኔ ከእየው የእባጅኬኒ ኣን? እን ጌይ ኣኑጝ ጌይባ ባባዻ፤ የሺጚ እያን ዹዋልሼ ኣን ሹቡን?¹⁰ኣን ሃኣዬኬ ባባጝ፤ ባባዻ ኣኒኔ ከኣኑጝ የኣምኒኬኒ፤ ክያጃጝ ሃይሼ እየው ማርኬ ታጝ ናኒዬን፤ ኣይባዬ እንካ ኣሽኪ ዋድማጝ ሃባባ እን ኣኔንኬ ኣኑጝ።¹¹ሃሜይሼያ እን ኣጝ ሃኣኒኔኬ ባባዬ ባባዻ ኣኒኔኬ ኣንያጝ ኣምኒባ ከኣን፤ ዶክ ሺዺኒኑጝ ናንዳካ ዋድማ ሹቃ ጊታይ ኣምኒባ ከኣን።¹²ሃዋይሼባ እየው ኣኩሉክ፤ እን ኣምኒ ኬኣኑጝ ኣሽክባ ዋድማ ጊታጝ ኣን ሃኣሽክዮጝ፤ ፕር ናንዳካጝ ኣን ካካሜ ሃምካ ባባጝ ኣሽክባ ኬና ሳጊኬ ኦጝ።¹³ሹኔ ከእያይ ጌጳሲዬ ከውዋጝ፤ እን የይሁንቴ ከሮጝ ናኒ ፓይላ ሃኣሽክባ፤¹⁴ኣይን ኦኬ ናጝ የይሁናያ ከሮጝ ናኒያጝ፤ ኣን ሃኣሽክባ።ናንዳካ መንፈስካ ቅድስ ቃቦ እን ጋይኖጝ¹⁵የናሺያ ኣንያጝ የዻይቴባ ክያጃ ናኒ።¹⁶ኣን ሃይወንባ ባባ፤ እሺዻ ኣይባ እየው ቁዋቅቲ እንካ ኡፍኬ እየው ቦን ጮሉጝ።¹⁷እሺዻ ሃመንፈስ እንካ ኣኩሉኩጝ፤ ዳሉጝ ናንዳካጝ ካማሬ ኣን ጌዬኔ እባጄኑጝ ቻሊኬን ኣን ቦወን። ዬ እየው ናንዳካጝ ሃኣኒኔ ከእየውዌ ¹⁸ሃኦይድኬን እየው ከሃንታ ኮኑጝ ማር ውር ኔኒ ኣኔኑጝ፤ ሃኩኒባ ዮጝ ጉዩጝ።¹⁹ከሹ ጩዋማ ጩዋ፤ ዳሉጝ ጌይኬን ኣን ክየምጵንዻ፤ ዬ እየው የጌያባ ኣን። ኣን ናንዳካጝ ሃኣዬ እያዩጝ እየውዻ የማቲያባ እያይ።²⁰ኣን ሃኣኒኔ ከባባጝ፤ እየውዻ የኣኒንቴ ከኣኑጝ ፕር ኣንዻ ሃኣኒኔ ከእየው ከሹ እን የእባጃባ።²¹እን ናሺ ኣኑጝ ሃእንካ ቦው ኤርጎ ናኒዬ ካዻዮጝ፤ እን ናሺ ኣንዻ ባባ ናሺባ፤ ኣንዻ ሃናሺባ፤ ሃዹዋልሼንባ ኣን ኤምኑዻ።²²ከኦይን ይሁዳ እን ማርካ ኣስቆሮቱ ኣዬኑጝ ሺጝ፤ «ታቹጝ ዮ፤ ኣኪ ማር ዳሉጝ ኣዬኔ ከዹዋልሼ ኡዋው እን ኤምኑጝ ሃእያን?²³ኢየሱስዻ ሺጝ እያጝ ካጝ ናሺ ኣን ኣኔያጝ ዻዬባ ክያጃ ናኒ፤ ባባ ናሺባ፤ ሃፓይናባ ሃሚን ኔኒዻ፤ ሃቆባ ከእሺዻ።²⁴እን ማር ኣን ናሺዬኑጝ ዻዬኬን ክያጃ ናኒ፤ ክያጃጝ የዋይቶጝ ሃካ ባባ እን ይዕሲያን ዬ ማር ናኒዬን።²⁵ጋን ሃኣኔንባ ከእየዌ ይጝ ፓይላ ሃሜይሼያ እየው።²⁶ባባ ከሮጝ ናኒ ቁዋቃ እንካ ይዕሲዮጝ ሃመንፈስ ቅድስ ዬ እርርሲባ እየው ኦኬ ፓይላ፤ እን ኣን ሃሜይሼ እየው ፓይላ ቃብሼ እየውባ።²⁷ሃኦቼባ እየው ሹቃዻ፤ ሃኣይባ እየው ሹቃ ኣዬን ናኒ፤ እን ኣን ካኣዬ እየው ማርኬ እያይ ውርካ ዳሉጝ ካኣዬ እየወን፤ ሻን ጉዩ ካማር ኑሼን፣ ካማር ሪግሺኔንዻ።²⁸ሃኩይባ፤ ሃዋክዻዬ ሃኩንባ ኦጉዩ ሃሺጜ እያይ የዋያያ፤ ዋቲ የናሺያያ ኣንያጝ ባባ ናንዳካጝ ካሳጊዬኬ ኦናኑጝ፤ ሃሺጜ ሃምካ ባባ ኩዬኑጝ ዋንቲ ዋዝንሲያ እየው፤²⁹ይጝ ሃሳዎጝ ሙኔንያጝ ከኣምኒቶጝ፤ ከሌሜንካ ሙኒኔን ኔኒ ሃሜይሼያ እየው።³⁰ታታቻንካ ዳሉጝ ናንዳካ እንካ ኩዋው ካርሲኬ ጋኔ ሓሃሳውኬን ጁዋኑ ከእየው፤ እንዻ ጌጳሞ ኣኔኬን ከኣን፤³¹ኣይባዬ ኣን ከእያይ ሃናሺዬ ባባጝ፤ ኦግታይ ባባ ኤርግቴ ኣኑጝ ከእያይ ሃኣሽክዮጝ ውርካ ዳሉጝ ካእባጅባዬ ጊያ።«ናሹጝጋ ካፓይባ ከኦጝ።

Chapter 15

ሃፑክ 15ጊሜይካ ሻሪዬ ጩዎኑዬ¹ሻርካ ኮሬን እንካ ኣኩሉክ ሃኣን፤ ኤምኑካ ሻሪ ሃባባ።²እሺዻ እን ኣኔንኬ ኣኑጝ፤ ጩዎኑ ጊታይ ማር ካርቡ ኡፑቴን ፓይላ ቃጬ ፓቅባ፤ የጩዎኑ ጊታይ ኡፑት ካርቡጝ ፓይላ ካኡፑት ሳጊዬ ቃጪጭባ ጩዎኑ ጊዬይ።³እን ናሹጝኬ ክያጃጝ ሃሜይሼ እየው ጋን እየው የኣያ ጫንቃል።⁴ቆቢባ ከኣን፤ ኣንዻ ሃኡፒባ ከእየው።ጩዎኑ ማርኬ ጊሜይ ኣዬንያጝ ቻሊኬን እሺጵን ካርቡ ኡፑቴን፤ እየውዻ የማራያ ከኣን ቆቤንያጝ የቻሊያኬን ካርቡ ኡፑቴን።⁵ኣን ሃኣይ ሻሪ ኬና ኮሪዬ፤ እየውዻ የኣያ ጩዎኑ፤ ውር ክየምጵንዻ ኡፓ ከኣንያጝ ኣንዻ ሃኡፒያ ከእሺያጝ፤ እሺ ኡፑትባ ካርቡ ጁዋኑ፤ ኣን ሃማር ኣኔንያጝ የቻሊያኬን ኦኬ ክየምጵንዻ ኣሽክዬን።⁶እን ማርኬ ኣን ኡፔኑጝ ውይ ጩዎኑ ኮኑጝ ፓቄዬ ቁዋቅሹጝ፤ ጩዎኑ ጊታይ ኣኔን እያይ ቋዻሜ ፓቅሼባ ጉ ክያኒ፤ ጉዱባዻ።⁷የቆባያ ከኣንያጝ ክያጃ ናኒዻ ቆባ ኦጉዩ ቱዎጝያጝ፤ ኦኬ ካጝ የዎሽቴ ፓይላ ይወንባ፤ ጋይ እየውባ።⁸ከካርቡ ጁዋኑ ኡፑቴን የኣይቴ ውርካ ዻይኔን ናኑጝ የዹዋልሺናያጝ፤ ባባ ጌጳሲባ ከይጝ።⁹ከእያይ ባባ ናሺዬ እን ፓይላ ኣንዻ ሃናሺ እየውባ፤ ቆቢባ ከናሺማ ናኒዻ።¹⁰ኣን ከእያይ ሃዻዬ ኤርጎካ ባባዬ ሃኡፑኬ ናሺማጝ፤ እየውዻ የዻይቴ ኤርጎ ናኒያጝ የቆባባ ከናሺማ ናኒ።¹¹ዋዛ ናኒ ካኣይኬ እየዌ ዋዛ ጉዩ ካኣይ ፓሲዬ ሃሜይሼያ እየው ይጝ።¹²ኤርጎ ናኒ ሃይዕጝ፤ ከእያይ ሃኣን ሃናሺዬ እየው እየውዻ ናሺባ ጋጝ።¹³ናንዳካ ውርካ ናሺማ ጉዩ ዻቆ ሳስክዬ ኣይኔን ከናሺማ ኬና ካሳጊ ውር ክየምጵንዻ ኣኔኬን፤¹⁴የሹዋጵሻያ እን ሃሜይሼ እየውያጝ የኣያ ናሺዺ ናኒ።¹⁵ካርሲኬ ጋኔ ሃዋይሼኬን እየው ውርካ ዋድማ፤ ውርካ ዋድማ እባጅኬን እጝ ታቺ እን ኣሽክዮጝ፤ ኣይባዬ ናንዳካጝ ሃሜይሼ እየው እን ሃዋዬኬ ኦካ ባባ ፓይላጝ ሃዋይሼያ እየው ውርካ ናሺዺ ናኒ።¹⁶ኣን ሃእድያ እየው ዬ እየው የካኔ እድያኬን ኣን፤ ከፓዬ ከኡፑቴ ካርቡጝ ካርቡ ጉዩዻ ካኣኖጝ ሃጌጳሲያ እየው።ዬ እን የይሁንቴ ከሮጝ ናኑጝ ፓይላ ባባ ኣይ እየውባ።¹⁷ከናሺ ጋጝባዬ ኤርጎ ናኒ ሃይዕጝ።ውርካ ዳሊ እንካ ሚኔ ውርካ ዻይኔኑጝ¹⁸ውርካ ዳሉጝ ሚኔያ እየውያጝ፤ ከኦካ ሌሜን ጉዩ ሚኔ ኣኑጝ እባጅባ።¹⁹ዋንቲ የኣያያ ካዳሉጝያጝ፤ ዳሉጝ ሻም እየው ከእን የኣይቴኬ እሺዬ ናሺያ እየው፤ ናንዳካጝ ሃሻሜ እየው ከኦካ ዳሉጝ ዋናዬ ሃእድዮጝ የማራካ ዳሉጜን፤ ዳሉጝ ሚኔ እየው ሃናንዳካ እዕጝ።²⁰ጶቅሲባ ክያጃ እን ሃሺጜ ውርካ ዋድማ ሳጊኬን ከኦካ ታቺ እጜ ሃክያጆጝ። ዋኬያ ኣንያጝ ዋኬባ እየውዻ፤ ዻዬያ ክያጃ ናኒያጝ ዻዬባ ክያጃ ጉዩዻ።²¹ናንዳካጝ ማሬ እን ይዕሲያን እባጄኑጝ፤ ናንዳካ ሮጝ ናኒ ሻምሼንባ እየው እዕጝ።²²ዋንቲ ሃማሪያ ኩኔ እንግን ሜይሼንያጝ ዋቲ ሴሶ ማራ ኦግዬይ ኣኔን፤ ዬ ጋን ናንዳካ ሴሶ ጊዬይ ኦኬ ኬና ካኣዬ እንግን ኣኔኬን።²³እን ሚኔ ኣኑጝ ሚኔባ ባባዻ።²⁴ኦይን ውር እንቃ ማሬ ኣሽክዬኑጝ ዋቲ ሃማሪያ ጫቃል ጊዬይ ኣሽክዬንያጝ፤ ዋንቲ ሴሶ ማራ ኦግዬይ ኣኔን፤ ዬ ጋን ጌያ ኦኬ ሹቃ ጊታጝ፤ ኣይባዬ ሚኔያ ኣኔ ባባዬ።²⁵ይንዻ ኦኬ ክየምጵንዻ ኣኔኬኔ የሚንቴያ ኣን ሺጜ እያይኔ ቶኬኬ ክያጃጝ ካሙኒንቴባዬ ጊያ።²⁶ኣን ከኦካ ባባ እንካ ይዕሲሼ እየው፤ ቁዋቅትሼን እን ቱልኬ ኦካ ባባጝ፤ መንፈስ እንካ ኣኩሉክ ሹካጝ ኩኖጝ፤ እሺ ክሊዬንባ ናንዳካ ኣን።²⁷ፕር እየውዻ ከሌሜን ናንዳካጝ የኣኒንቴ ከኣኑጝ የክሊናባ።

Chapter 16

ሃፑክ 16¹ሃዋይሼ እየው ይጝ ፓይላጝ ከማር ካቲሚኔኔ ጊያ።²ቡልባ እየው ከኦጉዋይካ ቶኦካ ይሁኔንካ ኣይሁድ፤ ፕር ጊታይካ ኒሽ እየው ፓይላ ከእያይ ዋድምሺኔ ባሪዮጝ ሹ እንካ ኮሞጝ ኩንባ።³ጊታይ ኣሽክሼ እየው ጊታጝ ፓይላ ሃናንዳካጝ ማሬ ባባ ወይ ኣን እባጄኑጝ።⁴ይጝ ሃሌማ ሜይሼ እየው ሹ ኔኒ ሄክሽያጝ ከጶቅሲባዬ ጊያ፤ ናንዳካጝ ሃኣዬኬ እየውጝ ሃሜይሼኬን እየው።ዋድማካ መንፈስ ቅዱስ⁵ኣኪ ሃኩይባ ሃምካ እን ይዕሲ ኣኑጝ፤ ካኣይባዬ ከኦጉዩ ኬናካ ሺጝ የኩይ ኦኔ? ካኣንሽ ኣን ኣኔኬን።⁶ከይጝ ሃሳወን ናኒ ሻን ጉዩ ቋቋ ከሞይካዾ፤⁷ኣይባዬ ሃዋይሼባ እየው ኣኩሉክ፤ ኩዬን ናኒ ሃባሺ ናንዳካ እየው፤ ኣን ሃማሪያ ኩዬንያጝ እንካ ሌሚሲ እየው ኩንኬን ዮጝ ጉዩጝ፤ ዬ ሃኩይያጝ ሃይዕሲሼባ እሺ ዮጝ ጉዩጝ፤⁸ከሹካጝ ኩኔዻ ፔኑጝ ናንዳካ ሴሶዬ፤ ናንዳካ ጫንቃሌ ኮምሼኔ ኖኪባ።⁹ሺጛ ናንዳካ ሴሶያጝ፤ ሃናንዳካ እን ውር ማሬኬ ኣን ኣምኒዬኑጝ፤¹⁰ናንዳካ ጫንቃል፤ ሃናንዳካጝ ካካሜ ሃምካ ባባዬ ካርሲኬ ኦይኔ ከማርቴ ኣን ጌዬኑጝ፤¹¹ናንዳካ ኮምሼን፤ ሃእን ውር ታታቻንካ ፔኑጝ ካኮምሾጝ።¹²ሃኣኔ ኦኬ ጁዋኑ ጊታኬና ካሜይሼ እየው፤ ዬ ጋን ከናርቴ ኣኑጝ የቻሊያኬን።¹³ከ ሹካጝ መንፈስ እንካ ኣኩሉክ ካኩዋዎጝ፤ እያኒሼባ እየው ፓይላ ሃምካ ኣኩሉኩጝ፤ እሺ ሃሳውኬን ከእሺ ኤምኑ፤ ሃሳውባ እን ዋዬጵን፤ ፕርዻ ሜይሼባ እየው ናንዳካ እን ሺጝኬ ታካ ሌሜን ሙኒኔኑጝ።¹⁴ቦው እን ኣይ ናኒዬ ከእባጅቶጝ ከሻሜን ጎቢ ኣንባ።¹⁵እን ኣይካ ባባ ፓይላ ሃናኒ፤ ኣኪ ቦው እን ኣይ ናኒዬ ከእባጅቶጝ ሻምባ፤ ሃናንዳካ እን የኣንቶጝ።¹⁶ከሹ ጩዋማ ጩዋ የጌያኬን ኣን፤ ካኣይባዬ ፕር ከሹ ጩዋማ ጩዋ የጌያባ ኣን።ሜይካዾ ካውር ጊታይካ ዻይኔንካ ኢየሱስ እን ዋሼ ሃምካ ዋዛጝ¹⁷ከኦካ ውርካ ዻይኔንካ ኢየሱስ ክየም ክየም ሺጝ፤ ሺጜ ከሹ ጩዋማ የጌያኬን ኣን፤ ካኣይባዬ ፕር ከሹ ጩዋማ የጌያባ ኣን፤ ፕርዻ ሺጝ ሃኩይባ ሃምካ ባባያጝ ሃኦ ኔኒዬ? ሃሳወና።¹⁸ሺጜ ሹ ጩዋማካ ሃኦ? ኦይን ሺጜዻ ካኒ ሁሊኩሼኬን ኡዋው ሺጜን እያይኔ ጋኔን ጋጝ ኣንሼን።¹⁹ኢየሱስዻ እባጄ እን ዎሼ እሺ ኣንሼኑጝ ዋይሼ እንግን እያጝ፤ «ኣን ሃሺጜ ከሹ ጩዋማ ጩዋ የጌያኬን ኣን፤ ካኣይባዬ ፕር ከሹ ጩዋማ ጩዋ የጌያባ ኣኑጝ ሃዋይሼ እየው እያይ፤ ኣዬ ኦ ናኑጝ የኣንሻባይ ጋጝ?²⁰ሃዋይሼባ እየው ኣኩሉክ፤ እየው የኦቆራባ፣ የሞይካዺያባዻ፤ ዬ ፔኑጝ ዋዝንዺባ፤ ካኣይባዬ ሞይካዺዬን ጉዩ ዋክሼባ ሃምካ ዋዛጝ።²¹ሃኣጚ ሹ ኔኒ ሄክሼ ጅሼንያጝ ጫኒቂዬንባ፤ ዬ ሹዋጵሽያጝ ጩዋ፤ ውር ናንዳካጝ ኩኔ ፔኑጝ ክያኑጝ ጌርሺኔባ ጫኒቂዬን ኔኒ፤²²ከእያይዻ ጋን እየውዻ የኣኒና ሞይካዾ ክያኒ፤ ኣይባዻዬ ናንዳካጝ ካጌዬ እየው ዋዝንሲ እየውባ፤ ኦኬና ካቦው ዋዛ ጉዩዻ ኣኔኬን።²³ከሹ እን የይሁናኬን ከኦናኒ ኦኬ ክየምጵንዻ፤ ሃዋይሼባ እየው ኣኩሉክ፤ እን የይሁንቴ ከሮጝ ናኒ ፓይላ ባባ ኣይ እየውባ።²⁴ሌይ ኣይ ጋኑጝ ኦኬ ክየምጵንዻ የካኔ ይሁናኬን ከሮጝ ናኒ፤ ይወንባ የቦዋባ ዋዛ ጉዩዻ ማቲባ ፓሲ።²⁵ሃዋይሼባ እየው ሌይ ኣይ ጋኑጝ ኣይኒን ከሄክንሶጝ፤ የካርሲኬ ጋኔ ናንዳካ ባባ ማርኬ ሄክንሶዬኔ ሹ እን ካሃሳወ ጃውጝ ኩንባ።²⁶ከሹ እን የይሁናባ ከሮጝ ናኒ፤ ይንዻ ከባሊ ጉዩ ሃይወንባ ባባ እያጜን።²⁷ናንዳካጝ የናሺቴ ኣኔ ሃቱሌ ከሃምካ ባሪዮዻ ናንዳካጝ የኣሚኒቴ ኣኑጝ እሺ ባባዻ ናሺባ እየው።²⁸ሃቱልኬ ሃምካ ባባዬ ሃኩንያ ፔኑጝ ክያኒ፤ ዬ ጋን ሃኦይዲ ፔኑጜ ሃኩይባ ሃምካ ባባጝ።²⁹ከኦይን ጩዋ ውር ጊታይካ ዻይኔንካ ኢየሱስ ሺጝ እያጝ፤ ይንጌ ካንዻ ማርኬ ሄክንሶዬኔ ኣኔን ጃ ሃሳወን።³⁰ጋን ኦኬ ፓይላ ካጊባጄዬ ውር ክየምጵንዻ ካኣንሺኖጝ ካማሬ ዎሺሼኑጝ ሃዋያያ፤ ይንዻ የቱሌኬ ሃምካ ባሪዮጝ ካኣምኒቶጝ ሻማ ኡዋው።³¹ኢየሱስዻ ዋሼ ዋይሼ እንግን እያጝ፤ ጋንካ የኣምኒያ እያጝኪ?³²እየዎ፤ እየው ፓይላ ከሹ እን ከላልምንቴ ሃምካ ጶሮክ ጉዩጝ ኩንባ፤ ሹ እንዻ ሃጋን። የኦይዳባ ኣንዻ ኣምጵን፤ ካኣይባዬ ባባ ናንዳካጝ ኣኒኔ ከኣኑጝ ሃማር ኣምጵኔን። ³³ከኣን ከኣንቴ ሆፎጝ፤ ሃሜይሼያ እየው ይጝ፤ የኣኒናባ ዳሉጝ ክያኒዬ የኣንቴ ጋሎ፤

Chapter 17

ሃፑክ 17እን ኢየሱስ ይሁኔ ናንዳካ እሺ ኤምኑጝ¹ኢየሱስ ሃሳወ እን ጩዋ ሁቤኔ ቶይ እያጝካ ፎላዬ ሺጝ እያጜ ይወና፤«ባባ ዮ፤ ሹ ሄክሻ፤ ካጎቢዬ ውዋ ኑኑጝ ጎቢባ ውዋ ኑኑ፤²ከጊታይ ሃቦወኬ ኦኑኑ ፓይላ ካኣይኔ ዻቆካ ቦን ጮሉጝ ከኦካ ውር ፓይላ የኣዬንያ ጌጳሞዬ።³ሃእንጵን ኣይ ኣምላካ ኣኩሉኬ ኢየሱስ ክርስቶስ እን የይዕሲዮጝ ካጊባጆጝ ይጝ ሃዻቆካ ቦን ጮል።⁴ዋድማ እን የኣዬ ኣን ከሹዋጵሼን ጎቢያ ኣን ከዳሉጝ።⁵ኣኪ ባባ ዮ፤ ካኒ ሙንኬን ፔኔ ከጎቢንታ ባ የኣኒኔ ኦኑኑጝ ጎቢባ ኣን ከታይ ኑኑጝ።እን ኢየሱስ ይሁሺኔ ውር ጊታይካ ዻይኔን ኔኑጝ⁶ናንዳካ ውር ጊታጝ የኣዬ ኣን ከፔኑጝ ክያኑጝ ሃዹዋልሼንያ ሮጝ ኑኑ፤ እባ ጋይ ኑኑ፤ የኣህያ ኣን እንግንዻ ዻዬያ ክያጃ ኑኑ።⁷የኣዬ ኣን ፓይላጝ ኣዬኬ ታይ ኑኑጝ ጋን ጊባጃ፤⁸ናንዳካ ኦ ክያጃ እን የኣዬ ኣኑጝ ሃኣይ እንግኔ ቦዋ፤ ኣንዻ ሃቱሌኬ ኦኑኑጝ ከኣኩሉክ ጊባጅጃ፤ እን የይዕሲዬ ኣንዻ ጋምኒያ፤⁹እንግን ናንዳካጝ ጋዬ ኑኑጝ ሃይሁሼን እንግንባ፤ ናንዳካ ጊታይ የኣዬ ኣኔ ኣይ ኑኑዬ ዬ ሃይሁሼንኬን ፔኑጝ።¹⁰እን ኣይ ናኑጝ ፓይላ ሃኑኑ፤ እን ኣይ ኑኑጝ ፓይላ ሃናኒ ከእንግንዻ ሃጎቢ እንባ።¹¹ካርሲኬ ጋኔ ኣን ሃኡፔንኬን ፔኑጝ ክያኑጝ፤ ዬ እንግን ጋኔንባ ፔኑጝ ክያኑጝ፤ ኣን ሃሺጝካ ሃሚን ኑኑ ኩኔን፤ ቅዱስ ባባ ዮ፤ ኡዋው ከእያይ ሃኣይቴ ክየሙጝ እንግንዻ ካጋይ ክየሜ ከእን የኣዬ ኣን ከሮጝ ኑኑ ዻው እንግንባ።¹²ኣን ሃኣኔንባ ከእንግኔ፤ ከሮጝ እን የኣዬ ኣኑጝ ሃማቲ ካርሚ ጊዬይዬ፤ ሃዻው እንግንዻዬ ካሹዋጵሼ ክያጃካ ወርቀቱጝ ከኦካ ውዋ ክየም እን ካካይህ እንቃ ከኦግዬይ ውር ክየምጵንዻ ካኒ ካይህኬን።¹³የጋን ይጝ ሃሓሚን ኑኑ ኩኔን ናኒ፤ ኣይባዬ ዋዛ ናኒ ካቋቄ ኦግዬዩጝ፤ ጋን ሃኣኔንባ ፔኑጝ ክያኒዬ ሃሓሳውባ ይዕጝ።¹⁴ሃኣህያ እንግን ክያጃ ኑኑ፤ ኣን ከእያይ ሃማሬኬ ፔኑጝ ኣዬኑጝ፤ እንግንዻ ከኣን ማሬኬ ፔኑጝ ኣዬኑጝ ፔኑጝ ሚኔያ እንግን።¹⁵ሃይሁኔ እኑጝ ከዻው እንግን ከኦኬ ጋራ ክያኒዬ ዬ፤ ማር እጝ ከቡሌ እንግን ከፔኑጝ ክያኒዬን።¹⁶ኣን ከእያይ ሃማሬኬ ፔኑጝ ኣዬን ፓይላ፤ እንግንዻ ማርካ ፔኑጜን።¹⁷ክያጃ ኑኑ ሃኣኩሉክ፤ ቀድሲ እንግንባ ከኣኩሉክ ኣዬን ኑኑ።¹⁸እን ከእያይ የይዕሲሼ ኣን ፔኑጝ ክያኑጝ ኣንዻ ሃይዕሲሼባ እንግን እያጝካ ፔን ፓይላጝ።¹⁹እንግን ካጋዬ ጊታኬና ቀድሲዬ ከኣኩሉኩጝ፤ ሃቀድሲባ ኣን ኤምኑ ናንዳካ እንግን።እን ኢየሱስ ይሁሼ ውር ጊታይካ ይሁኔን ፓይላጝ²⁰ሃኬ ጊታይ ቦው እርርሲዬን ጊዬይ ጊታይ ኣምኒኬ ኣንዻ ፓይላ ዬ ሃይሁሼንኬን ጊታጝጵን፤²¹ይንዻ፤ ባባ ዮ፤ እን ከእያይ የኣኒኔኬ ኣን፤ ኣን ከእያይ ሃኣኒኔ ከእኑጝ ፓይላ ካጋዬ ክየሙጝ፤ ፕርዻ እን ከእያይ የይዕሲዬ ኣኑጝ ውርካ ፔኑጝ ካኣምኒዮጝ፤ እንግንዻ ካጋይኬ ኡዋዌ ጊያ።²²ኡዋው ከእያይ ሃኣይቴ ክየሙጝ እንግንዻ ካጋዬ ክየሙጝ፤ ጎቢንታ እን የኣዬ ኣኑጝ ሃኣህያ እንግን።²³ይንዻ ሃእን ኣን ሃኣዬኬ እንግኑጝ፤ እንዻ የኣዬኬ ኣኑጝ። እን ከእያይ የይዕሲዬ ኣኔ ከእጝ የናሺዬ ኣኔ ከእን የናሺዬ እንግንዻዬ ፔኑጝ ካእባጆጝ፤ ክየም ኣዬን ጊዬይ ካኣይ ካሎን።²⁴ባባ ዮ፤ ጊታጝ የኣዬ ኣኑጝ፤ ካጋኒኔ ኦይን ሃኦጝ ካኒ ሙንኬን ፔኔ ናንዳካጝ የናሺዬ ኣኑጝ ካጌዬ ጎቢንታ እን የኣዬ ኣኑጝ ሃዎሺያ።²⁵ባባ ጫንቃሉጝ ዮ፤ ፔኑጝ ማርኒን እን እባጄኑጝ፤ ኣን ሃእባጅያ እን፤ ጊታጝ እጝ እን የይዕሲዬ ኣኑጝ ጊባጃ።²⁶ናሺማ እን ኑኑ ኣኔንኬ ኣኑጝ ካኣኒኔ ኦግዬዩጝ፤ ኣንዻ ካኣኒኔ ኦግዬዩጝ፤ ካጊባጄ እኑጝ ሃሻሚያ ካጊባጄ እንዻጝ ሃሻሚባ።

Chapter 18

ሃፑክ 18እን ጎሜ ኢየሱስ ከውር ጊታይ ሚኔ እሹጝ¹ኢየሱስ ሺጜ እን ጩዋ ጋይኬ ውር ጊታይ ዻዬ ጆሌ እሺዬ ቁዋሌና ባይንካ ቄድሮን፤ ሻዋ ታቴ ሃም ኣኔ ሻሪካ ኣሜኑጝ።²ሹ ጁዋኑ ኢየሱስ ከውር ጊታይካ ዻይኔን ኔኑጝ ናንዳካጝ ጌይኔ ኦካ ራቅ እኑጝ፤ ይሁዳ እን ሳስክዬ ኣዬንዻ እባጃ ክራ እጝ።³ይሁዳ እያንሽ ፓፃኗኔ ፕርዻ ታታቻንካ ውርካ ቃሼ ውር ዶክ ጊታይ ይዕሲዬ ከሃምካ ፈረሳውያኔ ኩና ኦይካ ራቅካ ሻሪካ ኣሜኑጝ፤ እንግንዻ ቦው ችቦ፣ ፋኖሴ ኣንቲቲካ ፋሬ ጊያ።⁴ኢየሱስዻ እባጅ እንካ ሄክሽ እሺ ፓይላዬ ቱሌ፤ ዋይሼ እንግን የዎሻ ኒን?⁵እንግንዻ ሺጝ ኢየሱስ እንካ ናዝሬቱጝ፤ ኢየሱስዻ ዋይሼ እንግን እሺ ሃኣን። ይሁዳ እን ሳስክዬ ኣዬንዻ ኣኔባ ከእንግን ዾሬ።⁶ኢየሱስዻ ከሹ እን ሺጜ እሺ ሃኣኑጝ ቱጝቱጝሼያ ሁር ቡዳ ዳሊ ክያኒዻ።⁷ፕርዻ ሺጝ የዎሻ ኒኔ ኣንሻ እንግን? እንግንዻ ሺጝ፤ ኢየሱስ እንካ ናዝሬቱጝ።⁸ኢየሱስዻ ዋሼ ሺጝ፤ ሃዋይሼያ እየው ኣን ሃኣይ እሺ ኣኪ ሃኦኬና የዎሽቴ ኣንያጝ ኦይድባ ጊታጝ ካፓይባ፤⁹ይንዻ ኣዮጝ፤ ሃኬ ክያጃ እን ሺጜ ከኦካ ጊታጝ የኣዬ ኣኑጝ ክየምጵንዻ ካኒ ካይህኬኔ ክያጆጝ ካሙኒንቴባዬ ጊያ።¹⁰ቦው ኤቤሌ ስምዖን ጴጥሮስ ና ኣኔዻ ጁጉያ ኤቤል ቆው ናቡ ቡዎንካ ውርካ ዋድማካ ታቺ እንካ ውርካ ቃሼ ቃጫ፤ ሮጝካ ውር እንካ ዋድማዻ ሃኬና ሺጜ ማልኮስ።¹¹ኢየሱስዻ ዋይሼ ጴጥሮስ፤ ዋሽባ ኤቤል ኑኑ ሃምካ[ ሰገባጝ ] የካኔ ማቲኬኒ ኒያቡ እን ባባ ኣዬ ኣኑጝ?ቦሼያ ኢየሱስ ሃምካ ታቺካ ውርካ ቃሹጝ ኦካ ሌሜንካ ሐና¹²ፓፃኗንዻ ጋይኬ ውር ጊታይካ ኤርጎዬ ጋይኬ ኣሽካራካ ኣይሁድዻዬ ጎማ ኢየሱስ፤ ቁማዻ፣¹³ከሌሜን ቦሼያ ሃምካ ሐና እን ኣይ [ኣፒኔካ] ቀያፋጝ፤ ቀያፋዻ ሃታቺካ ውርካ ቃሽካ ኣፒኔ ሐና።¹⁴ቀያፋምዻ ሃእን ሺጚ፤ ሺጝ ናንዳካ ዛርሲያጝ ውር ክየም ካኣርሾጝ ሃባሺዬ ኪሊዬን ውርካ ኣይሁዱጝ።ቡድኔንካ ጴጥሮስ¹⁵ስምዖን ጴጥሮሴ ውርካ ዻይኔን ክየሜ ዻዬያ ኢየሱስ፤ ውርካ ዻይኔን ይጝዻ ናንዳካጝ ጊባጄ ጋጝ ከውር ታቺ እንካ ቃሹጝ ሻዋ ከጋጝ ከኢየሱስ ሃምካ ካራምካ ታቺ እንካ ውርካ ቃሹጝ፤¹⁶ዬ ጴጥሮስ ሺዺያ ከኦካ ሃፑክ ሹኑክ። ውርካ ዻይኔን ኑዋ እን ጊባጄ ጋጝ ከውር ታቺ እንካ ውርካ ቃሹጝ ዋኬ ሃሳውኔ ውር እን ባኬን ኦይካ ሃፑኬ ዾቅሼያ ጴጥሮስ።¹⁷ውር እን ባኬን ኦይንካ ሃፑክዻ ዋይሼ ጴጥሮስ፤ እን የማሪ ውርካ ዻይኔንካ ውሩጝ ክየሜኒ? እሺዻ ሺጝ እዕጝ።¹⁸ናንዳካጝ ኣኔ ጪራቱጝ ውርካ ዋድማኔ ኣሽካራኔ ጎሬ ጋኔባ ኦካ ቅልቃጩምካ ጉ ማራ ካቱልቱል ጌዬን፤ ጴጥሮስዻ ዾርኬ እንግኔ ኣኔን ጉ ሻወን።እን ቦሼ ኢየሱስ ኦካ ሌሜንካ ታታቻንካ ውርካ ቃሹጝ¹⁹ከሹ እን ታታቻን ጊታይካ ውርካ ቃሹጝ ጋንሻ ኢየሱስ ናንዳካ ውር ጊታይካ ዻይኔኔ ናንዳካ እርርሲዬን ኔኒዬ።²⁰ኢየሱስዻ ሺጝ እያጜ ዋሼያ እንግን፤ ኣን ሃሜይሼያ ፔኑጝ ከሊኪ፤ ውርካ ኣይሁድ ከኦካ ከቶኦካ ይሁኔን ካጝ ፑጪዮጝ፤ ከኦካ ቶኦካ ይሁኔንዻ ሹ ጮል ሃእርርሲያ፤ ኬና ሃሓሳወ ኬራሼን ኣኔኬን።²¹ሃኦ የኣንሽቴ ኣኑጝ? ኣንሽባ ጊታይ ዋይሼን ኣኑጝ፤እየዎ፤ ጊታይ ሃሓሳዎጝ እንግን ጊባጃ።²²ኢየሱስ ከሹ እን ሃሳወ እኑጝ፤ ከኣሽካራ ጊታይ ጎሬ ኣኔን ኦካ ቆጩር ኔኒ ክያኑጝ ክየም ሺጝ እን ዋሼ ታቺካ ውርካ ቃሹጝ ሃእያጝኪዬ? ሙራ ካሎን።²³ኢየሱስዻ ሺጝ፤ ሃኦኬና ሃሓሳወ ጋራያጝ ማኝሺባ ጋራ እን ሃሓሳዎጝ፤ ዬ ሃኦኬና ሃሓሳወ ኣኩሉክያጝ ሃኦ የሙሬ ኣኑጝ?²⁴ሐናዻ ኢየሱስ ከእን ቁሜ ኣኖጝ ይዕሲሼያ ሃምካ ታቺካ ውርካ ቃሽ ቀያፋጝ።ቡድኔንካ ጴጥሮስ እንካ ላንሳዬ ማክንሳዬ²⁵ስምዖን ጴጥሮስዻ ዾሬ ኣኔንባ ጉ ሻወኔ፤ ዋይሼ እሺ እን የማሪ ውርካ ዻይኔን ኔኒ ክየሜኒ? እሺዻ ሺጝ እዕጜ ቡድያ።²⁶ከኦካ ውርካ ዋድማካ ታቺካ ውርካ ቃሽ ክየም እን ጴጥሮስ ቃጬ ናቡጝ ውር ኔኒ፤ ሺጝ ሃካና ጌይኬኒ እን ከእሺ ሃምካ ራቅካ ሻሪካ ኣሜኔ ኣንሼና?²⁷ጴጥሮስዻ ቡድያ እንቃ፤ ይሪካ ባቻ ኬያ።ኢየሱስ ከኦካ ሌሜንካ ጲላጦስ²⁸ውርካ ኣይሁድዻ ከኦካ ቀያፋም ቦሼያ ኢየሱስ ሃምካ ካራምካ ታቺካ ውርካ ሮም፤ ክራ ኔኒዻ ሃካሪንታ፤ ውርካ ኣይሁድ ካቻሊዬ ፋሲካ ኣሜኑጝ፤ ካማር ሴሶ ክያኒ ሻወኔ ካኒ ሻውኬን ሃምካ ካራምካ ታቺ እጝ።²⁹ዬ ጲላጦስ ቱል ሃሚን ጊዬይዬ ሺጝ ካሲሲዬን እን የቦቴ ውሩጝ ሃኦዬ? ኣንሻ እንግን።³⁰እንግንዻ ሺጝ ዋቲ ውሩጝ ማራ ውርካ ሴሶ ኣዬንያጝ ሃቦፓይንቴኬን ኦካ ማሪ ኑኑዬ ዋሼያ እሺ።³¹ጲላጦስዻ ዋይሼ እንግን ቦው እየውጵኔ ኮምቴባ ኬካ ሕግ ጉዩ፤ ውርካ ኣይሁድዻ ሺጝ ሃኡዋያጝ ኦካ ውር ክየምጵንዻ ካኮምቴ ኮምሼንካ ኣርሼኑጝ ሃኣንቴኬን [መብት]።³²ይን ኣዮጝ ካኣርሼ ኣርሼን ኬና ኣይ እያኑጝ ሺጝ ናንዳካ ሜይሺኔኔ ክያጃ እን ኢየሱስ ሃሳዎጝ ካሙኒንቴባዬ ጊያ።³³ጲላጦስዻ ዋክ ሃምካ ካራሜ ሺውሺሽ ኢየሱሴ ሺጝ፤ እን የኣይ ቢቲካ ኣይሁዲ ዬ ኣንሻ?³⁴ኢየሱስዻ ሺጝ፤ ቃቦጝ ሃኑኑ ሞ ሃውር እንቃ ሜይሼ እን ናንዳካ ኣኑጜ? ዋሼያ እሺ።³⁵ጲላጦስዻ ዋሼ ሺጝ፤ እን የኣይ ውርካ ኣይሁዲ? ይዕሲሼ እን ዮጝ ናኑጝ ሃውር ኑኑዬ ታታቻንካ ውርካ ቃሼ፤ ኣይባዬ የሻሚ ኦዬ ዋይሼ እሺ እያይ።³⁶ኢየሱስዻ ሺጝ፤ ጌጳሞ ናኒ ማርኬ ፔኑጜን፤ ዋቲ ኣያ ኦጝያጝ ውርካ ኣይሁድ ካጎሜ ኣኑጝ ኣሽካራን ናኒ ሃርጊኔያ ኣን፤ ዬ ጋን ጌጳሞ ናኒ ማርኬ ኦጜን።³⁷ጲላጦስዻ ሺጝ ኣኪ የኣይ ቢቲ እያንጌ/ ኢየሱስዻ ሺጝ ኣን ሃኣዬ ቢቱጝ ሃሳወን ኑኑ ሃሊኪ፤ ጅሼ ኣኑጝ፤ ሃኩኔ ፔኑጝ ክያኑጝ ሃናንዳካ ኣኩሉክ ማኝሺዬን እን ኣይኬ ኣኩሉክ ፓይላ ዋይሼን ኣንባ ሺጝ እያይ።³⁸ጲላጦስዻ ሺጝ፤ ኣኩሉካ ኦ? ሃሳወ እን ጩዋ ቱል ሃምካ ውርካ ኣይሁዴ ዋይሼ እንግን እያጝ ኣን ሃካና ጌይኬን ሴሶ እንካ ካሲሲዮጝ፤³⁹ኣይባዬ ከፋሲካ ካቡልሼ እየው ውርካ ቁሜን ክየሙጝ የዱሲያያ፤ ዬ ካቡልሼ እየው ቢቲካ ኣይሁዱጝ የዎሻባይ?⁴⁰እንግንዻ እንቃ ሺጝ፤ ከኡቹኬን ሺጝ ኣኔኬን ማር እሺዬን/ ቡልሼ ኡዋው በርባን። ዬ በርባን ሃጓርጉ።

Chapter 19

ሃፑክ 19ኢየሱስ ካሮዮጝ ኮምሼያ¹ጲላጦስዻ ቦው ኢየሱሴ ሙሪሻ።²ፓፃኗንዻ ክዽሬካ [ኣክሊሌ] ቁሪዬ ጋይሼያ ሽቦ ኔኒ፤ ክምሼያ እሺ ኣፓላ ጫጩጉዻ፤³ዋኬ ጆልዻዬ ሺጝ ታቹጝካ ኣይህድ ዮ፤ ሹቃ ካኣይሼ እኔ ጋኔን ካሎን ሙሬን።⁴ጲላጦስዻ ቱል እንቃ ሹኑኬ ሺጝ፤ ኣኪ ይጝ ሃቡልሼ ሃሚን ጉዩጝ ካሲሲዬን ካሴሶ ኬና ሃማሬ ጌዬንጝ ከእባጅባዬ ጊያ ዋይሼ እንግን እያይ።⁵ኢየሱስዻ ኡፑት ክዽሬ እንካ ኣክሊሌ ክም ኣፓላ እንካ ሓምራዊዬ ቱላ፤ ጲላጦስዻ ዋይሼ እንግን፤ እየው፤ ውሩጝ።⁶ታታቻንካ ውርካ ቃሼ ኣሽካራኔ ከሹ እን ጌዮጝ፤ ሺጜን ሮይባ/ ሮይባዬ ጉቹኳ፤ ዬ ጲላጦስ ሺጝ እየው ቦውዬ ሮይባ፤ ከታጝ ናኑጝ ካሲሲዬን ኬናካ ሄክሼ ሃምካ ሴሶጝ ሃካና ጌይኬን።⁷ውርካ ኣይሁድዻ ሺጝ፤ ኡዋው ሃኣንቴ ሕግ፤ ናንዳካጝ ሻሜ እሺ ኤምኑ ባሪዮጝ ከሕግ ጉዋዩ ካኣርሾጝ ኣኔባ።⁸ጲላጦስዻ ዋዬ እኑጝ ካሎን ሪግሼና፤⁹ዋኬ ሁሉክ ሃምካ ካራሜ ዋይሼ ኢየሱስ የኩንኬ ኦኔ ኣንሼና፤ ዬ ኢየሱስ ካኒ ዋሼኬን እሺ ክየምጵንዻ።¹⁰ጲላጦስዻ ሺጝ፤ የሃሳውንኬኒ ኣን? ካቡሌ እን ወይ ካሮዬ እኑጝ ሃኣኔ ጌጳሞጝ የእባጅኬኒ?¹¹ኢየሱስዻ ሺጝ፤ ዋንቲ ማራ እን ከዾዮክ ኣዬንያጝ ኦናኒ ዋቲ የኣኔኬን ጌጳሞ፤ ዬ ውር እን ሳስክዬ ኣይ ኣን እኑጝ ኣኔ ሴሶ ሳጊ።¹²ከኦይን ጩዋ ጲላጦስ ዎሻ ኢየሱስ ቡሌን፤ ዬ ውርካ ኣይሁድ ሺጝ የቡልያ ውሩጝያጝ የማር ናሺዽካ ቄሳሬን፤ ውር እን ሻሚ እሺ ኤምኑ ቢቱጝ ሃውርካ ሚኒኔንካ ቄሳሬ ካርሲያ ኡቹኬን ጊዬይ።¹³ጲላጦስ ዋዬ እኑጝ ቡልሼያ ኢየሱስ ሹኑጝ፤ ከኦይን ሺጜ [ንጣፋካ ባዩጝ፤ ከቶካ ኣራማይክ ከራቅ እን ሺጜ ገበታዬ] ሺዎጝ፤ ኡፓ ኦካ ካራምካ ኮምሼን።¹⁴ዋዳ እንዻ ሃኦካ ሼክዬንካ ቶንቶሮካ ፋሲካ፤ ሹሽ ኔኒዻ ሃኬ ሳዓት ላ። ጲላጦስዻ ሺጝ እየዎ፤ ቢቲ ጉዩ።¹⁵ዬ እንግን ሺጝ ቡልባ/ ቡልባ/ ሮይባዬ ጉቹኳ። ጲላጦስዻ ሺጝ ካሮያይ ቢቲ ጉዩ፤ ታታቻንካ ውርካ ቃሽዻ ሺጝ ከቄሳር እንቃ ሃኣንቴኬን ቢቲዬ ዋሼያ እሺ።¹⁶ከቱንሲዻ ካሮዮጝ ጲላጦስ ሳስክዬ ኣያ እንግን።ሮዬንፓፃኗንዻ ጎም ኢየሱሴ ቦፓዬያ¹⁷እሺዻ ዼት ኦይንካ ሮዬ እሺዬ ከቶካ ኣራማይክ ሃም ሺጜ ጎልጎታዬ ሺዎጝ ቱላ ሃምካ ራቅ እን ሺጜ [የራስ ቅል]።¹⁸ሮያ ኦይንዻ፤ ከእሺዻ ውር ዻ፤ ክየም ሻምሼ ታጝ፣ ኑዋ ሻምሼ ታጜ፣ ኢየሱስ ሻምሼ ጫቃኔ ሮያ።¹⁹ጲላጦስዻ ቶክ ወርቀቴ ቁሪሼያ ኦይካ ሻሪ እንካ ሮይኔኑጝ፤ ቶኬን ኔኒዻ ሃኬና ሺጝ ኢየሱስ እንካ ናዝሬት ቢቲካ ኣይሁድ።²⁰ራቅ እን ሮዬ ኢየሱስዻ ናንዳካጝ ኣኒኔ ኦካ ቆጩርካ ከተማጝ ውርካ ኣይሁድ ጁዋናን ኮማ ወርቀት እን ቶኮጝ፤ ቶኬን ኔኒዻ ሃኬ ኣራማይኬ ላቲኔ፤ ካግሪክዻዬ።²¹ውርካ ኣይሁዴ ታታቻንካ ውርካ ቃሼ ከጲላጦስ ኖክዬን ሺጝ፤ «እሺ ናንዳካጝ ሺጜ ኣን ሃኣይ ቢቲካ ኣይሁዱጝ ቶኳ ዬ ኦይ ሃቢቲካ ኣይሁድ ሺጜ ቶኬን።²²ጲላጦስዻ ሺጝ ጃኬና እን ሃቶኮጝ ²³ፓፃኗንዻ ሮዬ ኢየሱሱጝ ጩዋ፤ [ውር ጊታይ ቡዋ ኣይ ቆቃ ሺዺያጝ] ቦው ኣፓላ ኔኒዬ ናንዳካ ውር ክየም ክየም ካሄክሼ ክየም ክየሙጝ ካሺሜና ከኣሁር፤ እን ቡዋ ኣይ ቆቃዻ ቦኬ ዾዮኬ ሌይ ኣይ ዱቡጝ ማቲ ፓሲ ክየሜ ሃኣፓላ ኬና ማር ቻኬን ኣኔኔ ጋሽክዬ።²⁴ዬ ሺጝ፤ ካቲት[ዕጣዬ] ካጝ ሄክሾጝ ካሄክሽባ ዬ ካማር ሃዽሼኔ ሃሳወና። ይጝ ኣዮጝ ሃክያጃካ ወርቀት እን ሺጚ፤ ካሺሜና ኣፓላ ናኒ፤ ከኦካ ጊታይ ቡዋ ኣይ ቆቃዻ ፓቃ ዕጣጝ ካሙኒንቴባዬ ጊያ።ፓፃኗንዻ እን ሻሞጝ ሃይዕጝ።²⁵ከኦካ ቆጩርካ ሮይኔንካ ኢየሱስ ጁዋኔዬ ጪኔካ ጁዋኔዬ፤ ፕርዻ ኝያካ ቃላዮጳ ማሪያሜ ማሪያም እንካ መግደላዊዬ ጎሬ ጋኔባ።²⁶ከሹ እን ኢየሱስ ዋይሼ ጁዋኔዬ ውርካ ዻይኔን እን ዾር ቋጩር ኔኒ ክያኒዬ ቶዬን እንግኔ፤ ዋይሼ ጁዋኔ እን ኝያጝ ዮ፤ ውዋ ኑናጝ፤²⁷ዋይሼ ውር እንካ ዻይኔንዻ ጅናጝ፤ ካርሲኬ ሹ እኔ ውር እንካ ዻይኔን ቦሼያ እሺ ሃምካ ቶኦ ኔኑጝ።ኣርሼንካ ኢየሱስ²⁸ከኦይን ኢየሱስ እባጅ ኦግታይ ካሙኒንቴ ፓይላዬ፤ ሺጝ ክያጃ ወርቀት ካሙኒኖጝ ኮርጉ ቃዋ ኣን።²⁹ከኦይን ኣላላ ካወይን ኬና ማሊ ከኣንቲቲ ኬና ቆቂ ኣኔባ፤ እንግንዻ [ጎርሼ ከሰፈነጌ ከዘንካ ሂሶጵ ቦሼያ ሃምካ ቶግ ኔኑጝ።³⁰ኢይብሱስዻ ቦወ ማሎ እን ጩዋ ሺጝ ሙኔና፤ ሻም እሺ ኤምኑ ሹዬ ሳስክዬ ኣዬና [መንፈስ] ኔኒ።³¹ሹ እንዻ ሃሹካ ሼክዬንካ ሹ እንካ [ሶጵሳጝ] ውርካ ኣይሁድ ሩዋካ ውር ጊታይ ሮዮጝ ከሹ እንካ ሶጵሳጝ ካማር ሮይኔን ክያኒ ድቢኔኔ ናንዳካጝ ዎሼዬ እንዻ ናንዳካጝ ኣዬ ሹካ ሶጵሳ ዋናጝ፤ ውራን ጊታይ ሮዮጝ ካጩክ ዱር ጊዬይዬ ካሃንቺሺዮጝ ይወና ጲላጦስ።³²ዬ ፓፃኗንዻ ፓዬኔ ጩካ ዱርካ ውር ጊታይ ሮዬ ኣይኬ ክርስቶሱጝ፤ ፕርዻ ጩካ ዱርካ ኑዋዻ።³³ዬ ከሹ እን ፓይኔ ኦካ ኢየሱሱጝ ናንዳካጝ ኣርሼዬ ጌዮጝ ካኒ ጩኬን ዱራን ኔኒ፤³⁴ኣይባዬ ከኦካ ፓፃኗን ክየም ቶካ ቆጩርካ ኢየሱስ ከፓር፤ ይሪካ ኒያቡዬ ሙዋዌ እሬና።³⁵ውር እን ጌይ እንዻ ኣዬና ማኛሞ፤ ማኛሞ ኔኒዻ ሃኣኩልክ፤ ሃሳወ ኣኩሉክዻ ክያጃ እን እየውዻ ከኣምኒቶጝ ማኝሺባ።³⁶ይንዻ ኣዮጝ፤ ወርቀት ከእያይ ሺጜ፤ ከኦካ ጊጪ ናኒ ክየምጵንዻ ጩኬን ካሙኒኖጝ፤³⁷ወርቀት እንቃዻ ሃኬ እያይ ሺጜ፤ ጊታይ ቶኪዻ ጌይባጝ።ሌሲካ ኢየሱስ³⁸ከኦይን ጩዋ ዮሴፍ እንካ ኣርማትያሱጝ ሩዋካ ኢየሱስ ቦወና ይወና ጲላጦስ፤ ዮሴፍዻ ናንዳካጝ ሪግሺኔ ውርካ ኣይሁዱጝ ከራሺኔን ሃውርካ ዻይኔንካ ኢየሱስ፤ እሺዻ ጲላጦስ ናሺዮጝ ጩዋ ኩኔ ቦዋ ሩዋ ኔኒ።³⁹ከሌሜንካ እን ኒቆድሞስ እን ኩንኬ ምክር ኦካ ኢየሱሱጝ ቦው [ሊትር] ኬናካ ሄክንሲዬኬ ዽብ ክየም [ከርቤኔ ዋልቅንቶዬ] ኩና።⁴⁰እንግንዻ ቦው ሩዋካ ኢየሱሴ [ከዱስምኔንካ ሳሪኔንካ ውርካ ኣይሁድ ከኣፓላ ኬና ሻምሼ [ሹቶዬ] ጅጜያ እሺ።⁴¹ኦካ ራቅ እን ሮዬ ኢየሱሱጝ ሃኦካ [ራቅካ ሻሪካ ኣሜን] ከኦካ ራቅ እንካ ሻሪካ ኣሜኑጝ ኣና ሌሲ ኬና ማሬ ውር ክየምጵንዻ ቱቱኬን።⁴²ሹ እንዻ ናንዳካጝ ኣዬ ሹካ ሼክዬንካ ሹካ ሶጵሳካ ውርካ ኣይሁዴ ሌሲዻ ናንዳካጝ ኣኒኔ ዲያውጝ ቱቱካ ኢየሱስ ኦይን።

Chapter 20

ሃፑክ 20ኢየሱስ ናሹጛ ከኣርሼን¹[ከሳምንት] ከሹ እንካ ሌሜኑጝ፤ ኬካሪንታ ካኒ ኣይባ ድሙጉዬ፤ ማሪያም እንካ መግደላዊ ኩያ ሃምካ ሌሱጝ፤ ባይዻ ኡንጉሌን ከኦይካ ሁሉኩሼንካ ቶካ ሌሲዬ ጌያ።²ዬዻ ሪሼ ኩይ ሃምካ ስምዖን ጴጥሮሴ ውርካ ዻይኔን ኑዋ እን ናሺ ኢየሱሴ ኩኔ ሺጝ፤ ቡል ታቺ እን ከኦካ ሌሲዬ ቦዋ፤ ጋጁጜ ኦንዻ ሃእባጃኬን ዋይሼ እንግን እያይ።³ከኦይን ጴጥሮሴ ውርካ ዻይኔን ኑዋዌ ቱሌ ፓያ ሃምካ ሌሱጝ።⁴እንግን ዻዋን ጋኔን ጉኬን፤ ውርካ ዻይኔን ኑዋ እኑጝ ሌም ጴጥሮሴ ሄክሻ ሃምካ ሌሱጝ።⁵ጌይ ኩፔ ቶይያጝ [ኣፓላ እን ጋሽክዬ ከጃፍካ ታልባጝ] ኣኔ ኦይኑጝ ጌያ፤ ዬ ካኒ ሁሉኬን ሃምካ ሌሱጝ።⁶ስምዖን ጴጥሮስ እን ኣኔን እሺ ዻዬኑጝ ሄክሼ ሁሉካ ሃምካ ሌሲዻ፤ እሺዻ ጌያ [ኣፓላ እን ጋሽክዬ ከጃፍካ ታልባጝ፤]⁷ፕርዻ ጌያ ጫርቄ እን ቁሪሼ ኦካ ሹቦካ ኢየሱሱጝ፤ ጫርቄ እንዻ ጌይኬ ኦካ [ከፋን] ዋናዬ ኣኔን ኦና ሻሜ ቁርጱጝ።⁸ከኦይን ውርካ ዻይኔን ና ሌሜ ሄክሽ ሃምካ ሌሱጝ ሁሉካ ቱዎጝ፤ ጌይዻዬ ኣምኒያ፤⁹ይንዻ ኢየሱስ ካናሹጜ ከኣርሼን ክያኑጝ ሃናንዳካጝ ካኒ ማሬኬ ወርቀት እባጄኑጝ።ኢየሱስ ጌዬና ኦካ ማሪያም እንካ መግደላዊ¹⁰ከኦይን ጩዋ ውራን ጊታይካ ዻይኔን ዋኬ ፓያ ሃምካ ቶኦ ጊዬዩጝ፤¹¹ዬ ማሪያም ዾር ኦይካ ሌሲ ሹኑኬ ኣኔን ኦቆሬን፤ ኣኔን ኦቆሬንዻዬ ሌሲ ቶዬን ጌያ ኩፍ።¹²ኦና ኣሩጝካ ኢየሱስ ኣኖጝ፤ ውርካ ኤርጎካ ኢየሱስ ዻ ጊታኬና ኪሚ ኣፓላ ፎልቼን ክየም ኡፍ ኦካ [ራስጌዬ] ኑዋ ኡፍ ኦካ [ግርጌዬ] ጌያ።¹³እንግንዻ ሺጝ፤ እን ኝያጝ የኦቆሪ ናንዳካ ኦዬ ጋንሼና።እሺዻ ሺጝ ቦዋ ታቺ እን ናኑጝ ጋጁጜ ኦንዻ ሃካና እባጅኬን።¹⁴ሃሳው እንዻዬ ሁቤንያጝ ኢየሱስ ዾር ኦይኔ ጌያ፤ ዬ ኣዬ ኢየሱሱጝ ካኒ እባጅኬን።¹⁵እሺዻ ዋይሼ እሺ እን ኝያጝ የኦቆር ናንዳካ ኦ? የዎሺ ኒንዻ? እሺዻ ዋሽኬ ውር እን ባኬን [ራቅካ ሻሪካ ኣሜኔ] ዋይሼ እሺ፤ «ታቹጝ ናኒዮ፤ ሃኦኬና ቦዋ እንያጝ፤ ባንዞ ቦዋ እንያጝ የኣጁጜ ኦኑጝ ሜይሼ ኣንባ።¹⁶ኢየሱስዻ ሺጝ፤ ማሪያም። እሺዻ ሁቤን ሃሚን ኔኒዬ ከቶካ ኣራማይክ ሺጝ፤ «ረቢኒ/ ሆኮል ኔኒዻ ሺጝ ውሩጝካ እርርሲኔን ዮ፤ እያጝ።¹⁷ኢየሱስዻ ካኒ ናንዳካጝ ማሬ ሃምካ ሹኔ ኩዬኑጝ፤ ዋይሼ እሺ ኦይ ኣን ዱሜን፤ ሳጊዻ ካም ሃምካ ጪኒጌን ናኒዬ ሺጝ ሃኩይያ ሃምካ ባባዬ ሃምካ ሹቡጊኔ፤ ሃምካ ኣምላክ ናኒዬ ሃምካ ኣምላክ ጉዩዬ ሺጛ እያይኔ ሜይሼ እንግንባ፤¹⁸ማሪያም እንካ መግደላዊዻ ኩን ሃምካ ውርካ ዻይኔኔ ሺጝ፤ ይንጌ ሃጌይያ ታቺ እን፤ እጝ እሺ ክያጄዻ ሜይሼያ እንግን።ኢየሱስ ጌዬና ኦካ ውር ጊታይካ ዻይኔኑጝ¹⁹ከሹ እን [ከሳምንትዻ] ከሹ እንካ ሌሜን ከቃይ፤ ውር ጊታይካ ዻይኔን ሪግሼን ውርካ ኣይሁዴ ሃጌ ሃፑኬ ፑጪዬ ጋኔባዬ፤ ኢየሱስ ኩኔ ዾራ ኦካ ጫቃን ጊዬይ፤ ዋይሼ እንግን ሹቃ ካኣይሼ እየው።²⁰ሺጝ እጜ ዹዋልሼያ እንግን ቡዋዌ ቆጩሬ፤ ውር ጊታይካ ዻይኔንዻ ከሹ እን ጌዬ ታቺ እኑጝ ካሎን ዋዝንዽያ።²¹ኢየሱስዻ ፕር እንቃ ዋይሼ እንግን ሹቃ ካኣይሼ እየው፤ ባባ ከእያይ ይዕሲዬ ኣኑጝ፤ ኣንዻ ሃይዕሲባ እየው።²²ሺጜ እንዻ ጩዋ፤ ሻምሼ እንግን [እፌ] ዋይሼ እንግን ቦባ [መንፈስ ቅዱስ]²³የዋይሺቴያ ሴሶካ ውር ካሺዺባያጝ፤ ዋይሼባ እየውዻ ሴሶ ጉዩ ካሺዺባ፤ ዬ የማረያ ሴሶ ጊዬይ ካሺዺባ ሺጜንያጝ፤ ዋይሼኬን እየው ካሺዺባ።ኢየሱስ ጌያና ኦካ ቶማስ²⁴ከሹ እን ከኦካ ውር ታጲላማን ኣይ ክየሙጝ፤ እን ሺጜ ዲዲሞስ ቶማስ፤ ከሹ እን ኢየሱስ ኩኖጝ ካኒ ኣኔኬን ከውር ጊታይካ ዻይኔን።²⁵ውርካ ዻይኔን ዶክዻ ሺጝ፤ «ይንጌ/ ሃጌያያ ታቺ እጝ ዬ እሺ ሺጝ፤ ሃማሪያ ማዳካ ቡዋ ጊታይ ፃጵዬ ከምስማር ጌዬንያጝ፤ ኦካ ባልካ ምስማርዻ ሃማሪያ ቡዋ ናኒ ሻምሼንያጝ፤ ሃማሪያ ቆጩር ኔኒ ክያንዻ ቡዋ ናኒ ዾቅሼንያጝ ሃኣምኒኬን።²⁶ከሹ ሎንካይዻ ጩዋ፤ ውር ጊታይካ ዻይኔን ጋኔን ቶኦ ቱዎጝ፤ ቶማስዻ ኣኔኬ እንግን፤ ሃጌ ሃፑክዻዬ ጊያ፤ ዬ ኢየሱስ ኩኔ ዾራ ኦካ ጫቃን ጊዬይ፤ ዋይሼ እንግን ሹቃ ካኣይሼ እየው፤²⁷ከኦይን ዋይሼ ቶማስ ቦሼ ቡዋ ኑኑ ዮጝ፤ ቶይባ ቡዋ ናኒዻ፤ ቲት ቡዋ ኑኑዻ ዾቅሼባ ኦካ ቆጩር ናኒ፤ ዋይሼ እሺ ኦይ ቃጋዽዬን ኣምኒባ።²⁸ቶማስዻ ሺጝ፤ ታቹጝ ናኒዮ፤ ኣምላክ ዮ።²⁹ኢየሱስዻ ዋይሼ እሺ፤ እን ናንዳካጝ የጌዬ ኣኑጝ የኣምኒያ፤ዬ ጊታይ ማር ጌዬኔ ኣምኒ ጋይ ጫንቃል።³⁰ኢየሱስዻ ኦካ ወርቀቱጝ እንቃ ኦሹቃ ጊታይ ማሬ ቶኬን ሻማ ከኦካ ማሪካ ውር ጊታይካ ዻይኔኑጝ፤³¹ኣይባዬ እሺ ኢየሱስ ክርስቶስ፤ ኣዬ ውዋካ ባሪዮጝ ካጋምኒዮጝ፤ ጋምኒዻዬ ከሮጝ ኔኒ ካጋኔ ዻቆጝ ቶኳ ይጝ።

Chapter 21

ሃፑክ 21እን ውር ጊታይካ ዻይኔን ጎሜ ኣርቴ ከኦኬ ሹቃጝ¹ከኦይን ጩዋ ኢየሱስ ከኦካ ኛስካ ጥብሪያዶስ ጌያና ኦካ ውር ጊታይካ ዻይኔን እንቃ፤ ዹዋልሼና ከዴንታኬና ኣይ እያጝዻ፤²ስምዖን ጴጥሮስ፣ እን ሺጜ ዲዲሞስ ቶማስ፣ ናትናኤል እንካ ቃና ዘገሊላጝ፣ ሃንታካ ዘብዴዎስ ከኦካ ውር ጊታይካ ዻይኔን እንቃ ጋይኬ ጋጝ ከውር ዻ፤³ስምዖን ጴጥሮስዻ ዋይሼ እንግን ሃኣርቴ ቆወን ኩዬን ናኒ፤ እንግንዻ ሺጝ ኡዋዻ ሃፓያባ ከእን። ቱሌ ሻዋ ሃምካ ጋጊዻ፤ ዬ ከምክር እን ካኒ ጓትሽኬን ክየምጵንዻ።⁴ሃሪሼዻ ኢየሱስ ዾራ ኦካ ማራካ ኛፓስ፤ ዬ ውር ጊታይካ ዻይኔን ኣዬ ኢየሱሱጝ ካኒ ጊባጅኬን።⁵እሺዻ ዋይሼ እንግን፤ ሃንታዮ፤ ኣርቴ ኣኔባይ? እንግንዻ ሺጝ ኣኔኬን።⁶እሺዻ ዋይሼ እንግን፤ ፓቅቴ ኞፑቴይ ከጋጊ ታካ ቡዎን፤ የጌያባ ኣርቴ። እንግንዻ ከሹ እን ፓቅሾጝ እን ናሹጝኬ ጁዋኑ ኣዬንካ ኣርቶጝ ኞፑቴይ ጁጁሬን ካዋ እንግን።⁷ውርካ ዻይኔን ኑጝ ናሺ ኢየሱስዻ፤ ዋይሼ ጴጥሮስ፤ ይንጌ ሃታቺ እን/ ስምዖን ጴጥሮስዻ ከሹ እን ዋዬ ክያጃ እን ሺጜ ይንጌ ሃታቺ እኑጝ፤ ክም ኣፓላ ጊታና ቡሌዬ ኣሼኔ ሙራ ኛፓስ።⁸ዬ ውርካ ዻይኔን ዶክ ከኦካ ላቅካ ኛፓስ ጌዬ ሾቱጝ [ናንዳካጝ ኣዬ ክንዲ ዽብ ዻጲኑጝ፤ ጁጁር ኞፑቴይ እን ኣርቴ ቋቄዬ ፓዬና ከጋጊ።⁹ከሹ እን ሄክሼ ሃምካ ዳሊዻ ከኦካ [ኣርቴ ዾዮክ ኣኔ ቅልቃጩምካ ጉወ ባላሻዬ] ጌያ።¹⁰ኢየሱስዻ ዋይሼ እንግን ይንዳ ከኦካ ኣርቴ ጊታና የጎምቶጝ ኮውየ።¹¹ዬ ስምዖን ጴጥሮስ ሌፍ ሃምካ ጋጊዬ ጁጁርሼያ ኞፑቴይ ሃምካ ዳሉጝ፤ ኞፑቴይዻ ቆቅኬ ኣርቴ ታታቺ ዽብ ክየሜ ዶጝታም ም¹²ኢየሱስዻ ዋይሼ እንግን፤ «ፓዬንባ» [ኣሚ እንካ ዻሙጝ]፤ ኣዬ ታቺ እን ናንዳካጝ ጊባጆጝ፤ ከኦካ ውርካ ዻይኔን ኬና ሺጝ እን የኣይ ኒኔ ካኣንሺንቴ ኣንኬን።¹³ኢየሱስዻ ኩኔ ቲት ባላሻዬ ኣያ እንግን፤ ኣያ እንግን ኣርቴዻ።¹⁴ኣኪ ኢየሱስ ናሹጜ ከኣርሼን ክያኑጝ ጩዋ ጌይኔ ኦካ ውር ጊታይካ ዻይኔኑጝ ሃክያጝ እንካ ማክንሳጝ።ኢየሱስ ዋሼያ ጴጥሮስ ኦባካ ሌሜኑጝ¹⁵ጋሜ ናዓሾጝ ጩዋ፤ ኢየሱስ ዋይሼ ስምዖን ጴጥሮስ፤ ውዋካ ዮና ስምዖን ዮ፤ ከኦካ ጊታጝ የሳስክዬ የናሺባይ ኣን? እሺዻ ሺጝ፤ «እህ» ታቹጝ ዮ፤ ሃናሺዬ እን፤ እን የእባጅያ። ኢየሱስዻ ዋይሼ እሺ ዼድሲባ ማዻያን።¹⁶ኢየሱስ ከክያጝ እንካ ላንሳ ሺጝ፤ ውዋካ ዮና ስምዖን ዮ፤ ከኣኩሉክ የናሺባይ ኣን? እሺዻ ሺጝ፤ «እህ» ታቹጝ ዮ፤ ሃናሺዬ እኑጝ እን የእባጅያ።ኢየሱስዻ ዋይሼ እሺ ዻውባ ማድራን።¹⁷ክያጝ እንካ ላንሳዻ ሺጝ፤ ውዋካ ዮና ስምዖን ዮ፤ የናሺባይ ኣን? ጴጥሮስዻ ክያጝ እንካ ማክንሳ ኢየሱስ ሺጜ የናሺባይ ኣኔ ናንዳካጝ ኣንሺኖጝ ሞይካዽዬ ሺጝ፤ ታቹጝ ዮ፤ እን የእባጅያ ኦኬ ፓይላ፤ ሃናሺዬ እንዻ የእባጅያ፤ ኢየሱስዻ ዋይሼ እሺ ዼድሲባ ማድራን ናኒ።¹⁸ሃዋይሼባ እን ኣኩሉክ፤የኣይባ ባርሻዬ ዋንቲ የኪሚ ኣፓላ ኑኑ እንጵኔ የኩይያ ታይ የዎሾጝ፤ ዬ የጌቺያጝ የቲቲባ ቡዋ ኑኑ፤ ቦሼባ እን ኦይን የማሬ ዎሼኑጝ።¹⁹ኢየሱስ ሺጜ እኑጝ ጴጥሮስ ሃኬ ኣርሼን ኬና ኣይ እንካ ጎቢዬ ባሪዮጝ ሃናንዳካ ዹዋልሺኔን። ከኦይን ጩዋ ዋይሼ እሺ ዻይሼ ኣንባ።²⁰ጴጥሮስ ሁቤኔ ቶይ ሁርያጝ፤ ውርካ ዻይኔን እን ናሺዬ ጆል ኢየሱሱጝ ዻዬ እንግኔ ጌያ፤ ውርካ ዻይኔን እንዻ ከሹ እን ጋሚኔ ምሽካ ቃዩጝ ጊድሜን ሃምካ ቆጩርካ ኢየሱሴ ሺጝ፤ ታቹጝ ዮ፤ ሃኒንካ ሳስክያ ኣይንቴ እኑጝ።²¹ጴጥሮስዻ ከሹ እን ጌዮጝ ሺጝ፤ ታቹጝ ዮ፤ ኤ እሺካዬ ኣንሻ?²²ኢየሱስዻ ዋይሼ እሺ፤ ሌይ ሃምካ ዋኮጝ የዎሺያ እን ከኡፑኬ ዻቆያጝ ኣይን እኑጝ የጋሊ ኦ? እን ዻዬ ኣንባ።²³ከክያጃ እን ሃሳዋ ኬና ሺጜ ውርካ ዻይኔን እን ኣርሽኬን ሄክያ ከኦካ ጫቃንካ ጪኒጌን። ዬ ኢየሱስ ሺጝ፤ ሌይ ሃምካ ዋኮጝ ከኡፔኬ ዻቆጝ የዎሺያጝ ካጋሊንሺ እና ኦ? ዬ ካማሬ ኣርሼን ካኒ ሃሳውኬን።²⁴ጊታይ ማኝሺ ናንዳካ ጊታጜ፤ ቶኪ እንዻ ሃውርካ ዻይኔን እን፤ ማኛሞ ኔኒዻ ኣዬ ኣኩሉክ ሃእባጃያ።²⁵ኦኬ ጁዋኑ ዶክ ጊታይ ኢየሱስ ኣሽክዬ ኣኔባ፤ ቶኳ ኦኬ ፓይላያጝ፤ ከወርቀት ጊታይ ቶኮጝ ፓይላ ፔኑጝ ኣኔ ራቅ ሊኩጝ ሙኒሼንኬን ኣን።

Acts

Chapter 1

ዋድማካ ውር ጊታይ ክርስቶስ ይዕሲዮጝሃፑክ 1ኢየሱስ ኩያ እያጝካ ፎላጝ¹ቴዎፍሎስ ዮ፤ ኢየሱስ ከኣሽክዬኔ ከእርርሲዬኔ ካርሲዮጝ ፓይላ ሃቶክያ ከወርቀት ባናኒ ካሌሜኑጝ፤²ይንዻ ሌይ ሃምካ ሹ እንካ ኡፎጝ ናንዳካ ውር ጊታይ ዕድዮጝ ከታካ መንፈስካ ባሪዮ ሃኤርጎ እን ኣዬ እንግኑጝ።³ከኦካ ዴምኔን ጩዋ እሺ ኩኔ ኣዬ እያይ፤ ሜይሼ እንግን ክያጃ ጁዋኑዬ፤ ከክያጝካ ሹ ኦይታምዻ ሳስክዬ ሳስክዬ ጌዬን ኦግዬይዬ ሜይሼያ እንግን ናንዳካ ጌጳሞካ ባሪዮ።⁴ኣኔንባ ከእንግን ኡፌኔ ዋይሼ እንግን እያጜ፤ ኤርጊታ፤ ኦይድኬ ኢየሩሳሌም ቱሌን፤ ኣይባዬ እን ኣን ሃሓሳወዬ የዋይቶጝ ካሊባ ቃቦ እን ባባ ኣይኖጝ፤⁵ዮሐንስ ዱቅያ ከሙዋዌ፤ ዬ እየው ከሹ ጩዋማ ጩዋ የዱቅናባ[ ከመንፈስ ቅዱስ]።⁶እንግንዻ ጋኔንባ ፑኡሺምኔ ቆቤኔ ሺጝ፤ ታቹጝ ዮ፤ ጌጳሞካ ውርካ እስራኤል ከሹ እን ከዋሼ ሪቦጝ ሃጋኒዬ? ጋንሼና።⁷እሺዻ ዋይሼ እንግን እያጝ፤ ባባ ከጌጳሞ ኔኒ ከሹ እን ቱሙዬዬ ወይ ዋዳዬ ከእባጅቶጝ ካኒ ጋይኬን እየው፤⁸ኣይባዬ ሹካጝ መንፈስካ ቅዱስ ጎብሼ እየውጝ የጌያባ ሌንሲኔን፤ ከኦካ ኢየሩሳሌም፣ ከኦካ ይሁዳዬ ሰማሪያዬ ፓይላ፤ ሌይ ሃም ፔን ዶክዮጝ የማቲያባ ማኝ ናኒ።⁹ክያጄ እን ጩዋ ቶይባዬ ኩያ ፎላ ዾዮክ፤ ሉፍዻ ዲካ እሺ ከኦካ ካርቡ ጊዬይ።¹⁰እሺ ከሹ እን ኩዮጝ ሁቤኔ ቶይ ፎላዬ፤ እየዎ፤ ውር ዻ ጊታኬና ኪሚ ኣፓላ ፎልቼን ሉጉድ ጎራ ኦካ ቆጩር ጊዬይ፤¹¹ዋይሼ እንግን እያጝዻ፤ እየው ውርካ ገሊላዮ ፤ የቶይና ፎላዬ ሃኦ የጎሪንቴ ኦጙጝ? ይን ከኦጉዩ ኩይ እያጝካ ፎላዬ ኢየሱስ እን የቶይቶጝ፤ ከሊኪ ኮትሼ እያጝካ ፎላዬ የጌይቶጝ ከዴንታ እጝ ዋክባ።ጋጁጛ ማቲያስ ከኦካ ባልካ ይሁዳ¹²ጩዋ ከኦካ ጋግ እን ሺጜ ደብረ-ዘይቱጝ ዋክሼያ እያጝካ ኢየሩሳሌሙጝ፤ ጋግ እንዻ ከኦካ ኢየሩሳሌም ዹካትሽ ጉዋር ካሹ እንካ ሶጵሳጝ።¹³ሹ እን ሁሉኬ ኦካ ከተማ እኑጝ ኮትሼያ ሃምካ ቶኦ ኑጝ ቆቦጝ፤ ጊታይዻ ሃጊታጝካ ጴጥሮስ፣ ዮሐንስ፣ ያዕቆብ፣ እንድርያስ፣ ፊልጶስ፣ ቶማስ፣ በርተሎሜዎስ፣ ማቴዎስ፣ ውዋካ እልፍዮስ ያዕቆብ፣ ስምዖን እን ሺጜ ቀናኢዬ ውዋካ ያዕቆብ ይሁዳዬ።¹⁴ጊታይ ፓይላ ከሃኣጛኔ ከጁዋ ኢየሱስ ማሪያሜ ፕር ጋይኬ ጪኒጋኔ ማቲኬ ጋጝ ሻን ክየም ሻን ክየሜ ጱዺሼኬኔ ቁዋቅትሼ ጋኔን ይሁኔን።¹⁵ከኦካ ሹዋን ጊታይ፤ ጴጥሮስ ዾር ኦካ ጫቃንካ ጪኒጌን ጊታይ ኣይ ዽብ ክየሜ ሳልታሜ፤¹⁶ሺጝ እያጝ፤ ጪኒጌን ናኒ ዮ፤ ናንዳካ ውር ጊታይ ጎሚ ኢየሱሱጝ ናንዳካጝ የኣይቴ ውርካ እንግን ጁኸ ጆሌኑጝ ናንዳካ ይሁዳ፤ መንፈስ ቅዱስ ሌምሼ እን ሃሳወ ከቶካ ዳዊቱጝ ክያጃካ ወርቀት ናንዳካጝ ካኣኔ ሙኒኔኑጝ፤¹⁷እሺ ኮምሼ ከኡዋው ክየምጵኔ ኦካ ዋድማጝ ጌይ ባሊዬ ጊያ።¹⁸ውሩጝ ናንዳካ ዋድማ ጋራ እን ኔኑጝ ከኣንቲቲ እን ካሺዮጝ ኡዋሩጛ ዳሊ፤ ጩዋ ቶኬ ማሪ ኔኒ ዳሊዬ ሩዋ ኔኒ ጳቃ ጫቃን፤ ኣንቲቲካ ክያጝዻ ኡፑቴና፤¹⁹ይንዻ ዋያ ከኦካ ውር ጊታይ ቆቤን ኢየሩሳሌም ፓይላ፤ ዳሊ እንዻ ከቶግ ጊዬይ ሺጝ ኣክሊዳማዬ ሺዋ፤ ሆኮል ኔኒዻ ሺጝ ዳሊካ ኒያቡ።²⁰ጴጥሮስዻ ከዻይሼን ሺጝ እያጝ፤ ከወርቀትካ ይያሪ»«ባር ናኒ ካኣይ ማም እያይ፤ ውር ኬናካ ኡፔዻ ካማር ጌዬን፤ ፕር ጌጳሞ ኔኒ ውር እንቃ ካቦባዬ ቶኳ።²¹ዬ ኢየሱስ ሁሉኬ ጫቃን ጉዋዩ ክያኒዬ ከሹ እን ቱሌዬ ፓይላ፤ ከኦካ ውር ጊታይ ኣኔን ጫቃን ጉዋዩጝ ውር ክየም ዎሺሽባ እድዬን፤²²ይንዻ፤ ከርሲኬ ዱቅኔንካ ዮሐንሴ ሌይ ሃም ኣይ ሹ እን ኢየሱስ ካጌዬኬ ኦጉዋዩ ዋናዬ ካካሞጝ ኣይባ ኬና ካኣኔ፤ ናንዳካ ኦ ከኦካ ውር ጊታጝ ክየም ካማቲዬ ከኡዋው ማኝካ ናሹጜኑጝ ዎሺሽባ።²³ዬ እን ሺጜ ኢዮስጦስ፤ እን ሺጜ በርሲያን ቦፓይኔያ ዮሴፌ ማቲያሴ እንግን ዻዋን፤²⁴ሺጝ እያጜ ይወና፤ ታቹጝ ዮ፤ እን የእባጅያ ሻንካ ውር ፓይላ፤ ከኦካ ውር ዻዋን ግታጝ እጝ እን የእድዮጝ ዹዋልባዬ²⁵ይሁዳ ኦይዴ ራቅ ኔኒዬ ኩዮጝ ናንዳካ ዋድማጜ ሐዋሪያ ማቲዬኔ ጌጳሲያ ኦካ ራቁጝ።²⁶ጩዋ ፓቅሼያ እንግን [ዕጣ ዕጣዻ ቱልሼያ ማቲያስ፤] ኮማ እሺዻ ከኦካ ሐዋሪያ

Chapter 2

ሃፑክ 2ቶንቶሮካ ሹ እንካ ዶጝታም መንፈስ ቅዱስ ጎባ¹ቶንቶሮካ ሹ እንካ ዶጝታም ከሹ እን ሄክሾጝ እንግን ፓይላ ፑኡሺሜን ክየምጵኔ ጋኔን ኦክየም።²ሉጉድዻ ፑጉ ቁዋቃ ኬና ውይ ሳይሌ ናቅዲ ኣኔኬኔ ኩንኬ ፎላዬ ቆቃ ኦካ ቶኦ እን ጋኒኔ ቆቤኑጝ።³ካት ጊታኬና ሙኔን ኬካ ጉ ጌዬና ኦግዬይ፤ ካሺሜንዻዬ ኡፔያ እንግን ክየም ክየም።⁴እንግን ፓይላ ቆቃ ከመንፈስ ቅዱስ፤ መንፈስዻ ካሃሳወንባ ከእን ኣዬ እንግን ካርሲያ ከቶግ እንቃ እንቃ ሃሳውኔን።⁵ከሹ እን ከኦካ ዛርሲ ጊታይ ኣኔን ዳሉጝ ክያኒ ዱቡጝ ፓይላ ኣና ውርካ ኣይሁድ ጊታኬና ፓዬንኬ ኢየሩሳሌሜ ሪግሼን ባሪዮ።⁶ዋዬ ናቅዲ እኑጝ፤ ዛርሲ ፓይላ ፑኡሺሜና ክየምጵን፤ ውራን ሃሳወን ከቶግ ጊዬ ጊዬይዬ ከዋዬን ጊዬይ ካቢሜና፤⁷ከዻዹጝኔኔ ጎሺዬኔ ሺጝ እያጝ፤ ውር ጊታጝ ሃሳወን እያጝ ፓይላ ማር ውርካ ገሊላዬኒ?⁸ኣኪ፤ ኡዋው ክየም ክየም ሃሓሳውና ከቶካ ኦይን ጅሼ ኡዋውያጝ ከዋይቶጝ ኣኔን እያንያጝ?⁹ኡዋው ሃኣይቴ ውርካ ጳርቴና፣ ሜድ፣ ውርካ ኢላሜጤም፣ ከመስጴጦምያ፤ ካይሁዳ፣ ካቀጶዶያ፣ ካጳንጦስ፣ ካእስያ፤¹⁰ካፈርግያ፣ ካጵንፍልያ፣ ካግብፅ፣ ከኦካ ውር ጊታይ ኣኔን ኦካ ቆጩርካ ቀሬና ከውር ጊታይ ቆቤን ሃምካ ጎብሼንካ ሊቢያጝ ፓዬንኬ ሃም ከሮም¹¹ኣይ ኣይሁዴ ሻው ሃምካ ውርካ ይሁዳጝ፤ ውርካ ቀርጤስናዬ ካዐርብዬ ሃኣንቴባዬ፤ ውራን ሃሳወን ዋድማ ታቺካ ባሪዮ ከቶግ ጊዬይዬ ሃዋያባ።¹²ውር ፓይላ ከጎሺዬኔ ከካቢሚኔኔ ሺጝ ዳቡጝ ካኣይ ኦዌ ሃሳወና።¹³ፕር ውር ክየም ክየም ሺጝ፤ ማት ኣላላ ኬና ማር ዱቡዬኔ ጊያዬ ጎልቲያ እንግን።ጴጥሮስ ሜይሼያ ዛርሲ ክያጃ¹⁴ከሹ እን ጴጥሮስ ከኦካ ታጲካላን ናሹጜ ዾራ፤ ሻም ናቅዲ ኔኒ ዼግዻዬ ሺጝ እያጜ ሜይሼያ ዛርሲ፤ እየው ውርካ ይሁዳ፤ ጊታይ ቆቤን ኢየሩሳሌምዻ ፓይላ፤ ይን እባጅባ ክያጃ ክየም፤ ዋይባ ሹቃዻ።¹⁵ዋዳዻ ናንዳካጝ ካኒ ኣዬኬ ዻም ሰዓት ጅያኑጝ፤ እየው ከእያይ የቃብቶጝ ውር ጊታጝ ካኒ ጮይኬን።¹⁶ኣይባዬ ይጝ ከውርካ ቶካ ባሪዮ ኢዩኤል ሃእን ሺጜ እያጜ ሃሳዎጝ፤¹⁷ባሪዮ ሺጝ እያጝ፤ ከሹ እንካ ቱንሱጝ፤ መንፈስ ናኒ ሃኣርሼባ ኦካ ውር ጊታይካ ኣሩጝ ፓይላ፤ ጁማኔ ሃኣጛኔ ሃንታ ጊዬይዬ ሃሳውባ ሃሳዋ፤ባርሻን ጌይባ ክያጃ እንካ ሙኒንቴ ሌሜኑጝ ውር ጌቿን ሹኬንባ ሹካ።¹⁸ከሹ እን ከኦካ ውርካ ዋድማካ ጁማኔ ሃኣጛኔ ሃእርሼባ መንፈስ ናኒ፤ እንግንዻ ሃሳውባ ሃሳዋ።¹⁹ከፎላ ዾዮክ ሃዹዋልሼንባ ኦኬ ሹቃ፤ ዱቡ ዳሊ ክያንዻ ሃኣዬንባ ዹዋልሺኔን፤ ኒያቡዬ ጉዌ፤²⁰ከሌሜንካ ኩኔንካ ታቺ እጝ እን ኣይ ታቺዬ ጎብንታጝ፤ ሹሽዻ ዋክሼባ እያጝካ ድሙጉጝ፤ ትጌሽዻ ዋክሼባ እያጝካ ኒያቡጝ።²¹እን ሺው ሮጝካ ታቺ እጝ ፓይላ ባይሽባ።²²ሃንታካ እስራኤል ዮ፤ ዋይባ ክያጃጝ፤ ከእያይ የእባጅቴ እየው ኤታጋኑጝ፤ ባሪዮ ከኦካ ጫቃን ጉዩ ከታካ ኢየሱስ እንካ ናዝሬቱጝ ክሊዬና ኦኬ ሹቃዬ ዹዋልሺኔን ሹቃሹቃ ጊታዬ።²³ባሪዮ ከቱሙዬን ባካ ኦባ ኔኒዬ ከእባጄን ባሌሜዬ ውሩጝ ሳስክዬ ኣያ ቡዋ ጉዩ፤ እየውዻ ከኦካ ቡዋካ ውር ጋራን የሮያዬ የኒሻያ።²⁴ዬ ባሪዮ ቡል [ጣር] እንካ ኣርሼኔ ቲታ፤ ኣርሼን ካኒ ቻሊኬን ጎሜ ሺዕሺዬን።²⁵ዳዊትዻ ናንዳካ እሺ ሺጝ እያጝ፤ ሹ ጮል ሃጌይባ ታቺ እን ናኑጝ ኦካ ሌሜን ናኒ፤ እሺ ኣኔን ቡዎን ናኒ ክያኒዬ፤ ክየምጵንዻ ሃሪግሼንኬን።²⁶ዬ ሻን ናኒ ዋዝንዺያ፤ ቆሩጝ ናኒዻ ሻማ ዋዛ፤ ኣሩጝ ናኒዻ ኡፓ ከዋዛ ሹቃ።²⁷ካኒ ኦቼኬን ናፒሲ ናኒ ጉ ክያኒዬ፤ [ቅዱስ ኑኑዻ ካጫፊዮጝ ካጌዮጝ የሻሚኬን።²⁸ካእባጄ ጉዋርካ ዻቆጝ ሻማና፤ ከሌሜንዻ ቋቁሻምባ ከዋዛ።²⁹ጪኒጌን ናኒዮ፤ ከኦካ ሹቡጊን ጊታባ ሌሙጝ ዳዊት ኣርሾግ ቱቱኳ፤ ሌይ ጋን ሌሲ ኔኒ ጌይኔ ጫቃን ጉዋዩ ክያኑጝ ከሾያሞ ሃክያጅባ።³⁰ኣዬ ውርካ ቶካ ባሪዮጝ፤ ባሪዮ ከኦካ ቢዛ ኔኒ ካኣጁጜ ክየም ፎላ ዾዮክ ካራም ክያኑጝ ሁሉኩሼ ቃቦጝ እባጃ።³¹ሌምሼ ከእን ጌዬን እሺ ካማሬ ኦካ ጉ ሺዽዬኔ ኣሩጝ ኔኒዻ ካማሬ ጫፊዬኑጝ ክያጃ ናንዳካ ናሹጜንካ ክርስቶስ።³²ይን ባሪዮ ቲታ ኢየሱስ ከኣርሼን ክያኒ፤ ኡዋው ፓይላ ሃኣያ ማኝካ ዳቡጝ።³³ዬ ጌዬኬ ኦካ ቡዋካ ባሪዮ ቡዎን ዼግዼጉጝ ጩዋ፤ [ቃቦካ መንፈስ ቅዱስ ቦኬ ኦካ ሹኔዬ ጋን እርሻ እን የቶይቴዬ የዋይቴዬ።³⁴ዳዊት ካኒ ሌፍኬን እያጝካ ፎላጝ፤ ዬ እሺ ኤምኑ ሺጛ እያጝ «ታቺ ታቺ እን ናኑጝ፤³⁵ጋል ኑኑ ሌይ ሃምኬ ሻሜ ካባጜንካ ጃፑጝ፤ ኡፓ ቡዎን ናኒ።³⁶ኣኪ፤ ባሪዮ ከኢየሱስ ይጝ እየው የሮይቶጝ ከእያይ የሻምቴ ታቺ እንዻ ክርስቶስዻ ውርካ እስራኤል ፓይላ ካእባጆጝ/³⁷ዛርሲዻ ሹ እን ዋዬ እኑጝ ካሎን ዱማ ሻን ጊዬይ፤ ጴጥሮሴ ሐዋሪያ ዶኬ ዋይሼ እንግን እያጝ፤ ጪኒጌን ጉዋዩ ዮ፤ ኣኪ ካሻሚ ኦ?³⁸ጴጥሮስዻ ዋይሼ እንግን እያጝ፤ ሁሉኪ ይሁኔን፤ ካሺዕሺሼ እየው ሴሶ ጉዩዻዬ እየው ክየም ክየም ከሮጝካ ኢየሱስ ክርስቶስ ዱቅዬንባ፤ [የቦዋባ ኣይኔንካ መንፈስ ቅዱስ]።³⁹ክያጃ እንካ ቃቦጝ ናንዳካ እየወ ሃንታካ ጉዩዬ ፕር ኣምላክ ታቺ እን ውር ጊታይ ሺውሼ ሃሚን ኔኑጝ፤ ሃኬ ጊታይ ኣኔን ዹክዻ ፓይላዬ።⁴⁰ክሊዬን እንግን ከክያጃ ጁዋኑ እንቃዬ ሺጝ እያጝ፤ ከኦካ ጅሼን ቆሮጝ ዻዓሺባ እየው ኤታጋን» ሺጝ እያይኔ ኣጅሺሻ እንግን።⁴¹ጊታይ ቦው ክያጃ እንዻ ዱቅያ፤ ከሹ እን ውር ጊታኬና ኣይ ሺ ጅያን ካይሚሼና እንግን።{ከጋጝ ቆቤንካ ውር ጊታይካ ይሁኔኑጝ}⁴²ከእንግንዻ ከእርርኔንካ ሐዋርያዬ ከጋጝ ቆቤኔ፤ ከባላሻ ጩኬኔ ይሁኔኔ ጋኔን ቁዋቅትሼን።⁴³ከኦካ ቡዋካ ሐዋርያታን ናንዳካጝ ጋኒኔ ኦኬ ሹቃዬ ዹዋልሺኔኔ ኣሽክዬኑጝ፤ ውር ፓይላ ሪግሼና።⁴⁴ጊታይ ኣምኒ ክያጃ እን ፓይላ ጋይኬ ጋጝ።⁴⁵ጉዋሩጙሽ ኣንቲቲ ጊዬይዬ ጋኔን ውር ክየም ክየም ጊታይ ዎሺሽ ኣንቲቲ ኣዬን።⁴⁶ሹ ጮል ከኦካ ቶኦካ ይሁኔን ጌዬንኬ ጋጝ ክየምጵኔ፤ ከኦካ ራቅ ጊዬይዻ ፓቺሼ ጋጝ ባላሻዬ ከዋዛዬ ከሻን ሹቃዬ ጋኔን ኣምኔን፤⁴⁷[ጎሺዬን ባሩዮዬ] ከኦካ ሌሜንካ ውር ፓይላ

Chapter 3

ሃፑክ 3ጴጥሮስ ባይሺሻ ውር ኤላ እን ይሁኔ ጆሉጝ¹ሹ ክየም ጴጥሮሴ ዮሐንሴ ከሹካ ይሁኔን ከዋዳ ሰዓት ሰል፤ ጋኔን እያጝካ ቶኦካ ይሁኔን ፓዬን።²ከኦካ ውር ጊታይ ሻወ ጆል ሃምካ ቶኦካ ይሁኔን ካይሁንቴ ኦኬዬ ሹ ጮል ውር ዼቴ ኣጁጜ ኦሹቃ እን ሺጜ ኦካ ሃፑካ ሁሉኩሼንካ ቶኦካ ይሁኔን ውር ኬና ካርሲኬ ኦባ ጅሼዬ ኣይ ኤላ፤³እሺዻ ጴጥሮሴ ዮሐንሴ ሻው ሃምካ ቶኦካ ይሁኔኔ ጌዬ ይወና ኦኬ።⁴ጴጥሮስዻ ጋይ እሲዬ ዮሐንሴ ሁቤኔ ቶይ ሃሚን ኔኒዬ ሺጝ፤ «ይንዳ ሁቡንቴ ቶዬ ዮጝ ጉዋዩጝ።⁵ውር እንዻ ቃቢኬ ኦኮኑጝ ካጌዬኬ ኦግዬይ ኦኬ ክየሜ ሁቤኔ ቶያ እንግን።⁶ዬ ጴጥሮስ ሺጝ፤ ኣን ሃኣኔኬን ቢሬዬ ወርቄዬ፤ ኣይባዬ እን ኣኔን ኦናኑጝ ሃኣይ እንባ፤ ከእንካ ናዝሬት ከሮጝካ ኢየሱስ ክርስቶስ ናሹጜ ጃሌ ጆልባ ከጃፍ ኑኑ፤⁷ጎም ቡዋ ኔኒ ቡዎንዻዬ ቲታ፤ ይሪካ ጃፍ ኔኒዬ ቶንጉሌ ቁዋቅትሻ፤⁸ኣሼንዻዬ ዾራ ቲፍ፤ ካርሲያ ጃሌንዻ፤ ኩይሼ እያጜ ዮጜ ኣሼኔ ጆልዻዬ ጎሺ ባሪዮዬ ሁሉካ ከእንግን ሃምካ ጳልካ ቶኦካ ይሁኔኑጝ።⁹ዛርሲዻ ፓይላ ከሹ እን ጃሌዬ ጎሺዬ ባሪዮዬ ጃሌጆሎዬ ጌዮጝ፤¹⁰ሺጝ ውሩጝ እባ ከሌሜን ኣዬ ውር እን ኡፔኔ ጆል ኦይካ ሃፑክ እንካ ቶኦካ ይሁኔን እን ሺጜ ሹቃዬ ይሁኔጆል ኦኮጝ ጊባጃ፤ ከእን ናሹጝኬ ዳቢ እን ሙኒሼ እሹጝ ቋቁሻ ጎሺዬኔ ዻዹግኔኔ።ጴጥሮስ ባይሺሼ ውር እን ይሁኔ ጆሉጝ ሜይሼያ ዛርሲ እን ጌዩጝ¹¹ውር እንካ ይሁኔንዻ ባይሺሾጝ ኣኔንባ ከጴጥሮሴ ዮሐንሴ ከጋጝ ኡፔ ካሊዬኔ፤ ዛርሲ ፓይላ ከዻዹጝኔን [ከሃምካ ዋኬ ጆሌንካ ሰሎሞን] ጉኬ ፓያ ሃምካ ራቅ እን እንግን ጋኖጝ።¹²ጴጥሮስዻ ከሹ እን ጌዬ እኑጝ ዋይሼ እንግን እያጝ፤ ዛርሲካ እስራኤል ዮ፤ ሃናንዳካኦ የጎሺቴ ይኑጝ? ፕር ከቁዋቅቲ ጉዋዩ ወይ ከጫንቃል ኣዬን ጉዋዩ ውሩጝ ባይሼ ካጃላጆሎጝ ከእያይ ሃሻምቶጝ ከኳሜን፤ ሃናንዳካኦ የዋሺቴ ዮጝ ጉዋዩዬ የቶይቶጝ?¹³ኣምላካ ባባን፣ ካኣብርሃም፣ ካይስሐቄ ያዕቆቤ ጌጳሲያ ኢየሱስ ውዋ እን፤ ዬ እየው የሳስክዬ ኣይናያ ሃምካ ኣርሼኑጝ፤ ጲላጦስ ዎሺኒን ቡሌኑጝ ዬ እየው የቡዲያያ ኦካ ማሪ ኔኒ፤¹⁴እየው ጊታይ ኣይካ ይሁኔኔ ጫንቃላኔ የቡዲያዬ ውር እንካ ኒሽ ናፍሱጝ ካቡልሼ እየው የይሁናያ፤¹⁵የኒሻያ እን ኣይ ኦካ ዻቆ ጌዬኑጝ፤ ዬ ባሪዮ ቲታ ከኦካ ኣርሼን ኡዋዻ ሃኣያ ማኝካ እዕጝ።¹⁶ውሩጝ የቶይቶዬ የእባጅቶጝ ቁዋቅሾጝ፤ ሃኬ ሮጝካ ኢየሱስ ኤርሚኔን እን ጌዬኬ ኦኔኒዬ።¹⁷ኣይን ጋኑጝ ጪኒጌን ናኒዮ፤ እየው የሻምቴ ይኑጝ ከውር ታታቻን ፓይላ የማርቴ እባጅቴኑጝ ሃእባጃያ።¹⁸ዬ ባሪዮ ክርስቶስ እን ኣይ ኔኑጝ ካጌዬ ጋሎጝ ሌምሼ ክያጃ ከውርካ ቶካ ባሪዮዋን ፓይላጝ ሙኔና።¹⁹ኣኪ፤ ካሺዕሺሼ እየው ሴሶ ጉዩጝ ሁሉክ ይሁኔን፤ ከኦካ ጉዋር ጉዩዻ ዋክባ፤ ከኦካ ታካ ታቺ እኑጝ ቦን እንካ ሃሊ ማቲዬን ኩንሼ እየውባ፤²⁰ፕር ክርስቶስ እን ከሌሜን ኣይሼ እየው እሺዻ ይዕሲሼ እየውባ ኢየሱስ።²¹ባሪዮ ሌምሼ ከእያባ ሃሳወ ከውርካ ቶካ ባሪዮጝ፤ ኦኬ ፓይላ ሌይ ሃምካ ቦን እንካ ሄክሺሾጝ፤ እሺ ካኡፉኔ ፎላ ዾዮኩጝ ኣኔባ።²²ሙሴዻ ሺጛ እያጝ፤ ኣምላክ ታቺ እጝ ከኦካ ጫቃን ጉዩ ከኣን ውርካ ቶካ ባሪዮ ኣኔኬኔ ቲቲሽባ እየው፤ እን እሺ ሜይሼ እየው ፓይላ ዋይባ፤²³ይጝ ናፍሲ እን ማርሼ ውርካ ቶካ ባሪዮ ዋዬኑጝ ካጌዬኬ ኦካ ጫቃንካ ዛርሲ ዋናዬ ካካይባ።²⁴ከኣኩሉክ ካርሲኬ ሳሙኤሌ ሌይ ኣይ ውርካ ቶካ ባሪዮ ጊታይ ናሹጙጝ ፓይላ ናንዳካ ሹዋን ጊታጝ ሃሳዋ።²⁵እየውዻ የኣያ ሃንታካ ውርካ ቶካ ባሪዮ፤ ፕር ባሪዮ ዋይሼ ኣብርሃም፤ ከቢዛ ኑኑ ሃኡዋኒባ ውርካ ዳሉጝ ፓይላ ሺጜ እያይኔ ቃቦ እን ሁሉኮጝ የኣያ ጊታኬና ካዎርምንቴ።²⁶ባሪዮ ከሹ እን ቲቴ ውዋ እኑጝ፤ ካዋሻ ኡዋኔ እየው ክየም ክየም ከኦካ ጋራ ኣዬን ጉዩጝ ሌምሼ ይዕሲሼያ ዮጝ ጉዩጝ።

Chapter 4

ሃፑክ 4ጴጥሮሴ ዮሐንሴ ከኦካ ሌሜንካ ካራምካ ውርካ ኣይሁድ¹ጴጥሮሴ ዮሐንሴ ጋኔንባ ዛርሲ ሜይሼኔ፤ ውር ታታቺ ጊታይ ቶዬን ታታቺካ ውርካ ቃሼ ውርካ ቶኦካ ይሁኔኔ ፕር ውርካ ሰዱቃውያኔ ሉጉድ ፓዬና ሃሚን ጊዬዩጝ።²እንግንዻ ከእን ሐዋርያታን ጊርርሲዬ ዛርሲዬ ክሊኔ ከእንካ ናሹጜንካ ኢየሱሴ ካሎን ማኒሻ።³ጎማ ጴጥሮሴ ዮሐንሴ፤ ሹሽዻ ናንዳካጝ ቃይትሾጝ ሌይ ሃምካ ሃሪሾጝ ዎኦሲያ እንግን ኦካ ቶኦካ ቁሜን።⁴ካኣይባዬ ከኦካ ጫቃንካ ጊታይ ዋይ ክያጃጝ ጁዋናን ጎማ ከሻን፤ ጁማን ሄክሻ ሺ ቾን።⁵ከዻምዻ ታታቻን ጊዬይዬ ውር ጌጵሹጋን ጊዬይዬ ፕር ውር ጊታይ ቶኩኔ ጆል ወርቀቴ ፑኡሺሜና ኢየሩሳሌም።⁶ታታቻንካ ውርካ ሐና፣ ቀያፋ፣ ዮሐንስ፣ እስክንድሮሴ ኤዳንካ ታታቻንካ ውርካ ቃሼ ፓይላ ጌዬና ኦይን።⁷እንግንዻ ሪባ ጫቃን ጊዬይ ጴጥሮሴ ዮሐንሴ፤ ሺጝ፤ ይን የኣሽክቶጝ ሃኬ ቁዋቅቲካ ኦዬ ከሮጝካ ኒኔ ጋንሼና?⁸ከሹ እን ጴጥሮስ ቋቁሼ መንፈስ ቅዱሴ ዋይሼ እንግን እያጝ፤ እየው ታታቻንካ ዛርሲዬ ጌጵሹጋን ዮ፤⁹ሹጝ ናንዳካ ዋድማ ሹቃ እን ጋሽክሼ ውር ኤላጝ፤ ባይሼ እያን ሃኬና የኣንሺንቴያጝ፤¹⁰እየው ከእን የሮይቶጝ፤ ዬ ባሪዮ እን ቲትኬ ኣርሼን ክያኑጝ ከእንካ ናዝሬቱጝ ከሮጝካ ኢየሱስ ክርስቶስ ባይሼዬ ዾሬ ማሪ ጉዩ ክያኑጝ ኣይን እየዌ ውርካ እስራኤሌ ፓይላ ካጊባጅባ እዕጝ።¹¹እንግንዻ ሺጝ፤ [እየው ጊታጝ ውር ጊታይ ፓልሲኔ ጆል ባይ ቦውዮጝ የኣያ ባይ እን ውይ ሹቦ ዽንቂ ዽንቁጝ]፤¹²ኦይ ቃንጳሞ ማሬ ኣኔኑጝ ውር ክየምጵንዻ ጌይኬን፤ ካባይሽባዬ ከኦካ ሮጝ እንቃዬ ዛርሲ እንቃ ሮጝ እንቃ ኣኔኬን ከፎላ ዱቡ።¹³ውርዻ ሹ እን ጴጥሮሴ ዮሐንሴ ሃሳውኔኬ ሾያሞዬ ጌዮጝ፤ ጊባጃ እን ማሬ እርርኔኔ ጋዬ ውርካ ማሙጝ ጎሺያ፤ ጶቅሲያ እን ጋዬኬ ኢየሱስዻጝ።¹⁴ውር እን ባይሺሾጝ ዾርኬ እንግን ኦይኔ ናንዳካጝ ጌዮጝ ካርሲያ ክያጃ እንካ ሃሳዎጝ።¹⁵ዬ ካቡሌ እንግን ከኦካ ሌሜንካ ካራሙጝ ሜይሼያ ውር፤ ጩዋ ቆብኬ ጋጝ ክየምጵኔ ሃሳወና፤¹⁶ሃሳወና እያጝዻ፤ ኣኪ፤ ካሻም እያን ውራን ጊታጝ? ውር ጊታይ ቆቤን ኢየሩሳሌም ፓዩጝ ጊባጃ ኦኬ ሹቃ እን ጋሽክዬ ከቡዋ ጊዬዩጝ፤ ዬ ሃቻሊያኬን ይጝ ሱዲዬን፤¹⁷ካኣይባዬ፤ ክያጃጝ፤ ካርሲኬ ጋኔ ሳጊ ካማሬ ኦካ ጫቃንካ ዛርሲ ጌጳዽዬኑጝ፤ ውራን ጊታጝ እንቃ ካማር ክየምጵንዻ ሜይሼኔ ኣጅሺሽ እንግንባ።¹⁸የሺዋያ እንግንዻያጝ ጩዋ፤ ክየምጵንዻ ካማርኬ ሮጝካ ኢየሱስ ሃሳውኔኔ እርርሲኒኔኔ ሜይቴ እንግንባ።¹⁹ዬ ጴጥሮሴ ዮሐንሴ ዋይሼ እንግን እያጝ፤ ከኦካ ባሪዮ ሳጊ ካዋይቴ ክያጃ ጉዩጝ ከኦካ ሌሜንካ ባሪዮ ካሁሉኩሾጝ ይንዳ እየው ኮምቴዬ፤²⁰እን ኡዋው ሃጌይቴዬ ሃዋይቴዬ ናንዳካ ሃሳወን ሃዋክቴኬን ሁር።²¹ፕር እንቃ [ቦውዬ እንግኑጝ] ጩዋ ጌቼያ እንግን፤ ናንዳካ ኦ ዛርሲ ፓይላ ናንዳካጝ ኣኒኔ ባሪዮ ጎሺዬኑጝ ካኒ ቻሊኬን ጋሊንሺዬን።²²ውር እን ባይሺሼ ከኦካ ሹቃ እኑጝ ቦን ኔኒ ሃኬ ኦይታም ዼግ።{ይሁኔንካ ውርካ ጊታይካ ይሁኔኑጝ}²³ቡሌ ጴጥሮሴ ዮሐንሱጝ ጩዋ ዋካ ሃምካ ውር ጊዬዩጝ፤ ሜይሼያ እንግን እን ታታቻንካ ውርካ ቃሼ ጌጵሹጋኔ ዋይሼ እንግኑጝ ፓይላ ክያጃ።²⁴እንግንዻ ከሹ እን ዋዬ እኑጝ ሻምሼ ናቅዲ ጊዬይ ክየምጵን ሃምካ ባሪዮ ዼጌ ሺጝ እያጝ፤ ሌሞ ታቹጝ ዮ፤ እን የሙኒያ ፎላዬ ዳሊዬ፤ ኛፓሴ ከጊታይ ቆቤን ቱዎጜ ፓይላ፤²⁵ከታካ መንፈስ ቅዱስ ከቶካ ውርካ ዋድማ ሹቡጌን ጉዋዩ ዳዊት የሺጚ እያጜ የሃሳውያ፤«ዛርሲ ሃናንዳካ ኦ ናሹጜኬ ማኒቱጝ?ዛርሲካ ሃናንዳካ ኦ ቻልክምኔ ማም እያይኑጝ?²⁶ታታቺካ ዳሉጝ ጉሪያ፤ታታቺካ ፔኑጝዻ ፑኡሺሜና ክየምጵን፤ ከኦካ ታቺ እጝ፤ ፑጪሼያ ጊታይ ጵሾጝ።²⁷ከኣኩሉክዻ ሄሮድሴ ጲላጦስ እንካ ጲንጥዮሴ ከኦካ ዛርሲዬ ከዛርሲካ እስራኤሌ ኦካ ከተማጝ ፑጪሼያ ውዋ እጝ እን የጵሾጝ ቻልክምኔን።²⁸ይንዻ ኣዮጝ ሃኬ ክንዲ ኑኑዬ ከክያጃ እን የቱሙዮጝ ካሙኒኖጝ።²⁹ጋንዻ ታቹጝ ዮ፤ ቶይባ ቦውንታ ጉዋዩ፤ ውርካ ዋድማ ኑኑዻ ካቻሊዬ ክያጃ ኑኑ ከሾያሞ ካሎን ክሊዬኑጝ ሻም እንግንባ።³⁰[ጃክፓ] ቡዋ ኑኑ ናንዳካ ባይሺኔን፤ ከሮጝካ ውዋ እን ኢየሱስ ሻምባ ኦኬ ሹቃ ሹቃ።³¹ይሁኖጝ ጩዋ ራቅና ጋኖጝ ሁቡቤና፤ እንግን ፓይላ ቆቃ ከመንፈስ ቅዱስ፤ ሃሳዋ ክያጃካ ባሪዮዻ ከሾያሞ።{ከጋጝ ቆቤንካ ውር ጊታይካ ይሁኔኑጝ}³²ጊታይ ኣምኒኬ ሻንዻ ፓይላ ኣምኒያ ከሻን ክየሜ ቃቦዬ፤ ጊታይ ጊዬይ ኣኖጝ ፓይላ ማቲያ ከጋጝ ዬ ውር ኬና ሻሚ ሆድማሞ ኔኒዻ ካኔኒጵኔ ኮሙጝ ካኒ ኣኔኬን።³³ሐዋርያታንዻ ናንዳካ ናሹጜንካ ኢየሱስ ታቺ እኑጝ ከቁዋቅቲ ታቺ ክሊኔን ካርሲያዬ፤ ከኦካ እንግን ፓይላ ኣና ኣይኔን ታቺ።³⁴ከኦካ ጫቃን ጊዬይዻ ውርካ ጋሎ ክየምጵንዻ ኣኔኬን፤ ናንዳካኦ ኣይን ዳሉጝ ካጝ ኣኔ ቶኦዻ ኡዋሩጙሽ ፓይላዬ ቦፓይኔ ኣንቲቲዬ፤³⁵ኣጁጝ ኦካ ጃፍካ ሐዋርያታኔ ውር ክየም ክየም እጝ ዎሺሽ እንግኑጝ ጋኔን ካሺሼን።³⁶እን ኡፔን ቆጵሮስ ኣና ውርካ ሌዊ ኬና ሺጜ ዮሴፍ፤ ሐዋርያታንዻ ዋይሼ እሺ በርናባሴ ሺዋ፤ ሆኮል ኔኒዻ ሃኬና ሺጜ ውዋካ ቁዋቅትሺሼን፤³⁷እሺዻ ኡዋሩጙሽ ዳሊ ኔኒዬ ቢሬ ኔኒ ኩኔ ኣጁጛ ኦካ ጃፍካ ሐዋርያታን።

Chapter 5

ሃፑክ 5ሐናንያዬ ሰጲራዬ¹ውር እን ሺጜ ሐናንያጝ፤ ከኝያ ኔኒ ሰጲራዬ ጉዋሩጙሻ ዳሊ፤²ኝያ ኔኒዻ እባጅባዬ ሺዕሺ ቢሬ ዶክ ኦካ ውር እን ኡዋሩጙሼዬ ቦው ጊታይ ሺዺዬ ኣጁጛ ኦካ ጃፍካ ሐዋርያታን።³ዬ ጴጥሮስ ሺጝ እያጝ፤ ሐናንያ ዮ፤ ከሾሮሼ መንፈስ ቅዱሴ ከሺዕሺዬ ኦካ ውር እን ኡዋሩጙሹጝ ሃናንዳካኦ እጁጝ ቋቄ ሻን ኑኑ ክያኑጝ?⁴እባ ከሌሜን የካኔ ኡዋሩጙሺኬኔ ማር ኑኑዬኒ? ኤ የኡዋሩጙሾጝካ ጩዋ ቢሬ ኔኒ ማር ቡዋ ኑኑ ክያኒ ኣኔኒ? ኣይባዬ የቃቢ እያን ክያጃጝ ከሻን ኑኑ? እን የሾሮሾጝ ሃባሪዮ ዬ ማር ውሬን።⁵ሐናንያዻ ዋዬ እኑጝ ቡዴ ኣርሻ፤ ውር ጊታይ ዋይ እኑጝ ፓይላ ሪጊ ታቺ ጎማ እንግን።⁶[ባርሻንዻ ናሹጜ ጉዋጛ ሻላ]፤ ቦዻዬ ቱቱካ።⁷ከሰዓት ጅያን ሳጊዮጝ ጩዋ፤ እን ኣይ ኝያ ኔኑጝ እባጅኬኔ ኩኔ ሁሉካ፤⁸ጴጥሮስዻ ዋይሼ እሺ፤ ይንዻ ሜይሼየ ኡዋው፤ የኡዋሩጙሽቴ ዳሊ ጉዩጝ ሃኬ ቢሬ ጊታጲኒ? እሺዻ ሺጝ እህ ሃኬ ቢሬ ጊታጝጵን።⁹ጴጥሮስዻ ሺጝ፤ ከፓታንሲቴ መንፈስካ ታቺ እጝ የቱሙያ እያን እያጝ? እየዎ፤ ውር ጊታይ ቱቱኪ ኡማ ኑኑጝ ዋኬ ፓዬኔ ጃፍ ጊዬይ ኣኔን ኦይካ ሻኑጝ፤ ጎም እንዻዬ ቁጁዋ።¹⁰እሺዻ ይሪካ ቡድ ኦካ ጃፍ ኔኒዬ ኣርሻ፤ ባርሻንዻ ሻውያጝ ኣርሼ ጌያ እሺ፤ ቡሌ ቱቱካ ኦካ ቆጩርካ ኡማ።¹¹ውርካ ቶኦካ ይሁኔን ፓይላዬ ውር ጊታይ ዋይ እኔ ፓይላ ሪጊ ታቺ ጎማ እንግን።ውር ጁዋኑ ባይሻ ከቡዋካ ሐዋርያታን¹²ሐዋርያታንዻ ከኦካ ጫቃንካ ዛርሲ ጋሽክያ ዹዋልሺኔን ባሺባሺዬ ዋድማ ሹቃሹቃዬ፤ [ውርካ ይሁኔን ፓይላ ኣኔን ኦይካ ሃፑክ እን ሺጜ ካዋኬ ጆሌንካ ሰሎሞን ፑጪዬን]።¹³ውር ክየምጵንዻ ኬና ዎሽኬ እንግን ሆርምኔን ኣኔኬን፤ ኣይባዬ ዛርሲ ኣኔን እንግን ካሎን ጌጳሲዬን።¹⁴ጁሙ ጁዋኑዬ ሃኣጚዬ ከሹ ፓይላ ኣምኒኬ ታቺ እኔ ኣኔን ሃሚን ጊዬይ ካይምኔን።¹⁵እን ናሹጝኬ እንዻ ጴጥሮስ ሳጊኬ ኦይንያጝ፤ ኣይን ሙሆል ሄክሼ ውር ጩዋማጵኑጝ ሺጜ እያይ ቡልሼ ውርካ ቡርቃን ሹኑኬ ጋኔን ከኣልጋዬ ከሻላዬ ጉዋር ክያኒ ዎኦሲዬን።¹⁶ኬከተማ ጊታይ ጌዬን ከራቅ እን ኣኔን ኢየሩሳሌም፤ ውር ጊታይካ ቡርቅዬ ውር ጊታይ ጎሜ ቦፓይኔ ውር ጊታይ [ጋሎዬ ዋክኒኔኔ ሄክሻ ሐዋርያታን]¹⁷እን ናሹጝኬ እኑጝ ታታቻንካ ውርካ ቃሼ ውርካ ሰዱቃውያኔ ጊታይ ጋዬኬ ጋጜ ፓይላዬ ቋቁሻ ቦውንታ፤¹⁸ጎም ሐዋርያታንዻዬ ዾቅሼያ ቶኦካ ቁሜን።¹⁹ካኣይባዬ ውርካ ኤርጎካ ባሪዮ ከምክር ቡል ሃፑካ ቶኦካ ቁሜኔ ቡል እንግኔ ሺጝ፤²⁰«ፓይባ፤ ጎርባ ኦካ ጳንካ ቶኦካ ይሁኔንዻ፤ ክያጃጝካ ዻቆዻ ፓይላ ሜይቴ ዛርሲ።²¹ሃርሽባ ከእያይ ሜይሼ እንግኑጝ፤ ፓዬ ሻው ሃምካ ጳልካ ቶኦካ ይሁኔኔ ካርሲያ ዛርሲ እርርሲዬን።ታታቻንካ ውርካ ቃሼ ውር ጊታይ ጋዬኬ ጋጜ ፓዬኔ ፑኡሺያ ውር ታታቻንካ ካራምካ ውርካ ኣይሁዴ ውር ጌጵሹጋንካ እስራኤል ፓይላ ክየምጵንዻ፤ ካቦይኔ ሐዋርያታኔ ይዕሲሼያ ውር ሃምካ ቶኦካ ቁሜኑጝ።²²ውር ጊታይ ይዕሲሼ ሃምካ ቶኦካ ቁሜንዻ ፓዬ ካኒ ጌይኬን እንግን፤ ዋኬ ፓዬ ዋይሼ እንግን እያጝ፤ ²³ቶኦካ ቁሜን ከኣኩሉክ ሃጌዬ ውር ጊታይካ ባኪኔንዻ ጎር ኦይካ ሃፑኬ ሃጌያያ፤ ዬ ሃቦዋ ሻዋያጝ ቱዎጝ ውር ክየምጵንዻ ኣኔኬን።²⁴ውር ጊታይ ጌጵሲዬ ኦካ ቶኦካ ይሁኔኔ ታታቻንካ ውርካ ቃሼ ሹ እን ዋዬ እኑጝ ዻዹጝኔያ ክያጃ እን፤ ካቢሜናዻ።²⁵ከሹ እን ውር ክየም ኩኔ ሺጝ፤ እየዎ፤ ውር ጊታይ የዾቅቴ ቶኦካ ቁሜኑጝ ጎር ሃምካ ጳልካ ቶኦካ ይሁኔኔ ጋኔን ዛርሲ እርርሲዬን።²⁶ታታቻንካ ውርካ ባክኔንዻ ፓያ ከፓፃኗን፤ ጎሜ ቦፓይኔያ እንግን፤ ዬ ቦፓይኖጝ ዛርሲ ናንዳካጝ ሪግሼ እንግን ከባይ ሙሬኑጝ ካኒ ሻምኬን እንግን ከቁዋቅቲ ጊዲ።²⁷ቦፓይኔ ሐዋርያታኔ ሪባ ኦካ ሌሜንካ ካራም፤ ታቺ እንካ ውርካ ቃሽዻ ሺጝ እያጜ ኣንሻ እንግን፤²⁸ካማርኬ ሮጝ እን እርርሲዬኔ ኣጅሻ እንግን ካሎን፤ ዬ እየው የቋቁሻያ እርርሲዬን ጉዩ ኢየሩሳሌም፤ ፕር እንቃ ናንዳካ ኒያቡካ ውሩጝ ከሻምቴ ኡዋው ውርካ ኣንሺኔን የቱሙዬ የናሹጛያ/²⁹ጴጥሮሴ ሐዋርያ ዶኬ ሺጝ እያጜ ዋሻ፤ ከኦካ ውር ሳጊ ካዋይቴ ክያጃካ ባሪዮጝ ሁሉኩሼ ኡዋባ/³⁰እን እየው የሮይቴ ሻሪ ክያኒዬ ኢየሱስ እን የኒሽቶጝ፤ ሹቡጌን ጉዋዩ ኣምላክ ቲታ እሺ ከኣርሼን ክያኒ፤³¹እሺዻ ናንዳካ እስራኤል ካኣይኔ ይሁኔኔ ሺዕሺዬንካ ሴሶዬ፤ ባሪዮ ሻም ካዻዓሺ ፓይላዬ ሻማ ቡዎን ኔኒ ዼግዼግ።³²ኡዋዻ ሃኣያ ማኝካ ኦግታጝ፤ ፕር ባሪዮ ናንዳካ ጊታይ ኣሽኪ ክያጃ ኔኑጝ ኣይኖጝ ሃመንፈስ ቅዱስ እን።³³ውርዻ ሹ እን ዋዬ እኑጝ ማኒሻ ካሎን፤ ዎሻ እንግን ኒሼንዻ።³⁴ኣይባዬ ከኦካ ዛርሲ ፓይላ ኬና ጌጳሲዬ ውርካ እርርሲዬን ከክያጃ ክየም፤እሺዻ እን ሺጜ [ገማልያል] ውርካ ፈረሳዊ ናሹጜ ዾር ኦካ ጫቃንካ ካራሜ ካቡልሼ ሐዋርያታን ሹኑኬ ካጌዬ ካፑጝ ሜይሼያ ውር፤³⁵ዋይሼ ውር ጊታይ ኣኔን ካራም ክያንዻ እያጝ፤«ውርካ እስራኤል ዮ፤ እን የቃቢቴ ውራን ጊታጝ ሻምሼኑጝ ከእያምቴ ሹቃጝ ሁሉኩሼ እየውባ።³⁶ከሌሜንካ ይጝ፤ ቴዎደስ ሻም እሺ ኤምኑ ታቺዬ ኳሜ ናሹጜ፤ ሻምሼያ ውር ዽብ ኣሁር ሃሚን ኔኑጝ ኣይባዬ ኒሻ እሺ፤ ውር ጊታይ ዻዬ ጆሌ እሺዻ ላልሜና፤ ክያጃ እንዻ ማቲያ ከኦኮኑጝ ኑጝዻ ማሬ ኣኔኑጝ።³⁷ከኦኔኒ ጩዋ፤ ከዋዳካ ዛርሲ ኮሜን ይሁዳ እንካ ገሊላጝ ናሹጜ፤ ፑኡሺያ ዛርሲ ጁዋኑ፤ ጌያ ውርካ ዻይኔንዻ፤ እሺዻ ካህያ፤ ውርካ ዻይኔን ኔኒዻ ላሊሜና።³⁸ዬ ጋን ካዋይሼ እየው ኦይድባ ውራን ጊታጝ፤ ኦይድ እንግን ዱምቴን፤ ቃቦ ጊዬይ ወይ ዋድማ ጊዬይ ሃኬ ውርያጝ ካይባዬ፤³⁹ዬ ሃኬ ባሪዮያጝ የቻሊያኬን እንግን ጁጁሬን፤ የፓቅቴያ እያይ ከባሪዮያጝ የጌያባ።⁴⁰እንግንዻ ናሺ ክሊማ እጜ፤ ሺው ሐዋርያታኔ ሙሩሻ እንግን፤ ካማርኬ ሮጝካ ኢየሱስ እንቃ ሃሳውኔኔ ሜይሼ እንግኔ ይዕሲያ።⁴¹ሐዋርያታንዻ፤ ናንዳካ ሮጝ ኔኒ ቦውንታ ቦወን ከሹዋጵሼን ጊዬይ ዋዝንዽዬ ቱልኬ ኦይንካ ውሬ ፓያ፤⁴²ከሹ ጮል ኣይን ኦጉዋይካ ቶኦካ ይሁኔን፤ ኣይን ኦጉዋይካ ቶኦ ጊዬዩጝ፤ ኢየሱስ ኣዬ ክርስቶሱጝ ከእርርሲዬኔ ክሊዬኔ ክየምጵንዻ ካኒ ዋክሼኬን ሁር።

Chapter 6

ሃፑክ 6እድዬንካ ዲያቆናን ሶጳን¹ከዋዻ እን ኮሜንካ ውር ጊታይካ ዻይኔን ጁዋኒቲሼ ኩዮጝ፤ ከውርካ ኣይሁድ ጊታይ ፓዬንኬ ግሪኩጝ ጉንዱምሼና ውርካ ኣይሁድ ጊታይ ቆቤን ይሁዳጝ፤ ናንዳካ ኦ ሹ ጮል ካሻም ጊታይ ጋሽክዮጝ ከሄክንሲዬን እን ሙኖጝ ከሃኣጚ ጊታይ ኣይ ውር ጊዬዩጝ ድርግትሼያ።²ዬ ሐዋርያታን ታጵላማን ፑኡሺ ውርካ ዻይኔን ዶክ ክየምጵኔ ሺጝ እያጝ፤ ኡዋው ሃሺጛ ውር ጊታይ ቆቢ ቾችንሺዬንያጝ ዋድማካ ክያጅካ ባሪዮ ኦይዴን ሁሉኩሼኬን ኡዋው።³ዬ ጪኒጌን ናኒዮ፤ ከኦካ ጫቃን ጉዩ ጊታይ ቋቂ ከመንፈስ ቅዱሴ ከኦኬ እባጄኔ ከኣዬን ጊዬይዻ ጊታይ ማኝሺዮጝ እድባ ውር ሶጳ፤ ጌጳሞጝ ሃኣያባ እንግን።⁴ዬ ኡዋው ሃቁዋቅትሻባ ከይሁኔኔ ከዋድማካ ክያጃዬ።⁵ሺጜን ኔኒ ዋዝንሲያ ኡዋው ፓይላ፤ እድባ እስጢፋኖስ እን ቋቁሼ ከእምነቴ ከመንፈስ ቅዱሱጝ፣ ፕርዻ ፊልጶስ፣ ጵሮኮሮስ፣ ኒቃሮና፣ ጢሞና፣ ጳርሜናዬ እን ሁሉኪ ሃምካ ውርካ ይሁዳ ማቲዬን ኒቆላዎስ እንካ ኣንጾኪያጝ።⁶ቦፓይኔ ጊታይዻዬ ቦሼያ ሃምካ ማርካ ሐዋርያታን እንግንዻ ይሁኖጝ ጩዋ ጋይሼያ እንግን ቡዋ ጊዬይ።⁷ክያጃካ ባሪዮዻ ጌጳዽዬ ኩያ፤ ጁዋንቲሼንካ ውር ጊታይካ ዻይኔንዻ ከኦካ ኢየሩሳሌም ካሎን ጁዋኒቲሼ ኩያ፤ ከኦካ ታታቻንካ ውርካ ቃሽዻ ጁዋናን ማቲያ ጊታኬና ካዋይሺንቴኬ እምኒኔን።{ጎሜንካ እስጢፋኖስ}⁸ከሹ እን እስጢፋኖስ ቋቁሼኬ ኣይኔኔ ቁዋቅትዬ ከኦካ ጫቃንካ ዛርሲ ኣኔን ኦኬ ባሺባሺ ጊታይኔ ዹዋልሺኔን ሹቃ ጊታይኔ ኣሽክዬን።⁹ከኦካ ጊታይ ጌይ ጫንቃል ሹኑክ ጊታይ ሺጜ [ምኩራቤ ሺዎጝ ጊታይ ኣይ ውርካ ምኩራብ ካቃሬናዬ ካእስክንድርያዬ፤ ፕርዻ ጊታይ ፓዬንኬ ሃምካ ጎብሼንካ ኪልቅያዬ ከእስያጝ ቲት ሪብንዾዬ ካርሲያ ከእስጢፋኖስ ዜርሚኔን፤¹⁰ካኣይባዬ ኦኬ እባጄን እን ኣኒኔ ሃሳውኔኔ መንፈሴ ካኒ ቻሊኬን ሪቤን።¹¹ዬ ውር ጊታኬና ሺጚ እስጢፋኖስ ከኦካ ሙሴዬ ባሪዮዬ ሃሳው ክያጃካ ይሪኔኔ ሃዋያያ ውር ጊታኬና ሺጚ እያይ ሻማ ከራሼን።¹²ከዴንታ እጝ ከዛርሲዬ ከውር ጌጵሹጋንካ ፔኔ ውርካ እርርሲኔንካ ሕግዬ ከቲትሼን፤ ጎምሽ እስጢፋኖሴ ቦሼያ ሃምካ ሌሜንካ ካራምካ ውርካ ኣይሁዱጝ፤¹³ሪባ ውርካ ማኛሞካ ሾሮዻ ኬና ሺጝ እያጜ ማኝሺዬን፤ውሩጝ ከኦካ ራቁጝ [ይሁሺኔዬ] ከኦካ ሕጌ ክያጃካ ይሪኔን ክየምጵንዻ ካኒ ኦይድኬን፤¹⁴ናንዳኦ ኢየሱስ እንካ ናዝሬት ካካይሲዬ ዋድማጜ ካላውጢቴ ጊሎ እን ሃቦቴኬ ኦካ ሙሶጝ ሃሳወ ሃዋያያ።¹⁵ጊታይ ቆቢ ኦካ ካራሜ ኣኖጝ ፓይላ ሁቤኔ ቶይ እስጢፋኖስያጝ ማሪ ኔኒ ሙኔን ማሪካ ውርካ ኤርጎካ ባሪዮዬ ጌና።

Chapter 7

ሃፑክ 7ሃሳዋ እን እስጢፋኖስ ሃሳወ ኦካ ሌሜንካ ካራሙጝ¹ታታቻንካ ውርካ ቃሽዻ ሺጝ፤ ካሲሲዬን ይጝ ቦሼ እን ሃኣኩሉኪ?²እስጢፋኖስዻ ሺጝ እያጜ ዋሻ፤ ጪኒጌን ናኒዬ ሹቡጌን ናኒዮ፤ ዋይሼን ኣንባ፤ ሹቡጌን ጉዋዩ ኣብራሃም ከሌሜንካ እን ካኩዋዌ ካራኑጝ፤ ካኒ ኣኔባ መስጴጦምያዻዬ፤ ኣምላክ እንካ ጎብንታ ዹዋልሼ እሺዬ፤³ዋይሼ እሺ ጌይኬ ኦካ ፔን ኑኑዬ ውር ኑኑዬ ዋናዬ ካም ሃምካ ፔን እን ካዹዋሼ እኑጝ።⁴እሺዻ ቱልኬ ኦካ ፔንካ ካላዳውያኔ ኡፓ ካራን። ከኣርሼንካ ሹኔዻ ጩዋ፤ ቦሼያ እሺ ኦካ ፔኑጝ ጋን የኣኒንቴ ቆቤኑጝ።⁵ከኦካ ራቅ እን ካኒ ኣይኬን እሺ ኦኬ ኬና ውይ ቻውጵንዻ፤ ኣይባዻዬ ከሹ እን ውዋ ክየምጵንዻ ማርባ ኣኔኔ፤ ከእሺዬ ከእሺ ማዌ ቢዛ ኔኒ ካዎርምኔ ዳሉጝ ባሪዮ ሁሉኩሼያ እሺ ቃቦ።⁶ፕርዻ ባሪዮ ሺጝ እያጜ ሃሳዋ፤ ቢዛ ኑኑ [ከፔን ጊታይካ ጪጮጝ ማቲባ ከጫንቃል]፤ ከቦን ዽብ ኣሁርዻ [ከኦካ ካይሳሞ ዱቡ ጋሊንሺ እንግንባ]፤⁷ኣይባዬ ዛርሲ ጊታይ ጉዋሩጜ ከኦካ ካይሳሞጝ ኣንዻ ፕር [ሃቃጢባ]። ቱልኬ ኦካ ፔን እጜ ይወን ኣንባ ኦካ ራቁጝ።⁸ከኦይን ሃኣያ ክያጃካ ቆርኔን፤ ኣብራሃምዻ ጅሻ ይስሐቅ፤ ከሹ እንካ ሎንካይሳጝ ቆራዓ፤ ይስሐቅዻ ጅሽ ያዕቆብ፣ ያዕቆብዻ ጅሽ [ሹቡጌንካ ነገድ ታጵላማን።⁹ሹቡጌንካ ነገደንዻ [ቦውዬንኬ ዮሴፌ ከካይሳሞ ጉዋሩጝሼያ እያጝካ ግብፅ] ዬ ባሪዮ ናንዳካጝ ኣኒኔ ከእሹጝ፤¹⁰ቡላ እሺ ከኦካ ጋሎ ፓይላ፤ ከኦካ ሌሜንካ ቢቲ እንካ ግብፅ ፈርዖን ጌያ ጌጳሞዬ ፓካልማሞዬ፤ ፈርዖንዻ ከኦካ ግብፄ ከኦካ ቶኦካ መንግስቴ ፓይላ ሻም እሺ ታቺዬ ሪባ።¹¹ከሹ እንዻ ከኦካ ፔንካ ግብፄ ከነዓኔ ፓይላ፤ ካሽ ታቺ ዻዬ ጋሎዬ ኩና፤ ሹቡጌን ጉዋዩዻ ካይሲያ ኦይንካ ጋሞጝ።¹²ያዕቆብዻ ከሹ እጝ ዋዬ እን ሩቡ ኣኔ ግብፁጝ፤ ከሌሜን ይዕሲሼያ ሹቡጌን ጉዋዩ እያጝካ ግብፁጝ፤¹³ፓዬ ክያጝ እንካ ላንሳጝ ፕር፤ ዮሴፍ ኒን ኣዬን ኔኒ ሜይሼያ ጪኒጌን፤ ፈርዖንዻ ናንዳካ ዮሴፍ ኤዳን ኔኒ እባጃ።¹⁴ከኦይን ጩዋ፤ ይዕሲ ዮሴፌ ቦኩኔያ ሹኔ ያዕቆቤ ኤዳን ኔኒ ጊታይ ኣይ ናፒሲ ሶጳታም ዶጜ ፓይላ።¹⁵ያዕቆብ ጎብሼያ እያጝካ ግብፁጝ፤እሺዻ ሹኔ ጉዋዩ ኣርሻ ኦይን።¹⁶ሩዋ ጊዬይዻ ቦሼያ እያጝካ ሴኬጝ፤ ቱቱካ ከሌሲ እን ኣብራሃም ኡዋሩጜ ከኦካ ሃንታካ ዔሞር።¹⁷ባሪዮዻ ከቃቦ እን ሁሉኩሼ ኣብራሃም ሹ እንካ ሙኒኖጝ ሄክሾጝ፤ ኮሜኔንካ ዛርሲ ጊታይ ጉዋዩ ኣኔን ግብፁጝ ጁዋኒትሼ ኩያ።¹⁸ከኦይን ጩዋ ቢቲ እን ማር ዮሴፍ እባጄኑጝ ጌጳዺያ ግብፅ።¹⁹እሺዻ ጋሊንሺያ ዛርሲ ጉዋዩ ከጃካማ ኔኒ፤ ካኒ ሃንታ ጊታይ ጅሾጝ ካኣርሾጝ ካቡላ ፓቅሼ ሹኑኩጝ ሻማ እንግን ጊዲጊዲ።²⁰ከሹዋን ጊታይ ጅሻ ሙሴ፤ እሺዻ ሃሓንታ ሹቃ ኬና ከኦካ ሌሜንካ ባሪዮ ጌይ ጌጳሞ ከኦካ ጶሮካ ሹኔዻ ጌጵሻ ከማንኮ ትጌሽ ጅያን።²¹ከሹ እን ፓቅሼ ሹኑክዻጝ ውዋካ ፈርዖን ጌዬ ቦዋ፤ ሻምኬ ውዋ ኔኒዻዬ ጌጵሺሻ።²²ሙሴዻ እርርያ ፓካልማሞ ካግብፅ ፓይላ፤ ከሃሳዋዻ ከኦኬ ኣሽክዬንዻ ማቲያ ቁዋቃ።²³ሙሴ ከሹ እን ማቲዬ ቦን ኦይታሙጝ፤ ካቶዬ ጪኒጌን ኔኒ ሃንታካ እስራኤሉጝ ቃቢያ ከሻን።²⁴እሺዻ ከኦካ ውርካ ግብፅ ክየም ቦሼ ውር ኔኒ ክየም ሴሶዬ ጌዬ ኒሻ ውር እንካ ግብፁጝ፤ ቡልሼያ ውር እን ኡጜሼ ባጃ።²⁵ውር ኔኒ ዋሽኬ ኦኮኑጝ ባሪዮ ከቡዋ ኔኒ ካቡሌ እንግን ኣርናሞጝ፤ ዬ እንግን ካኒ ጶቅሲኬን።²⁶ከዻምዻ ፕር ውርካ እስራኤል ዻ ኣኔን ጓርኔኔ ሄክሻ፤ ዎሽ እንግን ቃሺዬንዻዬ፤ ውር ሺጝ ይንጌ የኬሌ እየው የኣያ ጪኒጌንካ ጋጝያጝ ሃናንዳካ ኦ የጊያምሽቴ ጋጙጝ?²⁷ዬ ውርና ቦሼ ባይዳ ኔኒ ሴሶጝ፤ ይቅ ሙሴዬ ሺጝ እያጝ፤ ሻሚ እን ታቺዬ ውርካ ኮምሺኔኔ ጌጳሲሼ ኡዋው ሃኒን?²⁸ሞ ጊያጎጝ ከእያይ የኒሼ ውር እንካ ግብፁጝ የዎሺ ኣንዻ ኒሼን?²⁹ሙሴዻ ዋይባ እጝ ሪሼ ከኦካ ፔንካ ምድያም [ማቲ ውር ኬና ኣይ ሌሞዬ ኡፓ]፤ ከኦይንዻ ጅሻ ሃንታ ዻዋን።³⁰ከቦን ኦይታም ጩዋ፤ ከኦካ ቦና እን ኣኔን ኦካ ራቅካ ጋግካ ሲናጝ፤ [ከኦካ ኮዶ ኬና ጉዋጜ ቱዎጝ ውርካ ኤርጎካ ባሪዮ ዹዋልሼያ እሺ]።³¹ሙሴዻ ከኦይን ጌዮጝ ጎሺያ፤ ዳቢ እን እባጄን ኩይ ሃሚንያጝ ናቅዲካ ታቺ እጝ፤³²ሺጝ ኣን ሃኣይ ኣምላካ ሹቡጊን፤ ካኣብራሃም፣ ካይስሐቅ፣ ካያዕቆቤ ዋያ። ሙሴዻ ሪግሼና፤ ካኒ ዋሼኬን ውርካ ኤርጎካ ባሪዮዻ።³³ታቺ እንዻ ሺጝ እያጝ፤ ቡልባ ቻውካ ጃፍ ኑኑ፤ ራቅ እን የዾሮጝ [ሃኬና ቀድስዬ]።³⁴ሃጌይያ ጋሎካ ዛርሲ ጊታይ ናኒ ኣኔን ግብፁጝ፤ ሃዋይያ ኡቹካካ ጫንቅዬን ጊዬይዻ፤ ሃጎቢያ እንግን ባይሺሼንዻ፤ ካንዻ ኩዋባ ሃይሲሼባ እን እያጝካ ግብፅ።³⁵ኣኪ ጊታይ፤ ዋይሼ እሺ ሻሚ እን ታቺዬ ውርካ ኮምሺኔኔ ጌጳሲ ሃኒኔ? ቦውይ ይጝ ሙሴ ከውርካ ኤርጎካ ባሪዮ እን ጌዬ ኦካ ኮዶ ቱዎጝ ሻም እሺ ታቺዬ ጌጵሹጉዬ ይዕሲሼያ ሃሚን ጊዬዩጝ።³⁶እሺዻ እያንሼ ጆሌዬ ቡላ እንግን ከግብፅ፤ ከግብፅ፤ ከኦካ ኛፓስ ጫጩጉዬ ቦና ክያኒዬ ቦን ኦይታም ሻም ኦኬ ሹቃሹቃዬ ዹዋልሺኔን ሹቃሹቃኔ።³⁷ዛርሲካ እስራኤልዻ፤ ባሪዮ ቲትባ ውርካ ቶካ ባሪዮ ከኣን ሺጜ እያይ ሃሙሴ ይዕጝ።³⁸እሺዻ ከኦካ ጋግካ ሲና ከውርካ ኤርጎካ ባሪዮ እን ሃሳውኔዬ ከሹቡጌን ጉዋዩ ከኦካ ቦና ኣኔን ኦካ ጫቃንካ ዛርሲ፤ ክያጃ እንካ ዻቆዻ ቦዋ ካዮጝ ጉዋዩ ሳስክሼን። ³⁹ዬ ሹቡጌን ጉዋዩ ሚኔያ ዬ ካዋይሺኖጝ ናንዳካጝ ማሬ ዎሼኑጝ ከሻን ጊዬይ ዋክሼያ እያጝካ ግብፁጝ። ⁴⁰ኣሮንዻ ኣሽክያ ኣማልክት ጊታኬና ካፓይኬ ታካ ሌሜን ጉዋዩ፤ እንካ ጁው ኡዋው ከፔንካ ግብፄ ካቡሉጝ ሙሴ እጝ ሄክሻ እሺ ኦጝ ሃእባኬኔ ሺጝ እያይ።⁴¹ከሹዋን ጊታይ [ኣሽኪ ኦግታኬና ሙኔን ኦቶዬ፤ ቦሼያ ጣዖት] እን ጋላ፤ ዋዝንዽያ ከዋድማካ ቡዋ ጊዬይዻ፤ [ጴልቄናዻ]።⁴²ዬ ባሪዮ ሙሬያ እንግን ሹዎር፤ ካይሁኔዻጝ ናንዳካ ፎላ ሳስክዬ ኣያ እንግን ቢሊ፤ ይንዻ ከወርቀትካ ውርካ ቶካ ባሪዮ ከእያይ ሺጜ እያጜ ቶኮጝ ሙኔና፤«እየው ቶኦካ እስራኤል ዮ፤ ቦን ኦይታም ከሹ ጊታባ የቆቢንቴ ቦና ክያኑጝ፤ የቦቴያይ ኣን ጋላዬ መባዬ?⁴³ሳጊዻ ናንዳካ ይሁኔን ኦግታይ የኣሽክቶጝ፤ ኦካ ዱንክዬንካ [ሞሌክኔ ጣዖት ጊዬይዬ]፤ ቢሊካ ሬምፈምን ሻም እየው ዼግዼጌ ጎማ።ዬ ከኡዋሩጝቴ ኣንዻጝ የሻማያ፤ ሃይዕሲሼባ እየው ከኦካ ባብሎን ታጝ።⁴⁴ባሪዮ ከጉዋር እን ዹዋልሼ ሙሴዬ ከእያይ ኤርግቶጝ ዱንክዬንካ ማኛሞ እን ጋሽክዮጝ፤ ኣኔንኬ ሹቡጌን ጉዋዩ ቦና ክያኒ።⁴⁵ሹቡጌን ጉዋዩዻ ቦወ ዱንክዬን እን ጩዋ፤ ባሪዮ ከውር እያንሼንካ ኢያሱ ይዕሲዬ እንግኑጝ ከሹ እን ሮጉምኔ ፔንካ [ኣሕዛቡጝ] ጎም እንግኔ ሁሉኬያ፤ ሌይ ሃምካ ሄክሼ ቦንካ ዳዊቱጝ ኡፓ ዳሊ ክያኒ፤⁴⁶ዳዊትዻ ከኦካ ሌሜንካ ባሪዮ [ከጌጳሞ ጌዬን] ካኣሽክሼ ኣምላካ ያዕቆብ ኦካ ኡጜኑጝ ይወና፤⁴⁷ኣይባዬ ኣሽክሼ እሺ ኦካ ኡጜኑጝ ሃሰሎሞን።⁴⁸ካኣይባዬ ኡፍኬን ከኦካ ቶኦ እን ሃንታካ ውር ኣሽክዮጝ ቱዎጝ፤ ይንዻ ውርካ ቶካ ባሪዮ ሃኬ እን ሺጜ እያጝ፤⁴⁹«ፎላ ሃኦካ ኡፌን ናኒ፤ ዳሊዻ ሃኦካ ጃፍ ናኒ ኣይሼን፤ ኣኪ የኣሽክቴ ኣን ቶኦ ኬና ኣኔን እያን? ሺጝ እያይ ታቺ እጝ፤ሞ ካማቲሼ ኣን ኦካ ኡሲ ቦወን ሃራቅ ና?⁵⁰ኣሽኪ ይጝ ፓይላ ማር ቡዋ ናኒዬኒ?⁵¹እየው ሻን ጉዩዬ ናቡ ጉዩዬ ማሬ ቆሬን፤ [ጊታጝ ቦሉ ኣይ ዳንዳናጝ] ከሹቡጊን ጉዩ ሊኪ ሹ ጮል የሚንቴባ [መንፈስ ቅዱስ]⁵²ከኦካ ጫቃንካ ውርካ ቶካ ባሪዮያን ጊታይ ሹቡጌን ማሬ ዋኬን ኣና ኒን? ኩኔንካ ጫንቃል እጝ እን ሌምሼ ክያጅዻ ኒሻ፤ ጋን እየውዻ የሳስክያዬ የኣይናያ፤ የኒሻዻ፤⁵³ሕግ እን ጋዬ እየው ከታካ ውርካ ኤርጎጝ የቦዋያ ዬ የካኔ ዻይቴኬን።{ሙሬንካ እስጢፋኖስ}⁵⁴ከኦካ ካራም ጊታይ ኣኔን ጉባይ ክያኑጝ ከሹ እን ዋዬ እኑጝ ማኒሻ ካሎን፤ ሺኪሼያ እሺ ኒጊ ጊዬይዻ።⁵⁵ዬ እስጢፋኖስ ቋቁሼ [መንፈስ ቅዱሴ] ሁቤኔ ቶይ ዾዮክያጝ፤ ጌጳሞካ ባሪዮ፤ ፕርዻ ኢየሱስ ዾር ኦካ ቡዎንካ ባሪዮዬ ጌዬ ሺጝ፤⁵⁶እየዎ፤ ፎላ ቦወኔ፤ ሃንታካ ውርዻ ዾር ኦካ ባሪዮ ቡዎኔ ሃጌይባ።⁵⁷ከሹ እን ጉቹኬ ናቅዲ ታቺዬ ሹፍ ናቡ ጊዬይዬ ኦይን እሺ ኣኖጝ ጉካ ጋይ ፑጬ፤⁵⁸ቦዻዬ ፓቅሼያ ከኦካ ከተማ ዹክ፤ ካርሲያ ከባይዻ ሙሬን።ይን ከሹ እን ኣዮጝ ማኝ ጊታይ ኣኔን ኦይኑጝ ጋጁጛ ኣፓላ ጊዬይ ኦካ ጃፍካ ውር ኬና ሺጜ ሳውል።⁵⁹እስጢፋኖስዻ ጋኔንባ ሙሬኔ፤ ሺጝ፤ ታቹጝ ኢየሱስ ዮ፤ ቦባ ናፒሲ ናኒዬ ይወና፤⁶⁰ከኦይን ቶኬ ኩዋምኔ፤ ከናቅዲ ታቺ ሺጝ፤ ታቹጝ ዮ፤ ኦይ እንግን ሴሶጝ ኮምሴኔ ኡቹካ፤ ሺጜ እን ጩዋ ሞትያ።

Chapter 8

ሃፑክ 8¹ሳውልዻ ቱምና ከኒሼንካ እስጢፋኖስ ።{ዋኬንካ ውር ጊታይካ ይሁኔኔ ላልዬኔ}ከሹ እጝ ከኦካ ቶኦካ ይሁኔን እን ኣኔን ኢየሩሳሌም ዋክኔን ታቺ ናሹጛ፤ ከሐዋርያታንዻ እንቃ ውር ጊታይካ ይሁኔን ፓይላ ጊታይካ ይሁዳዬ ካጎብሼንካ ሰማሪያዬ ፓይላ ላልያ፤ ²ውር ጊታይ ቁዋቅትሽ ከክያጃካ መንፈስዻ ቱቱካ እስጢፋኖስ፤ ፕርዻ ጎቆራ ካሎን።³ዬ ሳውል ቶኦካ ቁሜን ካይሲዬን ቁሜኔ ናሹጛ፤ ሁሉክ ኦጉዋይካ ቶኦዬ ጎም ጁማኔ ሃኣጛኔ ኣኔን ቶኦካ ቁሜን ዾቅሼን።{ፊልጶስ ከኦካ ሰማሪያ]⁴ጊታይ ላልሜንዻ ከኦግታይ ፓይላ ክሊህዬና ከክያጃ እንካ ባሪዮ፤⁵ፊልጶስዻ ጎብ ሃምካ ከተማ ክየምካ ሰማሪያዬ ሜይሼያ እንግን ናንዳካ ክርስቶስ።⁶ዛርሲ ጁዋኑዻ ዋዬ እን ፊልጶስ ሃሳወዬ ጌዬ ዹዋልሺኔን ሹቃሹቃ ጊታይ ሻሞጝ፤ ጋይኬ ሻን ክየሜ ጋኔን ዋዬን።⁷ጊታይካ ጮዩጝ [መናፍስትዻ] ኡቹኬ ኣኔንኬ ኦካ ውር ጁዋኑ ቱሌን፤ ውር ጁዋኑ ጊታኬና ማር ጃሌኔ ኤላኔ ባይሻ፤⁸እን ናሹጝኬ እንዻ ከኦካ ከተማ እን ማቲያ ዋዛ ታቺ።⁹ኣይባዬ ከሌሜንካ ይጝ ከኦካ ከተማ እጝ ቱዎጝ ኣሽክዬን ሞራዬ [ኣሽዬን] ውርካ ሰማሪያ ፓይላጝ፤ ኣና ውር ክየም ኬና ሺጜ ሲሞን፤ እሺዻ ኣኔን እሺ ኤምኑ ከውር ታቺ ኮሜን።¹⁰ውር ፓይላ ጊታይ ቦኬ ሃንታዬ ሌይ ኣይ ታታቻን፤ ውር እን ከቁዋቅቲ ሺጜን እን ጊባጆጝ ሃቁዋቅቲካ ሃሳዋ ኔኒ ሺጝ እያይኔ ጋኔን ከሻን ዋይሺኔን፤¹¹ቦኬ ሹ ጁዋኑዬ ከዋድማካ ሞራ ናንዳካጝ ዻዹጝኔ እንግኑጝ ጋይ እሺ ቃቦ ጊዬይዬ ጋኔን ዻዬን።¹²ኣይባዬ ፊልጶስ ሜይሼ እንግን ናንዳካ ባሪዮዬ ጌጳሞካ ባሪዮዬ ናንዳካ ሮጝካ ኢየሱስ ክርስቶሱጝ ጋምኒያ ከክያጃካ ባሪዮ ቦወን ጊዬይ ዱቅያ ጁማኔ ሃኣጛኔ፤¹³እሺ ሲሞን ካኒ ሺዺኬኔ ኣምኒዬ ዱቅያ፤ ዻዬ ፊልጶስዻዬ ኩያ፤ ጌይ ዹዋልሺኔን ጊታይ ኣሽክዬዬ ኦኬ ሹቃ ጊታይኔ ዻዹጝኔያ።¹⁴ሐዋርያታንዻ ጊታይ ኣኔን ኢየሩሳሌም ውርካ ሰማሪያ ኣምኒ ክያጃካ ባሪዮዬ ከሹ እን ዋዮጝ፤ ይዕሲሼያ ጴጥሮሴ ዮሐንሴ ሃሚን ጊዬዩጝ።¹⁵እንግንዻ ከሹ እን ሄክሼ ሰማሪያጝ ካቦወ መንፈስ ቅዱሱጝ ይሁሼና ውርካ ሰማሪያ፤¹⁶ናንዳካ ኦ ከሹዋን ጊታይ ዱቅያ ከሮጝካ ኢየሱስ ታቺ እን ዬ መንፈስ ቅዱስ ካኒ ጎብሼኬን እንግን ክየም ክየም።¹⁷ዬ ጴጥሮሴ ዮሐንሴ ጋይሼያ እንግን ቡዋ ጊዬይ፤ እንግንዻ ቦዋ መንፈስ ቅዱስ።¹⁸ሲሞንዻ ከሹ እን ሐዋርያታን ጋይሼ እሺ ቡዋ ጊዬዩጝ ጌይ እንካ ጋዬ እሺ መንፈሴ፤ ቡልሼ እንግን ቢሬዬ ዋይሼ እንግን እያጝ፤¹⁹ውር ጊታካጝ ሃኣይሼ ቡዋ ናኑጝ ፓይላ ካቦወ መንፈስ ቅዱሱጝ ኣይ ኣንዻ ጌጳሞጝ።²⁰ዬ ጴጥሮስ ሺጝ እያጝ፤ ኣይኔንካ ባሪዮ የቃቢያ ከቢሬ ኡዋሩጜኔ፤ ካይባ እኔ ቢሬ ኑኑዬ ከጋጝ/²¹ሻን ኑኑ ከኦካ ሌሜንካ ባሪዮ ናንዳካጝ ማሬ ኣኩሉክ ኣዬኑጝ፤ እን ከኦካ [ድርሻካ] ዋድማጝ የኣኔኬን ባልካ ባሊ።²²ካንዻ ናንዳካ ክያጃ ጋራጝ ኑኑጝ ሁሉክ ይሁኔን፤ ይሁንቴባ ታቺ እንዻ፤ ከቃቦጝ ካሻን ኑኑጝ ዋይሼባ እን ካሺዺባ፤²³ናንዳካ ኦ የቆቂኬ ኦኬ ጅቄዬ የቁሜንኬ ሰንሳላካ ሴሶዬ ሃጌይባዬ።²⁴ሲሞንዻ ዋሼ ዋይሼ እንግን ከኦግታይ የሜይቴ ኣን ክየምጵንዻ ካማር ኣን ሄክሼኔ ይሁሼን ኣን ታቺ እኑጝ።²⁵ጴጥሮሴ ዮሐንሴ ክሊህኔ ክያጃካ ታቺ እኔ ዹዋልሺኔ ሃሳዋጝ ጩዋ፤ ክሊዬን ክያጃ ሹቃ ከኦካ ጶሮክ ጁዋኑካ ሰማሪያዬ፤ ዋክሼያ እያጝካ ኢየሩሳሌም።{ፊልጶሴ ውርካ ኢትዮጵያዬ}²⁶ውርካ ኤርጎካ ታቺ እንዻ ዋይሼ ፊልጶስ፤ ከዻርካ [ቶጉ] ከኦካ ኢየሩሳሌም ሃምካ ጎብሼ [ጋዛጝ] ካምባ ከጉዋር እንካ ቦናጝ፤²⁷እሺዻ ናሹጜ ኩያ» እየዎ ታቺካ ኢትዮጵያ [ባለሟልካ ህንደኬዬ] እን ኣይ ታቺካ ሆድማሞካ ኣንቲቲ ፓይላ ጌያ ውርካ ኢትዮጵያ ክየም፤ ውር እንዻ ናንዳካ ይሁኔን ኩንሼያ እያጝካ ኢየሩሳሌም።²⁸ዋኬዻጝ ኡፌ [ኡኩሊዬ] ኣኔን ወርቀትካ ውርካ ቶካ ባሪዮ ኢሳይያስ ኮመን።²⁹[መንፈስዻ] ዋይሼ ፊልጶስ ካምባ ኦካ ኡኩሉጝ ዲያው።³⁰ፊልጶስዻ ይሪካ ኩያ ሃምካ ኡኩሉጝ፤ ውር እንዻ ኮመን ወርቀትካ ውርካ ቶካ ባሪዮ ኢሳይያሴ ዋይሼ እሽ፤ ኣይባዬ እን የኮሞጝ የጶቅሲባይ?³¹ውር እንዻ ሺጝ ውር ኬና ሜይሼ ኣን ሹቃ ማር ኣኔኔ ሃሻሚ እያን ካጶቅሲዮጝ፤ እሺዻ ካሌፌ ሃሚን ካኡኩሊዬ ካኡፎጝ ይወና ፊልጶስ።³²ባል እጝ ውር እን ኮሜዻ ሃይዕጝ፤ ከማድር ዻውሼያ ሃምካ ኒቄኑጝ፤ ምያንካ ማድራንዻ ካቆቤ ኦካ ሌሜንካ [ሻላን] ሹዩጝ፤ ካኒ ቡልኬን ቶግ ጊዬይ እያይ።³³ከእሺ ኤምኑ ጎብሼን [ቆካዺያ ከቡልኔን]፤ ዻቆ ኔኒዻ ቡልኬ ዳሊ ክያኒዬ፤ ሃኒን ካቻሊሼ ጊታይ ጅሼ ሜይሼኑጝ?³⁴ውር እንዻ ዋሼ ዋይሼ ፊልጶስ፤ ውር እንካ ቶካ ባሪዮጝ ሃሳወ ይጝ ሃናንዳካ ኒን? ሃናንዳካ እሺ ኤምኑ ሞ፤ ናንዳ ውር እንቃ? ባንዞ ሜይሼ ኣንባ፤³⁵ፊልጶስዻ ቡላ ቶግ ኔኒ፤ ከኦካ ካርሲካ ባልካ ኦካ ባልካ ወርቀት እጜ ናንዳካ ኢየሱስ ሜይሼና ክያጃ ሹቃ።³⁶ጋኔንባ ከጃሌን ክያንዻዬ ሄክሻ ኦይን ሙዋ ኣኖጝ፤ ውር እንዻ ሺጝ እየዎ ሙዋ ኣኔባ ኦጝ፤ ኣኪ ካማሬ ዱቅኔን ኦኬና ካሃርጌ ኣን ኣና ኦ?³⁷ፊልጶስዻ ሺጝ፤ የኣምኒያ ካሎን ከሻን ኑኑያጝ የቻሊባ ዱቅኔን፤ ውር እንዻ ሺጝ፤ ኢየሱስ ክርስቶስ ኣዬ ውዋካ ባሪዮጝ ሃኣምኒባዬ ዋሼያ እሺ።³⁸ካሪቤ ኡኩሊዻጝ ሜይሼያ እሺ።ከኦይን እንግን ዻዋን ጎባ ሃምካ ሙዋጝ፤ ፊልጶስዻ ዱቅያ ውር እጝ።³⁹ከሹ እን ኳቴ ሙዋ ክያንዻጝ [መንፈስካ ታቺ እን ጎም ፊልጶሴ ቦኩዬያ፤ ውር እንዻ ጩዋ ካኒ ጌይኬን እሺ፤ ኣይባዻዬ ከዋዛ ካርሲያ ጃሌን ኔኒ።⁴⁰ዬ ከኦይን ጩዋ ፊልጶስ ጌዬና ከኦካ ኣዛጦን ሌይ ሃምካ ሄክሼ ቂሳርያጝ፤ ኦካ ከተማ ጊታይ ሳጊዬ ፓይላ ኣኔን ክያጃ ሹቃ ሜይሺኔን።

Chapter 9

ሃፑክ 9{ኣምኒዬንካ ሳውል}¹ዬ ሳውል ካንዻ ውርካ ዻይኔንካ ታቺ እን ኒሼኔ [ቦውዬኔ] ኩያ ሃምካ ታታቻንካ ውርካ ቃሹጝ፤²ጊታይ ዻዬ ጉዋርካ ታቺ እን ኣይን ጁሙጝ ኣይን ሃኣጙጝ ጌያ ሃሚንያጝ ካቁሞጝ ካቻሊዬ እያጝካ ኢየሩሳሌም ቦሼኑጝ ካጋዬ ቶኦካ ይሁኔብ ጊታይ ኣኔን ደማስቆ ወርቀቱጝ ይወና ታቺ እንካ ውርካ ቃሹጝ።³ደማስቆ ሄክሼን ሺዺዬ ዺታኮጝ ኦሜሌል ሉጉድ ከፎላ ጌያ ከኦካ ማራ ኔኒ ሜሌል፤⁴እሺ ቡዳ ዳሊ ክያኒ፤ ከሹ እንዻ ናቅዲ ኬና ሺጝ ሳውል፣ ሳውል፥ ሃናንዳካ ኦ የዋኬ ኣኑጝ፤ ዋያ?⁵ሳውዻ ሺጝ ታቹጝ ዮ፤ እን የኣይ ኒን?እሺዻ ሺጝ እያጝ፤ ሃኣንያጝ ሃኣይ ኢየሱስ እን የዋኮጝ።⁶ካንዻ ናሹጜ ሁሉኳ ሃምካ ከተማ እኑጝ፤ እን ካሁሉኩሼ እን ኣሽክዬኑጝ ሜይሼ እንባ።⁷ውር ጊታይ ኣኔን ከሳውልዻ ፓዬኑጝ ዋይባ ናቅዲዬ ከሹ እን ማሬ ውር ክየምጵንዻ ጌዬኑጝ፤ ጎም ቶግ ጊዬይ ጎራ።⁸ሳውዻ ናሹጝኬ ኦይ ቡዴዬ ሻም ካርቡ ኔኒ ዋጭያጝ ካኒ ቻሊኬን ኦኬ ክየምጵንዻ ጌዬን፤ ዬ ውራን ጎም ቡዋ ኔኒዬ ጊያኒሼ ዾቅሼያ ደማስቆ፤⁹ሹ ጂያንዻ ካርቡ ኔኒ ማቲያ ሙሙዾ፤ ካኒ ዱምኬን ሩቡዬ ሙዋዌ።¹⁰ከኦካ ደማስቆዻ ኣና ውርካ ዻይኔን ኬና ሺጜ ሐናኒያ፤ ታቺ እንዻ ከሹካ ሺጝ ሐናኒያዬ ሺዋ እሺዻ ታቹጝ ዮ፤ ዮዎ/¹¹ታቺ እንዻ ዋይሼ እሺ እያጝ ናሹጜ ከጉዋር እን ሺጜ [ታሱጝ] ካምባ ሃምካ ቶኦካ ውር እን ሺጜ ይሁዳጝ፤ ኦይንዻ ውር ክየም ኬና ሺጜ ሳውልካ ጠርሴስ ኣኔን ይሁኔኔ ዎሽ እንባ፤¹²ናንዳካ ኦ ውር እን ሺጜ ሐናንያ ካካም ሃሚን እሺ ኣኔዬ ካኣይሼ ቡዋዌ ካሻሜ ካርቡ ኔኒ ዋጩጝ ጌያ ከሹካ።¹³ሐናኒያዻ ዋሼ ሺጝ እያጝ፤ ታቹጝ ዮ፤ ውሩጝ ይንጌ ከውርካ ይሁኔን ጊታይ ኣኔን ኢየሩሳሌም ቦሼ ኦኬ ጋራ ኬና ኣኔን እያኑጝ ሃዋይያ ከኦካ ውር ጁዋኑ፤¹⁴ኩኔ ዮጝ ውር ጊታይ ሺወን ሮጝ ኑኑ ፓይላ ካቁሜን ቦዋ ከኦካ ውርካ ቃሽ ጌጳሞዬ ጊያ።¹⁵ታቺ እንዻ ዋይሼ እሺ እያጝ፤ ካምባ ውሩጝ ከኦካ ሌሜንካ ውር ጊታይ ማር ይሁኔኔ ታታቻኔ ፕርዻ ከኦካ ሌሜንካ ዛርሲካ እስራኤል ካናሬ ሮጝ ናኑጝ ሃኣንቲቲ ኬና ናኒ ጊድዬ፤¹⁶ኣንዻ ናንዳካ ሮጝ ናኒ ካጌዬ ጋሎ ኬና ኣይ ኣያኑጝ ሃዹዋልሼ እሺባ።¹⁷ሐናንያዻ ኩዬ ሁሉካ ቶኦ እን ክያጆጝ፤ ኣይሼ ኦካ ሳውልዻ ቡዋዌ ሺጝ፤ ጪኔ ናኒ ሳውል ዮ፤ የኩኒ ዮጜ ኢየሱስ ታቺ እን ዹዋልሼ እን ጉዋር ክያኑጝ፤ ካሻሜ ካርቡ ኑኑ ዋጬ ካቆቁሼ እን ከመንፈስ ቅዱሱጝ ይዕሲያ ኣን» ዋይሼ እሺ እያይ።¹⁸ይሪካ ከኦካ ካርቡካ ሳውል ኦኬና ሙኔን ሹቱቱና ፓቄና፤ ፕር እንቃ ቻሊያ ጌዬን፤ ናሹጜ ዱቅዬናዻ፤¹⁹ኣም ዳዓኖዬ ቁዋቅትሻ።{ሳውል ከኦካ ደማስቆዬ ኢየሩሳሌሜ}ሳውል ከውርካ ዻይኔን ጊታይ ኣኔን ደማስቆጝ [ኡፓ ሹ ጁዋኑ]።²⁰ይሪካዻ፤ ኢየሱስ ኣዬ ውዋካ ባሪዮጝ ካሪሲያ ኦጉዋይካ ቶኦካ ይሁኔን ክሊህኔን።²¹ጊታይ ዋይዻ ፓይላ ከዻዹጝኔን ሺጝ፤ ውሩጝ ከኦካ ኢየሩሳሌም ውር ጊታይ ሺወን ሮጝ ይኑጝ ማር እን ኣኔን ካይሲዬኔንኪ? ፕርዻ ኩኔ ዮጝ ሃጊታይ ኣኔን ኦጝ ቁሜ ሃምካ ታታቻንካ ውርካ ቃሽ ቦሼኔኒ?²²ዬ ሳውል ቁዋቅትሼ ኩያ፤ ናንዳካ ውርካ ኣይሁድ ጊታይ ቆቤን ደማስቆዻ እሺ ኢየሱስ ኣዬ ክርስቶሱጝ ቦኩኔ [ሜርሜሬ] ኣኔን ቶግ ጊዬይ ጎምሺሼን።²³ከሹ ጁዋኑዻ ጩዋ፤ ውርካ ኣይሁድ [ቻልኪሜና] ካሳውል ኒሼን።²⁴ዬ እሺ እባጃ ቃቦ ጊዬይ፤ እንግንዻ ናንዳካ ኒሼ ሃፑካ ከተማ እጝ ጋኔን ከሹሼ ምክሬ ባኬን፤²⁵ዬ ውር ጊታይ ዻዬ ጆሌ እሹጝ ከኦካ ካርምካ ከተማ አጝ ቡል እሺ ከፑልታዬ ጎብሻ [ከቅርጫት]።²⁶ሳውልዻ ከሹ እን ኩኔ ኢየሩሳሌሙጝ፤ ታማ ከውር ጊታይካ ዻይኔን ዎርምኔን፤ ዬ እሺ ከኣኩሉክ ናንዳካጝ ማሬ ውርካ ዻይኔን ኣዬኔ ናንዳካጝ ማሬ ኣምኒዬኑጝ ፓይላ ሪግሼና።²⁷ካኣይባዬ በርናባስ ቦወ ቦሼያ ሃምካ ሐዋርያታን፤ ሳውልዻ ኣኔንባ ጃሌን ክያኒዬ ሻም እያን ጌዬ ታቺ እኔ ታቺ እን ሻም እያን ሃሳውኖጝ፤ ፕርዻ ደማስቆ ሻም እያን ናሹጜ ክሊህኔ ከሮጝካ ኢየሱሱጝ ሜይሼያ እንግን።²⁸ዬ ሳውል ኡፓ ከእንግን፤ ከኢየሩሳሌምዻ ሺሪዬን ኣኔን ከሮጝካ ታቺ እን ናሹጜ ሃሳውኔን።²⁹ከውርካ ኣይሁድ ጊታይ ፓዬንኬ ፔንካ ግርክዻ ሃሳውኔዬ ኣኔን ዜርምኔን፤ ዬ እንግን ናንዳካ ኒሼን ጋን ዎሼን።³⁰ጪኒጌን ኔኒዻ ከሹ እን ግባጄ ይኑጝ፤ ጎብሼ እያጝካ ቂሳርያዬ ይዕሲሼያ እያጝካ ጠርሴሱጝ።³¹ከሹ እን ከኦካ ይሁዳ፤ ከኦካ ቶኦካ ይሁኔን እን ኣኔን ገሊላዬ ሰማርያዬ ካርሲያ ከሹቃ ኡፌን፤ ቁዋቅትሻዻ፤ ፕርዻ ከባሪዮ ሪግሺኔን ከዋኬ ጆሌኔ ሌምዬንካ መንፈስ ቅዱሴ ጁዋንትሼ ኩያ ከኮመን።{ኤንያዬ ዶርቃዬ}³²ጴጥሮሳዻ ከሹ እን ሺሪዬ ከፔን ሌይ ፔኑጝ፤ ጎባ ውርካ ይሁኔን ጊታይ ኣኔን ባልዳጝ ቶዬን።³³ኦይንዻ ጌያ ውር ክየም ኬና ማር ጃሌኔ ኡጜኔ ጆል ካራም ክያኒጵን ቦን ሎንካይ ኬና ሺጜ ኤንያ።³⁴ጴጥሮስዻ ሺጝ፤ ኤንያ ዮ፤ ኢየሱስ ክርስቶስ ባይሺሽ እንባ፤ ናሹጜ ጃክ ዻፓ ኑኑ፤ ኤንያዻ ናሹጛ ይሪካ።³⁵ጊታይ ቆቤን ባልዳዬ በሰሮናዬ ፓይላ ጌይ እሺዬ ዋክሼያ ሃምካ ታቺ እን።³⁶[ከኦካ ኢዮጳ እን ሺጜ ጣቢታ] ኣና ውርካ ዻይኔን ክየም፤ ሆኮልካ ሮጝ ኔኒዻ ሺጝ ዶርቃ እያጝ፤ እሺዻ ከሹ ጮል ከቁዋቅቲ ኣሽክዬን ኦኬ ሹቃዬ ኬልሺዬን ኩፓኔ ሃኬና ኡፒ።³⁷ከሹ እንዻ ዴሜኔ ኣርሻ፤ ውርዻ [ኡዋን ሩዋ ኔኒዬ ጋጁጛ ኦካ ቶኦ እን ኣኔን ቆፓናጝ]³⁸ባልዳዻ ከኦካ ኢዮጳ ናንዳካጝ ኣዬ ዲያውጝ፤ ውር ጊታይካ ዻይኔን ጴጥሮስ ኣኒኔ ባልዳ ከሹ እን ዋዮጝ፤ ይዕሲ ውር ዻወ ሺጝ ባንዞ ኩዋባ ይሪካ ሃም ጉዋዩዬ ይወና።³⁹ጴጥሮስዻ ናሹጜ ኩያ ከእንግን፤ ከሹ እን ሄክሼ ሃሚንዻ ቡልሼያ እሺ ሃምካ ቶኦ እን ኣኔን ቆፓና ክያኒዻጝ፤ ዳልሳንዻ ፓይላ ዶርቃ ከሹዋን ጊታይ ኣኒኔ ከእንግን [ቀምስ ጊታይ] ኣሽክሼ እንግኔ ኣፓላዬ ዹዋልሼ እሺዬ ቆብ ማራ ኔኒዬ ጋኔን ኦቆሬን።⁴⁰ጴጥሮስዻ ቡል እንግን ፓይላ ከቶኦ ቱዎጜ ቶኬ ኩዋምኔ ኦቆራ፤ ሁቡኔ ቶይ ሃሚን ኔኒዬ ሺጝ ጣቢታ ዮ፤ ናሹጝጋእሺዻ ሻማ ካርቡ ኔኒ ዋጭ፤ ከሹ እን ጌዬ ጴጥሮስዻ ናሹጜ ኡፓ፤⁴¹እሺዻ ጎም ቡዋ ኔኒዬ ቲታ፤ ሺው ውር ጊታይካ ይሁኔኔ ዳልሷኔ ኣያ እንግን ከዻቆ ኔኒ እያይ።⁴²ዳቢ እንዻ እባጄና ከኦካ ውርካ ኢዮጴ ፓይላ፤ ውር ጁዋኑዻ ኣምኒያ ከታቺ እን።⁴³ጴጥሮስዻ ከውር ክየም ኬና ሺጜ ስምዖን እን [ጉቁዬን ዾልቲ] ኡፓ ኦካ ኢዮጴ ሹ ጁዋኑ።

Chapter 10

ሃፑክ 10{ቆርኔሌዎስ ሺውሻ ጴጥሮስ}¹ከኦካ ቂሳርያ፤ ከኦካ ፓፃኖካ ፓርካ ኢጣሊያ ክያኒ ኣና ታቺካ ዽብ ክየም ኬና ሺጜ ቆርኔሌዎስ።²እሺዻ ከውርካ ጶሮክ ኔኒ ፓይላ ሃጊታኬና ቁዋቅትሽ ከክያጃካ መንፈሴ ሪግሼን ባሪዮዬ፤ ኬና ኣዬን ውር ኦኬ ካሎኔ፤ ሹ ጮል ሃኬና ይወን ባሪዮ።³ሹ ክየም፤ ሹሽዻ ሺጜ ሰዓት ላ ሄክሼን ውርካ ኤርጎካ ባሪዮ ከሹካ ኩን ኦኔኒዬ ሺጝ ቆርኔሌዎስ ዮዬ፤ ጌያ ጃ።⁴ቆርኔሌዎስዻ ከቴርጋዽዬን ሁቡኔ ቶዬ፤ ሺጝ ታቹጝ ዮ ሃኦ? ውርካ ኤርጎካ ባሪዮዻ ሺጝ እያጝ፤ ይሁኔን ኑኑዬ ኦኬ ኣይኔኔ ናንዳካ ጶቅሲዬን ሻምሼያ እን ሃምካ ማሪካ ባሪዮጝ።⁵ጋንዻ ይዕሲሼ ውር ሃምካ ኢዮጴዬ ቦኩዋውሽባ እን ሺጜ ጴጥሮስ ስምዖን፤⁶እሺዻ [ከዾልቲ እን ኪያሼዬ] ኣኔን ኦካ ላቅካ ኛፓስ ከኦካ ቶኦካ ስምዖን ኡፓ ከኮማንማሞ።⁷ቆርኔሌዎስዻ፤ ውርካ ኤርጎ እን ሃሳውኔ እሺ ጌዬ ዋናዬ ኩዮጝ ጩዋ፤ ሺውሻ ከኦካ ውርካ ዋድማን ዻ፤ ፕርዻ ከክያጃካ መንፈስ ጊታይ ኣይ ቁዋቃዬ ኣይሼ እሺ [ሹቃጝ] ሽውሻ ፓፃኖ ክየም፤⁸ሜይሼ እንግን ኦይን ሙኔን ፓይላጝ ጩዋ፤ ይዕሲሼያ እንግን እያጝካ ኢዮጴ።⁹ውር ጊታይ ይዕሲዬዻ ከዻም ሄክሽባ ሃምካ ከተማ እኑጝ፤ ጴጥሮስ ሹሽ ማቲያዬ ቲፓጝ፤ ናንዳካ ይሁኔን ቱላ ሃምካ [ቶኦ እን ኣኔን ቆፓና ክያኑጝ]።¹⁰ከሹ እንዻ ናንዳካጝ ካሽ ቃወ እሹጝ ዎሻ ኦካ ኣሜን፤ ዳዓኖዻ ጋኔንባ ኣሽክዬኔ [ካሺዬ ኣያ ኦይካ ኣይንካ ኣይኔኑጝ]¹¹ፎላዻ ቦወኔ ኦኬ ኬና ሙኔን ጫርቄ ታቺ ጎብኬ [ኦ ኣሁራኔ] ጎብሼ ዳሊዬ ጌያ።¹²ከኦካ ጫርቄ እንዳ ዳቢ ዋናዋና ጊታኬና ኣኔ ጃፍ ኣሁር፤ ኣና ኦግታይ ሙኔዬ ጁጁሬን ዳሊ ክያኒዬ ኩባር ጊታይ ዋር ዾዮክ ፑጉ ክያኒዬ።¹³ከሹ እን ናቅዲ ኬና ሺጝ ጴጥሮስ ዮ፤ ናሹጝጋ፤ ኒቅ ጊታጜ ቃውባ ኩና ኦኔኒ።¹⁴ዬ ጴጥሮስ ሺጝ፤ ታቹጝ ዮ፤ ይጝ እያጝ ኣይኬን፤ ኣን ኦግታይ ማሬ ይሁሺኔን ወይ ኦግታይ ኣይ ጋራ ጋራጝ ሃካ ኣማ እባጅኬን።¹⁵ናቂዲ እንዻ ከክያጝ እንካ ላንሳጝ ኩን ኦኔኒዬ ሺጝ ባሪዮ እን ሻሜ ጫንቃሉጝ ኦይኬ ኦኬ ጋራ ኮመን።¹⁶ሌሜያ እንዻ ክያጝ ጂያን፤ ጫርቄ እንዻ ቦሼያ ይሪካ እያጝካ ፎላጝ።¹⁷ጴጥሮስዻ ናንዳካ ሆኮልካ ሹካ እን ጌዮጝ ጫንቂያ ካሎን፤ ኣኔንባ ቃቢዬን ክያኒዻዬ፤ ውር ጊታይ ቆርኔሌዎስ ይዕሲዮጝ ዎሼ ጌዬ ቶኦካ ስምዖን ጩዋ፤ ፓዬንዻዬ ጎራ ኦይንካ ሃፑኩጝ፤¹⁸ሻም ናቂዲ ጊዬይ ዼግዻዬ ጴጥሮስ እን ሺጜ ስምዖን ኡፌ ኣኒኔ ኦይኑጝ ጋንሼና።¹⁹ጴጥሮስዻ ኣኔንባ ክያጅካ ሹካ ቃቢዬኔ፤ መንፈስ ዋይሼ እሺ እያጝ፤ ውር ጅያን ዎሼን እንባ፤²⁰ዬ ናሹጜ ጎባ፤ ይዕሲ እንግን ናንዳካጝ ኣኔ ኣኑጝ ኦይ ቃጋዽዬኔ ካምባ ከእንግን።²¹ጴጥሮስዻ ሺጝ፤ እየዎ፤ ውር እን የዎሽቶጝ ሃኣን፤ ክያጃ እን የፓይንቶጝ ሃኦ?²²ውር ጊታይዻ ሺጝ፤ ሃፓይንቶጝ ሃኬ ሃምካ ታቺ እንካ ዽብ እን ሺጜ ቆርኔሌዎሱጝ፤ እሺዻ ሃኬና ኣይ ጫንቃሌ ሪግሼን ባሪዮዬ፤ ከኦካ ዛርሲካ ኣይሁድዻ ፓይላ ሃውር ኬና ጎቢዬ። ካቦሼ እን ሃምካ ቶኦ ኔኒዬ እንኬ ክያጆጝ ካዋዮጝ ውርካ ኤርጎካ ባሪዮ ሜይሼያ እሺ።²³ጴጥሮስዻ ካቾችንሺዬ ውራን ጊታይ ዾቅሼያ ሃምካ ቶኦ ኔኑጝ።{ጴጥሮስ ከኦካ ቶኦካ ቆርኔሌዎስ}ጴጥሮስዻ ከዻም ናሹጜ ኩያ ከእንግን፤ ጪኒጌን ክየም ክየም ጊታይ ፓዬንኬ ኢዮጴ ፓያ ከጋጝ፤²⁴ከሹ እን ዻይሾጝ ሻዋ ቂሳርያ፤ ቆርኔሌዎስዻ ፑኡሺ ኤዳን ኔኒዬ ውርካ ናሺዺ ጊታይካ ዲያወ ኣኔን እንግን ካሊዬን።²⁵ጴጥሮስዻ ከሹ እን ሁሉኬ ቶኦጝ ቆርኔሌዎስ ቦዋ እሺ፤ ቡድ ኦካ ጃፍ ኔኒዻዬ ይወና።²⁶ዬ ጴጥሮስ ሺጝ፤ ኣንዻ ሃኣይኬ እን ውሬ ናሹጝጋ ሺጝ እያይኔ ቲታ እሺ።²⁷ሃሳውኔ ጴጥሮስዻዬ ሻውኬ ጋጜ ውር ጁዋኑ ፑጪዬ ጌያ፤²⁸ዋይሼ እንግን እያጝዻ፤ ውርካ ኣይሁድ ክየም ካኣዬኬ ውር እንቃጝ ወይ ካሆርምኖጝ ሕግ ጉዋዩ ማሬ ናሺዬኑጝ እየውዻ የእባጃያ፤ ኣይባዬ ኣን ካማሬ ውር ክየምጵንዻ ሃጋራ ወይ ሃኬና ማሬ ይሁሺኔኑጝ ባሪዮ ዹዋልሼያ ኣን፤²⁹ዬዻ ከሹካጝ ሺወ እኑጝ እየዎ፤ [ሆፎ ኩና]፤ ኣኪ ሃናንዳካ ኦ የሺውቴ ኣኑጝ ሃዎሺባ እባጄን።³⁰ቆርኔሌዎስዻ ሺጝ እያጝ፤ ከሌሜንካ ሹ ኣሁር ከዋዳጝ ከሹሽ ሰዓት ሰል ሃኣኔን ቶኦ ናኒ ክያኒዬ ሃኣኒ ይሁኔን፤ ሉጉድዻ ውር ኬና ኪሚ ኣፓላ ኬና ቶኪ ካርቡ ኩኔ ዾር ኦካ ማሪ ናኒዬ፤³¹ዋይሼ ኣን እያጝ፤ ቆርኔሌዎስ ዮ፤ ይሁኔን ኑኑ ዋያ ኦኬ ኣይኔን ኑኑዻ ናንዳካ ጶቅሲዬን ሄክሻ ሃምካ ማሪካ ባሪዮጝ።³²ይዕሲሼ ውር ኢዮጴዬ ቦኩዋውሽባ እን ሺጜ ጴጥሮስ ስምዖን፤ እሺዻ ከኦይን ኣኔን ላቅካ ኛፓስ ከኦካ ቶኦካ ስምዖን እን ጉቁዬን ዻፓጝ ከኮማንማሞ።³³ኣንዻ ይሪካ ሃይዕሲሼያ ሃሚን ኑኑጝ፤ እንዻ ከኩኔን ኑኑ የሻምያ ሹቃ።ኣኪ ኡዋው ፓይላ እን ታቺ እን ኤርግቴ እኑጝ የሜይሼ ኡዋው ናንዳካ ዋዬን ሃኣንቴባ ኦካ ማሪካ ባሪዮ።³⁴ጴጥሮስዻ ሺጝ እያጜ ካርሲያ ሃሳውኔን፤ ባሪዮ ማሬ ውር ክየምጵንዻ ጁኔኑጝ ከኣኩሉክ ሃኣባጃያ፤³⁵ኣይባዬ ናንዳካ ጊታይ ሪግሼን እሺዬ ኣሽክዬን ጫንቃሌ ኣይኒን ከውርካ ኦኑጝ ቦው እንግንባ፤³⁶ባሪዮ፤ እን ኣይ ታቺካ ፓይላጝ ከዻርካ ኢየሱስ ክርስቶስ እን ይዕሲሼ ሃምካ ዛርሲካ እስራኤል ሜርሜር ሹቃ እን ሃይዕጝ።³⁷ከኦካ ዱቅኔን እን ዮሐንስ ሜይሺኖጝ ጩዋ፤ ካርሲኬ ገሊላዬ ከኦካ ፔንካ ይሁዳ ፓይላ የእባጃያ፤³⁸ባሪዮ ኢየሱስ እንካ ናዝሬቱጝ ጵሻ ከመንፈስ ቅዱሴ ቁዋቅትዬ፤ እሺዻ ባሪዮ ናንዳካጝ ኣኒኔ ከእሹጝ ኦካጝ ሄክሾጝ ፓይላ ኣሽክዬን ሹቃዬ ባይሺሻ ጊታይ ኣኔን ኦካ ጌጳሞካ ዲያብሎስ ዱቡጝ ፓይላ።³⁹እሺ ከኦግታይ ኣሽክዬ ከኦካ ፔንካ ኣይሁዴ ኢየሩሳሌሜ ፓይላ ኡዋው ሃኣያ ማኝ፤ ፕርዻ ውር ፃጵያ እሺ ሻሪ ክያኒዬ ኒሻ።⁴⁰ዬ ባሪዮ ከሹ እንካ ማክንሳጝ ቲታ እሺ ከኣርሼን ክያኒ፤ ካጌይኔዻጝ ሻማ፤⁴¹ጌይኔዻጝ ማር ናንዳካ ውር ፓይላዬኔ፤ ናሹጜ ከኣርሼን ክያኑጝ ጩዋ ሃኬ ኡዋው ጊታይ ኣሜንኬ እሺዬ፤ ጊታይ ባሪዮ ሌምሼ እድዬዬ ጊታይ ኣይ ማኝ ኔኑጝ።⁴²ካሜይቴ ዛርሲዬ ካኮምሼ ጊታይ ኣይ እያይኔ ኣኔን ኣርሼን ክያንዻዬ እን ባሪዮ ጌጳሲዮጝ ኣዬ እሹጝ ካሜይሺንቶጝ እሺ ኤምኑ ኤርግታ ኡዋው።⁴³ጊታይ ኣምኒኬ እሺዻ ፓይላ ከሮጝ ኔኒ ካጌዬ ሺዕሺዬንካ ሴሶጝ ከውርካ ቶካ ባሪዮ ፓይላ ሜይሼንባ።⁴⁴ጴጥሮስዻ ኣኔንባ እን ሃሳወኔ፤ ከኦካ ጊታይ ዋይ ክያጃ እን ፓይላ መንፈስ ቅዱስ ጎብሼያ እንግን።⁴⁵ጊታይ ፓዬንኬ ጴጥሮሱጝ፤ ውርካ ይሁኔን ጊታይ ኣይኬ ውር ጊታይ ቆሮጝ ኣይኔንካ መንፈስ ቅዱስ ፕር እርሼን ውር ጊታይ ማሬ ባሪዮ ይሁኔኔ ጌዮጝ ዻዹጝኔያ፤⁴⁶ይንዻ ሃናንዳካጝ ሃሳውኔ [ከልሳኔ] ጎሺዬ ባሪዮዬ ዋዮጝ፤ ከሹ እን ጴጥሮስ ሺጝ እያጝ፤⁴⁷ውራን ጊታጝ ከኡዋው ናንዳካጝ ቦወ መንፈስ ቅዱሱጝ፤ ኣኪ ካማሬኬ ሙዋ ዱቅኔኑጝ ሃኒን ካሃርጌ እንግኑጝ?⁴⁸ዬ ካዱቅኔ ከሮጝካ ኢየሱስስ ክርስቶሱጝ ሜይሼያ እንግን። ከኦይን ጩዋ፤ ጴጥሮስ ካኡፌኬ እንግን ሹ ጩዋማጝ ይወና።

Chapter 11

ሃፑክ 11{ጴጥሮስ ሃናንዳካኦ ሁሉኬ ሃምካ ቶኦካ ውር ጊታይ ማር ይሁኔኑጝ ሜይሼያ እንግን}¹ሐዋርያታኔ ጪኒጌን ጊታይ ኣኔን ይሁዳዬ ውር ጊታይ ማር ይሁኔን ፕር [ጎሜ] ክያጃካ ባሪዮጝ ዋያ።²ዬ ጴጥሮስ ከሹ እን ቱሌ ኢየሩሳሌሙጝ፤ ውርካ ይሁኔን ጊታይ ኣይኬ ውርካ ቆርኔኑጝ ዻብሺያ፤³ሺጝ እያጝዻ፤ የሁሉኪ ሃምካ ውር ጊታይ ማሬ ቆሬኔ የኣሜንያይ ከእንግን?⁴ዬ ጴጥሮስ ሺጝ እያጜ ክያጃ እን ቦኬ ካርሲዬ ካርሲያ እንግን ሜይሼን፤⁵ሃይወን ኦካ ከተማካ ኢዮጴዬ ሃጌይያ ሹካ ኬና ኣኔን ኦካ [ኦኬ ኣይኔን ቱዎጝ፤ ኦኬና ሙኔን ጫርቄ ታቺ፤ ከኦካ ኦ ኣሁራን ጎሜ ጎብሼ ኦይን ኣን ሃኣኔ ከፎላዬ ሃጌይያ፤⁶ሃሁቤኔ ሃቶይ ዳቡጝዻያጝ፤ ዳቢ ጊታኬና ኣኔ ጃፍ ኣሁር፤ ዳቢካ ዱይ፣ ኦግታይ ሙኔ ጁጁሬን ከዳሊዬ ኩባር ጊታይ ዋርኬ ዾዮኬ ሃጌይያ።⁷ከሹ እን ሃዋይያ ናቅዲ ኬና ሺጝ ጴጥሮስ ዮ፤ ናሹጜ ኒቄ ቃውባ።⁸ኣንዻ ሃሺጚ ታቹጝ ዮ፤ ሃይጝያጝ ኣይኬን፤ ኣን ኦኬ ጋራ ጊታይ ወይ ኦታይ ማሬ ይሁሺኔን ክየምጵንዻ ሁሉክ ኦካ ቶግ ናኒዬ እባጅኬን።⁹ናቅዲ እንዻ እንቃ ሺጝ፤ እን ባሪዮ ሻሜ ጫንቃሉጝ እን ኦይኬ ኦኬ ጋራ ኮመኔ ሜይሼያ ኣን ከፎላ።¹⁰ሌሜያ እንካ ማክንሳዻ፤ ጩዋ ቦሼያ ፓይላ እያጝካ ፎላጝ።¹¹ከሰዓት እን ልኪ ውር ጅያን ከቂሳርያ ይዕሲሼ ዮጝ ናኒዬ ፓዬኔ ጎር ኦካ ቶኦ እን ኣን ሃኣኔ ሃፑክ ክያኒዬ፤¹²መንፈስ ቅዱስ ክየምጵንዻ [ካማር ወልውልዬኔ] ካካሜኬ እንግኑጝ ሜይሼያ ኣን። ጊታጝዻ ጪኒጌን ላ ፓያ ከኣን ፤ ሃሁሉክያ ቶኦካ ውር እንዻ።¹³እሺዻ ውርካ ኤርጎካ ባሪዮ ዾሬ ቶኦ ኔኒ ክያኒዬ ጌዬዬ ዋይሼ እሺ እያንዻ ሜይሼያ ኡዋው፤ ይዕሲሼ ውር እያጝካ ኢዮጴዬ ሺውሺሽባ እን ሺጜ ጴጥሮስ ስምዖን፤¹⁴እሺዻ ሜይሼባ እኔ ውርካ ጶሮክ ኑኑዬ ክያጃ ኬና ከባይሽቴ።¹⁵ኣንዻ ካኒ ሃካርሲባ ሃሳውኔን መንፈስ ቅዱስ፤ ከሌሜን ከእያይ ጎብሼ ኡዋው ፓይላጝ ጎብሼያ እንግንዻ።¹⁶ከሹ እን ዮሐንስ ዱቅያ ከሙዋ፤ ዬ እየው የዱቅናባ ከመንፈስ ቅዱስ ሺጝ እያይኔ ክያጃ እን ታቺ እጝ ክያጆጝ ጌይሼያ ኣን ጶቅ።¹⁷ኣኪ ባሪዮ ከኢየሱስ ክርስቶስ ታቺ እን ሃኣምኒያያጝ ኣይን እን ጋዬ ኡዋው ሃኣያያ እንግንዻያጝ፤ ኣኪ፤ ከቻሊዬ ባሪዮ ሪቤን ኣን ሃኣይ ኒን?¹⁸ከሹ እን ዋዬ እንዻጝ ካይሲ ኦይንካ ክያጄዬ ሺጝ እያጜ ጎሺያ ባሪዮ፤ ይጝ ኣያያጝ፤ [ውር ጊታይ ማር ይኔን] ካፓይኔ ሃምካ ዻቆጝ ፤ ጌባሪዮ ኣያ እንግን ይሁኔን እያጝጌ።{ቶኦካ ይሁኔን እን ኣኔን ኣንጾኪያጝ}¹⁹ከክያጃ እን ናሹጝኬ ዋኬንካ ኢስጢፋኖስ ውርካ ይሁኔን ጊታይ ላልሜኑጝ ክያጃካ ባሪዮ ሜይሼ ውርካ ኣይሁድጵኔ ሌይ ፍንቄ፣ ላይ ቆጵሮሴ ሌይ ሻዋ ኣንጾኪያ።²⁰ዬ ውር ክየም ክየም ጊታይ ፓዬንኬ ቆጵሮሴ ከቀሬናዬ ፓይሼ እያጝካ ኣንጾኪያዬ ናንዳካ ግርክዻ ፓይላ ከሜይሼን ክያጃ ሹቃካ ኢየሱስ ታቺ እን ሜይሼያ እንግን።²¹ቡዋካ ታቺ እንዻ ኣኔንኬ እንግን፤ ውር ጊታይ ኮሜን ካሎን ኣይ ጁዋኑዻ ኣምኒዬ ዋክሼያ ታቺ።²²ሃሳው ኔኒዻ ሄክሻ ሃምካ ናቡካ ውር ጊታይ ኣኔን ኦካ ቶኦካ ይሁኔን እን ኣኔን ኢየሩሳሌሙጝ፤ ውርካ ቶኦካ ይሁኔን እንዻ ይዕሲሼያ በርናባስ እያጝካ ኣንጾኪያጝ።²³እሺዻ ሄክሻ ሃሚኔ ባሪዮ እን ኣሽክዬ ከኣይኔኑጝ ከሹ እን ጌዮጝ ዋዝንዽያ፤ ፓይላ ካሎን ከሻን ከታቺ እን ኤርምኔን ካቁዋቅትሾጝ ክሊያ እንግን።²⁴እሺዻ ሃኬና ቆቁሼ መንፈስ ቅዱሴ እምነቴ ሃውር ሹቃ፤ ዛርሲ ጊታኬና ኮመን ኣይ ጁዋኑዻ ሌሜና ሃምካ ታቺ እን።²⁵ከኦይን ጩዋ በርናባስ ናንዳካ ሳውል ዎሼን ኩይሼያ እያጝካ ጠርሴሱጝ፤²⁶ከሹ እን ጌዮጝ ቦኩኔያ ዮጝካ ኣንጾኪያጝ፤ እንግን ዻዋን ከቶኦካ ይሁኔን እን ኣኔን ኦይን ኣይን ቦን ክየም ፓሲ ጊርርሲያ ካሎን ዛርሲ ጁዋኑ፤ ውር ጊታይካ ዻይኔንዻ ከሹ እንካ ሌሜን ከኦካ ኣንጾኪያ ሺጝ ውርካ ይሁኔኔ ሺዋ።²⁷ከሹ እን ውርካ ቶካ ባሪዮ ክየም ክየም ከኢየሩሳሌም ጎብሼያ እያጝካ ኣንጾኪያጝ፤²⁸ከኦግዬይዻ ክየም እን ሺጜ ኣጋቦስ ናሹጜ ከፔን ፓይላ ኣዬ ካሽ ታቹጝ መንፈስ ቅዱስ ሜይሼ እሺዬ ኪያጃ፤ ይንዻ ከቦንካ ቄሳር ቀላውዴዎስ ሙኔና።²⁹ውር ጊታይካ ዻይኔንዻ ክየም ክየም እን [ካንታ] ጊታዬይ ቻሊዮጝ ቡሌ ጪኒጌን ጊታይ ጊዬይ ቆቤን ይሁዳ ኬልሺዬን ቱምያ፤³⁰ኬልሾ እንዻ ከቡዋካ በርናባሴ ሳውሌ ከሃምካ ውር ጌጵሹጋን ይዕሲሼን፤ ሻማ እኑጝ።

Chapter 12

ሃፑክ 12{ጴጥሮስ ከኦካ ቶኦካ ቁሜን ቱላ እያኬኬ}¹ከቦን እን ሄሮድስ ቢቲ እጝ ኣኔን ውር ክየም ክየም ጊታይካ ቶኦካ ይሁኔን ዋኬኔ ጋሊንሺዬኔ፤²ጪኔካ ዮሐንስ ያዕቆብዻ ኒሺሻ ከኤቤል።³ዋድማ እንዻ ከእያይ ዋዝንሲዬ ውርካ ኣይሁዴ ከሹ እን ጌዮጝ፤ ጎምሻ ጴጥሮስዻ ፕር፤ ይንዻ ኣዮጝ ሃኬ ሹካ ቶንቶሮካ ባላሻ።⁴ዾቅሼ ጴጥሮስ ቶኦካ ቁሜን ጩዋ፤ ጋጁጝ ፓፃኗን ኣሁር ኣሁሬ ካባክባዬ ፓፃኗን ጊታይ ጋጁጜ ኦኦይድሳ ክያኑጝ ጋያ እንግን፤ ሻሜ እንዻ ቶንቶሮካ ፋሲካ ሳጊያጝ ጩዋ ቃቢ እን ካቡላ ኮምሼ እሺ ኦካ ማሪካ ዛርሱጝ።⁵ጴጥሮስዻ ከዴንታ እን ፓቅሼያ እሺ ቶኦካ ቁሜን፤ ዬ ውርካ ቶኦካ ይሁኔን እኑጝ ናንዳካ እሺ ኣኔን ባሪዮ ቁዋቅትሼ ይሁኔን።⁶ሄሮድስዻ ኣኔንባ ጴጥሮስ ኦካ ማሪካ ዛርሲ ቦሼን ክያኒ ቃቢዬኔ፤ ጴጥሮስ ከምክር እጝ ቁሜኬ ሳንሳላ ዻዌ፤ ኡጜ ኣኔን ኦካ ጫቃንካ ፓፃኖ ዻ ክያኒ፤ ውርካ ባክኔን ካቶኦካ ቁሜን ጎሬ ኣኔን ኦካ ሃፑካ ቶኦካ ቁሜን።⁷ውርካ ኤርጎካ ታቺ እን ጌዬና ሉጉድ፤ ላሉጝሻ ቶኦ ቱዎጝዻ ኦኬ ሜሌል፤ ውርካ ኤርጎዻ ሙር ቋጩርካ ጴጥሮሴ ጬይሼ ዋይሼ ናሹጝ ይሪካ/» ከሹ እን ሳንሳላን ኡፑቴና ከኦካ ቡዋ ኔኒ።⁸ውርካ ኤርጎዻ ዋይሼ እሺ፤ ክም ኣፓላ፤ ዾቅሼ ቻውዻ። ጴጥሮስዻ ኣሽክዬ ከእያይ ዋይሼ እሹጝ፤ ጩዋ ውርካ ኤርጎ ዋይሼ እሺ ፓቅሼ ኣፓላ እንካ ዾዮክ ሩዋ ክያኒዬ ዻዬ ኣንባ።⁹ጴጥሮስዻ ዻዬ እሺዬ ቱላ ከቶኦካ ቁሜን፤ ኣይባዬ ዋሽኬ ኦኮኑጝ ጌዬ ሹካጝ ዬ ኦይን ውርካ ኤርጎ ኣሽክዮጝ ኣዬ ኣኩሉክ ካኒ እባጅኬን።¹⁰ሳጊ ዘበኛ እንካ ሌሜኔ እንካ ላንሳዬ ሄክሻ ሃምካ ሃፑክ ዘው እን ቦሼ እያጝካ ጉዋር እን ቦሼ ሃምካ ከተማጝ፤ ሃፑክ እንዻ እባጄ ቦወና እሺጵን እንግንዻ ቱሌ ፓያ፤ ጉዋር ክየምጵንዻ ካማር ካይዬኔ ውርካ ኤርጎ ኩያ ከኦኔኒ።¹¹ጴጥሮስዻ ጌዬካፑጝ፤ ውርካ ኤርጎካ ታቺ እን ይዕሲዬዬ ካቡሌ እሺ ከኦካ ቡዋካ ሄሮድሴ ውርካ ኣይሁድ ቃቢሼዬ ፓይላ ጋን ከቃግማ እባጃ። ¹²እባጄ እን ጩዋ፤ ውር ጁዋኑ ካፑኡሺሚኔ ክየምጵኔ ካይሁኖጝ፤ ኩያ ሃም ሺጜ ማርቆስ እያጝካ ጁዋ ዮሐንስ ሃምካ ቶኦካ ማሪያም።¹³ሄክሽ ሃሚኔ ከሹ እን ቋንቄ ሃፑክ እንካ ሹኑኩጝ፤ ውርካ ዋድማካ ቶኦ ኬና ሺጜ ሮዳ ኣዬ ኒኑጝ እባጄን ኩያ ሃምካ ሃፑኩጝ።¹⁴ኣዬ ናቅዲካ ጴጥሮሴ ከሹ እን እባጆጝ፤ ካሎን እን ናሹግኬ ዋዛ ኔኑጝ ኦይድ ሃፑክ ቦወኔ ሪሼ ዋኬ ጴጥሮስ ኣኒኔ ሃፑክ ክያኑጝ ክያጃ።¹⁵ውርዻ ዋይሼ እሺ ኤየጮይባይ/ ዬ እሺ ሜይሼ እንግን እን እንቃጝ ሺጝ ኣኪ፤ ሃውርካ ኤርጎ ኔኒ።¹⁶ዬ ጴጥሮስዻ ካርሲያ ሃፑክ ቋንቄ ጃሌን፤ እንግንዻ ቦው ሃፑኬ ሹ እን ጌዬ እሹጝ፤ ዻዹጝኔያ።¹⁷እሺዻ ካጌይ ሹዬ ዹዋልኬ ቡዋዌ፤ ታቺ እጝ እን ቡሌ እሺ ከቶኦካ ቁሜን ክያኑጝ ሜይሼያ እንግን፤ ናንዳካ ክያጃ እንዻ ሜይሼባ ያዕቆቤ ጪኒጌን ኔኒዬ ዋይሼ እንግን እያይኔ ጩዋ ኩያ ራቅ እንቃ።¹⁸ከዻምዻ ፓፃኗን ሺጝ ጴጥሮስ ሁሉክ ኦኔ? ከኦካ ጫቃን ጊዬይ ጎሮ ታቺ ሙኔና።¹⁹ሄሮድስዻ ከሹ እን ዎሺሼ ጴጥሮሴ ካይሲዮጝ፤ [ማርማሪያ ውር ጊታይካ ባክኔን ጩዋ ካኒሾጝ ኤርግታ።{ኣርሼንካ ሄሮድስ}ከኦይን ጩዋ ሄሮድስ ከይሁዳ ጎብሼ እያጝካ ቂሳርያ ኡፓ ኦይን።²⁰እሺዻ ሃውርካ ጓሬንካ ጢሮሴ ሲዶናዬ፤ ፔን ጊዬይዻ ካጌዬ ዳዓኖጝ ናንዳካጝ ኣዬኬ ጌጳሞካ ቢቱጝ ከቢቲ እን [ባለሟል] ብላስጦ ጌዬ ኬልሾጝ ጩዋ፤ ጋይ ክየምጵኔ ጋንሼና ከቢቲ እን ቃሺምኔን።²¹ከሹካ ሺውኔን ኔኒዻ ሄሮድስ ከዻም ክም ኣፓላዬ ኡፓ ካራም ክያኒ፤ ሻምሼያ ዛርሲዻ ሃሳዋ።²²ዛርሲዻ ሺጝ፤ «ይጛ ናቅዲካ ኣምላክ ዬ ማርካ ውሬኔ ኡቹካ።²³ሄሮድስዻ ናንዳካጝ ማሬ ባሪዮ ጎቢንታ ኣዬኑጝ ይሪካ ውርካ ኤርጎካ ባሪዮ ሙራ እሺ፤ ኩርቴዻ ቃው እሺዬ ኣርሻ።²⁴ዬ ክያጃካ ባሪዮዻ ጌጳዽዬ ኩዬ ሆሮርዽያ።²⁵በርናባሴ ሳውሌ ሹዋጵሽ እን ይዕሲዬ እንግኔ ዋካ ከኢየሩሳሌም

Chapter 13

ሃፑክ 13{ይዕሲያ በርናባሴ ሳውሌ}¹ከኦካ ቶኦካ ይሁኔን እን ኣኔን ኣንጺኪያ ኣና ውርካ ቶኦካ ባሪዮዬ ካእርርሲኔኔ፤ እንግንዻ፤ በርናባስ፣ እን ሺጜ ኔጌር ስምዖን፣ ሉክዮስ እንካ ቀሬናጝ፣ ታቺ እንካ ኦይድሳ ሄሮድስ ኣና ውር ጊታይ ጌጵሼ ከጋጝ ምናሔዬ ሳውሌ።²ጊታጝ ጋኔንባ ታቺ እን ይሁኔኔ ቶሮንዽዬኔ፤ ኡሲካ ባሪዮ ሺጝ፤«በርናባሴ ሳውሌ ናንዳካ ዋድማ እን ኣን ሃሺወ እንግን ሻምቴ ኣንባ ዋና።³እንግንዻ ቶሮንዽዬዬ ይሁኖጝ ጩዋ ጋይሼ እንግን ቡዋ ጊዬይዬ ይዕሲያ እንግን።{በርናባሴ ሳውሌ ከኦካ ቆጵሮስ}⁴በርናባሴ ሳውሌ ይዕሲ እንግን ከመንፈስ ቅዱሴ ጎባ እያጝካ ሴሌውቅያ፤ ከኦይን ፓያ ከጋጊ እያጝካ ቆጵሮሱጝ።⁵ከሹ እን ሄክሼ ስልማናጝ ከኦካ ቶኦካ ይሁኔንካ ውርካ ኣይሁድ ክሊዬና ከክያጃ ሹቃካ ባሪዮ፤ ዮሐንስዻ ኣኔን ከእንግኔ ኣኔን እንግን ኬልሺዬን።⁶ጎልዹካ ቆጵሮስዻ ቱሙዬን ከማሬ ሌይ ማራ ቶኗዬ ከሹ እን ሄክሼ ጳፉጝ፤ ጌያ ውር ክየም ካኣይሁድ ኬና ኣይ ሞራዬ ኬና ኣይ ውርካ ሾሮዬ ኬና ሺጜ በርያሱስ፤⁷እሺዻ ኣኔን ከእን ሺጜ ሰርግዮስ ጳውሎስ ኬና ጶቅሲዬን ኦኬዬ ኬና ኣይ ታቺካ ፔን። ታቹጝካ ፔንዻ ዎሽ ክያጃካ ባሪዮ ዋዬኔ ሺውሻ በርናባሴ ሳውሌ።⁸ዬ ሞራ እን ኤልማስ፤ ሆኮልካ ሮጝ ኔኒ ሃእያጜ፤ ታቺ እንካ ፔን ካማር ኣምኒዬኔ [ናንዳካጝ ዎሼ ኮፎቺዬኑጝ ኖኩያ እንግን።⁹እን ሺጜ ጳውሎስ ሳውል ቋቁሼ መንፈስ ቅዱሴ፤ ሁቡኔ ቶዬ ሺጝ እያጝ፤¹⁰እን ይጝ ኣይ ጋልካ ጫንቃላን ፓይላጝ፤ ይን ቋቁሼ ጃካማዬ ክያጃ ጋራዬ ፓይላ ውዋካ ዲያብሎስ/ ከጉዋር ሹቃ እንካ ታቺ እን ቆሮ ሻሜን የሪግሼንኬኒ?¹¹ካንዻ ቡዋካ ታቺ እን ኣኔንኬ እን፤ የማቲባ ሙሙዾ፤ ካርሲኬ ጋኔ ሜሌል ኣዬንካ ሹሽ ኣይንካ ክያጝ ክየም የጌይኬን፤ ይሪካ ጪጮዬ ድሙጉዬ ጎብሼያ እሺ፤ ጎም ቡዋ ኔኒዬ ውር እንካ እያንሻ ጆሌ እሹጝ ካርሲያ እያጜ ዮጜ ዋክሼጆሌን።¹²ታቺ እንካ ፔንዻ ከሹ እን ጌዬ ኦይን ሙኔን፤ ከኦካ እርሮ እንካ ታቺ እጝ ከጎሺዬን ኣምኒያ።{በርናባሴ ጳውሎሴ ከኦካ ጲስድያ}¹³ጳውሎሴ ባይዳን ኔኒዬ ናሹጝኬ ጳፋዬ ከኦይን ጌዬንኬ ጵንፍልያ ፓያ እያጝካ ጴርጌን፤ ዮሐንስዻ ጌይኬ ኦግዬይ ዋናዬ ዋክሼያ እያጝካ ኢየሩሳሌሙጝ።¹⁴ዬ እንግን ናሹግኬ ጴርጌኔ ከኦይን ጌዬንኬ ጵስድያ ቱዎጝ ፓያ እያጝካ ኣንጾኪያጝ፤ ከሹ እንካ ሶጵሳዻ ሻው ሃምካ ይሁኔኔ ቆባ።¹⁵ኮሜ ወርቀት እንካ ክያጃዬ ካውርካ ቶካ ባሪዮጝ ጩዋ፤ ታታቻንካ ቶኦካ ይሁኔን ዋይሼ እንግን፤ ጪኒጌን ጉዋዩዮ፤ የኣንቴ ክያጃ ኬና ከኪሊቴ ዛርሱጝ ሃሳውባዬ ይዕሲሼያ ሃሚን ጊዬዩጝ።¹⁶ጳውሎስዻ ናሹጜ ዹዋልኬ ቡዋ ኔኒዬ ሺጝ እያጝ፤ ውርካ እስራኤል ዮ፤ ፕር እየው ጊታይ ሪግሼን ባሪዮ ፓይላ ዋይባ።¹⁷ኣምላክ ካዛርሲካ እስራኤል ጊታጝ፤ ሹቡጌን ጉዋዩ እድያ እንግን፤ ጋኔንባ ኦካ ዳሊካ ግብፅዻዬ ሻማ እንግን ዼግዼግ፤ ከካንታ ቁዋቃዻ ቡላ እንግን ከታይ።¹⁸ከቦን ኦይታምዻ ዶንሺሼያ እንግን ከቦና ክያኒ፤¹⁹ጊታይ ኣኔን ዳሊካ ከነዓን ካይሲ ውር ጊታይ ጌጳዽ ሶጳዬ፤ ዳሊ ጊዬይ ሳስክዬ ጋያ ዛርሲ ጊዬይ ካሮጉምንቴባዬ።²⁰ይን ፓይላ ሙኒኖጝ ሃኬ ክያጝካ ቦን ዽብ ኣሁሬ ዶጝታሜ።«ከኦይን ጩዋ ሌይ ሃም ኣይ ቦንካ ውርካ ቶካ ባሪዮ ሳሙኤል ጋያ ጋያ ውር ጊታይ ጌጳዺ።²¹ጩዋ ካሜይሼ ዛርሲ ቢቲዬ ናንዳካ ጊታይ ኣምኒ ክያጃካ ባሪዮጝ፤ ባሪዮ ከኦካ ውርካ ቢኒያም፤ ኣያ እንግን ውዋካ ቂስ ሳኦል፤ እሺዻ እያንሼ ጆሌያ እንግን ቦን ኦይታም።²²ጎብሼ ሳኦሉጝ ጩዋ፤ ጌጳሲሼያ እንግን ዳዊት፤ ናንዳካ እሺዻ፤ እን ኣይኬ ሳን ናኒዬ እን ሃዎሾጝ ፓይላ ካኣሽክኪ ሃጌይያ ውዋካ እሴይ ዳዊቴ ክሊዬና።²³ባሪዮዻ ከእያይ ሁሉኬ ቃቦጝ ከኦካ ቢዛጝ ቦሼያ ውርካ እስራኤል ኢየሱስ እን ኣይካ ዻቆጝ።²⁴ከሌሜንካ ኩኔንካ ኢየሱስ፤ ዛርሲካ እስራኤል ፓይላ ካሁሉኬ ሁኔኔ ካዱቅዮጝ ዮሐንስ ኣኔን ክሊዬን።²⁵ዮሐንስ ኣኔንባ ክያጃ እን ይዕሲዬ እሺ ሹዋጴን ክይንኒዬ ክያኒዬ ሺጝ፤ ኣን ሃሙኒሼን እየው ኒን? ኣን ሃማር እሺዬን፤ ኣይባዬ ጫውካ ጃፍ ኔኒ ቡሌን እን ማር ኣን ሁሉኩሼን ከኣን ማ ኩንባ ኣኔን እያይ ሺጜን።²⁶እየው ጪኒጌን ጊታጝ ናኒ ጅሼኬ ቢዛካ ኣብርሃም፤ ፕር ከኦካ ጫቃን ጉዩ ጊታይ ሪግሼን ባሪዮ ፓይላ፤ ሜርሜሩጝ ካዻቆ ይዕሲዮጝ ሃካ ኡዋው ፓይላ።²⁷እየው ውርካ ኢየሩሳሌሜ ታታቻኔ የካኔ እባጃኬን ኢየሱስ፤ ካኣይባዬ ከሹ ጊታይካ ሶጵሳ ክያጃካ ውር ጊታይካ ቶካ ኮሞጝ ካሙኒኖጝ ኮምሼያ ከእሺ።²⁸ኦይን ካሄክሼ ሃምካ ኣርሼን ማሪን ክያጃ ክየምጵንዻ ጌዬኑጝ ጲላጦስ ካኮምሼ ኮምሼ ኮምሼንካ ኣርሼኑጝ ቁዋቅትሻ።²⁹እን ቶኬ ናንዳካ እሹጝ ሙኒኖጝ ጩዋ፤ ሃንቺሺ ከኦካ ሻሪ እን ፃጵዬ እሺዬ ዾቅሼያ ሃምካ ሌሱጝ።³⁰ዬ ባሪዮ ቲታ እሺ ከኣርሼን ክያኒ።³¹ካርሲኬ ገሊላዬ ሌይ ኣይ ኢየሩሳሌም ጌዬና ሹ ጁዋኑ ከውር ጊታባ ጋዬኬጋጝ፤ እንግንዻ ጋን ጋይ ማኝካ ዛርሲ።³²ኡዋዻ ክያጃ እን ባሪዮ ሁሉኩሼ ሹቡጌን ጉዋዩ ቃቦጝ ክያጃ ሹቃ እን ሃሜይቴባ እየው፤³³ከእን ቲቴ ኢየሱስ ከኣርሼን ክያኑጝ ቃቦ እን ሁሉኩሼ እንግንዻ ናንዳካ ኡዋው ሃንታ ጉዩዻ ሙኔና፤ ይንዻ ከይያሪ እንካ ላንሳጝ ሺጝ እያጜ ቶኳ፤«እን የኣይ ውዋ ናኒ፤ኣን ሃጅሺያ እን ሹጝ።³⁴ፕርዻ እሺ ካማር ጫፒዬኔ ባሪዮዻ ከእያይ ቲቴ እሺ ከኣርሼን ክያኑጝ እባጄን ሺጛ እያጝ፤«እን ይሁሺኔዬ እን ጌርሚኔዬ፤ [ሃኣይባ እየው ኡዋኒኔንካ ዳዊት]።³⁵ዬ ከኦካ ራቅ እንቃዻ፤ ጊታይ የይሁሺኔ ፑጪዬ ከጌዮጝ የናሺኬን ሺጝ እያይ።³⁶ዳዊት ከቦን ኔኒ ኣሽክዬ ክያጃካ ባሪዮጝ ጩዋ ሞትያ፤ ቱቱካ ከሹቡጋኔ ኣሩጝ ኔኒ ጫፒያ።³⁷ዬ እን ባሪዮ ቲቴ ከኣርሼን ክያኑጝ እሺ ካኒ ጌይኬን ኣርሼን።³⁸ኣኪ ጪኒጌን ናኒ ዮ፤ ሺዕሺዬን ካሴሶ ጌዬን ኣዬኬ ዻርካ ኢየሱስጵኑጝ ከእያይ ሜይሼ እየው እባጅባ።³⁹ጊታይ ይወን ከእሹጝ ፓይላ ጫንቃል እን ማሬኬ ታካ ዻርካ ክያጃካ ሙሴ ጌዬን ቻሊዬኑጝ ጌይባ።⁴⁰ዬ እን ውርካ ቶካ ባሪዮ ሺጜ እያጜ ሃሳዎጝ ካማር እየው ሄክሼኔ ኣጅቴባ፤⁴¹«እየው [ጊታጝካ ኦልቱጝ፤] ቶይባ፤ ጎሺባ ካይባዻ፤ ውር ክየምጵንዻ ሜይሼያ እየውያጝ፤ ዋድማ እን የማርቴ ኣምኒቴኑጝ፤ ኣን ሃኣሽክባ ከቦን ጉዩዬ።⁴²ጳውሎሴ በርናባሴ ቱልኬ ቶኦካ ይሁኔንያጝ፤ ናንዳ ክያጃ እን ከሹካ ሶጵሳ እንካ ኩዋው ካሜይሼ እንግንባዬ ይወና።⁴³ውር ጊታይ ፑጪዻ ላልምኖጝ ጩዋ፤ ውርካ ኣይሁድ ጁዋኑዬ ውር ጊታይ ሻው ሃምካ ቶኦካ ይሁዳዬ ከክያጃካ መንፈስ ቁዋቅትሺሹጝ ዻዬያ ጳውሎሴ በርናባሴ፤ እንግንዻ ሃሳዋ ጊዬይ ኣዬ ቁዋቃ ከኣይኔንካ ባሪዮጝ፤ ክሊያ እንግን።⁴⁴ሹካ ሶጵሳ ኑዋ ሄክሾጝ ዛርሶካ ከተማ እጝ ውር ጩዋማጵን ሺዽያጝ፤ ፓይላ ፑኡሺሜና ክያጃካ ባሪዮ ዋዬን።⁴⁵ውርካ ኣይሁድ ከሹ እን ጌዬ ዛርሲ ጁዋኑጝ፤ ቆቃ ከቦውንታ፤ ሚኔ ሃሳዋካ ጳውሎሴ ጋኔን ይሪኔን።⁴⁶ጳውሎሴ በርናባሴ ከሾያሞ ዋይሼ እንግን እያጝ፤ ክያጃካ ባሪዮ ከሌሜን እየው ሜይሼን ኣኔባ፤ ዬ እየው የቦውያያ፤ ከይንዻ ዻቆካ ቦን ጮል ካማርሼ እየው ሁሉኩሼኔ ናንዳካጝ የኮምቴ እየው ኤታጋኑጝ፤ ኡዋዻ ሃዋክቴባ እያጝካ ዛርሱጝ።⁴⁷ፕር ታቺ እን ሺጝ እያጜ ኤርግታ ኡዋው፤«ባይሺሼን ከሄክሺሺቴ ሃም ዳሊ ዶኩዬዬ፤ ከማቲ ኦሜሌልካ ዛርሲዬ ዛርሲዬ ሃሻምያ እየው።⁴⁸ዛርሲዻ ከሹ እን ዋዬ እኑጝ ዋዝንሲያ እንግን፤ ጋያ ክያጃካ ባሪዮ ጎቢንታ፤ ጊታይ ሼኪ ናንዳካ ዻቆካ ቦን ጮል ፓይላ ኣምኒያ።⁴⁹ክያጃካ ታቺ እንዻ ከኦካ ክራ ኣኔን ኦካ ክራ እን ፓይላ ሆሮርዽያ።⁵⁰ዬ ውርካ ኣይሁድ ውር ጊታይ ከክያጃካ መንፈስ ቁዋቅሺሺዬ ከቆቤን ሃኣጚ ጌጳሲዬዬ ፕር ጁሙ ታታቺ ጊታይካ ከተማዬ ጬይሼ ቲትሼያ ጳውሎሴ በርናባሴ ዋክሺሼን፤ ቡላ ከኦካ ፔን ጊዬይዻ።⁵¹ጳውሎሴ በርናባሴ እን ሚኔ እንግን ዹዋልሺኔን ትርክሲ ቡቡኒካ ጃፍ ጊዬይዬ ፓያ እያጝካ ኢቆንዮን።⁵²ውር ጊታይካ ዻይኔንዻ ቆቋ ከዋዛዬ ከመንፈስ ቅዱሴ።

Chapter 14

ሃፑክ 14{ጳውሎሴ በርናባሴ ከኦካ ኢቆንዮን}¹ከኦካ ኢቆንዮንዻ ጳውሎሴ በርናባሴ ከጋጝ ሻዋ ሃምካ ቶኦካ ይሁኔንካ ውርካ ኣይሁድ፤ ከኦይን ናንዳካጝ ግርርሲኖጝ፤ ከኦካ ውርካ ኣይሁድዻ ከኦካ ውርካ ግሪክዻ ውር ጁዋኑ ኣምንያ ካሎን።²ዬ ውርካ ኣይሁድ ጊታይ ማር ክያጃ እጝ ኣምኒዬኑጝ፤ ናሹጙሻ ዛርሲዬ ካሚኔ ጪኒጌኑጝ ሻማ።³ጳውሎሴ በርናባሴ ናንዳካ ታቺ እኑጝ ሃሳወን ከሾያሞዬ ቆባ ኦይን ሹ ጁዋኑ፤ ታቺ እንዻ እንካ ሃሳዎጝ ክያካ ኣይኔን ከዹዋልሺኔን ሹቃዬ ዋድማ ሹቃዬ ኬልሺ እንግኔ ኣኔን እንግን ጃ ሻምሼን።⁴ዛርሲካ ከተማ እንዻ ካሺያ ጋጝ፤ ቶና ማቲካ ኣይሁድ ቶናዻ ማቲካ ሐዋርያታን።⁵ከሹ እን ዛርሲዬ ውርካ ኣይሁድ ከታታቻን ጊዬይዬ ማቲኬ ጋጜ እንግን ጋሊንሺዬኔ ከባይ ሙሬኔ ታማ።⁶ዬ እንግን ግባጄ እኑጝ ከልስጥራኔ ሃም ሺጜ ደርቤኔ ከእያጝካ ከተማካ ሊቃኦንያዬ ጎምሼያ ሃምካ ፔን ጊታይ ኣኔን ቋጩር ጉዬይ ክያኑጝ፤⁷ካርሲያ ክያጃ ሹቃዻ ክሊኔን ከታይ።{ጳውሎሴ በርናባሴ ከኦካ ልስጥራዬ ደርቤዬ}⁸ከኦካ ልስጥራዻ፤ ውር ኬና ጃፍ ኣይ ኤላዬ ካሲኬ ኦባ ጅሼዬ ክየምጵንዻ ማርኬ ጃፍ ኔኒ ኩዬ እባጄን ውር ኬና ኣይ ኤላ ኡፌ ኣኔባ ኦይን።⁹ውር እን ጳውሎስ ሃሳወንያጝ ኣኔን ዋዬን። ጳውሎስዻ ሁቤኔ ቶይ ሃሚን ኔኒዬ ቃቦካ ዻቆ ኣኔ ኦኔኒዬ ከሹ እን ጌዮጝ፤¹⁰ከናቅዲ ታቺ፤ ዋይሼ እሺ ናሹጜ ዾርባ ከጃፍ ኑኑ/ ከሹ እን ኣሼና ናሹጜ ካርሲያ ከጃፍ ጃሌን።¹¹ዛርሲ ከሹ እን ጌዬ ኦይን ጳውሎስ ኣሽክዮጝ፤ ከቶካ ሊቃኦንያ ሺጝ፤ ኣምላክ ሙኔንኬ ውሬ ጎብሼያ ኡዋዌ ጉቹኳ፤¹²ዋይሼ በርናባስ <ድያ> ጳውሎስዻ ናንዳካጝ ኣዬ ውርካ ሃሳዋጝ ዋይሼ <ሄርሜን>።¹³ውርካ ቃሽካ ቶኦካ ይሁኔንካ ድያ ጊታይ ቱልኬ ከተማዬ ኣኔን ሹኑኩጝ፤ ቦፓይኔ [ቢ ጊታይ ኣይ ኤርዋኬ ኦላዬ] ኦይካ ሃፑክ ሻዎኔ፤ ጋይኬ ዛርሲዬ ዎሼያ እንግን ጋላ ቡልሼን።¹⁴ሐዋርያታን ጳውሎሴ በርናባሴ ከሹ እን ዋዬ እኑጝ ሃዽሽ ኣፓላ ጊዬይዬ ጉኩሼያ ሃምካ ዛርሱጝ፤ ሻም ናቅዲ ጊዬይ ዼጌ ሺጝ እያጜ፤¹⁵እየው ውር ሃናንዳካኦ የሻምቴ ይኑጝ? ኡዋዻ ይንጌ ሃኣያ ከእየው ውር፤ እየው ፕር ከዹካትሽ ከኦካ ክያጃጝ ካማሜ ፎላዬ ዳሊዬ፣ ኛፓሴ ጊታይ ቆቤን ቱዎጝ ፓይላዬ ከዋክቴ ሃምካ ባሪዮጝ ሙኒዬ ሃሜይቴባ እየው ክያጃ ሹቃጝ።¹⁶እሺ ከጅሼን ጊታይ ሳጊ፤ ዛርሲ ፓይላ ካፓይኬ ጉዋር ጊዬይዬ ኦይዳ፤¹⁷ካኣይባዬ ጎትዻ ከፎላ ፕር ዋዳን ጊታይካ ኮሬ ጴንታዻ ከቱዎጝ፤ ፕር ሻን ጊዬይ ከኦካ ኣሜኔ ከዋዛዬ ዋዳ ጊዬይ ሹቃ ኣሽክዬ እሺጵን ማኝ ኣኔኬኔ ካኒ ኦይድኬን።¹⁸ሃሳውባ እን ፓይላዻዬ፤ ዛርሲ ካማርሼ እንግን ጋላ ቡልሼኔ ጊያምሺሾጝ ሃኬ ኦኬ ጁዋኑ።¹⁹ዬ ውርካ ኣይሁድ ፓዬንኬ ኣንጾኪያዬ ኢቆንዮኔ፤ ቦሼያ ዛርሲ ኦካ ጋጝ፤ ሙሬ ጳውሎስ ከባይ ጩዋ፤ ዋሽኬ ኦኮኑጝ ኣርሼዬ ጁጁር ከኦካ ከተማ እጜ ቡልሼያ ሹኑጝ።²⁰ኣይባዬ ውር ጊታይካ ዻይኔን ጋኔንባ ጱዼኔ ናሹጛ፤ ሁሉካ ሃምካ ከተማዻ።ከዻም እሺዬ በርናባሴ ፓይሼያ እያጝካ ደቤን።{ጳውሎሴ በርናባሴ ከሃም ኣኔን ከሶሪያጝ ዋክሼያ ኣንጾኪያ}²¹ጳውሎሴ በርናባሴ ከኦካ ደርቤን ክሊዬና ክያጃ ሹቃ፤ ጌዬ ውርካ ዻይኔን ጁዋኑጝ ጩዋ፤ ዋክሼያ እያጝካ ልስጥራን፣ እያጝካ ኢቆንዮኔ ኣንጾኪያዬ።²²ከሻንካ ውር ጊታይካ ዻይኔን ሌምሲዬኔ ከቁዋቅትሼን ጎርኬ ይሁኔኔ ከክሊማ ዋይሼ እንግን እያጝ፤ «እያጝካ [መንግሥት] ባሪዮ ሁሉኬን ጋሎ ጁዋኑ ሳጊዬን ኣኔባ።²³ከኦይን ዾቅሼ እንግን ኦጉዋይካ ቶኦካ ይሁኔኔ ታታቻንካ ቶኦካ ኣጁጜ እንግን ጩዋ፤ ይወና ካቶሮንዽዬኔ ካይሁኔኔ ታቺ እን ኤልቅሜና እንግን።²⁴ሳጊ ጲስድያዬ ፓዬና ጵንፍልያ፤²⁵ሃሳወ ክያጃ ከኦካ ጴርጌን ጩዋ፤ ጎብሼያ እያጝካ ኣጣልያ።²⁶ከኦካ ኣጣልያዻ ሌይ ጋን ዋድማ እን ኣሽክዬኑጝ፤ ከኣይኔንካ ባሪዮ ሃም ጋይኔ ኤልቅሞጝ ዋክሼያ እያጝካ ከተማካ ኣንጾኪያጝ ከጋጊ።²⁷ከሹ እን ሄክሼ ኦይኑጝ፤ ውር ጊታይካ ቶኦካ ይሁኔን ፑኡሺሜና ክየምጵን፤ ባሪዮ ኦይን ኣሽክዬ ከእንግን ፓይላ፤ ፕር ሻም እያን ቦውሼ ዛርሲ ሃፑካ ቃቦጝ ሃሳዋ።²⁸ከኦይንዻ ቆባ ከውር ጊታይካ ዻይኔን ሹ ጁዋኑ።

Chapter 15

ሃፑክ 15{ጉባይ እንካ ኢየሩሳሌም}¹ውር ክየም ክየም ካይሁዳ ጎብሼ ኣንጾኪያዬ፤ ከክያጃካ ሙሴ ሺጝ ውር ማር ቆርኔንያጝ ቻሊኬን ባይሼኔ ካርሲያ ጪኒጌን እርርሲዬን።²ይንዻ ከእንግን ዾቅሼያ ጳውሎሴ በርናባሴ ዜርማ ክያኒዬ ጎሮዬ፤ ዬ ጳውሎሴ በርናባሴ ከውር ዶክ ኮትሼ እያጝካ ኢየሩሳሌሜ ናንዳካ ክያጃ እን ካጋንሼ ሐዋርያታኔ ውር ጌጵሹጋኔ ቱምያ።³ውርካ ቶኦካ ይሁኔንዻ ካሳጊዬ ከጉዋርካ ፈንቄዬ ካሰማሪያዬ ይዕሲያ እንግን፤ እንግንዻ ናንዳካ ዛርሲ ጊታይ ኣኔን ኦካ ራቅ ጊታይ ከዋኬ ጃሌን ከእንግን ሜይሼኔ ጪኒጌን ጊዬይዻ ፓይላ ከእን ክሎን ዋዝንዽያ።⁴ከሹ እን ሄክሼ ኢየሩሳሌምዻጝ፤ ውርካ ቶኦ ጊታይካ ይሁኔኔ ሐዋርያታኔ ፕር ውር ጌጵሹጋኔ ቾቺዬ ቦዋ እንግን፤ ጊታይ ይዕሲዬዻ ባሪዮ ኣኔን ከእንግኔ ጊታይ ኣሽክዮጝ ፓይላ ሜይሼያ እንግን።⁵ከኦካ ውርካ ፈረሳውያን ክየም ክየም ጊታይ ኣምኒ ከናሹጜ ጎሬን ሺጝ፤ ዛርሲ ካቆርኔዬ ካዻዬ ክያጃካ ሙሴ ሻሜን ዎሺሹዋ።⁶ሐዋርያታኔ ጌጵሹጋኔ ክያጃጝ ቶዬን ፑጪባ።⁷ከኦካ ዜርማ ጁዋኑ ጩዋ ጴጥሮስ ናሹጜ ዋይሼ እንግን እያጝ፤ ጪኒጌን ናኒዮ፤ ባሪዮ ከኦካ ሌሜንካ ሹ ጩዋማ እዲህ ኣን ከኦካ ጫቃን ጉዩዬ፤ ዛርሲ ካዋይኬ ኦናኒ ክያጃ ሹቃዬ ካባይሽባዬ ካሻሞጝ የእባያ።⁸ኣምላክ እን እባጅ ሻኑጝ ከእያይ ኣዬ ኡዋው ፓይላ፣ ከእንግንዻ መንፈስ ቅዱሱጝ የቦቶጝ ሃክሊ እየውባ።⁹ሻን ጊዬይ ከኣምኒዬን ጫንቃን ሻሜን ከኦካ ጫቃን ጊዬይዬ ጉዋዩዬ ካኒ ሻምኬን ዋና ዋና።¹⁰ኣኪ፤ ሹቡጌን ጉዋዩዻ ኡዋዻ እን ሃማርቴ ዼቴን ቻሊዬኑጝ ካጋይሼ ኦካ ካፓናካ ውር ጊታይካ ዻይኔኔ ሃናንዳካኦ ጋን የፓታንሲቴ ባሪዮጝ?¹¹ኡዋዻ ሃባይሽቶጝ ከእንግን እያይ ኣዬኬ ኣይኔንካ ታቺ እን ከኢየሱሱጝ ሃኣምኒያያ።¹²ውር ጊታይ ፑጪዻ ፓይላ ቆብ ሹዬ፤ በርናባሴ ጳውሎሴ ባሪዮ ከእንግን ከኦካ ጫቃንካ ዛርሲ ናንዳካ ኦይን ሻሞጝ ዹዋልሺኔን ሹቃዬ ኦኬ ሹቃኔ ሃሳውያጝ ጋኔን ዋዬን።¹³እንግንዻ ሃሳውኔ ሹዋጶጝ፤ ያዕቆብ ናሹጜ ዾሬ ሺጝ እያጝ፤ ጪኒጌን ናኒዮ፤ ዋይሼን ኣንባ።¹⁴ባሪዮ ከኦካ ውርካ [ኣሕዛብ] ዛርሲ እንካ ኣይ ኔኑጝ ሌምሼ ሻም እያን ቶዮጝ ስምዖን ሜይሼያ ኡዋው።¹⁵እን ሺጜ እያጜ ቶኮጝ ክያጃካ ውርካ ቶኳ ባሪዮ ሄክንዽባ ከይጝ፤¹⁶ከኦጝ ጩዋ ሃዋክባ፤ ቶኦ እንካ ዳዊት ኮሲዮጝ ሃኣሽክባ። እን ኮሲሜንዻ ሃዋሺዬ ሃሪቢባ፤ ሃኣሽክባ እንቃዻ፤¹⁷ይንዻ ውር ጊታይ ሺዺ ካዎሽ ታቺ እኔ፤ ጊታይ ናሪ ሮጝ ናኑጝ ዛርሲ ካዎሽ ኣንባዬ ጊያ፤ ጊታይ ሻሚ እያጝ ታቺ እን ሺጝ እያጝ፤¹⁸እንግንዻ ካርሲኬ ኦባዬ ሃጊታኬና ጊባጄ።¹⁹ዬ ዛርሲ ጊታይ ዋክሼ ሃምካ ባሪዮጝ ካጋሊንሺ እንግንባዬ ይጛ ቢቶ ናኒ።²⁰ሳጊ ኦይን ጮይኬ ኮይሞጝ፣ ከጮይካ ኩጳሞ፣ ኣሩጝካ ዳቢ እን ጩሌዬ ኣርሹጝ ቃወኔ ከኒያቡ ኣሜኔ ካቶክቴ እየው ሁሉኩሼባ።²¹ሃክያጃክ ሙሴያጝ ካርሲኬ ኦባዬ ከሹ ጊታይካ ሶጵሳ ኦጉዋይካ ቶኦካ ይሁኔን ኮሜ ኦካ ከተማ ጊታይ ጌዬ ክሊዬ ሃዋያዬ።{ናንዳካ [ኣሕዛብ] ጊታይ ኣምኒ ወርቀት እን ይዕሲዬ ከሃምካ ጉባዩጝ}²²ከሹ እን ሐዋርያታኔ ውር ግውጵሹጋኔ ከኦጉዋይካ ቶኦካ ይሁኔን ጋይኬ ጋጜ ከኦካ ጫቃን ጊዬይ ጊዲህ ውር ክየም ክየሜ፤ ካይዕሲዬኬ ጳውሎሴ በርናባሴ እያጝካ ኣንጾኪያጝ ቱምያ፤ ከኦካ ጫቃን ጊዬይዻ ጊታይ ኣይ ካሎን እን ሺጜ በርሲያን ጊድያ ይሁዳዬ ሲላሴ፤²³ከቡዋ ጊዬይዻ ይዕሲያ ወርቀት እን ዻይሾጝ፤ ከኦካ ጊታይ ኣይ ጪኒጌን ጊዬዩጝ ከኦካ ሐዋርያታኔ ውር ጌጵሹጋኔ፤ ጋምኒኬ ኦካ ኣሕዛባኔ ከኣንጾኪያዬ፤ ከሲሪያዬ ጪኒጌን ጊታይ ጌዬንኬ ኪልቅያዬ ሄክሺሻ ጌሶ ጉዋዩ።²⁴ውር ክየም ክየም ማርኬ ክያጃ ጉዋዩ ኣዬኔ ቱልኬ ኦጉዋዩዬ ከሃሳዋ ጊዬይ ሻን ጉዩ ካኑሽባዬ የሪግሺንቶጝ ሃዋያያ።²⁵ዬ ሃእድያ ውር ጩዋማዬ ከውር ጊታይ ናሺዬ ከበርናባሴ ከጳውሎሴ ካይዕሲቴ ሃሚን ጉዩጝ ኡዋው ፓይላ ሃቱምያያ፤²⁶በርናባሴ ጳውሎስዻ ናንዳካ ታቺ እን ጉዋዩጝ ናንዳካ ሮጝካ ኢየሱስ ክርስቶስ ሃውር ጊታኬና ሳስክዬ ኣዬን ዻቆ ጊዬይ።²⁷ዬ ኡዋው ክያጃ እን ሃቶክቶጝ ካሜይሼ እየውባዬ፤ እየዎ፤ ሃይዕሲያያ ይሁዳዬ ሲላሴ።²⁸ከኦካ ኦግታጝ ዎሺሽ እየው እንቃ ካጋይሼ እየው ናሬን እንቃጝ፤ ናንዳካ መንፈስ ቅዱስዻ ናንዳካ ኡዋዻ ማቲ ሹቃዬ ሃጌያያ፤ ይንዻ፤²⁹ኦይን ጋሽክዬኬ ሞራጝ፤ ኣሩጝካ ዳቢ እን ጩሌ ከኒያቡዬ ኣርሹጝ ፕር ከኩጳሞ ኣሽክዬን ከፓይ ዹኬ ጊያ።ከኦካ ኦግታጝ የፓያያ ዹክያጝ ናንዳካ እየውዻ ሃሹቃ።³⁰ውር ጊታይ ይዕሲዬዻ ፓዮጝ ጩዋ፤ ጎባ እያጝካ ኣንጾኪያጝ፤ ከኦይንዻ ፑኡሺ ዛርሲ ጉባይ ክያኒዬ ጋያ ወርቀት እን ቶኮጝ።³¹ዛርሲዻ ኮሞጝ ጩዋ ጎሺያ ከክያጃ እን ሙኔን ዋዝንዽያ።³²ይሁዳዬ ሲላሴ እንግንዻ ናንዻካጝ ጋዬ ውርካ ቶካ ባሪዮጝ፤ ጪኒጋን ከሃሳዋ ጁዋኑ ሻሜን ክሊያ እንግን፤ ቁዋቅትሺሻ እንግንዻ።³³ቆቤ ሹ ጩዋማ ኦይን ጩዋ ከጪኒጋን ይዕሲኬ ሹቃዬ ዋካ ሃምካ ውር ጊታይ ይዕሲ እንግኑጝ።³⁴ዬ ሲላሳ ቱሙያ ኦይን ሺዽዬን።³⁵ጳውሎሴ በርናባሴ ከውር ጁዋኑ እንቃ ጊርርሲዬን ክያጃካ ታቺ እኔ ሜይሼኔ ቆባ ኣንጾኪያ።{ጳውሎሴ በርናባሴ ላልሜና ከሾሮ}³⁶ጳውሎስ ከሹ ጩዋማ ዋይሼ በርናባስ፤ ናሹጝጋ ካፓይባ ኦካ ከተማ ጊታይ ሃክያጅቴ ክያጃክ ታቺ እን ፓይላ፤ ጪኒጌን ጊታይ ጉዋዩ ኣኔን ሃምዻ ጋኒኔ ከዴንታካ ኦጝ እባጄን ካቶይ እንግንባ፤³⁷በርናባስዻ ማርቆስ እን ሺጜ ዮሐንስ ካካሜኬ እንግን ዎሻ፤³⁸ዬ ጳውሎስ ካኒ ዎሽኬን እሺ ጎሜ ፓዬን፤ ናንዳካኦ ናንዳካጝ ሺዽዬ ቀሬናጝ ሃምካ ዋድማ ናንዳካጝ ማሬኬ እንግን ኩዬን ጊያ።³⁹ዜርሜን እያይኔ ዋራቅ ናንዳካጝ ሙኒኔ ጫቃን ጊዬዩጝ ላልሜና ከኦካ ጋጝ፤ ዬ በርናባስ ቦው ማርቆሴ ከጋጊ ኩያ ቆጵሮስ።⁴⁰ዬ ጳውሎስ እዲያ ሲላስ፤ ጪኒጌንዻ ናንዳካ ኣይኔንካ ታቺ እን ጌልቅምሺኖጝ ጩዋ ጌይኬ ኦጊዬይ ዋናዬ ፓያ፤⁴¹ቶኦን ጊታይካ ይሁኔንዻ ቁዋቅትሺሽ እንግኔ ሳጊያ ከዻርካ ሶሪያዬ ኪልቅያዬ።

Chapter 16

ሃፑክ 16{ጢሞቴዎስ ኩያ ከጳውሎሴ ሲላሴ}¹ጳውሎስ ሄክሻ እያጝካ ደርቤኔ እያጝካ ልስጥራኔ። ከኦይን ኣና ውር ኬና ጁዋኔ ኣይኬ ውርካ ኣይሁዴ ጎም ኣምኒኬ ታቺ እን፤ ዬ ሹኔ ኬና ኣይ ውርካ ግሪክ ኣና ውርካ ዻይኔን ክየም ኬና ሺጜ ጢሞቴዎስ።²እሺዻ ከኦካ ጪኒጌን ጊታይ ኣኔን ልስጥራኔ ኢቆንዮኔ ኣኔ ማኝ ሹቃ።³ጳውሎስዻ ውር እን ካካሜኬ እሹጝ ዎሻ፤ ዬ ውርካ ኣይሁድ ጊታይ ኣኔን ራቅ እኑጝ ናንዳካ ቶግ ጎሜን ቋራ፤ ውርካ ኣይሁድ ጊታይ ፓይላ ሹኔካ ጢሞቴዎስ ኣዬ ግሪኩጝ ጊባጃ።⁴እንግንዻ ከሹ እን ከኦካ ከተማ ክየም ሳጊሼ ከተማ እንቃጝ፤ ሐዋርያታኔ ውር ጌጵሹጋኔ ክያጃ እን ይዕሲዬኬ ኢየሩሳሌም ዋዬ ከዻዮጝ ጋኔን ውር ኣዬን።⁵ውርካ ቶኦ ጊታይካ ይሁኔንዻ ቁዋቅትሻ ከክያጃካ ባሪዮ ኣምኒዬኔ ሹ ጮል ጋኔን ጁዋንትሼ ፓዬን።{ጳውሎስ ናንዳካ ውርካ መቄዶንያ ሹካ እን ጌዮጝ}⁶ጳውሎሴ ባይዳን ኔኒዬ ካማር ክያጃካ ባሪዮ እስያ ሜይሺኔኔ ናንዳካጝ መንፈስ ቅዱስ ሃርጌ እንግኑጝ፤ ሳጊኬ ፍርግያኔ ፔንካ ገላቲያዬ ፓያ።⁷ከሹ እን ሄክሼ ሚስያም፤ ታማ ቢታኒያ ሻወን ኣይባዬ መንፈስካ ኢየሱስ ካኒ ናሺሼኬን እንግን፤⁸ዬ ሻምኬ ዻርካ ሚስያዬ ጎብሼያ እያጝካ ጢሮኣዳ።⁹ጳውሎስዻ ከምክር ከሹካ ውርካ መቄዶንያ ክየም ዾሬ ሺጝ፤ ቁዋልሺንቴ እያጝካ መቄዶንያዬ ኬልሺ ኡዋባዬ ይወኔ ጌያ።¹⁰ጳውሎስ ጌዬ ሹካ እኑጝ ጩዋ ሺጝ፤ ካሜይቴ እንግን ክያጃ ሹቃጜ ባሪዮ ሺዋ ኡዋው ሺጝ እያይኔ ከቱምዬን ይሪካ ዎሻ እያጝካ መቄዶንያ ኩይሼን።{ልድያ ከፊልጵስዩስ ኣምንያ ከታቺ እን}¹¹ከጋጊ ሃናሹጛ ከጢሮኣዳዬ ሃጃላ ታሴ ሃፓይና ሳሞትራቄ፤ ከዻም ጃሌን ጉዋዩ ሃፓይቴያ እያጝካ ናጵሌጝ፤¹²ጩዋ [ከቡዎንካ ሮማውያኔ ክራካ መቄዶንያዬ ሃሻዋያ ሃምካ ዻር ኔኒ ካፊልጵስዩሱጝ] ከኦይንዻ ሃቆባያ ሹ ጁዋኑ።¹³ከሹ እንካ ሶጵሳዻ፤ ሃዎሺና ኦካ ራቅካ ይሁኔኔ ሃቱላ ከሃፑካ ከተማ እጜ ሃጎብቴያ ኦካ ዳራ ክየም፤ ሃቆባያ ኦይንዻ፤ ሃካርሲያ ሃኣጚ ጊታይ ፑኡሺሜኔ ቆቢ ኦይንዳ ሜይሼን።¹⁴ከኦካ ጫቃንካ ሃኣጚ ጊታይ ኣኔን ዋዬን ኣና ኝያ ክየም ኬና ሺጜ ልድያ፤ እሺዻ ሃኬና ይሁኒ ባሪዮዬ ኩንኬ ከተማካ ትያጥሮኔ ኣይ ናጋዴካ [ሐር ጫጩጉ ኡዋሩጝሺኔን]፤ ታቺ እንዻ፤ እን ጳውሎስ ሃሳዎጝ ካዋዬኬ ጶቅሲዬን ቦውሼያ እሺ ሻን ኔኒ።¹⁵ዱቅዬ እሽዬ ውራን ኔኑጝ ጩዋ፤ ሺጝ ሃኣምኒዬ ከታቺ እን የእባጃያ ከኣኩሉክያጝ ፓዬን ሃምካ ቶኦ ናኒዬ ቦዊ ኡሲ ሺጝ እያይኔ ካሎን ይወና ኡዋው።{ጳውሎሴ ሲላሴ ከኦካ ቶኦካ ቁሜን}¹⁶ሹ ክየም ሃፓያ ሃምካ ራቅካ ይሁኔንያጝ፤ [ከመንፈስካ ጋቲማ] ኝያ ኬና ኣይ ውርካ ዋድማካ ቶኦ ሃሳወን ሃሳወዬ ጌያ ኡዋው፤ እሺዻ ከዋድማ እን ኔኒ ካዻርቲሞጝ ናንዳካ ውር ጊታይ ራጴ እሹጝ ኣኔን ቢሬ ጁዋኑ ጌይሼን።¹⁷ይጝ ዻዬ ውርካ ዋድማ ጳውሎሴ ኡዋዌ ሺጜን ውራን ጊታጝ ክያጄን ጉዋርካ ዻቆጝ፤ ሃውርካ ዋድማካ ባሪዮ ልዑል እኑጝ/ ሺጝ እያይኔ ኣኔን ኡቹኬን።¹⁸ሌሜዬ እንዻ ሹ ጁዋኑ፤ ዬ ጳውሎስ ኑሼን ሻኔ ሁቤኔ ቶዬ ሺጝ መንፈስ እጝ፤ ከኦኔኒ ካቱሎጝ ከታቺ እን ከሮጝካ ኢየሱስ ክርስቶስ ሃኤርግትያ/ መንፈስ እንዻ ከሹ እን ኦቼዬ ቱላ።¹⁹ውር ጊታይ ራጴ ጆሌ እሺዻ ቃቦ ኑጝ ጊዬይ ጌዬ ጆሌ ቢሮጝ ቱሌ ኩዬ ከሹ እን ጊባጆጝ ጎም ጳውሎሴ ሲላሴ ጁጁሬ ፓዬዬ ኦይን ውር ታታቻን ኣኖጝ ቦሼያ ሃምካ ራቅካ ኡዋሩጝሺኔኑጝ።²⁰ቦሼ ሃምካ ሌሜንካ ውር ታታቻኔ ሺጝ እያጝ፤ ውራን ጊታጝ ጋይባ ውርካ ኣይሁዴ ጋኔባዬ፤ ዋራቅሲያ ከተማ ጉዋዩ፤²¹ፕር ኦይን ኡዋው ኡዋው ሃማርቴ ውርካ ሮማውያን ቦወን ወይ ሙኒሼን ማር ኡዋው ሁሉኩሼኑጝ ጋኔን ኦካ ጫቃንካ ዛርሲ ዹዋልሺኔን።²²ዛርሲዻ ጉሙሼያ ናሹጝሼያ ጳውሎሴ ሲላሴ፤ ውር ታታቻንዻ ኬል ኣፓላ ጊዬይዬ ካሙሬኬ ሴጋጝ ጌርግታ።²³ሙሬ ካሎን ጋራጝ ጩዋ፤ ዾቅሼያ እንግን ቶኦካ ቁሜን፤ ውር እንካ ባክ ቶኦካ ቁሜንዻ ካኣጅሼዬ ካባክ እንግንባዬ ሜይሼያ።²⁴እሺዻ ቦወ ኤርጎ እን ኣኔን እያይኑጝ ጩዋ፤ ዾቅሼ እንግን ቶኦካ ቁሜን ኦካ ቆፓና እንካ ቱዎጜ ቁምሼያ ጃፍ ጊዬይ ሻሪ ክያኒ ካሎን።²⁵ከምክር ጫቃን ጳውሎሴ ሲላሴ ክወን ይያሪዬ ጋኔን ባሪዮ ጌጳሲዬን፤ ውርካ ቁሜን ዶክዻ ጋኔን ቆቤ ዋዬን።²⁶ሉጉድዻ ካላሊ ኣሽክዬንካ ቶኦ ማቲያ ይንግሺኔንካ ቶኦ ታቺ፤ ይሪካ ሃፑካ ቶኦካ ቁሜን ቡሌና ቁሜን ጊዬይ ፓይላ ቡሌና።²⁷ውር እን ባኬን ቶኦካ ቁሜን ጬዬንኬ ሩዋቱክ ክያኒዬ ከሹ እን ሃፑክ ኣዬ ቦወኔ ጌዮጝ፤ ዋሽኬ ኦኮኑጝ ውርካ ቁሜን ዻቄዬ እሺ ኤምኑ ኒሼን።²⁸ዬ ጳውሎስ ሻም ናቅዲ ኔኒ ዼጌ ሺጝ እያጝ፤ «ኡዋው ፓይላ ናንዳካጝ ሃኣኒንቴ ኦጝ ኦይ እን ኤምኑ ኦኬ ጋራ ኣሽክሼኔ ኡቹካ።²⁹ውር እን ባኬን ቶኦካ ቁሜንዻ ይወን ፓኖሴ ኣሼኔ ሁሉካ ቱዎጝ፤ ራጵዻዬ ቶኬያ ኩዋሚን ኦካ ጃፍካ ጳውሎሴ ሲላሴ፤³⁰ጎሜ እንግኔ ቱሎጝ ጩዋ፤ ሺጝ እየው ውር ጊታጝ፤ ካባይሾጝ ካሻም ኦ?³¹እንግንዻ ሺጝ፤ ኣምኒባ ከኢየሱስ ታቺ እኑጝ፤ እንዻ ውር ኑኑዻ የባይሻባ።³²ከኦይን ናንዳካ እሺዬ ውር ጊታይ ኣኔን ኦይኔ ፓይላ ሜይሼያ ክያጃካ ታቺ እጝ።³³ውር እን ባኬን ቶኦካ ቁሜንዻ ከምክር ዋዳ እን ቦወ ኡዋንሼያ እንግን ጊዬይ፤ ይሪካ እሺዬ ውር ኔኒዬ ፓይላ ዱቅዬና።³⁴ውር እን ባኬን ቶኦካ ቁሜንዻ ቦሼ ሃምካ ቶኦ ኔኒዬ ኣሽክሼያ እንግን ኦካ ቆቤን፤ ከውር ኔኒዻ ፓይላ ከክያጃካ ባሪዮ ኣምኒዬን ዋዝንዽያ።³⁵ሃሪሾጝ፤ ታታቻን ሺጝ፤ ቡሊ ውር ጊታይኔ ይዕሲባዬ ይዕሲሼያ ሃሚን ጊዬይ ውር ታታቻን።³⁶ውር እን ባኬን ቶኦካ ቁሜን ዋይሼ እንግን፤ ካቡሌ እየው ታታቻን ሜይሼና፤ ዬ ቱልኬ ሹቃዬ ፓይባዬ ሜይሼያ ጳውሎስ።³⁷ዬ ጳውሎስ ሺጝ ኡዋው ሃኣያባ ውርካ ሮሜ ሃኣንቴባዬ፤ ኦካ ማሪካ ዛርሲ ኮምሼን ኣኔኬኔ የሙራ ኡዋዌ የፓቅቴ ኡዋው ቶኦካ ቁሜን፤ ኣኪ ጋን ካቡሌ ኡዋው ከራሼን ዎሽባይ? ይንያጝ ኣይኬን፤ እንግን ካፓይኔ ካቡል ኡዋባ።³⁸ውር ጊታይ ይዕሲዬዻ ክያጃ እን ሜይሼያ ታታቻን፤ እንግንዻ ዋዬ እን ጳውሎሴ ጋዬ ውርካ ሮም ቴርጋዽያ፤³⁹እንግንዻ ፓዬኔ ጋንሼና ኦግዬይ ሺዕሺኔኔ ቡላ እንግን ከኦካ ቶኦካ ቁሜን፤ ካጎይዴ ከተማ እጜ ካፓዮጝ ይወና።⁴⁰ጳውሎሴ ሲላሴ ቱሌኬ ቶኦካ ቁሜን ጩዋ ፓያ ሃምካ ቶኦካ ልድያጝ፤ ከኦይን ጌይ ጪኒጋኔ ሌምያ፤ ከኦይን ጩዋ ፓያ።

Chapter 17

ሃፑክ 17{ጳውሎሴ ሲላሴ ከኦካ ተሰሎንቄ}¹ጳውሎሴ ሲላሴ ሳጊኬ ኣንፊጶሌ ኣጶልንያዬ ፓያ እያጝካ ተሰሎንቆጝ፤ ከኦይንዻ ኣና ቶኦካ ይሁኔንካ ኣይሁድ።²ጳውሎስ ከእያይ ዱሲዮጝ ሁሉካ ሃምካ ቶኦካ ይሁኔኑጝ፤ ሹካ ሶጵሳ ጅያንዻ ዹዋል ወርቀትዻዬ ሃሳወና ከእንግን፤³ክርስቶስ ካጌዬ ጋሎጝ ኣኔዬ ከኣርሼን ክያኒ ናሹጜን ካሁሉኩሾጝ ሜይሼ እንግኔ ከኣኩሉክ ሻሜን፤ ሺጝ ኢየሱስ ይጝ ኣን ሃሜይሼ እየው እሺ ሃክርስቶስ።⁴ውርካ ኣይሁድ ክየም ክየምዻ ጊታይ ዋዩጝ ከቦወን ጋያ ከጳውሎሴ ሲላሴ፤ ፕርዻ ጊታይ ኮሜን ኣይ ጁዋንጁጝ ውርካ ግሪክ ጊታይ ሪግሼን ባሪዮዬ [ሃኣጚ ጊታይ እባጅዬ ዋዩጝ] ቦወ ጋያ ከጋጝ።⁵ዬ ውርካ ኣይሁድ ናንዳካጝ ቦውዮጝ ፑኡሺያ ውር ጊታይካ ሜርሜ ኣይካ ራቅካ ኦኬ ኡዋሩጝሺኔኑጝ፤ ቲትሽ ዛርሲዻዬ ከኦካ ከተማ እጝ ቱዎጝ ሙና ኦኬ ጋራ፤ ቦፓይኔ ጳውሎሴ ሲላስዻዬ ኦካ ማሪካ ዛርሲ ቦፓይኔን ቆሬ ቦሼያ እያጝካ ቶኦካ ኢያሶን፤⁶ኣይባዬ ካጌዬ እንግኑጝ ካኒ ቻሊኬን፤ ዬ ከኦካ ኢያሶኔ ጪኒጌን ኔኒ ዶኬ ታታቻንካ ከተማ እኔ ጁጁር ማሪ ጊዬይ ክያኒዬ ሺጝ እያጜ ጉቹኳ፤ ውራን ጊታይጝ ዾንካሲ ፔን ፓይላዬ ቆቤኔ፤ ፕር ጋን ፓዬና ዮጝ፤⁷ኢያሶንዻ ቦዋ እንግን ሃምካ ቶኦ ኔኑጝ፤ ጊታይዻ ፓይላ፤ ጊታይ ሺጚ ከኦካ እን ሺጜ ኢየሱስ እንቃ ቢቲ ኣኔባዬ ፓቂ ሕግካ ቄሳሩጝ።⁸ዛርሲዬ ታታቻንካ ከተማ እኔ ከሹ እን ዋዬ እኑጝ ጊያሜና፤⁹ከኦይን ኢያሶኔ ዶክ{ጳውሎሴ ሲላሴ ከቤርያ}¹⁰ጪኒጌን ጊዬይዻ ይሪካ ይዕሲሼያ ጳውሎሴ ሲላሴ እያጝካ ቤርያ ከምክር፤ እንግንዻ ከሹ እን ሄክሼ ሃሚኑጝ፤ ሁሉካ ሃምካ ቶኦካ ይሁኔንካ ውርካ ኣይሁዱጝ።¹¹ውርካ ቤርያዻ ከኦካ ውርካ ተሰሎንቄ ሳጊ ጋይ ጊታኬና ጶቅሲዬን ናንዳካ ኦ ክያጃ እንካ ኣይ እያይ ሺጜን እያይኔ ሹ ጮል ቶዬን ወርቀቴ ጋኔን ክያጃ ከፎሽካዽዬን ካሊዬን።¹²ዬ ከኦግዬይ ውር ጁዋናን ኣምኒያ፤ ፕርዻ ከእንግን ጊታይ ኮሜን ኣይ ዼጉጝ ሃኣጚካ ግሪኬ ጁማኔ ጋምኒያ።¹³ውርካ ኣይሁድ ጊታይ ኣኔን ተሰሎንቄዻ፤ ጳውሎስ ክያጃካ ባሪዮ ሜይሺኔ ቤርያዻ ፓይላጝ ከሹ እን ግባጆጝ፤ ዛርሲ ጬይሼኔ ቲትሼኔ ፕር ፓያ ሃምንዻ።¹⁴ከሹ እን ጪኒጌን ይዕሲሼያ ጳውሎስ ይሪካ ሃምካ ላቅካ ኛፓሱጝዬ ሲላሴ ጢሞቴዎሴ ሺዽያ ኦይን።¹⁵ውር ጊታይ ይዕሲ ጳውሎስዻ ሄክሺሻ ኣቴና፤ ከኦይን ቦው ሜርሜር እን ሲላሴ ጢሞቴዎሴ ይሪካ ካፓይኔ ሃሚን ኔኒዬ ዋካ።{ጳውሎስ ከኦካ ኣቴና}¹⁶ጳውሎስዻ ኣኔን ኣቴና እንግን ካሊዬን፤ ከተማ እን ክያኒ ቆቄኬ ኮይሞጝ ከጌዬን መንፈስ [ማኒሻ]።¹⁷ዬ ኣኔንባ ቶኦካ ይሁኔን ክያኒዬ ከውርካ ኣይሁዴ ግሪክ ጊታይ ሪግሼን ባሪዮዬ፤ ፕርዻ ከኦጉዋይ ጉዋሩጝሺኔ ጆሎጝ ሹ ጮል ከውር ጊታይ ጌዬ ጋጙጝ ኣኔን ሃሳውኔን።¹⁸ጊታይ ኣይኬ ውርካ ኤፊቆሮሴ ኢስጦኢክ ውር ጊታይ [ኣይካ ሄክንሲዬን] ጊዬዩጝ ፓዬን ሃሚን ኔኒዬ ጋኔን ዜርምኔን፤ ውር ክየም ክየም ሺጝ [ይጝካ ሃሳዋጝ] ሺጝ ኦ ዎሼን? ጋኔን እያይ ሺጜን፤ ዶክ ፕር ሺጝ ሜይሼን ናንዳካ ክያጃ ሹቃካ ኢየሱሴ ናሹጌኔ ዋዬ፤ ሺጝ ሙኔን ውር ጊታይ ሃሳወን ኣማልክት ሃሊሃሊ ጊታይካ ጪጮጝ።¹⁹ጎምዻዬ ከሃምካ ራቅ እን ሺጜ ኣርዮስፈጎሲ ይዕሲሼን ሺጝ እያጝ፤ እን እርርሲኔን ሃሉጝ የእርርሲዮጝ ኣዬ ኦጝ ካእባጅቶጝ የናሺባይ?²⁰ፕርዻ ኦግታይ የዋይሺሼ ናቡ ጉዋዩ ክያኑጝ ናንዳካጝ ኣይሼ ኡዋው ኦኬ ኮማናጝ፤ ኣዬ ኦጝ ሃዎሻያ እባጄን።²¹ውርካ ኣቴና ፓይላ ፕርዻ ውርካ ሹኑክ ጊታይ ቆቤን ኦጝ ሳስክዬ ሹዋን ጊዬዩጝ ሃናንዳካ ኦኬ ሃሊሃሊ ሃሳወኔ ከዋዬኔ ዬ ኦኬ እንቃ ካኒ ኣኔኬን።²²ዬ ጳውሎስ ዾር ኦካ ጫቃንካ ዛርሲ እን ፑኡሺሜን ኣርዮፋጎሴ ሺጝ እያጝ፤ ውርካ ኣቴና ዮ፤ ከኦኬ ክየምጵንዻ፤ ካሎን ሃኣይቴ ቶኦካ ይሁኔኑጝ ሃቶይባ፤²³ኣኔንባ ሺሪዬኔ፤ ሃቶይ ኦግታይ የይሁንቴዬ፤ ቶኬን ኬና ሺጜ ኣማላክት ጊታይ ማሬ እባጄን ሃጌያ ጋላ ክየሜ፤ ኣኪ የካኔ እባጃኬን ይጜ የይሁንቶጝ [ሃሜይሼ እየውባ]።²⁴ኣምላክ እን ሙኑ ኦካ ፔኔ ኦግታይ ኣኔን ቱዎጜ ፓይላጝ እሺ ሃታቺካ ፎላዬ ዳሊዬ፤ ዬዻ እሺ ኡፍኬን ኦካ ቶኦካ ይሁኔን እን ሃንታካ ውር ኣሽክዮጝ።²⁵እሺ ናንዳካ ውር ፓይላ ካኣዬ ዻቆዬ ኡሲዬ ፕርዻ ኦኬ እንቃ ፓይላጝ፤ ኦኬና ጆጊ ማሬ ኣኔኑጝ ዋድሚኬን ከዋድማካ ውር።²⁶ቢዛካ ውር ፓይላ ሙንኬ ውር ክየሜ ካቆቤ ዳሊ ፓይላ ክያኑጝ ሻማ፤ ልኪካ ቦን ጉዋዩዬ ማራካ ቆቤን ጉዋዩዬ ቱምሼያ እንግን።²⁷ይንዻ ውር ዎሽ ባሪዮዬ [ኬንሺዬ] ካ ሺጝ ከኦኮኑጝ ጌዬዬ ጊያ፤ ይን ኣያ እያይንያጝ እሺ ማር ኬና ከኦካ ኡዋው ክየም ክየም ኣኔን ዹኬን፤²⁸እን ሃቆብቴዬ ሃጃላጆልቴዬ፤ ሃኣንቴዻጝ ሃኬ እሺዬ።[ከእንግን ጊታይካ ቦውንታጝ] ክየም ክየም ኣኖጝ፤ ኡዋው ፕር ሃኣያ ሃንታ።²⁹ኣኪ ሃኣያያ ሃንታካ ባሪዮያጝ፤ ኣምላክ ከኦካ ኦከ ኣሽክዬንካ ውሬ ፓካልማሞዬ ኦግታይ ጋሽክዮጝ ወርቄ ወይ ቢሬ ወይ ባይ ሙኔን እያይ ሃሺጛ እያይኔ ቃቢዬን ሁሉኩሼኬን ኡዋው።³⁰ከሌሜንካ ይጝ እን ባሪዮ ሺጜ እያጙጝ ሃማርቴ እባጄኑጝ ሳግያ ከዶንሺዬን፤ ዬ ጋን ውር ጊታይ ኣኔን ኦይካ ራቅ እኑጝ ፓይላ ካሻወ ይሁኔኑጝ ኤርግትባ፤³¹ከውር እን እድዮጝ ከኦካ ፔኑጝ ቱምያ ሹ እን ካኮምሼኬ ጫንቃሉጝ፤ እሺዻ ከኣርሼን ክያኒ ናሹጜን ኔኒ ሜይሼያ ውር ፓይላ ይጝ።³²እንግንዻ ናንዳካ ናሹጜንካ ኣርሼን ከሹ እን ዋዮጝ ውር ክየም ክየም ኦልቲያ፤ ዬ ዶክ፤ ናንዳካ ክያጃጝ ከኦኑኑ እንቃ ሃዎሻባ ዋዬን ሺጝ እያይ።³³ከሹ እን ጳውሎስ ቱልኬ ኦካ ጫቃን ጊዬይዬ ኩያ፤³⁴ዬ ውር ክየም ክየም ኦይን ጳውሎስ ኣኖጝ ከክያጃካ ጋጝ ዋዬን ዻዬያ፤ ጋምኒያዻ ከኦካ ግታግዻ እን ሺጜ ዲዮናስዮስ ውርካ ኮምሼንካ ቶኦካ ኣርዮስፈጎስ፤ ኣና ኝያ እን ሺጜ ደማሪሴ ውር ዶኬ።

Chapter 18

ሃፑክ 18{ጵውሎስ ከኦካ ቆሮንቶስ}¹ከኦይን ጩዋ ጳውሎስ ናሹጝኬ ኣቴናዬ ኩይሼያ እያጝካ ቆሮንቶሱጝ፤²ከኦይንዻ እን ኣይካ ጅሺሼንካ ጰንጦስ፤ ጌያ ውርካ ኣይሁድ እን ሺጜ ኣቂላጝ፤ እሺዻ ውርካ ኣይሁድ ፓይላ ካቱሌኬ ሮሙጝ ከእን ቀላውዴዎስ ኤርግትኖጝ ከኝያ ኔኒ ጵርስቅላ ፓዬና ከዲያው እያጝካ ኢጣሊያጝ።³እሺዻ ከእንግን ናንዳካጝ ኣዬ ውር ኬና ቻኬን ዱንካጝ፤ ኡፈኬ እኑጝ ካርሲያ ዋድማ ኬና ኣይ ሃይነት ክየም ኣሽክዬን።⁴ከሹ ጊታይካ ሶጵሳዻ ከውርካ ኣይሁዴ ከውርካ ግሪኬ ከኦካ ቶኦካ ይሁኔን ቱዎጝ ኣኔን ሃሳውኔኔ ካሱድዬ እንግኑጝ ኣኔን ዎሼን።⁵ሲላሴ ጢሞቴዎሴ ከሹ እን ጎቤኬ መቄዶኒያጝ፤ ጳውሎስ ቁዋቅትሽ ከውር ክያጃ ሜይሼኔ፤ ኢየሱስ እሺ ኣዬ ክርስቶሱጝ ኣኔን ውርካ ኣይሁድ ሜይሼን።⁶ኣይባዬ ከሹ እን ሚኔዬ ይሬዬ ትርሺ ኣፓላ ኔኒዬ ሺጝ ኒያቡ ጉዩ ካኣይሼ እየው ኤታጋን/ ኣን ሃኣይ ጫንቃል። ከኦጝ ጩዋ ሃኩይባ ሃምካ ውር ጊታይ ማር ይሁኔኑጝ።⁷ጩዋ ቱልኬ ኦይኔ ኩያ ሃም ሺጜ ቲቶስ ኢዮስጦስ ኩያ ሃምካ ቶኦካ ውር እን ይሁኔ ባሪዮጝ፤ ቶኦካ ውር እንዻ ሃኦካ ቆጩርካ ቶኦካ ይሁኔን።⁸እን ኣይ ታቺካ ቶኦካ ይሁኔንዻ ቀርስጶስ ኣምኒያ ከውርካ ጶሮክ ኔኒ፤ ጳውሎስ ሃሳወኔ ውር ጁዋኑካ ቆሮንቶስ ጊታይ ዋዩጝ ኣምኒዬ ዱቅያ።⁹ታቺ እንዻ ከምክር ከሹካ ዋይሼ ጳውሎስ እያጝ፤ ኦይ ሪግሺኔን ሃሳውባ፤ ኦይ ሹይዻ ኡፌን፤¹⁰ኣን ሃኣይባ ከእኔ ውር ክየምጵንዻ ናሹጜ ቻሊኬን እን ጋራጋራ ሻሜን፤ ኦካ ከተማጝ ሃኣኔ ውር ጁዋኑዬ፤¹¹ዬ ጳውሎስ እርርሲዬን ክያጃካ ባሪዮዬ ኡፓ ቦን ክየም ከጆጊ ከጋጝ።¹²ጋልዮስ ከሹ እን ኣዬ ታቺካ ኣካይያጝ ውርካ ኣይሁድ ሃሳወን ከጋጜ ናሹጝሼያ ጳውሎስ፤ ቦሼ ሃምካ ካራምካ ኮምሼንዻዬ፤¹³ሺጝ ውሩጝ ከጉዋር እን ሕግ ማሬ ናሺዬኑጝ፤ ውር ካይሁኔ ባሪዮጝ ኣኔን ግያሚሺሼን።¹⁴ጳውሎስ ሃሳወንያጝ ካኒ ቦውባ ቶግ ኔኒ፤ ጋልዮስ ዋይሼ ውርካ ኣይሁድ እያጝ፤ ውርካ ኣይሁድ ዮ፤ ክያጃጝ የቦፓይንቶጝ ዋቲ ኣያካ ሴሶያጝ ወይ ናንዳካ[ወንጄል] ቁዋቃያጝ ካዋይሺኔ እየው ዋንቲ ሁሉኩሼያ ኣን፤¹⁵ኣይባዬ ዜርማ ጉዩ ሃናንዳካ ክያጃኔ ናንዳካ ሮጛኔ ፕርዻ ሃናንዳካ ሕግ ጉዩ ኣዬኑጝ እየው ሹዋጵባ ኣን፤ ከኦኬና ኣይ እያጝ ሃቻሊኬን ኮምሼን ኣዬን።¹⁶ዬ ከኦካ ሌሜንካ ካራምካ ኮምሼን ቡሊ እንግንባ።¹⁷ከሹ እን እንግን ፓይላ ጎም ታቺ እንካ ቶኦካ ይሁኔን፤ ሶስቴንስ ኦካ ሌሜንካ ቶኦካ ኮምሼኔ ሙራ፤ ዬ ጋልዮስ ክያጃ እን ካኒ ዋሼኬን ኦኬ ክያንዻ።{ጵርስቅላ፣ ኣቂላዬ ኣጵሎሴ}¹⁸ከኦይን ጩዋ ጳውሎስ ኡፓ ሹ ጁዋኑ ቆሮንቶስ፤ ከኦይን ዋኬ ጪኒጋኔ ከጵርስቅላዬ ከኣቂላዬ ከጋጊ ፓይሼያ እያጝካ ሶሪያጝ። [ናንዳካጝ ኣኔ ኦኬ ጫሪዻጝ ካራ እሺ ኤምኑ ኦካ ራቅ እን ሺጜ ክንክረኦስ።¹⁹ከሹ እን ሄክሼ ኤፍሶንዻ ጵርስቅላዬ ኣቂላዬ ኦቼያ እንግን ኦይን፤ ዬ እሺ ኤምኑ ሁሉክ ሃምካ ቶኦካ ይሁኔንካ ኣይሁዴ ኣኔን ከውርካ ኣይሁድ ሃሳውኔን።²⁰ካፓዬኬ እንግንዻጝ ከሹ እን ጋንሺኖጝ ካኒ ናሺኬን፤²¹ኣይባዬ እባጄ እንግኑጝ ዋይሼ እንግን፤ ሃኬ ክያጃካ ባሪዮያጝ ሃዋካ ኩንባ፤ ናሹጝኬ ኤፍሲኔ ፓያ ከጋጊ።²²ከሹ እን ሄክሼ ቂሳሪያዻጝ፤ ቱሌ ጌሲያ ውርካ ቶኦ ጊታይካ ይሁኔኑጝ፤ ጩዋ ጎቢሼያ እያጝካ ኣንጾኪያጝ።²³ኡፑኔ ኣንጺኪያ ሹ ጩዋማጝ ጩዋ፤ ከኦይን ናሹጝኬ ፔንካ ገላትያዬ ፈርግያዬ ሺሪ ኦጉዋይካ ቁዋቅትሺሻ ውር ጊታይካ ዻይኔን ፓይላ።²⁴ከሹ እን ከኣንጾኪያ እን ኣይካ ጅሺሼኔን እን ሺጜ ኣጵሎስ ውርካ ኣይሁድ ክየም ኩና ኤፍሶን፤ እሺዻ ሃውር ኬና እርርዬ ኣባጅ ወርቀት ጊታይካ ይሁኔን ካሎን።²⁵ውሩጝ ሃኬና እርር ጉዋርካ ታቺ እን ናንዳካ ኢየሱስዻ ሃኬና ኩይኬ መንፈሴ እርርሲዬን፤ ካኣይባዬ እን እሺ እባጆጝ ሃዱቅዬንካ ዮሐንስጵን።²⁶እሺዻ ከኦካ ቶኦካ ይሁኔን ካርሲያ ናሹጜ ሃሳውኔን፤ ጵርስቅላዬ ኣቂላዬ ከሹ እን ዋዮጝ፤ ቦሼ ሃምካ ቶኦ ጊዬይዬ ጉዋርካ ባሪዮ ሳጊ ሻም ልኪዬ ሜይሼያ እሺ።²⁷ኣጵሎስ ከሹ እን ዎሼ እያጝካ ኣካይያ ኩይሼኑጝ ቁዋቅትሺሻ ጪኒጌኔ፤ ውርካ ዻይኔን ኦይን [ ካቦዎጝ ቶካ ወርቀት]፤ ሄክሼ ኦይንዻጝ እን ናሹጝኬ ኣይኔን ጊታይ ኣምኒዬ ኣኖጝ ማቲያ ኮልሾ ታቺ።²⁸ክሊዬንኬ ወርቀት እንካ [ቅዱሳኔ]፤ ኢየሱስ እሺ ኣዬ ክርስቶሱጝ ከውርካ ኣይሁድ ከዜርማ ኬና ኣይ ቁዋቃ ከኦካ ማሪካ ዛርሲ ጋኒሼን እሺ ጫጂሼን።

Chapter 19

ሃፑክ 19{ጳውሎስ ከኦካ ኤፍሶን}¹ኣጵሎስ ከሹዋን ጊታይ ኣኒኔ ቆሮንቶሱጝ፤ ጳውሎስ ሳጊኬ ፔን እንካ ጋላጜ ኩና ኤፍሶን፤ ኦይንዻ ጌይ ውርካ ዻይኔን ክየም ክየሜ፤²ዋይሼ እንግን ከሹ እን የኣምኒቶጝ የቦዋያይ መንፈስ ቅዱስ? እንግንዻ ሺጝ፤ ሃካና ቦዋኬን፤ ፕርዻ እን መንፈስ ቅዱስ ኣኖጝ ሃካና ዋያኬን።³ጳውሎስዻ ዋይሼ እንግን እያጝ፤ ኣኪ የዱቅናኬ ኦ? እንግንዻ ሺጝ ዱቅኔንካ ዮሐንስ።⁴ጳውሎስዻ ሺጝ ሃዱቅኔንካ ዮሐንስያጝ ሃዱቅዬንካ ይሁኔን፤ ዮሐንስዻ እሺ ኤምኑ ውር ከእሺ ጩዋ ካጝ ኩኑጝ ካኣምኒዬ ከኢየሱሱጝ ክያጃ።⁵እንግንዻ ከሹ እን ዋዬ እኑጝ ዱቅዬና ከሮጝካ ኢየሱስ ታቺ እን።⁶ጳውሎስዻ ከሹ እን ኣይሼ እንግን ቡዋ ኔኑጝ፤ መንፈስ ቅዱስ ጎብሼያ እንግን፤ ሃሳዋ ቶግ እንቃዻ፤ ሃሳዋ ሃሳዋዻ።⁷ውራንዻ እንግን ፓይላ ጋይ ታጵላማ።⁸ጳውሎስዻ ሁሉክ ሃምካ ቶኦካ ይሁኔንካ ውርካ ኣይሁዴ፤ ናንዳካ ጌጳሞካ ባሪዮ ሃሳወኔ ሱድዬን እንግኔ ትጌሽ ጂያን ፓሲ ሪግሼን ኬኔ ኣኔን ኦካ ማሪ ጊዬይ ሃሳውኔን፤⁹ዬ ውር ክየም ክየም ጊዬይ ጌይ ጋስኩቴ፤ ናንዳካ ኣምኒዬን ካኒ ናሺኬን፤ ጉዋርካ ታቺ እንዻ ጋኔን ካሎን ሚኔን። ዬ ጳውሎስ ኦይድ እንግኔ ኩያ፤ ቦው ውር ጊታይካ ዻይኔንዻ እንግንጵኔ ከኦካ ቶኦካ እርርሲኔን እን ኣኔን ጢራኖስ ቱዎጝ ሹ ጮል ኣኔን ከእንግን ሃሳውኔን።¹⁰ከይን ሻሜን ናንዳካጝ ሌሜ ዻውጝ፤ ውርካ ኣይሁድ ጊታይ ቆቤ ኣኔን ሃምካ ጎብሼንካ እስያዬ ውርካ ግሪኬ ፓይላ ቻሊያ ክያጃካ ታቺ እን ዋዬን።¹¹ባሪዮዻ ከቡዋካ ጳውሎስ ካሎን ኣኔን ኦግታይ ካጎሺሺ ሻሜን፤¹²ጫርቄ እን ዱሚ ኣፓላ ወይ ሩዋጝ ቦሼያ ሃምካ ውር ጊታይ ዴሜንያጝ ቡርቂ ጊዬይ ኣኔን እንግን ኦቼን፤ ኡሲ ጊታይካ ጮዩዻ ኣኔን ቱሌን።¹³ከውርካ ኣይሁድ ጊታይ ሺሪዬ ቡልሼን ቤሮ ክየም ክየም፤ ከሮጝካ ኢየሱስ እን ጳውሎስ ሜይሺኖጝ ካቡሎጝ ሺጝ ሃሜይቴያ እየወ ሮጝካ ኢየሱስ ታቺ እን ኡሲካ ጮዩ ከኦካ ውር ጊታይ ሜይሺኖጝ ታማ ካቡሌን።¹⁴ውር ታቺካ ቃሽ እንካ ውርካ ኣይሁድዻ [ኣስቄዋ] ሃንታካ ጁማን ሶጳን ጋኔን ይጝ ሻሜን።¹⁵ኡሲ እንካ ጮዩዻ ሺጝ፤ ሃእባጅያ ኢየሱስ፤ ሃእባጅያ ጳውሎስዻ፤ ዬ እየው የኣያ ግታጝካ ኒን? ዋይሼ እንግን እያይ።¹⁶ከኦይን ውር እን ኡሲካ ጮዩ ጎሞጝ ኣሼኔ ጎማ እንግን፤ ቁዋቅትሼያ እንግንዻ ካሎን ናንዳካጝ ማሬ እንግን ጌዬኑጝ ኦይድ ቶኦዬ ሪሻ እንግን ቡንዱርቆ።¹⁷ይንዻ ከጊታይ ቆቤን ኤፍሶን፤ ከሹ እን እባጅኔ ከኦካ ውርካ ኣይሁዴ ግሪኩጝ ሪጊ ጎማ እንግን ፓይላ፤ ከእንግንዻ ጎቢያ ሮጝካ ኢየሱስ ታቺ እን።¹⁸ከኦካ ውር ጊታይ ኣምኒዻ ጁዋናን ፓዬኔ ዋድማ ጋራ ጋራ ጊታይ ጊዬዩጝ ክያጃ ጃ፤¹⁹ከኦካ ጫቃንካ ኣሽክዬን ጋጊማዬ ኣኔዻ ጅጁዋናን ከወርቀት ጊዬይ ፑኡሺዬ ቦፓይኔን ጉዱባ ኦካ ማሪካ ዛርሲ፤ [ኬንሺዬ ዋጋ ጊዬይዻጝ ማቲ ሹ ዶጝታሜ ጌያ]።²⁰ከዴንታ እንዻ ክያጃካ ታቺ እን ጌጳዽዬ ኩይኬ ቁዋቅቲዬ ባሺሜኔ ኩያ።²¹ይን ፓይላ ማቲዮጝ ጩዋ፤ ጳውሎስ ሳጊኬ ዻርካ መቄዶኒያዬ ኣካይያዬ እያጝካ ኢየሩሳሌም ኩይሼን ቱምኬ መንፈሴ፤ ሄክሼ ሃሚን ጩዋ ሺጝ፤ ሮም ቶዬን ናኒ ኣኔባ።²²ከኦካ ውር ጊታይካ ኬልሾ ኔኒዻ ዻዋን፤ ጢሞቴዎሴ ኤርስጦኔ፤ እያጝካ መቄዶኒያጝ ዬ እሺ ኡፓ ሃምካ ጎብሼንካ እስያ ሹ ጩዋማ።{ዋራቅ እን ቲቴ ኤፍሶን}²³ከሹ እን፤ ናንዳካ ጉዋርካ ታቺ ሻማ ዋራቅ ታቺ።²⁴ውር ክየም እን ፑኡሺኔ ጆል ቢሬ ሺጜ ዴሜጥሮስ ዋይሼ ቶኦካ ይሁኔንካ ኣርጤዎስ ኦግታይ ሙኔን ሻምኬ ቢሬዬ ጋሽክዮጝ ኦግታይ ካጌይሺሾጝ ካኒ ማር ባዶዬን።²⁵እንግንዻ ውርካ ዋድማ ጊታጜ ውርካ ዋድማ ጊታይ ዋድምዬን ከዋድማ ሃይናቲ ክየሜ ፑኡሺሜን ክየምጵኔ ዋይሼ እንግን እያጝ፤ ውር ዮ፤ ዋድማጝ ጌይሺሼ ኡዋው ኦኬ ሹቃጝ የእባጃያ።²⁶ውሩጝ ሺጜ ጳውሎስ ማርኬ ኤፍሶንጵኔኔ፤ ሱድዬን ዛርሲ ጁዋኑካ እስያ ጊታይ ቆቤን ሃምካ ጎብሼን ፓይላዬ ጊያምሺሼ እንግኑጝ ሃኦይን ሃጌይቴዬ ሃዋይቴዬ፤ ኣማልክት ጊታይ ጋሽክዬ ከቡዋካ ውሩጝ ክየምጵንዻ ማሬ ኣማልክት ኣዬኑጝ ሜይሼያ ኡዋው።²⁷ከሮጝ ሹቃጝካ ዋድማ ጉዋዩ ጊያምሺሼን ሳጊ፤ ውርካ እስያ ፓይላዬ ቶኦካ ይሁኔን ታቺ እን ውርካ ፔን ይሁኖጝ ማቲያ ካማም እያይ፤ ፕርዻ ጎቢንታ ታቺ እን ኔኑጝ ጎባ.²⁸ውራንዻ ከሹ እን ዋዬ እኑጝ ማኒሻ ካሎን ጋራዬ፤ ሺጜን ኣርጤምስ እንካ ኤፍሶን ሃታቺዬ ካርሲያ ኡቹኬን።²⁹ይሪካ ከኦካ ከተማ እን ፓይላ ዋራቅ ናሹጛ፤ ዛርሲዻ ከኦካ ጋጝ ማቲዬን ጊታይ ጅሼ መቄዶኒያዬ ውር ጊታይ ኣኔን ከጳውሎስ ጃሌኔ ኣይ ባይዳን ኔኑጝ፤ ጎም ጋይዮሴ ኣርስጥሮኮሴ ጉኬ ሻዋ ሃምካ ራቅ እንካ ዹዋልሺኔ ዎርግኑጝ።³⁰ጳውሎስዻ ቱሌ ዎሻ ሃምካ ማሪካ ዛርሲ ቱሌን፤ ዬ ውር ጊታይካ ዻይኔን ሃርጌያ እሺ።³¹ከኦይንካ ጎብሼን ውር ጊታይ ጌጳሲዮጝ ክየም ክየም ኣይን ውርካ ናሺዺ ኔኑጝ፤ ጳውሎስ ካማሬኬ ሾያሞ ሃምካ ራቅ እንካ ዎርጊን ዹዋልሺኔን ቱሌኑጝ ይዕሲ ውሬ ይወና።³²ጉባይ እንዻ ጎሬኔ፤ ክየም ሃሳው ኦኬ ክየምያጝ ኑዋ ሃሳው እንቃዬ ጋኔን ኡቹኬን፤ ውር ጁዋኑዻ ሃናንዳካ ኦ ፑኡሺምኔ ኦይኑጝ ካኒ ግባጅኬን።³³ውርካ ኣይሁድዻ ከሹ እን ይቄ እስክንድሮስ ከኦካ ጫቃንካ ዛርሲዬ ቡልሼ ሌሜኑጝ፤ ውር ክየም ክየም ካሜይሼ እንግኑጝ ጉቹካ፤ እሺዻ ዎሻ እን ካዜርምኔ ናንዳካ እንግኔ ካቆቤ ሹዩጝ [ጠቅሲያ እንግን]፤³⁴ኣይባዬ እሺ ኣዬ ውርካ ኣይሁዱጝ ከሹ እን ግባጆጝ እንግን ፓይላ ከናቅዲ ክየም ሺጝ ኣርጤምስ እንካ ኤፍሶን ሃታቺዬ ጉቹካ ከሰዓት ዻ።³⁵ዾርካ ከተማ እን ቶኩኔ ጆል ወርቀት ኡፑሺሽ ዛርሲ ሹዬ ሺጝ እያጝ ውርካ ኤፍሶን ዮ፤ ቶኦካ ይሁኔን ታቺ እንካ ኤፍሶን ኣርጤምሴ እን ሙኔኔ ጎብኬ ፎላጝ ካባክ ኣዬ ዛርሲካ ኤፍሶን ማር እባጄን ሃኒን ኣኖጝ?³⁶ዬ፤ እን ማር ኣኩሉኩጝ ቡድዬን ከእያይ ኣዬውጝ፤ ከጌይቴ ካፌ ኦኬ ክየምጵንዻ ከይሪካ ሙኔን ከዺያንቶጝ ሁሉኩሼ እየውባ።³⁷ውራን ጊታጝ ካኒ ቡሪኬን ቶኦካ ይሁኔን ጉዋዩዬ ወይ ካኒ ሜይሼኬን ኣምላክ ጉዋዩ ክያጃካ ይሬኔ የጎማዬ የቦፓይንቴያ ሌይ ኦጝ እያጝ።³⁸ኣኪ፤ ድሜጥሮሴ ከውር ጊታይ ኣኔን ከእሺዬ ከኦካ ውር ክየምጵንዻ ጋኔ ሜርሜርያጝ፤ ቶኦካ ኮምሺኔን ሃቦወን፤ ጊታይካ ኮምሼዻ ኣኔባ፤ ቻሊባ ካሲሲዬን ቦፓዬን።³⁹ከኦጝ ኦኬ እንቃ ኬና የዎሽቴ ቦፓይኔን ኣኔያጝ፤ ቶይባ ኦጝካ ጉባይካ ሕጉጝ።⁴⁰ወይዻ ከናንዳካ ኦይን ማቲ ሹጙጝ፤ ከቲቴንካ ዋራቅ ካማርቴ ካሲሲህንቴኑጝ ካብንሺ ኡዋባ ኦኬና ኣይ ልኪዻ ናንዳካጝ ማሬ ኣኔኑጝ ናንዳካ ዋራቁጝ ጋንሻ ኡዋያጝ ካዋሽቶጝ ሃቻሊያኬን።⁴¹ሃሳወ እንዻ ጩዋ፤ ውር ጊታይ ፑጪ ካላልምኖጝ ሻማ።

Chapter 20

ሃፑክ 20{ጃሌን እያጝካ መቄዶኒያዬ ግሪኬ} ¹ዋራቅዻ ጪራትሽባ፤ ጳውሎስ ሺውሺሽ ውር ጊታይካ ዻይኔኔ ክሊያ እንግን፤ ይዕሲ እንግንዻዬ ናሹጛ እያጝካ መቄዶኒያ ኩይሼን። ²ከኦካ ራቅ ጊታይ ሳጊዮጝ ክሊዬን ዛርሲ ከክያጃ ጁዋኑዬ ሄክሻ ፔንካ ግሪክ፤ ³ኡፓ ኦይንዻ ትጌሽ ጂያን። ሼክኒን እያጝካ ሶሪያ ከጋጊ ኩይሼኑጝ ናንዳካጝ ውርካ ኣይሁድ ድኮጝ፤ ከዻርካ መቄዲኒያ ሻሜ ዋኬን ቱምያ።⁴ውዋካ ጳይሮስ ሱሲጳጥሮስ እንካ ቤርያጝ፤ ኣርስጥሮኮንስ እንካ ተሰሎንቃኔ ሲኮንዱስ፣ ጋይዮስ እንካ ደርቤኔ፣ ጊታይ ፓዬንኬ ሃምካ ጎብሼንካ እስያ ቲኪቆሴ ጥሮፊሞሴ፣ ፕርዻ ጢሞቴዎስ ኩያ ከእንግን።⁵ውራን ጊታጝ ከታካ ሌሜን ሌሜ ፓይ ኡዋዌ ካሊያ ኡዋው ጢሮኣዳ።⁶ዬ ኡዋው፣ ቶንቶሮካ ባላሻ ሳጊዮጝ ጩዋ፤ ከኦካ ፊልጵስዩስ ሃናሹጛያ ከጋጊ፤ ከሹ ቾንዻ ጩዋ ሃጌያያ ጋጝ ከውር ዶክ ከኦካ ጢሮኣዳ፤ ከኦይን ሃቆባያ ሹ ሶጳ።{ኣውጤኪስ ከኦካ ጢሮኣዳ ናሹጛ ከኣርሼን ክያኒ}⁷ከሳምንትዻ ከሹ እንካ ሌሜን ባላሻ ጩኬን ሃፑጪያ ኣንቴባዬ፣ ጳውሎስ ናንዳካጝ ቃቢዬ ከዻም ኩዬኑጝ፤ ኣኔን ከእንግን ሃሳውኔን፤ ሃሳዋ ኔኒዻ ራጅምሻ ሌይ ምክር ጫቃን።⁸ኦካ ቶኦ እን ፑኡጪዬዻ ኣና ፓኖስ ጁዋኑ።⁹ክየም ኬና ሺጜ ኣውጤኪስ [ኣይካ ዋድማዻ] ኡፌ ኣኔባ ኦይካ መስኮት፤ ጳውሎስ ከሹ እን ራጅምሼ ሃሳዋ ኔኑጝ፤ ካርቡ ኔኒ ጎጄ ኡጛ፤ ከኦካ ፎቅ እንካ ማክንሳጝ ቡዳ ሃምካ ይግን ኣርሽዻዬ ቲታ።¹⁰ጳውሎስዻ ጎቤ ኡጜ እሺ ዾዮኬ ናጌ፤ ዋይሼ እንግን ዻቆ ኔኒ ናንዳካጝ ኣኒኔ ቱዎጝ ኔኑጝ ኦይድ ኦኬ ክየምጵንዻ ሙንቴን።¹¹ዋክ እንቃዻዬ ሌፓ ሃምካ ፎቅ፤ ፓች ባላሻ እንዻዬ ኣማ፤ ሌይ ሃምካ ሃርሾጝ ሃሳውኔ ጁዋኑጝ ጩዋ ናሹጜ ኩያ።¹²ውርዻ ውር እንካ ዋድማጝ ማቲ እያይኔ ቦዋ፤ ከእንዻ ካሎን ሌምያ።{ጳውሎስ ይዕሲያ ውር ጌጵሹጋንካ ኤፍሶን}¹³ዬ ኡዋው ጳውሎስ ቦወን ሃሌማዬ ሃፓያያ ሃምካ ጋጉጝ፤ ከኦይን ከጋጊ ሃፓይቴያ እያጝካ ኣሶን፤ ሃሻምቴ ይንዻ ጳውሎስ ሃናንዳካጝ ቃቢዬ ዳሊ ክያኒ ከጃፍ ኩዬኑጝ።¹⁴ሃጌይቴ ጋጝ ከኦካ ኣሶን ጩዋ፤ ሃቦዋ እሺዬ ሃፓያያ ከጋጝ ከጋጊ እያጝካ ሚጢሊኑጝ።¹⁵ከዻምዻ ሃፓያኬ ጋጊዬ ሃሄክሻያ ኦካ ጎልዹ እን ኣኔን ኦካ ዻርካ ኪዩጝ። ከሹ እንካ ዻይሼዻ ሃቁዋልሺናያ እያጝካ ሳሞን፤ ከዻም ሃሄክሻያ ሚሊጢን።¹⁶ጳውሎስዻ ከኦካ ጎብሼንካ እስያ ናንዳካጝ ማሬ ሹ ጁዋኑ ኡፍኔን ዎሼኑጝ፤ ማር ኤፍሶን ሁሉኬኔ ቱምያ ሳጊዬ ኩዬን፤ ቻሊያጝ ከቶንቶሮ እንካ ሹካ ዶጝታጝ ጊቢ ኢየሩሳሌም ኩዬ ድቢኔን።¹⁷ከኦካ ሚሊጢንዻ ይዕሲሼ ውር እያጝካ ኤፍሶኔ ሺውሺሻ ጌጵሹጋን ካቶኦካ ይሁኔን፤¹⁸ከሹ እን ፓይኔዻ ዋይሼ እንግን እያጝ፤ ከሹ እን ሃሁሊኬ ሃምካ ጎብሼንካ እስያ ናሹጝኬ ሹ እንካ ሌሜኔ ሹ ጮል ሃሻም እያን ሃኡፌኬ እየው የእባጃያ።¹⁹ኦኬ ክየምጵንዻ እን ናሹጝኬ ቻልክምኔንካ ውርካ ኣይሁድ ሄክሺሼያ ኣን ኦኬ ጋራጵንዻያጝ ታቺ እን ከቃጃልማሞ ታቺዬ ከጪራው ዋድምዬኔ ሃካና ዺያኒኬን²⁰ኣይን ከኦጉዋይካ ጳሉጝ ከኦጉዋይካ ቶኦ ሺሪዬን፤ ከእየው እርርሲዬኔ ሃሺጚ ጠቅምሼባ እየወ እን ሃቃቢዮጝ ከሜይሺኔን ሃዋክሼኬን ሁር።²¹ከይሁኔን ከዋክቴ ሃምካ ባሪዮዬ ካጋምኒዬኬ ኢየሱስ ታቺ እኑጝ ናንዳካ ኣይሁድዻ ናንዳካ ውርካ ግሪክዻ ሃሻሚ ሹቃዬ ሃሜይሼያ እንግን።²²ጋንዻ ሃሄክሺያ ሃሚንያጝ ካማር እንካ ሄክሽ ኣን እባጄኑጝ፤ መንፈስ ቅዱስ ካካምሼ እያጝካ ኢየሩሳሌም ኣናን ጊዲ ሻሜን።²³ኣይባዬ ኦካ ከተማ ጊታካጝ ካካሞጝ ፓይላ ቁምኔኔ ጋሎዬ ካካሊዬ ኣኑጝ መንፈስ ቅዱስ ሜይሼ እንባ።²⁴ካኣይባዬ ሪሼን እን ሃቦወኬ ኦካ ታቺ እን ኦካ ኢየሱሱጝ ኣይኔንካ ባሪዮ ክያጃ ሹቃ ካማኝሺዬን ሃሹዋጵያ ዋድማ ናኒያጝ፤ ናንዳካ ኣን ዻቆ ናኒ ካማሬኬ ኦኬ ክየምጵንዻ ኮሜኑጝ²⁵ኣይኒን ጋኑጝ፣ ሃዋካ ጆል ኦካ ጫቃን ጉዩዬ ሃሜይሼ እየው ጌጳሞካ ባሪዮጝ፣ እየው ፓይላ እባ ከሌሜን የማርቴ ማሪ ናኒ ጌዬኑጝ ሃእባጅያ።²⁶ዬ ከኦካ ውር ፓይላ ሃኣዬ ኒያቡ ጫቃንቃሉጝ ከሹ እንካ ሹጝ ሃሜይሼ እየውባ፤²⁷ክያጃካ ባሪዮ ፓይላ ከእየው ሜይሼን ከሹ ኬና ሃዺያኔ ኣኔኬን።²⁸ናንዳካ እንግን ኤታጋኔ መንፈስ ቅዱሴ ሻም ኤጲስቆጶሳት ጌጳሲ ኦኔኒ ዾዮኩጝ ዜሌ ፓይላ ኣጅቴባ፤ ከኒያቡ እን ኔኑጝ ቶኦካ ባሪዮ እን ኬራፎጝ ቶይባ።²⁹ኣን ሃኩይያጝ ጩዋ፣ ዮዮ ጊታይካ ሆቺኔኑጝ ፓዬኔ ከኦካ ጫቃን ጉዩ ካማር ሁሉኬኔ ካማርሺኔ ዜሌ እን ዻዹጝኔኑጝ ሃእባጅያ።³⁰ኣይን ከኦካ ጫቃን ጉዩጝ ውርካ ዻይኔን ጊዬይ ፑኡሺዬን ጊታይካ ቆራሲ ኣኩሉክ እኑጝ ናሹጝጋ።³¹ዬ ኣጅቴባ፤ ቦን ጂያን ፓሲ ከምክሬ ሹሼ ሃካና ጱዽሽኬን ኦኬ ክየምጵንዻዬ ሃክሊዬ እየው ክየም ክየም ከጪራው ጶቅሲባ።³²ካንዻ ናንዳካ ባሪዮ፤ ካሌምሲዬ እየው እያጝ ከኦካ ጫቃንካ ውርካ ይሁኔን ፓይላ ካሮጉምሺሺኔ እየው [ኦኬ] ቻሊዬኑጝ ናንዳካ ክያጃ እንካ ኣይኔን ሃኤልቅምሼን እየውባ።³³ሃካና ኣንግርዽኬን ቢሬካ ውር ክየምጵንዻ ወይ ወርቅ ወይ ኣፓላ፤³⁴ ቡዋ ጊታጝ ናኑጝ ናንዳካ ኣኔ ውር ጊታይ ኣይኬ ኣኔ ከኦካ ኦግታይ ካዎሺሽ ኡዋው ካዋድምሼ ኡዋው ኣይን እየውዻ የእባጃያ።³⁵ሃዻቻኬ ካንታ ጉዋዩዬ ውር ጊታይ ኣኔን ጋሎ ክያኒ ኬልሺዬን ጉዋዩ ካኣኖጝ ከኦካ ኦግታይ ሃኣሽክዮጝ ፓይላ ሃዹዋልሼያ እየው፤ ከኦካ እን ቦውጝ ሳጊ እንካ ኣይንቶጝ ሃጫንቃል፤ ክያጃካ ኢየሱስ ታቺ እን ሺጚ እያይ ካጶቅሲባ።³⁶ሺጜ እን ጩዋ፤ ቶኬ ኩዋምኔ ይወና ከውር ፓይላ።³⁷ውር ፓይላ ኦቆራ ካሎን፤ ጎም ቦሉካ ጳውሎስዻዬ ሹንቃ፤³⁸ከኦካ ፓይላ ሳጊ ዱሚ ሻን ጊዬዩጝ፤ ሃክያጃ እን ሺጜ ካርሲኬ ሹጜ የጌያኬን ማሪ ናኒዬ ክያጆጝ። ከኦይንዻ ቡልሼያ እሺ ሌይ ሃምካ ጋጉጝ።

Chapter 21

ሃፑክ 21{እን ፓይሼ እያጝካ ኢየሩሳሌም}¹ሃላልምቴ ከኦግዬዩጝ ጩዋ ከጋጊ ሃፓይቴያ እያጝካ ቆስ፤ ከዻምዻ እያጝካ ሩድ፤ ከኦይን ሃፓይቴያ እያጝካ ጳጥራጝ።²ከኦይን ናንዳካጝ ሃጌይቴ ጋጊ ኬና ካካም ፊንቄውጝ፣ ሃሻዋዬ ሃካርሲያያ ጃሌን ጉዋዩ።³ቆጵሮስ ከሹ እን ጌይኔ ኦጉዋዩጝ፣ ሃኦቺቴ እሺ ዋርካታዬ ሃሳጊያዬ ሃፓይቴያ እያጝካ ሶርያጝ፤ ጋጊ ጉዋዩ ኣንቲቲ ኔኒ ናንዳካጝ ኣዬካ ጢሮስ ኡፑቴኑጝ፤ ኡዋዻ ሃጎባያ ኦይን።⁴ሃጌያ ውር ጊታይካ ዻይኔን ኦይንዻዬ፣ ሃቆባያ ከእንግን ሹ ሶጳ፤ እንግንዻ ጋይኬ መንፈሴ ጳውሎስ ካማሬ እያጝካ ኢየሩሳሌም ኩዬኑጝ ሜይሼያ።⁵ሹካ ቆቢኔን ጉዋዩ ከሹ እን ጃክኖጝ፣ ሃኦይዳ እንግኔ ሃካርሲያያ ጃሌን ጉዋዩ፤ ውር ጊታይካ ዻይኔንዻ ከሃኣጚ ጊዬይዬ ሃንታ ጊዬይዬ ቡልሼያ ኡዋው ሌይ ከኦካ ከተማ እን ሹኑክ፤ ከኦካ ላቅካ ኛፓስዻ ሃኮንፓርሲያዬ ሃይሁናያ፤⁶ሃላልምቶጝ ጩዋ ኡዋው ሃሻዋያ ሃምካ ጋጉጝ፤ እንግንዻ ዋክሼያ ሃምካ ቶኦ ጊዬዩጝ።⁷ሃናሹጛ ከጢሮሴ ከጃሌን ጉዋዩ ካርሲዬን ሃሄክሻያ ጴጤሌማይስ፤ ሃኳታ ከጋጊ ክያኒዬ ሃጌሲቴ ጪኒጌን ጉዋዩጝ ጩዋ፤ ሃቆባያ ከእንግን ሹ ክየም።⁸ከዻም ሃናሹጛ ከኦይኔ ሃሄክሻያ ቂሳርያ፤ ከኦካ ሶጳን ክየም እን ኣይ ውርካ ክያጃ ሹቃ ሃሳወን ሃቦዋያ ኡሲ ኦካ ቶኦካ ፊልጶስ።⁹እሺዻ ኣኔ ሃንታካ እጛሽ ዻጵ ኣሁር ጊታኬና ሃሳወን ሃሳዋ።¹⁰ከኦይንዻ ሃቆብቴ ሹ ጁዋኑጝ ጩዋ ውርካ ቶካ ባሪዮ ኬና ሺጜ ኣጋቦስ ጎቤና ከይሁዳ፤¹¹ኩን ኦጉዋዩዬ ቦዋ ካቲ እን ጳውሎስ ቁሜ ኣፓላጝ፤ ከቡዋ ኔኒዬ ጃፌ ቁሜን፣ መንፈስ ቅዱስ፣ ¹²ሃዋይቴ እን ኡዋዌ ውር ጊታይ ቆቤን ኦይኔ ጳውሎስ ካማሬ እያጝካ ኢየሩሳሌም ኩዬን ሃይሁናያ።¹³ዬ ጳውሎስ ሺጝ፤ ሃናንዳካ ኦ የኦቆርቴ እያጜ የቦፓይቴ ሻን ናኑጝ? ኣን ቁምኔን ሺዽዬ ናንዳካ ሮጝካ ኢየሱስ ታቺ እን ካኣርሼ ኢየሩሳሌሙጝ ሃኣይ ሼኪሚ" ዋይሼ እንግን እያይ።¹⁴ናንዳካጝ ማሬ ክሊማ ጉዋዩ ዋዬኑጝ፤ ኣኪ ሃሺጛ ካኣይ ክያጃካ ባሪዮዬ ሃኦይዳያ።¹⁵ከኦይን ጩዋ ሃሼክያዬ ሃቱልቴያ እያጝካ ኢየሩሳሌም።¹⁶ከውርካ ዻይኔን ክየም ክየም ጊታይ ኣኔን ቂሳርያጝ ቦው ኡዋዌ ቦሼያ ሃምካ ቶኦካ ምናሶን፤ ኦዋዻ ሃቆባያ ኦይን። ምናሶን ኣዬ ውርካ ቆጵሮሱጝ፤ ከኦካ ውርካ ዻይኔን ጊታባካ ሌሜኑጝ ሃክየም።{ጳውሎስ ሄክሻ ኢየሩሳሌም}¹⁷ከሹ እን ሃሄክሽቴ ኢየሩሳሌሙጝ፤ ጪኒጌን ጉዋዩ ቦዋ ኡዋው ከዋዛ።¹⁸ከዻምዻ ጳውሎሴ ከውር ዶኬ ሃፓያያ ያዕቆብ ቶዬን፤ ውር ጌጵሹጋንዻ ፓይላ ጋኔን ኦይን።¹⁹ጳውሎስዻ ጌሲዬ እንግን ጩዋ፤ ባሪዮ ከዋድማ ኔኒ ከኦካ ጫቃንካ ውር ጊታይ ማር ይሁኔን ኦይን ኣሽክዮጝ ፓይላ ሜይሼያ እንግን።²⁰እንግንዻ ዋዬ እንግኑጝ፤ ጎሺያ ባሪዮ፤ ዋይሼ ጳውሎስ እያጝ፤ ጪኔ ጉዋዩ ዮ፤ ውርካ ኣይሁድ ጁዋኑ ጊታኬና ካኮሜ ከሺ ቶይባ፤ ፓይላ ፕር ሃጊታኬና ቦዊ ናንዳካ ሕግካ ሙሴ።²¹ውርካ ኣይሁድ ጊታይ ቆቤን ኦካ ጫቃንካ ውር ጊታይ ማር ይሁኔን ፓይላ ካጎይዴ ሙሴዬ ካማሬ ሃንታ ጊዬይ ቆሬኑጝ፤ ኬካ ዱሲምኔን እን ጉዋዩ ኡፌኑጝ ካማር ቆቤኔ ከእርርሲዮጝ ሃሜይቴያ እንግን ናንዳካ እን።²²ኩኔን ኑኑ ዋዬን ጊዬይ ሃኬና ማር ሺዺዬኔ፤ ኣኪ ካሻሚ ኦ?²³ዬ ሻምባ እን ሃሜይቴ እኑጝ። ውር ኣሁር ጊታኬና ኣኔ [ኦኬ ጫሪ] ኣኔባ ከኡዋው ኦጝ፤²⁴ቦው ውራን ጊታይኔ ኣይኬ እንግኔ ሹዋጵሽባ ኦካ [ጫንቃል ጌዬን] ካካሬ እንግን ኤታጋንዻጝ ቢሬ ካጝ ጋንሺኖጝ ካሺሼ እንግንባ፤ ከይንዻ ውር ጊታይ ሃሜይቴ ናንዳካ እን ፓይላ፣ እን ዋዮጝ ማሬ ኣኩሉክ ኣዬኔ እንዻ የዻዬ ሕግዬ የኣኒኔ የኡፌኑጝ ጊባጅባ።²⁵ከውር ጊታይ ኣምኒኬ ኦካ ውር ጊታይ ማር ይሁኔኔ ዬ ሃጌይቶጝ ካማር ምሽ ጊታይ ቡልሼ ጣዖት ጋላጝ፤ ኒያቡዬ ቢህ ጊታይ ጩሌዬ ኣርሹጝ ኣሜኔ፣ ፕርዻ ከኦካ ኩጳሞዻ ካቶይ እንግን ኤታጋኔ ሃቱምያዬ ሃቶኩቴያ እንግን።²⁶ጳውሎስዻ ከዻም ቦው ውራኔ ኩያ፤ ጋይኬ ጋጜ ሙና ኦይንካ [ጫንቃል ጌዬኑጝ]። {ከኦይንካ ጫንቃል ጌዬን ካሹዋጵሼ ኣምኔ ጋላካ እንግን ክየም ክየምዻ ካቦፓይኔ ኣምንዻ ሜይሺኔን ሁሉካ ሃምካ ቶኦካ ይሁኔን}።{ጎማ ጳውሎስ}²⁷ሹ ሶጳንዻ ካሙኒኖጝ ሄክሾጝ፣ ውርካ ኣይሁድ ጊታይ ፓዬንኬ እስያ ከሹ እን ጌዬ ጳውሎስ ከኦካ ቶኦካ ይሁኔኑጝ፣ ቲትሽ ዛርሲ ፓይላ ጎማ፤²⁸ሺጜን እያጜ ጉቹካ፤ ውርካ እስራኤል ዮ፤ ኬልሺ ኡዋባ/ ዛርሲ ጉዋዩዬ ሕግ ጉዋዩዬ ፕርዻ ከራቁጝ [ጎርሺሼን] ከኦካ ራቅ ካጝ ሄክሾጝ ውር ጊታጝ ጌዬን ፓይላ ውር እን እርርሲዬን ሃይዕጝ፤ ከኦጝ ሳጊ ዾቅሼ ሃምካ ቶኦካ ይሁኔኔ ግያምሺሽ ራቁጝ ይሁሺኖጝ ሃእሺ•።²⁹ሺጜ ይንዻ፣ ከሌሜንካ እን ውርካ ኤፍሶን ጥሮፊሞስ ናንዳካጝ ጌዬኬ ጳውሎስ ኦካ ከተማ ቱዎጝ፣ ዋሽኬ ኦኮኑጝ ጳውሎስ ቦወ እሺዻዬ ሁሉኬ ሃምካ ቶኦካ ይሁኔኑጝ።³⁰ከተማ እን ፓይላ ዋራቂያ፤ ዛርሲዻ ጉኬ ኦጉዋይ ኣኔዬ ፓዬና፤ ጎም ጳውሎሴ ጁጁሬ ቡልሼያ ከኦይካ ካራምካ ቶኦካ ይሁኔን ሹኑክ፤ ሃጌያ ሃፑካንዻ ይሪካ።³¹ዎሼ ኒሼንዻጝ ከተማካ ኢየሩሳሌም ዋራቂያ ካሎን፤ ሃሳዋ ኔኒዻ ሄክሻ ሃምካ ውር ታቺ እንካ ፓርካ ሮም።³²እንግንዻ ይሪካ ቦው ውር ታታቻንካ ፓር ክየም ክየሜ ፓፃኗኔ ጉኬ ፓያ ሃሚን ጊዬዩጝ፤ እንግንዻ ከሹ እን ጌዬ ታታቻንካ ፓሬ ፓፃኗኔ ጎይዳ ጳውሎስ ሙሬን።³³ታቺ እንካ ፓርዻ ኩይ ዲያወ ጎማ እሺ፤ ካቁሜኬ ሰንሳላ ዻውጝ ሜይሼና፤ ከኦይን ኣዬ ኒኔ ሻሜ ኦዬ ኣንሻ።³⁴ዛርሲዻ ቶና ሃሳው ክያጃ ክየምያጝ፣ ቶና ፕር ሃሳወን ክያጃ እንቃ፤ እን ናሹጝኬ ባጬን ጊዬዩጝ ታቺ እን ካዋዬ ኦኬ ክየምጵንዻጝ ካኒ ቻሊኬን፤ ዬ ካቦሼ ጳውሎስ ሃምካ ራቅካ ፓሩጝ ሜይሼና።³⁵እን ናሹጝኬ [ቻልክሚኔንካ] ዛርሱጝ፣ ጳውሎስ ሄክሼ ሃምካ ቱልሼኑጝ ፓፃኗን ካዼቶጝ ማቲሼያ እንግን ጊዲ።³⁶ዛርሲ እን ዻዬኬ ታካ ሁርዻ፤ ሺጜን ቡልባዬ/ ጋኔን ኡቹኬን።{ጳውሎስ ሜይሼያ ዛርሲ}³⁷ፓፃኗንዻ ሺጜ ሃምካ ራቅካ ፓር ጎሜ ፓዬኑጝ፣ ጳውሎስ ዋይሼ ታቺ እንካ ፓር ካሜይሼ እን ክየሙጝ ናሺሼ ኣንባ? ታቺ እንዻ ሺጝ እያጝ የእባጅያይ ቶካ ግሪክ?³⁸እን ከኦካ ሌሜንካ ይጝ የቲትህ [ኦኬ ጋራዬ] ይዕሲሼ ውር ሺ ኣሁር ጊታይካ ኒሽ ናፒሲካ እያጝካ ቦናጝ የማር ግብፃዊዬኒ?³⁹ጳውሎስዻ ሺጝ፤ ኤኣንካ ከኦካ እን ኣኔን ኪልቅያጝ ሃኣይ ውርካ ኣይሁድ እንካ ከተማካ ጠርሴስ እን ጊባጆጝ፤ ካሃሳውኔ ዛርሱጝ ናሺሼ ኣንባ።⁴⁰ጳውሎስዻ ታቺ እንካ ፓር ናሺሼ እሹጝ ጩዋ፤ ዾር ኦይ ኣይ ዼጌ ዹዋል ዛርሲ ከቡዋዌ፤ ፓይላ ከሹ እን ቆቤ ሹዩጝ፤ ከቶካ ዕብራይስጥ ሺጝ እያጝ፤

Chapter 22

ሃፑክ 22¹ጪኒጌን ናኒዬ ሹቡጌን ናኒዮ፤ ዋይባ ጋን ዋሼንካ ኣን ኤምኑ ኬሌን ናኒ።²እሺዻ ሃሳወንኬ ቶካ እብራይስጤ ከሹ እን ዋዮጝ ከኦካ ሌሜን ኔኒ ካሎን ቆባ ሹይ። ጳውሎስዻ ሺጝ እያጝ፤³ኣን ከኦይን ጌዬንኬ ኪልቅያ ሃኣዬ ውርካ ኣይሁድ እን ጅሼ ጠርሴሱጝ፣ ዬ ሃጌጵሾጝ ሃኦካ ከተማጝ። ሕግካ ሹቡጌን ጉዋዩ ሃኡፒ ኦካ ጃፍካ ገማልያል ዱቡዬ ሃእርርያ ከሊኪ፤ እየው ሹጝ ከእያይ የሻምቴ እያጙጝ ኣንዻ ሃኣንሼን ባሪዮ እያይ ሻምሼን።⁴ጊታይ ዻዬ ጉዋሩጝ ሌይ ሃምካ ሄክሺሼ ኣርሼኑጝ ሃዋኬዬ፣ ሃቁሚ ጁማንዻ ሃኣጛንዻዬ ሃኣኔን ቶኦካ ቁሜን ዾቅሼን።⁵ዋድማ ጊታይ ናኑጝ ኣይኒን ታታቻንካ ውርካ ቃሹጝ ውርካ ካራምዻ ፓይላ ካማኝሺዮጝ ቻሊባ። ሃቦኬ ኦግዬይ ወርቀቴ ሃምካ ጊታይ ኣኔን ደማስቆጝ ጪኒጌን ጉዩ ከፓዬን፣ ሃቁምሺሽ ውራን ጊታጜ ካቡሼ እያጝካ ኢየሩሳሌሜ [ካቃጥሲዮጝ] ሃኣኔን ሃሚን ኩይሼን።⁶ሃኣኒና ፓዬንዻዬ ሺጜ ቲፓ ማቲዬን ሃሄክሽባ ደማስቆ፤ ሉጉድ ኦሜሌል ታቺ ላሉጛ ማራ ናኒ፤⁷ኣንዻ ሃቡዲያ ዳሊ ክያኒ፤ ከኦይን፣ ሃዋያ ናቂዲ ኬና ዋይሼኣን ሳውል፤ ሳውል ሃናንዳካ ኦ የዋኬ ኣኑጝ?⁸ኣንዻ፣ ሃሺጚ ታቹጝ ዮ፤ እን የኣይ ኒን? እሺዻ ዋይሼ ኣን ሃኣይ ኢየሱስ እንካ ናዝሬት የዎኮጝ።⁹ውር ጊታይ ኣይኬ ኣንዻ ጌያ ኦሜሌል እኑጝ፤ ኣይባዬ ካኒ ዋይኬን ናቅዲ ውር ሃሳውኔ ኣን ከሊኪ።¹⁰ኣንዻ፣ ሃሺጝ ታቹጝ ዮ፤ ካሻም ኦ?«ታቺ እንዻ ዋይሼ እን ናሹጜ ካምሼ እያጝካ ደማስቆጝ፤ ከኦይንዻ ኦይን ኣሽክዬን ካሁሉኩሼ እን ፓይላ ሜይሼ እንባ።¹¹እን ናሹጝኬ ሼሽክዬንካ ኦሜሌል እንዻ ናንዳካጝ ካርቡ ናኒ ኣዬ ሙሙዾጝ፤ ውር ጊታና ኣይኬ ኣን ጎም ቡዋናኒዬ እያንሼ ሄክሺሼያ ኣን ደማስቆ።¹²ከኦይን ውር ኬና ሺጜ ሐናንያ ኩና ሃም ናኑጝ ኣን ቶዬን፤ እሺዻ ሃውር ኬና ዻዬ ሕግ ሹቃዬ ከኦካ ውርካ ኣይሁድ ጊታይ ቆቤን ሃሚን ፓይላ ካሎን ጎቢዬ።¹³ዾር ኦካ ቆጩር ናኒዻዬ፣ ሺጝ ጪኔ ናኒ ሳውል ዮ፤ ካሻምሼያ እን ካርቡ ኑኑ ዋጭ/ ኣንዻ [ሃጌይያ ከኦይን]¹⁴እሺዻ ጩዋ ዋይሼ ኣን እያጝ፤ ኣምላካ ሹቡጌን ጉዋዩ ከእባጅ ክያጃ ኔኒዬ፣ ከጌይ ጫንቃል ኣዬን ኔኒዬ ክያጃ ኔኒ ከዋይሺሽ ከቶ ኑኑዬ እድያ እን፤¹⁵ናንዳካ ኦይን የጌዬዬ ናንዳካ ዳቢ እን የዋዬዬ ከኦካ ማሪካ ውር ፓይላ የማቲባ ማኝዬ።¹⁶ኣኪ፣ ጋን የካሊ ኦ? ናሹጜ ሺው ሮጝ ኔኒዬ ኡፓ፤ ጌይባ ከኦካ ሴሶዻ ጫንቃል።¹⁷ሃዋካ ኩይ ኢየሩሳሌሜ ሃይወን ኦካ ቶኦካ ይሁኔንዻዬ [ሃጌርሺኔያ ኣን ኤምኑ]¹⁸ታቺ እንዻ ሃሳውኔ ኣኔ ሃጌይያ፤ እሺዻ ዋይሼ ኣን ቱልባ ይሪካ ከኢየሩሳሌም/ ናንዳካ ኣን እን የማኝሺዮጝ ዋይኬኔ።¹⁹ኣንዻ ሃሺጚ እያጝ፤ ታቹጝ ዮ፤ ውራን ጊታይ ኣምኒኬ እን ናንዳካ ቁሜኔ ሙሬኔ፤ ሃሺሪያ ጆሌ ኦጉዋይካ ቶኦካ ይሁኔኑጝ ውራን ጊታጝ ጊባጃ፤²⁰ፕርዻ [ሰማዕት] እን ኑኑጝ ከሹ እን ኒያቡካ እስጢፋኖስ እሪኖጝ፤ ሃቱምኪ ዋድማ እንግዬይዬ ሃዾሪ ኦይካ ራቅ እኔ ሃኣኔን ኣፓላካ ውር ጊታይካ ኒሺኔን ባኬን።²¹ታቺ እንዻ፣ ዋይሼ ኣን ካምባ፤ ሃይዕሲሼባ እን ኦዹክ ሃምካ ውር ጊታይ ማር ይሁኔኑጝ።{ጳውሎስ ኣዬ ውርካ ሮም ጊባጃ}²²ዛርሲዻ ሌይ ሃምካ ሃሳወ ክያጃ እኑጝ ዋያ፤ ዬ ከኦይን ጩዋ ከናቅዲ ጊዬይ ዼግ ሻሜን፤ ሺጝ ካቡልባ ይጝ ከኦካ ፔኑጝ/ ካኡፌኬ ዻቆጝ ሁሉኩሼኬኔ ጉቹኩሼያ እሺ።²³እንግንዻ ጉቹኬኔ ባኬን ኣፓላ ጊዬይዬ፣ ጋኔንባ ቡቡኒ ዾዮክ ቲትሼኔ፤²⁴ታቺ እንካ ፓር ካዾቁሼ ጳውሎስ ሃምካ ራቅካ ፓሬ ሃናንዳካ ኦ ዛርሲ ኡቹኩሼ እሹጝ ካሙሬ [ካማርምሪዮጝ] ሜይሼኔ።²⁵ጎምሼ ጳውሎስ [ዾዮክዻዬ] ኦና ሺጜ ሙሬኑጝ፣ ታቺካ ዽብ ና ዾሪ ኦካ ቆጩር ኔኑጝ ዋይሼ እንግን፣ ውርካ ሮም ክየም ኮምሼን ኣኔኬኔ ካሙሮጝ ይጝ ናሺሼ እየውባይ?²⁶ታቺ እንካ ዽብዻ ዋዬ እኑጝ፣ ኩይ ሃምካ ታቺ እንካ ፓሬ ዋይሼ እሺ የኣሽክዬ ኦጝ የእባጅያይ? ውር እን ይንጌ ሃውርካ ሮም።²⁷ታቺ እንካ ፓርዻ ኩይ ሃምካ ጳውሎሴ፣ ሺጝ እን ውሩጝ ይንዳ ሜይሼ ኣንባ፤ የኣይ ውርካ ሮማኒ? እሺዻ ሺጝ «እህ»²⁸ታቺ እንዻ ዋሼ ሺጝ፤ ኣን ሃጌዬ ውርካ ኦይኑጝ ሃቡሊ ቢሬ ጁዋኑዬ ጊያ። ዬ ጳውሎስዻ ሺጝ፤ ካርሲኬ ኦባ ጅሼ ኣኔ ሃኣይ ውርካ ሮማን።²⁹ዬ ከኦካ ውር ጊታይ ቃቢ እሺ መረምርዬኑጝ ጉካ ይሪካ፤ ታቺ እንካ ፓርዻ ኣዬ ውርካ ሮሜ ከሹ እን እባጆጝ፣ ናንዳካጝ ቁሜኬ ሰንሳላጝ ሪግሼና።{ጳውሎስ ኩያ ሃምካ ሌሜንካ ካራምካ ውርካ ኣይሁዱጝ}³⁰ከዻምዻ ታቺ እንካ ፓሩጝ ውርካ ኣይሁድ ክያጃ ልኪ እን ካሲሲዬ ጳውሎሱጝ ኣዬ ኦጝ ናንዳካጝ ዎሼ እባጄኑጝ፤ ከኦይን ታታቻንካ ውርካ ቃሼ ውርካ ካራምካ ኣይሁዴ ፓይላ ካፑኡጭዮጝ ሜይሼና፤ ጎምሽ ጳውሎስዻ [ከኦይን ኣይ ዼጌ] ሪባ ኦካ ማሪ ጊዬይ።

Chapter 23

ሃፑክ 23¹ጳውሎስዻ ከሁቤኔ ሃምካ ውር ጊታይ ቆቢ ቶዬን፣ ሺጝ ጪኒጌን ናኒዮ፤ ኣን ሌይ ሄክሼ ሹ እንካ ሹጝ ሃዋካጆልያ [ከዴንታ] ጫንቃል ኦካ ማሪካ ባሪዮ።²ከሹ እን ውርካ ቃሽ ታቺ እን ሐናንያ ውር ጊታይ ጎሪ ኦካ ቆጩርካ ጳውሎሱጝ ካሙሬ ቶግ ኔኑጝ ሜይሼና።³ጳውሎስዻ ሺጝ፤ እን [ግድግዳካ ኖራ] ባሪዮ ፕር ሙርባ እን፤ ከክያጃካ ሕግ የኡፌ ኣኔባ ኣን ካኮምሼኔ፣ ሕግ ኣኔኬኔ የሙሪያ ኣንያጝ ኣይን እንዻ የኦይድያ ሕግ።⁴ጊታና ጎሬ ኣኔን ኦካ ቆጩርካ ጳውሎስዻ ሺጝ፤ «የሾይዽዬ የይሪባይ ውርካ ቃሽካ ባሪዮ?⁵ጳውሎስዻ ሺጝ፤ ጪኒጌን ናኒ ዮ፤ ኣዬ ውር ታቺካ ቃሹጝ ሃናንዳካጝ ሃማሬ እባጄኑጝ፤ ሺጝ ኦይ ኦካ ታቺካ ዛርሲ ኑኑ ክያጃ ጋራ ሃሳወኔ ቶኳዬ።⁶ጳውሎስዻ ዛርሲ ቶና ኣዬ ሰዱቃውያን፣ ቶና ኣዬ ፈረሳውያን ናንዳካጝ እባጆጝ፣ ሺጝ ጪኒጌን ናኒዮ፤ ኣን ሃኣይ ፈረሳዊ እን ጅሼኬ ፈረሳዊ፣ እን የቦቴ ኮምሼኑጝ ሃኬ ናሹጜንካ ኣርሼን ቃቦ ሻሜን» ሺጝ እያይኔ ኡቹካ ኦካ ማሪካ ውር ጊታይ ቆቡጝ።⁷ከሹ እን ሃሳወ እኑጝ፣ ከኦካ ጫቃንካ ፈረሳውያኔ ሰዱቃውያኔ ቲታ ጎሬን፤ ውር ጊታይ ቆቢዻ ካሺያ ጋጝ ዻ።⁸ውርካ ሰዱቃውያን ሃጊታኬና ሺጜን ናሹጜንካ ኣርሼን ኣኔን፣ [ውርካ ኤርጎዻ መናፍሳታንዻ ኣኔኬንያጝ፤ ዬ ውርካ ፈረሳውያን ሺጝ ጊታይ ቆቢ ጊታጝ ፓይላ ኣኔ ጊታይ ኣምኒ።⁹ማቲያ ጎርኔን ታቺዻ፤ ከኦካ ጊታይ ኣይ ውርካ ፈረሳውያን ክየም ክየም ጊታይ ኣይ ውርካ እርርሲኔንካ ክያጃ ባካ ሌሜኑጝ ናሹጜ ሺጝ፣ ኦካ ውሩጝ ሃካና ጌያኬን ሴሶ ክየምጵንዻ፤ ክያጃ መንፈስ ወይ ውርካ ኤርጎጝ ካጊባጅ ኦ? ሺጝ እያይኔ ዜርሜና ካሎን።¹⁰ጎሬን እንዻ ናሹጝኬ ጊታይ ማር ሺጜን ካማር ጳውሎስ ሎጵሎጵ ሻሜኔ ታቺ እንካ ፓር ሪግሼና፤ ዬ ፓፃኗን ካጎቤዬ ካዎቼ እሺ ከኦካ ጫቃንካ ውሬ ካዾቁሼ ሃምካ ራቅካ ፓሩጝ ምውይሼና።¹¹ከምክር ኑዋ እን ዻይሼዻ ታቺ እን ዾር ኦካ ቆጩር ኔኒዬ ሺጝ፣ ጳውሎስ ዮ፤ ሃይ/ ከእያይ የማኝሺዬ ኣን ኦካ ኢየሩሳሌሙጝ፣ ፕር ከኦካ ሮምዻ ከማኝሺዬ ኣኑጝ ሁሉኩሼባ።{ቻልክሚኔን እን ሻሜካ ጳውሎስ ኒሼኑጝ}¹²ከሹ እን ሃሪሼዻ፣ ውርካ ኣይሁድ ፑኡሺሜኔ ከቻልክሚኔን ሌይ ሃምካ ኒሼ ጳውሎሱጝ ካማሬ ሩቡ ዱሜኑጝ ዜርሜና ከጋጝ። ከቻልክሞ እንዻ¹³ውር ጊታይ ዜርሜን ሃኬ ውር ኦይታም ሳጊ።¹⁴እንግንዻ ፓይ ሃምካ ታታቻንካ ውርካ ቃሼ ውር ጌጵሹጋኔ ሺጝ እያጝ፤ ሃማራ ጳውሎስ ኒሼኔ ካማርቴ ሩቡ ዱሜኑጝ ሃሻማያ ዜርማ ቁዋቃ።¹⁵ይንዳ ኣኪ እየው ኣይኬ ውር ጊታይካ ካራሜ፤ ናንዳካ ክያጃ እን ሜርሜርካ ሌሜን ኬና ኣይ ልኪ ሻምኬ ኦኮኑጝ የዎሽቴኬ ኦኔኒዬ ካይዕሲሼ ጳውሎስ ዮጝ ጉዩጝ ይወንባ ታቺ እንካ ፓሩጝ፤ ካኒ ሄክሽኬን ኦጜ ኡዋዻ ካኒሽቶጝ ሃኣያ ሼክሚ።¹⁶ኣይባዬ ውዋካ ጪኔካ ጳውሎስ ናንዳካ ቻልክሞ እን ከዋዬን፣ ሁሉክ ሃምካ ራቅካ ፓሬ ሜይሼያ ጳውሎስ ኦይን ሙኔን።¹⁷ጳውሎስዻ ከኦካ ታታቻንካ ዽብ ሺው ክየሜ ሺጝ እያጝ፤ «ውዋጝ ኦኬና ካሜይሼ ታቺ እንካ ፓር ናንዳካጝ ኣኖጝ ቦሼ እሺ ሃሚን ኔኑጝ።¹⁸እሺዻ ቦሼያ ሃምካ ታቺ እንካ ፓሩጝ፤ ታቺ እንካ ዽብዻ ሺጝ ጳውሎስ እንካ ቁሜን ሺው ኣኔ ሺጝ፤ ባርሻጝ ኦኬና ካሜይሼ እን ናንዳካጝ ኣኖጝ ካቦሼ ዮጝ ኑኑጝ ይወና ኣን።¹⁹ውር ታቺ እንካ ፓርዻ ጎም ቡዋካ ባርሻ እኔ ሻም እሺጵን ታራሬ ሺጝ፤ ኦይን የሺጜ ኣን ሜይሼን ሃኦ?²⁰ውዋ እንዻ ሺጝ እያጝ፤ ውርካ ኣይሁድ ናንዳካጝ ዎሺሼ ኦኮኑጝ ካጌዬ ሜርሜር ልኪ ሌሜዬ ጌዬኔ ዻሙ ከቦቴ ጳውሎስ ሃምካ ማሪካ ውሩጝ ካይሁኔ እኑጝ ቱሙያ።²¹ዬ ኦይድ ሺ ሺጜን፤ ናንዳካ ኦ ከኦካ ጫቃን ጊዬይ ጊታይ ኣይኬ ኦይታም ሳጉጝ ናንዳካ ኒሼን ሱዱሜኔ ጋኔን ኣንሺኔን።²²ውር ታቺ እንካ ፓርዻ ሺጝ፣ ክያጃጝ የሜይሼ ኣኑጝ ኦይ ውር ክየምጵንዻ ሜይሼኔ ኣጅሺሽ ባርሽ እኔ ይዕሲያ።{{ይዕሲሼያ ጳውሎስ እያጝካ ቂሳርያጝ}}²³ከኦይን ከኦካ ታታቻንካ ዽብ፣ ሺው ዻዌ ዋይሼ እንግን እያጝ፤ ከሰዓት ጂያንካ ምክር፣ ጊታይካ ፓይ ቂሳርያ ፓፃኖ ዽብ ዻዌ፣ ውርካ ኡኩሊ ዻዌ ኮርሲሲባ ውርካ ይያሪ ጊታይካ ፓሩጝ፤²⁴ፕርዻ ኣጁጙባ ቢ እን ጳውሎስ ካኡፌዬ ካካሜ ከሹቃ ሃምካ ታቺ ፊልክሴ ካሄክሾጝ።²⁵ቶክባ ወርቅትዻ ኬና ሺጚ እያጝ፤²⁶ከቀለውዴዎስ ሉስዩስ፣ናንዳካ ታቺ እንካ ፔን ጎቢዮጝ ፊልክስ፤ ሹቃ ካኣይሼ እን።²⁷ውርካ ኣይሁድ ሺጝካ ውሩጝ ጎሜ ኒሼን፤ ኣይባዬ ኣዬ ውርካ ሮም ናንዳካጝ ሃእባጆጝ፤ ሃኩይኬ ፓፃኗኔ ሃሄክሻ ዻዓሺያ።²⁸ሃናንዳካ ኦ ዎሼ ካሲሲዬኑጝ እባጄን ቦሼያ ሃምካ ታታቻንካ ካራሙጝ።²⁹ካሲሲዬዻ ሃናንዳካ ክያጃ ጊዬይ ዬ ካማሬ ሃምካ ኣርሼን ወይ ሃምካ ቁሜን ሄክሼን ሃእባጅያ።³⁰ዬ ውርካ ኣይሁድ ቻልክምሼን ውሩጜ ከሹ እን ሃዋዮጝ፤ ይሪካ ሃይዕሲሼያ ዮጝ ኑኑጝ፤ ጊታይ ካሲሲዬንዻ ዜርማ እን ጋዬኬ ጋጝ ከእሹጝ ካቦፓይኖጝ ሃሜይሼያ።³¹ዬ ፓፃኗንዻ ከእያይ ሜይሼ እንግኑጝ፤ ከምክር ቦው ጳውሎሴ ቦሼያ ሌይ ሃምካ ኣንቲጰጥሪስ።³²ከዻም ካሄክሺሻ ውር ጊታይካ ኡኩሊጵኑጝ ሻማ፣ ዶክ ዋካ ሃምካ ራቅካ ፓሩጝ።³³ውር ጊታይካ ኡኩሊዻ ከሹ እን ሄክሼ ቂሳርያጝ፤ ጋያ ታቺ እንካ ፔን ወርቀት እን ቶኮጝ፤ ጋዬና ጳውሎስዻ።³⁴ታቺ እንካ ፔንዻ ኳሜ ወርቀት እን ቶኮጝ ጩዋ፤ ጳውሎስ ኩኔኬ ኦን ኣንሼና፤ ከሹ እን ኣዬ ውርካ ኪልቅያዬ እባጆጝ፤³⁵ሺጝ ክያጃ ኑኑ ውር ጊታይ ካሲሲ እን ቦፓይኔያጝ ሃጌይባ፤ ከኦይን ካባኬ ጳውሎስ ኦካ ካርሚካ ሄሮድስ ቱዎጝ ሜይሼና።

Chapter 24

ሃፑክ 24{ጳውሎስ ኩያ ሃምካ ማሪካ ፊልክሱጝ}¹ከሹ ቾን ጩዋ፤ ታታቻንካ ውርካ ቃሼ ሐናንያ ከውር ጌጵሹጋን ክየም ክየሜ ከውርካ ባኬን ክየም ኬና ሺጜ ጠርጡለሴ ጎብሼያ እያጝካ ቂሳርያጝ፤ ካሲሲኔን እን ጊዬይ ኣኔንኬ ጳውሎስዻ ቦሼያ ሃምካ ታቺ እንካ ፔኑጝ።²ከሹ እን ሺወ ጳውሎሴ ኩኖጝ፤ ጠርጡሉስ ሺጝ እያጜ ሜይሼና ካሲሲኔን፤ ፊልክስ ታቹጝ ዮ፤ ከቦን ኑኑ ሹቃ ኡፓ ከሹ ጁዋኑ፤ ኦኬ ጶቅሲዬን ኑኑዻ ናንዳካ ዛርሱጝ ጌይሻ ላሻዽዬን፤³ኦጉዋይካ ራቄ ዋዳዬ ዴንታጝ ሃቦዋባ ከዋዛ ታቺ።⁴ኣይባዬ ከሳጊ ካማር እን ዻቺሼኔ፤ ከቱምኬ ኡዋው ኩንቡሌዬ ሃይወንያ ክያጃ ሹቃ እን ኑኑጝ።⁵ውሩጝ፤ ከውርካ ኣይሁድ ጊታጝ ኣኔን ዳሉጝ ክያኒ ፓይላ ጫቃን ክያኒ ማቲ ቡርቂዬ ቲትሼ ጆሌ ኦኬ ጋራጝ፣ ፕርዻ ከውርካ ናዝራዊ ማቲ ውር ታቺዬ ሃጌያያ።⁶ከኦይን ሳጊ ታም ቶኦካ ይሁኔን ሴሲዬንያጝ ሃጌያዬ ሃጎማያ። ከእያይካ ክያጃ ጉዋዩጝ ሃቃቢያያ ኮምሼን፤⁷ኣይባዬ ሉስዮስ እን ኣይ ታቺካ ፓሩጝ ኩኔ ከቁዋቅቲ ታቺ ዎችኬ ኦካ ቡዋ ጉዋዩዬ ቦዋ፤ ጊታይ ካሲሲዬንዻ ካፓይኔ ኦኑኑጝ ሜይሼና።⁸ኣኪ እንዻ ቶይ እን ኤምኑዬ ክያጃ እን ሃካሲሲቴ እሺ ፓይላ ኣዬ ኣኩሉክ ከእባጆጝ የቻሊባ።⁹ውርካ ኣይሁድዻ ክያጃ እን ከእያይ ክያጆጝ ማቲዬ ከካሲሲኔን እን ራጵሼን ኬልሺያ።¹⁰ታቺ እንካ ፔንዻ ከሹ እን ኣይኔ ከዹዋልሺኔንካ ቡዋጝ፣ ጳውሎስ ሺጝ እያጜ ዋሻ፤ ካርሲኬ ቦን ጁዋኑዬ ሃማቲዬ ውርካ ኮምሼንካ ዛርሱጝ ሃእባጅያ፤ ዬ ዋሼን እንካ ማርሚኔን ናኑጝ ሃኬ ዋዛ።¹¹ናንዳካ ይሁኔን ሃኩኔ ኢየሩሳሌም ኣዬኬ ሌሜንካ ሹ ታጲላማጝ ኣይን እንዻ እባጄን የቻሊባ።¹²ጊታይካ ካሲሲዬን ከኦካ ቶኦካ ይሁኔን ዜርሜን ከውር ፓይላዬ ወይ ከቶኦካ ይሁኔን ወይ ከከተማ ቱዎጝ ወይ ከኦካ ራቅ ፓይላዬ ቲትሻ ዛርሲዬ ካኒ ጌይኬን ኣን።¹³ኣይን ጋን ናንዳካ ክያጃ እን ካሲሲዬ ኣኑጝ ቻሊኬን እን ሜርሜር ኣዬን።¹⁴ካኣይባዬ፣ እንግን ከእን ሺጜ [ኑፋቄ] ከጉዋርካ ታቺ እን ሃይወንባ ኣምላክ ካሹኔ ጉዋዩ፤ እን ሜይሺኔ ከክያጃዬ ቶኬ ከውርካ ቶካ ባሪዮዬ ፓይላ ሃኣምኒባ።¹⁵ፕርዻ ውራን ጊታጝ ፓይላ፤ ጫንቃሌ ካሴሶዬ ካቲቴ ከኣርሼን ክያኑጝ ከባሪዮ ሃኣኔ ቃቦ ሹቃ።¹⁶ዬ ከኦካ ማሪካ ውርካ ባሪዮ ካኣኔ መንፈስ ቅዱሱጝ ሹ ጮል ሃቁዋቅትሽባ።¹⁷ከቦን ጁዋኑዻ ጩዋ፤ ናንዳካ ውር ጊታይካ ቡርቁጝ ሃቦው ኦካ ኣይኔኔ መባዬ ሃኩንያ ኢየሩሳሌም።¹⁸እንግንዻ ከኦካ ቶኦካ ይሁኔን ሃኣሽኪ ክያጃካ ጫንቃል ጌዬኔ ጌያ ኣን፤ ጋሎካ ዛርሲዬ በጥባጥዬኔ ኣኔኬን።¹⁹ኣይባዬ ጋኔ ካሲሲኔንያጝ ካፓዬን ኦካ ማሪ ኑኑዬ ካካሲሲዬ ኣኑጝ ካሁሉኩሼ እንግን ውርካ ኣይሁድ ክየም ክየም ጊታኬና ፓዬንኬ ሃምካ ጎቢሼንካ እስያ ኣኔባ፤²⁰ወይ ጊታጝ ኣኔን ኦጝ ከሹ እን ፓዬ ሃምካ ታታቻንካ ካራሜ ሴሶ ኬና ጌዬ ኦናኒ ኣኔያጝ ካክያጅባ፤²¹ከኦካ ጫቃን ጊዬይ ከሹ እን ጎሮጝ ናንዳካ ናሹጜንካ ኣርሼን ሃሃሳዎጝ ከኦኬ ክየምጵንዻ እንቃ ሹጝ ሃካሲሲዬኔ ኦይን ሃኩኖጝ ኣኔኬን።²²ዬ ፊልክስ ናንዳካጝ እባጄ ጉዋርካ ታቺ እኑጝ፣ ሉስዮስ ኩናያጝ ናንዳካ ክያጃ ጉዩ ሃኣይባ እየው ቱሙዬን ሺጝ እያይኔ ዎኦሲያ ጊያጃ እን ከቃጣሮ።²³ከኦይንዻ ኣይ ጳውሎስ ኣርናሞዬ ካቶዬዬ ውርካ ናሺማ ኔኒ ካማሬ ሻወ ኣንሺኔኑጝ ካናሺሼ እንግባዬ ኤርግታ ታቺ እንካ ዽቡጝ።²⁴ከሹዋ ጩዋማ ጩዋ፤ ፊልክስ ኩና ከኝያካ ውርካ ኣይሁድ ድሩሲላ፤ ሺውሽ ጳውሎስዻዬ ክያጄ እን ካጋምኒዬኬ ኢየሱስ ክርስቶስያጝ ኡፔ ዋያ።²⁵ጳውሎስ ናንዳካ ጫንቃል ኣዬኔ ናንዳካ እሺ ኤምኑ ኡዋሩጜኔ ናንዳካ ኮምሼን እንካ ኩዋዌ ከሹ እን ሃሳዎጝ፤ ዬ ፊልክስ ሪግሼኔ ሺጝ፤ ካሹጝ ይን ጃኬና ቢያኬሌሜን ኣግሼ ኣንያጝ ሃሺውሽ እንባ፤ ጋን የቻሊባ ኩዬን።²⁶ፕርዻ ከኦካ ጳውሎስ ናንዳካጝ ቃቢዬ ጉቦ ቦወኑጝ፤ ሺውሼ ይሪካ ይሪካዬ ኣኔን ሜይሼን።²⁷ቦን ዻ ሳጊዮጝ ጩዋ፤ ፊልክስ ሁሉካ ኦካ ባልካ ጶርቅዮስ ፊስጦስ፤ ፊልክስዻ ሺጝካ ውርካ ኣይሁድ ዋዝንሲዬኔ፤ ኦይዳ ጳውሎስ ከውር ኮኑጝ ቁሞጝ።

Chapter 25

ሃፑክ 25{ጳውሎስ ኩያ ኦካ ሌሜንካ ፊስጦስ}¹ፊስጦስዻ ሁሉኬ ሃምካ ጎብሼን ከሹ ጂያን ጩዋ፤ ከቂሳሪያ ኩና ኢየሩሳሌም።²ታታቻንካ ውርካ ቃሼ ውር ጊታይ እያኒሼ ጆሌ ውርካ ኣይሁዴ ጊታይ ፑጪ ኦካ ማሪ ጊዬዩጝ ካሲሲያ ጳውሎስ።³ናንዳካጝ ዎሼ ጳውሎስ ጉዋር ክያኒ ጎሜ ኒሼኑጝ፣ ፊስጦስ ካቶይሼ እንግንባዬ ካቦሼ ኢየሩሳሌም ይወና ካሎን።⁴ፊስጦስዻ ሺጝ እያጜ ዋሼያ እንግን፤ ጳውሎስ ቁሜ ጌዬንባ ከኦካ ቶኦካ ቁሜንካ ቂሳሪያ፣ ኣንዻ ከዲያው ሃኩይባ ሃሚኑጝ።⁵ዬ ከኦካ ጫቃንካ ውር ታታቻን ጊዬይ ክየም ክየም ሺጝ ካፓዬንኬ ኣኔ ውር እን ኣኔ ሴሶያጝ ካቦፓይኔ ኦይን።⁶ፓዬኬ እንግን ሹ ሎንካይ ወይ ታጱጝ ጩዋ፤ ጎብሼያ እያጝካ ቂሳሪያጝ፤ ከዻምዻ ቆብ ካራምካ ኮምሼን ክያኒዬ ካቦፓይኔ ጳውሎሴ ሜይሼና።⁷ከሹ እን ጳውሎስ ኩኖጝ፤ ውርካ ኣይሁድ ጊታይ ፓዬንኬ ኢየሩሳሌም ጱዻ እሺ፤ ሃሳዋ ክያጃ ጁዋኑ ጊታኬና ማሬኬ ክያጃ ራጵሼን።⁸ጳውሎስዻ ሺጝ፤ ኣን ኣይን ከክያጃካ ኣይሁድ ኣይን ከቶኦካ ይሁኔን ወይ ኣይን ኦካ ቄሣሩጝ ሴሶ ኬና ቶኬ ኣኔኬኔ ዋሻ ክያጃካ ዳርኔን።⁹ፊስጦስዳ ሺጝካ ኣይሁድ ክያጃ ሹቃ ሻምሼኔ፣ ዋይሼ ጳውሎስ ናንዳካ ክያጃጝ ቱልሼ እያጝካ ኢየሩሳሌሜ ከኦካ ማሪ ናኒ ናንዳካ ኮምሼን ሺጝ የናሺያይ?¹⁰ጳውሎስዻ ሺጝ እያጝ፤ ኣይን ጋኑጝ ከቻሊዬ ቡሌኑጝ፣ ሃዾርያ ኦካ ሌሜንካ ካራምካ ቄሳር፤ እንዻ ከእያይ የእባጆጝ ከኦካ ውርካ ኣይሁድ ሃካና ኣሽክኬን ሴሶ ክየምጵንዻ፤¹¹ካኣይባዬ ኦናኒ ሴሶ ኬና ካሄክሼ ሃምካ ኣርሼንያጝ፣ ሃሺጝኬን ሃኣርሽኬን፣ ውርካ ኣይሁድ ጊታጝ ካሲሲኔን እን ቦሼ ኣኑጝ ዬ ማር ኣኩሉክ ኣዬንያጝ፤ ውር ኬና ካሳስክያ ኣይ ኣን እንግን ኣኔኬን፣ ሃሺጝያ ካዾቅሼ ኣን ሃምካ ቄሳሩጝ።¹²ፊስጦስዻ ሃሳውኔ ከውር ጊታይካ ሃሳውኖጝ ጩዋ፤ ናንዳካጝ ሺጜ ዾቅቴ ኣን ሃምካ ቄሳሩጝ ዋይሼ እሺ የኩይባ ሃምካ ቄሳሩጝ።{ፊስጦስ ከኦካ ቢቲ እን ኣግርጳ ኣንሼና ክሊማ}¹³ከሹ ጩዋማ ጩዋ፤ ቢቲ እን ኣግርጳዬ በርኒቄዬ ካቲቴ ቡዋካ ፊስጦሱጝ ጎብሼያ እያጝካ ቂሳርያጝ፤¹⁴ቆባ ኦይንዻ ሹ ጁዋኑ፤ ፊስጦስዻ ቲት ክያጃካ ጳውሎሴ ዋይሼ ቢቲ እን እያጝ፤ እን ፊልክስ ኦቼ ኦካ ቶኦካ ቁሜኑጝ ውር ክየም ኣኔባ ኦጝ፤¹⁵ከሹ እን ፓይሼ እያጝካ ኢየሩሳሌሙጝ፤ ታታቻንካ ውርካ ቃሼ ጌጵሹጋንካ ውርካ ኣይሁዴ ካኮምሾጝ ካሲሲያ።¹⁶ኣንዻ እን ካሲሲዮጝ ዾር ኦካ ሌሜንካ ውር ጊታይ ካሲሲ እሺዬ ናንዳካ ክያጃ እን ካሲሲዬ እሹጝ ቃቦ ኣይኔን ካኒ ጌይኬን ባሊዬ፣ ሳስክዬ ኣይኔን ናንዳካጝ ማሬ ዱሱሚኔንካ ሮማን ኣዬኑጝ ሜይሼያ እንግን።¹⁷ዬ ውር ጊታይ ካሲሲዬን ከሹ እን ፓይኔኬ ኣን ዮጙጝ፤ ክያጃ ኔኒ ሃካና ኬንሺያኬኔ ከዻም ውር ጊታይ እባጄ ቆቡጝ ካቦሼ እንግን ውር እኑጝ ሜይሼና።¹⁸ውር ጊታይ ካሲሲዬንዻ ናሹጜ ጎሬ ሃሳወንያጝ፣ ከእያይ ሃቃቢዮጝ ካኒ ቦፓይኔኬን ካሲሲኔን ቁዋቃ፤¹⁹ሳጊ ናንዳካ ይሁኔን ጊዬይዬ ናንዳካጝ ኣርሼን ኣኔዬ፤ ዬ ናንዳካጝ ሺጜ ጳውሎስ ሃእያይኑጝ ውር ኣኔን ናንዳካ ኢየሱስ ዜርምኔን።²⁰ኣንዻ ክያጃጝ ሻም እያን ካቡሎጝ ናንዳካጝ ሃካቢምኖጝ፤ ፓይሼ እያጝካ ኢየሩሳሌሜ ካኮምሼ ክያጃጝ ኣንሼና እንካ ናሺሼ እሹጝ።²¹ኣይባዬ ጳውሎስ ከሹ እን ሺጜ ክያጃጝ ካቶይ ሃምካ ቢቲካ ቢቱጝ ሁሉኩሼባጝ፤ ኣንዻ ሌይ ሃምካ ይዕሲሼ እያጝካ ቄሳሩጝ፣ ካጌዬ ኦካ ቶኦካ ቁሜን ካፑጝ ሃሜይሼንያ።²²ኣግርጳዻ ዋይሼ ፊስጦስ «ይንጌ ኣንዻ ውሩጝ ሃሳወንያጝ ዋዬን ሃዎሺያ።እሺዻ ሺግ ኣኪ ዻሙ የዋይባ።{ጳውሎስ ከኦካ ሌሜንካ ቢቲ ኣግርጳ}²³ከዻምዻ ኣግርጳዬ በርኒቄዬ ፓዬንኬ ጌጳሞ ታቺዬ፤ ከውር ታታቺ ጊታይ ኣኔን ዼጌ ከውር ታታቺ ጊታይ ኣኔን ከተማ ክያኒዬ ሻዋ ሃምካ ኡልማ እን ፑጪዬ ጃሎጝ፤ ከርጎካ ፊስጦስዻ ካቦፓይኔ ጳውሎሱጝ ሻማ።²⁴ከሹ እን ፊስጦስ ሺጝ እያጝ፤ ቢቱጝ ኣግርጳ ዮ፤ ፕር ከውር ጊታጝ ኣኔን ኦጝ ፓይላ፤ የቶያባይ ውሩጝ? ከኢየሩሳሌሜ ከቂሳርያ ኦጜ ውርካ ኣይሁድ ፓይላ፤ ካርሲኬ ጋኔ ውሩጝ ካኡፔኬ ዻቆጝ ሁሉኩሼን ሺጝ እያይኔ ጉቹኬ ይወና ኣን።²⁵ኣንዻ ኦይንካ ሄክሼ ሃምካ ኣርሼኑጝ ኦኬ ክየምጵንዻ ማሬ ኣሽክዬኑጝ ሃእባጅያ፤ ኣይባዬ ናንዳካጝ ሺጜ ካሁሉኩሼ ኣን ሃምካ ቢቲካ ቢታኑጝ ሃቱምያ ሃምካ ሮም ይዕሲሼን።²⁶ኣይባዬ ናንዳካ እሺ ካቶኩሼ ሃምካ ታቺ እን ሃካና ጌይኬን ኦኬና ግባጄ፤ ዬ ግያሜ ክያጃ እን ጩዋ ኦይንካ ቶኮጝ ናንዳካ ጌዬን ኦካ ማሪካ እየው ፓይላ ወይ ካሎን ፕር ቢቱጝ ኣግርጳ ዮ፤ ሃቦሼባ ኦካ ሌሜን ኑኑ፤²⁷ሃኦጝ ውርካ ቁሜን ክየም ይዕሲሼያ ሃምካ እን ኣይ ሳጊያጝ ክያጃ እን ካሲሲዬ እሹጝ ሃሳወን ኔኒ ኣኔባ

Chapter 26

ሃፑክ 26¹ኣግርጳዻ ዋይሼ ጳውሎስ፤ «ናንዳካ እን ኤምኑ ከሃሳውኖጝ ናሺሼያ እን» ከሹ እን ጳውሎስ ቲት ቡዋ ኔኒዬ ሺጝ እያጜ ሃሳዋ ክያጃካ ዳርኔን፣²ቢቱጝ ኣግርጳ ዮ፤ ውርካ ኣይሁድ ካሲሲኔን እን ቦሼ ኣን ፓይላ ሹጝ ኦካ ማሪ ኑኑ ዋሼንካ ክያጃካ ዻርኔን ሃቻሊዬ ሃሳወኑጝ ሃኮምሼ ኣን ኤምኑ ከውርካ ባሊ፤³ይንዻ እን ካሎን ሳጊ ዱሲዬንካ ውርካ ኣይሁዴ ዜርማዬ ፓይላ ናንዳካጝ የእባጆጝ፤ ዬ ከዶንሺዬ ዋይሺኔ ኣኑጝ ሃይወንያ እን።⁴ካኒ እባ ካርሲኬ ናሳሞ ናኒዬ፤ ኣይን ኦካ ፔን ናኑጝ ኣይን ኢየሩሳሌሙጝ ሃሻም እያን ሃኡፎጝ ውርካ ኣይሁድ ፓይላ እባጃ፤⁵ፕርዻ ካርሲኬ ሹ ጁዋኑዬ ናንዳካጝ ጊባጄ ኣኑጝ ከኦካ ይሁኔን ጉዋዩ ካሎን ከውር ጊታይ ኣይ ጁዋኑጝ ሃኣኔን ቱዎጜ ሃኣይኬ ውርካ ፈረሳውያን ክየምጵኔ ሃኡፎጝ ካሃሳዎጝ ጋይ ጊታኬና ካናሺያጝ ቻሊባ ክያጃ ጊዬይ ኣይኔን።⁶ካንዻ ሃካሲሲዬኔ ክያጃ እን ሃኩኔ ኦጙጝ፣ ባሪዮ ከክያጃ እን ሁሉኩሼ ባባኑጝ ሃናንዳካጝ ሃቃቢዮጝ።⁷ነጋዴ ጉዋዩ ታጵላማን ከምክሬ ሹሼ ዋድምሼ ባሪዮ ከሻኔ፤ ሙኔንዻያጝ ቶዬን ቃቦ እን ጋሊዬዻ ሃይዕጝ። ቢቱጝ ዮ፤ ውርካ ኣይሁድ ካሲሲዬ ኣኑጝ ሃናንዳካ ቃቦ እን።⁸ኣይባዬ የሻምያ ባሪዮ ከኦኮኑጝ ካማሬ ጊታይ ኣርሺ ቲቴን ቻሊዬኔ የኮምቶጝ ሃናንዳካ ኦ?⁹ኣይን ኣንዻ ሮጝካ ኢየሱስ እንካ ናዝሬቱጝ ከጉዋር እን ቻሊዮጝ ካሚኖጝ ሃቱምዬ ጊያ።¹⁰ሃኣሽክዬ ኢየሩሳሌሙጝ ሃእን፤ ሃቦኬ ኦካ ታታቻንካ ውርካ ቃሽ ጌጳሞዬ ሃቁምሺሽያ ውር ጊታይ ይሁኔ ጆል ባሪዮ ጁዋኑ፤ ካእንግን ኒሼንዻ ሃቱምያ፤¹¹ካዻብሺሺዬ እንግንዻ ሹ ጁዋኑ ኦጉዋይካ ቶኦካ ይሁኔን ሃሺሪዬ፤ ካሃሳው ክያጃካ ይሪኔኔ ሃኣኔን እንግን ጊዲጊዲ ሻሜን፤ ሃማንሽዻዬ ሌይ ሃምካ ፔን ጊታይ ጌዬን ኬከተማ ሹኑኩጝ ሃዻዬዬ ሃኣኔን እንግን ዋኬን።¹²ከእያይ ሹ ክየም ሃቦኬ ኦካ ታታቻንካ ውርካ ቃሽ ጌጳሞዬ ኤርጎዬ ከሹ እን ሃኩይሼ ደማስቆጝ፤¹³ቢቱጝ ዮ፤ ከቲፓ ሃኣኔንባ ጉዋር ክያኒዬ፤ ኦኬ ሜሌል ኬና ሳጊኬ ኦካ ሹሽ ከኦናኒዬ ባይዳን ናኒዬ ላሉጝኬ ፎላዬ ሃጌይያ፤¹⁴ኡዋው ፓይላ ሃቡዳያ ዳሊ ክያኒ፣ ዋይሼ ኣን ከቶካ ዕብራይስጥ፣ እያጝ ሳውል፣ ሳውል፤ ሃናንዳካ ኦ የዋኬ ኡዋውጝ? ፓሩጝ ኬልሺዬን ጊያምኔን ጁዋንቲሼባ እን» ሃዋይያ ናቅዲ ኬና ዋይሼ ኣን እያይ።¹⁵ኣንዻ ሃሺጝ፣ ታቹጝ ዮ፤ እን የኣይ ኒን።«ታቺ እንዻ ዋይሼ ኣን እያጝ፤ ኣን ሃኣይ ኢየሱስ እን የዋኮጝ።¹⁶ጋንዻ ናሹጜ ዾርባ ከጃፍ ኑኑ፤ ናንዳካ ኣንዻ እን የቶዬዬ ናንዳካጝ ካዹዋልሼ እን ኦይን ኣኔን ሌሜኑጝ ካማቲዬ ውርካ ዋድማዬ ማኙጝ ካጌጳሲዬ እኑጝ ሃኩኒያ።¹⁷ከዛርሲ ኑኑዬ ሃምካ ዛርሲ ጊታይ ሃይዕሲዬ እኔ ሃባይሺሽ እንባ፤¹⁸እንዻ የቦውባ ካርቡ ጊዬይ፤ ከሃምካ ድምጉ ሃምካ ሜሌሉጝ፤ ከሃምካ ጌጳሞካ እጁጝ የዋሼባ እንግን ሃምካ ባሪዮጝ፤ እንግንዻ ጌይባ ሺዕሺዬንካ ሴሶ፣ ከክያጃ ናኒዻ ኣምኒዬን ከኦካ ጫቃንካ ጊታይ ይሁሺኖጝ ጌይባ ሆርምኔን።¹⁹ኣኪ፤ ቢቱጝ ኣግርጳ ዮ፤ ከሹካ እን ሃጌዬኬ ፎላጝ ሃካና ሺጝኬን ሃኣሽኪኬን፤²⁰ኣይባዬ ከሌሜንካ ውር ጊታይ ቆቤን ደማስቆዬ፤ ዻይሼያጝ ከኢየሩሳሌሜ ከይሁዳዬ ጊታይ ኣኖጝ ፓይላ፤ ጩዋ ናንዳካ ዛርሲ ካሁሉክ ይሁኔኔ ካዋክሼ ሃምካ ባሪዮዬ፤ ካዹዋልሺኔ ካርቡካ ይሁኔንዻዬ ሃሜይሼንያ።²¹ውርካ ኣይሁድ ጎሜ ኣን ከቶኦካ ይሁኔን ክያኒዬ ዎሼ ኒሴኑጝ ሃናንዳካ ክያጃ እን።²²ኬልሾካ ባሪዮ ሌይ ኣይ ሹጝ ማርሼ ኣን ቶዬኑጝ፤ እየዎ፤ ሃዾር ኦጜ ናንዳካ ዺኒ እንዻ ናንዳካ ታቺ እንዻ ሃኪሊዬንባ፣ ማቲባ ውርካ ቶካ ባሪዮዬ ሙሴዬ ሺጛ ሙኔንባያጝ ክየምጵንዻ ሃካና ክያጅኬን፤²³ይንዻ ክርስቶስ ካጌዬ ጋሎዬ ከኣርሼን ክያኒ ካኣዬ ሌሜኔ ካናሹጞጝ ናንዳካ ዛርሲዬ ኣሕዛቤ ሃእን ካክሊዬ ኦሜሌሉጝ።²⁴ፊስጦስዻ ቱሚ ሃሳዋካ ጳውሎስ ኦይኔ ሻም ናቅዲ ኔኒ ዼጌ ሺጝ እያጝ፤ ጳውሎስ ዮ፤ የጌርሺኔያ ሹቦ ኑኑ፣ ጁዋንቲካ እርርሲዬን ኑኑ ጮይሻ እን።²⁵ዬ ጳውሎስ ሺጝ እያጜ ዋሻ፤ ይን ጎቢዬ ፊስጦስ ዮ፤ ይን ሃሃሳዎጝ ሃኣኩሉኬ ሊኪዬ ዬማር ጪዩዬን።²⁶ክያጃጝ ሃሃሳዎጝ ቢቲ እን እባጃዬ፤ ከኦካ ማሪ ኑኑ ከሻን ጋዛ ሃሃሳወንባ፤ ፕርዻ ማሬ ኦኬና ጋሽክዬ ከራሼን ኣዬኑጝ፤ ከኦካ ክያጃጝ ክየምጵንዻ ካማሬ ራሺኔኑጝ ሃኣይ ኣኩሉክ።²⁷ቢቱጝ ኣግርጳ ዮ፤ ውር ኬና ውር ኬና ካኤርምኔ ክያጃካ ውርካ ቶካ ባሪዮ ኣኔኬኒ ኤ? ጋን፣ ካጋምኒዮጝ ሃእባጅያ።²⁸ኣግርጳዻ ዋይሼ ጳውሎስ፤ የዋሽኬ ኦኮኑጝ ከሻሜ ኣን እያጝ ውርካ ባሪዮኪ?²⁹ጳውሎስዻ ሺጝ፤ ኣይንኬ ባዶጝ ኣይንኬ ጁዋኑጝ፤ ማር እንጵኔን ሺጝ ናንዳካ ጊታይ ዋይሼን ኣኑጝ ፓይላ፤ ከኦካ ሰንሳላጝ ቁሜ ኣን እንቃ ካማቲዬኬ ኣኑጝ ሃይወንባ ባሪዮ።³⁰ከኦይን ጩዋ ቢቲ እንዻ፣ ታቺ እንካ ፔንዻ፣ በርኒቄምዻ፣ ከውር ጊታይ ቆቤ ጋዬኬ ጋጝዻ ናሹጛ፤³¹ቱሌ ፓዬዻ፤ ሺጝ ውሩጝ ኣይንካ ቁሜኑጝ ኣይንካ ኣርሼኑጝ ካሄክሺሾጝ ኦኬ ክየምጵንዻ ካኒ ኣሽኪኬኔ ሃሳወኔ።³²ኣግርጳዻ ዋይሼ ፊስጦስ፤ ዋንቲ ውሩጝ ማር ሁሉኩሻ ኣን ሃምካ ቄሳር ሺጜንያጝ ቻሊሜንባ ኦቼን።

Chapter 27

ሃፑክ 27{ቦሼያ ጵውሎስ ከጋጊ እያጝካ ሮም}¹ካፓይሺቴ እያጝካ ኢጣሊያ ከሹ እን ቱምዮጝ፤ ጳውሎሴ ውር ዶክ ጊታይካ ቁሜኔ ሃምካ ውርካ ፓር እን ኣይ ቢቲካ ቢታኑጝ፤ ጋያ ታቺካ ዽብ እን ሺጜ ዩልዮስ።²ናሹጝኬ ኣድርሚጢሴ ሃምካ ማራካ ጎብሼንካ ኛፓስካ እስያ ሃሻዋ ጋጊ ጊታይ ፓይ [ወዶቦች] ሃካርሲያያ ጃሌንካ ኛፓስ፤ ውር እንካ መቄዶኒያ ኡፌ ኣኔን ተስሎንቄ ኣርስጥሮኮስጳ ኣኔንኬ ኡዋው።³ከሹ እን ዻይሾጝ ሃሄክሻ ሲዶናዬ፤ ዩልዮስዻ ጳውሎስ ክያጃ ሹቃ ዹዋልሺኔን ኩይ ሃምካ ናሺዺ ኔኒዬ ካጌዬ ኬልሾጝ ናሺሼያ።⁴ጩዋ ሃናሹጛ ከኦይኔ ሃፓያኬ ኛፓሴ፤ ፑጉ ናንዳካጝ ቶኩኔ ሌሜን ጉዋዩጝ፤ ሃኬልቅምንቴ ጎልዻካ ቆጵሮሴ ሃሳጊያያ።⁵ሃቁዋልንቴ ኛፓስ እን ኣኔን ኪልቅያዬ ጵንፍልያጝ ጩዋ ሃሄክሻያ ፔንካ ሉቅያ ራቅ እን ሺጜ ሙራጝ።⁶ጩዋ ታቺ እንካ ዽብ ጋጊካእስክንድርያ እን ኩይ ኢጣሊያዬ ሃክሼያ ኡዋው።⁷ሹ ጁዋኑ ሃፓያ ፓሌ ሃሄክሻያ ክራካ ቀኒዶስ ከጋሎ፤ ፑጉዻ ካፓይቴ እያጝካ ሌሜን ከሹ እን ሃርጌ ኡዋውጝ፤ ሃሻማኬ ቋጩርካ ሳልሙናዬ ሃላችሚናኬ ቀርርጤሴ ሃፓያያ።⁸ሃጎማ ማራማራዻዬ፤ ሃም ኦካ ቋጩርካ በላሲያጝ ሃሄክሻያ ሃምካ ፔን እን ከጋሎ ኣይ ሹቃጝ።⁹ሹዋጵሽ ሹ ጁዋኑዬ ናንዳካጝ ሳስክዬ ሹካ ቶሮንዽዬኑጝ፤ ከጋጊ ፓዬን ማቲ ኦኬ ጋራዬ ጊያ ጳውሎስ ሺጝ፤¹⁰እየው ውር፤ ጃሌን ኣዬ ጋራጝ፣ ከኦካ ጋጊዬ ኣንቲቲ ጊታይ ሃክሼዬ ፕር ኣይን ከኡዋዻጝ ካሄክሺሼ ኦኬ ጋራ ታቹጝ ጌያና ኦናኒዬ ኣጅሺሻ እንግን።¹¹ዬ ታቺ እንካ ዽቡጝ ከኦካ ክሊማካ ጳውሎስ ሳጊ ዋይ ክያጃካ ውር እን ቁዋል ጋጊዬ ኤምኑካ ጋጊዬ።¹²ባርጊንዻ ሃሚን ሳስክዬን ናንዳካጝ ዴንታ እን ማሬ ባሺ ኣዬኑጝ፣ ውር ጁዋናን ቃቢ እን ካፓያ ዱንኪዬ ፔን እን ሺጜ ፈንቄዬ ካካርሲዬ ጃሌን ጊዬዩጝ ሜይሼና ቱምዬን ጊዬይ፤ ራቅ እንዻ ሃኬና ጌዬንኬ ቀርጤስ ቶጉዬ ታጝ ሹሽ ዴቄዬ ታጝ ሹሽ ቱሌዬ ከዻርካ ታጝ ዴቄዬ።{{ሄሌቄንካ ኛፓስ}}¹³ፑጉ ዳዲ እንካ ቶጉጝ ከሹ እን ፑጎጝ እንግን ዋሽኬ እን ቃቢዬዬ ቡጭ ሙዎል እንካ ዾዮኬ፣ ጎም ማራካ ቀርጤሴ ፓያ።¹⁴ዬ ካኒ ጌይኬን ጁዋንዻ ካፔ፣ እን ሺጜ ካጋጉጝ ሳይሌ ቁዋቃ ናሹጝኬ ኦይካ ጎልዹዬ ኩንሼያ እንግን ካሎን።¹⁵ጋጊ እንዻ ናንዳካጝ ጎሜኬ ሄሌቆኑጝ ካይቅሼ ሃምካ ፑጉጝ ካኒ ቻሊኬን፤ ዬ ሃኦይዳ ጉዋሬ ሃላቺሚንቴያ ፑጉ።¹⁶ሃላቺሚንቴ ጎልዹ ዺታኬ እን ሺጜ ቄዳዬ ከሳጊዬን ዻቆካ ጋጊ እን ዻዓሺዬን ከዻቾ ጁዋኑ ሃቻሊያያ ጋጊ ዻዓሺዬን።¹⁷ጁጁሬ ቡልሼ ጋጊ እን ጳላሹጝ ጩዋ ጋጊ ካማር ላልምኔኔ ቁማ ማራማራ ኔኒ ከካያ፤ ከእን ሺጜ ስርቲስ ራቅ እን ኣይ ይያጩጝ ካማርኬ ጋጊ ኩዬ ዮቄኔ ናንዳካጝ ሪግሺኖጝ፣ ሃቺሺ ሻሪካ ጋጊዬ ከእያይ ናሺዮጝ ካማር ዮቄኔ ሻማ።¹⁸ሄሎቄን ናንዳካጝ ዻቺሼ እንግኑጝ፤ ከዻም ቦው ኣንቲቲ ጊታይ ሃክሼ ጋጊ ክያኒዬ ካርሲያ ሙዋ ክያኒ ኡፑትሼን፤¹⁹ከሹ እንካ ማክንሳዻ፤ ሻሪ እንካ ጋጉጝ እንካ ሌፔኔ እንካ ጎቤኑጝ ቁሜን ኔኒ ቡልኬ ቡዋ ጊዬይዬ ፓቅሼያ ኛፓስ ክያኒ።²⁰ሹ ጁዋኑ ናንዳካጝ ማሬ ሹሼ ቢሊዬ ጌዬን ቻሊዬኔ ፑጉ ናንዳካጝ ቁዋቅሼ ኡዋውጝ ቃቦ እን ኣኔ ካዻቆ ፓይላ ናንዳካጝ ካይዮ፤²¹ውራን ማር ሩቡ ኣሜኔ ቆቤ ሹ ጁዋኑጝ ጩዋ፤ ጳውሎስ ዾር ጫቃን ጊዬይዬ ሺጝ እያጝ፤ እየው ውር ዮ፤ እን ሃሜይሼ እየው ዋንቲ የዋይሺንቴያ ኣንያጝ፣ ከቀርጤስ የማራ ናሹጜንያጝ ኦኬ ጋራዬ ካዮዬ ሄክሽኬን ኡዋው።²²ኣይን ጋኑጝ ይህ/ ሃጋጊ ዬ ከኦጉዩ ናፒሲ ክየምጵንዻ ካህኬኔ።²³ከምክር ናካ ጊያጎጝ፣ እን ኣይ ኔኒዬ ባሪዮ እን ሃይሁኔዬ ውርካ ኤርጎ እን ይዕሲዮጝ ዾር ኦካ ቋጩር ናኒዬ፤²⁴ሺጝ ጳውሎስ ዮ፤ ኦይ ሪግሺኔን፤ ከዾሬ ኦካ ማሪካ ቄሳሩጝ ሁሉኩሼ እንባ፤ ዻቆካ ውር ጊታይ ፓይኬ እንዻ ባሪዮ ዻዓሺያ ዋይሼ ኣን እያይ።²⁵ዬ እየው ውር ዮ፤ ይህ/ እሺ ከእያይ ሜይሼ ኣኑጝ ካኣዬ እያይ ሃኤርሜንባ ከባሪዮዬ።²⁶ካኣይባዬ፤ ካቦሼ ኡዋው ኦካ ጎልዹ ክየሜ ካፓቅሼ ኡዋው ኦይኑጝ ሺዽኬን።{ኦካ ጋጊ እን ኦኬ ጋራ ሄክሾጝ}²⁷ከምክር እንካ ታጵ ኦይድሳጝ ከኦካ ኛፓስካ ኣድርያ ሃቡቢና ዮጜ እያጜ፤ ከምክር ጫቃን ውር ጊታይካ ጋጉጝ ዋሽኬ ኦኮኑጝ ሄክሼ ዳሊዬ፤²⁸ካያ እንካ ሄክንሲዬኑጝ ፓቅሼ ዱቡዬ ቶያጝ ቱላቲካ ሙዋ ቱላቲሽ ሚትር ኦይታሜ ጌያ፤ ፕር ከሹ ጩዋዻ ፓቅሼያጝ ቱላቲ ኔኒ ማቲያ ሚትር ማካንታም።²⁹ካማር ሃምካ ራቅካ ባይ ቡዴኔ ሪግሼኔ፤ ከታካ ሁርካ ጋጊ ሃንቺሺያ ኦይን ሳሪዬ ኣሁር፤ ካሃሪሼዻ ጋኔን ይሁኔን።³⁰ውር ጊታይካ ዋሽኬ ኦኮኑጝ ፓቅሼ ኦይንካ ቶሊ ሌሜኔ፤ ጎብሽ ጋጊ ዽኒ እኔ ታማ ዾቄን።³¹ጳውሎስዻ ዋይሼ ታቺ እንካ ዽቤ ፓፃኗኔ፤ ውራን ጊታጝ ማራ ጋጊ ክያኒ ካፍ ጌዬንያጝ እየውዻ የቻሊያኬን ዻቄን።³²ከሹ እን ፓፃኗን ቃጪጭ ካያኔ ጋጊ ዽታኬ እን ካሙሬ ጋጊ ክያኒዬ ካሺዽዮጝ ጎቼያ።³³ሌይ ሃም ሺጜ ሃሪሼንዻ፤ ውር ፓይላ ካኣም ዳዓኖዬ ጳውሎስ ሺጝ እያጜ ይወና እንግን፤ ሹ ታጵ ኦይድ ፓሲ ሻን ጉዩ ኑሼኔ የኣማኬን ኦኬ ክየምጵንዻዬ ቆቢሻያ ቶሮንዽዬን ጉዩ፤³⁴ዬ ጋን ናንዳካጝ ቁዋቅትሼ እየው ከኣምቴ ሩቡጝ ሃይወንያ እየው፣ ከኦካ ጫቃን ጉዩ ኣይን ከኦካ ጪራሽካ ሹቦ ኔኑጝ ውር ክየምጵንዻ ኬናካ ዱም ኣኔኬኔ።³⁵ሺጜ እንዻ ጩዋ፤ ቦው ባላሻዬ ከኦካ ማሪካ ፓይላ ይሁሼና ባሪዮ፤ ጩክዻዬ ካርሲያ ኣሜን።³⁶እንግን ፓይላ ካሽ ቃው እንግኔ ቦው ባላሻ እኔ ጋማ።³⁷ከኦይካ ጋጉጝ እንግን ፓይላ ጋይ ውር ዽብ ክየሜ ሶጳታም ላዌ።³⁸ጋሜ ናዓሼዻጝ ጩዋ ቦው ሲንዲዬ ከሙዋ ክያኒ ፓቅሼን ዴጪቲካ ጋጊ እን ሻማ ባዶ።³⁹ከሹ እን ሃሪሼዻ፤ እን ሄክሼ ሃምካ ዳሉጝ ካኒ ጊባጅኬን፤ ኣይባዬ ጌይ ማራማራካ ኛፓስ ክያኒ ጩዎኑካ ይያጪዬ፤ ሺጝ የቻሊያያጝ ካጁጁሬ ጋጊዬ ካሄክሺሼ ሃሚኑጝ ቱምያ።⁴⁰ጩዋ ቃጩጭ ኦግታና ቶሊዬ ፓቅሼ ኛፓስ ክያኒዬ ፓያ፤ ካያ እንካ ይባይዻ ቡላ ከሹ እን፤ ሻሪ እንካ ታካ ሌሜንዻ ናንዳካ ፑጉ ሻም ዴጌ ፓይሼያ ሃምካ ማራካ ኛፓሱጝ።⁴¹ኣይባዬ ጋጊ ሙኔ ይያጪዬ፤ ዱማ ዳሊ፤ ሃፑክ እንካ ታካ ሌሜንዻ ያይጪ ሻዌ ሺጝ ሃቱልኬን፤ ሃፑክ እንካ ታካ ሁርዻ ናንዳካጝ ሄሌቆን፤ ሙሬ ካሎኑጝ ካርሲያ ጩጩኩኔን።⁴²ፓፃኗንዻ ከኦካ ውርካ ቁሜን ክየምጵንዻ ታማ ሮኬ ዻቄንያጝ ቱምያ ኒሼን።⁴³ዬ ታቺ እንካ ዽቡጝ ጳውሎስ ካዻቆጝ ናንዳካጝ ዎሾጝ፤ እን ቃቢዬዻ ካማር ሙኒኔኔ ሃርጌያ እንግን፤ ጊታይ እባጅ ሮኬንዻ ካቃልኬ ኦካ ጋጊዬ ካሌሜ ከኦካ ኛፓሴ ካኳትሼ እያጝካ ዳሉጝ፤⁴⁴ፕር ጊታይ ሺዺዻ ከኣንቲታን ወይ ከጋጊ እን ጩጩኬን ካቁም እንግኔ ካቱሌጝ ሜይሼና። ከጉዋር እን ውር ፓይላ ሄክሻ ከሹቃ ዳሊ።

Chapter 28

ሃፑክ 28{ጳውሎስ ከኦካ ጎልዹካ መላጥያ}¹ከሹቃ ሃሄክሽቴ ሃምካ ዳሉጝ ጩዋ፤ ጎልዹ እን ሺጜ መላጥያዬ ሺዎጝ ሃእባጃያ።²ውር ጊታይ ቆቤን ኦይካ ጞልዹ እኑጝ ዹዋልሼያ ኡዋው ሹቃቲ ኬና ኣይ ዋና፤ ኣኔ ጎቴ ጪራቲዬ ጉዋጝ ጉዌ ቦዋ ኡዋው ፓይላ።³ጳውሎስዻ ፑኡሺ ድሮዬ ሃክሼ ጉው ክያኑጝ፤ ናንዳካ ቄጪቲካ ጉው ዱብቴን ቱሌ እንዻ ቡዋ ኔኒ።⁴ውር ጊታይ ቆቤን ኦይካ ጎልዹ እኑጝ ከሹ እን ዱብቴን ቁሪዬ ቡዋ ኔኒዬ ጌዮጝ፤ ሺጝ ውሩጝ ከኣኩሉክ ሃውር ኬና ኒሺኔ ጆል ውር፤ ዻቅኒን ከኛፓስ ክያኑጝ ኣምላክ እንካ ኮምሼኑጝ ካኡፔኬ ዻቆጝ ካኒ ናሺኬን» ሺጝ እያይኔ ሃሳወና።⁵ዬ ጳውሎስ ይፓቲሼያ ቻች እን ኦካ ጉው፤ ካኒ ሄክሺሽኬን እሺ ኦኬ ጋራ ክየምጵንዻ።⁶ውራን ሺጝ ጋን ጋን ሩዋ ኔኒ ናሺባ ወይ ሉጉ ኣርሼ ቡድባ ሺጝ እያይኔ ጋኔን ካሊዬን፤ ኣይባዬ ቆቤ ቶይ ሹ ጁዋኑዬ ማሬ ኦኬ እንቃ ማር እሺ ሄክሼኔ ከሹ እን ጌዮጝ፤ ዋሽ ቃቦ ጊዬይዬ ሺጝ ይጛ ኣምላክ።⁷ኦካ ቋጩርካ ራቅ እንዻ ኣና ዳሊካ ታቺ እንካ ጎልዹ ፑፕልዮስ፤ እሺዻ ቦሼ ኡዋው ሃምካ ቶኦ ኔኒዬ ከሹቃቲ ቾችንሺያ ኡዋው ሹ ጂያን።⁸ሹኔካ ፑፕልዮስ ዴሜንካ ቄጪቲካ ሩዋዌ ጬሬሪዬ ኡጜ ኣኔባ፤ ጳውሎስዻ እሺ ኣንሺኔን ሁሉኬ ይሁኖጝ ጩዋ፤ ኣይሼ ቡዋ ኔኒዬ ባይሺሻ እሺ።⁹እንዻ ከሹ እን ሙኒኖጝ፤ ውር እንቃካ ቡርቂ ጊታይ ኣኔን ኦይካ ጎልዹ እን ፓዬኔ ባይሺሼና።¹⁰ጎቢያ ኡዋው ከጉዋር ጁዋኑ፤ ሹ እን ሃሼክቴ ከጋጊ ፓዬኑጝ፤ ኦግታይ ዎሺሽ ኡዋው ፓይላ ጋይሼያ ጋጊ ክያኒ።{ጳውሎስ ሄክሻ ሮም]¹¹ከትጌሽ ጂያንዻ ጩዋ፤ ከኦካ ጎልዹ እን ባርጊን ዾሬ ከጋጊ ክየም ሃካርሲያያ ጃሌን። ጋጊ እንዻ ኣዬካ እስክንድርያ [ከዾዮክ ኔኒ ኣዬ ታጵሼኑጝ ኣኔ ኦኬ ታቺካ ዲዮስቆሮስ]።¹²ሃሁሉካ ሃምካ ከተማ ሰራኩሴ ሃቆባያ ሹ ጂያን።¹³ጩዋ ሃፓያ ከጋጊዬ ሃሄክሻያ ሬጊዩም፤ ከዻምዻ ናንዳካጝ ፑጉ እንካ ታካ ቶጉ ናሹጞጝ ሃሄክሽቴ ፑቲዮሉስ ሃሹ እን ዻይሾጝ።¹⁴ሃጌያያ ሃሚን ጪኒጌን ጉዋዩ፤ እንግንዻ ካቆብቴ ከጋጝ ሹ ሶጳጝ ይወና ኡዋው፤ ከኦይን ጩዋ ሃፓይቴያ እያጝካ ሮም።¹⁵ጪኒጌን ጊታይ ጉዋዩ ኣኔን ኦይኑጝ ናንዳካጝ ዋዬ ፓይኔን ጉዋዩጝ፤ ሌይ ኣፍዩስ ፋሩስ፤ ፕር ሃም ሺጜ ኦካ ራጴን ጅያኑጝ ሄክሼ ቱላ ኡዋው ቦወን፤ ጳውሎስዻ ከሹ እን ጌዬ እንግኑጝ ጌጳሲያ ባሪዮ፣ ሌምያዻ።¹⁶ሹ እን ሃሄክሽቴ ሮም፤ ከፓፃኖ ጊታይ ባኬን ጳውሎሱጝ፤ ካቆብቴ ኡዋጵን ኦይኑጝ ናሺሼያ ኡዋው።{ጳውሎስ ኣኔን ባክኔን ክያኒዬ ክሊዬና}¹⁷ከሹ ጅያንዻ ጩዋ፤ ጳውሎስ ሺዋ ውር ታታቻንካ ኣይሁድ ክየምጵን፤ ከሹ እን ፑጪዬዻ ዋይሼ እንግን እያጝ፤ ጪኒጌን ናኒ ዮ፤ ኣን ክያጃካ ዛርሲ ጉዋዩ ወይ ካሹቡጌን ጉዋዩ ኦኬና ሃሚኔ ክየምጵንዻ ሃካና ሻምኬኔ፤ ቁማን ከኢየሩሳሌሜ ሳስክዬ ጋያ ኣን ውርካ ሮማን።¹⁸እንግንዻ ቶዬ ናንዳካጝ ማሬ ሴሶ ኬና ካሄክሼ ኣን ሃምካ ኣርሼን ጌዬኑጝ፤ ዎሻ ኣን ቡሌን።¹⁹ዬ ከሹ እን ውርካ ኣይሁድ ሚኖጝ፤ ሃሺጜ ሁሉኩሼባ ኣን ሃምካ ቄሳር ማቲሼ ኣን ጊድዬ፣ ኦኬ ኬና ካካሲሲዬ ዛርሲ ኣኔኬን ኦናኒ።²⁰ሃሺወ እየውዻ ናንዳካ ቶዬኔ ናንዳካ ሃሳውኔኑጝ ሃናንዳካ ክያጃጝ፤ ሃቁሙኔ ናንዳካ ሰንሳላጝዻ ሃናንዳካ ቃቦ እን ጋዬ እስራኤሉጝ።²¹እንግንዻ ሺጝ እያጝ፤ ናንዳካ እን ወርቀት ኬና ቶኬ ይሁዳዬ ክየምጵንዻ ካኒ ሄክሽኬን ኡዋው፤ ጪኒጌን ጊታይ ጉዋዩ ፓዬንኬ ሃሚኑጝ ናንዳካ እን ኦኬና ቦፓይኔ ወይ ኬና ሃሳወ ክያጃ ጋራ ክየምጵንዻ ኣኔኬን።²²ካኣይባዬ፣ ውር ናንዳካ ፑልታጝካ ይሁኔኑጝ ኦጉዋይካ ራቅ ፓይላጝ ካሃሳወ ኦኬ ጋራጝ ሃእባጃያ፤ ፕር ቃቦ ኑኑ ኣዬ ኦውጝ ሃዎሻያ ዋዬን።²³ጎምሼ እንግን ሹዻጝ ጩዋ፤ ማቲ ጁዋኑዬ ፓይና ኦይንካ ራቅካ ኡሲ ቦወኑጝ፤ እሺዻ ቦኬ ዻሜ ሌይ ኣይ ቃዩጝ ናንዳካ ጌጳሞካ ባሪዮ ክሊዬን እንግኔ ኣኔን እንግን ፓትሼን፤ ካርሲኬ ክያጃካ ሙሴዬ ውርካ ቶካ ባሪዮዬ ከፑሪዬን ናንዳካ ኢየሱስ ታማ እንግን ሱዱዬን።²⁴ውር ክየም ክየም ኣምኒ ክያጃ እን እሺ ሺጜዬ ቦዋ፤ ዬ ውር ዶክ ካኒ ኣምኒኬን፤²⁵ካኒ ዋይሼንኬን ጋጝዻ፤ ጳውሎስዻ ቱንሲ ክያኒ ሜይሼ እንግን ክያጃ ኬና ሺጝ እያጝ ጩዋ ፓያ፤ መንፈስ ቅዱስ ከታካ ውርካ ቶካ ባሪዮ ኢሳይያስ ከሊኪ ሺጝ እያጜ ሜይሼያ ሹቡጌን ጉዋዩ፤²⁶ካምባ ሃምካ ዛርሲ ጊታጝ፤ ዋይሼባ እንግን እያጝ «ዋዬን የዋያባ ኣይባዬ የጶቅስያኬን፣ ቶዬን የቶያባ፣ ኣይባዬ የጌያኬን።²⁷ሻንካ ዛርሱጝ ሹሙሜና ናቡ ጊዬይዻ ሹፔና፤ካርቡ ጊዬይዻ ሙሙዼና፣ ሃእያይንያጝ ጌይኬ ካርቡ ጊዬይዬ፣ ዋይኬ ናቡ ጊዬይዬ፣ ጶቅሲኬ ሻን ጊዬይዬ ዋኬ ሃባይሺሽ እንግንባ።²⁸ዬ ባይሺሼንካ ባሪዮ ይዕሲሼ ዛርሱጝ ከእባጅቶጝ ሃዎሺያ፤ እንግንዻ ዋይባ።²⁹ሃሳወ እን ጩዋ፣ ውርካ ኣይሁድ ዜርሜንኬ ጋጜ ፓያ።³⁰ጳውሎስዻ ከቶኦ እን ኔኒ ጎሜ ኡፎጝ ኦፓ ቦን ዻ ፓሲ፤ ውር ጊታይ ፓይ ሃሚን ኔኒ ፓይላ ኣኔንኬ ዋዛ ቦወን፤³¹ውር ክየምጵንዻ ካኒ ሃርጌኬን እሺዬ ክሊዬን ጌጳሞካ ባሪዮዬ፣ ናንዳካ ኢየሱስ ክርስቶስ ታቺ እን ካሎን ከሊኪ ኣኔን እርርሲዬን።

Romans

Chapter 1

¹ጳውሎስ እን ኣይ ውርካ ዋድማካ የሱስ ክርስቶሴ፣ ካኣይ ኬና ይእሲዬዬ እን ሺዌዬ ኣይ ናንዳካ ክያጃ ሹቃ እንካ ባሪዮ ዋናጝ፤ ²ናንዳካ ክያጃ ሹቃጝ ኬታካ ውር ጊታይካ ቶካ ባሪዮ ኬወርቀትካ ውር ጊታይካ ይሁኔን ሌምሼ ጋያ እሺ ቃቦ ሹቃ። ³ክያጃ ሹቃ እንዻ ሃናንዳካ ውዋ ኔኒ፣ ኬኣሩጝ ኣይ ቢዛካ ዳዊት፣⁴ፕር ኬመንፐስካ ባሪዮ እን ኣይ ዋናጝ ኬእን ናሹጜ ኬኣርሼን ክያኑጝ ኬእን ኣዬ ውዋካ ባሪዮጝ ናንዳካ እን ቁዋቅቱጝ ሃናንዳካ የሱስ ክርስቶ ታቺ እን ጉዋዩጝ ። ⁵ኬታይ ኔኑጝ ናንዳካ ሮጝ ኔኒ ኬኦካ ጫቃንካ ቶርሲ ፓይላ ካሺውሼ ውር ሃምካ ዋይሺኔን እን ጌዬኬ ኬታካ እምናቴ ሃጌያያ ኣይኔንካ ባሪዮዬ ይእሲኔኔ። ⁶ኣይኒን እየውዻ የኣዬኬ ኦካ ጫቃንካ ውር ጊታይ ካኣይካ የሱስ ክርስቶሴ ሺዎጝ።

⁷እየው ውር ጊታይ ናሺዬኬ ባሪዮዬ ኬኣይቴ ዋናዬ ጊታይ ሺዌዬ እየው ጊታይ ኣኔን ሮም ፓይላ፤ ኬሹኔ ጉዋዩ ባሪዮ፣ ኬየሱስ ክርስቶስ ታቺ እንዻ ኣይኔንካ ባሪዮዬ ሹቃቲዬ ካኣይሼ እየውባ።⁸ኬኦካ ፓይላ ሃሌምሺዬ፣ እምናት ጉዩ ናንዳካጝ ዋይኔ ኦካ ፔን ፓይላጝ፣ ናንዳካ እየው ፓይላ ሃጎሺባ ባሪዮ ናኒ ኬየሱስ ክርስቶስ። ⁹ሹ ጮል ሃቃቢዬ እየው እያኑጝ፣ ኬክያጃ ሹቃካ ውዋ ሜይሺኔን ባሪዮ እን ሃዋድምሺኔ ኬሸን ክየሙጝ ሃማኚ ናኒ፤ ¹⁰ሹ ጮል ኬይሁኔን ናኒ ሃቃቢ እየውባ፤ ፕር ጋንዻ ኬቱንሲ ኬቃቦካ ባሪዮ ካቦውሼ ኣን ጉዋሬ ካኩዋዌ ሃም ጉዩጝ ሃይዌንባ።

¹¹ካሺሼ እየው ኣይኔንካ መንፐስ እንካ ካቻሊሺ እየው ቁዋቅትሼኑጝ፣ ሃፖሽካዽያ እየው ኩዬ ቶዬን። ¹²ይንዻ ኣኔ እየዌ ኬእምናት እን ኣኔን ኦካ ኡዋው ክየም ክየሙጝ ካቁዋቅትሽ ጋጝባዬ ጊያ።¹³ጪኒጌን ናኒ ዮ፣ ኬእያይ ኣይሼ ኣን ኦካ ቶርሲ ዶኩጝ፣ ኬጌዬኬ ኦጉዩዻ ኦኬ ሹቃጝ ሹ ጁዋኑ ሃኣኔንባ እንካ ኩዋዌ ሃሚን ጉዩዻ ቃቢዬኔ፣ ዬ ሌይ ኣይ ጋኑጝ ኬእባጅቴ እን ሃርጌ ኣኑጝ ሃዎሺያ እንኬ እባጅቶጝ።

¹⁴ውር ጊታይ ኣይ ግሪኬ ጊታይ ማር ውርካ ግሪክ ኣዬኔ፣ ናንዳካ ውር ፓካላኔ ውር ጊታይ ማር ኦኬ ጶቅሲዬኔ፣ ሃኣኔ ባጃ፤ ¹⁵ናንዳካ እየው ጊታይ ኣኔን ሮምዻ፣ ሃፖሽካዽዬ እየ።

¹⁶ሃቦክንዺኬን ኬክያጃ ሹቃ፤ ናንዳካኦ ናንዳካ ውር ጊታይ ኣምኒ ፓይላ ካኣይሼ እንግን ባይሼኑጝ ሃቁዋቅቲካ ባሪዮ፤ ይንዻ ኬሌሜን ሜይሼ ውርካ አይሁድ፣ ኬኦይን ጩዋ ሜይሼ ቶርሲ። ¹⁷ጫንቃል ኣዬንካ ባሪዮ ዹዋልሼና ኬክያጃ ሹቃ፤ ጫንቃል ኣዬን ኔኒዻ ካርሲኬ ሌሜኔ ሌይ ኣይ ቱንሱጝ ሃእን ኣይኬ እምናቱጝ፣ ኬእያይ ሺጜ፦ "ጫንቃል ኡፓ ኬእምናቴ" ቶኮጝ።¹⁸ውር ጊታይ ኬጋራቲ ጊዬይ ሃጄ ሺእሺ ኦይን ኣይን ኣይ ኣኩሉኩጝ፣ ኬናንዳካ ዎንጄል ጊዬይዬ ጋራቲ ጊዬይ ፓይላ ማኒቲካ ባሪዮ ኩምባ ኬፖላ ዶዮ፤ ¹⁹ኦይንካ ቻሊዬ ክያጃካ ባሪዮ እባጄኑጝ ኦጊዬይ ሃጃ፤ ናንዳካኦ ባሪዮ ዹዋልሼያ እንግን ጃ።²⁰ካርሲኬ ኦባ ሙኔ ፔኔ ዴንታካ ባሪዮ እን ማር ጌይኔኑጝ ይንዻ ሃቁዋቅቲ እን ኔኒካ ቦንካ ቦኔ ባሪዮ ኣዬን ኔኒዬ፣ ኬኦካ ኦጊታይ ሙኖጝ ጌዬንባ ጃ፤ ዬ ውር ኦኬ ኬናካ ካይሲ እንግን ኣኔኬን።

²¹ጊባጅኒን ባሪዮጝ፣ ካኒ ጎቢኬን እሺ ኬእያይ ኣዬ ባሪዮጝ፤ ካኒ ጎሺኬን እሺዻ፤ ኣይባዬ ቃቦ ጊዬይ ማቲያ ማም እያይ፤ ሸን እን ጊዬይ ማር ኦኬ ጶቅሲዬንዻ ድማ።²²ሺጚኒን ኡዋው ሃኣያ ፓካላጝ፣ ማቲያ ኣርሹጉ፤ ²³ጎቢንታካ ባሪዮ እንካ ቦንካ ቦኑጝ ኬውር እንካ ኣርሹጝ፣ ዋሼያ ሃምካ ኦይን ጋሽኪዬኬ ኩባሬ፣ ኬዳቢዬ ኬዳቢ ጊታይ ሙኔዬ ጁጁሬን ኬክያጜ።

²⁴ዬ ባሪዮ ኬኣርግማካ ሸን እን ጊዬይ ቋቅኬ ሴሶጝ እንግን ጋይኬ ጋጜ ካጋሽኪሼ እንግን ኤታጋን ኦኬ ጋራጝ ሳስኪዬ ኣያ እንግን ኦኬ ጋራ እን ማሬ ዋና ሻሜኑጝ። ²⁵ኣኩሉክ ኣዬንካ ባሪዮ ዋሼያ ሾሮ ክያኒ፤ ኦናካ ይሁኔ ባሪዮጝ እንግን ይዌና ኦጊታይ ጋሽኪዬኬ ቡዋጝ፤ ዋድምሼናዻ፤ ባሪዮ ኬቦንካ ቦን ሃኬና ጎሺዬ፤ አሜን።

²⁶ኬናንዳካ ዳቢ እን ባሪዮ ሳስኪዬ ኣያ እንግን ኣርግማ እን ኣይ ጋራጝ፤ ኣይኒን ሃኣጛንዻ ኦይን ኣሽክዬን ካሁሉኩሼ እንግኑጝ ውቡሼያ ሃምካ ኦይን ኣሽክዬን ካማር እንግን ሁሉኩሼኑጝ። ²⁷ኬእያይዻ ጁማንዻ ጎይድ ሃኣጛን ጊታይካ ኣይሼ እንግኔ ቡሌ ጆል ሃኣጛን ጊዬይ፤ ጁማንዻ ኣሽክሼያ ጋጝ ኦኬ ጋራ፤ ናንዳካ ኦኬ ጋራ ጊታይ ጋሽኪዬ ጆሎጝ ቂጣት እንካ ሁሉኩሼ እንግኑጝ ቦሼያ እንግን ኤታጋን።

²⁸ኬኦካ እንዻ ሳጊ ኬቃቦ ጊዬይ ኬእን ሺጜ ባሪዮ እባጄን ዎሺሽኬኑጝ፣ ኦይን ኣሽክዬን ካማር እንግን ሁሉኩሼኑጝ ካጋሽኪባዬ ባሪዮ ሳስኪዬ ኣያ እንግን ሾቦ ኬናካ ማር ኣግዬን።²⁹ኬሃይናቲካ ሴሶ ፓይላ፣ ቋቋ ኬዎንጄሌ፣ ኬጋራቲዬ፣ ኬዛላሞዬ ኬጃካማዬ፤ ሃጊታኬና ቋቅኬ ምኒኔኔ፣ ውር ኒሺኔኔ፣ ጓሬኔ፣ ሱዱማዬ ጃካማዬ፤ ሃጊታኬና ኣይ ውርካ ቆፁሞዬ፣ ³⁰ሃሳውኔ ጆል ሩዋካ ውሬ፣ ምኔ ጆሌ ባሪዮዬ፣ ይሪኔ ጆል ውሬ፣ ጊታኬና ኣይካ ጵራጵራዬ ካቃያዬ፤ ሃጊታይ ዎሼን ጉዋር እንካ ጋሽኪዬ ኦኬ ጋራዬ፤ ዋይሼንኬን ውራን ጊዬይዻ። ³¹ጋይ ጊታኬና ማር ኦኬ ጶቅሲዬኔ፣ ላሊኔ ጆል ክያጃ እን ቱምዬዬ ማር ናሺማ ኣኔኔ ኣይ ጋራዬ።³²ጊባጅኒን ህጊ ሊኪ እንካ ባሪዮ እን ሺጚ ውራን ጊታይ ኣሽክዬን ኦጊታይ ፓይላ ኣርሼን ሁሉኩሼ እንግንባጝ፣ ማር ኦጊታጝጲን ኣሽክዬኔኔ፣ ቁዋቅትሽባ ውራን ጊታይ ኣሽክዬን ኦጊታይዻ።

Chapter 2

¹ዬ እን ይጝ ታክሼ ጆሌ ውር እንቃ ብቶጝ፣ ኦኬናኬ ቃይሼ እን ኤምኑ ኣኔኬን፤ ኬኦጊታይ የታክሼ ውር እንቃ ብቶጝ ፓይላ፣ የታክሼባ እን ኤምኑዻ ብቶ፤ እን ኣይ ውርካ ብቶጝ የኣሽኪባ ኦጊታይ። ²ኬኦካ ውር ጊታይ ኣሽክዬን እያይዻጝ ብቶ ታክዬንካ ባሪዩኦ ኣዬ ሊኩጝ ሃእባጃያ።³ኣኪ እን ውሩጝ የታክሼን ውር እንቃ ብቶዬ፣ ሃኦኬና የሻሜ ኦጊታይንያጝ የዋሽኬ ኦኮኑጝ ኬዻቄኬ ኦካ ብቶ ታክዬንካ ባሪዮኪ? ⁴ሞ ሹቃ ኣዬካ ባሪዮ ካዋሼ እን ሃምካ ይሁኔኑጝ የካኔ እባጅኬኔ፣ የቦዊያይ ሹቃ ኣዬን ኔኒ፣ ኦኬ ፓይላ እባጄን ኔኒ ኦኬ ካልሎን ዶንሺዬን ኔኒ?

⁵ኣይባዬ ኬእን ኑኑ የማሬ ኦኬ ዋዬኔ ኬሸን እን ኑኑ ማር ሃምካ ባሪዮ ዋክሼኔ ዹዋልሼና ብቶ እን ኣይ ሊኪያጝ ኬሹካ ማኒት እንካ ባሪዮጝ የፑኡሺሼባ እን ኤምኑ ማኒት። ⁶ባሪዮ "ኣይባ ውር ክየም ክየም ኬእያይካ ዋድማ ጊዬይዩጝ"፤ ⁷ኦይን ኣይ ሹቃ ኬቁዋቅቲሼ ኣሽክዬን ውር ጊታይ ዎሺ ጎቢንታዬ፣ ጎጳሞዬ ዻቆ እን ማርካ ካይዬኔ ባሪዮ ኣይ እንግን ዻቆካ ቦንካ ቦን።⁸ኣይባዬ ናንዳካ ጊታይ ናሺኔ ጆል እንግን ኤታጋኔ፣ ጊታይ ኦይዲ ኦይን ኣይ ኣኩሉኬ ዻዬ ኦኬ ጋራዬ ብቶ ታክዬኔ ማኒቴ ሄክሽ እንግንባ። ⁹ኬኦካ ውር ጊታይ ኣሽኪኔ ጆል ኦኬ ጋራጝ ኣይኒን ውር ኬና ኣይ እያኑጝ፣ ጋሎዬ ኦኬ ጋራዬ ኬሌሜን ኩንሼባ ውርካ አይሁድ ኬኦይን ጩዋ ኩንሼባ ቶርሲ፤¹⁰ኣይባዬ ናንዳካ ውር እን ኣሽክዬን ኦኬ ሹቃጝ ኣይኒን ውር ኬና ኣይ እያኑጝ፣ ጎቢንታዬ፣ ጎጳሞዬ ሹቃቲዬ ኬሌሜን ኩንሼባ ውርካ አይሁድ ኬኦይን ጩዋ ኩንሼባ ቶርሲ፤ ¹¹ናንዳካኦ ባሪዮ ጁንሼኬን ውር ክየምጵንዻ።

¹²ውር ጊታይ ማር ህጊ ኣኔኔ ኣሽኪ ሴሶጝ ፓይላ ካህይባ ማም እያይ ህጊ ኣኔኬኔ፤ ውር ጊታይ ኣኔ ህጊዬ ኣሽኪ ሴሶጝ ታክሼ እንግን ብቶ ኬህጊ፤¹³ናንዳካኦ ኬኦካ ሌሜንካ ባሪዮ ውር ጊታይ ሺጜ ጫንቃሉጝ ሃውር ጊታይ ዋይሺሼን ህጊዬ ኣሽኪ ዬ፣ ማር ናንዳካ ጊታይ ዋይ ማሜን። ¹⁴ቶርሲ ጊታይ ማር ህጊ እባጄኑጝ ኦጊታይ ህጊ ኤርጊቶጝ እንግን ጋሽኪያጝ፣ እንግን ማርኒን ህጊ ኣኔኑጝ እንግን ጋይ ህጊካ እንግን ኤታጋን።¹⁵ናንዳካጝ ሹቦ ጊዬይካ ማኚሺዬይ፣ ናንዳካጝ ቃቦ ጊዬይ ካካሲዬ እንግኔ፣ ፕርዻ ናንዳካጝ ካሃርጌ እንግኑጝ ኤርጓን ጊታይካ ህጉጝ ቶኩሼ ሸን ጊዬይ ክያኑጝ ዹዋልሼምባ። ¹⁶ይንዻ ኬእይያይ ሃእርርሲኔ ኬክያጃ ሹቃጝ ባሪዮ ኦይን ድኬ ኦካ ሸንካ ውር ቱዎጙጝ ኬሹ እን ካታክዬ ብቶ ኬታጝካ ክርስቶሱጝ ማቲባ ጃ።¹⁷እን ሃኦኬኔ የሺጜ ኣን ሃኣይ ውርካ ይሁዳያጝ፣ የኣይ ኬና ኤሪምኔ ህጊዬ ቃይዬን ኬእን የኣይኬ ባሪዮጝ፣ ¹⁸ኬእን የጃሌጆሌ ኬህጉጝ የእባጅ ክያጃ ኔኒዬ የሻሚ ካልሎኔ የጎምያ ኦይን ኣይ ዋናያጝ፣ ¹⁹የእባጅያ እን የኣዬ ውር ኬና እያኒሼ ጆሌ ውር ጊታይ ኣይ ሙሙዾዬ፣ ኣይ ኦሜሌልካ ውር ጊታይካ ኣኔን ድሙጉ ክያኒያጝ፣ ²⁰ኬኦኬ እባጄን እን የጌዬኬ ኦካ ህጊዬ ኦይን ኣይ ኣኩሉኮጝ የኣይያ ውር ኬናካ ኪሊያ ጆል ውር ጊታይ ማሬ እባጄኔ፣ ኬናካ እርርሲያ ጆል ሃንታያጝ፣²¹ኣኪ እን ይጝ እርርሲኔ ጆል ውር ዶኩጝ፣ የእርርሲኬኒ እን ኤምኑ? እን እን ዋጅጌን ኦይ ኦጉሪንቴኔ ሜይሼ ጆሌ ውሩጝ፣ የኦጉሬንባይ? ²²እን ይጝ ዋይሼ ጆሌ ውር ውርካ ማር ኩጳሞ ኣሽክዬኑጝ፣ የኣሽኪባይ ኩጳሞ? እን ይጝ ሚኔ ኦጊታይ ኣይኬ ኦካ ባሪዮ ሹኑኩጝ፣ የቡሪባይ ቶኦካ ይሁኔን ጊዬይ?²³እን ይጝ ቃይዬንኬ ህጉጝ፣ ኬእን የኦይዴ ህጉጝ የቦዊሲባይ ባሪዮ? ²⁴ኬይንዻ ሃኬ እያይ ሺጜ እያጜ ቶኮጝ፦ "ናንዳካ ክያጃ ጉዩ ይርባ ሮጝካ ባሪዮ ኦካ ቶርሲ።"

²⁵ሃኦኬና የኣሽኪዬ ህጊያጝ ቋርኔን ኣኔ ዋጋ፤ ዬ ሃኦኬና የኦይዴ ህጊያጝ የማቲባ ኬኦኮኑጝ ማሬ ቋሬኑጝ። ²⁶ውራን ጊታይ ማሬ ቋሬኑጝ ሃኦኬና ጋሽኪዬ ኦጊታይ ህጊ ኤርጊቴያጝ፣ ኮምሼኬኒ ኬኦኮኑጝ ቋሬ እንግኑጝ? ²⁷እን ናንዳካ ህጊ እን ቶኮጝ፣ ሃኦኬና የኣዬ ቋሬንያጝ፣ ኬእን የኦይዴ ህጉጝ ቶርሲ ጊታይ ማሬ ቋሬኔ ዋይሼን ኦይን ህጊ ኤርጊቶጝ ታክሼ እምባ ብቶ።

²⁸ውር ክየም ማር ውርካ ይሁዳ ኣዬኔ ኬሩዋ እን ኔኒካ ሹኑኩጝ ሺጛ ካማቲ ውርካ ይሁዳያጝ ቻሊኬን ውርካ ይሁዳ ኣዬን፤ ቋርኔን እንካ ሹኑክዻ ማር ዳምቢ እንካ ሹኑኬ ካኣሩጜን። ²⁹ኣይባዬ ውር ክየም ካኣዬ ውርካ ይሁዳጝ ኬሩዋ እን ኔኒካ ቱዎጙጝ ማቲ ውርካ ይሁዳዬ ጌዬንያጝ ጊያ። ቋርኔንዻ ካኣዬ ቋርኔኑጝ ማርኬ ህጊ እን ቶኬዬኔ፣ ኬመንፐስ ኣኔያ ቋርኔንካ ሸንያጝ ጊያ። ውር ኬና ኣኔን እያይ ጎሺ ኔኒ ማርኬ ኦካ ውሬኔ ሃኬ ታጝካ ባሪዮጝ።

Chapter 3

¹ኣኪ ውርካ አይሁድ ኣዬን ጥቅም ኔና ኦ? ኤ ኦካ ቋርኔንካ ኣና ኦ? ²ኬጉዋር ኬና ኣይ እያንዻ ጥቅም ኔኒ ሃጁዋኑ፤ ኬኦካ ፓይላ ሌምሼ ጋዬ ክያጃካ ባሪዮ እንግን።

³ውር ክየም ክየም ኤ ማራ እምናት ኣኔንያጝካ? እን እንግን ማሬ ኣምኒዬኑጝ ካይሲሲባይ ዋጋካ ሹቃ ኣዬንካ ባሪዮ? ⁴ክየምጵንዻ ኣይኬን እያይ! ውር ፓይላ ካኣይ ውርካ ሾሮ፣ ዬ ባሪዮ ካኣይ ኣኩሉክ፤ ናንዳካኦ ሺጝ እያጜ ቶኳ፦

"ኬክያጃ ኑኑ የኣይ ኣኩሉክ፣

ኬኦካ ሌሜንካ ብቶ ታክዬ ጆሌን ኑኑዻ የኣይባ ውር ኬናካ ታኪ ብቶ።"

⁵ሴሶ ጉዋዩ ሃኬናካ ዹዋልሺንቴ ጫንቃል ኣዬንካ ባሪዮያጝ፣ ሃቻሊያ ኦ ሺጜን? ኬእያይካ ዜርምኔ ኬካ ውርዻጝ ማኒት እን ባሪዮ ካቦሼ ኡዋውጝ ሃእንካ ሺጜ ማር ሊኪዬንኪ? ሃሺጚ ቃቢ ኬካ ውርያጝ ጊያ። ⁶ኬኣኩሉክ ቻሊኬን እያይ ኣዬን፤ ዋንቲ ኣያ እያይንያጝ ባሪዮ ቻሊ እያን ፔኑጝ ክያኒ ብቶ ታክዬን?⁷"ውርካ ሾሮ ኣዬን ናኒ ሃኦኬና ዹዋልሺንቴ ኣኩሉክ ኣዬንካ ባሪዮያጝ፣ ሃኦኬናካ ሌሜ ጎቢንታ ኔኒዻያጝ፣ ዋይሼ ኣን ውርካ ሴሶ ታክሼ እያን ኣን ብቶ ሌይ ኣይ ጋኑጝ?" ውር ኬናካ ሺጝ እያይኔ ካዜርምንቴ ካካ ኣኖጝ። ⁸ኬይጝ ሺጜ፦ "ኦኬ ሹቃ ካኩዋዎጝ ካኣሽኪ ኦኬ ጋራዬ" ሃኬ እያይ ውር ክየም ክየም ሃሳውሺኔ ኡዋው፤ ብቶ ታክዬን ኬናካ ሄክሽ ውራን ጊታይ ሃኬና ኣይ ሊኪ።⁹ኣኪ ካሺጚ ኦ? ኡዋው ሃሳጊያይ ኬኦጊዬይ? ክየምጵንዻ ማር እያይኔን፤ ኣይኒን ውርካ አይሁዱጝ ኣይኒን ቶርሱጝ፣ ፓይላ ካጋዬኬ ኦካ ሴሶ ዱቡጝ ሃሌምሻዬ ሃሜይሼያ እንግን፣

¹⁰ኬእያይ ሺጜ እያጜ ቶኮጝ፦

"ውር ክየምጵንዻ ኬና ኣይ ጫንቃል ኣኔኬን፤ ክየምጵንዻ፤

¹¹ኬናካ ጶቅሲ ኦኬ ኣኔኬን፤

ውር ክየምጵዻ ኬናካ ዎሽ ባሪዮ ኣኔኬን።

¹²እንግን ፓይላ ጊያምሻ፤

ጋይኬ ጋጜ ማቲያ ጊታኬና ኣይካ ማም እያይ፤

ውር ክየምጵንዻ ኬናካ ኣሽኪ ኦኬ ሹቃ ኣኔኬን፤

ኣይኒን ውር ክየምጵንዻ።

¹³"ቋሩጝ ጊዬይ ሃሌሲ ኬና ቦኼ፤

ካት ጊዬይ ሹ ጮል ሃሳዌን ሾሮ።"

"ኦካ ፖዾሮካ ቶግ ጊዬይ ኣኔ ዼሻካ ቻች።"

¹⁴ቶግ ጊዬይ ቋቋ ኬኣሽሞዬ ኦኬ ጅቄዬ።"

¹⁵"ጃፕ ጊዬይዻ ኚያቡ ሜሊሺሼን ሃኬና ኣይ ቤርቢ፤

¹⁶ኬኦካ ጉዋር ጊዬይ ካዮዬ ጋሎዬ ኣኔባ፤

¹⁷ጊባጅኬን ጉዋር እን ኣይ ሹቃዻ።"

¹⁸"ኬኦካ ሌሜንካ ካርቡ ጊዬይ ባሪዮ ሪግሺኔን ኣኔኬን።"

¹⁹ኣኪ ካሃጌ ቶግ ፓይላዬ ውርካ ፔን ካኣይ ባሪዮ ቃቦዬ ኦጊታይ ህጊ ክያጆጝ ፓይላ ካኣይካ ውር ጊታይ ኣይኬ ኦካ ህጊ ዱቡዬ፣ ሃእባጃያ፤ ²⁰ዬ ኬህጊ ዻዬን ውር ክየምጵንዻ ኬኦካ ሌሜን ኔኒ ቻሊኬን ሃጫንቃል ሺጚሼን፤ ሳጊዻ ኬታጝካ ህጉጝ ውር ፓይላ ሃውርካ ሴሶ።²¹ዬ ጋን እን ህጊዬ ውርካ ቶካ ባሪዮዬ ማኚሺዮጝ፣ እን ኣይኬ ኦካ ህጊ ሹኑኩጝ፣ ዹዋልሼና ጫንቃል ኣዬንካ ባሪዮ። ²²ጫንቃል ኣዬን እንካ ባሪዮዻ ሃጫንቃል እን ጋምኒዬኬ የሱስ ክርስቶሱጝ። ኦኬ ኬናናይ ዋናዻ ኣኔኬን፤²³ናንዳካኦ ውር ፓይላ ኣሽክያ ሴሶ፤ ጎቢንታካ ባሪዮዻ ጆክሼያ እንግን፤ ²⁴ኬባይሺሺኔን እን ኣይኬ የሱስ ክርስቶሱጝ ጌያ ኬኣይኔንካ ባሪዮ ጫንቃል፤²⁵ኬእምናት እን ኣይኬ ኚያቡ ኔኒዻጝ፣ ባሪዮ ሻም ጋላካ ሴሶ ሺእሺሼኔ ቡላ፤ ሻሜ እያይዻጝ ሴሶ ባ ጋሽኪዬ እባ ኬሌሜኑጝ እን ማሬ ጋሊንሺዬኔ ሳጊዬ ኬዶንሺዬኑጝ ሃካ ጫንቃል ኣዬን ኔኒ ዹዋልሺኔን፤ ²⁶ኬቦን ይንካ ጋኑጝ ሻሜ እያይኑጝ፣ ጫንቃል ኣዬን ኔኒ ይንዻ እሺ ኤምኑዻ ማቲ ጫንቃሌ፣ ውር ጊታይ ኣምኒኬ የሱሱጝ ካሻሜ ጫንቃሉጝ፣ ሻምካ ዹዋልሺኔን።

²⁷ኣኪ ቃያ ኣኔን ኦን? እሺ ሺዺያ። ሃኬ ህጊ ና? ሃኬ ህጊካ ዋድማይ? እኢ፤ ሃኬ ህጊካ እምናት። ²⁸ውር ክየምጵንዻ ማር እን ኣሽኪዬ ህጊዬኔ። ካጌዬኬ እምናት ጫንቃሉጝ ሃእባጃያ።²⁹ባሪዮ ሃባሪዮካ ውርካ አይሁድ ጲኒ? ኤ ማር ባሪዮካ ቶርሲዻዬኒ ? ይንጌ፤ ሃባሪዮካ ቶርሲዻ፤ ³⁰ናንዳካኦ እን ቋሮጝ ሃኬ እምናት፣ እን ማሬ ቋሬንዻ ካሻምኬ እምናት እን ጫንቃሉጝ ሃባሪዮ ክየምጵንዻ።³¹ኣኪ ሃኦኬና ኣዬ እያይንያጝ ኬእምናት ካሻሚ ህጊ ኬኦኮኑጝ ማሬ ዋጋ ኣኔንኪ? ክየምጵንዻ ሻምኬን እያይ፤ ሃዻይቴባ ህጊ።

Chapter 4

¹ኣኪ ኬኦካ ሹቡጌን ጊታባ ጉዋዩካ ኣሩጝ ሹኔ ጉዋዩ አብራሃም ኬጉዋር ኬና ኣኒኒ እያጝ ሃሺጛ ጌይ ኦ? ²ዋንቲ እባ አብራሃም ጌያ ኬዋድማ ኔኒ ጫንቃልያጝ፣ ኣኔ ኦኬ ኬናካ ቃይና ጆሌ፤ ኣይባዬ ቻሊኬን ኬኦካ ሌሜንካ ባሪዮ ቃይዬ። ³ኤ ወርቀትካ ሺጝ እያን? አብራሃም ኣምኒያ ባሪዮ፤ ማቲ ጫንቃልዻዬ ኳማኣ።"

⁴ውር ክየም ኣሽክያ ዋድማያጝ ዳሙስ እንካ ካሺሼ እሹጝ ማርኬ ኦኬናካ ጋዬ እሺ ማም እያይኔ ኳምሼ እሺባ ኬእያይካ ዋጋ እንካ ካሺሼ እሹጝ። ⁵ኣይባዬ ናንዳካ ውር እን ማር ዋድምኔኑጝ፣ ውር እን ኣምኒኬ ባሪዮ እን ሻሜ ጆል ውር ጊታይካ ሴሶ ጫንቃሉጝ፣ እምናት ኔኒ ማቲ ጫንቃሌ ኳምሼ እሺባ።⁶ዳዊትዻ ናንዳካ ጫንቃል ኣዬንካ ውር እን ማርኬ ዋድማ ጫንቃል ኳምሼኑጝ ሺጛ እያጝ፦

⁷"ውር ጊታይ ዋይሼ ኦጊታይ ጊዬይ ጊያምሼ ጆሌ ካሺዺባጝ፣

ሺእሺሼ እንግን ሴሶ ጊዬይዻጝ፣

ጋይ ጊታኬና ጉዋኔ።

⁸ውር እን ታቺ እን ማሬ ሴሶ ኔኒ ክየምጵንዻ እሺ ኳምሼኑጝ፣

ሃኬና ጉዋኔ።"

⁹ኡዋኒኔን ይጝ ሃካ ውር ጊታይ ቋሬ ጲን ሞ ሃካ ውር ጊታይ ማሬ ቋሬንዻ? ሃሺጛ እምናትካ አብራሃም ማቲ ጫንቃሌ ኳምሼያ እሺ። ¹⁰ኣኪ ኳምሼ እሺ እያን? ቋር እሺዬ ጊያ ሞ ሃኬ ኦካ ሌሜንካ ቋርኔን ኔኒ? ኳምሼ እሹጝ ማርኬ ኦይን ቋሬ እሺዬኔ ሃኬ ኦካ ሌሜንካ ባ ማሬ እሺ ቋሬኑጝ።¹¹ኬኦካ እምናት ባ ማሬ እሺ ቋሬኔ ጫንቃል እን ጌዮጝ፣ ቃንዺካ ቋርኔን እንዻ ቦዋ ማህትምካ ጫንቃል ጌዬን፤ ዬ ናንዳካ ጊታይ ኣምኒ ኣይባዬ ናንዳካ ጊታይ ማሬ ቋሬን ካኳምሼ እንግን ጫንቃል ኣዬን ክያኑጝ ሃሹኔካ ውር ፓይላ። ¹²እሺ ሃሹኔካ ውር ጊታይ ቋሮጝ፤ ማር ቋርኔን ጲኔኔ፣ ሹኔ ጉዋዩ አብራሃም ኬኦካ ሌሜንካ ቋርኔን ኔኒ ናንዳካ ውር ጊታይ ዎሼ ዻዬዻ ፓይላ።¹³እሺ ካዻሊዬ ፔኑጝ አብራሜ ቢዛ ኔኒዬ ቃቦ ሹቃ እኑጝ ማርኬ ታጝካ ህጊዬን፤ ኣይባዬ ሃኬ ጫንቃል ጌይን ኣይኬ እምናት።

¹⁴ውራን ጊታይ ቆብኬ ህጉጝ ሃኦኬናካ ዻሊዬያጝ፣ ዋንቲ እምናት ማቲያ ኦካ ማም እያይ፣ ቃቦ ሹቃ እንዻ ዋቲ ማቲያ ማም እያይ፤ ¹⁵ህጊ ቦኩኔባ ማኒት፤ ዬ ኦካጝ ህጊ ማሬ ኣኔኑጝ ሴሶ ኣሽክዬን ኣኔኬን።

¹⁶ዬ ቃቦ ሹቃ ኩና ኬእምናት፤ ቃቦ እንዻ ካኣዬኬ ኣይኔኔ ናንዳካ ቢዛካ አብራሃም ፓይላ ሃእን ኣዬ ኣይኒን እን ባሪዮ ኣይኖጝ፤ ይንዻ ኬታጝካ ህጉጝ ማር ናንዳካ ጊታይ ኣይ ኔኒ ጲኔኔ፣ ሃናንዳካ ጊታይ ኬእምናት ኣይካ አብራሃም፤ እሺዻ ሃሹኔካ ኡዋው ፓይላ፤ ¹⁷ይንዻ ኬእያይ ሺጜ፦ "ሃሻምያ እን ሹኔካ ዛርሲ ጁዋኑዬ" ቶኮጝ፤ እሺዻ ኬእን ኣይ ውር ጊታይ ኣርሺ ዻቆጝ፣ እን ማር ኣኔኑጝ ሻምኬ እያይ ኣኖጝ፣ ኬኦካ ባሪዮ እን ኣምኒዮጝ ሃሹኔ ጉዋዩ።

¹⁸ኬእያይ ሺጜ፦ "ቢዛ ኑኑዻ ማቲባ እያጜ" ሜይሼ እሹጝ፣ ኬኦካ ኦኬና ማር ቃቦ ኣኔን፣ አብራሃም ኣምኒኬ ቃቦዬ ማቲያ ሹኔካ ዛርሲ ጁዋኑ። ¹⁹እሺ ኣይባ ውር ኬና ቦን ኣይ ዽቤ ክየሜ፣ ኣይኔን ሩዋ ኔኑጝ ኣይኒን ቶኦካ ጫላካ ሳራ ማሬካ ጂሺኔኑጝ እባጅባዬ ካኒ ዻችኬን ኬእምናት ኔኒ።²⁰ሳጊዻ ኬእን ቁዋቅትሼ ዾሬኬ እምናት ኔኑጝ ጎቢያ ባሪዮ ዬ፣ ካኒ ቃጋዺኬን ቃቦ ሹቃ እንካ ባሪዮጝ፤ ²¹ቃቦ ሹቃ እን ባሪዮ ኣዬ እሹጝ ካሙኒኖጝ እባጃ ኬሸን ክየም። ²²ዬ፣ "እሺ ማቲ ጫንቃሌ ኳማ።"²³ክያጃ እን ሺጜ፦ "እሺ ማቲ ጫንቃሌ ኳማዬ" ቶኮጝ ማር ናንዳካ እሺ ጲኔን፤ ²⁴ኣይባዬ ባሪዮ ካሻሜ ኡዋው ጫንቃሌ ካኳሞጝ፣ ሃናንዳካ ኡዋው ጊታይ ኣምኒኬ የሱስ ታቺ እን ጉዋዩ እሺ ቲቴኬ ኣርሼን ክያኒዻጝ። ²⁵እሺ ካኣርሼ ናንዳካ ሴሶ ጉዋዩጝ ሳጊዬ ጋዬና እሺ፤ ካሻሜ ኡዋው ጫንቃሉጝ ናሹጛ ኬኣርሼን ክያኒ።

Chapter 5

¹ኣኪ ናንዳካጝ ሃጌይቴኬ እምናት ጫንቃሉጝ፣ ኬታካ የሱስ ክርስቶስ ታቺ እን ጉዋዩጝ ሃቆባባ ኬሹቃ ኬባሪዮ። ²ኬታይ ኔኑጝ ጋን ኦካ ኣይኒን ይጝ ሃጎርቶጝ ሃቻሊያያ ኬእምናት ሻዌን፤ ናንዳካጝ ሃቃቢህንቴ ጎቢንታካ ባሪዮጝ ሃዋዝንዽያባ ካልሎን።³ማርኬ እን ጲኔኔ ኬጋሎ ጉዋዩዻ ሃዋዝንዽያባ ካልሎን፤ ናንዳካኦ ጋሎ ካጌይሺሼ ኦኬ ዶንሺዬኑጝ ሃእባጃያ። ⁴ኦኬ ዶንሺዬን ጌይሺሽ ኡዋባ ቁዋቅቲ፣ ቁዋቅቲ ጌይሺሽ ኡዋባ ዴንታ ኬና ታሜኬ ክያጃ ኡኤዋይሺሼን፣ ዴንታ ኬና ታሜኬ ክያጃ ኡዋይሺሼን ጌይሺሽባ ቃቦ ሹቃ፤ ⁵ቃቦ ሹቃ እንዻ ሻምሼኬን ኡዋው ሃምካ ኡሲ ቦዌን፤ ባሪዮ ኬእን ኣዬ ኡዋውጝ ኬመንፐስካ ባሪዮ እን ኣይ ዋናጝ ሻምሼያ ናሺማ ኔኒ ሸን ጉዋዩ ክያኒ።⁶ካኒ ሃኣያባ ዻቹጉዬ፣ ሹ ኔኒ ሄክሽባ፣ ክርስቶስ ኣርሻ ናንዳካ ሴሶ ጉዋዩ። ⁷ውር ኬናካ ኣርሽ ናንዳካ ውር ጫንቃል ጌዬን ኔኒ ካልሎን ጌይሺሽባ ሹቃቲ፤ ውር ኬናካ ሺጝ ናንዳካ ውር ሹቃዬ ኬናካ ኣርሽ ካካጌይ።⁸ኣይባዬ ካኒ ሃኣያባ ውርካ ሴሶዬ ክርስቶስ ኣርሻ ናንዳካ ኡዋው፤ ይንዻ ዹዋሊሼን እን ባሪዮ ናሺዬ ኡዋው።

⁹ጋን ሃኦኬና ሻሜ ኡዋው ኬኚያቡ ኔኒ ጫንቃልያጝ፣ ሳጊዻ ኬታይ ኔኑጝ ሃማራ እያን ኬኦካ ማኒትካ ባሪዮ ዻቄን!¹⁰ሃኣያባ ጋልካ ባሪዮዬ ኬኣርሼንካ ውዋ ሃኦኬና ሃቃሺምንቴ ኬእሺያጝ፣ ሃቃሺምንቶጝ ጩዋ፣ ኬዻቆ ባይሼን ጉዋዩ ማር እያን ሳጊ ኣዬን! ¹¹ማር እን ጵኔን። ኣይባዬ ጋን ኬታካ የሱስ ክርስቶስ ታቺ እን ጉዋዩ ሃጌይቴ ቃሹጝ ፕር ሃዋዝንዽያባ ኬባሪዮ ካልሎንሃጌይቴ ቃሹ።¹²ዬ ኬእያይ ሴሶ ኬታካ ውር ክየም ሁሉኬ ፔን ክያኑጝ ፓይላ፣ ኣርሼንዻ ሁሉካ ኬታካ ሴሶ፤ ኬጉዋር ኬና ኣይ እያይንዻ ኣርሼን ኩንሼያ ውር ፓይላ፤ ናንዳካኦ ውር ፓይላ ኣሽክያ ሴሶ፤ ¹³ኬኦካ ሌሜንካ እንካ ዋዬ ህጉጝ ሴሶ ኣኔባ ፔን ክያኒ፤ ኣይባዬ ኦካጝ ህጊ ማሬ ኣኔኑጝ ኳምኬን ሴሶ።¹⁴ኣይባዬ ቦኬ አዳሜ ሌይ ኣይ ሙሶጝ ጊታይ ኣኖጝ፤ ኬእያይካ አዳም ጌይድ ህጊዬ ኣይኒን ኦካ ጊታይ ማር ሴሶ ኣሽክዬኑጝ ኣርሼን ኩንሼያ እንግን፤ ቆብኬ ዴንታባ አዳም ኩኖጝ።

¹⁵ኣይባዬ ኣይኔን ኔኒ ማርኬ እያይካ ሴሶ ኔኒዬን፤ ኬሴሶካ ውር ክየም ሃኦኬና ውር ጁዋኑካ ኣርሼያጝ፣ ኣይኔንካ ባሪዮዬ ኬውር ክየም፣ ይንዻ ኣይኔን እን ኩንኬ ኣይኔንካ የሱስ ክርስቶሱጝ ማር እያን ውር ጁዋኑ ሳስክዬ ጁዋኑ ሻሜ ኣዬን!¹⁶ፕርዻ ኣይኔንካ ባሪዮ ኬእያይካ ውር ክየሙጝ ማር ኦካ ሴሶዬን፤ ናንዳካኦ ብቶ ታክዬን ዻዬ ሴሶካ ውር ክየሜ ቦኩኔያ ብቶ ታክዬን፤ ዬ ኣይኔን ዻዬ ሴሶ ጁዋኑዬ ቦኩኔያ ጫንቃል ማቲዬን። ¹⁷ኬሴሶ ኣሽክዬንካ ውር ክየም ሃኦኬና ኣርሼን ኩኔኬ ታካ ውር እንያጝ፣ ውራን ጊታይ ቦዊ ኣይኔንካ ብ ኣሪዮ እን ኣይ ጋፂዬ ኣይኔንካ ጫንቃል ጌዬኑጝ፣ ኬታካ የሱስ ክርስቶስ ክየም እን ማር እያን ሳስክዬ ዻቆ ጌዬን!

¹⁸ካርሲኬ ጋኔ ኬእያይ ኬሴሶካ ውር ክየም ብቶ ታክዬን ኩንሼ ውር ፓይላጝ፣ ኬእያይዻ ኬዋድማካ ጫንቃል ክየም እኑጝ ጌያ ውር ጫንቃል ኬናካ ኣይ ውር ፓይላ ዻቆ። ¹⁹ኬእን ውር ክየም ማሬ ኦኬ ዋዬኑጝ ውር ጁዋኑ ኣዬ ውርካ ሴሶጝ፣ ፕር ኬኦኬ ዋይሺኔንካ ውር ክየም እን ውር ጁዋኑ ማቲባ ጫንቃል።

²⁰ኬእን ህጊ ኩኖጝ ሴሶ ጁዋኒቲሻ፤ ኣይባዬ ኬኦካ እን ሴሶ ጁዋንቲሾጝ ሃኦኬና ኣይኔን ኣዬ ጋፂ ሳጊያጝ፤ ²¹ይንዻ ኣዮጝ ኬእያይ ሴሶ ጌጳዽዬ ኬኣርሼኑጝ ፓይላ፣ ፕር ኬታካ የሱስ ክርስቶስ ካጌዬ ዻቆካ ቦንካ ቦኑጝ ኣይኔን ካጌጳዺኬ ጫንቃሌ ጊያ።

Chapter 6

¹ኣኪ ካሺጚ ኦ? ኣይኔን ካጁዋትሼ ኡዋው ካኣሽክዬን ሴሶዬ ካቆቢባይ? ²ክየምጵንዻ ማር እያይኔን፤ ሃኣርሻያ ናንዳካ ሴሶ፤ ኣኪ ካርሲኬ ሃሻማ እያን ካቆብቴኬ እሹጝ? ³ሃዱቅህንቴ ናንዳካ እን ካኣይቴ ኬየሱስ ክርስቶስ ክየሙጝ፣ ኬኣይቴኬ ኣርሼንዻ ክየሙጝ የእባጃኬኒ እን ሃዱቅህንቶጝ?⁴ዬ ክርስቶስ ኬእያይ ናሹጜ ኬጎቢንታካ ሹኔ ኬኣርሼን ክያኑጝ፣ ኬእያይ ኡዋዻ ኬቆብቴኬ ዻቆ ሃሉጝ ሃኣርሻኬ ዱቅኒኔኔ ቱቱካ ኡዋው ኬእሺ።

⁵ኬኣርሼን ኔኒ ሃኦኬና ሃኣይቴኬ እሺ ክየምያጝ፣ ፕር ኬናሹጜን ኔኒ ኬኣኩሉክ ሃኣያባ ኬእሺ ክየም።⁶ካርሲኬ ጋኔ ካማርቴ ካህሲካ ሴሶ ኣዬኑጝ፣ ካጎይዴ ሩዋ እንካ ሴሶጝ ሃእባጃያ እን ቱቱኬ ሩዋ ጌቿን ጊታይ ቱቱኬ ኬእሹጝ፤ ⁷ናንዳካኦ ውር እን ኣርሹጝ ጌያ ኬኦካ ሴሶ ጫንቃል።

⁸ሃኦኬና ሃኣርቴኬ ክርስቶስ ክየምጵንያጝ፣ ሃኣምኒያባ እን ካቆብቴኬ እሺ ክየምጵኑጝ። ⁹ናንዳካኦ ክርስቶስ ናሹጟ ኬኣርሼን ክያኒ፣ ሃእባጃያ እንካ ማሬ እንቃ ኣርሼኑጝ፤ ካርሲኬ ጋኔ ኣርሼን ቁዋቅትሼኬን እሺ።¹⁰ኬሹ እን ኣርሾጝ፣ ኣርሻ ናንዳካ ሴሶ ናንዳካ ቱንሲ፤ ኣይባዬ እን ኡፔኬ ዻቆጝ ኡፑሼ ባሪዮ።

¹¹ኬእያይ እየውዻ የኣርቴ ናንዳካ ሴሶ እያይኑጝ፣ ኣይባዬ ኬየሱስ ክርስቶስ ኳምቴ እየው ኤታጋን ኬእያይ ኬቆብቴኬ ባሪዮ ኬዻቆ ሹ ጮሉጝ።¹²ኬሙንቴ ኣርግማ ጋራ እኑጝ ሴሶ ካጌጳዽሼ ሩዋ ኣርሹጉ እን ጉዩጝ ኦይዲ ሻምቴን። ¹³ሩዋዋን ጉዩ ኦይዲ ኦካ ኦጋራ ጊታይ ኣሽክዬ ጆሌ ሴሶ ቦቴን፤ ሳጊዻ ሻምኬ ውር ጊታይ ኬሃምካ ኣርሼን ቁዋሊሼን እያጝካ ዻቆዬ ቦቴባ እየው ኤታጋን ባሪዮ፤ ሩዋዋን ጉዩዻ ሻም ኦካ ኦኬ ጫንቃል ኣሽክዬ ጆሌኔ ቦቴባ ባሪዮ። ¹⁴ናንዳካጝ የኣኒንቴ ኬኦካ ኣይኔን ዱቡጝ ዬ የማርቴ ኬኦካ ህጊ ዱቡ ኣኒንቴኑጝ፣ ሴሶ ኡዋሩጝኬን እየው።¹⁵ኣኪ ካኣይ ኦ? ሃማርቴኬ ኦካ ህጊ ዱቡ ኣዬኔ፣ ኬእን ሃኣይቴ ኬኦካ ኣይኔን ዱቡጝ ካኣሽኪ ሴሶይ? ክየምጵንዻ ኣይኬን እያይ! ¹⁶የሻማ እየው ኤታጋን ኬካህሲዬ የቦፓይንቴያጝ፣ ናንዳካ እየው ጊታይ ዋይሼን እሹጝ፣ ይንዻ ኬእንካ ቦሼ ሃምካ ኣርሼኑጝ ሃምካ ሴሶጝ ወይ የኣይቴ ካህሳን ጊታይካ ዋይሺሺንቴ እንካ ሄክሺሼ ሃም ኣይ ጫንቃሉጝ የእባጃኬኒ?¹⁷ኣይባዬ ኬኣይኒን ጊታይ ኣይ ካህሲካ ሴሶጝ፣ ናንዳካጝ የዋይሺንቴ እርርሲኔን ጊርርሲዬ ኬሸን ክየሙጝ፣ ሮጝካ ባሪዮ ካጌጳዽባ፤ ¹⁸የቱላኬ ኦካ ሴሶ አርናዬ፣ የማቲያያ ካህሲካ ጫንቃል።

¹⁹ኬኦባ ሙኔ እየው ናንዳካጝ የኣይቴ ዻቹጉጝ፣ ሃሜይሼባ እየው ኬቶግካ ውር፤ ኬእያባ የቦቴ ሩዋዋን ጉዩ ካህሳሞዬ ኦኬ ጋራ ጊታይኔ ጋራቲ እንካ ጁዋኒቲሻ ካሙጝ፣ ፕር ጋን ኬሻምቴ ካህሲካ እን ኣይ ጫንቃሌ ኬቦፓይቴባ ሃም ኣይ ዋናጝ። ²⁰የኣያባ ካህሲካ ሴሶዬ ኬእን ኣይ ጫንቃሉጝ የኣያ አርና። ²¹ጋን ኬኦጊታይ የቦኩንዽቶጝ እባ ኬኦይን የጌያ ኦኬ ኬና ኣይ እያን? ኦይን ጌዬ ኬኦካ ዳቢ እን ሃኣርሼን።²²ዬ ጋን የቱላኬ ኦካ ሴሶ አርናዬ የማቲያያ ካህሲካ ባሪዮ፤ ካርቧን ጊታይ የፑኡሺቴዻ እያኒሼ እየውባ ሃም ኣይ ዋናጝ፤ ቱንሲ ኔኒዻ ሃዻቆካ ቦንካ ቦን። ²³ናንዳካኦ ዳሙስካ ሴሷ ኣርሼን፤ ዬ ኣይኔንካ ባሪዮ ኬየሱስ ክርስቶስ ታቺ እን ጉዋዩጝ ሃዻቆካ ቦንካ ቦን።

Chapter 7

¹ጪኒጌን ናኒ ዮ፣ ሃሜይሼባ ውር ጊታይ እባጅ ህጉጝ፤ ህጊ ካጌጳዽሼ ውር ክየሙጝ፣ ኣይ እን ሌይ ውር እን ኡፔኬ ካርቡ ጲኑጝ የእባጃኬኒ?²ኚያ ክየም ካጝ እያኒሼኑጝ ኡማ እን ኔኑጝ ካቁምኔኬ ህጉጝ ሃሌይ ሃም እሺካ ኡፑኬ ዻቆጝ፤ ዬ ኡማ ኣርሻያጝ ኬኦካ ህጊካ ማቲባ አርና። ³ኣይባዬ ካኒ ኡማ ኡፓ ኬካርቡዬ እያኒሼና ኬጁሙ እንቃያጝ ሺጝባ ኣሽክያ ኩጳሞ፤ ዬ ኡማ ኣርሼ እያኒሼና ኬውር እንቃዻያጝ፣ ኬኦካ ህጊ እን ማቲባ አርና፤ ሺጝሼኬን እሺ ኣሽክያ ኩጳሞ።

⁴ዬ ጪኒጌን ናኒ ዮ፣ እየውዻ ኬኣሩጝካ ክርስቶስ የኣርሺቴያ ህጊ፤ ይንዻ ኬእሺ እን ናሹጝኬ ኣርሼን ክያኑጝ፣ ኬማቲሺቴ ውር እንቃዬ ኬኡፑቲሽቴ ባሪዮ ካርቡዬ ጊያ። ⁵ሃኣኒናባ ኦካ ባኪካ ሴሶ ባ ሙኔዬ፣ ካኡፑቲሽቴ ኣርሼን ካርቡጝ ኣርግማካ ሴሶ እን ቲቴኬ ህጉጝ ኣኔን ኦካ ሩዋ ጉዋዩ ክያኒ ኣሽክዬን።⁶ዬጋን ሃኣርሺቴ ህጊባ ቁም ኡዋዌ፣ ኬህጊ ሃቱላያ አርና፤ ይንዻ ማርኬ ህጊ ጌቾባ ቶኬዬኔ፣ ካዋድሚኬ ጉዋር ሃሊ እንካ መንፐሴ ጊያ።⁷ኣኪ ሃሺጚ ኦ? ህጊ ሃሴሶይ? ክየምጵንዻ ማር እያይኔን፤ ኣይባዬ ዋንቲ እባ ማራ ኬታካ ህጊ ኣዬንያጝ፣ ዋቲ ጊባጅኬን እን ሴሶ ኣዬ ኦውጝ፤ ዋንቲ ህጊ ማራ "ኦይ ኣርግንዽዬንያጝ"፣ ዋቲ ኣርግማ ኣዬ ኦውጝ ኬኣኩሉክ ጊባጅኬን። ⁸ዬ ሴሶ ጠቅምኔ ባሊካ ኤርጎ እን ጌዬዬ ቲቲሻ ኦናኒ ኣርግማ ኬና ኣይ ካልሎን፤ ሴሶ ህጊ ማራ ኣኔንያጝ ሃኬና ኣርሺ።⁹እባ ህጊ ማሬ ኣኔኑጝ ሃኡፓ ኣኔባ እያጝ ኬካርቡ፤ ዬ ኤርጎማ ኩኖጝ ጩዋ፣ ሴሶ ጌይ ዻቆዬ፤ ኣንዻ ሃኣርሺያ። ¹⁰ኤርጎ እንካ ኣይካ ዻቆዬ ቃቢዮጝ ሃእባጅያ እን ቦኩኔ ኣርሼኑጝ፤¹¹ሴሶ ጠቅምኔ ባሊ እን ጌዬኬ ታካ ኤርጎዬ ቱዋና ኣን፤ ኒሻ ኣን ኬኤርጎዻ። ¹²ዬ ህጊ ኬታይ ኔኑጝ ሃኬና ኣይ ዋና፤ ኤርጎዻ ሃኬና ኣይ ዋና፣ ሃኬና ኣይ ጫንቃሌ ሹቃዬ።

¹³ኣኪ ኦይን ኣይ ሹቃ ማቲሼያይ ኣን ኣርሼን? ክየምጵንዻ ማር እያይኔን፤ ኣይባዬ ሴሶ ካጊባጄ ሴሶ ኣዬን ኔኑጝ ኬታካ ኦይን ኣይ ሹቃጝ ቦሼያ ኣን ኣርሼን፤ ይንዻ ሴሶ ኬታካ ኤርጎ ሳጊዻ ካማቲ ሴሶዬ ጊያ።

¹⁴ህጊ ኣዬ ኦካ መንፐሱጝ ሃእባጃያ፤ ዬ ኣን ሃኣይ ውርካ ኣሩጝ እን ጉዋሩጙሺሼ ኦካ ካህሳሞካ ሴሶጝ።¹⁵ሃእባጅኬን ኦይካ ኣሽክዮጝ፤ ሃኣሽኪኬን ኦይን ሃዎሼ ኣሽክዬንዻ፤ ኣይባዬ ሃኣሽኪባ ኦይን ሃሚኖጝ። ¹⁶ኦይንካ ኣሽክዮጝ ሃኦኬና ሃኣሽክዬ ኦይን ሃማሬ ዎሼንያጝ፣ ሃማኚሺባ እን ህጊ ኣዬ ሹቃ፤¹⁷ሃኦኬና ኣዬ እያይንያጝ፣ እን ኣሽኪ ዳቢ እን ማር ኣኔኔ፣ ሃሴሶ እን ኣኔን ኦናኒ ቱዎጝ። ¹⁸ኬኣን፣ ይንዻ ኬኦካ ሴሶ ባ ናኒ ሙኔ ክያኒ ኦኬ ሹቃ ክየምጵንዻ ማሬ ኣኔኑጝ ሃእባጅያ፤ ኦይን ኣይ ሹቃ ኣሽክዬን ናኒ ኣርግማ ናኒ ኣኔባ፤ ኣይባዬ ሃቻሊኬን ኣሽክዬን።¹⁹ኦይንካ ኣሽክዮጝ ማር ኦሹቃ እን ሃዎሼካ ኣሽክዬኔን፤ ኣይባዬ ኦይን ሃዎሼ ኣሽክዬኑጝ ሃኦይን ኣይ ጋራጝ። ²⁰ሃኦኬና ኣሽክዬ ኦይን ሃማሬ ኣሽክዬ ዎሼንያጝ፣ እን ኣሽኪ ዳቢ እን ማር ኣኔኔ፣ እን ኣሽኪ ሃሴሶ እን ኣኔን ኦናኒ ቱዎጝ።

²¹ዬ ህጊ ይን ኣኒኔ ኣሽክዬኑጝ ሃእባጅያ፤ ይንዻ ሃዎሺያ ኦይን ኣይ ሹቃ ኣሽክዬንያጝ፣ ኦጋራ ኣኔባ ኬኣን።²²ኬሸን ናኒ ቱዎጝ ሃዋዝንዺባ ኬህጊካ ባሪዮ ካልሎን፤ ²³ኣይባዬ ህጊ እንካ ኣሽኪኔ ጆል ሩዋ ናኒ ክያኑጝ ሻም ኣን ኬውር ኮኑጝ ቁሜዬ፣ ህጊ እንቃ ኬና ጓሬን ጆልኬ ህጊካ ሹቦ ናኒ ኣሽክኪኔ ጆልኬ ሩዋ ናኒዬ ሃጌይያ።²⁴ኣን ሃይ ውርካ ጋሎ ኬና ኣይ እያን! ኬኦካ ሩዋ ይን ናኒ ጋይኔካ ኣርሼኑጝ ሃኒን ካቻሊ ኣን ዻኣሺዬኑጝ? ²⁵ኬታካ የሱስ ክርስቶስ ታቺ እን ጉዋዩጝ ጎሺ ካኣይካ ባሪዮ።

ኣኪ ኣን ኬሹቦ ናኒ ሃኣይያ ካህሲካ ህጊካ ባሪዮያጝ፣ ዬ ኬታጝካ ሴሶ ባ ናኒ ሙኖጝ ሃኣይ ካህሲካ ህጊካ ሴሶ።

Chapter 8

¹ዬ ጋን እየው ጊታይ ኣዬኬ የሱስ ክርስቶሱጝ የኣንቴኬን ዻባሞ፤ ²ናንዳካኦ ህጊካ መንፐስካ ዻቆ ኬየሱስ ክርስቶስ ኬኦካ ሴሶዬ ኬኦካ ህጊካ ኣርሼኔ ቡላ እየው አርና።³ኬህጊ ኬዴንታካ ኣሩጝ ዻቼ ኦይን ማሬ ኣሽክዬን ቻሊዬኑጝ፣ ባሪዮ ውዋ እን ኣይ ኔኑጝ ኬሄክንሶካ ውርካ ሴሶ፣ ካኣዬ ጋላካ ሴሶጝ ኬይእሲዬን ሻማ፤ ኬሴሶ እንዻ ኬዻባሞካ ኣሩጝ፤ ⁴ይንዻ ማርኬ ኣሩጝ ኣዬኔ ኬኡዋው ጊታጝ ጃሌ ጆልኬ መንፐሱጝ፣ ጫንቃል ኣዬን እን ህጊ ኣኝሺኖጝ ካሹዋጲባ ፓይላዬ ጊያ።

⁵ውር ጊታይ ቆብኬ ክያጃካ ኣሩጙጝ ሻምሼባ ሻን ጊታይ ኦካ ኦጊታይ ኣኡጝ ዎሾጝ።ኣሩጙጝ ሻምሼባ ሻን ጊዬይ ኦካ ኦጊታይ ኣሩጝ ዎሾጝ።⁶ኦጊታይ ኣሩጝ ቃቢዬን ሃኣርሼን፤ ዬ ኦጊታይ መንፐስ ቃቢዬን ሃዻቆዬ ኬሹቃ ቆቤኔ። ⁷ሹቦ እን ሴሶ ኡዋሩጞጝ ሃውርካ ጓሬንካ ባሪዮ፤ ኣይሼኬን ህጊካ ባሪዮ፤ ቻሊኬን ኣዬንዻ። ⁸ውር ጊታይ ቆብኬ ክያጃካ ኣሩጝዻ ቻሊኬን ባሪዮ ዋዝንሲዬን።

⁹ዬ እየው፣ ሃኦኬና መንፈስካ ባሪዮ ኣኒኔ ኦጉዩ ቱዎጝያጝ፣ የማራካ ኣሩጝ ኣዬኔ የኣያካ መንፐስ። ውር ክየምጵንዻ መንፐስካ ክርስቶስ ማራ ኦኔኒ ኣኔንያጝ፣ እሺ ማርካ ክርስቶሴን። ¹⁰ኣይባዬ ሃኦኬና ክርስቶስ ኣኔያ ኦጉዩ ቱዎጝያጝ፣ ሩዋ ጉዩ ኣይኒን እን ኣየኣሽኪዬ ጆልቴ ሴሶጝ ኣይኒን ኬና ኣይ ኣርሹጉጝ፣ ናንዳካጝ መንፐስ ጉዩ ኣዬ ጫንቃሉጝ ሃኬና ኣይ እያይ ካቦንካ ቦን።¹¹መንፐስካ የሱስ እን ቲት እሺ ኬኣርሼን ክያኑጝ ሃኦኬና ኣኒኔ ኦጉዩያጝ፣ እን ቲት ክርስቶስ ኬኣርሼን ክያኑጝ፣ ኬእን ኣኔን ኦጉዩ ቱዎጙጝ ናንዳካ ሩዋ እን ጉዩ ኣይኬ መንፐስ ኔኒ ኣርሹጉጝ ኣይባ ዻቆ።

¹²ዬ ጪኒጌን ናኒ ዮ፣ ሃኣንቴ ጊዳሞ፤ ኣይባዬ ካቆብቴ ኬካ ኣሩጙጝ ማርካ ኣሩጜን። ¹³ናንዳካኦ ዋንቲ የቆባያ ኬካ ኣሩጝያጝ የኣርሻባ፤ ዬ የኒሻያ ዋድማ ጋራ ጊታይካ ኣሩጝ ኬመንፐስያጝ፣ የቆባባ ኬዻቆ፤¹⁴ናንዳካኦ ውራን ጊታይ ቆብኬ መንፐስካ ባሪዮጝ እንግን ጋይ ሃንታካ ባሪዮ። ¹⁵ማር መንፐስ ኬናካ ሻም እየው ፕር እንቃ ካህሲካ ሪጊዬኔ፣ የቦዋያ መንፐስካ ናሳሞ እንኬ ሺጝቴ፦ "ባባ፣ ባባዬ" ኬሺውቶጝ፤¹⁶ሃንታካ ባሪዮ ኣዬን ጉዋዩ መንፐስ ማቲኬ መንፐስ ጉዋዩ ክየሜ ማኚሺሼ ኡዋባ። ¹⁷ሃኣያ ሃንታ ኔኒያጝ ፕር ሃኣያ ጊታኬናካ ዻሊ፤ ካኣይቴ ጊታኬናካ ካሺምንቴ ጎቢንታ ኔኑጝ ኬኣኩሉክ ሃኣያያ ጊታይካ ኣይኬ ጋጝ ኦካ ጋሎ ኔኒያጝ፣ ውር ጊታይካ ዻሊማካ ባሪዮጝ፣ ሃኣያ ኬጋጝ ኬክርስቶሴ ሃኣያ ጊታይካ ዻሊ።¹⁸ጋሎ እን ጉዋዩካ ቦን ይንካ ሮሮጙጝ ሃሄክንሲኬ ጎቢንታ እንካ ታካ ሌሜንያጝ ካዹዋሊሺኔያጝ ሃኮምሼኬ ኦክኮኑጝ ማሬኬ ኦኬዻ ኣዬኑጝ። ¹⁹ኦጊታይ ሙኔ ፓይላ ካሊዬን ዹዋሊሺኔንካ ባሪዮ ኬፖሽካዾ።²⁰ኦጊታይ ሙኔ ፓይላ ሻማ ኦካ ማም እያይ፤ ይንዻ ማርኬ ኦኬ እድዬን ኔኒ ኣዬኔ፣ ሃኬ ክያጃ እን ኔኒ ሻሜ ናንዳካ እንካ ኣይቴ ቃቦ ሹቃ እን ኔኑጝ። ²¹ይንዻ ኦጊታይ ሙኔ ፓይላ ካቱልኬ ኦካ ካህሳሞካ ጫፒኔን አርናዬ ካዬክሼ ሃምካ አርናሞ እን ጎቢዬዬ ካኣይካ ሃንታካ ባሪዮዬ ጊያ።

²²ሌይ ኣይ ጋኑጝ ኦጊታይ ሙኔ ፓይላ ኬጋሎ ኮኑጝ ኣይካ ሹካ እꬂማጝ ሃእባጃያ እን ጋኒኔ ጋሎ ክያኑጝ።²³ማር እን ጲኔኔ፣ ኡዋው ጊታይ እባ ኬሌሜን ጌይ ካርቡካ መንፐሱጝ ናሳሞ እን ጉዋዩ ኣይካ ናንዳካ ሩዋ ጉዋዩ ኣይኔኑጝ ሃካሊናዬ ኬቱዎጝ ጉዋዩ ሃኣኒና ጋሊኔን። ²⁴ባይሺሽባ ኬቃቦ ሹቃ ይእጝ፤ ዬ ቃቦ ሹቃ እን ሃኦኬናካ ጌይንቴያጝ ማር ቃቦ ሹቃዬን፤ ኦይንካ ጌይንቴጲን ካዋ ኒን ካቃቡጝ? ²⁵ኣይባዬ ሃቃባያ ኦይን ሃማርቴ ጌዬንያጝ፣ ሃዶንሺያ ካሊያባ።

²⁶ፕርዻ መንፐስ ኬልሺ ኡዋባ ኬኦካ ዻቾ ጉዋዩ፤ ሃእባጃ እን እያይ ይሁኔን ኬሁሉኩሼ ኡዋዻ፤ ዬ መንፐስ ሻምሼ ኡዋባ ኬፖሽካዽኔን ኬና ማሬኬ ክያጃካ ቶግ ሃሳዌን ቻሊዬን። ²⁷ኦይን ሸን ጉዋዩ ካኦይዴዻ እሺ እባጃ ቃቦካ መንፐስ፤ ናንዳካኦ መንፐስ ኬክያጃካ ባሪዮ ኩንሼባ ውራን ጊታይካ ይሁኔን።²⁸ባሪዮ፣ ናንዳካ ጊታይ ናሺዬዬ ጊታይ ሺዌኬ ቃቦ ኔኒዬ፣ ኦኬ ፓይላ ካጋሽኪዬ ሹቃጝ ሃእባጃያ እንካ ሻምሼ እንግኑጝ። ²⁹ጊታባ ባሪዮ ሌምሼ እባጆጝ ካሙኔን ዴንታካ ውዋዌ ሌምሼ ቱምሼያ እንግን፤ ይንዻ ኬኦካ ጫንቃንካ ጪኒጌን ጊታይ ኣይ ጁዋኑጝ እሺ ካኣይ ቶይዲዬ ጊያ። ³⁰ሺዋ ጊታባ ሌምሼ ቱምዬዻ፤ ሪባ ጊታይ ሺዌዻ፣ ጎቢያ ጊታይ ሪቤዻ።

³¹ኣኪ ናንዳካ ዳቢ እን ሃኣይና ቃቦ ኬና ኣይ እያን? ሃኦኬና ባሪዮ ኣዬኬ ኡዋውያጝ፣ ሃኒን ካቻሊ ኡዋው ኖኪዬኑጝ? ³²ውር ማር ውዋ ኔኒ ሹሹምቢዬን፣ ኣይባዬ እሺ እን ሳስክዬ ኣይ ኡዋው ፓይላጝ፣ ኦኬ ፓይላካ ማር እያን ኡዋው ኣዬን?³³ሃኒን ካካሲሲ ውትራን ጊታይ ባሪዮ እድዮጝ? ካሻም እንግን ጫንቃላ ባሪዮ፤ ³⁴ኣኪ ሃኒን ካዻቢሺ እንግኑጝ? እን ኣርሹጝ፣ ፕርዻ እን ናሹጝኬ ኣርሼን ክያኑጝ፣ የሱስ ክርስቶስ እን ኡኦኤ ኣኔን ኦካ ታካ ቡዎንካ ባሪዮጝ፣ ሹ ጮል ኩንሼ ኡዋባ።³⁵ሃኒን ካሻም ኡዋው ኬኦካ ናሺማካ ባሪዮ ዋናጝ? ሃጋሎ ሞ ኦኬ ጋራ፣ ሞ ዋክኔን፣ ሞ ካሽ፣ ቡርዱንቆ ኣዬን፣ ሞ ኦኬ ጋራ ሞ ኤቤል? ³⁶ይንዻ ሃኬ እያይ ሺጜ እያጜ ቶኮጝ፦

"ናንዳካ እን ሹሽ ይን ፓሲ ሃዳርጊናባ ኬኣርሼን፤

ኳማ ኡዋው ኬማድር ጊታ ኮኑጝ ሺጜካ ኒቄን።"

³⁷ኦኬ ክየምጵንዻ ሻምኬን ኡዋው ዋና፤ ኬኦካ ይን ፓይላ ኬእሺ እን ናሺ ኡዋው ሃሳጊያባ ኬኦካ ውር ጊታይ ኣይ ሳጉጝ። ³⁸ሃእባጅያ ይእጝ፤ ካኣይባ ኣርሼንዻ ካኣይባ ዻቆዻ፣ ካኣይባ ውርካ ኤርጎዻ ካኣይባ ቤሮዻ፣ ካኣይባ እን ኣኔዻ ካኣይባ እንካ ኩዋውዻ፣ ወይ ኣይኒን ቁዋቅቲ ኬና ኣኔን እያኑጝ፣ ³⁹ካኣይባ ኦዼግዻ ካኣይባ ኦቱሌዻ፣ ወይ ኣይንኒን ኦኬ ኬና ሙኔ እያንዻጝ፣ ቻሊኬን ኡዋው ኬኦካ ናሺማካ ባሪዮ እን ኣይኬ የሱስ ክርስቶስ ታቺ እን ጉዋዩጝ።

Chapter 9

¹ሃኣይኬ ክርስቶሴ ሃሃሳውባ ኣኩሉክ፤ ሃሾሮሼንኬን፤ ሺቢ ናኒዻ ማኚሺሼ ኣምባ ኬመንፐስካ ባሪዮ እን ኣይ ዋናጝ። ²ሞይካዾ ታቺዬ ጭንቄት ኬና ማር ጃክኔን ኣኔባ ሻን ናኒ ክያኒ።³ሃሺጝ ናንዳካ ውራን ናኒዬ ናንዳካ ጪኒጌን ናኒ ኣይኒን ካሻሜኬ ኦካ ክርስቶስ ዋናዬ ካፓቄዻጝ ሃኣኔን ናሺዬን፤ ⁴እንግንዻ ጋይ ዛርሲካ እስራኤል፤ ሃንታ ማቲዬኔ፣ ጎቢንታካ ባሪዮዬ፣ ቱምዬን ሃሊ እኔ፣ ህጊ ናሺዬኔ፣ ዳምቢካ ቶኦካ ባሪዮዬ ቃቦ ሹቃ እኔ ሃጊዬይ። ⁵ሹቡጌን ጌዬይዻ ጋይ ጊዬይ፤ ክርስቶስዻ ኬቢዛካ ጂሺኔንካ ሩዋ ኔኒ ኮምሼ ሃም ጊዬዩጝ፤ እሺዻ፣ ሃኬና ኣይኬ ኦካ ፓይላ ሳጊዬ ሃባሪዮ ኬና ጎሺዬ ኬቦንካ ቦን፤ አሜን።

⁶ኣይባዬ ካኒ ሺጝኬን ጎይዳ ክያጃካ ባሪዮ፤ ናንዳካኦ ውር ጊታይ ጂሼኬ ኦካ ውርካ እስራሉጝ ፓይላ ማር ውርካ እስራኤሌን። ⁷ናንዳካጝ ጋዬኬ ኦካ ቢዛካ አብራሃምዻጝ፣ እንግን ፓይላ ማር ሃንታካ አብራሃሜን፤ ሳጊዻ ሃኬ እያይ ሺጜ፦ "ጂሼን ኑኑ ሺውኬ ታካ ይስሃቁጝ።"⁸እን ሺጜ እያይዻጝ ጊታይ ሺጜ ሃንታካ ባሪዮጝ ማር ሃንታ ጊታይካ ኣሩጜን፤ ኣይባዬ ሃንታ ጊታይ ሺጜካ አብራሙጝ ሃሃንታ ጊታይካ ቃቦ ሹቃጝ። ⁹ሺጝ እያጜ ጋዬኔ ቃቦ ሹቃ፦ "ሹ ኔኒ ዬክሻያጝ ሃዋክባ፤ ሳራዻ ጂሽባ ሃንታካ ጁሙ።"

¹⁰ማር እን ጲኔኔ፣ ሃንታካ ርብቃ ጋኔ ሹኔ ክየም፤ እሺዻ ሃሹኔ ጉዋዩ ይስሀቅ። ¹¹ካኒ ጂሽኬን ሃንታን ጊታይ ኣይ ማንታኔ፣ ወይ ካኒ ጋሺኪኬን ኦኬና ኣይ ሹቃዬ ጋራዻዬ፣ ቃቦካ ባሪዮ ካጃኪኔ ኬእድኔኑጝ፣ ¹²ማርኬ ዋድማ ኣዬንኔ ኬእን ኣዬኬ ሺውኔኑጝ ሺጝ እያጜ ሜይሼያ እሺ፦ "ታቺ እን ካዋድምሺንቴባ እን ኣይ ዽታኮጝ።" ¹³ይንዻ ሃኬ እያይ ሺጜ እያጜ ቶኮጝ፦ "ሃናሺያ ያይቆብ፤ ዬ ሃሚኔያ ኤሳው።"

¹⁴ኣኪ ሃሺጛ ኦ? ባሪዮ ካሻምሼ ኡዋው ባሊ? ክየምጵንዻ ማር እያይኔን! ¹⁵ናንዳካኦ ዋይሼያ ሙሴ እያጝ፦

"ሃኦቼባ እን ኦቾጝ፤

ሃዻዹጝኔባ እን ዻዹጝኔዻ።"

¹⁶ኣኪ ይን ማርኬ እን ውር ዎሼዬኔ ወይ ማርኬ እን ውር ዎሼካ ኣሽክዬኔኔ፣ ሃኬ ዻዹጝኔንካ ባሪዮ።¹⁷ወርቀትዻ ዋይሼ ፐርኦን እያጝ፦ "ካጌዬ ቁዋቅቲ ናኒ ኦኑኑጝ፣ ካሃሳዌ ሮጝ ናኒዻ ኦካ ፔን ፓይላጝ ሃቲትያ እን ናንዳካ እእጝቁ።" ¹⁸ዬ ባሪዮ ናንዳካ ካጝ ዻዹጝኖጝ ዻዹጝኔባ እን ናሺዮጝ፤ ሸን ኔኒ ካይ ኒጴ ካጝ ዎሹጝ ሻምባ ኒጵ።

¹⁹ኬኦጉዩ ክየም ጊዬይ፣ "ኣኪ ሃኦኬና ኣዬ እያይንያጝ፣ ሃናንዳካ ባሪዮ ኖኪዬ ኡዋው ሌይ ኣይ ጋኑጝ? ናንዳካኦ ሃኒን ካቻሊ ክያጃ ኔኒ ሪቤኑጝ?" ካካዋይሼ ኣን እያይ። ²⁰ኣይባዬ እን ይጝካ ዋይሼ ባሪዮ ቃቦጝ እን የኣይ ኒን? "ውር እን ኣሽክዬን ዋድማጝ ዋድማ እን ኣሽክዮጝ ዋይሼባይ እሺ፦ 'ሃናንዳካኦ የኣሽኪዬ ኣን እያጙጝ?'" ²¹ውር እን ኣሽክዬን ጁውጝ፣ ኬኦካ ሲሮ እን ኣሽኪኖጝ፣ ጂ ዶክ ካሻሜካ ጎቢንታጝ፣ ፕር ዶክ ካኣሽክዬካ ዋድማ ጊታይ ኣይ ማም እያይኑጝ ኣኔኬኒ መብት?

²²ባሪዮ ሺጝ ማኒቲ ኔኒ ዹዋሊሺኔኔ፣ ዎሽ ቁዋቅቲ ኔኒዻ ሜይሺኔኔ ኦጊታይካ ዹዋሊሺንቴ ማኒት ኔኑጝ፣ ኤ ዶንሺሼያ ጊታይ ሼኪሼ ካዮዻ ካልሎንያጝካ! ²³ሌምሼ ናንዳካ ጊታይ ሼክሼ ጎቢንታጝ፣ ጊታይ ኣይካ ዹዋሊሺኔንካ ዻዹጝኔን ኔኑጝ፣ ካጊባጄ ጎቢንታ ኔኑጝ ኤ ሻማ እንያጝካ? ²⁴ጊታይ ሺዎጝ ማርኬ ኦካ ውርካ አይሁድጵኔኔ ማርኬ ኦካ ኡዋው ጊታጝ ኣይኬ ኦካ ቶርሲዻ ክየምጵኔኔኒ?²⁵ኬሆሴእ ኬእያይ ሺጜ እያጙጝ፦

"ጊታይ ማር ዛርሲ ናኒ ኣዬኑጝ፣ ሃዋይሼ እንግን፦ 'ዛርሲ ናኒዬ ሃሺዊባ"፤

ሃዋይሼ ጊታይ ማሬ ናሺዬንዻ፦ 'ጊታጝ ናሺዬዬ' ሃሺዊባ።

²⁶ፕርዻ ጊታይ ዋይሼ፦ "'ማር ዛርሲ ናኒዬኔ'፤

ሜይሼ እንግን ኦይኑጝ፣

'ዋይሼ እንግን ሃንታካ ባሪዮ እን ኣይካ ቦንካ ቦኔ ሺውባ።"

²⁷ኢሳይያስዻ ናንዳካ ውርካ እስራኤል ሺጝ እያጜ ኡቹኳ፦

"ጁዋኒቲካ ሃንታካ ውርካ እስራኤል ኣይኒን ኬይያጪካ ኛፓሱጝ፣

ዻቃ ዶክ ጊዬይ ጲን።

²⁸ናንዳካኦ ታቺ እን ብቶ ታክዬን ኔኒ ሻምባ ፔን ክያኒዬ፣

ኦካ ኦጊታይ ሙኔዬ ኬሹ እንካ ቱንሲዬ።"

²⁹ይንዻ ሃኬ ሃኬ እያይ ኢሳይያስ ኬሌሜን ሺጜ እያጜ ሃሳዎጝ፦

"ታቺ እንካ ፓፃኗን፣ ዋንቲ እባ ማራ ኡዋው ጴንታ ሺእሺሼንያጝ፣

ዋቲ ማቲያ ኬእያባካ ሶዶም፤

ዋንቲ ሙኒሼና ኡዋው ኬእያይካ ገሞራዻ።"

³⁰ኣኪ ካሺጚ ኦ? ጫንቃል ጌዬን እን ጌዬኬ እምናቱጝ፣ ጌያ ቶርሲ ጊታይ ማር ኦይን ኣይ ጫንቃል ዻቺሼኑጝ፤ ³¹ኣይባዬ ውርካ እስራኤል ጊታይ ዻዬ ጆሌ ህጉጝ ካኒ ጌይኬን።³²ይን ኣይ እያን እያይ? ማርኬ እምናት ሃናንዳካጝ ሻሜኬ ኦኮኑጝ ኣዬኬ ዋድማዬ ዻዮጝ፤ "እንግንዻ ካቲሜና ኬባይ እንካ ካቲንሲያ ጆል ውሩጝ።" ³³ይንዻ ሃኬ እያይ ሺጜ እያጜ ቶኮጝ፦

"እየዎ፣ ውር ካቲምንቴባዬ ባይ እን ሻሜ ጆሉጝ፣

ካቡድባዬ ላይታ እን ሻሜ ጆሉጝ፣

ሃኣጁጚባ ፅዮን፤ ጊታይ ኣምኒኬ እሺዻ ቦክንዺኬን።"

Chapter 10

¹ጪኒጌን ናኒ ዮ፣ ናንዳካ ውርካ እስራኤል ኣርግማካ ሸን ናኒ፣ ሃይሁኔ ባሪዮጝ ካባይሽባዬ ጊያ። ²ቦዊኔ ጆሌ ባሪዮጝ ሃቻሊባ ናንዳካ እንግን ማኚሺዬን፤ ዬ ቦዊንታ እን ጊዬዩጝ ማርኬ ኦካ ኦኬ እባጄኔን። ³ናንዳካጝ ማሬ ጫንቃል ጌዬን እን ኩንኬ ሃምካ ባሪዮዬ ናንዳካጝ ዎሼ ጫንቃል ጌዬን ጊዬይ ኣሽክዬኑጝ፣ ካኒ ማቲኬንካ ጫንቃልካ ባሪዮ።⁴ናንዳ ጊታይ ኣምኒ ፓይላ ካማቲሼ እን ጫንቃሉጝ ክርስቶስ ሃቱንሲካ ህጊ።

⁵ሙሴ ክያጅ ጫንቃል ጌዬን እን ጌዬኬ ታካ ህጊያጝ ሺጝ እያጝ፦ "ውር እን ሻሚ ኦጊታጙጝ ኡፕፓ ኬእንግን።"⁶ዬ እምናት እን ኣይኬ ጫንቃሉጝ ሺጝ እያጝ፦ "ኬሸን ኑኑ ኦይ ሃኒን ካኳትሼ እያጝካ ፖላ ዾዮኩጝ ሺጜን?"፤ እንካ ክርስቶስ ቦዊሲዬን፤ ⁷"ወይ ኦይ ሃኒን ካጎብ ሃም ኣይ ቱሎጝ ሺጜን?" እና ሃካ ክርስቶስ ኬኣርሼን ክያኒ ቡሌን።⁸ኣይባዬ ሺጝ እያን? "ክያጃ ኔኒ ኣኔን ቋጩር ኑኑ ክያኒ፤ ኣኔን ቶግ ኑኑ ክያኒዬ ሸን ኑኑ ክያኒዬ፤" ክያጃካ እምናት እን ሃሜይሺና ጆልቴዻ ሃይእጝ፤ ⁹የሺጚ፦ "የሱስ ሃታቺዬ" የማኚሺያ ኬቶግ ኑኑያጝ፣ የኣምኒያ እን ባሪዮዻ ቲኬ ኣርሼን ክያኒያጝ፣ የባይሽባ። ¹⁰ኬጌዬ ጫንቃልዻጝ የኣምኒኬ ሸን ኑኑዬ ጊያ፤ ኬባይሼዻጝ የማኚሺኬ ቶግ ኑኑዬ ጊያ።¹¹ኬእያይ ወርቀት ክያጆጝ፦ "ጊታይ ኣምኒኬ እሺ ፓይላ ቦኩንዺኬን። ¹²ኬኦካ ጫቃንካ ውርካ አይሁዴ ካቶርሲዬ ኣኔኬን ፓሺሞ፤ ናንዳካኦ ታቺ ክየም እን ሃታቺካ ውር ፓይላ፤ ኡዋንባ ጊታይ ይዌንዻ ካልሎን ጁዋንቲሺሼ፤ ¹³"ውር ጊታይ ሺዊ ሮጝ ታቺ እን ፓይላ ባይሽባ።

¹⁴ኣኪ ሻም እያን ካሺዌ ጊታይ ማርኬ እሺ ኣምኒዬኑጝ? ማር ክያጃ ኔኒ ዋዬኔ ሻም እያን ካኣምኒዮጝ? ውር ኬናካ ሜይሼ ኣኔኬኔ ሻም እያን ካቻሊዬ ዋዬኑጝ? ¹⁵ኤማራ እንግን ይእሲዬንያጝ ቻሊባይ ክያጃ ሜይሺኔን? ይንዻ፦ "ጃፓን ጊታይ ቦፓይኔ ክያጃ ሹቃጝ ኣይ እያን ሹቃዬ!" ቶኮጝ።

¹⁶ኣይባዬ ውር ጊታይ ዋይ ፓይላ ካኒ ናሺኬን ክያጃ ሹቃ እእጝ፤ ኢሳይያስዻ ሺጛ እያጝ፦ "ታቹጝ ዮ፣ ሃኒን ኣምኒ ሜርሜራን ጉዋዩጝ?" ¹⁷ኣኪ ካጌዬ እምነቱጝ ሃኬ ሜርሜር እን ዋዬን፤ ሜርሜር እንዻ ሃኬ ኦካ ክያጃካ ክርስቶስ።¹⁸ኣይባዬ ዾር ዋያይ? ሃሺጚ እያይኔ ሃኣንሼንባ፤ ኬኣኩሉክ ዋያ፤

"ናቅዲ ጊዬይዻ ኬኦካ ፔን ፓይላ፣

ክያጃ ጊዬይዻ ዋዬና ሌይ ሃም ፔን ዶክዮጝ።"

¹⁹ፕር እንቃ ሃኣኝሼምባ፤ ውርካ ኤስራኤል ዾር ጶቅሲያይ? እባ ኬሌሜን ሙሴ ሺጝ እያጝ፦

"ሃቦዊሲ እንግን ኦካ ውር ጊታይ ማር ዛርሲ ኣዬን፤

ሃማኒሺሼ እንግንባ ኦካ ዛርሲ ጊታይ ማር ኦኬ ጶቅሲዬን"

²⁰ኢሳይያስዻ ናሹጜ ሺጛ እያጝ፦

"ካማር ኣን ዎሼኔ ሃጌዬንያ ኦጊዬይ፤

ካማር ኣን ኣኝሺኔኔ ሃጌዬንያ ኦጊዬይ ኣምጵን።"

²¹ዬ ናንዳካ ውርካ እስራኤል ሺጝ እያጝ፦

"ሃምካ ዛርሲ ጊታይ ማር ኤርጎ ቦዌኔ ጊታይ ማር ኦኬ ናሺዬኔ፣

ቲትባ ሹሽ ይን ፓሲ ቡዋ ናኒ።"

Chapter 11

¹ኣኪ ባሪዮ ኦይዳይ ዛርሲ ኔኒ? ሃሺጊ እያይኔ ሃኣኝሼምባ፣ ክየምጵንዻ! ኣይኒን ኣንዻ ሃኣይ ኬና ኣይኬ ኦካ ኩቱምካ ብንያሜ፣ ኣይ ቢዛካ አብራሃሜ ኣይ ውርካ እስራኤል። ²ባሪዮ ካኒ ኦይድኬን ዛርሲ ጊታባ እባጄኬ ሌሜኑጝ። ኤልያስ ካሲሲዬ ዛርሲካ እስራኤል እያን ኦካ ባሪዮጝ፣ ወርቀት ናንዳካ እሺ ሺጌ እያኑጝ የእባጃኬኒ? ³"ታቹጝ ዮ፣ ኒሻ ውርካ ቶግ ኑኑ፤ ላሊያ መሰዊያ ጊዬይዻ፤ ኣንዻ ሃሺዽያ ኣምጵን፤ ዎሻ ኣንዻ ኒሼን።"⁴ዬ ቃቦ እን ባሪዮ ዋሾጝ ሃኬና ኣይ እያን? "ውር ጊታይ ማር በኣል ይሁኔኑጝ ሃሺእሺሼያ ኣን ኤቴኒ ውር ሺ ꬆጳ።

⁵ኬሹ እንካ ጋንዻ ውር ጊታኬና ጊድዬ እያይ ኬኣይኔን ጋኔባ።⁶ኣኪ ኣያ ኬኣይኔንያጝ ማርኬ ዋድማዬን፤ ዋንቲ ኣያ ኬዋድማያጝ ኣይኔን፣ ኣይኔን ኣዬን ኔኒ ዋቲ ሺዽያ።

⁷ኣኪ ሃኦ? ኦይን ውርካ እስራኤል ዎሼ ካልሎኑጝ ካኒ ጌይኬን፤ ዬ ውራን ጊታይ ጊድዬ ጌያ፤ ውራን ጊታይ ሺዺዻ ሸን ጊዬይ ሹሙሜና፤ ⁸ኬእያይ ሺጜ እያጜ ቶኮጝ፦

"ካርቧን ጊዬይ ካማር ጌዬኔ፣

ናቧን ጊዬይዻ ካማር ዋዬኔ፣

ሌይ ሃም ኣይ ሹ እንካ ሹጙጝ ባሪዮ፣

ኣያ እንግን መንፐስካ ዻቾእያይ ሺጜ እያጜ ቶኮጝ፤ ካርቡ ጊዬይ ካማር ጌዬ።"

⁹ዳዊትዻ ሺጛ እያጝ፦

"ኦካ ቆቤ ኣምኒን ጊዬይ ኦኬናካ ጎምንቴዬ ካህዬ፣

ካኣይሼ እንግንባ ኦኬ ጋራዬ ቅጣቴ።

¹⁰ካርቧን ጊዬይ ካማር ጌዬኔ ካሹፕፓ፤

እሊኮ ጊዬይዻ ኬቦንካ ቦን ካኣይባ ኦምጵ።"

¹¹ሌይ ሃምካ ዋካ ማሬ ባይሼኑጝ ካቲሜናይ? ሃሺጚ እያይኔ ሃኣኝሼምባ ፕር እንቃ፤ ክየምጵንዻ፤ ሳጊዻ ሺጝ ናንዳካ ውርካ እስራኤል ቦዊሲዬኔ ኬናንዳካ ሴሶ ኣሽክዬን ጊዬይ ባይሼን ኩንሼያ ቶርሲ። ¹²ኣይባዬ ሴሶ ኣሽክዬን ጊዬይ ሃኦኬናካ ኣይሼ ፔን ኡዋኒኔንያጝ፣ ቡዴን ጊዬይዻ ሃኦኬና ኣይሼ ቶርሲ ኡዋኒኔንያጝ፣ ቋቄን ጊዬይ ካ ቦኩኔ እያን ኡዋኒኔን ታቺ?

¹³ቶርሲ ዮ፣ ሃሜይሼባ እየው፤ ኬእያይ ሃኣይ ውር እን ይእሲሼ እያጝካ ቶርሱጝ ሃሹዋጵባ ዋድማ ናኒ ኬቁዋቅቲ፤ ¹⁴ይንዻ ውራን ጊታይ ኣይ ናኑጝ ኬቦዊዮጝ ሃቲትሺዬ ሃናንዳካጝ ሃቢዬ ኬኦጊዬይ ጩዋማን ጊዬይ ባይሺሼኑጝ።¹⁵እንግን ኦይዴን ሃኦኬና ማቲሼ ፔን ቃሺምኔንያጝ፣ ናሺዬን ጊዬይጵን ሃኬ ኦካ ኣርሼን ናሹጜን ኬእያይ ሺጜን እንቃ ቻሊ ኦ ማቲዬን? ¹⁶እን ማቲ ቶይዲዬ ኩኑጝ ቶኦ እንካ ቡሆ ሃኦኬና ኣዬ ዋናያጝ፣ ፕር ቡሆዻ ሃኬና ኣይ ዋና፤ ጊሜይ ኔኒ ሃኦኬና ኣዬ ዋናያጝ፣ ኣንታን ኔኒዻ ሃጊታኬና ኣይ ዋና።

¹⁷ኬኦካ ጩዎኗን ክየም ክየም ጊዬይ ጩጩኬንያጝ፣ እንዻ የኣይባ ወይራካ ዳራኔ የኣኔባዬ የሁሉኪ ኦካ ጫቃንካ ዶኬ የላጭሜኔ ሃኦኬና የኣዬ ኬናካ ካሺሚንቴ ዋቃቲ እንካ ጌዬኬ ኦካ ወይራ ዱቡያጝ፣ ¹⁸ኦይኬ ጩዎናን ጊታይ ቃይዬን። ዬ የቃይያጝ ጶቅሲባ፤ እን የናሪኬን ጊሜይ ኔኒ፤ ዬ ጊሜይ ኔኒ ናር እምባ።¹⁹ኣኪ ካካሺጝ፦ "ጩዎናን ጩጩኪኖጝ ካዋ ኦጝ ኣን ሃሁሉኮጝ።" ²⁰ሃሊኪ፤ እን እንግን ጩጩኪኖጝ ሃናንዳካጝ ማሬ ኣምኒዬኑጝ፤ እንዻ የዾሪያ ኬእምናት፤ ሪጊሺንቴባ ዬ ኦይ ውርካ ጵራጵራ ማቲዬ። ²¹ናንዳካኦ ባሪዮ ማራ ጩዎናን ጊታይ ሙኔ ዻዹጝኔንያጝ፣ ዻዹጝኔኬን እንዻ።

²²ኣኪ ይንዳ ቶይባ ሹቃቲካ ባሪዮዬ ኦኬ ኣሽክዬን ኔኒዬ፤ ኦኬ ኣሽክዬን ኔኒዻ ሃኦካ ውር ጊታይ ቡዱጝ፤ ዬ ሹቃ ኣዬን ኔኒ ሌይ ሃምኬ ኣኒኔ ሹቃቲ ኔኒ ክያኑጝ ሃናንዳካ እን፤ ወይ ማራ እያይ ኣዬንያጝ ቃጭባ እንዻ።²³እንግንዻ ናንዳካ እን ማሬ ኣምኒዬኑጝ ቁዋቅትሼ ማራ ቆቤንያጝ፣ ዋኬ ሻውባ፤ ናንዳካኦ ባሪዮ ቻሊባ እንግን ዋሼ ዾቅሼን። ²⁴እን እጝ ቃጬኬ ኦካ ሻሪካ ወይራ እንካ ዳራኔ የኣይያ ኬና ሁሊኪ ሃምካ ወይራ ሹቃባ ማሬ እን ሙኔንያጝ፣ ጊታይ ኣይ ጩዎኑካ ኦባ ሙኔ እንግኑጝ እን እንግን ሻዌ ሃምካ ሻሪካ ወይራ ጊዬዩጝ ካኣይ እያን?²⁵ጪኒጌን ናኒ ዮ፣ ኦይዲ ኬኦኮኑጝ የኣይቴ ውርካ ሸን ዋሽቴን፤ ኬማርቴ ክያጃጝካ ራሼን እባጄኔ ኬሺዽቶጝ ሃዎሽኬን፤ ሌይ ሃም ቋቋንካ ቶርሲ ካሄክሾጝ፣ ውርካ እስራኤል እዲ ጋጜ ቁጵቁጴ ካኒ ናሺኬን።²⁶ዬ ውርካ እስራኤል ፓይላ ባይሽባ፤ ኬእያይ ሺጜ እያጜ ቶኮጝ፦

"እንካ ባይሺሺንቶጝ ቱልባ ኬፅዮን፤

ቡልባ ኬኦካ ያይቆብ ክያጃ ጋራ።

²⁷ካቡልሼ እንግን ሴሶ ጊዬይዻጝ፣

ክያጃ ሃሊ እን ናኒ ሃቱምዬ ኬእንግን ሃይእጝ።"

²⁸ኬክያጃ ሹቃ ሺጝ ናንዳካ እየውያጝ ጋይ ጋል፤ ዬ ኣያ ኬካ እድኔንያጝ፣ ሺጝ ናንዳካ ሹቡጌን ጉዋዩዬ ጋይ ጊታኬና ናሺዬ፤ ²⁹ኣይኔንካ ባሪዮዬ ሺውኔኔ ኣኔኬን እን ኤምኑ ዻብሺዬን።³⁰እባ ኬሌሜን እየውዻ ኬእያይ የማርቴ ጊታኬና ማር ባሪዮ ዋይሺሺኔኑጝ፣ ኬእን እንግን ማሬ ዋይሺሺኔኑጝ ጋን ኬእያይ ዻዹጝኔን ካጌዬ እንግኑጝ ፓይላ፣ ³¹ኬእን ባሪዮ ዻዹጝኔ እየውጝ፣ እንግንዻ ካጌዬ ዻዹጝኔንካ ባሪዮጝ ጋን ማቲያ ሃንታ ጊታኬና ማር ዋይሺሺኔን፤ ³²ባሪዮ ካዹዋልሼ ውር ፓይላ ሹቃቱጝ ሃጌያ ውር ፓይላ ኬእን ማሬ ዋይሺሺኔን።³³ባሪዮ ኣይ እያን ቱሌካ ፓካልማሞዬ ኦኬ ካልሎን እባጄኔ!

ቶይኬን ብቶ ታክዬን ኔኒ ሹቃ፤

ውር ኬናካ ዎሽ ጉዋር ኔኒዻ ኣኔኬን፤

³⁴"ሃኒን እባጅ ሸንካ ታቺ እኑጝ?

ውር እን ሃሳውኔ ጆልኬ እሹዻ ሃኒን?"

³⁵"ባሪዮ ካዋሻ ኣዬ እሹጝ፣

ክየምጵንዻ ሃኒን ብድርሲሲ ባሪዮጝ?"

³⁶ናንዳካኦ ኦኬ ፓይላ ሃኬ ሃም ኔኑጝ፣ ሃኬ እሺ፣ ሃኔኒ፤

ቦንካ ቦን ጎቢንታ ካኣይ ኔኒ፤ አሜን።

Chapter 12

¹ኣኪ ጪኒጌን ናኒ ዮ፣ ሩዋ ጉዩ ካኣዬ ኬና ኣይ ዋናዬ ካኣዬ ኬና ዋዝንሲ ባሪዮጝ ኬሻምቴ ኦካ ቡሌን ኬና ኣይ ጫንቃሌ ኬቡልቶጝ ሃይዌንያ እየው ኬናሺማካ ባሪዮ፤ ሃይያሪካ ባሪዮ ባጜን እን ጉዩ ኬሻምቴ ውር ጊታኮጝ ኣኔ ቃቦጝ። ²ክያጃካ ባሪዮ እን ኣይ ሹቃዬ፣ ካዋዝንሲዬ ኣይ ካልሎኑጝ ኣዬ ኦውጝ ኬዋሺቴ እባጅቶጝ ላውፅሜንባ ኬሹቦ ጉዩ ሃሊ ሻሜን ዬ ኦይዲ ፔኑጝ ሙኒንቴን።

³ኬእምናት እን ባሪዮ ኣዬ እየው ክየም ክየሙጝ ቶይባ እየው ኤታጋን ሹቃ ዬ፣ ኬኦይን የኣይቴ ሳጊ ኦይዲ እየው ኤታንጋ ዼግዼጝ ሻምቴ ቃቢዬኑጝ ኬኣይኔን እን ጋዬ ኣኑጝ ሃኪሊባ እየው ክየም ክየም።⁴ኡዋው ክየም ክየም ኬኦካ ሩዋ ክየም እን ጉዋዩጝ ኬእያይ ኣኔ ሩዋ ጁዋኑጝ፣ ኬእያይዻ ሩዋዋን ጊታይ ኬእያይ ማሬ ዋድማ ሃይነቲ ክየም ኣኔኑጝ ፓይላ፣ ⁵ኬእያይዻ ኡዋው ሃኣያ ጁዋኑያጝ ኬክርስቶስ ሃኣያ ሩዋ ክየም። ኡዋው ክየም ክየም ሃኣያ ሩዋካ ውር እን ኣይ እንቃጝ።⁶ኬእያይ ጋዬ ኡዋው ኣይኔኑጝ ሃኣንቴ ኣይኔን ዋና ዋና፤ ኣይኔን እን ጋዬ ውር ክየሙጝ ሃኦኬና ኣዬ ሃሳዋ ሃሳዌንያጝ፣ ካሃሳውባ ኬእያይካ እምናት ኔኑጝ። ⁷ሃኦኬና ኣዬካ ዋድማያጝ ካዋድምንቴባ፤ ሃኦኬና ኣዬካ እርርሲኔንያጝ ካእርርሲህንቴባ፤ ⁸ሃኦኬና ኣዬካ ኪሊማያጝ ካኪሊህንቴባ፤ ሃኦኬና ኣዬካ ውር እንቃ ኦኬ ኣዬንያጝ ካኣይባ ኦኬ ጁዋኑ፤ ሃኦኬና ኣዬካ ውር እያኒሼ ጆሌንያጝ ካእያኒሻ ጆሌባ ኬቁዋቅቲ፤ ሃኦኬና ኣዬካ ዻዹጝኔንዻያጝ ካዻዹጝኔባ ኬዋዛ።⁹ናሺማ ጉዩ ካማርኬ ሳካፓሞ ኣዬን፤ ሚንቴባ ኦጊታይ ኣይ ጋራ ፓይላ፤ ኣይባ ኬኦይን ኣይ ሹቃዻ። ¹⁰ጋጝ ኬጪኒጌንካ ጋጝ ናሺዬን ናሺባ ጋጝ ካልሎን፤ ክየም ካሻም ኑዋ ኬኦካ እሺ ኤምኑ ሳጊዬ ጎቢባ ጋጝ።¹¹ኬታቺ እን ዋድምሼኔን ቁዋቅትሽባ ኬመንፐስ ዬ ኬኦካ ቁዋቅትሼን ይጝ ኦይዲ ሁር ዋክቴን። ¹²ኬኦኬ ቃቤን ኣይባ ጊታኬና ቆብኬ ዋዛ፤ ዶንሺባ ጋሎ፤ ቁዋቅትሼ ጎርባ ኬይሁኔን። ¹³ናንዳካ ውርካ ይሁኔን ጊታይካ ጋሎጝ ካሺቴ እንግንባ ኦጊታይ ጉዩ ኣኖጝ፤ ቾቺንሺባ ኳማና።

¹⁴ኡዋኒባ ውር ጊታይ ዋኬ ጆሌ እየው፤ ኡዋኒ እንግንባ ዬ ኦይዲ እንግን ኣሺቴን። ¹⁵ውር ጊታይ ቆብኬ ዋዛጝ ዋዝንዺባ ኬጋጝ፤ ውር ጊታይ ቆብኬ ሞይካዾዻ ሞይካዺባ ኬጋጝ። ¹⁶ዋይሼን ጋጜ ቆቢባ ኬጋጝ። ውር ጊታይ ኣኔን ጋሎ ክያኑጝ ናሺባ እን ኬኣይቴ ጋጙጝ ዬ ኦይዲ እየው ኤታጋን ዼጝ ዼጝ ሻምቴን፤ ኦይዲ ቃይንቴንዻ።

¹⁷ውር ክየምጵንዻ ኣሽኪሼያ እየው ኦኬ ጋራያጝ ኦይዲ እሺ ኦኬ ጋራ ኣሽኪቴን፤ ኦካ ሌሜንካ ውር ፓይላ ቁዋቅትሽባ ኬኦይን ኣይ ሹቃ ኣሽክዬን። ¹⁸ሃኦኬና የቻሊቴያጝ ቆቢባ ኬውር ፓይላ ኬሹቃ።¹⁹ናሺዻን ናኒ ዮ፣ ኣይባ ባሪዮ ማኒት ዬ ኦይዲ ባጃ ቡልቴን ታቺ እን ሺጝ፦ "ባጃ ቡሌን ሃናኒ፤ ኣን ሃዋሽባ ቢድራን ጊታይ ቦዎዬ" ቶኳ። ²⁰ሳጊካ፦

"ካሽ ቃዋ ጋል ኑኑያጝ ኣምሽባ ምሽ፤

ኮርጉ ቃዋ እሺዻያጝ ማቲሽባ ሙዋ።

ኬእያይ ሻሜን ኑኑ የፑኡሺሼባ እሺ ቅልቃጩምካ ጉ።"

²¹ባሺባ ኦይን ኣይ ጋራ ኬኦካ ሹቃ ዬ ኦይኬ ኦኬ ጋራ ባሺዬን።

Chapter 13

¹ውር ክየምጵንዻ ካኣዬኬ ኦካ ውራን ጊታይ ጌጳሲዬ ዱቡጝ ኣኔባ፤ ናንዳካኦ ማራ ኬታጝካ ባሪዮ ኣዬንያጝ ጌጳሞ ኣኔኬን፤ ውራን ጊታይ ጌጳሲዬ ኣኔዻ ሃጊታኬና ጌጳሲዬ ኬባሪዮ። ²ዬ፣ ውር እን ኣሽኪሼ ውር ጊታይ ጌጳሲዬ ዎንጄሉጝ ሃኦካ ዳምቢካ ባሪዮ ዎንጄን ኣሽክዬን ኔኒ፤ ውራን ጊታይ ኣሽክዬን እያይዻ ቦሼባ እንግን ኤታን ብቶ ታክዬን።³ቢታን ሃናንዳካ ውር ጊታይ ኣሽክዬን ኦኬ ጋራጝ ዬ ማር ጊታኬናካ ሪጊሺሽ ውራን ጊታይ ኣሽክዬን ኦኬ ሹቃዬን። የዎሽያይ እን ኬማሬ ውራን ጊታይ ጌጳሺዬ ሪጊሺኔኑጝ? ኣኪ ኣሽኪ ኦጊታይ ኣይ ሹቃ ሹቃጝ፤ እሺዻ ጎሺ እምባ፤ ⁴እሺ ካኣሽኪሼ እን ኦኬ ሹቃጝ ሃውርካ ዋድማካ ባሪዮ። ኣይባዬ የኣሽኪያ ኦኬ ጋራጝ ሪጊሺንቴባ፤ ናንዳካኦ ካኒ ቁሜንኬን ኤቤል ኔኒ ማም እያይ፤ ውር እን ኣሽክዬ ኦኬ ቀጥዬን ኦይን ኣይካ ማኒቱጝ፣ ሃውርካ ዋድማካ ባሪዮ። ⁵ዬ ማርኬ ቅጣትጵን ሪግሺኔኔ፣ ሺጝ ናንዳካ ሹቦዬ ኬኦካ ውር ጊታይ ጌጳሲዬ ዱቡ ኣዬን ኣኔባ።

⁶ፕር የካሺዬ ጆልቴ ሃናንዳካ እእጝ፤ ውራን ጊታይ ጌጳሲዮጝ፣ ሃውርካ ዋድማካ ባሪዮ ጊታኬና ኣሽኪጆል ኦጊታይ ኣይ እያይ፤ ⁷ኣሽኪቴባ እንግን ክየም ክየም ኦጊታይ ዎሺሽ እንግኑጝ፤ ሃጊቢሪ ቡሌንዻያጝ ቡሊቴ እንግንባ ጊቢሪ፣ ሃጊቢሪዻያጝ ኣይባ እንግን ጊቢሪ፣ ካጝ ካሪጊሺኔዻ ሪጊሼንባ፣ ካጝካ ጊቢዬዻ ጎቢባ።⁸ኬኦካ ጋጝ ናሺዬን ጉዩ እንቃ ባጃ ክየምጵንዻ ካማር ኦጉዩ ኣኔን፤ ናንዳካኦ ውር እን ናሺ ባይዳ ኔኑጝ ኣሽክያ ህጊ። ⁹ህጊ ጊታይ ሺጚ፦ "ኦይ ኩጳሞ ኣሽክዬን"፣ "ኦይ ውር ኒሼኑጝ"፣ "ኦይ ኦጉርኔኑጝ"፣ "ኦይ ኣርግንዽዬኔ" ኤርጎ ዶክዻ ኣኒኒኑጝ፣ እን ሺጚ፦ "ናሺባ ባይዳ ኑኑ ኬእን ኤምኑጝ" ዎሲሼያ ሃምካ ህጊ ክየም እኑጝ። ¹⁰ውር እን ኣኔ ናሺማ ኣሽኪሼኬን ውርካ ጉል ኔኒ ኦኬ ጋራ፤ ዬ ናሺማ ሃኦኬናካ ሹዋጵሺሼ ህጊ።¹¹ኬቦናን ጶቅሲዬን ኣሽኪባ ኦጊታጝ፤ ሹ እን ኬጬይንቴ ኬሩዋቱክ ክያኑጝ ሃጋን፤ ዻቆ ጉዋዩ ኬኦካ ባ ኣምኒቴ ሳጊ ጋን ዲያውትሻ ኦጉዋዩ። ¹²ምክርዻ ካሳግዮጝ፤ ሹሽዻ ሺጝካ ካርሲዬን። ዬ ካፓቅ ክያጃካ ምክሬ ካኪም ኣንቲቲካ ፓርካ ኤሜሌል።¹³ኬእያይ ሃጃላ ጆልቴ ኬሹሹጝ ካጃጆልባ ኬሊኪ። ካማር ይያሪ ባጝኔ ጮዩዬ ኣዬን፤ ካማርኬ ኩጳሞ ኣሽክዬኔ ዱኪ ኬሞዬ ኣዬን፤ ካማርኬ ዜርማዬ ሚኒኔኔ ኣዬን። ¹⁴ሳጊዻ ኪሚ የሱስ ክርስቶስ ታቺ እእጝ፤ ኣርግማ ኔኒዻ ካሙኒኖጝ ኦይዲ ቃቦካ ኣሩጝ ጉዩጝ ቃቢቴን።

Chapter 14

¹ውር እን ዻቺኬ እምናቱጝ፣ ኬኦካ ክያጃ ጊታይካ ዜርምሺሺ ውሩጝ ኬእን ኣዬ ዻቹጉጝ ኦይዲ እሺ ብቶ ታክሼኔ ሻምቴባ እሺ ሃሚን ጉዩጝ። ²እምናትካ ውር ክየም እሺ ካኣሜ ኦኬ ፓይላጝ ናሺሼ እሺባ፤ ዬ ውር እንቃ እን ማርኬ እምናት ኔኒ ቁዋቅትሼኑጝ ኣሜ ጆል ዱኮጵን።³ኦይን ውር ክየምጵንዻ ኣሞጝ እን ማር ኣሜን ካማር ቦዊዬን፤ እን ማር ኣሜንዻ፣ ካማር ኣሚ ዻቢሺዬን፤ ናንዳካኦ ባሪዮ ባሪዮ ቦዋ። ⁴እን እን ታክሼ ውር እንቃ እን ኣኔን ዋድማ ዋድምዬኑጝ እን የኣይ ኒን? እሺ ቡዳያጝ ወይ ዾራያጝ ሃካ ታቺ እን ኔኑጝ፤ ናንዳካጝ ታቺ እን ካቻሊዬ እሹ ሪቤኑጝ ዾርባ።

⁵ውር ክየም ሻም ሹ ክየም ኬኦካ ኑዋ ላሻ ኬና ኣይ ዋናዬ ኳምባ፤ ፕር ኑዋ ቃቢሼ ሹዋን ፓይላ ኬኦኮኑጝ ኣዬ ሊኩጝ። እንግን ክየም ክየም ቱሚባ ክያጃ ጊዬይ። ⁶ውር እን ሻሚ ሹ ክየም ኬኦካ ሹ ኑዋ ዋናዬ ቃቢ፣ ሻሜ እያይኑጝ ሺጝ ናንዳካ ታቺ እን ኔኒዬ ጊያ፤ እንካ ቃው ኣሩጝዻ ሺጝ ናንዳካ ታቺ እን ኔኒዬ ቃውባ፤ ናንዳካኦ ጎሺባ ባሪዮ። እን ማር ቃዌንዻ ሺጝ ናንዳካ ታቺ እን ኔኒዬ ቃውኬን፤ ጎሺባ ባሪዮዻ።⁷ናንዳካኦ ኬኦካ ጫቃን ጉዋዩ ውር ኬናካ ኡፑሼ እሺ ኤምኑዬ፣ ኬና ኣርሺሼ እሺ ኤምኑ ኣኔኬን። ⁸ሃቆባዻያጝ ሃቆብቴ ታቺ እእጝ፤ ሃኣሻዻያጝ ሃኣርሺቴ ታቺ እእጝ፤ ዬ ሃቆባዻያጝ ሃኣርሻዻያጝ ሃኣያካ ታቺ እእጝ።

⁹ናንዳካ እን፣ ካኣይ ታቺካ ውራን ጊታይ ኣርሺዬ ቆብኬ ካርቡዬ ክርስቶስ ኣርሻ፤ ናሹጛ ኬዻቆዻ።¹⁰ኣኪ እን ሃናንዳካኦ የታክሼ ጪን የብቶጝ? የቦዊ ናንዳካኦ ጪንዻ? ናንዳካኦ ኡዋው ፓይላ ሃጎራባ ኦካ ሌሜንካ ካራምካ ብቶ ታክዬንካ ባሪዮ፤ ¹¹ሺጝ እያጜ ቶኳ፦

"ታቺ እን ሺጝ፦ 'ኣን ሃኣይ ኬና ኣይካ ቦንካ ቦን'፤

'ኩዋሚን ፓይላ ኮምፓርሲሼ ኣምባ፤

ካት ፓይላ ማኚሺሼ ባሪዮ።"'

¹²ዬ ኡዋው ክየም ክየም ናንዳካ ኡዋው ኤታጋን ሃኣያባ ባሪዮ ቃቦ።

¹³ዬ ኡዋው ሃኣዬኬ ጋጜ፣ ክየም ኬኦካ እን ካታክሼ ኑዋ ብቶጝ ካዽያኒባ፤ ዬ ኬኦካ ባልካ ይን ኬማር ኦካ ጉዋርካ ጪን ባይ ኬናካ ካቲ እሺ ወይ ካህ ኣጁጜኔ ቃቢ ቃቦ ሹቃ።¹⁴ሃኣይኬ የሱስ ታቺ እኔ ዳኣኖ ክየምጵንዻ ማሬ እሺጵን ጫንቃል ኣዬኑጝ ሃእባጅያ፤ ኣይባዬ ውር ክየም ኮምሼያ ኦኬ ክየም ኬኦኮኑጝ ማሬ ጫንቃል ኣዬንያጝ፣ ዳቢ እን ኣይሼኬን እሺ ጫንቃል። ¹⁵ሃኦኬና የዻዹጝኔ ዳኣኖ እን ጪን ኣሜያጝ፣ የካኔ ጃሌ ጆልኬን ኬናሺማ፤ ጪን እን ክርስቶስ ኣርሺሾጝ ኦይ ናንዳካ ክያጝ ካይሲዬን።¹⁶ኦይን የሺጜ ሹቃዬ የቃቢዮጝ ካሺጜ ጋራዬ ካዻቢሺዮጝ ኦይ ሻሜን። ¹⁷መንግስትካ ባሪዮ ሃኬ ጫንቃል ኣዬኔ ሹቃ ኣዬኔ፣ ሃኬ ዋዛ ኬና ኣይኬ መንፐስትካ ባሪዮ እን ኣይ ዋናጝ ዬ፣ ማርካ ክያጃካ ኣማዬ ማቲኔኔን፤¹⁸ኬዳቡጝ ውር እን ዋድምሼን ክርስቶሱጝ ዋዝንሲባ ባሪዮ፤ ኬታጝካ ውርዻ ሃኬና ጎሺዬ።

¹⁹ዬ ኦኬና ካጌዬ ኬሹቃ ቆቤኔ ኬናኬ ሌንሲቴ ጋጜ ካዎሺባ ኦኬ ፓይላ ኣሽክዬን።²⁰የሺጚ ናንዳካ ዳኣኖዬ ኦይ ዋድማካ ባሪዮ ጊያምሼን። ኦኬ ፓይላ ጫንቃል፤ ኣይባዬ ኣማ እንካ ኣይሼ ውር እንቃ ካቲምኔኑጝ ማር ሊኪዬን። ²¹ኣሩጝ እን ካኣይሼ ጪን ኦካ ካቲሚኔኑጝ ኦይ ኣሜን፤ ኦይ ዝኣካ ወይንዻ ማቴን፣ ወይ የማርያ ኦኬ ክየምጵንዻ ኣሽክዬንያጝ ሃሹቃ።

²²ኣኪ እምናት እን ኑኑ ኣኔ ናንዳካ ኦጊታጙጝ ኬኦካ ጫንቃን ኑኑዬ ካባሪዮዬ ካይባ ኬና ማንክዬ፤ ኬኦካ ኦይን ሺጜ ሃሊኪዬ ናሺዮጝ ውር እን ማር እሺ ኤምኑ ዻቢ ሻሜኑጝ ሃኬና ጉዋኔ። ²³ኣይባዬ ውር እን ቃጋዺ ኣማያጝ ናንዳካጝ ማሬኬ እምናት ኣዬኑጝ፣ ታክሼያ እሺ ብቶ፤ ናንዳካኦ ኦጊታይ ማሬኬ እምናት ሻሜን ፓይላ ሃሴሶ።

Chapter 15

¹ኡዋው ካኣይ ቁዋቃኑጝ፣ ካናር ክያጃካ ውር ጊታይ ኣይ ዻቹጉጝ ዬ ኡዋው ኤታጋን ዋዝንሲዬን ኣኔኬን። ²ኡዋው ክየም ክየም ባይዳን ጉዋዩ ጫንቃል ሻሜን፣ ኬእሺዻ ጠቅምኔን ካኣሽኪቴ እሺ ኦኬናካ ዋዝንሲ ኡዋውጝ ሁሉኩሼ ኡዋባ፤

³ናንዳካኦ ክርስቶስ ካኒ ዋዝንሲኬን እሺ ኤምኑ፤ ኣይባዬ ኬእያይ ሺጜ እያጜ ቶኮጝ ሙኒሼና እሺ፦ "ይሬን እን ይሬ እኑጝ ዬክሻ ኣን።" ⁴ኬቁዋቅትሼኔ ሌምኔን እን ወርቀትካ ውር ጊታይካ ይሁኔን ኣይኔዬ ካኣንቴ ቃቦ ሹቃጝ፣ ኦጊታባ ቶኬኬ ሌሜን ፓይላ ቶኳ ናንዳካ እርርዬን ጉዋዩ።

⁵ባሪዮ እንካ ኣይንቴ ቁዋቅትዬ ሌምኔኑጝ፣ የዻይቴያ የሱስ ክርስቶስያጝ፣ ኬኦካ ጫቃን ጉዩ ካኣይባ እየው መንፐስ እንኬ ኣይቴ ክየሙጝ፤ ⁶ይንዻ ኣይኬ ሸን ክየሜ ቶግ ክየሜ፣ ኬጎቢቴ ባሪዮ ሹኔካ የሱስ ክርስቶስ ታቺ እን ጉዋዩዬ ጊያ።

⁷ኣኪ ካኣይሼ ባሪዮ ጎሹጝ ኬእያይ ክርስቶስ ናሺዬ እየውጝ፣ እየውዻ ናሺ ጋጝባ።⁸ክያጃካ ቃቦ ሹቃ እን ጋዬ ሹቡጌን ጉዋዩጝ ካቁዋቅትሻ ኡፔ ሌዩጝ ሺጝ ናንዳካ ኣኩሉክ ኣዬንካ ባሪዮዬ ክርስቶስ ኣዬ ውርካ ዋድማካ አይሁዱጝ ሃሜይሼ እየውባ፤ ⁹ፕርዻ ቶርሲ ካጎሺዬ ባሪዮ ናንዳካ ዻዹጝኔን ኔኒዬ ጊያ፤ ኬእያይ ሺጜ እያጜ ቶኮጝ፦

"ዬ ሃጎሺ እምባ ኦካ ጫቃንካ ቶርሲ፤

ሃኪዊሼባ ሮጝ ኑኑዻ ይያሪ።"

¹⁰ፕርዻ ሺጝ፦

"ቶርሲ ዮ፣ ዋዝንዽባ ኬዛርሲ።"

¹¹ፕር እንቃዻ ሺጝ፦

"እየው ቶርሲ ፓይላ ጎሺባ ታቺ እእጝ፤

እየው ዛርሲ ፓይላ ሻምባ እሺ ዼግዼግ።"

¹²ኢሳይያስዻ ሺጝ እያጝ፦

"እንካ ቢታዽሼ ዛርሲ ፓይላ፣

ቢዛካ እሴይ ኩምባ፤

ቶርሲዻ ቃብባ ኬእሺ።"

¹³ኬእን የኣምኒቴ ኬእሹጝ ባሪዮ እንካ ቃቦ ሹቃጝ ካኣይ እየውባ ዋዛዬ ኬሹቃ ቆቤኔ ፓይላ፤ ይንዻ ኬቁዋቅትካ መንፐስካ ባሪዮ እን ኣይ ዋናጝ ካቁዋቁሻ እርሺንቴ እየውባዬ ጊያ።¹⁴ጪኒጌን ናኒ ዮ፣ እየው ጊታጝ ቋቁሼ እየው ኤታጋን ኬኦኬ ሹቃጝ፣ ኬእያይ የቋቅቴ ኬኦኬ እባጄን ፓይላዬ ኬኦጉዩ ውር ክየም ካቻሊዬ ውር እንቃ ኪሊዬኑጝ ኣይኒን ኣንዻ ሃእባጅያ።¹⁵ኬኣይኔንካ ባሪዮ እን ባሪዮ ኣዬ ኣኑጝ፣ ካሜይሼ እየው እንቃጝ ኬኦካ ክያጃ ክየም ክየም ሃቶኩሼ እየውጝ፣ ¹⁶ኬክያጃ ሹቃ እንካ ባሪዮጝ ዋድማካ ውርካ ቃሽ፣ ሃእን ሃኣይሼ ቶርሲ ውርካ ዋድማካ የሱስ ክርስቶስ፤ ይንዻ ካሻም ቶርሲ ኬመንፐስካ ባሪዮ እን ኣይ ዋና ዋናዬ ኬታጝካ ባሪዮ ካማቲ ጋላ ኬናካ ናሺዬዬ ጊያ።

¹⁷ዬ ናንዳካጝ ሃዋድምሺኔ ባሪዮጝ ሃቃይባ ኬየሱስ ክርስቶስ። ¹⁸ኬኦካ ዳቢ እን ሃሃሳወዬ ሃኣሽክዬዬ ቶርሲ ካዋይሺኔ ባሪዮጝ፣ ክርስቶስ ኣኔን ኬኣኔ ኬኦካ ኦጊታይ ኣሽክዮጝ እንቃ ሃዎሽኬን ኦኬ እንቃ ሃሳዌን፤ ¹⁹ይንዻ ኣዮጝ ሃኬ ቁዋቅትካ መንፐስካ ባሪዮ እን ኣይ ዋናጝ፣ ሃኬ ኦኬ ጊታባ ማሬ ኣሽክዬ እባጄኔ ጌዬ እባጄኔ። ኬዴንታ ኬና ኣይ እያይዻ ቦኬ የሩሳሌሜ ሌይ ሃም ኣይ ክራካ እልዋሪቆኑጝ ሃሜይሼንያ ክያጃ ሹቃካ ክርስቶስ።²⁰ሃሺጚ ካማር ኦካ ቶኦ እን ውር እንቃ ካርሲዬ ኣሽክዬን ኣሽክዬኔ፣ ኦካ ራቅ ጊታይ ማሬ ክርስቶስ ሺዌኑጝ ካሜይሺኔ ክያጃ ሹቃጝ ሃፖሽካዽዬን ናኒ ካሹ ጮል። ²¹ሳጊዻ ሃኬ እያይ ሺጜ እያጜ ቶኮጝ፦

"ውራን ጊታይ ሃማሬ እንግን ናንዳካ እሺ ሜይሼኑጝ ጌይባ፤

ጊታይ ማር ዋዬንዻ ጶቅሲባ።"

²²ኬክያጃ እንዻ ካማሬ ሃሚን ጉዩ ኩኔኑጝ ሃርጌያ ኣን ሹ ጁዋኑ። ²³ዬ ጋን ኦኬ ኬናካ ኣሽክዬ ኦካ ክራ ጊታጝ ናንዳካጝ ማሬ ኣኔኑጝ፣ ካርሲኬ ቦን ጁዋኑዬ ናንዳካጝ ሃፖሽካዽዬ እየው ኩዬ ቶዬኑጝ፣²⁴ቃቦ ይንዻ ኬሹካጝ ሃኩይሼ እያጝካ እስጳንያጝ ሃቃቢያ ሻሜን። ኬሹካግ ሃሲዬዻጝ ካካማ ቶዬ እየዌ ሃሹዋጵያ እየው ፖሽካዽዬን ናኒያጝ ጩዋ ኬኬልሺቴ ኣን ኬጃሌን ናኑጝ ቃቢባ። ²⁵ዬ ጋን ውርካ ይሁኔን ጊታይ ኣኔን ሃሚን ኩዬ ዋድምሺኔን ናኒ ሃኣኔን እያጝካ የሩሳሌም ኩይሼን።²⁶ናንዳካኦ ውር ጊታይ ኣኔን መቄዲንያዬ አካይያዬ፣ ናሹጛ ውር ኩፓን ጊታይ ኣኔን ኦካ ጫቃንካ ውርካ ይሁኔን ጊታይ ኣኔን የሩሳሌም ኬልሺዬን። ²⁷ናሺያ እንግን እንግን ኬልሺዬን፤ ኬኣኩሉክ ጋይ ውርካ ባጃ ጊዬይ። ሃኦኬና ቶርሲ ካካሺምኔ ኬጋጝ ኬውርካ አይሁድ ኡዋኒኔንካ መንፐስያጝ፣ ኡዋኒኔን እንካ ዳሊ ጌዮጝ ካካሺምኔ ኬውርካ አይሁዱጝ ጋይ ውርካ ባጃ ጊዬይ።²⁸ዬ ሹዋጵያ ዋድማጜ ሃእባጅያ እን ጌዬ ካርቡጝያጝ ጩዋ ሃኩይሼባ እያጝካ እስጳንያጝ፤ ሃኩይያ ኬጉዋርዻያጝ ሃቶይ እየውባ። ²⁹ሃኩንያ ሃሚን ጉዩዻያጝ፣ ካኩዋዌ ኬኡዋኒኔንካ ክርስቶሱጝ ሃእባጅያ።

³⁰ጪኒጌን ናኒ ዮ፣ ናንዳካ ኣን ኬይሁንቴ ባሪዮጝ ኬኣይቴኬ ኣን ኦካ ኒሺኔን ናኑጝ ኬየሱስ ክርስቶስ ታቺ እን ጉዋዩዬ ናሺማካ መንፐሴ ሃይዌንያ እየው። ³¹ካዻቄ ኬኦካ ቡዋካ ውር ጊታይ ኣኔን ይሁዳዬ ማር ኣምኒዬኔ ኬዋድማ እን ናኒ ኣኔን የሩሳሌሙጝ ውርካ ይሁኔን ጊታይ ኣኔን ሃሚን ካናሺሼ ኣኑጝ ይሁሼን ኣምባ፤ ³²ይንዻ ኬቃቦካ ባሪዮ ካኩዌ ሃሚን ጉዩ ኬዋዛዬ ካኡፔኬ እየውዻዬ ጊያ።³³ባሪዮ እን ካኡፑሽ ውር ኬሹቃጝ ካኣይኬ እየው ፓይላ፤ አሜን።

Chapter 16

¹ሃኤልቅምሼንያ እየው ጪኔ ጉዋዩ ፔቤን እን ኣይ ውርካ ዋድማካ ቶኦካ ይሁኔን እንካ ክንክራኦሱጝ። ²ኬቾንሺኔን ሊኪ እን ኣይካ ውርካ ይሁኔኑጝ ኬቾቺንሺቴ እሺ ኬታቺ እኔ ኮልሾ ኬና ኣኔን እያንዻ ካጝ ዎሼኬ ኦጉዩጝ ካኣሽኪቴ እሹጝ ሃሜይሼ እየውባ፤ ናንዳካ ውር ጁዋኑዬ ኣንዻዬ ኣሽክያ ኬልሾ ጁዋኑ።

³ኬየሱስ ክርስቶስ ውር ጊታይ ዋድምዬን ኬኣኑጝ ቦቴ ኣምባ ዎፖካ ጵርስቅላዬ ካአቂላዬ። ⁴እንግንዻ ሺጝ ናንዳካ ኣኔ ጋያ ዻቆ ጊዬይ ኦኬ ጋራ፤ ማር ኣንጵኔኔ ውርካ ቶኦካ ይሁኔን ጊታይካ ቶርሲ ፓይላ ጎሺ እንግንባ።

⁵ቦቴ ኣምባ ዎፖካ ውር ጊታይ ኣኔን ኦካ ቶኦካ ይሁኔን እን ኣኔን ኦጊዬዩጝ።

ቦቴ ኣምባ ዎፖካ ውርካ ናሺዻ ናኒ አጤኔጦን ባ ኬሌሜን ኬኦካ ፔንካ እስያ ዋክሼ ክርስቶሱጝ።

⁶ቦቴ ኣምባ ዎፖካ ማርያ እን ሺጝ ናንዳካ እየዌ ዻቺኬ ኦኬ ጁዋኑጝ።

⁷ቦቴ ኣምባ ዎፖካ ኤዳን ጊታባ ናኒ ቁሜኬ ኣን አንዲራኒቆኔ ዩልያኔ፤ እንግንዻ ኬኦካ ጫቃንካ ውራን ጊታይ ይእሲዮጝ ጋይ ጊታኬና ኣኔ ሮጝ ሹቃዬ ሌም ኣን ኬክርስቶስ ኣምኒዬኔ።

⁸ቦቴ ኣምባ ዎፖካ ጵልያጦን እን ሃናሺዬ ኬታቺ እእጝ።

⁹ቦቴ ኣምባ ዎፖካ ኢሩባኖኔ ስንጣክን እን ኣይ ውርካ ናሺዺ ናኒዬ ጊታይ ዋድምዬን ኬኣኑጝ።

¹⁰ቦቴ ኣምባ ዎፖካ ኤጤሌን እን ታሜ እምናት እን ኔኒ ኣኔን ኬክርስቶሴ ጎሺዮጝ፤

ቦቴ ኣምባ ዎፖካ ውር ጊታይ ኣይካ ውርካ ጶሮክካ አርስጣባሉ።

¹¹ቦቴ ኣምባ ዎፖካ ኤዳ ናኒ ሄሮድዮና፤

ቦቴ ኣምባ ዎፖካ ውርካ ጶሮክካ ንርቀስ ጊታይ ኣይኬ ታቺ እእጝ።

¹²ቦቴ ኣምባ ዎፖካ ሃኣጚ ጊታይ ኣይኬ ታቺ እኔ ዋድምዬን ኬቁዋቅቲ፣ ፕሮፒሞኔ ጢሮፒሞሳዬ።

ቦቴ ዎፖካ ጠርሲዳ እን ኣይኬ ታቺ እኔ ዻቺ ካልሎኔ፣ እን ናሺዬ ኬኦካ ሃኣጚ እንቃጝ።

¹³ቦቴ ኣምባ ዎፖካ ሩፖና እን ታቺ እን እድዬ ካጁዋኔ እን ኣይሼ ኣንዻ ጁዋኖጝ።

¹⁴ቦቴ ኣምባ ዎፖካ አስቀርጦኔ ካአፕለሶንጳዬ፣ ካሄሮሚኔ፣ ካጳጥሮባኔ፣ ካሄርማኔ፣ ካጪኒጌን ጊታይ ጊዬይ ጋዬኬ ጋጜ።

¹⁵ቦቴ ኣምባ ዎፖካ ፕለጎኔ፣ ካዩልያኔ፣ ካኔርያኔዬ፣ ካጪኔ እን ኔኒካ እጛሼ፣ ፕርዻ ካአልጦኔ፣ ካውርካ ይሁኔን ጊታይ ጋዬኬ ጋጜ።

¹⁶ጌሲ ጋጝባ ኬሹንቄን ኬና ኣይ ዋና። ውርካ ቶኦካ ይሁኔን ጊታይካ ክርስቶስ ፓይላ ቦዋ እየው ዎፖ።

¹⁷ጪኒጌን ናኒ ዮ፣ ኬኣጅቴ ኬኦካ ኦጊታይ ቦፓይኔ ጆሌ ላሊምኔኔ ውር ጊታይ ሚኔ ጆሌ እርሮ እን የእርርቴዬ ኣጁጜ ጆል ኦካ ጉዋር እን ጉዩ የጃሌ ጆልቴ ኦካ ካቲምኔኑጝ ሃሜይሼ እየውባ፤ ፓይባ ኬኦጊዬይዻ ዹክ። ¹⁸ውር ጊታይ ኣይኬ ጊታይ እያይኑጝ እን ዋድምሺኖጝ ማር የሱስ ክርስቶስ ታቺ እን ጉዋዩጵኔኔ፣ ሃካ ክያጝካ እንግን ኤታጋን፤ ኬካት እንግን ጊዬይ ሱዲኔ ጆል ውሬ ሾሮ ጊዬይዬ፣ ቱዋንባ ውራን ጊታይ ኣይ ሌሞጝ።¹⁹ዋያ ዋይሺኔን እን ጉዩ ፓይላ፤ ኬእንዻ ኣን ሃዋዝንዽያ ካልሎን። ኣይባዬ ኬኦይን ኣይ ሹቃጝ ኬኣይቴ ፓካላዬ፣ ኬኦይን ኣይ ጋራጝ ኬኣይቴ ሌሞጝ ሃዎሺያ።

²⁰ባሪዮ እን ካኡፑሺሽ ውር ኬሹቃጝ፣ ባጝሼ እጁጝ ይሪካ ኬኦካ ጃፕ ጉዩ ዱቡ።

ኣይኔንካ የሱስ ታቺ እን ጉዋዩጝ ካኣይኬ እየው።

²¹ጢሞቴዎስ እን ዋድምዬን ኬኣኔ፣ ፕርዻ ውራን ጊታይ ኣይ ኤዳን ናኑጝ ሉቂዮሴ፣ ኢያሶኔ፣ ሱሲጴጥሮሴ ቦዋ እየው ዎፖ።

²²ኣን ጤርጥዮስ ይጝ ቶኩሼ እየው ሜርሜር ይኑጝ፣ ኬታቺ እን ሃቦያ ዎፖ ጉዩ።

²³ኬቾቺንሺኔን ኬና ኣይ ሹቃ እኔ ውር ጊታይ ኣኔን ኦካ ቶኦካ ይሁኔን እን ኣኔን ኦጜ ፓይላ ጋይዮ እን ዋዝንሲዬ ጆል ኡዋውጝ፣ ቦዋ እየው ዎፖ።

አርስጦስ እን ኣይ ታቺካ ቶኦካ ኣማካ ካታማጜ፣ ጪኔ ጉዋዩ ቁኣስጥሮሴ ቦዋ እየው ዎፖ።

²⁴ኣይኔንካ የሱስ ክርስቶስ ታቺ እን ጉዋዩጝ ካኣይኬ እየው ፓይላ፤ አሜን።

²⁵⁻-26 ኬኤርጎካ ባሪዮ እንካ ቦንካ ቦኑጝ ዛርሲ ፓይላ ካኣምኒዬዬ ዋይሺኖጝ፣ ጋን እን ዹዋልሺኔ ኬወርቀትካ ውርካ ቶካ ባሪዮዋኑጝ፣ ኬዹዋልሺኔንካ ኦካ ድኬን ባ ድኬኬ ቦን ጁዋኑ ጊታባ ሳጊውጝ፣ ኬክያጃ ሹቃ እን ጊርርሲዬዬ ኬክያጃ የሱስ ክርስቶስ ሜይሺኔኔ እንካ ቻሊ እየው ቁዋቅትሺሼኑጝ፣²⁷ኬባሪዮ እን ኣይ እሺጵን ኣካላጝ፣ ኬታጝካ የሱስ ክርስቶሱጝ ኬቦንካ ቦን ጎቢንታ ካኣይሼ እሺባ፤ አሜን።

1 Corinthians

Chapter 1

¹ከክያጃካ ባሪዮ ካኣይ ሐዋርያካ ኢየሱስ ክርስቶሴ ከጳውሎስ እን ሺዎጝ፣ ከጪኔ ጉዋዩ ሶስቴንስ፤ ²ከቶኦካ ይሁኔንካ ባሪዮ እን ኣኔን ቆሮንቶሱጝ፤ ይሁሼንኬ ኢየሱስ ክርስቶሴ፣ ከእን ኣይ ታቺ ጊዬይዬ ታቺ ጉዋዩዬ ከጊታይ ኣኔን ኦጉዋይካ ራቅ ጊዬይ ሺወን ሮጝካ ኢየሱስ ክርስቶስ ታቺ እን ጉዋዩ ፓይላ ከጊታይካ ኣይ ውርካ ይሁኔኔ ሺዎጝ፤ ³ከባሪዮ ከሹቡጌን ጉዋዩ፣ ከታቺ እንዻ ከኢየሱስ ክርስቶስ ኣይኔኔ ሹቃዬ ካኣይሼ እየው። {ጎሺ}⁴ከኢየሱስ ክርስቶስ ናንዳካ ኣይኔን እን ጋዬ እየውጝ ሹ ጮል ናንዳካ እየው ሃጎሺባ ባሪዮ። ⁵ናንዳካ ኦ ከኦኬ ጉዩ ፓይላ ይንዻ ከሃሳዋ ፓይላ፣ ከኦኬ እባጄንዻ ፓይላ የሳጊያያ ከእሺ፤ ⁶ናንዳካ ክርስቶስ እን ሃሜይሼ እየውዻ ኣኔባ ኦጉዩ።⁷ዬ ዹዋልሺኔንካ ኢየሱስ ክርስቶስ ታቺ እን ጉዋዩጝ የኣኒናባ ከፎሽካዺዬን ካሊዬኔ፣ ኣይኔንካ መንፈስ ክየምጵንዻ ጆግሼኬን እየው። ⁸ከሹካ ኢየሱስ ክርስቶስ ታቺ እን ጉዋዩጝ የኣንቴኬን ዻብሾዬ ከጌይንቶጝ እሺ ሌይ ሃምካ ቱንሱጝ ሻም ጫንቃሌ [ዻው] እየውባ። ⁹ሃምካ ውዋጝ፣ ባሪዮ እን ሺውሼ እየው ሃምካ ኢየሱስ ክርስቶ ታቺ እን ጉዋዩጝ ሃኬና ጌርምኔ። {ላልሚኔን እን ቱል ኦካ ቶኦካ ይሁኔንካ ውርካ ቆሮንቶሱጝ}¹⁰ጪኒጌን ናኒ ዮ፤ ላልሚኔን ካማር ኦካ ጫቃን ጉዩ ኣኔን፣ ሻን ክየም፣ ቃቦ ክየም ካኣኒኔ ኦጉዩጝ፤ ከዋይሺንቴ ጋጙጝ ከሮጝካ ኢየሱስ ክርስቶስ ታቺ እን ጉዋዩጝ ሃይወን እየውባ። ¹¹ጪኒጌን ናኒ ዮ፤ ኦካ ጫቃን ጉዩ ኣኔ ዜርማጝ ሃዋይያ ከኦካ ውርካ ጶሮካ ቀሎዔ፤¹²ክያጃ እንዻ ሃእያጝ፤ ከኦጉዩ ክየም ሺጝ፣ ኣን ሃኣይካ ጳውሎስያጝ፣ ኑዋ ሺጝ ኣን ሃኣይካ ኣጵሎስ፤ ፕርዻ ክየም ሺጝ ኣን ሃኣይካ ኬፍያጝ፣ ኑዋ ፕር ሺጝ ኣን ሃኣይካ ክርስቶስ። ¹³ኣይባዬ ክርስቶስ ካሺያይ? ኤጳውሎስካ ጻጵያይ ናንዳካ እየው? ሞ ዱቅያ እየው ከሮጝካ ጳውሎስ?¹⁴ከኦካ ቀርስጶሴ ከኦካ ጋይዮሴ እንቃ ከኦጉዩ ውር ክየምጵንዻ ናንዳካ እን ማሬ ዱቅዬን ሃጎሺባ ባሪዮ፤ ¹⁵ዬ ከዱቅህንቴኬ ሮጝ ናኑጝ ውር ክየምጵንዻ ኬና ሃሳው ኣኔኬን። ¹⁶ከኣኩሉክ ሃዱቅያ ውርካ ጶሮካ እስጢፋኖስ፤ ዬ ከኦግዬይ እንቃ ሃዱቅዮጝ ጌይኬን ኦናኒ ጶቅ።¹⁷ክርስቶስ ይዕሲዬ ኣን ካሜይሼ ውር ክያጃ ሹቃዬ ጊያ ዬ ማር እንካ ዱቅኔዬን፤ ጻጵኔንካ ክርስቶስዻ ማሬ ማም እያይ ኣዬኑጝ፣ ሃሜይሼኬን ውር ከሃሳዋካ ፓካልማሞካ ውር። {ክርስቶስ ሃቁዋቅቲካ ባሪዮዬ ፓካልማሞዬ}¹⁸ክያጃካ ጻጵኔን ናንዳካ እንካ [ጌርሺኖጝ] ሃሞኚነት፤ ዬ ናንዳካ ኡዋው ሃኦ? ሃቁዋቅቲካ ባሪዮ፤ ¹⁹ሺጝ እያጜ ቶኳዬ፤ «ሃካይሲባ ፓካልማሞካ ፓካላን፤ ሃሻሚባ ኦኬ እባጄንካ ውር ጊታይ እባጅ ኦኬ ማም እያይ።²⁰ፓካልማሞ ኣኔን ኦን? ጌጳሞካ ኣኔን ኦን? ባሪዮ ካኒ ሻምኬ ፓካልማሞካ ፔኑጝ ሞኛሞ? ²¹እን ናሹጝኬ ፓካልማሞካ ባሪዮጝ ፔኑጝ ከፓካልማሞ ኔኒ ናንዳካጝ ካውሺኔ ባሪዮ እባጄኑጝ፣ ከሞኛሞካ ውር ሜይሼን ካጝ ኣምኒ ካባይሺሾጝ ማቲያ ክያጃ ሹቃካ ባሪዮ።²²ኣይን ኦኑጝ ውርካ አይሁድ ዎሽ ዹዋልሺኔን ሹቃሹቃ ጊታይ፤ ውርካ ግሪክዻ ዎሽ ፓካልማሞ፤ ²³ዬ ኡዋው ሃሜይቴባ ውር ክርስቶስ እን ጻጵዮጝ፤ ይንዻ ናንዳካ አይሁድ ሃካቲሚኔን፣ ፕር ናንዳካ ኣሕዛብ ሃሞኚነት።²⁴ዬ ናንዳካ ጊታይ ባሪዮ ሺዎጝ፣ ኣይኒን ውርካ ኣይሁዱጝ ኣይኒን ውርካ ግሪኩጝ፣ ክርስቶስ ሃቁዋቅትካ ባሪዮ፣ ሃፓካልማሞካ ባሪዮ። ²⁵ናንዳካ ኦ ከኦካ ፓካልማሞካ ውር ሳጊ ሞኛሞካ ባሪዮ ሳጊባ፣ ከኦካ ቁዋቅቲካ ውርዻ ሳጊ ዻቾካ ባሪዮ ቁዋቅትሽባ።²⁶ጪኒጌን ናኒዮ፤ ከሹ እን ሺወ እየው የኣይቴ ኦጝ ይንዳ ቃቢዬ፤ ከኦኬ ኣሽክዬንካ ውር ከኦጉዩ ጁዋናን ጉዩ የካኔ ኣያኬን ጊታይ እባጂ ኦኮጝ፤ ጁዋናን ጉዩ የካኔ ኣያኬን ቁዋቃን፤ ጁዋናን ጉዩ ካኒ ጅሽኬን ከኦካ ውርካ ጶሮክ ታቺ። ²⁷ኣይባዬ ባሪዮ ካቦኩንሲ ፓካላኔ እድያ ኦኬ ሞኚካ ፔን፤ ባሪዮ ካቦኩንሲ ቁዋቃኔ እድያ ኦኬ ዻቹጉካ ፔን።²⁸እን ጎቢዮጝ ካማር ኣኔኔ ባሪዮ ካሻሞጝ፤ ከኦካ ፔኑጝ ኦይን ኣይ ይርኬ ቦውዬዬ፣ እድያ ኦይን ማሬ ራቅዻ ኣዬኑጝ፤ ²⁹ይንዻ ውር ክየም ካማር ኦካ ሌሜን ኔኒ ቃይዬኔ ጊያ።³⁰ከኢየሱስ ክርስቶን ኣዬን የማቲቶጝ ሃእን ናሹጝኬ እሹጝ፤ እሺ ከታካ ባሪዮ ማቲያ ፓካልማሞ ጉዋዩ፣ ጫንቃል ኣዬን ጉዋዩዬ ይሁኔን ጉዋዩዬ፣ [ቤዛ ጉዋዩዻ]። ³¹ኣኪ

Chapter 2

²ሃኣኔንባ ኦካ ጫቃን ጉዩዬ ኢየሱስ ክርስቶስ እን ጻጵዮጝ፣ ሃእሺጵን ዬ ሃማሬ እንቃ እባጄኑጝ ሃቱምያዬ።³ሃኩኔ ኦጉዩዻ ሃኬ ዻቾዬ ሪግዬ፣ ፕርዻ ሃኬ ሪጄን ጁዋኑ። ⁴ክያጃ ናኒዻ ውር ሜይሼን ናኒዻ ሃቁዋቅትካ መንፈስ ዹዋልሺኔን ዬ፣ ሃኣኔኬን ክያጃካ ፓካልማሞ ኬና ሱዱሚኔ፤ ⁵ይንዻ እምነት ጉዩ ሃኬ ቁዋቅትካ ባሪዮ ዬ ሃኬ እያይ ማርሼ ፓካልማሞካ ውር ሙኒሼኑጝ። {ፓካልማሞ እን ጌዬኬ መንፈሱጝ}⁶ዬ ከኦካ ውር ጊታይ እባጅ ክያጃጝ ሃሓሳዋባ ፓካልማሞ፤ ካኣይባዬ ማር ፓካልማሞካ ፔኑጜን ወይ ማር ፓካልማሞካ ታታቻንካ ውርካ ፔኑጝ ካካይዬን። ⁷ኣይባዬ ኦካ ድኬንካ ባሪዮ ባድኬዬ ኣኖጝ ሃፓካልማሞ፤ ፓካልማሞጝዻ ባሪዮ ከኦካ ሌሜንካ ቦን ጊታባካ ሌሜን ሃእን ሌምሼ ቱምዬ ናንዳካ ጎቢንታ ጉዋዩጝ።⁸ከኦካ ታታቻን ጊታጝካ ፔኑጝ ክየምጵንዻ ካኒ ጊባጅኬን ፓካልማሞ እኑጝ፤ ዋንቲ ጊባጃያጝ ጻጵኬን ታቺ እን ጎቢዮጝ። ⁹ካኣይባዬ፣ ከእያይ ቶኮጝ፤ «እን ካርቡ ማሬ ጌዬኑጝ፣ «እን ናቡ ማሬ ዋዬኑጝ፣ «እን ሻንካ ውር ማሬ ቃብዬኑጝ፣ ባሪዮ ናንዳካ ጊታይ ናሺ እሹጝ ኣሽክያዬ»¹⁰ዬ ባሪዮ ዹዋልሼያ ኡዋው ይጝ ከታካ መንፈስ። መንፈስዻ ኦይንካ ባሪዮ ኣኔን ቱዎጝዻ ሺዽኬኔ ቶይባ ፓይላ። ¹¹ከኣኦይን ኣኔን ቱዎጝ ከመንፈስ ኔኒ እንቃ ከኦካ ጫቃንካ ውር ሃኒን ካእባጅ ቃቦካ ውር ክየሙጝ? ከእያይዻ ከኦካ መንፈስካ ባሪዮ እንቃ፣ ውር ክየምጵንዻ ኬናካ እባጅ ቃቦካ ባሪዮ ኣኔኬን።¹²ሃኬ መንፈስ እን ኣይኬ ታካ ባሪዮጝ ዬ፣ ሃካ ቦዋኬን መንፈስካ ፔኑጝ፤ ይንዻ ካእባጅ እን ባሪዮ ኣዬ ኡዋው ማም እያይኔ ጊያ። ¹³እን ኡዋው ካሃሳውቶጝ ሃይዕጝ፤ ማርኬ ክያጃ እን ሃእርርቴ ከኦካ ፓካልማሞካ ውሬኔ፣ ሃሓሳዋባ ክያጃ እን ሃእርርቴ ከኦካ መንፈሱጝ፤ ካክያጄ ኣኩሉካ መንፈስዻጝ ሃኬ ክያጃካ መንፈስ።¹⁴ውር እን ማርካ መንፈስ ኣዬኑጝ ቻሊኬን ኦይን ኣይኬ መንፈስካ ባሪዮ ቦወን፤ ናንዳካ ኦ ኣይን ኣኔንኬ እያይ ናንዳካ እሺ ሃሞኚነት፤ ናንዳካጝ ቶዬኬ መንፈስዻጝ፣ ቻሊኬን እባጄን። ¹⁵ዬ ውር እንካ መንፈሱጝ ቶይባ ኦኬ ፓይላ ዬ ቶይኬን እሺ ኤምኑ ከውር ክየምጵንዻ። ¹⁶ካእርርሲዮጝ፣ ሃኒን ኣጅ

Chapter 3

¹ጪኒጌን ናኒዮ፤ ከክርስቶስ ካኒ ናንዳካጝ የኣይቴ ሃንታጝ፣ ከሜይሼ እየው ከውርካ ኣሩጝ ዬ ካሜይሼ እየው ከውርካ መንፈሱጝ ሃቻሊኬን። ²ካኒ ናንዳካጝ የማርቴ ጌጵሼኑጝ ዎሺሻ እየው ሼቴ ዬ፤ ሃኣይኬን እየው ዳዓኖ ቁዋቃ፤ ኣይኒን ጋኑጝ የኣያ ኣካራ።³ካንዻ የኣያ ውርካ ኣሩጝ፤ ከኦካ ጫቃን ጉዩ ጋጝ ቦውዬኔ ዜርማዬ ኣኔባ፤ ኣኪ፣ ሃእን የኣይቴ ውርካ ኣሩጝ ሞ? ኦኬ ኣሽክዬን ጉዩካ ሃኬ እያይ ኣዬኬ ኦኬ ኣሽክዬን ውር ፓይላ ሞ? ⁴ናንዳካ ኦ፤ ክየም ሺጝ ኣን ሃኣይካ ጳውሎስ፣ ኑዋ ፕር ሺጝ ኣን ሃኣይካ ኣጵሎስያጝ፣ [ማር እን የኣይቴኬ ሹቦ ጉዩጵኔኒ?] ⁵ኣይባዬ ኣጵሎስ ሃኦ? ኤጳውሎስካ ሃኦ? ታቺ እን ናንዳካ እጝ ኣዬ እየው ክየም ክየሙጝ ሃውርካ ዋድማ ጊታይ ኣሽክዬኑጝ፤ እየውዻ የፓይንቴ ሃምካ እምነቱጝ ሃኬ ታይ ጊዬዪጝ።⁶እን ኣን ሃዾቅዮጝ፤ ኣጵሎስ ውሺያ ሙዋ፤ ዬ እን ጌጳሲውጝ ሃባሪዮ። ⁷ዬ እንካ ጌጳሲ ሃባሪዮ ዬ፣ ማር እን ዾቅዬን ወይ ማር እን ውሺ ሙዋዌን።⁸ኣይን እን ዾቂ ኣይን እን ውሺ ሙዋጝ ጋይ ክየም፤ እንግን ክየም ክየም ከእያይ ዋድምዮጝ ቦዋ እንካ ጋዬ እንግኑጝ። ⁹ኡዋው ሃኣያ ጊታኬና ካኣሽኪኬ ባሪዮ ከጋጝ ክየምጵኔ፤ እየውዻ የኣያ ሃሙካ ባሪዮ፤ የኣያ [ፎቅካ] ባሪዮ።¹⁰ከኣይኔን እን ጋዬ ኣን ከኦካ ባሪዮጝ፣ ከውር ኣጁጉ ኬናካ ኣሽክህንቴ ቶኦ ሃካርሲያባ ሃዝዬን፤ ኑዋዻ ኣሽኪባ እን ኩይሼ ታካ ዾዮክ ኔኑጝ፤ ኣይባዬ እንግን ክየም ክየም ሻም እያን ካጋሽክዮጝ ካጋጅሾጝ ኣኔባ። ¹¹ናንዳካ ኦ ከካርሲ እን ካርሲዬ ሹ እንካ ሌሜኑጝ እንቃ ውር ክየምጵንዻ ኬናካ ቻሊ እንቃ ኣሽክዬን ኣኔኬን፤ ካኣሽኪ እንዻ ሃኢየሱስ ክርስቶስ።¹²ውር ክየምጵንዻ ከኦካ ቶኦ እን ካርሲዮጝ ከወርቄ ወይ ከቢሬ፣ ከባይ እን ጎቢዮጝ ወይ ከሻሪ፣ ከሹጩ ወይ ከወልጫ ሻማ ጫንቃልያጝ፣ ¹³ዋድማ ኔኒ ኣዬ እያኑጝ ቶይባ፤ ናንዳካ ኦ ሱ እን ቦሼባ ሃም ኣይ ሜሌሉጝ። ናንዳካጝ ካዹዋልሺኔ ከጉውጝ ጉው እን ዋድማካ ውር ክየም ክየም ኣዬ ኦጝ ፓቲሺባ።¹⁴ዋድማ እን ውር ክየም ኣሽክዮጝ ቁዋቅትሼ ዾራያጝ ጌይባ ሹልማት፤ ¹⁵ዬ እን ዋድማ ኔኒ ጉዱቦጝ ሺዽባ ከኦካ ሽልማት፤ ዬ እሺ ባይሽባ፤ ካኣይባዬ ካባይሾጝ ከጉው ቱዎጝ ሃኬ እያይ ሳጊዬ ከጪንቄቴ ጊያ።¹⁶እየው ኤታጋን የኣይቴ ቶኦካ ይሁኔንካ ባሪዮጝ፤ መንፈስካ ባሪዮ ኣኒኔ ኦጉዩ ቱዎጙጝ የእባጃኬን? ¹⁷ውር ክየምጵንዻ ኮሲያ ቶኦካ ባሪዮያጝ ባሪዮ ኮሲባ እሺዻ፤ ቶኦካ ይሁኔንካ ባሪዮ ሃኬና ይሁሺኔዬ፤ ቶኦካ ይሁኔን እንዻ ሃእየው።¹⁸ውር ክየምጵንዻ ካማር እሺ ኤምኑ ቱዋኔን፤ ከኦጉዩ ውር ክየምጵንዻ ሙኔና ኬና ኣኔ ፓካልማሞ ፔኑጝ ክያኒያጝ፣ ካኣዬ ፓካላጝ ካኮምሼ እሺ ኤምኑ ከማይም። ¹⁹ፓካልማሞካ ፔኑጝ ከኦካ ሌሜንካ ባሪዮ ሃማኛሞዬ፤ ሺጝ እያጜ ቶኳዬ፤ «እሺ ጎምባ ፓካላን ከጃካማ ጊዬይ፤» ²⁰ከኦካ ራቅ እንቃ ፕር ሺጝ፤ «ታቺ እን ቃቦካ ፓካላን ኣዬ ማም እያይ እባጅባዬ ቶኳ፤²¹ኣኪ ውር ክየምጵንዻ ካማር ከውር ቃይዬን።ኦኬ ፓይላ ሃጉዩዬ፤ ²²ኣይኒን ጳውሎሱጝ ኣይኒን ኣጵሎሱጝ ወይ ኣይኒን ኬፉጝ፣ ኣይኒን ፔኑጝ ኣይኒን ዻቆጝ ወይ ኣይኒን ኣርሼኑጝ፣ ኣይኒን እንካ ጋኑጝ ኣይኒን እንካ ኩዋው ከታካሌሜኑጝ፣ ፓይላ ሃጉዩ፤ ²³እየውዻ የኣያካ ክርስቶስ፤ ክርስቶስዻ ሃካ ባሪዮ።

Chapter 4

¹ኣኪ ውር ፓይላ ካኮሜ ኡዋው ከውርካ ዋድማካ ክርስቶሴ ኬካ ውር ጊታይ ጌልቅምሺኔ ኦካ ድኬንካ ባሪዮጝ ሁሉኩሼ ኡዋባ። ²ውር ጊታይ ጌልቅምሺኖጝ ማቲ ውር ሹቃዬ ካጌይኖጝ ኣኔባ።³ኣይኒን ኬታይ ጉዩጝ ኮምሺኒን ኣን ከኦካ ካራምካ ኮምሼንካ ውሩጝ ከታጝ ናኒ ኣኔኬን ኦኬ ክየምጵንዻ፤ ኣይን ኣኑጝ ሃኮምሼኬን ኣን ኤምኑ። ⁴ኅሊና ናኒ ሃጫንካቃ፤ ዬ ይጝ ሃማሬ ሴሶ ኣኔኑጝ ሻምኬን ጃ፤ እንካ ኮምሼ ኣኑጝ ሃታቺ እን።⁵ዬ ዋዳ ኔኒ ካኒ ሄክሽኬኔ ኦይድኬ ኦኬ ክየምጵንዻ ኮምሺኔን፤ ካሊባ ሌይ ሃም ታቺ እን ካኩዋዎጝ። እን ድኬ ኦድሙጉ ክያኑጝ እሺ ቡልሼባ ሃም ኣይ ሜሌሉጝ፤ ዹዋልሼንባ ቃቦ እን ኣኔን ኦካ ሻንካ ውር ቱዎጙጝ። ከሹ እን ውር ክየም ክየም ጎሺ እንካ ሁሉኩሾጝ ቦባ ከኦካ ባሪዮ።⁶ኣኪ ጪኒጌን ናኒ ዮ፤ ሃሺጝ ናንዳካ ጥቅም ጉዩዬ ኣን ኤምኑዬ ኣጵሎሴ ሃሻምኬ ሄክንሶዬ ሃቦሼ እየውባ፤ ሃሻሜ ይንዻጝ ከእርር እን ሺጜ ኦይኬ ኦይን ቶኬ ሳጊዬ ከኦጉዋዩዬ ጊያ። ዬ ውር ክየም ኦይድኬ ኦካ ኑዋ ሳስክዬ ቃይቴን። ⁷ኣይባዬ፣ ከሳጊዬ ከኦካ ኑዋውጝ ሃኒን ሻሚ እኑጝ? ኦይን ኑኑ የማሬ ቦወን ኣና ኦ? ሃኦኬና የቦወያጝ ኣኪ፣ ሃናንዳካ ኦ የቃይዬ ከኦኮኑጝ የማሬ ቦወኑጝ?⁸ኤጋንካ የጌያያ ኦይንካ ዎሺሽ እየው ፓይላ/ የማቲያያ ሆድሞዻ/ የጌያኬ ኦጉዋዩ ዋናዻዬ የጌጳዽያያ/ ከኣኩሉክ ዋቲ ሃኦኬና የጌጳዽቴያጝ ኡዋዻ ሃጌጳዽያያ ከእየው፤ ⁹ናንዳካ ኦ ባሪዮ ሻሜ ኡዋው ሐዋርያጝ፣ ካኮምሼ እንግን ኣርሼኑጝ ሃዋሽኬ ኦኮኑጝ ውር ከኦካ ውር ፓይላ ካሳስክዬ ቱንሱጝ፤ ናንዳካ ፔን ፓይላ፣ ናንዳካ ውርካ ኤርጎዻ ናንዳካ ውርዻ ሃማቲያያ [ትርኢት]።¹⁰ኡዋው ሃሺጛ ናንዳካ ክርስቶሴ ሃኣያ ሞኛን፤ ዬ እየው ከክርስቶስ የኣያ ፓካላን፤ ኡዋው ሃኣያ ዻቹጉ፤ ዬ እየው የኣያ ቁዋቃን፤ እየው የኣያ ጊታይ ጎቢዮጝ፤ ዬ ኡዋው ሃኣያ ጊታይ ቦውዮጝ። ¹¹ሌይ ኣይ ዋዳጝ ካሽ ቃው ኡዋባ፤ ኮርጉ ቃው ኡዋባ፤ ሃቆባባ ቡንዱርቆ፤ ሙር ኡዋባ፤ ሃኣንቴኬን ቶኦዬ ሃጋሊናባ፤¹²ሃኣሽክያ ከቡዋ ጉዋዩዬ ሃዻቻባ፤ ጋሺ ኡዋውያጝ ሃኡዋና እንግንባ፤ ዋኬያ ኡዋውያጝ ሃዶንሺያባ፤ ¹³ካይሲያ ሮጝ ጉዋዩያጝ ሃዋሺቴ እንግንባ ሹቃ፤ ላይ ኣይ ጋኑጝ ዳካካ ፔን ሃማቲያያ ጊታኬናካ ይግ¹⁴ሃቶክሼ እየው ይጝ ካሻም እየው ከሃንታ ጊታይ ናኒ ሃናሺዬዬ ካክሊባዬ ጊያ ዬ ሃሺጚ ካቦኩንሲ እየውባዬን። ¹⁵ኣይኒን ኦጝ ውር ጊታይ ካኮሜኬ ሺ ታጱጝ ዬ ጋያኬ ክርስቶስያጝ ጋኔኬን ሹቡጌን ጁዋኑ፣ ከታካ ክያጃ ሹቃ ሃጅሽያ እንግን ከኢየሱስ ክርስቶሴ። ¹⁶ዬ ከሙኒንቴ ኣኑጝ ሃይወን እየውባ።¹⁷ኣኪ ሃይዕሲሼ እየው ውዋ ናኒ ጢሞቴዎስ እን ናሺዬዬ እን ጌርሚኔዬ ሃናንዳካ ክያጃ እኑጝ፤ እሺዻ ከኦካ ቶኦካ ይሁኔን ጊታይ ጌዬን ኦጉዋይካ ራቁጝ ፓይላ ከእርርሲዬን እን እርርሲዮጝ ከእን ጉሙጝ፣ ከዴንታካ ዻቆ እን ኣይኬ ኢየሱስ ክርስቶሱጝ ሜይሼባ እንግን። ¹⁸ከኦጉዩ ውር ክየም ክየም የዋሻ ከኦኮኑጝ ካማሬ ዮጝ ጉዩ ኩኔኔ ጋሽክያ ኦካ ጃካማ።¹⁹ካኣይባዬ ሃኬ ክያጃካ ታቺ እንያጝ ሃኩንባ ይሪካ ሃሚን ጉዩጝ፤ ጩዋ ማር ውር ጊታጝ ሻሜን ጃካማጵኔኔ፣ የኣንቴ ቁዋቅት ኬና ኣኔን እያኑጝ ሃዎሽያ ቶዬን። ²⁰ናንዳካኦ መንግስትካ ባሪዮ ማር ክያጃካ ሃሳዋዬኔ ሃክያጃካ ቁዋቅት። ²¹ኣይባዬ የዎሻ ና? ካቦው ሴጋዬ ካኩዋዋይ? ሞ ካኩዋውኬ ናሺማዬ ከመንፈስካ ክየም ማትዬኔ?

Chapter 5

¹ከኦካ ጫቃን ጉዩ ሴሶካ ኩጳሞ ኣኖጝ ከኣኩሉክ ሃሳውባ፤ ሴሶ ኬና ኣኔን እያይ ኣይኒን ከታካ ኣረማውያን ሃኬና ማሬ ጌዬን፤ ውር ኬና እያንሽ ኚያጝካ ሹኔ ኣኔባዬ። ²ፕርዻ ጋሽክያ ጃካማ/ ሳጊዻ የሞይካዽያዬ ውር እን ሙን ኦግታኬና ኣኔን እያጝ ከቡልቶጝ ሁሉኩሼኬን እየው?³ኣን ከሩዋ ካማር ሃሚን ጉዩ ኣኔኑጝ፤ ዬ ከመንፈስ ሃኣይኬ እየው፤ ሊኪ ሃኣይኬ እያይ ሃኣዬኬ እየወ፣ ሃኮምሼያ ጋን ኦካ ውር እን ኣሽኪ ይኑጝ። ⁴ከሹካጝ የፑጪቶጝ ኣንዻ ናንዳካጝ ከመንፈስ ቅዱስ ሃኣዬኬ እየውጝ፣ ከታቺ እን ጉዋዩጝ ከሮጝካ ኢየሱሴ ከቁዋቅትካ ኢየሱስ ታቺ እን ጉዋዩ ጌዬን ኦካ ጫቃን ጉዩጝ፣ ⁵ኣኣሩጝ ኔኒ ካህዬ መንፈስ ኔኒ ከሹካ ታቺ እን ካባይሾጝ፣ ጊታይ ኣኔን እያይ ካጋይ እጁጝ።⁶ኦይን ከቃይቶጝ ማር ሹቃዬን። እርሾ ጩዋማ ካቦኩዬ ቡካ ጁዋኑጝ የእባጃኬኒ? ⁷ጋን የኣይቴ ጊታኬና ማር እርሾ ኣኔኑጝ ፓይላ ከኣይቴ ቡካ ሃሉጝ ቡልባ እርሾ ጌቾ እኑጝ፤ ክርስቶስ እን ኣይ ማድር ጉዋዩካ ፋሲካጝ ቡላ ጋላ። ⁸ዬ ቶንቶሮ ኔኒ እርሾ እን ቆቃ ጃካማዬ ኦኬ ጋራዬ፣ ማርኬ ኦካ እርሾ ጌቾ እኔኔ ከባላሻ እን ማር እርሾ ኣኔን ካጎቢኬ ኦኬ ሹቃዬ ኣኩሉኬ።⁹ከማርቴ ውር ጊታይ ኣሽክኔ ጆል ኩጳሞ ክየም ማቲዬኑጝ ሃቶኩሼያ እየው ከሜርሜር እን ናኑጝ፤ ¹⁰ሃሺጝያ እያይንያጝ ከውር ጊታይካ ፔኑጝ ኣሽክዬን ኩጳሞ ፓይላ ወይ ጊታይ ኣይ ዛላዬ ጊታይ ዎቼን ውሬ፣ ወይ ከውር ጊታይ ይወን ከኦግታይ ኣይኬ ኦካ ባሪዮ ሹኑኬ ማር ኦይድ ከጋጝ ክየም ኣዬን እያጜን፤ ኣያ እያይንያጝ ሹዋጵ ከኦካ ፔኑጜ ዎሺሻ እየው ዋና ሻሜን።¹¹ኣይባዬ ጋን ሃቶኩሼ እየው ሺጝ ሃጪኔ ናኒዬ ከእን ኣሽክዬን ኩጳሞጝ ወይ ከእን ዛላዺ ወይ ከእን ይወን ከኦግታይ ኣይኬ ኦካ ባሪዮ ሹኑኩጝ ወይ ከእን ይሬን ወይ ከእን ጮዬን ወይ ከእን ዎቼን ከጋጝ ክየም ማቲዬኔ ጊያ፤ ከውር ጊታይ ኣኔን እያይ ኣይን ዳዓኖጝ ኦይዲ ኣሜን። ¹²ከውር ጊታይ ኣኔን ከኦካ ቶኦካ ይሁኔን ሹኑኩጝ ኮምሼን ሃኦ ካሁሉኩሼ ኣኑጝ? ከውር ጊታይ ኣኔን ኦካ ቶኦካ ይሁኔን ቱዎጝ እየው የኮምቴኬኒ? ¹³ዬ ከውር ጊታይ ኣኔን ከኦካ ቶኦካ ይሁኔን ሹኑኩጝ ካኮምሾጝ ሃባሪዮ፤ ኣኪ፣ ቦልባ ውር ጋራ እን ከኦካ ጫቃን ጉዩ።

Chapter 6

¹ከኦካ ጫቃን ጉዩ ውር ክየም ኣኔያ ክትሞ ከኑዋያጝ፣ ክያጃ እን ኦናካ ቦሼ ሃምካ ውር ጊታይካ ይሁኔኑጝ ሻም እያን ናንዳካ ኮምሼን ናሹጜ ቦሼ ሃምካ ውር ጊታይ ማር ኣምኒዬኑጝ? ²ውር ጊታይካ ይሁኔን ካኮምሼ ውርካ ፔኑጝ የእባጃኬኒ? ሃኦኬና ካኮምሼ ውርካ ዳሉጝያጝ፣ ከእያይ፣ ናንዳካ ኦኬ ዺኒ እጝ ኣይኬን ጊታኬናካ ኮምሼ? ³ማርኬ ዻቆካ ዳሉጜኔ፣ ኣይኒን ኦካ ውርካ ኤርጎካ ባሪዮጝ ካኮምሾጝ የእባጃኬኒ?⁴ኣኪ ኦኬ ኬና ኣይ እያይ ሌምኔያ እየውያጝ፣ ከኦካ ቶኦካ ይሁኔን ውር ጊታይ ቦውዮጝ ሻምካ ኮምሺኔኔ ጌጳሲያባ/ ⁵ሃሺጌ እንዻ ካቦኩንሲ እየውባዬ። ካኣይባዬ ከኦካ ጫቃን ውር ኬናካ ጶቅሲ ኦኬዬ ካቃሺ ጪኒጌን ኣኔኬኒ? ⁶ኣይባዬ ጪኔ ኩይባ ጪኔ ኔኒ ሃምካ ቶኦካ ኮምሼን ካሲሲዬን፤ እንዻ ከኦካ ሌሜንካ ውር ጊታይ ማር ኣምኒዬን/⁷ኣኪ እን ኦካ ጫቃን ጉዩ ኣኔ ጋጝ ካሲሲዬኑጝ ዹዋልሼን ቡዴን ጉዩ፤ ኤ የጊያምሻያጝ ኣይኬኒ ባሺ? ኤ [የቱዋና ጋጝያጝ] ኣይኬኒ ባሺ? ⁸ዬ እየው ኦይዲ እየው ኤታጋን ጊያምሼን፤ ኦይዲ ቱዋኔንዻ፤ ይንዻ ሃጪኒጌን።⁹ውር ጊታይካ ሴሲጝ ካማሬ ሃምካ ጶሮካ ባሪዮ ሻወኑጝ የካኔ እባጃኬኒ? ከዳቢ እን ኦይዲ ጊያምሼን፤ ጊታይ ኣሽክዬን ኩጳሞጝ፣ ጊታይ ይወን ኦግታይ ኣይኬ ኦካ ባሪዮ ሹኑኩጝ፣ ጊታይካ ኩጳሞጝ፣ ጊታይ ኣሽክዬን ከጁሙ ኩጳሞጝ፣ [ቀላጫን]፣ ¹⁰ወይ ጎርጓን፣ ዛላን፣ ጊታይካ ጪዩጝ፣ ጊታይ ይሪኔ ጆል ውሬ ጊታይካ ዎቺኔኔ ሻውኬን ሃምካ ጶሮካ ባሪዮጝ። ¹¹ከኦጉዩ ውር ክየም ክየም ጋይ እያይን፤ ዬ ጋን ከሮጝካ ኢየሱስ ክርስቶስ ታቺ እኔ፣ ከመንፈስካ ኣምላክ እን ጉዋዩጝ ጉዋና እየው፤ ይሁሼና እየው፣ ሻማ እየው ጫንቃል። {ሴሶካ ኩጳሞ}¹²" ኦኬ ፓይላ ጋያ ኣን "ኣይባዬ ኦኬ ፓይላ ሃማም እያይ፤" ኦኬ ፓይላ ጋያ ኣን ኣይባዬ ኦኬ ክየምጲንጳ ኣኔኬን ኦናኒ ጌጳሞ። ¹³ፕርዻ፣ ዳዓኖ ሃካ ክያጝ፤ ክያጝዻ ሃካ ዳዓኖ፤ ዬ ባሪዮ ካይሲባ እንግን ዻዋን። ሩዋ ሃካ ታቺ እን ዬ ማርካ ኩጳሞዬን፤ ታቺ እንዻ ሃካ ሩዋ።¹⁴ባሪዮ ከእያይ ቲቴ ታቺ እን ከኣርሼን ክያኑጝ፣ ቲትባ ኡዋዻ ፕር ከኣርሼን ክያኒ ከቁዋቅቲ። ¹⁵ሩዋ ጉዋዩ ኣዬ ሩዋካ ኣሩጝካ ክርስቶሱጝ የእባጃኬኒ? ኣኪ፣ ሃቦው ኣሩጝካ ሩዋካ ክርስቶሴ ከሩዋ እን ኣይካ ኩጳሞጝ ካሻም ክየሚ? ክየምጵንዻ ሁሉኩሼኬን/¹⁶ወይ ውር እን ኣይኬ ኚያጝ እን ኣሽክዬን ኩጳሞጝ ኣዬኬ እሺ ኣሩጝ ክየሙጝ የእባጃኬኒ? እንግን ዻዋን ማቲባ ኣሩጝ ክየም። ¹⁷ኣይባዬ እን ኣይኬ ታቺ እኑጝ ከእሺ ኣይባ መንፈስ ክየም።¹⁸ፓይባ ከኦካ ኩጳሞ ኣሽክዬን ዹክ። ውር ሴሶ እን ኣሽክዮጝ ሃኬ ኦካ ሩዋ ሹኑክ፤ ዬ ውር እን ኣሽክዬን ሴሶጝ ሻምሼባ ኦካ ሩዋ ኔኒ ሴሶ።¹⁹ኣይባዬ ሩዋ ጉዩ እንካ ኡፍ ኦጉዩ ቱዎጝ ኣዬ ቶኦካ ይሁኔንካ መንፈስ ቅዱሱጝ የእባጃኬኒ? መንፈስ እንዻ ሃእን የቦቴኬ ኦካ ባሪዮጝ። እየውዻ የማራካ እየው ኤታጋኔን፤ ²⁰ጉዋሩጛ እየው ከኣንቲቲዬ፤ ዬ ጎቢባ ባሪዮ ከሩዋ

Chapter 7

¹ናንዳ ክያጃ እን የቶኩቴ ኣኑጝ፣ ውር ማራ ሃምካ ሃኣጚ ሄክሼንያጝ ሃሹቃ፤ ²ኣይባዬ ከኦካ ኩጳሞ ማንክኔን፤ ውር ክየም ክየም ካኣኔ ኚያጝ ኔኒ፤ ሃኣጚ ክየም ክየም ካኣኔ ኡማ ኔኒ።³ኡማ ናንዳካ ኚያጝ ኔኒ ኦይካ ዎሺሽ ፓይላ ኣሽክሼባ፣ ኚያጝ ኔኒዻ እያይ ኦይንካ ዎሺሽ ኡማ ፓይላ ኣሽክሼባ። ⁴ሩዋካ ሃኣጚ ማር ኔኒ ጵኔን፣ ሃካ ኡማዻ፤ ፕር እያይ ሩዋካ ኡማ ማር ኔኒ ጵኔን፤ ሃካ ኚያጝ ኔኒዻ።⁵ከይሁኔን ቁዋቅትሺሼን የዋይሺና ጋጜ ማርካ ሹ ጩዋማ ዶክ ኣዬንያጝ ፣ ኦይዲ ጋጝ ሃርጊቴን፤ ከእን የማርቴ ጋጝ ኦካ ጋጝ ሻምሼኑጝ እጁጝ ካማር እየው ፓታኒዬን ፕር ካንዻ ኣይባ ከጋጝ። ⁶ዬ ሃሺጜ እኑጝ ማርኬ ኤርጎዬኔ ሃኬ ክሊማ/ ⁷ውር ፓይላ ዋንቲ ኣያኬ ከኣንያጝ ሃባሺ። ኣይባዬ ውር ክየም ክየም ኣይኔን ኔኒ ኬና ቦወኬ ሃምካ ባሪዮጝ ኣኔባ፤ ውር ክየም ኣኔያ ኣይኔን ኬና ኣይ ሃይነት ክየምያጝ፣ ኑዋ ፕር ኣኔ ኣይኔን ሃይነት ኣንቃ።⁸ዬ ናንዳካ ውር ጊታይ ማር እያኒሺኔኔ ሃኣጚ ጊታይ እያኒሼኔ ጁማንቴን ጊዬይ ኣርሺዬ ሃሺጚባ እያጝ፤ ማር እያንሺኔኔ ቆባ ከኣን እያጝያጝ ናንዳካ እንግን ሃሹቃ። ⁹ኣይባዬ ማር እንግን ኤታጋን ማክንዬንያጝ ካጊያኒሼንባ፤ ከኣርግማ እያንሺኔን ሃላሻዬ።¹⁰ናንዳካ ጊታይ እያኒሼን ሃሜይሼንባ ኤርጎጝ፤ ኤርጎ እንዻ ሃካ ታቺ እን ዬ ማር ናኒዬን ኚያጝ ክየም ካማርኬ ኦካ ኡማ ላልምኔን፤ ¹¹ዬ የላልያ ጋጝያጝ ኦይዲ እያኒሺኔኔ ቆቢባ፤ ወይ ማር እያይ ኣዬንያጝ ካቃሺምንቴባ ከኡማ፤ እን ኣይ ኡማዻ ካማር ኚያጝ ኔኒ ቡሌን።¹²ፕር ናንዳካ ዶክ ሃሺጝባ እያጝ፤ እን ሺጚ እያይኑጝ ሃኣን ዬ ማር ታቺ እኔን። ኚያጝ እን ማር ኣምኒዬን ጁሙ እን ኣኔ ኚያጝዻ ኣኔዬ ኚያጝ ናኒ ካኡፌኬ እሹጝ ሃኬና ናሺዬያጝ፤ ካቡሎጝ ሁሉኩሼኬን። ¹³ኡማ እን ኣኔ ኚያጝ ኔኒዬ ማር ኣምኒዬኑጝ ኣኔያ ሃኣጚዬ እሺዻ ካኡፌኬ እሹጝ ሃኬና ናሺዬያ፤ ካቡሎጝ ሁሉኩሼኬን እሺ። ¹⁴ኡማ እን ማር ኣምኒዬኑጝ ናሺሼያ ከኚያጝ ኔኒዬ፤ ኚያጝ እን ማር ኣምኒዬንዻ ከኡማ እን ኔኒ ኣምኒዻ ይሁሼናዬ ዋቲ ማር እያይ ኣዬንያጝ ሃንታ ጊዬይ ኣያካ ሴሶ፤ ዬ ጋን ሃጊታኬና ይሁሺኔ።¹⁵ኣይባዬ ሃኦኬና ዎሼ ውር እን ማር ኣምኒዬ ዋና ሻሜንያጝ ካሻምባ ዋና፤ ጪኔ ክየም ወይ ጪኔካ ክየምካ እጛሽ ከዴንታጝ ማር ጊታኬና ቁሜዬን ባሪዮ ሺወ ኡዋውጝ ካቆብኬ ሹቃዬ ጊያ። ¹⁶እን ሃኣጚ፣ ከባይሺሼ ኡማ ኑኑጝ የእባጂ ኦ? ወይ እን ውር፣ ከባይሺሼ ኚያጝ ኑኑጝ የእባጂ ኦ?¹⁷ውር ክየም ክየም ከእያይ ታቺ እን ቱሙሼጵን፤ ውር ክየም ክየምዻ ከእያይ ባሪዮ ሺዎጝ ካኣኒንቴባ ኦይኑጝ፤ ኦጉዋይካ ቶኦካ ይሁኔንዻ ሃሳዎጝ ሃይዕጝ። ¹⁸ውር ክየም ቆርባዬ ኣኔባዬ ሺውያጝ፤ ካማርኬ ውር ኬና ማሬ ቆሬን ማቲዬን፤ ሃኦኬና ማሬ ቆሬኔ ሺወዻያጝ ካማር ቆርኔን። ¹⁹ቆርኒኑጝ ማርኒን ቆሬኑጝ ጠቅምኬን፤ ኦይን ኣይ ልኩጝ ሃኤርጎካ ባሪዮ ሹዋጵሺሼን።²⁰ውር ክየም ክየም ካቁዋቅትሻ ዾርባ ኦይን ሺወ እሹጝ። ²¹ከሹ እን ሺወ እኑጝ የኣይ ካይሲህ? ኦይኬ እን ጫንቅዬን፤ ዬ ሃኦኬና የቻሊዬ ነጻ ኣዬን ኑኑ ጌዬንያጝ ቦባ ነጻ ኣዬን ኑኑ። ²²ናንዳካ ኦ የኣይባዬ ካይሲዬ የኣኔባዬ እን ሺወኬ ታቺ እኑጝ ሃውር ነጻካ ታቺ እን፤ ሺዋ እያይንያጝ ውር እን ኣይ ነጻጝ ሃውርካ ዋድማካ ክርስቶስ። ²³ጉዋሩጛ እየው ከኣንቲቲ፤ ዬ ኦይዲ ካይሲካ ውር ማቲቴን። ²⁴ጪኒጌን ናኒዮ፤ ውር ክየም ክየም ከዴንታ እን ሺወ እሹጝ ካቁዋቅትሻ ኡፓ ከባሪዮ።²⁵[ናንዳካ ዻጳሞ]፣ ኤርጎ ኬና ሃቦወኬ ኦካ ታቺ እን ኣኔኬን፤ ካኣይባዬ እን ናሹጝኬ ሺዕሺኔንካ ታቺ እኑጝ ከውር ሹቃ፣ ሃሜይሼንባ ክሊማ ናኒ። ²⁶እን ናሹጝኬ ችግር እጝ ኣኖጝ ከኦካ ዴንታ እን የኣንቶጝ የቆባያጝ ሙኒሼንባ ኣን ባሺ።²⁷ሃኦኬና የእያኒሺኔያጝ ኦይ ቡሌን ዎሼን፤ ሃኦኬና የማሬ እያኒሺኔንያጝ ኦይ እያኒሺኔን ዎሼን። ²⁸ዬ ሃኦኬና የእያኒሺኔያጝ የካኔ ኣሽኪኬን ሴሶ፤ የእያኒሽያ እጛሽ እን ኣይ ዻጵያጝ ካኒ ኣሽኪኬን ሴሶ፤ ኣይባዬ ውር ጊታይ እያንሼኑጝ ፔኑጝ ክያኑጝ የክሻ እንግን ችግር ጁዋኑ፤ ኣንዻ ኦግታይ ኣኔን እያይ ካማር እየው ሄክሼኔ ሃዎሺያ።²⁹ጪኒጌን ናኒ ዮ፤ ቃቦ ናኒ ሃእያጝ፤ ቦናን ሃጩዋማ፤ ካርሲኬ ጋኔ ጊታይ ኣኔ ሃኣጙጝ ካሻምኬ እያይ ማሬ ሃኣጚ ኣኔኔ ካቆባ። ³⁰ጊታይ ኦቆሩጝ ካማርኬ ኦኮኑጝ ማሬ ኦቆሬኔ፣ ጊታይ ዋዝንዺዻ ካማቲ ከኦኮኑጝ ማሬ ዋዝንዺዬኔ ካቆባ፤ ጊታይ ኡዋሩጝ ኣንቲቲዻ ኦግታይ ጉዋሩጜዻ ካኮምሼ ከእያይ ማሬ ጊዬይ ኣዬኑጝ፤ ³¹ኦግታይካ ፔኑጝ ጠቅምዻ ካማቲባ ከእያይ ካማሬ ጠቅምዬን፤ ዴንታካ ፔኑጝ ሃኬናካ ሳጊዬ።³²ኣንዻ ጪንቀት ክየምጵንዻ ካማር ኦጉዩ ኣኔኔ ከቆብቶጝ የዎሽባ። ውር እን ማር እያኒሺኔኑጝ ታቺ እን ዋዝንሲዬን ቃቢባ ናንዳካ ክያጃካ ታቺ እን፤ ³³ዬ ውር እያንሼኑጝ ናንዳካ ኚያጝ ኔኒ ዋዝንሲዬን ቃቢባ ኦካ ፔኑጝ፤ ³⁴ናንዳካ እንዻ ካሺያ ሻን ኔኒ። ኚያጝ እን ማር እንያንሺኔን ወይ ዻጵ ቃቢባ ናንዳካ ታቺ፤ ክያጃ ኔኒዻ ከኣሩጜ ከመንፈሴ ሃካ ቶኦካ ታቺ እን። ዬ ኚያጝ እን እያንሼኑጝ ናንዳካ ኡማ ዋዝንሲዬን ቃቢባ ኦካ ፔኑጝ።³⁵ሃሺጜ እንዻ ከቃቢ ኦይካ ኦይሼ እየወ ዬ ማርካ እየው ጫንቅሺዬኔን፤ ክያጃ ናኒዻ ሻን ጉዩ ካማር ካሺዬኔ ከልኪ ከቁዋቅትሼ ቆቢባ ከታቺ እኔ ጊያ።³⁶ውር ክየም ሃራ ዻጵ እን ኔኒ ሃራሲዮጝ ማራ ከሹቃ ጎሜንያጝ፣ እሺዻ ቦን ኔኒ ጃኬኔ ኩያያጝ፣ ዎሻ እያኒሺኔንያጝ ካሻምባ ኦይን ዎሾጝ፤ ሴሶ ኣኔኬኔ ካጊያንሽ ጋጝባ። ³⁷ኣይባዬ ከክያጃጝ ሻም ሻን ኔኒ ሹቃዬ፣ ሪግሼንኬኔ፣ ከእሺ ኤምኑ ማንክዬን እጛ ዻጵ እን እያንሼን ውር እን ቱሚ ሻማ ሹቃ። ³⁸ዬ ውር እን እያንሺ ዻጵ እኑጝ ሻማ ሹቃ፤ እን ማር እያንሺኔንዻ ሻማ ኬና ኣይ ላሻ።³⁹ኚያጝ ክየም ሌይ ሃም ኡማ ኡፌኬ ዻቆጝ ከእሺ ሃኬና ቁሜ፤ ዬ ኡማ ኣርሻያጝ፣ ከውር እን ዎሾጝ እያኒሺኔን ኣኔ ነጻሞ፤ ዬ ውር ካኣዬኬ ታቺ እኑጝ ኣኔባ። ⁴⁰ዬ ኣያ ከእን ናንያጝ የማራ እያንሺኔኔ የቆባያ እያይንያጝ ሳጊ የኣያባ ጊታኬና ኣይ ዋዛ፤ ኣንዻ ሃዋሽኬ ኦኩኑጝ መንፈስካ ባሪዮ ኣኒኔ ከኣኑጝ።

Chapter 8

¹ፕር ናንዳካ ኣሩጝ እን ቡልሼ ኦግታይ ኣይኬ ባሪዮ ሹኑክ ጋላጝ ሃሺባ እያጝ፤ ኡዋው ፓይላ ሃእባጅቴ ኦኮጝ ሃእባጃያ። ኦኬ እባጄን ፎኮርሲባ፤ ዬ ናሺማ ሻምባ ጫንቃል፤ ²ውር እን ሺጚ ሃባጅያጝ፣ እንካ ሁሉኩሼ እባጄኑጝ ካኒ እባጅኬን። ³ዬ ውር እን ናሺ ባሪዮጝ ከታካ ባሪዮ ሃኬና ጊባጄ።⁴ኣኪ፣ ናንዳካ ኣሩጝ እን ቡልሼ ኦግታይ ኣይኬ ኦካ ባሪዮ ሹኑክ ቃወን ሃሺጝባ እያጝ፤ ኦግታይካ ፔኑጝ ኣይኬ ኦካ ባሪዮ ሹኑኩጝ ኣዬካ ማም እያይኔ ከኦካ ባሪዮ ክየም እን እንቃ ኣምላክ ዋና ማሬ ኣኔኑጝ ሃእባጃያ። ⁵ኣይኒን ኦኑጝ ኣማልክት ጁዋኑዬ ታታቺ ጁዋኑዬ ኣኔባ፤ ኣይኒን ከፎላ ዾዮኩጝ ኣይኒን ከዳሉጝ ጊታይ ሺጜ ኣምላኬ ሺዎጝ ኣማልክት ኣኔያጝ፤ ⁶ዬ ናንዳካ ኡዋው ኦኬ ፓይላ ኣያ ከእሺ፤ ኡዋዻ ሃኣያ ኔኒዬ ሃኣንቴ ሹኔ ጉዋዩ ኣምላክ ክየም፤ ፕርዻ ኦኬ ፓይላ ኣይኬ ታይ ኔኑጝ፣ ኡዋዻ ሃኣይቴኬ ታይ ኔኑጝ ሃኣንቴ ኢየሱስ ክርስቶስ ታቺ ክየም።⁷ኣይባዬ ጊታይ እባጅ ይኑጝ ማር ፓይላዬን፤ ውር ክየም ክየም ሌይ ኣይ ጋኑጝ ናንዳካጝ ዱሲዬን ኦግታይ ኣይኬ ኦካ ባሪዮ ሹኑክ ይሁኔኑጝ፣ ቃዋ ኣሩጝ ኬና ኣይ እያይንያጝ ከኣኩሉክ ቃቢኬ ኦኮኑጝ ቡልሼ ኦግታይ ኣይኬ ኦካ ባሪዮ ሹኑክ ጋላጝ፤ መንፈስ ጊዬይዻ ናንዳካጝ ኣዬ ዻቹጉጝ [ዻችባ]።⁸ኣይባዬ ዳዓኖ ቦሼኬን ሃምካ ባሪዮዬ፤ ካማር ኣሜኑጝ ኦኬናካ ጆግሼ ኡዋው ኣኔኬን፤ ካኣሙጝ ኦኬናካ ትርፊሲቴ ኣኔኬን። ⁹ኣይባዬ እን ናሹጝኬ ነጻ ኣዬን ጉዩጝ ኦግታይ የኣሽክቶጝ ካማርሼ ጊታይ ኣይ ዻቹጉ ኦኬ ጋራ ኣዬኔ ኣጅቴባ። ¹⁰እን የኣኔ ኦኬ እባጄን ኬና ኣይ እያጜ፤ ውር እን ኣኔ መንፈስ ኬና ኣይ ዳቹጝ፣ የኣሜን ኦካ ቶኦካ ውር ጊታይ ኣይካ ኦግታይ ኣይኬ ኦካ ባሪዮ ሹኑኬ ጊያ እንያጝ፣ ኣሩጝ እን ቡልሼ ኦግታይ ኣይኬ ኦካ ባሪዮ ሹኑክ ጋላጝ ቃወን ሾይንሺኬኒ እን?¹¹ዬ ጪን ዻቹጉ እን ኑኑ ክርስቶስ ኣርሺሾጝ ናንዳካ ኦኬ እባጄን ኑኑ ካይያ እያጝጌ። ¹²ከጉዋር ይጝ ሴሶካ ጪኒጌን ጉዩዬ መንፈስ እን ጊዬይ ኣይ ዻቹጉጝ ከጴቅሼን፣ የሴስያባ ክርስቶስ። ¹³ዬ ኦይን ኣን ካኣሞጝ ሃኦኬና ካካቲንሲዬ ጪኔ ናንያጝ፣ ሃሺጝ ጪኔ ናኒ ካማር ካቲምኔኔ ሃቃውኬን ኣሩጝ ክየምጵንዻ።

Chapter 9

¹ኣን ሃማር ውር ነጻዬኒ? ሞ ሃማር ሐዋርያቴኒ? ካኒ ጌይኬኒ ኢየሱስ ታቺ እን ጉዋዩጝ? ኤ እየውካ ከታቺ እን የማራ ካርቡካ ዻቾ ናኒዬኒ? ²ካማር ሐዋርያካ ዶክ ኣዬኑጝ ዬ ከኣኩሉክ ሃኣይ ሐዋሪያ ጉዩ፤ ናንዳካኦ ናንዳካ ታቺ ኣይ ማኅተምካ ሐዋርያ ኣዬን ናኑጝ ሃእየው።³ናንዳካ ውር ጊታይ እያሜን ኣኑጝ ቶግ እን ካዋሼ እንግን ሃይዕጝ። ⁴ኣይባዬ፣ ሃኣንቴኬኒ መብትካ ኣምኔኔ ካማትኔኔ? ⁵ከሐዋርያት ዶክ፣ ከጪንጌን ጊታይካ ታቺ እኔ ኬካ ኬፋ ፓይላ፣ ኤ ኡዋካ ሃኣጚ ጊታይ ኣይካ ይሁኔን ቦወ ሺሪዬን ሃኣንቴኬኒ መብት? ⁶ወይ ዋድማ ኦይዴን ማር መብት ኣኔን ሃኣኔ በርናባስጵኒ?⁷ኣይባዬ ከቢሬ ኔኒ ሃኒን ካማቲ ፓፃኖጝ? ሞ ኮሪዬ ማር ካርቡ ኔኒ ኣሜን ሃኒን? ዻወንባዬ ማር ሼቴካ ቢ ማቴን ሃኒን? ⁸ሃሳወ ይኑጝ ሃኬ ቃቦካ ውሪ? ይግ ባካ ሌሜኑጝ ሺንኬኒ ይጝ?⁹ከሕግካ ሙሴ፣ ቢ እን ባጜ ትርኪሲዬን ሩቡጝ ኦይ ቶግ ኔኒ ቆሜኔ ቶኳዬ። ኣይባዬ፣ ባሪዮ ሺጜ እያይኑጝ ሃናንዳካ ቢዊ? ¹⁰ሃሳወ እኑጝ ኣኩሉክ ማር ናንዳካ ኡዋውኒ? እን ቶኮጝ ከሊኪ ሃናንዳካ ኡዋው፤ እን ኮወን ሃሙጝ እንካ ኮዎጝ፤ እንካ ሙሩጝ ከኦካ ሩቡ ጊታይ ካኣኔ ድርሻ ኔኑጝ ሃኬ ቃቦ ሻሜን። ¹¹ኡዋው ከኦካ ጫቃን ጉዩ ሃኦኬና ሃኮርቴ ጴንታካ መንፈስያጝ ሃፓትያያ ኦኬ ኬና ኣይካ ኣሩጝያጝ ሃኦኬ ኬና ኣይ ታቺ እያጝኪ?¹²ዶክ ሃኦኬና ቻሊዬ መብቱጝ ከኦጉዩ ጌዬንያጝ፣ ኡዋው ካጌይቴ ሳጉጝ ሁሉኩሼኬን ኡዋው? ዬ ኡዋው ሃካና ጠቅምናኬን ከመብቱጝ፤ ሳጊዻ ናንዳካ ክያጃ ሹቃካ ክርስቶስ ካማር ኦኬ ጋራ ማቲዬኔ ሃዶንሺያባ ኦኬ ፓይላ። ¹³ጊታይ ዋድምዬን ኦካ ቶኦካ ይሁኔኑጝ ከእያይ ጌዬ ዳዓኖ ጊዬይ ኦካ ቶኦካ ይሁኔኑጝ፣ ጊታይ ዋድምዬን ከጋላ ቡሌንዻ ከእያይ ካካሽምኔኬ ጋላ ቡሌኑጝ የእባጃኬኒ? ¹⁴ከእያይ ጊታይ ሜይሼን ክያጃ ሹቃጝ ኦይን ካዎሺሽ እንግን ካቦወኬ ኦካ ክያጃ ሹቃጝ ታቺ እን ሜይሼና።¹⁵ዬ ኣን ከኦካ መብት ጊታጝ ኣይኒን ክየሙጝ ሃካና ጠቅምኔኬን፤ ኣይን ጋኑጝ ሃቶኩሼ እየው ይኑጝ ማርኬ ኬና ሺጝ የኣሽክያባ ኦግታኬና ኣኔን እያይኔን ውር ክየምጵንዻ ናንዳካጝ ካሻሜ ክሊማ ናኒ ማም እያይንያጝ ኣርሼን ሼድሼ ኣንባ። ¹⁶ከክያጃ ሹቃ ሜይሺኔን ናኒ ቃይሲኬን ኣን፤ ሃሜይሺኖጝ ሃናንዳካጝ ኣይሼ ኣን ግድዬ ጊያ፤ ዬ ሃማርያ ክያጃ ሹቃ ሜይሺኔንያጝ ሃይ።¹⁷ሜይሼንያ ከናሺዬንያጝ ሃኣኔ ሽልማት፤ ዬ ማራ ከናሺዬን ኣዬንያጝ፣ እንካ ሹዋጵሾጝ ማቲባ ኤልቅሜ እን ጋዬ ኣንጵን። ¹⁸ኣኪ ሽልማት ናኒ ሃኦ? ሽልማት ናኒ ሃሜይሼንያ ክያጃ ሹቃያጝ ሃጠቅምኔኬን መብት ናኒዬ ሃእን ካሺዬን ኣኔኬኔ ሃሜይሺኔ ክያጃ ሹቃ።¹⁹ኣን ሃኣይ ውር ነጻ ሃማር ካይሲካ ውር ክየምጵንዻዬን፤ ኣይባዬ ካሙኒኔ ውር ጁዋኑጝ ሃሻምሼባ ውር ፓይላ ኣን ኤምኑ ካይሲ። ²⁰ካሙኒኔ ውርካ ኣይሁዱጝ ከውርካ አይሁድ ሃማቲ ኣይሁዴ፤ ኣንዻ ሃማርኬ ሕግ ዱቡ ኣዬኔ፣ ካዋሼ ጊታይ ኣኔን ከኦካ ሕግ ዱቡጝ ሃማቲኬ ኦኮኑጝ ሃኣዬኬ ሕግ ዱቡዬ።²¹ኣንዻ ሃኣይ እን ከኦካ ሕግ ባሪዮ ነጻ ኣዬኔ፣ ካኣይኒን ኬናካ ሁሉኩሼ ሕግካ ክርስቶሱጝ፣ ካዋሼ ጊታይ ማር ሕግ ኣኔኑጝ፣ ሃማቲኬ ውር ኮኑጝ ማር ሕግ ኣኔኔ። ²²ካዋሼ ጊታይ ዻቹጝ፣ ካውር ጊታይ ዻቹጝ ሃማቲ ኬና ኣይ ዻቹጉዬ። ከጊታይካ ቻሊዮጝ ፓይላ ካባይሺሼ ክየም ክየሙጝ፣ ከኦካ ፓይላ ሃማቲባ ኦኬ ፓይላ። ²³ሃሻሜ ይጝ ፓይላጝ፣ ካካሺዬኬ ኦካ ኡዋኒኔንካ ክያጃ ሹቃጝ፣ ሃሺጝ ናንዳካ ክያጃ ሹቃዬ ጊያ።²⁴ጋዬ ውር ጁዋኑ ጊታይ ፓልሜንኬ ዜርማካ ጉኬኑጝ፣ ዬ እንካ ቦው ሼሽክዬኑጝ ኣዬ ክየምጵኑጝ የእባጃኬኒ? ዬ ጉኪባ ኬውር ኮኑጝ ካቦው ሼሽክዬኑጝ። ²⁵ውር ክየምጵንዻ ካጝ ሼክሼ ፓልምኔኑጝ ኡዋሩጝጋ እሺ ኤምኑ ከኦኬ ፓይላ እንግን ዻችባ ናንዳካ ጎሺ እንካ ሳጊ እንካ ካይህ ጌዬን፤ ዬ ኡዋው ሃዻቻባ ናንዳካ ጎሺ እንካ ቦን ጮል ማር ካይዬኑጝ። ²⁶ዬ ኣን ሃሪሽኬን ማም እያይ ከውር ኮኑጝ ማር ቃቦ ኣኔኑጝ፤ ፕርዻ ሃዳርጊኬን ከውር ኮኑጝ [ማር ነፒሲ ኔኒ ማክዬኑጝ]፤ ²⁷ኣይባዬ ሃሜይሼያ ውር ዶክያጝ ጩዋ ካማር ቡዴ ሺዽዬኔ፣ [ሃማንኪ ሩዋ ናኒዬ ሃሻሚባ ኬናካ ጉዋሩጜ።

Chapter 10

¹ጪኒጌን ናኒ ዮ፤ ሹቡጌን ጉዋዩ ፓይላ ጋኒኔ ከኦካ ሉፍ ዱቡዬ ቁዋልኔ ከኛፓስ ዱቡጝ ከእባጅቶጝ ሃዎሽያ። ²እንግን ፓይላ ከሙሴ ክየም ኣዬን ዱቅዬን ከሉፌ ኛፓሴ። ³እንግን ፓይላ ጋማ ከኦካ ዳዓኖካ መንፈስ ክየም፤ ⁴እንግን ፓይላ ማታ ከኦካ ኦኬ ማቴንካ መንፈስ ክየም፤ ከኦካ ባይካ መንፈስ እን ኣኔን እንግን ዻዬኑጝ ማታዬ፤ ባይ እንዻ፣ ሃክርስቶስ።⁵ካኣይባዬ ባሪዮ ናንዳካጝ ማሬኬ ጁዋናን ዋዝንዽዬኑጝ ቡድ ቦና ክያኒዬ ሺዽያ። ⁶እንግን ከእያይ ጋንግርዽዬ ኦኬ ጋራጝ፣ ፕር ኡዋዻ ካማርቴ ኣርግንዽዬኑጝ ኦግታጝ ማቲሼያ ኡዋው ሄክንሶ።⁷ዛርሲ ቃባ ናንዳካ ኣምኔኔ ካማቲኔኔ፤ ናሹጛ ካባጚኔንዻ ከእያይ ሺጜ እያይኔ ቶኮጝ፣ ከኦግዬይ ውር ክየም ክየም ከእያይ ሻሞጝ ኦይድ ውር ጊታኬናካ ይሁንቴ ኦግታይ ኣይኬ ኦካ ባሪዮ ሹኑክ ይሁኔን ማቲቴን። ⁸ከኦግዬይ ውር ክየም ክየም ጋሽኪ ኩጳሞዬ ከሹ ክየም ከእያይ ጉፉቴ ውር ሺ ላማታም ማካሙጝ፣ ኡዋዻ ካማር ኩጳሞ ኣሽክዬን።⁹ከኦግዬይ ውር ክየም ክየም ከእያይ ፓታንሲዬ ባሪዮ ቻች እንዼ እንግኔ ካዮጝ፣ ኡዋዻ ካማር ባሪዮ ፓታንሲዬን። ¹⁰ከኦግዬይ ውር ክየም ክየም ከእያይ ጉንዱምኔዬ ካዬኬ ኦይካ ካይሲውጝ፣ ኦይድ ጉንዱምንቴን።¹¹ይን ፓይላ ካኣዬ ሄክንሶጝ ሄክሻ እንግን፤ ቱንሲካ ቦን ሄክሻ ኡዋውጝ ቶኳ ካኡዋው ኣጅሺሼን። ¹²ዬ ውርካጝ ሺጝ ሃዾሪያ ኣኔያጝ ካማር ቡዴኔ ካኣጅሼባ። ¹³ከኦካ እን ሄክሽ ውር ፓይላጝ ፓታና ኬና ኣይ ዋና ካኒ ሄክሽኬን እየው፤ ባሪዮ ሃሹቃ፤ ዬ ከኦይን የቻሊቶጝ ሳጊ ከፓቲኒቶጝ ኦይድኬን እየው፤ ኣይባዬ ከሹ እን ከፓትኒቶጝ ከቻሊቴ ፓታና ኔኒ ዶንሺዬኑጝ፣ ኣሽክሼባ እየው ጉዋርካ ቱሌን። {ከኦግታይ ኣይኬ ኦኬ ባሪዮ ሹኑኩጝ ኦይድ ክየም ማቲቴን}¹⁴ዬ ጪኒጌን ናኒ ዮ፤ ከኦይን ይሁኔ ኦግታይ ኣይኬ ኦካ ባሪዮ ሹኑኩጝ ቱልባ። ¹⁵ሃሃሳወ ይኑጝ ናንዳካ ውር ጊታይ ጵቅሲዬን ኦኮጝ፤ ናንዳካ ኦይን ሃሃሳዎጝ ይንዻ እየው ኮምቴየ። ¹⁶እን ሃኡዋንቶጝ ጽዋካ ኡዋኒኔን ማር እንካ ኣይኬ ኒያባካ ክርስቶስ ክየሜኒ? ባላሻ እን ሃፓችቴዻ ማር እን ኣይኬ ኣሩጝካ ክርስቶስ ክየሜኒ? ¹⁷ባላሻ ኔኒ ኣይባ ክየሜ ኣኔባዬ፣ ኡዋዻ ሃኣያባ ጁዋናኔ ሃኣንቴባዬ ሃኣያ ሩዋ ክየም፤ ኡዋው ፓይላ ሃካሺምናባ ባላሻ ክየም እኑጝ።¹⁸ይንዳ ቃቢባ ውርካ እስራኤል፤ ጊታይ ኣሚ ጋላጝ ከጋላ ጋኔኬኒ ክየም ኣዬን ጊዬይ ከጋላ? ¹⁹ኣኪ፣ ኣይኒን ኦይን ቡልሼ ኦግታይ ኣይኬ ኦካ ሹኑኩጝ እሺ ሃኦኬና ኣኔ ዋጋ እያጝኪ?²⁰ማር እያይኔን፤ እን ኣሕዛብ ቡልሼ ጋላጝ ማር ናንዳካ ባሪዮዬኔ ሃናንዳካ ቤሮ፤ ከማቲቴኬ ቤሮ ክየሙጝ ሃዎሺኬን። ²¹ኒያቡካ ታቺ እኔ፣ ኒያቡካ ቤሮዬ ከማቴ ክየምጵኑጝ የቻሊያኬን፤ ከታካ ታቺ እኔ ከታካ ቤሮዬ ከካሺሚንቶጝ የቻሊያኬን። ²²ካቦዋሲ ታቺ እንኪ? ከቁዋቅቲካ ሃሳጊያባይ ከኦኔኒ? {ነጻ ኣዬንካ ውር ጊታይካ ይሁኔኑጝ}²³ኦኬ ፓይላ ጋዬና፤ ካኣይባዬ ኦኬ ፓይላ ጠቅምኬን፤ «ኦኬ ፓይላ ጋዬና ካኣይባዬ ኦኬ ፓይላ ሻምኬን ጫንቃል። ²⁴ውር ክየም ክየም ዎሽ ጥቅምካ ባይዳ ዬ ዎሽኬን እን ኣይ ኔኒጵን።²⁵የክካኔ ሁሉካኬን ቃጊማ ክያኒዬ፣ ኣሩጝ ጊታይ ጉዋሩጝሼ ሃምካ ገበያጝ ቃውባ፤ ²⁶ዳሊዬ ኦግታይ ኣኔን ቱዎጜ ፓይላ ሃካ ታቺ እኔ። ²⁷ውርካጝ ማር ኣምኒዬን ቾችንሺ እየወ የዎሻ ፓዬንያጝ ኦይድ ቃግማ ክያኒ ሻወነ እን ቦሼ እየው ፓይላ ኣሚባ።²⁸ኣይባዬ ክየም ሺጝ፣ ይን ሃእጝ ቡልሼ ኦግታይ ኣይኬ ኦካ ባሪዮ ሹኑኩጝ ጋላዬ ናንዳካ ውር እን ዋይሼ እየው እያይኔ የሺጛ ናንዳካ መንፈስ ጉዩያጝ ኦይድ ኣምቴን። ²⁹ሃሺጜ እንዻ ሃናንዳካ መንፈስካ ውር እን ዬ ማር ናንዳካ እየወን ነጻ ኣዬን ናኒካ ሃኦ ካሄንሲዬ ከዴንታካ ውር እንቃጝ? ³⁰ሃኦኬና ጋሜ ዳዓኖ ከጎሺያጝ፣ ሃናንዳካ ሃኖክዬኬ ኦይን ጎሺዬ ባሪዮጝ?³¹ኣኪ የኣምናዻያጝ የማቲናዻያጝ፣ ወይ ኦኬ ክየምጵንዻ ካጝ የሻምቶጝ ፓይላ ጎቢባ ባሪዮ። ³²ኣይኒን ናንዳካ ውርካ ኣይሁዱጝ ኣይኒን ናንዳካ ውርካ ግሪኩጝ ወይ ኣይኒን ናንዳካ ቶኦካ ይሁኔንካ ባሪዮጝ ኦይድ ኦካ ካቲሜኔን ኣዬን፤ ³³ኣን ሃዎሼ ውር ከኦካ ፓይላ ኬና ኣኔን እያን ዋዝንሲዬኑጝ እየውዻ ሻሚባ እያይ፤ ጁዋናን ካባይሾጝ፣ ማር እንካ ጠቅምሼ ኣኔኔ ሃዎሽባ እንካ ጠቅምሼ እንግኑጝ።

Chapter 11

¹ኣን ናንዳካጝ ሃሙኒኔ ክርስቶሱጝ እየውዻ ሙኔን ኣንባ። {ይሁኔን እን ኣይ ጋዛጝ} ²ከኦኬ ፓይላ ናንዳካጝ የቃቢቴ ኣኔ እርርሲኔን እን የቦቴኬ ኦናኒዬ ናንዳካጝ የጎምቴ ሹቃጝ ሃጎሺያ እየው። ³ኣይባዬ ከእባጅቴ ይኑጝ ሃናሺያ፤ ሹቦካ ጁሙ ፓይላ ሃክርስቶስ፣ ሹቦካ ሃኣጚዻ ሃጁሙ፣ ሹቦካ ክርስቶስዻ ሃባሪዮ። ⁴ውር እን ጎቢዬ ይወን ወይ ሃሳው ሃሳዋጝ ኣይን ጁሙ ፓይላጝ ጎብሽባ እሺ ኤምኑ፤⁵ኚያጝ ክየምጵንዻ ጅጝኬን እሺ ኤምኑዬ ይወን ወይ ሃሳው ሃሳዋጝ ጎብሽባ እሺ ኤምኑ፤ ኮምሼ ከእያይ ካሪኔ ጭራሺ ኔኑጝ። ⁶ሃኣጚ ማራ እሺ ኤምኑ ጄጜንያጝ፤ ካካሪንቴባ ጭራሺ ኔኒ፤ ጭራሺ ኔኒ ጩትኔን ወይ ካርኔን ማቲ ኬናካ ቦኩንሲ እሺዬ ቶያያጝ ዬ ካጅጝባ እሺ ኤምኑ።⁷ጁሙ እሺ ኤምኑ ጎብሲዬን ኣኔኬን፤ ጁሙ ሃሄክንሶካ ባሪዮዬ ጎብንታዬ፤ ዬ ሃኣጚ ሃጎቢንታካ ጁሙ፤ ⁸ናንዳካኦ ሃኣጚ ጌይኬ ኦካ ጁሙ ዬ ጁሙ ካኒ ጌይኬን ከኦካ ሃኣጚ።⁹ፕርዻ ሃኣጚ ሙኒሼ ጁሙ ዬ ጁሙ ካኒ ሙኒሼኬን ሃኣጚ። ¹⁰ከክያጃጝ፤ ከክያጃካ ውርካ ኤርጎዻ፤ ሃኣጚ ኣኒኔ ከኦካ ጌጳሞ ዱቡጝ ዹዋልሺኔን እንካ ዹዋልሺኖጝ ካሻምሼ እሺ ኤምኑ።¹¹ዬ ከታካ ታቺ እን ሃኣጚ ማር ጁሙ ኣኔንያጝ፤ ጁሙዻ ማር ሃኣጚ ኣኔንያጝ ኣይኬን። ¹²ሃኣጚ ከእያይ ጌዬኬ ኦካ ጁሙጝ ፓይላ፤ ጁሙዻ ጅሽባ ከኦካ ሃኣጚ፣ ኣዬባዬ ጌይኔንካ ፓይላ ሃባሪዮ።¹³ይንዳ እየው ኮምቴየ፤ ሃኣጚ ማር እሺ ኤምኑ ጅጜኔ ካይሁኔ ባሪዮጝ ሁሉኩሼባይ? ¹⁴ዬ ሃኣጚ ጌጳሲያ ጭራሺ ኔኒያጝ ካኣዬ ጋራጝ ኣይን ጊታይ ሙኔዻ ካኒ እርርሲኬን እየው? ¹⁵ዬ ሃኣጚ ጌጳሲያ ጭራሺ ኔኒያጝ ማር ጌጳሞ ኔኒዬኒ? ጋዬ እንግን ጭራሺ ራጅሞጝ ካጅጜ እንግን ኤታጋኔ ጊያ። ¹⁶ኣኪ ውር ክየምጵንዻ ዎሻ ናንዳካ ክያጃጝ ዜርምኔንያጝ፤ ኣይን ኡዋውጝ ኣይን ቶኦካ ይሁኔንካ ባሪዮጝ ዱሲምኔን ኬና ኣይኬ ኦጝ ዋናጝ ኣኔኬን። {ምሽካ ቃይካ ታቺ እን}¹⁷ኣይባዬ ከሹካጝ የፑኡሺምንቶጝ ናንዳካ ኦይን ጎድሲ ዬ ናንዳካጝ ማሬካ ጠቅምኔን ኣዬኑጝ፣ ኤርጎጝ ጋያ እየውያጝ የካኔ ኣኒናኬን ጎቢዬን። ¹⁸ከፓይላ ሌምሼ ከኦካ ቶኦካ ይሁኔን ከሹካጝ የፑኡሺምንቶጝ ከኦካ ጫቃን ጉዩ ላልምኔን ኣኖጝ ሃዋያያ ይንዻ ካቻሊምኔ እያይ ኣዬኑጝ ከካሺዬን ሃኣምንያ፤ ¹⁹ከኦካ ጫቃን ጉዩ ጊታይካ ኣኩሉክ ካጌዬ ዋናዬ ካጊባጆጝ፣ ይጝ ከኦካ ጫቃን ጉዩ ዋና ማቲዬን ኣኖጝ ሃጊዲ።²⁰ሹካጝ የፑኡሺምንቶጝ እንኬ ኣምቶጝ ማር ምሽካ ቃይካ ታቺ እኔን፤ ²¹ሹካጝ የኣምንቶ ክየም ማር ኑዋ ካሊዬኔ ኣምባ ዳዓኖ እኑጝ፤ ክየም ካሽ ቃውባዬ ኑዋ ጮይባ። ²²ኣይባዬ ቶኦ ጊታይ የኣምንቴዬ የማቲንቴዬ ኣኔኬኒ? ሞ ከቶኦካ ይሁኔንካ ባሪዮ ቦውዬን የቆብሻባይ ጊታይ ማር ኣኔኑጝ? ኣኪ ካዋይሼ እየው ኦ? ከዳቡጝ ካጎሺ እየውባይ? ክየምጵንዻ ሃጎሺኬን።²³ኣን እን ሃቦወኬ ኦካ ታቺ እን ሃሳስክሼባ እየው፤ ኢየሱስ ታቺ ሳጊዬ ከምክር እን ጋይኖጝ፤ ቲት ባላሻዬ፣ ²⁴ኡዋኖጝ ጩዋ ጩኬ፣ ሺጝ ይጝ ናንዳካ እየው ካኣዮጝ ሃኣሩጝ ናኒ፤ ሻሚባ ካኣን ቃቢዬን።²⁵ፕር ከምሽካ ቃይዻ ጩዋ ቲት [ጽዋዌ] ሺጝ፤ ጽዋጝ ካኣዬኬ ኒያቡ ናኑጝ ሃክያጃ ሃሊ፤ ዬ ከሹካግ የማቴ ጽዋ እኑጝ ሻሚባ ካኣን ቃቢዬን። ²⁶ከሹ እን ጋሜ ባላሻ እኑጝ፣ ከሹ እን ማቴ ጽዋ እኑጝ ፓይላ ሌይ ሃም ታቺ እን ካኩዋዎጝ የክያጃባ ኣርሼን።²⁷ኣኪ ውር ክየምጵንዻ ካማር ሁሉኬኔ፤ ኣማ ባላሻጝ ወይ ማታ ጽዋካ ታቺ እንያጝ፤ ማቲባ ውርካ ባጃካ ኣሩጝካ ታቺ እኔ ኒያቡዬ። ²⁸ውር ክየምጵንዻ ከኦካ ሌሜንካ እንካ ኣሜ ባላሻጜ ካማቴ ጽዋጜ፤ ካቶይ እሺ ኤምኑ፤ ²⁹ናንዳካኦ ውር ክየምጵንዻ ኣሩጝካ ታቺ እን ካኒ ሁሉኩሼኬን እሺዬ ኣማዬ ማታያጝ እን ኮምሼን ቦኩኖጝ ኣምባ፣ ማትባ። ³⁰ከኦካ ጫቃን ጉዩ ውር ጁዋኑ ዻቼዬ ዴምኔዬ፣ ውር ክየም ክየም ራጶጝ ሃናንዳካ ክያጃ እኑጝ።³¹ዬ ሃቶያያ ኡዋው ኤታጋንያጝ ዋቲ ማርሼያ ኡዋው ኮምሼን። ³²ኣይባዬ ሹካጝ ታቺ እን ኮምሼ ኡዋው ሃጎራዽያባ፣ ይንዻ ከፔኑጝ ክየምጵንዻ ካኣዬኔ ጊያ።³³ዬ ጪኒጌን ናኒ ዮ፤ ናንዳካ ኣማ ከሹካጝ የፑጪቶጝ ጋጝ። ³⁴ከሹካጝ የፑጪቶጝ ካማርሼ እየው ኮምሼን ኣዬኑጝ፤ ውር ክየምጵንዻ ካጝ ካሽ ቃወ ኣኔያጝ ካኣምንቴባ ሃምካ ቶኦ ኔኑጝ፤ ናንዳካ ኦይን ሺዺ ፕር ከሹካጝ ሃኩኖጝ ሃሹዋጵባ።

Chapter 12

¹ጪኒጌን ናኒ ዮ፤ ዬ ፕር ጋን ከእባጅቴ ናንዳካ ኣይኔንካ መንፈሱጝ ሃዎሺያ። ²ውርካ ኣረማውያን ከሹዋን ጊታባ ጋኖጝ ይዕሲሼ እንግን እያጜ ዮጜ ቦሼ እንግን ሃምካ ኮይሞ እን ኣይ ዱዹጝ የእባጃያ። ³ዬ ውር ክየምጵንዻ ካጝ ሃሳወን ከመንፈስካ ባሪዮጝ፤ ኢየሱስ ሃኬና ጋሺዬ ውር ኬና ሺጝ እያይ ኣኔኬን፣ እያይዻ ማርኬ መንፈስ ገዛ እን ኣዬንያጝ፤ ውር ክየምጵንዻ ኬናካ ሺጝ ኢየሱስ ሃታቺ ማሬካ ኣኔኑጝ ሃሜይሼ እየውባ።⁴ኣይኔን ኣይኒን ዋናዋናጝ፣ ዬ መንፈስ ኔኒ ሃክየም፤ ⁵ዋድማ ኔኒ ኣይኒን ዋናዋናጝ፣ ዬ ታቺ እን ሃክየም፤ ⁶ኣሽክኔን ኔኒ ኣይኒን ዋናዋናጝ፣ ፓይላዻ እን ኣሽኪኬ ፓይላጝ ዬ ባሪዮ ሃክየም እኑጝ።⁷ኣይባዬ መንፈስ ገዛ እን ዹዋልሺኔን ናንዳካ ውር ክየም ክየም ካኣዮውጝ ሃካ ጥቅምካ ጋጝ። ⁸ናንዳካ ክየም ከመንፈስ እን ጋይባ ሃሳዋካ እባጄን ክያጄን፣ ናንዳካ እንቃ ፕር ከመንፈስ እኑጝ ጋይባ ክያጃካ እባጄን ሃሳወን፤⁹ናንዳካ ክየም ከመንፈስ እኑጝ ጋይባ እምነት፣ ፕር ናንዳካ እንቃ ከመንፈስ ጋይባ ኣይኔንካ ባይሺኔን፤ ¹⁰ናንዳካ ክየም ኦኬ ሹቃ ኣሽክዬን፣ ናንዳካ እንቃ ሃሳዋ ሃሳወን፣ ፕር ናንዳካ እንቃ ኡሲ ጋራ ጊታይ ዋና ሻሜን፣ ናንዳካ ክየም ልሳን ዋናዋና ሃሳወን፣ ፕር ናንዳካ እንቃ ልሳን እን ሃሳወ ዋናዋናጝ ጋይባ ኣይኔንካ ሆኮልዬን። ¹¹ጊታይ ፓይላ ኣይኒን ኣይኔንካ መንፈስ ክየም እኑጝ፤ ናንዳካ ውር ክየም ክየም እሺ ኤምኑ ከእያይ ናሺዮጝ ኣዬና። {ሩዋ ክየም ኣኔ ኣሩጝ ጁዋኑ}¹²ሩዋ ኣኒኒን ኣሩጝ ጁዋኑጝ ሃሩዋጝ ክየም፤ ኣይባዬ ኣሩጝ ኣይኒን ጁዋኑጝ ሩዋ ሃክየም፤ ክርስቶስ ሃእያይ። ¹³ሃኣያያ ውርካ አይሁድ ወይ ውርካ ግሪክያጝ፣ ካኣይ ካይሲ ወይ ውር ነጻ፤ ኡዋው ፓይላ ካኣይቴ ሩዋ ክየሙጝ ከመንፈስ ክየም እኑጝ ዱቅያ ኡዋው፤ ኡዋው ፓይላ ካማቴ መንፈስ ክየም እኑጝ ጋያ ኡዋው።¹⁴ሩዋ ጋሽክዮጝ ሃኬ ኣሩጝ ጁዋኑ ዬ ማርኬ ኣሩጝ ክየሜን። ¹⁵ጃፍ ሺጝ ኣን ናንዳካጝ ሃማሬ ቡዋ ኣዬኑጝ ሃማር ኣሩጝካ ሩዋወንያጝ ኣሩጝካ ሩዋ ማቲዬን ኔኒ ሺዽባይ? ¹⁶ናቡዻ ሺጝ፣ ኣን ናንዳካጝ ሃማሬ ካርቡ ኣዬኑጝ ሃማር ኣሩጝካ ሩዋወንያጝ ኣሩጝካ ሩዋ ማቲዬን ኔኒ ሺዽባይ? ¹⁷ሩዋ ፓይላ ዋቲ ማቲያ ካርቡያጝ፣ ዋዬን ካጌይኬ ኦን? ሩዋ ፓይላ ዋቲ ማቲያ ናቡያጝ፤ ናርሼን ካጌይኬ ኦን?¹⁸ኣይባዬ ባሪዮ ከእያይ ናሺዮጝ ክየም ክየም ካሺሼያ ኦጉዋይካ ራቁጝ። ¹⁹ፓይላ ዋቲ ማቲያ ኣሩጝ ክየምያጝ፤ ዋንቲ ሩዋ ካጌይኬ ኦን? ²⁰ኣኪ ኣሩጛን ሃጁዋኑ፤ ዬ ሩዋ ሃክየም።²¹ካርቡ ካዋይሼ ቡዋ የዎሺሽኬን ኣኑጝ ቻሊኬን፤ ሹቦዻ ካዋይሼ ጃፍ የዎሺሽኬን ኣኑጝ ቻሊኬን። ²²ፕርዻ ኣሩጝካ ሩዋ ጊታይ ሙኔን ዻቹጉጝ ካሎን ሃጊታኬና ካዎሺሽ። ²³ኣሩጝካ ሩዋ ጊታይ ቦውዮጝ ሳጊ ሃኣያባ ጎቢንታ፣ ፕርዻ ኣሩጝካ ሩዋ ጊታይ ኣይ ኡዋው ሹሙጝ ሳጊ ሃዋሽክሻባ፤ ²⁴ዬ ኣሩጝካ ሩዋ ጊታይ ጉዋዩ ማር ኡዋው ሹሙ ኣዬኑጝ እን ዎሺሽኬን እየው።²⁵እን ሻሚ ይንዻ ከኦካ ጫቃንካ ኣሩጝካ ሩዋ ማር ላልምኔን ኣኔኔ፤ ካቃቢ ጋጝ ልኪዬ ጊያ። ²⁶ኣሩጝካ ሩዋ ክየም ጋልዬናያጝ ኣሩጝካ ሩዋ ፓይላ ጋልዬንባ ከጋጝ፤ ኣሩጝካ ሩዋ ክየም ጎብያያጝ ኣሩጝካ ሩዋ እንቃዻ ዋዝንዽባ ከጋጝ። ²⁷ኣኪ እየውዻ የኣያ ሩዋካ ክርስቶስ፤ እየው ክየም የኣያ ኣሩጝካ ሩዋ ኔኒ።²⁸ባሪዮ ከኦካ ቶኦካ ይሁኔን ቱዎጝ እንካ ሌሜን ሐዋርያታን፣ እንካ ላንሳጝ ውርካ ቶካ ባሪዮ፣ እንካ ማክንሳጝ ውርካ እርርሲኔን፣ ዻይሼዻ ውር ጊታይ ኣሽክዬን ኦኬ ሹቃጝ፣ ጊታይ ኣኔ ኣይኔንካ ባይሺኔኑጝ፣ ጊታይ ኣኔ ኣይኔንካ ውር ክየምጵንዻ ሻሜ ቶዬኔ ውር ጊታይ ኣኔ ኣይኒንካ ልሳን ዋናዋና ሃሳወኔ ካሺያ። ²⁹ፓይላ ጋይ ሐዋርያቲ? ፓይላካ ጋይ ውርካ ቶኳ ባሪዮይ? ፓይላካ ጋሽክባይ ኦኬ ሹቃ?³⁰ፓይላካ ጋኔባይ ኣይኔንካ ባይሺሼን? ፓይላካ ሃሳወንባይ ከልሳን? ፓይላካ ሆኮልባይ? ³¹ኣይባዬ ኣይኔን እን ሳጊኬ ፓይላጝ ዎሽባ ከቁዋቅቲ። {ናሺማ} ፕርዻ ሃዹዋልሼባ እየው ጉዋር እን ሳጊኬ ፓይላጝ።

Chapter 13

¹ከኦካ ውሬ ከይዕሲዬን ሃሳውያ ልሳንያጝ፤ ዬ ናሺማ ማር ኦናኒ ኣኔንያጝ ሃውይኬ ናስ ኬና ኡቹኪ ወይ ሃውይ ጸናጽል ኬና ኮሺ። ²ሃኣኔያ ኣይኔንካ ሃሳዋ ሃሳወንያጝ፣ ኦካ ድኬን ፓይላዬ ኦኬ እባጄን ፓይላዬ ሃእባጅያጝ፤ ሃኣኔያ እምነት ኬናካ ቡጭ ጋግያጝ፣ ዬ ሃማርያ ናሺማ ኣኔንያጝ ሃማም እያይ። ³እን ናኒ ኣኖጝ ፓይላ ሃኣያ ኩፓንያጝ፣ ሩዋ ናኒ ካጉድቦጝ ሻምሼያ ጉውያጝ፣ ዬ ናሺማ ማራ ኣኔንያጝ ክየምጵንዻ ጠቅምሼኬን ኣን።⁴ናሺማ ሃካ ዶንሺኔን፣ ፕርዻ ሃሌሞ። ቃይዬኬን፣ ጌርምኔኬን፣ ማቲዬኬን ውርካ ጵራጵራ። ⁵ኣሽኪኬን ኦይን ማር ልኪ ኣዬኑጝ፣ ማር ኬናካ ሻም ውር ናሺዺካ እሺ ኤምኑዬን፣ ማኒሺሽኬን፣ ኮምኬን ሴሶ። ⁶ናሺማ ሃኬ ኣኩሉክ ዬ ከሴሶ ኣይኬን ባሺ። ⁷ናሺማ ሹ ጮል ዶንሺባ፣ ሹ ጮል ኣምኒባ፣ ሹ ጮል ሻምባ ቃቦ ሹቃ፣ ሹ ጮል ቁዋቅትሼ ዾርባ።⁸ናሺማ ክየምጵንዻ ቡድኬን፣ ኣይባዬ ኣይን ሃሳዋ ሃሳወኑጝ ጌርሺኔባ፤ ኣይን ልሳን ሃሳወኑጝ ሺዺባ፣ ኣይን ኦኬ እባጄኑጝ ጌርሺኔባ። ⁹ናንዳካኦ እን ሃእባጅቶጝ ሃኬ ካሺዬን፤ ሃሳዋ ሃሳወንዻ ሃኬ ካሺዬን። ¹⁰ኣይባዬ እን ኣይ ካሎን ኩናያጝ፣ እን ካሺዮጝ ጌርሺኔባ።¹¹ሃኣዬ ሃንታጝ ሃሃሳወንኬ ሃንታ፤ ሃቃቢኬ ሃንታዻ፤ ሃጶቅስያጆልኬ ሃንታዻ። ዬ ሃጌጵሾጝ ጩዋ ክያጃካ ናሳሞ ሃኦይዲያ። ¹²ጋን እን ሃቶዮጝ ከእያይ ቶዬ ሼዳያ ክያኑጝ ሃኬ [ድንጊዝጊዝ]፤ ዬ ከሹዋን ጊታይ ሃቶያ ከታካ ሌሜን። ጋን ሃእባጆጝ ሃኬ ካሺዬን፣ ከሹዋን ጊታይ ኣይን ኣን ኤምኑጝ ፓይላ ፓይላ ጊታይ ሃእባጆጝ ሃእባጅያ። ¹³ኣኪ፤ እምነት፣ ቃቦ፣ ናሺማ፣ ኦኬ ጅያናን ጊታጝ ቁዋቅትሼ ቆባ፤ ከኦካ ጊታይዻ እን ሳጊ ሃናሺማ።

Chapter 14

¹ቶልባ ናሺማ፣ ኣይኔን ጊታይካ መንፈሱጝ፤ ዾርዻ ኣይኔንካ ሃሳዋ ሃሳወን ዎሺባ ከቁዋቅቲ። ²እን ሃሳወን ከልሳኑጝ ሃናንዳካ ባሪዮ ዬ ማር ናንዳካ ውሬን፤ እን ኣይካ ድኬን ናንዳካጝ ሃሳወኬ መንፈሱጝ ውር ኬናካ እባጅ ኣኔኬን። ³ዬ እን ሃሳወን ከሃሳዋጝ ሃካ ጫንቃል ሻሜን፤ ናንዳካ ቁዋቅትሺሼኔ ናንዳካ ሌምሲዬኔ ሃሳውሼባ ውር። ⁴እን ሃሳወን ከልሳኑጝ ሻም እሺ ኤምኑ ጫንቃል፤ ዬ እን ሃሳው ሃሳዋጝ ሻም ቶኦካ ይሁኔን ጫንቃል።⁵እየው ፓይላዻ የሃሳውናያ ከልሳንያጝ ሃናሺባ፤ ዬ ከኦካ እን ሳጊ የሃሳዋያ ከሃሳዋያጝ ሃናሺባ። ቶኦካ ይሁኔን ካጌዬ ጫንቃሉጝ ውር እን ሃሳወን ከልሳኑጝ ማር ሆኮልያንያጝ፤ ከኦካ እን ሃሳወን ከልሳን ሳጊ እን ሃሳወን ከሃሳዋጝ ሳጊባ። ⁶ኣኪ ጪኒጌን ናኒ ዮ፤ ከሹካጝ ሃኩኔ ሃሚን ጉዩጝ፤ ሃማርያ ከዹዋልሺኔን ወይ ከኦኬ እባጄን ወይ ከሃሳዋ ሃሳወን ወይ ከእርርሲዬን ሃማር⁷ኬካ ቱሉንጎቴ ቾንጉዬ ኣኖጝ ኣይን ኦግታይ ማር ዻቆ ኣኔኑጝ ዋና ኣዬንካ ናቅዲ ጊዬይ ከኦካ ዙሉሞ እንቃ ጊታይ ሻም እያን ካቻሊዬ እባጄኑጝ? ⁸ፕርዻ ውርካ ኤርጎ ማር ናቅዲ ልኪ ኬና ኣይካ ሺወን ዋዬንያጝ፣ ናንዳካ ፓር ሃኒን ካሼኪ? ⁹እየውዻ የኣያ እያይ፤ ከኦካ ካት ጉዩ ክያጃ እን ማር ሆኮል ኣኔን ማር ቱሌንያጝ፣ እን የሃሳውቶጝ ሃኒን ካቻሊ ጶቅሲዬኑጝ? የኣያባ ኬናካ ሃሳውሼ ፑጉ።¹⁰ሃይነትካ ቶግ ጁዋኑ ኣኔባ ዳሉጝ ክያኒ፤ ቶግ ኬና ማር ሆኮል ኣኔንዻ ኣኔኬን፤ ¹¹ኣኪ ውር ክየም ቶግ እን ሃሳዎጝ ማር ሆኮል ኔኒ እባጄንያጝ፤ ሃማቲባ ኮማና እንካ ሃሳውሾጝ፤ እሺዻ ማቲሼባ እን ኮማና።¹²እየውዻ የኣያ እያይ፤ ኣይኔን ጊታይካ መንፈስ ናንዳካጝ የኣይቴ ጊታኬና ዎሺ ጌዬኑጝ፤ ሳጊ ዎሺ ኣይኔን ጊታይ ከሻምቴ ቶኦካ ይሁኔን ጫንቃሉጝ። ¹³ዬ ውር እን ሃሳውኬ ልሳኑጝ ካቻሊዬ ሆኮልዬኑጝ ካይሁንቴባ። ¹⁴ከሹካጝ ይሁኔኬ ልሳኑጝ መንፈስ ናኒዻ ይወንባ፤ ዬ ሹቦ ናኒ ኣኔኬን ኦኬ ክየምጵንዻ።¹⁵ኣኪ፤ ኣና ኦ ሻሜን? ሃይወንባ ከመንፈስ፣ ፕር ሃይወንባ ከሹቦዻ፤ ሃኪውባ ከመንፈስ፣ ፕር ሃኪውባ ከሾቦዻ። ¹⁶ማራ እያይ ኣዬንያጝ ከሹካጝ የጞሺዬ ባሪዮ ከመንፈሱጝ፤ ናንዳካ ዳቢ እን ውር እጝ ኣይ ኮማናጝ እጝ እን የሃሳዎጝ ማር ዋዬንያጝ፣ ሻም እያን ናንዳካ ጎሺ ካቻሊዬ ኣሜን ሺጜኑጝ?¹⁷እን ከእጝ ሁሉኩሼ እን ካኬ ጎሺ ዬ ውር እንቃ ጌይኬን ጫንቃል። ¹⁸ከኦካ እየው ፓይላ ሳጊ ናንዳካጝ ሃሃሳውኔ ከልሳኑጝ ሃጎሺባ ባሪዮ። ¹⁹ኣይባዬ ከኦካ ቶኦካ ይሁኔን ቱዎጝ፤ ዶክ እርርሲዬን፣ ናንዳካጝ ካሃሳወ ክያጃ ሺ ታጱጝ ሳጊ፤ ካሃሳወ ክያጃ ቾን ከሹቦ ናኑጝ ሃላሻ።²⁰ጪኒጌን ናኒ ዮ፤ ከቃቦ ጉዩ ኦይዲ ሃንታ ማቲቴዬን፤ ናንዳካ ኦኬ ጋራ ማቲባ ሃንታ፣ ዬ ከቃቦ ጉዩ ማቲባ ውር ታታቺ። ²¹ከክያጃዻ ሺጝ እያጜ ቶኳ፤ «ከውር ጊታይ ቶግ ጊዬይ ኣይ ኮማናጝ፤ ከካትካ ታሜንዻ፤ ሃሜይሼባ ዛርሱጝ፤ ይን ኣይባዻዬ ዋይሼንኬን ኣን።²²ዬ ከልሳን ሃሳውኔን ሃዹዋልሺኔንካ ውር ጊታይ ማር ኣምኒዬን ዬ ማርካ ጊታይ ኣምኒዬኔን፤ ዬ ሃሳዋ ሃሳወን ሃካ ውር ጊታይ ኣምኒ ዬ ማርካ ውር ጊታይ ማር ኣምኒዬኔን። ²³ኣኪ ውርካ ቶኦካ ይሁኔን ፓይላ ፑኡሺሜን ክየምጵኔ ጋኔን ከልሳን ሃሳውኔኔ፤ ኮማና ወይ ውር ጊታይ ማር ኣምኒዬን ሻዋ ሃምካ ቶኦያጝ፤ ሺጝኬኒ ጮያ?²⁴ኣይባዬ ፓይላ ጋኔን ከሃሳዋ ሃሳውኔኔ፣ ኮማና ወይ ውርካጝ ማር ኣምኒዬን ሁሉካያጝ ኖክዬንባ ከፓይላ፣ ከፓይላዻ ቶዬንባ፤ ²⁵ኦይን ድኬ ሻን ክያንዻ ዹዋልሼንባ ፕርዻ፣ ባሪዮ ከኣኩሉክ ኣኔን ጫቃን ጊዬይ ክያኒ ሺጝ እያይኔ ኮምፓርሲዬ ይወንባ ባሪዮ። {ይሁኔን እን ኣይ ገዛጝ}²⁶ጪኒጌን ናኒ ዮ፤ ኣኪ ካሺጚ ኦ? ከሹካጝ የፑጪቶጝ ውር ክየም ክየም ኣኔ ይያሪ፣ ኣኔ እርርሲዬን፣ ኣኔ ዹዋልሺኔን፣ ኣኔ ከልሳን ሃሳውኔን፣ ኣኔ ሆኮልዬን። ዬ ይን ፓይላ ካኣይካ ጫንቃል ሻሜን። ²⁷ካጝ ሃሳወን ከልሳኑጝ ኣኔያጝ፤ ዻ ወይ ጁዋንቲሽያጝ ጂያን ካሃሳውኬ ታራ ጊዬይ፤ ፕር ዶክ ካሆኮሊባ። ²⁸ውርካጝ ካሆኮሊ ማር ኣኔንያጝ ከኦካ ጫቃንካ ውር ካጌይ ሹዬ፤ ካሃሳውሼ እሺ ኤምኑዬ ባሪዮዬ።²⁹ካሃሳውና ውርካ ቶግካ ባሪዮ ዻ ወይ ጂያን፤ ዶክ ፕር እን ሃሳዎጝ ካሄክንሲ ሹቃ። ³⁰ከኦካ ጫቃንካ ውር ጊታይ ቆቢዻ ውር ክየም ክያጃ ኦኬ ክየምያጝ፤ ውርካ ሃሳዋ እንካ ሌሜን ካኡፍ ሹይ።³¹እየው ክየም ክየም ከእርርቴዬ እየው ክየም ክየም ከቁዋቅትሺሽቴዬ እየው ፓይላ ከታራ ጉዩ ከሃሳውቴ ሃሳዋጝ የቻሊያባ። ³²ኡሲ ጋራን ጊታይ ከውራንካ ቶካ ባሪዮ፤ ዋይሼንባ ውራን ካቶካ ባሪዮ። ³³ባሪዮ ኣምላክ ሹቃ ዬ ማር ኣምላካ ጋሊንሺኔኔን፤ ከኦካ ቶኦካ ይሁኔንካ ውር ጊታይካ ይሁኔን ፓይላ ሃእያይ።³⁴ሃኣጚ ከኦካ ጫቃንካ ውር ካቃብ ሹይ፤ ከእያይ ክያጄዻ ሺጜ ካዋይሼንባዬ ዬ ካሃሳውኖጝ ካኒ ናሺሼኬን እንግን። ³⁵ሃኣጚ ጊታይ ዎሲ እባጄን ኦኬ ክየም ክየም ኣኔያጝ፤ ካጋንሽ ጁማንቴን ጊዬይ ጶሮክ፤ ናንዳካኦ ሃኣጚ ሃሳወና ኦካ ጫቃንካ ውርያጝ ሃኬና ቦኩንሲ። ³⁶ክያጃካ ባሪዮ ቱሎጝ ሃኬ እየዊ? ሞ ሄክሾጝ ሃናንዳካ እየውጵኒ?³⁷ውር ክየምጵንዻ ሺጝ ኣን ሃኣይ ውርካ ቶካ ባሪዮያጝ ወይ ሺጝ ሃኣኔ ኣይኔንካ መንፈስያጝ ሃቶኩሼ እየው ኣዬ ኤርጎካ ባሪዮጝ ካእባጅባ፤ ³⁸ዬ ማራ ይን እባጄን ኣዬንያጝ፣ እሺዻ ካማር እባጄን።³⁹ዬ ጪኒጌን ናኒ ዮ፤ ናንዳካ ሃሳዋ ሃሳወን ዎሺባ ከቁዋቅቲ፤ ከልሳን ሃሳውኔንዻ ኦይድ ሃርጊንቴን፤ ⁴⁰ኣይባዬ ፓይላ ካኣይኬ ሌሞዬ ልኪዬ።

Chapter 15

¹ካንዻ ጪኒጌን ናኒ ዮ፤ እን ሃክሊዬ እየዌ የቦቴዬ ፕርዻ ክያጃ ሹቃ እን የቁዋቅትሺቴዬ የጎርቶጝ ሃናሺያ እየው ሜይሼን። ²ክያጃ እን ሃክሊዬ እየውዻ የ³እን ኣን ሃቦወዬ እጝ ኣይኬ ፓይላ ሳጉጝ ሃሳስክሼያ እየው፤ ወቀትካ ቅርካ ይሁኔን ከእያይ ሺጞጝ፣ ክርስቶስ ኣርሻ ናንዳካ ሴሶ ጉዋዩ፤ ⁴ቱቱካ፤ ከእን ቶኬኬ ወርቀትካ ውርካ ይሁኔንዻ፤ ከሹ እንካ ማክንሳ ናሹጛ፤⁵ከኦይንዻ ጌዬና ኦካ ኬፍ፤ ጩዋ ጌዬና ኦካ ውር ታጵላማን፤ ⁶ከኦይን ጩዋ ጌዬና ኦካ ጪኒጌንካ ጋጝ ጊታይ ኣይኬ ዽብ ቾን ሳጉጝ ሹ ክየም፤ ከኦካ ጊታይዻ ጁዋናን ጋኔባ ከዻቆ፤ ዬ ውር ክየም ክየም ሞትያ። ⁷ከኦይን ጌዬና ኦካ ያዕቆብ፣ ጩዋዻ ጌዬና ኦካ ሐዋርያታን ፓይላ፤⁸ከኦካ ፓይላዻ ጩዋ እን የኮምሺቴኬ ውር ጋራጝ ፕር ጌዬና ኦናኒ። ⁹ኣን ከኦካ ሐዋርያታን ፓይላ እን ኣይ ይርኩጝ፤ ኣይን እን ኬሺው ኣን ሃሐዋርያቴ ካሺዎጝ ሃማር ኬናካ ሁሉኬን፤ ናንዳካኦ ሃዋኬያ ውርካ ቶኦካ ይሁኔን፤¹⁰ኣይባዬ ጋን ከኣይኔንካ ባሪዮ ሃኣይያ እን ሃኣዮጝ፤ ኣይኔን እን ጋዬ ኣንዻ ካኒ ማቲኬን ማም እያይ፤ ፕርዻ ከኦካ ፓይላ ሳጊ ሃኣሽክያ ከቁዋቅትሺሼን፤ ኣይባዬ ማር ኣኔኔ ሃኣይኔንካ ባሪዮ እን ኣኔን ከኣኑጝ፤ ¹¹ኣኪ ኣይን ኣኑጝ ኣይን እንግኑጝ እን ክሊኖጝ ሃይዕጝ፣ እየውዻ የኣምኒቶጝ ሃይዕጝ። {ናሹጜንካ ኣርሼን}¹²ክርስቶስ ከእያይ ናሹጜ ከኣርሼን ክያኑጝ የኣይ ኬናካ ክሊህንቴያጝ፤ ከኦጉዩ ውር ክየም ክየም ሺጝ እያን ናሹጜንካ ኣርሼን ኣኔኬን? ¹³ዋንቲ ናሹጜንካ ኣርሼን ማር ኣኔንያጝ ዋቲ ክርስቶስ ካኒ ናሹጝኬን እያጝጌ፤ ¹⁴ክርስቶስ ማራ ናሹጜንያጝ ክሊማ ጉዋዩ ሃማም እያይ፤ እምነት ጉዋዩዻ ሃማም እያይ።¹⁵ከኦጝ ሳጊ ባሪዮ ቲታ ክርቶስ ከኣርሼን ክያኒ ሃሺጛ እያይኔ ከክሊህኔን ጉዋዩ ሃማቲያ ማኝካ ሾሮካ ውርካ ባሪዮዬ ሃጌይናያ፤ ጊታይ ኣርሹጝ ሃጊታኬና ማር ናሹጜንያጝ፤ ካኒ ቲትኬን ክርስቶስዻ፤ ¹⁶ናንዳካኦ ጊታይ ኣርሹጝ ማር ናሹጜንያጝ ክርስቶስዻ ካኒ ናሹጝኬን። ¹⁷ክርስቶስዻ ማራ ናሹጜንያጝ እምነት ጉዋዩ ሃማም እያይ፤ እየውዻ ሌይ ጋን የኣንቴባ ከሴሶ ጉዩ።¹⁸ኣያ እያይዻያጝ፤ ጊታይ ሞትኬ ክርስቶሱጝ ካህያ እያጝጌ። ¹⁹ሃሻምቴ ክርስቶስ ቃቦጝ ሃናንዳካ ዻቆጝጵንያጝ፤ ከኦካ ውር ፓይላ ሳጊ ሃኣያ ጊታኬና ካቦኩንሲ።²⁰ኣይባዬ ጊታይ ክርስቶስ ሞትሾጝ ፓይላ ጋይኬ ቃያዬ ናሹጛ ከኣርሼን ክያኒ ከኣኩሉክ። ²¹ኣርሼን ከእያይ ኩኔኬ ውር ክየሙጝ፤ ናሹጜንካ ኣርሼንዻ ማቲያ ከውር ክየም።²²ውር ፓይላ ካኣርሼኬ ኣዳሙጝ፤ እያይን ውር ፓይላ ከክርስቶስ ማቲባ እያይ፤ ²³ኣይባዬ ውር ክየም ክየም ማቲባ ከታራ ጊዬይ፤ ከሌሜን ክርስቶስ እን ኣይኬ ቃያጝ፤ ከኦይን ጩዋ እሺ ኩናያጝ ጊታይ ኣይካ ክርስቶሱጝ።²⁴ከኦካ ኣዬንካ ኦይኑጝ፤ ጌጳሞዬ ቁዋቅቲዬ ፓይላ ዻቾጝ ጩዋ፤ ጌጳሞ ሳስክዬ ኣዬ ሹኔ ባሪዮጝ፤ ከሹ እን ማቲባ ቱንሲ። ²⁵ጋላን ፓይላ ሌይ ሃም ካሻምሼ ከኦካ ጃፍ ዱቡጝ ካጌጳዽዮጝ ሁሉኩሼባ። ²⁶እንካ ዻቺሽዻ ሃቱንሲካ ኣርሼንካ ጋል።²⁷ኦኬ ፓይላ ሻምሼያ ከኦካ ጃፍ ኔኒ ዱቡ ሺጛ እያይኔ፤ ኣይባዬ ሺጝ ሻማ ኦኬ ፓይላያጝ፤ ኦኬ ፓይላ ካሻምሼ ኦካ ክርስቶስ ዱቡጝ ሻሞጝ ካማሬ ባሪዮ ሌሜኑጝ ሃልኪ። ²⁸ሻሜ ፓይላጝ ጩዋ ባሪዮ ፓይላ ካኣዬኬ ፓይላጝ እሺ ውዋ ኔኒ ፕር ካሻምሼ ፓይላ ሃሚን ኔኑጝ ሻምሼባ ሃሚን ኔኑጝ።²⁹ናሹጜን ማራ ኣኔንያጝ ሺጝ ናንዳካ ውር ጊታይ ኣርሺዬ ጊታይ ዱቅዬን ሻሜን ኦ? ጊታይ ኣርሹጝ ክየምጵንዻ ሃኬና ማር ናሹጜንያጝ፣ ውር ሺጝ ናንዳካ እንግኔ ሃናንዳካኦ ካዱቅኖጝ? ³⁰ኣይን ኡዋካ ሹ ጮል ሃሌምንቴ ኦኬ ጋራጝ ሃናንዳካኦ?³¹ጪኒጌን ናኒ ዮ፤ ኣን ሃኣርሺባ ሹ ጮል፤ ይንዳ ከኢየሱስ ክርስቶስ ታቺ እን ጉዋዩጝ ኦይን ናኒ ኣኔን ከእየው ሃእባጅባ [ትምክህት]፤ ³²ከኦካ ውርካ ኤፍሶን ጊታይ ዳርጊዬን ከዳቡጝ ኣያ ናንዳካ ቃቦካ ውርጵንያጝ ትርፊ ናኒ ሃኦ? ጊታይ ኣርሹጝ ናንዳካጝ ማሬ ኣርሼኑጝ፤ «ዻሚ ናንዳካጝ ካኣርሾጝ፤ «ካኣሜንባ፣ ካማቴንባ፤ ከእያይ ሺጜ እያይኑጝ ሃኣዬን ጉዋዩ።³³ኦይ ጊያምሼን፤ ባይዳ ጋራ እን ጊያምሺሽባ ዴንታካ ሹቃ እን። ³⁴ዋክቴ ሃምካ ሻን ጉዩጝ፤ ኦይድ ሴሶዻ ኣሽክቴን፤ ጊታይ ማሪ ባሪዮ እባጄንዻ ኣኔባዬ ሃሺጜ ይንዻጝ ካቦኩንሲ እየውባዬ ጊያ። {ሩዋ እንካ ናሹጝ}³⁵ኣይባዬ ጊታይ ኣርሹጝ ናሹጝ እያን? ካፓይኔዻካ ሃኬ ሩዋ ኬና ኣይ እያን? ውር ኬና ካሺጝ እያይ ካኣኖጝ ቻሊሜንባ። ³⁶እን ኣርሹጉጝ/ እን ኮሮጝ ማር ኣርሼንያጝ ጌይኬን ዻቆ።³⁷እን የኮሬዻ ሲንዴ ወይ ሃይናቲካ ጴንታ ኬና ኣይ [ቅንጣትጵን] ዬ ከታካ ሌሜን ካጌዮጝ ማር ሩዋወን። ³⁸ዬ ባሪዮ ኬካ ክያጃ ኔኒ ኣዬንባ ሩዋ፤ ናንዳካ ጴንታክየም ክየምዻ ሃይናቲ ኣይባ ሩዋ ኔኒ። ³⁹ኣሩጝ ፓይላ ማር ክየሜን፤ ኣሩጝካ ውር ሃክየም፤ ኣሩጝካ ዳቢ ሃእንቃ፣ ኣሩጝካ ኣርቴዻ ሃኣይናቲ እንቃ።⁴⁰ፕርዻ ሩዋ ጊታይካ ፎላ ዾዮኩጝ ኣኔባ፤ሩዋ ጊታይካ ዳሊ ክያኒዻ ኣኔባ፤ ኣይባዬ ጎቢንታካ ፎላ ዾዮክ ሃክየም፤ ጎቢንታካ ዳሊ ሃእንቃ። ⁴¹ጎቢንታካ ሹሽ ሃኣይናቲ ክየም፤ ጎቢንታካ ትጌሽ ሃእንቃ፤ ፕር ካቢሊዻ ሃእንቃ፤ ጎቢንታካ ቢሊ ክየም እንዻ ከኦካ ጎቢንታካ ቢሊ እንቃ እን ሃዋና።⁴²ናሹጜንካ ጊታይ ኣርሽዻ ሃእያይ፤ ሩዋ እን ጫፊ ኮርባ፤ ማቲ ሩዋ ኬና ማር ጫፊዬኔ ናሹጝጋ፤ ⁴³ኮርባ ከቦውንታ፤ ናሹጝጋ ከጎቢንታ፤ ኮርባ ከዻቼን ናሹጝጋ ከቁዋቅቲ፤ ⁴⁴ሩዋ ጊታይ ሙኖጝ ኮርባ፤ ሩዋ ጊታይካ መንፈሱጝ ናሹጝጋ። ሩዋ ጊታይ ሙኔ ኣኔያጝ ፕር ሩዋካ መንፈስዻ ኣኔባ።⁴⁵ዬ፤ ውር እንካ ሌሜን ኣዳም ማቲያ ፑጉ እያይ፤ ሺጝ እያይኔ ቶኳ፤ ዬ ኣዳም እንካ ታካ ሁር ማቲያ መንፈስ እንካ ኣይንቴ ዻቆጝ። ⁴⁶ኣይባዬ እንካ ሌሜን ኩኖጝ ማርካ መንፈሴኔ ሃካ ሙኒኔን፤ ከኦይን ጩዋ እንካ መንፈስ ኩና።⁴⁷ውር እንካ ሌሜን ጌዬኬ ዳሉጝ ክያኑጝ ሃካ ዳሉጝ፤ ዬ እንካ ታካ ሁር ሃካ ፎላ። ⁴⁸ጊታይ ኣይካ ዳሉጝ ሃኬካ ዳሊ፣ ጊታይ ኣይካ ፎላጝ ሃኬካ ፎላ። ⁴⁹ከእያይ ካክምቴ ዴንታካ ውርካ ዳሉጝ፤ ፕር ሃክምባ ዴንታካ ውርካ ፎላዻ።⁵⁰ጪኒጌን ናኒ ዮ፤ ሃሜይሼባ እየው ይጝ፤ ኣሩጜ ኒያቡዬ ሁሉኬን ጶሮካ ባሪዮ፤ እንካ ካህዬ እን ማርካ ካህዬኔ ሻውኬን ጶሮካ ባሪዮ። ⁵¹እየዎ፤ ሃሜይሼባ እየው ኦካ ድኬን ክየም፤ እየው ፓይላ የራጳኬን፤ ኣይባዬ ኡዋው ፓይላ ሃላውጥናባ፤⁵²ይንዳ ካማቲዮጝ ቲቢያ [ጡሩምባ] እንካ ሌሜንያጝ ሉጉድ ሃኬ ካርቡ እንካ ዻሩጝ። ቲቢባ ጡሩምባት ጊታይ ኣርሹጝ ማቲ ጊታኬና ማር ጫፊዬኔ ናሹጝጋ፤ ኡዋውዻ ሃላውጥናባ። ⁵³እን ካህ እን ማር ካህዬን፤ እን ኣርሹጝ እን ማር ኣርሼኑጝ ካክምኖጝ ሁሉኩሼባ።⁵⁴እን ካህ እን ማር ካህዬን፤ እርሹጝ እን ማር ኣርሼኑጝ፤ ከሹካጝ ኪምኖጝ፤ ክያጃ እን ሺጜ ኣርሼን ቁጃ ከኣሸንፊዬኔ ቶኮጝ ሙኔንባ። ⁵⁵ፕርዻ ኣርሼን ዮ፤ ኣሻኒፊዬ ናሹጜን ኑኑ ኣኔን ኦን? ኣርሼን ዮ፤ ኤ ቶኩኔን ኑኑካ ኣኔን ኦን?⁵⁶ቶኩኔንካ ኣርሼን ሃሴሶ፤ ቁዋቅትካ ሴሶዻ ሃክያጃ። ⁵⁷ኣይባዬ ከዻርካ ኢየሱስ ክርስቶስ ታቺ እን ጉዋዩጝ ናንዳካ እን ኣይ ኡዋው ኣሸናፊዬኑጝ ጎሺ ካኣይካ ባሪዮ።⁵⁸ዬ ጪኒጌን ናኒ ጊታይ ሃናሺቶጝ ዮ፤ ቁዋቅትሺዬ ጎርባ፤ ኦይድኬ ኦኬ ክየምጵን ሁቡቡኔን፤ ናንዳካ ዋድማካ ታቺ እን ሹ ጮል ኣይ ጊታኬና ቁዋቅትሺ፤ ናንዳካኦ ጊታይ ዻቺሼን ባሪዮጝ ናንዳካጝ ማሬ ማም እያይ ኣዬኑጝ የእባጃያ።

Chapter 16

¹ፕር ጋን ፑኡሺዬንባ ቢሬ እን ሻምሼ ውርካ ይሁኔን ናንዳካ ውርካ ቶኦካ እንካ ገላትያጝ ከእያይ ሃኣዬ እንግን ኤርጎጝ ሻምባ እያይ። ²ቢሬ ፑኡሺዬን ካሻሞጝ ካማርሼ እን ኣን ካኩዋወ ኣዬኔ፤ ከኦካ ጫቃን ጉዩ ውር ክየም ክየም ከእያይ ዾቅሾጝ ከሳምንት ካሻም ሹ እንካ ሌሜን ዋናዬ ካጋጁጝጋ።³ከሹካጝ ሃኩኖጝ ናንዳካ ውራን ጊታይ እየው የእድቶጝ ካኣይ እንግን ወርቀትካ ይዕሲዬኔ ኣይኔን እን ካሄክሺሼ ኢየሩሳሌሜ ሃይዕሲባ እንግን። ⁴ኩዬን ናኒ ሃኦኬና ዎሺሼያጝ ፓይባ ከኣን። {ቃቦካ ሐዋርያታን}⁵ከዻርካ መቄዶንያ ሳጊዬን ናኒ ናንዳካጝ ካማሬ ሺዽዬኑጝ፤ ሄክሽያ መቄዶንያያጝ ጩዋ ሃኩንባ ሃሚን ጉዩጝ። ⁶ከታካጝ ሃኩዮጝ ኣይን ራቅ ኬና ኣይ እያን ከኩዬን ናኒ ከኬልሺ ኣንባዬ፤ ካኡፑኔ ኦጉዩ ኣኔባ፤ ወይ ከባርጊን ካኡፑኔ ኦጉዩ ኣኔባ።⁷ጋን ከጉዋር ናኒ ሃሳጊያጝ ካቶዬ እየው ሃዎሺኬን፤ ሃኬ ክያጃካ ባሪዮያጝ ሹ ኬና ኣይ ራጅሜ ካኡፑኔ ኦጉዩጝ ሃቃቢባ። ⁸ኣይባዬ ሌይ ሃምካ ቶንቶሮ እንካ ሹካ ዶጝታም ሃኡፌንባ ኤፍሶን፤ ⁹ናንዳካኦ ቦውሼያ ኣን ሃፑክ ታቺካ ዋድማ፤ ውር ጁዋኑ ጊታኬና ምኔ ኣን ኣኔባ።¹⁰ጢሞቴዎስ ኩና ዮግ ጉዩያጝ፤ ሪጊ ካማር ኣኔኔ ካኡፔኬ እየው ሻሚባ፤ እሺዻ ሃውርኬና ኣሽክዬን ዋድማካ ታቺ እን ከኣኔ። ¹¹ውር ክየምጵንዻ ካማር እሺ ቦውዬን፤ ካዋኬ ዮጝ ናኒ ከሹቃጝ ኬልሺ እሺባ፤ ዋኬን ኔኒዻ ሃኣኒና ከጪኒጌን ኔኒ ካሊዬን። ¹²ናንዳካ ጪኒጌን ጉዋዩ ናንዳካ ኣጵሎስ ፕር፤ ከጪኒጊን ካኩዋወ ሃሚን ካሎን ሃይወንያ እሺ፤ ዬ እሺ ጋን ካኩዋዎጝ ካኒ ዎሽኬን ዬ ኣግሼያ እሺያጝ ኩንባ።¹³ጬዬንባ፤ ቁዋቅትሽባ ከእምነት፤ ቁዋቅትሺሽባ፣ ኣይ ቁዋቃ፤ ¹⁴ኦኮጝ የሺጝቴ ሻሜን ፓይላ ኣሽኪኬ ናሺማ።¹⁵ውርካ ጶሮካ እስጢፋኖስ ከኦካ ኣካይያ ጋዬ ውርካ ይሁኔን ዋድምሼን ጋይኔ እንግን ኤታጋኑጝ የእባጃያ፣ ጪኒጌን ናኒ ዮ፤ ይጝ ሃይወንያ እየው፤ ¹⁶ጊታይ ኣይኬ እንግኔ ከእንግንዻ ጊታይ ዻቺኬ ዋድማጝ ፓይላ ዋይሼን እንግንባ።¹⁷ከእስጢፋኖስ፣ ከፈርዶናጥሴ ከኣካይቆሴ ፓይኔን ዋዝንሲያ ኣን፤ ናንዳካ ኦ እየው ከእን የማርቴ ኦጝ ኣኔኑጝ እጝ ጆጊ ኦናኒ ቋቁሻ፤ ¹⁸መንፈስ እን ናኒዻ እን ጉዩዻ ኡፑሻዬ። ዬ ውራን ጊታይ ኣይኬ ጊታጝ እባጄን ሁሉኩሼባ። {ክያጃካ ይዕሲዬን}¹⁹ውርካ ቶኦካ ይሁኔን ጊታይ ኣኔን እስያጝ ቦዋ እየው ሆፎ። ኣቂላዬ ጵርሳቅላዬ ጊታይ ኣኔን ኦጉዋይካ ቶኦካ ይሁኔን ጊዬይዻ ሆፎ ኬና ጎቢዬ ከታቺ እን ጋያ እየው። ²⁰ጪኒጊን ፓይላ ቦዋ እየው ሆፎ፤ እየው ከጋጝ ከሹንቄን ኬና ይሁሺኔ ኣይባ ጋጝ ጌሶ።²¹ጌሶጝ ኣን እን ቱኩሼ እየው ከቡዋ ናኑጝ ሃኣይ ጳውሎስ። ²²ካጝ ማር ታቺ እን ናሺዬኑጝ ኣኔያጝ ካኣይ ኬና ጋሺዬ። ²³ኣይኔንካ ኢየሱስ ታቺ እን ካኣይኬ እየው። ²⁴ናሺማ ናኒ ከኢየሱስ ክርስቶስ ካኣይኬ እየው ፓይላ፤ ኣሜን።

Galatians

Chapter 1

¹ከውር ወይ ማር ኬና ይዕሲዬ ከኦካ ውሬኔ ከኢየሱስ ክርስቶሴ ከሹኔ ባሪዮ እን ቲትህ እሺ ከኣርሼን ክያኒዬ ከእን ኣይ ሐዋርያ ከጳውሎስ፤ ²ከጪኒጌን ጊታይ ናኒ ኣኔን ከኣን ፓይላ፤ ከኦካ ቶኦካ ይሁኔን እን ኣኔን ገላትያጝ፤³ከሹኔ ጉዋዩ ከባሪዮ ከኢየሱስ ክርስቶስ ታቺ እንዻ ኣይኔኔ ሆፎዬ ኣይሼባ እየው። ⁴ከክያጃካ ኣምላክ ጉዋዩዬ ኬካ ሹኔ ጉዋዩዬ፤ ካባይሺሽ ኡዋው ከኦካ ፔን ጋራጜ ናንዳካ ሴሶ ጉዋዩ ኣዬና እሺ ኤምኑ፤ ⁵ከቦን ሌይ ቦንካ ቦን ጎቢንታ ካኣይ ኔኒ፤ ኣሜን። {ክያጃ ሹቃ ሃክየም}⁶የኦይዳ እን ሃሺወ እየው ከኣይኔንካ ክርስቶሴ፤ እን የሁቡንቴ ይሪካ ሃምካ ክያጃ ሹቃ እን ኣይ ዋናጝ ሃጎሺያ፤ ⁷ሃኬ እን ኣዬ ኣኩሉክያጝ ክያጃ ሹቃ እንቃ ኣኔኬን። ጊታይ ሁቡብ እየዌ ዎሺ ክያጃ ሹቃካ ክርስቶስ ጊያምሼኑጝ ውር ክየም ክየም ኣኔባ።⁸ኣይባዬ ኣይኒን ከኡዋውጝ ወይ ኣይኒን ውርካ ኤርጎካ ፎላጝ፤ ከኦካ ክያጃ ሹቃጝ ሃክሊዬ እየው ክልያ እየው ክያጃ ሹቃ እንቃ ኬና ኣይ ዋናያጝ እሺ ካኣይ ኬና ጋሺዬ። ⁹ከሌሜንካ ይጝ ከእያይ ሃሺጝቶጝ፤ ካንዻ ሃሌሜዬ ሃሺጝባ፤ ውር ክየምጵንዻ ከኦካ ክያጃ ሹቃጝ የቦቴ ክሊያ እየው ከክያጃ ሹቃ ዋናያጝ፤ እሺ ካኣይ ኬና ጋሺዬ ቦን ጮል። ¹⁰ዬ ጋን ኣን ሃዎሼ ጎሹጝ ሃኬ ታካ ውር ሞ ታካ ባሪዮ? ሞ ሃላላቅሜንካ ውር ዋዝንሲዬን? ዋቲ ሃዎሽያ ውር ዋዝንሲዬንያጝ፤ ሃማቲኬን ውርካ ዋድማካ ክርስቶስ። {እን ሺወ ጳውሎስ ከባሪዮጝ}¹¹ጪኒጌን ናኒ ዮ፤ ክያጃ ሹቃጝ ሃክሊዬ እየው ማሬ ኣሽክዬንካ ውር ኣዬኑጝ ሃዎሽያ እንኬ እባጅቶጝ፤ ¹²ሃካና ቦኬን ከኦካ ውር ክየምጵንዻ፤ ሃካና እርርኬን ከኦካ ውር ክየምጵንዻ፤ ሳጊዻካ ናንዻካ ዹዋልሺኔን ሃቦውያ ከኦካ ኢየሱስ ክርስቶስ።¹³ከሌሜን ከኦካ ቶኦካ ይሁኔንካ አይሁድ ሃሻሚ እያን ሃኡፎጝ፤ ቶኦካ ይሁኔንካ ባሪዮዻ ሃሻሚ እያን ሃዋኬ ካሎኑጝ፣ ካይሲዬን ሃሻሚ እያን ሃዎሾጝ የዋያያ፤ ¹⁴ከኦካ ቦን ናኒ ከኦካ ውርካ አይሁድ ጁዋኑ ጊታይ ኣኖጝ ሳጊ ከኦካ ቶኦካ ይሁኔንካ ውርካ አይሁድዻ ሃኣይ ዼግ፤ ናንዳካ ጊሎካ ሹቡጌን ጉዋዩዻ ካሎን ሃኣይ ውርካ ቦንታ።¹⁵ኣይባዬ ካርሲኬ ኦካ ፒሲካ እናዬ ሻም ኣን ዋናያ ባሪዮ እን ሺው ኣን ከኣይኔኑጝ፤ ¹⁶ከኦካ ጫቃንካ ዛርሲ ካክሊህኔ ናንዳካ እሹጝ ውዋ ኔኒ ካኣን ዹዋልሺኔን ከሹ እን ናሺዮጝ፣ ሃካና ክሊዬንኬን ከውርካ ኣሩጝ ክየምጵንዻ፤ ¹⁷ከኦካ ሌሜን ናኒ ሃምካ ጊታይ ኣይ ሐዋርያት ሃካና ቱልኬን እያጝካ ኢየሩሳሌሙጝ፤ ኣይባዬ ይሪካ ሃኩይ ሃምካ ፔንካ ዐረቤ፤ ጩዋ ሃዋክሼያ እያጝካ ደማስቆጝ።¹⁸ከኦይን ከቦን ጂያን ጩዋ፤ ካጌዬ ጴጥሮሱጝ ሃቱልሼያ እያጝካ ኢየሩሳሌሙጝ፤ ሃኡፒያ ከእሺዻ ሹ ታጵ ዶጝ። ¹⁹ኣይባዬ ከጪኔካ ታቺ እን ከያዕቆብ እንቃ፤ ከኦካ ሐዋርያት ሃካና ጌይኬን ክየምጵንዻ። ²⁰ከኦካ ኦይን ሃቶኩሼ እየው ከኦካ ማሪካ ባሪዮ ካማሬ ሾሮ ሃሳወኑጝ ሃሜይሼ እየውባ ካሎን።²¹ከኦይን ጩዋ ሃኩይያ ሃምካ ፔንካ ሶሪያጝ፤ ሃምካ ፔንካ ኪልቅያጝ። ²²ጊታይ ኣይኬ ክርስቶሱጝ ውርካ ቶኦካ ይሁኔንካ ይሁዳ ጌይ ማሪ ናኒዬ ካኒ ጊባጅኬን፤ ²³ዬ እንግን ዋይ ሃሳዋ ኬና ሺጜ ውርባ ዋካ ጆሌ ኡዋው እባ ከሌሜኑጝ፤ ከሌሜንካ ይጝ ዎሺ ኡዋው ካይሲዬኑጝ እምነት እን የጋን ኣኔን ክሊኔንጵን፤ ²⁴ከክያጃ ናኒዻ ጎሺያ ባሪዮ።

Chapter 2

¹ከቦን ታጲ ኦድዻ ጩዋ፤ ሃኩንያ እያጝካ ኢየሩሳሌሙጝ እንቃ፤ ከሹ እን ሃኣያ ኣኔ በርናባሴ፤ ሃእያንሽ ቲቶዻዬ ሃኩዬያ። ²እን ናሹጝኬ ዹዋልሺኔን እን ሃጌዮውጝ ሃኩይ ሃሚኔ፤ ክያጃ ሹቃ እን ካክሊህኔ ኦካ ጫቃንካ ዛርሱጝ ዹዋልሼያ እንግንዻ። ካኣይባዬ፤ ካ ጉኬ ማም እያይኔ ወይ ካማር ሪሼኔ ከኦካ መንግስት ጊታይ ኣይኬ ዋናጵኔ ሙኔን ይጝ ሃሜይሼያ ኣንጵን።³ጊታይ ኣይኬ ኣኑጝ ቲቶ ኣይን ውርካ ግሪኩጝ፤ ካቆሮጝ ካኒ ሻምኬን ጊዲ። ⁴ቲቴ ክያጃ ይኑጝ ጪኒጌን ጉዋዩ ካሾሮ ክየም ክየም ኣርናሞ እን ሃጌይቴ ኢየሱስ ክርስቶሱጝ ካዶይዬዬ ካሻሜ ኡዋው ካይሱጝ ሃኬ እን ሻወ ሃሚን ጉዋዩጝ። ⁵ናንዳካ ውራን ጊታይ ኣይንካ ኦኬ ክየምጵንዻ ሃካና ማቲያኬን ጊዬይ፤ ይንዻ፤ ኣኩሉክ ኣዬንካ ክያጃ ሹቃ ከኡፌኬ እየው ሹ ጮሌ ጊያ።⁶ኒን ኣዬንካ ውር ጊታይ ኣይኬ ዋናዬ ሙኔኔ ጌዬኑጝ ግሽኪኬን ኣን፤ ባሪዮ ቶይ ማሪካ ውሬ ጁንኬን፤ ውራን ጊታይ ናንዳካ ሜርሜር ናኒ ኦኬና ካሌሜ ኣን ኣኔኬን። ⁷ኣይባዬ ከእያይ ጴጥሮስ ካሜይሼ ውር ጊታይ ቆሬ ክያጃ ሹቃዬ ጌልቅምሺኔ እሹጝ፤ ኣንዻ ናንዳካ ውር ጊታይ ማሬ ቆሬን ካሜይሼ ክያጃ ሹቃጝ ከእያይ ጌልቅምሺኔ ኣኑጝ ጶቅሲባ። ⁸ጴጥሮስ ካኣይ ሐዋርያትካ ኣይሁዴ ባሪዮ እን ኣሽክዩጝ፤ ከኣን ሐዋርያትካ ኣሕዛብ ኣሽክያ ከዋድማዻ።⁹ያዕቆብ፣ ጴጥሮሴ ዮሐንሴ ጊታይ ኮመኬ [ኣዕማዱጝ] ከሹ እን ጶቅሲዬ ኣይኔን እን ጋዬ ኣኑጝ፣ ናንዳካ ኣኔ በርናባሴ ጋዬና ቡዋ ቡዎን ጊዬይ ናንዳካ ኬልሾ፤ ጩዋ ኡዋው ካፓይቴ ሃምካ ኣሕዛቡጝ ፕር እንግን ካፓዬ ሃምካ ኣይሁዱጝ ሃቱሙያያ። ¹⁰ካሎን ጌልቅምሺኔ ኡዋው ካማር ኩፓን ቃቢዬ ቱምዬንጵኔ ጊያ። ኣንዻ ኦግታይ ኣኔን እያይ ኣሽክዬን ሃፎሽካዽያ። {ጳውሎስ ኖክያ ጴጥሮስ}¹¹ጴጥሮስ ከሹ እን ኩኔ ኣንጾኪያጝ፣ ናንዳካጝ ጌርሺኔኬ ኩዬኑጝ ኖክያ ኦካ ሌሜን ኔኒ። ¹²ውር ክየም ክየም ሺጝ፤ ከታጝካ ያዕቆብ ከሌሜንካ ፓይኔን ጉዩ፤ ኣኔን ከኣሕዛብ ኣምኔን፤ ዬ ከሹ እን እንግን ፓይኖጝ ሪግሼን ውር ጊታይ ቆሬዬ ከኦካ ኣሕዛብ ካርሲያ እሺ ኤምኑ ዋና ሻሜ ጻኪርሚ ጌዬን፤¹³ኣይን በርናባስዻ ሌይ ሃምካ ቦውሼ ሃምካ ሙኒሺኔኑጝ፤ ውርካ አይሁድ ዶክ ናንዳካ ሙኒሺኔን ኬልሺያ እሺ። ¹⁴ዴንታ ጊዬይዻ ናንዳካጝ ማሬ ከእምነትካ ክያጃ ሹቃ ኣዬኔ ሃእባጅቶጝ፤ ከኦካ ማሪካ ውር ፓይላ ሃዋይሼ ጴጥሮስ እያጝ፤ እን የኣይባ ውርካ ኣይሁዴ የኣኔባዬ፣ ሃኦካ ጊሎካ ኣሕዛብ ዬ የኡፊኬን ኦካ ጊሎካ አይሁድ፤ ኣኪ ኣሕዛብ ካዻዬ ጊሎካ ኣይሁዱጝ የሻሚ እያን እንግን ጊዲ?¹⁵ኡዋው ከጅሼን ጉዋዩ ሃኣያ አይሁድ ዬ፤ ሃማርቴ ኣሕዛብ ጊታይካ ሴሶ ኣዬኑጝ፤ ¹⁶ውር ሃኬ ኢየሱስ ክርስቶስ ኣምኒዬን ዬ፤ ከክያጃ ዻዬን ካማሬ ጫንቃል ማቲዬን ሃእባጅያ። ዬ ማርኬ ክያጃ ዻዬኔኔ፣ ከኢየሱስ ክርስቶስ ኣምኒዬን ካጌይቴ ጫንቃሉጝ ኡዋውዻ ፕር ሃኣምኒያያ ከኢየሱስ ክርስቶስ፤ ከክያጃ ዻዬን ውር ክየምጵንዻ ጌይኬን ጫንቃሌ።¹⁷ሃዎሻያ ከክርስቶስ ጫንቃል ማቲዬንያጝ፤ ኡዋው ኤታጋንዻ ሃማቲያ ውርካ ሴሶዬ ሃጌይናባ፤ ኣኪ ክርስቶስ ሻምባይ እን ሴሶ ካጌጳዽዮጝ? ክየምጵንዻ ኣይኬን/ ¹⁸እን ሃኮሲዮጝ ሃኣህያ ኬናካ ዋሻ ኣሽክያጝ ሃሳስክና ክያጆጝ ሃእባጅያ። ¹⁹ከኡፌ ናንዳካ ባሪዮጝ፤ ከታካ ክያጃ ሃኣርሽያ ናንዳካ ክያጃዬ።²⁰ሃጻጵዬንያ ከክርስቶስ፤ ካርሲኬ ጋኔ ኣን ሃኡፊኬን፤ ኣይባዬ ክርስቶስ ኣኔባ ኣናኒ ቱዎጝ። ካንዻ ኡፌን ይጝ ሃኡፌኬ ኣሩጙጝ ናንዳካ እን ናሺ ኣኔ ናንዳካ ውዋካ ባሪዮ እን ሳስክዬ ኣዬን እሺ ኤምኑ ናንዳካ ኣን ክያኒዬ ሃእምነት እን ናኒ ኣኖጝ። ²¹ኣይኔንካ ባሪዮ ሃሻምኬን ማም እያይ፤ ጫንቃል ጌዬን ሃኦኬና ካጌዬ ከታካ ክያጃያጝ፤ ክርስቶስ ኣርሻ ማም እያይ እያጝኪ/

Chapter 3

¹እየው ጊታጝ ማር ጶቅሲዬኑጝ ውርካ ገላትያ ዮ፤ ካኣይባዬ ከማር ዋይሺኔኔ ሻማይ እየው? ኢየሱስ ክርስቶስ ከእያይ ጻጵዮጝ ከታካ ሌሜን ጉዩ ስዕልያ። ²ከኦጉዩ ሃዎሺ ኦኬ ክየምጵን እባጄን፤ የቦቴ መንፈሱጝ ሃካ ክያጃ ዻዬን ሞ ሃካ እን ሜይሼ እየው ኣምኒዬን? ³ይን ጮል የኣያ ጊታኬና ማር ጶቅሲዬኒ? የዎሻባ ከመፈስ ካርሲዬኔ ከኣሩጝ ካሎን ማቲዬን?⁴ከኣኩሉክ ሃኦኬና ኣዬካ ማም እያይንያጝ፤ የጌይቴ ጋሎጝ ጮል ሃካ እያይንኪ? ⁵ባሪዮ ኣዬ ኡዋው መንፈሱጝ፤ ከኦጉዩ ካኣሽክዬ ኦኬ ሹቃጝ ሃኦጝ የዻይቴ ክያጃ ሞ ሃናንዳካጝ የኣምኒቴ እን የዋይቶጝ?⁶ይንዳ ቃቢባ ኣብርሃም፤ እሺ ኣምኒያ ባሪዮ ማቲህ ጫንቃልዻዬ ኮማ። ⁷ኣኪ ጊታጝ ኣምኒውጝ ኣዬ ሃንታካ ኣብርሃሙጝ ጶቅሲባ። ⁸ወርቀት፤ ባሪዮ ካሻሜ ኣሕዛብ ከእምነት ጫንቃሉጝ ከሌምሼ ቶዬን ኣሕዛብ ፓይላ ኡዋኔንባ ከእን ከእያይ ሺጜን ሌምሼ ሜይሼያ ኣብርሃም ክያጃ ሹቃ። ⁹ዬ ኣዬኬ እምነቱጝ፤ ከኣብርሃም እን ኣይ ውርካ እምነቱጝ ጋይ ጊታኬና ጉዋኔ።¹⁰ከክያጃ ዻዬን ጊታይ ኤርሜኑጝ ፓይላ ጋይኬ ኦካ ኣሽሞ ዱቡ፤ ከወርቀትካ ክያጃ እን ቶኮጝ ፓይላ እን ማር ሻሜኑጝ ሃኬና ጋሺዬ ሺጝ እያይኔ ቶኳዬ። ¹¹ጫንቃል ኡፓ ከእምነት፤ ከእያይ ሺጞጝ፤ ውር ክየምጵንዻ ከኦካ ማሪካ ባሪዮ ከክያጃ ካጌዬ ጫንቃሉጝ ሃልኪ። ¹²ክያጃ ማር ኬና ጋሽክዬ ከኦካ እምነቴን፤ ኣይባዬ ውር እን ሹዋጵሽ ክያጃን ከእሺ ኡፓ ከዻቆ ሺጛ እያይ።¹³እን ጻጵዬ ሻሪ ክያኒ ፓይላ ሃኬና ጋሺዬ ከእን ሺጜ እያይኔ ቶኮጝ ክርስቶስ ናንዳካ ኡዋው ማቲ ኣሽሞዬ ከኦካ ክያጃ ኬራፒሼያ ኡዋው ኣሽሞ። ¹⁴ኡዋኒኔን ጋዬ ኣብርሃሙጝ፤ ከኢየሱስ ክርስቶስ ካሄክሼ ዛርሱጝ ኬራፒሼያ ኡዋው፤ ይንዻ ከእምነት ካቦው ቃቦካ መንፈሴ ጊያ። {ሕግ ባካ ሌሜኔ ክያጃ እንካ ቃቦዬ}¹⁵ጪኒጌን ናኒ ዮ፤ ከኦካ ውር ዻቆ እንቃ እንካ ሹ ጮል ካሻም ሄክንሶ ኬና ዱሲዬዬ ካቦኩዋባ፤ ኣይን ክያጃካ ውሩጝ ሹ ክየም ጌያ ጫንቃልያጝ ጩዋ ውር ክየምጵንዻ ካላልዮጝ ወይ ካሌሜ ኦይን ኔኑጝ ከእያይ ካማሬ ቻሊዬን ፓይላ፤ ኣይን ኦካ ክያጃጝ ሃእያይ። ¹⁶ክያጃ እንካ ቃቦዻ ሜይሾጝ ሃናንዳካ ኣብርሃሜ ቢዛ ኔኒዬ፤ ወርቀት ከእያይ ውር ጁዋኑጝ፤ ሺጝኬን ናንዳካ ቢዛ ኔኒ፤ ኣይባዬ ከእያይ ሜይሼ ውር ክየም፤ ሺጝ ናንዳካ ቢዛ ኑኑ እሺዻ ሃክርስቶስ።¹⁷እን ሺጜዻ ሃእያጝ፤ ከቦን ዽብ ኣሁሬ ማካንታሜ ጩዋ ክያጃ እን ጋይኖጝ፤ ሌምሼ ኮሲ ክያጃ እን ኡፔን ካባሪዮዬ ላልኬን ክያጃ እንካ ቃቦጝ። ¹⁸ክያጃ ኔኒ ሮጉምኔን ዋቲ ኣያ ከክያጃያጝ፤ ከክያጃካ ቃቦ ካኒ ጌይኬኔ፤ ዬ ባሪዮ ከኣይኔን ኔኒ ከታይካ ክያጃካ ቃቦጝ ኣያ ኣብርሃም።¹⁹ኣኪ ክያጃ ከዳቢ እን ጋይኖጝ ሃኦ? ሕግ ሻብሜኔ ከእን ናሹጝኬ ሳስክዬን ቃቦ እን ሄክንሲ ሌይ ሃምካ ቢዛካ ኩዋዎጝ፤ ክያጃዻ ኩኖጝ ከታካ ውርካ ኤርጎጝ፤ ሃኬ ቡዋ ኬና ኣይ ልኪ። ²⁰ኣይባዻዬ እንካ ልኩጝ ማር ኬና ዎኩሊ ውር ክየምጵኔን፤ ዬ ባሪዮ ሃክየም።²¹ኣኪ ሕግ ሃኬና ኖኪ ክያጃካ ቃቦካ ባሪዮይ? ክየምጵንዻ ኣይኬን፤ ሕግ ጋይኖጝ ዋቲ ኣያ ካዻቆ ጌዬንያጝ፤ ከኣኩሉክ ዋቲ ጌያ ጫንቃል ከታካ ሕግ። ²²ዬ ወርቀት ውርካ ዳሉጝ ፓይላ ኣዬ ውርካ ቁሜንካ ሴሶጝ ኬራፓ፤ ይንዻ ከኢየሱስ ክርስቶስ ኣምኒዬን ቃቦ እንካ ጌዮጝ ሃእንካ ጋዬ ውር ጊታይ ኣምኒ።²³እምነቱጝ ከሌሜንካ ኩኔን ኔኒ ከታካ ሕግ ሃኣያ ውርካ ቁሜኔ፤ ሌይ ሃምካ ዹዋልሺኔ እምነቱጝ ሃግሼያ ኡዋው። ²⁴ዬ ካጌይቴ ከእምነት ጫንቃሉጝ ሕግ ካሄክሺሼ ኡዋው ሃምካ ክርስቶሱጝ ማቲያ [ሞግዚት ጉዋዩ]። ²⁵ዬ ጋን እምነት እን ናንዳካጝ ኩኖጝ፤ ካርሲኬ ጋኔ ሃማራኬ ሞግዚት ኣዬንካ ሕግ ዱቡዬን። {ሃንታካ ባሪዮ} ²⁶እየው ፓይላ ከኢየሱስ ክርስቶስ ኣምኒዬን የኣያ ሃንታካ ባሪዮ፤²⁷ከኣይቴኬ ክርስቶስ ክየሙጝ፤ እየው ጊታይ ዱቅዮጝ ፓይላ የክማያ ክርስቶሴ። ²⁸ከኦካ ኣይሁዴ ግሪኬ፤ ከኦካ ካይሲዬ ውር ነጻዬ፤ ከኦካ ጫቃንካ ጁሙዬ ሃኣጚዬ ዋና ማቲዬን ኣኔኬን እየው ፓይላ ከኢየሱስ ክርስቶስ የኣያ ክየም። ²⁹የኣያያ ከክርስቶስያጝ እየው የኣያ ቢዛካ ኣብርሃም፤ ከክያጃ እንካ ቃቦዻ ጊታኬናካ ሮጉምንቴ።

Chapter 4

¹እን ኣን ሃሺጞጝ ሃይዕጝ፤ እንካ ዎርምንቶጝ ሌይ ሃምካ ኣዬ ሃንታጝ፤ ኣንቲቲ ፓይላ ኣይኒን ኔኑጝ፤ ከኦካ ካይሲ እን ኣይኬን ዋና። ²ሌይ ሃምካ ሹዋን ጊታይ ካቱሙዮጝ ኣኔን ኦካ ቡዋካ ውር ጊታይካ ባክኔኔ ሞግዚታኔ።³ኡዋዻ እያይ ካኒ ከሹዋን ጊታባ ሃኣይቴ ሃንታጝ ናንዳካጝ ሃኣይቴ ኦካ እርሮካ ዳሉጝ ሃኡዋሩጝናያ ከካይሳሞ ክያኒ። ⁴ኣይባዬ ቦን ጩዋማ ዶክ ከሹ እን ሄክሾጝ ባሪዮ ከእን ጅሼኬ ኦካ ሃኣጙጝ፤ ጅሼኬ ኦካ ሕግዻ ዱቡጝ ይዕሲያ ውዋ ኔኒ፤ ⁵ይንዻ ኣዮጝ ከጌይቴ መብትካ ናሳሞጝ ሃእን ካኬራፍቴ እን ኣኔን ከኦካ ሕግ ዱቡጝ።⁶ናንዳካጝ የኣይቴ ሃንታዻጝ እን ሺጝሼ ባሪዮ፤ «ኣባ ባባጜ ኡቹኩጝ ይዕሲሼያ መንፈስካ ውዋ ኦካ ሻን ጊዬይ። ⁷ዬ ካርሲኬ ጋኔ የኣይ ሃንታ ዬ የማር ካይሲዬን፤ ናንዳካጝ የኣዬ ሃንታጝ ባሪዮ ሻማ እን ኬና ሮጉምንቴ። {እን ጳውሎስ ቃብሼ ውርካ ገላትያጝ}⁸ከሌሜንካ እን ማሬ ባሪዮ እባጄኑጝ፤ ከኦግታይ ማር ኣማልክት ኣዬኑጝ የኣያ ካይሲ፤ ⁹ዬ ጋን የእባጃያ ባሪዮ፤ ሳጊዻ ፕር ጊባጃ እየው ከባሪዮ ኣኪ ፕር እንቃ የዋክቴ እያን ሃም ኣይ ዻቹጉዬ ማር ጠቅምዬኔ? ፕር ከእሺ ከካይሳሞ የዎሻባይ ቶልኔን?¹⁰ሹዋን ጊታይ ኣይ ዋናጝ፤ ትጌሻን፣ ዋዳኔ፣ ቦናኔ የጎቢያባ። ¹¹ናንዳካ እየው ውያካጝ ሃዻቼ ማም እያይኔ ሃሪግሼንባ።¹²ጪኒጌን ናኒ ዮ፤ ሃይወን እየውባ፤ ኣን ከእያይ ሃሙኒኔ እየውጝ እየውዻ ሙኔን ኣንባ። እየው የካኔ ጊያምሻኬን ኣን ክየምጵንዻ። ¹³ከእያይ የእባጅቶጝ ከሌሜን ጊታይ ሜይሼ እየው ክያጃ ሹቃጝ፤ ሃኬ ክያጃካ ዴምኔን። ¹⁴ዴምኔን ናኒ ማቲሼባ እየው ፓታናዻዬ፤ የካኔ ዻችሻኬን ኣን፤ ወይ የካኔ ቶዛዽያኬን ኣን፤ ኣይባዬ ኬካ ውርካ ኤርጎካ ባሪዮ፤ ፕርዻ ከእሺ የሻማ ኣን ከኢየሱስ ክርስቶሴ የቦዋያ።¹⁵ኣይባዻዬ ዋዛ እን ጉዩ ፓይላ ሄክሽ ኦን? የቻሊያያጝ ኣይን ካርቡ ጉዩጝ ከቡሌ ኣይቴ ኣኑጝ ሃማኝሺባ። ¹⁶ናንዳካጝ ሃሜይሼ እየው ኣኩሉክ እኑጝ ሃማቲሼያይ እየው ጋል?¹⁷ውራን ጊታይ ካቦሼ እንግን ሃምኑጝ ጊዬዩጝ ቁዋቅትሽባ፤ ዬ ማርካ ሹቃዬን፤ እን ዎሾጝ ሃእየው ከኦጉዋዩ ቦወ ሃሚን ጊዬይ ሻምሼን። ¹⁸ሌይ ሃምካ ኣዬካ ሹቃጝ ሃሳውሺኔን ሃሹቃ፤ ይን ካኣዮጝ ሃሹ ጮል ዬ ማር እን ኣን ሃኣኒኔ ከእየውጵኔን።¹⁹ሃንታ ጊታይ ናኒ ሃናሺዮጝ ዮ፤ ሌይ ሃም ክርስቶስ ካሁሉኬ ቱዎጝ ጉዩጝ ፕር እንቃ ናንዳካ እየው እስማ ጎማ ኣን፤ ²⁰ናንዳካ እየው ከካብምኔን ሃጫንቅያዬ፤ ጋን ካጌይንቴ ጫቃን ጉዩዬ ከቶግ ኬና ኣይ ዋና ሃሜይሼያ እየውያጝ ከናሺ እያን/ {ኣጋሬ ሣራዬ ሄክንሶ ማቲዬን ጊዬይ}²¹እየው ጊታጝ ዎሽኬ ሕግ ባካ ሌሜን ዱቡ ቆቤኑጝ ይንዳ ሜይቴ ኣንባ፤ ሕግ ሺጜ ኦጝ የካኔ ዋያኬኒ? ²²ኣብርሃም፤ ክየም ከኦካ ካይሲ እን፤ ኑዋ ፕር ከኦካ ኚያጝ ኣርና እጝ ኣኔ ሃንታ ዻጝ ቶኳዬ። ²³ውዋ እን ጌዬኬ ኚያጝ እን ኣይ ካይሱጝ፤ ሃኬካ ዱሲሚኔንካ ኣሩጝ፤ ዬ እን ጅሼኬ ኦካ ኚያጝ እን ኣይ ኣርናጝ ሃኬካ ክያጃካ ቃቦ።²⁴ሃኣጚ ዻዋን ጊታጝ ናንዳካጝ ቦፓይኔ ክያጃኑጝ፤ ዴንታጝ ሃኬና ቶዬኬ ሄክንሶ፤ ክያጃ እንካ ሌሜኑጝ ኣዬ ጋግካ ሲናጝ፤ ሃእንካ ጅሼ ሃንታ ጊታይ ኣይካ ካይሲ ማቲዬን፤ እሺዻ ሃኣጋር። ²⁵ኣኪ ኣጋር ከኦካ ጋግካ ሲና እን ኣኔን ፔንካ ዐረብ ከዎክልዬን፤ ጋን እን ኣኖጝ ሙኔን ኢየሩሳሌም፤ከውዋ ኔኒ ጋኔን ካይሳሞ ክያኒዬ።²⁶ዬ ከኢየሩሳሌም እን ኣኔን ጳላሹጝ ኡፓ ከኣርናሞ፤ እሺዻ ሃጁዋኔ ጉዋዩ። ²⁷ሺጝ እያጜ ቶኳዬ፤ «እን ይጝ ማር ጅሺኔን ሴኮጝ ዮ፤ ካዋዝንሲ እንባ፤ እኑጝ ማር ኮባ እባጄኑጝ ኡቹኳ ከእልልሲዬን፤ ከኦካ እን ሺጜ ኡማጝ ሳጊ፤ ሃንታካ እን ኣይ እሺጵን ጁዋኒትሻዬ።²⁸ኣኪ ጪኒጌን ናኒ ዮ፤ እየውዻ ኬካ ይስሐቅ የኣያ የኣያ ሃንታካ ቃቦ ሹቃ። ²⁹ከሹ እጝ ውዋ እን ጅሼኬ ዱስምኔንካ ኣሩጙጝ፤ ዋኬያ እን ጅሼኬ ቁዋቅትካ መንፈሱጝ፤ ካንዻ ሃእያይ።³⁰ኣይባዬ ወርቀት ሺጝ እያን? ቡላ ካይሲ እን ከውዋ ኔኒ፤ ውዋካ ኚያጝ ካይሲ እን ዎርሜንኬን ከውዋካ ኚያጝ ኣርና እጝ» ሺጝ እያይ። ³¹ዬ ጪኒጌን ናኒ ዮ፤ ኡዋው ሃኣያ ሃንታካ ኚያጝ ኣርና እን ዬ ሃማራካ ካይሲ እኔን።

Chapter 5

¹ክርስቶስ ቡሌ ኡዋው ኣርናጝ ካቆብኬ ኣርናሞዬ ጊያ። ዬ ቁዋቅትሺዬ ጎርባ፤ እንቃ ኦይድኬ ጋሎካ ካይሳሞ ቶሊህኔን። ²ጶቅሲባ እን ሃሺጞጝ፤ ከቆርንቶጝ የዎሻያጝ ክየምጵንዻ ክርስቶስ ካማሬኬ እየው ዋዝንዽዬን ኣን ጳውሎስ ሃሜይሼ እየውባ።³ጊታይ ዎሺ ቆርኔን ፓይላ ሕግ ፓይላ ሹዋጵሼን ከእያይ ግዳሞ ኣኖጝ ፕር እንቃ ናንዳካ ውር ክየም ክየም ሃሜይሼባ ከልኪ። ⁴ጊታይ ዎሺኬ ሕግ ጫንቃል ጌዬን፤ የጌያያ ከኦካ ክርስቶስ ዋና፤ የዹካትሻያ ከኦካ ኣይኔን።⁵ዬ ኡዋው ጫንቃል ጌዬን እን ሃሻምቴ ቃቦጝ፤ ከታካ መንፈስ ሃኣያኬ እምነቴ ሃካሊያባ ከፎሽካዽዬን። ⁶ጋያ ከኢየሱስ ክርስቶስያጝ፤ ቆርኔን ወይ ማራ ቆርኔንያጝ ጠቅምኬኔ፤ እንካ ጠቅሚ ሃእምነት እን ዹዋልሺኔ ከናሺማጵን። ⁷ጉኬን ጉዩ እባጝ ሃሹቃ፤ ኣኪ ካንቲንሲ እየው፤ ካማር እንካ ኣኩሉክዻ ዋይሺኔኔ ሃርጌ እየው ሃኒን? ⁸ኮርኪ እን ኣኔን እያጝ ማር ኬና ኩንኬ ኦካ እን ሺው እየወን፤⁹እርሾ ጩዋማ ቦኩዬባ ዽል ፓይላ። ¹⁰ቃቦ ኬና ኣይ ዋና ማሬ ኦጉዩ ኣኔኑጝ ሃኤርሜንባ ከታቺ እጝ፤ እን ካቢንሺ እየው ካኣይባ ኒንዻ፤ ሃኒን ካቦው ኮምሼን ኔኑጝ።¹¹ጪኒጌን ናኒ ዮ፤ ሌይ እን ኣይ ጋኑጝ ሃኬና ክሊኔ ናንዳካ ቆርኔንያጝ፣ ኣኪ ሌይ ኣይ ጋኑጝ ሃኦ ዋኬ ኣኑጝ? ዋቲ ኣያ እያይንያጝ፤ ጻጵኔን ማቲ ኦኬ ጋራዬ ሺዽያ። ¹²ውር ጊታይ ካቢንሺዬን እየው ማር ናንዳካ ቆርኔን ጊዬይጵኔኔ [ካቃጬንባ]/¹³ጪኒጌን ናኒ ዮ፤ ከኣይቴ ኣርናሞጝ ሺዋ እየው፤ ዬ ኣርናሞ ኣዬን ጉዩ ኦይድ ኣርግማካ ኣሩጝ ሻሜን ሹዋጵሼን፤ ሳጊዻ ክየም ካዋድምሼባ ኑዋ ከናሺማ። ¹⁴ሕግ ፓይላ ሹዋጵሻ ከክያጃ ክየም፤ ይንዻ ሃእን ሺጚ ናሺባ ባይዳ ኑኑጝ ከእን ኤምኑጝ። ¹⁵ኣይባዬ ሃኬና ካእንቴ ጋጜ ካቃውቴ ጋጝያጝ፤ ከማርኬ ጋጝ ካህዬኔ ኣጅቴባ። {ከመንፈስ ጃሌጆሌን}¹⁶ኣኪ ሃሺጝባ ቆቢባ ከመንፈስ፤ ኦይድ ኣርግማካ ኣሩጝ ሙኔን፤ ¹⁷ኣሩጝ እን መንፈስ ማሬ ዎሼን፤ መንፈስዻ እን ኣሩጝ ማሬ ዎሼኑጝ ኣርግንዽባዬ፤ ጊታጝ ናንዳካጝ ካሚኔ ጋጙጝ፤ የኣሽክያኬን እን የዎሽቶጝ። ¹⁸ዬ የፓያያ ከመንፈስያጝ፤ የማሬኬ ኦካ ሕግ ዱቡዬን።¹⁹ዋድማካ ኣሩጝ ሃጃ፥ ይንዻ ኩጳሞ፣ ኦኬ ጋራ ጊታይ ኣሜን፣ [መደራት]፣ ²⁰ኦግታይ ኣይኬ ኦካ ባሪዮ ሹኑክ ይሁኔን፣ ኣሺሞ፣ ጎሬን፣ ፓር፣ ቦውንታ፣ ማኒት፣ እን ኤምኑ ናሺዬን፣ ጋጝ ላልዬን፣ [ኣደማኝነት]፣ ²¹[ፎርቻሞ]፣ ጮዩ፣ ውርካ ይያሪ ማቲዬን ፕርዻ ሃጊታይ ሙኔን እያይኑጝ። ከእያይ ሃሌምሻ ሺጞጝ ካንዻ ሃኣጅሺሽባ እየው፤ ውር ጊታይ ቆብኬ ዴንታ ጊታይ ኣኔን እያይኑጝ ፓይላ ሻውኬን ጶሮካ ባሪዮ።²²ዬ ካርቡካ መንፈስ ናሺማ፣ ዋዛ፣ ሆፎ፣ ኦኬ ዶንሺዬን፣ ቃጃልማሞ፣ ሹቃቲ፣ ከኦኬ ፓይላ ሹቃ ኣዬን፣ ²³ከጋጝ ኣዬን፣ እን ኤምኑ ኡዋሩጜን። ጊታይ ኣኔን እያይንዻ ሕግ ኬናካ ሃርግኔ ኣኔኬን። ²⁴ጊታይ ኣይኬ ኢየሱስ ክርስቶሱጝ ኣሩጝ ከኣርግማ ጋራዬ ከፎሽካዽኔኔ ጻጵዬያ።²⁵ሃኣያ ጊታኬና ቆብኬ መንፈስያጝ ካጃላጆኬ መንፈስ። ²⁶[ሃላላቅና] ጋጜ ሃቦውና ጋጜ ካማርኬ ጎሺካ ማም ቃይዬን።

Chapter 6

¹ጪኒጌን ናኒ ዮ፤ ውር ክየም ሁሉክ ሴሶ ክያኒዬ ጌያያጝ፤ እየው ጊታይ ኣይ ውርካ መንፈሱጝ ከኣይቴኬ ጋጜ ከዋሽቶጝ ሁሉኩሼባ። ኣይባዬ እንዻ ከማር ፓታኒኔኔ ቶይ እን ኤምኑ ሹቃ። ²ክየም ካናርባ ናሬን ዴጩጉ እንካ ኑዋጝ፤ ከዴንታጝ የሹዋጵሻባ ሕግካ ክርስቶስ።³ውር ክየም ማር ኦኬ ክየምጵንዻ ኣዬኔ ማቲያ ታቺያጝ ቱዋንባ እሺ ኤምኑ። ⁴ውር ክየም ክየም ካሁቡንታ ቶይ ኦግታይ እሺ ኤምኑ ኣሽክዮጝ፤ ከኦይን ጩዋ፤ ካማር እሺ ኤምኑ ከውር ኑዋ እን ሄክንሲዬኔ ጌይባ እንካ ቃይዬ ናንዳካ እሺ ኤምኑጝ፤ ⁵ውር ክየም ክየም ካናሬ ናሬን ኔኑጝ ሁሉኩሼባዬ።⁶ውር ክየምጵንዻ እርርያ ክያጃያጝ፤ ኦይን ኣይ ሹቃጝ ፓይላ ካሺሜንባ ከውር እን እርርሲዬን። ⁷ኦይድ ቱዋኒንቴን፤ ባሪዮ ጎልትኬን። ውር ፓቲባ እን ኮሮጝ። ⁸እን ኮሪ ናንዳካ ኣርግማካ ኣሩጝ ዋዝንሲዬን ከኦካ ኣሩጝ ፓይላ ፓቲባ ካዮ፤ ዬ እን ኮሪካ መንፈስ ዋዝንሲዬኑጝ ከኦካ መንፈስ ፓቲባ ዻቆካ ቦን ጮል።⁹ከኦኬ ሹቃ ኣሽክዬን ካዻቼን፤ ሃማራ ቃቦ ቱሙዬኔ ዋዳ ኔኒ ሄክሻያጝ ሃፓቲያባ ኦኬ ሹቃ። ¹⁰ዬ ሃኣንቴያ ባሊያጝ ናንዳካ ውር ፓይላ ዾር ናንዳካ ውር ጊታይካ እምነቱጝ ካኣሽኪ ኦኬ ሹቃ። {ሚኒኔን ሃሊ ማቲዬን}¹¹ይንዳ ቶይባ ፊዳላን ታታቻን ጊታይ ሃቶኩሼ እየው ከቡዋ ናኑጝ። ¹²ናንዳካ ውር ጊታይ ዎሺ ኣይኔንካ ሹኑክ ዹዋልሺኔኑጝ ካቆርኖጝ ዎሻ እንካ ሻሜ እንግን ግዱጝ፤ ሻሜ ይኑጝ ናንዳካ ጻጵኔንካ ክርስቶስ ካማር ፓዬኔ ጊያ። ¹³እንግን ሺጝኬ ኣሩጝ ጊዬይ ቃይዬኔ ዋሻ ቆርኔን ዬ፤ ጊታይ ቆሬዻ ማር ጊታኬና ካዻዬ ሕግዬን።¹⁴ኣይባዬ ዳሉጝ ናንዳካ እን ጻጵዬ ናንዳካ ኣን፤ ኣን ናንዳ እን ጻጵዬ ናንዳካ ዳሉጝ፤ ከኦካ ጻጵኔንካ ኢየሱስ ክርስቶስ ታቺ እን ጉዋዩ እንቃ፤ ኦኬ እንቃ ከኦናኒ ካኣይ ዹክ። ¹⁵ኣይኒን ቆርኔኑጝ፤ ማራ ቆርኔንዻያጝ ጠቅምኬን፤ እንካ ጠቅም ሃሙኒኔን ሃሊ ማቲዬን። ¹⁶ጊታይ ዻዬ ኤርጎጝ ፓይላ፤ ከእስራኤል ጊታይ ኣይካ ባሪዮዻ ሆፎዬ ዻዹጝኔኔ ካኣይባ።¹⁷ኣን ዹዋልሺኔን ከኢየሱስ ሃናሪያ ከኣሩጝ ናኒዬ፤ ካርሲኬ ጋኔ ውት ክየምጵንዻ ችግርሽኬን ኣን። ¹⁸ጪኒጌን ናኒ ዮ፤ ኣይኔንካ ኢየሱስ ክርስቶስ ታቺ እን ጉዋዩጝ ካኣይኬ መንፈስ ጉዩ፤ ኣሜን።

Ephesians

Chapter 1

¹ከክያጃካ ባሪዮ ከእን ኣይ ሐዋርያካ ኢየሱስ ክርስቶሱጝ ከጳውሎስ፤ ከጊታይ ኣይኬ ኢየሱስ ክርስቶስ፣ ናንዳካ ጊታይ ኤርሜኑጝ፣ ከውርካ ይሁኔን ጊታይ ጌዬን ኤፌሶኑጝ፤ ²ከባሪዮ ከሹቡጌን ጉዋዩ፣ ከታቺ እንዻ ከኢየሱስ ክርስቶስ ኣይኔኔ ሆፎዬ ካኣይሼ እየውባ። {ኡዋኒኔንካ መንፈስ እንካ ጌዬኬ ክርስቶሱጝ]³ከራቅ እንካ ፎላጝ ከኡዋኒኔንካ መንፈስ ፓይላ እን ኡዋን ኡዋው ከክርስቶሱጝ ሹኔካ ኢየሱስ ክርስቶስ ታቺ እን ጉዋዩጝ ኣምላክ ካጉዋንባ፤ ⁴ከኦካ ሌሜን ኔኒ ካማርቴ ኦኬ ጋራ ኣኔኑጝ⁵ከኢየሱስ ክርስቶስ ካኣይቴ ሃንታጝ፣ ከክያጃ ሹቃ እን ኔኑጝ ሌምሼ ቱምሼያ ኡዋው፤ ⁶ይንዻ፣ ከእን ናሺዮጝ ኬታይ ኔኑጝ ኣይኔን እን ኣይ ጎብታዬ ጋዬ ኡዋው ማም እያይ ካጎሺባዬ ጊያ።⁷ከእሺዻ ከሆድማሞካ ኣይኔንካ ባሪዮ፣ ከክየም ኣዬን እን ሻሜኬ ኒያቡጝ፣ ሃጌያያ ሺዕሺኔንካ ሴሶ፤ ⁸ኣይኔንዻ ጁዋንትሼያ ኡዋው ከፓካልማሞዬ ከኦኬ ጶቅሲዬኔ ፓይላ።⁹እን ቃቢዬ ከክርስቶስዻ ኦካ ድኬንካ ክያጃ ኔኒዻ ካእባጅቴ ከክያጃ ሹቃ እን ኔኑጝ ሻማ። ¹⁰ካኣዬኬ ሃማካ ቱንሲካ ፔኑጝ ቃቦ እን ኣኖጝ ከፎላዬ ከዳሊዬ ኦግታይ ኣኖጝ ፓይላ ከእን ኣይ ኔኑጝ ካፑኡሺሼ ከኦካ ክርስቶሴ ጊያ።¹¹ፓይላ ኬካ ክሊማ ክያጃ ኔኒ ካኣሽክዮጝ ኬካ ቃቦ ኔኒ ሌምሼ ቱምዮጝ ፕር ኡዋዻ ሃእድናያ ከእሺ፤ ¹²ይንዻ ከኦካ ክርስቶስ ቃቦ ሹቃ ሻሜን ከሌሜን ካኣይቶጝ ኡዋው ካኣይቴ ናንዳካ ሮዽ ኔኒ ጎሺዬ ጊያ።¹³ፕር እየውዻ ከክያጃ እንካ ኣኩሉክ ይንዻ ክያጃ ሹቃ እንካ ባይሼኔ ከሹ እን የዋይቶጝ ሃክሼያ እየው ሃምካ ክርስቶሱጝ፤ ኣምኒዻዬ፣ ከእሺ ኣዬን ከእን ኣይ ቃቦዬ ጋይኖጝ ከማኅተምካ መንፈስ ቅዱስ ካቴያ እየው። ¹⁴ከጎብንታ ኔኒ ጎሺ ማቲዬን ጊታይ ኣይካ ባሪዮጝ ሌይ ሃምካ ኬራፎጝ፣ እሺ ናንዳካ እንካ [ሆርምንቶጝ] ሃእን ኣይ ኦካ ጎሜኑጝ። {ይሁኔንካ ጎሺዬ ኦኬ ይሁኔኔ}¹⁵ዬ ናንዳካ እምነት እንጉዩ ኣኔንኬ ኢየሱስ ታቺ እን፣ ናንዳካ ናሺማ እንጉዩ ኣኔንኬ ውርካ ይሁኔን ፓይላዻ ካርሲኬ ሹ እን ሃዋዬዬ፣ ¹⁶ከይሁኔን ናኒ ሃጶቅሲ እየወ ናንዳካ እየው ጎሺ ባሪዮ ጊሺዬን ናኒ ሃካ ቃጭሼኬን።¹⁷እን ኣይ ሹኔካ ጎቢንታጝ ሳጊ ከእባጅቴ ኣምላካ ኢየሱስ ክርስቶስ ታቺ እን ጉዋዩጝ፣ ካኣዬ እየው መንፈስካ ፓካልማሞዬ ዹዋልሺኔኔ ሃቃጭሼኬኔ ሃይወንባ። ¹⁸ፕርዻ ከቃቦ እን ሺወ እየው ከእሹጝ፣ ይንዻ ጎቢንታ እን ኣንኔኬ ኦካ ውር ጊታይካ ይሁኔኑጝ ሆድማሞካ ሆርምኔን ኔኒ ኣዬ ኦጝ ከእባጅቶጝ ካርቡካ ሻን ጉዩ ካላሉጞጝ፤¹⁹እን ሃይሁንቴ ናንዳካ ኡዋው ከኦካ ፓይላ ሳጊ እን ኣይ ታቹጝ ከእባጅ ቁዋቅትዬ ሃይወንባ። ቁዋቅት እንዻ ከቁዋቅት ታቺ እን ኔኑጝ፣ ²⁰ቲቴ ክርስቲስ ከኦካ ኣርሼኔ ከኦካ ራቅካ ፎላ ኣጁጜ ቡዋ ቡዎኔ ሃእን ጌዩጝ። ²¹ኡፔዻ ሃኬ ኡዋሩጝኔኔ ከጌጳሞዬ፣ ከቁዋቅትዬ ከጌጳሞዬ ፕርዻ ማርኬ ቦን እንካ ጋንጵኔኔ ኣይኒን ከኦካ ቦን እንካ ኩዋው ሃኬ ሮጝ ጊታይ ቻሊዬ ኣይሼን ፓይላ ሳጊ።²²ባሪዮ ኡዋሩጝሼያ ኦኬ ፓይላ ኦካ ጃፍ ኔኒ ዱቡ፤ ከኦካ ቶኦካ ይሁኔንዻ፣ ኣይኒን ከኦካ ኦኬ ፓይላጝ ሻም እሺ ኤምኑዬ ጌጳሲያ። ²³እሺዻ ኦኬ ፓይላ ከእን ቆቁሼ ከኦኬ ፓይላጝ፣ እን ካኣይ ቋቄን ኔኑጝ ሃሩዋ ኔኒ።

Chapter 2

¹እየው ከናንዳካ ሴሶ ጉዩዬ ናንዳካ ኦኬ ጊያምሼን ጉዩዬ የኣያ ጊታኬና ኣርሺ፤ ²ከይንዻ፣ የዻይቴያ ጉዋር ጋራ እንካ ፔኑጝ፣ ውርካ መንፈስ ጊታይ ኣኔን ዾዮክ ፑጉ ክያኑጝ ጊታይ ኣይ ቁዋቃጝ ጊታይ ኣይ ታታቺዬ ከመንፈስ እን ጋን ኣኔን ከውር ጊታይ ማር ባሪዮ ዋይሺኔኔ ኣሽክዬን ዋቲ የዋይሺናዬ የቆባያ። ³ኡዋው ፓይላ ከዋዳ ክየም ሃፎሽካዽያ ኣርግማካ ኣሩጝ ጉዋዩዬ፣ ዋቲ ሃዻይቴ ጉዋር ኔኒዻዬ ሃቆባያ ከኦካ ጫቃን ጊዬይ፤ ዋቲ ከዶክ ሃኣያ ሃንታካ ማኒት።⁴ኣይባዬ ባሪዮ እን ኣይካ ዻዹጝኔን ኬናሺማ ታቺ እን ኔኒ ኣኔንኬ ኡዋውጝ፣ ⁵ከሴሶ ጉዋዩ ሃኣያባ ጊታኬና ኣርሺዬ ሃኣንቴባዬ፣ ሻማ ኡዋው ከክርስቶስ እያይ፤ የባይሽቴዻጝ ሃኬ ኣይኔን። ⁶ባሪዮዻ ቲታ ኡዋው ከክርስቶስ፤ ኣጁጛ ኡዋው ከኢየሱስ ክርስቶስ ከኦካ ራቅ እንካ ፎላጝ ከጋጝ፤ ⁷ይንዻ ከቦን እንካ ኩዋውጝ ከኢየሱስ ክርስቶስ ከሌሞ ኣዬን እን ዹዋልሼ ኡዋው ከሆድሞ ኣዬንካ ኣይኔን እን ማር ኦካ ሄክንሲዬን ኣኔኑጝ ካዹዋልሼ ኡዋባዬ ጊያ፤⁸የባይሺያ ከእምነት፣ ከኣይኔኔ፤ ይንዻ ሃኣይኔንካ ባሪዮ ዬ ማርኬ እየወን፤ ⁹ውር ክየምጵንዻ ካማሬ ቃዬን ማርኬ ዋድማዬን፤ ¹⁰ናንዳካኦ፣ ዋድማ ሹቃ እን ባሪዮ ሌምሼ ኣይሼ ኡዋው ካኣሽክቶጝ እን ሃኣያ ዋድማካ ቡዋካ ባሪዮ እን ሙኔኬ ኢየሱስ ክርስቶሱጝ። {ከክርስቶስ ክየም ማቲዬን}¹¹ዬ እየው ኬሌሜን ከጅሼን ኣይ ኣሕዛቡጝ፣ ከኦካ ሩዋ እን ናሹጝኬ እን ሻሜኬ ቡዋካ ውሩጝ ከጊታይ ሺጚ ሃቆርናያ ኡዋው ኤታጋኑጝ ጶቅሲባ እን ዋይሼ እየው ጊታይ ማሬ ቆሬኑጝ፤ ¹²ከቦን እን የጌያኬ ኦካ ክርስቶስ ዋናዬ፣ የፓያ ዹክ ከኦካ ውርካ እስራኤሌ ናንዳካ ክያጃካ ቃቦዻ የማቲያ ጊታኬና ኬልቅምኔ ውሬ፣ ፔኑጝ ክያኒ የኣይቴ ጊታኬና ማር ቃቦ ኣኔኔን ጊታኬና ማር ባሪዮ ኣኔኔ ጶቅሲባ።¹³ዬ ጋን እየው ጊታባ ከሌሜን ዹካትሼ ኣኖጝ፣ የኣያኬ ኢየሱስ ክርስቶሴ ከታካ ኒያባካ ክርስቶስ የፓይናያ ዲያው። ¹⁴እን ሻም ዻዋን ክየሙጝ፣ ኮሲ ግድግዳ እንካ ጓሬን ላሊ ውርዻ ኣይ ሆፎ ጉዋዩጝ ሃእሺዬ፤ ¹⁵ሕግዻ፣ ከኤርጎ ኔኒዬ ከዳንቢ ኔኒዬ ሺዕሺያ ከኣሩጝ። ክያጃ ኔኒዳ ከኦካ ዻዋን ውር ክየም ከእሺ ኤምኑ ሙንኬ እሺ ኤምኑ ሃሊዬ ሃኬ ኦኬ ሹቃ ሻሜን። ¹⁶ከእን ኒሼ ጓሬኑጝ ከኦካ ጻጵኔንዻ ዻዋንዻ ከይጝ ከሩዋ ክየም ቃሺያ ከባሪዮ።¹⁷ኩንዻዬ ናንዳካ እየው ጊታይ ኣኔን ዹኩጝ፤ ናንዳካ ጊታይ ኣኔን ዽያውዻ ናንዳካ እንግንዻ ሜይሼና ኦኬ ሹቃ፤ ¹⁸ኡዋው ፓይላ ኬታይ ኔኑጝ ከመንፈስ ክየም እኑጝ ሃቻሊያባ ሃምካ ሹኔ ድያትሼኔ።¹⁹እን ናሹጝኬ ይንዻ እየው ከውር ጊታይካ ይሁኔን የማቲያያይ ውርካ ፔን ክየም፣ የማቲያ ውርካ ባሪዮ ዬ፣ ካርሲኬ ጋኔ የማራ [ውርካ ፔን ኣንቃዬኔ] ኮማናዬን። ²⁰የቁዋቅትሻያ ከታይካ ሐዋርያታኔ ውርካ ቶካ ባሪዮዬ፤ [ሹቦካ ባይ እን ኣይ ዽንቂዽንቂዻ ሃእሺ ክርስቶስ]፤ ²¹ከእሺ ፎቅ ፓይላ ሻምሼ ኦክየሜ ከታቺ እን ካኣዬ ቶኦካ ይሁኔን ቅዱሱጝ ጌጵሽባ። ²²ፕር እየውዻ ከማቲቴ ኦካ ራጴን እን ባሪዮ ካኡፔኬ መንፈሱጝ የኣያ ጊታይ ጋሽክዬኬ ጋጙጝ።

Chapter 3

¹ከክያጃጝዻ ኣን ጳውሎስ ናንዳካ እየወ ናንዳካ ኣሕዛቤ ሃማቲያ ውርካ ቁምኔንካ ክርስቶስ። ²ሺጝ ናንዳካ ጥቅም ጉዩያጝ ናንዳካ ኣይኔንካ ባሪዮ እን ጋዬ ኣኑጝ ከኣምሺኔን የዋያያ ከኣኩሉክ፤³ከሌሜንካ ይጝ ከእያያ ሃቶኬ ኩንቡሎጝ፣ ከዹዋልሺኔን ከእያይ ሃእባጆጝ ኦካ ድኬን እን ሻሞጝ ሃይዕጝ። ⁴ኣኪ የኮማያ ይጝያጝ፣ ሃሻም እያን ሃጶቅሲዬ ኦኬ ድኬንካ ክርስቶሱጝ የቻሊያባ እባጄን። ⁵ኦካ ድኬን ይንዻ ጋን ናንዳካ ውርካ ይሁኔኔ ሐዋያታኔ ውርካ ቶካ ባሪዮ⁶ኦካ ድኬን ይንዻ ኣሕዛብ ከታካ ክያጃ ሹቃ ካጋይኬ ጋጝ ከውርካ እስራኤል ጊታኬና ሆርምንቴዬ፣ ካጋይኬ ጋጝ ኣሩጝካ ሩዋ ክየሜ ፕርዻ ከቃቦ ኣይኬ ኢየሱስ ክየርስቶሱጝ ካጋይኬ ጋጝ ጊታኬናካ ካሽምንቴዬ ጊያ። ⁷ኣንዻ ከቁዋቅት ኔኒ ከኣይኔንካ ባሪዮ እን ጋዬ ኣኑጝ ሃማቲያ ውርካ ዋድምካ ክያጃ ሹቃጝ።⁸ኣይን እን ከኦካ ውርካ ይሁኔን ፓይላ ሃኣዬ ይርኩጝ፣ እን ማሬ ሹቃ ቶዬኑጝ ከሆድሞ ኣዬንካ ክርስቶስ ካሜይሼ ኣሕዛቡጝ ጋያ ኣን ኣይኔን ይዕጝ። ⁹ፕርዻ ከባሪዮ እን ሙኒ ፓይላጝ ከቦን ጊታባ ሳጊ ኦካ ድኬን ይን ድኮጝ ካዹዋልሼ ፓይላጝ ጋያ ኣን።¹⁰ቃቦ ኔኒዻ ከቦን እንካ ጋኑጝ ከታካ ቶኦካ ይሁኔን ፓካልማሞካ ባሪዮ እን ኣኔ ኦኬ ጁዋኑጝ ናንዳካ ታታቻን ጊታይ ኣኔን ኦካ ራቅካ ፎላዬ ውር ጊታይ ጌጵሲዬዬ ካጊባጅባዬ ጊያ፤ ¹¹ይንዻ ከኢየሱስ ክርስቶስ ታቺእን ጉዋዩጝ ሹዋጵሾጝ ሃኬ ቃቦ እን ኔኒ ካቦን ጮሉጝ።¹²ከእሺዬ ከታካ ከእምነት እን ጉዋዩ ኣኔን ከእሺዬ፣ ከነጻ ኣዬኔ ኬሸን ጋዛ ኣኔኔ ሃቻሊያባ ሃሚን ኔኒ ፓይኔን። ¹³ዬ ከእን ኣይ ጎቢንታ ጉዩጝ ናንዳካ እየው ጋሎ እን ሄክሽ ኣኑጝ ከማር ቃቦ ጉዩ ቱምዬኔ ሃኤልቅሜንያ እየው። {ይሁኔን እን ሻምሼ ውርካ ጊታይካ ይህኔንካ ኤፌሶን}¹⁴ከክያጃ ይንዻ ከኦካ ሌሜንካ ሹኔ ሃኮምፓርሲባ፤ ¹⁵ከእሺዻ ከውር ጊታይ ኣኔን ፎላ ዾዮኬ ዳሊ ክያኒዬ ፓይላ ጌይባ [ኦካ ራጝ ኣይሺኔን]። ¹⁶ከቁዋቅትሺሽቴ ከሩዋ እን ጉዩካ ቱዎጙጝ ከሆድማሞካ ጎቢንታ ኔኒ ከታካ ቁዋቅትካ መንፈስ ካጋዬ እየው ሃይወንባ፤¹⁷ይንዻ ከእምነት ክርስቶስ ካኣኒንቴ ኦካ ሻን ጉዩዬ ጊያ። ፕርዻ ከኣንቴ ክኔዬ፣ ከጌይኬ ናሺማ ጫንቃሌ፣ ¹⁸ታቺ ኣዬንካ ናሺማካ ክርስቶስ፣ ራጅሜ ኣዬን፣ ዼግ ኣዬኔ ቱሌ ኣዬኔ ኣዬ ኦጝ ከውርካ ይሁኔን ፓይላ ከጌይ ቁዋቅትካ እባጄኔ ጊያ። ¹⁹ከሄክሽቴ ሌይ ሃምካ ቋቄንካ ባሪዮ ፓይላዬ ከቋቅቶጝ፣ እን ኣይኬ ኦካ እባጄን ሳጉጝ ከእባጅ ናሺማካ ክርስቶሴ ጊያ።²⁰ኣኪ ከእያይ ኣሽክዬ ከኦጉዋዩ ቱዎጙጝ ኬካ ቁዋቅት ኔኒ፣ ከኦካ እን ሃይሁንቶጝ ወይ ከኦካ እን ሃቃብቶጝ ፓይላ ሳጊ ካሎን እንካ ሳስክዬ ሻሜን ካቻሊዮጝ፣ ²¹ከቶኦካ ይሁኔን ፕርዻ ከኢየሱስ ክርስቶስ፣ ከኦካ ቦናን ፓይላ ከቦንኬ ቦን ጎቢንታ ካኣይ ኔኒ፤ ኣሜን።

Chapter 4

¹ኣኪ ኣን እን ከታቺ እን ኣይ ውርካ ቁሜኑጝ፣ ከሹኔን እን የናሺቶጝ ከቆብቴ ቆቤን ኬና ኣይ ሊኩጝ ሃይወን እየውባ። ²ኣይባ ውር ጊታኬና ሻሜን ኦኬ ሹቃ ካሎን፤ ሻሜን ጋጝ ከናሺማዬ ማቲባ ጊታኬና ዶንሺዬን ኦኬ። ³ከኦኬ ሹቃ ከክየም ኣዬንካ መንፈስ ካሊዬን ቁዋቅትሽባ።⁴ከሹ እን ሺወ እየው ከእያይ ሺውሼ እየው ሃምካ ቃቦ ክየሙጝ ፓይላ መንፈስ ክየሜ ሩዋ ክየሜ ኣኔባ፤ ⁵ታቺ ክየም፣ እምነት ክየሜ ዱቅኔን ክየሜ ኣኔባ፤ ⁶እን ኣይኬ ኦካ ፓይላ ሳጉጝ፣ እን ኣሽኪኬ ፓይላጝ እን ኡፍኬ ፓይላጝ እን ኣይ ሹኔካ ፓይላጝ ኣምላክ ክየም ኣኔባ።⁷ኣይባዬ ከእያይ ክርስቶስ ቱምዮጝ ናንዳካ ኡዋው ክየም ክየም ኣዬና ኣይኔን። ⁸ዬዻ ሺጝ እያጝ፤ «ከሹ እን ኮትሼ ዾዮኩጝ፣ ሮጉያ ኦካ ሮጉዬን፤ ኣያ ውርዻ ኣይኔን ኔኒ።⁹ኣኪ፣ ሺጛ ሌፍሼያ እያጝካ ዾዮክያጝ ፕር ማራ እያጝካ ዳሊ ቱዎጛም ጎቤንያጝ ሃኦ? ¹⁰እን ጎብሼ እያጝካ ዱቡዻ፣ ኦካ ጊታይካ ፔን ሙኔ ፓይላ ካቋቁሾጝ ከኦካ ፎላን ፓይላ ሳጊ ኮቱጝ ሃእሺ ኤምኑ።¹¹ውር ክየም ክየም ካኣዬ ሐዋርያቱጝ፣ ውር ክየም ክየም ካኣዬ ውርካ ቶካ ባሪዮጝ፣ ውር ክየም ክየምዻ ካኣዬ ውር ጊታይ ሃሳወን ክያጃ ሹቃጝ፣ ፕር ዶክ ውርካ ዻውኔኔ ውር ጊታይካ እርርሲኔኔ ካኣዮጝ ኣይና እሺ፤ ¹²ይንዳ ካጋሽክዬ ሩዋካ ክርስቶሱጝ፣ ውርካ ይሁኔን ኣዬካ ዋድማካ ኦኬ ኣሽክዬን ኣዬኑጝ፣ ¹³ይንዻ ካኣዮጝ፣ ኡዋው ፓይላ ካኣምኒቴ ውዋካ ባሪዮዬ ከእባጄን ሃምካ ክየም ኣዬን ፓይኔኔ ከውር ፓሲ ማቲዬን፣ ከክርስቶስ ሃእን ካሄክሽቴ ሃም ኣይ ካሎኑጝ።¹⁴ካርሲኬ ጋኔ ከሄሌቆን እያጝካ ታካ ሌሜኔ እያጝካ ታካ ሁሬ ጊያንሼ ኡዋወ፣ ከሃይነት ኬና ኣይ ዋናዋና ፑጉካ እርርኔን፣ ከጃካማካ ውሬ ቱዋኒኔኔ [ሃሁቡቡና እያጜ ዮጜ] ሃማቲያኬን ሃንታ። ¹⁵ሳጊዻ ሃሃሳዋ ኣኩሉክ እን ከናሺማዬ፣ ከእን ኣይ [ሹቦጝ] ከኦኬ ፓይላ ሃሻምቴ ሃምን ኔኑጝ፤ እሺዻ ሃክርስቶስ፤ ¹⁶እን ናሹጝኬ እሺዻ፣ ሩዋ ፓይላ ከቃዋ እን ጌዮጝ ጎም ጋጜ ቹቹምኔ ጋጜ፣ [ሩዋ] ክየም ክየም ኣሽክዬን ዋድማ ኬና ኣይ ኔኒዬ ጌጵሽባ ከናሺማ፤ ሻምባ እሺ ኤምኑዻ ጫንቃል። {ከሃንታካ ኦሜሌል ቆቤን}¹⁷ዬ ሃሜይሼባ እየው ይዕጝ፤ ሃኤልቅምሼንባ እየው ከታቺ እንዻ፤ ከኦኬ ቃቢዬን ጉዩ ከእያይ የቆብቴ ማም እያይኑጝ ከዋኬ ጆልቴ ከኣሕዛቡጝ ሁሉኩሼኬን እየው። ¹⁸እንግን ከእን ናሹጝኬ እጝ ሻን ጊዬይ ኣይ ሹሙሙጝ ጶቅሲኬን ሻን ጊዬይ ድማ፤ ጌያ ከኦካ ዻቆካ ባሪዮ ዋና። ¹⁹[መንፈስ] ጊዬይ ናንዳካጝ ዻቾጝ ከኣርግማ እን ማር ኣግዬን፣ ከእያይ ዎሼ ኦጋራ ጊታይ ፓይላ ናንዳካ ቆቤን ከቡላሞ እን ማር ጉጝ ኣኔን ሳስክዬ ጋዬና እንግን ኤታጋን።²⁰ዬ እየው የእባጅቴ ክርስቶሱጝ ማርኬ ጉዋር ኬና ኣኔን እያጜን፤ ²¹ከኣኩሉክ የዋያያ ናንዳካ እሺ፤ ኣኩሉክ እን ኣኔንኬ ኢየሱስዻ የእርርያያ ከእሺ። ²²ዻቆ ባካ ሌሜን የኣንቴዻ፣ ኣርግማ እንካ ቱዋኒንቶጝ ሩዋ ጌቾ እን ጉዩ ዻቹጝ ከቡሌ ፓቅቶጝ የእርርያያ፤²³ፕርዻ ከመንፈስካ ሹቦ ጉዩ ከሻምቴ ሃሉጝ፣ ²⁴ከጫንቃል እን ኣይካ ኣኩሉኩጝ ፕርዻ ከይሁኔን ካሙኒኔ ባሪዮጝ ከክም ውር ሃሊ እን ሙኔዬ ጊያ።²⁵ዬ ቡልባ ሾሮ፣ እየው ውር ክየም ክየም ከባይዳን ጉዩ ሃሳውባ ኦኬና ኣይ ኣኩሉክ፤ ኡዋው ፓይላ ሃኣያ ኣሩጝካ ሩዋ ክየም። ²⁶ዻብሺዬንባ፤ ኣይባዬ ኦይድ ሴሶ ኣሽክዬን፤ ከዻባሞ ጉዩ ሹሽ ካማር ሁሉኬን፤ ²⁷ኦይድ ዲያብሎስዻ ራቅ ኣዬን።²⁸ባ ኣኔን ኦጉርኔኑጝ ካርሲኬ ጋኔ ካማር ኦጉርኔ፤ ኣይባዬ ናንዳካ ጊታይ ጋሊዬን ኦይንካ ኣኒንቴ ካሺዬኔ ካኡፎጝ ከቡዋን ኔኒ ኣሽክዬን ኦይን ኣይ ሹቃዬ ካዻችባ ናንዳካ ጌዬን። ²⁹ከእያይካ ዎሺሹጝ እንካ ሌምሲ ዶኩጝ እንካ ጠቅምሼ ውሩጝ ሃክያጃ ዬ ክያጃ ኬና ማርካ ኣግዬን ካማርኬ ኦካ ቶግ ጉዩ ቱሌን። ³⁰[ከሹ እንካ ቤዛጝ] ኦይድ መንፈስካ ቅዱስ እንካ ባሪዮ ካቲሼ እየው ቦኩንሲዬን።³¹ከጅቄ ኣዬን ፓይላ፣ ጎሮዬ ማኒቴ፣ ጫንቂዬኔ ይሪኒኔኔ ኣይን ከኦኬ ጋራ ኬና ኣኔን እያኑጝ ቡልባ ከኦጉዩ። ³²ባሪዮ ከክርስቶስ ከእያይ ዋይሼ እየው ካሺዽባጝ፣ እየውዻ ዋይሺቴባ ጋጝ ካሺዽባ፤ ከጋጝ ማቲባ ጊታኬና ኣይ ሌሞዬ ሺዕሺዬኔ።

Chapter 5

¹ኣኪ ከሃንታ ኮኑጝ ናሺ ጋጙጝ ሙኔንባ ባሪዮ፤ ²ክርስቶስ ከእያይ ናሺዬ ኡዋው እሺ ኤምኑ ናንዳካ ኡዋው ከእያይ ሻሜ መባ እን ኣኔ ካይ ሹቃዬ ጋላዬ ኣዬ ባሪዮጝ እየውዻ ዋኬ ጆልባ ከጋጝ ከናሺማ።³ውር ክየምጵንዻ ከኦካ ጫቃን ጉዩ ኦካ ኩጳሞ ወይ ኦካ ኦኬ ጋራ ወይ ኦካ ኩጳሲኔን ካማር ቲቴን፤ ይን ሁሉኩሼ ዛርሲካ ባሪዮ ጊታይ ኣይ ቅዱሱጝ። ⁴እንካ ቦኩንሲዬ ሃሳዋ ጊታይ ኣይ ማም እያይኔ፣ ሪምሪም ጌዬንዻ ናንዳካ ማርሼ እየው ሁሉኩሼን ካማር ኦካ ጫቃን ጉዩ ኣኔን፤ ሳጊዻ ጊታኬናካ ጎሺዬ።⁵ፕርዻ እባጅባ ይዕጝ፤ ውር ክየምጵንዻ ኣሽክያ ኩጳሞያጝ ወይ ኦኬ ጋራያጝ ወይ ዛላማሞያጝ ይንዻ ኦግታይ ኣኔን ከኦካ ባሪዮ ሹኑክ ይሁኔን ኣኔኬን ከክርስቶሴ ባሪዮ። ⁶ውር ክየምጵንዳ ካማር እየው ከሃሳካ ማም እያይ ቱዋኔን፤ ናንዳካኦ ማኒትካ ባሪዮ ካኩዋወ ኦካ ሃንታ ጊታይ ማር ዋይሺኔን ሃኬ ሃይናቲ ኬና ኣኔን እያይ። ⁷ዬ ኦይድኬ ውር ጊታኬና ኣኔን እያይ ከጋጝ ኣይቴን።⁸እባ ከሌሜን የኣኒና ድሙጉ ክያኒ፤ ዬ ጋን ከታቺ እን የኣኒና ኦሜሌል ክያኒ። ቆቢባ ከሃንታካ ኦሜሌል፤ ⁹ካርቡካ ኦሜሌል እን ከሹቃቲ፣ ሃኬ ጫንቃሌ ኦኬ ኣኩሉኬ ፓይላ። ¹⁰ፕርዻ ዎሽባ ኦይንካ ዋዝንሲ ታቺ። ¹¹ከዋድማካ ኦድሙጉ እን ማር ኦኬ ክየምጵንዻ ኣኔኑጝ ከጋጝ ኣዬን ጉዩ ክየምጵንዻ ካማር ኣኔን ዹዋልሼንባ ሳጊዻ፤ ¹²ኦይን ጋሽክዬ ከራሼኑ ሃሳወን ኔኒዻ ሃኦኬናካ ቦኩንሲዬ።¹³ኦይን ኦሜሌል ላሉጝሾጝ ፓይላ ማቲ ጃወ ጌዬንባ፤ ¹⁴ናንዳካኦ ኦኬ ፓይላ ካጌይኖጝ ሻሜ ኦኬ ሜሌሌ፤ ዬ «እን እጝ ኡጙጝ ጬይንቴባ፤ ናሹጝጋ ከኣርሼን ክያኒዻ፤ ክርስቶስ ላሉጝሼ እንባ ሺጛ እያይኔ።¹⁵ኣኪ ማርኬ ኦኮኑጝ የማርቴ ፓካልማሞ ኣንቴኔ ከውር ጊታይ ኣይ ፓካላጝ የሻማ እያን የቆብቶጝ ኣጅቴባ ። ¹⁶ሹዋን ሃጋራዬ ኬራፒባ ቦን ከእንካ ሁሉኩሾጝ። ¹⁷ዬ ኦይድ ኣርሹጉ ኣዬን፤ ክያጃካ ታቺ እን ኣዬ ኦውጝ ጶቅሲባ ዬ።¹⁸ቋቁባ ከመንፈስ ቅዱስ ዬ ኦይድኬ ኣላላ ጮይቴን፤ ይና ኦኬ ባኪኒዬኔ። ¹⁹ከይያሪያ [ውዳሴዬ]፣ ካይያሪካ መንፈስ ሃሳውንቴባ ጋጝ፤ ኬሸን ጉዩ ዋዝንዽቴ ታቺ እን፤ ክውባዻ። ²⁰ከይንዻ ባሪዮ ሹኔ ከሮጝካ ኢየሱስ ክርስቶስ ታቺ እን ጉዋዩጝ ናንዳካ ኦኬ ፓይላ ሹ ጮል ጎሺባ። ²¹እን ናሹጝኬ ሪግካ ጎቢንታ እን ጉዩ ኣኔን ከክርስቶሱጝ ውር ክየም ጉዩ ካዋድምሼባ ውር ክየም ጉዩ። {ኡማዬ ኣጚዬ}²²ሃኣጚ ዮ፤ ከእያይ የዋድሽቴ ባሪዮጝ ዋድምሺቴባ ጁማንቴን ጉዩዻ፤ ²³ክርስቶስ፣ እን ኣይ ሩዋ ኔኒዬ ቶኦካ ይሁኔን እን ኣይካ ሌሜኑጝ ከእያይ ኣዬ ሹቦጝ ፓይላ፣ ²⁴ኣኪ ከእያይ ቶኦካ ይሁኔን ዋድምሼ ክርስቶሱጝ፣ ሃኣጚዻ ናንዳካ ጁማንቴን ጊዬይ ኣይኒን ከኦኬ ኬና ኣኔን እያኑጝ ካዋድምሾጝ ሁሉኩሼባ እንግን።²⁵ጁማንቴን ዮ፤ ክርስቶስ ከእያይ ናሺዬ ቶኦካ ይሁኔኔ ከእያይ ሳስክዬ ኣይኔ እሺ ኤምኑጝ፣ እየውዻ ናሺባ ሃኣጛን ጉዩ፤ ²⁶ከታካ ክያጃ ከሙዋ ኡዋኔ ጫንቃል ሻሜን [ካቀድሲኖጝ]፣ ²⁷ፕርዻ ኬና ማር ዻካ ኣኔን ወይ ኬና ማር ማሪ ቲርኔን ወይ ካኒ ጌይኬ ኦኬ ክየምጵንዻዬ ቶኦካ ይሁኔን እን ማር ኦኬ ጋራካ ቅድስና ኣኔኑጝ ሻም እያይኔ ሻምካ ሃሚን ኔኒ ቦሼን።²⁸ጁዋማንቴንዻ ከእያይ ካናሺዬ ሃኣጛን ጊዬይ ከኣሩጝ ጊዬዩጝ ሁሉኩሼባ። ውር ናሺ ኚያጝ ኔኑጝ ናሺባ እሺ ኤምኑ። ²⁹ውር ክየምጵንዻ ኬናካ ሚኔ ኣሩጝካ ሩዋ ኔኒ ኣኔኬን፤ ኣምሽባ፤ ሹሹምቢባ፤ ክርስቶስ ሻምሼ ቶኦካ ይሁኔኑጝ ሃእያይ፤ ³⁰ኡዋው ሃኣያ ኣሩጝካ ሩዋካ ክርስቶሴ።³¹ዬዻ ውር ኦይድባ ሹኔዬ ጁዋኔዬ፤ ማቲባ ከኚያጝ ኔኒዻ ክየም፤ እንግን ዻዋንዻ ማቲባ ኣሩጝ ክየም። ³²ይጝ ሃኦካ ድኬን ኬና ኣይ ቱሌ፤ ኣንዻ ሃሃሳውባ ናንዳካ ክርስቶሴ ናንዳካ ቶኦካ ይሁኔኔ። ³³ኣይባዬ ከኦጉዩ ውር ክየም ክየም ካሻም ኚያጝ ኔኒ ከእሺ ኤምኑዬ ካናሺባ፤ ኚያጝ ኔኒዻ ካጎቢባ ኡማ።

Chapter 6

¹ሃንታ ዮ፤ ናንዳካ ውራን ጉዩ ዋይሼንባ ከታቺ እን፤ ይን ሃኬናካ ሁሉኩሼዬ። ²ጎቢባ ሹቡኔ ጁኔ» ከኤርጎ እንካ ሌሜን ሺጚ እያይኑጝ ቃቦ ሹቃ እን ኣኔን ቱዎጝ፣ ³ካማትሼ እን ሹቃጝ ከዳሊ ክያኒዻ ቦን ኑኑካ ካራጅምሾጝ ሃእን ሺጚ እያይ።⁴ሹቡጌን ዮ፤ እየውዻ ኦይድ ሃንታ ጉዪ ጌርሲቴን፤ ኣይባዬ ጌጳሲባ ከክሊማካ ታቺ እኔ ጎሮዬ። {ታታቻኔ ውርካ ዋድማኔ]⁵ውርካ ዋድማን ዮ፤ ከእያይ ዋይሺንቴ ክርስቶሱጝ፣ ውር ታታቺ ጊታይ ጉዩ ኣይካ ዳሉጝ ከጎቢዬኔ ከሪግሺኔኔ ኬሸን ሹቃዻ ዋይሺንቴባ። ⁶ማር ናንዳካ ቶይኔኔ ከኦግዬይ ጌጳሞ ጌዬኔኔ ከውርካ ዋድማካ ክርስቶስ ክያጃካ ባሪዮ ኬሸን ሹዋጵሺሼን ዋይሼን እንግንባ። ⁷ማር ናንዳካ ውሬኔኔ ማቲኬ እያይ የዋድምሺቴ ታቺ እኔ ዋድሚባ ኬሸን ገዛ፤ ⁸ናንዳካኦ፣ ኣይኒን ውርካ ዋድማጝ ኣይኒን ውር ነጻጝ ናንዳካ ኦኬ ሹቃ እን ሻሞጝ ፓይላ ካጌዬ ሼሽክኔን ከኦካ ታቺ እኑጝ የእባጃያ።⁹እየው ታታቻንዻ ዮ፤ ሻምቴባ እያይ ውርካ ዋድማ ጉዩ፤ እን ኣይ ታቺ ጊዬይዻ፣ እን ኣይ ታቺ ጉዩዻ ከእያይ ኣኔ ፎላ ዾዮኩጝ፣ ካቶዬ ማሪካ ውርዻ ካማሬ ጁኔኑጝ የእባጃያዬ ኦይድ እንግን ሪግሺሽቴን። {ኣንቲትካ ፓር ባሌንካ ባሪዮ}¹⁰ከእን ሺዺዻ ከታቺ እኔ ከቁዋቅት እን ኔኒ ኣይ ቁዋቃዬ ቁዋቅትሽባ። ¹¹ከቻሊቴ ዋድማካ ጃካሞካ እን ዲያብሎስ ሪቤኑጝ፣ ኪሚባ ኣንቲቲ ፓሲ እንካ ፓር ባሌንካ ባሪዮጝ።¹²ኒሺኔን ጉዋዩ ማርኬ ኣሩጜ ኒያቡዬኔ ሃኬ ታታቻንካ ፔን ድሙጉጝ፣ ሃኬ ጊታይ ጌፓሲዬዬ ጊታይ ኣይ ሳጊዬ ፕርዳ ሃኬ ፓጻኖካ መንፈስካ ኦኬ ጋራ ጊታይ ኣኔን ኦካ ራቅካ ፎላ ዾዮኩጝ። ¹³ሹ ጋራ እን ኩንያጝ ከቻሊቴ ሪቤኑጝ ኪሚባ ኣንቲቲካ ፓርካ ባሪዮ ፓሲ፤ የሹዋጵሻያ ፓይላያጝ ጩዋ የቻሊያባ ቁዋቅትሼ ጎሬን።¹⁴ኣኪ ቁም እልኮ ጉዩ ከቃልሺ ኣኩሉኬ፣ ክም ሎጛካ ጫንቃሌ፣ ¹⁵ከሼክዬንካ ሆፎካ ክያጃ ሹቃ ጃፍ ጉዩ ካዾቁሼ ቻውዬ ጎርባ። ¹⁶ከኦካ ጊታጝ ፓይላ፣ [ኦኬ ጫሪ ጊታይካ ቆውንቴ ፓይላ] ቲትባ ሎጛካ እምነት እንኬ ቻሊቴ ካይሲዬኑጝ፤¹⁷ሻሚባ ቆጴ ታቺ እን ከዻዓሺ ሾቦጝ፤ ጎሚባ ኤቤልካ መንፈስዻ፤ እንዻ ሃክያጃካ ባሪዮ። ¹⁸ከሃይነትካ ይሁኔን ፓይላዬ ኦኬ ይሁኔኔ፣ ኣይን ከኦኬ ክየምጵንዻ ይወባ ከመንፈስ፤ ከይን ቃቢዬንዻ ጬዬንባ፤ ናንዳካ ውርካ ይሁኔንዻ ፓይላ ሻሚባ ከቁዋቅት ይሁኔን።¹⁹ከክያጃካ ኦካ ድኬንካ ክያጃ ሹቃ ዹዋልሺኔን ከሹካ ሃቡሌ ቶግ ናኑጝ ፓይላ ካሃሳውኔ ከሾያሞጝ ካኣዬ ኣን ክያጃጝ ይሁሼን ኣንባ። ²⁰ሃማቲያ ውርካ ኤርጎ ኬና ቁሜኬ ሳንሳላጝ ሃናንዳካ ይኔ። ዬ ሃሳወን እንካ ሁሉኩሼ ኣኑጝ ሪግ ኣኔኬኔ ካሃሳዎጝ ይሁሼን ኣንባ። {ሆፎ እንካ ቱንሱጝ}²¹ሃኣኒኔ ከኦኬ ኬና ኣኔን እያኑጝ ካኣሽክዬ ኦውጝ ከእባጅቶጝ ጪኔ እን ናሺዬዬ ከታቺ እጝ እን ኣይ ውርካ ዋድማ ሹቃጝ ቲኪቆስ ሜይሼባ እየው ኦኬ ፓይላ። ²²ከእባጅቴ ዴንታ ጉዋዩዬ ሻን ጉዩ ካቁዋቅትሾጝ ሃሺጝ ናንዳካ ይጜ ሃይዕሲሼያ ሃሚን ጉዩጝ።²³ከባሪዮ ሹኔ፣ ከኢየሱስ ታቺ እንዻ ሆፎ፣ ናሺማዻ ከእምነትዻ ካኣይሼባ ጪኒጌን። ²⁴ናንዳካ ጊታይ ናሺ ኢየሱስ ክርስቶስ ታቺ እን ጉዋዩ ከ

Philippians

Chapter 1

¹ውርካ ዋድማ ጊታይ ኣይካ ኢየሱስ ክርስቶስ ጳውሎሴ ጢሞቴዎሴ፣ ከኦካ ቶኦካ ይሁኔን ኣይ ኤጴስ ቆጳሳታኔ፤ ጋይኬ ዲያቆናኔ ከውርካ ኢየሱስ ክርስቶስ ጊታይ ኣኔን ፊልጵስዩስ ፓይላ፤ ²ከባሪዮ ከሹባጋን ጉዋዩ፤ ከኢየሱስ ክርስቶስ ታቺ እንዻ ኣይኔኔ ሆፎዬ ካኣይሼ እየውባ። {ጎሺዬ ይሁኔኔ}³ከእያይ ሃጶቅሲዬ እየው ሃጎሺባ ኣምላክ ናኒ። ⁴ሹ ጮል ሃይወንያ ናንዳካ እየው ፓይላያጝ፤ ሃይወንባ ከዋዛ፤ ⁵ካርሲኬ ሹ እንካ ሌሜኔ ሌይ ሄክሼ ሹጝ ከዋድማካ ክያጃ ሹቃ የማቲያ ጊታኬና ኣሽኪኬ ጋጜ። ⁶ከእየው እን ካርሲ ዋድማ ሹቃጝ እሺ ሌይ ሃምካ ሹካ ኢየሱስ ክርስቶሱጝ ካሄክሺሼ ሃምካ ቱንሱጝ ሃኣይ ኣኩሉክ።⁷ናንዳካጝ የኣኒንቴ ሻን ናኒ ክያኑጝ፣ ናንዳካ እየው ፓይላ እያጝ ቃቢዬን ናኒ ሃሊኪ፤ ኣይባ ከቁሜን ናኒዻዬ ናንዳካ ክያጃ ሹቃ ኣሽክዬኔ ቁዋቅትሼኔ፤ እየው ፓይላ ከኣን የኣያ ጊታኬና ካሻሜን ኣይኔንካ ባሪዮዬ። ⁸ከናሺማካ ኢየሱስ ክርስቶስ ሃፎሽካዽዬ እየው ፓይላ እያን ባሪዮ ሃማኝ ናኒ።⁹ናሺማ ጉዩ ካኣዬኬ ኦኬ እባጄን ካሎኔ ጶቅሲዬኔ ፓይላ ካቆቃ ሾዽዮጝ ሃይወንባ። ¹⁰ይንዻ ከፓይላ ኣዬ ላሻዬ ከሻምቴ ዋናዬ ከእብጅቶጝ፤ ሌይ ሃምካ ሄክሼ ሹካ ክርስቶሱጝ ካኣይቴ ጫንቃሌ ጊታኬና ማር ዻቢ ኣኔኔ፤ ¹¹ናንዳካ ባሪዮ ጎቢንታዬ ጎሺዬ ከታካ ኢየሱስ ክርስቶስ ካቆቅኬ ካርቡ ጫንቃል እንካ ጌዬዬ ጊያ። {ከቁምኔንካ ጳውሎስ እን ክያጃ ሹቃ ጌጳዽዮጝ}¹²ካንዻ ጪኒጌን ናኒ ዮ፤ ከኦይን ሄክሽ ኣኑጝ ክያጃ ሹቃ ካሎን ካጌጳዽዮጝ ከእባጅቶጝ ሃናሺያ። ¹³እን ናሹጝኬ ኦጝ ቁምኔን ናኒ ናንዳካጝ ኣዬ ናንዳ ክርስቶሱጝ፤ ከውርካ ባኬን ጊታይካ ቶኦካ መንግስቴ ከኦካ ዶኬ ፓይላ ጊባጃ። ¹⁴ከናንዳካ እን ቁሜ ኣኑጝ ጪኒጌን ጊታይ ናኒ ኣኔንኬ ታቺ እኑጝ ጁዋናን ክያጃካ ባሪዮ ሪጊ ኣኔኬኔ፤ ከሾያሞ ሃሳውኔን ጌያ ቁዋቅቲ።¹⁵ውር ክየም እን ናሹጝኬ ቦውንታዬ ፎኮሬ፤ ዬ ዶክ እን ናሹጝኬ ክያጃ ሹቃጝ ክሊህዬንባ ናንዳካ ኢየሱስ ክርስቶስ። ¹⁶ጊታጝ፣ ኣን ከክያጃ ሹቃ ዜርምኔን ኦጝ ሃኣኒኖጝ ናንዳካጝ ጊባጆጝ፤ ሻምባ ይጝ ከናሺማ፤ ¹⁷ዬ ጊታጝ ሃኣኔንባ ከቁምኔን ናኒዬ ዎሻ እን ጋሎ ካዴጪሼ ኣኔ ማርኬ ሹቃዬኔ ሺጝ ናንዳካ ኣርግማ ጊዬይያጝ ክሊህዬንባ ናንዳካ ክርስቶስ።¹⁸ኣኪ ችግር ኔኒ ኣኔን ኦ ክያኒ? ክያጃ ኣኩሉክ ኔኒ ካኣይባ ከሹቃዻ ከሙኒሼኔን ከጉዋር ኬና ኣይ እያንዻ ሃኬ እን ክሊህኔ ክርስቶሱጝ። ከይንዻ ዋዝንሲያ ኣን። ይንጌ ዋዝንሲያ ኣን፣ ¹⁹ከኦይን ሄክሺ ኣኑጝ ከታካ ይሁኔን ጉዩዬ ከኬልሾ እን ጋዬ ኣን ከመንፈስካ ኢየሱስ ክርስቶሱጝ ካኣይሼ ኣን ዻቆጝ ሃእባጅያዬ።²⁰ከጉዋር ሃይነት ክየምጵንዻ ካሪግሺንቴዬ ካማር ጌይኔኔ ሃኣኔ ፎሽካዽኔን ካሎኔ ቃቦዬ፤ ኣይባዬ ኬካ [ወትሮ] ፓይላ ሹጝዻ ኣይኒን ከዻቆጝ ኣይኒን ከኣርሼኑጝ ካጎቢዬ ክርስቶስ ኦካ ኣሩጝ ናኑጝ ሃኣኔ ሾያሞ ፓሲ። ²¹ኡፔን ናኒ ሃክርስቶስ፤ ኣርሼንዻ ሃዻቄን።²²ሃኡፌንያ ከኣሩጝያጝ፣ ሃኣኔ ኦኬካ ካርቡ፤ ኣይባዬ ካእድዬ ናጝ ሃእባጅኬን። ²³ሃጫንቂባ ከኦኬ ዻ ጊታጝ፤ ካካሞጝ፤ ካኣዬ ከክርስቶስዻጝ ሃፎሽካዽባ፤ ይጝ ካሎን ሃእን ኣይ ላሻዬ። ²⁴ኣይባዬ ከኣሩጝ ኡፌን ናኒ ናንዳካ እየው ሳጊ ዎሺሽባ።²⁵ይን ከጶቅሲዬን፤ ከኣሽክቴ ከእምነቴ ካኣይሼ እየው ዋዛዬ፤ ከኦካ እየው ፓይላ ካኡፑኔዬ ካኡፎጝ ሃእባጅያ። ²⁶ፕርዻ ሃኩኒዬ ከሹካጝ ሃኣዬ ሃሚን ጉዩጝ ከናንዳካ ክያጃ ናኒ እየው ጊታይ ኣይካ ኢየሱስ ክርስቶሱጝ ዋዛ ቋቅባ ኦጉዩ። ²⁷ቆብባ ከውር ጊታኬና ካሁሉኩሼ ክያጃ ሹቃጵን፤ ይጝ ማቲያያጝ ሃኩና ቶይያ እየውያጝ ወይ ሃኣኔን ዹኬ ሃዋይያ ናንዳካ እየውያጝ፤ ናንዳካ እምነትካ ክያጃ ሹቃ ማቲ ውር ክየሜ ከኣርሼን ከቁዋቅትሽቴ ጎርቴ ከመንፈስ ክየሙጝ ሃእባጅያ።²⁸ከጉዋር ኬና ኣይ እያንዻ ኦይድ ከው ጊታይ [ወርቅሲኔን]፤ ይንዻ እንግን ካካይዮጝ፤ ዬ እየው ከባይሽቶጝ ሃዹዋልሽኔን ኬና ጋይኔ ከሃምካ ባሪዮጝ። ²⁹ሃእንኬ ኣምኒቴ ከታቺ እንጵኔኔ ናንዳካ እሺ ከጌይቴ ጋሎጝ ጋያ እየው ኣይኔን ይጝ፣ ³⁰የሌማዬ ከእይያይ የጌይቶጝ ካንዻ ከእያይ ኣኔ ኦናኑጝ ከእን የዋይቶጝ ከናሺኔን ሃይነት ኬና ኣይ እያይ እየውዻ የኣያ ጊታኬና ሳጊዬ።

Chapter 2

¹ከእን ናሹጝኬ ክየም ኣዬን ጉዩ ከክርስቶሱጝ ቁዋቅትሼን ኬና ኣይ ናዻ፤ ከሌምሲዬን ኬና ኣይካ ናሺማ፣ ከክየም ኣዬንካ መንፈስ፣ የኣንቴያ ሾዕሺዬኔ ዻዹጝኔንያጝ፤ ²ከቃቦ ክየም፣ ከናሺማ ክየም፣ ከመንፈስ ክየሜ ክያጃ ክየሜ ኣዬን፣ ሻምቴ ኣንባ ዋዛ ናኒ ካሎን።³ውር ዶክ ከኦጉዩ ጋዬ ላሻጝ ኮምቴባ ከዴንታ ሹቃ ዬ፤ ከኣርግማካ እን ኤምኑ ናሺዬን ወይ ከጎሺካ ማም እያይ ጌዬን ኦይድ ኦኬ ክየምጵንዻ ሙኔን። ⁴እየው ክየም ክየም የኣያ ጊታኬና ጠቅምሼ ውር እንቃ ዬ፤ ኦይድ እን የጠቅምቴ እየው ኤታጋንጵን ቶዬን።⁵ቃቦ እን ኣኔንኬ ኢየሱስ ክርስቶሱጝ ካኣኒንቴባ ከየውዻ፤ ⁶እሺ ከዴንታ ኔኒ ኣይባ ኣምላኬ ኣኔባዬ፤ ከባሪዮ ልኪ ኣዬን ካጌጳዽዮጝ ሻምኬ ኦኮኑጝ ካማሬ ሁሉኬኔ ካኒ ኮምኬን፤ ⁷ኣይባዬ ቦው ዴንታካ ውርካ ዋድማዬ፤ ጌዬንኬ ዴንታካ ውርዻዬ፤ ሻማ እሺ ኤምኑ ማም እያይ፤ ⁸ማቲኬ ውርዻዬ ዹዋልሼንባዬ፤ ሻማ እሺ ኤምኑ ይርክ፤ ሌይ ሃምካ ኣርሼኑጝ፤ እያይ ሌይ ሃምካ ኣርሼ ጻጵኔን ክያኑጝ ማቲያ ውር ኬና ካዋይ ኤርጎካ ውር።⁹ዬ ሻማ ባሪዮ ካሎን ዼጝ፤ ከሮጝዻ ፓይላ ኣያ ሮጝ እን ኣይ ዼጉጝ፤ ¹⁰ይንዻ ከፎላዬ ከዳሊዬ፣ ከዳሊ ቱዎጝዻ፤ ኩዋምን ፓይላ ካኮምፓርሲሼ ሮጝካ ኢየሱሱጝ፤ ¹¹ካትዳ ፓይላ ካጎቢዬ ባሪዮ ሹኖጝ፤ ኢየሱስ ክርስቶስ ኣዬ ታቹጝ ካጋዬ ማኝዬ ጊያ። {ከቢሊ ላሉጜን}¹²ዬ ውርካ ናሺዺ ናኒ ዮ፤ ሹ ጮል ከእያይ የኣይቴ ውር ጊታኬና ዋይሼን ውር ፓይላጝ፤ ካንዻ ኣን ሃኣኔንባ ኦካ ቋጩር ጉዩጵኔኔ፣ ሳጊዻ ጋን ከሹ እን ሃማሬ ኣኔኑጝ ከሪግዬ ከሪጅኔኔ ሹዋጵሽባ ባይሼን ጉዩ። ¹³ኬካ ክያጃ ሹቃ ዎሼኔ ኣሽጅዬኔ ከኣሽኪ ኦጉዩ ቱዎጝ ሃባሪዮዬ።¹⁴ኦኬ ክየምጵንዻ ከማር ጉንዱምኔኔ ዜርምኔኔ ኣሽኪባ፣ ¹⁵ይንዻ ከኦካ ጫቃንካ ጅሼን ቆሬጜ ጋራጜ ኣይ ጊታኬና ኣይ ጫንቃሌ ማር ዻባሞ ኣንኔኔ ማር ኦኬ ጋራዻ ኣኔኑጝ ሃሃንታካ ባሪዮ፤ ከቢሊ ሃእን ከላሉጝቴ ፔን ፓይላ ክያኑጝ። ¹⁶የቱቱካያ ክያጃ እንካ ዻቆዻያጝ፤ ከማር ማም እያይ ጉኩኔ ወይ ከማር ማም እያይ ዻቼኔ ከሹካ ክርስቶስ ማቲባ ኬናካ ቃይሲ ኣን።¹⁷ኣይባዬ ከእምነት ጉዩ ጋላዬ ዋድማዬ ክያኒ እሬኔ ኬካ ቁርባንካ ማቴንያጝ ከእየው ፓይላ ዋዝንሲ ኣንባ፤ ሃዋዝንዽባዳ። ¹⁸እየውዻ እያይ ከኣን ከዋዝንዽቴዬ ከሻምቴ ዋዛጝ ሁሉኩሼባ። {ጢሞቴዎሴ ኣፍሮዲጡዬ}¹⁹ሃዋይ ናንዳካ እየወ ዋዝንሲባ ኣን፤ ካይዕሲሼ ጢሞቴዎስ ሃሚን ጉዩ ይሪካጝ ከኢየሱስ ታቺ እኑጝ ሃሻሚባ ቃቦ ሹቃ። ²⁰ናንዳካ እየው ሹቃ ሻሜን ውር ኬና ቃቢኬ እሺ ኬሸን ኣኔኬን፤ ²¹ውር ፓይላ ማር ናንዳካ ኢየሱስ ክርስቶሴኔ ጉኬ ጆል ናንዳካ ኦኬ ጊዬይ ቋቁሼን።²²ኣይባዬ ከእያይ የእባጅቶጝ ጢሞቴዎስ ሃውር ኬና ማኚሺ ኒን ኣዬን ኔኒ፤ ሃንታ ከእያይ ዋድምዬ ከሹኖጝ፤ ኣሽክያ ከኣን ዋድማካ ክያጃ ሹቃ። ²³ኣኪ ከእያይ ሃእያሜ ኣዬን እን ናኒ ካሌሜኑጝ ካይዕሲዬውጝ ሃሻሚባ ቃቦ። ²⁴ኣንዻ ካኩዋዌ ይሪካጝ ሃኤርሜንያ ከታቺ እን።²⁵ፕርዻ ጪኔ ናኒ፤ ውር ጊታይ ሃኣሽክንቴ ከጋጝ፤ ጊታይ ኣይኬ ኣን ፓፃኖጝ፤ ኦይን ካዎሺሽ ኣን ፓይላ ከሹሹምቢቴ ኣኑጝ፤ እን ሃይዕሲሼ እየውዻ፣ ውር እን ኣይካ ሜርሜር ጉዩ ኣፍሮዲጡ ካዋሻ ይዕሲሼ እየው ማቲ ኬናካ ዎሺሼ ሃጌይያ። ²⁶እሺ ፎሽካዽባ እየው ፓይላዬ፤ ናንዳካጝ ዋዬ ዴምኔን ጊዬይዻ ጫንቂያ። ²⁷ከኣኩሉክዻ ዴምኔ ሄክሻ ሃምካ ኣርሼኑጝ ዬ ባሪዮ ሻምሼያ እሺ ሺዕሺዬን፤ ከኦካ ሞይካዾ ሞይካዾ ካማርሼ ኣን ጎኩምኔን፤ ሃኬ ኣንዻ ፓይላ ዬ ማር ኔኒጵኔን።²⁸ዬ የቶያያ እሺ እንቃያጝ ካዋዝንሲዬ እየው ጫኒቂዬን ናኒዻ ካኣዬኬ ባዶጝ ሃጊቢያ ይዕሲዬን። ²⁹ከዋዛ ቦባ ከታቺ እን፤ ውር ጊታይ ኣይኬ እሺዻ ጎቢባ። ³⁰እሺዻ እን እየው የማርቴ ኣን ኣዬን ቻሊዬኑጝ ሺጝ ናንዳካ ዋድማ ኔኒ ቋቁሼንያጝ፤ ኣይን ናንዳካ ዻቆ ኔኒዻ ማር ቃቢዬኔ፤ ናንዳካ ዋድማካ ክርስቶስ ሄክሻ ሃምካ ቶካ ኣርሼኔ።

Chapter 3

¹ከኦጝ ጩዋ ጪኒጌን ናኒ ዮ፤ ዋዝንዽባ ከታቺ እን። ሃዋሻ ቶኩሼያ እየው እን እንቃያጝ ዻቺሽኬን ኣን፤ ጠቅምሼባ እየው። ²ኣጅቴባ ከኦካ ክያኒ ጊታይ፤ ከኦካ ውር ጊታይ ኣሽክዬን ኦኬ ጋራዬ ቃወን ኣሩጝካ ውሬ ቶይባ እየው ኤታጋን። ³ኡዋው ሃኣያ ጊታይ ቆሬኬ ኣኩሉኬ ይሁሼንኬ መንፈስካ ባሪዮጝ፣ ጊታይ ቃይዬንኬ ኢየሱስ ክርስቶስ፣ ሃኣያ ጊታይ ማርኬ ኣሩጝዳ ኤርምኔኑጝ።⁴ዎሺሻያጝ ኣንዻ ሃኣኔ ኦይን ካቃይዬኬ ኣሩጙጝ። ውርካጝ ቃይዬን ከኣሩጙጝ ዋሺኔን ከኦኮኑጝ ኦኬ ኣኖጝ፣ ኣን ሃሳጊባ፤ ⁵እን ቆሬኬ ሹ እንካ ሎንካይሳጝ፤ ከኦካ ቢዛካ እስራኤል፣ ኣዬ እን ጅሼኬ ኦካ ውርካ ብንያሙጝ፣ ከውርካ ዕብራውያንዻ ሃኣይ ዕብራዊ፤ ቲታ ናንዳካ ሕግያጝ፣ ሃኣይ ውርካ ፈሪሳዊ፤⁶ኣያ ናንዳካ ቦውንታያጝ፣ ሃኣይ ውር ኬና ዋኬ ጆሌ ውርካ ቶኦካ ይሁኔን፤ ኣይኒን ከጫንቃል ጌዬን እንካ ዻዬ ሕጉጝ፣ ሃኣይ ውርካ ማር ዻባሞ ኣኔን። ⁷ኣይባዬ ኦግታባ ኣንሼን ኣን ጠቅምሼን ፓይላ ጋን ሃሺጝ ናንዳካ ክርስቶሴ ሃኮምሼያ ከእያይ ጆግዮጝ።⁸ከኦካ ይንዻ ሳጊ እን ሃሺጜ ናንዳካ እሺዬ ሃኦይድሼ ኦኬ ፓይላጝ፣ ሃሄክንሲኬ ታቺ ኣዬንካ ኢየሱስ ክርስቶስ ታቺ እን ማር ውርካ ሄክንሲዬን ኣዬንያጝ፣ ሃኮሚባ ኦኬ ፓይላ ከኦኬ ጆጊ፤ ሃሺጚ ናንዳካ እሺዬ ሃካይሲያ ኦኬ ፓይላ፤ ሃጌዬ ክርስቶሱጝ ሃኮምያ ኦኬ ፓይላ ከኦኮኑጝ ጆግዮጝ፤ ⁹ከሕግ ዻዬን ማር እን ሃኣኔ ጫንቃል ጌዬን ናኒዬኔ፣ ከክርስቶስ ኣምኒዬን ይንዻ እን ኩንኬ ሃምካ ባሪዮጝ፣ ጫንቃል እን ኣይኬ እምነቱጝ ካጌይኬ ታይ ኔኒዬ ጊያ። ¹⁰ሃእባጄ ክርስቶሴ ቁዋቅትካ ናሹጜን ኔኒዬ፣ ካኣዬኬ ኣሩጝ ናኒዬ ከኣርሼንዻ ካሙኒኔ እሹጝ ሃኣርግንዽባ፤ ¹¹ከኣርሼንዻ ካሄክሼ ናሹጜኑጝ ሃፎሽካዽባ። {ቤርቢዬ ሃም ኣይ ማራ ሄክሼን}¹²ሃጌይያ ይን ፓይላ ወይ ሃማቲያ ካሎን ማር እያይኔን፤ ኣይባዬ ኢየሱስ ክርስቶስ ሻሜ ኣን ኔኑጝ እጝ፣ ኣንዻ ሃዎሽባ እንካ ሻሜ ናኑጝ። ¹³ጪኒጌን ናኒ ዮ፤ ኣን ካኒ ሃካና ሻምኬን ኣን ኤምኑ ከኦኮኑጝ ጎሜዬ ሃካና ኮምኬን፤ ኣይባዬ ሃሻሚባ ኦኬ ክየም፤ ሃጌርሺኔ እን ኣኔን ሁር ናኒ ክያኒዬ ሃቲትሼባ ቡዋ ናኒ ኦካ እን ኣኔን ታካ ሌሜን ናኑጝ። ¹⁴ባሪዮ ከኢየሱስ ክርስቶስ ናንዳካጝ ሺውሼ ኣን ዾዮኩጝ [ኦይንካ ሼሽክኔን] ቦወን ሃቤርቢባ ሃም ኣይ ማራ ሄክሼን።¹⁵ኣኪ ኡዋው ጊታይ ኣኔ ቃቦ ሹቃጝ ኡዋው ፓይላ ሃኣንቴባ ኦኬ ከይጝ ቶዬን፤ ከኦኬ ክየም ክየም ከኣንቴ ቃቦ ኬና ኣይ ዋናዋናጝ ባሪዮ ዹዋልሼባ እየው እሺዻ። ¹⁶ኣይባዻዬ ካዋካ ጆልባ ኦይን ሃሄክሽቶጝ።¹⁷ጪኒጌን ናኒ ዮ፤ ከሹቃ ኣዬን ናኒ ዻዬን ኣይባ ከውር ዶክ፤ ከሄክንሶ እን ኡዋው ሃኣይቴ እየውጝ ጶቅሲባ ጊታይ ቆቢዻ። ¹⁸ናንዳካኦ ከሌሜንካ ይጝ ከእያይ ሃሜይሼ እየው ሌዩጝ፤ ፕር ካንዻ፤ ሃሜይሼባ እየው እን ከጪራው፤ ጁዋናን ማቲ ጋልካ ጻጵኔንካ ክርስቶሴ ሙኔንባ። ¹⁹ቱንሲ ጊዬይ ሃካዮ፤ ክያጝ ጊዬይ ሃኣምላክ ጊዬይ፤ ጎቢንታ ጊዬይ ሃኬ ዻባሞ ጊዬይ፤ ሻን ጊዬይ ኣኔንኬ ኦካ ዳሉጝ።²⁰ዬ ኡዋው ፔን ጉዋዩ ሃፎላ ዾዮክ፤ ዻዓሾ እን ኩንኬ ሃሚንዻ፣ ሃካሊያባ ኢየሱስ ክርስቶስ ታቺ እን ከፎሽካዽኔን፤ ²¹እሺ ከቁዋቅት እን ኔኒ ኡዋሩጙሼ ኦኬ ፓይላ ኦኔኑጝ፣ ጎቢንታ ካሙኒኔ ኣሩጙጝ ሁባ ኣሩጝ እን ጉዋዩ ቦውዮጝ።

Chapter 4

¹ዬ ጊታይ ሃናሺዬዬ ሃፎሽካዽዬዬ፣ ጪኒጌን ናኒ ጊታይ ኣይ ዋዛ ናኒዬ [ጌጳሞ] ናኒዬ፣ ፕርዻ ውርካ ናሺዺ ናኒ ዮ፤ ከዴንታጝ ቁዋቅትሽ ከታቺ እኔ ጎርባ። {ክሊማካ ጳውሎስ} ²ከታቺ እን ከኣንቴ ሻን ክየሙጝ ሃይወንባ ኤዎድያን፤ ሃይወንባ ሲንጤኪንምዻ። ³እህ፤ እን ባይዳ ናኒ ሹቃጝካ ዋድማጝ ዮ፤ ከክያጃ ሹቃ ኦጉዋዩካ ክራ ሄክሺሼን ከኣኔ ከቀሌምንጦሴ፣ ፕርዻ ከውር ዶክ ጊታይ ቶኩሼ ሮጝ ጊዬይ ከኦካ ወርቀትካ ዳቆጝ ባይዳን ጊታይ ናኒ ካዋድማጝ ከኬልሺቴ ሃኣጚ ጊታጝ [ኣርሼኑጝ] ሃይወንባ።⁴ሹ ጮል ዋዝንዽባ ከታቺ እን፤ ሃሌሜዬ ሃሺጝባ ዋዝንዽባ። ⁵ከጋጝ ኣዬን ጉዋዩ ካኣይባ ኬና ጊባጄ ከኦካ ውር ፓይላ፤ ታቺ እን ኣኔን ዲያው። ⁶ከኦኬ ፓይላ ከይሁኔኔ [ባሪዮ ጎሲዬኔ]፣ ከጎሺዻ ቦቴባ ይሁኔን ጉዩ ኦካ ሌሜንካ ባሪዮ ዬ ኦይድ ናንዳካ ኦኬ ክየምጵንዻ ጫኒቅህንቴን። ⁷ሆፎካ ባሪዮ እን ኣይኬ ኦኬ ጶቅሲዬን ሳጉጝ፣ ቶይባ ሻን ጉዩዬ ቃቦ ጉዩዬ ከኢየሱስ ክርስቶስ።⁸ከቱንሲዻ ጪኒጌን ናኒ ዮ፤ እን ኣይ ኣኩሉክ ፓይላ፣ እን ኣይ ጎቢንታ ፓይላ፣ እን ኣይ ልኪ ፓይላ፣ እን ኣይ ጫንቃል ፓይላ፣ እን ኣይ ናሺዺ ፓይላ፣ እን ኣይ ሹቃ ፓይላ፣ ኣይኒን ሹቃቱጝ ወይዻ ኣይኒ ጎሹጝ፣ ቃቢባ ከኦግታይ ኣይ እያይኑጝ። ⁹ኦግታይ የእርርቴ ከኦናኑጝ ወይ ጊታይ የቦቴኬ ኦናኑጝ፣ ጊታይ የዋይቴዻ ወይ ጊታይ የጌይቴዻ ኣይኒን ኦኬ ኬና ኣኔን እያኑጝ ሻሚባ፤ ኣምላክ እንካ ሆፎጝ ኣይባ ከእየው። {ናንዳካ ችሮታ እን ሻሞጝ ጎሺ እን ቦፓይኖጝ]¹⁰ከሹ ጁዋኑ ጩዋ ከመንፈስ ሃሊ ከካርሲቴ ናንዳካ ኣን ቃቢዬኑጝ፣ ከታቺ እን ካሎን ዋዝንሲ ኣንባ፤ ከኣኩሉክ ጃ ሻሜን የካኔ ኣንቴኬን ባሊ ዬ ዋቲ የቃቢቴባ ኣን። ¹¹ሃሺጜ ይኑጝ ማር ናንዳካጝ ሃጋሊዬ ኦኬዬን፤ ናንዳካኦ እን ናኒ ኦካ ኦኬ ፓይላጝ ሃሊኪ ከኣን እያጝ፣ ¹²ሃእባጅያ ኦኬ ካይሲዬንዻ፤ ሃእባጅያ ጌዬንዻ። ካናዓሹጝ ካሽ ቃውኒን ኣኑጝ፣ ካጌዩጝ ካካይሲውጝ ኣይኒን ከኦኬ ኬና ኣኔን እያኑጝ እን ኣኔን ከአኑጝ ሃሊኪ ከኣን ሃእርርያ ኦካ ድኬን ኬናካ ሺጜ እያይ። ¹³ከእንካ ኣይ ኣን ቁዋቅቱጝ ከእሺ ሃቻሊባ ኦኬ ፓይላ ኣሽክዬን።¹⁴ኣይባዬ ናንዳካ የኣኒንቴ ከኣን ከኦካ ጋሎ ናኑጝ የሻማያ ሹቃ። ¹⁵ከኦካ ይንዻ ሳጊ እየው ውርካ ፊልጵስዩስ ከእያይ የእባጅቴ እየው ኤታጋኑጝ፣ ከሌሜን ከሹ እን የናሺቴ ክያጃ ሹቃጝ ሃናሹጝኬ መቄዶንያያጝ፣ ከኦጉዩ እንቃ ከኣዬኔ ከቦወኔ ከኦካ ቶኦካ ይሁኔን ናዻ ካኒ ኣኔኬን። ¹⁶ኣይኒን ከሹ ጊታይ ሃኣኒኔ ተሰሎንቄውጝ፣ ከዋዳካ ችግር ናኒ የይዕሲቴያ ኣን ኬልሾ ሌይ። ¹⁷ይንዻ ካሺዽያ ጁዋንትሻ ካምሼ እየውጝ ዬ ሃካና ፎሽካዽኬን ኣይኔን ጉዩ።¹⁸ኦይንካ ዎሺሽ ኣኑጝ ፓይላ፣ ከኦይን ዎሺሼ ኣን ሳጊ ሃጌይያ፤ ኦግታይ የይዕሲቴዻ ሃቦኬ ኦካ ቡዋካ ኣፍሮዱጡዬ ሃቋቁያ፤ ይንዻ ካይ ባሺ ካይዬ፣ ከታካ ባሪዮ ሃእን ኣኔ ቦወኔ ሃጋላ እንካ ዋዝንሲ። ¹⁹ኣምላክ ናኒዳ ከሆድማሞ ታቺ እን ኔኑጝ እንካ ዎሺሽ እየው ፓይላ ቋቁሼ እየውባ ከኢየሱስ ክርስቶስ። ²⁰ናንዳካ ኣምላክ ጉዋዩዬ ናንዳካ ሹኔ ጉዋዩዬ ከቦንካ ቦን ጎቢንታ ካኣይ ኔኒ፤ ኣሜን። {ሆፎካ ላልምኔን}²¹ናንዳካ ውርካ ይሁኔን ፓይላ ከኢየሱስ ክርስቶስ ቦቴ ኣንባ ሆፎ። ጪኒጌን ጊታጝ ኣኔን ከኣንዳ ቦዋ እንግን ሆፎ። ²²ውርካ ይሁኔን ፓይላ፣ ሳጊዻ ውር ጊታይ ኣይኬ ኦካ ውርካ ቄሳር ቦዋ እየው ሆፎ። ²³ኣይኔንካ ኢየሱስ ክርስቶስ ካኣይባ ከመንፈስ ጉዩ፤ ኣሜን።

Colossians

Chapter 1

¹ከክያጃካ ባሪዮ ከእን ኣይ ሐዋርያካ ኢየሱስ ክርስቶኦስ ከጳውሎሴ ከጪኔ ጉዋዩ ጢሞቴዎሴ፤ ²ጊታይ ቆቤን ቆላስይስ፣ ውርካ ይሁኔን ጊታይ ኣይኬ ክርስቶሴ ጪኒጌን ጊታይ ኣይ ሹቃዬ፤ ከባሪዮ ከሹኔ ጉዋዩዻ ኣይኔኔ ሆፎዬ ካኣይሼ እየውባ። {ጎሺዬ ይሁኔኔ} ³ከሹካጝ ሃይሁኔ ናንዳካ እየውጝ ሃጎሺያባ ሹኔካ ኢየሱስ ክርስቶስ ታቺ እን ጉዋዩ ባሪዮ ሹ ጮል፤⁴ናንዳካኦ ከኢየሱስ ክርስቶስ እምነት እን ጉዩ ኣኔዬ ናንዳካ ውርካ ይሁኔን ፓይላ ናሺማ እን ጉዩ ኣኖጝ ፓይላ ሃዋያያ፤ ⁵ይንዻ ኣዮጝ ሃእን ናሹጝኬ ቃቦ ሹቃ እን ጋሽክሼ እየው ፎላ ዾዮኬ ኣኖጝ፤ ዬ ቃቦ ከክያጃ ሹቃ የሌምሻዬ የዋያያ ክያጃካ ኣኩሉክ፤ ⁶ይንዻ ሄክሻ ሃሚን ጉዩጝ። ክያጃ ሹቃ ይንዻ ካርሲኬ ሹ እን የዋይቴዬ የእባጅቴ ከኣኩሉክ ኣይኔንካ ባሪዮጝ ከእያይ ጋኒኔ ፔን ፓይላ ኣሽክዬኑጝ ከኦጉዩዻ ኣኔን ካርቡ ኡፑቴኔ ጌጵሼኔ።⁷ይንዻ ናንዳካ ኡዋው እን ኣይ ውር ሹቃካ ዋድማካ ክርስቶሱጝ፣ እን ኣይኬ ጋጝ ከዋድማዻጝ ኤጳፍራ እን ናሺዮጝ እርርሲያ እየው፤ ⁸ፕርዻ ሜይሼያ ኡዋው ናሺማ እን ጉዩ ኣይኬ መንፈስ ቅዱሱጝ።⁹እን ናሹጝኬ ይንዻ ኡዋዻ ካርሲኬ ሹ እን ሃዋይቴዬ ኦኬ እባጄን እን ባሪዮ ናሺዬዬ ከፓካልማሞካ መንፈሴ እባጄኔ ፓይላ ካቋቁሼ እየውጝ፤ ናንዳካ እየው ይሁሺኔኔ ኦኬ ይሁኔኔ ሃካና ጵዺቴኬን፤ ¹⁰ሃይሁንቴዻ ከኣይ ጊታኬና ካሁሉኩሼ ታቺ እኔ ከቆብቴዬ ከዋዝንዽኬ ኦኬ ፓይላዬ ጊያ፤ ይንዻ ከዋድማ ፓይላ ኡፑቲ ካርቡዬ ሻሚኬ ባሪዮ እባጄንዻ ፓይላዬ፣¹¹ቁዋቅትሼን ታቺዬ ኦኬ ዶንሺዬኔ ካኣኔ ኦጉዩጝ፣ ከካንታካ ጎቢንታ ኔኒ ከኦካ ቁዋቅት ፓይላ ቁዋቅትሺዬ፣ ዋዝንዽዬ፣ ¹²ከኦካ ውርካ ይሁኔን ከኦካ ኦሜሌል ከጋጝ ኣዬን ሄክሺሼ ኡዋውጝ ከጎሺ ሹኔዬ ጊያ።¹³እሺ ዻዓሺያ ኡዋው ከኦካ ዴንታካ ድሙጉ፤ ሳስክሼያ ኡዋው ሃምካ መንግስትካ ውዋ እን ኔኒ ናሺዮጝ፤ ¹⁴ከእሺዻ ኬራፌን ጌያ ኡዋው ከኒያቡ፤ ይንዻ ሃሺዕሺኔንካ ሴሶ። {ክርስቶስ ሃኬ ኦካ ፓይላ ሳጊ}¹⁵እሺ ኣምላክ እን ማር ጌይኔን ሃኬና ሙኔን፤ ከኦካ ሌሜንካ ኦኬ ጊታይ ሙኔ ፓይላ ሃእንካ ሌሜኑጝ፤ ¹⁶ኦኬ ፓይላ ሙና ከእሺ፤ ኦግታይ ኣኔን ከፎላዬ ከዳሊዬ፣ ጊታይካ ጌይንቴዬ ጊታይ ማርካ ጌይኔኔ፣ ኣይኒን ጊታይካ [ካራሙጝ] ወይ ኣይኒን ጊታይ ኣይ ቁዋቃጝ፣ ኣይኒን ጊታይ ኣይ ታታቹጝ ወይ ኣይኒን ጊታይ ጌጳሲዮጝ፣ ኦኬ ፓይላ ሙና ከእሺዬ ናንዳካ እሺዬ። ¹⁷እሺ ሃኬ ሌሜንካ ኦኬ ፓይላ ኦኬ ፓይላ ጎሜ ጋጝ ክየምጵኔ ቁዋቅትሾጝ ሃኬ እሺ።¹⁸እሺ እን ኣይ ሩዋ ኔኑጝ ሃሺቦካ ቶኦካ ይሁኔን፤ ከኦኬ ፓይላ ካኣይ ሳጉጝ እሺ እንካ ሌሜኑጝ፣ ከኦካ ጫቃንካ ኣርሼንዻ ማቲያ እንካ ሌሜኑጝ። ¹⁹ባሪዮዻ ቋቄንካ ኦኬ ፓይላ ካኣኒኔ ኦኔኑጝ ናሺያዬ፤ ²⁰ከኒያቡ እን ኔኒ እርሺሼ ጻጵኔን ክያኑጝ ከኦኬ ሹቃ ሻሜን ኣይኒን ከዳሉጝ ኣይኒን ከፎላጝ ኦግታይ ኣኖጝ ፓይላ ኬታይ ኔኑጝ ቃሺሺያ ከእሺ ኤምኑ።²¹እን ናሹጝኬ ዴንታ ጋራ እን ጉዩጝ ከሌሜን የጌያኬ ኦካ ባሪዮ ዋናዬ ከቃቦ ጉዩዻ የኣያ ጋል። ²²ዬ ጋን ሻም እየው ውርካ ይሁኔን ጊታኬና ማር ኦኬ ጋራ ኣኔኔ ዻባሞ ኣኔኔ ካቦሼ እየው ኦካ ማሪ ኔኑጝ፣ ከኣሩጝካ ክርስቶስ ከታካ ኣርሼን ቃሺያ እየው። ²³ይንዻ ካኣዮጝ ከኣሽክዬን ከእምነት ጉዩዬ ከናሹጜ ጎሬን ከኦካ ክያጃ ሹቃካ ቃቦ እን የዋይቶጝ ከማር ላላቅምኔኔ ከቁዋቅትሼ ጎርባዬ ጊያ። እን እየው የዋይቴዬ ከኦግታይ ሙኔዬ ኣኔን ከኦካ ዳሊ ዱቡጝ ፓይላ ክያጃ ሹቃ እን ሜይሺኔዻ ሃይዕጝ፤ ኣን ጳውሎስዻ ናንዳካ ክያጃ ሹቃጝ ሃማቲያ ውርካ ዋድማ። {ቁዋቅትሼን እን ጳውሎስ ዹዋልሺኔ ናንዳካ ቶኦካ ይሁኔኑጝ}²⁴ካንዻ ናንዳካ ጋሎ እን ሃጌዬ ናንዳካ እየው ዋዝንሲ ኣንባ፤ ክርስቶስ ናንዳካ ጋሎ እን ጌዬ ናንዳካ ሩዋ ኔኑጝ ናንዳካ ቶኦካ ይሁኔን እን ጆጊ ሃቋቁሽባ ከኣሩጝ ናኒ። ²⁵ካቦሼ እየው ክያጃካ ባሪዮ ከቋቄኑጝ ከኤልቅሞ እን ጋዬ ኣን ከኦካ ባሪዮጝ ሃማቲያ ውርካ ዋድማካ ቶኦካ ይሁኔን፤ ²⁶ክያጃ ይንዻ ድክ ከኦካ ቦናኔ ውር ጊታይ ጅሼዬ ማቲ ኦካ ድኬኔ ኡፔኔ ኣኔባ፤ ዬ ጋን ዹዋልሼያ ውር ጊታይካ ይሁኔኑጝ። ²⁷ናንዳካ እንግንዻ ባሪዮ እን ኣዬ ሆድሞካ ኦኬ ድኬንካ ጎቢንታጝ ከኦካ ጫቃንካ ዛርሲ ኣዬ ኦውጝ ናንዳካ ሜይሺኔን እድያ፤ እሺዻ እን ኣይ ጎቢንታጝ ኣይ ቃቦ ሹቃጝ ሃክርስቶስ እን ኣኔን ከእየው።²⁸ኡዋውዻ ካሻምቴ ውር ክየም ክየም ከክርስቶስ ካሎኔ ካቻሊቴ ቦፓይኔኑጝ፣ ሃክሊና ውር ፓይላ ከፓካልማሞ ፓይላዬ ሃእርርሲናዬ ሃሜሺናባ እሺ፤ ²⁹ኣንዻ ከቁዋቅት እን ኣሽክዬን ኦናኒ ቱዎጙጝ ከቁዋቅት ኔኒ ፓይላ ሃዳርጊዬ ሃዾርባ ናንዳካ ዳቡጝ።

Chapter 2

¹ናንዳካ እየወ ጊታይ ኣኔን ሎዶቅያዬ ፕርዻ ጊታይ ማር ኣን ከሩዋ ጌዬ እባጄን ፓይላ ጋኒኔ እያን ኣርሼኑጝ ሃዎሽያ እንካ እባጅቶጝ፤ ²ፕርዻ ሻን ጊዬይ ካሌምዬዬ ካቆቤኬ ናሺማጝ፣ ካጌይ ኮልሾ ሳጊ እንካ ኬልሺኔኔ ካጊባጄ ክርስቶስ እን ኣይ ኦኬ ድኬንካ ባሪዮግ ሃቁዋቅትሽባ፤ ³እን ድኮጝ ኦካ ፓካልማሞዬ ሆድማሞካ ኦኬ እባጄኔ ፓይላ ካጌዮጝ ሃኬ ታይ ኔኒዬ።⁴ውር ክየምጵንዻ ከሃሳዋ ኣግሲዬን ካማር እየው ቱዋኔኔ ሃሜይሼባ እየው ይዕጝ ⁵ከኣሩጝ ካኣኒንቴ ከኦጉዩ ዹኩጝ ከመንፈስ ሃኣኔን ከእየወ የቆብቴኬ ልኪዬ ከእምነት ቁዋቃ እን ጉዩ ኣኔንኬ ክርስቶሴ ሃጌይዬ ዋዝንሲያ ኣን። {ከኦካ ኦግታይ ውር ኣሽክዮጝ ከክርስቶስ ነጻ ማቲዬን}⁶ኣኪ ከእያይ የናሺቴ ኢየሱስ ክርስቶስ ታቺ እኑጝ ቆቢባ ከእሺ እያይ፤ ⁷ዾቅሜንኬ እሺዬ ቁዋቅትሺዬ፤ ከእያይ የእርርቶጝ ቁዋቅትሽ ከእምነቴ፣ ቦፓይንቴ ጎሺ ካናካ ሺዺዬ ቆቢባ።⁸ማርኬ ኦካ ክርስቶሴኔ፣ ከኦኬ ድሲዬንካ ውሬ ከኦካ [ፍልስፍናዬ ከኦኬ ማም ጊታይ ሻምሼ ሕግካ ፔኑጜ ውር ክየምጵንዻ ካማር እየው ሮጉዬኔ ኣጅቴባ። ⁹[ቋቄንካ ሃሳዋ] ፓይላ ከሩዋ ቆባ ከእሺዬ፤¹⁰እየውዻ ከክርስቶስ እን ኣይ ሹቦካ ጌጳሞዬ ጌጳሲዬኔ ፓይላ የማቲያያ ፓሲ። ¹¹የኣያኬ እሺዬ የቆርና ቆርኔን እን ማሬኬ ቡዋ ቆርኔኑጝ፤ ከክርስቶስ ቆርኔን የቡላያ ዴንታካ ኣሩጝ እን ኣይካ ሴሶጝ፤ ¹²ከዱቅኔንዻ ቱቱክ እየው ከእሺዬ፤ ከቁዋቅትካ ባሪዮ እን ቲት እሺ ከኣርሼን ኪያኒ ኣምኒዬን ፕር የናሹጛያ ከእሺ።¹³እየውዻ ከሴሶ ጉዩዬ ከዴንታካ ኣሩጝ እን ጉዩካ ሴሶዬ ከእን የማርቴ ቆርኔን የኣርሼ ኣንቴባዬ፣ ባሪዮ ሻማ እየው ከክርስቶስ እያይ፤ ሺዕሺሼያ ኡዋው ሴሶ ጉዋዩዻ ፓይላ፤ ¹⁴ወርቀት ቶኬን እንካ ባጃ ኣኔን ኡዋው ኖኩዬኔ ኣኔን ኡዋው [ኦኬ ቢቴን] ኣይን ከሕጋን ኔኒዻ ላልዬን፣ [ቸንክሪ] ከኦካ ጻጵኔኔ ቡላ ከኦካ ጉዋር። ¹⁵ጎቢንታካ ታታቻኔ ውር ጊታይ ጌጳሲዬዬ ከኡፑቴን ናሹጝኬ ኦካ ጻጵኔኔ ከሺሪቴ ኦካ ጳሌ ከጌይንቶጝ ሻማ።¹⁶ኣኪ ኣይኒን ከኦግታይ የኣምቶጝ ኣይኒን ከኦግታይ የማቶጝ ወይ ኣይኒን ቶንቶሮጝ፣ ከትጌሻኔ ሹ እንካ ሶጵሳዬ ጎቢዬን ውር ክየምጵንዻ ካማር እየው ኦኬ ኮምሼን፤ ¹⁷ናንዳካ ኦግታጝ ኣኔን ፓይኔኑጝ የኣያ ሙዎሌ፤ ዬ ሩዋ ሃክርስቶስ።¹⁸ሹቃቲካ ካሎኔ ይሁኔንካ ውርካ ኤርጎዬ ጊታይ ናሺ ውር ክየምጵንዻ ካማር እየው ካቲንሲዬኔ ኣጅቴባ። ውር እን ኣኔን እያይ ናንዳካ ሹካ እን ሃጌዮጝ ከኦይ ኣይ ይርክ ሳጊ ሻም እሺ ኤምኑ ዼጌ ከሹቦካ ኣሩጝ ቋቁሼ ቃቦካ ማም እያይኔ ሻሜን ጵራጵራ፤ ¹⁹ውር ይንዻ፣ ሩዋ ኔኑ ፓይላ ከቃዋዬ [ቹቺሼ ከሙራዬ] ቦወን ዳዓኖዻዬ ከጌጵንታ እን ባሪዮ ኣይኖጝ ከእን ጌጵሾጝ ከኦይን ኣይ ኔኑጝ ኣኔኬን ኦኬ።²⁰ከኦካ ፔኑጝ የኣርሼያ ከክርስቶስ ከጋጝያጝ ኣኪ ሃናንዳካኦ ናንዳካ ውርካ ፔኑጝ የኣይቴ ጊታኬናካ ዋይሺንቴ ሕጉጝ? ²¹ኦይ ጎሜን/ ኦይኬ ካት ዱሜ ቶዬን/ ኦይ ዱሜን/ ከእን ሺጜ እያይ፣ ²²ኦግታጝ ፓይላ ናንዳካጝ ሻሜኬ ኤርጎካ ውሬ እርርሲኔኔ ኣያ ጊታኬና ካሻምሼ ኦኬ ክያኒያጝ ሃጊታኬና ካህዬን ማም። ²³ኦግታጝ ከኦካ እን ኤምኑጝ ከማኒትካ ይሁኔን ጊታይ ሙኖጝ፣ ከሹቃትካ ካሎን ከሩዋ ጋራጋራ ሻሜን

Chapter 3

¹ኣኪ ሃኦኬና የናሹጝቴ ከጋጝ ከክርስቶስያጝ፣ ከኦይን ክርስቶስ ኡፔ ኦካ ቡዋካ ባሪዮ ቡዎን ሳጊ ዎሽባ ኦግታይ ኣኖጝ፤ ²ቃቦ ጉዩዻ ካኣይኬ እን ኣኔን ዾዮክ ዬ ካማርኬ ኦካ ዻሉጝ ኣዬን። ³የኣርሻያዬ፤ ዻቆ ጉዩዻ ከክርስቶስ ከታካ ባሪዮ ድካዬ፤ ⁴ዻቆ ጉዩ ካኣዮጝ ከሹካጝ ዹዋልሺኔ ክርስቶሱጝ እየውዻ ከሹ እን የዻዋልሺናባ ከጎቢንታ ከእሺ።⁵ዬ ኒሺባ ኣርግማ እን ጉዩካ ዳሉጝ፤ ጊታይዻ፥ ኩጳሞ፣ ኦኬ ጋራን፣ [ቡልኔን]፣ ኣርግማ ጋራዬ ኦግታይ ኣይኬ ኦካ ባሪዮ ሹኑክ ይሁኔኑጝ። ⁶ከናንዳካ ኦግታይዻ ማኒትካ ባሪዮ ኩንሼባ ኦካ ሃንታ ጊታይ ማር ዋይሺኔኑጝ፤ ⁷እየውዻ ከኦካ ዻቆ ባ ጉዩካ ሌሜን የኣንቶጝ የኣኒና ከኦግታጝ ጃሌጆሌን፤ ⁸ዬ ጋን ዻብሾ፣ማኒት፣ ይርኔን፣ ሐሜቴ ሃሳዋ ጊታይካ ሪግሺሼ ጊታይ ኣኖጝ ፓይላ የቡልባ፤⁹ናንዳካጝ የቡልቴ ውር ጌቾ እን ከዋድማ ኔኒዬ የፓቅቶጝ ኦይዲ ኦካ ጋጝ ከሾሮ ሃሳውኔን። ¹⁰ከሙኒኔ ዴንታካ ፋጣሩጝ የኪማያ ውር ሃሊ እን ሻሜኬ ኦኬ እባጄን ሃሉጝ፤ ¹¹ከኦይን ግሪክ ወይ ይሁዳ፣ ኬና ቆሬ ወይ ኬና ማሬ ቆሬን፣ ኣርማዊ ወይ ኣስኩቴስ፣ ሺጝ ውርካ ዋድማ ወይ ታቺዬ ዋና ጌዬን ኣኔኬን፤ ኣይባዬ ክርስቶስ ሃፓይላ፤ ሃኬ ፓይላ።¹²ኣኪ ከእያይ የኣይቴ ጊታይ ይሁሺኔዬ ጊታይ ናሺዬዬ ጊታይ ጊድዬኬ ባሪዮዬ ጎምባ ዻዹጝኔን፣ ሌሜሞ፣ ሹቃቲ፣ ዴንታ ሹቃዬ ኦኬ ዶንሺዬኔ፤ ¹³ቶይባ ጋጝዻ፤ ከኦጉዩ ውር ክየም ከኦካ ኑዋ ኣኔያ ኦኬና ካሺጜ ሺዕሺሼ ኣንባያጝ ሺዕሺቴባ ጋጝ፤ ከእያይ ታቺ እን ዋይሼ እየው ካሺዺባጝ እየውዻ ዋይሺቴ ኑዋ ካሺዺባ። ¹⁴ከኦካ ጊታጝ ፓይላ ኦኬ ካሎን ከጋጝ ኣዬን ጎምባ ናሺማ እን ማር ጱኔን።¹⁵ማቲኬ ሩዋ ክየሜ ሹቃ ኣዬንካ ክርስቶስ እን ሺወ እየው ካጌጳዽባ ኦካ ሻን ጉዩ፤ ማቲባ ጊታኬናካ ጊሺህንቴ። ¹⁶ክያጃካ ክርስቶስ ካኣኔባ ኦጉዩ ከቋቄን፤ እርርሲባ ጋጝዻ ከፓካልማሞ ፓይላ፤ ኪሊባ ጋጝዻ፤ ከይያሪዬ [ከማሕሌቴ]፣ ከኦኬ ሹቃካ መንፈስዻ ከጎሺዬን ኪውቴባ ባሪዮ ኬሸን ጉዩ። ¹⁷ኬታይ ኔኑጝ የሻምቴ ባሪዮ ሹኔ ጎሺዬ፣ ኣይኒን ከክያጃጝ ኣኒን ከኦግታይ የሻምቴ ጃውጝ ፓይላ ሻምባ ከሮጝካ ኢየሱስ ታቺ እን። {ኦካ ውርካ ጶሮካ ቶኦካ ይሁኔን ዻዬን}¹⁸v 18 ሃኣጛን ዮ፤ ከታካ ታቺ እን እጝ ኣይ ልኩጝ ዋይሼንባ ጁማንቴን ጉዩ። ¹⁹ጁማንቴን ዮ፤ ናሺባ ሃኣጛን ጉዩ፤ ኦይድ እንግን ኦኬ ጅቄ ማቲሼን። ²⁰ሃንታን ዮ፤ ይን ካዋዝንሲዬ ታቺ እኑጝ ናንዳካ ውራን ጉዩ ዋይሼንባ ከኦኬ ፓይላ፤ ²¹ሹቡጌን ዮ፤ ካማር ቃቦ ጊዬይ ቱምዬኔ ኦይድ ሃንታ ጉዩ ማኒሺሽቴን።²²ውርካ ዋድማን ዮ፤ ኦይድኬ ውር ዋዝንሲዬን ወይ ናንዳካ ቶይኔን ሻሜኔ ኬሸን ባሺ ከታቺ እን ሪግሺኔን ናንዳካ ውር ታታቻን ጊታይ ጉዩካ ዳሉጝ ዋይሼንባ ከኦኬ ፓይላ። ²³ኦግታይ የሻምቶጝ ፓይላ ማር ናንዳካ ውርኔ የሻሚቴ ናንዳካ ታቺ እኑጝ ኳሚዬ ሻሚባ ኬሸን ገዛ ጉዩ፤ ²⁴ከታካ ታቺ እን ኦካ ሆርምኔን እን ከቦቴኬ ብድሩጝ ኣኖጝ የእባጃያዬ፤ እንኬ ዋድምቶጝ ሃክርስቶስ ታቺ እን። ²⁵እንካ ሴሶዻ ጌይባ እንካ ቡዋ ኔኑጝ፤ ጁኒኔንዻ ኣኔኬን።

Chapter 4

¹ታታቻን ዮ፤ እየውዻ ከፎላ ዾዮክ ታቺ እን ኣኖጝ ናንዳካጝ የእባጅቶጝ ቶይባ ውርካ ዋድማ ጉዩ ከኦኬና ኣይ ጃወ ከሹቃቲዬ። {ክሊማ ዶክ}²ከጎሺ ጬዬኔ ቁዋቅትሺዬ ይወንባ። ³እን ኣን ሃማቲዬ ውርካ ቁምኔኑጝ ካቻሊቴ ኦካ ድኬንካ ክርስቶስ ኬራፌኑጝ፣ ባሪዮ ካቦውሼ ኡዋው ሃፑካ ክያጃ ኔኑጝ ይሁሼንባ ፕር ናንዳካ ኡዋዻ፤ ⁴ፕርዻ ሃሳውኔን ካሁሉኩሼ ኣኑጝ ካሃሳወ ክያጃ ጃውጝ ይሁሼን ኣንባ።⁵ከውር ጊታይ ኣኔን ሹኑኩጝ ከጋጝ ኣዬን ኣዬን ጉዩ፤ ጃሌጆልባ ከፓካልማሞ፤ ከባሊ ጊታይ የጌይቴዻ ፓይላ ጠቅምህንቴባ። ⁶ናንዳካ ውር ክየም ክየም ሃእያን ካሁሉኩሼ እየው ቶግ ዋሼኑጝ ከእባጅቶጝ ሃሳዋ ጉዩ ከኦኮኑጝ ጉትሼ ሶቆጝ ሹ ጮል ካማቲባ ኬና ቋቁሼ ከኣይኔን። {ጌሶካ ላልምኔን}⁷ቲኪቆስ ሜይሼባ እየው ዴንታ እን ሃኣኖጝ ፓይላ፤ እሺ ሃጪኔ ኬና ናሺዬዬ ውርካ ዋድማ ሹቃዬ፣ ከታቺ እንዻ ሃኣሽካራ ከኣን። ⁸ከእባጅ ዴንታጝ ሃኣኔዬ ሻን ጉዩዻ ካሌምዮጝ ናንዳካ ክያጃጝ ሃይዕሲሼባ ሃሚን ጉዩጝ፤ ⁹እሺዻ ኩንባ ከውር እን ኣይ ጉዩዬ ኣይ ሹቃዬ ናሺዺዬ ከጪኔ ጉዋዩ ኣናሲሞስ ሃሚን ጉዩጝ፤ እንግንዻ ሜይሼባ እየው ናንዳካ ዴንታጝ ሃኣኖጝ ፓይላ።¹⁰እን ቁሜኬ ኣኑጝ ኣርስጥሮኮሴ ውዋካ ጪኔካ ጁዋኔካ በርናባስ ማርቆሴ ቦዋ እየው ሆፎ፤ ናንዳካ ማርቆስ ኦኬ ፓይላ ሄክሻ እየው፤ ኣኪ ኩና ሃሚን ጉዩያጝ ቦውባ እሺ። ¹¹እን ሺጜ ኢዮስጦስ ኢያሱዻ ቦዋ እየው ሆፎ። ከኦካ ጫቃንካ ውር ጊታይ ቆሮጝ ናንዳካ መንግስትካ ባሪዮ ጊታይ ኣሽክዬን ከኣኑጝ ሌምሲ ኣንዻ ሃጊጝጵን፤ እንግንዻ ሌምሲያ ኡዋው።¹²ከእን ኣይ ውር ጉዩጝ ውርካ ዋድማካ ኢየሱስ ክርስቶስ ኤጳፍራ ቦዋ እየው ሆፎ፤ እሺዻ ከቁዋቅትሽ ካሎኔ ከዳዲ ፓይላ ፓይላዬ ከክያጃካ ባሪዮ ፓይላ ካቁዋቅትሻ ጎሮጝ ሹ ጮል ናንዳካ እየው ኣኔን ከይሁኔን ዳርግኔን። ¹³ፕርዻ ናንዳካ እየው ፕር ከሎዶቅያዬ ጊታይ ኣኔን ከተማካ ኢያራጝ ቁዋቅትሼ ካጋሽክዮግ ኣን ሃማኝሺሼ እየውባ። ¹⁴ሉቃስ ሃኪም እን ናሺዮጝ ፕር ዴማስዻ ቦዋ እየው ሆፎ።

¹⁵ጪኒጌን ጊታይ ጉዋዩ ኣኔን ሎዶቅያጝ፣ ጊታይ ኣኔን ለንምፋን፣ ውርካ ቶኦካ ይሁኔን ጊታይ ኣኔን ቶኦ ቱዎጝዻ ቦቴ ኣንባ ሆፎ ጊዬይ። ¹⁶ሜርሜር ይጝ ኮምሼያ እየውያጝ ጩዋ ፕር ቶኦካ ይሁኔን እን ኣኔን ሎዶቅያጝ ካኮሞጝ ሻሚባ፤ ፕር እየውዻ ኮምባ ሜርሜር እን ኣኔን ሎዶቅያጝ። ¹⁷ናንዳካ ኣክርጳዻ፣ ዋድማ እን ቦወኬ ታቺ እኑጝ ዋይሺቴባ እሺ ኣን ኣጅሼባ ሌይ ሃምካ ቱንሲ ሄክሺሼን።¹⁸ጌሶጝ ቶኪኬ ቡዋ ናኑጝ ኣን ሃኣይ ጳውሎስ። ቃቢ ቁምኔን ናኒ። ኣይኔን ካኣይኬ እየው።

1 Thessalonians

Chapter 1

¹ከጳውሎስ፣ ከሲላሴ ከጢሞቴዎሴ፤ ጊታይ ኣይካ ባሪዮ ሹኔዬ ካኢየሱስ ክርስቶስ ታቺ እን ጉዋዩዬ ናንዳካ ቶኦካ ይሁኔን እንካ ውርካ ተሰሎንቆጝ፤ ከባሪዮ ከሹኔ ጉዋዩ ከታቺ እንዻ ከኢየሱስ ክርስቶስ ኣይኔኔ ሆፎዬ ካኣይሼባ እየው። {ናንዳካ እምነትካ ውርካ ተሰሎንቄ ጎሺ እን ሻሞጝ}²ሃጶቅሲያ እየው ከይሁኔን ጉዋዩዬ ሹ ጮል ሃጎሺያባ ባሪዮ ናንዳካ እየው። ³ዋድማ እን ጉዋዩ ኣይኬ እምነቱጝ፤ ናሺማ እን ጉዋዩ ኩንኬ ዻቾዬ ቃቦ ሹቃ እን ጉዩ ኣኔንኬ ኢየሱስ ክርስቶስ ታቺ እን ጉዋዩዬ ቁዋቅት እን ጉዋዩ ጌቶጝ ሹ ጮል ሃቃቢያባ ከኦካ ሌሜንካ ኣምላክ ጉዋዩዬ ሹቡጌን ጉዋዩዬ።⁴ጪኒጌን ጊታይ ጉዋዩ ናሺዬኬ ባሪዮጝ ዮ፤ እን እሺ እድዬ እየውጝ ሃእባጃያ፤ ⁵ናንዳካኦ ክያጃ ሹቃ እን ጉዋዩ ኩኔ ሃሚን ጉዩጝ ሃኬ ቁዋቅትዬ ከመንፈስ ቅዱሴ ከኦኬ እባጄን ጁዋኑዬ ዬ ማርኬ ክያጃጵኔን። ፕር ሃሺጛ ናንዳካ እየውያጝ ከኦካ ጫቃን ጉዩ ሃቆብቴ እያኑጝ የእባጃያ።⁶እየው የሙኒናያ ኡዋዌ ታቺ እኔ፤ ኣይኒን ጋሎ ቁዋቃ ሄክሺኒን እየውጝ የቦዋያ ክያጃ ከዋዛካ መንፈስ ቅዱስ። ⁷ከእን ናሹጝኬ ይንዻ ከኦካ ውር ጊታይ ኣኔን መቄዲያዬ ኣካይያዬ የማቲቴያ ሄክንሶ ባሺ።⁸ክያጃካ ታቺ እን ማርኬ እን ቱሌኬ ኦጉዩዬ ዋይኔ ከመቄዶንያዬ ኣካይያጵኔኔ እምነት እን ጉዩ ኣኔንኬ ባሪዮጝ እባጄና ኦካ ራቅ ፓይላ፤ ዬ ኡዋው ኦካ ክያጃጝ ኦኬ ክየምጵንዻ ሃሳወን ዎሺሽኬን ኡዋው። ⁹የቦቴኬ ቦወን ኬና ኣኔን እያኔ ኣምላክ እን ኣይ እያይ ከኣኩሉክ ዋድምሼን ከሃምካ ኦግታይ ኣይኬ ኦካ ባሪዮ ሹኑኩጝ የሻማ እያን የዋክቶጝ እንግንዻ ሃሳውባ፤ ¹⁰ፕርዻ እንካ ቲትኬ ኦካ ኣርሼኔ ከውዋ እን ኩንኬ ፎላ ዾዮኬ፣ ከኦካ ማኒት እንካ ኩዋውጝ የሻማ እያን ከካሊቴ ኢየሱስ እንካ ዻዓሺ ኡዋውጝ ሃሳውባ።

Chapter 2

¹ጪኒጌን ናኒ ዮ፤ ሃፓይንቴ ኦጉዩጝ ማሬ ናንዳካ ማም እያይ ኣዬኑጝ እየውዻ የእባጃያ። ²ከእያይ የእባጅቶጝ ከኦካ ሌሜንካ ይጝ ከኦከ ፊልጵስዩስ ሃጌያ ጋሎዬ ሃዳርጊናያ፤ ኣይባዬ ኖኩማ ታቺ ሄክሺኒን ኡዋውጝ ካሜይቴ እየው ክያጃ ሹቃካ ባሪዮጝ ሃጌያያ ሾያሞ ከኣምላክ።³ይሁኔን እንካ ሻምቶጝ ማርኬ ኦኬ ጊያምሺኔን ወይ ማርኬ ቃቦ ጋራዬን ወይ ማር እንካ ዎሽቴኔን። ⁴ኣይባዬ ክያጃ ሹቃ ከኤልቅሞ ቦወን ከእያይ ባሪዮ ሻሜ እየው ሄካዬ ኮሟጝ ሃማቲያ ውሬ ሃሃሳውናባ። ሃሻምቴ ይንዻጝ እን ሻን ጉዋዩ ቃቢዮጝ ሃናንዳካ ባሪዮ ዬ ሃሺጛ ናንዳካ ዋዝንሲዬኔን።⁵ካማርቴ ክያጃ ሾሮ ክየምጵንዻ ሃሳወኑጝ ወይ [ሃሺጛ ናንዳካ ኦኬ ጉዋዩ] ጅጜኔ ሃማርቴ ውር ጊታይ ኣይካ ሙኒኔን ኣዬኑጝ የእባጃያ፤ ናንዳካ ይንዻ ይንዳ ባሪዮ ሃማኝ ጉዋዩ። ⁶ኣይኒን ከኦጉዩጝ ኣይኒን ከኦካ ውር እንቃጝ፣ ሃዎሻኬን ጎቢንታ እን ጌዬኬ ኦካ ውሩጝ። ከእያይ ሃኣይቴ ሐዋርያካ ክርስቶሱጝ ዋቲ ሃማቲቴያ እየው ኦኬ ዴጩጉ።⁷ኣይባዬ ከእያይ ጁዋኔ ሹሹምቢዬ ውዋጝ ኡዋዻ ሃዋካ ጆላያ ከኦካ ጫቃን ጉዩ ከሹቃት። ⁸ማር ክያጃ ሹቃካ ባሪዮጵኔኔ ካካሺቴ እየው ዻቆ ጉዋዩዻጝ ሌይ ሃምካ ዋዝንሲዬ ኡዋውጝ የኣያ ጊታኬና ኬና ናሺዬ። ⁹ጪኒጌን ናኒ ዮ፤ የጶቅሲያባ ኦኬ ኣሽክዬን ጉዋዩዬ ዻቾ ጉዋዩዬ፤ ካማርቴ ውር ክየምጵንዻ ኦኬ ዴጩጉ ኣይሼኔ ሃኣሽክና ከምክሬ ሹሼ ሃሜይሺቴያ እየው ክያጃ ሹቃ።¹⁰ሃኣንቴባ ከኦካ ጫቃንካ ጊታይ ኤርሜንኬ እየወ ሃሻማ እያን ሃቆብቴኬ ይሁኔኔ፣ ከጫንቃል ኣዬኔ ፕርዻ ዻባሞ ኣኔኬኔ እየውዻ ባሪዮዻ የኣያ ማኝ። ¹¹ሹኔ ከእያይ ኣይሼ ሃንታ ኔኑጝ ኡዋዻ ናንዳካ እየው ክየም ክየም ሃኣይቴ እያኑጝ የእባጃያዬ፤ ¹²ናንዳካ ጊታይ ሺውሼ ሃምካ መንግስት ኔኒዬ ጎቢንታ ኔኒዬ ከቆብቴ ከእያይ ካሁሉኩሼ ባሪዮጝ ሃቁዋቅትሺሻያ እየው።¹³ክያጃ ባሪዮ እን የዋይቴኬ ኦጉዋዩጝ ከሹ እን የናሺቶጝ፣ ከኦካ ጊታይ ኤርሜንኬ እየው ከኣኩሉክ ከእያይካ ኣሽክዮጝ ኬካ ክያጃካ ባሪዮ ዬ ናንዳካጝ የማርቴ ከክያጃካ ውር ሻሜ ናሺቴኑጝ ሃቃጪቴኬኔ ሃጎሺያባ ባሪዮ።¹⁴14 ጪኒጌን ናኒ ዮ፤ ጊታይ ኣኔንኬ ኢየሱስ ክርስቶሴ ጌዬኬ ይሁዳጝ የሙኒናያ ቶኦ ጊታይካ ባሪዮጝ፤ ጊታይ ከእያይ ጌዬኬ ኦካ ውርካ አይሁድ ጋሎጝ እየውዻ ከኦካ ውራን ጊታይ ጉዩጝ የጌያያ ጋሎ። ¹⁵እንግን ኒሻ ኢየሱስ ታቺ እኔ ውርካ ቶካ ባሪዮዋኔ፤ ዋኬያ ኡዋዻ፤ ካኒ ዋዝንሲኬን ባሪዮዻ፤ ማቲያ ጋልካ ውርካ ውር ፓይላዻ፤ ¹⁶ይንዻ ካባይሾጝ ካምርቴ ኣሕዛብ ሜይሼኑጝ ሃካ ሃርጊኔን፤ ከዴንታ ይንዻ ፑኡሺሼ እንግን ኤታጋን ሴሶ ሹ ጮሌ ፓይሼባ ሌይ ሃምካ ቱንሱጝ። ማኒትዻ ኩንሼያ እንግን ሄክንሶ ኣኔኬኔ። {ፎሽካዽዬንካ ጳውሎስ እን ኣኔ ናንዳካ ውርካ ተሰሎንቄ ቶዬኑጝ}¹⁷ኣይባዬ ጪኒጌን ናኒ ዮ፤ ኡዋው ማርኬ ሻን ጉዋዩዬኔ ናንዳካ ሹ ጩዋማ ካላልሜንኬ ኦጉዩጝ፣ ከእን ናሹጝኬ እየው ፎሽካዽዬን ታቺ እኑጝ ሃዎሻያ ማሪ ጉዩ ቶዬን። ¹⁸ሃዎሻያ ሃሚን ጉዩ ፓይኔን፤ ሳጎዻ ኣን ጳውሎስ ሃታምያ ሹ ጁዋኑ፤ ኣይባዬ እጁጝ ኡፑሺሽ ኡዋወ። ¹⁹ኢየሱስ ታቺ እን ጉዋዩ ኩናያጝ ከኦካ ሌሜን ኔኒ ሃኒን ካኣይ ቃቦ ሹቃ ጉዋዩጝ ወይ ካኣይ ዋዛ ጉዋዩጝ ወይ ካኣይ ኣክሊል ጉዋዩጝ? ማር እየወኒ? ²⁰ከኣኩሉክ የኣያ ጎቢንታ ጉዋዩዬ ዋዛ ጉዋዩዬ።

Chapter 3

¹ዬ ናንዳካጝ ሃማርቴ ዶንሺዬኑጝ ናንዳካ ሹ ጩዋማ ከኦካ ኣቴና ኡዋጵን ኡዋጵን ሺዽዬን ማቲ ሹቃዬ ጌዬና። ²ከኦካ እምነት ጉዩ ከሌምሲ እየወ ካቁዋቅትሽ እየወ ጪኔ ጉዋዩዬ ከዋድማካ ክርስቶስ እን ከኡዋው ኣይ ውርካ ዋድማካ ባሪዮጝ ሃይዕሲቴያ እየው ጢሞቴዎስ፤ ³ይንዻ ከፓታና ይጝ ውር ክየምጵንዻ ካማር ሪጊሺኔኔ ጊያ። ኡዋዻ ከእያይ ጋጁጜ ኡዋው ናንዳካ ክያጃጙጝ ኣይን እየውዻ የእባጃያ⁴ከኣኩሉክ ከሹዋን ጊታባ ሃኣይቴኬ እየውጝ ካጌይቴ ጋሎጝ ሃኣኔን እየው ይሪይሪ ሜይሼን፤ ከእያይ የእባጅቴዻጝ ፕር ማቲያ እያይ። ⁵ዬ ከሹ እን የማርቴ ኦኬ ክየምጵንዻ ዶንሺዬኑጝ ናንዳካ እምነት ጉዩ እባጄን ሃይዕሲያ፤ ሃሻሜ እንዻ ሃሺጚ ካ እንካ ፓታኒኔኑጝ ፓቲንሲ እየወ ሃሺጚ ዻቾ ጉዋዩ ፓይላ ሺዽያ ማም እያይኔ ጊያ። {ክያጃ ሹቃ እን ጢሞቴዎስ ቦኩኖጝ}} ⁶ዬ ጋን ጢሞቴዎስ ኩንኬ ሃሚን ጉዩ ዮጝ ጉዋዩዬ ናንዳካ እምነት ጉዩዬ ናንዳካ ናሺማ ጉዩዬ ዋይሺሻ ኡዋው ሃሳዋ ባሺ። ፕርዻ ሹ ጮል የጶቅሲቴ ኡዋው ከሹቃዬ ከእያይ ኡዋው ሃፎሽካዽቴ እየው ቶዬኑጝ እየውዻ የፎሽካዽቴ ኡዋው ቶዬኑጝ ሜይሼያ ኡዋው። ⁷ዬ ጪኒጌን ናኒ ዮ፤ ከጫንቅዬን ጉዋዩዬ ከጋሎ ጉዋዩዬ ፓይላ ከናንዳካ እምነት ጉዩ ሌምሲያ ኡዋው ከእየው።⁸ናንዳካጝ የቁዋቅትሼ ጎርቴኬ ታቺ እኑጝ ከኣኩሉክ ጋን ሃቆባባ ከዻቆ። ⁹ከእየው ናንዳካ ዋዛ እን ሃጌይቴ ኦካ ሌሜንካ ኣምላኩጝ ፓይላ ናንዳካ ባሪዮ ሃቻሊያ ጎሺ ኬና ኣይ እያን ሻምሼን? ¹⁰ካቶይቴ እየው እንቃዬ ካቋቁቴ እምነት እን ጉዩ ጆጊ ከምክሬ ሹሼ ሃቁዋቅትሻዬ ሃይሁናባ ካሎን።¹¹ኣይን ካንዻጝ ኣምላክ ጉዋዩዬ ሹኔ ጉዋዩዬ፣ ኢየሱስ ክርስቶስ ታቺ እን ጉዋዩዻ ካፓይንቴ ሃሚን ጉዩጝ ካኣሽክሼባ ኡዋው ጉዋር ጉዋዩ። ¹²ከእያይ ኡዋው ሃናሺቴ እየውጝ ፓይላ ናሺማ እን ጉዩ የኣይቴኬ ጋጜ ናሺማ እንጉዩ የኣይቴኬ ውር እንቃዻ ታቺ እን ካጁዋንትሺሼባ እየው፤ ካሺዕሺሼባ እየው። ¹³ኢየሱስ ክርስቶስ ታቺ እን ጉዋዩጝ ከሹ እን ኩኔኬ ውርካ ይሁኔን ፓይላጝ ከኦካ ሌሜንካ ኣምላክ ጉዋዩዬ ሹኔ ጉዋዬዬ ኦይድ ጊታኬና ማር ዻብሾ ኣኔኔ ከማቲ ውርካ ይሁኔኔ ከጌይንቶጝ ካሻምባ ሻን ጉዩ ጫንቃል።

Chapter 4

¹ከእን ሺዺዻካ ጪኒጌን ናኒ ዮ፤ ናንዳካ ባሪዮ ዋዝንሲዬን የሻማ እያን ቆቤን ካሁሉኩሼ እየውጝ ሃእርርሲያያ እየው፤ ከኣኩሉዻ የኣኒና እያይ ቆቤን። ናንዳካጝ ኣዬዻ ከታቺ እን ከኢየሱስ ከእን ሃይሁንቴ እየወ ከእን ሃክሊቴ እየወ ከዴንታ ኬና ሳጊኬ ኦካ ይጝ ከይቄንኬ ይጜ ጊያ። ²ከጌጳሞካ ኢየሱስ ታቺ እን ሃኣይቴ እየው ኤርጎ ኬና ኣኔን እያኑጝ የእባጃያ።³ክያጃካ ባሪዮ ከጌይኬ ኦካ ኩጳሞ ዹኬ ከይወንባዬ ጊያ፤ ⁴ፕርዻ ውር ክየም ክየም ከሩዋ ኔኒ ካእባጅ እንካ ጎሜኬ ይሁኔኔ ጎቢንታዬ ጊያ፤ ⁵ይንዻ ከኣሕዛብ ጊታይ ማር ባሪዮ እባጄኑጝ ካማርኬ ኣርግማካ ኣሩጝ ኣዬን። ⁶ውር ክየምጵንዻ ካማርኬ ኦግታጝ ሳጊዬ ጪኔ ቱዋኔን፤ ናንዳካኦ ከእያይ ሃሜይቴ እየው ከኦካ ሌሜንካ ይጜ ሃኣጅሺሽቴ እየውጝ ታቺ እን ከሴሲ ጊታጝ ኣኔን እያጝ ከጊታይ ኣሽኪ ቡልሼባ ባጃ፤⁷ባሪዮ ካዋካ ጆልኬ ይሁኔኔ ዬ ካኒ ሺውሼኬን ኡዋው ኦኬ ጋራ። ⁸ኣኪ ውር እን ቦዊ ክሊማጜ ማር ናሺዬኑጝ፣ እን ቦውዮጝ ሃባሪዮ እን ኣይ እየው መንፈስ ቅዱስ ዬ ማር ውሬን።⁹ናንዳካ እን ጪኒጌንካ ጋጝ ካናሺዬ ጋጙጝ ውር ክየምጵንዻ ካቶኩሼ እየው ዎሺሽኬን፤ ናንዳካኦ እየው ከናሺቴ ጋጙጝ የእርርያያ እየው ኤታጋን ከኦካ ባሪዮ። ¹⁰ከጪኒጌን ጊታይ ጉዋዩ ጌዬን መቄዲንያ ፓይላ የናሺቶጝ ሃኬና ጊባጄ፤ ኣይባዬ ጪኒጌን ናኒ ዮ፤ ከኦካ እን ሳጊኬ ኦጙጝ ከፓይሺቴ ሌሜኑጝ ሃክሊያ እየውባ። ¹¹ከሌሜንካ ይጝ ከእያይ ሃሜይቴ እየውጝ ኣሽኪባ ከቡዋ ጉዩ፤ ቆቢባ ሹይ፤ ሻሚባ ኦካ ክያጃ ጉዩጵን። ¹²ይንዻ ቆቤን ጉዩ እንካ ሹ ጮሉጝ ከኦካ ውር ጊታይ ኣኔን ሹኑኩጝ ካጎቢሲዬ እየወ ከማርቴ ውር ክየምጵንዻ ኦኬ ዴጩጉ ማቲሼኔ ጊያ። {እንቃ ኩኔንካ ታቺ እን}¹³ጪኒጌን ናኒ ዮ፤ ከማርቴ ውር ጊታይ ራጲ እባጄኔ ከሺዽቶጝ ሃዎሻኬን፤ ፕርዻ ከሞይካዽቴ ከውር ጊታኮኑጝ ማር ቃቦ ሹቃ ኣኔኑጝ ሃዎሻኬን። ¹⁴ከእያይ ኢየሱስ ኣርሼዬ ከእያይ ናሹጜዬ ሃኣምኒያያጝ፤ ጊታይ ኣይኬ ኢየሱሴ ራጱጝ ባሪዮ ቦኩኔባ እንግን ከእሺ እያጝ። ¹⁵እን ሃሜይቴ እየው ከክያጃካ ታቺ እኑጝ ሃይዕጝ፤ ኡዋው ሃኣንቴባ ከዻቆዬ ሌይ ሃም ታቺ እን ካኩዋዎጝ ሃኣያ ጊታይካ ሺዺ ሃሌማኬን ጊታይ ራጱጝ፤¹⁶ኣይን ታቺ እንዻ ከኤርጎ ታቺ፣ ከናቅድካ ታቺካ ውርካ ኤርጎዬ ከናቅድካ ውርካ ኤርጎካ ባሪዮዬ ጎቤንባ ከፎላ ዾዮኬ። ጊታይ ኣርሺኬ ክርስቶስዻ ሌሜ ናሹጝጓ። ¹⁷ከኦይን ጩዋ እን ኡዋው ሃሺዽቶጝ፣ ካቆብቴኬ ዻቆጝ ከታቺ እን ፑጉ ክያኒ ቦወን ቦሼባ ኡዋው ከእንግን ሉፍ ክያኒ፤ ከይንዻ ቦን ጮል ሃኣያባ ከታቺ እን ከጋጝ። ¹⁸ዬ ሌምሲባ ጋጝ ከክያጃጝ።

Chapter 5

¹1ጪኒጌን ናኒ ዮ፤ ካቶኩሼ እየው ናንዳካ ቦናኔ ናንዳካ ትጌሻኔ ዎሺሽኬን ኣን። ²ናንዳካኦ ጓርጉ ከእያይ ኩኔኬ ምክሩጝ ሹካ ታቺ እንዻ ካኩዋወ እያይኑጝ ኣይን እየውዻ የእባጃያ ከእንካ ሁሉኩሾጝ። ³ውር ሺጝ፣ ሃሹቃዬ ባይሼንያጝ፣ እሲማ ከእያይ ጎሜ ሃኣጚ ኡሩኬኑጝ ካዮ ኩንሼባ እየው እያይ ሉጉድ፤ ክየምጵንዻ ዻቅኬን።⁴ዬ እየው፣ ጪኒጌን ናኒ ዮ፤ ሹ ይን ካቃሲዬ እየው ከጓርጉጝ የማራ ድሙጉ ክያኒዬን፤ ⁵እየው ፓይላ የኣያ ሃንታካ ኦሜሌል፣ የኣያ ሃንታካ ሹሽዻ። ኡዋው ሃማሬኬ ኦካ ውርካ ምክሬን ወይ ኦካ ድሙጉዬን፤ ⁶ኣኪ ካጬዬንባ፤ ካኡዋሩጝ ኡዋው ኤታጌን ዬ ካማርኬ ውር ዶክ ጊታይ ራጲ ማቲዬን። ⁷ጊታይ ራጱጝ ራጳ ከምክር፤ ጊታይ ጮይዻ ጮይባ ከምክር።⁸ዬ ኡዋው ናንዳካጝ ሃኣይቴ ውርካ ሹሹጝ፣ ሃክማ እምነቴ ናሺማዬ [ከጥሩሬ]፣ ቃቦ እንካ ባይሼንዻ ሃሻማኬ ኦይንካ እሽኪ ሹቦዬ ከኡዋው ኤታጋን ኡዋሩጜን ካቆቢባ፤ ⁹ባይሼንካ ባሪዮ ካጌይኬ ታካ ኢየሱስ ክርስቶስ ታቺ እን ጉዋዩዬ ጊያ ዬ ቱምሼ ናንዳካ ማኒቴ ካኒ ኣጁጝኬን ኡዋው። ¹⁰ካጬዬኑጝ ካራጱጝ ካቆብቴኬ እሺ ከዻቆጝ እሺ ኣርሻ ናንዳካ ኡዋው። ¹¹ዬ ከኣኩሉክ ከእያይ ጋን ከሻምቶጝ ፓይላ ሌምሲባ ጋጝ ክየም ካሌምሲባ ኑዋ። {ክሊማ እንካ ቱንሱጝ}¹²ኣኪ ጪኒጌን ናኒ ዮ፤ ከኦካ ጫቃን ጉዩ ጊታይ ኣሽክዬን ከቁዋቅቱጝ፣ ከታቺ እንዻ ጊታይ ኣይኬ ኦጉዩ ዼጌ ጊታይ ኣይ ውርካ ክሊማ ጉዩዬ ከጎቢቶጝ ሃይሁና እየውባ፤ ¹³ናንዳካ ዋድማ ጊዬይዻ ጎቢባ እንግን ካሎን ከናሺማ፤ ቆቢባ ከጋጝዻ ከሹቃ። ¹⁴ጪኒጌን ናኒ ዮ፤ ሃክሊያባ እየው ይዕጝ፤ ጎሪባ ጊታይ ማር ዋድማ ኣኔኑጝ፤ ሾይንሺባ ጊታይ ኣይ ሪጎጝ፤ ኬልሺባ ጊታይ ዻቹጝ፤ ዶንሺቴባ ውር ፓይላ። ውር ክየምጵንዻ ከኦካ ባልካ ኦኬ ጋራ ካማር ኦኬ ጋራ ዋሼኔ ኣጅቴባ፤ ኣይባዬ ኣይኒን ናንዳካ እየውጝ ከጋጙጝ ኣይኒን ከውር እንቃጝ ኦይን ኣይ ሹቃ ሻምሼን ሻሚባ ሹ ጮል¹⁵ውር ክየምጵንዻ ከኦካ ባልካ ኦኬ ጋራ ካማር ኦኬ ጋራ ዋሼኔ ኣጅቴባ፤ ኣይባዬ ኣይኒን ናንዳካ እየውጝ ከጋጙጝ ኣይኒን ከውር እንቃጝ ኦይን ኣይ ሹቃ ሻምሼን ሻሚባ ሹ ጮል። ¹⁶ዋዝንዽባ ሹ ጮል፤ ¹⁷ኦይዲ ቃጪቴኔ ይወንባ፤ ¹⁸ኣይኒን ከዴንታ ኬና ኣኔን እያኑጝ ጎሺባ፤ ክያጃካ ባሪዮ ከኢየሱስ ክርስቶስ ናንዳካ እየው ሃእኔ።¹⁹ኦይዲ ጉካ መንፈስ ካይሲቴን፤ ²⁰ኦይዲ ሃሳዋ ጊታይ ውርካ ቶካ ባሪዮ ሃሳወ ቦውቴን፤ ²¹ፓቲሺባ ኦኬ ፓይላ፤ ጎሚባ እን ኣይ ሹቃጝ፤ ²²ከሃይነትካ ኦኬ ጋራ ኬና ኣኔን እያንዻ ፓይባ ዹክ።²³ኣምላክ እንካ ሹቃጝ ካቃድሲባ [ሁለንተና] ጉዩ፤ መንፈስ ጉዩ፣ ናፒሲ ጉዩዬ ኣሩጝ ጉዩዬ ከሹካጝ ኢየሱስ ክርስቶስ ታቺ እን ጉዋዩ ኩኖጝ ካማር ዻብሾ ኣኔኔ ካካሊባ። ²⁴እን ሺው እየው ሃኬና ጌርምኔ፤ እሺዻ ሻምባ።²⁵ጪኒጌን ናኒ ዮ፤ ፕር ይወንባ ናንዳካ ኡዋው። ²⁶ጪኒጌን ናኒ ፓይላ ከሹንቅኔን ኬና ይሁሺኔ ቦውባ ሆፎ ጊዬይ። ²⁷ሜርሜሩጝ ካኮሜ ኦካ ጪኒጊን ፓይላጝ ሃኤልቅምሼንያ እየው ከታቺ እን። ²⁸ኣይኔንካ ኢየሱስ ክርስቶስ ታቺ እን ጉዋዩጝ ካኣይኬ እየው።

2 Thessalonians

Chapter 1

¹ከጳውሎስ፣ ከሲላሴ ከጢሞቴዎሴ፤ ጊታይ ኣይካ ባሪዮ ሹኔ ጉዋዩዬ ከታቺ እንዻ ከኢየሱስ ክርስቶሱጝ፣ ናንዳካ ቶኦካ ይሁኔን እንካ ውርካ ተሰሎንቄ፤ ²ከባሪዮ ሹኔ፣ ከኢየሱስ ክርስቶስ ታቺ እንዻ ኣይኔኔ ሆፎዬ ካኣይሼባ እየው። {ይሁኔካ ጎሺዬ ካኦኬ ይሁኔኔ}³ጪኒጌን ናኒ ዮ፤ እምነት ጉዩ ከእን ጌጳዽዬ ኩዬ ይሪይሪዬ ከጋጝ ናሺዬን ጉዩ ከእን ሻብምኔ ኩኖጝ ናንዳካ እየው ሹ ጮል ባሪዮ ጎሺዬን ጉዋዩ ኣኔባ። ⁴ዬ ከዋክኔን እን ሄክሺ እየው ጋሎዬ ፓይላ ከቁዋቅትሼን ጉዩ፣ ኣይኒን ኡዋውጝ ናንዳካ ኦኬ ዶንሺዬን ጉዩዬ ናንዳካ እምነት ጉዩዬ ሃቃይያባ ከታካ ቶኦካ ይሁኔንካ ባሪዮ። ⁵ይን ፓይላ ኣዬ ኮምሺኔን ልኪ እንካ ባሪዮጝ ሃኬናካ ዹዋልሺንቴ፤ እን ናሹጝኬ እንዻ ናንዳካ ጊታይ ጌይ ጋሎጝ የማቲያ ጊታይካ ሄክሽ ሃምካ መንግስትካ ባሪዮዬ ኳማ እየው።⁶ከእን ባሪዮ ኣዬ ጫንቃሉጝ ናንዳካ ጊታይካ ሄክሺሼ እየው ጋሎጝ ካሺሼ እንግን ጋሎ፤ ⁷ናንዳካ ጊታይ ጌይ ጋሎጝ ኣይኒን ናንዳካ እየውጝ ፕር ኣይኒን ናንዳካ ኡዋውጝ ኣይባ ኡዋው ኡሲ ቦወን። ይን ካኣዮጝ ሃኬ ሹ እጝ ኢየሱስ ታቺ እን ከጉ ኬና ላሉጚ ካዹዋልሺኔ ከቁዋቃንካ ውርካ ኤርጎ ከፎላ ዾዮኩጝ። ⁸ከሹ እን ጊታይ ማር ባሪዮ እባጄኔ ጊታይ ማር ናንዳካ ክያጃ ሹቃካ ኢየሱስ ታቺ እን ጉዋዩ ዋይሺኔኑጝ ቡልሼባ ባጃ።

⁹እንግንዻ ከኦካ ሌሜንካ ታቺ እኔ ከቁዋቅትካ ጎቢንታ ኔኒዬ ቡሌ ቃጥባ ከካይዬን እንካ ቦን ጮሉጝ፤ ¹⁰ጊታይካ ቃጥዬዻ ከኦካ ውር ጊታይካ ይሁኔን ካጎቢዬዬ ከኦካ ጊታይ ኣምኒ ፓይላ ከእንካ ኩዋዌ ዻዹጝኔኑጝ ማቲባ ከሹ እን፤ እየውዻ የኣያኬ ኦካ ጫቃንካ ጊታይ ኣምኒ፤ የናሺያያ ማኝ ኣዬን ጉዋዩዬ።¹¹ሃቃቢና ይጜ ኣምላክ ጉዋዩ ሻም እያይ ሄክሼ እየው ሃምካ ሺውኔን ኔኒዬ ካኮሜ እየውጝ፣ ኦኬ ሹቃ ኣሽክዬ ኣርግማ እን ጉዩ እኔዬ ከዋድማ እን ጉዩ ኣይኬ እምነቴ ፓይላ ከእያይ ሃቶኩሼ እየው ከቁዋቅቲ ኔኑጝ ሹ ጮል ሃይሁናባ ናንዳካ እየው። ¹²ፕርዻ ኬካ ኣምላክ ጉዋዩዬ ኬካ ኣይኔንካ ኢየሱስ ክርስቶስ ታቺ እኔ ሮጝካ ኢየሱስ ታቺ እን ጉዋዩጝ ከጎቢዬኬ ኦጉዩዬ እየውዻ ከጎቢህንቴ ከእሹጝ ሃይሁና ይዕጝ።

Chapter 2

¹ጪኒጌን ናኒ ዮ፤ ናንዳካ ኩኔንካ ኢየሱስ ክርስቶስ ታቺ እን ጉዋዩ ናንዳካ እን ካፑጪቴ ሃሚን ኔኒዬ ሃይሁናባ እየው ይዕጝ፤ ²ከዹዋልሺኔንካ መንፈስ ወይ ከክያጃ ወይ ከሜርሜር እን ይዕሲዬኬ ኦጝ ጉዋዩጝ የሺጛ ሹካ ታቺ እን ሄክሻያዬ ይሪካ ኦይድኬ ሹቦ ጉዩ ሪግሺኔን፤ ኦይዲ ቴርጋዺቴንዻ።³ውር ክየምጵንዻ ካማር እየው ከጉዋር ኬና ኣኔን እያን ቱዋኔን፤ ካኒ ሌምሼ ቲትኬን ሴሶዬ፣ ካኒ ዹዋልሼንኬ ውርካ ሴሶ እን ጋጁጝሼ ካዮዬ ሹ እን ኩንኬኔ። ⁴እሺዻ ከእን ሺጜ ኣምላኬ ከኦግታይ ይሁኔዬ ፓይላ ሳጊ እን ሻሚ እሺ ኤምኑ ዼግዼጉጝ ሃኬና ኣይካ ኖኩማ እሺዻ ኡፍ ኦካ ቶኦካ ባሪዮዬ፣ ሺጝ ኣን ሃኣይ ኣምላኬ ሃሳውሺሽባ ኬራፍ።⁵ከሹዋን ጊታባ ሃኣኒንቴ ከእየውጝ ከእያይ ሃሜይቴ እየው ኦግታጙጝ ጶቅሜንኬኒ ኦጉዩ? ⁶ካዹዋልሺኔ ከሹ ኔኑጝ ዬ ጋን ካዻያ ኦውጝ የእባጃያ። ⁷ኦካ ድኬንካ ሴሶ ኣይኒን ጋኑጝ ኣኔን ኣሽክዬን፤ ኣይባዬ ይን ካኣዮጝ እንካ ሃርጊኖጝ ሃሌይ ሃምካ ቡሌኬ ኦካ ጉዋርጵን።⁸ከኦይን ጩዋ ኢየሱስ ታቺ እን ከኡሲካ ቶግ እንካ ቡሌዬ ከጎቢንታካ ኩኔንዻ ዹዋልሼንባ ውርካ ሴሶ እንካ ካይሲ ካሎኑጝ። ⁹ኩኔንካ ውርካ ሴሶ ኣዬ እን ኣዬኬ ታካ እጁጙጝ፣ ይንዻ ኣይባ ከሹቃ ጊታይካ ሾሮዬ ከኦኬ ዹዋልሺኔኔ ከኦኬ ሹቃሹቃ ጊታይኔ ፓይላ፤ ¹⁰ፕርዻ ካባይሾጝ ከእን ማር እን ኣይ ኣኩሉክ ናሺዬኑጝ እንካ ቱዋን ውር ጊታይካ ካይዩጝ ኩንባ ከዋድማካ ኦኬ ጋራ ጊታኬና ኣይ ዋናዋና።¹¹ከክያጃ እንዻ ካጋምኒዬ ባሪዮ ከሾሮጝ ይዕሲሼባ እንግን ኦግታይካ ጊያምሺሽ፤ ¹²ይንዻ ካኣዮጝ ጊታይ ማር ኣኩሉክ እን ኣምኒዬን ኣይባዬ ከጊታይ ዋዝንዺ ከኦኬ ጋራጝ ፓይላ ሃእንካ ኮምሼ እንግኑጝ። {ቁዋቅትሺዬ ጎርባ}¹³ጪኒጌን ጊታይ ናሺዬኬ ታቺ እን ዮ፤ ዬ ኡዋው ሹ ጮል ካጎሺቴ ባሪዮ ናንዳካ እየውጝ ሁሉኩሴ ኡዋባ። ናንዳካኦ ባሪዮ ከእየው ካርሲኬ ሌሜኔ ቃድሲ እየው ከመንፈሴ የኣምኒያ ከኣኩሉዻዬ ከባይሽቶጝ እድያ እየው። ¹⁴ካኣይቴ ጊታኬናካ ካሺምንቴ ጎቢንታካ ኢየሱስ ክርስቶስ ታቺ እን ጉዋዩጝ ሹዋ እየው ከታካ ክያጃ ሹቃ ጉዋዩ። ¹⁵ኣኪ ጪኒጌን ናኒ ዮ፤ ቁዋቅትሺዬ ጎርባ፤ ኣይኒን ከካት ጉዋዩጝ ኣይኒን ከሜርሜር ጉዋዩጝ እርሮ እን ሃሳስክቴ እየውጝ ጎሚባ ሹቃ።¹⁶16 ፕርዻ እሺ ኢየሱስ ክርስቶስ ታቺ እን ጉዋዩጝ እን ናሺ ኡዋወ ባሪዮ ሹኔ ጉዋይ እን ቦን ጮል ኣይ ኡዋው ኣይኔኔ ሌምሲ ኡዋወ ኣይ ኡዋው ቃቦ ሹቃጝ፣ ¹⁷ሌምሲ ሻን ጉዩዻጝ፤ ከዋድማ ሹቃዬ ክያጃዬ ፓይላ ካቁዋቅትሽ እየውባ።

Chapter 3

¹ከእን ሺዺካ ጪኒጌን ናኒ ዮ፤ ከእያይ ኣዬኬ ታይ ጉዩጝ ክያጃካ ታቺ እን ካላሊዬ ይሪካዬ ካጎቢዮጝ ይሁሼን ኡዋባ፤ ²ፕርዻ ውር ፓይላ ኣኔ እምነትያጝ ካማሬ ኣዬኑጝ ካባይሽቴ ከኦካ ውርካ ሴሶዬ ጋራኑጝ ይሁሼን ኡዋባ። ³ዬ ባሪዮ ሃሹቃ፤ እሺዻ ቁዋቅትሺሽባ እየው፤ ዻው እየውባ ከኦካ ኦኬ ጋራዻ።⁴እን ኡዋው ሃሜይቴ እየውጝ ጋን የኣሽክያያ ከሻምቴ ከታካ ሌሜንዻ ሃኤርምናባ ከታቺ እን። ⁵ታቺ እን ካእያንሼባ ሻን ጉዋዩ ሃምካ ናሺማካ ባሪዮዬ ሃምካ ቁዋቅትካ ክርስቶሴ። {ዋድማ ኦይዴን ካማሬ ሁሉኩሼኑጝ ኣጅሺሼን እን ጋይኖጝ}⁶ጪኒጌን ናኒ ዮ፤ ከኦካ ውር ጊታይ ማር ዋድማ ኣኔኔ ጪኒጊን ጊታይ ቦውኬ ኦጉዋዩ እርሮዬ ማር ሹቃ ሻሜኑጝ ከኦግዬይ ከፓይቴ ዹኩጝ ከሮጝካ ኢየሱስ ክርስቶስ ታቺ እን ሃሜይቴ እየውባ፤ ⁷ሻም እያን ካዻዬ ሙኒኔን ጉዋዩጝ ኣይን እየው የእባጃያዬ። ከሹ እን ሃኣኒንቴ ከእየውጝ ሃካና ኣያኬ ውር ጊታኬና ማር ዋድማ ኣኔን፤ ⁸ፕርዻ ሃካና ኣማኬን ባላሻካ ውር ክየምጵንዻ ማም እያይ፤ ኣይባዬ ከኦጉዩ ካማርሺቴ ውር ክየምጵንዻ ኦኬ ዴጩጉ ማቲሼኔ ከምክሬ ሹሼ ሃዻቻዬ ሃኣኒና ኣሽክዬን፤ ⁹ሃሻምቴ ይኑጝ ሃሺጛ ከዻይቴ ሙኒኔን ጉዩዬ ጊያ ዬ ኦይካ ዎሺሽ ኡዋው ከኦጉዩ ጌዬን ማርኬ ኦኮኑጝ ሃማርቴ ጌጳሞ ኣኔኔን።¹⁰ከሹዋን ጊታይ ሃኣኒንቴ ከእየው፣ ሃሺጛ ካጝ ማር ኣሽክዬን ናሺዬን ካማር ኣሜኔ ሃሜይሺቴያ እየው እዕጝ። ¹¹ከኦጉዩ ውር ክየም ክየም ማሬ ዋድማ ኣኔኑግ ሃዋያያ፤ እንግንዻ ሃጊታኬና ማር ዋድማ ኣኔኔ ሾሪዬ ሁሊኬጆል ኦካ ክያጃ ውር። ¹²ውር ጊታይ ኣኔን እያይ ካቁዋቅትሻ ጋሽክዬ ዋድማ ጊዬዩዬ ካጋሜ ባላሻ ጊዬዩጝ ከሮጝካ ኢየሱስ ክርስቶስ ታቺ እን ሃሜይቴ እንግንባ፤ ሃክሊያ እንግንባ።¹³ዬ እየው ጪኒጌን ናኒ ዮ፤ ከዋድማ ሹቃ ኣሽክዬ ክየምጵንዻ ኦይዲ ዻችቴን። ¹⁴ከኦካ ክያጃ እን ጉዋዩ ኣኔንኬ ሜርሜሩጝ ውር ክየምጵንዻ ኬና ማር ዋይሺኔን ኣኔያጝ፣ ውር ጊታይ ኣኔን እያይ ቶይባ እንግን ሹቃ ከኦካ ዋድማዻ ካቦኩንዺዬኔ ኦይዲኬ እሺ ክየም ማቲዬን። ¹⁵ኣይባዬ ከኬካ ጎሮካ ጪኔ ዬ ኦይዲኬ ጋል ቶይቴን። {ሆፎ ቦወን እንካ ቱንሱጝ¹⁶v 16 ታቺ እንካ ሆፎጝ እሺ ከኦኬ ፓይላ ካኣይባ እየው ሆፎ። ታቺ እን ካኣይባ ከእየው ፓይላ። ¹⁷ኣን እን ቶኩሼ እየው ሆፎጝ ከቡዋ ናኑጝ ሃኣይ ጳውሎስ፤ ዋና ኣዬንካ ሜርሜራን ናኒ ፓይላ ሃይዕጝ። ቶኬን ናኒዻ ሃእያጝ። ¹⁸ኣይኔንካ ኢየሱስ ክርስቶስ ታቺ እን ጉዋዩ ካኣይባ ከእየው ፓይላ።

1 Timothy

Chapter 1

¹ከኦጉዋዩ ፓይላ ከባሪዮ፣ ከእን ኣይ ቃቦ ሹቃ ጉዋዩጝ ከኤርጎካ ኢየሱስ ክርስቶስ ከጳውሎስ እን ኣይ ሐዋርያካ ኢየሱስ ክርስቶሱጝ፤ ²ከእምነት ኬውዋ እን ናኒካ ኣኩሉኩጝ ናንዳካ ጢሞቴዎስ፤ ከባሪዮ ከሹኔ ጉዋዩ፣ ከየሱስ ክርስቶስ ታቺ እን ጉዋዩዻ ኣይኔካ ባሪዮዬ ዻዹጝኔኔ፣ ካኣይባ ዎፖዻ። {ከኦካ ውርካ እርርሲኔን ጊታይካ ሕግካ ሾሮጝ ናንዳካ እን ኤምኑ ማክዬን ኣጅሺሼን እን ጋይኖጝ}³ከሹ እን የኩዬ መቄዲንያጝ ጌልቅምሺኔ እኑጝ፣ ውር ክየም ክየም ካርሲኬ ጋኔ ካማሬ እርርሲኔንካ ሾሮ እርርሲኔኑጝ ከሜይሼ እንግኑጝ ኡፓ ኤፍሶን ኦይን፤ ⁴ፕርዻ ከኦግታይ ሳጊዬ ሃሳወዬ ታሪካ ውር ጊታይ ጅሼ ማር ቱንሲ ኣኔኑጝ ካማር እንግን ኤታጋን ሳስክዬ ኣይኔኔ ሜይሼ እንግንባ። ኦግታይ ኣኔን እያይኑጝ ከኦካ ዋድማካ ባሪዮ ሳጊ ቲትሽባ ዜርማ።⁵ዬ ክያጃካ ኤርጎጝ ኬሸን ጫንቃል፣ ከቃቦ ሹቃ ፕርዻ ሃናሺማ እንካ ጌዬኬ እምነትካ ኣኩሉኩጝ። ⁶ውር ክየም ክየም ዋኬ ኦካ ኦግታጜ ዋክሼያ ሃምካ ሃሳዋካ ማም እያይ። ⁷ዎሽባ ውርካ እርርሲኔንካ ሕግ ማቲዬን፤ ኣይባዬ ናንዳካ ኦግታይ ሃሳዎጝ ወይ ናንዳካ ኦግታይ ዜርምኔ ካሎኑጝ ጊባጅኬን። ⁸ኣይባዬ ውር ዱቅያ ከልኪያጝ፣ ሃእባጃባ እን ሕግ ኣዬ ሹቃጝ።⁹ፕርዻ ጋይኔ ሕጉጝ ማር ናንዳካ ጫንቃላኔኔ፣ ሃናንዳካ ጊታይ ጃሌጆልኬ ሕጌ ጊታይካ ሴሶዬ፣ ናንዳካ ጊታይ ማር ባሪዮ ሪግሺኔኔ ጊታይ ኣሽክኔ ጆል ሴሶዬ፣ ናንዳካ ጊታይ ማር ባሪዮ ይሁኔኔ ጊታይ ቦውዬን ባሪዮ፣ ናንዳካ ጊታይ ኒሼኔ ጆል ሹባጋኔ ጁዋጌኔ፣ ኣዬ ናንዳካ ጊታይ ኒሺኔጆል ናፒሲካ ውሩጝ ሃእባጃያ፤ ¹⁰ፕርዻ ሃናንዳካ ጊታይ ኣሽክዬን ኩጳሞጝ፣ ናንዳካ ጁሙ ጊታይ ራጵኔጆልኬ ጁሙጝ፣ ናንዳካ ጊታይ ኡዋሩጜን ውሬ ኡዋሩጙሺዬ፣ ናንዳካ ጊታይካ ሾሮጝ፣ ናንዳካ ጊታይ ዜርሜንኬ ሾሮጝ፣ ሃናዳካ ጊታይ ሚኔ እርርሲኔን እን ኣይ ሹቃጝ ፓይላ፤ ¹¹እርሮጝ ሃኣይ ሹቃጝ ባሪዮ እን ጉዋኖጝ ኣዬ ኣን ከኤልቅሞጝ ሃእን ካኣይኬ ክያጃ ሹቃ እንካ ጎቢንታጝ። {ኣይኔንካ ታቺ እን ጋዬ ጳውሎሱጝ}¹²ከዋድማ ኔኒ ኣን ጌጳሲዬን እን ሻም ኣን ሹቃዬ ኮሙጝ፣ ሃጎሺባ ኢየሱስ ክርስቶስ ታቺ እን ጉዋዩ ኣያን ቁዋቅቱጝ። ¹³ኣይኒን እባ ከሌሜን ካኣይ ውርካ ይርኔኑጝ፣ ውር ኬና ዋኬ ጆሌ ውሬ ካኣይ ውርካ ሴሶጝ፣ ከእን ሃማሬ እባጄኔ ሃማሬ ኣምኒዬኔ ናንዳካ ኦግታይ ሃሻሞጝ ሺዕሺሼያ ኣን፤ ¹⁴ከእምነት ጊታይ ኣይኬ ኢየሱስ ክርስቶሴ ናሺማዬ ጁዋንትሼያ ኣን ኣይኔንካ ታቺ እን።¹⁵ኢየሱስ ክርስቶስ ናንዳካ ውር ጊታይካ ሴሶ ባይሺሼን ኩና ዮጝካ ዳሉጝ ክያጃ እን ሺጚ እያይ ሃእን ኣይ ኣኩሉኬ ውር ፓይላ ካናሺዮጝ፤ ከኦካ ውር ጊታይካ ሴሶዻ ኣይ ካሎኑጝ ሃኣን። ¹⁶ኣይባዬ ኢየሱስ ክርስቶ ከጊታይ ኣምኒኬ እሺዬ ዻቆ እንካ ቦን ጮሉጝ ከቦወን ጊታይ ማር ሄክንሶ ኣኔኑጝ ከኦኬ ዶንሺዬን ኔኒዻ ከኦካ ጊታይ ከሴሶ ኣይ ካሎኑጝ ከኦናኒ ሻምኬ ሄክንሶዬ ካዹዋልሺኖጝ ሃጌይያ ሺዕሺኔን። ¹⁷ኣኪ ከእን ኣይካ ቦን ጮሉጝ፣ ናንዳካ እን ማር ኣርሼኑጝ፣ ከእን ማር ጌይኔኔ ከቢቲ እን ኣይ እሺጵን ኣምላኬ ከቦን ጮል ሌይ ኣይ ቦን ጮሉጝ ጎቢንታዬ ጎሺዬ ካኣይ ኔኒ፤ ኣሜን።¹⁸ውዋ ናኒ ጢሞቴዎስ ዮ፤ ናንዳካ ሃሳዋ እን ሌምሼ ሃሳዎጝ ሃኣይባ እን ኤርጎጝ፤ እንዻ ከእሺ ዻዬን ኒሼኔን እን ኣይ ሹቃጝ ከኒሽባዬ ጊያ። ¹⁹ኣኔባ እምነቴ ቃቦ ሹቃዬ፤ ውር ክየም ክየም ፓቅ ቃቦ ሹቃ እን ኣይ ጊዬይዬ ኬጋጊ ኮኑጝ ኦኬ ጋራ ሄክሼ ኛፓስ ክያኒዬ ካይዮጝ ካይሲያ እምነት ጊዬይ። ²⁰ከማርኬ ኦካ ጫቃን ጊዬይ ይሬኔ ካጌዬ እርሮጝ እን ሳስክዬ ኣይ እን እጁጙጝ፣ ጌይባ ሄሜኔዎሴ እስክንድሮሴ።

Chapter 2

¹ኣኪ ሌምሽ ከኦካ ኦኬ ፓይላዬ ኦኬ ኣንሺኔኔ ይሁኔን፣ ኦኬ ይሁኔኔ ጎሺዬ ናንዳካ ውር ፓይላ፣ ናንዳካ ቢታኔ ናንዳካ ጊታይ ጌጳሲዬዬ ፓይላ ካሻሞጝ ሃቃቢባ፤ ²ይንዻ ከዻቆ ኬና ኣይካ መንፈስ ኣኩሉኬ ከይሁኔን ፓይላ፣ ካቃቢኬ ሹቃዬ ዝትኬ ጊያ ጊያ። ³ይንዻ ከባሪዮ ከኦካ ማሪካ ኡዋው ፓይላ ሃኬናካ ዋዝንሲ፤ ⁴እሺ ውር ፓይላ ካባይሼዬ ካሄክሼ ሃምካ እን ኣይ ኣኩሉኩጝ ዎሽባ።⁵ባሪዮ ክየም ኣኔባዬ፤ ፕርዻ ከኦካ ባሪዮዬ ከኦካ ጫቃንካ ውሬ ውርካ ቃሽ ክየም ኣኔባ፤ እሺዻ ሃእን ማቲ ውር ሃኢየሱስ ክርስቶስ። ⁶ሻም እሺ ኤምኑ ናንዳካ ውር ፓይላ ቤዛዬ ኣዬና፤ ይንዻ ከሱ እን ኣይ ልኩጝ ማኚሼያ እሺ። ⁷ኣንዳ ናንዳካ ዳቡጝ ኣይ ውር ኬና ሃሳወን ክያጃ ሹቃዬ ሐዋርያዬ ፕርዻ ካኣይ ውርካ እርርሲኔንካ እምነትካ ኣሕዛብ ኣኩሉኬ ጌጳሲያ ኣን፤ ሃሃሳውባ ኣኩሉክ፤ ሃሾሮሼንኬን።⁸ኣኪ ጁማን ከኦካ ራቅ ፓይላ ካማር ማኒት ኣኔኔ ዜርማ ኣኔኔ ካቲትሼ ቡዋ ጊታይ ጊዬይ ይሁሺኔ ዾዮኬ ካይሁኖጝ ሃዎሺባ። ⁹ፕርዻ ሃኣጊ ከሌሞ ኣዬን ጊዬይዬ ከእንግን ኤታጋን ኡዋሩጜኔ ካክምባ ኣፓላ እን ኣይ ልኩጝ ዬ [ከሹሩባ ወይ ከዕንቁ] ወይ ከኣፓላ ጊታይ ኣንቲቲ ኣይ ቁዋቃጝ ካማር [ሺሪዬ ጆሌን]፤ ¹⁰ኣይባዬ ሃኣጚ ጊታይ ሺጚ ሃይሁናባ ባሪዮጝ እን ኣሽክዬን ካሁሉኩሼ እንግኑጝ ከዴንታካ ኬና ኣይ ሹቃ ካሻምባ።¹¹ሃኣጚ ካእርርባ ከሹይ ቆቤኔ ከእሺ ኤምኑ ኡዋሩጜኔ። ¹²ሃኣጚ ካኡፍ ሹዬ ጊያ ዬ ካእርርሲኖጝ ወይ ከኦካ ጁሙ ካኣኔ ጌጳሞጝ ሃናሺሼኬን።¹³ናንዳካኦ ሌምሼ ሙና ኣዳም፤ ከኦይን ጩዋ ሙና ሔዋን። ¹⁴ፕርዻ እን ቱዋኖጝ ማር ኣዳሜን፤ እን ቱዋኔዬ ኣይ ውርካ ሴሶጝ ሃእን ኣይ ሃኣጙጝ፤ ¹⁵ካኣይባዬ ሃኣጚ ከእምነቴ ከናሺማዬ፣ ከይሁኔን ኡዋሩጝ እሺ ኤምኑዬ ቁዋቅትሻያጝ ከሃንታ ጅሼን ባይሽባ።

Chapter 3

¹ውር ክየምጵንዻ ዎሻ ኤጲስቆጳስ ማቲዬንያጝ፣ ኣርግንዽባ ዋድማ ሹቃ» ክያጃ እን ሺጚ እያይኑጝ ሃኬና ጌርምኔ። ²ኣኪ ኤጲስቆጶስካ ቶኦካ ይሁኔን ኬና ማሬ ዻብሺዬን ኬና ኣይ ኡማካ ኚያጝ ክየም፣ ኬና ኣይ ልኪ፣ ኬና ኡዋሩግ እሺ ኤምኑ፣ ኬናካ ኡፍኬ ዴንታ ባሺ፣ ኬናካ ቾቺንሺ ኮማና፣ ኬናካ ቻሊ እርርሲዬን፣ ³ኬናካ ማር ጮዬን፣ ኬናካ ማር ጎርኔን ዬ ኬና ኣይ ሌሞ፣ ኬናካ ማር ጫቃጭቂኔን፣ ካኣዬ ኬናካ ማር ቢሬ ናሺዬኑጝ ሁሉኩሼባ።⁴ካሻም ሃንታ ኔኒ ጊታኬና ካዋይሺንቴ ውሬ ካጎቢ ውሬ ሻሜ ጌጳሲዬን ካኣዬ ውር ኬናካ ሻም ውርካ ጶሮክ ኔኒ ሹቃጝ ሁሉኩሼባ። ⁵ውር ክየም ማራ ጶሮክ ኔኒ ሹቃ ሻሜን እባጄንያጝ፣ ሻም እያን ካቻሊዬ ቶኦካ ይሁኔንካ ባሪዮ ቶዬኑጝ?⁶ሻምኬ ጵራጵራዬ ካማር ኦካ ኮምሼን እን ዲያብሎስ ቡዴ ቡዴኔ ካማር ውርካ ይሁኔን ሃሊ ማቲዬን። ⁷ፕርዻ ካማር ሮጝ ኔኒ ዻብሺዬኔ ካማር ኦካ ካይካ ዲያብሎስ ቱዎጝ ሁሉኬኔ፣ ከኦካ ውር ጊታይ ኣኔን ሹኑኩጝ ካኣኔ ማኛሞ ሹቃጝ ሁሉኩሼባ።⁸ዲያቆናንዻ ከጎቢ እያይ፣ ጊታይ ማር ክያጃ ጊዬይ ላውጥዬኑጝ፣ ጊታይ ማር ናንዳካ ኣላላ ጁዋኑ ሻጵዬኑጝ፣ ኦግታይ ማር ልኪ ኣዬኔ ጌዮጝ ካጋዬ ውር ጊታኬና ካማር ዋኬ ጆሌኑጝ ሁሉኩሼባ እንግን። ⁹ኦካ ድኬን እን ኣይካ ኣኩሉኩጝ ከቶይቴኬ ቃቦ ጫንቃጝ ኣኔባ። ¹⁰እንግንዻ ካሌምሻ ፓታኒባ፤ ከኦይን ጩዋ ማር ዻባሞ ክየምጵንዻ ኦግዬይ ጌዬንያጝ ካዋድሚባ ከዲያቆን ማቲዬን።¹¹ፕር እያይንዻ ሃኣጚ ካኣይ ጊታኬና ጎቢዬ፣ ጊታይ ማር ውርካ ኮፓች ኣዬን ኣይባዬ ካጋዬ ጊታኬና ኣይ ልኪዬ ከኦኬ ፓይላ ካጋዬ ጊታኬናካ ጌርምኖጝ ሁሉኩሼባ። ¹²ዲያቆናንዻ ካጋዬ ጁማካ ሃኚያጝ ክየሙጝ ሁሉኩሼባ፤ ፕርዻ ካጋይባ ጊታኬና ካሻም ሃንታ ጊዬይዬ ውርካ ጶሮክ ጊዬይዬ ሹቃ። ¹³ጊታይ ዋድምዬን ከልኩጝ ናንዳካ እንግን ኤታጋን ጎቢንታ ታቺ፣ ከኦካ እምነት እን ጊዬይ ኣኔንኬ ኢየሱስ ክርስቶስዻጝ ጌይባ ሾያሞ ጁዋኑ።¹⁴ሃሚን ኑኑ ይሪካ ኩኔን ካቃቢህ ሃቶኩሼ እንባ ይዕጝ፤ ¹⁵ይንካ ቶኩሼ እየው ኡፑኒኑጝ ውር ከኦካ ቶኦካ ባሪዮ ካቆቤ እያኑጝ ከእባጅባዬ ጊያ፤ ቶኦዻ ሃቶኦካ ውር ጊታይካ ይሁኔኑጝ ይንዻ ሃኦካ ኣኩሉኬ እንካ ሪቤ።¹⁶ኦካ ድኬንካ ዻቆካ መንፈስ ቃጊማ ኣኔኬኔ ሃታቺ፤ እሺ ዹዋልሼና ከኣሩጝ፤ ጌያ ከመንፈስ ጫንቃል፤ ጌዬና ከውርካ ኤርጎ፤ ሜይሼና ከኦካ ኣሕዛብ፤ ጌርምኔያ ከኦካ ውር ጊታይ ኣኔን ኦካ ፔኑጝ፤ ቦሼያ ዾዮክዻ ከጎቢንታ።

Chapter 4

¹ከቦን ጊታባካ ታካ ሁር ሺዺ ውር ክየም ክየም ቡዲ እምነት ጊዬይዬ ዻዬ ኦኬ ጋራ ጊታይ ቱዋኔን ውሬ እርርሲኔንካ ቤሮዬ ከኣኩሉክ መንፈስ ክያጃባ። ²እርርሲኔን ጊታይ ኣኔን እያይኑጝ ካኩዋዎጝ ቃቦ ጊዬይ ከኦይ ኣዬኬ ጋጙጝ ዻቻያጝ ጋይ ውርካ ሾሮ ጊታይ ኣይካ ሙኒሺኔኑጝ።³እንግን፣ ውር ካማር ጋጝ እያኒሼኔ ሃርጊኔባ፤ ውር ጊታይ ኣምኒዬ እባጅ ኣኩሉኬ እን ባሪዮ ሙኖጝ ጊታይ ቦኬ ከጎሺዻ ካማር ኣሜኔ ሜይሼንባ፤ ⁴ኦግታይ ባሪዮ ሙኖጝ ኣይን ኦኬ ፓይላጝ ሃሹቃዬ፤ ከኦካ ጊታይ ቦኬ ጎሺዻ ኦኬ ክየምጵንዻ ኬኔካ ፓቄ ኣኔኬን፣ ⁵ከክያጃካ ባሪዮዬ ይሁኔኔ ሃኬና ይሁሺኔ።⁶ኤርጎጝዻ የሜይሼያ ጪኒጌንያጝ፣ ከእምነት ከክያጃዬ ከእርሮ ሹቃ እን የቦዎጝ ሻም እን ጫንቃሌ የማቲባ ውርካ ዋድማካ ኢየሱስ ክርስቶስ ሹቃ። ⁷ከኦግታይ ማሬ ባሪዮ ጎቢዬኑጝ ከሃሳዋ ጊታይ ኣይ ማም እያይኔ ከኦካ ሆግንካ ሃኣጚ ጌቿኔ ካም ዹክ፤ ሳጊዻ ናንዳካ ዻቆካ ኣኩሉካ መንፈስ ስልጣንሲባ እን ኤምኑ። ⁸ኦኬ እርርዬንካ ሩዋ ጠቅምሼባ ኦኬ ጩዋማኬዬ፤ ዬ ናንዳካ ዻቆካ ኣኩሉካ መንፈስ ኣን ኤምኑ ሰልጥንሲዬን ኣይኒን እንካ ጋኑጝ ኣኒን ዻቆ እንካ ኩዋውጝ ናንዳካጝ ኣኔ ቃቦ ሹቃጝ ጠቅምሼባ ዻዋን።⁹ክያጃጝ ሃኬና ጌርምኔዬ ፓይላ ፓይላ ቦወን ካሁሉኩሾጝ፤ ¹⁰ሃሺጛ ናንዳካ ይጜ ሃሻማባ፤ ሃዻቻባዻ፤ ይንዻ ናንዳካ ውር ፓይላ ሳጊዻ ናንዳካ ጊታይ ኣምኒ ከእን ኣይካ ባይሼኑጝ ናንዳካጝ ሃሻምቴኬ ባሪዮ እን ኣይ እያይ ቃቦጝ ጊያ።¹¹ሜይሺንቴባ ኦግታጝ፤ እርርሲባዻ። ¹²ባሪሻሞ ኑኑ ውር ክየምጵንዻ ካማር ቦውዬን፤ ኣይባዬ ናንዳካ ጊታይ ኣምኒ ከሃሳዋዬ ከቆቤኔ፣ ኣይሼባ እንግን ከናሺማ ከዴንታ ባሺ ኬና ኣይ ጫንቃል። ¹³ሌይ ሃም ኣን ካኩዋዎጝ ወርቀት ጊታይ ኣይካ ይሁሺኔኑጝ ከዛርሲ ኮምሼን፣ ከኪሊዬኔ ከእርርሲዬኔ ቁዋቅትሽባ።¹⁴ውር ጊታይ ኣይ ጌጵሹጉጝ ኣይሼያ እን ቡዋ ጊዬይያጝ ኣይኔን እን ጋዬ እን ከሃሳዋጝ ኣይ ድርግትሼን። ¹⁵ውር ፓይላ ካቶዬ ጌጵሼን ኑኑጝ ሻም ሹቃ ኦግታጝ፤ ኣሽኪባ ከቁዋቅትዻ፤ ¹⁶ናንዳካ ዻቆ ኑኑዬ ናንዳካ እርርሲኔን ኑኑዬ ኣጅሼባ፤ ቁዋቅትሽባ ከጊታጝዻ፤ የሻምያ ይጝያጝ የባይሺሽባ እኔ እን ሹንቂ እኔ።

Chapter 5

¹ውር ጊታይ ኣይኬ ጌቾጝ ኮምኬ ሹቡኔ ክሊባ ዬ ኦይኬ ክያጃ ጋራ ሃሳወን። ሃንታካ ጁሙ ጊታይ ኣይ ባርሻጝ ቦው እንግን ከጪን፤ ²ፕርዻ ሃኣጚ ጌቹዋን ከጁን፣ ሃኣጚ ጊታይ ኣይ እጛሹጝ ፕር ከጪኔካ እጛሽ ኑኑ ሻምባ እንግን ሹቃ ከቃቦ ጫንቃል።³ከኣኩሉክዻ ሃኣጚ ዳልሱዋን ጊታይ ኣይካ ጋሎጝ ሻምባ ሹቃሹቃ። ⁴ዬ ኚያጝ ዳልሶ ክየም ኣኔያ ሃንታያጝ ወይ ኣኔያ ሃንታካ ሃንታ ኔኒያጝ፣ ሃንታን ጊታጝ ከውርካ ጶሮክ ጊዬይ ኬልሺዬኔ ከውር ጊዬይ ብድሪ ዋሼኔ ከኦካ ሌሜንካ ፓይላ እምነት ጊዬይ ከጃ ዹዋልሺኔን እርርዬን ሁሉኩሼ እንግንባ፤ ይን ሃኬና ዋዝንሲ ባሪዮዬ።⁵ከኣኩሉክ እን ኣይ ዳልሶጝ፣ እን ኡፒ እሺጵኑጝ ሻምሼባ ቃቦ ኔኒ ኦካ ባሪዮ፣ ናንዳካ ይሁኔኔ ኬልሾካ ባሪዮ ይሁኔኔ ቁዋቅትሽባ ከምክሬ ሹሼ። ⁶ዬ ዳልሶ እን ዎሺ ዋዝንዽዬንካ ፔኑጝ ኡፑኒን ከዻቆግ ሃኬና ኣርሺ።

⁷ውር ክየምጵንዻ ካማር ኦኬ ኬናካ ዻብሺዬ እሺ ኣኔን፣ ኤርጎጝዻ ሜይሼባ ዛርሲ። ⁸ውር ክየም ውር ኔኒ፣ ሳጊዻ ውርካ ጶሮክ ጊታይ ኔኒ ኣይ ዲያውጝ ሃኦኬና ማሬ ኬልሺዬንያጝ [ሃኬና ቡዲ ቶኦካ ይሁኔን ኔኒ]፣ ከኦካ ውር እን ማር ኣምኒዬኑጝ ሳጊ ሃጋራ።⁹ኚያጝዳልሶ እን ቦን ኔኒ ኣይኬ ኦካ ማካንታም ዱቡጝ ኦይ ሮጝ ኔኒ ወርቀት ክያኒ ቶኩሼን፤ ፕርዻ ካኣዬ ኚያጝካ ጁሙ ክየሙጝ ሁሉኩሼባ፤ ¹⁰ከሃንታ ኔኒ ጌጳሲዬን፣ ከኮማና ቾቺንሺዬን፣ ከጃፍካ ውር ጊታይካ ይሁኔን ኡዋኔን፣ ከውር ጊታይ ጋክ¹¹ዬ ሃኣጚ ዳልሶ ጊታይ ኣይ ባርሻጝ ኦይኬ ወርቀት ኬና ኣኔን እያጝ ቶኩሼን፤ ናንዳካኦ ኣርግማካ ኣሩጝ ጊዬይ ከኦይን ሁሉኩሼ ክርስቶስ ቃቦ ክያኒ ከሹካጝ ፎሽካዽዮጝ ዎሽባ እያንሺኔን። ¹²ከይንዻ ቦሼባ ኮምሼን ኦካ እንግን ኤታጋን፤ ላልባ ቃቦ እን ሁሉኬ ከሌሜኑጝ። ¹³ከኦይን ጩዋ ጎይድ ዋድማዬ ዱሲባ ኦጉዋይካ ጶሮክ ሺሪዬን፤ ማር እን ማሬ ዋድማ ኣኔንጵኔኔ፣ ሃሳወን እንካ ማር ሁሉኩሼኔ ማቲ ውርካ ኮፓቼ ጋይባ ጊታኬናካ ሻው ኦካ ክያጃካ ውር።¹⁴ዬ ሃኣጚ ባርሻ ጊታይ ጁሙ ጊዬይ ኣርሾጝ ካጊያኒሺኖጝ፣ ካጅሼ ሃንታጝ ካሻሜ ቶኦ ጊዬይ ሹቃሹቃጝ ካማር ዳቢ እንካ ዻብሼ እጁጝ ጌዬኔ ሃክሊባ። ¹⁵ከኣኩሉክ ከኦካ ሌሜንካ ይጝ ናንዳካ እጁጝ ዻዬን ዋክሼያ ሁር። ¹⁶ሃኣጚ ክየምጳንዻ ካጝ ኣይካ ይሁኔኑጝ ከኦካ ውርካ ጶሮክ ኔኒ ዳልሶ ኣኔያጝ፣ ውርካ ቶኦካ ይሁኔን ካቻሊዬ ሃኣጚ ጊታይ ኣይ ዳልሶጵን ኬልሺዬኑጝ እሺዻ ካኬልሺ እንግንባ ዬ ካማርሼ ውርካ ቶኦካ ይሁኔን ኦኬ ዴጩጉ ኣይሼኔ ካማር ኦይዴን።¹⁷ውርካ ቶኦካ ይሁኔን ከእንካ ሁሉኩⶄጝ ካሻሜ ሹቃሹቃጝ፣ ሳጊዻ ውር ጌጵሹጉ ጊታይ ቁዋቅትሽ ከሜይሺኔኔ ከእርርሲኔኔ ጎቢንታ ጋፂ ሁሉኩሼ እንግንባ፤ ¹⁸ወርቀት ሺጝ፣ ቢ እን ኣኔን ሩቡ ባጜ ትርክሲዬኑጝ ኦይ ቶግ ኔኒ ቁሜን፤ ፕርዻ ውር ጊታይካ ዋድማ ደሞዝ ካሺሼን ሁሉኩሼባ።¹⁹ማራ ከማኝ ዻ ወይ ከማኝ ጅያን ሻሜንያጝ ካሲሲኔን እንካ ሄክሽ ሃምካ ውር ጌጵሹጋኑጝ ኦይድ ዋይቴን። ²⁰ውር ዶክ ካጌዬዬ ካኣጅሺሾጝ ውር ጊታይ ኣሽክዬን ሴሶጝ ጎሪ እንግንባ ከኦካ ማሪካ ውር ጊታይ ፑኡሺሜን።²¹ከባሪዮዬ ከኢየሱስ ክርስቶሴ፣ ከኦካ ማሪካ ውርካ ኤርጎ ጊታይ ጊድዬዻ ኤርጎ ጊታጝ ካማር ጁኔን ኣኔኔ ካዻዬዬ ኦኬ ክየምጵንዻ ከሳጊዬን ከማሬ ሻሜኑጝ ሃኤልቅምሼን እንባ። ²²ከኦካ ውር ክየምጵንዻ ቡዋ ኣይሼን ኦይ ጊቢዬን፤ ከውር ዶክ ኦይኬ ሴሶ ክየም ማቲዬን፤ ቶይባ እን ኤምኑ ከጫንቃል ኣዬን።²³ናንዳካ ዻዹጝቲካ ክያጝ ኑኑዬ ናንዳካ ቡርቂ እን ኑኑ ናሹጜን ሌዬ፣ ማቲሼባ ኣላላ ጩዋማ ዬ ካርሲኬ ጋኔ ኦይ ሙዋጵን ማቴን። ²⁴ሴሶካ ውር ክየም ክየም ሃጃ፤ ከእንግንዻ ሌሜ ሄክሽባ ሃምካ ራቅካ ኮምሼኑጝ፤ ዬ ዶክ ሴሶ ጊዬይ ዻዬ እንግንባ። ²⁵ዋድማ ሹቃዻ ከእያጝ ሃጃ፤ እን ማር ጃ ኣዬን ኣኒኑጝ ድኬ ሺዽኬን።

Chapter 6

¹ካማር ሮጝካ ባሪዮዬ እርሮ ኔኒዬ ይሬን፣ ጊታይ ኣኔን ኦካ ካይሳሞ ዱቡጝ ፓይላ፣ ታታቻን ጊዬይ ከእያይ ጎቢንታ ካሁሉኩሾጝ ካሻማ ኮምባ። ²ጊታይ ኣኔ ታታቺ ጊታይ ጊዬይ ኣምኒ፣ ናንዳካጝ ጋዬ ጪኒጊኑጝ ከጎቢንታ እንካ ሁሉኩሼ እንግኑጝ ካማሬ ዛላዽዬን፤ ሳጊዻ ውርካ ይሁኔን ጊታይ ጠቅምዬን ከዋድማ ጊዬይዬ ናንዳካጝ ጋዬ ውርካ ናሺዽ ጊዬዩጝ ካዋድምሺኔ እንግን ሳጉጝ ሁሉኩሼባ። እርርሲባ ኦግታጝ፤ ክሊባዻ። {ናሺማካ ቢሬ}³ውር ክየምጵንዻ እርርሲዬና እርሮካ ሾሮያጝ፣ ከኢየሱስ ክርስቶስ ታቺ እን ጉዋዩጝ ክያጃ እን ኣይ ሹቃዬ ከመንፈስ እን ኣይ ኣኩሉኬ ከእርሮ ጊታይካ ጌይንቴ ኦጉዋዩጝ ኣይኒን እን ማርኬ ኡዋው ኣግሼኑጝ፣ ⁴ውር እን ጎማ ከጵራጵራ፤ ጶቅሲኬን ኦኬ ክየምጵንዻ ናንዳካ ክያጃ ዜርምኔኔ ካይሲዬኔ ኣኔ ፎሽካዾ ኬና ኣይ ጋራ፤ ጊታይዻ ኖኩማ፣ ይሪኔን፣ ዻይሼባ ቃጋማ ጋራ። ⁵ከእን ዎቼ ኣኩሉኬ ኦግታይካ መንፈስ ትርፍ ጌዬን ከሹቦ እን ሙኒሼን እንግኔ ከኦካ ውር ጊታይ ጆጊ ቦፓይኔባ ንትርክ እን ማር ዋሬን።⁶ኣይባዬ መንፈስ እንካ ኣኩሉኩጝ ከኦይን ጉዋዩ ኣኖጝ ከእን ኣዬ ባሹጝ ሃትርፍ ታቺ። ⁷ናንዳካኦ ኦይን ቦሼ ኡዋው ፔኑጝ ክያኑጝ ኦኬ ክየምጵንዻ ኣኔኬን ሃጎማ ኦኬ ክየምጵንዻዬ ካፓይቶጝ ሃቻሊያኬን። ⁸ኣይባዬ ሃኣንቴ ዳዓኖዬ ኣፓላያጝ፣ እን ሃሊኪ ከኡዋው።⁹ዬ ናንዳካ ጊታይ ዎሺ ሆድሞ ማቲዬኑጝ ሃምካ ፓታናዬ ሃምካ ካይዬ፣ ፕርዻ ሃምካ ውር ኮሲዬኑጝ ሌይ ሃምካ ሄክሼ ሃም ካዮጝ ሃምካ ኦኬ ጁዋኑ ጊታይካ ማም እያይኔ ቦድባ ሃምካ ኣርግማ ጋራጝ። ¹⁰ናንዳካኦ ናሺማካ ቢሬ ሃጊሜይካ ኦካ ጋራ ፓይላ፤ ውር ክየም ክየም እን ናሹጝካ ሆድሞ ማቲዬን ፎሽካዽዬን ጊዬዩጝ ጌርሺኔ ጉዋርካ እምነቴ ፓያ፤ ቶኳ እንግን ኤታጋንዻ ከጋሎ ጁዋኑ። {እን ጳውሎስ ኤልቅምሺኔ ጢሞቴዎሱጝ}¹¹ውርካ ባሪዮ ዮ፤ ዬ እን ጌይባ ከኦካ ኦግታጝ ፓይላ ዹክ፤ ዻዬባ ጫንቃል፣ ዻቆካ መንፈስ እንካ ኣኩሉኩጝ፣ እምነት፣ ናሺማ፣ ኦኬ ዶንሺዬኔ ከጋጝ ኣኔኔ። ¹²ኒሺንቴባ ኒሺኔን ሹቃ እንካ መንፈሱጝ፤ ከኦካ ሌሜንካ ማኚ ጁዋኑ ከሹቃ ኤርምኔን እን ሃማኝሺዬዬ ዻቆካ ቦን ጮል እን ሺወ እኑጝ ጎም ሹቃ።¹³ከኦካ እን ኣዬን ዻቆ ፓይላጝ ከታካ ባሪዮ ፕርዻ ከኦካ ማሪካ ጳንጥዮስ ጲላጦስ ከእን ማኝሺዬን ኣኩሉኩጝ ከኦካ ማሪካ ኢየሱስ ክርስቶስ ሃኤልቅምኔ እኑጝ፣ ¹⁴ሌይ ሃምካ ዹዋልሺኔ ኢየሱስ ክርስቶስ ታቺ እን ጉዋዩጝ፣ ኤርጎጝ ኣይ ኬና ማር ኦኬ ጋራ ኣኔኔ ኬና ዻባሞ ኣኔኔ ከካሊባዬ ጊያ፤¹⁵ዹዋልሺኔን እንዻ፣ እን ጉዋኔዬ እን ኣይ እሺጵን ታቺዬ እን ኣይ ቢታካ ውርዻጝ፣ ኣይ ታታቻንካ ታቹጝ ባሪዮ ከሹ ኔኒ ሃእንካ ዹዋልሺኖጝ፤ ¹⁶እሺጵን ሃኢመዋቲ፤ ኡፓ ኦካኦሜሌል እንካ ማሬ ዲያው ፓዬኑጝ፤ ውር ክየምጵንዻ ኬና ጌይ እሺ ኣኔኬን፤ ኬናካ ቻሊ እሺ ጌዬንዳ ኣኔኬን። ናንዳካ እሺ ጎቢንታዬ ቁዋቅትዬ ካኣይባ ከቦን ሌይ ቦን፤ ኣሜን።¹⁷ካማርኬ ውር ሆድማ ጊታይካ ፔኑጝ ታበዬኔ፣ ከዋዝንሲዬ ኡዋዻጝ ሺዕሺ ኦኬ ፓይላዬ ከባሪዮ እን ኣይ ኡዋው ዬ ማሬ ኦካ ሆድማሞ እን ማር ልኪ ኣዬኑጝ ካማር ቃቦ ጊዬይ ሻምሼኔ ሜይሼ እንግንባ። ¹⁸ካጋሽክዬ ሹቃጝ፣ ቸሮች ካሽምኔን ካጋዬ ጊታይካ ናሺ ሜይሼ እንግንባ። ¹⁹ከሃይነ ይጝ ካጌዬ ዻቆ እን ኣይ ኣኩሉኩጝ፣ ከቦን እንካ ኩዋው ሆድማሞ እንካ ኡፑንቴ ሌዩጝ ፑኡሺሼባ እንግን ኤታጋን።²⁰ጢሞቴዎስ ዮ፤ ኦግታይ የቦወኬ ኤልቅሞጝ ፓይላ ዻዬባ፤ ከኦካ ማም ጊታይ ማር ባሪዮ ጊብሲዬኔ ናንዳካ ኖኩማ ከኦኬ እባጄንካ ሾሮ ከፍልስፍና እን ሲጞጝ ካም ዹክ፤ ²¹ውር ክየም ክየም ጊታይ ኣኔን ሃኣንቴ ኦኬ እባጄን ኬና ኣይ ሃይነቱጝ ሺጜኑጝ ከይጝ ሻሜን ጊዬይ ከኦካ ጉዋርካ እምነት ጉዋዬ ፓያ። ኣይኔን ካኣይኬ እን።

2 Timothy

Chapter 1

¹ከክያጃካ ኢየሱስ ክርስቶስ ከቃቦካ ዻቆ እን ሃሁሉኮጝ፣ ከክያጃካ ባሪዮ ከጳውሎስ እን ኣይ ሐዋርያካ ኢየሱስ ክርስቶሱጝ፤ ²ናንዳካ ውዋ ናሺዺ እን ናኑጝ፣ ናንዳካ ጢሞቴዎስ፤ ኣይኔንካ ባሪዮዬ፣ ዻዹጝኔኔ ዎፖዬ ከባሪዮ ሹኔ፣ ካኣይባ ከኢየሱስ ክርስቶስ ታቺ እን ጉዋዩጝ። {ናንዳካ ሹቃ ኣዬን ቁዋቅትሴን እን ጋይኖጝ}³ሃካ ቃጭሼኬኔ ምክሬ ሹሼ ከይሁኔን ናኒ ሃቃቢ ናንዳካ እንያጝ፣ ከእያባ ሹቡጌን ጊታባ ጉዋዩካ ሌሜን ኣሽክዮጝ ሃጎሺባ ባሪዮ እን ሃይሁኔ ከመንፈስ ጫንቃሉጝ። ⁴ሃጶቅሲ ጪራው ኔኑዬ ካቋቄኬ ዋዛጝ ሃፎሽካዽያ እን ቶዬን። ⁵ሃጶቅሲባ እምነት እን ኑኑ ኬካ ኦካ ሙኒሼን ኣዬኑጝ፤ እምነት ይጝ እባ ከሌሜን ኣኔንኬ ካኪን ሎይድ ፕርዻ ኣኔንኬ ጁን ኤውንቄውጝ፤ ፕር ጋን ኣኒኔኬ እኑጝ ሃእባጅያ።⁶ዬ ከቡዋ ናኒ እን ኣይሼን ኣይኔንካ ባሪዮ እን የቦወዬ ኣኔን ኦኑኑ ቱዎጝ ናንዳካ ኡዱቤን ሃክያጅባ፤ ⁷ባሪዮ ሃካ ቁዋቅትዬ ካናሺማዬ ካመንፈስካ ኤምኑ ኡዋሩጜን ዬ ኣዬንኬን መንፈስካ ሪጊ።⁸ኣኪ፣ ናንዳካ ታቺ እን ጉዋዩ ማኝሺዬን ወይ ከጊታይ ኣይ ውርካ ቁምኔን ኔኑጝ ኦይኬ ኣን ሪግሺኔን፤ ኣይባዬ ከቁዋቅትካ ባሪዮ ናንዳካ ክያጃ ሹቃ ጌይባ ከኣን ጋሎ፤ ⁹ኡዋው ናንዳካ ኦይን ሃኣሽክቶጝ ማር ኦኬ ክየምጵንዻዬኔ ከእን ናሹጝኬ ቃቦ ኔኒዬ ከኣይኔን ኔኑጝ እን ባይሺሽ ኡዋው እን ሺውሼ ሃምካ ዻቆካ ይሁኔንዻ ሃእሺ። ኣይኔን ይንዻ ከቦን ጮል፣ ከኦካ ሌሜንካ ቦናንዻ ጋያ ኡዋው ከኢየሱስ ክርስቶስ፤ ¹⁰ዬ ጋን እን ላሊ ኣርሼኔ ከታካ ክያጃ ሹቃ ዻቆዬ ኢመዋቲነት ከእን ቡልሼ ሃም ኣይ ሜሌሉጝ ዹዋልሼና ከኩኔንካ ኢየሱስ ክርስቶስ ዼሻ እን ጉዋዩጝ። ¹¹እንዻ ናንዳካ ክያጃ ሹቃጝ ካኣይ ውር ኬና ሃሳውንቴ ኦኬ ሹቃዬ ካኣይ ሐዋርያዬ፣ ሃማቲ ውርካ እርርሲኔኔ ጌጳሲያ ኣን።¹²ሃጌዬ ጋሎዻጝ ሃናንዳካ ይዕጝ፤ ኣይባዬ ጊታይ ኣምኒዻ ናንዳካ እሺ እባጄን ሃቦኩንዽኬን፤ እን ሃኤልቅምኔዻ ሌይ ሃምካ ሹ እኑጝ ካቻሊዬ ዻዬኑጝ ሃእባጅያ። ¹³ከእን የዋዬኬ ኦናኑጝ ከእምነት እን ኑኑ ኣኔን ከኢየሱስ ክርስቶሴ ናሺማዬ፣ ሻምኬ ሄክንሶካ እርሮ ሹቃዬ ጎምባ። ¹⁴ኤልቅሞ ሹቃ እን ጋዬ እኑጝ፣ ዻዬባ ከመንፈስ ቅዱስ እን ኣኔን ኦጉዋዩጝ።¹⁵ጊታይ ኣኔን ሃምካ ጎቢሼንካ እስያጝ ፓይላ እያይ ጎይዴ ኣኑጝ የእባጅያ፤ ከኦካ ጫቃን ጊዬይዻ ጌይባ ፊሎጎሴ ሄርዋጌኔሴ። ¹⁶ታቺ እን ዻዹጝኔባ ውርካ ጶሮካ ሄኔሲፖሩ፤ ናንዳካኦ ሻምሼያ ኣን ሹ ጁዋኑ ኦኬ ሹቃ፤ ከሳንሳላ እን ቁሜ ኣንዻ ሃቦኩንዽኬን። ¹⁷ፕርዻ ከሹ እን የኩኔ ሮሙጝ ዎሼዎሼ ጌያ ኣን። ¹⁸ከሹ እን ካጌዬ ዻዹጝኔን ከኦካ ታቺ እኑጝ ታቺ እን ካኣይ እሺባ፤ ከኦካ ኤፌሶንዻ ዋድምሺና ኣን ናውጝ እን የእባጅያ ካሎን።

Chapter 2

¹ኣኪ ውዋ ናኒ ዮ፤ ቁዋቅትሽባ ከኣይኔን እን ኑኑ ኣኔንኬ ኢየሱስ ክርስቶሱጝ። ²ከኦካ ሌሜንካ ማኝ ጁዋኑ እን የዋዬኬ ኦናኑጝ፣ ናንዳካ ዶክ እርርሲዬን ጊታይ ኣይ ልኩጝ ኤልቅምሽንቴባ ውር ጊታይ ኤርምኖጝ።³ኬካ ፓፃኖ ሹቃካ ኢየሱስ ክርስቶስ፣ ጌይባ ከኡዋው ጋሎ። ⁴ውር እን ዋድምዬን ከፓፃንማሞጝ ናንዳካ ውር ታቺ እንካ ኤርጎ ዋዝንሲዬን ቁዋቅትሽባ ዬ ሻምሼኬን እሺ ኤምኑ ኦካ ዋድማ እንቃ። ⁵ከእያይዻ ውር እን ሁሉኪ ኦካ ፓልሞጝ፣ ማር ሕግካ ፓልሞ ዻዬ ፓልምኔንያጝ ጌይኬን ጌጳሞ እንካ ባሺዮጝ።⁶ውርካ ሃሙ እን ኣይ ቁዋቃዻ ከጴንታ ጊታይ ኮሬ ጌዬን ካማቲዬ እንካ ሌሜኑጝ ሁሉኩሼባ። ⁷ቶይ ሹቃ እን ኣን ሃሜይሼ እኑጝ፤ ታቺ እን ከኦኬ ፓይላ ኣዬንባ ኦካ ኦኬ ጶቅሲዬኔ።⁸እን ናሹጝኬ ኦካ ኣርሼኑጝ፣ ኣን ኣይኬ ኦካ ቢዛካ ዳዊትዻጝ ቃቢባ ኢየሱስ ክርስቶስ፤ ክያጃ ሹቃ ናኒዻ ሃኢዕጝ፤ ⁹ናንዳካ ይንዻ ሌይ ሃምካ ቁሜ ከውርካ ሴሶጝ ሃኣኔን ጋሎ ጌዬን፤ ዬ ቁምኬን ክያጃካ ባሪዮ። ¹⁰ዬ ባይሼን ኣኔንኬ ኢየሱስ ክርስቶሱጝ እንግንዻ ካጌዬኬ ጎቢንታ እንካ ቦን ጮሉጝ፣ ሃሺጚ ናንዳካ ጊታይ ጊድዬዬ ከኦኬ ፓይላ ዶንሺዬን ሃቁዋቅትሽባ።¹¹ክያጃ እን ሺጝ እያጙጝ ሃኬና ጌርምኔ፤ ሃኣርሻያ ከእሺያጝ፣ ፕር ከእሺ ሃቆባባ ከዻቆ። ¹²ሃቁዋቅትሻያጝ፣ ፕር ሃጌጳዽያባ ከእሺ። ሃቡድያያጝ፣ ፕር እሺዻ ቡዲ ኡዋባ፤ ¹³ሃኣያ ሹቃዬ ሃማራ ጌይኔንያጝ እሺ ኣዬ ሹቃጝ ኡፓ፤ ቻሊኬን እሺ ኤምኑ ቡዲዬን። {ውርካ ዋድማ እን ባሪዮ ቦዎጝ¹⁴ናንዳካ ኦግታጝ ቃቢዬን ኦይ ኦይዴን፤ ካማርኬ ክያጃ ዜርምኔኔ ኣጅሺሽ እንግንባ ኦካ ማሪካ ባሪዮ፤ ይን ማር ኦኬ ኣኔኑጝ፣ እን ዋዬዻ ሃኬና ላሊዬ። ¹⁵ከውርካ ዋድማ እን ማር ቦኩንዽዬኔ ከእያይ ሜይሺኔ ክያጃ ኣኩሉክ ከሊኩጝ፣ እን ኤምኑ ኦካ ማሪካ ባሪዮ ቦሼን ቁዋቅትሽባ።¹⁶ከሃሳዋካ ማም ጊታይ ማርካ ባሪዮ ጎቢሲዬኑጝ ካም ዹክ፤ ውር ጊታይ ኣኔን ከኦግታዩጝ ዹካትሼ ፓይባ ከኦካ ባሪዮ። ¹⁷እርርሲኔን ጊዬይዻ ሻሚባ ከጊዬ ኮኑጝ ማር ባይሼኑጝ፤ ከኦካ ጫቃንካ ጊታጝዻ ሄሜኔዎሴ ጲሊጦሴ ጋኔባ፤ ¹⁸ጊታጝ ሃጊታይ ዹካትሽ ከኦካ እን ኣይ ኣኩሉኬ ማቲካ ማም እያይ። እንግንዻ ሺጜን ናሹጌንካ ኣርሼን ኣያ ከኦካ ሌሜንካ ይጜ ሁቡባ እምነትካ ውር ክየም ክየም።¹⁹ካኣይባዬ፣ «ታቺ እን እባጃ ጊታይ ኣይ ኔኑጝ፤» ፕርዻ፣ ጊታይ ሺወን ሮጝካ ታቺ እን ፓይላ ካዹካትሽባ ከኦካ ኦኬ ጋራ» እን ሺጝ እያይ ኦይን ኣኔ ማኅተሜ ማር ይንግሺኔን [ቶኦካ] ባሪዮ ዾራ። ²⁰ኦካ ቶኦ ታቺ ክየም ማር ኣንቲቲካ ወርቄዬኔ ቢሬኔ፣ ኣንቲቲካ ሻሪዮ ጁወ ኣኔባ፣ ከኦካ ጊታጝዳ ክየም ክየም ናንዳካ እን ጎቢዮጝ፣ ዶክዻ ኣይባ ናንዳካ ዋድማ ጊታይ ማሬ ጎቢዬን። ²¹ኣኪ ውር ክየምጵንዻ ሻማ እሺ ኤምኑ ከኦካ ኦግታጝ ሃፑሪዬ ነፃያጝ እንካ ኣይካ ዋድማካ ጎቢንታጝ፣ እን ይሁሺኖጝ፣ እንካ ኣይካ ታቺ እንዻጝ፣ ማቲባ ኣንቲቲ እን ሻምሼ ዋድማ ሹቃጝ ፓይላ።²²ከኦካ ኣርግማ ጋራካ ባርሻሜ ጌይ ሿዋት፤ ኬሸን ጫንቃልዻ ከውር ጫንቃላን ጊታይ ሺወን ታቺ እንዻጝ፣ ዻዬጆሌባ እምነት፣ ናሺማዬ ሆፎዬ። ²³ከኦካ ዜርማ እን ማርካ ኣግዬኔ ማር ኦኬ ኣኔኔ ካም ዹክ፤ ናንዳካኦ ኦግታይ ካቦኩኔ ጓሬኑጝ የእባጅያ²⁴ውርካ ዋድማካ ታቺ እን ካጓርኖጝ ሁሉኩሼኬን፤ ሳጊዻ ናንዳካ ውር ፓይላ እን ኣይ ሹቃጝ፣ ናንዳካ እርርሲዬንዻ እን ኣይ ልኩጝ፣ ካኣዬ ውር ኬናካ ዶንሺ ኦኬዻጝ ሁሉኩሼባ፤ ²⁵ካሄክሼ ሃምካ እን ኣይ ኣኩሉክ እባጄኑጝ፣ ከእያይ ባሪዮ ካኣዬ እንግን ኮምፓርሲዬ ይሁኔኑጝ ከቃቦ ሻሜን ጊታይ ጎሩጝ ከሹቃ ኣዬን ካኣዬ ኬናካ እያኒሹጝ ኣኔባ፤ ²⁶ይንዻ ዋክሼባ ሃምካ ሹቦ ጊዬዩጝ፤ ካሹዋጵሽ ክያጃዬ እን ሻም እንግን ከውርካ ሮጉማካ ካህካ ዲያብሎሴ እን ጎሚ እንግኑጝ ሃኬ ዻቅባ እያግ።

Chapter 3

¹ኣይባዬ ከቦን እንካ ቱንሱጝ ሹ እንካ ጫንቅሺ ውር ካኩዋዎጝ እባጅባ ይዕጝ። ²ውር ማቲባ ጊታኬና ናሺ እንግን ኤታጋን፤ ጊታይካ ናሺ ቢሮጝ፣ ጊታይካ ፎኮር፣ ጊታይካ ጵራጵራጝ፣ ጊታይ ይሬን ውር፣ ጊታይ ማር ውራን ጊዬይ ዋይሺኔኑጝ፣ ጊታይ ማር ጎሺዬኑጝ፣ ጊታይ ማር ይሁኔን ኣኔኑጝ፣ ³ጊታይ ማር ናሺማ ኣኔኑጝ፣ ጊታይ ማር ናንዳካ ቃሽ ባሺምኔኑጝ፣ ጊታይካ ኮፓች፣ ጊታይ ማር እንግን ኤታጋን ኡዋሩጜኑጝ፣ ጊታይ ኣይ ጋራጝ፣ ጊታይ ማር እን ኣይ ሹቃ ናሺዬኑጝ፣ ⁴ጊታይካ ቡዲይንቶጝ፣ ጊታይካ ጊቦጝ፣ ጊታይ ጎሜኬ ማም ኣዬኔ ከጵራጵራዬ ከኦካ ባሪዮ ሳጊ ማቲባ ጊታይካ ናሺ ባሉጝ።⁵ጋኔባ ዴንታካ ቶኦካ ይሁኔን፤ ዬ ቡድያ ቁዋቅት ኔኒ። ካምባ ዹክ ከኦካ ጊታይ። ⁶እንግንዻ ሁሉክ ኦጉዋይካ ቶኦዬ ጋይሼ እንግን ጁዋንትካ ሴሶዬ፣ ሁሉክ ኦጉዋይካ ኣርግማ ጋራዬ መንፈስ ጊታይ ድቤኑጝ ሃጊታይ ቶሊ ሃኣጚ ዻቹጋን ጊታይ፤ ⁷ሃኣጚ ጊታይ ኣይኬ ጊታይኑጝ እርርባ ሹ ጮል፤ ኣይባዬ ሃምካ እን ኣይ ኣኩሉክ እባጄኑጝ ካሄክሾጝ ክየምጵንዻ ቻሊኬን።⁸ኢያኔሴ ኢያንበሬሴ ከእያይ ኖክዬ ሙሶጝ፣ እንግንዻ ጊታይ ሹቦ ጊዬይ ካይዬዬ ውር ጊታይ ፓቄኬ እምነቱጝ ፕር ኖክባ እን ኣይ ኣኩሉኩጝ። ⁹ካኣይባዬ ሙኒሼብኬን እንግን፤ ናንዳካኦ ውራን ጊታይ ከእያይ ዹዋልሺኔ ዴምጳሞጝ ፓይላ፣ ናንዳካ ጊታጝዻ ፓይላ ኣይባ ጃ። {እን ጳውሎስ ኤልቅምሺኔ ጢሞቴዎሱጝ¹⁰ዬ እን የእባጅያ እርርሲኔን ናኒዬ፣ ዴንታ ናኒዬ፣ ኦኬ ናኒዬ፣ እምነት ናኒዬ፣ ኦኬ ዶንሺዬን ናኒዬ፣ ናሺማ ናኒዬ፣ ቁዋቅት ናኒዬ ፓይላ፤ ¹¹ዋክኔን ናኒዬ ጋሎ ናኒዬ፣ ከኦካ ኣንጾኪያዬ ከኦካ ኢቆንዮኔ፣ እን ሄክሽ ኣን ኦካ ልስጥራንዻ ፓይላ፣ ዋክኔን እን ሃዶንሺዮጝ የእባጅያ፤ ዬ ታቺ እን ከኦካ ኦግታይ ፓይላ ዻዓሺያ። ¹²ከኣኩሉክዻ ከኢየሱስ ክርስቶስ ከዻቆካ ኣኩሉክ እንካ መንፈሱጝ ጊታይ ናሺ ቆቤን ፓይላ ዋኬባ። ¹³ዬ ጊታይ ኣይ ጋራዬ ካቱዋኒኔዬ ጊያምሼ ጊያምሺሼ፣ ከኦካ ኦኬ ጋራዻ ሌሜ ፓዬባ ኦኬ ጋራ።¹⁴ዬ እን ከእን የእርርዬዬ የእባጃዬ ቁዋቅትሽባ፤ ይን የእርርዬ ከኦካ ኒኑጝ የእባጅያ፤ ¹⁵ካርሲኬ ናሳሞ ኑኑዬ፣ ከኢየሱስ ክርስቶስ ኣምኒዬን ፓካልማሞ እንካ ጌዬ ባይሼኑጝ ውርካ ይሁኔን ጊታይኬ ቻሊዬ ኣዬኑጝ የእባጅያ ወርቀትዻ።¹⁶ወርቀትካ ውርካ ይሁኔን ፓይላ ሃጊታይ መንፈስካ ባሪዮ ኣኖጝ፤ ናንዳካ እርርሲዬን፣ ናንዳካ ጎሪዬን፣ ናንዳካ ሹቃ ሻሜን ከጉዋር እን ኣይ ጫንቃልዻ ክሊዬን ጠቅምባ፤ ¹⁷ይንዻ ውርካ ባሪዮ ከኦካ ዋድማ ሹቃ ፓይላ ካኣይ ልኪዬ ካጌይንቴባዬ ጊያ።

Chapter 4

¹ሌሜንካ ባሪዮ ፕርዻ ከእን ኣይ እያይኔ ከኣርሼን እን ኣይካ ኮምሼኑጝ ከኦካ ሌሜንካ ኢየሱስ ክርስቶስ፣ ከዹዋልሺንኔኔ መንግሥት ኔኒ ቃቢዬን ሃክያጃባ ኤልቅሞጝ፤ ²ሜይሺንቴባ ክያጃ፤ ዋዳ ኔኒ ኣይኒን ኣግኒን ማርኒን ኣግዬኑጝ ኣይባ ሼክሚ፤ ከኦኬ ዶንሺዬን ታቺዬ እርርሲዬኔ ሻምባ ሹቃ፤ ጎሪባ፤ ቁዋቅሺሽባ።³ናንዳካኦ ውር እርሮ እን ኣይ ኣኩሉኩጝ ሹ እንካ ማሬ ናሺዬኑጝ ኩንባ፤ ከኦካ ይን ሳጊ ናንዳካ እን ኣይካ ኣርግማ ጊዬዩጝ፣ ናንቡ እን ጊዬይካ ቋቁጩጝ እን ዎሼ ዋዬኑጝ ካሜይሼ እንግኑጝ ፑኡሺባ ውር ጁዋኑካ እርርሲኔን። ⁴ከኦካ እን ኣይ ኣኩሉክ ዋዬን ዋሽባ ናቡ ጊዬይ። ዋክሼባ ሃምካ ሃሳዋ ጊታይካ ማምዻ። ⁵ዬ እን ከኦካ ኦኬ ፓይላ ኣይባ ኬናካ ሻም ፓል፤ ዶንሺባ ጋሎ፤ ሻምባ ሃሳዋካ ውር እን ክያጄን ክያጃ ሹቃጝ፤ ሹዋጵሽባ ዋድማ ኑኑ።⁶ኣን ከቁርባንካ ማቴንካ ጋላ ቦሼያ ኣን ሃምካ እርኖጝ፤ ሹ እን ሃኩዬ ኣንጵኑጝ ሄክሻ ኣን። ⁷ሃኒሼንያ ኒሺኔን ሹቃ፤ ሃሹዋጵያ ሩሼን፤ ሃቶይያ ቶኦካ ይሁኔን። ⁸ታካ ሌሜን ጋይሼያ ኣን ኣክሊልካ ጫንቃል ጫንቃል እንዻ ታቺ እን ኣይካ ኮምሼኑጝ ኣይ ኣንባ ከሹ ኢዕጝ፤ ፕርዻ ማር ናንዳካ ኣንጵኔኔ፣ ሃናንዳካ ጊታይ ፎሽካዽዬን ዹዋልሺኔን ኔኒዻ ፓይላ። {ሃሳዋካ ጳውሎስ}⁹ዮጝ ናኒ ይሪካ ኩኔን ሻም እን የቻሊዮጝ ፓይላ፤ ¹⁰ዴማስ ናሺ ኦካ ፔኑጜ፣ ኦይድ ኣኔ ኩይሼያ እያጝካ ተሰሎንቆጝ። ቄርቂስ ኩይሼ እያጝካ ገላትያጝ፣ ቲቶ ኩይሼያ እያግካ ድልማጥያጝ፤¹¹እን ኣኔን ከኣኑጝ ሃሉቃስጵን። ማርቆስ ናንዳካጝ ካኬልሺዬ ኣን ከኦካ ዋድማ ናኑጝ እያኒሼ ኩዋወባ ከእን። ¹²ሃይዕሲሼያ ቲኪቆስ እያጝካ ኤፌሶን። ¹³የኩንያጝ ከኦካ ጢሮኣዳ በርኖስ እን ሃኦቼ ኣክርጳጝ፣ ወርቀት እን ኣይ ቁርጱጝ ሳጊዻ ቦሼ ኣንባ ወርቀት እንካ ዾልቱጝ።¹⁴v 14 እስክንድሮስ እንካ ኣንጥረኛጝ ሄክሺሼያ ኣን ኦኬ ጋራ ጁዋኑ፤ ዬ ታቺ እን ኣይባ እሺ ኣንካ ቡዋ ኔኑጝ። ¹⁵ኖክያ ካሎን ሜርሜር ጉዋዩዻዬ፣ እንዻ ኣጅሼባ ከእሺ። ¹⁶ከኦይን ካሲሲዬ ኣኑጝ ሃሻሚ ኦካ ዳርኔን ናኒ እንካ ሌሜንያጝ ውር ክየምጵንዳ ካኒ ኩንኬን ኣን ኬልሺዬን፤ ኣይባዬ እንግን ፓይላ ጎይድ ፓይላዬ ፓያ። ይንዻ ካማር እንግን ኮምሼን።¹⁷ኣይባዬ ሜርሜር እን ኬታይ ናኑጝ ካሜይሼንኬ ቋቄኔ ኣሕዛብ ፓይላ ካዋዮጝ ታቺ እን ዾር ኦካ ቋጩር ናኒዬ ቁዋቅትሻ ኣን፤ ዻዓሺያ ኣን ከኦካ ራጴንካ ሞሆዻ። ¹⁸ታቺ እን ዻዓሺ ኣንባ ከኦካ ኦኬ ጋራ ፓይላ፤ ሄክሺሼ ኣንባ ከሹቃ ሃምካ መንግሥትካ ፎላዻጝ፤ ናንዳካ እሺ ጎቢንታ ካኣይባ ከቦንኬ ቦን፤ ኣሜን። {ጌሶ እንካ ቱንሱጝ]¹⁹ናንዳካ ጵርስቅላዬ ናንዳካ ኣቂላዬ፣ ናንዳካ ውርካ ጶሮካ ሄኔሲፎሩምዻ ቦቴ ኣንባ ሆፎ። ²⁰ኤርስጦስ ሺዽያ ቆሮንቶስ፤ ጥሮፊሞስዻ ናንዳካጝ ዴምኖጝ ሃኦቼያ ሚሊጢን። ²¹ከኦካ ሌሜንካ ሃጋይ ጊታጝ ቦኩኔን ሻምባ እን የቻሊዮጝ። ኤውግሎሴ ጱዴሴ ፕርዻ ሊኖስ፣ ቅላውዲዬ ጪኒጋኔ ፓይላ ቦዋ እን ሆፎ። ²²ታቺ እን ካኣይባ ከመንፈስ ኑኑ። ኣይኔን ካኣይባ ከእየው።

Titus

Chapter 1

¹ጊታይ ባሪዮ እድዮጝ ኣኩሉኬ እንካ እያንሼ ሃምካ መንፈስካ ኣኩሉክ ኦኬ እባጄንካ ኣኩሉክ ጌጳሲዬን ውርካ ዋድማካ ባሪዮዬ ጳውሎስ እን ኣይ ሐዋርያካ ኢየሱስ ክርስቶሱጝ፤ ²እምነት ኔኒዬ ኦኬ እባጄን ኔኒዬ ካርሲኬ ኦባዬ ኣምላክ እን ማር ሾራሺኔኑጝ ከኦካ ሌሜንካ ቦናን ከዻቆካ ቦን ጮል እን ሁሉኮጝ ሃኦካ ቃቦ ሹቃ። ³እሺ ከሹ እን ቱምዮጝ ከእንካ ዻቆ ጉዋዩጝ ከኤርጎካ ባሪዮ ከታካ ኦኬ ሜይሺኔን እን ጌልቅምሺኔ ኣኑጝ ሻማ ክያጃ ኔኒ ጃ።⁴ከእን ኣይኬ ኡዋው ፓይላጝ ናንዳካ እን ኣይ ውዋ ናኒካ እምነቱጝ፤ ናንዳካ ቲቶ፣ ከባሪዮ ሹኔ፣ ከእን ኣይካ ዻዓሾ ጉዋዩዻ ከኢየሱስ ክርስቶስ ዻዹጝኔኔ ዎፖዬ ካኣይባ። {ቲቶ ከኦይን ኣኒኔ ቀርጤስ ጌጳሞ እን ኔኒ ኣኖጝ} ⁵ሃኦቼ እን ቀርጤሱጝ ኦይ ካኒ ማሬ ኣሽክሼኑጝ ከኣሽክሼባዬ ከእያይ ሃሜይሼ እኑጝ ኦጉዋይካ ከተማጝ ከጌጳሲ ውር ጌጵሹጋኔ ጊያ።⁶ውር ጌጵሹጉ እን ማር ዻባሞ ኣኔኑጝ፣ ኡማካ ኚያጝ ክየም፣ ሃንታ ኔኒዻ ውርካ ይሁኔኔ [እያኒሺሼን] ወይ ከእን ማሬ ዋይሺኔኑጝ ካማቲባ ጊታኬናካ ማሬ ሮጝ ጊዬይ ቲቴን። ⁷ኤጲስ ቆጶስ ከእያይ ጋዬ ውርካ ኤልቅሞካ ዋድማካ ባሪዮጝ ካኣዬ ኬናካ ማሬ ዻብሺዬኑጝ ሁሉኩሼባ፤ ይንዻ ካኣዬ ውርካ ቃያጝ፣ ካኣዬ ውርካ ጃካማጝ፣ ካኣዬ ውርካ ጮዩጝ፣ ካኣዬ ውርካ ዋራቄ ከጉዋር እን ማር ልኪ ኣዬን ካኣዬ ኬናካ ሪሺሼ ሃምካ ኦይካ ጌዬጵኑጝ ሁሉኩሼኬን።⁸ከኦካ ይን ሳጊ ውር ኬናካ ቾቺንሺ ኮማና፣ እንካ ናሺ ኦይን ኣይ ሹቃ፣ ኬና ኡዋሩጝ እሺ ኤምኑ፣ ውር ሹቃ፣ ይሁኔን ካኣዬካ ኣጅሺሼኑጝ ሁሉኩሼባ። ⁹ከቁዋቅትሼ ዶክ ከእርሮ ኬና ኣይ ልኪዬ ውር ጊታይ ሚኔ እርሮጝ ካኖኩዮጝ ከእያይ የእርርዮጝ ከክያጃ እን ጌርምኖጝ ካኣዬ ኬናካ ቁዋቅትሾጝ ኣኔባ።¹⁰ውር ጊታይካ ሴሶጝ፣ ጊታይ ሃሳወኔ ጆል ሃሳዋካ ማሜ ጊታይ ኣይካ ቱዋኒኔኔ ውር ጁዋኑ ኣኔባ፤ ሳጊዻ ጊታጝ ኣኔን ከውር ጊታይ ቆሮጝ። ¹¹ጊታጝ ሹውይ ሻምሼን ሁሉኩሼባ፤ ናንዳካ ከጉዋር እን ማር ልክ ኣዬኑጝ ሺጝ ናንዳካ ኦኬ ጌዬኔ እን እርርሲዬን ካማርሼ እንግን ሁሉኩሼኑጝ ከእርርሲዬን ጋኔን ውር ጶሮክ ጊዬይ ሄክሲዬን።¹²v 12 ከኦካ ውርካ ቶካ ባሪዮ ጊዬይ ክየም ሃሳው ናንዳካ እንግንያጝ፣ «ውርካ ቀርጤስ ሹ ጮል ሃውርካ ሾሮ፣ ሺጛ ሃዳቢ ጋራኔ ቶልታ ድቃኔ። ¹³ማኛሞጝ ሃኣኩሉክ፤ ዬ ጎሪ እንግን ሹቃ፤ ይንዻ እምነት እን ኣይ ልኩጝ ካኣኒኔ ኦግዬይዬ¹⁴ሃሳዋካ ማም ጊታይካ አይሁድ ወይ ካማር ኤርጎካ ውር ጊታይ ኣኔን ከኦካ እን ኣይ ኣኩሉክ ዹክ ዋዬኔ ጊያ።¹⁵ናንዳካ ውር ጊታይ ኣይ ጫንቃሉጝ ኦኬ ፓይላ ሃጫንቃል፤ ዬ ናንዳካ ጊታይ ኣሽክዬን ኦኬ ጋራዬ ማር ኣምኒዬኔ ኦኬ ኣይ ጫንቃል ክየምጵንዻ ኣኔኬን፤ ፕርዻ ሹቦ ጊዬይዬ መንፈስ ጊዬይዬ ሃኬና ኣሽክዬን ኦኬ ጋራ። ¹⁶ሺጜንባ ሃእባጃያ ባሪዮ ኣይባዬ ከኦግታይ ጋሽክዮጝ ዴጪሼባ እንግን፣ ሃጊታይ ኣይካ ሚኒሺኔኔ፣ ጊታይ ማር ዋይሺኔኔ ጊታይ ማር ናንዳካ ዋድማ ሹቃ ሄክዬኔ።

Chapter 2

¹1 ዬ እን ከእን ናሺእርሮ እጝ ኣይ ልኩጝ እርርሲባ። ²ውር ጌቿን፣ ጊታይ ጎቢዮጝ፣ ጊታይ ኡዋሩጝ እንግን ኤታጋኔ ከእምነት፣ ከናሺማዬ ከኦኬ ዶንሺዬኔ ካጋዬ ጊታኬና ሩዋ ኣይ ሹቃጝ ክሊ እንግንባ።³ፕርዻ ሃኣጚ ጊታይ ኣይ ጌቾጝ ከኦጉዋይካ ቆቤን ጊዬይዩጝ ካጋዬ ጊታኬናካ ጎቢዮጝ፣ ሃጊታኬና እርርሲ ኦይን ኣይ ሹቃጝ ዬ እን ካካይሲ ሮጝካ ውር ወይ ካማር ጊታኬናካ ፎሽካዽዬንካ ኣላላ ጎሜ ኣዬኔ እርርሲ እንግንባ፤ ⁴ጋያ እያጝያጝ፣ ሃኣጚ ጊታይ ኣይ ባርሻጝ ካናሺዬ ጁሙ ጊዬይዬ ሃንታ ጊዬዩጝ ቻሊባ እርርሲዬን፤ ⁵ክያጃካ ባሪዮ ካማር ኦካ ውር ክየምጵንዻ ይሬኔ ጊታይ ኡዋሩጝ እንግን ኤታጋኔ ጊታይ ሁሉክ ይሁኔኔ፣ ጊታይ ኣሽክዬን ዋድማ ቶኦ ቱዎጝ፣ ቸሮች፣ ካጋዬ ጊታይኬናካ ዋይሺንቴ ጁማንቴን ጊዬዩጝ ካጊሪርሲባ።⁶ፕርዻ ሃንታካ ጁሙ ባርሻን ካጉዋሩጜ እንግን ኤታጋኑጝ ክሊ እንግንባ። ⁷ኣይን ከኦኬ ኣኔን እያኑጝ ከኦይን ኣይ ሹቃ ኣሽክዬን ሻም እን ኤምኑ ሹቃዬ ቦሼ እንግንባ ከእርሮ ጊታይ የእርርሲዬ እንግኑጝ ከጃ ኣዬን፣ ከኦይን ኣይ ኣኩሉክ ሃሳወን፣ ⁸እንካ ማር ዻብሾ ኣኔኑጝ ዹዋልሺንቴባ ሃሳዋ ኬና ኣይ ሹቃ፤ ይንዻ ውርካ ኖኩማ ኦኬ ጋራ እን ሃሳወ ናንዳካ ኡዋውጝ ከካይሲዬን ካቦኩንዽባዬ ጊያ።⁹ውርካ ዋድማን ከኦኬ ፓይላ ከእያይ ዋድማሺኔ ውር ታታቻን ጊዬዩጝ፣ ካዋዝንሲዬ እንግኑጝ ካማር ቶግ ጋራ ዋሼኔ እርርሲ እንግንባ፤ ¹⁰ካማር ኦጉርኔን፤ ይንዻ ከኦካ ጉዋር ፓይላ ካናሺዬ እርሮካ ባሪዮ እን ኣይካ ዻቆ ጉዋዩጝ ካማኝሺ ካሎን ሹቃ ኣዬን ጊዬይዬ ጊያ።¹¹እንካ ጌዬ ባይሼኑጝ ኣይኔንካ ባሪዮ ዹዋልሼያ ውር ፓይላ፤ ¹²ኣይኔን ይጝዻ ሃቡድያ ቆቢኔን እን ጉዋዩካ ሴሶዬ ካኣርግማካ ፔኑጜ፣ ከቦን ይንካ ሹጝ ከኡዋው ኤታጋን ኡዋሩጜ ከጫንቃል ሻሜኔ፣ ካቆብቴኬ ዻቆካ መንፈስካ ኣኩሉኩጝ እርርሲ ኡዋውባ፤ ¹³እጝ ኣይ ቃቦ ሹቃ እን ጉዋዩ ጉዋኖጝ ካታቺ እን ካኣምላክ እን ጉዋዩዬ ጎቢንታካ ኢየሱስ ክርስቶስ እን ኣይካ ባይሼን ጉዋዩጝ ሃኬ ዹዋልሺኔን ካሊዬን፤¹⁴እሺዻ ካቡሌ ኡዋው ከኦኬ ጋራጝ እን ኣይ ሹቃ ኣሽክዬን እን ዳርጊ ዛርሲ ጊታይ ኣይ ኔኑጝ ካሻምሼ እሺ ኤምኑ ጫንቃሉጝ ኣዬና እሺ ኤምኑ ናንዳካ ኡዋው።¹⁵ኣኪ ኦግታይካ ሁሉኩሼ እን እርርሲዬኑጝ ሃጊታጝ፤ ከጌጳሞ ፓይላ ክሊባ፤ ጎሪባዻ ውር ክየምጵንዻ ካማር እን ቦውዬን።

Chapter 3

¹ውር ከእያይ ዋድምሺኔ ውር ታታቻኔ ጊታይ ጌጳሲዬ፣ ካዋይሹኔዬ ኦይን ኣይ ሹቃጝ ፓይላ ናንዳካ ኣሽክዬን ካጋዬ ሼክሙጝ ሜይሼ እንግንባ። ²ፕርዻ ካማርሼ ውር ክየምጵንዻ ኦኬ ጋራ ሃሳወን፣ ካጋዬ ውር ጊታኬና ኣይ ሹቃጝ፣ ናንዳካ ውር ፓይላ ካዹዋልሺኔ ሹቃቲ ኬናካ ቱልኬ ሻን ክያኑጝ እባጅሺሽ እንግንባ።³እባ ከኦካ ሌሜንካ ይጝ ኣይ ኡዋው ሃጆግያኬ ኦኬ ጶቅሲዬኔ፣ ሃኣያ ጊታኬና ማር ዋይሺኔኔ፣ ሃማቲያ ጊታኬና ቱዋኔዬ፣ ሃማቲያ ውርካ ዋድማካ ኣግዬንካ ኣርግማ ዋናዋናዬ ሃኣያ ጊታኬና ጉዋሩጜ፤ ሃጎርናዬ ሃምንቴ ጋጜ ሃኣኒና ከኦኬ ጋራዬ ፎርቻሞዬ ቆቤን።⁴ኣይባዬ ካባይሼን ጉዋዩ ሌሞ ኣዬንካ ባሪዮዬ ናሺማዬ ከሹ እን ዹዋልሺኖጝ፣ ⁵ናንዳካ ኦግታይ ሃሻምቶጝ ማር ናንዳካ ዋድማካ ጫንቃሌኔ፣ ኬዻዹጝኔን ኔኒ ባይሻ ኡዋው። ፕር ሃባይሽቴዻጝ ከኡዋኒኔን እን ኣይ ጅሺኔኔ ሃኬና መንፈስ ቅዱስ ሃሊ ማቲዬኔ፤⁶v 6 መንፈስ ይንዻ ባሪዮ ከታካ ኢየሱስ ክርስቶስ እን ኣይካ ባይሼን ጉዋዩጝ ሺዕሺዬ እርሼያ ኡዋው፤ ⁷ይንዻ ካጌይኬ ኣይኔን ጫንቃሌ ካጎም ቃቦ ሹቃካ ዻቆካ ቦን ጮሌ ካኣይ ጊታኬናካ ኣይካ ሆርምኔኔ ጊያ።⁸ይንዻ ሃክያጃ ኬና ጌርምኔ። ውር ጊታይ ኣምኒ ባሪዮጝ ኦኬ ሹቃ ኣሽክዬን ካሳስክያ ጋይኔ እንግን ኤታጋኑጝ ከክያጄ ኦግታጝ ሹቃጝ ሃዎሺያ። ይንዻ ሃሹቃዬ ኬናካ ጠቅምሼ ውር ፓይላዬ።⁹ኣይባዬ ከዜርማ እን ኣይ ማም እያይኔ ከኮምኔንካ ቢዛካ ጅሺኔኔ፣ ከኦካ ዋራቄ ከኦካ ጓሬን ጊታይ ቲቴ ናንዳካ ሕጌ ካም ዹክ፤ ይንዻ ሃኦኬና ማር ኦኬ ኣኔኔ ኣይ ማም እያይኔ። ¹⁰ውር እን ቦኩኔ ውር ላልዬኑጝ ኪሊባ ክያጝ ክየም፤ ከክያጝ እንካ ላንሳጝ ኣጅሺሽባ፤ ሳጊያ ከኦይንያጝ ኦይኬ እሺ ኦኬ ክየምጵንዻ ሻሜን። ¹¹ሃይነትካ ውር ጊታይ ኣኔን እያይ ሃውርካ ሴሶ ኬና ኡዋይ ጉዋር፤ ካዻብሺዬ እሺ ኤምኑዻጝ እባጅባ። {ክሊማ እንካ ቱንሱጝ}¹²ሃይዕሲሼባ ኣርጢሞን ወይ ቲኪቆስ ሃሚን ኑኑጝ ሃም ኣን ሃኣኖጝ ኒቆጵልዮስ ኩኔን ኦግታይ የቻሊዮጝ ፓይላ ሻምባ፤ ሃቱምያ ሃሚን ሃጋን ሹዋጵሺሼን። ¹³እን እባጅ ሕጉጝ ዜማስኔ ኣጵሎሴ ከኦካ ጃሌን ጊዬይዬ ኦግታይ የቻሊዬ እንግን ኬልሲዬን ፓይላ ሻምባ፤ ኦግታይ ዎሺሽ እንግንዻ ፓይላ ቋቁሼ እንግንባ።¹⁴ከኦካ ጊታይ ኣይ ውር ጉዋዩጝ ከኦግታይ ዎሺሽ እንግን ሹ ጮሉጝ ካጌዬዬ ኦካ ቆቤን ጊዬይዻ ካማር ኬና ማር ካርቡ ኣኔኔ ናንዳካ ዋድማ ሹቃ ቁዋቅትሼን ካጊርርዮጝ ሁሉኩሼ እንግንባ።¹⁵ውር ጊታጝ ኣኔን ከኣን ፓይላ ቦዋ እን ሆፎ። ከእን ናሹጝኬ እምነቱጝ ናንዳካ ጊታይ ናሺ ኡዋው ቦሼ ኡዋባ ሆፎ ጊዬይ። ኣይኔን ካኣይባ ከእየው ፓይላ።

Philemon

Chapter 1

¹ከእን ኣይ ውርካ ቁምኔንካ ኢየሱስ ክርስቶሱጝ ከጳውሎሴ ከጪኒጌን ጉዋዩ ጢሞቴዎሴ፤ ናንዳካ ውር ቁዋቃ እን ኣይካ ናሺዺ ጉዋዩዬ ናንዳካ ፊሞና እን ኣሽክዬን ከኡዋወ፣ ²ናንዳካ ጪኔ እንጉዋዩካ እጛሹጝ ናንዳ ኣፍብያ፣ ከእን ኣይ ከኡዋው ፓፃኖጝ ናንዳ ኣርክጳ ከቶኦካ ይሁኔን እን ኣኔን ኦካ ቶኦ ኑኑዻ፤ ³ከባሪዮ ከሹኔ ጉዋዩ፣ ከኢየሱስ ክርስቶስ ታቺ እንዻ ኣይኔኔ ሆፎዬ ካኣይሼ እየውባ።⁴ከሹካጝ ሃቃቢዬ እን ከይሁኔን ናኑጝ ሃጎሺባ ኣምላክ ናኒ ሹ ጮል፤ ⁵ናንዳካኦ እምነት እን ኑኑ ኣኔን ከኢየሱስ ታቺ እኔ ናሺማ እን ኑኑ ኣኔን ከውርካ ይሁኔን ፓይላዬ ሃዋይያ። ⁶ኦኬ ሹቃ እን ጉዋዩ ኣኔን ከክርስቶስ ፓይላጝ ከእባጆጝ፣ ከውር ዶክ እምነት ኑኑ ካሺሼን ከቁዋቅትሾጝ ሃይወንባ። ⁷ጪኔ ናኒ ዮ፤ ናንዳካ የቦውሺሼ ሻንካ ውር ጊታይካ ይሁኔን ኡሱጝ ከኦካ ናሺማ ኑኑ ሃጌይያ ዋዛ ታቺዬ ሌምዬኔ።⁸ዬ ኦግታይ ኣሽክዬን ካሁሉኩሼ እኑጝ ካኣሽክዮጝ ካሜይሼ እኑጝ ካኣኔ ሾያሞ ከክርስቶስያጝ ⁹ሃይወን እንባ ከናሺማ፤ ኣኪ ውር ጌጵሹጉዬ የፕር ጋን ከኣን ጳውሎስ እን ኣይ ውርካ ቁምኔንካ ክርስቶሱጝ፣¹⁰ሃኣኔን ቶኦካ ቁሜን ክያኒዬ ሃይወንባ ናንዳካ ውዋ እን ናኒ ሃቡሎጝ ናንዳካ ኣናሲሞስ። ¹¹ከሌሜን ካኒ ማቲኬን ጊታኬናካ ጠቅምሼ እን፤ ዬ ጋን ማቲያ ውር ጊታኬና ጠቅምሼ እንዻ ጊታኬካ ጠቅምሼ ኣንዻ። ¹²ሃዋሻ ይዕሲሼባ ውር እን ኣይካ ሻን ናኒ ሃሚን ኑኑጝ። ¹³ናንዳካ ክያጃ ሹቃ ከሹ እን ሃቁሙኖጝ ካኣኒንቴ ኦካ ባል ኑኑዬ ካዋድምሲኔ ኣኑጝ ሃዎሺያ እሺ ኦጝ ናኒ ሺዕሺዬን፤¹⁴ኣይባዬ ኦኬ ሹቃ ጊታይ እን የኣሽክዬጝ ፓይላ ሃኬ ናሺዬን ዬ ማሬኬ ድዳሞ ኣዬኑጝ ሃካና ክሊኬን እኔ ከኣሽክዬ ኦኬ ክየምጵንዻ ሃዎሽኬን። ¹⁵ካ ናንዳካ ሹ ጩዋማ ሃጌዬኬ ኦኑኑ ዋናጝ፣ ከቦወ ከኣጁጝ ኦኑኑ ማሜ ጊያ፤ ¹⁶ዬ ካርሲኬ ጋኔ ማርኬ ውርካ ካይሳሞዬ ሃጪኔ እንካ ናሺዺ ኣይኬ ኦካ ካይሳሞ ሳጉጝ፤ ዬ ናንዳካ እን ከኣሩጝዻ ከታቺ እንዻ ሳጊ ሃውርካ ናሺዺ።¹⁷ኣኪ ሃኦኬና የሻሜ ኣን ባይዳ ኑኑዬ የኮሜያጝ ሻም ኣን ከእያይ ከቦወዬ ቦባ። ¹⁸ኦኬና ሃጊያምሼ እን ኣኔያጝ ወይ ከእን ባጃ ኑኑ ኣኖጝ ኮምባ ከኣን። ¹⁹ኣን ጳውሎስ ሃቶኩሼያ እን ይጝ ከቡዋ ናኒ፤ እን ኑኑ ኣኖጝ ኣን ሃካሺባ። እንዻ የኣዬ ናኑጝ ሃሜይሼኬን ኦኬ ክየምጵንዻ። ²⁰ጪኔ ናኒ ዮ፤ ከጠቅምዬ ኣን ከታቺ እኑጝ ሃዎሺባ፤ ቦውሺሽባ ሻን ናኒ ኡሲ ከኢየሱስ ክርስቶስ።²¹ከኤርጎ ዋዬን ኑኑ ከኤርምኔን፣ ከኦካ እን ሃኣንሼ እንዻ ሳጊ ከሻሞጝ ከእባጄን ሃቶኩሼ እንባ። ²²ከኦካ ይንዻ እንቃ፣ ይሁኔን ጉዩ ካጌይ ኦካ ዋሼኔ ከዮጝ ጉዩ ኩኔን ናንዳካ ቃቦ ሹቃ ሻሜን ኣሽክቴ ኣንባ ኦካ ኡሲ ቦወን።²³ከኤጳፍራ እን ኣይኬ ኣን ውርካ ቁምኔንካ ኢየሱስ ክርስቶሱጝ ቦዋ እን ሆፎ፤ ²⁴ፕርዻ ውር ጊታይ ኣሽክዬን ከኣኑጝ ማርቆስ፣ ኣርስጥሮኮስ፣ ዴማሴ ሉቃሴ ቦዋ እን ሆፎ። ²⁵ኣይኔንካ ኢየሱስ ክርስቶስ ታቺ እን ካኣይባ ከመንፈስ ጉዩ።

Hebrews

Chapter 1

¹ባሪዮ ካርሲኬ ኦባዬ ከዋዳ ዋናዋናዬ ከጉዋር ዋናዋናዬ ከታካ ውርካ ቶካ ባሪዮ ሜይሼ ሹቡጌን ጉዋዩዬ፣ ²ዬ ከቱንሲካ ቦኑጝ ከእን ሻሜ ፓይላ ጊታኬና ሻወ ከእን ሙኔ ኦኬዬ ከውዋ ሜይሼያ ኡዋው። ³እሺዻ ጎቢንታካ ባሪዮ ኦኬ ሜሌሌ ማቲ ሄክንሶ ልኪካ ዴንታ ኔኒዬ፣ ከክያጃ ቁዋቃ እን ኔኑጝ ሻምሼ ፓይላ ኦኔኒዬ ጎማ፤ ጌይሼ ጫንቃል ጌዬንካ ሴሶጝ ጩዋ ኡፓ ፎላ ዾዮክ ኦካ ቡዎንካ ታቺ እን።⁴ዬ ሮጝ እን ሆርሜኑጝ ከእያይ ሳጊዬ ከኦካ ሮጝካ ውርካ ኤርጎጝ ፓይላ፣ እሺዻ ከኦካ ውርካ ኤርጎ ማቲያ ኬና ካሎን ኣይ ሳጊ። ⁵ባሪዮ ሺጝ፣ «እን የኣይ ውዋ ናኒ፤ ኣን ሃጅሺያ እን ሹጝ፤ ወይ ፕርዻ፣ «ኣን ሃማቲባ ሹኔ እሺዻ ማቲሼባ ኣን ውዋ ናኒ» እጝ ሺጜ እያይኑጝ ከኦካ ውርካ ኤርጎ ክየምጵንዻ ሃናንዳካ ኒን?⁶ፕርዻ ባሪዮ ዾቁሼ ውዋ እን ኔኒካ ሌሜን ዳሉጝ ክያኑጝ፣ ውርካ ኤርጎካ ባሪዮ ፓይላ ሺጝ ውር ፓይላ ካይሁንቴባ። ⁷ሃሳው ናንዳካ ውርካ ኤርጎዻያጝ፣ «ሜርሜር ኔኒ ከናፒሳን፣ ውር ጊታይካ ዋድማዻ ሻምባ ላሉጜንካ ጉሁ ሺጝ እያይ።⁸ዬ ናንዳካ ውዋ ኔኒ ሺጝ እያጝ፤ ኣምላክ ዮ፤ ኦካ ኡፌን ኑኑ ቁዋቅትሼ ኡፓ ቦን ከቦን፤ ጫንቃልዻ ማቲባ ሴጋካ መንግስት ኑኑ፤ ⁹የናሺ እን ኣይ ጫንቃሌ፤ የሚኔያ እን ኣይካ ሴሶጝ፤ ዬ ባሪዮ ኣምላክ ኑኑ ኣጁጝኬ ኦካ ባይዳን ኑኑ ሳጊዬ፣ ጵሽባ ከዋቃትካ ዋዛዻ።¹⁰ፕርዻ ሺጝ እያጝ፤ ታቹጝ ዮ፤ እን ከሌሜን የኣሽኪ ዳሊዬ፤ ፎላዻ ሃዋድማካ ቡዋ ኑኑ። ¹¹እንግን ካይባ፤ ዬ እን የኡፊባ ቦን ጮል፤ ፓይላ ጌቺባ ከኣፓላ፤ ¹²የፑኡሺባ እንግንዻ ከጫርቄ፤ ሁቡቤንባ ከኣፓላዻ። ዬ እን የኣይ እን እያይ፤ ቦን ኑኑዳ ኣኔኬን ቱንሲ።¹³ባሪዮ ሺጝ፣ «ሌይ ሃምካ ሻሜ ጋል ኑኑ ካባጜንካ ጃፑጝ፣ ኡፓ ኦካ ቡዎን ናኒ» እጝ ሺጜ እያይኑጝ ከኦካ ውርካ ኤርጎ ክየምጵንዻ ሃናንዳካ ኒን? ¹⁴ውርካ ኤርጎ ፓይላ ማርካ ዋድማ ጊታይ ይዕሲዬ ናንዳካ ናፒሳን ጊታይ ሆርሜን ሃምካ ዻቆዬኒ?

Chapter 2

¹ዬ ከኦካ እን ሃዋይቶጝ ካማር ኦይዴ ፓዬኔ፣ ናንዳካ ኦይን ሃዋይቶጝ ካሳስክቴዬ ካኣጅሽቶጝ ሁሉኩሼ ኡዋባ።²ናንዳካኦ ክያጃ እን ሃሳወ ከታካ ውርካ ኤርጎጝ ኣያ ቁዋቃዬ ሴሶ ፓይላዬ እን ማሬ ዋይሺኔኔ ጌያ ቅጣት እንካ ሁሉኩሼያጝ፣ ³ኡዋካ ባይሼን ታቺ ኬና ኣኔን እያጝ ሃድርግትሽቴያጝ ሃሻማ እያን ካቻሊቴ ዻቄኑጝ? ባይሼን ይጝ ከሌሜን ሃሳዋ ከታቺ እን፤ ጊታይ ዋይኬ ኦኔኒዻ ሜይሼያ ኡዋው። ⁴ባሪዮዻ ከኤርጎ፣ ከኦካ ሹቃዬ ከዹዋልሺኔን ዋናዋናዬ ፕርዻ ከክያጃ ኔኒ ከኦካ ጊታይ ጌይ ባሉጝ ኣይኔን ጊታይካ መንፈሱጝ ማኝሺያ ናንዳካ ዳቡጝ። {ኢየሱስ ሙኔና ጪኒጋን}⁵ይን ሃሳውሺንቶጝ ፔን እንካ ኩዋውጝ ካኒ ኡዋሩጙሺሼኬን ውርካ ኤርጎ፤ ⁶ኣይባዬ ክየም ከኦካ ራቅ እንቃ ሺጝ እያጜ ማኝሺያ፤ ከጶቅሲቶጝ ውር ሃኦ? ካቃቢሼዻካ ሃንታካ ውር ሃኦ»⁷ከኦካ ውርካ ኤርጎ ሃቲትያ ጩዋማ፤ ሃኣይሼያ እንግን ጎቢንታዬ ጎሺዬ፤ ⁸ሃኡዋሩጝሼያ ፓይላ ከኦካ ጃፍ ጊዬይ ዱቡ፣ ኦኬ ኬና ሃማሬ ኡዋሩጙሼን ኣኔኬን፤ ካኣይባዬ ከሹካ ሹጝ ጉዋሩጝ ኦኬ ፓይላዬ ሃጌያኬን።⁹ኣይባዬ ከኣይኔንካ ባሪዮ ናንዳካ ውር ፓይላ ካጌዬ ኣርሼኑጝ ከኦካ ውርካ ኤርጎ ጩዋማ ካጆጊዮጝ ሻሜ ኢየሱስ እን ኣኖጝ፣ ከጋሎካ ኣርሼን ጌዬን ጋን ጋይሼ ጌጳሞካ ጎቢንታዬ ጎሺዬ ሃጌዬባ። ¹⁰ኦኬ ፓይላ ናንዳካ እሺዬ ባሪዮ እን ኡፍኬ እሹጝ፣ ሃንታ ጁዋኑ ሃምካ ጎቢንታ ቦሼን፣ ኦኬ ሹቃ እንካ ባይሼን ጊዬዩጝ ከኦካ ጋሎ ካሻሜ ካሎኑጝ ዋቲ ሃኬናካ ሁሉኩሼ።¹¹ውር እንካ ይሁኔዬ እንካ ይሁሺኔ ውሬ ሃኬ ኦካ ውርካ ጶሮክ ክየም፤ ዬ ኢየሱስ ካሺወ እንግን ጪኒጌን ናኑጝ ቦኩንዽኬን፤ ¹²ሺጝ እያጝዻ፤ ሃሜይሼባ ሮጝ ኑኑ ጪኒጌን ናኒ፤ ከኦካ ጫቃንካ ውር ጊታይ ፑጪ ሃኪውባ ጎሺ ኑኑ።¹³ፕርዻ ሺጝ፣ «ኣን ሃኤርሜንባ ከእሺ። ፕርዻ ሺጝ እያጝ፤ «እየዎ፤ ኣኔ ባሪዮዬ ሃንታ እን የኣዬ ኣኑጝ። ¹⁴ሃንታ ከእያይ ካካሺምኔኬ ኣሩጜ ከኒያቡጝ ፕር እሺዻ ካሺሜና እዕጝ፤ ይንዻ ከኦካ ኣርሼን ዲያብሎስ እን ኣኔ ቁዋቅቱጝ ካሙኒንቴ ቁዋቅት እን ኣርሺዬ ጊያ፤ ¹⁵ፕርዻ ከቦንካ ዻቆ ጉዩ ፓይላ ከኦካ ካይሳሞካ ሪጊካ ኣርሼን ካቡል ጊታይ ቁሜ ነጻዬ ጊያ።¹⁶እሺ ኩኖጝ ማር ናንዳካ ውርካ ኤርጎ ኬልሺዬኔኔ፣ ኣዬ ናንዳካ ቢካ ኣብርሃም ኬልሺዬኑጝ ሃጃ። ¹⁷ዬ ከኦኬ ፓይላ ካሙኒኔ ጪኒጌኑጝ ሁሉኩሼያ፤ ሻሜ ይንዻጝ ማቲ እንካ ሺዕሺኔኔ ውርካ ዋድካማ ሹቃ እንካ ባሪዮዬ ናንዳካ ባሪዮ ዋድምሺኔኔ ሃናዳካ ዛርሲ ሺዕሺዬንካ ሴሶ ጌይሼን። ¹⁸እሺዻ ከሹ እን ፓታንሲዬ እሹጝ ናንዳካጝ ጌዬ ጋሎጝ፣ ናንዳካ ጊታይ ፓታንሲዮጝ ቻሊባ እንግን ኬልሺዬን።

Chapter 3

¹ኣኪ ጪኒጌን ጊታይ ናኒ ካይሁኔን ኣይካ ሺውኔን እንካ ፎላ ዾዮክ ካሺምኔን ኣዬን ዮ፤ ቃቢባ ኢየሱስ እን ኣይ ታቺካ ቃሽ እንካ ሐዋርያካ እምነት ጉዋዩጝ። ²ሙሴ ከቶኦካ ባሪዮ ፓይላ ኣዬ ሹቃጝ፣ ናንዳካ እን ጌጳሲ እሺዻ ሃሹቃ። ³እንካ ኣሽኪ ቶኦጝ ከኦካ ቶኦ ሳጊ ጎቢንታ እንካ ሳጊህ ከእያይ ኣኖጝ፣ ኢየሱስ ከኦካ ሙሴ ማቲ ጎቢንታ ኬናካ ሳጊዬ ሁሉኩሼኔ ጌዬና፤ ⁴ቶኦ ክየም ክየም ኣኔ ውር እን ኔኒካ ኣሽኪ፤ ኣይባዬ ኣሽኪ ፓይላጝ ሃባሪዮ።⁵ኦይን ሙሴ ሃሳወ ናንዳካ ታካ ሌሜኑጝ ማኝሺዬኔ፣ ከኦካ ቶኦካ ባሪዮ ፓይላ ክያኒ ሃኬ ውርካ ዋድማ ሹቃ ክየም፤ ⁶ዬ ክርስቶስ ከኦካ ቶኦካ ባሪዮ ሃኬ ሃንታ ሹቃ። ኡዋዻ እን ሃኤርምንቴዬ ቃቦ ሹቃ እን ሃቃይንቴዬ ሃጎማያ ሹቃያጝ ሃኣያ ቶኦ ኔኒ። {ናንዳካ እን ማሬ ኣምኒዬን ኣጅሺሼን እን ሜይሺኖጝ}⁷ዬ ከእያይ መንፈስ ቅዱስ ክያጆጝ፣ «ሹጝ የዋያያ ናቅዲ ኔኒያጝ፣ ⁸ከቦና ክያኒ ከሹካ ፓታ፣ ከእያይ የሻምቴኬ ሴሶጝ ኦይድ ሻን ጉዩ ማግሲዬን።⁹ሹቡጌን ጉዩ ፓታንሲያ ኣን ሃሚን፤ ግያማ ኣንዻ፤ ኦግታይ ሻሜዻ ፓይላ ጌያ ናንዳካ ቦን ኦይታም። ¹⁰ሃማንሼ ጅሼን እንዻ ሃናንዳካ እዕጝ፤ ሺጝ እያጝዻ፤ ሻን ጊዬይ ጊያምሽባ ሹ ጮል፤ ጊባጅኬን ጉዋር ናኒዻ፤ ¹¹ዬ ከማኒት ናኒ ሃሺጝ እያጜ ሃዜርሜንያ፤ ክየምጵንዻ ሻውኬን ሃምካ ኡሲ ቦወን ናኑጝ።¹²ጪኒጌን ናኒ ዮ፤ ከኦጉዩ ውር ክየምጵንዻ ከባሪዮ እን ኣይ እያይኑጝ ኦይንካ ጎቢሽ እየው ሻን እንካ ሴሶ ማር ኣምኒዬን ካማር ኣኔኔ ኣጅቴባ። ¹³ኣይባዬ ከኦካ ጫቃን ጉዩ ውር ክየምጵንዻ ቱዋንኬ ሴሶዬ ሻን ኔኒ ካማር ማጋዽዬን፣ ሹጝ ጋኔንባ ሺጜኔ ሌምሲባ ጋጝ ሹ ጮል።¹⁴እምነት እን ጉዋዩ ኣኔን ከሌሜኑጝ ሃቁዋቅትሻ ጎማያ ሌይ ሃምካ ቱንሲያጝ ከክርስቶስ ሃኣያባ ጊታኬናካ ካሺሚንቴ፤ ¹⁵ይንዻ ሃኬ እን ሺጜ፣ የዋያያ ናቂዲ ኔኒ ሹጝያጝ፣ ከእያይ የሻምቴኬ ሴሶጝ ካንዻ ኦይዲ ሻን ጉዩ ማግሲዬን»¹⁶ጊታይ ዋዬ ኣሽኪ ሴሶጝ ሃጊታጝካ ኒን? ማር ጊታይ ሙሴ ቦሌኬ ግብፅ ፓይላዬኒ? ¹⁷ጊታይ ማኒሼ ቦን ኦይታምካ ሃጊታጝካ ኒን? ማር ጊታይ ኣሽኪ ሴሶ ሌሲ ጊዬይ ቡዴ ሺዽ ቦና ክያኒዬኒ? ¹⁸ማራ ጊታይ ዋይሼን ኣዬንያጝ ክየምጵንዻ ካማር ሃምካ ኡሲ ቦወን ሻወኔ ጊታይ ዜርሺኖጝ ሃጊታጝካ ኒን? ¹⁹ኣኪ እን ማሬ ሻወን ቻሊዬኑጝ ኣዬ እን ናሹጝኬ እጝ ማሬ ኣምኒዬኑጝ ሃእባጃባ።

Chapter 4

¹ኣኪ ሃምካ ኡሲ ቦወን ሻወን ቃቦ ሹቃ እን ጋይኖጝ ካንዻ ናንዳካጝ ኣኒኔ ካሊዬን ክያኑጝ፣ ከኦጉዩ ውር ክየምጵንዻ ካማር ሄክሼኔ ካሺዽዮጝ ካኣጅቴባ፤ ²ከእያይ ሜይሼ ጊታጝካሙጝ ፕር ናንዳካ ኡዋዻ ሜይሼያ ክያጃ ሹቃ እን። ኣይባዬ ጊታይ ዋዩጝ ናንዳካጝ ማሬ ከእምነት ሆርሲዬኑጝ ካኒ ጠቅምሼኬን እንግን።³ዬ እን ኡዋው ሃኣምኒቶጝ ሃሻዋ ሃምካ ኡሲ ቦወን እዕጝ፤ ባሪዮዻ ሺጝ፣ «ዬ ከማኒት ናኒ ሃሺጝ እያጜ ሃዜርሜንያ፤ «ሁሉኬን ክየምጵንዻ ሃምካ ኡሲ ቦወን» ካኣይባዬ ካርሲኬ ኦባ ሙኔ ፔኔ ጋሽክያ ዋድማ ኔኒ። ⁴ናንዳካ ሹ እንካ ሶጵሳዻ ከኦካ ራቅ ክየም ሺጛ፣ ከሹ እንካ ሶጵሳ ባሪዮ ቦዋ ኡሲ ከኦካ ዋድማ ፓይላ። ⁵ከኦካ ራቅ ናካ ሌሜኑጝ ፕር ሺጝ፣ ክየምጵንዻ ሻውኬን ሃምካ ኡሲ ቦወን ናኑጝ።⁶ፕር ውር ክየም ክየም ጊታኬናካ ሻው ሃምካ ኡሲ ቦወን ኣኔባ፤ ጊታይ ሌምሼ ሜይሼ ክያጃ ሹቃጝ ናንዳካ እን ማሬ ዋይሺኔኑጝ ካኒ ሻውኬን ሃምካ ኡሲ ቦወኑጝ። ⁷ዬ ባሪዮ፣ ሺጝ ሹጜ ፕር እንቃ ቱምያ ሹ እንቃ፤ ይንዻ ከኦካ ቦን ጁዋኑ ጩዋ ከታካ ዳዊት ሺጝ፣ «ሹጝ የዋያያ ናቅዲያጝ፣ ኦይዲ ሻን ጉዩ ማጊሲዬን» ሃእን ሺጜ እያይኔ ሌምሼ ክያጆጝ።⁸ኢያሱ ዋቲ ኣያ እየው ኡሲ ቦወንያጝ፣ ከኦይን ጩዋ ዋንቲ ባሪዮ ማራ ናንዳካ ሹ እንቃ ሃሳወን። ⁹ዬ ኡሲ ቦወንካ ሹ እንካ ሶጵሳጝ ካኒ ሺዽሼያ ዛርሲካ ባሪዮ፤ ¹⁰ናንዳካኦ ናንዳካ ጊታይ ሻው ሃምካ ኡሲ ቦወንካ ባሪዮጝ ፓይላ፣ ባሪዮ ከእያይ ቦወ ኡሲ ከኦካ ዋድማ ኔኑጝ፣ ፕር ኡፑሺሽባ እሺዻ ኡሲ ከኦካ ዋድማ ኔኒ። ¹¹ኣኪ ውር ክየምጵንዻ ካዻዬ ሄክንሶ እን ጊዬይ ማሬ ዋይሺኔኔ ካማር ቡዴኔ ካቁዋቅትሽባ ሃምካ ኡሲ ቦወን እን ሻወን።¹²ክያጃካ ባሪዮ ሃኬና ኣይ እያይኔ ኬናካ ኣሽኪዬ፤ ከኦካ ኤቤል እን ታ ጮል ኣይ ጫሩጝ ፓይላ ሳጊ ሃጫሪ፤ ናፒሲዬ መንፈሴ፣ ቃዋዬ ሞቾሬ ሌይ ሃምካ ሻሜ ዋናዋናጝ ሁሉኬ ቶኳ፤ እያምባ ቃቦካ ሻኔ ኣርግማዬ። ¹³ኦኬ ክየምጵንዻ ኬና ሙኔ ራሼን ከኦካ ካርቡካ ባሪዮ ኣኔኬን፤ ናንዳካ ኡዋው ኤታጋን ካት ዋሼን እንካ ሁሉኩሼ ኡዋው ከኦካ ሌሜን ኔኒ ኦኬ ፓይላ ሃኬና ኣይ ቡንዱርቆዬ ኣይ ጃወ። {ኢየሱስ ታቺ እን ኣይ ሳጊካ ውርካ ቃሹጝ}¹⁴ኣኪ ናንዳካጝ ሃኣንቴ ውዋካ ባሪዮ ኢየሱስ ታቺ እንካ ኣይ ሳጊካ ውርካ ቃሽ እን ኡፒ ፎላ ዶዮኩጝ፣ ካጎም ሹቃ እምነት ጉዋዩ፤ ¹⁵ሳጊካ ውርካ ቃሽ ኬና ማር ኡዋው ኦካ ዻቾ ጉዋዩ ቶይሼን ኣኔኬኔ፤ ኣይባዬ ከኡዋው ከኦካ ኦኬ ፓይላ ሃኣንቴ ሳጊካ ውርካ ቃሽ ኬናካ ፓታንሲዬ፤ ካኣይባይው ካኒ ኣሽኪኬን ሴሶ ክየምጵንዻ። ¹⁶ኣኪ ካጌይቴ ዻዹጝኔኑጝ ከሹካጝ ዎሺሽ ኡዋውጝ ካጌይቴ ኣይኔንካ ባሪዮ እንካ ኬልሺ ኡዋውጝ፣ ካዽያውትሽባ ከእምነት ሃምካ ፎላካ ኣይኔኑጝ።

Chapter 5

¹ሳጊካ ውርካ ቃሽ ክየም ክየም ጊድባ ከኦካ ጫቃንካ ውር፤ ከኦካ እን ኣይካ ባሪዮዻጝ ከውር ሪቤን ናንዳካ እንካ ኣይካ ሴሶጝ ጌጳሲባ ናንዳካ መባዬ ጋላዬ ቦፓይኔን። ²ኣይን እሺዻ ኣዬ እን ኣኔ ዻቾጝ፣ ናንዳካ ጊታይ ማር ጌጵሼኔ ናንዳካ ጊታይ ብድሪዬ ቻሊባ ዻዹጝኔን። ³ናንዳካ ሴሶ ኔኒዬ ናንዳካ ሴሶካ ውር እንቃዬ ጋላ ቡሌን ሁሉኩሾጝ ሃናንዳካ ይዕጝ።⁴ከእያይ ሺወ ኣሮኑጝ ካሺወኬ ባሪዮጝ ኣኔባ ዬ፣ እንካ ቦው ጎቢንታጝ ውር ክየምጵንዻ ኬናካ ቦሼ እሺ ኤምኑ ኣኔኬን። ⁵ፕርዻ ክርስቶስ ናንዳካ ሳጊካ ውርካ ቃሽ ማቲዬን ካኒ ቦሼኬን እሺ ኤምኑ ጎቢንታ ኣይባዬ ባሪዮ ሺጝ፣ «እን የኣይ ውዋ ናኒ፤ ኣን ሹጝ ሃማቲያ ሹቡን» ሺጝ እያይ።⁶ፕርዻ ከኦካ ራቅ እንቃ ሺጝ፣ ኬካ ዴንታ ባሺ ጌጳሲዬን እን የኣይ ውርካ ቃሽካ ቦን ጮል።⁷ኢየሱስ ከቦን እን ኡፌ ዳሉጝ ክያኑጝ ሃምካ ቻሊዬ ከኦካ ኣርሼን ዻቄኑጝ ይሁኔኔ ኦኬ ይሁኔኔ ከኡቹካ ታቺዬ ከጭራወ ቦኩኔያ፤ ማቲ ካሎን ሹቃዻዬ ከዋይሺኔን ዋይሼያ እሺ ይሁኔን ኔኒ። ⁸ኣይኒን ውዋካ ባሪዮጝ፣ ከኦካ ጋሎ እን ጌዮጝ እርርያ ዋይሺኔን፤⁹ከይንዻ ማቲ ካሎኔ ጌይኖጝ ጩዋ፣ ናንዳካ ጊታይ ዋይሼን እሹጝ ፓይላ ማቲሼያ እንግን ክያጃካ ባይሼንካ ቦን ጮል፤ ¹⁰ከጌጳሲዬንካ ዴንታ ባሺዻ ሺጝ ሳጊካ ውርካ ቃሼ ጌጳሲያ ከባሪዮ። {ኣጅሺሼን እን ሜይሺኔ ናንዳካ እጝ ማሬኬ እምነት ሌምዬኑጝ} ¹¹ናንዳካ ክያጃጝ ኦኬ ጁዋኑ ጊታኬናካ ሃሳወ ኣኔባ፤ ኣይባዬ ናንዳካ እርርዬን ናንዳካጝ የኣይቴ ዳኛጝ ናንዳካ እየው ሹቃ ሜይሼን ሃቁዋቃ።¹²ከሹ እን ከኣይቴ ውርካ እርርሲኔኑጝ ሁሉኩሼ እየውያጝ ካኒ ክያጃካ ባሪዮ እርሮ እንካ ሌሜኑጝ ዎሺሽባ እየው ውር እንካ እርርሲ እየውጝ፤ እንካ ዎሺሽ እየው ማር ዳዓኖ ቁዋቃዬኔ ሃሼቴ። ¹³ጊታይ ጋምሼ ሼቶጝ ፓይላ ናንዳካጝ ኣዬ ሃንታ ዽታኮጝ፣ ካኒ ጊባጅኬን ጋጝ ከእርሮ እን ኣይ ጫንቃሉጝ። ¹⁴ዬ ዳዓኖ ቁዋቃ ሹቃ እን ከኦካ እን ኣይ ጋራ ዋና ሻሜን ካዱሲሲዬ እንግን ኤታጋኑጝ፣ ሃካ ውር ጊታይ እግሹጝ።

Chapter 6

¹ዬ ናንዳካ ክርስቶስ እርሮ እንካ ሌሜን ጋዬ ኡዋውጝ ካኦይድዬ ካፓይቴ ሃምካ እግሼኑጝ፤ ከኦካ ዋድማካ ኣርሼን ናንዳካ ይሁኔኔ ሻወኔ ናንዳካ ከባሪዮ ኣምኒዬኔ ፕር ካሪብ እንቅቃ ካንታ፤ ²ፕርዻ ናንዳካ ዱቅኔን፣ ናንዳካ ቡዋ ኣይሼን፣ ናንዳካ ናሹጜንካ ኣርሼኔ ናንዳካ እርሮካ ኮምሼንካ ቦን ጮሌ ካኣሽክዬንባ እንቃ። ³ባሪዮ ናሺያያጝ ሃሻማባ ይዕጝ።⁴ጊታይ ኦሜሌል ላሉጝሼ እንግን ክያጝ ክየሙጝ፣ ጊታይ ዱሜ ቶይ ኣይኔንካ ፎላጝ፣ ጊታይ ኣይካ መንፈስ ቅዱስ ካሺምኔኑጝ፣ ⁵ጊታይ ይሁሺኔ ከክያጃካ ባሪዮ ሹቃ እኔ ቁዋቅትካ ቦን እን ሺጝካ ኩኔኔ፣ ⁶ዬ ማሃ ጊታይ ቡዲ ካዋሼ እንቃ ሃምካ ይሁኔኑጝ ቻሊኬን፤ ናንዳካኦ እንግን ከሴሶ ጊዬይ ጻጵያ እንቃ ውዋካ ባሪዮ፤ ጎብሻዻ።⁷ሹ ጮል ጎት እን ቢውሼ እሹጝ ናንዳካ እን ማቲዬ ካርቡ እን ጌዬዬ ዳሊ እንካ ኣይንቶጝ የጌያባ ከኦካ ባሪዮ ኡዋኒኔን። ⁸ኣይባዬ ዳሊ እን ፎትሽ ኪዽሬዬ ኩኩፔዩጝ ኣይባ ካማም እያይ ኣሽሞ ኔኒዻ ሄክሻ፤ ቱንሲ ኔኒዻ ሃኬ ጉሁ ኡዱቤን።⁹ውርካ ናሺዺ ናኒ ዮ፤ ካሃሳወን እያይኑጝ፣ ከእን ኣይኬ ባይሼን ጉዩጝ የኣንቴ ኦኬ ታቹጝ ሃኣያ ኣኩሉክ። ¹⁰ባሪዮ ማር ውርካ ሴሶዬን፤ እሺ ጌርሺኔኬን ዋድማ ጉዩዬ ፕርዻ ኣይኒን እንካ ሌሜኑጝ ኣይኒን ውርካ ይሁኔን ጊታይካ ጋኑጝ ከኬልሺዬን ናንዳካ ሮጝ ኔኒ ናሺማ።¹¹ቃቦ ሹቃ እን ጋይኖጝ ሌይ ሃምካ ሙኒኖጝ እየው ክየም ክየም ቁዋቅት ኬና ኣኔን እያጝ ሌይ ሃምካ ቱንሱጝ ከዹዋልሺንቴኬ ቁዋቅቱጝ ሃዎሻያ። ¹²ከእምነቴ ከኦኬ ዶንሺዬኔ ጊታይ ሆርሜን ክያጃካ ቃቦ ሹቃጝ ከሙኒንቶጝ ዬ ከማቲቴ ውርካ ማሙጝ ሃዎሻኬን። {ክያጃካ ቆቦ ሹቃካ ባሪዮ ኣኩሉክ ማቲዬን}¹³ባሪዮ ከሹ እን ኣዬ ኣብርሃም ክያጃ ሹቃጝ፣ እንካ ዜርምንቶጝ ከኦካ እሺ እንቃ ኬና ሳጊ ማሬ ኣኔኑጝ፣ ዜርሜና ከእሺ ኤምኑ፤ ¹⁴ሺጝ እያጝዻ፤ «ሃኡዋኒ እንባ ከኣኩሉክ፤ ሃጁዋንትሽባ ቢዛ ኑኑዻ። ¹⁵ኣብርሃም ካሊዬኬ ዶንሺዬኑጝ ጩዋ ጌያ ቃቦ ሹቃ እን ካሊዮጝ።¹⁶ውር ዜርሜንባ ኬናካ ሳጊኬ ኦግዬ፤ ኦይን ሺጜ ዜርሜናዻ ናንዳካጝ ካቁዋቅትሺሾ፣ ዜርማ ቲቴ ኦካ ጫቃን ጊዬይ ፓይላ ቡልባ። ¹⁷ባሪዮ እን ማር ሁቡኔን ኦኬ ኔኒዻ ናንዳካ ጊታይካ ሆርምንቴ ቃቦካ ክያጃ ሹቃ እን ኔኑጝ ጃ ሻሜን ናንዳካጝ ዎሾጝ፣ ቁዋቅትሺሻ ከዜርማ፤ ¹⁸ባሪዮ ክየምጵንዻ ካሾሮሺኖጝ ቻሊኬን፤ እሺ ከኦኬ ዻ ጊታይ ማር ሁቡቢኔን ከቃቦ ሹቃ እን ኣኔን ታካ ሌሜን ጎሜን ናንዳካ እን ሪሺሼ ኡዋው ሃሚን ኔኑጝ ናንዳካ ኡዋው ካጌይቴ ሌሞ ቁዋቃጝ ሻማ።¹⁹ኡዋዻ እን ኣይ መልሕቅካ ናፒሱጝ እን ኣይ ቁዋቃዬ ሃኣምንቴ ቃቦ ሹቃ እንካ ኤርምኔኑጝ፤ ቃቦ ሹቃ ይንዻ ከኦካ ታካ ሹዎርካ መጋረጃ እን ኣኖጝ ሁሉካ ሃምካ ቶኦካ ይሁኔን እንካ ቱዎጝ። ²⁰ራቅ ይንዻ ሃእን ኢየሱስ ከሌሜን ሁሉኬ ናንዳካ ኡዋው። እሺዻ ከጌጳሞካ መልከ ጼዴቅ ማቲያ ሳጋንካ ውርካ ቃሽ።

Chapter 7

¹መልከ ጼዴቅ ይጝ ሃቢቲካ ሳሌሜ ውርካ ቃሽካ ባሪዮ ልዑል እዕጝ፤ እሺዻ ኣብርሃም ባሺ ባታኔ ዋኮጝ ጌዬ ኡዋና፤ ²ኣብርሃምዻ ከኦካ ኦኬ ፓይላ ቡል ኣስራቴ ኣያ። ሮጝ እን ኔኒካ ሌሜኑጝ ሃቢቲካ ጫንቃል እያጝ» ፕር ከታካ ሁር ጩዋ ሃቢቲካ ሳሌም፤ እንዻ ሃቢቲካ ሹቃ እያጝ። ³ሹኔዬ ጁዋኔዬ ወይ ቢዛካ ጅሼን ኔኒ ኣኔኬን፤ ናንዳካ ቦን ኔኒ እንካ ሌሜኑጝ፣ ናንዳካ ዻቆ ኔኒዻ ቱንሲ ኣኔኬን፤ ኣይባዬ ከሄክንሶካ ውዋካ ባሪዮ ማቲ ውርካ ቃሽካ ቦን ጮሌ ኡፓ።⁴ይንዻ እሺ ኣዬ ታቺ ናውጝ ቃቢባ፤ ኣይን ኣብርሃም እን ኣይ ሹኔካ ውር ፓይላጝ ጌዮጝ ቡል ኣስራቴ ኣያ። ⁵ሃንታካ ሌይ ጊታይ ካኣይ ውርካ ቃሼ ሻሞጝ ጪኒጌን ጊዬይ ኣይኒን ቢዛካ ኣብርሃሙጝ፣ ከኦካ ዛርሲ እያጝ ኣይኒን ጪኒጌን ጊዬዩጝ ካቦወ ኣስራቱጝ ሕግ ክያጅባ። ⁶ዬ ይጝ ጅሼን ኔኒ ማርኬ ኦካ ውርካ ሌዊዬን፤ ካኣይባዬ ቦዋ ከኦካ ኣብርሃም ኣስራት፤ ኡዋና እን ቦው ቃቦ ሹቃካ ክያጃዻጝ።⁷ከእያይ ጉዋኔ ዽታኬ እን ከታቹጝ ኣኔኬን ቃጊማ። ⁸ከቶኗ ጊታይካ ቦው ኣስራቱጝ ሃኣርሹጋን፤ ዬ ከታ እንካ ፕር እን ኣይ እያይኔ ኡፔ ማኝሺዮጝ ቦባ። ⁹ፕርዻ ሌይ እንካ ቦው ኣስራቱጝ፣ እሺዻ ከታካ ኣብርሃም ሺጝ ካሺጜ ካሺያ ኣስራቱጝ ቻሊሜንባ፤ ¹⁰ናንዳካኦ መልከ ጼዴቅ ከሹ እን ጌዬ ኣብርሃሙጝ፤ ካኒ ሌዊ ካሹኔ ኣብርሃም ኣብራክ። {ኢየሱስ ኬካ መልከ ጼዴቅ}¹¹እን ጌይሼ ካሎን ኣዬኔ እን ሕግ ኔኒ ጋዬ ዛርሱጝ ዋቲ ኣያ ኬካ ውርካ ቃሽ ኣዬንካ ሌዊያጝ፣ ማርኬ ኣሮን ኣዬኔ እን ኣኔ ጌጳሞ ኬካ መልከ ጼዴቁጝ እን ውርካ ቃሽ እንቃ ኩኖጝ ሃኦ ዎሺሾጝ? ¹²[ላውጥካ] ውርካ ቃሽ ማቲዬን ኣኔያያጝ ሕግዻ ካላውጥምኖጝ ሃኬ ጊዳሞ።¹³ይን ፓይላ ሻምሾጝ እሺ ሃኬ ውር እንቃ፤ ከውር ጊታይ ውር ክየምጵንዻ ኬናካ ዋድምኬ ጋላ ኣኔኬን። ¹⁴ታቺ እን ጉዋዩጝ ኩኔኬ ኦካ ውርካ ይሁዳጝ ሃጃ።ሙሴ ሃሳወ ናንዳካ ውርካ ቃሹጝ ሻም ናንዳካ ውር ይጜ ኦኬ ክየምጵንዻ ኬና ሃሳወ ኣኔኬን።¹⁵ዬ ውርካ ቃሽ ኬና ዊ መልከ ጼዴቅ እንቃ ናሹጛያጝ እን ሜይሼ ኡዋው ካሳጊዮጝ ማቲባ ጃ፤ ¹⁶እሺ ማቲዬ ውርካ ቃሹጝ ሃኬ ቁዋቅትካ ዻቆ እን ማር ካህዬን ዬ፣ ኬካ ጅሼን እጝ ማር ዳንቢካ ሕጌን፤ ¹⁷ሺጝ እያጜ ማኝሺሼያ፤ «ኬጌጳሞካ መልከ ጼዴቅ፣ እን የኣይ ውርካ ቃሽካ ቦን ጮል።¹⁸ኤርጎ እንካ ሌሜኑጝ ኣዬ ኬና ዻቺዬ ኬናካ ማር ጠቅምዬኔ ጌርሺኔያ፤ ¹⁹ሕግ ናንዳካጝ ማሬ ውር ክየምጵንዻ ካሎን ሻሜን ቻሊዬኑጝ ካፓይቴ ሃምካ ባሪዮ ዲያውጝ ቃቦ ሹቃ ኬና ኣይ ላሻ ኩና።²⁰ይን ዜርማ ኣኔኬኔ ካኒ ኣይኬን፤ ውርካ ቃሽ ዶክ ኣዮጝ ዜርማ ኣሌኬኔ ጊያ፤ ²¹ዬ እሺ ማቲዬ ውርካ ቃሹጝ ሃኬ ዜርማ፤ ናንዳካኦ ባሪዮ ሺጝ እያጜ ክያጃ፤ «ታቺ እን ዜርሜና፤ ሁብኬን ቃቦ ኔኒዻ፤ «እን የኣይ ውርካ ቃሽካ ቦን ጮል።²²እን ናሹጝኬ ዜርማ እኑጝ፤ ጊታይ ማቲ ውርካ ቃሽ እንቃጝ፣ ኢየሱስ ናንዳካ ክያጃ ኬና ኣይ ላሻ ማቲያ ዋስ። ²³ካማርኬ ዋድማ ጊዬይ ሌሜን ፓይሼኔ ናንዳካጝ ኣርሼን ሃርጌ እንግኑጝ፤ ኮሜንካ ውርካ ቃሽ ጊባካ ሌሜኑጝ ሃጁዋኑ፤ ²⁴ዬ ኢየሱስ ከእን ኣዬ እጝ ካኣዬካ ኡፌ ቦን ጮሉጝ፣ ውርካ ቃሽ ኣዬን ኔኒ ሃኬና ማሬ ጌርሺኔን።²⁵ዬ ናንዳካ እንግን ሹ ጮል ማቲ ሃሊዬ ናንዳካጝ ካኡፌኬ ዻቆጝ፣ ኬታይ ኔኑጝ ጊታይ ፓዬን ሃምካ ባሪዮጝ ካባይሺሼ እንግኑጝ ቻሊባ። ²⁶ኣኪ እንካ ዎሺሽ ኡዋውጝ፣ ቅዱስ፣ እን ማር ዻባሞ ኣኔኑጝ፣ ጫንቃል፣ ከኦካ ውርካ ሴሶ ኬና ጌይ ጻኪርሚዬ ጊታይ ከኦካ ፎላ ሳጊ ጎቢዮጝ ሃውርካ ቃሽ ሳጊ ጊታኬና ኣኔን እያይ።²⁷እሺዻ ኬካ ውር ሳጋንካ ቃሽ፣ ከሌሜን ናንዳካ ሴሶ ኔኒ ከኦይን ጩዋ ናንዳካ ሴሶካ ዛርሲ ሹ ጮል ጋላ ቡሌን ዎሺሽኬን፤ ከሹ እን ኣዬ እሺ ኤምኑጝ ናንዳካ ሴሶ ጊዬይ ቡላ ጋላካ ሹ ፓይላ። ²⁸ውር ጊታይ ሕግ ኣይ ዻቹጝ ሻም ሳጋንካ ውርካ ቃሼ ጌጳሲባ፤ ዬ ከዜርማ እን ኩንኬ ሕግ ታካ ሁሩጝ ጌጳሲያ ውዋ እን ቦን ጮል ኣይ ካሎኑጝ።

Chapter 8

¹ኣኪ እን ሃሃሳውቶጝ ኦይን ኣይ ዋናጝ ሃይዕጝ፤ ከፎላ ዾዮክ እን ኡፍ ኦካ ቡዎንካ ኦካ ኡፌንካ ታቺ እኑጝ ሃኣንቴባ ውርካ ቃሽ ሳጊ ኬና ኣኔን እያይ፤ ²እሺ ማርኬ ውሬኔኔ ከእን ዾቅዬኬ ታቺ እኑጝ፣ ከዱንካ እን ኣይካ ኣኩሉኩጝ ሃውርካ ዋድማካ ቶኦካ ይሁኔን።³እንካ ጌጳሲ ውርካ ቃሽ ክየም ክየሙጝ ሃናንዳካ መባዬ ጋላዬ ቦፓይኔን፤ ዬ ውርካ ቃሽ እንካጝ ዎሺሽኬን ኦይንካ ቡሎጝ። ⁴ዋንቲ እሺ ኣኔና ዳሉጝ ክያኒያጝ ዋቲ ማራ ውርካ ቃሽ ኣዬን፤ ናንዳካኦ ከሕግ ከእያይ ሜይሺኖጝ ውር ጊታይ ካቡል መባጝ ኣኔባ። ⁵እጝ እንግንዻ ዋድምሾጝ ሃኬ ሄክንሶካ ቶኦካ ይሁኔን እን ኣኔን ፎላ ዾዮኬ ሃኬ እን ኣይ ሙዎል ቱዎጝ፤ ሙሴ ከሹ እን ናሹጜ ዱንካን ኣሽክዬኑጝ፣ ከሄክንሶካ እን ዹዋልሼ እሺ ጋግ ክያኑጝ ጋይኔ ኤርጎ እን ሺጚ ከማር ኦኬ ፓይላ ኣሽክዬኔ ኣጅሼባ ሃናንዳካ ይዕጝ።⁶ኣይባዬ ኢየሱስ ከክያጃ እን ኣዬ ሄካሄካጝ ከእያይ ካሳጊዬ ከባካ ሌሜን ፓይላ፣ ዋድማ እን ቦወዻ ሳጊባ ከኦካ ዋድማ ጊዬይ፤ ጋሽክዬ ይንዻ ሃኬ ኦካ ቃቦ ሹቃ እንካ ክያጃጝ። ⁷ክያጃ እንካ ሌሜኑጝ ዋንቲ ማራ ጆጊዬን ጌዬንያጝ፣ ዋቲ ማራ ኦካ ራቅ እንካ ላንሳጝ ዎሼን።⁸ኣይባዬ ባሪዮ ከእን ጌዬ ጆጊዬን ከኦካ ዛርሱጝ ዋይሼ እንግን እያጝ፤ «ከቶኦካ ውርካ እስራኤል፣ ከቶኦካ ውርካ ይሁዳ፣ ሹ እን ካሁሉኬ ክያጃ ሃሉጝ ኩንባ፤ ታቺ እን ሺጝ እያይ፤ ⁹ይንዻ እንግን ከኦካ ፔንካ ግብፅ ቡሌን ከሹ እን ጌሜ ቡዋ ጊዬዩጝ፣ ማርኬ ክያጃ እን ሁሉኩሼ ሹቤጌን ጊታባ ጊዬይ ካሌሜኑጝ፤ ናንዳካኦ እንግን ካኒ ቁዋቅትሽኬብ ከክያጃ ናኒ፤ ኣንዻ ሃኩይያ ከኦግዬይ፤ ታቺ እን ሺጝ እያይ፤¹⁰ከኦካ ሹዋን ጊታይ ጩዋ፣ ክያጃ እን ካሁሉኬ ከውርካ እስራኤሉጝ ሃይዕጝ፤ ታቺ እን ሺጝ እያይ፤ ሃኣጁጝጋ ሕግ ናኒ ኦካ ሹቦ ጊዬይ፤ ሃቶኩሼባ ኦካ ሻን ጊዬይዻ። ኣን ሃማቲባ ኣምላክ ጊዬይ፤ እንግንዻ ማቲባ ዛርሲ ናኒ።¹¹ካርሲኬ ጋኔ ውር ክየምጵንዻ ሺጝ እባጅባ ታቺ እኔ እርርሲኬን ውርካ ጉል ኔኒ ወይ ጪኔ ኔኒ፤ ናንዳካኦ ካርሲኬ ዽኒ እኔ ሌይ ኣይ ታቺ እኑጝ፤ ፓይላ እባጃ ኣን። ¹²ሃሺዕሺሼባ እንግን ሴሶ ጊዬይ፤ ካርሲኬ ጋኔ ሃቃቢኬን ሴሶ ጊዬይ፤¹³ክያጃጝ፣ ከእን ኣዬ ሃሉጝ፤ ሻማ ክያጃ ባካ ሌሜን ጌቾ፤ ዬ እን ጌቺዩጝ ሹዋጵሾጝ ከሹ እን ካህዮጝ ሄክሻ።

Chapter 9

¹ክያጃ እንካ ሌሜኑጝ ሃዳንቢካ ይሁኔኔ ቶኦካ ይሁኔካ ዳሊዬ። ²ዾቅያ ኦካ ዱንክዬን፤ ከኦካ ኬጫ እንካ ሌሜኑጝ መቅረዝ ኔኒ፣ ካራሜ ጋላዬ ሃኀብሰት፤ ራቅ እንዻ ሺጝ ቅድስት።³ከኦካ መጋረጃ እንካ ላንሳ ታካ ሁር ኣኔ ኬጫ እን ሺጝሼ ቅድስተ ቅዱሳን፤ ⁴ከቱዎጝ ኦይንዻ ኣኔ ታቦትካ ክያጃ እን ሻሜኬ ወርቄዬ ጋሽክዬ ከወርቀቄዬ፤ ታቦት ይንዻ መሶብካ ወርቄ እን ኣኔ መናጝ፣ ሴጋካ ኣሮን ጫጉርሺዬ ጎማ ኦይን ቶኩሼ ክያጃጝ። ⁵ከኦካ ታቦትዻ ኦካ ሹፌን እንካ ሺዕሺኔኑጝ ጊታይ ሹፑጝ ኣኔ ኪርቤልካ ጎቢንታ፤ ዬ ጋን ናንዳካ ኦግታይ ከክየም ክየም ሃሳወን ሃቻሊያኬን።⁶ኦኬ ፓይላ ሻሜ ከይኑጝ ጩዋ፣ ውር ጊታይካ ቃሹጝ ዋድማ ጊዬይ ሹዋጵሼን ሹ ጮል ሻውባ ሃምካ ዱንካ ኬጫ እንካ ሌሜኑጝ። ⁷ኣይባዬ ጊታይካ ሻው ሃምካ ኬጫ እንካ ቱዎጙጝ ሃውር ጊታይካ ቃሽጵን፤ ካሻወዻጝ ከቦን ኣይን ክያጝ ክየሙጝ፣ ናንዳካ ሴሶ ኔኒዬ ናንዳካ ሴሶ ጊታይ ዛርሲ ማሬ እባጄን ኣሽክዮጝ ማር ኒያቡ እንካ ቡሌን ጎሜኔ ክየምጵንዻ ሻውኬን።⁸ዱንካ እንካ ሌሜኑጝ ሌይ ሃምካ ዾራ ኣኖጝ ጉዋር እንካ ቦሼ ሃምካ ቅዱስት ቅዱሳን ካኒ ማሬ ዹዋልሺኔኑጝ መንፈስ ቅዱስ ዹዋልሼንባ። ⁹ይንዻ ኣይኒን ሄክንሶካ ቦን እንካ ጋኑጝ፣ መባ እን ቡሌዬ ጋላዬ ካሻሜ መንፈስካ ውር እን ይሁኔ ካሎኑጝ ካኒ ቻሊኬን። ¹⁰ጊታጝ ፓይላ ሌይ ሃምካ ዳንቢ ሃሊ ካኩዋዎጝ ጊታይ ሻሞጝ ዳዓኖዬ ኦካ ማቴኔ ፕርዻ ሃዳንቢ ዋናዋና ጊታይ ኣይካ ጫንቃል ጌዬንጵን። {ኒያቡካ ክርስቶስ}¹¹ክርስቶስ ናንዳካ ኦኬ ሹቃ ጊታይ ኣኖጝ ከሹ እን ማቲዬ ሳጋንካ ውርካ ቃሼ ኩኖጝ ኦካ እን ማሬኬ ቡዋካ ውር ኣሽክዬኑጝ፤ ከእን ማር ኦካ ኦግታይ ማሬ ኦጝ ሙኔኑጝ ዱንካ ታቺዬ እን ኣይ ካሎኔ ሁሉካ። ¹²ሁሉኬዻ ካኒ ቦኬን ኒያቡካ ቶጜ ኦቶዬ፤ ኣይባዬ እንካ ጌይሺሽ ቤዛካ ቦን ጮሉጝ ቦው ኒያቡ ኔኒዬ ሁሉኬዬ ሃምካ ቅዱስት ቅዱሳን ካክያጃጝ እንካ ካርሲዬ ካቱንሲዬ።¹³ሩዋ እን ጊዬይካ ሹኑካ ካሻሜ ጫንቃሉጝ እንካ ይጽሼ ውር ጊታይ ኣሽክዬን ኦኬ ጋራጝ ኣያ ኒያቡካ ቶጜ ካቢ ጊታይካ ሼይያጝ ፕርዻ ኣያ ኬናካ ቀድሲዬ እንጝ ከቡዎሉካ ሚያንያጝ፣ ¹⁴ከታካ መንፈስ እንካ ቦን ጮሉጝ ሻም እሺ ኤምኑ ጋላ እን ማር ዻባሞ ኣኔኔ እን ቡልሼ ባሪዮጝ ኒያቡካ ክርስቶስ ካይወን ባሪዮ እን ኣይ እያይኔ መንፈስ ጉዋዩ ከዋድማ እን ዻቹጝ ሳጊ ኣይ እያን ካሻሜ ጫንቃሉጝ/ ¹⁵ዬ ጊታይ ሺዎጝ፣ ካቦወ ሆርምኔን እን ጋይኔ ቃቦ ሹቃ እንካ ቦን ጮሉጝ፣ ክርስቶስ ሃሄካሄካ ካክያጃ ሃሊ እዕጝ፤ ከሹ እን ጋኔን ኦካ ክያጃ ባካ ሌሜኑጝ ከሴሶ ጊታይ ጋሽክዮጝ ናንዳካ ነጻ ቡሌን ማቲ ቤዛዬ ኣርሻ።¹⁶ሜይሺኔን ከሹ እን ኣኖጝ ኣርሼንካ እን ሜይሺኖጝ እባጄን ሃኬ ጊዲ፤ ¹⁷ናንዳካኦ ሜይሺኔን ካቁዋቅትሾጝ ውር እን ኣርሽጵንያጝ ጊያ፤ ኣይባዬ እንካ ሜይሺኔን ሌይ ሃምካ ኡፌኬ ዻቆጝ ሜይሺኔን ኔኒ ኣኔኬን ኦኬ።¹⁸ዬ ኣይኒን ክያጃ እንካ ሌሜኑጝ ኒያቡ ኣኔኬኔ ካኒ ኣይኬን ኬናካ ሻም ጫንቃል። ¹⁹ሙሴ ኤርጎካ ሕግ ክየም ክየም ሜይሼ ዛርሲ ፓይላጝ ጩዋ ኒያቡካ ኦታን ቦው ከሙዋወ፣ ከጭራሽካ ማድር ጫጩጉዬ ከሂሶጴ፣ ይጽሺያ ኦካ ወርቀቴ ኦካ ዛርሲዬ፤ ²⁰ሺጝ እያጝዻ፤ ከዻይቴባዬ ኒያቡካ ክያጃ እን ባሪዮ ሜይሺኖጝ ሃይዕጝ።²¹ፕርዻ ዱንካዬ ኣንቲቲ እንካ ዋድምኔኔ ፓይላ ይጽሼያ ኒያቡ። ²²ከኣኩሉክዻ ከኦኬ ጩዋማ እንቃ ኦኬ ፓይላ ካሻሜኬ ኒያቡ ጫንቃሉጝ ሕግ ዹዋልሼንባ፤ ኒያቡ ካኒ እሬንኬኔ ሺዕሺኔን ኣኔኬኔ።²³ኣኪ ኦግታይ ኣይ ሄክንሶካ ፎላ ዾዮኩጝ ካጌዬኬ ኦግታጝ ጫንቃሉጝ ሃኬ ጊዲ፤ ዬ ኦግታይ ኣኔን ፎላ ዾዮኩጝ ሻምባ ጫንቃል ከጋላ ጊታይ ሳጊኬ ኦጝ። ²⁴ክርስቶስ ካኒ ሁሉኬን ሃምካ ሄምካ ሄክንሶካ ዱንካ እንካ ኣኩሉኬ ሃምካ ቶኦካ ይሁኔን እን ጋሽክዬኬ ቡዋካ ውሬ፤ ኣይባዬ ጋን ናንዳካ ኡዋው ከኦካ ሌሜንካ ባሪዮ ናንዳካ ቶይኔን፣ ሁሉካ ሃሚን ኔኑጝ እያጝካ ፎላጝ።²⁵ሳጋንካ ውር ጊታይካ ቃሹጝ ከቦን ጮል ቦው ኒያቡ ጊታይ ማር ጊዬይ ኣዬኔ ከእያይ ሁሉኩሼ ሃምካ ቅዱስት ቅዱሳኑጝ፣ ክርስቶስ እሺ ኤምኑ ጋላ ሻሜን ካሁሉኩሼኬን እያጝካ ፎላ ሹ ጁዋኑ፤ ²⁶ዋንቲ ኣያ እያይንያጝ፣ ካርሲኬ ኦባ ሙኔ ፔኔ ክርስቶስ ካጌዬ ጋሌ ሹ ጁዋኑጝ ዋቲ ማራ ዎሺሼን። ዬ ጋን ከቱንሲካ ቦናን ከእሺ ኤምኑ ጋላ ሻሜን ናንዳካ ሴሶ ቡሌን ዹዋልሼና ናንዳካ ሹ እንካ ካርሲዬ ቱንሲዬ።²⁷ሃንታካ ውር ካኣርሼ ክያጝ እንካ ክየሜ ከኦይን ጩዋ ካዻሬ ኦካ ሌሜንካ ኮምሼኑጝ ቱምያ። ²⁸ክርስቶስ ናንዳካ ሴሶካ ውር ጁዋኑ ናሬን፣ ፕርዻ ማቲያ ክያጝ ክየም ጋላ፤ ክያጝ እንካ ላንሳዻ ዹዋልሼንባ፤ ናንዳካ ጊታይ ካሊዬን ይንዻ ሃናንዳካ ባይሼን ቦፓይኔን ዬ ማር ናንዳካ ሴሶ ናሬኔን።

Chapter 10

¹ሕግ ኔኒ ናንዳካ ኦኬ ሹቃ ጊታይ ፓዬን ከታካ ሌሜኑጝ ሃሙዎጝ ዬ፣ ማር ሩዋካ ኣኩሉኬን፤ ናንዳካ ይንዻ ቦን ፓይላ ሹ ጮል ቃጭሼኬኔ ጋላ ጊታይ ቡሌ ይሪይሩጝ፣ ናንዳካ ውር ጊታይ ፓዬን ናንዳካ ይሁኔኑጝ ካሻሜ እንግን ካሎኑጝ ክየምጵንዻ ቻሊኬን። ²ዋንቲ ቻሊያ እንግን ካሎን ሻሜንያጝ፣ ዋቲ ኦይድኬኒ ጋላ ቡሌን? ፕርዻ ናንዳካ ውር ጊታይ ፓዬን ናንዳካ ይሁኔኑጝ ናንዳካጝ ጌዬ ጫንቃል ናንዳካ ሹ እንካ ካርሲዬ ቱንሱጝ፣ ዋንቲ ከመንፈስ ጊዬይ ጋኔ ሴሶጝ ማርሼያ እንግን ጶቅ ጌዬን። ³ኣይባዬ ጋላጝ ጊታጝ ከቦን ፓይላ ሃጊታይካ ጶቅሲ ሴሶጝ፤ ⁴ናንዳካኦ ኒያቡካ ቢ ጊታይካ ሼይዬ ካቶጜ ቻሊኬን ሴሶ ቡሌን።⁵ዬ ከሹ እን ክርስቶስ ኩኔ ፔኑጝ ክያኑጝ ሺጛ እያጝ፤ «ሃዎሺኬን ጋላ ኔኒዬ መባዬ፤ ዬ ሻምቴባ ኣን ኣሩጝ፤ ⁶ናንዳካ ጋላ እን ጉዱቤዬ ናንዳካ ጋላ እን ቡሌ ናንዳካ ሴሶዬ ካኒ ዋዝንዽኬን። ⁷ከሹ እን ሺጝ እያጝ፤ ናንዳካ ኣን ከእያይ ቶኩሼ ወርቀት ክያኑጝ፣ ኣምላክ ዮ፤ እየዎ፤ ሃኩንያ ክያጃ ኑኑ ሻሜኔ ።»⁸ሕግ ካጋሽክዬ እን ክያጅኒኑጝ፣ ዬ እሺ ከሌሜን፣ ካኒ ዎሽኬን «ጋላዬ መባዬ፣ ጋላ እን ጉዱቤዬ ጋላ እን ቡሌ ናንዳካ ሴሶዬ፤ ካኒ ዋዝንዽኬንዻ» ሺጝ እያይ። ⁹ዻይሼዻጝ፣ እየዎ፤ ሺጝ ሃኩንያ ክያጃ ኑኑ ኣሽክዬን፤ እንካ ላንሳ ኣሽክዬን ኬላ ባካ ሌሜኑጝ። ¹⁰ከክያጃጝ ከታካ ኣሩጝካ ኢየሱስ ክርስቶስ ናንዳካ ሹ እንካ ካርሲዬ ቱንሲዬ ከጋላ እን ቡሎጝ ሃቀድሲናያ።¹¹ውርካ ቃሽ ፓይላ ሹ ጮል ዾሬ ኣሽኪባ ዋድማ ኔኒ፤ ጊታይ ክየምጵንዻ ማር ሴሶ ቡሌን ቻሊዬኑጝ ጋላ ጊታይኑጝ ቡላ ሹ ጮል። ¹²ዬ ውርካ ቃሽ እንካም ቡል ጋላ ክየም እን ናንዳካ ቦን ጮሌ፣ ኡፓ ኦካ ቡዋ ቡዎንካ ባሪዮ፤ ¹³ካርሲኬ ሹ እኔ ጋላን ኔኒ ሌይ ሃምካ ማቲዬካ ባጜንካ ጃፍ ኔኑጝ ቶይባ፤ ¹⁴ናንዳካኦ ከጋላ ክየም እኑጝ ጊታይ ኣይ ካሎንካ ቦን ጮሌ ጊታጝካ ቀድስዮጝ ሻማ እንግን።¹⁵መንፈስ ቅዱስዻ ናንዳካ ዳቡጝ ማኝሼ ኡዋባ፤ ከሌሜን ሺጝ እያጝ፤ ¹⁶ከኦይን ጩዋ ክያጃ እን ካሁሉኬኬ እንግን ሃይዕጝ፤ ታቺ እን ሺጝ እያይ፤ ሃኣጁጝጋ ሕግ ናኒ ኦካ ሻን ጊዬይ፤ ሃቶኩሼባ ኦካ ሹቦ ጊዬይዻ።»¹⁷ፕርዻ ሺጝ፣ «ካርሲኬ ጋኔ ሃቃቢኬን ሴሶ ጊዬይ ኦኬ ጋራ ጊታይ ጋሽክዬዬ» ¹⁸ጊታይ ሺጜ ካሺዽባጝ ጩዋ ኣኪ ካርሲኬ ጋኔ ጋላ ኬናካ ቡሌ ናንዳካ ሴሶ ኣኔኬን። {ሌይ ሃምካ ቱንሱጝ ናንዳካ ቁዋቅትሼ ጌይኔን ሺውኔን እን ሻሞጝ}¹⁹ኣኪ ጪኒጌን ናኒ ዮ፤ ከኒያቡካ ኢየሱስ ሃምካ ቅዱስት ቅዱሳን ሻወን ሃጌያያ ሾያሞ፤ ²⁰ይንዻ ከመጋረጃ ከታካ ኣሩጝ ከእን ቡልሼ ኡዋው ሃሃሊዬ ጉዋር እን ኣይ እያይኔ። ²¹ናንዳካጝ ሃኣንቴ ሳጋንካ ውርካ ቃሽ ጊታይ ጌጳሲዬ ኦካ ቶኦካ ባሪዮጝ ²²ከኦካ መንፈስ ጋራ ጫንቃል ጌዬን ካይጽሼን ሻን ጉዋዩዬ፣ ካኡዋን ሩዋ ጉዋዩዻ ከሙዋ ኬና ኣይ ጫንቃሌ፣ ኬሸን እንካ ኣኩሉኬ ከእምነት ኬና ኣይ ፓሲዬ ካፓይባ ሃምካ ባሪዮ ዲያው።²³እን ኣይ ኡዋው ክያጃካ ቃቦ ሹቃጝ ናንዳካጝ ኣዬ ሹቃጝ፣ ከቃቦ ሹቃ እን ሃኣምኒታ ሃሳውቶጝ ካጎም ሹቃ። ²⁴ኡዋው ከጋጝ ሃሻማ እያን ካጬይንቴ ናንዳካ ናሺማዬ ዋድማ ሹቃጝ ካቃቢባ። ²⁵ውር ክየም ክየም ከእያይ ኦይዴ ኣሽክዬኑጝ ካኦይድባ ፑጪዬን ጉዋዩ፤ ሳጊዻ ቶይ ሹ እን ኣኔን ዲያውትሼ ኩኔንያጝ ካቁዋቅትሽባ ጋጝ።²⁶ሃቦዋያ ኦኬ እባጄን እንካ ኣኩሉክያጝ ጩዋ ይሪካ ሃቁዋቅትሻ ዋካጆላያ ሴሶ ክያኒያጝ፣ ካርሲኬ ጋኔ ጋላ ኬናካ ማቲካ ሴሶ ኣኔኬን፤ ²⁷ዬ እን ሺዺ ሃኮምሼን እንካ ሪግሺሼ ጉሁ እንካ ቃው ጋላን ካባሪዮ ካሊዬንጵን።²⁸ውር ክየምጵንዻ ካጝ ቦዊ ሕግካ ሙሶጝ ውር ዻ ወይ ውር ጅያን ማኝሺያያጝ ሺዕሺሼኬን እንግኔ ጋኔን ኒሼን። ²⁹ኣኪ እን ባጝ ውዋካ ባሪዮጝ፣ ኒያቡካ ክያጃ እን ቀድሲዮጝ ውር እን ኮምኬ ኦካ ማም እያይኑጝ፣ እን ሻም መንፈስካ ኣይኔንዻ ጋራጝ ካሁሉኩሻ እሺ ቅጣት ኬና ኣኔን እያን ሙኒሼን እየው እያን?³⁰ባጃ ሃናኒ፤ ኣን ሃዋሽባ ኦግታይ ብድሪዮጝ» ሃእባጃያ እን ሺጝ እያይኔ፤ ፕርዻ፣ «ታቺ እን ኮምሼባ ዛርሲ» ሺጝ እያይ። ³¹ከቡዋካ ባሪዮ እን ኣይ እያይ ቡዴን ካሎን ሃኬናካ ሪግሺሽ።³²ኦሜሌል ላሉጝሼ እንግኑጝ ጩዋ፣ ከኦካ ጋሎ ቱዎጝ ከኒሺኔን ጁዋኑ ቃቢባ ቦን ባካ ሌሜን የቁዋቅትሼ ጎርቶጝ። ³³ሹ ክየም ክየም ከኦጉዋይካ ጳል የዹዋልሺያ ናንዳካ ይሪኔኔ ዋክኔኔ፤ ፕር ሹ እንቃ ከውር ጊታይ ጋሎ ኬና ኣኔን እያጝ ሄክሾጝ የጌያያ ከጋጝ ጋሎ። ³⁴እየው ኤታጋን እን ኣይ ላሻዬ የኣይቴ ጊታይ ኣኔ ሆድማሞ ጊታይካ ቆብ ሹ ጮሌ ናንዳካጝ የእባጅቶጝ ናንዳካ ጊታይ ቁሜን የዻዹጝንቴያ፤ ሆፍ ኣንቲቲ ጉዩዻያጝ የቦዋያ ከዋዛ።³⁵ዬ እን ኣኔ ኦኬ ታቹጝ ኤርምኔን ጉዩ ኦይድ ፓቅቴን። ³⁶ከሹዋጵሺሽ ክያጃካ ባሪዮዬ ከቦቴ ክያጃካ ቃቦ ሹቃጝ፣ ከቁዋቅትሽቴ ጎርቶጝ ዎሺሽ እየውባ፤ ³⁷ናንዳካኦ ከሹ ጩዋማ ጩዋ፣ «እንካ ኩዋው እሺ ኩንባ፤ ኡፌንኬን።³⁸ዬ እን ኣይ ጫንቃሉጝ ኡፓ ከእምነት፤ ቱጝቱጝሼያ ታካ ሁርያጝ ናፒሲ ናኒ ዋዝንዽኬን ከእሺ። ³⁹ዬ ኡዋው ሃኬ ውራን ጊታይ ኣምኒዬ ባይሹጝ ዬ፣ ማርኬ ኦካ ጊታይ ቱጝቱጝሼ ታካ ሁሬ ካህዬን።

Chapter 11

¹እን ሃሻምቴ እምነት ቃቦ ሹቃጝ ኦኬ ካሙኒኖጝ ካኣይቴ ኣኩሉኩጝ፣ ኦይም ሃማርቴ ጌዬኑጝ ኣዬ ኣኩሉኩጝ ሃእንካ እባጅቶጝ። ²እን ማኚሺሼ ሹቡጌን ጉዋዩዻ ሃኬ ይዕጝ። ³ኦኬ ፓይላ ሙኔኬ ክያጃካ ባሪዮጝ ሃእባጃባ ከእምነት፤ ዬ ኦይን ጌዬኑጝ ሙኖጝ ኣዬኬ ኦይን ማር ጌይኔኑጝ ሃእባጃባ።⁴ኣቤል ከኦካ ቃየል ሳጊ ቡልሼያ ባሪዮ ጋላ ኬና ኣይ ሳጊ ከእምነት፤ ባሪዮ ከሹ እን ሃሳውኔ ናንዳካ ኣይኔን እኑጝ፣ ከእምነት እሺ ኣዬ ጫንቃሉጝ ማኚሼያ፤ ኣርሺኒኑጝ ሌይ ኣይ ጋኑጝ ሃሳወንባ ከእምነት ኔኒ።⁵ሄኖክ ካማር ኣርሼን ጌዬኔ ከእምነት ቦዋ ከኦካ ፔኑጝ፤ ባሪዮ ናንዳካጝ ቦዎጝ ካኒ ጌይኬን፤ ከኦካ ሌሜንካ ቦወን ኔኒዻ ዋዝንሲዬ ባሪዮጝ ማኚሼያ እሺ። ⁶ፕርዻ እምነት ኣኔኬኔ ካዋዝንሲዬ ባሪዮጝ ቻሊሜንኬን፤ ናንዳካኦ ጊታይ ፓዬን ሃምካ ባሪዮጝ ፓይላ እን ባሪዮ ኣኔዬ ናንዳካ ጊታይ ዎሺኬ ሻኑጝ ካኣይኔ ኦኮጝ ካጋምኒዮጝ ኣኔባ።⁷ኖኀ ካኒ ናንዳካ ኦይን ማር ጌይኔኑጝ ከሹ እን ባሪዮ ኣጅሺሼ እሹጝ፣ ሪግሼን ባሪዮዬ ውርካ ጶሮክ ኔኒ ዻዓሺዬን ኣሽክያ ጋጊ፤ ከእምነት ኔኒዻ ዻብሺያ ውርካ ፔን፤ ከእምነት ኔኒዻ ከጫንቃል እን ጌዮጝ ማቲያ ኬናካ ሆርምንቴ።⁸ኣብርሃም ሃምካ ራቅ እንካ ሻሜካ ሆርምኔኔ ካቦዎጝ ካካምባዬ ከሹ እን ሺዎጝ ዋይሼና ከእምነት፤ ካካሜ ኦን ማርኒን እባጄኑጝ፣ ሺጝ ኤኤዬ ኩያ። ⁹ከውር ኮኑጝ ኡፌን ኦካ ፌንካ ውሩጝ ከኦካ ፔን እንካ ቃቦ ሹቃጝ ኡፓ ከእምነት፤ ክያጃ እንካ ቃቦ ሹቃጝ ካሆርምኔኬ ጋጙጝ ኬካ ይስሐቄ ኬካ ያዕቆቤ ኡፓ ከዱንካ፤ ¹⁰ናንዳካኦ እን ኣኔ ኣሽክኔኑጝ፣ ከተማ እን ባሪዮ ኣሽክዬዬ ሙኔዬ ኣኔን ካሊዬን።¹¹ኣብርሃም ቦን ኔኒ ኣይኒን ጁዋኑጝ፣ ሣራዻ ኣይኒን ሴኮጝ፣ እን ኣዬን ቃቦ ሹቃጝ ናንዳካጝ ሻሜ ሹቃዬ ኮሞጝ ከእምነት ሹኔካ ውዋ ማቲዬን እባጃ። ¹²ዬ ከኦካ እን ኮምሼ ከውር ኮኑጝ ኣርሹጝ ከኦካ ይን ከውር ክየም፣ ጌያ ቢዛ ኬና ጁዋንትሽኬ ቢሊካ ፎላዬ ከይያጪካ ላቅካ ኛፓሴ ኮሜ ማር ጃክኔን።¹³ጊታይ ጋዬ ጊታጝ ፓይላጝ ማር ክያጃካ ቃቦ ሹቃ ጌዬኔ ከእያይ ካሊዬ እምነት ጊዬዩጝ ጋርሻ፤ ኣይባዻዬ ጌይኬ ዹኬ ጌሲያ፤ ቆቤ ፔን እን ክያኑጝ ጋዬ ኮማና ሃሉጝ ጊባጃ። ¹⁴ውር ጊታይ ሺጜን እያይኑጝ ካሊኔ ፔን እን ኣይ ጊዬዩጝ ዹዋልሼንባ።¹⁵ዋንቲ ቃቢያ ፔን እን ቆቤ ጌይዴ ቱሌያጝ፣ ጋኔ ባሊ ኬናካ ዋክሼ ሃሚን። ¹⁶ዬ ጋን ፎሽካዽባ ፔንካ ፎላ እን ሳጊኬ ኦካ ይዕጝ፤ ዬ ባሪዮ ካሺጜ ኣምላክ ጊዬይዬ ካሺዎጝ ካኒ ቦኩንዽኬን፤ ኣሽኪሼያ እንግን ከተማ።¹⁷ከሹ እን ባሪዮ ፓታንሲዬ ኣብርሃሙጝ፣ ሻም ይስሐቅ ጋላ ከእምነቴ ቡላ፤ እሺ እን ቦው ክያጃካ ቃቦ ሹቃጝ፤ ውዋ ክየም እን ኔኒ ጋላ ቡሌን ሃሼኪሚ፤ ¹⁸ይንዻ ሃእን ባሪዮ ሺጜ ሺውባ ቢዛ ኑኑ ከይስሐቁጝ። ¹⁹ባሪዮ ካቻሊዬ ውር ጊታይ ኣርሺ ቲቴኑጝ እባጃ፤ ካቲቴ ይስሐቅ ከኣርሼን ክያኑጝ ማቲ ካሙኒሺኔኔ ጌያ።²⁰ይስሐቅ ቃቢ እን ካሙኒንቴ ታካ ሌሜኔ ኡዋና ያዕቅቤ ዔሳዬ ከእምነት። ²¹ያዕቆብ ከሹ እን ኣርሾጝ ኡዋና ሃንታካ ዮሴፍ ክየም ክየም ከእምነት፤ ከጩዎኑካ ሴጋዻ ጌይ ሹዬ ይወና። ²²ከሹ እን ኣርሼንካ ዮሴፍ ሄክሾጝ፣ ናንዳካ ዛርሲካ እስራኤል ከግብፅ ቱሌን ሃሳዋ ከእምነት፤ ናንዳካ ሴሶዻ ኣዬና ኤርጎ።²³ጅሼ ሙሶጝ ጩዋ፣ ውርካ ጶሮክ ኔኒ ናንዳካጝ ኣዬ ሃንታ ሹቃዬ ጌዮጝ ራሼና ከእምነት ትጌሽ ጅያን፤ ካኒ ሪግሼንኬን ኬራፍካ ቢቲ እንዻ። ²⁴ሙሴ ጌጵሾጝ ጩዋ፣ ካዋይሼ እሺ ሃውዋካ ውዋካ ፈርዖኑጝ ማራ ከእምነት። ²⁵ናንዳካ ሹ ጩዋማ ከኦካ ዋዛ እን ካጌዬኬ ሴሶጝ ሳጊ፣ እድያ ጋሎ ጌዬን ከዛርሲካ ባሪዮ። ²⁶ከኦካ ሆድማሞካ ግብፅ ሳጊ ናንዳካ ኢየሱስ ክርስቶስ ጋሎ ጌዬን ካሎን ኣዬ ሆማሞ እን ኣይ ሳጉጝ እባጃ፤ ብድራን ጊታይ ካቦወኬ ታካ ሌሜኑጝ ቶያ ከዹኬ።²⁷ማር ማንትካ ቢቲ እን ሪጝሺኔኔ ኦይድ ግብፄ ቱላ ከእምነት፤ ኦይን ማር ጌይኔኑጝ ሻምኬ ኦኮኑጝ ጌዬኔ ከኮሜን ቁዋቅትሻ ከቃቦ ኔኒ። ²⁸እን ኒሼ ሃንታ ጊታይ ኣይካ ሌሜኑጝ ካማር ሃንታካ እስራኤል ጊታይ ሌሜን ኒሼኔ ሻማ ፋሲካ ከእምነት፤ ይፃ ኒያቡዻ።²⁹ዛርሲ ከእያይ ካፓዬኬ ዳሊ ቁዋቃጝ ቁዋሌና ኛፓስ ጫጩጉ ከእምነት፤ ዬ ውርካ ግብፅ ታም እያይ ሻሜንያጝ ዱቅሜና። ³⁰ዛርሲ ሺሪዬ ካርሚካ ኢያሪኮ ሹ ሶጳጝ ጩዋ፣ ቡዳ ከእምነት። ³¹ሪዓብ እን ኣሽክዬን ኩጳሞጝ፣ ናንዳካ ቦወ ውር ጊታይካ ሙራ ከሹቃጝ ማሬኬ ውር ጊታይ ማር ዋይሺኔኑጝ ሃኬ እምነት።³²ኣኪ ከኦካ ይን ሳጊ ካሺጝ ኦ? ናንዳካ ጌዴዎን፣ ናንዳካ ባርቅ፣ ናንዳካ ሳምሶን፣ ናንዳካ ዮፍታሔ፣ ናንዳካ ዳዊት፣ ናንዳካ ሳሙኤል፣ ፕርዻ ናንዳካ ውርካ ቶካ ባሪዮ ሹ እን ካማሬ ሃሳወን ኣኔኬን። ³³ጊታጝዻ ከእምነት ባሺያ ቢታን፤ ኮምሼያ ከሹቃዻ፤ ቦዋ ክያጃካ ቃቦ ሹቃ እን ጋይኔዻ፤ ሃጌያ ቶካ ሞሆዻ፤ ³⁴ካይሲያ ቄጪቲካ ጉዻ፤ ዻቃ ከኦካ ኤቤል ጫሪ፤ ቁዋቅትሻ ከኦካ ዻቾ ጊዬይ፤ ከኦካ ፓር ማቲያ ሳጊ፤ ዋኬያ ፓፃኖ ጊታይ ቆቤን ኦካ ፔንካ ውሩጝ።³⁵ሃኣጚ ኣርሼን ጊዬይ ናሹጝሼያ እንግን፤ ፕር ዶክ ሺጝ ናሹጜን እን ኣይ ላሻ ጌዬንያጝ፣ ቦዊ ዻቄኔ ጋዬና እንግን ኤታጋን ሃምካ ጋሎ እን ሻምሼ ሃምካ ኣርሼኑጝ፤ ከኦይንዻ ካኒ ዎሽኬን ነጻ ቱሌን። ³⁶ክየም ክየም ማቲያ [ካመዘባቻ]፤ ሙራዻ። ፕር ዶክ ቁሜ ዾቁሼያ ሃምካ ቶኦካ ቁሜን፤ ³⁷ሙራ ከባይ፤ ጳሲያ ከመጋዝ ክያጝ ዻ፤ ቶኬ ኤቤሌ ጋርሻ፤ ቃስካዽዬ፣ ዋኬዬ ጋላንሺዬ ኪም ዻፓካ ማድሬ ካቶጜ ሺሪያ፤ ³⁸ፔኑጝ ካኒ ሁሉኩሼኬን እንግኔ ። ከኦጉዋይካ ቦናዬ ከኦጉዋይካ ጋጌ፣ ከኦጉዋይካ ባይኔ ከኦጉዋይካ ይግኔ ጋሊዬና።³⁹ጊታጝ ፓይላ ኣይኒን እን ማኚሼ ናንዳካ እምነት ጊዬዩጝ ከኦግዬይ ውር ክየምጵንዻ ኬና ቦው ክያጃ እንካ ቃቦ ሹቃጝ ኣኔኬን። ⁴⁰ባሪዮ ናንዳካጝ ኣሽክሼ ኡዋው ኦኬ ኬና ሳጊውጝ፣ ኡዋው ሃኣንቴኬኔ ካማቲዬ ካሎኑጝ ካኒ ቻሊኬን።

Chapter 12

¹ኣኪ ማኚ ጊታይ ሙኔን ከጊታጝ ኣኔና ከሉፍ ኦካ ማራ ማራ ጉዋዩያጝ፣ ኦግታይ ማትሼ ኡዋው ናሬን ፓይላ፣ ሴሶ ጊታይ ሻሜኬ ባዶዬ ጎም ኡዋውጝ ቡላ ኡዋው ጉኬን እን ኣኔን ታካ ሌሜን ጉዋዩጝ ካጉኪባ ከቁዋቅት። ²ካርሲካ እምነት ጉዋዩዬ ካቶይባ ኢየሱስ እን ኣይካ ሙኒኔን ካካሎን፤ እሺ ናንዳካ ዋዛ እን ኣኔን ከታካ ሌሜኑጝ ዶንሺ ፃጲኔኔ፣ ቦዊ ቦዋዽዬንካ ፃጲኔኔ ኡፓ ኦካ ቡዋ ቡዎንካ ባሪዮ ፎላ ክያኒ። ³ኣኪ ኦይድ ዻቼ ቃቦ ቱምቴን፣ ከእን ሄክሽ ከሃምካ ውር ጊታይካ ሴሶጝ ኖኩማ ኬና ኣኔን እያጝ ቃቢባ እሺ እን ዶንሺ።⁴የዳርጊና ከሴሶያጝ ካኒ ሌይ ሃምካ ኒያቡ ጉዩ ካእሪኖጝ የካኔ ኖካዽያኬን። ⁵ከእን የኣይቴ ሃንታጝ ከእያጝ ሺጜን ክያጃ ቁዋቅትሼን እን ሜይሼ እየው የጌርሺንቴያ፥ «ውዋ ናኒ ዮ፤ ኦይ ቅጣትካ ታቺ ኦኬ ባዶ ሻሜን፤ ከሹካጝ ጎሪዬ እንዻ ኦይ ቃቦ ቱምዬን፤ ⁶ናንዳካኦ ታቺ እጝ ጎሪባ እን ናሺዮጝ፤ እን ቦኬ ሃንታዻ ቃጥባ።»⁷ባሪዮ ጎማ እየው ከሃንታዬ ዶንሺባ ጎሮካ ክሊማ፤ ኣይባዬ ውዋ እን ሹኔ ማሬ ቃጥዬን ሃኒን? ⁸ሃንታ ፓይላ ቅጣት እን ቃጥዮጝ የማራ ጊታኬናካ ካሽሚንቴ ኣዬንያጝ፣ የኣያ ሃንታካ ዱይ ዬ የማራ ሃንታ ጶሮኬን።⁹ይንዻ ሳጊ፣ ሃኣንቴ ሹቡጌን ጉዋዩካ ዳሊ ጊታኬናካ ቃጢ ኡዋው፤ ሃኣኒና እንግንዻ ጎቢዬን። ኣኪ ናንዳካ ሹኔ እን ጉዋዩካ ናፒሳን ከኔኒ ማቲዬን ሃማራ እያን ሳጊሲዬ ከዻቆ ቆቤን? ¹⁰ሹቡጌን ጉዋዩ ከእያይ ሙኒኔ ሹቃዬ የቶይቶጝ ጋኔን ኡዋው ናንዳካ ሹ ጩዋማ ቃጥዬን፤ ዬ ባሪዮ ካኣይቴ ጊታኬና ካሺምንቴ ቅድስናጝ ሺጝ ናንዳካ ኦኬ ጉዋዩዬ ቃጢ ኡዋባ። ¹¹ቅጣት ኣይላ ከዋዳ እን ሃኬናካ ዻዹጝንኔ ዬ ማር ኬናካ ሙኒንቴካ ዋዛዬን፤ ዬ ከታካ ሁር ናንዳካ ውር ጊታይ ዱሲ ጌይሺሽባ እንግን ካርቡካ ጫንቃል ማቲዬኔ ሹቃዬ።¹²ዬ ቁዋቅትሽባ ኮሾልጉ እን ጉዩ ዻቺዬ ካንታ እን ጉዩ ዻቺዬ። ¹³ዐንካክስ «ናንዳካ ጃፍ ጉዩ ኣሽክያ ጉዋር ሹቃ። {ናንዳካ እን ማሬ ባሪዮ ዋይሺኔን ኣጅሺሼን እን ሜይሺኖጝ}¹⁴ከውር ፓይላ ከሹቃ ቆቤን ሻሚባ እን የቻሊቶጝ ፓይላ፤ ዎሺባ ናንዳካ ቀድሲኔንዻ፤ ቅድስና ኣኔኬኔ ውር ክየምጵንዻ ካጌዬ ታቺ እን ቻሊኬን፤ ¹⁵ከኦጉዩ ውር ክየምጵንዻ ኣይኔንካ ባሪዮ ካማር ጆግሼን ፕርዻ ኪኔይ ጅቄ ፎቴ ካማር ኦኬ ጋራ ዻይሺሼኔ ካማርሼ ጁዋኑ ሳስክሼኔ ኣጅቴባ። ¹⁶ሺጝ ናንዳካ ኣማካ ሹ ክየምያጝ ከእያይ ኡዋሩጝሼ ቶይዳሞ ኔኑጝ ኬካ ዔሳው ውር ክየምጵንዻ ካማቲ ኬናካ ኣሽኪህንቴ ኩጳሞዬ ወይ ኬናካ ማር ባሪዮ ጎቢዬኔ ካማር ጌይኔኔ ኣጅቴባ። ¹⁷ከታካ ሁርዻ ከሹ እን ዎሼ ኡዋኒኔን እን ሆርምኔኑጝ፣ ሃርጌ እሹጝ የእባጃያ፤ ኡዋኒኔን እጝ ቁዋቅትሼ ዎሺኒን ከጪራውጝ ካዋሻ ጌዮጝ ካኒ ቻሊኬን።¹⁸ሃምካ ቻሊዬ ዱሜኔ ሃምካ ጋግ እን ጉዱቤ ከጉወ፣ ሃም ኣይ ድሙጉጝ፣ የካኔ ሄክሻኬን ሃምካ ጪጮዬ ሃምካ ሳይሌዬ፤ ¹⁹ሃምካ ሜርሜርካ ናቅዱጝ፣ ወይዻ የካኔ ፓይናኬን ሃምካ ናቅዲ እንካ ዋዬ ክያጃጝ፤ እን ዋዬዻ ካማር ክያጃ እንቃ እንግን ሌሜ እንግን ሜይሼኔ ይወና። ²⁰ናንዳካኦ ኣይኒን ዳቡጝ ዱማ ጋግያጝ፣ ኤርጎ እን ሺጚ ካሙርኬ ባዬ ካኣርሽባጝ ካሊ ቻሊኬ ቦወን። ²¹ከዴንታ እን ኣኔን ኦይን ጌይኔኑጝ ካሎን ሃኬናካ ሪግሺሽ፣ ሙሴ ሺጝ «ሃሪግሼና ሪጅያ።²²ዬ እየው የፓይናያ ኦካ ጋግካ ጽዮን፣ ኦካ ኢየሩሳሌም እንካ ፎላ ዾዮኩጝ፣ ኦካ ከተማካ ባሪዮ እን ኣይ እያይ፤ ሃም የፑጪቴኬ ዋዛጝ ሃምካ ውርካ ኤርጎካ ኣእላፍት፣ ²³የሄክሻያ ፎላ ዾዮክ ሃም ቶኩሼ ሮጝ ጉዩጝ ሃምካ ማህባር እን ኣይካ ሌሜኑጝ፣ ሃምካ እን ኣይ ዳኛካ ውር ፓይላጝ ሃምካ ባሪዮጝ፣ ሃምካ መንፈስ እን ኣይ ካሎኔ የጌይቴ ጫንቃላን፣ ²⁴ሃምካ ኢየሱስ እን ኣይ ሄካሄካ ክያጃ ሃሉጝ፣ ፕርዻ ከኦካ ኒያቡካ ኣቤል ክያጃ እን ኣይ ላሻጝ የሄክሻያ ሃም ሃሳዎጝ ሃምካ ኒያቡ እን ይጾጝ።²⁵እን ሜይሼ እየው ከማር እሺ ማሬኔ ኣጅቴባ። ጊታጝካም ጋኔን ዳሊ ክያኒዬ ኣኔን እየው ኣጅሺሼን ከሹ እን ማሮጝ ማራ ዻቄንያጝ፣ ኡዋው እን ኩንኬ ፎላ ዾዮክ ኣጅሺሻ ኡዋያጝ ሃዹካትሻያ ከኦኔንያጝ ሃሻማ እያን ካቻሊቴ ዻቄኑጝ? ²⁶ከሹ እጝ እን ናቅዲ ይንግሾጝ ሃዳሊ፤ ዬ ጋን ማር ዻሊጵኔኔ፣ ክያጝ ክየም ሹጝ ሃይንግሽባ ፎላዻዬ ሁሉካ ቃቦ።²⁷ክያጃ እን ሺጚ ክያጝ ክየም ሃሌሜዮጝ ካዹዋልሺኖጝ ጊታይ ማር ይንግሺኔን ካቁዋቅትሻ ቆቦጝ፣ ጊታይካ ይንግሺንቶጝ ይንዻ ሃጊታይካ ቡል ኦግታይ ሙኖጝ። ²⁸ዬ ሃቦዋያ መንግስት እን ማር ይንግሺኔንያጝ ሃጎሺያባ ባሪዮ፤ ፕርዻ ከጉዋር እንካ ዋዝንሲ ሃይወንባ ከጎቢንታዬ ከሪግሺኔኔ፤ ²⁹ኣምላክ ጉዋዩ ሃጉ እንካ ካይሲ ኦኮጝ።

Chapter 13

¹ናሺባ ጋጝ ከጪኒጌንካ ጋጝ። ²ኦይዲ ኮማና ቾቺንሺዬን ጌርሺኔን፤ ውር ክየም ክየም ሻማ ይንያጝ፣ ካኒ ጊባጅኬኔ ቾቺንሺያ ውርካ ኤርጎካ ባሪዮዬ።³ጊታይ ኣኔን ኦካ ቶኦካ ቁሜኑጝ ከእያይ የቁምንቴ ከጋጙጝ ቃቢ እንግንባ፤ ፕርዻ ጊታይ ጋሊዬን ከቡዋካ ውሩጝ ሻም ከእያይ እንግን ጌዬ ጋሎዬ ቃቢ እንግንባ። ⁴እያኒሽ ካጎቢባ ኦካ ኦኬ ፓይላ፤ ኦካ ራጴንዻ ካኣይባ ጫንቃል፤ ናንዳካኦዻ ባሪዮ ኮምሼባ ኦካ ጊታይ ኩጳሲዬኔ ኣሽክዬን ኩጳሞዬ።⁵ማንኪባ እየው ኤታጋን ከኦካ ውር ጊታይ ማር ናሺማ ኣኔኑጝ፤ ከኦካ ኦግታይ ጉዩ ኣኖጝ ዋዝንዽዬ ቆቢባ፤ ናንዳካኦዻ ባሪዮ ሺጛ፣ «ሃኦይዲኬን እን ክየምጵንዻ፤ ሃፓቅኬን እን ክየምጵንዻ» ⁶ዬ ኬሸን ጋዛ ሃሺጛባ፣ «ታቺ እን ሃውርካ ኬልሾ ናኒ፤ ሃሪግሼንኬን፤ ውር ካቻሊሼ ኦ ኣን ኣሽኪሼን?»⁷ቃቢባ ውር ጊታይ እያኒሼ ጆሌ እየወ ሜይሼ ክያጃካ ባሪዮጝ፤ ቶይባ ኦግታይ ኣኔን ኦካ ቆቤን ጊዬዩጝ፤ ከእምነት ጉዩዻ ሙኔንባ እንግን። ⁸ኢየሱስ ክርስቶስ ጊያጎጝዻ፣ ሹጝዻ ቦን ከቦን እያይ።⁹ከኦኬ ዋናዋና ጊታይ ኣይ ኮማናጝ ኦይዲ እርርዬን ናሺዬን፤ ሻን ጉዋዩ ካቁዋቅትሾጝ ሃኬ ኣይኔን ዬ ማርኬ ዴንታካ ዳዓኖ ካሊዬኔን፤ ኣይኒን ጊታይ ካሊዬን ዴንታን ጊታይዻጝ ካኒ ጠቅምኔኬን። ¹⁰ጊታይ ዋድምዬን ከዱንካ ክያኒዻ ካጋሜኬ ኦይን ሃኣንቴ ጋላ ኬናካ ማሬ መብት ጌዬን። ¹¹ጊታይ ኣይ ሳጋንካ ውርካ ቃሹጝ ቦዋ ኒያቡካ ዳቢዬን ናንዳካ ሺዕሺኔንካ ሴሶ ሻውባ ሃምካ ቅድስተ ቅዱሳን፤ የኣሩጝካ ዳቢ እን ጉዱባ ከኦካ ራቅ ሹኑጝ።¹²ፕርዻ ኢየሱስ ከታካ ኒያቡ ኔኒ ካቃድሲዬ ዛርሱጝ ጌያ ጋሎ ከኦካ ሃፑካ ከተማ ሹኑክ። ¹³ዬ ኡዋዻ ቦውንታ እን እሺ ጌዮጝ ካጌይዬ ከኦካ ጶሮክ ካቱልቴባ ሃሚን ኔኒ ሹኑክ። ¹⁴ናንዳካኦ ኣኔኬን ከተማ ኬና ኣይ ጃ ኦጝ፤ ኣይባዬ ሃካሊያባ ከተማ እንካ ኩዋው ከታካ ሌሜኑጝ።¹⁵ዬ ሹ ጮል ጋላ እንካ ጎሹጝ ይንዻ ናንዳካ ጊታይ ማኚሺ ናንዳካ ሮጝ ኔኑጝ ክያጃ ጊታይካ ቶግ ጊዬዩጝ ከታካ ኢየሱስ ካሻምቴ ባሪዮ። ¹⁶ፕርዻ ኦኬ ሹቃ ኣሽክዬኔ ኦይን ጉዩ ኣኖጝ ከውር ጎክ ካሽሚኔን ኦይዲ ጌርሺንቴን፤ ባሪዮ ካዋዝንዺዮጝ ሃኬ ጋላ ጊታይ ኣኔን እያጙጝ። ¹⁷ዋይሼንባ ውር ጊታይ እያኒሼ ጆሌ እየው፤ ማቲባ ጊዬይዻ። ናንዳካኦ ናንዳካጝ ጋኔ ኦግታይ ካጋጅሺሼ ከቁዋቅቱጝ፣ ናንዳካ ክያጃካ ናፒሲ ጉዩ ኒሼንባ። ዬ ዋድማ ጉዩ ካማርኬ ሞይካዾ ኣዬኔ ከቻሊቴ ከዋዛ ኣሽክዬኑጝ ዋይሼን እንግንባ። ማራ እያይ ኣዬንያጝ ኣግሼኬን እየው።¹⁸ፕር ይሁሼባ ኡዋው፤ ከጉዋር ፓይላ ከቆቤን ሹቃ ቆቤን ሃኣንቴ መንፈስ ጫንቃል እን ፎሽካዺ ኡፌኑጝ ሃኣያ ኣኩሉክ። ¹⁹ሳጊዻ ካዋካ ኩዋዌ ሃሚን ጉዩ ይሪካጝ ከይሁሺንቴ ኣኑጝ ሃኤልቅምሼንባ እየው።²⁰ከኒያቡካ ክያጃ እን ኣይካ ቦንካ ቦኑጝ እን ኣይ ታቺካ ውርካ ዻውኔንካ ማድራኑጝ ኣምላክ እንካ ሹቃ ቲቲ ኢየሱስ ታቺ እን ጉዋዩ ከኣርሼን ክያኑጝ፤ ²¹ከሻምቴ ክያጃ ኔኑጝ ከኦኬ ሹቃ ፓይላ እን ኪምሽ እየው፤ ከታካ ኢየሱስ ክርስቶስ እንካ ዋዝንሲዻጝ ካሻምሼባ ኡዋው፤ ናንዳካ እሺ ሌይ ሃምካ ሄክሼ ቦን ጮሉጝ ጎቢንታ ካኣይባ፤ ኣሜን።²²ጪኒጌን ናኒ ዮ፤ ሜርሜር እን ሃቶኩሼ እየው ከእያይ ኣዬ ኩንቡሎጝ፤ ከዋይቴ ክያጃካ ኪሊማ ናኒ ከዶንሺዬኑጝ ሃኤልቅምሼን እየውባ። ²³ቡሌ ጪኔ ጉዋዩ ጢሞቴዎሱጝ ከእባጅቶጝ ሃዎሺያ፤ ኩና ይሪካያጝ፣ ካቶዬ እየው ከጋጙጝ ሃኩኒባ።²⁴ናንዳካ ውር ጊታይ እያኒሼ ጆሌ እየው ፓይላዬ ናንዳካ ውርካ ይሁኔን ፓይላዬ ቦባ ሆፎ ጊዬይ፤ ውር ጊታይ ኣይኬ ኢጣሊያዻጝ ቦዋ እየው ሆፎ። ²⁵ኣይኔን ካኣይባ ከእየው ፓይላ።

James

Chapter 1

¹ያዕቆብ እን ኣይ ውርካ ዋድማ ባሪዮዬ ካኢየሱስ ክርስቶስ ታቺ እኔ፤ ናንዳካ ውር ታጲ ላማ ጊታይ ላልሜን፤ ሆፎ ካኣይሼባ እየው። {ጋሎዬ ፓታናዬ} ²ጪኒጌን ናኒ ዮ፤ ጋሎ ዋናዋና ሄክሻ እየውያጝ ኮምቴኬ ዋዛ ኮኑጝ ኣይ ካኖኑጝ፤ ³ናንዳካኦ ፓታኒዬንካ እምነት ጉዩ ናንዳካጝ ካጌይሼ ኦኬ ዶንሺዬኑጝ የእባጃያ።⁴ከማርቴ ጊታኬና ኦኬ ክየምጵንዻ ካማሬ ጆግዬኔ ካኣይቴ ካሎኔ [ምሉኣኑጝ] ኦኬ ዶንሺዬን ካሹዋጵሽባ ዋድማ ኔኒ። ⁵ከኦካ ጫቃን ጉዩ ውር ክየምጵንዻ ፓካልማሞ ጆግሼያያጝ፣ ካማር ዻብሺዬኔ ካይሁንቴባ ባሪዮ እን ካኣይ ፓይላጝ፤ ጋይባ እሺዻ። ኣይባዬ ካማርኬ ቃጊማ ኣዬኔ ካይሁንቴባ ከእምነት፤ ናንዳካኦ ውር እን ቃጋዺ ሃሄሎቆንካ ኛፓስ እን ፑጉ ሻሜዬ ይንግሼኑጝ።⁶ኣይባዬ ካማርኬ ቃጊማ ኣዬኔ ካይሁንቴባ ከእምነት፤ ናንዳካኦ ውር እን ቃጋዺ ሃሄሎቆንካ ኛፓስ እን ፑጉ ሻሜዬ ይንግሼኑጝ። ⁷ውር እን፣ ሺጝ ሃጌይባ ኦኬ ክየምጵንዻ ከኦካ ታቺ እኔ ካማር ቃቢዬን፤ ⁸እሺ ሃኬና ጎሜኬ ቃቦ ዻዌ ከኦካ ጉዋር ፓይላ ሃኬና ቁዋጬ።⁹ጪን እን ኣኔን ዱቡጝ ኬካች ጌዬን ኔኒ ካቃይባ። ¹⁰ውር ሆድሞ እንዻ ከእን ኣኒኔ ዱቡጝ ካቃይባ፤ ትርኪሲባ ከኦላካ ሹጩዬ። ¹¹ሹሽዻ ከቄጪቲ እን ኔኒካ ዻሙጝ ቱሌ ሩጵሽባ ሹጩ፤ ኦላዻ ትርኪባ፤ ባሺ ኣዬን ኔኒዻ ካይባ፤ ፕርዻ ውር ጊታይ ኣይ ሆድሞጝ ቦዋ ዴንታ ጊታይ ኔኒያጝ ኣኔባዬ ካይባ።¹²ውር እን ቁዋቅትሽ ከኦካ ፓታናጝ ሃኬና ጉዋኔ፤ ናንዳካኦ ሪባ ፓታናያጝ ባሪዮ ናንዳካ ጊታይ ናሺዮጝ ቃቦ ሹቃ እን ኣይኖጝ፣ ጌይባ ኣክሊልካ ዻቆ። ¹³ውር ክየምጵንዻ ፓታንያያጝ፣ «ካማር ባሪዮ ፓታንሲያ ኣን ሺጜን፤ ናንዳካኦ ባሪዮ ፓታንሲኬን ከኦኬ ጋራ፤ ውር ክየምጵንዻ ፓታንሲኬን እሺ፤¹⁴ኣይባዬ ውር ክየም ክየም ፓታኒያጝ ሃኬ ኣርግማ ጋራ እን ኔኑጝ ቦሼ እሺ ኤምኑዬ ቱዋኔንያ ጊያ። ¹⁵ኣርግማዻ ኡሩካያጝ ጩዋ ጅሽባ ሴሶ፤ ሴሶዻ ጌጵሻያግ ጩዋ ጅሽባ ኣርሼን። ¹⁶ጪኒጌን ጊታጝ ናኒ ናሺዬ ዮ፤ ኦይድ ቱዋኒንቴን።¹⁷ኣይኔን ሹቃዬ ኡዋኒኔን እን ኣይ ካሎኔ ፓይላ ከፎላ ዾዮክ ሹቡጌን ጊታይ ኣይ ሜሌሉጝ ጎባ፤ ኬታይ ኔኒ ሁቡኔን፣ ከእን ናሹጝኬ ሺሪዬኑጝ ሙዎል እንካ ቡወ ኡሲዻ ኣኔኬን። ¹⁸ካኣይ ቶይድካ ሙኒኔኑጝ ከክያጃ ኔኒ ጅሻ ኡዋው ከክያጃ እን ኣይ ኣኩሉኩጝ። {ዋዬ ከእሺ ዋድምኔን}¹⁹ጪኒጌን ጊታይ ናሺዬ ዮ፤ ጶቅሲባ ይዕጝ፤ ውር ፓይላ ናንዳካ ካኣይ ኬና ኣይ ቤርቢ፣ ናንዳካ ሃሳወን ካኣይ ኬና ኣይ ፓል፣ ናንዳካ ማኒትዻ ካኣይ ኬና ኣይ ፓል፤ ²⁰ማኒትካ ውር ቦኩኔኬን ጫንቃል ኣዬንካ ባሪዮዬ። ²¹ዬ ኦኬ ጋራ ጊታይኔ ቡሊ ጋራቲ ጊታይ ጌዬኔ እን ቻሊ ናፒሲ ጉዩ ባይሼኑጝ፣ ቦውባ ክያጃ እን ዾቅዬ ኦጉዩ ቱዎጝ ከሹቃቲ።²²ሻሚባ ኦግታይ ክያጃ ሃሳዎጝ ዬ ኦይዲ ጊታኬና ዋይጵን ኣዬኔ ኦይዲ እየው ኤታጋን ቱዋንቴን። ²³ውርካጝ ዋይ ክያጃጝ፣ ኣይባዬ ውር እን ማር እን ክያጃ ሺጜ ሙኔኑጝ ሃኬ ውር ኮኑጝ ቶይ ማሪ ኔኒ ከሼዴያጝ፤ ²⁴ቶይ እሺ እምኑዬ ኩይባ፤ ይሪካዻ ሙኒኔ ኦውጝ ጌርሺኔባ፤ ²⁵ኣይባዬ እን ቶይ ሕግ እንካ ቡል ነጻዬ እን ቁዋቅትሹጝ፣ እን ዋዮጝ ካጝ ኣሽኪዬ ውር እን ማር ጌርሺኔኔ ከኦካ ዋድማ ኔኒ ማቲባ ኬና ጉዋኔ።²⁶ውር እን ካኒ ሪብኬን ቶግ ኔኒዬ፣ ጊያምሽ ሻን ኔኒዬ ሺጝ ኣን ሃኣይ ውርካ ቶኦካ ይሁኔኑጝ፤ ቱዋንባ እሺ ኤምኑ፤ ቶኦካ ይሁኔን ኔኒዻ ሃማም እያይ። ²⁷ከኦካ ማሪካ ባሪዮ ቶኦካ ይሁኔን እን ኣይ ጫንቃሌ ማር ኦኬ ጋራ ኣኔኑጝ ሃይዕጝ፤ ሃንታ ጊታይ ውራን ጊዬይ ኣርሼዬ ሃኣጛን ጊታይ ጁማንቴን ኣርሼዬ ከኦካ ጋሎ ጊዬይ እንግን ኬልሺዬኔ እን ኤምኑ ከኦካ ኦኬ ጋራ ጊታጝካ ፔኑጝ ማንክዬኔ።

Chapter 2

¹ጪኒጌን ናኒ ዮ፤ ከታቺ እን ጉዋዩ ኣይ ጎቢንታጝ ከእያይ የኣይቴ ጊታይ ኤርሜን ከኢየሱስ ክርስቶሱጝ ኦይድ ጁንቴን። ²ውር እን ዾቁሼ ቡዋ ኔኒ ወርቄካ ቀላበቴ ኪሚ ኣፓላ ኬና ኣይ ሹቃጝ ሁሉካ ሃምን ጉዩያጝ ፕርዻ ውር ኩፒ ኬና ኪም ኣፓላ ኬና ኣይ ሳርክሳርክ ሁሉካያጝ፣ ³እን ኪሚ ኣፓላ ኬና ኣይ ሹቃጝ ከጎቢንታ ኬና ኣይ ዋና ዹዋልሺኔን፣ ካራም ሹቃ እን ኣይ ኑኑጝ የዋይሼ እሺ ይዕጜ ዬ የዋይሼ ኩፒ እን፣ «እን ዾርባ ኦይን» ወይ የዋይሼ እሺ ኡፓ ኦካ ታካ ጃፍ ናኒ ዱቡ ወለል ክያኒያጝ፣ ⁴ከኦካ ጫቃን ጉዩ ማር እን የሻምቴ ጁኔኔንኪ? ፕርዻ የማራ ውርካ ኮምሼን ጊታይ ጎሜኬ ቃቦ ጋራዬኒ?⁵ጪኒጌን ጊታይ ናኒ ናሺዬ ዮ፤ ዋይባ፤ ባሪዮ ከእያይ ከእምነት ኣዬ ሆድሞዬ ናንዳካ ጊታይ ናሺ እሹጝ መንግስት እን ጋዬ እንግን ቃቦ ሹቃጝ ካሻዎጝ ካኒ እድኬኒ ካፓንካ ፔኑጝ? ⁶ዬ እየው የቦውያያ ኩፓን፤ እን ጫንቅሺ እየው ማር ሆድሟኔኒ? ጁጁርሼ እየው ሃምካ ቶኦካ ኮምሼኑጝ ማር እንግኔኔ? ⁷ከእን ሺወኬ እየው ሮጝ እን ኣይ ጎቢንታጝ ጊታይ ይሩጝ ማር እንግኔኒ?⁸ከወርቀት እን ሺጜ፣ «ሻም ባይዳ ኑኑ ከእን ኤምኑዬ ናሺባጝ» ሺጜ እያይኔ ቶኮጝ ሕግ እንካ ጎቢንታጝ የሻማያጝ የኣኒና ሹቃ ሻሜን። ⁹ዬ የጁናያጝ ሃሴሶ ኣሽክዬን ጉዩ፤ ከኦካ ሌሜንካ ሕጝዻ ኮምሼባ እየው ከእያይ የሳስክቴ ሕጉጝ፤¹⁰ናንዳካኦ እን ሹዋጵሽ ሕግ ፓይላጝ ኣይባዬ ኬና ካትሜን ከክየም ኣኔያጝ፣ ኮምሼባ ከእያይ ሳስክዬ ፓይላጝ። ¹¹«እሺ እን ሺጚ ኦይ ኩጳሲዬኑጝ» ሺጛ «ኦይ ኒሼንዻ» የማር ኩጳሲኔኔ፣ ኣይባዬ የኒያሺያያጝ፣ የማቲያ ኬና ሳስኪ ሕግ።¹²ከዋሳውንቶጝ ከኣሽኪውጝ ከኦካ ሕግ እን ኣዬን ነጻሞጝ ማቲባ ከውር ጊታይ ኮምሾጝ፤ ¹³ናንዳካኦ እን ማር ዻዹጝኔን ዹዋልሺኔን ፓይላ ታክሼባ ብቶ ኬና ማር ዻዹጝኔን ኣኔን፤ ዻዹጝኔን ባሺባ ብቶ ታክዬን። {እምነቴ ዋድማዬ}¹⁴ጪኒጌን ናኒ ዮ፤ ውር ክየም ሺጝ ኣን ሃኣኔ እምነቴ ዋድማ ማር ኣኔንያጝ ካጣቅሚ ኦ? እምነት እን ኣኔን እያይ ካባይሺሾጝ ቻሊባይ? ¹⁵ጪን ክየም ወይ ጪኔ ኑኑካ እጛሽ ክየም ካይሲ ኦይንካ ኪሞጝ ወይ ኦይንካ ኣሜያጝ፣ ¹⁶ከኦካ ጫቃን ጉዩ ክየም፣ ዋይሼ እንግን «ፓይባ ከሹቃ፤ ጪራቲ ካማር እየው ጎሜን፤ ናዓሺባ፣ ሺጝ እያይኔ ዬ የማራ እንካ ዎሺሼ ሩዋ ጊዬይ እንግን ኣዬንያጝ፣ ካጣቅሚሼ እንግን ኦ? ¹⁷ፕርዻ እምነት እን ማር ዋድማ ኣኔኑጝ ከእሺ ኤምኑ ሃኬና ኣርሺ።¹⁸ኣይባዬ ውር ክየም ሺጝ እን የኣኔ እምነት፤ ኣን ሃኣኔ ዋድማ» ሻም እምነት ኑኑ ከኦካ ዋድማ ዋናዬ ዹዋልሼ ኣንባ፤ ኣንዻ ሃዹዋልሼ እንባ እምነት ከዋድማ ናኒ። ¹⁹ኣና ባሪዮ ክየሙጝ የኣምኒባይ፤ ሃሹቃ፤ ቤሮዻ ኣምኒባ እዕጝ፤ ሪጄንባ ከሪግዻ። ²⁰እን ውሩጝካ ማሙጝ/ እምነት ማር ዋድማ ኣኔንያጝ ማሬ ኦኬ ኣኔኑጝ ናንዳካ እባጄን የዎሽባይ ኦኬ?²¹ሹቡጌን ጉዋዩ ኣብርሃም ከሹ እን ቡልሼ ውዋ ኔኒ ሃምካ ጋላጝ ካኒ ኣይኬኒ ከዋድማ ኬና ጌይ ጫንቃል? ²²ከእምነት እንዻ ኣኒኔ ከጋጝ ከዋድማ ኣሽክዬን የጌይባ፤ እምነትዻ ኣያ ከዋድማ ካሎን። ²³ክያጃካ ወርቀት እን ሺጚ፤ ኣብርሃም ኣምኒያ ከባሪዮ ማቲ ጫንቃልዻዬ ኮማጝ ሙኔና፤ እሺዻ ሺጛ ውርካ ናሺዺካ ባሪዮ። ²⁴ኣኪ ማሬኬ እምነትጵን ኣዬኔ ጌዬኬ ዋድማ ጫንቃሉጝ የጌያባ።²⁵ፕርዻ ረዓብ እን ኣሽኪኔ ጆል ኩጳሞጝ ቦው ውር ጊታይካ ኤርጎዬ ከሹ እን ይዕሲዬ እንግን ከጉዋር እንቃጝ ከዋድማ ኔኒ ካኒ ጌይኬኒ ጫንቃል? ²⁶ኣርጝ እን ጌይኬ ኦካ መንፈስ ዋናጝ ከእያይ ኣዬ ኣርሹጉጝ እምነት እን ኣይኬ ኦካ ዋድማ ዋናዻ ሃኬና ኣርሺ።

Chapter 3

¹ጪኒጌን ናኒ ዮ፤ ከኦጉዩ ጁዋናን ካማር ውርካ እርርሲኔን ኣዬን፤ ናንዳካኦ ኡዋው ሃኣይቴ ውርካ እርርሲኔኑጝ ሃጌይቴ ኮምሼን ጁዋኑጝ የእባጃያ። ²ኡዋው ጁዋናን ሃካቲምናባ ከኦኬ ጁዋኑ፤ ውር ክየምጵንዻ ኬና ማርኬ ሃሳዋ ካቲምኔን ኣኔያያጝ እሺ ሃውር ካሎን ኬና ካቻሊ ሩዋ ኔኒ ፓይላ ማንክዬን።³ፓርዳን ካናሺያ ጎርሼ ኡዋውጝ ካዾቅቴ ካቲ ቶግ ጊዬይ ቱዎጝ፣ ሃቻሊያባ ሩዋ ኔኒ ፓይላ እያኒሼ ጆሌን። ⁴ወይ ቶይባ ጋጊ፤ ኣይኒን ኬናካ ቁዋሌኬ ፑጉ ኬና ኣይ ታቺዬ ኣይ ቁዋቃጝ ውር እንካ ቁዋል ጋጉጝ ከይባይ ዽታኬ እን ቁዋልሼባ እየው ታይ ዎሾጝ።⁵ፕርዻ ካት ኣይባ ባካካ ሩዋ ዽታኬዬ ኣኔባዬ ቃይባ ከኦኬ ታታቺ፤ ዱይ ታቺ ሻም እያን ጉዱቤ ከጉ ዽታኬዬ ካይሲዮጝ ጶቅሲባ፤ ⁶ካትዻ ሃኬ ጉሁ፤ ከኦካ ባካካ ሩዋ ጊታይ ጉዋዩ ጌዬኑጝ ሃፔንካ ኦኬ ጋራ፤ ጊያምሺሽባ ሩዋ ፓይላ፤ ፕርዻ ኡዱባ ጉኬንካ ኦግታይ ሙኖጝ፤ ኡዱባ እሺ ኤምኑዻ ኦካ ገሃነም።⁷ዳቢ ጊታኬና ኣኔን እያንዻ፣ ኩባር ፕርዻ ጊታይ ጁጁሬን ከዳሊዬ፣ ጊታይ ቆቤን ኛፓስ ክያኒዬ ኦግታይ ሙኖጝ ፓይላ ቻሊያ ከጋጝ ኣዬን፤ ኣያ ከውርዻ። ⁸ኣይባዬ ውር ክየምጵንዻ ኬናካ ቻሊኬ ካት ክየምጵን ኣዬን ኣኔኬን፤ ሃኦኬ ጋራ ኬና ቋቋ ዼሻ ኬናካ ኒሺንቴዬ ማር ኡሲ ቦወኔ።⁹ከካት ጉዋዩ ሃኡዋናባ ታቺ እኔ ሹኔዬ፤ ከእሺዻ ሃኣሺቴባ ውር ጊታይ ሙኔ ከሙኒሺኔንካ ባሪዮጝ። ¹⁰ከቶግ ክየም ኡዋኒኔኔ ኣሽሞዬ ቱልባ፤ ጪኒጌን ናኒ ዮ፤ ይን ካኣዮጝ ሁሉኩሼኬን።¹¹ከኦካ ጱሉ ክየም ሙዋ ጩዋናዬ ሙዋ ጅቄዬ እሬንባይ? ¹²ጪኒጌን ናኒ ዮ፤ ሻሪካ ኣሜን ቻሊባይ እንካ ኡፑቴ ወይራጝ ወይ ሻሪካ ኣሜኑጝ? ፕርዻ ከኦካ ሙዋካ ሶቆ ካጌዬ ሙዋ ጩዋናጝ ቻሊኬን። {ፓካልማሞ ኬና ኣይ ሃይነት ዻ}¹³ከኦካ ጫቃን ጉዩ ውር እን ኣይ ፓካላዬ ኣይ ኬናካ ጶቅሲ ኦኮጝ ሃኒን? ዋድማ ኔኒ ከእን ኣይካ ፓካልማሞጝ ካዹዋልሺንቴባ ከኡፌን ዴንታ ሹቃ። ¹⁴ኣይባዬ ቦውንታ ኬና ኣይ ጅቄዬ እን ኤምኑ ናሺዬኔ ኣኔያ ሻን ጉዩ ቱዎጝያጝ ቃያ ካማር ሻን ጉዩ ክያኒ ኩኔን፤ ኦይድ እን ኣይ ኣኩሉክዻ ቡድዬን።¹⁵ፕርዻ ፓካልማሞ እን ኣኖጝ ማርኬ ዾዮኬን፤ ኣይባዬ ከዳሉጝ ሃኬ ኣሩጜ ከቤሮዬ። ¹⁶ቦውንታዬ እን ኤምኑ ናሺዬኔ ኦካ ራቅ ጊታይ ጋኖጝ ከኦይን ዋራቄ ዋድማ ጋራዬ ፓይላ ጌዬንባ። ¹⁷ዬ ፓካልማሞ እን ኣይኬ ፖላ ዾዮኩጝ ከሌሜን ሃጫንቃል፣ ከታካ ሁር ሃኬናካ ናሺ ኦኬ ሹቃ፣ ኬናካ ዶንሺ ኦኬ፣ ኬናካ ማር ኦኬ ማሬን፣ ኬና ቋቋ ዻዹጝኔኔ ካርቡ ሹቃዬ፣ ኬና ማር ጁኒኔኔ ሳካፓሞዬ ኣኔን። ¹⁸ካርቡ ጊታይካ ጫንቃልዻ ጊታይ ሻሜን ሹቃጝ ኮርባ ከሹቃ።

Chapter 4

¹ፓር እን ኣኔን ኦካ ጫቃን ጉዩዬ ጓሬኔ ሃኬና ኩንኬኦን? ማርኬ ኦካ ኣርግማ ጊታይ ጉዩ ባሌን ቱዎጜኒ? ²የኣርግንዽያባ ኣይባዬ የጌያኬን፤ የኒሻባ፤ የኣርግንዽያባ ከቁዋቅትሼንዻ፤ የቻሊያኬን ጌያንዻ። የጓርናባ የባላባ ጋጝዻ፤ የይሁናኬኔ ኣይሼኬን እየው። ³የይሁናባ ዬ የጌያኬን፤ ናንዳካ ዋዛካ ኣሩጝ ጉዩ ከቃቢዬን የይሁናባ ከኣርግማ ጋራ።⁴እየው ጊታይ ኣሽክዬን ኩጳሞ ዮ፤ ከናሺዺካ ፔኑጝ ኣዬን ኣዬ ጋልካ ባሪዮጝ የእባጃኬኒ? ዬ ጊታይ ዎሺ ውርካ ናሺዺካ ፔን ማቲዬን ፓይላ ማቲያ ጋልካ ባሪዮ። ⁵ሞ መንፈስ እን ኣጁጜ ኦጉዋዩጝ ጁዋንትሼ እያንሽባ ኡዋው ከእያይ ሺጜን እን ወርቀት ሃሳዎጝ የዋሻ ከኦኮኑጝ ኣዬ ማም እያይኪ?⁶ኣይባዬ ጁዋንትሼ ኣይባ ኡዋው ኣይኔን፤ ወርቀት ሺጜ፣ «ባሪዮ ኖኪባ ጊታይካ ጵራጵራጝ፤ ዬ ናንዳካ ጊታይ ኣይ ሌሞጝ ኣይባ ኣይኔኑጝ ሃናንዳካ ይዕጝ። ⁷ኣኪ ሻምቴባ እየው ኤታጋን ባሪዮ፤ ኖኪባ ዲያብሎስ፤ ሪሽባ ከኦጉዩዻ።⁸ፓይባ ሃምካ ባሪዮ ዲያው፤ እሺዻ ኩይባ ሃሚን ጉዩ ዲያው። እየው ጊታጝካ ሴሶጝ ሻምባ ቡዋ ጉዩ ጫቃንቃል፤ እየው ጊታጝ ቃቢዬን ቃቦ ዻውጝ ሻምባ ሻን ጉዩ ኩምቡሌ። ⁹ጫኒቂባ፤ ሞይካዽባ፤ ኦቆርባዻ። ጫጌን ጉዩ ካዋክሼ ሃምካ ሞይካዾጝ፣ ዋዛ ጉዩዻ ካዋክሼባ ሃምካ [ሞይካዾጝ]። ¹⁰ሃቺሺባ እየው ኤታጋን ኦካ ማሪካ ባሪዮ፤ እሺዻ ሻምባ እየው ካችካች።¹¹ጪኒጌን ናኒ ዮ፤ ኦይዲ ጋጝ ጊያምሽቴን፤ እን ጊያምሺሽ ጪኔዬ እን ኮምሼ ጪኔዬ ሃሳውሼባ ሕግ ኦኬ ጋራ፤ ኮምሼባ ሕግ ክያኒዻ። የኮምሼያ ሕግ ክያኒያጝ የኣይካ ኮምሼኔን ዬ የማር ኣሽክዬን ሕጌን። ¹²እን ኣዬን ሕጌ ካኮምሼዬ ሃክየምጵን፤ እሺዻ ሃእንካ ቻሊ ዻዓሺዬኔ ካይሲዬኔ፤ ኣይባዬ እን እጝ ኮምሼ ባይዳ ኑኑጝ እን የኣይ ኒን? {ናንዳካ ኦይንካ ዻሙ ቃይዬን}¹³እየው ጊታጝ ሺጚ «ሹጝ ወይ ዻሙ ሺጚ ሃፓያባ ኦካ ከተማ እንካ ታጝ ወይ ሃፓያባ ኦካ ከተማ እንካ እያጝ፤ ሃቆባባ ሃሚንዻ ቦን ክየም፤ ሃኒጊዲናባዻ፤ ሃፑኡሺያባ ኦኬዻጝ ኣኪ ዋይባ። ¹⁴የእባጅኬን ኣይኒን ኦይን ሺጛ ዻሙ ሙኒኔንዻጝ። ዻቆ ጉዩ ሃኦ? ቶያ ናንዳካ ሹ ጩዋማ ሃኬ እንፋሎት እንካ ካይህ።¹⁵ሳጊዻ ዋንታ ክያጃካ ባሪዮያጝ ሃቆባባ፤ ሃሻማባ ይዕጝ ወይ እንካሃም» ከእያይ ሺጜን ሁሉኩሼ እየውባ። ¹⁶ዬ ጋን የቃይባ ከጵራጵራ ጉዩ፤ ቃያ ጊታይ ኣኔን እያይ ፓይላ ሃጋራ። ¹⁷ኣኪ ኦይን ኣይ ሹቃጝ ከእያይ ኣሽክዬን ካኣኖጝ እባጅባዬ ውር እን ማር ኣሽክዬኑጝ ኣሽኪባ ሴሶ።

Chapter 5

¹ኣኪ እየው ሆድማን ዋይባ፤ ናንዳካ ጋሎ እንካ ሄክሽ እየው ኦቆርባ፤ ሺጝባ እንቶኤ እንቶኤዻ። ²ሆድማሞ ጉዩ ማጃ፤ ኣፓላ ጉዩዻ ኦኬ ቃዋ። ³ወርቄ ጉዩዬ ቢሬ ጉዩዬ ጌችያ፤ ጌቺዬን ማኚሺሼባ እየው፤ ቃውባ ኣሩጝ ጉዩዻ ከጉ፤ ናንዳካ ቦን እንካ ቱንሱጝ የፑኡሺያያ ሆድማሞ።⁴ዋይ ሹቃ፤ ናንዳካ ውርካ ዋድማ ጊታይ ኣኔን ሃሙ ጉዩ ሃዼኔ ድቤኑጝ ደሞዝ እን የማርቴ ካሺቴኑጝ ኡቹኩሼባ እየው፤ ኡቹካ ውር ጊታይ ሃዺዻ ሄክሻ ሃምካ ናቡካ ታቺ እን ኣይ ሹቃካ ፓይላጝ። ⁵ከኦካ ዳሉጝ ክያኒዻ የቆባያ ከኣግዬኔ ከኣቲኔኔ፤ ከሹካ ኒቂኔንዻ የሻንግንሻ ሻን ጉዩ። ⁶ውራን ጫንቃል ጊታይ ማር እየው ኖክዬኑጝ የዻቢሺያያ፤ የኒሻያዻ። {ከኦካ ጋሎ ቱዎጝ ኦኬ ዶንሺዬን⁷ኣኪ ጪኒጌን ናኒ ዮ፤ ዶንሺባ ሌይ ሃም ታቺ እንካ ኩዋዎጝ፤ ውርካ ኮውኔን ሌይ ሃም ዳሊ እን ካጌይሼ ካርቡካ ሩቡ ሹቃጝ ሻም እያን ዶንሺዮጝ፣ ጎት እንካ ታካ ሌሜኔ እንካ ታካ ሁሬ ሻም እያን ካካሊዮጝ ጶቅሲባ። ⁸እየውዻ ዶንሺባ እያይ፤ ሌንሲባ ሻን ጉዩዻ፤ ናንዳካኦ ኩኔንካ ታቺ እን ሄክሻ።⁹ጪኒጌን ናኒ ዮ፤ ኦይዲ ከጋጝ ጉንድምንቴን፤ የሻማ እያይንያጝ ኮምሼ እየውባ፤ እየዎ እንካ ኮምሾጝ ዾራ ሃፑክ ክያኒ። ¹⁰ጪኒጌን ናኒ ዮ፤ ውርካ ቶካ ባሪዮ ጊታይ ሃሳወን ከሮጝካ ታቺ እኑጝ ሻምኬ ሄክንሶካ ጋሎዬ ኦኬ ዶንሺዬኔ ቶይባ፤ ¹¹ጊታይ ቁዋቅትሽ ከኦኬ ዶንሺዬኑጝ ሃሻምቴ ጊታይ ጉዋኔ ሃኮምቶጝ የእባጃያ፤ ኢዮብ ሻም እያን ዶንሺዬ ቁዋቅትሾጝ የዋያያ፤ ታቺ እንዻ እን ኣሽኪሼ እሺ ቱንሲ ክያኑጝ የጌያያ። ታቺ እን ካሎን ሃኬናካ ዻዹጝኔዬ ካሺዕሺዬ።¹²ከኦካ ፓይላ ሳጊ ጪኒጌን ናኒ ዮ፤ ኣይኒን ከፎላ ዾዮኩጝ ወይ ኣይኒን ከዳሉጝ ወይ ኣይኒን ከኦኬ ፓይላጝ ኦይዲ ዜርምኔን፤ «ሃእህያጝ» ካኣይ እህ፤ ኣያ «ማር እያይኔንያጝ» ካኣይ ኣይ ማር እያይኔን፤ የማራያ እያይ ሻሜንያጝ ኮምሼ እየውባ። {ይሁኔን እን ኣይኬ እምነቱጝ}¹³ከኦካ ጫቃን ጉዩ ውር ኬና ኣኔን ጋሎ ክያኒ ኣኔባይ? እሺ ካይሁንቴባ፤ ኬና ዋዚንዺ ኣኔይ? ካኪውባ ይያሪካ ጎሺ። ¹⁴ከኦካ ጫቃን ጉዩ ውር ኬና ዴሜን ኣኔይ? ካሺውባ ውር ጌጵሹጋንካ ቶኦካ ይሁኔን፤ እንግንዻ ከሮጝካ ታቺ እን ካጵሽኬ ዋቃትዬ ካይሁሼንባ። ¹⁵ይሁኔን እን ሻሜኬ እምነቱጝ ባይሺሽባ ውር እን ዴሜኑጝ፤ ታቺ እንዻ ቲትባ፤ ሃኦኬና ኣሽክዬ ሴሶያጝ፣ ዋይሼባ እሺ ካሺዺባ።¹⁶ዬ ሜይቴባ ጋጝ ሴሶ ጉዩ፤ ካባይሽቴዻጝ ክየም ካይሁሺንቴባ ኑዋ። ይሁኔንካ ውር ጫንቃል ኣኔ ቁዋቅቲ፤ ኣሽኪባ ኦኬ ታቺዻ። ¹⁷ኤልያስ ሃኬ ኡዋው ውር፤ ጎት ካማር ቢወኔ ይወና ካሎን፤ ዳሊ ክያኒዻ ቦን ጅያኔ ከጆጊዬ ጎት ካኒ ቢኬን። ¹⁸ፕር ይወና እንቃዻ፤ ጎትዳ ቢዋ ከፎላ ዾዮክ፤ ዳሊዻ ኡፑታ ካርቡ ኔኒ።¹⁹ጪኒጌን ናኒ ዮ፤ ከኦካ ጫቃን ከኣኩሉክ ውር ክየም ጊያምሼ ኑዋ ዋሻ እሺያጝ፣ ²⁰ጶቅሲባ ይዕጝ፤ ውር እን ዋሺ ውር እንካ ሴሶ ከኦይን ጊያምሾጝ ባይሺሽባ ናፒሲ ኔኒ ከኦካ ኣርሼን፤ ጅጝባ ሴሶ ጁዋኑዻ።

1 Peter

Chapter 1

¹ጴጥሮስ እን ኣይ ሐዋርያካ ኢየሱስ ክርስቶሱጝ፤ ከኦካ ጳንጦስ፣ ከኦካ ገላትያ፣ ከኦካ ቀጰዶቅያ፣ ላልሜን ኦጉዋይካ እስያዬ ኦጉዋይካ ቢታንያዬ ናንዳካ ጊታይ ቆቤን ፌንካ ውር ናንዳካ ጊታይ ባሪዮ እድዮጝ፤ ²ባሪዮ ሌምሼ እባጅ እየወ፤ ናንዳካ ኢየሱስ ክርስቶስ ዋይሺኔን ኒያቡ እን ይጽሼ እንግኔ ከታካ መንፈስ ናንዳካ ጊታይ ቃድሲዮጝ፤ ኣይኔኔ ሆፎዬ ካጁዋንትሼ እየውባ። {ናንዳካ ቃቦ ሹቃ እን ኣይ እያይኑጝ ጎሺ እን ሻምሼ ባሪዮጝ}³ኣምላክ እን ኣይካ ኢየሱስ ክርስቶስ ታቺ እን ጉዋዩዬ ሹኔዬ ካጉዋንባ፤ እሺ ኬዻዹጝኔን ታቺ እን ኔኑጝ ከናንዳካ እን ኢየሱሱ ናሹጜ ከኣርሼን ክያኑጝ ከቃቦ ሹቃ እን ኣይ እያይኑጝ ጅሺኔን ሃሊ፤ ⁴ፕርዻ ከእን ማር ፎላ ዾዮክ ክይዬኑጝ፣ ናንዳካ ሮጉምኔን እን ማር ጊያምኔኔ ናንዳካ እን ማር ሁቡኔኔ ጅሻ ኡዋው እንቃ። ⁵እየውዻ ከቦን እንካ ቱንሱጝ ባይሼን እን ሺኪካ ዹዋልሺኔኑጝ ሌይ ሃምካ ኩዋዎጝ ከታካ እምነት ዻዋ እየው ከቁዋቅትካ ባሪዮ።⁶ጋን የኣኒና ኦካ ፓታና ኬና ኣይ ሃይነት ጁዋኑዬ ከጌይ ጋሎ ናንዳካ ሹ ጩዋማጝ ከእንዻ ዋዝንሲ እየውባ ካሎን። ⁷ሄክሺሽ እየው ኦግታጙጝ፣ ፓታንሲ ከጉወ ቶያ ሹቃዻያጝ፣ ከኦካ ወርቄ እንካ ካይህ ሳጊ እምነት እንጉዩ ጎቢዬ ካሎኑጝ ኣዬ ኣኩሉኩጝ ካጊባጄዬ ከሹ እን ኢየሱስ ክርስቶስ ጌይኖጝ ጎሺ ጎቢንታዬ፣ ጌጳሲዬኔ ካጌሺሼ እየወ ጊያ።⁸የካኔ ጌያኬን እሺዻዬ የናሺያባ፤ ካንዻ ከማር ጌዬኑጝ የኣምኒያባ ከእሺ ከዋዛ እን ክያጃ ማር ቻሊምኔኔ ከእን ቆቅኬ ጎቢንታዬ የዋዝንዽያያ፤ ⁹ቱንሲካ እምነት ጉዩዻ እሺዻ የቦዋ ባይሼንካ ናፒሲ ጉዩዬ ጊያ። ¹⁰ናንዳካ ኣይኔን እን ጋዬ እየው ውርካ ቶካ ባሪዮ ጊታይ ሃሳወን ሃሳዋጝ ናንዳካ ባይሼን ይጝ ቁዋቅትሼ ጋኔን ሹቃ እያሜን፤¹¹መንፈስካ ክርስቶስ እን ኣኔን ኦግዬይ ቱዎጙጝ ናንዳካ ጋሎካ ክርስቶስ ፕርዻ ከኦካ ጋሎ ጩዋ ናንዳካ ጎቢንታ እንካ ሙኒንቶጝ ከሌምሼ ሃሳወን ሹ እንካ ሄንሲዮጝ ኣዬ ኣሚኔ ካሙኒኔ እያኑጝ ጋኔን እያሜን። ¹²ጋን ከመንፈስ ቅዱስ እን ይዕሲዬ ከፎላ ዾዮኩጝ ከውር ጊታይ ሜይሼ እየው ክያጃ ሹቃጝ ዳቢ እን ሜይሼ እየው ከሹ እን ሜይሼ እየው ሃእየው ዬ ማሬ እንግን ኤታጋን ዋድምሺኔኑጝ ዹዋልሼያ እንግን። ኣይኒን ውርካ ኤርጎዻ ካኒ ሺዽኬኔ ጋርግንዺባ ኦግታጝ። {ከቅድስና ቆቤን}¹³ዬ ሻሚባ ሻን ጉዩ ሼክሚ፤ ሻምባ እየው ኤታጋንዻ ካጉዩ፤ ኢየሱስ ክርስቶስ እን ኣይ ቃቦ ሹቃ ጉዩ ጌዬናያጝ ከኦካ ኣይኔን እን ጋዬ እየው ሻምባ ፓይላ ፓይላ። ¹⁴ከእያይ የሃንታ ጊታኬና ዋይሼኑጝ እባ ከሌሜን የካኔ እባጄኬኔ ኣርግማ ጋራ እን የኣኒንቴ ቆቤኑጝ ኦይዲ ዻዬን¹⁵ኣይባዬ እን ሺው እየው እሺ ናንዳካጝ ኣዬ ቅድሱጝ እየው ከኦካ ቆቤን ጉዩ ፓይላ ማቲባ ቅዱስ፤ ¹⁶ናንዳካኦ ሺጝ «ኣን ሃኣይ ቅዱሴ እየውዻ ማቲባ ቅዱሴ» ቶኳ። ¹⁷ጁንሼኬን ውሬ ናንዳካ ውር ክየም ክየም ከእያይ ኮምሼኬ ዋድማ ኔኑጝ የሺጛ ባባዬ ሃኦኬና የሺውቴያጝ፣ የቆባያ ዳሉጝ ክያኒ ከጋጝያጝ ቆቢባ ከሪጊ።¹⁸ከኦካ ሹቡጌን ጊታባ ጉዩካ ሌሜኑጝ ከዻቆካ ማም እን የጌይቶጝ ከኦኬ እንካ ካህዬ ኬራፒሼ እየው፣ ማሬኬ ቢሬ ወይ ወርቄ ኣዬኑጝ የእባጃያ፤ ¹⁹ኣይባዬ እን ኬራፒሼ እየው ከእን ማር ኦኬ ጋራ ኣኔኔ እን ማር ኦኬ ኣኔኔ ኒያቡካ ማድር፣ ሃኬ ኒያቡካ ጎቢንታካ ክርስቶስ²⁰ፔን እን እሺ ሌሜ ጌዮጝ ኣዬኬ ኦካ ሌሜንካ ሙኔኑጝ ዬ ጋን፣ ከቦን እንካ ቱንሱጝ ዹዋልሼያ እየው። ²¹ኬታይ ኔኒዻ፣ ከእን ቲትኬ ኣርሼን ክያኒዬ ከእን ኣይ ጎቢንታዬ የኣምኒያባ ከባሪዮ፤ ዬ እምነት ጉዩዬ ቃቦ ሹቃ ጉዩዬ ሃኬ ባሪዮ።²²ኣኪ ከኣኩሉክ ዋይሺኔን ናንዳካጝ የሻምቴ ናፒሲ ጉዩ ጫንቃሉጝ፣ ናንዳካ ጪኒጌን ጉዩ ኣንቴ ናሺማ ሹቃ፤ ናሺባ ጋጝዻ ኬሸን። ²³ጅሼ እየው እንቃጝ ማርኬ ቢዛ እንካ ካህዬኔ ሃኬ እን ኣይ እያይኔ ከእንካ ቁዋቅትሻ ኡፍ፣ ከታካ ክያጃካ ባሪዮ ሃኬ ቢዛ እን ማር ካህዬን።²⁴ናንዳካኦ ከእያይ ወርቀት ሺጞጝ፣ «ኦግታይካ ኣሩጝ ፓይላ ሃኬ ሹጩ፤ ጎቢንታ ጊዬይዻ ፓይላ ሃኬ ኦላካ ጳል ክያኒ። ሹጩ ሩጳ፤ ኦላዻ ትርክሲባ፤ ²⁵ዬ ክያጃካ ባሪዮ ቁዋቅትሼ ኡፓ ቦን ጮል፤ ክያጃ ሹቃ እን ሜይሴ እየውዻ ሃይዕጝ።

Chapter 2

¹ኣኪ ኦኬ ጋራ ጊታይ ፓይላ፣ ቱዋኒኔን ፓይላ፣ ከኦካ ሙኒሺኔን ፓይላ፣ ቡልባ ቦውንታዬ ፎርቻሞዬ ፓይላ፤ ²ከጌጵሽቴ ከባይሼን ጉዩጝ፣ ከሃንታ ጊታይ ጅሼ ሃሉጝ ኣርግንዽባ ሼቴካ መንፈስ ጊታይ ኣይ ጫንቃሉጝ፤ ³ትታቺ እን ኣዬ ሹቃጝ የዱሜ ቶያዬ። {ባይ እን ኣይ እያይኔ ዛርሲ እን ግድዬዬ}⁴ከታካ ውር ሃምካ እን ቦውዮጝ፣ ዬ ከታካ ባሪዮ ሃምካ እን ግድዬዬ ሃምካ እን ኣይ ጎቢንታዬ ዲያውትሽ ሃምካ ባይ እን ኣይ እያይኔ፣ ⁵ፕር እየውዻ፣ ቡልቴ ጋላካ መንፈስ እንካ ዋዝንሲ ባሪዮጝ፣ ውርካ ቃሽካ ውር ጊታይካ ይሁኔን ማቲዬን ከባይ ጊታይ ኣይ እያይኑጝ የኣሽክያባ ቶኦካ መንፈስ ማቲዬን።⁶ናንዳካኦ ከወርቀት ሺጝ እያጜ ቶኳዬ፤ «እየዎ፤ እን ግድዬዬ ባይ ዽንቂዽንቂ እንካ ጎቢዬዬ ሃኣጁጝጋ ጽዮን፤ እን ኣምኒ ከእሺዻ፣ ክየምጵንዻ ቦኩንዽኬን።⁷ኣኪ ናንዳካ እየው ናንዳካ ጊታይ ኣምኒ ባይ ይጝ ሃጎቢንታ፤ ዬ ናንዳካ ጊታይ ማር ኣምኒዬኑጝ፣ ባይ እን ውር ጊታይ ኣሽክዬን ቶኦ ቦውዮጝ፣ እሺዻ ማቲያ ሹቦ ኬና ኣይ ዽንቂዽንቂ።» ⁸ፕርዻ፣እንካ ካቲ ውሩጝ፣ ማቲያ ባይ እንካ ካፓቅ እንግንዻጝ። ጊታይ ካቲሜኑጝ ሃኬ እን ማሬ ክያጃ ዋይሺኔኑጝ፤ እን ሄክንሲዬዻ ሃናንዳካ እኔ።⁹ዬ እየው ባሪዮ እን ሺው እየው ከኦይን ኣይ ድሙጉ ሃም ኣይ ሜሌል እንካ ጎሺሺ ኬከራፒቴ ዋድማ ታቹጝ፣ ጅሼን እን ግድዮጝ፣ ጊታይ ቢቲካ ውርካ ቃሽዻ፣ ዛርሲ ጊታይ ኣይ ቅዱሱጝ፣ የዛርሲ ጊታይ ባሪዮ እድሼ እሺ ኤምኑዬ ሻሜ ዋናጝ። ¹⁰እባ ከሌሜን የካኔ ኣያኬን ውር ኔኒ፤ ዬ ጋን የማቲያያ ዛርሲካ ባሪዮ፤ እባ ከሌሜን የካኔ ጌያኬን ሺዕሺኔን፤ ዬ ጋን የጌያያ ሺዕሺኔን።¹¹ውርካ ናሺዺ ናኒ ዮ፤ ከኦካ ፔኑጝ ከእያይ የኣይቴ ኮማናዬ ውር ጊታኬና ቆቤን ኦካ ፔንካ ውሩጝ፣ ከዹካትሽቴ ከኦካ ኣርግማካ ኣሩጝ እን ባሌን ከናፒሱጝ ሃይወን እየውባ። ¹²ኣይኒን ከኦውጝ ሻምኬ እያይ የኣሽክቴ ኦኬ ጋራዬ ሙሪኒን እየው ከሹ እን ኩኔኬ ኮምሼኑጝ ቶይ ዋድማ ሹቃ እንጉዩዬ ካጎቢዬ ባሪዮጝ፣ ከኦካ ጫንቃንካ ኣሕዛብ ቆቢባ ከዴንታ ሹቃ። {ጊታይ ኣይ ታታቺዬ ጊታይ ጌጳሲዬዬ ዋይሺኔን}¹³የሺጋ ናንዳካ ታቺ እኔ ዋድምሼንባ ታታቻን ጊታይካ ዳሉጝ ፓይላ፤ ናንዳካጝ ኣዬ ታቺካ ሳጉጝ ኣይኒን ናንዳካ ቢቱጝ፣ ¹⁴ወይ ናንዳካ ጊታይ ኣሽክዬን ኦኬ ጋራ ቃጥዬን፣ ናንዳካ ጊታይ ኣሽክዬን ኦኬ ሹቃ ጎሺዬን ዋይሼንባ ውር ታታቻን ጊታይ እሺ ጌጳሲዮጝ፤ ¹⁵ናንዳካኦ፣ ከኦኬ ሹቃ ኣሽክዬን ኦግታይ ሃማርቴ እባጄኑጝ ከሹፍቴ ጊታይካ ማሙጝ ሃክያጃካ ባሪዮ። ¹⁶ማቲኬ ውርካ ዋድማካ ባሪዮዬ ቆቢባ ከነጻሞ ዬ ኦይዲ ነጻ ኣዬን ጉዩ ካኦኬ ጋራ ጅጜን ሻሜን። ¹⁷ጎቢባ ውር ፓይላ፤ ናሺባ ጪኒጊን፤ ሪግሼንባ ባሪዮ፤ ጎቢባ ቢቲ እንዻ።¹⁸እየው ውርካ ዋድማን ዮ፤ ማር ናንዳካ ጊታይ ኣይ ሹቃጵኔኔ ናንዳካ ታታቻን ጊታይ ኣይኬ እየውጵኔኔ ናንዳካ ጊታይ ኣይ ጋራዻ ዋይሼንባ ከጎቢንታ ኬና ኣይ ካሎን። ¹⁹ሺጝ ናንዳካ ባሪዮዬዬ ውር እን ጌይ ጋሎካ ጃካማጝ ጌይባ ጎሺ። ²⁰የኣሽክያ ዋድማ ጋራዬ ቃጢ እየወ የዶንሺያያጝ የኣንቴ ጎሺካ ኦ? ኣይባዬ የኣሽክያ ዋድማ ሹቃዬ የጌያ ጋሎዬ የዲንሺያያጝ ይጝ ከታካ ባሪዮ ጌይሺሼባ እየው ጎሺ።²¹ሺወ እየውዻ ሃናንዳካ ይዕጝ፤ ናንዳካኦ ክርስቶስ ጌዬ ናንዳካ እየው ጋሎጝ ዎሽባ እሺ ከዻይቶ ሃሺጝካ እየው ሄክንሶ ኦቼን። ²²እሺ ካኒ ኣሽኪኬ ሴሶ፤ ካኒ ጌይኬን ጃካማዻ ኦካ ቶግ ኔኒ። ²³ይራያጝ ካኒ ዋሼ ይርኬን እንግን፤ ሄክሺሼ እሺ ጋሎያጝ ካኒ ትሪኬን ካባሊኔን፤ ኣይባዬ እንካ ኮምሼኬ ጫንቃሉጝ ሳስክዬ ኣዬና እሺ ኤምኑ።²⁴ናንዳካ ኣርሼንካ ስሴሶ ካኡፌኬ ጫንቃሉጝ እሺ ከሴሶካ ኣሩጝ ጉዋዩ ናር ከኦካ ጻጵኔንካ ሻሪዬ፤ እየው የባይሻያ ከጊዬ ኔኒ። ²⁵እባ ከሌሜን ከማድር ኮኑጝ ካህ የኣኒና ቴርቴር ጌዬን፤ ዬ ጋን የዋክቴያ ሃምካ ውርካ ዻውኔን እንካ ዻው ናፒሲ ጉዩጝ።

Chapter 3

¹ሃኣጛን ዮ፤ እየውዻ ዋድምሼንባ ከእያጝ ናንዳካ ጁማንቴን ጉዩ፤ ክየም ክየም ጊታይ ማር ክያጃ ዋይሺኔን ኣኔያጝ፣ ክያጃ ኣኔኬኔ ከዴንታካ ቆቤንካ ኣጚቴን ቢቴ ዋክባ፤ ²ይንዻ ካኣዮጝ ቶያ ዴንታካ ቆቤን እን ጊዬይ ኣይ ጫንቃሌ ቋቅኬ ጎቢንታያጝ ጊያ።³ሹቃ ኣዬን ጊዬይ ከኦግታይካ ሹኑኩጝ እንግን ኤታጋን ኣግሲዬን ይንዻ ከጭራሽካ ሹቦ ኣፓዽዬን፣ ካማርኬ ወርቄዬ ኣንቲቲዬ ኣፓላዬ ኣዬን፤ ⁴ኣይባዬ ሹቃ ኣዬን ኣዬን ጉዩ ከኦካ ማሪካ ባሪዮ ሃኬና ካሎን ጎቢዬ፣ ኬናካ ኣይኬ ጋጜ ኣኔ መንፈሴ፣ ኣይኒን ኣሚኑጝ ካኣይ ሩዋ ሹቃ እንጉዩካ ቱዎጝ ማርካ ካህዬን።⁵ሃኣጛን ጊታይ ዋሼ ቃቦ ጊዬይ ኦካ ባሪዮጝ ሃኣጚካ ይሁኔን ጊታባካ ሌሜኑጝ ጋጊሲዬ እንግን ኤታጋኑጝ ከሃይነት ኬና ኣይ እያግ ሃካ ጁማንቴን ጊዬይ ሃሚን ጊዬይ ዋሼን። ⁶ሣራዻ ዋይሼን ኣብርሃም «ታቹጝ» ናኒዬ ኣኔን ዋይሺኔን፣ እየውዻ የሪግሺናኬን ኦኬ ክየምጵንዻዬ የሻማያ ሹቃያጝ የኣያ ሃንታ ኔኒ።⁷ጁማንቴን ዮ፤ ፕር እየውዻ ካማር ይሁኔን ጉዩ ዻብሺዬኔ ከዴንታካ ቆቤን ጉዩ ፓይላ ቃቢቴባ ሃኣጛን ጉዩ፣ ናንዳካጝ ጋዬ ዻቹጉዬ ኡዋኒኔንካ ዻቆዻ ናንዳካጝ ከኣይቴ ከጋጙጝ ጎቢ እንግንባ። {ከኦኬ ሹቃ ኣሽክዬን ጋሎ ጌዬን}⁸ከቱንሲዻ ኡዋው ፓይላ ዋይሼንባ ጋጝ ከቃቦ ክየም፤ ቃቢባ ጋጝዻ፤ ናሺባ ጋጝ ከጪኒጌንካ ጋጝ፤ ኣይባ ጊታይኬናካ ዻዹጝኔ ጋጜ ሹቃኔ። ⁹ኦኬ ጋራ ከኦኬ ጋራ ወይ ኦይ ይሬን ከኦካ ባልካ ይሬን ዋሼን፤ ከኦካ ባል እኑጝ ኡዋኒባ ናንዳካኦ እየው ጊታይ ሺዎጝ ኦግታይ ኣኔን እያይኑጝ የኣሽክያዬ ከጌይ ኡዋኒኔኔ ጊያ።¹⁰ዬ፣ «እን ናሺ ዻቆጝ፣ እን ዎሺ ሹዋን ጊታይ ኣይ ሹቃ ጌዬኑጝ፣ ካት ኔኒ ከኦካ ኦኬ ጋራ፣ ጶዾሮካ ቶግ ኔኒዻ ኦይንካ ሃሳወ ጃካማጝ ካሃርጌባ። ¹¹ካካምባ ከኦካ ኦኬ ጋራ ዹክ፤ ካኣሽኪባ ኦኬ ሹቃዻ፤ ካዎሽባ ኦኬ ሹቃ፤ ካዻዬባዻ፤ ¹²ናንዳካኦ ካርቡካ ታቹ እን ቶይባ ጫንቃላኔ፤ ናቡ ኔኒዻ ይሁኔን ጊዬይ ዋዬን ሃጊታኬና ቦወኸ፤ ዬ ማሪካ ታቺ እን ኣኔን ኦካ ውር ጊታይ ኣሽክዬን ኦኬ ጋራጝ።¹³የናሹጝቴ ኦኬ ሹቃ ኣሽክዬንያጝ ሃኒን ካሻም እየው ጋራጋራጝ? ¹⁴ኣይባዬ ኣይኒን ናንዳካ ኦኬ ጫንቃሉጝ ጋሎ ሄክሺኒን እየውጝ የኣያ ጫንቃል፤ ኦይዲ ትሪኬንዻ ሪግሺኔን፤ ኦይዲ ሻን ኑሺንቴንዻ።»¹⁵ሻሚ ክርስቶስ ታቺዬ ቀድሲባ ከኦካ ሻን ጉዩ። እየው ናንዳካ ቃቦ ሹቃ እን ጉዩ ኣኖጝ ናንዳካ ጊታይ ኣንሼን ኦጉዩ ኦኮጝ ፓይላ ናንዳካ እንግን ቶግ ዋሼን ሹ ጮል ኣይ ጊታኬና ኣይ ሼኪሚ፤ ኣይባዬ ጊታጝ ፓይላ ኣሽኪባ ከሹቃቲዬ ከጎቢንታዬ፤ ¹⁶ናንዳካ ዴንታ ሹቃ እን ጊዬይ ኣኔን ከክርስቶሱጝ ውር ጊታይ ማኒሼኔ ሃሳውጝ ካቦኩንዽዬ ከፎርቻሞ ጊዬዩጝ ኣኔ ቃቦ ኬና ኣይ ሹቃ። ¹⁷ክይጃካ ባሪዮ ሃኦኬና ኣይ እያይንያጝ፣ ከኦኬ ጋራ ኣሽክዬ ጋሎ ጌዬን ሳጊ ኦኬ ሹቃ ኣሽክዬ ጋሎ ጌዬን ሃባሺ፤¹⁸ፕርዻ ክርስቶስ ናንዳካ ካርሲዬ ቱንሲዬ ኣርሻ ናንዳካ ሴሶ፣ ካቦሼ እየው ሃምካ ባሪዮጝ፣ እን ኣይ ጫንቃሉጝ እሺ ኣርሻ ናንዳካ ውርካ ሴሷን፤ እሺ ኣርሻ ከኣሩጝ፤ ዬ ማቲያ ከመንፈስ እያይ፤ ¹⁹ናንዳካ ውራን ጊታይ ፓይኬ መንፈሴ ኣኔን ቶኦካ ቁሜን ክያኑጝ ሜይሼያ እንግን፤ ²⁰ውራን ጊታጝ ኣኔን ቶኦካ ቁሜን ክያኑግ እባ ከሌሜን ከቦንካ ኖኀ ኣሽክዬን ጋጊያጝ ሃጊታይ ማሪዬ ባሪዮ ኣኒኔ ከዶንሺዬን ካሊዬኑጝ፤ ጊታይ ዻቂ ከሙዋ ክያኒዻጝ ሃጩዋማ ጊታይዻ ሃውር ሎንካይጵን።²¹ሙዋ እንዻ ጋን ማቲ ሄክንሶካ ዱቅኔኔ ባይሺሽ እየውባ፤ ይንዻ ማር ዳካካ ሩዋ ቡሌኔኔ ከቃቦ ኬና ኣይ ጫንቃል ሃጫንቃል ጌዬን እንካ ሄክሽ ሃምካ ባሪዮጝ፤ እንካ ባይሺሽ እየውዻጝ ሃኬ ታካ ናሹጜንካ ክርስቶስ፤ ²²እሺዻ ኮትሼ እያጝካ ፎላዬ ኣኔባ ኦካ ቡዋ ቡዎንካ ባሪዮ፤ ውር ጊታይካ ኤርጎዬ ጊታይ ኣይ ታታቺዬ፣ ጊታይ ኣይ ሳጊዻ ዋድምሼን እሺባ።

Chapter 4

¹ኣኪ ክርስቶስ ከኣሩጝ ጉዩ ናንዳካጝ ጌዬ ጋሎጝ እየውዻ ከዳቢ እን ቁሜኔ ናሹጝጋ፤ ናንዳካኦ ውር እንካ ጌይ ጋሎ ከኣሩጙጝ ኦይዳ ሴሶ። ²ከእን ናሹጝኬ እንዻ ካርሲኬ ጋኔ ዻቆ እን ኣይካ ዳሊካ ካሺዺውጝ ሃኬ ክያጃካ ባሪዮ ዬ ኣይኬን ከኣርግማካ ኣሩጝ።³ኣሕዛብ ከእያይ ናሺዬዬ ሻሞጝ [ከማዳራት]፣ ከኣርግማካ ኣሩጝ፣ ከጮዩ፣ ከይያሪ፣ ሄክንሶ ኣኔኬኔ ከማቴን፣ ከይሁኔን ጋራ እን ኣይካ ኦግታይ ኣይኬ ኦካ ባሪዮ ሹኑክ ኦግታይ የዋኬ ጆልቶጝ ቦን ጊታይ ካጃክንቴባ። ⁴ከዻቆ ኬና ኣይ ላሊሚ እያጝ ናንዳካጝ ማሬኬ እንግን ሪሼኑጝ ማቲሼ እንግን ኮማናዬ ከጎሺዬን ይር እንግንባ። ⁵ኣይባዬ ከጊታይ ኣይ እያይኔ ከኦካ ጊታይ ኣርሺዬ ጊታይ ሼኪካ ኮምሼኑጝ ዋሼባ እንግን ቶግ። ⁶ክያጃ ሹቃ ሺዕሺሼኬ ጊታይ ኣርሺዻዬ እን ሜይሺኖጝ ሃናንዳካ ይዕጝ፤ ዬ ከውር ኮኑጝ ኣይ እያንዻ ኮምሼባ እየው ከኣሩጝ፤ ዬ ከመንፈስ ቆባ ከክያጃካ ባሪዮ።⁷ቱንሲካ ኦኬ ፓይላ ዲያውትሻ፤ ዬ ከቻሊቴ ይሁኔኑጝ ችጬዬንባ ኣንቴባ ሹቦዻ፤ ማቲባ ጊታኬናካ ማንኪ እየው ኤታጋን። ⁸ናሺማ ጅጝባ ሴሶ ጁዋኑዬ ከኦካ ፓይላ ሳጊ ናሺባ ጋጝ ኬሸን፤ ⁹ኦይዲ ጉንዱምንቴኔ ቾቺንሺባ ጋጝ።¹⁰ከውር ሹቃ ጊታይ ኣኔ ኣይኔንካ ባሪዮ ዋናዋናጝ ውር ክየም ክየም ከኣይኔን እን ቦዎጝ ካዋድምሼባ ኑዋ፤ ¹¹ከኦጉዩ ውር ክየምጵንዻ ኬናካ ሃሳውንቴ ኣኔያያጝ ካሃሳውንቴባ ከክያጃካ ባሪዮ፤ ካጝ ዋድምዬንዻ ኣኔያያጝ ከዋድሚባ ከቁዋቅት እን ባሪዮ ካኣዬ እሹጝ፤ ይንዻ ባሪዮ ከታይካ ኢየሱስ ክርስቶሱጝ ካጎቢባዬ ጊያ፤ ጎቢንታዬ ቁዋቅትዬ ከቦንካ ቦን ካኣይ ኔኒ፤ ኣሜን። {ከእን ጋዬ ውርካ ይሁኔን ጋሎ እንካ ሄክሽ¹²ውርካ ናሺዺ ናኒ ዮ፤ ከእን የጌይቴ ጋሎ ቁዋቃ ኬና ፓታንሲዬን ከጉውጝ ከኦኬ ሃሊ ኬና ሄክሽ እየው ኮምን ኦይዲ ጎሺቴን፤ ¹³ኣይባዬ ከሹ እን ዹዋልሺኔ ጎቢንታጝ ዋዛ ጉዩ ካኣዬ ታቹጝ ከእን ኣይቴ ጊታኬና ካሺሜን ጋሎካ ክርስቶሱጝ ካዋዝንሲ እየውባ። ¹⁴የይሪናያ ናንዳካ ሮጝካ ክርስቶስያጝ፣ እን ኣይ መንፈስካ ጎቢንታጝ መንፈስካ ባሪዮ ናንዳካጝ ካኡፌ እየውጝ የኣያ ጫንቃል።¹⁵ከኦጉዩ ውር ክየምጵንዻ ኬናካ ጌይ ጋሎ ኣኔያጝ፣ ካማቲ ውር ኬና ኒሼን ናፒሲካ ውሬ ወይ ኬና ኣይ ጓርጉዬ ወይ ኣይ ውርካ ሴሶዬ ወይ ኣይ ውር ኬና ሁሉኩኔ ጆል ኦካ ክያጃካ ውሬኔ ካማር ጋሎ ጌዬን፤ ¹⁶ከእን ጋዬ ውርካ ይሁኔን ዬ ጋሎ ሄክሺያጝ ናንዳካ ሮጝ እን ካጎሺ ባሪዮ ዬ ካማር ሪግሺኔን፤¹⁷ኮምሼን ከሹ እን ካርሲዬ ከኦካ ቶኦካ ባሪዮጝ ሄክሻ። ኣኪ ኮምሼን ካካርሲዮጝ ሃኦኬና ኣዬኬ ኡዋውያጝ ናንዳካ ውር ጊታይ ማር ክያጃ ሹቃካ ባሪዮ ዋይሺኔን ቱንሲ ጊዬይ ካማቲ ኦ? ¹⁸ኣኪ፣ «ጫንቃላን ካባይሾጝ ሃኦኬና ኣዬኬ ጫንቂኔንያጝ፣ ጊታይ ኣሽክዬን ኦኬ ጋራዬ ጊታይካ ሴሶዬ ካሻሜን እያን? ¹⁹ዬ ኬካ ክያጃካ ባሪዮ ጊታይ ጌይ ጋሎጝ ፓይላ ጌልቅምሼ ናፒሲ ጊዬይ እንካ ሙኒኔን ጌርምኔዬ ከሹቃ ኣሽክዬን ጊዬይ ካፓይሼባ ሌሜን።

Chapter 5

¹ኣኪ ኣንዻ ከእንግን ሃኣይ ጌቾዬ ኣይ ማኝካ ጋሎካ ክርስቶሴ ፕርዻ ናንዳካ ጎቢንታ እንካ ዹዋልሺኔ ከታካ ሌሜኑጝ ውር ጌጵሹጉ ጊታይካ ካሺምንቴዬ ኣኔን ኦካ ጫቃን ጉዩጝ ሃኪሊባ እየው፤ ²ከእን ኣኔን ኦካ ጌጳሞ ጉዩ ዱቡጝ ዻውባ ዜሌካ ባሪዮ፤ ከማንክቴዻጝ ከእያይ ማንክዬ እየው ከኦካ ባሪዮጝ ማርኬ ጊድዬኔ ከናሺዬን፤ ማርኬ ናንዳካ ኦኬ ዛላዽዬኔ ካኣይኬ ኣርግማ ቁዋቃ እንጉዩ ኣይካ ዋድምኔኑጝ፤ ³ፕርዻ ዜሌ እን ጌልቅምሺኔ እየው ሃኬ እን ኣዬ ሄክንሶ ሹቃጝ ዬ ካማርኬ እንካ ጌጳዽሼ እየው ኣዬን። ⁴ታቺ እንካ ውርካ ዻውኔን ከሹ እን ዹዋልሺኖጝ የጌያባ ጌጳሞካ ጎቢንታ እን ማር ካህዬን።⁵ባርሻን ዮ፤ እየውዻ ከእያጝ ዋድምሼንባ ውር ጊታይ ኣይ ጌጵሹጝ፤ እየው ፓይላ ከጋጝ ጎቢዬን ኣንቴባ ዴንታ ሹቃ፤ ናንዳካኦ፣ «ባሪዮ ኖኪባ ውር ጊታይካ ጵራጵራጝ ዬ ኣይባ ጊታይ ኣይ ሹቃጝ ኣይኔን። ⁶ዬ ከሹ እን እሺ ቱምዮጝ ካሻሜ እየው ዼጉጝ ከኦካ ቡዋካ ቁዋቃ እንካ ባሪዮ ዱቡ ሻምባ እየው ኤታጋን ይርክ፤ ⁷እሺ ናንዳካጝ ካቃቢዬ ናንዳካ እየውጝ ኦይካ ጫንቂሺ እየው ፓይላ ፓቅቴ እሺ።⁸ማቲባ ጊታኬናካ ሻም እየው ኤታጋን ሹቃሹቃ፤ ጬዬንባዻ፤ ጋል ጉዩ ዲያብሎስ ከእን ኩኔ ዎሼን ከሞሆ ኮኑጝ እንዚዬን ሺሪሼባ እያጜ ዮጜ። ⁹ጪኒጌን ጊታይ ኣኔን ፔን ክያኑጝ ካጌዬ ጋሎ ኬና ኣይ ሃይነት ክየሙጝ እባጅዬ ቁዋቅትሽ ከእምነቴ ኖኪባ።¹⁰ከክርስቶስ እጝ ሺውሼ እየው ሃምካ ጎቢንታ እንካ ቦን ጮሉጝ ኣምላክ እን ኣይካ ኣይኔን ፓይላጝ፣ ናንዳካ ሹ ጩዋማ የጌያያ ጋሎያጝ ጩዋ፤ እሺ ዋሼ ቁዋቅትሽባ እየው፤ ቁዋቅትሽዻዬ ሪብ እየውባ። ¹¹ቁዋቅቲ ከቦን ከቦን ካኣይ ኔኒ፤ ኣሜን። {ጌሶ እንካ ቱንሱጝ}¹²ከእን ሃኮሜኬ ጪኔ ናኒ ሹቃጝ ከታካ ስልዋኖስ ሃቶኩሼባ እየው ሜርሜር ጩሩጝ፤ ሃቶኩሼ እየውዻ ካኪሊዬ እየወ ኣዬ ኣይኔንካ ኣኩሉክ እንካ ባሪዮጝ ካማኚሼ እየውባዬ ጊያ። ከኣይኔን ይጝ ቁዋቅትሼ ጎርባ። ¹³እን ጊድዬ ከእየው፣ እጝ ኣኔን ባቢሎን ቦዋ እየው ሆፎ፤ ፕርዻ ውዋ ናኒ ማርቆስ ቦዋ እየው ሆፎ። ¹⁴ሹንቅኔን ኬና ኣይካ ናሺማ ጌሲባ ጋጝ።

2 Peter

Chapter 1

¹ስምዖን ጴጥሮስ እን ኣይ ውርካ ዋድማካ ኢየሱስ ክርስቶሴ ሐዋርያዬ፤ ከኣምላክ ጉዋዩዬ ከእን ባይሼን ኡዋወ ከታካ ጫንቃልካ ኢየሱስ ክርስቶስ ከሃይነትካ ጎቢንታ እን ሃጌይቶጝ ናንዳካ ጊታይ ኣኔ እምነቱጝ፤ ²ከባሪዮዬ ከኢየሱስ ታቺ እን ጉዋዩዬ እባጄን ኣይኔኔ ሆፎዬ ካጁዋንትሼ እየውባ። {ሺወኔኔ እድኔኔ እባጄን}³ከጎቢንታ ኔኒዬ ከሹቃ ኣዬን ኔኒዬ ከእን ሺው ኡዋውጝ ከእሺ እባጄን ናንዳካ ዻቆዬ ናንዳካ መንፈስ እንካ ኣኩሉኬ ኦይንካ ዎሺሽ ኡዋው ፓይላ ኣያ ኡዋው ቁዋቅትካ ሃሳዋ ኔኒ። ⁴ከእን ናሹጝኬ ኣርግማ ጋራጝ ከዴንታ ጋራ ጊታይ ኣኔን ፔኑጝ ክያኑጝ ዻቆ ዻቅኬ ኦጉዩዬ ከዴንታካ ሃሳዋ ኔኒ ከኣይቴ ጊታኬናካ ካሺምንቶጝ ከታካ ኦግታጝ ኣያ ኡዋው ቃቦ ሹቃ እን ካሎን ኣይ ታቺዬ ጎቢንታዬ።⁵ከክያጃጝ ከቁዋቅትሼን ኬና ኣይ ፓሲ ከኦካ እምነት ጉዩ ኦኬ ሹቃ ሌሜን ዎሺባ፤ ከኦካ ኦኬ ሹቃ ኦኬ እባጄን፣ ⁶ከኦካ ኦኬ እባጄን እን ኤምኑ ሹቃሹቃ ሻሜን፣ ከኦካ እን ኤምኑ ሹቃሹቃ ሻሜን ከሌምዬን፣ ከኦካ ሌምዬን ውርካ መንፈስ እን ኣይካ ኣኩሉክ ማቲዬን፤ ⁷ከኦካ ውርካ መንፈስካ ኣኩሉክ ማቲዬን ከጪኔካ ጋጝ ቃቢዬን፣ ከኦካ ከጪኔካ ጋጝ ቃቢኔን ሌምቴባ ናሺማ።⁸ዴንታን ጊታጝ ዋንቲ ጁዋንቲሼ ሺዽዬ ኣኔያ ኦጉዩያጝ ከኢየሱስ ክርስቶስ ታቺ እን እንጉዋዩ እባጄን ከኦይን ከኣይቴ ውርካ ማሜ ከማርቴ ካርቡ ኣኔኑጝ ማንኪ እየውባ። ⁹ዬ ውር ጊታይ ማር ዴንታ ጊታይ ኣኔን እያጙጝ ሃጊታይ ማር ኦግታይ ኣኔን ዹክ ጌዬን ወይ ጋይ ሙሙዾ፤ ጌርሺኔያ ከኦካ ሴሶ ባካ ሌሜን ጊዬይ ጫንቃል ጌዬን።¹⁰ዬ ጪኒጌን ናኒ ዮ፤ ከእን ሺወ እየወ ከእን ግዲዬ እየወ ከኦካ ሌሜንካ ሌምዬን ሳጊ ቁዋቅትሽባ፤ ናንዳካኦ የሻማያ ኦግታጝያጝ የካትምናኬን ክየምጵንዻ፤ ¹¹ከይንዻ ሃምካ ታቺ እን ጉዋዩዬ ሃምካ እን ባይሼን ኡዋወ ሃምካ ኢየሱስ ክርስቶሱጝ ሃምካ መንግስት እን ኣይካ ቦን ጮል ሻወን ኣይ እየውባ። {ሃሳዋካ ወርቀትካ ውር ጊታይካ ይሁኔን]¹²ዬ ኣይኒን እን ከእባጅቴ ኦግታጜ ከኣኩሉክ እን የጎምቴዬ ከቁዋቅትሹጝ፣ ናንዳካ ኦግታጝ ሹ ጮል ከናንዳካ እየው ቃቢዬን ሃድርክትሼኬን። ¹³ሌይ ሃም ካኣንቴ ኦካ ዱንኪዬንካ ዳሉጙጝ [እየው ጁጁሬ ጃሌን] ማቲ ሊኪዬ ጌዬንባ ኦናኒ፤ ¹⁴ናንዳካኦ ዹዋልሼባ ኣን ኢየሱስ ክርስቶስ ታቺ እን ጉዋዩጝ ካኦይዴ ዱንኪዬን ይንካ ዳሊ ይሪካዬ ካካሞጝ ሃእባጅያ፤ ¹⁵ኦግታጝ ሻማ እየው ዋናያጝ ጩዋ ሹ ጮል ከቃቢቶጝ ሃቁዋቅትሽባ።¹⁶ናንዳካ ቁዋቅትካ ኢየሱስ ክርስቶስ ታቺ እን ጉዋዩዬ ከእን ሃሜይሼ እየው ናንዳካ ኩኔን ኔኑጝ ይንጌ ሃጌያ ጌጳሞ ኔኒዬ ጊያ ዬ፣ ሃማራ ኦግታይ ጋሽክዬ ከፓክልማሞካ ውር ዻዬን፤ ¹⁷ናንዳካኦ ከጎቢንታ እንካ ጌጳሞ ኔኑጝ «ከእሺ እን ዋዝንሲ ኣኑጝ ውዋ እን ናኒ ሃናሺዮጝ ሃይዕጝ» ናቅዲ እን ሺጚ እያይ ከሹ እን ኩኖጝ ከኦካ ባሪዮ ሹኔ ቦዋ ጎቢንታዬ ጌጳሞዬ፤ ¹⁸ኡዋዻ ከሹ እን ሃኣኒንቴ ኦካ ጋግ እንካ ይሁኔኑጝ ናቅዲ ይን ኩንኬ ፎላ ዾዮኬ ሃዋያያ።¹⁹ኣኪካ ክያጃ እን ኣይካ ሃሳዋጝ ሜይሼያ ኡዋው ጃ፤ ምክር ሌይ ሃምካ ሃሪሼዬ ቢሊ እንካ ሃሪሻጝ ሌይ ሃምካ ላሉጜ ሻን ጉዩ ክያኑጝ፣ ናንዳካ ፓኖስ እን ላሉጚ ኦካ ራቅ እን ኣይ ድሙጉጝ ከእያይ ጋጅሾጝ እየውዻ ናንዳካ ክያጃጝ የኣጅቴያጝ የሻማባ ሹቃ። ²⁰ከኦካ ፓይላ ከሌምሺዬ ከእባጅቴ ይጙጝ ሁሉኩሼ እየውባ፤ ክያጃካ ሃሳዋ እን ኣኔን ወርቀት ክያኑጝ ውር ክየምጵንዻ ማርኬ ጉዋር እንካ ሆኮልዬ እሺጵኔን፤ ²¹ናንዳካኦ ሃሳዋ ከውር ጊታይ ይዕሲዬ ከሃምካ ባሪዮጝ ሻም እንግን ከመንፈስ ቅዱሴ ጊያ ሃሳወ ዬ ማር ኦኬና ኩንኬ ክያጃካ ውሬን።

Chapter 2

¹ኣይባዬ ውርካ ቶካ ባሪዮ ጊታይካ ሾሮጝ ጋኒኔ ኦካ ጫቃንካ ውሬ ፕርዻ ከኦካ ጫቃን ጉዩ ውርካ እርርሲኔንካ ሾሮ ናሹጝጋ፤ እንግንዻ ኣይኒን ታቺ እን እየው የኬራፍቶጝ ቡዲዬ እርርሲኔን ጊታይካ ቦፓይኔ ካዮጝ ዾቁሼባ ከድኬን፤ ከይንዻ ቦሼባ እንግን ኤታጋን ካዮ ኬና ኣይ ሉጉድ። ²ውር ጁዋኑ ዻዬባ ዴንታ ጊታኬና ኣይ ጋራጋራ ከክያጃ እን ጊዬይዻ ይርባ ጉዋር እን ኣይ ኣኩሉኩጝ። ³ውርካ እርርሲኔን ጊታጝካ ሾሮጝ ዛንዽዬኔ ከኦግታይ ጊዬይ ሙኖጝ ላላቅሲ እንግንባ። ኮምሼን ጊዬይ ካርሲኬ ኦባዬ ሃሼኪሚ፤ እንካ ካይሲ እንግንዻ ኡጝኬን።⁴ጊታይ ኣሽክዬን ሴሶጝ ባሪዮ ውርካ ኤርጎ ማር እንግን ዻዹጝኔኔ ፓቅሼ እንግን ሃምካ ገሃነሜ ናንዳካ ኮምሼን ኣጁጛ እንግን ሃምካ ይግን እን ኣይ ድሙጉያጝ ⁵እን ሜይሼን ውር ጫንቃላን ክያጃዻጝ ኖኀ ከውር ጊታይ ኣይ ሶጳ ዶክ ባይሺሼ ማር ፔን ጊታባካ ሌሜን ዻዹጝኔኔ ከኦካ ውር ጊታይካ ሴሶጝ ቦኩኔ ሙዋካ ካዮጝ፣ ⁶ፕርዻ ናንዳካ ጊታይ ኣሽክዬን ሴሶጝ ፓይላ ካማቲዬ ሄክንሶጝ ከተማ ጊታይካ ሶዶሜ ካገሞራጝ ሌይ ሃንካ ማቲዬ ቡዎሉጝ ኮምሼ እንግን ኡዱቤኑጝ፣⁷እን ኣይ ጫንቃሌ ከእን ቃጋዽዬ ከሴሶዬ ከውር ጊታይ ኣሽክዬን ኩጳሞዬ ኡፌን ዻዓሺዬ ሎጡጝ፣ ⁸ውር ጫንቃል እን ኡፍ ኦካ ጫቃን ጊዬይያጝ ናንዳካ ኦግታይ ጌዬዬ ናንዳካ ኦግታይ ዋዬዬ ናፒሴ ኔኒ ሹ ጮል ከሴሶ ጊታይ ጊዬይ ጋሽክዬ ጆሎጝ ጫኒቅህንዻጝ፣ ⁹ታቺ እን፣ ከኣኩሉክ ጊታይ ኣኔን ይያሪ ኪውኔኔ ቆቤኑጝ ከፓታና ሻም እያን ካባይሺሼ እንግኔ ቃጢ ውር ጊታይካ ሴሶዬ ከሹ እንካ ኮምሼን ሻም እያን ካማንክዬዬ ካኡፑሺሼ እንግኑጝ ጊባጃ።¹⁰ሳጊዻ ከኣርግማ ጋራ ጊታይ ጊዬዩጝ ኦግታይ ኣሩጝ ጊዬይ ዎሺሾጝ ጊታይካ ዻዬዬ ጊታይ ቦውዬን ጌጳሞዬ ማንኪ እንግኔ ኡፑሽባ ናንዳካ ኮምሼን። ውራን ጊታጝ ናንዳካጝ ጋዬ ሾዩዬ ጋዬ ውር ጊታይ ኣሽክዬን ኦኬ ጋራጋራጝ ይራ ኦግታይ ሙኔ ፎላ ዾዮክያጝ ሪግሼንኬን፤ ¹¹ኣይባዬ ውርካ ኤርጎ ከኦግዬይ ሳሲ ጋይባ ቁዋቃኔ ሳጋኔ ጋኔብባዬ፣ ከኦካ ማሪካ ታቺ እን ሜይሼኬን እንግን ክያጃካ ይርኔን።¹²ዬ እንግን ውራን ጊታጝ ከኦይን ማሬ እባጄኑጝ ሳወ ይሬንባ፤ ከእያይ ጅሼ እንግን ናንዳካ ጎሜኔ ናንዳካ ኒሼኑጝ፣ ከፓዬኬ ጵራጵራ ጊዬይጵኔ ጋይ ዳቢካ ጊታይ ጊታይ ማር ቃቦካ ሻን ኣኔኑጝ፤ ካክህዬዻጝ ሃኬ ዳቢ። ¹³ናንዳካ ሴሶ ጊይዬይ ካሺዬንካ ሴሶ እንካ ሁሉኩሾጝ ቦባ፤ ሼሊያ እንግን ከኡሼንካ ሹሽያጝ ኮምባ ከዋዛ፤ ጋኔና ኦካ ኣማያጝ ማቲ ውር ጊታይ ኣይ ጋራዬ ኣሽክዬን ኦኬ ጋራዬ ቆባ ከእየው ኦካ ኣማካ ናሺማ፤ ¹⁴ከእን ካርቡ ጊዬይ ክያኒ ቋቋ ኣርግማጝ ከኦካ ሴሶ ኣሽክዬን ዺያንኬን፤ ጊያምሺሽባ ውራን ጊታይ ኣይ ቁዋቃጝ፤ ጋኔ ሻን ጊታኬና ዱሲ ኦኬ ጊያምሼን፤ ጋይ ጊታኬና ጋሺዬ።¹⁵ጎይድ ጉዋር እን ኣይ ልኪዬ፣ ዻዬ ጉዋርካ ውዋካ ቢዖርን እን ናሺዬን ካሺዬንካ ሴሶዬ ጉዋያ፤ ¹⁶ዬ እሺ ጎሪያ ናንዳካ ኦኬ ሳስክዬን፤ ኡኩሊ ሃማር ሃሳውኔን ቻሊዬን ሃሳወን ከቶግካ ውሬ ሪባ ጮዬንካ ውር እንካ ቶግካ ባሪዮጝ።¹⁷እንግን ውራን ጊታጝ ጋይ ጱሉ እን ጼዽዬ ሉፍ ጊታይ ቦወኬ ፑጉዬ፤ ጫንቃል እን ካሊያ እንግንዻ ሃኦኬ ድሙጉ፤ ¹⁸ከኦካ ጫቃንካ ጊታይ ሃሳወን ክያጃ ጊታይ ኣይ ማም እያይኔ ቆቡጝ ውር ጊታይ ዻቄ ፓዬኑጝ ከኦካ እንካ ሺጜ ከኣርግማካ ኣሩጝካ ኩጳሞጝ ቱዋኔንባዬ። ¹⁹እንግን ናንዳካ እንግን ኤታጋን ጋይባ ውርካ ዋድማካ ካዮዬ ጋኔባዬ፣ ዋይሼንባ ውር ዶክ የቱላባ ነጻዬ ጋይባ እንግን ቃቦ ሹቃ፤ ውር ናንዳካ ኦይን ሻምሼ እሺ ሃሚኑጝ ናንዳካ ዳቢ እን ሃካይሲ።²⁰ከኢየሱስ ክርስቶስ እን ኣይ ታቺ ጉዋዩዬ ኣይካ ባይሼን ጉዋዩዬ ከእባጄን ዻቄኬ ኦኬ ጋራ ጊታይካ ፔኑጝ ጩዋ ፕር እንቃ ካይቄ እንግኔ ካዻቺሾጝ ከኦካ ባካ ሌሜን ሳጊ ዴንታ እን ጊዬይ ካታካ ሁሩጝ ማቲሼባ እንግን ሳጊ። ²¹ጊባጄ ጉዋርካ ጫቃንላን ጩዋ ከኤርጎ ቅዱስ እን ሜይሼ እንግኑጝ ከኦይንካ ዋክሼ ሁሩጝ፣ ጉዋርካ ጫንቃላን ባካ ሌሜኑጝ ዋንቲ ማራ እባጄንያጝ ኣይሼያ እንግን ባሺ። ²²ክያኒ ዋክሼባ ኦኑጝ ኔኒ ቡሊኔ ካቱጝ» ፕርዻ «ቾፑ ሮኬናያጝ ዋኬ ጱልጱቴንባ ሲሮ ኪያኒ» ሄክንሴ እን ሺጚ እያይ ማቲሼባ እንግን ኣኩሉክ።

Chapter 3

¹ውርካ ናሺዺ ናኒ ዮ፤ ይን ጋን ሃቶኩሼ እየው ሃሜርሜር ናኒ እንካ ላንሳጝ። ሃቶኩሼ እየው ሜርሜር ዻ ጊታጙጝ ከጬይሺ ቃቦ ሹቃ እንጉዩ ካሻኔ ቃቢዬ ጊያ። ²ፕርዻ ከሌሜን ከውርካ ቶካ ባሪዮ ክያጃ እን ሃሳዎጝ ፕርዻ ከታካ ሐዋርያታን ሃኤርጎ እን ጋይኔ ከታቺ እን ጉዋዩዬ እንካ ባይሺሽ ኡዋወ።³ከኦካ ፓይላ ሌምሺዬ እባጅባ ይዕጝ፤ ከቦን እንካ ቱንሱጝ ኣርግማ እን ጉዩ ኣይ ጋራጝ ኦግታይካ ላሊ ፓዬንባ። ⁴«እንግንዻ ሺጝ፣ «ሃኩንባ» እን ሺጝ እያይ ኣኪ ኣኔን ኦን? ሹቡጋን ጋርሾጝ ካርሲኬ ሌሜንካ ኦግታይ ሙኔዬ ሌይ ኣይ ጋኑጝ ኦኬ ፓይላ ከእያይ ኣኖጝ ቆባ።⁵ኣይባዬ እንግን ውራን ጊታይ ፎላ ካርሲኬ ኦባዬ ከእያይ ሙኔኬ ክያጃካ ባሪዮዬ ቆቦጝ፣ ዳሊዻ ሙኔ ኦካ ጫቃንካ ሙዋዌ ሙኔኬ ሙዋዻ ቡዲባ ይሪካ እያይ፤ ⁶ከሹዋን ጊታይ ፔን እን ኣኖጝ ላላቂኬ ሙዋዌ ካይያ። ⁷ፕር ከክያጃ እን ፎላን ጊታይ ኣኔን ጋኔ ዳሊዬ፣ ሌይ ሃምካ ውርካ ሴሶ ካካህዮጝ ሌይ ሃምካ ሹካ ኮምሼኑጝ ካሊያ እንግን ከጉ።⁸ውርካ ናሺዺ ናኒ ዮ፤ ከታካ ታቺ እን ሹ ክየም ከቦን ሺ ክየም፣ ቦን ሺ ክየምዻ ካማቲዬ ከሹ ክየሙጝ ኦይዲ ክያጃ ክየም ይጝ ጌርሺንቴን። ⁹ውር ክየም ክየም ዋሽኬ ኦኮኑጝ ካኡፑኔዬ ታቺ ክያጃ እን ኔኒካ ቃቦጝ ሹዋጵሼን ኡፔንኬን፤ ኣይባዬ ዎሽ እን ውር ክየምጵንዻ ካማሬ ካህዬኔ፣ ውር ፓይላ ካሄክሼ ሃምካ ይሁኔኑጝ ዶንሺባ ናንዳካ እየው።¹⁰ዬ ሹካ ታቺ እን ኩንባ ኬጓርጉ፤ ከሹ እን ጊታይካ ፎላግ ሳጊባ ከናቅዲ ታቺ፤ ኦግታይ ሙኔ ፎላ ዾዮክዻ ካይባ ከጉ፤ ከዳሊዬ ከኦግታይ ኣኔን ኦኔኒዻዬ ፓይላ ጉዱባ።¹¹ኣኪ ኦኬ ፓይላ ሃኦኬናካ ካህኬ ዴንታጝያጝ፣ ካሁሉኩሻ እየው ውር ሃይነት ኬና ኣኔን እያን ማቲዬን? ይንጌ፣ ከቆብቴኬ ይሁኔኔ መንፈስካ ኣኩሉክ ሁሉኩሼ እየውባ፤ ¹²ፕርዻ የካሊና ሹካ ባሪዮዬ ኩኔን ኔኒ ካኩዋው ይሪካዬ ከሻምቶጝ ሁሉኩሼ። ከሹ እን ፎላ ጉዱብኬ ጉወ ካህባ፤ ኦግታይ ሙኔ ፎላ ዾዮክዻ ኣቲባ ከቄጭቲ ኬና ኣይ ታቺ። ¹³ዬ ኡዋው እንካ ቆብቴ ጫንቃሉጝ ፎላ ሃሊ እኔ ዳሊ ሃሊ እኔ ከክያጃካ ቃቦ ሹቃ እኑጝ ሃካሊያባ።¹⁴ዬ ውርካ ናሺዺ ናኒ ዮ፤ ናንዳካጝ የኣይቴ ጊታኬና ካሊዬን ኦኬ ጊታጝ ፓይላጝ፣ ከኣይ ጊታኬና ማር ኦኬ ጋራ ኣኔኔ ጊታኬና ማር ዻባሞ ኣኔኔ ከጌይንቶጝ ቁዋቅትሽባ። ¹⁵ኦኬ ዶንሺዬንካ ታቺ እን ጉዋዩጝ ኣዬ እን እየው ከባይሽቶጝ ቃቢባ፤ ፕርዻ ጪኔ ጉዋዩ ጳውሎስ ከእያይ ጋዬ እሺ ፓካልማሞጝ ቶኩሼያ እየው፤ ¹⁶እሺ ናንዳካ ኦግታጝ ቶኳ ከሜርሜር ኔኒ ፓይላ፤ ከኦካ ሜርሜር ጊታይ ኣኔ ኦግታይ ከእባጅቴ ይርካጝ። ውር ጊታይ ኦኬ እባጄን ጆጊሼዬ ጊታይ ሌምዬን ማር ኣኔኔ ናንዳካ ወርቀት ውርካ ባሪዮ እንቃ ጊታይ ከእያይካ ሻሜ ቆሮጝ፣ ጊታይዻ ፕር ከሴሶ ጊታይ ጊዬዩጝ ሻምባ ቆሮ።¹⁷ኣኪ ውርካ ናሺዺ ናኒ ዮ፤ ናንዳካጝ የሌምሼ እባጅቴ ይኑጝ፣ ከኦይን የቁዋቅትሼ ጎርቶጝ ካማር እየው ከኦኬ ጊያምሼንካ ውር ጊታይካ ሴሶዬ ከማርቴ ቡዴኑጝ ኣጅቴባ። ¹⁸ኣይባዬ ከታቺ እን ጉዋዩዬ ከእን ኣይካ ባይሼን ጉዋዩዬ ጌጵሺባ ከኣይኔንካ ኢየሱስ ክርስቶሴ ኦኬ እባጄኔ፤ ናንዳካ እሺ ካንዻ፣ ጎቢንታካ ቦን ጮል ካኣይባ፤ ኣሜን።

1 John

Chapter 1

¹ናንዳካ ክያጃካ ዻቆ እን ኣኔን ከታካ ሌሜኑጝ፣ እን ሃዋይቶጝ፣ እን ሃጌይቴኬ ካርቡ ጉዋዩዻጝ፣ እን ሃቶይቴዬ እን ቡዋ ጉዋዩዻ ዱሞጝ ሃሃሳዋባ። ²ዹዋልሼና ዻቆ፤ ኡዋዻ ሃጌያያ፤ ሃማኝሺያዻ። እን ኣኔን ኦካ ሹኔዻጝ፣ እን ዹዋልሼ ኡዋዻጝ ሃሜይቴባ እየው ዻቆ እን ኣይካ ቦን ጮሉጝ፤³እየው ከእያይ የኣይቴኬ ኡዋውጝ፣ ሃሜይቴባ እየው እን ሃጌይቴዬ እን ሃዋይቴዬ፤ ከጋጝ ኣዬን ጉዋዩዻ ከሹኔ፣ ሃኬ ውዋ ኢየሱስ ክርስቶስዻ። ⁴ዋዛ ጉዋዩዻ ካኣዬ ካሎኑጝ ሃቶኩሼባ እየው ይዕጝ። {ከኦሜሌል ጃሌጆሌን}⁵ከእን ሃዋይቴ ከኦኔኑጝ ሜርሜር እን ሃሜይቴ እየውዻጝ፣ ባሪዮ ሃሜሌል፤ ኦኬ ድሙጉዻ ኣኔኬን ኦኔኒ ክየምጵንዻ፤ ሃኬና ሺጝ እያይ። ⁶ሃጃልናጃላባ ኦድሙጉ ክያኒዬ ሃሺጛ ሃኣያኬ እሺያጝ ሃሾሮሺናባ፤ ሃኣንቴኬን ኦኬ ኣኩሉክዻ። ⁷ኣይባዬ ከእያይ እሺ ኣኔኒ ኦሜሌሉጝ፣ ኡዋዻ ሃጃላጆላያ ኦሜሌል ክያኒያጝ ሃኣያባ ከጋጝ፤ ኒያቡካ ውዋ ኢየሱስ ክርስቶስዻ ሻምባ ከኦካ ሴሶ ጫንቃሌ።⁸ሃሺጛያ ሃኣንቴኬን ሴሶያጝ፣ ሃጊያምሻባ ኡዋው ኤታጋን፤ ኦኬ ኣኩሉክዻ ኣኔኬን ኦጉዋዩ። ⁹ሃሜሺናያ ሴሶ ጉዋዩያጝ ዋይሼ ኡዋው ሴሶ ጉዩ ካሺዺባጝ፣ ከኦካ ሴሶ ፓይላዻ ካሻሜ ኡዋው ጫንቃሉጝ እሺ ሃኬና ኣይ ሹቃዬ ጫንቃሌ። ኣሽክ ¹⁰ሃሺጛያ ሃካና ኬን ሴሶያጝ፣ ሃሻማባ እሺ ውርካ ሾ፤ ክያጃ ኔኒዻ ኣኔኬን ኦጉዋዩ።

Chapter 2

¹ውርካ ናሺዺ ናኒ ዮ፤ ሃቶኩሼ እየው ይጝ ከማር ሴሶ ኣሽክዬኔ ጊያ፤ ኣይባዬ ውር ክየምጵንዻ ኣሽክያ ሴሶያጝ፣ ከታካ ሹኔ ሃኣንቴ ውር ኬናካ ቶይ ኡዋው፤ እሺዻ ሃኢየሱስ ክርስቶስ ጫንቃል እዕጝ። ²እሺዻ ሃእንካ ቶይ ሴሶ ጉዋዩጝ፤ ይንዻ ሃኬ ሴሶካ ውርካ ፔን ፓይላ ዬ ማር ጉዋዩጵኔን። ³ሃሹዋጵሺሻያ ክያጃ ኔኒያጝ እሺ እባጄን ጉዋዩ ከይጝ ሃኣያባ ጊታኬና ኣይ ኣኩሉክ።⁴እጝ ሺጚ ሃእባጅያ እሺዬ ዬ እን ማር ክያጃ ኔኒ ሹዋጵሼኑጝ ሃውርካ ሾሮ፤ ኦኬ ኣኩሉክዻ ኣኔኬን ኦኔኒ። ⁵ኣይባዬ ውር ክየምጵንዻ ዻዬያ ክያጃ ኔኒያጝ፣ ከኣኩሉክ ናሺማካ ባሪዮ ከእሺ ማቲባ ካሎን። ከእሺ ኣዬን ጉዋዩ ካእባጅቶግ ሃኬ ይዕጝ፤ ⁶ውር ክየምጵንዻ ካጝ ሺጚ ሃኡፒባ ከእሹጝ፣ ከእያይ ኢየሱስ ዋኬጆሎጝ ካዋካጃሎጝ ሁሉኩሼ እሺባ።⁷ውርካ ናሺዺ ናኒ ዮ፤ እንካ ቶኩሼ እየው፣ ሃኤርጎ ጌቾ እንካ ሌሜን የኣንቶጝ ዬ ኤርጎ ሃሊዬን፤ ኤርጎ እን ኡፌንዻ ሃክያጃካ ባሪዮ እን የዋይቶጝ። ⁸ከታ እንቃ እንካ ቶኩሼ እየው ኦድሙጉ እን ናንዳካጝ ኣኒኔ ሳጊዬኔ ኦሜሌል እን ናንዳካጝ ኣኒኔ ላሉጜኑጝ፣ ከኦኔኒዻ፣ ከኦጉዩዻ ሃኤርጎ ሃሊ እን ኣይ ኣኩሉኩጝ።⁹እን ሺጚ ሃኣኔን ኦሜሌል ክያኑጝ፣ ዬ እን ሚኔ ጪኖጝ ካንዻ ኣኔን ኦድሙጉ ክያኒ። ¹⁰እን ናሺዬን ጪኖጝ ኡፓ ኦሜሌል ክያኒ፤ ኦኔኒዻ ኣኔኬን ኦይንካ ካቲንሲ እሹጝ። ¹¹ኣይባዬ እን ሚኔ ጪኖጝ ኣኔን ኦድሙጉ ክያኒ፤ ጃሌጆልባ ኦድሙጉ ክያኒዻ፤ ኦድሙጉ እንዻ ናንዳካጝ ጅጜ እሹጝ ካካሜ ኦንዻ እባጅኬን¹²ሃንታና ዮ፤ ሴሶ ጉዩ ሺዕሺዬ እየው ናንዳካ ሮጝ ኔኒዬ፣ ሃቶኩሼ እየውባ። ¹³ሹቡጋን ዮ፤ ከሌሜን እን ኣኖጝ የእባጃያ እሺዬ፣ ሃቶኩሼ እየውባ። ጊታይ ኣይ ኬኬሪ ዮ፤ የባሺያያ ኦኬ ጋራ እኔ፣ ሃቶኩሼ እየውባ። ሃንታን ዮ፤ የእባጃያ ሹኔዬ፣ ሃቶኩሼ እየውባ። ¹⁴ሹቡጋን ዮ፤ ከሌሜን እን ኣኖጝ የእባጃያ እሺዬ፣ ሃቶኩሼ እየውባ። ጊታይ ኣይ ኬኬሪ ዮ፤ ናንዳካጝ የኣይቴ ቁዋቃጝ፣ ክያጃካ ባሪዮ ናንዳካጝ ካኣኒኔ ኦጉዩጝ፣ ናንዳካጝ የባሺቴ ኦኬ ጋራዻጝ፣ ሃቶኩሼ እየውባ። {ኦይዲ ፔኑጝ ናሺቴን}¹⁵ኦይዲ ፔኑጝ ወይ ኦግታይ ኣኔን ፔኑጝ ክያኑጝ ኣይኒን ኦዻጝ ኦይዲ ናሺቴን፤ ውር ክየምጵንዻ ናሺያ ፔኑጝያጝ፣ ናሺማካ ሹኔ ኣኔኬን ኦኔኒ፤ ¹⁶ናንዳካኦ ኦግታይ ኣኔን ፔኑጝ ክያኑጝ ፓይላ፥ ኣርግማካ ኣሩጝ፣ ሹቃትካ ካርቡዬ ቃያቃ ቆቤኔ ሃኬ ፔን ዬ ማር ጊታኬ ፓዬን ከሃምካ ሹኔዬን። ¹⁷ፔኑጜ ኣርግማ ኔኒዬ ሳጊባ፤ ዬ እን ኣሽክዬን ክያጃካ ባሪዮጝ ኡፓ ቦን ጮል። {ከኦካ ውር ጊታይ ኖኪዬን ክርስቶስ ኣጅሼን}¹⁸ሃንታን ዮ፤ ይን ሃዋዳ እንካ ቱንሱጝ፤ ከእያይ የዋይቴዻጝ ውር ጊታይ ኖኪዬን ክርስቶሱጝ ፓዬንባ፤ ኣይኒን ጋኑጝ ውር ጁዋኑ ጊታይ ኖኪዬን ክርስቶሱጝ ፓዬና፣ ኣዬ ዋዳ እንካ ቱንሱጝ ካእባጅቶጝ ሃኬ ይዕጝ። ¹⁹ቱላ ከኦካ ጫቃን ጉዋዩ፤ ካኣይባዬ ካኒ ጋይኬን ከኦካ ውራን ጉዋዩዬን፤ ዋንቲ ጋያ ከኦካ ውር ጉዋዩያጝ ዋቲ ቁዋቅትሼ ቆባ ከኡዋው። ኣይባዬ ማሬ ውር ጉዋዩ ኣኔኑጝ ካጊባጆጝ ጌያ ከኦግዋዩ ዋና።²⁰ዬ እየው ከእሺ ከእን ኣይ ቅዱሱጝ፣ የኣንቴ ዋቃትዬ፤ እየው ፓይላ የእባጃያ እን ኣይ ኣኩሉኩጝ። ²¹ኣን ሃቶኩሼ እየውጝ ማር ናንዳካጝ የማርቴ እን ኣይ ኣኩሉክ እባጄኔን፤ ኣይባዬ ናንዳካጝ የእባጅቴ እን ኣይ ኣኩሉኬ ከኦካ እን ኣይ ኣኩሉክዻ ናንዳካጝ ሾሮ ማሬ ቱሌኔ ጊያ።²²ከእን ሺጚ ማር ክርስቶሴኔ ቡዲ እንቃ ሃኒን ኣይ ውርካ ሾሮጝ? ይንዻ እን ቡድዬን ሹኔዬ ውዋጝ ሃኬና ኖኪዬን ክርስቶስ። ²³ጊታይ ቡድዬን ውዋጝ ፓይላ ሹኔ ኣኔኬን ከእንግን፤ ጊታይ ኣምኒኬ ውዋጝ ፓይላ ሹኔ ኣኔባ ከእንግን።²⁴እን የዋይቴ ከሌሜኑጝ ካኣንቴባ ኦጉዩ፤ እን የዋይቴኬ ሌሜኑጝ ኣኔያ ኦጉዩያጝ፣ እየውዻ ከቆባባ ከውዋዌ ከሹኔዬ። ²⁵ይንዻ ቃቦ ሹቃ እን እሺ ኣዬ ኡዋውጝ ሃዻቆ እንካ ቦን ጮሉጝ። ²⁶ናንዳካ ውር ጊታይ ጊያምሺሼን እየውጝ ሃቶኩሼያ እንግን ይዕጝ።²⁷ዬ እየው ዋቃቲ እን የቦቴኬ ኦኔኑጝ ኣኔባ ኦጉዩዬ፤ ዎሺሽኬን እን ውር ክየምጵንዻ ካእርርሲዬ እየውጝ፤ ኣይባዬ እን ኣይ ኣኩሉክ ዬ ማር ሾሮ ኣዬኑጝ ዋቃቲ ኔኒ ካእርርሲዬ እየው ናንዳካ ኦኬ ፓይላጝ፣ እንዻ ሃኣኩሉክ ዬ ማሬ ሾሮ ኣዬኑጝ፣ ከእያይ እርርሲዬ እየውዻ ቆቢባ ከእሺ። {ሃንታካ ባሪዮ} ²⁸ኣኪ ሃንታ ዮ፤ እሺ ጌይርናያጝ ካኣንቴ ሾያሞጝ፣ ከሹካጝ ኩኔዻ ካማር ኦካ ሜሪ ኔኒ ቦኩንዺዬኔ ቆቢባ ከእሺ። ²⁹እሺ ኣዬ ጫንቃሉጝ የእባጃያጝ፣ ጊታይ ኣሽክዬን ኦኬ ጫንቃሉጝ ፓይላ ጅሼኬ እሹጝ የእባጃያ።

Chapter 3

¹1 ካዋይሼ ኡዋው ሃንታካ ባሪዮዬ ካሺዎጝ ናሺማ እን ሹኔ ጁዋንቲሼ እርሼ ኡዋው ኣይ እያን ታቺ/ ኡዋዻ ከእያይ ሃኣያ ሃንታ ኔኒ። ውርካ ፔኑጝ ማሬ ኡዋው እባጄኑጝ ሃናንዳካጝ ማሬ እሺዻ እባጄኑጝ። ²ውርካ ናሺዺ ናኒ ዮ፤ ኡዋው ጋን ሃኣያ ሃንታካ ባሪዮ፤ ከታካ ሌሜንዻ ካኣይቶጝ ካኒ ዹዋልሼንኬን። ከሹ እን ካዹዋልሺኔ እሹጝ ሃጌያባዬ፣ ካሙኒንቴ እሹጝ ሃእባጃያ። ³እን ሻሜን ከእሺ ቃቦ ሹቃጝ ፓይላ፣ ከእያይ እሺ ኣዬ ጫንቃሉጝ ሻምባ እሺ ኤምኑዻ ጫንቃል።⁴ጊታይ ኣሽክዬን ሴሶጝ ፓይላ ሻምባ ኦኬ ጋራ፤ ሴሶዻ ሃኦኬ ጋራ። ⁵እሺ ካቡል ሴሶዬ ከእያይ ዹዋልሺኖጝ የእባጃያ፤ ሴሶ ኣኔኬን ኦኔኒ። ⁶ጊታይ ኣይኬ እሺዻ ኣሽኪኬን ሴሶ፤ ዬ እን ኣሽክዬን ሴሶጝ ካኒ ጌይኬን እሺ ወይ ካኒ እባጅኬን።⁷ሃንታ ዮ፤ ውር ክየምጵንዻ ካማር እየው ጊያምሺሼኔ ኣጅቴባ፣ እሺ ከእያይ ኣዬ ጫንቃሉጝ፣ ጊታይ ኣሽክዬን ኦኬ ጫንቃሉጝ ጋይ ጫንቃል። ⁸እን ኣሽክዬን ሴሶጝ ሃኬ ዲያብሎስ። ናንዳካኦ ዲያብሎስ ካርሲኬ እባ ሌሜኔ ሃኬና ኣሽክዬን ሴሶ። ዹዋልሺኔ ውዋካ ባሪዮዻጝ ካላሊ ዋድማካ ዲያብሎሴ ጊያ።⁹ጊታይ ጅሼኬ ባሪዮጝ ፓይላ ኣሽኪኬን ሴሶ፤ ቢዛ ኔኒ ኡፓ ከእሺዬ፤ ናንዳካጝ ጅሼኬ ባሪዮዻጝ ቻሊኬን ሴሶ ኣሽክዬን። ¹⁰ሃንታካ ባሪዮዬ ሃንታካ ዲያብሎሴ ካጌዬ ዋናዬ ካጊባጆጝ ሃኬ ይዕጝ፥ እን ማር ኦኬ ጫንቃል ሻሜን፣ እን ማር ጪኔዻ ናሺዬን ፓይላ ማርኬ ባሪዮዬን። {ናሺባ ጋጝ¹¹ከእን የዋይቴ ከሌሜኑጝ፣ ሜርሜር እን ሺጚ ካናሺቴ ጋጝ ሁሉኩሼ ኡዋባጝ ሃይዕጝ፤ ¹²ማቲ ከውርካ ውር ጋራኔ ከእያይ ኒሼ ጪኖጝ ኦይዲኬ ቃየን ማቲቴን፤ ኒሽ ናንዳካኦ? ናንዳካኦ ዋድማ ኔኒ ናንዳካጝ ኣዬ ጋራጝ፣ ዬ ዋድማካ ጪኔ ናንዳካጝ ኣዬ ሹቃዬ ጊያ።¹³ጪኒጌን ናኒ ዮ፤ ውርካ ፔኑጝ ሜኔያ እየውያጝ ኦይዲ ጎሺቴን። ¹⁴ናንዳካጝ ሃናሺቴ ጪኒጌን ጉዋዩጝ ከኦካ ኣርሼን ሃቁዋልሺንቴ ሃምካ ዻቆግ ሃእባጃያ፤ እን ማር ናሺማ ኣኔን ፓይላ ኡፓ ከኣርሼን። ¹⁵ውር ሚኔ ጪኖጝ ሃኬና ኒሺኔ ጆል ናፒሲካ ውር፤ ውር ኒሺኔ ጆል ናፒሲካ ውርዻ ቦን ጮል ማሬ ዻቆ ኣኔኑጝ የእባጃያ።¹⁶ኢየሱስ ክርስቶስ ናንዳካጝ ሳስክዬ ኣይኔ ዻቆ ኔኒ ናንዳካ ኡዋውጝ፣ ናሺማ ኣዬ ኦውጝ ሃእባጃባ ከይዕጝ፤ ኡዋዻ ካሳስክያ ኣይንቴ ዻቆ ጉዋዩ ናንዳካ ጪኒጌን ጉዋዩጝ ሁሉኩሼ ኡዋባ። ¹⁷ውር ክየምጵንዻ ኣኔባ ሆድማሞዬ፣ ጪኔ ኔኒ ጋሊዬንባዬ ጌዬ ማራ ዻዹጝኔንያጝ፣ ናሺማካ ባሪዮ ኣኔን እያን ኦኔኒ? ¹⁸ሃንታ ዮ፤ ሃኬ ኦኬ ኣሽክዬኔ ኣኩሉኬ ዬ ካማርኬ ክያጃዬ ከካትጵን ጋጝ ናሺዬን።

¹⁹ከእን ኡዋው ሃኣይቴ ከኦካ ውርካ ኣኩሉካኑግ ሃእባጃባ ከይዕጝ፤ ሻን ጉዋዩዻ ሃቆብሻባ ከኦካ ሌሜን ኔኒ፣ ²⁰ይንዻ ሻን ጉዋዩ ሃኬ ኦካ ኦግታይ ኮምሼ ኡዋው ፓይላ። ባሪዮ ከኦካ ሻን ጉዋዩ ሳጊ ሃታቺዬ እባጃ ኦኬ ፓይላ። ²¹ውርካ ናሺዺ ናኒ ዮ፤ ሻን ጉዋዩ ሃኦኬ ማርሼ ኡዋው ኮምሼንያጝ ከኦካ ማሪካ ባሪዮ ሃኣንቴ ሾያሞ፤ ²²ናንዳካጝ ሃዻይቴ ኤርጓን ኔኒዬ ከኦካ ሌሜን ኔኒዻ ናንዳካግ ሃኣሽኪቴ ኦኬ ጊታኬና ዋዝንሲ እሹጝ ኦግታይ ሃይሁንቶጝ ፓይላ ሃቦዋባ ከኦኔኒ።²³ኤርጎ ኔኒዻ ከሮጝካ ውዋ ኔኒ ኢየሱስ ካኣምኒቴዬ ከእያይ እሺ ኤርግቴ ኡዋዻ ካናሺ ጋጝባዬ ጊያ። ²⁴ጊታይ ዻዬ ኤርጎዻ ፓይላ ቆባ ከእሺ፤ እሺዻ ኡፓ ከእንግን። ከኡዋው ኡፌን ኔኒ ከይዕጝ ይንዻ ሃእባጃባ ከመንፈስ እን እሺ ኣዬ ኡዋው።

Chapter 4

¹ውርካ ናሺዺ ናኒ ዮ፤ ኦይዲ መንፈስ ፓይላ ኣምኒዬን፤ ኣይባዬ መንፈሳን ኣዬኬ ባሪዮጝ እያሚባ፤ ናንዳካኦ ውርካ ቶካ ባሪዮ ጁዋኑካ ሾሮ ፓዬና ፔን ክያኒ። ²የእባጃባ መንፈስካ ባሪዮ ከይዕጝ፤ ኢየሱስ ክርስቶስ ኩኔኬ ኣሩጙጝ መንፈስ እን ናሺ ፓይላ ሃኬ ኦካ ባሪዮ፤ ³ዬ መንፈስ እን ማር ባሪዮ ናሺዬን ማርኬ ኦካ ባሪዮዬን፤ ከእያይ ካኩዋወዬ የዋይቶጝ መንፈስ እንካ ኖኪ ክርስቶሱጝ ሃይዕጝ፤ ኣይኒን ጋኑጝ ኣኔባ ፔን ክያኒ።⁴ሃንታ ዮ፤ እየው የኣያኬ ባሪዮ፤ የባሺያያ እንግንዻ፤ ናንዳካኦ እን ኣኔን ከእየው ሳጊባ ከኦካ እን ኣኔን ፔን ክያኑጝ። ⁵እንግን ጋይኬ ፔን፤ ዬ እንካ ሃሳዎጝ ሃኬካ ፔኑጝ፤ ውርካ ፔኑጝ ዋይሼን እንግንባ። ⁶ኡዋው ሃኣያኬ ባሪዮ፤ ጊታይ እባጅ ባሪዮጝ ዋይሼን ኡዋባ፤ ዬ ጊታይ ማርኬ ባሪዮ ኣዬኑጝ ዋይሼንኬን ኡዋው፤ ከይንዻ ሃእባጃያ መንፈስካ ኣኩሉኬ መንፈስካ ሾሮዬ። {ናሺማካ ባሪዮዬ ናሺማካ ውሬ}⁷ውርካ ናሺዺ ናኒ ዮ፤ ናሺማ ናንዳካጝ ኣዬኬ ታካ ባሪዮጝ ካናሺ ጋጝባ፤ ካጝ ናሺዬን ፓይላ ሃኬና ጅሼኬ ኦካ ባሪዮ፤ እባጅባ ባሪዮዻ። ⁸ዬ እን ማር ናሺዬን እባጅኬን ባሪዮ፤ ባሪዮ ሃናሺማዬ።⁹ባሪዮ ዹዋልሺኔ ናሺማ ኔኒ ኦካ ጫቃን ጉዋዩጝ ሃእያዕጝ፤ ኡዋው ኬታይ ኔኑጝ ካቆብቴኬ ዻቆጝ ባሪዮ ይዕሲሼያ ውዋ ክየም እን ኔኒ ፔኑጝ ክያኒ። ¹⁰ናሺማ ሃይዕጝ፤ ማርኬ እን ኡዋው ሃናሺቴ ባሪዮዬኔ እሺ ከእያይ ናሺዬ ኡዋወ ናንዳካ ሴሶ ጉዋዩ ካኣይካ ሺዕሺኔኔ ሃኬ እን ይዕሲዬ ውዋ ኔኑጝ።¹¹ውርካ ናሺዺ ናኒ ዮ፤ ሃኦኬና ባሪዮ ናሺዬ ኡዋው እያይንያጝ፣ ኡዋዻ ካናሺቴ ጋጙጝ ሁሉኩሼ ኡዋባ። ¹²ውር ክየምጵንዻ ኬና ባሪዮ ኣኔኬን፤ ዬ ሃናሺያያ ጋጝያጝ ባሪዮ ኣይባ ከኡዋው፤ ናሺማ ኔኒዻ ማቲባ ከኡዋው ካሎን። ¹³ናንዳካጝ ኣዬ ኡዋው መንፈስ ኔኑጝ፣ ኡዋው ካኣይቴኬ እሺዬ እሺዻ ካኣዬኬ ኡዋውጝ ሃእባጃያ። ¹⁴ሹኔ ውዋ ኔኒ ካባይሺሼ ውርካ ፔኑጙጝ ከእያይ ይዕሲዮጝ ሃጌያያ፤ ሃማኝሺያባዻ።¹⁵ኢየሱስ ክርስቶስ ኣዬ ውዋካ ባሪዮ ውር እን ኣምኒዬ ማኚሺ ፓይላ፣ ባሪዮ ኣይባ ከእሺ፤ እሺዻ ኡፓ ከባሪዮ። ¹⁶ዬ ሃእባጃያ ናሺማካ ባሪዮ እን ኣኔን ከኡዋው፤ ሃኣምኒያባ ከናሺማ ኔኒዻ። ባሪዮ ሃናሺማ፤ እን ኡፔንኬ ናሺማ ኡፓ ከባሪዮ፤ ባሪዮዻ ኣይባ ኣይባ ከእሺ።

¹⁷ከኦካ ፔኑጝ ሃሙኒናባ እሺዬ። ከሹካ ኮምሼን ካኣንቴ ሾያሞጝ፣ ናሺማ ከሃይነት ኬና ኣኔን እያጝ ከኦካ ጫቃን ጉዋዩ ማቲባ ካሎን፤ ¹⁸ከናሺማ ሪጊ ኣኔኬን፤ ዬ ናሺማ እን ኣይ ካሎኑጝ ቡሌ ፓቅባ ሪጊ፤ ሪጊ ሃኦኬና ኣይኬ ቅጣት ከጋጝ። ውር እን ሪግሼንዻ ናሲማ ኔኒ ማር ካሎኔን።¹⁹እሺ ሌምሼ ናሺያ ኡዋወ ኡዋዻ ካናሺ ጋጝባ። ²⁰ውር ክየምጵንዻ ሺጝ ሃናሺባ ባሪዮዬ ሚኔያ ጪኔያጝ፣ እሺ ሃውርካ ሾሮ፤ እን ማር ጪኔ እን ኔኒ ጌዬ ናሺዬን ቻሊኬን ባሪዮ እን ማሬ ጌዬን ናሺዬኔ። ²¹እሺ ጊታይ ናሺዬን ባሪዮጝ ፓይላ ካናሺዬ ባሪዮጝ ሁሉኩሼባ» ሜይሼያ ኡዋው ኤርጎ ኬና ሺጝ እያይ።

Chapter 5

¹እን ኢየሱስ ኣዬ ክርስቶሱጝ ጊታካጝ ኣምኒ ፓይላ ጅሻ ከባሪዮ፤ ጊታይ ናሺ ሹኔዻ ፓይላ ናሺባ ውዋዻ ከእያይ። ²ሃናሺያ ባሪዮዬ ሃሙና ኤርጎ ኔኒዻያጝ ካናሺቴ ሃንታካ ባሪዮጝ ሃእባጃባ ከይዕጝ፤ ³ባሪዮ ናሺዬን ሃኤርጓን ኔኒ ሹዋጵሼኔ። ኤርጓን ኔኒዻ ማር ቁዋቃዬን⁴ናንዳካኦ ጊታይ ጅሼኬ ባሪዮጝ ፓይላ ባሺባ ፔኑጝ። እንካ ባሺ ፔኑጝዻጝ ሃእምነት ጉዋዩ። ⁵ኢየሱስ ኣዬ ውዋካ ባሪዮግ ከኦካ እን ኣምኒ እንቃ ኬናካ ባሺ ፔኑጝ ሃኒን⁶እን ኩንኬ ምጁዋዌ ከኒያቡጝ፣ ሃኢየሱስ ክርስቶስ። እሺ ኩንኬ ሙዋዌ ኒያቡዬ ዬ ካኒ ኩንኬን ከሙዋጵን። እንካ ማኚሺዻጝ ሃመንፈስ፤ መንፈስ ሃኣኩሉኬ። ⁷ዬ ማኚ ጅያን ኣኔባ። ⁸እንግንዻ ሃመንፈስ፣ ሃሙዋዌ ኒያቡዬ። ጅያናን ጊታይዻ ዋይሼን ጋጝባ።⁹ሃዋያያ ማኛሞካ ውርያጝ፣ ማኚ ኣዬንካ ባሪዮ ሳጊባ ከኦይን፤ ይንዻ ናንዳካ ውዋ ኔኒ ሃማኛሞካ ባሪዮ እን ጋይኖጝ። ¹⁰ጊታይ ኣምኒ ከውዋካ ባሪዮጝ ፓይላ ከኦካ ሻን ኔኒ ኣኔ ማኛሞ፤ ውር ክየምጵንዻ ጊታይ ማር ባሪዮ ኣምኒዬን ፓይላ ባሪዮ ናንዳካ ውዋ ኔኒ ማኛሞ እን ኣይኖጝ ናንዳካጝ ማሬ ኣምኒዬኑጝ ሻማ እሺ ውርካ ሾሮ።¹¹ማኛሞ ኔኒዻ ሃይዕጝ፤ ባሪዮ ኣያ ኡዋው ዻቆካ ቦን ጮል፤ ዻቆ ይንዻ ኣኔን ከውዋ። ¹²እን ኣይኬ ውዋ ኔኑጝ ኣኔባ ዻቆ፤ እን ማርኬ ውዋካ ባሪዮ ኣዬኑጝ ኣኔኬን ዻቆ። {ቃቦ እንካ ቱንሱጝ}¹⁵¹³እየው ጊታጝ ኣምኒዬን ከውዋካ ባሪዮጝ፣ የኣንቴ ዻቆካ ቦን ጮሉጝ ከእባጅቶጝ ሃቶኩሼ እየውባ፤ ¹⁴ከኦካ ማሪካ ባሪዮ ዲያው ፓይኔን ሾያሞ እን ጉዋዩ ኣኖጝ ሃይዕጝ፤ ኦኬ ፓይላ ሃይሁናያ ከክያጃ ኔኒያጝ እሺ ዋይሼን ኡዋባ¹⁶ውር ክየምጵንዻ ጪኔ ኣሽክያ ሴሶ ኬናካ ማር ሃምካ ኣርሼን ሄክሼኔ ጌይያጝ ካይሁሺንቴባ፤ ባሪዮ ናንዳካ ጊታይ ኣሽኪ ሴሶ እንካ ማር ሃምካ ኣርሼን ሄክሼኑጝ ኣይባ ዻቆ፤ ሴሶ ኬናካ ሄክሼ ሃምካ ኣርሼንዻ ኣኔባ፤ ዬ ናንዳካ እን ሃሺጝኬን ካይሁሼንባ። ¹⁷ኦኬ ጋራ ጊታይ ፓይላ ሃሴሶ፤ ሴሶ እንካ ማር ሃምካ ኣርሼን ሄክሺሼን ኣኔባ።¹⁸ጊታይ ጅሼኬ ባሪዮጝ ፓይላ ከእያይካ ማሬ ሴሶ ኣሽክዬኑጝ ኣይባዬ ከእያይ ውዋካ ባሪዮ ማንክዬ እንክግኑጝ፣ ኦኬ ጋራዻ ካማሬ እንግን ዱሜኑጝ ሃእባጃያ። ¹⁹ከእያይ ኡዋው ሃኣይቴኬ ባሪዮጝ፣ ውርካ ፔኑጝ ፓይላ ከእያይ ኣኔኔ ኦኬ ጋራ ክያኑጝ ሃእባጃያ።²⁰ከእያይ ውዋካ ባሪዮ ኩኖጝ፣ ካእባጅቴ እሺ እን ኣይ ኣኩሉኩጝ ኣዬ ኡዋው ኦኬ ጶቅሲዬኑጝ ሃእባጃያ፤ ኡዋዻ ከውዋ እን ኔኒ ኣይ ኣኩሉኩጝ ሃኣንቴባ ከኢየሱስ ክርስቶስ። እሺ ሃኣምላክ እንካ ኣኩሉኬ ዻቆ እንካ ቦን ጮሌ። ²¹ሃንታ ዮ፤ ማንኪባ እየው ኤታጋን ከኦካ ኦግታይ ኣይኬ ኦካ ባሪዮ ሹኑኩጝ።

2 John

Chapter 1

¹ጌቾ እን፤ ከኣኩሉክ እን ናሺ ማር ኣንጵኔኔ ጊታይ እባጅ እን ኣይ ኣኩሉክ ፓይላ ናንዳካ እን እን ናሺዮጝ ናንዳካ እን ግድዮጝ ናንዳካ እን ኣይ ጁዋኔካ ሃንታዬ ሃንታን ኔኒዬ፤ ²ከእን ኦጉዋዩ ቱዎጙጜ ከእን ናሹጝኬ ኣኩሉክ እንካ ኣይካ ኡዋው ቦል ጮሉጝ፣ ³ከባሪዮ ሹኔኔ ከኢየሱስ ክርስቶስ እን ኣይ ውዋካ ሹኔዬ ኣይኔንካ ባሪዮዬ፣ ዻዹጝኔኔ ሆፎዬ ከኣኩሉኬ ከናሺማዬ ኣይባኬ ኡዋው።⁴ከኦካ ሃንታ ኑኑ ክየም ክየም ኬካ ኤርጎ እን ጋዬ ኡዋው ከኦካ ሹኖጝ ከኣኩሉክ ቁዋቅትሼ ፓዬ ከጌዬን ናኒ ካሎን ዋዝንሲያ ኣን። ⁵ካንዻ ጁዋኔካ ሃንታ ዮ፤ ሃእን ኣኔን ከሌሜኑጝ ዬ ሃቶኩሼኬን እን ኤርጎ ሃሊ፤ ይንዻ ካናሺ ጋጜ ጊያ። ⁶ናሺማ ይንዻ፤ ካዋካ ጆልኬ እያይካ ኤርጎዬ ጊያ። ኤርጎ ኔኒዻ ከእያይ የዋይቴኬ ሌሜኑጝ ከቆብኬ ናሺማዬ ጊያ።⁷ኢየሱስ ክርስቶስ ኩኔኬ ኣሩጙጝ ውር ጁዋኑ ጊታይ ማር ኣምኒዬኑጝ ፓዬና ፔኑጝ ክያኒ። ውር ክየምጵንዻ ጊታይ ኣኔን እያይ ሃውርካ ቱዋኒኔኔ ውር ኬና ኖኪዬን ክርስቶሴ። ⁸እየውዻ ካሺኔን እን ጉዩ የዻችቶጝ ከካይሲቶጝ፣ ኣይባዬ ከጌቴ ሼሺክዬን ፓሱጝ ኣጅቴባ እየው ኤታጋን።⁹ጊታይ ማርኬ እርርሲኔንካ ክርስቶስ ቆቤኔ ጊታይ ቱልኬ ኦይንካ እርርሲኔኔ ፓይላ ኣምላክ ኣኔኬን ኦግዬይ፤ ዬ እን ኡፍኬ እርርሲኔንካ ክርስቶሱጝ ሹኔዻ ውዋዻ ጋይባ ከእሺ። ¹⁰ውር ክየምጵንዻ ኩና ዮጝ ጉዩያጝ፣ ማራ እርርሲኔን ይጝ ቦኩኔንያጝ ኦይዲ እሺ ኦካ ቶኦ ጉዩ ቾቺንሺዬን፤ ኦይዲ ጌሲዬንዻ፤ ¹¹ውር እን ቾቺንሺ እሹጝ፤፤ ከዋድማ ጋራ ጊታይ ኔኑጝ ማቲባ ጊታኬና ኣይኬ ጋጝ።¹²ሃኣኔ ኦኬ ጁዋኑ ጊታይካ ቶኩሼ እየው፤ ካኣይባዬ ካኣዬኬ ወርቀቴ ከቀለሙጝ ሃዎሺኬን፤ ኣይባዬ ዋዛ ጉዋዩ ካኣዬ ካሎኑጝ ሃኩን ሃሚንጉዩዬ ካሜይሼ እየው ኦካ ማሪ ጉዩጝ ሃቃቢባ። ¹³እን እጝ ግድዮጝ ሃንታካ ጪን ቦዋ እን ሆፎ።

3 John

Chapter 1

¹ጌቾ እን፤ ናንዳካ እን ሃናሺዬ ከኣኩሉኩጝ ናንዳካ ውርካ ናሺዺ ናኒ ጋይዮስ፤ ²ውርካ ናሺዺ ናኒ ዮ፤ ከእያይ ናፒሲ ኑኑ ኣኔኔ ከኦኬ ሹቃጝ ፓይላ ከሩዋ ሹቃዬ ከኦኬ ፓይላ ካሙኒሺኔ እኑጝ ሃይሁሼን እንባ። ³የኣዬ ሹቃካ ኣኩሉኬ የዋኬ ጆሌዻ ናንዳካጝ ኣዬካ ኣኩሉኩጝ ጪኒጊን ክየም ክየም ፓዬኔ ማኚሺዬን ናንዳካ እንያጝ ዋዝንሲያና ካሎን። ⁴ሃንታ ናኒ ጋዬኬ እን ዋኬ ጃሌጆሌኬ ኣኩሉኩጝ ከኦካ ዋዬን ሳጊ ሃዋዝንዽኬን።⁵ውርካ ናሺዺ ናኒ ዮ፤ ናንዳካ እን ጋይኒን ኮማናጝ ናንዳካ ኦግታይ የሻምሼ ጪኒጌን ኑኑጝ ፓይላ የኣይ ሹቃ። ⁶እንግን ናንዳካ ናሺማ እን ኑኑጝ ማኚሺያ ኦካ ቶኦካ ላሜንካ ቶኦካ ይሁኔን፤ ከኦካ ጉዋር ጊዬይ ከዴንታ ኬናካ ዋዝንሲ ባሪዮ የኬልሺያ እንግንያጝ የሻሚባ ሹቃ፤ ⁷ጊታይ ቱል ናንዳካ ሮጝ ኔኑጝ ከኦካ ኣሕዛብ ካኒ ቦኬን ኦኬ ክየምጵንዻዬ ጊያ። ⁸ኣኪ ከእያይ ሃኣሽኪቴ ከጋጝ ናንዳካ ኣኩሉኩጝ ካቾቺንሺቴ ውር ጊታኬና ኣኔን እያይኑጝ ሁሉኩሼ ኡዋባ።⁹ሃቶኩሼያ ናንዳካ ቶኦካ ይሁኔን እጝ ሜርሜር፤ ኣይባዬ ዲያጥራጡስ እን ዎሺ ውር እያኒሼ ጆሌኑጝ ካኒ ናሺሼኬን ኡዋው። ¹⁰ዬ ኣን ሃኩንያጝ እሺ ናንዳካ ሮጝ ጉዋዩ ካይሲዬን ክያጃ ጋራ ጊታይ ሻሞጝ ፓይላ ሃቡልባ ጃ፤ ይንዻ ሺጝ ካኒ ጃኬንኬኔ ናሺኬን ጪኒጌን ኔኒ፤ ውር ጊታይ ዎሺ ሃሚን ጊዬይ ቦሼንዻ ሃርጌባ፤ ቡልባ እንግን ከኦካ ቶኦካ ይሁኔንዻ።¹¹ውርካ ናሺዺ ናኒ ዮ፤ ሙኒንቴ ኦይን ኣይ ሹቃጝ ዬ ኦይ ኦይን ኣይ ጋራ ሙኒኔን፤ እን ኣሽክዬን ኦግታይ ኣይ ሹቃጝ ፓይላ ሃኬ ኦካ ባሪዮ። ዬ እን ኣሽክዬን ኦኬ ጋራጝ ካኒ ጌይኬን ባሪዮ። ¹²ናንዳካ ድሜጥሮስ፣ ውር ፓይላ ማኚሺሼባ፤ ኣኩሉክ እሺዻ ማኚሼባ እሺ ኤምኑ፤ ፕር ኡዋዻ ሃማኚሺቴባ፤ እየውዻ ማኛሞ ጉዋዩ ኣዬ ኣኩሉኩጝ የእባጃያ።¹³ዋንቲ ሃኣኔ ኦኬ ጁዋኑ ጊታኬናካ ቶኩሼ እን፤ ካኣይባዬ ካኣዬኬ ቀላሜ ካኣዬኬ እስክርፕቶጝ ሃዎሺኬን፤ ¹⁴ካካማ ቶዬ እን ከዲያውጝ ሃቃቢያ፤ ሃቶያ ማሪካ ጋጝዻዬ ሃሃሳውናባ። ¹⁵ሹቃ ካኣይሼ እንባ፣ ውራንካ ናሺዺ ናኒ ቦዋ እን ሆፎ። ውራን ጊታይካ ናሺዺ ናኑጝ ቦሼ እንባ ሆፎ ጊዬይ ከሮጝ ጊዬይ።

Revelation

Chapter 1

¹ኦይንካ ኣይ ይሪካጝ ካዹዋልሼ ውርካ ዋድማኔ፣ ባሪዮ እን ኣዬ እሹጝ ሹካካ ኢየሱስ ክርስቶስ ሃይዕጝ፤ ኢየሱስዻ ይዕሲ ውርካ ኤርጎዬ ዹዋልሼያ ውርካ ዋድማ ዮሐንስ፤ ²እሺዻ ናንዳካ ክያጃካ ባሪዮዬ ናንዳካ ማኚ ኣዬንካ ኢየሱስ ክርስቶሴ ኦግታይ ጌዮጝ ፓይላ ሜይሼና። ³ቦን ዲያውትሻ፤ ኣኪ ውር እን ኮሚ ክያጃካ ሃሳዋጝ ሃጫንቃል፤ ጊታይ ዋይዬ ጊታይ ዻዬ ኦግታይ ቶኬዬ ጋይ ጫንቃል። {ጌሶዬ ሶቦርሲኔኔ}⁴ከኦካ ዮሐንስ፤ ናንዳካ ቶኦካ ይሁኔን ሶጳ ጊታይ ኣኔን ሃምካ ጎቢሼንካ እስያጝ፤ ከእን እን ኣኔዬ፣ ከባካ ሌሜኔ ከእን ሹጝ ኩኔኔ፣ ከኦካ ጊታይ ኣኔን ኦካ ሌሜንካ ፎላዻጝ ከመንፈሳን ሶጳን፣ ⁵ዬፕርዻ እን ኣይ ማኝ ሹቃጝ፣ ከኦካ ኣርሼን እን ኣይ ቶይድዬ እን ኣይ ታቺካ ቢታንካ ፔኑጜ ከኢየሱስ ክርስቶስዻ ኣይኔኔ ሆፎዬ ካኣይሼባ እየው። ከእን ናሺ ኡዋዌ ከኦካ ሴሶ ጉዋዩዻ እን ሻሚ ኡዋው ኣርናጝ፣ ⁶ካዋድምሺንቴ እን ኣይ ኣምላኬ ሹኔዻዬ ከእን ሻም ኡዋው መንግስት ኔኒዬ ውርካ ቃሼ፣ ጎቢንታዬ ቁዋቅትዬ ከቦን ጮል ካኣይሼባ እሺ/ ኣሜን።⁷እየዎ፤ ኩንባ ከሉፍ፤ ኣይኒን ጊታይ ቶኪ እሺዻ ሺዽኬኔ፣ ካርቡ ፓይላ ጌይባ እሺ፤ ዛርሲካ ፔኑጝ ፓይላ ከናንዳካ ኩኔን ኔኒ ሺጝባ ሁኡ ሁኡ። ይንጌ/ ይን ፓይላ ማቲባ፤ ኣሜን። ⁸ከእኔዬ ከባካ ሌሜኔ፣ እንካ ኩዋዻ፣ እን ሹቃካ ፓይላጝ ኣምላክ ታቺ እን፣ ሺጝ ኣን ሃኣይ እንካ ሳጊዬ እንካ ጎሬዬ። {እን ሙኔን ሃንታካ ውር}⁹ኣን ጪኔ ጉዩ ዮሐንስ፣ ሃኣይኬ እየወ ከኢየሱስ ክርስቶስ ጋሎ ጌዬኔ ኦካ መንግስት ኔኒዬ፣ ሃኣዬ ኬናካ ዶንሺ ኦኬ ከእየውጝ፣ ናንዳካ ክያጃካ ባሪዮዬ ናንዳካ ማኚ ኣዬንካ ኢየሱሴ ሃኣኔን ኦካ ጎልዹ እን ኣኔን ፔን እጝ ሺጜ ፍጥሞጝ። ¹⁰ከሹካ ታቺ እን ሃኣይኬ መንፈስ፤ ኦኬ ሙኔን ናቅድካ ውርካ ኤርጎ ሃዋይያ ናቅድ ታቺ ታካ ሁር፤ ¹¹ናቅዲ እንዻ፣ «ጌይኖጝ ከወርቀት ኬና ኣይ ቱፑኒኔን ቶኬ ከኦካ ኤፌሶን፣ ከኦካ ሰምርኔስ፣ ከኦካ ጴርጋሞን፣ ከኦካ ትያጥሮን፣ ከኦካ ሰርዴስ፣ ከኦካ ፊላድልፍያዬ ከኦካ ሎዶቅያዬ ዋይሼ ኣን ይዕሲሼ ሃምካ ቶኦካ ይሁኔን ሶጳ ጊታይ ኣኔን እስያጝ።¹²ኣንዻ ሃሁቤንያ ናቅዲ እን ሃሳውኔ ኣን ቶዬን፤ ከሹ እግ ሃሁቡኖጝ ሃጌይያ መቅረዝካ ወርቄ ሶጳ፤ ¹³ከኦካ ጫቃንካ ወርቄዻ ሃጌይያ ኦኬና ሙኔም ሃንታካ ውር፤ እሺዻ ሃኬና ኪሚ ኣፓላ ኬና ጅጚ ሌይ ሃምካ ጃ፣ ሃኬና ቁም ቋቁም ኔኒዻ ከወርቄ።¹⁴ሹቦ ኔኒዬ ጭራሺዬ ሃኬካ ጭራሺካ ማድር ፎልቼን፣ ሃፎልቼን ከጭራቲዻ፤ ካርቧን ኔኒዻ ሙኔን ሌሉጝካ ጉሁ። ¹⁵ ጃፋን ኔኒዻ ሙኔን ወርቄ ኮኑጝ ፓቅሼ ኦካ ጉሁ ኬና ላሉጚዬ ጫጪ፤ ናቅዲ ኔኒ ሙኔን ሙዋካ ሮሙ ኮኑጝ ሁቡዬ ኮሺ። ¹⁶ ከቡዋ ቡዎን ኔኒ ጎም ቢሊ ሶጳ፤ ከኦካ ቶግ ኔኒዻ ቱላ ኤቤል ኬና ቶ ጮል ኣይ ጫሪ፤ ማሪ ኔኒዻ ሃኬና ጳልትሜን ከኡሼንካ ሹሽ።¹⁷ከሹ እን ሃጌዬዻጝ ሃዊ ከውር ኮኑጝ ኣርሺዬ ሃቡድያ ኦካ ጃፍ ኔኒ። እሺ ኣይሼ ኣን ቡዋ ኔኒ ቡዎኔ ዋይሼ ኣን እያጝ ኦይ ሪግሺኔን፤ እንካ ካርሲዬ እንካ ቱንሲዬ ሃኣን፤ ¹⁸ኣን ሃኣይ እያይ፤ እባጝ ሃኣርሺያዻ፤ እየዎ ቦኬ ጋኔ ሌይ ሃምካ ኣዬ ቦን ጮሉጝ ሃኣይ እያይ፤ ቁሉፍካ ኣርሼኔ ካኞሩሴ ኣንኬ ቡዋ ናኒ።¹⁹ዬ እጝ የጌዮጝ፣ ቶክባ እን ጋን ኣኔዬ እንካ ሙኒንቴ ማወኸ። ²⁰ኦካ ድኬንካ ቢላን ሶጳን ጊታይ የጌዬ ቡዋ ናኒ ቡዎን ክያኒዬ መቅረዝካ ወርቃን ሶጳኔ ሃይዕጝ፤ ቢላን ሶጳን ሃሜርሜርካ ቶኦካ ይሁኔን ሶጳን፤ ፕር መቅረዛን ሶጳን ሃቶኦካ ይሁኔን ሶጳን።

Chapter 2

ኦይን ዮሐንስ ጌዮጝ {ቶኦካ ይሁኔን እን ኣኔን ኤፌሶን} ¹ ናንዳካ ቶኦካ ይሁኔን እን ኣኔን ኤፌሶኑጝ ሺጝ እያጜ ቶኳ ሜርሜር፤ እጝ ጎሚ ቢሊ ሶጳ ከቡዋ ቡዎኑጝ፣ ከእን ሙኔን ከኦካ ጫቃንካ መቅረዝካ ወርቄ ሶጳንዻጝ ሺጝ እያጝ፤ ²ሃእባጅያ ዋድማ ኑኑዻ፣ ኦኬ ዎሼን ኑኑዬ ኦኬ ዶንሺዬን ኑኑዬ። ኦኬ ጋራን ጊታይዻ ከማር ድርግትሼ ሳጊዬኔ፣ ጊታይ ማርባ ሐዋርያት ኣዬንዻዬ ዋጅጌን ኡዋው ሃኣያ ሐዋርያታንዻጝ የእያምዬ የጌዬ ጊታይ ኣይካ ሾሮዻዽጝ ሃኣባጅያ።³ፕርዻ ከኦኬ ዶንሺዬ ሌምዬን ኑኑዬ የጌዬ ጋሎ ናንዳካ ሮጝ ናኒዻጝ ሃእባጅያ፤ ከኦካ ጊታጝዻ ፓይላ የካኔ ዻቺኬን። ⁴ ካኣይባዬ ኦኬናካ ዻቢሺዬ እን ኣኔባ፤ ይንዻ የኦይዲያ ናሺማ ኑኑ ባካ ሌሜኑጝ። ⁵ኣኪ ቃቢባ እን የቡዴ ኦኑጝ፤ ሁሉክ ይሁኔኔ ሻምባ ኦግታባ የኣኒኔ እባ ከሌሜን ኣሽክዬኑጝ፤ የማርያ ይሁኔን ሁሉኬንያጝ፤ ሃኩንዬ ሃቦውባ መቅረዝኑኑ ከኦይን ኣኖጝ።⁶ኣይባዬ የኣኔ ኦኬ ሹቃ ይዕጝ፤ ዋድማ ውርካ ኒቆላውያን እጝ ኣን ሃሚኖጝ እንዻ የሚኔያ። ⁷መንፈስ እን ሜይሼ ቶኦካ ይሁናን፣ ካጝ ኣኔ ናቡጝ ካዋይባ፣ እንካ ባሺ ከእን ኣኔን ኦካ ገነትካ ባሪዮጝ ካኣሜኬ ኦካ ሻሪካ ዻቆጝ ሃሻሚባ። {ቶኦካ ይሁኔን እን ኣኔን ሰምርኔስ}⁸ናንዳካ ቶኦካ ይሁኔን እን ኣኔን ሰርምኔስ ሺጝ እያጜ ቶኳ ሜርሜር፤ እንካ ካርሲዬ እንካ ቱንሲዬ፣ እን ባ ኣርሺዬ ኣይ እያይኔ ሺጝ እያጝ፤ ⁹ሃእባጅያ ጋሎ ኑኑዬ ኩፒ ኣዬን ኑኑዬ፤ ካኣይባዬ የኣይ ሆድሞ፤ ጊታይ ማርባ አይሁድ ኣዬኔ ሺጜን ሃኣያ ኣይሁዴ ካይሲዬን ሮጝ ኑኑጝ ሃእባጅያ፤ ዬ እንግን ጋይ ማህባርካ እጁጝ።¹⁰ኦይ ጋሎን እን ኣኔን እን ዬክሼን ሪግሺኔን። እየዎ፤ ዲያብሎስ ካፓታንሲዬ እየው ዾቁሼባ እየው ክየም ክየም ኦካ ቶኦካ ቁሜን። የጌያባ ጋሎዻ ሹ ታጲ፤ ሌይ ሃምካ ሄክሽቴ ሃምካ ኣርሼኑጝ ማቲባ ጊታኬና ኣይ ሹቃ፤ ኣንዻ ሃኣይባ እን ጌጳሞካ ዻቆ። ¹¹መንፈስ እን ሜይሼ ቶኦካ ይሁናን ካጝ ኣኔ ናቡጝ ካዋይባ፤ እን ባሽ ኣርሼን ከኣርሼን እንካ ላንሳጝ ክየምጵንዻ ጊዬሜንኬን። { ከኦካ ቶኦካ ይሁኔን እን ኣኔን ጴርጋሞኑጝ}¹²ከኦካ ቶኦካ ይሁኔን እን ኣኔን ጴርጋሞን ሺጝ እያጜ ቶኳ ሜርሜር፤ እን ጎሚ ኤቤል እን ቶጮል ኣይ ጫሩጝ ሺጝ እያጝ፤ ¹³የኡፑኔ ኦይን ኣና ኦካ ኡፌንካ እጁጙጝ ሃእባጅያ፤ ኣይባዬ የጎምያ ሮጝ ናኒ ከሹቃ። ከኦይን እጁጝ ኡፎጝ ከኦካ ከተማ ጉዩ ማኚ ሹቃ እን ናኒ ኒሾጝ ኣይኒን ከቦንባ ኣንቲጳስ ኣኖጝ፣ እምነት እን ኑኑ ኣኔን ከኣኑጝ ካኒ ዻችኬን።¹⁴ካኣይባዬ የኣኔ ኦኬ ጩዋማ ጊታኬና ካዻቢሺዬ እን፤ ሃንታካ እስራኤል ካኣሜ ምሽ እን ቡልሼ ኦግታይ ኣይኬ ኦካ ባሪዮ ሹኑክ ጋላዬ ካኩጳሲምኖጝ የኣጅጜ ኦካ ሌሜን ጊዬይ ኦካ ካትምኔኑጝ እርሮ እንካ በለዓምን ባላቅን እርርሲዮጝ ውር ክየም ክየም ጊታይ ዻዮጝ ኣኔባ ኦካ ጫቃን ኑኑ፤ ¹⁵ ውር ጊታይ ዻዬ እርርሲኔንካ ኒቆላውያኑጝ ኣኔባ ከኦኑኑ።¹⁶ዬ ሁሉክ ይሁኔን፤ የማሪያ እያይ ሻሜንያጝ ሃኩንሼ እንባ ይሪካ፤ ሃቶኩባ እየውዻ ከኤቤል እን ኣኔን ኦካ ቶግ ናኑጝ። ¹⁷ መንፈስ እን ሜይሼ ቶኦካ ይሁናን ካጝ ናቡ ኣኖጝ ካዋይባ፤ ናንዳካ እን ባሺ ኣይባ ከኦካ መና እን ድኮጝ፤ ፕርዻ ከኦካ ውር እን ቦውጝ እንቃ እን ውር ክየምጵንዻ ማሬ እባጄኑጝ ሃኣይባ እሺ ባይ ፎልቼን እን ቶኩሼ ሮጝ ሃሉጝ። {ከኦካ ቶኦካ ይሁኔን እን ኣኔን ትያጥሮን}¹⁸ከኦካ ቶኦካ ይሁኔን እን ኣኔን ትያጥሮን ሺጝ እያጜ ቶኳ ሜርሜር፤ ካርቡ ጊታይ ዊ ሌሉጝካ ጉወ ጃፍ ጊታይ ሙኔን ከወርቄ ኮኑጝ ፓቅሼ ጉሁ ክያኒዬ ጫጩጝ ውዋካ ባሪዮ ሺጝ እያጝ፤ ¹⁹ሃእባጅያ ኦኬዋድምዬን ኑኑ፣ ናሺማ ኑኑ፣ እምነት ኑኑ፣ ዋድማ ኑኑዬ ኦኬ ዶንሺዬን ኑኑዬ፤ ፕርዻ ከኦካ ዋድማ ባ ኑኑካ ሌሜን ሳጊ እንካ ጋን ካሳጊዮጝ ሃእባጅያ።²⁰ካኣይባዬ ሃኣኔ ኦኬናካ ዻቢሺዬ እን፤ ኚያጝ እን ሺጜን ኣን ሃኣይ ውርካ ቶካ ባሪዮጝ ድርግትሼያ ኤልዛቤል፤ እሺ ውርካ ዋድማን ናኒ ካኣሽክዬ ኩጳሞዬ ካኣሜ ምሽ እን ቡልሼ ኦግታይ ኣይኬ ኦካ ባሪዮ ሺኑጝ ጋላጝ ካቃውባዬ ጊያምሺሻ። ²¹ከኦካ ኩጳሞ ኣሽክዬን ኔኒ ካሁሉኬ ይሁኔኑጝ ሃኣይያ እሺ ሹዋን፤ ዬ እሺ ካኒ ናሺኬን።²²ዬ ሃፓቅሼባ እሺ ከኦካ ጋሎካ ኣልጋ ክያኒ፤ ጊታይ ኣሽክዬን ከእሺዻ ኩጳሞጝ፣ ከኦካ ጉዋር ኔኒ ማራ ይሁኔን ሻወንያጝ፣ ሃቦሼባ እንግን ጋሎ ኬና ኣይ ቁዋቃ፤ ²³ሃቃጥባ ሃንታ ኔኒዻ ከኣርሼን፤ ከኦይን ጩዋ ውርካ ቶኦካ ይሁኔን ፓይላ እንካ ቶይ ሻኔ ቃቦዬ ሹቃጝ ካኣዬ ኣኑጝ ጊባጅባ፤ ናንዳካ እንግን ክየም ክየም ሃካሺሼ እንግንባ ከእያይ ዋድምዮጝ፤²⁴እየው ጊታይ ማር እርርሲኔን ኔኒ ዋዬኔ ጊታይ ማር ኦይን ሺጜ ሃኦካ ድኬንካ እጁጝ ዋዬኑጝ፣ ዬ ናንዳካ እየው ጊታይ ሺዺ ኦካ ትያጥሮን ሃሜይሼባ እየው ይዕጝ፤ ሃኣይሼን እየው ኦኬ ዴጩጉ እንቃ፤ ²⁵ሌይ ሃም ኣንካ ኩዋዎጝ ጎም ሹቃ እን ኣንኬ እየውጝ።²⁶እንካ ባሺዬ እንካ ሹዋጵሼ ዋድማ ኔኒ ሌይ ሃምካ ቱንሱጝ ከኦካ ኣሕዛብ ሃኣይባ ጌጳሞ፤ እሺዻ፥ ²⁷ሻምሼባ እንግን ሃሚን ጊዬይ ከሴጋካ ዛው፤ ዺዽባ እንግንዻ ከኣንቲትካ ጁ፤ ይንዻ ከእያይ ሃኣን ሃጌዬኬ ኦካ ባባ ጌጳሞጝ፤ ²⁸ኣንዻ ሃኣይባ እሺ ቢሊካ ሃሪሻ። ²⁹መንፈስ እን ሜይሼ ቶኦካ ይሁኔን ካጝ ኣኔ ናቡ ካዋይባ።

Chapter 3

ኦይን ዮሐንስ ጌዮጝ {ከኦካ ቶኦካ ይሁኔን እን ኣኔን ሰርዴስ} ¹ከኦካ ቶኦካ ይሁኔን እን ኣኔን ኦካ ሰርዴስ ሺጝ እያጜ ቶኳ ሜርሜር፤ እን ጎም መንፈስካ ባሪዮ ሶጳኔ እን ጎሚ ቢላን ሶጳን ከቡዋወ ሺጝ እያጝ፤ ሃእባጅያ ዋድማ ኑኑ፤ ከሮጝ የኣይ እያይ፤ ኣይባዬ የኣርሺያ። ²ዬ ናሹጝጋ፤ እን ሄክሽ ሃምካ ኣርሼኔ ኦይን ሺዺዻ ቁዋቅትሽባ፤ ዋድማ ኑኑ ከኦካ ሌሜንካ ኣምላክ ናኒ ማቲ ካሎኔ ሃካና ጌይኬን።³ኣኪ ጶቅሲባ እን የቦወዬ የዋዬዬ፤ ዋይሺንቴባዻ፤ ሁሉካ ይሁኔንዻ። ዬ የማሪያ ጬይኔንያጝ ሃኩንሼ እንባ ከጓርጉ፤ ካኩዋሼ እን ከዋዳ ኬና ኣኔን እያኑጝ የእባጅኬን። ⁴ኣይባዬ ጊታይ ማር ኣፓላ ጊዬይ ኦኬ ጋራ ክያኒ ሻምሼኑጝ ውር ጩዋማ ኣኔባ ከእን ሰርዴስ፤ እንግንዳ ኪም ኣፓላ ፎልቼኔ ፓይባ ከኣን፤ ይንዻ ሃኬናካ ሁሉኩሼ እንግኔ።⁵ካጝ ባሺ ኪምባ ከእንግን ኣፓላ ፎልቼን፤ ኣንዻ ከኦካ ሌሜንካ ባባዬ ከኦካ ሌሜንካ ውርካ ኤርጎዬ ሃማኚሺባ ናንዳካ ሮጝ ናኒ፤ ሃካይሲኬን ሮጝ ኔኒዻ ከኦካ ወርቀትካ ዻቆ። ⁶መንፈስ እን ሜይሼ ቶኦካ ይሁኔን ካጝ ኣኔ ናቡጝ ካዋይባ። {ከኦካ ቶኦካ ይሁኔን እን ኣኔን ፊላድልፍያጝ}⁷ከኦካ ቶኦካ ይሁኔን እን ኣኔን ፊላድልፍያ ሺጝ እያጜ ቶኳ ሜርሜር፤ እን ኣይ ቅዱሴ ኣይ ኣኩሉኩጝ፣ እን ጎሚ ቁሉፍካ ዳዊትዻ ከቡዋጝ ሺጝ እያጝ፤ እን እሺ ቦዎጝ ውር ክየምጵንዻ ቻሊኬን ሃጌን፤ እን እሺ ሃጌዻጝ ውር ክየምጵንዻ ቻሊኬን ቦወን። ⁸ሃእባጅያ ዋድማ ኑኑ፤ እየዎ፤ ሃፑክ ኬና ውር ክየምጵንዻ ካማሬ ሃጌን ቻሊዬን ሃሻምያ ከኦካ ታካ ሌሜን ኑኑ። ቁዋቅት ኑኑ ኣዬ ዽታኮጝ ሃእባጅያ፤ ኣይባዻዬ የጎምያ ክያጃ ናኒ፤ የካኔ ቡድኬን ሮጝ ናኒዻ።⁹እየዎ፤ ጊታይ ማርባ ውርካ አይሁድ ኣዬኔ ዋጅጌን ሃኣያ ውርካ ኣይሁዱጝ፣ ጊታይ ሾሮሼኑጝ፣ ጊታይ ኣኔን ሃምካ ማህባርካ እጁጙጝ ካፓይኔ ሃሚን ኑኑዬ ካቡዴ ኦካ ጃፍ ኑኑዬ ካይሁኖጝ፣ ኣን ሃናሺዬ እንዻ ካግባጆጝ ሃሻሚ እንግንባ። ¹⁰ከቁዋቅትሽ ከኦኬ ዶንሺዬኔ ኤርጎ እን ናኒ ሃሜይሼ እኑጝ ናንዳካጝ የሻሜ ሹቃጝ፣ ፕር ኣንዻ ካፓታንዬ ጊታይ ቆቤን ፔኑጝ ክያኑጝ ከዋዳካ ፓታና ጊታይ ፓይንሼን ፔኑጝ ፓይላ ሃማንኪ እንባ። ¹¹ሃኩንባ ይሪካ፤ ውር ክየምጵንዻ ካማር ጌጳሞ ኑኑ ከኦኑኑ ቦወኔ እን ኑኑ ኣኖጝ ጎም ሹቃ።¹²እን ባሺ ከኦካ ቶኦካ ይሁኔንካ ኣምላክ ናኒ ሃሻሚባ ኣምድ፤ ክየምጵንዻ ቱልኬን ከኦይን። ሮጝካ ኣምላክ ናኒዬ ከተማካ ኣምላክ ናኒዬ ይንዻ ከኦካ ኣምላክ ሮጝካ ኢየሩሳሌም ሃሊ እንካ ጎቡጝ ሃቶኩሼባ ኦይን፤ ሃቶኩሼባ ሮጝ ናሊ እን ናኒዻ ኦኔኒ። ¹³መንፈስ እን ሜይሼ ቶኦካ ይሁኔን ካጝ ኣኔ ናቡጝ ካዋይባ። {ከኦካ ቶኦካ ይሁኔን እን ኣኔን ሎዶቅያጝ}¹⁴ከኦካ ቶኦካ ይሁኔን እን ሎዶቅያጝ ሺጝ እያጜ ቶኳ ሜርሜር፤ እን ኣይ ኣሜኑጝ፣ ፕርዻ እን ኣይካ ኣኩሉኬ ኣይ ማኚ ሹቃጝ፣ እን ኣይ ሙዋካ ኦግታይ ሙኖጝ ሺጝ እያጝ፤ ¹⁵የማሬ ጪራታ ወይ ቄጬ ኣዬኑጝ ሃእባጅያ ዋድማ ኑኑ፤ ዋንቲ የኣይያ ጪራታ ወይ ቄጬያጝ ዋቲ ሃናሺያ እን። ¹⁶ኣኪ ናንዳካ የኣዬ ኬና ኣይ ቱልጵኑጝ ዬ ናንዳካጝ የማሬ ቄጬ ወይ ጪራታ ኣዬኑጝ ሃሺጝካ እን ከኦካ ቶግ ናኒ ቡሌ ፓልቄን።¹⁷የሺጜን ኣን ሃኣይ ሆድሞ፤ ሃኣይ ውርካ ኣንቲቲዬ ኦኬ ክየምጵንዻ ዎሺሼኬን ኣን፤ ኣይባዬ የኣዬ ውርካ ጋሎዬ፣ የኣዬ ውር ኬና ኣይ ጭራታዬ፣ የኣዬ ውር ኬና ኣይ ኩፒዬ፣ የኣዬ ውር ኬና ኣይ ሙሙዾዬ የኣዬ ውር ኬና ኣይ ሙዋጩጝ የካኔ እባጅኬን። ¹⁸ዬ ከኣዬ ሆድሞጝ [ወርቄ እን ቃልኬ ጉሁ ክያኑጝ]፣ ካማር ሹሙካ ሙዋጭ ኣዬን ኑኑ ጌዬኔ ኣፓላ ፎልቼን እንኬ ኪሞጝ፣ ከቻሊዬ ጌዬኑጝ ከኡዋሩጜ ከኦናኒ ዋቃትካ ካርቡ ኑኑ ጵሼኑጝ ሃኪሊ እንባ።¹⁹ኣን ጎሪባ ጊታይ ሃናሺዮጝ፤ ሃቃጥባዻ። ዬ ቁዋቅትሽባ፤ ሁሉካ ይሁኔንዻ። ²⁰እየዎ፤ ሃዾሪ ኦካ ሃፑኬ ሃቋንቁባ፤ ውር ክየምጵንዻ ዋይ ናቅዲ ናኒዬ ቦውሼያ ኣን ሃፑክያጝ ሃሁሉክ ሃሚን ኔኒዬ ሃኣሜንባ ከእሺ፤ እሺዻ ኣሜንባ ከኣን።²¹ከእያይ ኣን ሃባሺዬዬ ሃናሹጛ ኡፌኬ ባባ ሃምካ ኦካ ኡፌን ኔኑጝ፣ ካጝ ባሺዻ ካኡፌኬ ኣን ሃምካ ኦኬ ኡፌን ናኑጝ ሃሻሚባ። ²²መንፈስ እን ሜይሼ ቶኦካ ይሁኔን ካጝ ኣኔ ናቡጝ ካዋይባ።

Chapter 4

ኦይን ዮሐንስ ጌዮጝ {ኦካ ኡፌን እን ኣኔን ፎላ ዾዮኩጝ} ¹ከኦይን ጩዋ፣ እየዎ፤ ሃጌይያ ሃፑክ ኬና ቦወ ፎላ ዾዮክ፤ ከኦካ ሌሜንካ ይጝ ከእያይ ሃጌዮጝ ናንቅዲ ሃሳውኔ ኣኔ ሃዋዮጝ፣ ዋይሼ ኣን ኩዋው ዮጝ፤ ካርሲኬ ጋኔ ሃ ዹዋልሼ እንባ ኦይንካ ሁሉኩሾጝ» ²ይሪካ ኣንዻ ሃኣይኬ መንፈስ፤ እየዎ፤ ዾራ ኦካ ኡፌንካ ባሪዮ ፎላ ዾዮክ፤ ኣኔን ኦካ ኡፌን ኔኒዻ ኡፌን። ³እን ኡፌ ኣኔዻ ሙኔን ዕንቁካ ኢያስጲድኔ ሰርዲኖዬ። ዚሊ እን ሙኔን መረግድካ ዕንቁዻጝ ጱዽ ኦይንካ ኡፌኔ ጊያ።⁴ከኦካ ማራካ ኦይንካ ቆቤን እንቃ ኣና ኦካ ቆቤን ላማታም ኦይዲ፤ ከኦግዬይዻ ኣና ውር ጌጵሹጉ ጊታኬና ኪሚ ኣፓላ ፎልቼኔ ከኦካ ሹቦ ጊዬይዻ ኣይሼ ጌጳሞካ ወርቄ ኣና ውር ጌጵሹጉ ላማታም ኦይዲ ጊታኬና ቆቢ። ⁵ከኦይንካ ኡፌን ማኬንካ ጎቴ ናቅድዬ፣ ኤርግዬንካ ጉጉናትዻ ቱላ፤ ከኦካ ሌሜንካ ኦይንካ ኡፌንዻ ፓኖስ ሶጳ ኣኔን ላሉጜን፤ ሶጳን ጊታይዻ ሃመንፈስካ ባሪዮ።⁶ ፕርዻ ከኦካ ሌሜንካ ኦይንካ ቆቤን ኣና ኛፓስካ ቡርጩቆ ኬና ሻምኬ ሼዳያ ጫንቃል። ከኦካ ጫቃንካ ኦይንካ ቆቤንዻ፣ ከኦካ ማራማራ ኔኒዻ ከታካ ሌሜኔ ከታካ ሁሬ ኣና ዳቢ ኣሁር ጊታኬና ቁዋቁሼ ከካርቡዬ ኣይ እያይኔ ሙኔ።⁷እንካ ሌሜን ሙኔዬ ኣይ እያይ ሃዳቢ፣ እንካ ላንሳዻ ሃኬና ሙኔን ቢህ፤ እንካ ማክንሳጝ ሃኬና ሙኔን ማሪካ ውር፤ ፕር እንካ ኦይድሳጝ ሃኬና ሙኔን ባሩጝቆ ኬና ዋሪ። ⁸ኦኬ ኣሁር ጊታይ ሙኔዻ እንግን ክየም ክየም ሃጊታኬና ኣኔ ታቡጉ ላሃ ላሃ፤ ከኦካ ሩዋ ጊዬይ ሹኔኬ ቱዎጜ ሃኬና ቋቁሼ ከካርቡ፤ ከሹሼ ምክሬ ሺጜን «ቅዱስ፣ ቅዱስ፣ ቅዱስ፣ ባካ ሌሜኔ፣ ይጝ ኣኔዬ እን ሺጝካ ኩኔኔ፤ ኣምላክ ታቺ እን ኣይ ሹቃካ ፓይላጝ» ሺጜን እያይኔ ጱዽሼኬን።⁹ኦግታይ ሙኔዬ ኣይ እያይ ናንዳካ እን ኡፌን ኦይንካ ቆቤኔ ከቦንካ ቦን ማቲ እያይኔ ናንዳካ ጎቢንታ እንካ ኡፑጝ፣ ከሹ እን ጋዬ ጌጳሞዬ ጎቢንታጝ፣ ¹⁰ውር ጌጵሹጋን ላማታም ኣሁራን ጊታይ ቦድ ኦካ ማሪካ እን ኡፌን ኦይንካ ቆቤዬ፣ ኣኔን እንካ ኡፑንቴ ቦን ጮሉጝ ይሁኔን፤ ኣጁጝ ጌጳሞ ጊዬይዻ ኦካ ሌሜንካ ቆቤኔ ሺጝ እያጝ፤ ¹¹ታቺ እን ጉዋዩዬ ኣምላክ እን ጉዋዩ ዮ፤ ከቦወ ጎቢንታዬ ጌጳሞዬ፣ ቁዋቅትዻጝ ሁሉኩሼ እንባ፤ እን የሙኒያ ፓይላዬ፤ ሙና ከክያጃ ኑኑዻዬ፤ ማቲያዻዬ።»

Chapter 5

ኦይን ዮሐንስ ጌዮጝ {ወርቀት እን ኣይ ቱፑምኔኔ ማድሬ} ¹እን ኣኔን ኦይንካ ኡፌን እን ቶኩሼ ታካ ቱዎጜ ታካ ሹኑኩጝ፣ ጎም ወርቀት ኬና ቱፑኔ ካቴኬ ማህትም ሶጳ ከቡዋ ቡዎኔ ሃጌይያ። ²ውርካ ኤርጎ ቁዋቃ ክየም ከናቅዲ ታቺ፣ ሺጝ ማህትማን ጊታጝ ቡሌኔ ወርቀት ይያሼኔ ሃኒንካ ሁሉኩሾጜ? ኬራፔኔ ሃጌይያ።³ኣይባዬ ኣይኔን ከፎላ ዾዮኩጝ ኣይኒን ከዳሊ ክያኑጝ፣ ኣይኒን ከኦካ ዳሊ ዱቡጝ ወርቀት እን ይያሼን ወይ ካሻም ጃወ ካቶዮጝ ውር ክየምጵንዻ ኣኔኬን። ⁴ኣንዻ ውር ኬናካ ይያሽ ወርቀት እን ወይ ካሻም ጃወ ካቶዮጝ ከእን ውር ክየምጵንዻ ማሬ ኣኔኑጝ ሃኦቆሪያ ካሎን። ⁵ከኦይን ከኦካ ውር ጌጵሹጋን ክየም ዋይሼ ኣን ኦይ ኦቆሬን፤ እየዎ፤ ሞሆ እን ኣይኬ ኦካ ውርካ ይሁዳጝ፣ ቢዛካ ዳዊት ባሺዬ ናሹጛ፤ እሺዻ ካይያሼ ወርቀቴ ካቡሌ ማህትማን ሶጳን ቻሊባ።⁶ከኦይንዻ ከኦካ ቆቤኔ ከኦካ ዳቢ ኣሁራን ጊታይ ሙኔዬ ኣይ እያይ፣ ከኦካ ጫቃንካ ውር ጌጵሹጋንዻ ሃጌይያ ኦኬና ዊ ማድር ኬና ኒቄ ዾሬ፤ ማድር እንዻ ኣኔ ሼይህ ሶጳዬ ካርቡ ሶጳዬ፤ እንግንዻ ሃመንፈስካ ባሪዮ ጊታይ ይዕሲሼ ዳሊ ክያኑጝ ፓይላ። ⁷እሺዻ ኩኔ ቦዋ ወርቀት ከኦካ ቡዎንካ እን ኡፒ ኦካ ኦይንካ ቆቤን።⁸ከሹ እን ቦወ ወርቀቱጝ ዳባን ኣሁራን ጊታይ ሙኔዬ ኣይ እያይኑጝ፤ ውር ጌጵሹጋን ላማታም ኦይዳን ጊታይ ቡዳ ኦካ ሌሜንካ ማድር እን ከማሪ ጊዬይ፤ እንግን ክየም ክየም ጎም ቾንጉካ ይሁኔንካ ቅዱሳኔ ኣንቲቲካ ወርቄ ኬና ቋቋ ቁኛዬ ጊያ።⁹ሺጜን እያጝዻዬ ኪዋ ይያሪ ሃሊ፤ «ከቦወ ወርቀቱጝ፣ ከቡሌ ማህትማኑጝ ሁሉኩሼ እንባ፤ ናንዳካኦ ኒቃ እን፤ ከኒያቡ ኑኑዻ ከኦካ ውር ፓይላ፣ ከኦካ ቶግ ፓይላ፣ ከኦካ ውር ፓይላ፣ ከኦካ ዛርሲ ፓይላ የኬራፒሼያ ውር ባሪዮ። ¹⁰ናንዳካ ኣምላክ ጉዋዩዻ የሻምያ እንግን መንግስቴ ውርካ ቃሼ፤ እንግንዻ ጌጳዽባ ዳሊ ካይኒ።¹¹ከኦይን ጩዋ ሃቶይያ፤ ሃዋይያ ናቅዲካ ውርካ ኤርጎካ ባሪዮ ጁዋኑ፤ ጁዋንቲ ጊዬይዻ ሃሺወ ከኦካ ሺ ሳጊዬ፤ እንግንዻ ከኦይንካ ቆቤኔ ከኦካ ዳቢ ጊታይ ሙኔዬ ኣይ እያይ፣ ኣኔን ኦካ ማራማራካ ውር ጌጵሹጋንዻ፤ ¹²ከናቅዲ ኬና ኣይ ታቺዻ ሺጝ እያጜ ኪዋ ይያሪ፤ «ማድር እን ኒቆጝ ቁዋቅት ኔኒዬ ሆድማሞ ኔኒዬ፣ ፓካልማሞዬ ቁዋቅትዬ፤ ከቦወ ጎቢንታዬ ጌጳዬ፣ ጎሺዬ ሁሉኩሼ እንባ።¹³ከኦይን ጩዋ ከፎላ ዾዮኬ ከዳሊዬ፣ ከዳሊ ቱዎጜ ከኛፓሴ፣ ከኦግታይ ሙኔዬ ኣኔን ቱዎጝ ፓይላ ሺጝ እያጜ ኪወን ይያሪዬ ሃዋይያ፤ «ከእን ኡፌን ኦይን ቆቤ ጃሎጝ ማድር እጜ፣ ጊሺዬ ጌጳሞዬ፣ ጎቢንታዬ ቁዋቅትዬ፣ ከቦንካ ቦን ካኣይ ኔኒ።» ¹⁴ዳቢ ኣሁራን ጊታይ ሙኔዬ ኣይ እያይዻ ሺጛ ኣሜን፤ ውር ጌጵሹጋን ቡድኬ ማሪ ጊዬይዬ ይወና።

Chapter 6

¹ኦይን ዮሐንስ ጌዮጝ {ማህትማን} v 1 ማድር እንዻ ከኦካ ማህትማን ሶጳን ቡል እንካ ሌሜኔ ሃጌይያ፤ ከኦይን ጩዋ ከዳቢ ኣሁራን ጊታይ ሙኔዬ ኣይ እያይ ክየም፣ ከናቅዲ ኬና ሙኔን ጉጉናት ዋይሼ ኣን ኩዋባዬ ሃዋይያ። ²ኣንዻ ሃቶይያ ሃሚን፤ እየዎ፤ ሃጌይያ ፓርዳ ፎልቼን፤ ውር ኡፌ እሺ ዾዮክዻ ጎም ሾርጉዬ ጊያ፤ ጋያ እሺ ጌጳሞዻ፤ እሺ ከእያኑጝ ሻሚ ባሺዬኑጝ ቱላ ባሺዬን።³ማድር እን ከሹ እጝ ቡሌ ማህትም እንካ ላንሳጝ፣ ዳቢ እንካ ላንሳ ኣይ እያይኔ ሙኖጝ፤ ሺጝ ኩዋባዬ ሃዋይያ። ⁴ፓርዳ ኬና ሙኔን [ፍም] ቱላ እንቃ፤ ና ኡፌ ኣኔዻ ካቦው ሆፎ ከዳሉጝ ክያኒዬ ውር ካኒቄ ጋኑጝ ካሻሞጝ ጋያ እሺ ጌጳሞ፤ ጋያ እሺ ኤቤል ታቺዻ።⁵ማድር እን ከሹ እን ቡሌ ማህትም እንካ ማክንሳጝ፣ ዳቢ እንካ ማክንሳ ኣይ እያይኔ ሙኖጝ፣ ሺጝ ኩዋባዬ ሃዋይያ። ኣንዻ ሃቶይያ ሃሚን፤ እየዎ፤ ሃጌይያ ማድር ድሙጉ፤ እን ኡፌ እሺዻ ጎም ሚዛን ከቡዋ ኔኒዬ ጊያ። ⁶ከኦይን ጩዋ ከኦካ ጫቃንካ ዳቢ ኣሁራን ጊታይ ሙኔዬ ኣይ እያይኑጝ፣ «እርቦካ ሲንድ ክየም ናንዳካ ዳሙስካ ሹ ክየም፤ እርቦካ [ገብስ] ጅያንዻ ካኣይ ናንዳካ ዳሙስካ ሹ ክየም፤ ሃዋይያ ናቅዲ ኬና ሺጝ ኦይ ዋቃቲ ኔኒዬ ኣላላዬ ጊያምሼን።⁷ማድር ከሹ እን ቡሌ ማህትም እንካ ኦይድሳጝ፣ ዳቢ እንካ ኦይድሳ ሙኔዬ ኣይ እያይ፣ «ሺጝ ኩዋባዬ ሃዋይያ። ⁸ኣንዻ ሃቶይያ ሃሚን፤ እየዎ፤ ሃጌይያ ፓርዳ ኬና ኣይ ጳላል፤ ውር እን ኡፌ እሺዻ ሮጝ ኔና ኣርሼን፤ ኞሩስዻ ኣኔን እሺ ከታካ ሁር ዻይሼን፤ ካኒሼ እንግን ከኤቤሉጝ፣ ከካሹጝ፣ ከኦኬ ጋራዬ ከዳቢካ ዱዩጝ ከኦካ ዳሊ ክየም ከኦካ እንካ ኦይድሳጝ ኣያ እንግን ጌጳሞ።⁹ከሹ እን ቡሌ ማህትም እንካ ዶጝሳጝ፣ ናንዳካ ክያጃካ ባሪዮዬ ናንዳካ ማኛሞ እን ዻዮጝ ውር ጊታይ ኒቆጝ ሃጌይያ ናፒሲ ጊዬይ ከኦካ ጋላ ዱቡ። ¹⁰እንግንዻ ከናቅዲ ታቺ ሺጝ፣ እንካ ሻምሼ ፓይላ ሃሚን ኔኑጝ፣ ቅዱሴ እን ኣይ ታቺካ ኣኩሉክ ዮ፤ ሃሌይ ኣሚን ከማሬ ኮምሼኑጝ? ኤዋ ሌይ ኣሜን ከቡሌ ባጃካ ኒያቡ ጉዋዩ ኦካ ጊታይ ቆቤን ዳሊ ክያኑጝ? ¹¹ከኦይን ጩዋ ጋያ እንግን ክየም ክየም ኣፓል ፎልቼን፤ ከታካ ሌሜን ውርካ ውዋድማ ጊታይካ ኒሼ ከእንግኑጝ ጁዋንትሼንካ ባይዳን ጊዬይዬ ጪኒጋን ጊዬይዬ ሌይ ሃምካ ቋቆጝ ካዶንሺሼ ሹ ጩዋማጝ ሜይሼያ እንግን።¹²ቡሌ ማህትም እንካ ላይሳጝ ሃጌይያ፤ ማቲያ ሁቡቡኔንካ ዳሊዻ ታቺ፤ ሹሽዻ ድማ ከኣፓላ ታቺ እዕጝ፣ ትጌሽዻ ጫጫ ፓይላ ከኒያቡ፤ ¹³ሻሪ ጊታይካ ኣሜንዻ ይንግሼና ከፑጉ ኬና ኣይ ታቺያጝ ከእያይ ካርቡ ጊታይ ማር እግሼን ትርኪዮጝ፤ ቢሊካ ፎላ ትርኪሼያ ዳሊ ክያኒ። ¹⁴ፎላ ቱፑንኬ ወርቀት ኬና ኣይ ቱፑምኔኔ ሳጊያ፤ ጋጋኔ ጎልዻኔ ካህሲያ ፓይላ ከኦይን ጋኖጝ።¹⁵ከኦይን ጩዋ ታታቻንካ ፔኑጝጜ ጊታይ ኣይ ሳጊዬ፣ ጊታይ ጁወ ጆሌ ፓሬ፣ ጊታይ ኣይ ሆድሞዬ፣ ጊታይ ኣይ ቁዋቃን፣ ጊታይካ ዋድማዬ ጊታይ ኣይ ታታቺዬ ፓይላ ራሼና ኦጉዋይካ ይግኔ ኦጉዋይካ ባይ ታታን ጊታይካ ጋጌ፤ ¹⁶ጋጋኔ ባይ ታታቻን ጊታይካ ጋጋንዳዬ ቡድሼያ እንግንዻ፤ ከኦካ ኡፒ ኦይንካ ቆቤንዻ ከኦካ ሌሜን ኔኒዻ ድካ ኡዋው ከኦካ ማኒትካ ማድር እዕጝ፤ ¹⁷ሹ ታቺ እንካ ማኒት ጉዩጝ ኩናዬ፤ ሃኒን ካቻሊ ዾሬኑጝ? ዋይሼ እንግን እያይ።

Chapter 7

ኦይን ዮሐንስ ጌዮጝ {እን ካቴ እንግን ከማህትም ዽብ ክየሜ ሺ ኦይታም ኦይዱጝ} ¹ከኦይን ጩዋ ውርካ ኤርጎካ ባሪዮ ኣሁር ጎርኬ ዳሊ ሄካዬ ሃጌይያ፤ እንግንዻ ፑጉ ካማር ዳሊ ክያኒ ወይ ኛፓስ ክያኒ ወይ ከኦካ ኦኬ ክየምጵንዻ ፑጌኔ ጎሜ ጊሽክያ ፑጋን ኣሁራን። ²ከኦይን ጩዋ ኣምላክ እን ኣይ እያይ ውርካ ኤርጎካ ባሪዮ እንቃ ኬና ኣኔ ማህትም ኩንኬ ታጝ ሹሽ ቱሌዬ ሃጌይያ፤ እንግንዻ ጊታይ ጋዬ ጌጳሞካ ዳሊዬ ኛፓሴ ካህሲዬን ዋይሼ ውርካ ኤርጓን ኣሁራን ከናቅዲ ታቺ እያጝ፤ ³ከኣምላክ ጉዋዩ ሌይ ሃምካ ካቴ ማሪካ ውርካ ዋድማን ከማህትሙጝ፣ ኦይዲ ዳሊ ወይ ኛፓስ ወይ ሻራን ጊያምሽቴን።⁴ሃዋይያ ጁዋንትካ ውራን ጊታይ ካቴኬ ማህትምዻ፤ እንግንዻ ከኦካ ውርካ እስራኤል ፓይላ ጋይ ዽብ ክየሜ ሺ ኦይታም ኦይድዬ፤ ⁵ከኦካ ውርካ ይሁዳ ሺ ታጲ ላማ፣ ከኦካ ውርካ ሮቤል ሺ ታጲ ላማ፣ ከኦካ ውርካ ጋድ ሺ ታጲ ላማ፣ ⁶ከኦካ ውርካ ኣሴር ሺ ታጲ ላማ፣ ከኦካ ውርካ ንፍታሌም ሺ ታጲ ላማ፣ ከኦካ ውርካ ምናሴ ሺ ታጲ ላማ፣⁷ከኦካ ውርካ ስምዖን ሺ ታጲ ኦይዲ፣ ከኦካ ውርካ ሌዊ ሺ ታጲ ላማ፣ ከኦካ ውርካ ይሳኮር ሺ ታጲ ላማ፣ ⁸ከኦካ ውርካ ዛብሎን ሺ ታጲ ላማ፣ ከኦካ ውርካ ዮሴፍ ሺ ታጲ ላማ፣ ከኦካ ብንያም ካታ ውር ሺ ታጲ ላማ ከማህትም። {ዛር ጁዋኑ ጊታኬና ኪሚ ኣፓላ ፎልቼን}⁹ጩዋ ከኦይን ሃጌይያ፤ እየዎ፤ ከኦካ ሌሜንካ ኦይንካ ቆቤኔ ከኦካ ሌሜንካ ማድር እኔ ውር ክየምጵንዻ ካማሬ ኮሜን ቻሊዬኑጝ ከኦካ ዛርሲ፣ ከኦካ ጭኒጌንካ ጋጝ፣ ከውር፣ ከኦካ ቶግዻ ፓይላ ዛርሲ ጊታኬና ካሎን ኣይ ጁዋኑ ጎሬ ኣኔባ፤ እንግንዻ ኪም ኣፓላ ፎልቼኔ፤ ጎም ኣንቲካ ሻሪዻ ከቡዋ ጊዬይዬ ጊያ። ¹⁰ከናቅዲ ኬና ኣይ ታቺዻ ሺጝ እያጜ ጉቹካ፤ «ባይሼን ከኦካ እን ኡፌን ኦይንካ ቆቦጝ፣ ሃካ ኣምላክ ጉዋዩዬ ካማድር እኔ።¹¹ውርካ ባሪዮዻ ፓይላ ከኦካ ኦይንካ ቆቤኔ ከጌጵሹጋኔ፣ ኦካ ማራማራካ ባዳን ኣሁራን ጊታይ ሙኔዬ ኣይ እያይንዻ ጎሬ ጋኔባ፤ ቡድኬ ማሪ ጊዬይ ኦይንካ ቆቤንዻዬ ይወና ባሪዮ፤ ¹²ጋኔን እያጝዻ ሺጚኔን፤ «ኣሜን፤ ጌጳሲዬኔ ጎቢንታዬ፣ ፓካልማሞ፣ ጎሺዬ፣ ጌጳሞዬ፣ ቁዋቅትዬ ቁዋቅሼንዻዬ፣ ከቦን ሌይ ኣይ ቦን ጮሉጝ ካኣይካ ኣምላክ ጉዋዩ፤ ኣሜን።¹³ከኦይንዳ ከኦካ ውር ጌጵጋን ክየም ዋይሼ ኣን፣ ጊታጝ ኪሚ ኣፓላ ፎልቼኑጝ ሃጊታጝካ ኒን? ፓዬንኬ ኦንዻ? ¹⁴ኣንዻ ሃሺጝ ታቹጝ ዮ፤ እን የእባጅያ። እሺዻ ዋይሼ ኣን እያጝ፤ ጊታጝ ሃጊታይ ፓዬንኬ ሃምካ ጋሎ ታቺ እዕጝ፤ ጉዋን ኣፓላ ጊዬይ ከኒያቡካ ማድር እንዻዬ ሻማ ጫንቃል።¹⁵ዬ፣ ጋኔን ኦካ ሌሜንካ ኦካ ኡፌንካ ባሪዮዬ፣ ዋድምዬንባ ከሹሼ ከምክሬ ኦካ ቶኦካ ይሁኔን፤ ዱንካ እን ኣኔን ኦይንካ ቆቤንዻ ሻምሼባ እንግን ፋር፤ ¹⁶ካርሲኬ ሹ እኔ ካሽ ቃውኬን እንግን፤ ከኦይን ጩዋ ኮርጉ ቃውኬን እንግን፤ ሹሽዻ ኡሽኬን እንግን፤ ቄጪትካ ሹሽዻ ፓይላ ሼሊኬን እንግን፤ ¹⁷ናንዳካኦ ማድር እን ኣኔን ኦካ ጫቃንካ ኦይንካ ቆቤኑጝ ማቲባ ውርካ ዻውኔን ጊዬይ፤ እያንሼባ እንግን ሃምካ ሙዋካ ዻቆጝ፤ ባሪዮ ቋጭባ ጪራው ጊዬይ ፓይላ ከኦካ ካርቡ ጊዬይ።

Chapter 8

ኦይን ዮሐንስ ጌዮጝ {ማህትም እንካ ሶጵሳዬ ጥናካ ወርቄዬ} ¹ማድር እን ከሹ እን ቡሌ ማህትም እንካ ሶጵሳጝ፣ ዋዳካ ሰዓት ጩዋማ ዶክ ከፎላ ዾዮክ ማቲያ ሹይ ቆቤን። ²ከኦይን ጩዋ ውርካ ኤርጎካ ባሪዮ ሶጳን ጊታይ ጎሪ ኦካ ማሪካ ባሪዮጝ፤ ጋያ እንግንዻ ሜርሜር ሶጳ።³ውርካ ኤርጎካ ባሪዮ እንቃዻ ጎም ጥናካ ወርቄዬ ኩኔ ዾራ ኦይንካ ቆጩርካ ኦኑጝ ቡሌ ጆሌ ጋላጝ፤ እሺዻ ከኦካ ሌሜንካ ጋላ ቡሌጆሌንካ ወርቄ እን ኣኔን ኦኑጝካ ቆቤጃሌኑጝ ከኦካ ይሁኔንካ ውራን ጊታይካ ይሁኔን ፓይላ ካቦፓዬባዬ ጋያ ቁኛ ጁዋኑ። ⁴ጩቡይካ ቁኛ እንዻ ከይሁኔንካ ውራን ጊታይካ ይሁኔን ከኦካ ቡዋካ ውርካ ኤርጎ ቱልሼያ ሃምካ ሌሜንካ ባሪዮጝ። ⁵ውርካ ኤርጎ እንዻ ቦው ጥና እኔ ቋቁሼ ጉሁ እንካ ጋላ ቡሌኔ ባክሼያ እያጝካ ዳሉጝ፤ ማቲያ ጉጉናት፣ ናቅዲ፣ ማኬንካ ጎቴ ሁቡቡኔንካ ዳሊዬ። {ውርካ ኤርጓን ሶጳን}⁶ከኦይን ጩዋ ውርካ ኤርጓን ሶጳን ጊታይ ጎሚ ሜርሜራን ሶጳን ጊታይ ሼክያ ናንዳካ ትብዬን። ⁷ውርካ ኤርጎ እንካ ሌሜን ትብያ ሜርሜር ኔኒ፤ ፓቅሼያ ሱላላ እን ሆርሜን ከኒያቡዬ ጉወ እያጝካ ዳሉጝ፤ ክየም እንካ ማክንሳካ ዳሊዻ ጉዱባ፤ ሹጩ ጊታይ ጫጉርሺዻ ጉዱባ ፓይላ።⁸ውርካ ኤርጎ እንካ ላንሳጝ ትብያ ሜርሜር ኔኒ፤ ኦኬ ኬና ሙኔን ጋግ ታቺ ጉድብኬ ጉወ ፓቅሼያ እያጝካ ኛፓሱጝ፤ ክየምካ ማክንሳ እንካ ኛፓስዻ ማቲያ ኒያቡ፤ ⁹ዳቢ ጊታይ ሙኔዬ ኣኔን ኛፓስ ክያኒዻጝ ክየም እንካ ማክንሳጝ ኣርሻ፤ ጋጋንዻ ክየም እንካ ማክንሳጝ ላልሜና።¹⁰ውርካ ኤርጎ እንካ ማክንሳጝ ትብያ ሜርሜር ኔኒ፤ ቢሊ ታቺ ኬና ላሉጝኬ ችቦ ከኦካ ዳራን ክየም እንካ ማክንሳዬ ፓቄና ኦጉዋይ ኣኔ ሙዋጝ ከፎላ ዾዮክ፤ ¹¹ሮጝካ ቢሊ እንዻ ሃኬና ሺጜ «እሬቶ»። ከሙዋዻ እን ኣይ ክየም እንካ ማክንሳጝ ማቲያ ጂቄ፤ ሙዋ እንዻ ከእን ናሹጝኬ እጝ ኣዬ ጂቆጝ ውር ጁዋኑዻ ኣርሻ።¹²ውርካ ኤርጎ እንካ ኦይድሳዻጝ ትብያ ሜርሜር ኔኒ፤ ኦግታይ ጊዬይ ኣይ ሜሌሉጝ ከየም እንካ ማክንሳጝ ካድሞጝ፣ ክየም እንካ ማክንሳካ ሹሹጝ፣ ክየም እንካ ማክንሳካ ትጌሽዻ፣ ክየም እንካ ማክንሳካ ቢሊዻ ሙራ፤ ክየም እንካ ማክንሳካ ሹሽዻ፣ ክየም እንካ ማክንሳካ ምክርዻ ካማር ሜሌል ጌዬኔ ሃርጊኔያ።¹³ከኦይን ጩዋ ሃቶይያ፤ ባሩንቆ ክየም ኣኔን ከኦካ ጫቃንካ ፎላ ዋሬን፤ ከናቅዲ ታቺዻ ሺጝ፤ ውርካ ኤርጎ ጅያናን ጊታይ ናንዳካጝ ካትብዬ ሜርሜር ጊዬዩጝ፣ ናንዳካ እየው ጊታይ ቆቤን ዳሊ ክያኑጝ ሃይ/ ሃይዬ/ ሃዋይያ።

Chapter 9

ኦይን ዮሐንስ ጌዮጝ ¹ውርካ ኤርጎ እንካ ዶጝሳዻ ትብያ ሜርሜር ኔኒ፤ ሃጌይያ ቢሊ እን ፓቄንኬ ፎላ ዾዮኬ ሙር ዳሊ ክያኑጝ፤ ጋያ ቢሊ እንዻ ቁሉፍካ ይግን እን ኣይ ቱሎጝ። ²ከሹ እን ቦወ ይግን እን ኣይ ቱሌዻ፣ ከቱዎጝዻ ቱላ ጩቡይ ኮኑጝ ቱልኬ ኦካ ምሶ ታቹጝ። ከጩቡይ እን ቱልኬ ኦካ ይግንዻ ድምሻ ሹሼ ፎላዬ።³ካፍታዻ ቱልኬ ኦይንካ ጩቡዬ ጎብሼያ ዳሊ ክያኒ፤ ጋያ እንግን ጌጳሞ ከናቁርካ ዳሊ። ⁴እንግንዻ ካማር ሹጩካ ዳሊ ወይ ኣይኒን ሻሪ ጊታይ ዾቅዬዬ ኣይ ጫጉሮጝ ወይ ሻሪ ጊታይ ጎሩጝ ካማር ቃወኔ፣ ኣይባዬ ካቃወ ውር ጊታይ ማህትምካ ባሪዮ ማሬ ማሪ ጊዬይ ክያኒጲን ኣኔኔ ሜይሼያ እንግን፤⁵እንግንዻ ካጋሊንሺዬ እንግን ናንዳካ ክያጝካ ትጌሽ ቾንጵኑጝ ዬ ካኒሼ እንግኑጝ ካኒ ጋይኬን እንግን ጌጳ፤ ጋሎ እንካ ጋሊንሺዬ እንግንዻ ሃኬካ ሃይነትካ ጋሎ ኮኑጝ ናቁር እንዻ ውርያጝ ካጋሊንሺዮጝ። ⁶ከሹዋን ጊታይ ውር ዎሽባ ኣርሼን፤ ኣይባዬ ጌይኬን፤ ጋርግንዽባካ ኣርሼንዻ፤ ኣይባዬ ኣርሼን ሪሽባ ከኦጊዬይ።⁷ካፍታንዻ ሙኔን ፓርዳ ጊታኬና ሼኪካ ሃምካ ፓር ፓዬኑጝ፤ ጋይሼያ ሹቦ ጊዬይ ክያንዻ ኦኬና ሙኔን ወርቄ፤ ማሪ ጊዬይዻ ሃኬና ሙኔን ማሪካ ውር፤ ⁸ጪራሺ ጊዬይ ሃኬና ሙኔን ጪራሽካ ሃኣጚ፣ ኒጊ ጊዬይዻ ሃኬና ሙኔን ኒጊካ ሞሆ። ⁹ጋኔ ኣፓላ ታቺ ኬና ሙኔን ኣፓላካ ኮይሶ፤ ናቅዲካ ታቡጉ ጊዬይዻ ሃኬና ሙኔን ናቅድካ ግሮካ ፓርዻ ጁዋኑ ጊታኬና ፓይሼ እያጝካ ፓሩጝ።¹⁰ጋኔ ኩር ኬካ ናቁሬ ጋኔ ኦካ እንዺኔንዻ፤ ፕርዻ ቁዋቅት እንካ ጋሊንሺዬ ውር ከክያጝካ ትጌሽ ቾኑጝ ኣኔን ኩር ጊዬይ ክያኒ። ¹¹ጋኔ ቢቲ ኬና ጊዬይ ኣይ ሳጊዻ፤ እሺዻ ሃእንካ ኤርጎካ ይግን እን ኣይ ቱሎጝ፤ ሮጝ ኔኒዻ ከቶካ ዕብራይስጥ ሺጝ «ኣብዶን» ፕር ከቶኳ ግሪክ ሺጝ «ኣጶልዮን» ¹²ጊዕሾ እንካ ሌሜን ሳጊያ፤ እየዎ ፕር ጩዋ ከኦጝ እንቃ ጊዕሾ ዻ ፓዬንባ።¹³ውርካ ኤርጎ እንካ ላይሳጝ ትብያ ሜርሜር ኔኒ፤ ናቅድካ ሼይካ ኦካ ጋላ ቡሌን እን ጋሺክዬ ከወርቄዬ ኣኔን ኦካ ሌሜንካ ባሪዮጝ ኩኔ ሃዋይያ፤ ¹⁴ናቅዲ እንዻ ሜርሜር እንካ ላይሳ ውርካ ኤርጎ ጎሞጝ፣ ሺጝ ዳራ ታቺ እን ቁሜኬ ኤፍራጥሱጝ ቡሊባ ውርካ ኤርጎ ኣሁራን ጊታይ። ¹⁵ከኦካ ቢዛካ ውር ካኒሼ ኦካ እንካ ማክንሳጝ፣ ከዋዳ እኔ ሳምንቴ ፕርዻ ከኦካ ትጌሽ እኔ ቦኔ ቡላ ውርካ ኤርጎ ኣሁራን ጊታይ ኣይ ሼክምዬ ቆቡጝ።¹⁶ፓፃኗን ጊታይካ ፓርዳጝ ጁዋንቲ ጊዬይ ሃሚሊዮን ዽብ ዻ፤ ሃዋይያ ኮመን ጊዬይዻ። ¹⁷ፓርዳ ጊታይ ሃጌዬኬ ሹካካ ናኒዬ ውር ጊታይ ቆቤ እንግን ዾዮኬ ሃጊታኬና ሙኔን ጊታይ፤ ኣፓላ ጊዬይዻ ሃኬና ኣይካ ጉሁ ጫጫጉ፣ ሃኬና ኣይኬ ያክንት ሱራዬ ሃኬና ኣይኬ ዲን ማካሌዬ፤ ሹቦካ ፓርዳንዻ ሃኬና ሙኔን ሹቦካ ሞሆ። ከኦካ ቶግ ጊዬይዻ ኣኒና ጉወ ጩቡዬ፣ ዲንዻዬ ቱሌን።¹⁸ከኦካ ጋራ ጅያናን ጊታይ ቱልኬ ኦካ ቶ ጊዬዩጝ፣ ከጉ ወይ ከጩቡይ ወይ ከዲን ከኦካ ቢዛካ ውር ኒሻ እንካ ማክንሳጝ። ¹⁹ናንዳካኦ ቁዋቅትካ ፓርዳን ኣኔን ኦካ ቶግ ጊዬዬ ኦካ ኩር ጊዬይዬ፤ ኩር ጊዬይዻ ሃኬና ሙኔን ቻች፤ ናንዳካጝ ማሬ ሹቡ ኣኔኑጝ ካዬክሼሾ ውሩጝ ሃኬ እዕጝ።²⁰ውር ጊታይ ማርኬ ኦካ ኦኬ ጋራ ጊታይ ኒሼኔ ሺዺውጝ ካንዻ ከኦካ ዋድማካ ቡዋ ጊዬይ ካኒ ሁሉኬን ይሁኔን፤ ቤሮዻ ከእያይ ማሬ ጌዬን ወይ ዋዬን ወይ ፓዬን ቻሊዬኑጝ፣ ካኒ ጎይድኬን ኦግታይ ጋሽክዬ ከወርቄዬ፣ ክቢሬዬ፣ ከናሴ፣ ከባዬ ከሻሪዬ ኣይኬ ኦካ ባሪዮ ሹኑኩጝ ይሁኔን። ²¹ፕርዻ ከእን ኒሺኔ ጆሌ ናፒሲካ ውሩጝ፣ ከኦካ ዋድማካ ጋትማ ጊዬይ፣ ከኦካ ሴሶካ ኩጳሞ ኣሽክዬን ጊዬይ፣ ወይ ከኦካ ዴንታካ ጎር ጊዬይ ካኒ ሁሉኬን ሃምካ ይሁኔኑጝ።

Chapter 10

ኦይን ዮሐንስ ጌዮጝ {ውርካ ኤርጎ እጜ ወርቀት ዽታኬ እጜ} ¹ከኦይን ጩዋ ውርካ ኤርጎ እንቃ ኬና ኣይ ቁዋቃ ከፎላ ክያኒ ጎቤ ኩንኬ ሉፌ ሃጌይያ፤ ሹቦ ኔኒ ክያኒዻ ኣኔ ዝሊ። ማሪ ኔኒዻ ሃኬና ዊ ሹሽ፣ ጃፓን ኔኒዻ ሃኬና ዊ ጱጱቶካ ጉሁ። ²ጎምኬ ቡዋ ኔኒዻ ወርቀት ዽታኬ ኬና ኣይ ቱፑምኔኔ ጊያ፤ ጃፍ ኔኒ ቡዎን ሻምሼ ኛፓስ ክያኒ፣ ጃፍ ኔኒ ዋርካታ ሻምሼ ዳሊ ክያኒ፤³ሻም ናቅዲ ኔኒ ኬሞሆ ኮኑጝ ኦቆረኒዬ ኡቹካ፤ ከሹ እን ኡቹኬዻ ናቅዲካ ጉጉናት ሶጳን ጊታይ ሃሳወና። ⁴ጉጉናታን ሶጳን ከሹ እን ሃሳውኖጝ፣ ሄሽክሼያ ወርቀት ቶኬን፤ ኣይባዬ፣ ጉጉናታን ሶጳን ጊታይ ሃሳዎጝ ሃዋይ ናቅዲ ኬና ከፎላ ሺጝ ሃጌባ ከማህትም ዬ ኦይ ቶኬን።⁵ከኦይን ጩዋ ውርካ ኤርጎ እን ዾር ኛፓስ ክያኒዬ ሃጌዮጝ ቲትሼያ ቡዋ ኔኒ ቡዎን ፎላ ዾዮክ፤ ⁶እሺዻ ከእንካ ኡፍኬ ቦንካ ቦኑጝ፣ ጊታይ ኣኔን ፎላ ክያኒዬ ኣኔን ኦኔኒ ቱዎጙጝ፣ ጊታይ ኣኔን ዳሊ ክያኒዬ ጊታይ ኣኔን ዳሊ ቱዎጝ፣ ጊታይ ኣኔን ኛፓስ ክያኒዬ ጊታይ ኣኔን ኛፓስ ቱዎጜ፣ ቱምያ ከእሺ እን ሙኑጝ፤ ፕርዻ ሺጝ እያጝ፤ ካርሲኬ ጋኔ ሌምኔን ኣኔኬን፤ ⁷ኣይባዬ ውርካ ኤርጎ እንካ ሶጵሳ ከሹዋን ጊታይካ ትብዬ ሜርሜራን ኔኑጝ፣ ከእያይ ዹዋልሼ ውርካ ዋድማን ከእያይ ዹዋልሼ ውርካ ቶካ ባሪዮዋን ኦካ ድኬንካ ባሪዮ ሙኔንባ።⁸ከኦይን ናቅዲ ኬና ሃዋዬኬ ፎላ ዾዮክ ፕር እንቃ ሺጝ እያጜ ሜይሼያ ኣን፤ «ካሜ፤ ከኦካ ውርካ ኤርጎ እን ዾሪ ኛፓስ ክያኒዬ ዳሊ ክያኑጝ ቦባ ወርቀት ቱፑምኔን እን ኣኔን ቡዋ ኔኒ ክያኑጝ። ⁹ኣንዻ ሃኩይ ሃምካ ውርካ ኤርጎ እኔ ካኣዬ ኣን ወርቀት ዽታኬ እን ኣይ ቱፑምኔኑጝ ሃኣንሼንያ፤ እሺዻ ዋይሼ ኣን ቦወ ቃውባ፤ ጅቅትሽባ ክያጝ ኑኑ ክያኒ፤ ዬ ኦካ ቶግ ኑኑ ጩዋንባ ከይትሬ።¹⁰ሃቦው ወርቀት ዽታኬ እን ከኦካ ቡዋካ ውርካ እርጎ እንዻዬ ሃቃውያ፤ ጩዋና ቶግ ናኒ ክያኒዻ ከይትሬ፤ ዬ ሃቃወዻጝ ጩዋ ጅቅትሻ ክያጝ ናኒ ክያኒ፤ ¹¹ከኦይን ጩዋ ዋይሼ ኣን ናንዳካ ዛርሲ ጁዋኑ፣ ናንዳካ ውራን ኑኑ፣ ናንዳካ ቶግ ጁዋኑዬ ናንዳካ ቢታኔ ፕር እንቃ ከሃሳወ ትንብቱጝ ሁሉኩሼ እንባ።

Chapter 11

ኦይን ዮሐንስ ጌዮጝ {ማኚ ዻዋን} ¹ከኦይን ጩዋ ጋያ ኣን ሴጋካ ኦኬ ክንድዬን ኬና ሙኔን ሸምባቆ፤ ዋይሼ ኣን እያጝዻ፤ ካሜ ክንድባ ቶኦካ ይሁኔንካ ባሪዮዬ ኦካ ጋላ ቡሌ ጆሌኔ፤ ኳምባ ጊታይ ይወን ቱዎጝዻ። ²ዬ ኦይድባ ጳል እንካ ሹኑኩጝ፤ ኦይ ክንድዬን፤ ሃኬና ውር ጊታይ ኦይኬ ኦካ ባሪዮ ሹኑኩጝ፤ እንግን ባጝባ ከተማ እን ይሁሼኔ ቶጌሽ ኦይታም ላማ።³ሃኣይባ ማኚ ዻዋን ጊታይ ናኒ ቁዋቅቲ፤ እንግንዻ ኪም ኣፓላ ታቺ እንዻዬ ሃሳወንባ ትንቢት ሹ ሺ ክየሜ ዽብ ዻወ ላታሜ። ⁴ጊታጝ ጎሪ ኦካ ሌሜንካ ታታቻንካ ዳሉጝዻ ጋይ ሻሪካ ወይራ ዻወ መቅረዛን ዻዋኔ። ⁵ውር ክየምጵንዻ ዎሻ እንግን ጊያምሼንያጝ፣ ጉሁ ቱልኬ ኦካ ቶግ ጊዬይዬ ካይሲባ ጋላን ጊዬይ፤ ጊታይ ዎሺ እንግን ፓይላ ካጋርሾጝ ሃኬ ሃይነት ኬና ኣኔን እያጝ።⁶ውራን ጊታጝ ከትጌሻን ጊታካጝ ሃሳወ ትንቢቱጝ ጎት ካማር ቢወኔ ጋኔ ጌጳሞካ ፎላ ሃጌን፤ ፕርዻ ሙዋዋን ኒያቡ ሻሜን ከሹ እን ዎሾጝ እንግን ፓይላ ውርካ ዳሉጝ ከኦኬ ጋራ ኬና ኣይ እያንዻ ሙሬን ጋኔ ጌጳሞ። ⁷ሹዋጳ ማኛሞ ጊዬይያጝ ጩዋ ዳቢ እንካ ቱልኬ ኦይን ኣይ ቱሎጝ ቶኳ እንግን፤ ባሺባ እንግንዻ፤ ኒሽባ እንግንዻ።⁸ጊታይ ኣርሺዻ ጉፑትሼባ ኦካ ጳልካ ከተማ ታቺ እዕጝ፤ ከተማ እንዻ ሺጝሼ ሶዶሜ ግብፄ ሃኬ እን ሺወኬ ሄክንሶዬ ሃኦይን ጻጵዬ ታቺ እን ጊዬዩጝ። ⁹ጊታይ ፓዬን ከውራን ጊዬይዻ፣ ጊታይ ፓዬን ከኦካ ጪኒጌንካ ጋጝዻ፣ ጊታይ ፓይቴንኬ ቶጌ ከኦካ ዛርሱጝ ቶይባ ኣርሼን ጊዬይ ሹ ጅያኔ ከቶግ፤ ካማር ጊታይ ኣርሺዻ ቱቱኬኔ ሃርጊኔባ።¹⁰ ውርካ ቶካ ባሪዮ ዻዋን ጊታጝ ናንዳካጝ ጋኒኔ ውር ጊታይ ኣኔን ዳሊ ክያኒ ጋሊንሺዬኑጝ፣ ውራን ጊታይ ኣኔን ዳሊ ክያኒዻ ናንዳካ ጋሎ እን ሄክሺ እንግኑጝ ዋዝንዽያ፤ ጋኔን ጋጝዻ ኦኬ ኣዬን። ¹¹ዬ ከሹ ጅያን ከቶግ ጩዋ፣ ኡሲካ ዻቆ ኩንኬ ኦካ ባሪዮዬ ሁሉካ ኦግዬይ፤ እንግንዻ ናሹጜ ጎራ ከጃፍ ጊዬይ፤ ውር ጊታና ኣኔን እንግን ቶዬንዻ ታርቅና። ¹²ከኦይን ጩዋ፤ ከፎላ ዾዮክ ዋያ ናቅዲ ታቺ ኬና ዋይሼ እንግን ቱል ዮጝ/ ጋላን ጊዬይ ጋኔንባ እንግን ቶዬኔ ከሉፍ ፓይሼያ እያጝካ ፎላጝ።¹³ከሹ እንዻ ማትያ ሁጃሁጅኔን ታቺ ዳሊ ክያኒ፤ ከኦካ ከተማ እንዻ ጉል ቶና ኮሲሜና፤ ከሁጃሁጅኔንካ ዳሊዻ ኣርሻ ውር ሺ ሶጳ፤ ጊታይ ዻቅዻ ሪጊ ጎማ እንግን፤ ጎቢያ ኣምላክ እንካ ፎላዻ። ¹⁴ጊዕሾ እንካ ላንሳጝ ሳጊያ፤ እየዎ፤ ጊዕሾ እንካ ማክንሳጝ ኩንባ ይሪካ። {ውርካ ኤርጎ እንካ ሶጳሳጝ}¹⁵ውርካ ኤርጎ እንካ ሶጵሳዻ ትብያ ሜርሜር ኔኒ፤ ከፎላ ዾዮክዻ ናቅዲ ታታቺ ጊታኬና ሺጜን እያጝ ዋዬና፤ «መንግስትካ ፔኑጝ፣ ማትያ መንግስትካ ታቺ እን ጉዋዩዬ ካክርስቶስ ኔኒዬ፤ እሺዻ ማቲባ ቢትካ ቦንካ ቦን።»¹⁶ከኦካ ሌሜንካ ባሪዮዻ ውር ጌጵሹጋን ላማታም ኦይዳን ጊታይ ኣኔን ኦካ ቆቤን ጊዬዩጝ ቶኬ ማሪ ጊዬይ ዳሊ ክያኒዬ ይወና ባሪዮ፤ v 17 ¹⁷ሺጛ እያጝዻ፤ «ባካ ሌሜኔ እን ኣኔዬ፣ እን እባጅ ፓይላጝ፤ ባሪዮ ታቹጝ ዮ፤ ሃጎሺያያ እን፤ ናንዳካ ኦ እን የጎሚ ቁዋቅቲ ታቺ እን ኑኑዬ የማትዬያ ቢቲ።¹⁸ውር ጊታይ ኣኔን ከኦካ ባሪዮ ሹኑክዻ ማንሻ፤ ማኒት ኑኑዻ ኩና፤ ጊታይ ከኮምሼ ኦካ ኣርሼኑጝ፤ ናንዳካ ውርካ ዋድማ ኑኑ ናንዳካ ውርካ ቶካ ባሪዮ፣ ናንዳካ ውር ጊታይካ ይሁኔኔ ናንዳ ጊታይ ሪግሼን ሮጝ ኑኑዬ፣ ከሹ እን ከኣዬ ጊታይ ኣይ ሃይሻይሺዬ ታታቻኔ ዋጋጝ፤ ቦን እንኬ ካይሲዬ ጊታይ ካይሲኔጆል ውርካ ዳሉጝ ኩና።¹⁹ከኦይን ጩዋ ቦዋ ቶኦካ ይሁኔንካ ባሪዮ እን ኣኔን ፎላ ዾዮክ ሃም፤ ከኦካ ቶኦካ ይሁኔንዻ ቱዎጝ ታቦት እን ኣኔ ክያጃካ ባሪዮጝ ጌዬና፤ ማትያ ማኬንካ ኪራ፣ ኣይሼያ ናቅዲዻ፣ ማትያ እርጊዬንካ ጉጉናትዻ፣ ማትያ ሁጃሁጅኔንካ ዳሊዬ ሱሉላ ታቺዬ።

Chapter 12

ኦይን ዮሐንስ ጌዮጝ {ኚያጝ እጜ ዴውኔ} ¹ኦኬ ታቺ ኬናካ ጎሺሺ ጌዬና ከፎላ ዾዮክ፤ ኚያጝ ክየም ኬና ኪሚ ሹሽ፣ ኬና ባጝሼ ትጌሽ ከኦካ ጃፍ ኔኒ ዱቡዬ ከሻምሼ ሹቦ ኔኒ ክያኒ ቢሊ ታጵ ላማ ጌዬና። ²እሺዻ ሃኬና ኣይ ኡሩኬን፤ ሺጜካ ጅሺኔንዻ እስማ ጎም እሺዬ ጫንቅዬኔ ኡቹካ።³ ከኦይን ጩዋ ኦኬ እንቃ ጌዬና ከፎላ ኪያኒ፤ እየዎ፤ ዴውን ታቺ ኬና ኣኔ ሹቦ ሶጳዬ ኣኔ ሼይህ ታጵዬ፣ ከኦካ ሹቦ ኔኒ ክያኒዻ ኬና ኣይሼ ኣክሊል ሶጳዬ ኬና ኣይ ጫጩጉ ጌዬና ከፎላ ክያኒ። ⁴ኩር ኔኒ ፑኡሺሼ ቢሊ ቶና ሃሚን ኔኒዬ ኡፑትሼያ ዳሊ ክያኒ፤ እሺዻ ከሹ እን ጅሺኖጝ ዎሽ ውዋ ኔኒ ቁጄኔ ዴውን እንዻ ዾራ ኦካ ሌሜንካ ኚያጝ እን ሺጝ ጅሺኔኑጝ።⁵ጅሻ ሃንታካ ጁሙ እንካ ሻምሼ ዛርሲ ከሴጋካ ኮይሶ ሃሚን ኔኑጝ፤ ዎቺሼያ ውዋ እንዻ ሃምካ ባሪዮዬ ሃምካ ኡፌጆሌን ኔኒዬ። ⁶ኚያጝ እንዻ ካሻሜ እሺ ሹቃሹቃ ሹ ሺ ክየሜ ዽብ ዻወ ላታሙጝ ኩይሼያ እያጝካ ራቅ እን ባሪዮ ኣሽኪሼ እሺ ቦና ክያኑጝ።⁷ፎላ ክያኒዻ ኣይሼያ ፓር፤ ሚካኤሌ ውርካ ኤርጎ እኔ ባሌና ከዴውን እዕጝ፤ ዴውኔ ውርካ ኤርጎ እኔ ዋኬ ባሌኔ ከእንግን፤ ⁸ካኣይባዬ ባሺያ እንግን፤ ካይሲያ ራቅ እን ጊዬይ ኣኔን ፎላ ክያኒዻ። ⁹ዴውን ታቺ እንዻ፣ ፓቃ ቻች ባካ ኦባጝ፤ እሺዻ ሃእን ሺጜ ዲያብሎስ ወይ ሺጜ ኡጁጜ ሺዎጝ፤ ሃእንካ ጊያምሺሽ ውርካ ዳሊ ፓይላጝ፤ ፓቅሼያ እሺ ዳሊ ክያኒ፤ ፓቃ ውር ኤርጎ ኔኒዻ ከእሺ።¹⁰ከኦይን ጩዋ ናቅዲ ታቺ ኬና ሺጝ እያጝ ሃዋይያ ከፎላ ክያኒ፤ «ጋን ባይሺኔንካ ኣምላክ ጉዋዩ፣ ቁዋቅት ኔኒዬ መንግስት ኔኒዬ፣ ጌጳሞካ ክርስቶስ ኔኒዻ ኩና። ጊታኑጝ ኣኔን እንግን ከኦካ ሌሜንካ ኣምላክ ጉዋዩ ከምክሬ ሹሼ ካንሲዬኑጝ፤ ፓቃ ኑጝ ካንሲኔ ጆል ጪኒጌን ጉዋዩጝ።¹¹እንግንዻ ከኒያቡካ ማድር እዕጝ፣ ከማኛሞካ ክያጃ፣ ባሺያ፤ ኣይኒን ሌይካ ኣርሼኑጝ፣ ካኒ ናሺኬን ናፒሲ ጊዬይዻ። ¹²ዬ ፎላ ዮ፤ ጊታይ ኣኔን ቱዎጝዻ ዮ፣ ዋዝንዺባ፤ ዬ ዳሊዬ ኛፓሴ ሃይ/ ናንዳካ ኦ ዲያብሎስ ናንዳካጝ ሺዽሻ እሺ ቦን ጩዋማጵኑጝ ናንዳ እጝ እባጆጝ፤ ማኒሼን ካሎኔ ጎብሼያ እየው።¹³ከሹ እጝ ፓቅሼ ዴውን እን ዳሊ ክያኒዬ ጌዮጝ፣ ዋኬያ ኚያጝ እን ጅሺ ሃንታካ ጁሙጝ። ¹⁴ኚያጝ እንዻ ካቻሊዬ ዋሬ ሃምካ ራቅ እን ኣይ ቦናዬ ጋሽኪሼ እሺ ኩዬኑጝ ጋያ እሺ ታቡጉ ታታቺካ ባሩንቆ፤ ይንዻ ኣዮጝ ካካምኬ ኦካ ሌሜንካ ቻች እን ዹኬ ካኡፌ ቦን ክየሙጝ፣ ካኡፑኔ ቦን ጁዋኑዬ ካኡፌ ቦን ዶክ ከሹቃዬ ጊያ።¹⁵ቻች እንዻ ካቦወ ኚያጝ እን ከሚሮጝ፣ ፓቅልቃ ሙዋ ኬና ሙዋካ ዳራ ከኦካ ቶግ ኔኒ። ¹⁶ዬ ዳሊዻ ኬልሺያ ኚያጝ እዕጝ፤ ሃም ቶግ ኔኒዻዬ ቁጃ ሙዋካ ዳራ እን ዴውን እሬኬ ቶግ። ¹⁷ዴውን እንዻ ማኒሼያ ኚያጝ እዕጝ፤ ኩያ ከሃንታ ጊታይ ኔኒ ሺዺዻ ባሊኔን፤ እንግንዻ ሃጊታይ ዻዬጆሌ ክያጃካ ባሪዮዬ ጎሚ ማኚ ኣዬንካ ኢየሱስ ሹቃጝ። ¹⁸ዴውን እንዻ ዾሬ ኣኔባ ኦካ ላቅካ ኛፓስ።

Chapter 13

ኦይን ዮሐንስ ጌዮጝ {ዳቢ እን ቱልኬ ሙዋ ክያኑጝ} ¹ ከኦይን ጩዋ ዳቢ ክየም ቱልኬ ኛፓስ ክያኒዬ ሃጌይያ፤ እሺዻ ሃኬና ኣኔ ሼይህ ታጵዬ ሹቦ ሶጳዬ፤ ከኦካ ሼያን ኔኒዻ ኣኔ ዴውን ታጲ፣ ከሹቧን ኔኒዽዳ ኣኔ ሮጝካ ይሪኔን። ²ዳቢ እን ሃጌዬዻ ሃኬና ሙኔን ካሩጝ፤ ኣይባዬ ጃፓን ኔኒ ሃኬና ሙኔንካ ጓቻምባ፣ ፕር ቶግ ኔኒዻ ሃኬና ሙኔን ቶግካ ሞሆ፤ ዴውን እንዻ ኣያ ዳቢ እጝ ቁዋቅት ኔኒዬ ኦካ ኡፔን ኔኒዬ ፕርዻ ጌጳሞ ታቺ እን ኔኒዬ።³ከኦካ ሹቦካ ዳቢ እንዻ ክየም ሃኬና ኣኔ ጊዬ ኬና ሙኔን ኬናካ ዬክሼ ሃምካ ኣርሼኑጝ። ኣይባዬ ጊዬ እንካ ዬክሼ ሃምካ ኣርሼኑጝ ባይሻ፤ ውር ጊታይ ኣኔን ዳሊ ክያኑጝ ፓይላ ጎሺዬ ዻዬያ ዳቢ እዕጝ። ⁴ውርዻ ይወና ዴውን እዕጝ፤ ናንዳካ ኦ ኣያ ጌጳሞ ኔኒ ዳቢ እዕጝ። ፕርዻ፣ ሃኒ ካሙኒንቴ ዳቢ እኑጝ? ሃኒን ካቻሊኬ እሺዻ ባሊኔኑጝ? ሺጝ እያይኔ ይወና ዳቢ እዕጝ።⁵ጋያ ዳቢ እንዻ ቶግ ኬና ኣይካ ክያጃካ ጵራጵራዬ ኬናካ ሃሳወ ክያጃካ ይሪኔኔ፤ ካኣሽኪኔ ከጌጳሞ ትጌሽ ኦይታም ላማጝ ናሺሼያ እሺ። ⁶እሺዻ ከባሪዮ ይሬኔ ፕርዻ ሮጝ ኔኒዬ ኦካ ኡጜን ኔኒዬ፣ ሃማ ቶግ ኔኒ ካጊታይ ኣኔን ፎላ ክያኒዻ ይሬን።⁷ካባሊኔ ከውር ጊታይካ ይሁኔኔ ካባሺዬ እንግኑጝ ጋያ እሺ ጌጳሞ። ከኦካ ጪኒጌንካ ጋጜ ከኦካ ውራኔ፣ ከኦካ ቶጌ ከኦካ ዛርሲ ፓይላዬ ጋያ እሺ ጌጳሞ። ⁸ካርሲኬ እባ ሙኔ ፔኔ ጊታይ ማሬ ሮጝ ጊዬይ ኦካ ወርቀትካ ዻቆካ ማድር እን ኒቄ ቶክሼኑጝ ውርካ ዳሉጝ ፓይላ ይወንባ ዳቢ እዕጝ።⁹ካጝ ኣኔ ናቡ ኣኔያጝ ካዋይባ። ¹⁰ውር ክየምጵንዻ ኬናካ ሮጊ ኣኔያጝ፣ ሮጊባ እሺዻ፤ ውር ክየምጵንዻ ኬናካ ኒሺንቴኬ ኤቤል ኣኔያጝ፣ ኒሽባ እሺዻ ከኤቤል። ይንዻ ኦኬ ዶንሺዬንካ ውር ጊታይካ ይሁኔኔ እምነቴ ካጌይኖጝ ኣዬኬ ይኑጝ ግባጅባ። {ዳቢ እን ቱልኬ ዳሊ ክያኑጝ}¹¹ከኦይን ጩዋ ዳቢ እንቃ ቱልኬ ዳሊ ክያኒዬ ሃጌይያ፤ እሺዻ ኣኔ ሼይህ ዻ ኬካ ማድር፤ ኣይባዬ ሃኬና ሃሳወን ኬካ ዴውን። ¹²ከሮጝካ ዳቢ ባካ ሌሜን ኣኔን ከጌጳሞ ኔኒ ኣሽኪኔን፤ ዳሊዬ ከጊታይ ቆቤን ዳሊ ክያኒዬ ፓይላ፣ እን ባይሽኬ ኦካ ጊዬ እንካ ሄክሺሼ ሃምካ ኣርሼኑጝ ካይወን ዳቢ እንካ ሌሜኔ ሻማ እንግን።¹³ከኦካ ሌሜንካ ውር ሌይ ሃም ከፎላ ዾዮክ ካሃንቺሺሼ ጉሁ ዳሊ ክያኑጝ ዹዋልሼና ኦኬ ታታቺ። ¹⁴ዳቢ እንካ ሌሜኑጝ ካዹዋልሺንቴ ኦኬዬ ናንዳካጝ ጋዬ እሺ ጌጳሞጝ፣ ጊያምሺሻ ውራን ጊታይ ቆቤን ዳሊ ክያኑጝ፤ እን ቆወ ከኤቤሌ ኣኔ ጊዮጝ፣ ኣይባዬ ካሪብሼ ዳቢ ጊታይ ቆቢኬ ዻቆ ሄክንሶዬ ሜይሼያ እንግን።¹⁵ፕርዻ ካቻሊዬ ሄክንሶካ ዳቢ እንካ ሃሳወኑጝ ካጋዬ ዳቢ እንካ ሄክንሶካ ኡሱዬ ካኒሼ ጊታይ ማር ዳቢ እንካ ሄክንሶ ይሁኔን ፓይላጝ ጋያ እሺ ጌጳሞ። ¹⁶ፕርዻ ሃይሻይሻኔ ታታቻኔ፣ ሆዱሟኔ ኩፓኔ፣ ጊታይ ኣይ ታታቺዬ ጊታይካ ዋድማዬ ፓይላ ከቡዋ ጊዬይ ቡዎን ወይ ካቦው ከማሪ ጊዬይ ኦኬዬ ሻማ እንግን ቹቹንሺሼያ እንግን፤ ¹⁷ይንዻ ኣዮጝ ሄክንሶ እንካ ዳቢ እኑጝ፣ እንዻ ጊታይ ኣኔ ሮጙጝ ወይ ጊታይ ማር ኮሜንካ ሮጝ ኣኔኑጝ ውር ክየምጵንዻ ካማር ኡዋሩጜን ወይ ኡዋሩጝሼን ቻሊዬኔ ጊያ።¹⁸ይንዻ ኣንሺሽባ ፓካልማሞ፤ ውር ክየምጵንዻ ካጝ ኣኔ ሹቦጝ፤ ካሄክንሲባ ኮሜንካ ዳቢ እዕጝ፤ ናንዳካ ኦ ኮሜን ኔኒዻ ሃኮሜንካ ውር። ኮሜን ኔኒ ሃዽብ ላወ ላታም ላወ።

Chapter 14

ኦይን ዮሐንስ ጌዮጝ {ማድርእጜ ውር ሺ ዽብ ክየሜ ኦይታም ኦይዳኔ} ¹ከኦይን ጩዋ ሃጌይያ፤ እየዎ፤ ማድር እጝ ዾሬ ኣኔባ ኦካ ጋግካ ጽዮን፤ ጊታይ ኣይኬ እሺዬ ቶኩሼ ኦካ ማሪ ጊዬይ ሮጝ ኔኒዬ ሮካ ሹኔዬ ኣና ውር ሺ ዽብ ክየሜ ኦይታም ኦይድዬ። ²ከፎላ ዾዮክዻ ሃዋይያ ናቅዲ ኬና ሙኔንካ ሙዋዌ ኬና ሙኔን ናቅዲካ ጉጉናቴ፤ ናቅዲ እን ሃዋዬዻ ሃኬካ ሃይነትካ ውር ጊታይ ካትኔጆል ቾንጉጝ።³እንግንዻ ከኦካ ሌሜንካ ኦይንካ ቆቤጃሌኑጝ፣ ከኦካ ዳባን ኣሁራን ጊታይ ሙኔዬ ኣይ እያይኔ ከኦካ ሌሜንካ ውር ጌጵሹጋኔ ኪዋ ይያሪካ ባሪዮ ሃሊ። ከኦካ ጊታይ ኩኪዬ ዳሊ ክያኑጝ ከኦካ ውራን ሺ ዽብ ክየሜ ኦይታም ኦይዳኔ እንቃ ውር ክየምጵንዻ ካኒ ቻሊኬን ይያሪካ ባሪዮ እጝ እርርዬን። ⁴እንግንዻ ሃጊታይ ማር እንግን ኤታጋን ከሃኣጚ ጊያምሺሼኑጝ፤ ሻማ እንግን ኤታጋን ጫንቃልዻዬ፤ ዻዬባ ኦጉዋይ ማድር እጝ ኩዬጆሎጝ ፓይላ፤ ካጋዬ ቶይድካ ባሪዮዬ ማድር እጜ ከኦካ ጫቃንካ ውር ሃጊታይ ኩኪዮጝ። ⁵ከኦካ ቶግ ጊዬይዻ ካኒ ጌይኬን ሾሮ ክየምጵንዻ፤ ጋኔኬን ዻባሞዻ። {ውርካ ኤርጓን ጂያናን}⁶ከኦይን ጩዋ ውርካ ኤርጎ እንቃ ዋርኬ ኦካ ጫቃንካ ፎላዬ ሃጌይያ፤ እሺዻ ናንዳካ ጊታይ ቆቤን ዳሊ ክያኑጝ ናንዳ ዛርሲ፣ ናንዳ ጪኒጌንካ ጋጝ፣ ናንዳ ቶጓኔ ናንዳ ውራን ኔኒዬ ፓይላ ቦው ክያጃ ሹቃ እንካ ሜይሺኔ ቦንካ ቦኔ ጊያ፤ ⁷ከናቅዲ ታቺዻ ሺጝ፣ ሪግሼንባ ባሪዮ፤ ጎቢባዻ፤ ናንዳካ ኦ ሹካ ኮምሺኔን ኔኒ ዬክሻ፤ ይወንባ እን ሙኒ ፎላዬ ዳሊዬ ኛፓሴ ቂያናንዻዬ። v⁸እንቃዻ ውርካ ኤርጎ እንካ ላንሳጝ፣ ሺጜን «ዛርሲ ፓይላ ከማኒትካ ኩጳሞ ካማት ኣላላዬ ባቢሎን ታቺ እጝ ሻሙጝ ቡዳ/ ቡዳዬ ዻዬያ።⁹ውርካ ኤርጎ እንካ ማክንሳዻ ሺጝ እያጜ ዻዬያ እንግን ከናቅዲ ታቺ፤ ውር ክየምጵንዻ ካጝ ይወን ዳቢ እጜ ኦይን ጋሽክዬ ከቡዋዌ፣ ውር ኬና ኣይሼ ኦካ ማሪ ኔኒ ወይ ኦካ ቡዋ ኔኒ ቃንዺ ኣኔያያጝ፣ ¹⁰ፕር እሺዻ ካማር ኦኬ ክየምጵንዻ ሆርሲዬኔ እን ቋቁሼ ኦካ ዞንጶካ ማኒቱጝ ማትባ ኣላላካ ማኒትካ ባሪዮ። ከኦካ ሌሜንካ ውራንካ ኤርጎዬ ከኦካ ሌሜንካ ማድሬ ጋሊዬንባ ጉሁ ክያኒዬ ጱጱቶ ክያኒዬ።¹¹ጩቡይካ ጋሎ ጊዬይዻ ጉዱምሼንባ ዾዮክ ከቦንካ ቦን፤ ጊታይ ይወን ዳቢ እኔ ኦግታይ ጋሽክዬ ከቡዋዌ ወይ ጊታይ ኣይሼ እንግን ኤታጋን ቃንዺካ ሮጝ ኔኑጝ ፓይላ ቦኬን ኡሲ ከሹሼ ምክሬ። ¹²ውርካ ይሁኔን ጊታይ ዻዬ ክያጃካ ባሪዮዬ ናንዳካ ኢየሱስ ጊታይ ኣይ ሹቃዬ ቁዋቅትሽ ከኦኬ ዶንሺዬኑጝ ጊባጅኬ ይዕጝ።¹³ከኦይን ጩዋ ሃዋይያ ናቅዲ ከፎላ ክያኒ ኬና ዋይሼ ኣን ሺጝ እያጜ ቶኳ፣ ካርሲ ከጋኔ ጊታይ ኣይኬ ታቺ እጜ ካኣርሹጝ ጋይ ጫንቃል። መንፈስዻ ሺጝ፣ «ይንጌ፣ ናንዳካጝ ዋድማ ጊዬይ ዻዬ እንግኑጝ ቦባ ኡሲ ከኦካ ዻቾ ጊዬይ» {ዋዳካ ባርጊን}¹⁴ሃጌይያ፤ እየዎ፤ ከኦካ ሌሜን ናኒ ኣና ሉፍ ፎልቼን፤ ከኦካ ሉፍ እንዻ፣ ኡፌ ኣና ኦኬ ኬና ሙኔን ሃንታካ ውር፤ እሺዻ ኣይሼ ሾቦ ኔኒ ክያኒ ጌጳሞካ ወርቄዻዬ ጊያ፤ ከቡዋ ኔኒዻ ጎም ማጭድ ኬና ኣይ ጫሪ። ¹⁵ውርካ ኤርጎ እንቃዻ ቱልኬ ኦካ ቶኦካ ይሁኔኔ ኡፌያ ሉፍ፣ ሹካ ሹጫን ሃዼንዻ ናንዳካጝ ሄክሾጝ፣ ሺጝ ቦው ማጭዴ ሃዽባ፤ ዋዳካ ባርጊንዻ ዬክሻዬ ኡቹካ ከናቅዲ ታቺ። ¹⁶ዬ ውርካ ኤርጎ እን ኡፍ ሉፍ ክያኑጝ ይዕሲሼያ ማጭድ ዳሊ ክያኒ፤ ሃዻ ሹጩካ ዳሊዻ።¹⁷ውርካ ኤርጎ እንቃዻ ቱላ ከኦካ ቶኦካ ይሁኔን እን ኣኔን ፎላ ዾዮኩጝ፤ እሺዻ ኣኔ ማጭድ ጫሪ ኬና ኣኔን እያይ፤ ¹⁸እን ጌጳሞ ኣኔን ጉሁ ክያኑጝ ውርካ ኤርጎ እንቃ ቱልኬ ኦይን ቡሌ ጆሌ ጋላዬ ዋይሼ እን ጎሚ ማጭድ ጫሪ እጝ፣ {ዘለላ ናንዳካጝ} እግሾጝ፣ ቦው ማጭድ ጫሪ እን ኑኑዬ ፑኡሺባ {ዘለልካ ወይን ጊታይ ኣኔን} ዳሊ ክያኒዬ ኡቹካ ከናቅዲ ታቺ።¹⁹ውርካ ኤርጎ እንዻ ይዕሲሼያ ማጭድ ኔኒ ዳሊ ክያኒ፤ ፑኡሺ {ዘለላንካ ወይን ጊታይ ኣኔን} ዳሊ ክያኒዬ ፓቅሼያ ሃምካ ታቺ እዕጝ ሃምካ ቷንዳ እን ቱርጵሼጃሌ ኣላላካ ማኒትካ ባሪዮጝ። ²⁰ወይን እንዻ ከኦካ ከተማ እጝ ሹኑክ ባጝሼያ ኦይን ቱርጵሼጆሌ ኣላላጝ፤ ጌጳሞ ኔኒ ሌይ ሃምካ ኣራሮካ ፓርዳጝ፣ ራጅምቲ ኔኒ ከኪሎ ሚትር ዽብ ጅያን ኒያቡ ቱላ ከኦይን ቱርጵሼጆሌ ኣላላጝ።

Chapter 15

ኦይን ዮሐንስ ጌዮጝ {ውርካ ኤርጓን ሶጳኔ ኦኬ ጋራን ሶጳኔ} ¹እንቃ ሃጌይያ ኦካ ዹዋልሺኔን ኬና ኣይ ታቺዬ ኬናካ ጎሺሺዬ ከፎላ ክያኒ፤ ጊታይካ ቱንሳንዻ ሃጌይያ ውርካ ኤርጎ ሶጳ ጊታኬና ጊሚ ኦኬ ጋራ ሶጳ፤እን ሺጜ ሃካቱንሲዻ ሃናንዳካ እን ማኒትካ ባሪዮ ካሚኒኔ ከእሹጝ።²ሃጌይያ ኦኬ ኬና ሙኔን ብርጩቆካ ኛፓስ ዎርሜን ከጉወ፤ ከኦካ ቋጩርካ ኛፓስ እንዻ ሃጌይያ ጊታይ ባሺ ዳቢ እኔ፣ ጊታይ ባሺ ኦግታይ ሙኔኬ ቡዋዌ ጊታይ ባሺ ጁዋኒቲካ ሮጝ ኔኒዬ ጎሬ፤ እንግንዻ ጎም ቾንጉ እን ባሪዮ ኣዬ እንግኔ፣³ሺጜን እያጜ ጋኔን ይያሪካ ሙሴ እን ኣይ ውርካ ዋድማካ ባሪዮዬ ካማድር እኔ ኪውኔን፤ «ኣምላክ ታቺ እን ኣይ ሹቃካ ፓይላ ዮ፤ ዋድማ ኑኑ ሃኬና ኣይ ታቺዬ ኬናካ ጎሺሺዬ። ቢቱጝካ ቦናን ዮ፤ ጉዋር ኑኑ ሃኬና ኣይ ጫንቃሌ ኣኩሉኬ። ⁴ታቹጝ ዮ፤ እን ማር እን ሪግሺኔኑጝ፣ ሃኒን ማር ሮጝ ኑኑዻ ጎቢዮኑጝ? ሃእንጵን ኣይ ቅዱሴ። ናንዳካጝ ዹዋልሺኔ ዋድማ ጫንቃል እን ኑኑጝ፣ ዛርሲ ፓይላ ፓዬንባ፤ ይወን እንባዻ ኦካ ሌሜን ኑኑ።⁵ከኦይን ጩዋ ሃጌይያ፤ ቶኦካ ይሁኔን እን ኣኔን ፎላ ዾዮኩጝ፣ ይንዻ ባራ እን ኣይካ ማኛሞጝ ቦወ ጊያ፤ ⁶ውርካ ኤርጎ ሶጳን ጊታይ ጎሚ ኦኬ ጋራ ሶጳኑጝ ቱላ ከኦካ ቶኦካ ይሁኔን፤ እንግንዻ ኪም ኣፓላ ጫንቃል እጝ ጋሽክዬ ከጃፍካ ታልባዬ፣ ቁም ቋቁም ጊዬይዻ ከቃልሺካ ወርቄዬ ጊያ።⁷ከኦይን ጩዋ ከኦካ ዳባን ኣሁራን ጊታይ ሙኔዬ ኣይ እያይኑጝ ክየም ከእንካ ኡፑንቴ ቦንካ ቦኑጝ ዞንጶካ ወርቄ ሶጳ ጊታይ ቋቁሼ ከማኒንቲካ ባሪዮጝ ኣያ ውርካ ኤርጓን ሶጳን። ⁸ቶኦካ ይሁኔንዻ ከኦካ ጎቢንታ ባሪዮ፣ ቋቋ ከጩቡይ እን ቱልኬ ኦካ ቁዋቅት ኔኑጝ፤ ውርካ ኤርጎ ሶጳን ጊታይ ሌይ ሃምካ ሹዋጵሾጝ ውር ክየምጵንዻ ካኒ ቻሊኬን ሃምካ ቶኦካ ይሁኔን ሁሉኬን።

Chapter 16

ኦይን ዮሐንስ ጌዮጝ {ዞንጶካ ማኒትካ ባሪዮ ሶጳን} ¹ከኦይን ጩዋ ዋይሼ ውርካ ኤርጓን ሶጳን፣ «ፓይባ፤ እሪቴ ዞንጳንካ ባሪዮ ሶጳን ዳሊ ክያኒ» ናቅዲ ታቺ ኬና ሺጝ እያይ ሃዋይያ ከኦካ ቶኦካ ይሁኔን።²ውርካ ኤርጎ እንካ ሌሜን ኩዬ እሪሼያ ዞንጶ እን ዳሊ ክያኒ፤ ውራን ጊታይ ኣኔ ቃንዺካ ዳቢ እኔ ጊታይ ይወን ኦግታይ ሙኔኬ ቡዋዻጝ ጊዬ ጋራ ኬናካ ጋሊንሺ እንግን ቱልሼያ ኣእንግን።³ውርካ ኤርጎ እንካ ላንሳጝ እሪሼያ ዞንጶ ኛፓስ ክያኒ፤ ኛፓስ እንዻ ማቲያ ኬካ ኒያቡካ ውር ኮኑጝ ኣርሹጝ፤ ኦግታይ ኣኔ ዻቆዬ ኣኔን ኛፓስ ክያኑጝ ፓይላ ኣርሻ።⁴ውርካ ኤርጎ እንካ ማክንሳጝ እሪሼያ ዞንጶ ኦካ ዳራዬ ኦጉዋይካ ቅያኒዬ። ጊታይዻ ማቲያ ኒያቡ። ⁵ከኦይን ጩዋ ከሙዋ ክያኒ ውርካ ኤርጎ እን ኣኔ ጌጳሞጝ ሺጝ እያጌ ሃዋይያ፤ እን ኣኔዬ ባካ እባካ ሌሜኔ ቅዱስ ዮ፤ ናንዳካጝ የኮምሼ እያይኑጝ፣ እን የኣይ ጫንቃል፤ ⁶ናንዳካጝ ሜልሼ ኒያቡካ ውርካ ይሁኔኔ ካውርካ ቶካ ባሪዮጝ፣ ፕር እንዻ እንግን ካማቴ ኒያቡጝ የሻሚያ፤ ይንዻ ሃኬና ሁሉኩሼ እንግኔ።» ⁷ፕርዻ ከኦይንካ ጋላ ቡሌጆሌኑጝ ሃዋይያ ናቅዲ ኬና ሺጝ እያጝ፤ «ይንጌ፤ ኣምላክ ታቺ እን ኣይ ሹቃካ ፓይላ ዮ፤ ኮምሺኔን ኑኑ ሃኬና ኣይ ጫንቃሌ ኣኩሉኬ»⁸ውርካ ኤርጎ እንካ ኦይድሳጝ ይጽሼያ ዞንጶ ሹሽ ክያኒ፤ ሹሽዻ ካኡሼ ውር ከጉውጝ ጋያ እሺ ቁዋቅቲ። ⁹እንግንዻ ጋትያ ከሼሊምኔንካ ሹሽ ኬና ኣይ ታቺ፤ ከኦካ ኦኬ ጋራ ጊታጝዻ ካጝ ኣኔ ጌጳሞዻጝ ይራ ሮጝካ ባሪዮ ዬ ካኒ ሁሉኬን ይሁኔን፤ ካኒ ጎቢኬንዻ።¹⁰ውርካ ኤርጎ እንካ ዶጝሳጝ እሪሼያ ዞንጶ ኦካ ዳቢ እን ኣኔን ኦካ ቆቤኑጝ፤ መንግስትካ ዳቢ እንዻ ማቲያ ዱሙጉ፤ ውርዻ ከእን ናሹጝኬ ጋሎ ጊዬዩጝ ጋኔን ካት ጊዬይ እንጫጪኔን፤ ¹¹ፕርዻ ከእን ናሹጝኬ ጋሎ ጊዬይዬ ከጊዬ ጊዬዩጝ ይራ ኣምላካ ፎላ ዬ ካኒ ሻውኬን ይሁኔን።¹²ውርካ ኤርጎ እንካ ላይሳዻ ዞንጶ ኦካ ዳራ ታቺ እንካ ኤፍራጥስ፤ ካቡልሼ ቢታን ጊታይካ ፓዬንኬ ታጝ ሹሽ ቱሌ ጉዋሩጝ ሙዋካ ዳራ እን ፄዽያ። ¹³ከኦይን ጩዋ ከኦካ ቶካ ዴውን እኔ፣ ከኦካ ቶካ ዳቢ እኔ ከኦካ ቶካ ውርካ ቶግካ ባሪዮ እንካ ሶጵሳዬ ኦኬ ጋራ ጅያን ጊታኬና ሙኔን ቋንጁ ቱሌ ሃጌይያ። ¹⁴እንግንዻ ሃመንፈስካ ቤሮ ጊታይ ኣሽክዬን ኦኮጝ፤ ከሹካ ኣምላክ እን እባጅ ኦኬ ፓይላጝ ከፓር እንካ ባሎጝ ካፑኡሺዬ እንግኑጝ ፓይሼባ ሃምካ ቢታንካ ዳሉዑጝ ፓይላ።¹⁵«እየዎ፤ ሃኩንባ ኬጓርጉ፤ ካማር ቡርዱንቆ ኣዬኔ ካማር ሹሙ ኔኒ ጌዬኔ ውር እን ጬዬኔ ቶይ ኣፓላ ኔኑጝ ሃጫንቃል።» ¹⁶እንግንዻ ፑኡሺሼያ ቢታን ኦካ ራቅ እን ከቶካ ውርካ ዕብራይስጥ ሺጜ አርማጌዶን።¹⁷ውርካ ኤርጎ እንካ ሶጵሳጝ ይጽሼያ ዞንጶ ፑጉ ክያኒ፤ ናቅዲ ኬና ሺጝ ኦካ ቆቤን እን ኣኔን ቶኦካ ይሁኔን ክያኑጝ «ሙኔና፤ ዋዬና። ¹⁸ከኦይን ጩዋ ማቲያ ማኬንካ ጎት፣ ማቲያ ዋይኔንካ ናቅዲ፣ ማቲያ ኤርጊዬንካ ጉጉናቴ ሁጃሁጅኔካ ዳሊ ታቺዬ፤ ውር ካርሲኬ ኦባ ሙኔ ዳሊ ክያኒዬ ሁጃሁጅኔን ታቺካ ዳሊ ኬና ኣይ እያይ ካኒ ጌይኬን፤ ሁጃሁጅኔን ኔኒዻ ሃኬና ካሎን ኣይ ታቺ። ¹⁹ካሺያ ከተማ እንካ ፎላጝ ክያጝ ጅያን፤ ከተማካ ዛርሲዻ ኮሲሜና፤ ባሪዮዻ ጶቅስያ ባቢሎን እን ኣይ ታቹጝ፤ ኣያ እሺ ኣላላ እን ቋቅ ከማኒት ቁዋቃጝ።²⁰ጎልዹ ፓይላ ጉካ፤ ጋጋንዻ ካኒ ቻሊኬን ጌይኔን። ²¹ሄክንሺያያጝ እንግን ክየም ክየም ኬናካ ኣይ ኪሎ ግራም ቾኑጝ ሙኒሙኔንካ ጪራቲ ኬና ኣይ ታታቺ ፓቅሼና ውር ከፎላ ዾዮክ፤ ኦኬ ጋራ ጊታይዻ ናንዳካጝ ካሎን ኣዬ ጋራጝ፣ ውርን ከእን ናሹጝኬ ጋራ ኣዬንካ ሙኒሙኔንካ ጪራቱጝ ይራ ባሪዮ።

Chapter 17

ኦይን ዮሐንስ ጌዮጝ {ኚያጝ እን ኡፌ ዳቢ ዾዮኩጝ} ¹ከኦካ ውርካ ኤርጎ ሶጳን ጊታይ ጎሚ ዞንጶ ሶጳጝ ክየም ኩኔ ዋይሼ ኣን እያጝ፤ «ኩዋባ፤ ሃዹዋልሼባ እን ኮምሼንካ ኩጳሞ ታቺ እን ኡፌን ኦካ ሙዋን ጁዋናን ክያኑጝ። ²ቢታንካ ዳሊዻ ጋሽክያ ከእሺ ኩጳሞ፤ ውር ጊታይ ቆቤን ዳሊ ክያኒዻ ከኦካ ኩጳሞ ኣሽክዬ ጆሌን ኔኒ ጮያ ከኣላላ።³ከኦይን ጩዋ ውርካ ኤርጎ እን ቦሼያ ኣን ከመንፈስ እያጝካ ቦናጝ፤ ከኦይን ኚያጝ ክየም ኡፌ ዳቢ ጫጩጉ ኬና ቋቁሼ ከሮጝካ ይሪኔኔ፣ ኬና ኣኔ ሹቦ ሶጳዬ ሃጌይያ። ⁴ኚያጝ እንዻ ኩላሌን ኣፓላ ሹቃ ኬና ኣይ ጫጩጉዬ ጊያ፤ ፕርዻ ሻምሼ ሩዋ ኔኒ ክያኒ ወርቄዬ፣ ባይ ጊታይ ጎቢዬዬ ኦግታይ ኣይ ሹቃሹቃዬ ጊያ፤ ከኦካ ቡዋ ኔኒ ጎም ዞንጶ ጋራካ ኩጳሞ ኬናካ ምኒሺሽ ውሬ ጊያ። ⁵ከኦካ ማሪ ኔኒዻ ቶኩሼ ሮጝካ ድኬን ኬና ሺጝ እያጝ፤ ጁዋኔካ ባቢሎን ታቺ እኔ፣ ካጊታይ ኣሽኪኔጆል ኩጳሞዬ ኦኬ ጋራ ጊታይካ ዳሊዬ።⁶ኚያጝ እንዻ ጮይኬ ኒያቡካ ውር ጊታይካ ይሁኔኔ ከኒያቡካ ማኚካ ኢየሱሴ ሃጌይያ። ከሺ እን ሃጌዬዻ ሃጎሺያ እሺ ካሎን። ⁷ከኦይን ጩዋ ውርካ ኤርጎ እን ዋይሼ ኣን እያጝ፤ ሃናንዳካኦ የጎሺዮጝ? ሃሜይሼ እንባ ኦካ ድኬንካ ኚያጝ እጜ፣ ዳቢ እን እሺ ኡፌዬ፣ ፕርዻ ዳቢ እን ኣኔ ሹቦ ሶጳዬ ሼይህ ታጵዬ።⁸ዳቢ እን ሃጌዬዻ እባ ከሌሜንዻ ኣኔባ፤ ዬ ጋን ኣኔኬን፤ ከታካ ሁርዻ ቱልባ ከኦካ ይጊን እን ኣይ ቱሎጝ፤ ኩይሼባ ሃምካ ካዮዻ፤ ካርሲኬ ኦባ ሙኔ ፔኔ ውር ጊታይ ቶኩሼ ሮጝ ጊዬይ ከኦካ ወርቀትካ ዻቆዬ ማር ጌይኔን ጊታይ ቆቤን ዳሊ ክያኑጝ እባ ከሌሜንዻ ዳቢ እን ኣኔባ፣ ዬ ጋን እን ማር ኣኔኑጝ፣ ጌያ እንካ ኩዋው ከታካ ሁርዻያጝ ጎሺባ።⁹ውር እን ኣኔ ፓካልማሞ እንዻ ኣንሺሽባ ሹቦ። ሹባን ሶጳን ጊታይ ሃጋጋን ሶጳን ጊታይ ኚያጝ እን ካኡፎጝ፤ ¹⁰ፕር እንግንዻ ሃቢታን ሶጳን ጊታይ። ቾናን ቡዳ፤ ክየም ኣኔባ፤ ፕር ኑዋ ካኒ ኩንኬን፤ ዬ ኩናያጝ ኡፑኖጝ ካሁሉኩሼ እሹጝ ሃካ ሹ ጩዋማ።¹¹ዳቢ ባካ እባ ኣኔዬ እንካ ጋን ማር ኣኔኔ ሃቢቲ እንካ ሎንካይሳጝ፤ እሺዻ ከኦካ ኣዬ ሶጳን ኣይኒን ክየሙጝ ኩይሼባ ሃምካ ካዮጝ።¹²ሼይህ ታጳን ጊታይ ሃጌዮጝ፤ ሃባታን ታጳን ጊታይ ካኒ ማር ጌጳሞ ጌዬኑጝ፤ ኣይባዬ ካጌዬኬ ዳቢ እጝ ጌጳሞካ ሰዓት ክየሙጝ ጌይባ ጌጳሞ። ¹³ጋኔ ቃቦ ኬና ኣይ ክየምዻ፤ ጋይባ ዳቢ እጝ ቁዋቅት ጊዬይዬ ጌጳሞ ጊዬይዬ፤ ¹⁴እንግንዻ ባሌንባ ከማድር እጝ፤ ዬ ማድር እጝ ባሺ እንግንባ፤ ናንዳካ ኦ እሺ ሃታቺካ ታታቻኔ ቢቲካ ቢታኔ፤ ጊታይ ኣይኬ እሺዬ ሺዎጝ፣ ጊታይ ጊድዬዬ ጊታይ ኣምዽዳዬ ባሺሜንባ ከጋጝ።¹⁵ውርካ ኤርጎ እንዻ ዋይሼ ኣን እያጝ፤ ሙዋን ጊታይ ኚያጝ እን ኣሽኪኔጆል ኩጳሞ ኡፌዬ የጌዮጝ፥ ሃውሬ፣ ውር ጁዋኑዬ፣ ዛርሲዬ ቶጓኔ።¹⁶ዳቢ እጜ ሼያን ታጳን ጊታይ የጌዬዬ ፓቅባ ኚያጝ እን ኣሽኪኔጆል ኩጳሞጝ፤ ኦቼባ እሺ ማም እያይኔ ቡንዱርቆዬ። ቃውባ ኣሩጝ ኔኒዻ፤ ኡዱባ ከጉዻ። ¹⁷ሌይ ሃም ክያጃካ ባሪዮ ካሙኒኖጝ ካሹዋጴ ቃቦ ጊዬዩጝ፣ ፕርዻ ካቱምዬኬ ቃቦ ክየሜ ካጋዬ ጌጳሞ ጊዬይ ዳቢ እኑጝ ኣጁጝ ቃቦ ይጝ ሻን ጊዬይ ክያኑጝ ሃባሪዮዬ።¹⁸ኚያጝ እን የጌዮጝ ሃከተማ ታቺ እጝ ካማትሼ ቢታንካ ዳሉጝ ቢቱጝ።

Chapter 18

ኦይን ዮሐንስ ጌዮጝ {ቡዴንካ ባቢሎን} ¹ከኦይን ጩዋ ውርካ ኤርጎ ኬና ኣኔ ጌጳሞ ታቺ ጎብኬ ፎላ ዾዮኬ ሃጌይያ፤ ከእን ናሹጝኬ ካርቡ ቶኬንካ ጎቢንታ ኔኒዻ ዳሊ ሼሽክያ፤ ²እንግንዻ ከናቅዲ ኬና ኣይ ታቺ ሺጝ እያጜ ጉቹካ፤ «ባቢሎን ታቺ እን ቡዳ/ ቡዳ/ ኦካ ቆቤንካ ቤሮ፣ መንፈስካ ኦኬ ጋራ ጊታይ ፓይላ ማቲያ ኦካ ጊድምሺኔን፣ ኩባር ጊታይ ኣይ ጋራዬ ኣይካ ሙኒሺኔኔ ፓይላ ማቲያ ቶኦ። ³ዛርሲ ፓይላ ማታ ኣላላካ ማኒትካ ኚያጝ እን ኣሽክዬኔጆል ኩጳሞጝ፤ ቢታን ጊታይካ ዳሊዻ ኣሽኪያ ከእሺ ኩጳሞ፤ ናጋዳንካ ዳሊዻ ከእን ናሹጝኬ ቁዋቅት ጁዋኑካ ኣግንታ ኔኑጝ ሳጊያ።⁴ፕር እንቃ ሃዋይያ ከፎላ ዾዮክ ናቅዲ ኬና ሺጝ እያጝ፤ «ዛርሲ ናኒ ዮ፤ ከማርቴ ከሴሶ ኔኒ ማቲዬኑጝ፣ ከማርቴ ከኦካ ኦኬ ጋራ ኔኒዻ ካሺምኔኑጝ ቱልባ ከኦኔኒ፤ ⁵ሴሶ ኔኒ ጎርትሜኔ ዬክሻ ፎላ ክያኒ፤ ባሪዮዻ ጶቅሲያ ኚያጝ እንካ ሴሶጝ። ⁶ከእያይ ጋዬ እየው ዋሽቴ እሺባ ብድራን ኔኒ፤ ሌምቴዬ ካሺቴ እሺባ ኦግታይ ኣሽክዬዻ፤ ከኦካ ዞንጶ እን ኔኒ ሌምቴዬ ዋሽቴ እሺባ።⁷ከእያይ ኣዬ እሺ ኤምኑ ጎብንታዬ ኣግንታዬ፣ ዾቅሼያ እሺ ጋሎዬ ሞይካዾዬ፤ ኬሸን ኔኒዻ ሺጜን እያጜ ካዬንባ። ⁸ዬ ኦኬ ጋራን ኩንሼ እሺባ ከሹ ክየም፤ ማቲሼባ እሺ ኣርሼን፣ ሞይካዾዬ ካሼ፤ እንካ ኮምሾጝ ናንዳካጝ ባሪዮ ታቺ እን ኣዬ ቁዋቃጝ፣ ኡዱባ እሺ ከጉ።⁹ቢታንካ ዳሊ ጊታይ ኣሽክዬን ከእሺ ኩጳሞዬ ቆቤንኬ ኣግንታጝ፣ ጉዱብ እሺዬ ጊያ ጩቡይ እን ቶኬ ኦኔኒያጝ ጎቆርባ ናንዳካ እሺ፤ ሞይካዽባዻ። ¹⁰ከጋሎ ኔኒዻ ሪግሺኔን ጎር ዹኬ ሺጝባ እያጝ፤ «እን ከተማ ታቹጝ ሃይ/ ሃይ/» እን ባቢሎን ከተማ ቁዋቃ እጝ፣ ኮምሺኔን ኑኑ ኩና ከሰዓት ክየም።»¹¹ ኣንቲቲ ጊዬይዻ ካርሲኬ ጋኔ ውር ኬናካ ኡዋሩጝ ናንዳካጝ ሜሬ ኣኔኑጝ፣ ነጋዳካ ዳሉጝዻ ጎቆሬንባ ናንዳካ እሺዻ፤ ሞይካዽባዻ፤ ¹²ኣንቲቲ ጊታይዻ፥ ሃወርቄ፣ ሃቢሬ፣ ሃባይ ጊታይ ጎቢዮጝ፣ ሃኦግታይ ኣይ ሹቃሹቃጝ፣ ሃኣፓላ ዽታኬ ኬና ጋሽክዬ ከጃፍካ ታልባ፣ ሃኣፓላ ኬና ኣይ ሹቃ፣ ሃኣፓላ ኬና ኣይ ሐር፣ ሃኣፓላ ኬና ኣይ ጫጩጉ፣ ሻሪ ጊታይ ኣኔ ካይህ ሹቃጝ ፓይላ፣ ኦግታይ ጋሽክዬ ከኒጊካ ኑዋር፣ ኦግታይ ጋሽክዬ ከሻሪ ጊታይ ኣይ ቁዋቃጝ፣ ከቢሬዬ ከኣኒቲቲ ጊታይ ጋሽክዬ ከኮይሶዬ ከእብነ በረዴ ፓይላ፣ ¹³{ሃቀረፌዬ፣ ቅመሜ፣ ከርቤኔ፣ ቅባቴ፣ ቁኛዬ፣ ኣላላዬ፣ ዋቃትካ ወይራዬ፣ ዽል ኬና ሮዬዬ፣ ሱንድዬ፣ ቢወ፣ ማድሬ፣ ፋርዳዬ፣ ፓርዳ ጊታይ ናሬ ጆሌ ውሬ፣ ፕርዻ ሃውር ጊታይካ ዋድማዬ ናፒሲካ ውሬ።}¹⁴እንግንዻ ሺጜን ካርቡካ ሻሪ ጊታይ የኣርግንዽዮጝ ዹካትሻ ከኦኑኑ፤ ሳጊዬን ኑኑዬ ጎቢንታ ኑኑዬ ፓይላ ካህያ፤ ዋኬ ኩንኬን እንቃ»¹⁵ከኦግታይ ኡዋሩጝሼን ነጋዳን ጊታይ ሆድንዽ ከእሹጝ ሪግሼን ጋሎ ኔኒዬ ጎርባ ዹክ፤ እንግንዻ ጎቆሬንባ፤ ሞይካዽባዻ፤ ¹⁶ሻም ናቅዲ ጊዬይ ዼግዻዬ ሺጝባ እያጝ፤ «ጃፍካ ታልባ እን ኣይ ዽታኮጝ፣ እን ኪሚ ኣፓላ ሹቃ እን ኣይ ጫጩጉጝ፣ እን ሻምሼ እሺ ኤምኑ ወርቄዬ፣ ባይ ጊታይ ጎቢዬዬ ኦግታይ ኣይ ሹቃሹቃዬ፣ ከተማ ታቺ እን ሃይ/ ሃይ/ ¹⁷ሆድማሞ እን ፓይላ ካህያ ከክያጝካ ሰዓት ክየም። «ውር ታታቻንካ ጋጊ ፓይላ፣ ውር ጊታይ ቁዋሌን ከጋጉጝ ፓይላ፣ ውር ጊታይ ቁዋሌ ጆል ጋጊዬ ውር ጊታይ ቆቤን ኛፓስ ክያኒዬ ፓይላ ጎርባ ዹክ።¹⁸ጉዱብ እሺዬ ጌያ ጩቡይ እን ቱሌኬ ኦኔኒያጝ፣ ሺጜን ከተማ ታቺ ኬና ዊ ይጝ ጌይኬ ኦኔ ጉቹካ። ¹⁹ጉትሼን እንግን ኤታጋን ቡቡኒዬ ጎቆሬንዻዬ ሞይካዽዻዬ ሺጜን እያጜ ጉቹካ፤ «ውር ጊታይ ጋጊዬ ኣኔን ኛፓስ ክያኑጝ ፓይላ፣ ጊታይ ሳጎኬ ሆድማሞ ኔኑጝ፣ ናንዳካ ከተማ ታቺ እን ሃይ/ ሃይ/ ካህያ ከሰዓት ክየም። ²⁰ፎላ ዮ፤ ዋዝንዻባ ከእሺ፤ ውር ጊታይካ ይሁኔኔ፣ ሐዋርያታኔ ውር ጊታይካ ቶካ ባሪዮዬ ዋዝንዽባ፤ ናንዳካ ኦይን ሻምሼ እየው ባሪዮ ኮምሼያ እሺዬ።²¹ከኦይን ጩዋ ውርካ ኤርጎ ቁዋቃ ክየም፣ ቲት ባይ ታቺ ክየም ኬና ሙኔን ማዶካ ባዬ ፓቅሼያ ኛፓስ ክያኒ፤ ሺጝ እያጝዻ፤ «ከተማ ታቺ እንካ ባቢሎኑጝ፣ ባካ ከቁዋቅት ታቺ ኬና ኣኔን እያጝ፤ ዋኬ ጌዬንኬንዻ። ²²ናቅዲካ ውራን ጊታይ ካቴን ቾንጉዬ ካውር ጊታይ ባጜኔ ጆል ይያሪዬ፣ ናቅዲካ ውራን ጊታይ ትብዬን ቱሉንጎቴ ጊታይ ትብዬን ሙራዬ፣ እንቃ ዋይኬን ከኦኑኑ፤ ውራን ፓካላ ጊታይ ኣሽክዬን ዋድማካ ቡዋጝ፣ እንቃ ጌይኬን ከኦኑኑ፤ ናቅዲካ ባይዻ፣ እንቃ ዋይኬን ከኦኑኑ።²³ላሉጜንካ ፓኖስዻ፣ እንቃ ላሉጝኬን ከኦኑኑ፤ ናንቅዲካ ኡማዬ ካኡታ እኔ፣ እንቃ ዋይኬን ከኦኑኑ፤ ነጋዳን ኑኑዻ እባ ጋይ ውር ታታቺካ ፌን፤ ከኣስማት ኑኑዻ ጊያ ምሺሻ ዛርሲ ፓይላ። ²⁴ከኦኔኒዻ ጌያ ኒያቡካ ውርካ ቶካ ባሪዮዬ ጊታይካ ይሁኔኔ፣ ጊታይ ኒሼ ዳሊ ክያኒዻጝ ፓይላ።

Chapter 19

ኦይን ዮሐንስ ጌዮጝ ሃሌ ሉያ ¹ከኦይን ጩዋ ሃዋይያ ናቅዲ ታቺ ኬና ሙኔን ናቅዲካ ውር ጁዋኑ ከፎላ ክያኒ ሺጝ እያጜ፤ ሃሌ ሉያ/ ባይሺኔን፣ ጎቢንታዬ ቁዋቅትዬ ሃካ ኣምላክ ጉዋዩ፤ ²ኮምሺኔን ኔኒዻ ሃኣኩሉኬ ጫንቃሌ፤ እን ጊያምሺሼ ከኦካ ዳሊካ ኩጳሞጝ፣ ኮምሼያ እን ኣሽክዬን ኩጳሞ ታቹጝ፤ ቦዋ ናንዳካ ኒያቡካ ውርካ ዋድማን ኔኒዻ።³ፕርዻ ሺጝ እያጝ፤ ሃሌ ሉያ/ ጩቡይ ቱልባ ከኦኔኒ ከቦንካ ቦን። ⁴ውር ጌጵሹጋን ላማታም ኦይዳኔ ዳቢ ጊታይ ሙኔ ኣይ እያይኔ ኣኔን ኦይካ ቆቤኑጝ ኮምፓርሲዬ ይወና ኣምላክ፤ ሺጜን እያጝዻ፤ «ኣሜን፣ ሃሌ ሉያ/»⁵ከኦይን ጩዋ ናቅዲ ኬና ሺጝ እያጝ ዋዬና ከፎላ ክያኒ፤ «እየው ውርካ ዋድማን ፓይላ፣ ጊታይ ሪግሼን እሹጝ፣ ሃይሻይሻኔ ታታቻኔ፣ ጎሺባ ኣምላክ ጉዋዩ/»⁶ፕርዻ ናቅዲ ኬና ሙኔንካ ዛርሲ ጁዋኑ፣ ኬና ሙኔን ኮሺዬንካ ሙዋካ ሮሙ ኬና ዉቢ፣ ናቅዲ ኬና ሙኔንካ ጉጉናትዻ ሺጝ እያጜ ሃዋይያ፤ ሃሌ ሉያ/ ኣምላክ ታቺ እን ጉዋዩ ኣይ ሹቃካ ፓይላጝ ቢታዽያዬ።⁷ናንዳካጝ ዴሞጾቃካ ማድር እጝ ሄክሾጝ፣ ኡታ ኔኒዻ ናንዳካጝ ኡፌ ሼኪሙጝ፣ ካኣይሼ ኡዋባ ባሺ፤ ካዋዝንዽባዻ፤ ካጎቢባዻ። ⁸ካኪሜ ኣፓላ ኬናካ ቶክ ካርቡዬ ኬና ኣይ ጫንቃሉጝ፣ ጋያ እሺ ኣፓላ ዽታኬ ኬና ጋሽክዬ ከጃፍካ ታልባ። ኣፓላ ዽታኬ እን ጋሽክዬ ከጃፍካ ታልባጝ ሃዋድማ ጫንቃል እንካ ውርካ ይሁኔኑጝ።⁹ውርካ ኤርጎ እንዻ ዋይሼ ኣን፣ ሺጝ ጊታይ ሺውሼ ሃምካ ዴሞጾቃካ ማድር እኑጝ ጋይ ጫንቃሌ ቶኳ፤ ፕርዻ ዋይሼ ኣን ጊታጝ ሃክያጃ ኣኩሉክ ጊታይካ ባሪዮጝ። ¹⁰ኣንዻ ሃቡድያ ኦካ ጃፍ ኔኒ ይሁኔን፤ ዬ እሺ ዋይሼ ኣን፣ «ኦይድባ/ ኦይ ይጝ ሻሜን/ ኣንዻ ከእኔ ከጪኒጌን ጊታይ ኑኑ ጎሚ ማኝ ኣዬንካ ኢየሱሴ ሃኣይ ውርካ ዋድማ፤ ይሁንቴ ባሪዮ፤ ማኛሞካ ኢየሱስ ሃመንፈስካ ሃሳዋ ሃሳወን ዋይሼ ኣን እያይ። {እን ኡፌ ፓርዳ ፎልቼኑጝ}¹¹ከኦይን ጩዋ ፎላ ቦወኔ ሃጌይያ፤ እየዎ ኣኔ ፓርዳ ፎልቼን ክየም፤ «ኡፌ ኣና እን ሺጜ ሹቃዬ ኣይካ ኣኩሉኩጝ፤ እሺዻ ኮምሼባ ከጫንቃል፤ ባሌንባዻ። ¹²ካርቧን ኔኒዻ ዊ ኬካ ላሉጜንካ ጉሁ፤ ኦካ ሹቦ ኔኒዻ ኣና ዴውን ጁዋኑ፤ ከእሺ እንቃ ሮጝ ኬና ውር ክየምጵንዻ ካማሬ እባጄን ቶኩሼያ ሩዋ ኔኒ ክያኒ። ¹³እሺ ኪማ ኣፓላ ኬና ሻሊኔ ኒያቡዬ፤ ሮጝ ኔኒዻ ሃክያጃካ ባሪዮ።¹⁴ፓጻናንካ ፎላዻ ኪም ኣፓላ ዽታኬ ኬና ኣይ ፎልቼኔ፣ ኬና ኣይ ጫንቃሌ ኬና ጋሽክዬ ከጃፍካ ታልባ፣ ቆቤ ፓርዳ ጊታኬና ኣይ ፎልቼኔ ጋኔን እሺ ዻዬን። ¹⁵ኤቤል ጫሪ ኬናካ ኒቄ ዛርሲ ቱላ ከኦካ ቶግ ኔኒ፤ ሻምሼባ እንግንዻ ከሴጋካ ኮይሶ ሃሚን ኔኑጝ።» እሺዻ ባሪዮ እን ኣይ ሹቃካ ፓይላጝ ባጝባ ኦይን ኣይ ቁዋቃካ ኣላላ ቱርጵሼን። ¹⁶ቶኩሼያ ኦካ ኣፓላ ኔኒዬ ኦካ ዱር ኔኒዬ ሮጝ ኬና ሺጝ እያጝ፤ «ቢቲካ ቢታኔ ታቺካ ታታቻኔ።»¹⁷ከኦይን ጩዋ ውርካ ኤርጎ ክየም ዾር ኦካ ሹሼ ሃጌይያ፤ እሺዻ ከኦካ ጫቃንካ ኩባር ጊታይ ዋሬን ፎላ ክያኑጝ ፓይላ ሺጝ እያጜ ኡቹካ ከናቅዲ ታቺ፤ «ፓዬንባ፤ ፑጪባ ሃምካ ምሻካ ቃይ ታቺ እንካ ባሪዮጝ፤ ¹⁸ከፑጪቴዻጝ ከቃው ኣሩጝካ ቢታኔ፣ ከቃው ኣሩጝካ ውር ጊታይ ጫጭንጬጆል ፓሬ፣ ከቃው ኣሩጝካ ውር ጊታይ ኣይ ቁዋቃዬ፣ ከቃው ኣሩጝካ ኡኩሊዬ ኣሩጝካ ውር ጊታይካ ኡኩሊዬ፣ ፕርዻ ከቃውቴ ኣሩጝካ ውር ፓይላጝ፣ ይንዻ ከቃውቴ ኣሩጝካ ታታቻኔ ካውር ጊታይካ ዋድማጝ፣ ከቃውቴ ኣሩጝካ ሃይሻይሻኔ ካታታቻኔ ጊያ።»¹⁹ከኦይን ጩዋ ዳቢ እን፣ ቢታንካ ዳሉጝ ፑጪኬ ፓፃኗን ጊዬይዬ ሺጝኬ ፓፃኗን ጊታይ ቆቢ ኡኩሊ ክያኒ ባሊኔን ሃጌይያ። ²⁰ኣይባዬ ጎማ ዳቢ እዕጝ፤ ውርካ ቶካ ባሪዮ ባካ ሌሜን ዹዋልሺኔጆል ኦኬዬ ኣይካ ሾሮዻ ጎማ ከጋጝ። ከዹዋልሺኔን ጊታይዻ ውራን ጊታይ ናሺዬ ጊታይ ይወን ኦግታይ ጋሽክዬ ከቡዋዌ ጊያምሺሻ። ፓይላ ከኦይን ቆቤኬ ዻቆጝ ፓቅሼያ እንግን ሃምካ ጉሁ እንካ ኛፓስ ላሉጜን።²¹ፕርዻ ኒሻ ጊታይ ሺዺዻ ከኤቤል እን ቱልኬ ኦካ ቶካ እን ኡፒ ፓርዳ ክያኑጝ፤ ኩባር ፓይላዻ ቃው ኣሩጝ ጊዬዬ ናዓሻ።

Chapter 20

ኦይን ዮሐንስ ጌዮጝ {መንግስት እንካ ቦን ሺ} ¹ውርካ ኤርጎ እን ጎሚ ቁሉፍ እንካ ቦው ኦይን ኣይ ቱሌዬ ጎሚ ሳንሳላ ታቺ እኔ ጎብኬ ፎላ ክያኒዬ ሃጌይያ። ²እሺዻ ጎም ቻች ባካሌሜኔ፣ ዴውኔ፣ እንዻ ሃዲያብሎስ ወይ እጁጜ ቁማ ቦን ሺ። ³ሌይ ሃምካ ሹዋጴ ቦ ሺዻጝ ካርሲኬ ኦይኔ ካማሬ ዛርሲ ጊያምሺሼኑጝ ፓቅሼያ ሃም ኣይ ቱሎጝ፤ ሃጌያዻ፤ ካትሼያ ኦይ እሺ ኣኔዻ ከማህትም። ከኦይን ጩዋ ካቡሌኬ ሹ ጩዋማጝ ሁሉኩሼባ።⁴ከኦይን ጩዋ ሃጌይያ ኦይንካ ቆቤጃሌኑጝ፤ ከኦይንካ ቆቤጃሌንዻ ሃጌይያ ውር ጊታይ ጋዬ ጌጳሞካ ውር ኮምሼጃሌን ቆቤዬ፤ ፕርዻ ናንዳካ ማኝካ ኢየሱሴ ናንዳካ ክያጃካ ባሪዮዬ ሃጌይያ ናፒሲካ ውር ጊታይ ኒቄኬ ኤቤሉጝ። እንግንዻ ካኒ ይወንካ ዳቢ እን ወይ ካኒ ይወንኬን ኦግታይ እሺ ኣሽክዬ ከቡዋጝ፤ ካኒ ሻምሼኬን ኦካ ማሪ ጊዬይ ወይ ኦካ ቡዋ ጊዬይ ቃንዺካ ኦካ ዹዋልሺኔንካ ዳቢ እዕጝ፤ እንግንዻ ናሹጝኬ ኦጉዋይ ጋርሼዬ ቢታዽያ ከክርስቶስ ቦን ሺ።⁵ዬ ውር ጊታይ ኣርሺዬ ሺዺ ሌይ ሃም ቦን ሺ እን ካጅክኖጝ ካኒ ናሹጝኬን፤ ይንዻ ሃናሹጜን እንካ ሌሜኑጝ። ⁶ውር ጊታይ ጌይ ናሹጜን እንካ ሌሙኑጝ ጋይ ውርካ ይሁኔኔ ጊታኬና ኣይ ጫንቃሌ። ኣርሼን እንካ ላንሳጝ ኣኔኬን ጌጳሞ ኦግዬይ፤ ኣይባዬ ማቲባ ውርካ ዋድማካ ባሪዮዬ ካክርስቶሴ፤ ቢታዽባ ከእሺዻ ቦን ሺ። {ዕጣካ እጁጝ እን ኣይካ ቱንሱጝ}⁷ቦን እን ኣይ ሺ ጃኬናያጝ ቡልባ እጁጝ ከኦካ ቁሜኔን፤ ⁸ዛርሳን ካዳሊ ጊታይ ኣይኬ ዳሊ ሊኩጝ፥ ጊያምሺሽ ውር ጊታይካ ፌኔ ናሹጝጋ እንግን ሃምካ ፓር ይዕሲሼን፤ ጁዋንቲ ጊዬይዻ ሃኬካ ይያጪ ጊታይ ኣኔን ኦካ ላቅካ ኛፓሱጝ⁹እንግንዻ ቱልሼ ሃምካ ዳሊ ፓይላዬ ሻዋ ሃምካ ከተማካ ውር ጊታይካ ይሁኔኔ ሃምካ ከተማ እን ናሺዬያጝ፤ ኣይባዬ ጉሁ ጎቤን ከፎላ ዾዮኬ ቃዋ እንግን። ¹⁰ዲያብሎስ እን ጊያምሺሽ እንግንዻ፣ ዳቢ እኔ ውርካ ቶካ ባሪዮ እንካ ሾሮዻዬ ፓቅሼያ ሃምካ ጉሁ እንካ ኛፓስ ላሉጜን፤ እንግንዻ ጋሊዬንባ ከሹሼ ምክሬ ከቦንካ ቦኔ። {ኮምሼያ ውር ጊታይ ኣርሹጝ}¹¹ከኦይን ጩዋ ሃጌይያ ኦካ ቆቤን ኬና ኣይ ፎልቼኔ ጊታይ ቆቤ እኔን ኦይኔ፤ ዳሊዬ ፎላዬ ጉካ ከኦካ ሌሜን ጊዬይ፤ ካኒ ጌይኬን ራቅካ ቆቤንዻ። ¹²ጊታይ ኣርሺዻ ታታቻኔ ሃይሻይሻኔ ጎር ኦካ ሌሜንካ ኦይንካ ቆቤጃሌኔ ሃጌይያ፤ ወርቀትዻ ይያሼና። ወርቀት እንቃ እሺዻ፤ ወርቀት ኬና ኣይካ ዻቆ ይያሼና፤ ጊታይ ኣርሺዻ ከእያይ ቶኩሼ ወርቀት ክያኒዬ ጌዬኑጝ ኮምሼያ እንግን ከእያይካ ዋድማ ጊዬዩጝ¹³ኛፓስዻ ኣዬና ጊታይ ኣርሼ ኣኔን ቱዎጝ፤ ኣርሼኔ ሲኦሌ ኣዬና ጊታይ ኣርሺዬ ኣኔን ኦግዬይ ቱዎጝ፤ ኮምሼያ እንግን ክየም ክየም ከእያይ ጋሽክዮጝ። ¹⁴ከኦይን ጩዋ ጊታይ ኣርሺዬ ኣኔን ሲኦል ክያኒዬ ፓቅሼያ ሃምካ ጉካ ኛፓሱጝ፤ ጉሁ እንካ ኛፓሱጝ ሃኣርሼን እንካ ላንሳጝ። ¹⁵ጊታይ ማሬ ሮጝ ጊዬይ ኦካ ወርቀትካ ዻቆዬ ማር ጌይኔን ፓይላ ፓቅሼያ ሃምካ ጉካ ኛፓሱጝ።

Chapter 21

ኦይን ዮሐንስ ጌዮጝ {ኢየሩሳሌም እን ኣይ ሃሉጝ} ¹ከኦይን ጩዋ ሃጌይያ ፎላ ሃሊዬ ዳሊ ሃሊዬ፤ ፎላ ባካ ሌሜኔ ዳሊ ባካ ሌሜኔ ሳጊያዬ፤ ኛፓስዻ ካርሲኬ ጋኔ ኣኔኬን። ²ከተማ እንካ ይሁኔን፣ ኢየሩሳሌም እን ኣይ ሃሊጝ ሼኪኬ ኡታ እን ጎብሼ ኡማዬ ጎብኬ ዾዮክ ሃምካ ባሪዮዬ ሃጌይያ።³ፕርዻ ናቅዲ ታቺ ኬና ሺጝ እያጝ ኩንኬ ሃምካ ቆቤጃሌኔ ሃዋይያ፤ «እየዎ፤ ኦካ ኡጜጃሌንካ ባሪዮ ኣኔን ኦካ ጫቃንካ ውር፤ እሺ ኡፓ ከእንግን፤ እንግንዻ ማቲባ ዛርሲ ኔኒ፤ እሺ ባሪዮዻ ኣይባ ከአእንግን፤ ማቲባ ኣምላክ ጊዬይዻ። ⁴ቋጭባ ጪራው ጊዬይ ፓይላ ከኦካ ካርቢ ጊዬይ፤ ካርሲኬ ጋኔ ኣርሼን ወይ ሞይካዾ ወይ ኦቆራ ወይ ጋሎ ኣኔኬን፤ ዴንታ ባካ ሌሜንዻ ሳጊያዬ።»⁵እን ኡፌ ኣኔን ኦይንካ ቆቤጃሌንዻ ሺጝ፤ እየዎ፤ ኦኬ ፓይላ ሃሻሚባ ሃሊ፤ ፕርዻ፣ ሃይሼ ኣን ክያጃጝ ናንዳካጝ ጌርሚኔዬ ኣዬ ኣኩሉኩጝ ቶኳ። ⁶ዋይሼ ኣን እያጝዻ፤ «ሙኔና፤ ባሳጊዬ እንካ ኩዋዌ፣ እንካ ካርሲዬ እንካ ቱንሲዬ ሃኣን፤ እን ኮርጉ ቃዎጝ ከኦካ ሙዋ እንካ ዻቆጝ ካሺኬን ኣንቲቲዬ ሃኣይ እሺባ።⁷ካጝ ባሺ ፓይላ ጌይባ ኦግታጝ፤ ኣንዻ ሃማቲባ ኣምላክ ኔኒ፤ እሺዻ ማቲባ ውዋ ናኒ። ⁸ኣይባዬ ጊታይ ኣይ ሪጎጝ፣ ጊታይ ማር ኣምኒዬን፣ ጊታይ ኣሽክዬን ኦኬ ጋራጝ፣ ጊታይ ኒሺኔ ጆል ውሩጝ፣ ጊታይ ኣሽኪኔጆል ኩጳሞጝ፣ ጊታይካ ኣስማቱጝ፣ ጊታይ ይወን ኦግታይ ኣይኬ ኦካ ባሪዮ ሹኑኩጝ፣ ጊታይካ ሾሮ ፓይላ ኦይንካ ሄክሽ እንግን ማቲባ ኬናካ ፓቅሼ ቅልቃጩም ክያኒዬ ኦካ ናፓስካ ጉወ። ይንዻ ሃኣርሼን እንካ ላንሳጝ።⁹ሶጳን ጊታይ ቋቁሼ ኦኬ ጋራ ጊታይካ ቱንሱጝ ከኦካ ውርካ ኤርጎ ሶጳን ጊታይ ጎሚ ዞንጶ ሶጳኑጝ ክየም ኩኔ፣ ዋይሼ ኣን «ኩዋባ፤ ሃዹዋልሼ ኡታ እን ማቲ ኚያጝካ ማድር እዕጝ። ¹⁰ከመንፈስዻ ቦሼያ ኣን ኦካ ጋግ ክየም ኬና ኣይ ታቺዬ ኣይ ራጅሜዬ፤ ከተማ እንካ ይሁኔን ኢየሩሳሌም ጎብኬ ፎላ ዾዮክ ከሃምካ ባሪዮዬ ዹዋልሼያ ኣን።¹¹እሺዻ ሃኬና ላሉጝሼ ከጎቢንታካ ባሪዮ፤ ካሎን ላሉጜን ኔኒዻ ሃኬካ ባይ ኮኑጝ ጎቢዮጝ ሃኬካ ኢያሰጲድ፣ ሃኬና ኣይ ጫንቃል ኬካ ሼዳያ። ¹²ሃኬና ኣኔ ሃፑክ ታጲ ላማዬ ሃኬና ኣኔ ካርሚ ኬና ኣይ ታቺዬ ኬና ኣይ ራጅሜዬ፤ ኦግታይካ ሃፑካንዻ ውርካ ኤርጎ ታጲ ላማ ጎሬ ሃኬና ቶኩሼ ሮጝካ ውርካ እስራኤል ታጲ ላማን። ¹³ከታጝ ሹሽ ቱሎጝ ኣና ሃፑክ ጅያን፣ ከታጝካ ጋጉጝ ኣና ሃፑክ ጅያን፣ ከታጝ ሹሽ ዴቆጝ ኣና ሃፑክ ጅያን፣ ከታጝካ ቷጉጝ ኣና ሃፑክ ጅያን።¹⁴ኦካ ካርሚካ ከተማ እንዻ ኣና ቶኦ ታጲ ላማ ጊታኬና ጋሽኪዬ፤ ከኦካ ቶኦ ጊታይዻ ቶኬ ኣኔ ሮጝካ ሐዋርያታን ታጲ ላማንካ ማድር እዕጝ። ¹⁵ውርካ ኤርጎ ና ኣኔን ከኣን ሃሳውኔንዻ ኣኔ ካያካ ወርቄ ኬናካ ክንድዬ ከተማ እኔ፣ ሃፑካ ከተማ እኔ፣ ካርሚ ኔኒዬ።¹⁶ከተማ እንዻ ራጅምቴ ኔኒዬ ሆሮርማሞ ኔኒዬ ማቲ ሊኪዬ ሃኬና ኣይ ሄክንሲዬን ኣሁር። እሺዻ ክንድያ ከተማ እጝ ከካያ እዕጝ፤ ራጅምቲ ኔኒዻ ማቲያ ክንዲ ሺ ታጲ ላማ። ሆሮርማሞ ኔኒዬ ዼግ ኣዬን ኔኒዻዬ ሃእያይ። ¹⁷ፕርዻ ክንዲያ ካርሚካ ከተማ እዕጝ፤ ራጅምት ኔኒዻ ከእን ኣይኬ ሄክንሲዬንካ ውርካ ኤርጎጝ ከሄክንሲዬንካ ውር ሃክንዲ ዽብ ክየሜ ኦይታም ኦይድዬ።¹⁸ካርሚ እንዻ ጋሽኪኬ ኢያሰጲድ፤ ከተማ እንዻ ሃኬና ጋሽኪዬ ከወርቄ ኬና ኣይ ጫንቃል ከሼዳያ። ¹⁹ካርሚካ ከተማ እጝ ቶኦ ጊዬይ ሃኬና ጋሽኪዬ ከሃይነትካ ባይ ጊታኬና ጎቢዬ ፓይላ፤ እንካ ሌሜኑጝ ሃኬ ኢያሰጲድ፣ እንካ ላንሳጝ ሃኬ ሰንፔር፣ እንካ ማክንሳጝ ሃኬ ኬልቄዶን፣ እንካ ኦይድሳጝ ሃኬ መረግድ፣ ²⁰እንካ ዶጝሳጝ ሃኬ ሰርዶንክስ፣ እንካ ላይሳጝ ሃኬ ሰርድዮን፣ እንካ ሶጵሳጝ ሃኬ ክርስቲሎቤ፣ እንካ ሎንካይሳጝ ሃኬ ቢረሌ፣ እንካ ሳልሳጝ ሃኬ ወራውሬ፣ እንካ ታጵሳጝ ሃኬ ክርስጵራስስ፣ እንካ ታጵክልሳጝ ሃኬ ያክንት፣ እንካ ታጵላንሳጝ ሃኬ ኣሜቴስጢኖስ።²¹ሃፑካን ታጵላማን ኣኔ ኦኬ ሹቃሹቃ ጊታኬና ኣይ ታጵላማ፤ ሃፑክ ክየም ክየም ሃኬና ጋሽክዬ ከኦኬ ሹቃ ኬና ኣይ ክየም። ጉዋር እን ኣኔን ኦካ ከተማ እጝ ኣና ወርቄ ጫንቃል ኬናካ ሼሽኪ ኬካ ሼዳያ። ²²ኣምላክ ታቺ እን ኣይ ሹቃካ ፓይላዬ ማድር እኔ ናንዳካጝ ጋዬ ቶኦካ ይሁኔን እኑጝ፣ ሃካና ጌይኬ ቶኦካ ይሁኔን ኦካ ከተማ እዕጝ።²³ጎቢንታካ ባሪዮ ናንዳካጝ ካኣዬ ሜሌሌ ማድር እንዻ ናንዳካጝ ኣዬ ፓኖስ ኔኑጝ፣ ከተማ እን ክያኒ ዎሺሽኬ እን ሹሼ ትጌሼ ካኡሾጝ። ²⁴ዛርሲዻ ጃሌጆልባ ከሼሽክዬን ኔኒ፤ ቢታንካ ዳሉጝዻ ቦሼባ ሃም ኔኑጝ ጎቢንታ ጊዬይ። ²⁵ምክርሼንካ ክራ ናንዳካጝ ማሬ ኦይን ኣኔኑጝ፣ ሃፑካን ኔኒ ከሹ እንቃዻ ሃጌንኬን።²⁶ጌጳሞካ ዛርሲዬ ጎቢንታ ጊዬይዬ ሻውባ ሃሚን ኔኑጝ። ²⁷ማድር እጝ ከኦካ ወርቀትካ ዻቆ እን ቶኮጝ እንቃ፣ ኦግታይ ኣይ ጋራጝ ፓይላ፣ ጊታይ ኣኔ ኦኬ ጋራጋራዬ ጊታይ ሾሮሺኔጆሊዬ ክየምጵንዻ ሻውኬን ሃሚን ኔኑጝ።

Chapter 22

ኦይን ዮሐንስ ጌዮጝ{ዳራካ እንካ ዻቆጝ} ¹ከኦይን ጩዋ ውርካ ኤርጎ እን ዹዋልሼያ ኣን ሙዋካ ዻቆካ ዳራ እጝ ኣይ ጫንቃል ከሼዳያዬ ቱልኬ ኦካ ኡፌ ጆሌንካ ባሪዮዬ ካማድር እኑጝ፤ ²ሙዋካ ዳራ እንዻ ኣኔን ኦግዋይካ ጉዋር ጊታይ ኣኔን ኦካ ጫቃንካ ከተማ እን እርኔን። ኦካ ዳራ እንዻ ከታካ ዋርካታዬ ከታካ ቡዎኔ ኣና ሻሪካ ዻቆ ኬና ከክያጝካ ትጌሻን ኡፑቴን ካርቡ ክያጝ ታጲላማ፤ ቃቅቴናንካ ሻሪ እንዻ ሃኬናካ ባይሺሻጆል ዛርሲ።³ካርሲኬ ጋኔ ኣሺሞ ኣኔኬን፤ ኦካ ኡፌጆሌንካ ባሪዮዬ ካማድር እጜ ኣይባ ኦካ ከተማ እጝ ቱዎጝ፤ ውር ጊታይካ ዋድማዻ ይወን እሺባ፤ ⁴ቶይባ ማሪ ኔኒዻ፤ ሮጝ ኔኒዻ ኣኔባ ማሪ ጊዬይ ክያኒ። ⁵ካርሲኬ ጋኔ ምክርሼንካ ክራ ኣኔኬን፤ ኣምላካ ታቺ እን ናንዳካጝ ካላሉጝሼ እንግኑጝ ላሉጜንካ ፓኖሴ ኡሼንካ ሹሼ ዎሺሽኬን እንግን፤ ቢታዽባ ከቦንካ ቦን።⁶ውር እንካ ኤርጎዻ ዋይሼ እን፤ «ክያጃን ጊታጝ ሃጊታኬና ጌርምኔዬ ኣይ ኣኩሉኬ። መንፈሳንካ ውርካ ቶካ ባሪዮ ኣምላክ ታቺ እን ኦይንካ ሙኒንቴ ከድያውጝ ካዹዋልሼ ውርካ ዋድማኑጝ ይዕሲያ ውርካ ኤርጎ። {ኢየሱስ ኩንባ} ⁷«እየዎ፤ ሃኩኒባ ይሪካ፤ ውር እን ዻዬ ክያጃካ ወርቀቱጝ ሃጫንቃል።»⁸ኣን እጝ ዋይ ኦግታጜ ጌዩጝ ሃኣይ ዮሐንስ። ከሹ እን ሃዋዬ ኦግታጜ ሃጌዮጝ፣ ሃቡድያ ኦካ ጃፍካ ውርካ ኤርጎ እን ዹዋልሼ ኣን ኦግታይ ይሁኔን፤ ⁹ዬ እሺ ዋይሼ ኣን፣ «ኦይድባ፤ ኦይ እያይ ሻሜን/ ኣንዻ ሃኣይ ውርካ ዋድማ ከእኔ ጪኒጋን ኑኑዬ ውርካ ቶካ ባሪዮዬ ፕርዻ ከውር ጊታይ ዻዬ ክያጃካ ወርቀቱጝ ፓይላጝ፤ ይሁንቴ ባሪዮ።¹⁰ፕርዻ ዋይሼ ኣን እያጝ፤ ሹዋን ናንዳካጝ ሄክሾጝ ኦይ ክያጃካ ወርቀቱጝ ከማህትም ካቴን፤ ¹¹ውር እንካ ሴሶጝ ካዻዬባ ሴሶ ኔኒ፤ እንካ ጮይዻ ካጮይባ፤ እን ኣይ ጫንቃልዻ ካኣይባ ጫንቃል፤ እንካ ይሁኔንዻ ካይሁንቴባ።»¹²«እየዎ፤ ሃኩኒባ ይሪካ ኦይንካ ካሺዮጝ ኣኔባ ከኣን፤ ሃካሺሼባ ውር ክየም ክየም ከእያይካ ዋድማ ጊዬዩጝ። ¹³ባሳጊዬ እንካ ኩዋዌ፣ እንካ ሌሜኔ እንካ ሁሬ፣ እንካ ካርሲዬ እንካ ቱንሲዬ ሃኣን።¹⁴ጊታይ ጩቢ ኣፓላ ጊዬይዬ ኣኔ መብትካ ሃምካ ሻሪ እንካ ዻቆ ዬክሼኔ ሺጝኬ ዻርካ ሃፑካ ከተማ እን ሻወኑጝ ጋይ ጫንቃል። ¹⁵ኪያናኔ፣ ጊታይካ ኣስታኔ፣ ጊታይ ኣሽኪኔጆል ኩጳሞዬ፣ ጊታይ ኒሺኔጆል ውሬ፣ ጊታይ ይሁኔጆል ኦግታይ ኣይኬ ኦካ ባሪዮ ሹኑኬ፣ ጊታይ ናሺኔጆል ሾሮዬ ሾሮሺኔጆሊዬ ፓይላ ጋኔባ ሹኑክ።¹⁶ኣን ኢየሱስ ሃይዕሲሼያ ውርካ ኤርጎ ናኒ ኦጉዋይካ ቶኦካ ይሁኔን ካክያጅ ኦግታጜ። ኣን ሃኣይ ጊሜይካ ዳዊቴ ቢዛዬ፣ ሃኣይ ቢሊ እን ላሉጜን ከካሪንታጝ።¹⁷መንፈሴ ኡታዬ፣ ሺጝባ ኩዋባ፤ ካጝ ዋይዻ ካሺጝባ ኩዋባ፤ ጊታካጝ ኮርጉ ቃዎጝ ካፓዬንባ ፓይላ፤ ካጝ ዎሹጝ ፓይላ ካቦባ ሙዋካ ዻቆ ማም እያይ።¹⁹¹⁸ሃኣጅሺሽባ ጊታይ ዋይ ክያጃካ ወርቀቱጝ ፓይላ፤ ውር ክየምጵንዻ ሌሜያ ኦካ ክያጃ ጊታጝ ኦኬ ክየምጵንዻያጝ፣ ባሪዮ ሌሜባ ኦኬ ጋራ ጊታይ ቶኩሼ ኦካ ወርቀቱጝ፤¹⁹ውር ክየምጵንዻ ጆግሺዬ ኦኬ ጊታይ ቶኩሼ ኦካ ወርቀትካ ክያጃጝ ክየምጵንዻያጝ፣ ባሪዮ ጆግሺባ ባሊ ኔኒ ከኦካ ሻሪካ ዻቆ እን ቶኩሼ ኦካ ወርቀቱጜ ከተማ እንካ ይሁኔኑጝ።²⁰እን ሜይሼን ኦግታጙጝ፤ «ይንጌ፤ ሺጝ ሃኩንባ ይሪካ። ኣሜን፤ ኢየሱስ ታቹጝ ዮ፤ ኩዋባ። ²¹ኣይኔንካ ኢየሱስ ታቺ እን ካኣይሼባ ዛርሲካ ባሪዮ፤ ኣሜን።